
UMWUKA W'IMI JYI IBIRI 





Ellen White 


Umwami, abayobozi b’idini, n’`ibikomangoma bari bategetswe kwicisha bugufi bakemera 
amahano yakorwaga n'abo baturage babaga bariye karungu. Inyota yo kwihimura 
yakanguwe cyane no kwicwa k'umwami; maze bidatinze abategetse ko yicwa nabo 
baramukurikira. Hakurikiyeho kwicisha inkota abantu bose bakekwagaho kutemera 
Impinduramatwara. Gereza zuzuye abantu ku buryo icyo gihe zari zirimo imfungwa 
zirenga ibihumbi magana abiri. Imijyi yo muri ubwo bwami yari yuzuwemo ibikorwa 
by'amahano ateye ubwoba. Ishyaka rimwe ry'abaharanira impinduramatwara 
ryahanganaga n'irindi maze Ubufaransa buhinduka urubuga rugari rw'abantu benshi 
bahanganye babaga bahinduwe nk'abasazi n’ibyifuzo byabo bibi. “Mu mujyi wa Paris, 
imyivumbagatanyo yarasimburanaga, abaturage bari baracitsemo ibice byinshi 
bitagendereye ikindi uretse kwicana ubwabo bakamarana.” Icyiyongeye kuri ako kaga kari 
rusange, ni uko igihugu cyose cyibonye mu ntambara yamaze igihe kirekire kandi 
yasenyaga cyarwanaga n'ibihugu bikomeye byo mu Burayi. “Igihugu cyari hafi yo 
gusenyuka burundu; abasirikare basabaga ibirarane by’imishahara batahembwe, abaturage 
bo mu mujyi wa Paris bibasiwe n’inzara ikabije, mu ntara hose hari harabaye umusaka 
kubera kuyogozwa n’ibisambo, kandi gutera imbere no kujijuka byari hafi gusibangana 
bigasimburwa n’imivurungano no kwigira ibyigenge.. 


Igice Cya 15 - Bibiliya N’Impinduramatwara mu Bufaransa 
Intambara Ikomeye 


Ellen G. White 

Hierdie boek is opgedra aan die Here God. 


Inyandiko z'amasezerano mashya mu rwego mpuzamahanga zihuza umusomyi 
hamwe na gahunda ziva ku Imana zihuza ijuru n'isi zigakomeza mu buryo buhoraho 
amategeko y’urukundo. Ikimenyetso, isanduku y’isezerano yerekana imishyikirano ya 
bugufi hagati ya Yesu kristo hamwe n’abantu be ndetse n'uburemere bw’amategeko 
y'Imana. Nkuko byanditswe ngo, “iri niryo sezerano nzagirana n’inzu ya isirayeli 
uwiteka niwe ubivuze, amategeko yanjye nzayabacengezamo, nyabandike mu 
mutima, bityo mbabere Imana na bo bambere umuryango.” (Yeremiya 31:31-33; 
Abaheburayo 8:8-10). Mu by'ukuri, isezerano rishya ryemeza gucungurwa, ryavutse 
kubera amakimbirane adacogora rishyirwaho ikimenyetso n’amaraso. 


Mu binyejana bitabarika, benshi banyuze mu mibabaro ikomeye ndetse n’itotezwa 
ritumvikana, bikorwa kugirango haburizwemo ukuri. Byumwihariko mu gihe 
cy'imyaka y'umwijima, uru rumuri rwarwanyijwe ndetse rutwikirwa n’imico 
y'abantu ndetse n'ubujiji bw’ikiremwamuntu, kuberako abaturage b’isi basuzuguye 
ubwenge ndetse bacumurira isezerano. kurwanya gushyigikira ikwirakwizwa ry’ibibi 
byakuruye ibyago bitagira ingano mu buryo bukomeye hamwe n'ibikorwa bya 
kinyamaswa , kuburyo bamwe barenganyijwe baratambwa barabica, banze kwemera 
guta umudendezo w'umutimanama. Nyamara, ubumenyi bwari bwarabuze 
bwaragaruwe, byumwihariko mu gihe cy’ivugurura. 


Ivugurura ryo mu kinyejana cya 16 ryabaye imbarutso ry’igihe cy'ukuri, umusingi 
w'impinduka ndetse bigira ingaruka z’`imidugararo, nkuko byigaragaje mu kurwanya 
ivugurura. Ariko unyuze muri iyi nyandiko, umuntu avumbura ibisobanuro 
bidashidikanwaho by’izi mpinduka ubikuye mu myumvire y'abakoze impinduka 
hamwe n'izindi ntwari zabaze umusingi w'impinduka. Bivuye ku ruhande rwabo, 
umuntu ashobora gusobanukirwa intambara z'urudaca, impamvu yateye uko 
kwihagararaho kudasanzwe ndetse n'ubutabazi budasanzwe mu buzima busanzwe. 


Intego yacu: “Ibitabo by’ivugurura, ibitekerezo bihindutse,” ishimangira ubwoko 
bwihariye bw'ubuvanganzo, bwakozwe mu gihe kigoye ndetse n’akamaro kabwo. 
Yumvikanisha kandi impamvu ari ingenzi cyane kwivugurura, kuvuka ubwa kabiri 
ndetse no guhinduka. Nkuko icapiro ry'ibinyamakuru rya Gutenberg, rifatanye 
n’ishami rishinzwe ubusemuzi, rwakwirakwije amahame y'ukwemera kuvuguruye, 
mu myaka 500 ishize, ikinyamakuru gikoresha ikoranabuhanga hamwe n'igikorera 
kuri interineti bishobora gutangaza muri buri rurimi urumuri rw ukuri muri iyi minsi 
ya nyuma. 





Umwuka W'Imijyi Ibiri 





Umwuka W'Imijyi Ibiri 


Umwuka W'Imijyi Ibiri 





IMBONERAHAMWE 
Tice Cya 1: INE KAA EA ah EE 6 
Isice:C ya 2 + Umüriro ha Guta WB e a E a E a R a 22 
Igice Cya 3 — Umwijima Mu By Umwuka........seseeeeeeeesseseseserssersseesreseesseessresseeseseeeseessresseesne 29 
Isco Cya 4 = Itara Ryan e ea R a a e i 38 
Igice Cya 5 - Abaharanira UKUTI .........esseeseesesessseessressteseseessessttsseenteseteseesstesseesseseeeseessresseesne 52 
Teicè Cya 6 = Intwari WA 65 
Igice Cya 7 — Intangiriro ya Revolution ........sssesessesessresseseseseessressresesetsseessressresseseteseessresseesee 82 
Isice Cya 8 =- Imbere YU TUKI KO ua 100 
Igice Cya 9 — Umugorozi W°’Umusuwisi ...................wwwmmmwmnwmmanmmamiwamwmawm nima 119 
Igice Cya 10 — Iterambere Ry'Ubugorozi Mu Budage........................wwwemsememememmmmanmemmw 129 
Igice Cya 11 — Imyigaragambyo y'Abaganwa.........................wwmmwmmmamwmanmm nima mmamwwwmawm 138 
Igice Cya 12 — Umugorozi Mu Bufaransa............................wmmswmmammwamwmawm mim aimamwm ww 149 
Igice Cya 13 — Ubuholandi na Sikandinaviya .......................—..w.wwwmwwmewmm mwm anmmamwmwmiwm 169 
Igice Cya 14 — Abagorozi B’Abongereza Bakurikiyeho...................—..ewmwwemmmamwmamweamw 175 
Igice Cya 15 — Impinduramatwara Mu Bufaransa...........eeseeeseeeeseeessessesessrersresseessesresseeesees 190 
Igice Cya 16 — Abakurambere B’ Abimukira.........sssesssesesssesersseserseesrsresersesseesesseesesseseessesees 207 
Igice Cya 17 — Integuza za Mugitondo ..........seseeeseeeeseeeeseessesesssresstesseesteseesrrersrrssresessesserssees 215 
Igice Cya 18 — Umugorozi W'Umunyamerika.........seeeeeeeseeeseseeeseessresresersreersressresrrssesreessees 228 
Igice Cya 19 — Umucyo Uvira Mu MwijiMa........eeeseeeeesseseseseserssrrssresresersrressreseesreseesseessees 249 
Igice Cya 20 — Ikanguka Rikomeye Mu By’Idini ......sssesssssessesserssesersessersesseesessessesseseessesees 258 
Igice Cya 21 — Umuburo Wirengagijwe ........sesesessssessssesessseessersseeeesetessrresereessresseressreessressees 273 
Igice Cya 22 — Ubuhanuzi Bwasohoye..........seseesseeesseeesresseseesseesstessresresresressresseesreseesseesseee 285 
Igice Cya 23 — Ubuturo Bwera ni Iki?........eeeeeeeeeeeeseeeeseessesesrsersserssresreseesrressrrsseeseeseesseessees 300 
Teicè Cya 24 = Abheta Cyane noine nenni ie E E E EE ai 310 
Igice Cya 25 — Amategeko Ntakuka Y’Imana.........eeeeeeeeeesessseesseesseesressesrrersrrsseessresesseresres 317 
Igice Cya 26 — Umurimo W’Ubugorozig ........sssessseeesssrseessesetsseserseserstesersesseesesseesessessessesees 330 
Igice Cya 27 — Ububyutse Bwo Muri iki Gihe .........sesesesesesessseesseessessreseesreersressressessesreessees 337 
Igice Cya 28 — Isuzumarubanza mu [juru ..........seseeeeeeeeeseseseseesetssresseesreseessterstrsseessessesseessees 350 





Umwuka W'Imijyi Ibiri 


Isice:Cya 29 TInkomokó Y IKIbi iscia mia WASI MSI a ianari iaeei sii 359 
Igice Cya 30 — Urwango Hagati Y Umuntu Na Satani ....................—.....wwmswmmwmmmamwmmwm nema 368 
Igice Cya 31 — Umurimo W'Imyuka Mibi ......ssessssessssesssrseeseeserseserstssersesseesessessesseseessesees 372 
Isice:Cya 32 = Imitego YA Satani ierse oiiaii e EE EEE EE EEEa 377 
Igice Cya 33 — Igishuko cya Mbere Gikomeye ......s.ssssessseseseseseessressresreseesreersrrsseesressesseessees 386 
Igice Cya 34 — Mbese Abacu Bapfuye Bashobora Kuvugana Natwe?........................w.w..eee 399 
Igice Cya 35 — Intego Z’Ubupapa ....ssseneeeesseesseseesseesseessessrestessresseesstestesrrssresstesseesresressressees 407 
Igice Cya 36 — Intambara Itutumba ...........................vswwmwwwmmenaemannmmwwnimwem anawaniwa awe. 421 
Igice Cya 37 — Ibyanditswe Byer ani Umurinzi ........esseseeeseseseseeeseesstesreseesreersrresreseresesreresees 429 
Ipice Cya 38- Umburo Uherüka. ciiai aa a a aaa asea niii 436 
Isice Cya 39 = Isihe:cy Amakuba iniii i i a aS TETE E 443 
Igice Cya 40 — Gutabarwa K’Ubwoko Bw’ Imana .....sesssesssesseeesssessresresesreersrrssressessesseeesees 458 
Igice Cya 41 — Isi Ihinduka Umusaka.........oseseeeeneeeeseeeesessesessseessersseesressesreessersseeseessesseessees 470 
Igice Cya 42 — Indunduro Y'"Intambara...........................wwmwwmmwmwemwnemwanimm nin amweamweam 476 





Umwuka W'Imijyi Ibiri 


IGICE CYA 1 — [HEREZO RY' ISI 


«Uyu munsi nawe, iyo umenya ibyaguhesha amahoro! Ariko noneho bihishwe amaso 
yawe. Kuko iminsi izaza, ubwo abanzi bawe bazakubakaho uruzitiro. Bazakugota, 
bazakurinda cyane impande zose, kandi bazagutsembana n’abana bawe batuye muri wowe. 
Ntibazagusigira ibuye rigeretse ku rindi, kuko utamenye igihe wagenderewe. » Luka 19:42- 
44. 


Ubwo Yesu yari mu mpinga y’ Umusozi w’imyelayo yitegereje Yerusalemu. Ibyo amaso 
ye yabonaga muri uwo mujyi byari ibintu byiza kandi bituje. Hari mu bihe bya Pasika, bityo 
Abisiraheli bari baraturutse impande zose baje kwizihiza uwo munsi mukuru w’ishyanga 
ryabo. Hagati y'imirima n'ibiti by’imizabibu, ndetse n'uducuri dutoshye twari tudendejeho 
amahema y’abo bagenzi, hari udusozi turinganiye, amazu meza arimbishijwe cyane ndetse 
n'inkuta nini cyane zari zigose uwo murwa mukuru wa Isiraheli. Mu kwishongora kwabo, 
abatuye i Siyoni basaga n'abavuga bati: “tumeze nk'umwamikazi kandi ntituzagira 
ikitubabaza”; kubera rero igikundiro bari bafite, bibaraga nk’abari mu bwishingizi bw’ijuru; 
nk'uko byari bimeze mu bihe bya kera igihe umutwe w'abaririmbyi b’i bwami waririmbaga 
uti, < Umusozi wa Siyoni uri i kasikazi, uburebure bwawo ni wo byishimo by’isi yose, ni WO 
rurembo rw’ Umwami ukomeye.» Zaburi 48:2. Inyubako nziza cyane zari zigize ingoro 
y'Imana zagaragaraga zose. Imirasire y'izuba rirenga yamurikaga ku rwererane rw’inkuta 
z'uwo murwa zari zigizwe n’amabuye y'ubwoko bwa marubule maze ikabengeranira ku rugi 
n'umunara bya zahabu. Ubwo «bwiza butagira inenge > ni bwo bwari ishema ry’ishyanga 
ry’ Abayuda. Ni nde Mwisiraheli wari kubyitegereza ngo abure gusabwa n’ibyishimo kandi 
ngo ye kubitangarira! Ariko Yesu we yatekerezaga ku bindi bintu birenze ibyo. « Ageze hafi 
abona umurwa arawuririra. » Luka 19:41. 


Igihe abantu bose bari bishimiye ko yinjiye mu murwa afite ubutware, bazunguza 
amashami y'imikindo, igihe indirimbo zo kuramya zaririmbanwaga umunezero zirangiraga 
mu misozi maze abantu ibihumbi byinshi bagatangaza ko ari umwami, Umucunguzi w’isi we 
yashenguwe n'agahinda k’ikubagahu kandi kadasanzwe. Umwana w'Imana, Uwo Abisiraheli 
basezeranyijwe, nyir’ ububasha bwanesheje urupfu kandi bwazuye abapfuye we yarariraga, 
atarizwa n'agahinda gasanzwe, ahubwo afite intimba ikomeye, itabasha kwihanganirwa. 


Nubwo yari azi akaga kamutegereje ntabwo yiririraga ubwe. Imbere ye yahabonaga 
Getsemani, ahantu yari ategereje kubabarizwa bikomeye. Yarebaga kandi irembo ry’intama 
ryari rimaze imyaka myinshi rinyuzwamo ibitambo, kandi na we akaba ari ryo yari 
kuzanyuramo igihe yagombaga kumera “nk’umwana w'intama bajyana kubaga.” Yesaya 
53:7.. 


Hafi aho hari Karuvali, ahabambirwaga abantu. Inzira Kristo yari hafi kunyuramo 
yagombaga kubudikwaho n'umwijima uteye ubwoba mu gihe yari kwitangaho igitambo 
cy" icyaha. Nyamara ntabwo gutekereza kuri ibyo bintu ari cyo cyamuteye kwijima mu maso 

muri icyo gihe abandi bari bafite ibyishimo. Ntabwo gutinya umubabaro wendaga 
kumugeraho urenze uwo kamere ya muntu yakwihanganira ari byo byari bigose umutima we 
utikunda. Yarizwaga n'akaga kari gategereje abantu ibihumbi n'ibihumbi bari batuye i 
Yerusalemu. Akaga kari guterwa n'ubuhumyi no kutihana kw'abo yari yaje guhira no 
gucungura. 


Yesu yitegereje amateka y'"imyaka irenga igihumbi yerekeye ineza n'uburinzi byihariye 
Imana yagaragarije ishyanga ryatoranyijwe. Aho hari umusozi Moriya, aho umwana 
w'isezerano wajyanywe gutambwa ntatere amahane, yari yarabohewe arambikwa ku 
rutambiro- ibyo bikaba byarashushanyaga igitambo cy'Umwana w'Imana. Aho ni ho 
isezerano ryo guhabwa imigisha, isezerano ry'agatangaza rya Mesiya ryari ryahamirijwe 
byimazeyo umubyeyi w'abizera Imana b'indahemuka. Itangiriro 22:9, 16-18. Aho ngaho 
umuriro w'igitambo cyoswa wazamutse ujya mu ijuru uva ku mbuga ya Orunani wari 
warakumiriye inkota ya marayika urimbura (1 Ngoma 21), iyo ikaba yari ishusho nyayo 
igaragaza igitambo Umukiza yatangiye abanyabyaha ndetse n’°umurimo akora wo kubahuza 
n'Imana. 


Imana yari yarahaye Yerusalemu icyubahiro gisumba icy’isi yose. Uhoraho « Yatoranije 
Siyoni, yahashakiye kuba Ubuturo bwe >. Zaburi 132:13. Aho hantu abahanuzi bera bari 
barahavugiye ubutumwa bwabo bw'imbuzi mu myaka myinshi. Aho hantu, abatambyi bari 
barahazungurije ibyotero by'imibavu babaga bafite kandi umwuka w'umubavu wari 
warahazamukiye ujya imbere y" Imana uzamukanye n’amasengesho y’abaje kuyiramya. Aho 
hantu kandi buri munsi hari haragiye hatambirwa amaraso y'intama basogose, ibyo bikaba 
byarashyushanyaga Umwana w'intama w'Imana wagombaga kuzatambwa. Aho hantu 
Yehova yari yaraherekaniye kuhaba kwe abyerekaniye mu gicu cy’ikuzo rye cyari gitwikiriye 
intebe y'ihongerero. Aho niho hari urufatiro rw’urwego rutagaragara ruhuza ijuru n’isi 
(Itangiriro 28 :12 ; Yohana 1 :51)--rwa rwego rwazamukirwaga n'abamarayika abandi 
barumanukiraho rwakinguriye abatuye isi inzira ijya ahera cyane. 


Iyo Abisiraheli nk'ishyanga bakomeza kumvira Imana, Yerusalemu yari kuguma kuba 
iyatoranyijwe n'Imana. Yeremiya 17:21-25. Ariko amateka y'iryo shyanga ryahawe 
umugisha yari yararanzwe no gusaya mu buyobe no kwigomeka. Bari bararwanyije ubuntu 
bw'Imana, barakoresheje nabi imigisha y'umwihariko bari bafite, ndetse barakerenseje 
amahirwe bahawe. 


Nubwo Abisiraheli bari baragiye «bashinyagurira intumwa Zz'Imana bagasuzugura 
amagambo yayo, bagaseka abahanuzi b'Imana » (2 Ngoma 36:16), Imana yari yarakomeje 
kubiyereka nk’« Uwiteka, Imana y'ibambe n'imbabazi itinda kurakara, ifite kugira neza 
kwinshi n'umurava mwinshi” (Kuva 34:6). Nubwo bakomeje kwamagana Imana, Yo 
yakomeje kubinginga ikoresheje imbabazi zayo. Mu rukundo rwayo ruruta urukundo rwuje 
impuhwe umubyeyi akunda umwana we, Imana yari yaragiye < ibatumaho intumwa zayo, 
ikazinduka kare igatuma kuko yababariraga abantu bayo n’ubuturo bwayo.» 2 Ngoma 36:15. 


7 


Umwuka W'Imijyi Ibiri 





Imiburo, kubinginga ndetse no kubacyaha binaniwe kugira icyo bigeraho, yaboherereje 
impano iruta izindi zose zo mu ijuru, kandi si iyo mpano yonyine gusa, ahubwo yaboherereje 
ijuru ryose binyuze muri iyo Mpano. 


Umwana w'Imana ubwe yatumwe guhendahenda abaturage b’°uwo mujyi banze kwihana. 
Kristo ni we wari waravanye Isiraheli mu Misiri imeze nk'umuzabibu. Zaburi 80 :8. Ukuboko 
kwe ni ko kwari kwarirukanye abapagani imbere y'uwo muzabibu. Yari yarawuteye “ku 
musozi urumbuka cyane.” Uburinzi bwe bwo kuwitaho bwari bwarawubereye uruzitiro 
rukomeye. Yari yaratumye abagaragu be kuwukorera. Yaratatse ati < Ikintu nari nkwiriye 
gukorera uruzabibu rwanjye nasize ni ikihe ?” Yesaya 5:1-4. Nubwo igihe yari yiteze ko 
ruzera inzabibu yasanze rwareze imbuto mbi, we ubwe yaje mu ruzabibu rwe afite ibyiringiro 
bisabwe n’icyifuzo cy’uko rwazera imbuto, kugira ngo arebe ko rwagira amahirwe yo gukira 
kurimbuka. Yahingiye uruzabibu rwe; yararukaragiye kandi ararusigasira. Ntiyigeze acogora 
mu muhati we wo gukiza uruzabibu rwe yihingiye. 


Umukiza ufite umucyo n’ikuzo yamaze imyaka itatu agendera mu bantu b’ishyanga rye 
«akagenda agirira abantu neza, agakiza abo Satani atwaza igitugu ”, ahumuriza abafite 
intimba, ahesha umudendezo abari imbohe, ahumura impumyi, akiza ibirema bikagenda 
n’ibiragi bikumva, ahumanura ababembe, azura abapfuye kandi akigisha abakene ubutumwa 
bwiza. Ibyakozwe n’Intumwa 10:38; Luka 4 :18 ; Matayo 11 :5. Yahamagaranye impuhwe 
abantu b'ingeri zose avuga ati : « Mwese abarushye n'abaremerewe, nimuze munsange 
ndabaruhura.» Matayo 11:28. 


Nubwo yabagiriye ineza bakamwitura inabi, kandi kubakunda kwe bakabyitura 
kumwanga (Zaburi 109 :5), yari yarakomeje umurimo we w’impuhwe adacogora. Ntiyigeze 
asubiza inyuma umuntu wese wamusanze akeneye kugirirwa ubuntu. Umukiza wagendaga 
ahantu hose atagira icumbi atahamo, kunegurwa ndetse n'ubukene bukabije bikaba ari byo 
byari umunani we wa buri munsi. Yabereyeho gukemura ibibazo by’abantu no kuborohereza 
imibabaro yabo, no kubingigira kwemera kwakira impano y'ubugingo. Impuhwe ze zabaga 
zasuzuguwe n’abafite imitima yinangiye zabagarukagaho mu rukundo rwuje ibambe 
rikomeye kandi rutarondoreka. Nyamara Abisiraheli bari barateye umugongo Incuti yabo 
magara n’ Umufasha wabo umwe rukumbi. Bari barahinyuye kwinginga guturutse ku rukundo 
rwe, barasuzuguye inama ze kandi baragize urw’amenyo imiburo ye. 


Igihe cy'ibyiringiro no kubabarirwa cyahitaga vuba vuba. Igikombe cy'uburakari 
bw'Imana bwari bumaze igihe bwarakumiriwe cyari hafi kuzura. Igicu cyari cyaragiye 
cyiyegeranya mu bihe babayemo by'ubuhakanyi no kwigomeka, icyo gihe kikaba cyari 
cyijimishijwe n'akaga, cyari hafi yo gusandara kikisuka ku ishyanga ryari riciriweho iteka; 
kandi Umwe rukumbi wagombaga kubakiza ako kaga kari kabasatiriye bari baramukerenseje, 
baramupfobya, banga kumwakira, kandi bari hafi kumubamba. 


Ubwo Kristo yari kumanikwa ku musaraba 1 Kaluvari, igihe Isiraheli yahawe cyo kuba 


ishyanga rikunzwe kandi rihiriwe n'Imana cyari kuba kigeze ku iherezo. Gupfa k’umuntu 

n'iyo yaba umwe ni akaga gakomeye gasumba kure inyungu ndetse n'ubutunzi byo ku isi. 
Nyamara ubwo Kristo yitegerezaga umujyi wa Yerusalemu, yarebaga umujyi ugiye 
kurimbuka wose, yarebaga ishyanga rigiye kurimbuka ryose —umujyi n’ishyanga Imana yari 
yaritoranyirije, ubutunzi bwayo bw umwihariko. 


Abahanuzi bari bararijijwe n'ubuyobe bw’Abisiraheli n'akaga gakomeye kabageragaho 
bahaniwe ibyaha bakoze. Umuhanuzi Yeremiya yifuje ko amaso ye yaba isoko y'amarira 
kugira ngo arire amanywa n'ijoro arizwa n'abantu be bishwe, arizwa n'zumukumbi w'Uwiteka 
wajyanyweho iminyago. Yeremiya 9:1 ; 13 :17. None se, ni iki cyari gishavuje ufite 
ubushobozi bwo kureba ibizaba, atari ibyo mu myaka mike ahubwo mu bihe byinshi! 
Yitegereje marayika urimbura afite inkota ayibanguriye umujyi wahoze ari ubuturo bwa 
Yehova kuva kera. Ari mu mpinga y'umusozi w'"imyelayo, aho hakaba haraje kwigarurirwa 
na Titus n'ingabo ze, yarambuye amaso mu kibaya yitegereza urugo rw’ingoro nziranenge 
y'Imana n'amabaraza yayo, maze amaso ye yari ashavujwe n'amarira yitegereza inkike 
zigoswe n’ingabo z”abanyamahanga. Yumvise imirindi y’ingabo zitonze umurongo zigiye ku 
rugamba. Yumvise urusaku rw’ababyeyi n’abana barizwaga no gushaka icyo kurya bari muri 
uwo mujyi igihe wari kuba ugoswe. Yabonye ingoro nziranenge kandi nziza cyane yari muri 
uwo mujyi, ndetse n'amazu yawo meza n’iminara bitwikwa, maze aho byahoze byubatse 
ahabona ikirundo cy’amatongo acumba umwotsi. 


Yitegereje mu myaka izakurikiraho, yabonye abantu bo mu ishyanga ryahoze ari 
iry isezerano batataniye mu bihugu byose bameze nk" “utumene tw’ubwato tunyanyagiye ku 
nkombe yumagaye”. Mu gihano cy’igihe gitoya cyari kigiye kugera ku bana be, yabonagamo 
gusogongera ku gikombe cy’uburakari bagombaga kuzanywaho bakagikonoza ku munsi 
w'urubanza ruheruka. 


Yerekaniye impuhwe z'Imana n'urukundo rwuje imbabazi muri aya magambo yavuze 
abaririra ati « Yerusalemu, Yerusalemu, wica abahanuzi, ugatera amabuye abagutumweho, ni 
kangahe nshaka kubundikira abana bawe, nk'uko inkoko ibundikira imishwi yayo mu mababa 
yayo; ntimunkundire.” Yemwe abo mu ishyanga ryatoranyijwe, iyo mumenya igihe 
mwagenderewemo kandi mugasobanukirwa n'ibyabahesha amahoro! Nabaye ndetse 
kurekura marayika wo guhana abadakiranuka, nabararikiye kwihana, ariko byabaye 
iby'ubusa. Ntabwo abagaragu banjye, intumwa nabatumyeho ndetse n’abahanuzi ari bo gusa 
mwanze kwemera no kwakira, ahubwo mwanze Umuziranenge wa Isirayeli, Umucunguzi 
wanyu. Nimurimbuka, ni mwe muzaba mwizize. < Mwanze kuza aho ndi ngo muhabwe 
ubugingo”. Matayo 23:37; Yohana 5:40. 


Kristo yabonaga Yerusalemu ishushanya isi yinangiriye mu kutizera no mu kwigomeka, 
yihuta ijya gusakirana n'igihano cy'urubanza iciriweho n'Imana. Amakuba yari ku bwoko 
bwagomye yashenguraga umutima we ni yo yamuteye uko kurira kurenze urugero atakishwa 
n'umubabaro. Yabonye ukuntu amateka y'" icyaha agaragarira mu butindi bukabije, mu marira 
no mu mivu y'amaraso by'abantu; umutima we wagiriraga imbabazi abantu bari mu kaga 


9 


Umwuka W'Imijyi Ibiri 





kandi bababaye bo ku isi. Yifuzaga cyane kubacungura bose. Nyamara nta nubwo ikiganza 
cye cyari gukuraho imibabaro myinshi y'abantu. Abantu bake ni bo gusa bashakaga Isoko 
imwe rukumbi bari bafite yo gukuraho ubufasha. Yari afite ubushake bwo kwitanga agapfa 
kugira ngo abegereze agakiza ; nyamara bake gusa ni bo bamusanze kugira ngo babone 
ubugingo. 


Nimurebe Umwami w'ijuru abogoza amarira! Umwana w'Imana Ihoraho ahagaritse 
umutima, acuritse umutwe ashenguwe n'intimba! Ibyo byatumye ijuru ryose rigwa mu 
kayubi. Iyo shusho mbi iduhishurira ububi bukabije bw'icyaha; itwereka ukuntu gukiza 
abanyabyaha ingaruka zo kugomera amategeko y'Imana bigoye yemwe no kuri 
Nyir'ubushobozi butagerwa. Yesu yitegereje abazaba batuye ku isi mu gihe giheruka, 
yabonye isi izaba iri mu gishuko gisa n’icyateje Yerusalemu kurimbuka. 


Icyaha gikomeye Abayahudi bakoze ni ukwanga kwemera Kristo. Icyaha gikomeye 
Abakristo bazakora ni ukwanga kumvira amategeko y'Imana kandi ari yo rufatiro 
rw°’ubuyobozi bwayo mu ijuru no ku isi. Amahame ya Yahwe azasuzugurwa kandi ahindurwe 
ubusa. Abantu miliyoni nyinshi bari mu bubata bw’icyaha bakaba ari inkoreragahato za 
Satani, baciriwe urubanza rwo gupfa urupfu rwa kabiri, bazanga gutegera amatwi amagambo 
y'ukuri mu gihe bazayabwirwamo. Mbega ubuhumyi buteye ubwoba ! Mbega ubupfapfa! 


Mu minsi ibiri yabanjirije Pasika, igihe Kristo yari yaravuye mu ngoro y'Imana bwa 
nyuma amaze kwamagana uburyarya bw'abayobozi b'Abayuda, yasubiye ku musozi 
w'imyelayo ari kumwe n'abigishwa be maze yicarana na bo ku gacuri kariho ibyatsi kari 
kitegeye umujyi. Yongeye kwitegereza inkuta zawo, iminara yawo, ndetse n’amazu 
arimbishijwe cyane yari awurimo. Yongeye kwitegereza Urusengero abona uburyo ubwiza 
bwarwo bwabengeranaga, rukaba ari rwo rwari ikamba ry'ubwiza ryari ritatse uwo musozi 
muziranenge. 


Mu myaka igihumbi yari ishize, umunyazaburi yari yaranditse yogeza uko Imana yakunze 
Isiraheli maze inzu nziranenge yari ihubatswe iyigira ahantu hayo ho gutura agira ati : « Kandi 
i Salemu ni ho hema ryayo, i Siyoni ni ho buturo bwayo.» « Itoranya umuryango wa Yuda, 
umusozi Siyoni yakunze. Yubaka Ahera hayo hadatsembwa nk’ijuru, nk’isi yashimangiye 
iteka ». Zaburi 76:2; 78:68,69. 


Ingoro y’ Imana yubatswe bwa mbere yari yarubatswe mu gihe hariho ubukungu kurenza 
ibindi bihe byose byaranze amateka ya Isiraheli. Umwami Dawidi yari yarahunikishije 
ubutunzi bwinshi bwo kubaka iyo ngoro, kandi ibyitegererezo bagendeyeho bayubaka bari 
barabikoze bayobowe na Mwuka w'Imana. 1 Ngoma 28:12,19. Salomo, umwami warushije 
abami ba Isiraheli bose ubwenge, ni we wari yararangije uwo murimo w’inyubako. Iyo ngoro 
yarushaga ubwiza inyubako zose zari zarigeze kubakwa ku isi. Nyamara, Uwiteka yari 
yaravugiye mu muhanuzi Hagayi ibyerekeye ingoro ya kabiri ati « Ubwiza bw'iyi nzu bwo 
hanyuma buzaruta ubwa mbere.” “Kandi nzahindisha amahanga yose umushyitsi, 

n'ibyifuzwa n'amahanga yose bizaza, kandi iyi nzu nzayuzuzamo ubwiza , niko Uwiteka 
Nyiringabo avuga». Hagayi 2:9,7. 


Nyuma yuko iyo ngoro isenywe na Nebukadinezari, yongeye kubakwa mu gihe cy’imyaka 
igera kuri magana atanu mbere y'ivuka rya Kristo. Yubatswe n'abantu bari barabaye mu 
bunyage igihe kirekire batahutse mu gihugu cyabo cyari cyarahindutse amatongo ndetse gisa 
n'icyabaye ubutayu. Muri bo harimo abantu bakuru bari barabonye ubwiza bw “ingoro yari 
yarubatswe na Salomo, nuko baririra urufatiro rw’iyo nyubako nshya bavuga ko izarushwa 
ubwiza n'iyayibanjirije. Umuhanuzi yasobanuye ashimangira umubabaro abantu benshi bari 
bafite agira ati: < Mbese muri mwe hari usigaye wari warabonye ubwiza uru rusengero 
rwahoranye mbere ? Kuri ubu rurasa rute ? Uko mururuzi si nk'ubusa ?” Hagayi 2:3; Ezira 
3:12. Ubwo ni bwo hatanzwe isezerano ko iyo nyubako ya kabiri izaruta iya mbere. 


Nyamara ntabwo ingoro ya kabiri yari yarigeze inganya ubwiza n'iya mbere. Nta nubwo 
yigeze ihabwa ikuzo kubw 'ibimenyetso bigaragarira amaso byerekana ko Imana iri aho hantu 
nk'ibyagaragaye mu ngoro ya mbere. Nta mbaraga ndengakamere yigeze yigaragaza mu 
muhango wo kuyegurira Imana. Ntabwo bigeze babona igicu cy”ubwiza cyuzura mu buturo 
buziranenge bushya bwari bwubatswe. Nta muriro wavuye mu ijuru ngo ukongore igitambo 
cyari ku rutambiro rwabwo. Ntabwo Shekina yari ikiba hagati y'abakerubi babaga ahera 
cyane. Isanduku y'isezerano, intebe y'ihongerero ndetse n'ibisate by'amabuye byari 
byanditsweho amategeko ntibyari bikirangwamo. Nta jwi rivuye mu ijuru ryari ricyumvikana 
ngo rimenyeshe umutambyi ubushake bwa Yehova. 


Mu binyejana byinshi byari bishize, Abayuda bari baragerageje ariko bikaba iby’ubusa 
bashaka kwerekana ko isezerano Imana yabahaye irinyujije muri Hagayi ryasohoye. Nyamara 
ubwirasi no kutizera byahumye intekerezo zabo ntibamenya ubusobanuro nyabwo 
bw’amagambo yavuzwe n'uwo muhanuzi. Ntabwo ingoro ya kabiri yaheshejwe icyubahiro 
n'igicu kigaragaza ikuzo rya Yehova, ahubwo yagiheshejwe n'uko yagezwemo n’Uwo 
Ubumana bwuzuriramo-- we ubwe akaba yari Imana yiyerekaniye mu mubiri. Ni ukuri 
«Uwifuzwa n'amahanga yose » yari yaraje mu ngoro ye igihe uwo Munyanazareti 
yigishirizaga kandi agakiriza abarwayi mu rugo rw’iyo ngoro nziranenge. 


Mu kugaragara kwa Kristo muri iyo ngoro ni ho honyine ingoro ya kabiri yarushirije ikuzo 
ingoro ya mbere. Nyamara Abisiraheli bari barayihejemo uwo ijuru ryari ryarabageneyeho 
Impano. Uwo munsi ikuzo ry’Imana ryari ryakuwe kuri iyo ngoro by'iteka ryose rijyanye 
n'uwo Mwigisha wiyoroheje wari wasohotse mu irembo ryayo ry'izahabu. Icyo gihe 
amagambo Umukiza yavuze ati < Dore inzu yanyu muyisigiwe ari umusaka > yari yamaze 
gusohora. Matayo 23:38. 


Abigishwa bari batewe ubwoba kandi batangazwa n'ubuhanuzi bwa Kristo bw'uko iyo 
ngoro yari kuzasenywa, maze bumva bifuje gusobanukirwa biruseho amagambo ababwiye. 
Ubutunzi, imirimo ndetse n'ubuhanga buhanitse mu bijyanye no kubaka byari 
byaratanganywe ubushake bishyirwa kuri iyo ngoro mu gihe cy’imyaka irenga mirongo ine 

hagamijwe kunonosora ubwiza bwayo. Herode Mukuru yari yarayitanzeho umutungo 
w'Abanyaroma ndetse n'uw'Abayahudi, kandi uwo mwami w'abami wategekaga isi yari 
yarakungaharishije iyo ngoro impano ze bwite yatanze. Inkuta nini cyane z'amabuye 
y'agaciro kenshi y'umweru yitwa marimari, yari afite umubyimba munini bitangaje, yari 
yaroherejwe n' Abanyaroma hagamijwe uko kuyirimbisha, zari umwe mu migabane igize iyo 
nyubako; kandi izo nkuta ni zo abigishwa bari beretse Umwigisha wabo bamubwira bati < 
Mbega amabuye ! Mbega imyubakire ! Mbese aho Mwigisha, urirebera ? > Mariko 13:1. 


Kuri ayo magambo bamubwiye, Yesu yabahaye igisubizo gikomeye kandi gitangaje ati: 
< Ntimureba ibi byose ? Ndababwira ukuri ko aha hatazasigara ibuye rigeretse ku rindi 
ritajugunywe hasi.” Matayo 24:2. 


Iryo senywa rya Yerusalemu abigishwa barifashe nk’aho ryerekeje ku kuza kwa Kristo 
igihe azaba yiyiziye ubwe afite ikuzo aje kwima ingoma y'isi yose, guhana Abayuda 
b'indakoreka banze kwihana, no gukura igihugu mu bubata bw” Abanyaroma. Umukiza yari 
yarababwiye ko azaza ubwa kabiri. Kubw'ibyo, igihe yakomozaga ku rubanza rwari 
rutegereje Yerusalemu, bongeye gutekereza kuri uko kuza kwe; maze igihe bari bakikije 
Umukiza ku Musozi w'imyelayo baramubaza bati: « Tubwire, ibyo bizaba ryari, 
n’ikimenyetso cyo kuza kwawe n’icy’imperuka y’isi ni ikihe?> Matayo 24:3. 


Kubw’imbabazi z"Imana, ubusobanuro bw'ibyari kuzaba bwahishwe abigishwa. Iyo icyo 
gihe basobanukirwa byuzuye n'ibintu bibiri bikomeye byendaga kuzaba, ari byo kubabazwa 
n'urupfu by’ Umukiza ndetse no gusenywa kw'umujyi wabo n'ingoro y'Imana, bari kwicwa 
n'ubwoba. Kristo yaberetse incamake y’ibintu by’ingenzi bizaba mbere y’iherezo ry’ibihe. 
Icyo gihe ntibasobanukiwe neza amagambo ababwiye; ariko ubusobanuro bwayo bwari 
kuzahishurwa igihe ubwoko bw'Imana bwari gukenera inyigisho yari iyakubiyemo. 
Ubuhanuzi yababwiye bwari bufite ubusobanuro bubiri: nubwo bwerekezaga ku isenywa rya 
Yerusalemu, bwanavugaga iby’akaga kazabaho ku munsi ukomeye uheruka. 


Yesu yabwiye abigishwa bari bamuteze amatwi iby'urubanza rwari rutegereje gucirwa 
Isiraheli yasubiye inyuma; cyane cyane ibyago byari kubageraho bazize ko banze Mesiya 
kandi bakamubamba. Ibimenyetso bidashidikanywaho byagombaga kubanziriza icyo gihe 
cy'akaga. Igihe giteye ubwoba cyari kubageraho mu buryo butunguranye kandi bwihuse. 
Bityo, Umukiza yaburiye abigishwa be ati : « Ariko ubwo muzabona ikizira kirimbura 
cyahanuwe n'umuhanuzi Daniyeli gihagaze Ahera, (ubisoma abyitondere), icyo gihe abazaba 
bari i Yudaya bazahungire ku misozi >. Matayo 24:15, 16; Luka 21:20, 21. 


Igihe amabendera y’abasirikari basengaga ibigirwamana b’Abanyaroma yari gushingwa 
ku butaka buziranenge bwageraga muri metero zirenga magana abiri inyuma y’inkuta 
z'umujyi, abayoboke ba Kristo bagombaga gukizwa no guhunga. Igihe bari kubona 
ikimenyetso kibaburira, abashakaga gukiza amagara yabo bagombaga guhunga batazuyaje. 
Icyo kimenyetso cy'uko bagomba guhunga cyagombaga guhita kitabwaho i Yudeya hose 


ndetse no muri Yerusalemu. Uwo cyagombaga gusanga ari hejuru y'inzu ntiyagombaga 

kumanuka ngo yinjire mu nzu ye, bona yemwe no kwinjiramo ajyanywe no kuvanamo 
ubutunzi burusha ubundi agaciro mu bwo yari kuba afite bwose. Abari kuba bari gukora mu 
mirima yabo cyagwa mu mizabibu yabo, ntibagombaga gusubira inyuma ngo bajye gufata 
imyambaro barambitse hasi mu gihe bari kuba bahinga ku manywa hariho icyokere. 
Ntibagombaga kugira akanya na gato bapfusha ubusa kugira ngo batarimbukana na rubanda 
rwose. 


Ku ngoma y’ umwami Herode, ntabwo Yerusalemu yari yararimbishijwe gusa, ahubwo 
bitewe n'uko kuyubakaho iminara, inkike ndetse n'ibihome byari byarongereye gukomera 
yari isanganywe, byari byaratumye igaragara nk'idashobora guterwa no kuvogerwa. Muri 
icyo gihe, uwari kuvuga ku mugaragaro ko izarimbuka yari kwitwa umuterabwoba urwaye 
mu mutwe nk'uko Nowa yiswe n’abo mu gihe cye. Ariko Kristo yari yaravuze ati : <ljuru 
n’isi bizashira, ariko amagambo yanjye ntazashira na hato”. Matayo 24:35. Ibyaha by’ab’i 
Yerusalemu ni byo byari byaratumye ibwirwa ko izagerwaho n'uburakari bw’ Imana, kandi 
kwinangira mu kutizera kwabo kwatumye akaga kari kayirindiriye kaba impamo. 


Imana yari yaravugiye mu muhanuzi Mika iti : « Nimwumve ibi batware b’inzu ya Yakobo 
n'abacamanza b’inzu ya Isirayeli, mwanga imanza zitabera mukagoreka ibitunganye byose. 
Bubakishije i Siyoni amaraso bavushije, n’i Yerusalemu bakahubakisha gukiranirwa. 
Abatware baho bacira imanza impongano, n'abatambyi baho bigishiriza ibihembo, 
n'abahanuzi baho baragurira ingemu, nyamara bisunga Uwiteka bakavuga bati « Mbese 
Uwiteka ntari muri twe ? Nta kibi kizatuzaho.” Mika 3:9-11. 


Aya magambo yerekanaga neza imiterere y’abaturage b'i Yerusalemu bari barasaye mu 
bibi kandi bakigira intungane. Nubwo bavugaga ko bubahiriza amategeko y'Imana 
badakebakeba, bacumuraga ku mahame yose ayakubiyemo. Banze Kristo bamuziza ko 
ubutungane n'ubuziranenge bwe bwashyiraga ahagaragara gukiranirwa kwabo; nuko 
bakamurega ko ari we nkuruzi y'ibyago byose byari byarabagezeho nk'ingaruka z'ibyaha 
byabo. Nubwo bari bazi neza ko nta cyaha agira, bari baravuze ko akwiriye gupfa kugira ngo 
bo nk’ishyanga babone umutekano. Abayobozi b’Abayuda baravuze bati: « Nitumureka dutya 
bose bazamwizera, kandi Abaroma bazaza barimbure umurwa wacu n'ubwoko bwacu. > 
Yohana 11:48. 


Bumvaga ko Kristo nabambwa bazongera bakaba ishyanga rikomeye kandi rishyize 
hamwe. Nguko uko bibwiraga maze bashyigikira umwanzuro wafashwe n'umutambyi 
mukuru wabo, ko ibyiza ari uko umuntu umwe yapfa aho kugira ngo igihugu cyose kirimbuke. 


Uko ni ko abakuru b’Abayuda bubakishije < Siyoni amaraso bavushije, n’i Yerusalemu 
bakahubakisha gukiranirwa.> Mika 3:10. Nyamara igihe babambishaga Umukiza bamuhora 
ko abacyaha kubera ibyaha byabo, bigize intungane ku buryo bifashe nk'ishyanga Imana 
yatonesheje bityo bakibwira ko izabavana mu bubata bw'abanzi babo. Umuhanuzi 
yarakomeje aravuga ati < Kubera ibyo mukora, Siyoni izahinduka nk'intabire. Yeruzalemu 


izahinduka amatongo, umusozi wubatsweho Ingoro y’Uhoraho uzahinduka ishyamba.»15 

Mu myaka hafi mirongo ine nyuma yuko Kristo ubwe avuze akaga kazagera kuri 
Yerusalemu, Umukiza yagiye atinza ibihano yari yarakatiye uwo mujyi n’icyo gihugu. 
Kwihangana Imana yagiriye abantu banze ubutumwa bwayo bwiza kandi bakica Umwana 
wayo kwari agahebuzo. Umugani w'igiti cy'umutini kiteraga imbuto werekanaga ibyo Imana 
yagiriye ishyanga ry'Abayuda. Hari haratanzwe itegeko rivuga ngo <Uwuce, urakomeza 
kunyunyuriza iki ubutaka?> (Luka 3:17), nyamara imbabazi z'Imana zari zaragiye zireka icyo 
giti kikagumya kubaho kitaranduwe. Mu Bayuda hari hakirimo benshi bari bataramenya 
imico n'umurimo bya Kristo. Abana bari batarabona amahirwe kandi batarakira umucyo 
ababyeyi babo bari baranze bakanasuzugura. Binyuze mu gikorwa cyo kubwiriza ubutumwa 
cy”intumwa ndetse n’abazifashaga, Imana yari gutuma barasirwa n'umucyo. Yari kubemerera 
kwibonera ukuntu ubuhanuzi bwagiye busohora bitari gusa mu ivuka rya Yesu no mu 
mibereho ye, ahubwo no mu rupfu rwe no kuzuka kwe. Ntabwo abo bana bahowe ibyaha 
by'abayeyi babo; ariko igihe bamaraga kumenya umucyo wose ababyeyi babo bahawe, maze 
bakanga kwemera uwiyongereyeho na bo ubwabo bahawe, bahindutse abafatanyacyaha 
n'ababyeyi babo, maze buzuza urugero rw’ibibi byabo. 


Kuba Imana yarihanganiye ab'i Yerusalemu ntacyo byabamariye ahubwo byashimangiye 
Abayuda mu gutsimbarara ku kutihana kwabo. Mu kwanga abigishwa ba Yesu no kubagirira 
nabi, banze kwakira imbabazi ziheruka bari bahawe. Icyakurikiyeho rero ni uko Imana 
yabakuyeho uburinzi bwayo kandi ibakuraho imbaraga yayo yabakingiraga Satani 
n'abamarayika be maze igihugu gisigara kiri mu maboko y'umuyobozi bihitiyemo. Abaturage 
bacyo bari barahinyuye ubuntu bwa Kristo bwajyaga kubabashisha gutsinda ingeso mbi zabo, 
none ni zo zari zisigaye zibitegekera. Satani yabyukije ibyifuzo by'ubugome n’ubuhenebere 
bukabije mu mitima yabo. Abantu ntibari bagitekereza, bari bararenze igaruriro—basigaye 
bayoborwa n'ibibajemo n'ibisazi. Babaye aba Satani mu bugome bwabo. Mu miryango no 
mu gihugu cyose, mu bantu bo mu nzego zo hejuru n'abo mu zo hasi, hariho kutizerana, 
kugirirana ishyari, kwangana, amakimbirane, ubwigomeke ndetse n'ubwicanyi. Nta hantu na 
hamwe hari umutekano. Abari incuti ndetse n'abari bafitanye isano baragambaniranaga. 
Ababyeyi bahotoraga abana babo, abana na bo bagahotora ababyeyi babo. Abategetsi b’iryo 
shyanga ntibari bashoboye kwiyobora ubwabo. Ibyifuzo byʻabo batashoboraga gutegeka 
byari byarabagize abategetsi b'abanyagitugu. Abayuda bari baremeye ubuhamya 
bw'ibinyoma kugira ngo bicishe Umwana w'Imana utagira inenge. Muri icyo gihe rero 
ibirego by’ibinyoma byari bitumye ubuzima bwabo bubura ishyikizo n’umutekano. Binyuze 
muri ibyo bikorwa byabo, bari bamaze igihe kirekire bavuga ngo <mutume Umuziranenge wa 
Isirayeli atuvamo rwose. > Yesaya 30:11. Icyo gihe bahawe icyo bifuzaga. Kubaha Imana 
ntibyari bikibahangayikishije. Satani ni we ubwe wari wiyoboreye icyo gihugu kandi ni we 
wakoreshaga abategetsi bo ku rwego rwo hejuru bayoboraga abaturage ku rwego rwa leta 
n’urw’idini. 

Hari igihe abakuru b'udutsiko twabaga duhanganye bishyiraga hamwe kugira ngo 
banyage kandi bice urubozo abo bafashe mpiri, maze na none ingabo zabo zikongera 

gusubiranamo zikicana nta mbabazi. Nta nubwo kwera kw’ingoro y'Imana kwigeze 
gushobora gukumira ubugome bwabo bukabije. Abaje kuramya Imana bicirwaga imbere 
y'urutambiro, bityo ubuturo buziranenge bukanduzwa n'imirambo y’abantu bishwe. Nyamara 
mu buhumyi bwabo no mu kwigerezaho kwabo kurimo ubwirasi, abatezaga ayo marorerwa 
babwiraga abantu mu ruhame ko badatewe ubwoba n'uko Yerusalamu izarimbuka, kuko yari 
umurwa w'Imana. Kugira ngo bashimangire ubutegetsi bwabo burusheho gukomera, bahaye 
ibiguzi abahanuzi b'ibinyoma kugira ngo babwire abantu ko bagomba gutegereza ko Imana 
izabatabara kandi ibyo babivugaga no mu gihe ingabo z’Abanyaroma zari zigose ingoro 
y'Imana. Kugeza ku iherezo abantu benshi bari bacyiringiye ko Usumbabyose azabatabara 
akabatsindira abanzi babo. Nyamara Abisiraheli bari barasuzuguye uburinzi bw'Imana, bityo 
rero ntibari bagifite umurengezi. Mbega Yerusalemu yari ibabaye! Yari ishenywe 
n'amacakubiri ayirimo, amaraso y' abaturage bayo bicanye ubwabo yatembaga mu mayira mu 
gihe ingabo z’abanyamahanga zarimo zisenya ibihome byayo zikica abasirikare bayo! 


Ibyo Yesu yahanuye byose byerekeye ku gusenywa kwa Yerusalemu byasohoye nk'uko 
yabivuze nta na kimwe gisigaye. Abayuda bamenye ukuri kw'amagambo yababwiye 
ababurira ati: « Kuko urubanza muca ari rwo muzacirwa namwe, urugero mugeramo ari rwo 
muzagererwamo namwe ». Matayo 7:2. 


Hagaragaye ibimenyetso n'ibitangaza byerekanaga ko hagiye kubaho akaga no 
kurimbuka. Mu gicuku, umucyo udasanzwe wamuritse ku ngoro y’Imana no ku rutambiro. 
Igihe izuba ryari rirenze, ku bicu hagaragaye amafarasi y'intambara ndetse n’abarwanyi 
biteguye kujya ku rugamba. Abatambyi batambaga ibitambo mu buturo bwera nijoro batewe 
ubwoba n’amajwi adasanzwe. Isi yahinze umushyitsi maze humvikana amajwi menshi ataka 
avuga ati: «Tuve hano >>. Urugi rw’irembo ry’iburasirazuba, rwari ruremereye cyane ku buryo 
abagabo makumyabiri barukingaga bibaruhije kandi rwari rufashe ku byuma binini bishinze 
hasi cyane mu mabuye akomeye ashashe hasi, rwakingutse mu gicuku nta muntu ugaragara 
urukinguye. 16 


Hari umugabo wamaze imyaka irindwi azenguruka utuyira two muri Yerusalemu, abwira 
abantu amahano yagombaga kugwira uwo mujyi. Ku manywa na nijoro, yaririmbaga 
indirimbo y'agahinda ibabaje avuga ati: « Mwumve ijwi riturutse iburasirazuba! mwumve 
ijwi riturutse iburengera zuba! ijwi riturutse mu byerekezo bine! Ijwi rivuga ibibi bizaba kuri 
Yerusalemu no ku ngoro y'Imana! ijwi rivuga ibibi bizaba ku bakwe no ku bageni! Ijwi rivuga 
ibibi bizaba ku bantu bose! »17 Uwo muntu utari asanzwe yarafunzwe kandi akubitwa 
ibiboko; ariko ntiyigeze abyivovotera na rimwe. Ku bitutsi bamutukaga no ku nabi 
bamugiriraga, yabasubizaga igisubizo kimwe rukumbi ababwira ati : < Yerusalemu we, 
ugushije ishyano ! Mugushije ishyano bantu mutuye muri Yerusalemu! > Yakomeje gutaka 
ababurira kugeza igihe yiciwe mu gitero yari yarahanuye ko kizabaho. 


Nta Mukristo numwe waguye mu isenywa rya Yerusalemu. Kristo yari yaraburiye 
abigishwa be, kandi abizeye amagambo ye bose bitaye ku kugenzura ikimenyetso 

yabasezeranyije. Yesu yaravuze ati : «Ariko ubwo muzabona i Yerusalemu hagoswe 
n'ingabo, muzamenye yuko kurimbuka kwaho kwenda gusohora. Icyo gihe abazaba bari i 
Yudaya bazahungire ku misozi miremire, n'abazaba bari hagati muri Yerusalemu 
bazayivemo, n’abazaba bari imusozi ntibazayijyemo.” Luka 21:20,21. 


Abasirikare b’Abanyaroma bari bayobowe na Cestius bamaze kugota umujyi, bagize 
batya bava mu birindiro byabo mu buryo butunguranye mu gihe ahubwo cyari igihe cyiza cyo 
guhita bagaba igitero. Igihe uwo mugaba w’ingabo z’ Abanyaroma yakuraga ingabo ze mu 
birindiro byazo kandi nta mpamvu na ntoya ibimuteye yagaragaraga, abari bagotewe mu 
mujyi bari bamaze kwiheba babona ko kwihagararaho kwabo ntacyo bizabagezaho, bari 
biteguye kumanika amaboko ngo bemere ko batsinzwe. Ariko uburinzi bukomeye n'imbabazi 
Imana igira ni byo byari biyoboye iyo gahunda kubera ineza igirira ubwoko bwayo. Abakristo 
bari bategereje bari bamaze guhabwa ikimenyetso bari barasezeraniwe, icyo gihe rero 
umwanya wo kumvira imiburo y'Umukiza wari ubonetse ku bantu bose babyifuzaga. 
Ibyabaga byari biyobowe ku buryo nta Bayuda cyangwa Abanyaroma bari kubuza Abakristo 
guhunga. Igihe Cestius yavaga mu birindiro bye, Abayuda basohotse muri Yerusalemu 
bakurikira abasirikare be bari bisubiriye iwabo. 


Igihe rero abasirikare b'impande zombi bari bahugiye mu mirwano, Abakristo bose 
babonye agahenge ko kwiyufura bahunga uwo mujyi. Muri icyo gihe igihugu na cyo cyari 
cyarakize abanzi bari kubabuza guhunga. Igihe umujyi wagotwaga, Abayuda bari bateraniye 
i Yerusalemu mu minsi mikuru y’ingando, bityo rero Abakristo bahatuye bashoboye guhunga 
nta ngorane. Bahunze badatindiganyije bahungira ahantu hari umutekano mu mujyi wa Pella, 
muri Pereya, hakurya ya Yorodani. 


Abasirikare b’Abayuda bakurikiye Cestius n'ingabo ze, bahingukiye ku bari inyuma 
babarwanya bafite ubukana benda kubatsemba. Abo Banyaroma babashije gusubira iwabo 
ariko bibagoye cyane. Abayuda barokotse urwo rugamba hafi ya bose maze bagaruka i 
Yerusalemu bazanye iminyago banyaze Abanyaroma kandi batahanye insinzi. Nyamara uko 
gusa n’aho batsinze kwabaviriyemo akaga gusa. Kwabateye umutima wo gutsimbarara ku 
gushaka kurwanya Abanyaroma ari byo bidatinze byabazaniye kugerwaho n’amahano 
atarondoreka yagwiriye umujyi wabo waciriweho iteka. 


Igihe Yerusalemu yongeraga kugotwa na Titus, yagwiriwe n’ibyago biteye ubwoba. 
Umujyi wagoswe mu minsi yo kwizihiza Pasika igihe Abayuda miliyoni nyinshi bari 
bawukoraniyemo imbere. Ibiribwa bari barahunitse byashoboraga gutunga abaturage imyaka 
myinshi iyo bibikwa neza, byari byarangijwe n’ishyari no kwihorera by’udutsiko twabaga 
dushyamiranye, bityo rero igihe umujyi wari ugoswe bagezweho n’amakuba yose aterwa 
n'amapfa. Urugero rw'ifu y'ingano rwaguraga italanto*. Inzara yacaga ibintu cyane ku buryo 
abantu bageze aho barya impu zo ku mikandara yabo no ku nkweto zabo za sandari ndetse 
n’impu zabaga ziri ku ngabo bikingiraga ku rugamba. Abantu benshi bageragezaga gucika 
mu ijoro bakajya gusoroma ibyatsi byo mu gisambu byameze hanze y’inkike z”umujyi, nubwo 

benshi bafatwaga bakicwa urw'agashinyaguro, kandi akenshi n’ababaga bagarutse amahoro 
bamburwaga ibyo babaga bakusanyije biyemeje guhara amagara yabo. Abari bafite ubutegetsi 
bakoreraga abantu ibikorwa bya kinyamaswa n’iyicarubozo kugira ngo bambure abo bashonji 
ibyo kurya bike cyane babaga basigaranye bashoboraga kuba barahishe. Ibihe byinshi, ibyo 
bikorwa by”ubugome byakorwaga n’abantu babaga bafite ibibatunga bibahagije, babaga gusa 
bishakira guhunika bateganyiriza ahazaza. 


Abantu ibihumbi byinshi barimbuwe n'inzara n’icyorezo. Byasaga n'aho impuhwe 
n'urugwiro bitakiriho. Abagabo basahuraga abagore babo n'abagore bagasahura abagabo 
babo. Washoboraga kubona abana bashikuza ibiryo mu minwa y'ababyeyi babo babaga 
bageze mu za bukuru. Igisubizo cy’ikibazo umuhanuzi yabajije ngo : « Mbese umugore 
yakwibagirwa umwana yonsa?» cyabonetse mu byabaye muri uwo mujyi wagwiriwe n'akaga: 
« Abagore b'imbabazi bafashe abana bibyariye, barabateka baba ibyokurya byabo, igihe 
umukobwa w'ubwoko bwanjye arimbutse” Yesaya 49:15; Amaganya ya Yeremiya 4:10. 


Na none kandi hasohoye ubuhanuzi bw’imiburo bari barahawe mu binyejana cumi na bine 
byari bishize buvuga ngo:“ Umugore wo muri mwe wadamaraye akamenyera kugubwa neza 
gusa, utatinyuka no gukandagiza ikirenge kubwo kudamarara no kumenyera kugubwa neza 
gusa, azarebana imbabazi nke umugabo aseguye n'umuhungu we n'umukobwa we, ngo 
atabagaburira ku ngobyi iturutse hagati y'amaguru ye no ku bana be abyaye, kuko azabarira 
rwihishwa kuko abuze byose kubwo kugotwa no gusakizwa, ababisha bawe bazagusakiza mu 
midugudu yawe.” Gutegeka kwa kabiri 28:56, 57. 


Abategetsi b’Abanyaroma bihatiye gutera Abayuda ubwoba bagamije kubatera kumanika 
amaboko ngo bemere ko batsinzwe. Ababaga bafashwe bakagirwa imfungwa ariko 
bagakomeza kwinangira, bakubitwaga ibiboko, bakicwa urubozo kandi bakabambwa ku 
nkuta z'uwo mujyi. Buri munsi abantu amagana menshi bicwaga muri ubwo buryo, kandi 
icyo gikorwa gishishana cyarakomeje kugeza ubwo mu kibaya cya Yehoshafati n’icy’i 
Kaluvari hari hashinze imisaraba myinshi ku buryo bitari byoroshye kubona aho uca ngo 
uyinyure hagati. Bagezweho n'umuvumo uteye ubwoba bari barisabiye igihe bari imbere 
y'intebe y’imanza ya Pilato bavuga ngo : « Amaraso ye araduhame ahame n’abana bacu >> 
Matayo 27:25 


Titus yajyaga kugira ubushake bwo guhagarika ayo marorerwa ateye ubwoba, bityo akaba 
akijije Yerusalemu kugerwaho n'urugero rwuzuye rw'akaga kari kayirindiriye. Igihe 
yabonaga ibirundo by'intumbi z’abishwe zigerekeranye muri ibyo bibaya, yuzuwe 
n'umubabaro. Igihe yarebaga ubwiza bw'ingoro y'Imana ahagaze mu mpinga y”"Umusozi 
w'imyelayo, yumvise ayitangariye bituma ategeka ko birinda kuyikuraho n'ibuye rimwe. 
Mbere yo kugerageza kwigarurira icyo gihome, yinginze abategetsi b’Abayuda abasaba 
kutamutera kwandurisha amaraso aho hantu haziranenge. Iyo basohoka bakajya kugira ahandi 
barwanira, nta Munyaroma n'umwe wajyaga kwangiza ukwera kw'ingoro y'Imana. Josephus 
nawe, mu mvugo nziza yo kubinginga, yabasabye rwose kureka intambara bakayoboka kugira 

ngo bakize amagara yabo n'umujyi wabo, ndetse n’ahantu basengeraga. Nyamara kuri ayo 
magambo yababwiye, bamusubije bamutuka cyane. Uwo muntu wababereye umuhuza 
ubuheruka, bamuhundagajeho imyambi igihe yari ahagaze imbere yabo abinginga. Abayuda 
bari baranze kwemera kwinginga k Umwana w'Imana; bityo rero kujya inama na bo no 
kubinginga byabateraga gusa kurushaho kwiyemeza kwihagararaho kugeza ku iherezo. 
Umurava wa Titus wo kurwana ku ngoro y'Imana ntacyo wagezeho, kuko Umurusha 
ubushobozi yari yarahanuye ko nta buye rizasigara rigeretse ku rindi. 


Kutava ku izima kw'abategetsi b’Abayuda n’amarorerwa yakorerwaga muri uwo mujyi 
wari ugoswe byakongeje uburakari n'umujinya by’Abanyaroma, maze Titus yiyemeza 
kugaba igitero ku ngoro y'Imana no kuyigarurira. Icyakora, yiyemeje ko biramutse bishobotse 
iyo ngoro itagomba gusenywa, ariko amabwiriza ye ntiyigeze akurikizwa. Nijoro, igihe yari 
yisubiriye mu ihema rye, Abayuda basohotse mu ngoro bagaba igitero ku ngabo zari hanze. 
Muri iyo mirwano, umusirikare yajugunye igishirira kinyura mu idirishya ryo mu ibaraza 
maze ibyumba byubakishije imyerezi byari bikikije iyo ngoro nziranenge bihita bishya 
biragurumana. 


Titus yihutiye kuhagera akurikiwe n'abasirikare be bakuru ndetse n’ingabo ze ibihumbi 
n'uduhumbi maze ategeka abasirikare be kuhazimya. Amagambo ye ntiyigeze yitabwaho. 
Abasirikare bari barakaye bajugunye ibishashi by’umuriro mu byumba byari bibangikanye 
n’ingoro y'Imana, maze bicisha inkota abantu benshi cyane bari bahahungiye. Imivu 
y'amaraso yamanutse ku ngazi z'ingoro atemba nk'amazi. Abayuda ibihumbi byinshi 
barahatikiriye. Uretse induru y'imirwano, humvikanaga n'amajwi avuga ngo : « Ikabodi! > 
bisobanura ngo : < Icyubahiro gishize kuri Isiraheli ” 


“Titus yabonye ko adashobora guhosha uburakari bw'abasirikare; yinjiranye mu ngoro 
n'abakuru b'ingabo be maze bitegereza uko iyo nyubako yari iteye imbere. Ubwiza bwayo 
bwarabatangaje, maze kuko ibirimi by’umuriro byari bitaragera ahera, agerageza ubuheruka 
gukora iyo bwabaga kugira ngo batayisenya, nuko asohotse arongera yinginga abasirikare ngo 
bahagarike inkongi y'umuriro bawubuze gukwira hose. Liberalis wari umukapiteni 
w'umutwe w'abasirikare ijana yagerageje guhatira abasirikare be kumwumvira akoresheje 
inkoni ye y'ubuyobozi; nyamara no kubaha umwami w'abami ubwabyo byari byasimbuwe 
n'umujinya w’inkazi bari bafitiye Abayuda, gushishikazwa n'imirwano kuzuye ubugome 
ndetse no kurangamira gusahura. Abasirikare babonaga ibibazengurutse byose birabagirana 
zahabu yabengeraniraga cyane mu mucyo ukaze w’ibirimi by’umuriro; bibwiye ko mu buturo 
bwera hahunitswemo ubutunzi butabarika. Umusirikare batamenye uwo ari we yajugunye 
igiti cyaka umuriro kinyura hagati y'amapata y'urugi, maze inyubako y’ingoro yose ihita 
ifatwa n'inkongi y'umuriro. Umwotsi n'umuriro byahumaga amaso byatumye abakuru 
b'ingabo bisubirirayo, maze iyo nyubako y'agahebuzo igerwaho n'akaga kari kayirindiriye. 


“Byakuye Abanyaroma umutima, ubwo se byacuze iki ku Bayuda ? Impinga yose 
y umusozi wari wubatsweho umujyi yagurumanye umuriro nk'ikirunga. Amazu yagwiriranye 

umusubizo kandi mu kugwirirana kwayo hakumvikana urusaku rwinshi, maze yose amirwa 
n'umuriro ugurumana. Ibisenge by’amazu byari bikozwe mu biti by’amasederi byari bimeze 
nk’umuriro ugurumana; udusongero tw’ingoro twari tuyagirijweho izahabu twabengeranaga 
nk'ibirimi by'umucyo utukura; mu minara yo ku irembo hacumbaga ibirimi birebire 
by'umuriro n'umwotsi. Imisozi ihakikije yamurikiwe n'ibyo birimi by'umuriro, kandi 
wabonaga udutsiko tw'abantu bitegerezanyaga ubwoba uko umujyi wasenywaga. 


Imbaga y' abantu benshi yari yuzuye hejuru y’inkuta n’utununga by’uwo mujyi, amaso ya 
bamwe yijimishijwe n'umubabaro utewe no kwiheba, abandi barakajwe no kunanirwa 
kwihorera. Induru y'abasirikare b’Abanyaroma bakubitaga hirya no hino ndetse no gutaka 
kw'ababigometseho bakongokeraga mu birimi by’umuriro, byivanze n’urusaku rw”umuriro 
wagurumanaga no guhinda kw’amajwi y’ibiti byo ku mazu byahanukaga. Za nyiramubande 
zumvikanishaga amajwi yo gutaka kw'abantu bari mu mpinga z’imisozi. Ahakikije inkuta 
z'umujyi hose hirangiraga amajwi yo gutaka no kuboroga. Abantu bicwaga n'inzara 
babumbiye hamwe utubaraga bari basigaranye batera hejuru batakishwa n'umubabaro 
n'amakuba. 


“Ubwicanyi bwakorerwaga imbere mu ngoro bwari buteye ubwoba kurenza ibyaberaga 
hanze yayo. Abagabo n'abagore, abashaje n’abasore, ibyigomeke n’abatambyi, abarwanaga 
n'abatakambaga basaba imbabazi, bose bishwe umusubizo nta kuvangura. Umubare 
w'abishwe warutaga uw’abicaga. Byabaye ngombwa ko abasirikare b’Abanyaroma burira 
ibirundo by’intumbi kugira ngo babone uko bakomeza gutsembatsemba abantu.” 18 - 


Ingoro y'Imana imaze gusenywa, umujyi wose wahise ufatwa n’Anyabaroma. Abakuru 
b'Abayuda barahunze bava mu minara yabo bibwiraga ko idashobora gufatwa, maze Titus 
asanga nta muntu uyirangwamo. Yayitegereje ayitangariye maze avuga ko Imana ari yo 
yayimugabije kuko ubundi nta ntwaro z'intambara, uko zari kuba zikomeye kose zari 
gushobora guhirika inkike z’'uwo mudugudu. Umujyi n’ingoro y'Imana byarasenywe byombi 
kugeza ku mfatiro zabyo, maze ubutaka bwari bwubatsweho inzu y'Imana <buhingwa 
nk'umurima >. Yeremiya 26:18. Mu gitero n'ubwicanyi byakurikiyeho, abantu barenga 
miriyoni barahaguye; abarokotse bajyanwa ari abanyagano, bagurishwa nk'abacakara, 
barabakurubana babajyana i Roma kwerekana insinzi yabo, babajugunyira inyamaswa 
z'inkazi mu bibuga by'imikino ngo zibarye, abandi baratatana bakwira isi yose bameze 
nk'inzererezi zitagira aho kuba. 


Abayuda ni bo bari barikururiye akaga kuko bari bariyuzurije urugero rwo kwiturwa ibibi 
bakoze. Mu kurimburwa kw'ishyanga ryabo no mu mahano yakomeje kubagwirira bamaze 
gutatana, babonyemo ingaruka z'ibikorwa byabo bwite. Umuhanuzi aravuga ati: “Isirayeli 
we, uririmbuje,” “kuko wagushijwe n'igicumuro cyawe.” Hoseya 13:9; 14:1. Incuro nyinshi 
imibabaro yabagezeho ifatwa nk'igihano cyabagezeho gitegetswe n'Imana ubwayo. Uko ni 
ko umushukanyi ukomeye abigenza kugira ngo ahishe abantu imikorere ye bwite. Igihe 
Abayuda bizirikaga ku kwanga kwakira urukundo rw'Imana n'imbabazi zayo, batumye 

uburinzi bw "Imana bibakurwaho, maze Satani yemererwa kubategeka uko ashaka. Ubwicanyi 
buteye ubwoba bwakozwe mu gihe cy'isenywa rya Yerusalemu ni igihamya cyerekana 
ubugome Satani ategekesha abirunduriye mu buyobozi bwe. 


Ntidushobora kumenya icyo twakwitura Kristo kubera amahoro n'uburinzi tumukesha. 
Ububasha bw’Imana bukumira ibibi ni bwo burinda abantu kurundukira mu butegetsi bwa 
Satani. Abantu batumvira ndetse n’indashima bafite impamvu ikomeye yabatera gushimira 
Imana imbabazi no kwihangana ibagaragariza mu gukumira imbaraga kirimbuzi z’'umwanzi 
kandi zirimo ubugome. Ariko iyo abantu barenze aho kwihangana kw "Imana kugarukira, iyo 
mbaraga ikumira ikibi ibakurwaho. 


Ntabwo Imana yitwara ku munyabyaha nk’imucira urubanza rw igicumuro cye; ahubwo 
abanze kwemera ubuntu bwayo irabareka bakagerwaho n’ingaruka z'ibyo bakoze. Umucyo 
wose umuntu yanze kwemera, umuburo wose asuzuguye, icyifuzo cyose yirundumuriyemo, 
no kugomera amategeko y'Imana kose, biba ari urubuto rubibwe kandi rutabura gutanga 
umusaruro. Iyo umunyabyaha arwanyije Mwuka w'Imana byimazeyo, amaherezo Mwuka 
akurwa kuri uwo munyabyaha, maze agasigara atagishoboye gutegeka ibyifuzo bibi bya 
kamere kandi adafite umurinda ubugome n’urwango bya Satani. 


Gusenywa kwa Yerusalemu ni umuburo ukomeye kandi wo kwitonderwa ugenewe abantu 
bose bakerensa impano z'ubuntu bw'Imana kandi banga kwemera kwingingana imbabazi 
kwayo. Nta gihe higeze hatangwa igihamya kiruta icyo cyerekana urwango Imana yanga 
icyaha kandi cyerekana igihano umunyabyaha azahabwa nta kabuza. 


Ubuhanuzi bw’Umukiza bwerekeye urubanza Yerusalemu yaciriwe bugomba kongera 
gusohozwa mu bundi buryo, kandi amarorerwa ateye ubwoba yabaye kuri Yerusalemu 
yerekana gusa ishusho ntoya y'ibyo bindi bizabaho. Isenywa ry'umujyi watoranyijwe 
n'Imana ritwereka akaga kazagera ku isi yanze kwemera imbabazi z’Imana kandi igasuzugura 
amategeko yayo. 


Mu binyejana byinshi iyi si imaze iri mu cyaha, yaranzwe n'amateka mabi bikabije 
y'umubabaro n'agahinda byageze ku bantu. Imitima y’abantu irarwaye kandi intekerezo zabo 
zigenda zicogora mu byo kumenya ubwenge. Kugomera ubuyobozi bw'"Ijuru byabazaniye 
ingaruka mbi bikabije. Nyamara, hari ibindi byahanuwe birusha ibyo kuba bibi bitarabaho 
ubu bitegerejwe. Ibyaranze ibihe byahise: intambara z'urudaca zagiye zikurikirana, 
amakimbirane, imyivumbagatanyo, <Ibyuma abafite intwaro bari bifurebye mu ntambara 
byose n'imyenda igaraguwe mu maraso» Yesaya 9:5-- mbega ukuntu ari ubusa, 
ubigereranyije n’ibiteye ubwoba bizabaho igihe Mwuka w'Imana ukumira ibibi azaba 
yakuwe ku nkozi z'ibibi, atagikumira gusandara kw'irari rya kimuntu ndetse n'umujinya wa 
Satani! Icyo gihe abatuye isi bazabona ingaruka z'ubutegetsi bwa Satani kurenza uko baba 
barigeze kuzibona. 

Ariko nk'uko byagenze mu gihe cy'isenywa rya Yerusalemu, icyo gihe abayoboke 
b'Imana bazakizwa akaga, umuntu wese uzasangwa yanditswe mu bazima. Yesaya 4:3. Kristo 
yavuze ko azagaruka gukoranyiriza iruhande rwe abayoboke be bamunambyeho. < Ubwo ni 
bwo ikimenyetso cy Umwana w'umuntu kizabonekera mu ijuru, n’amoko yose yo mu isi ni 
bwo azaboroga, abonye Umwana w'umuntu aje ku bicu byo mu ijuru, afite ubushobozi 
n'ubwiza bwinshi. Azatumisha abamarayika be ijwi rirenga ry” impanda, bateranye intore ze 
mu birere bine, uhereye impera y’ijuru, ukageza iyindi mpera yaryo.» Matayo 24:30, 31. 


Ubwo ni bwo abatumvira ubutumwa bwiza bazicwa n’Umwuka uva mu kanwa ke 
bagatsembwa no kurabagirana ko kuza kwe. 2Abatesalonike 2:8. Nk'uko byagenze kuri 
Isiraheli ya kera, abanyabyaha ni bo birimbura bagapfa bazize gukora nabi kwabo. Kubera 
imibereho y’icyaha, bitandukanije n'Imana cyane kandi kamere zabo zaheneberejwe n’ibibi 
cyane ku buryo kwerekanwa kw’ikuzo ryayo kubabera umuriro ukongora. 


Abantu bakwiriye kuba maso kugira ngo badakerensa icyigisho Kristo yabigishirije mu 
magambo yavuze. Nk'uko yaburiye abigishwa be iby'isenywa rya Yerusalemu akabaha 
ikimenyetso cyo kurimbuka kwari kubasatiriye kugira ngo bazahunge, ni ko yaburiye abatuye 
isi iby  umunsi w’irimbuka riheruka, abaha n’ibimenyetso byo kwegereza kwawo kugira ngo 
abashaka bose bazahunge umujinya ugiye gutera. Yesu aravuga ati, <Kandi hazaba 
ibimenyetso ku zuba no ku kwezi no ku nyenyeri, kandi no hasi amahanga azababara.> Luka 
21:25; Matayo 24:29; Mariko 13:24-26; Ibyahishuwe 6:12-17. 


Ababona ibyo bimenyetso bibanziriza kuza kwe bagomba kumenya <yuko ari hafi, ndetse 
ageze ku rugi.” Matayo 24:33. Yatubwiye atuburira ati: <Nuko namwe mube maso> Mariko 
13:35. Abita kuri uyu muburo ntibazigera bahera mu mwijima ku buryo uwo munsi 
wazabagwa gitumo. Nyamara ku batazaba maso, «umunsi w'"Umwami wacu uzaza nk'uko 
umujura aza nijoro> | Abatesalonike 5:2-5. 


Ntabwo abatuye isi biteguye kwemera ubutumwa bugenewe igihe cya none kurusha uko 
Abayuda bari biteguye kwemera kwakira umuburo w'Umukiza warebanaga n'isenywa rya 
Yerusalemu. Igihe uzazira cyose, uwo munsi w'Imana uzatungura abanyabyaha. Mu gihe 
ubuzima bw'abantu bugenda nk'uko bisanzwe, mu gihe abantu bazaba batwawe 
n'ibibanezeza, bahugiye mu bibazanira inyungu z’isi, bahugiye mu bucuruzi no gushaka 
amafaranga; mu gihe abayobozi mu by’idini bazaba barata gusa amajyambere n’ubwenge 
by'isi bagezeho, abantu na bo bakihenda ko bafite umutekano; icyo gihe ni bwo kurimbuka 
gutunguranye kuzagwira abo bose bazaba badamaraye n'abanyabyaha, nk'uko umujura aza 
mu gicuku akiba mu nzu itarinzwe, <kandi ntibazabasha kubikira na hato. >1 Abatesalonike 
5:3. 

IGICE CYA 2 — UMURIRO NA (JUTOTEZWA 


Igihe Yesu yahanuriraga abigishwa be iby’isenywa rya Yerusalemu n’ibyo kugaruka kwe, 
yanabahanuriye ibizaba ku bantu be uhereye igihe yagombaga gutandukaniraho na bo asubiye 
mu ijuru kugeza igihe azagarukira afite ububasha n’ikuzo aje kubacungura. Umukiza ari ku 
musozi w'"imyelayo, yarebaga umuraba w'akaga wari hafi yo kwisuka ku itorero ry intumwa, 
maze akomeje kureba kure mu bihe bizaza abona imivurungano ikaze kandi y’injyanamuntu 
yagombaga kugera ku bayoboke be mu myaka yari igiye gukurikiraho yari kurangwa 
n'umwijima no kurenganywa. Mu magambo make ariko afite ubusobanuro bukomeye, 
yabahanuriye ibyo abategetsi b'iyi si bagombaga kuzakorera itorero ry" Imana. Matayo 24:9, 
21, 22. Abayoboke ba Kristo bagomba kunyura mu nzira yo gusuzugurwa, gukozwa isoni 
ndetse no kubabazwa nk'iyo Umwigisha wabo yanyuzemo. Urwango rwagaragarijwe 
Umucunguzi w'isi rwagombaga no kugera ku bazamwizera bose. 


Amateka y’itorero rya mbere yabaye igihamya cyerekana ko ibyo Umukiza yavuze 
byasohoye. Imbaraga z’isi n'iz"ikuzimu zafatanyirije hamwe kurwanya Kristo binyuze mu 
kurenganya abayoboke be. Abapagani babonye hakiri kare ko ubutumwa bwiza nibutsinda, 
insengero nzabo n'intambiro zabo bizasenywa; ni yo mpamvu bakoresheje imbaraga zabo 
zose kugira ngo bakureho Ubukristo. Umuriro w’akarengane warakongejwe. Abayoboke ba 
Kristo bambuwe ibyo batunze kandi birukanwa mu mazu yabo. < Bihanganiraga imibabaro 
y'intambara nyinshi” Abaheburayo 10:32. <Abandi bakageragereshwa gushinyagurirwa no 
gukubitwa ibiboko, ndetse no kubohwa no gushyirwa mu nzu y'imbohe.” Abaheburayo 
11:36. Benshi bahamishije kwizera no guhamya kwabo amaraso yabo. Abanyacyubahiro 
n'abacakara, abakire n’abakene, abanyabwenge n’abatarize, bose bishwe nta mbabazi. 


Ako karengane katangiye mu gihe cy'ubutegetsi bwa Nero ahagana mu gihe Pawulo 
yiciwemo ahorwa kwizera kwe, kakomeje gukorwa kagenda gakaza umurego cyangwa 
gacogora mu binyejana byakurikiyeho. Abakristo baregwaga babeshyerwa gukora ibyaha bibi 
bikabije kandi bakavugwa ko ari bo bateza amakuba nk'inzara, indwara z'ibyorezo ndetse 
n’imitingito. Bitewe nuko bari banzwe cyane n’abantu bose kandi bakabakekaho ibibi, hari 
abantu bahoraga biteguye kugambanira inzirakarengane kugira ngo bibonere indamu. 
Babaciraga urubanza babashinja kwigomeka ku butegetsi, kuba abanzi b’idini ndetse bakaba 
ari bo ntandaro y’ibyorezo byibasira abantu. 


Benshi muri bo bagaburiwe inyamaswa z'inkazi cyangwa bagatwikwa ari bazima imbere 
ya rubanda mu mazu y'imikino. Bamwe muri bo barabambwe, abandi bambikwa impu 
z'inyamaswa zo mu ishyamba bajugunywa mu mazu y'imyidagaduro kugira ngo imbwa 
zibashwanyaguze. Akenshi ibyo bihano bahabwaga ni byo abantu bagiraga gahunda 
nyamukuru yo kwishimisha mu minsi mikuru yahuzaga abantu bose. Abantu benshi cyane 
bateranaga banejejwe no kubashungera maze mu gihe babaga batakishwa n’umubabaro 
basamba bakabikiriza babaseka kandi babakomera amashyi. 

Abakristo bakurikiranwaga aho bahungiye hose bahigwa bunyamaswa. Byabaye 
ngombwa ko bihisha ahantu hadatuwe. <Banyazwe byose, bakababazwa, bakagirirwa nabi; 
yemwe n'isi ntiyari ikwiriye ko bayibamo! Bazereraga mu mashyamba no mu bihanamanga 
no mu mavumo no mu masenga.> Abaheburayo 11:37,38. 


Ubuvumo bwabaye ubuhungiro bw'abantu ibihumbi byinshi. Munsi y'imisozi yari 
inyuma y'umujyi wa Roma hari haracukuwemo inzira ndende zanyuraga mu gitaka no mu 
bitare. Urusobe rw'izo nzira zabaga zijimye kandi zanyuranagamo rwahingukaga mu 
birometero byinshi inyuma y'inkuta z”umujyi. Muri ubwo bwihisho bwo mu buvumo ni ho 
abayoboke ba Kristo bashyinguraga ababo bapfuye, kandi iyo abantu babaregaga ndetse 
bakabakatira urwo gupfa bakanigarurira imitungo yabo ni ho bazaga gutura. Igihe Umuremyi 
azakangura abasinziriye barwanye intambara nziza, abantu benshi bishwe bahorwa Kristo 
bazasohoka mu bituro bicuze umwijima. 


Muri ako karengane kakoranywe ubugome bwinshi, abo bahamya ba Kristo barinze 
ubusugi bwo kwizera kwabo. Nubwo batswe uburenganzira bwabo, bakaba bataragerwagaho 
n'umucyo w'izuba, bakaba bari mu buvumo bucuze umwijima ariko bubahaye umutekano, 
ntibigeze bivovota. Babwiranaga amagambo yo kwizera, kwihangana n'ibyiringiro kugira 
ngo bihanganire ubukene n’umubabaro byari bibugarije. Ntabwo kubura imitungo yabo yose 
ya hano ku isi byashoboraga kubatera kureka kwizera Kristo kwabo. Ibigeragezo 
n'akarengane byari intambwe zibegereza ikiruhuko n’ingororano bagenewe. 


Nk'uko byagendekeye abagaragu b'Imana mu bihe bya kera, benshi muri bo <bishwe 
urubozo ntibemera kurengerwa, kugira ngo bazazuke bahabwe ubugingo buhebuje.” 
Abaheburayi 11:35 . Bibukaga amagambo Kristo yari yaravuze ko nibarenganywa ari we 
bazira, bakwiriye kwishima cyane kuko ingororano bazaherwa mu ijuru ari nyinshi; kuko uko 
ari ko abahanuzi barenganyijwe mbere yabo. Bashimishwaga no kubarwa mu bakwiye 
kurenganywa bahorwa ukuri, maze indirimbo zo kunesha baririmbaga zikazamuka ziva mu 
rusaku rw'ibirimi by'umuriro wabatwikaga. Barebaga mu ijuru mu kwizera bakabona Kristo 
n’abamarayika bunamye ku nkike z’ijuru babitegerezanya amatsiko kandi babarebana indoro 
igaragaza ko bemeye gushikama kwabo. Bumvise ijwi rivuye ku ntebe y'Imana rirababwira 
riti, «Ujye ukiranuka, uzageze ku gupfa: nanjye nzaguha ikamba ry’ubugingo.” Ibyahishuwe 
2:10. 


Imbaraga zose Satani yakoresheje kugira ngo arimbure itorero rya Kristo binyuze mu 
kurirenganya zabaye impfabusa. Intambara ikomeye abigishwa ba Kristo baguyemo 
ntiyarangiranye no gupfa kwabo baguye ku rugamba. Mu rupfu rwabo harimo kunesha. 
Abakozi b'Imana barishwe ariko umurimo wayo wakomeje kujya mbere utajegajega. 
Ubutumwa bwiza bwakomeje gukwira ahantu hose ndetse n'ababwemeye barushaho 
kugwira. Ubutumwa bwiza bwacengeye ahantu n'ibirango by'ubutegetsi bw'i Roma 
bitabashaga kugera. Umukristo umwe waganiraga n'abategetsi b'abapagani bari bakajije 
umurego mu kubarenganya, yarababwiye ati: Mushobora <kutwica, kudushinyagurira, 

kuducira urubanza,... Kudakoresha ukuri kwanyu ni igihamya cyerekana ko turi 
inzirakarengane....Ndetse n'ubugome bwanyu...ntacyo buzabamarira.” Akarengane kari 
imbaraga ikomeye ihamagarira abandi kubasanga bakemera kwizera kwabo. Uwo 
warenganywaga yakomeje avuga ati: <Uko murushaho kutwica ni ko turushaho kwiyongera. 
Amaraso y'abakristo ameneka ni imbuto ibibwe.” 19 


Abantu ibihumbi byinshi barafunzwe kandi baricwa, nyamara habonekaga abandi 
bakabasimbura. Abarenganywaga bahorwa kwizera kwabo baboneraga uburuhukiro muri 
Kristo kandi yababaze nk’abatsinze. Bari bararwanye intambara nziza, bityo bagomba 
kuzahabwa ikamba ry'icyubahiro ubwo Kristo azaba agarutse. Imibabaro abakristo 
banyuzemo bihanganye yatumye barushaho kwegerana ubwabo kandi barushaho kwegerana 
n’Umukiza wabo. Urugero rw'imibereho yabo n'ubuhamya bw'urupfu bishwe byari 
ibihamya bihoraho by’ukuri, kandi aho abantu batakekaga babonye abari abayoboke ba Satani 
bareka kumukorera bakayoboka Kristo. 


Kubw'ibyo, Satani yagize imigambi yo kurwanya ubutegetsi bw'Imana akoresheje 
gushinga ibendera rye mu itorero rya Kristo. Iyo ashobora gushuka abayoboke ba Kristo kandi 
akabakoresha ibitanejeje Imana byari gutuma imbaraga zabo, kwihanganira umubabaro 
kwabo ndetse no gushikama kwabo bicogora maze akabagusha mu mutego bitamuruhije. 


Icyo gihe, ibyo umwanzi yari yarananiwe kugeraho akoresheje imbaraga, noneho yihatiye 
kubigeraho akoresheje ubucakura. Kurenganya abakristo byarahosheje maze bisimburwa no 
kubashukashukisha kubaha ubukire bumara igihe gito ndetse n'icyubahiro cy’isi. Ibyo 
byatumye abasenga ibigirwamana bemera umugabane umwe w'imyizerere ya gikristo 
nyamara bagahinyura ukundi kuri kw'ingenzi. Bavugaga ko bemera ko Kristo ari Umwana 
w'Imana kandi ko bizera urupfu rwe n'umuzuko we, nyamara ntibigeze bemezwa ko ari 
abanyabyaha, kandi bumvaga badakeneye kwihana cyangwa guhinduka mu mitima yabo. 
Bamaze kwiyemeza kureka ibintu bimwe na bimwe, basabye abakristo ko nabo bakwemera 
kugira ibyo bigomwa kugira ngo bahurize hamwe mu kwizera Kristo. 


Icyo gihe itorero ryari riri mu kaga gateye ubwoba. Ibyo bihe byari bibi kurusha ibyo ryari 
ryaranyuzemo byo gushyirwa muri gereza, kwicwa urubozo, gutwikwa, ndetse no kwicishwa 
inkota. Abakristo bamwe barashikamye, bavuga ko badashobora kwemera ubwumvikane 
bubasaba kudohoka ku kwizera kwabo. Abandi bakristo bashyigikiye kwemera ibyo 
basabwaga cyangwa kwemera kugira ibyo bahindura mu myizerere yabo kugira ngo bihuze 
n'abo bari bafite ubukiristo butuzuye, bavuga ko ibyo bishobora kubabera uburyo bwo 
guhinduka byuzuye. Icyo gihe cyabereye abayoboke ba Kristo b'indahemuka igihe 
cy'umubabaro ukomeye. Satani yarimo acengera mu itorero buhoro buhoro anyuze mu 
kwiyoberanya kw'abo biyitaga abakristo, agambiriye kwangiza kwizera kwabo no gukura 
intekerezo zabo ku ijambo ry'ukuri. 


Abakristo benshi bageze aho bemera kudohoka ku myizerere yabo maze ubukristo bwunga 


ubumwe n'ubupagani. Nubwo abasengaga ibigirwamana bavugaga ko bihannye kandi bakaba 

barafatanyaga n'itorero, bakomeje gusenga ibigirwamana, icyo bakoze gusa ni uko ibyo 
basengaga babihinduyemo amashusho ya Yesu, aya Mariya ndetse n'ay'abatagatifu. 
Umusemburo mubi wo gusenga ibigirwamana wari winjiye mu itorero utyo wakomeje 
umurimo wawo wo kuryanginza. Amahame ayobya, imihango ya gipagani ndetse n”"imigenzo 
yo gusenga ibigirwamana byinjijwe mu myizerere no mu kuramya kwaryo. Uko abayoboke 
ba Kristo bifatanyaga n’abasenga ibigirwamana ni ko imyizerere ya gikristo yononekaraga 
maze itorero ritakaza ukwera kwaryo n'ubushobozi bwaryo. Icyakora hari bamwe batigeze 
bayobywa n'ubwo buhendanyi. Bakomeje kuyoboka Imana Nyir” ukuri bayibera indahemuka 
kandi aba ari yo baramya yonyine. 


Mu bihe byose, abantu bavuga ko ari abayoboke ba Kristo bagiye baba mu matsinda abiri. 
Mu gihe abo mu itsinda rimwe biga iby’imibereho y'Umukiza maze bagaharanira kugorora 
ibyabo bidatunganye no gukurikiza uwo Mukiza bafataho icyitegererezo, abo mu rindi tsinda 
bo birengagiza ukuri gusobanutse kandi gufatika gutuma ibicumuro byabo bijya ahagaragara. 
No mu gihe itorero ryabaga ritari mu karengane, ntabwo abarigize bose babaga ari abanyakuri, 
intungane cyangwa indahemuka. 


Umukiza wacu yigishije ko abirundumurira mu cyaha babigambiriye badakwiriye 
kwemererwa kwinjira mu itorero, nyamara we ubwe yiyegerezaga abantu bafite inenge mu 
mico yabo akabaha umwanya wo kwiga inyigisho ze no kumureberaho kugira ngo babone 
amakosa yabo kandi bayakosore. Mu ntumwa cumi n'ebyiri ze harimo umugambanyi. Yuda 
yemerewe kuba umwe mu ntumwa bidatewe n’inenge zarangwaga mu mico ye, ahubwo 
yemerewe bitewe nuko izo nenge zirengagijwe. Yegerejwe abigishwa kugira ngo yigire imico 
ya gikristo nyakuri ku nyigisho za Kristo no ku rugero rwe, bityo abashishwe kumenya 
ibicumuro bye, kubyihana no kwejesha umutima we “Kumvira ukuri” afashijwe n’ubuntu 
bw'Imana. Nyamara Yuda yanze kugendera mu mucyo yahawe ku buntu. Kwirundumurira 
mu cyaha byamuteye kwikururira ibigeragezo bya Satani. Ingeso mbi zarangwaga mu mico 
ye zageze aho zisigara zimwitegekera. Yeguriye intekerezo ze gutegekwa n'imbaraga 
z'umwijima, akarakazwa n'uko bamucyashye kubera ibyaha bye, bityo ibyo bimugeza ku 
gukora icyaha cy”ubugome cyo kugambanira Umwigisha we. Uko rero ni ko abagundira ibibi 
kandi bavuga ko ari intungane banga abababuza amahoro bacira iteka imigenzereze yabo 
y'icyaha. Iyo babonye uburyo, na bo bagambanira abashatse kubereka ibyiza bari bakwiriye 
gukora nk'uko Yuda yabigenje. 


Intumwa za Yesu zabanye mu itorero n'abameze batyo bavugaga ko bagendera mu 
bushake bw'Imana nyamara ku rundi ruhande bikundiye kwibera mu byaha rwihishwa. 
Ananiya na Safira babaye ababeshyi, berekanye ko batuye Imana ituro rishyitse nyamara 
bafite umugabane bizigamiye kubwo gukunda ibintu. Mwuka w'Imana yahishuriye intumwa 
imico nyayo y'abo banyabinyoma, maze urubanza yabaciriye rukiza itorero icyo kizinga kibi 
cyanduje kwera kwaryo. Icyo gihamya cy'uko itorero rifite Mwuka wa Kristo umenya byose 
cyateye ubwoba abari indyarya n'inkozi z’ibibi. Ntibari bagishoboye kugumana n'abari 
bamenyereye kandi biteguye guhora ari abavugizi ba Kristo. Bityo, igihe ibigeragezo 

n'akarengane byageraga ku bayoboke be, abari bafite ubushake bwo gusiga byose kubwo 
kurengera ukuri ni bo bonyine babaga bashaka kuba abigishwa be. Kubw'ibyo, uko 
akarengane kakomezaga kubaho, itorero ryagumyaga gusa n’iririmo abantu baboneye. Ariko 
igihe akarengane kabaga gahagaze, ryiyongeragamo abihannye bya nyirarureshwa batitanze 
by'ukuri maze bituma Satani abona uko arishingamo ibirindiro. 


Nyamara ntabwo Umwami w'umucyo afatanya n'umwami w'umwijima, kandi 
n'abayoboke babo ntibashobora gufatanya. Igihe abakristo bemeraga gufatanya n’abaretse 
ubupagani by’igice, bari batangiye inzira yaje kubatandukanya n'ukuri ibageza kure yako. 
Satani yishimiye ko yashoboye gushuka abayoboke ba Kristo benshi atyo. Satani rero 
yatumye bagira ubushobozi bwe maze abashyiramo ubushake bwo kurenganya abakomeje 
kuba indahemuka ku Mana. Nta muntu wajyaga kumenya uko yarwanya kwizera kwa gikristo 
nyakuri kurusha abari barahoze bagushyigikiye mu bihe byashize; kandi abo bakristo 
bayobye, bafatanyije na bagenzi babo bavangaga ubupagani n'ubukristo, barwanyije ingingo 
z'ingenzi kurusha izindi ziranga inyigisho za Kristo. 


Kugira ngo abifuzaga kunamba kuri Kristo bashobore kurwanya bashikamye ibinyoma 
ndetse n’ibintu biteye ishozi byinjizwaga mu itorero byiyoberanyije mu murimo wo guhuza 
abantu n'Imana, byabaye ngombwa ko barwana urugamba rukomeye. Abantu ntibemeraga ko 
Bibiliya ari ishingiro ryo kwizera. Ihame ry'umudendezo mu by'iyobokamana baryitaga 
ubuyobe kandi abari barishyigikiye barangwaga ndetse bakagirwa ibicibwa. 


Nyuma y'ayo makimbirane akaze kandi yamaze igihe kirekire, abo bake banambye kuri 
Kristo biyemeje kwitandukanya burundu n'itorero ryayobye igihe ryari kugumya kwanga 
kuva mu nyigisho z'ibinyoma no gusenga ibigirwamana. Babonaga ko uko gutandukana ari 
ngombwa cyane niba bagomba kumvira ijambo ry'Imana. Ntibatinyukaga kwihanganira 
amakosa babonaga ko yabazanira ingorane, ngo batange urugero ruzashyira kwizera 
kw’abana babo n’ukw’abuzukuru babo mu kaga. Kugira ngo haboneke amahoro n'ubumwe, 
bari biteguye kuba bagira icyo ari cyo cyose bumvikanaho na bagenzi babo kitanyuranye no 
gukiranukira Imana kwabo. Nyamara biyumvagamo ko ayo mahoro yaba aguzwe igiciro 
gikabije kuba cyinshi abaye aguranwe kureka amahame bagenderagaho. Babonaga ko kugira 
ubumwe biramutse bibonetse biturutse ku kudohoka ku kuri no gukiranuka, icyaba cyiza ari 
uko habaho gutandukana ndetse yemwe n’intambara. 


Iyaba amahame yagengaga abo bantu bari bashikamye yongeraga gukorera mu mitima 
y'abiyita abantu b'Imana, isi ndetse n'itorero byamera neza. Ubu hariho kwirengagiza 
bikomeye amahame kwizera kwa gikristo gushingiyeho. Hariho imyumvire igenda isakara 
ahantu hose ivuga ko n'ubundi ayo mahame nta gaciro gakomeye afite. Ubwo buhenebere 
buragenda butera imbaraga abakozi ba Satani ku buryo inyigisho z'ibinyoma n’ibishuko 
biteza akaga byarwanyijwe kandi bishyirwa ahagaragara n’abubahaga Imana bo mu bihe bya 
kera bagombye guhara amagara yabo, usanga ubu bishyigikiwe n’abantu ibihumbi byinshi 
bavuga ko ari abayoboke ba Kristo. 

Abakristo bo mu itorero rya mbere bari abantu badasanzwe. Imyitwarire yabo itagira 
amakemwa no kwizera kwabo kudakebakeba byahoraga ari ikirego kibuza amahoro 
abanyabyaha. Nubwo bari bake, batagira umutungo mwinshi, badafite imyanya ihanitse 
n’ibyubahiro bikomeye, bateraga ubwoba inkozi z'ibibi z’ahantu hose imico yabo n’inyigisho 
zabo byamenyekanaga. Ni yo mpamvu abanyabyaha babanganga nk'uko umunyabibi Kayini 
yanze murumuna we Abeli. Impamvu yatumye Kayini yica Abeli ni yo yatumye abanze 
kumva ijwi rya Mwuka Muziranenge bica abana b'Imana. Ni cyo cyatumye Abayuda banga 
Umukiza bakanamubamba; kuko ubutungane n'ubuziranenge bw" imico ye bwahoraga burega 
kwikunda no kononekara kwabo. Kuva mu gihe cya Kristo kugeza ubu, abigishwa be 
b'indahemuka bagiye bangwa kandi bakarwanywa n'abakunda inzira z'icyaha kandi 
bakazigenderamo. 


None se ni mu buhe buryo ubutumwa bwiza bushobora kwitwa ubutumwa bw’amahoro? 
Igihe Yesaya yahanuraga kuvuka kwa Mesiya, yamwise < Umwami w'amabhoro.> Igihe 
abamarayika bamenyeshaga abungeri b’intama ko Kristo yavutse, baririmbiye mu bibaya by’i 
Betelehemu bavuga bati: < Mu ijuru icyubahiro kibe icy" Imana, no mu isi amahoro abe mu 
bo yishimira.> Luka 2:14. Ayo magambo abahanuzi bavuze asa n’avuguruzanya n'ayo Kristo 
yavuze ati: <Mwe gutekereza ko nazanywe no kuzana amahoro mu isi : sinaje kuzana 
amahoro, ahubwo naje kuzana inkota.” Matayo 10:34. Nyamara iyo usobanukiwe neza izo 
mvugo zombi, usanga zivuga rumwe rwose. Ubutumwa bwiza ni ubutumwa bw'amahoro. 
Abantu baramutse bemeye kubwakira kandi bakabwumvira, Ubukristo ni gahunda yazanira 
isi yose amahoro, ubwumvikane ndetse n’°umunezero. Ubukristo buhuriza abemera inyigisho 
zabwo bose mu isano y'ubuvandimwe bwimbitse. Icyazanye Kristo ni ukunga umuntu 
n'Imana, bityo akunga n'umuntu na mugenzi we. Nyamara abatuye isi benshi bakoreshwa na 
Satani, ari we mwanzi kabuhariwe wa Kristo. Ubutumwa bwiza bubigisha amahame agenga 
imibereho anyuranye cyane n'ingeso zabo n'ibyifuzo byabo maze bigatuma baburwanya. 
Banga ubutungane bushyira ku mugaragaro ibyaha byabo kandi bukabiciraho iteka maze 
bigatuma barenganya abababwiriza kugira imibereho igendera ku mabwiriza yabwo y'ukuri 
kandi atunganye. Ni muri ubwo buryo Ubutumwa bwiza bwiswe inkota, kuko ukuri bwigisha 
kubyutsa urwango n’amakimbirane. 


Uburinzi bw'Imana bukomeye bwemera ko intungane zirenganywa n’inkozi z’ibibi 
bwagiye buyobera abantu benshi bafite intege nke mu byo kwizera. Bamwe bageza n’aho 
benda kureka kwiringira Imana kwabo kuko ireka abantu basaye mu byaha bakaba abakire 
mu gihe abeza kandi b'intungane bo bababazwa kandi bagashinyagurirwa n'ubushobozi 
bw'abo banyabibi. Baribaza bati, bishoboka bite ko Imana ikiranuka, y'inyambabazi kandi 
ifite ubushobozi butagira iherezo, yakwihanganira akarengane n'ubugome bimeze bityo? Icyo 
ni ikibazo tudashobora gukemura. 


Imana yaduhaye ibihamya bihagije by’urukundo rwayo, bityo ntitugomba gushidikanya 
ubugwaneza bwayo kuko tudashobora gusobanukirwa uburyo iturinda. Umukiza yabonye 
mbere y'igihe gushidikanya kwari kuzagerageza imitima y'abigishwa be bageze mu gihe 

cy'akarengane n'imibabaro myinshi maze arababwira ati : <Mwibuke ijambo nababwiye nti 
“Umugaragu ntaruta shebuja’. Niba bandenganije, namwe bazabarenganya.” Yohana 15:20. 
Yesu yababajwe ku bwacu kuruta uko undi muyoboke we wese yababazwa n'ubugome 
bw'inkozi z'ibibi. Abababazwa by’agashinyaguro ndetse bakicwa bahorwa kwizera kwabo 
baba bageze ikirenge cyabo mu cy’ Umwana w'Imana ukundwa. 


«Umwami Imana ntitinza isezerano ryayo.» 2 Petero 3:9. Ntabwo yibagirwa cyangwa ngo 
yirengagize abana bayo; ahubwo yemera ko ababi bagaragaza uko imico yabo imeze kugira 
ngo hatagira ushaka gukora ibyo Imana ishaka ubibeshyaho. Na none abakiranutsi banyuzwa 
mu mubabaro ukaze kugira ngo ubwabo batunganywe; kugira ngo batange urugero rwemeza 
abantu ko kwizera n'ubutungane byabo ari ukuri; ndetse no kugira ngo imyitwarire yabo 
itunganye ikebure abanyabyaha n’abatizera. 


Imana yemera ko abanyabyaha batera imbere kandi bakerekana urwango bayanga kugira 
ngo igihe bazaba bujuje urugero rw’ibicumuro byabo, mu gihe cyo kurimbuka buheriheri 
kwabo bazibonere ko Imana itabera kandi ko ari inyambabazi. Umunsi wo kwihorera kwayo 
uri bugufi ubwo abagomeye amategeko yayo bakanarenganya ubwoko bwayo bazahabwa 
ingororano ikwiriye ibyo bakoze, ubwo buri bugome n'akarengane kose bakoreye intore 
Z'Imana zayinambyeho bazabihanirwa nk’ababikoreye Kristo ubwe. 


Hari ikindi kibazo amatorero yo muri iki gihe cyacu agomba kwitaho. Intumwa Pawulo 
yaravuze ati, <abashaka kujya bubaha Imana bose, bari muri Kristo Yesu, bazarenganywa.> 
2 Timoteyo 3:12. None se kuki kurenganya ubwoko bw'Imana bisa n'ibyacogoye cyane? 
Impamvu imwe rukumbi ibitera ni uko itorero ryataye ukwera kwaryo rigakurikiza ibyo ab’isi 
bakora ku buryo ntagituma barirwanya. Ntabwo iyobokamana ryo muri iki gihe cyacu 
rirangwa n’imico itunganye yarangaga kwizera kwa Gikristo kw'abo mu gihe cya Kristo 
n’abo mu gihe cy'intumwa ze. Impamvu imwe rukumbi ituma muri iki gihe ubukristo busa 
n'ubufatanyije n’isi ni uko abakristo badohotse bagashyigikira icyaha, ni uko kandi bakabije 
kutita ku kuri gukomeye ko mu Ijambo ry'Imana, ni ukubera ko gukiranuka kuzima 
kugaragara mu itorero ari guke cyane. Nihabaho ivugururwa mu kwizera n'imbaraga 
byarangaga itorero rya mbere, muzirebera uko umutima wo kurenganya uzongera ukabaho 
kandi imiriro yo kurenganya izongera gukongezwa. 

Mu rwandiko rwa kabiri intumwa Pawulo yandikiye Abanyatesalonike, yahanuye 
iby’ubuyobe bukomeye bwajyaga kuzaba inkurikizi y’ishyirwaho ry’ubutegetsi bw ubupapa. 
Yavuze yeruye ko umunsi wa Kristo utazaza < kurya kwimura Imana kutabanje kubaho, kandi 
urya munyabugome atarahishurwa, ni we mwana wo kurimbuka, ni umubisha wishyira hejuru 
y'lcyitwa imana cyose cyangwa igisengwa, kugira ngo yicare mu rusengero rw’Imana, 
yiyerekane ko ari Imana.» Byongeye kandi, Pawulo yaburiye abavandimwe be ati: 
«amayoberane y’ ubugome n’ubu yatangiye gukora.” 2Abatesalonike 2:3, 4, 7. 


Ayo “mayoberane y'ubugome,” yatangiye rwihishwa kandi bucece maze nyuma agenda 
arushaho gukora ku mugaragaro uko yagendaga agwiza imbaraga kandi yigarurira ibitekerezo 
by'abantu, buhoro buhoro yakomeje umurimo wayo w'ubushukanyi no gutuka Imana. 
Imigenzo ya gipagani yinjiye mu itorero rya Gikristo mu buryo busa n'ubutagaragara. 
Akarengane itorero ryagiriwe n’abapagani katumye hashira igihe abakristo badafite umutima 
wo kudohoka ku kwizera kwabo ngo bifatanye n'abapagani kandi ngo bigane imigenzo yabo. 
Nyamara aho akarengane karangiriye maze ubukristo bukagera no mu ngoro z’abami, itorero 
ryaretse kwicisha bugufi no kwiyoroshya kwa Kristo n’intumwa ze maze rikurikiza kwishyira 
imbere n'ubwibone by’abapadiri n'abayobozi b'abapagani; kandi mu cyimbo cyo gukora 
ibitegetswe n'Imana rikurikiza inyigisho n'imigenzo byahimbwe n'abantu. Kwihana bya 
nyirarureshwa kwa Constantine kwabaye mu ntangiriro z'ikinyejana cya kane kwanejeje 
abantu cyane; maze ingeso mbi z’isi ziherako zinjira mu itorero ziyoberanyije zisa 
n'ubutungane. Ubwo konona itorero byariyongereye kandi bikorwa vuba cyane. Ubupagani 
bwasaga n'ubwatsinzwe ariko ni bwo bwatsinze. Imikorere yabwo ni yo yategekaga itorero. 
Inyigisho zabwo, imihango yabwo, ndetse n’imigenzo yabwo ishingiye ku kwizera imbaraga 
z'ubupfumu, byinjijwe mu myizerere no mu misengere y'abiyitaga abayoboke ba Kristo. 


Ubwo bwumvikane bw'ubupagani n'Ubukristo bwaje kuvamo gukomera k’ 
umunyabugome wari warahanuwe ko azarwanya Imana kandi akishyira hejuru yayo. Iyo 
mikorere ikomeye y'iyobokamana ry'ibinyoma ni wo murimo ukomeye w’ububasha bwa 
Satani, ukaba ugaragaza umuhati agira wo kwiyimika ngo ategeke isi uko abishaka. 


Satani yigeze gushaka ko Kristo adohoka ku mahame ye kugira ngo bagirane 
ubwumvikane. Yamusanze mu butayu yamugeragerejemo, nuko amaze kumwereka ubwami 
bw'isi bwose n'ikuzo ryabwo, amusezeranira kubimuha byose aramutse gusa yemeye 
kumvira uwo mutware w'umwijima. Kristo yacyashye uwo mushukanyi wigerejeho ahangara 
kumugerageza maze amutegeka kuva aho ari. Nyamara Satani arushaho kugera ku byo 
yashakaga iyo ashukishije umuntu ikigeragezo nk'icyo yagerageresheje Yesu. Gushaka 
kwibonera indamu n’icyubahiro by’isi byatumye itorero rishaka kwemerwa no gushyigikirwa 
n'abakomeye bo ku isi; kandi kuko ryari ryihakanye Kristo, ryohejwe kuyoboka uhagarariye 
Satani, ari we mwepisikopi w’i Roma. 

Imwe mu nyigisho zikomeye z’itorero Gatolika ry’i Roma ivuga ko Papa ari we muyobozi 
mukuru ugaragara w'itorero rya Kristo ku isi yose, akaba yarahawe ubutware bwo gutegeka 
abepisikopi n’abapasitoro bose bo ku isi yose. Ikirenze ibyo, papa bamuha amazina y'Imana 
ubwayo. Bamwita < Nyagasani Mana, Papa>; kandi bavuga ko adashobora kwibeshya no 
kugwa mu ikosa. Ategeka abantu bose kumuramya. Icyubahiro Satani yiyitiriraga mu butayu 
yageragerejemo Yesu n’ubu aracyacyiyitirira abinyujije mu itorero Gatolika ry’i Roma, kandi 
imbaga y'abantu benshi yiteguye kumuyoboka. 


Nyamara abubaha Imana kandi bakayumvira bahangana n'uko kugerageza kwiyitirira 
icyubahiro cy’ijuru nk'uko Kristo yamaganye ibyo umwanzi we Satani ufite amayeri menshi 
yamusabaga maze akamukangara ati: < Handitswe ngo “Uramye Uwiteka Imana yawe, abe 
ari yo ukorera yonyine.”” Luka 4:8. Imana ntiyigeze igaragaza mu Ijambo ryayo ko hari 
umuntu yatoye ngo abe umutware mukuru w'itorero ryayo. Inyigisho ivuga ko ubupapa bufite 
ububasha bwo gutegeka itorero itandukanye n'inyigisho zo mu Byanditswe Byera. Nta 
bubasha Papa ashobora kugira ku itorero rya Kristo keretse ubwo yihaye ubwe. 


Abagatolika b'i Roma bakomeje kurega Abaporotesitanti ko bayobye kandi ko 
bitandukanyije n’itorero nyakuri babigambiriye. Nyamara ahubwo ibyo birego ni bo bitunga 
urutoki. Ni bo bamanuye ibendera rya Kristo maze bitandukanya no < kwizera abera bahawe 
rimwe, bakazageza iteka ryose” Yuda 3. 


Satani yari azi neza yuko Ibyanditswe Byera bizashoboza abantu kumenya neza 
ubuhendanyi bwe no guhangana n'imbaraga ze bashikamye. Ndetse iryo jambo ry’Imana ni 
ryo Umukiza w'abatuye isi yatsindishije ibitero yamugabyeho. Buri gitero yamugabagaho, 
Kristo yakingaga ingabo y'ukuri guhoraho akamubwira ati:< Biranditswe ngo” . Ibyo 
umwanzi yamusabaga gukora byose yabitsindishaga ubwenge n'ubushobozi by’ijambo 
ry Imana. 


Kugira ngo Satani akomeze ategeke abantu kandi ahe ububasha umupapa wihaye 
ubutegetsi, yagombaga kubabuza gusobanukirwa Ibyanditswe Byera. Bibiliya yerekana ikuzo 
ry" Imana kandi ikereka abantu bapfa umwanya barimo, ni cyo gituma umwazi yagombaga 
gupfukirana ukuri kwayo kuziranenge akanagukuraho. Ubwo buryo ni bwo itorero Gatolika 
1y'1 Roma ryakurikije. Hashize imyaka amagana menshi gukwirakwiza Bibiliya bibujijwe. 
Abantu babujijwe kuyisoma cyangwa kuyitunga mu ngo zabo ; maze abapadiri n’abepisikopi 
badakurikiza amahame mazima bakajya basobanura inyigisho zayo bagambiriye gushyigikira 
ibinyoma byabo. Nguko uko abatuye isi hafi ya bose bageze aho bemera ko Papa ari 
umusimbura w'Imana ku isi n'ufite ububasha bwo gutegeka itorero na leta. 


Satani amaze gukuraho icyo gikoresho gitahura ibinyoma kikabishyira ahagaragara, 
noneho yari abonye akito ko gukora ibyo yishakiye. Byari byarahanuwe ko ubupapa buzigira 
“inama yo guhindura ibihe n’amategeko.” Daniyeli 7:25. Ibyo kandi ubupapa ntibwazuyaje 
kubikora. Mu gushaka guha abapagani bahindutse abakristo ingurane y'ibigirwamana 


basengaga, bityo no kwemera kuba abakristo mu magambo gusa kwabo kugashyigikirwa, 

buhoro buhoro itorero ryagiye ryinjizwamo gahunda yo kuramya ibishushanyo n’ibisigazwa 
by'imibiri y'abatunganiye Imana bo mu gihe cya kera. Hanyuma, inama rusange y’itorero 
yashyizeho iteka rishimangira ubwo buryo bwo kuramya ibishushanyo. Mu kuzuza icyo 
gikorwa cy”agahomamunwa, itorero ry’i Roma ryahangaye gukuraho itegeko rya kabiri mu 
mategeko y'Imana, ari ryo ribuzanya gusenga ibishushanyo, maze irya cumi barigabanyamo 
kabiri, kugira ngo umubare w’amategeko ukomeze kuba icumi. 


Uwo mutima wo kwemera ko imigenzo ya gipagani ikorwa no mu itorero watumye habaho 
ukundi gusuzugura ubutware bw'Imana kurushijeho. Satani yakoreye mu bayoboraga itorero 
batari bariyeguriye Imana maze ahindura n'itegeko rya kane, agerageza gukuraho Isabato yari 
yarabayeho kuva kera, ari yo munsi Imana yahaye umugisha kandi ikaweza (Itangiriro 2:2,3); 
maze mu cyimbo cyawo agerageza kwerereza umunsi mukuru abapagani bizihizaga bawita 
“umunsi ukwiye kubahwa w'izuba.” Ku ikubitiro, uwo munsi ntiwahise uhindurwa mu buryo 
bugaragara. Mu myaka amagana make nyuma ya Yesu, Abakristo bose bakomezaga Isabato 
nyakuri. Bitaga cyane ku kubaha Imana uko bikwiye, kandi kuko bizeraga ko amategeko yayo 
adahinduka, bagiraga umwete wo kwitondera ibyo yategetse. Ariko Satani yakoreye mu 
bakozi be akoresheje uburiganya bukomeye kugira ngo asohoze imigambi ye. 


Kugira ngo abantu barangamire umunsi wo Ku cyumweru, uwo munsi wagizwe umunsi 
mukuru wo kwizihiza kuzuka kwa Kristo. Bawugiragaho gahunda z'amateraniro; nyamara 
bawufataga nk'umunsi w'ikiruhuko n'imyidagaduro ariko Isabato na yo bagakomeza 
kuyubahiriza nk’umunsi wera. 


Igihe Satani yiteguraga gusohoza umugambi yashakaga kuzageraho, yari yarakoresheje 
Abayahudi mbere yo kuza kwa Kristo maze baremereza Isabato bakoresheje amabwiriza 
akarishye cyane bituma kuyubahiriza bihindukira abantu umutwaro. Muri icyo gihe rero cya 
nyuma ya Kristo, ashingiye ku kuntu yari yaratumye uwo munsi ufatwa nabi, yatumye abantu 
bawusuzugura bakawufata nk'umunsi wishyiriweho n’Abayuda. Mu gihe muri rusange 
Abakristo bari bakomeje kubahiriza umunsi wo ku cyumweru (kuwa mbere) nk’umunsi 
mukuru, yabateye gufata Isabato bayigira umunsi wo kwiyiriza ubusa, w'umubabaro ndetse 
n'agahinda, babikoreye kwerekana urwango bangaga idini y’ Abayuda. 


Mu ntangiriro z'ikinyejana cya kane, umwami w'abami Constantine yashyizeho itegeko 
rivuga ko umunsi wo Kucyumweru ubaye umunsi mukuru ku bantu bose batuye aho ingoma 
Yy'Abanyaroma yategekaga. (Soma iryo tegeko ku mugereka). Uwo munsi w'izuba 
wubahirizwaga n'abayoboke be b’abapagani kandi ukanubahwa n'Abakristo. Bityo rero uwo 
mwami w'abami yari afite ingamba zo guhuriza hamwe izo mpande zari zihabanye 
z'ubupagani n’Ubukristo. Nyamara nubwo Abakristo benshi bubahaga Imana bagendaga 
buhoro buhoro bafata umunsi wo Kucyumweru nk'ufite urugero runaka rw'ubuziranenge, 
bari bacyubahiriza Isabato nyakuri bayifata nk'umunsi wera wa Nyagasani kandi 
bakawizihiza bumvira itegeko rya kane. 

Icyakora uwo mushukanyi ukomeye yari atarasohoza umurimo we. Yiyemeje 
gukorakoranya abakristo ngo abiyoborere akoreye mu cyegera cye, ari we mwepisikopi 
wikuzaga yiyita uhagarariye Kristo. Satani abinyujije mu bapagani bahindutse abakristo 
by'igice, abepisikopi bishakiraga ikuzo, ndetse n’abizera bo mu itorero bikundiraga ingeso 
z'isi, yabashije gusohoza umugambi we. Uko ibihe byashyiraga ibindi, hagiye habaho inama 
z'itorero zikomeye zabaga ziteraniyemo abayobozi bakuru b’itorero baturutse mu mpande 
zose z’isi. Muri izo nama hafi ya zose, bateshaga agaciro Isabato yashyizweho n'Imana maze 
bakarushaho kwerereza umunsi wo Kucyumweru (Dimanche). Nguko uko abantu bageze aho 
bubaha umunsi mukuru w'abapagani nk'aho ari umunsi washyizweho n'Imana mu gihe 
Isabato ivugwa muri Bibiliya yo bayitaga igisigisigi cy'idini y'Abayahudi, ndetse 
n'abayubahirizaga bakitwa ibivume. 


Bimaze kugera aho, umugome kabuhariwe yari yaramaze kwishyira hejuru «y’icyitwa 
imana cyose cyangwa gisengwa.” 2Abatesalonike 2:4. Yari yaratinyutse guhindura itegeko 
ryo mu mategeko y'Imana, ari ryo tegeko ryonyine muri yo ryereka abantu ryeruye Imana 
ihoraho. Itegeko rya kane rigaragaza ko Imana ari Umuremyi w'ijuru n'isi, bigatuma 
itandukanywa n’ibigirwamana byose. Icyatumye umunsi wa karindwi wezwa ukagirwa 
umunsi abantu bagomba kuruhukaho ni ukugira ngo ujye ubabera urwibutso rw umurimo wo 
kurema. Uwo munsi wagenewe guhora wibutsa abantu ko Imana ihoraho ari yo bakesha 
kubaho kandi ko ari yo ikwiriye kubahwa no gusengwa. Satani yihatira koshya abantu ngo be 
kubaha Imana no kumvira amategeko yayo. Ni cyo gituma aharanira kurwanya 
by’umwihariko itegeko ryerekana ko Imana ari Umuremyi. 


Muri iki gihe Abaporotesitanti bavuga ko kuba Kristo yarazutse ku munsi wa mbere (Ku 
cyumweru) byatumye uwo munsi uba Isabato ya Gikristo. Nyamara ibyo nta gihamya 
gitangwa na Bibiliya babifitiye. Ntabwo Kristo ubwe cyangwa intumwa ze ari bo bahaye 
umunsi wo Kucyumweru icyo cyubahiro cyo kwitwa Isabato. Kubahiriza umunsi wo 
Kucyumweru nk'umunsi w’Isabato byazanywe n’ “amayoberane y'ubugome” yari 
yaratangiye gukora no mu gihe Pawulo yari akiriho. 2 Abatesalonike 2:7. Ni hehe kandi ryari 
Uwiteka yemeye iyo ngingo yashyizweho n'ubupapa? Ni iyihe mpamvu ifite ireme wabona 
yo gushyigikira iryo hinduka Bibiliya ubwayo itemera ko ryabayeho? 


Mu kinyejana cya gatandatu, ubutegetsi bw ”abapapa bwari bwaramaze gukomera cyane. 
Icyicaro cyabwo cyabaga mu murwa mukuru w'ubwami bw'Abanyaroma, bityo abantu 
babwirwa ko Papa ari we muyobozi mukuru w'itorero. Ubwo ubupagani bwari bwaramaze 
gusimburwa n'ubupapa. Ikiyoka cyari cyarahaye inyamaswa « imbaraga zacyo n'intebe 
yacyo y'ubwami, n'ubutware bukomeye.” Ibyahishuwe 13:2. Ubwo hatangiye imyaka 1260 
y'akarengane kakozwe n'ubupapa kari karavuzwe mu buhanuzi bwa Daniyeli n'jubwo mu 
Byahishuwe. (Daniyeli 7:25 ; Ibyahishuwe 13:5-7). Abakristo bagombaga guhitamo kureka 
ubutungane bwabo bakemera imihango n'uburyo bwo gusenga byashyizweho n'ubupapa, 
cyangwa bagahitamo kuzagwa muri gereza zabaga munsi y'ubutaka, gutwikishwa umuriro, 


gushikamirwa n'imbago babashikanura, cyangwa gucibwa ibihanga. Ni bwo hasohoye 

amagambo Yesu yavuze ngo «ariko muzagambanirwa n'ababyeyi banyu, ndetse 
n'abavandimwe na bene wanyu n’incuti zanyu; bazicisha bamwe muri mwe. Muzangwa na 
bose babahora izina ryanjye.> Luka 21:16,17. Abizera bahuye n'akarengane gakaze kuruta 
ako bari barigeze guhura na ko mbere, maze isi yose ihinduka isibaniro. Abagize Itorero rya 
Kristo bamaze imyaka amagana menshi bihisha. Ibyo ni byo umuhanuzi yavuze ati : <Uwo 
mugore ahungira mu butayu, aho afite ahantu yateguriwe n'Imana, kugira ngo 
bamugaburirireyo, kumara iminsi igihumbi na magana abiri na mirongo itandatu > 
Ibyahishuwe 12:6. 


Kujya ku butegetsi kw’itorero ry’i Roma kwabaye intangiriro y’ibihe by” Umwijima. Uko 
ububasha bw’iryo torero bwiyongeraga, ni ko n'umwijima warushagaho kubudika. Abantu 
bateshejwe kwizera Kristo, we rufatiro nyakuri, basigara bizera Papa w°i Roma. Mu cyimbo 
cyo kwiringira Umwana w'Imana ngo abababarire ibyaha abahe n'agakiza k’iteka ryose, 
biringiraga Papa, n'abepisikopi ndetse n'abapadiri Papa yashyizeho ngo bamuhagararire. 
Bigishijwe ko Papa ari we muhuza wabo n'Imana uri ku isi kandi ko ntawari gushobora 
kwegera Imana atamunyuzeho, kandi na none ko Papa yari kumwe na bo ari mu cyimbo 
cy" Imana, bityo ibyo bikaba byaravugaga ko agomba kumvirwa. Kudakurikiza amategeko ya 
Papa byabaga ari impamvu yo gutuma ababikoze bahabwa igihano gikomeye kibabaza imibiri 
n’intekerezo byabo. Kubw'ibyo, abantu bateshejwe kurangamira Imana barangamira abantu 
bibeshya, bayoba kandi b'abagome, kandi si ibyo gusa ahubwo ikirenzeho barangamira 
Umutware w'umwijima wabakoreragamo. Icyaha cyiyoberanyije mu mwambaro 
w'ubutungane. 


Iyo Ibyanditswe Byera bikuweho maze umuntu akiyerekana ko ari we uri hejuru ya byose, 
icyo dusigara tubona gusa ni uburiganya, ibinyoma ndetse no guhenebera mu bibi. Uko 
kwimika amategeko n’imihango byashyizweho n'abantu byagaragaje kononekara kuzanwa 
no kwirengagiza amategeko y'Imana. 


Iyo minsi cyari igihe cy’akaga ku itorero rya Kristo. Nta gushidikanya, abantu bashikamye 
ku kuri batadohoka bari bakeya cyane. Nubwo ukuri kutigeze kubura abaguhamya, hari ibihe 
wasangaga ikinyoma n'imigenzo ya gipagani bisa n’ibigiye kukunesha byimazeyo, ndetse no 
gusenga Imana mu buryo nyakuri bigasa n'ibizageraho bigasibangana ku isi. Ubutumwa 
bwiza bwari bwaribagiranye, nyamara imihango y'idini yo yakomeje kwiyongera maze 
abantu basigara bavunwa n’ibintu bikomeye basabwa gukora. Ntabwo bigishijwe gusa gutega 
amakiriro kuri Papa bamufata nk'umuhuza wabo n'Imana, ahubwo bigishijwe no kwiringira 
ko ibikorwa byabo ari byo biba impongano y'ibyaha byabo. Gukora ingendo ndende bajya 
ahantu bitaga ahaziranenge, gukora ibikorwa byo kubabaza imibiri yabo bihora ibyaha 
bakoze, kuramya inzibutso z'abapfuye bitaga abaziranenge, kubaka insengero, kubaka 
inzibutso z'abo bitaga abaziranenge, kubaka aho gutambira ibitambo, gutanga amafaranga 
menshi mu itorero-- ibyo bikorwa byose ndetse n’ibindi bisa nk'ibyo ni byo abantu 
bahatirwaga gukora kugira ngo bahoshe umujinya w'Imana, cyangwa kugira ngo Imana 


ikunde ibagirire neza nk'aho Imana imeze nk'abantu, ikaba irakazwa n'ubusa, cyangwa 

igahoshwa n'amaturo umuntu ayituye n'imirimo akoze ababaza umubiri we kugira ngo 
yerekane ko ababajwe n’icyaha cye! 


Nubwo ubuhenebere bwarushagaho kwiyongera mu bantu bose, ndetse no mu bayobozi 
b'itorero ry’i Roma, imbaraga z’itorero zasaga n’iziyongera mu buryo butajegajega. Ahagana 
mu mpera z'ikinyejana cya munani, abagatolika b’i Roma bavuze ko no mu myaka ibanza 
y'itorero abepisikopi b’i Roma bahoranye ububasha bwo mu by”umwuka nk’ubwo na bo bari 
bafite. Kugira ngo bashimangire icyo kinyoma kibe ihame, bagombaga kugira uburyo 
bakoresha kugira ngo gise n'igifite imbaraga, kandi se w'ibinyoma ni we wabubigishije. 
Abapadiri bahimbye inyandiko bazita iza kera. Bashyize ahagaragara amategeko abantu batari 
barigeze babwirwa yashyizweho n’inama z'itorero, yavugaga ko uhereye kera kose papa afite 
ububasha bwo kuyobora itorero ku isi yose. Ubwo itorero ryari ryaranze ukuri ryasamiye 
hejuru ibyo binyoma. 


Abizera bake b’indahemuka bari barubatse ku rufatiro nyakuri (1 Abakorinto 3:10, 11) bari 
bababaye kandi babangamiwe ubwo amanjwe y'inyigisho z’ibinyoma yakomaga umurimo 
w'Imana mu nkokora. Bamwe muri bo bari biteguye kuvuga nk'abubatse inkuta za 
Yerusalemu mu gihe cya Nehemiya, bati: “ Abikorezi bacitse intege, kandi hariho ibishingwe 
byinshi. Nuko ntitukibashije kubaka inkike.” Nehemiya 4:10. Kubera kuzahazwa no guhora 
bahanganye n’akarengane, guhora barwanya uburiganya n’icyaha ndetse no guhora barwanya 
ibindi bisitaza Satani yashoboraga kubashyira imbere ngo arogoye urugendo rwabo, bamwe 
mu bari barabaye abubatsi b'indahemuka bageze ubwo bacogora; maze kubwo gushaka 
umutekano n'ubusugire bw’imitungo yabo n’ubuzima bwabo, bava ku rufatiro nyakuri bari 
barubatseho. Ariko abandi batigeze bahungabanywa n’ibitero by’abanzi babo, bavuze bashize 
amanga bati: <Ntimubatinye; mwibuke Uwiteka, Umwami ukomeye uteye ubwoba» 
(Nehemiya 4:14); maze bakomeza umurimo wabo, buri wese acigatiye inkota ye. Abefeso 
6:17. 


Uwo mutima wo kwanga no kurwanya ukuri wakomeje kugaragara mu banzi b’Imana 
babayeho mu bihe byose byagiye bikurikirana, kandi na none umutima wo kuba maso 
n'ubudahemuka ni wo abagaragu bayo bagiye basabwa kugira. Amagambo Kristo yabwiye 
abigishwa be ba mbere azanagumya kubwirwa abayoboke be bose kugeza ku mperuka y’ibihe 
:« Icyo mbabwiye, ndakibwira bose nti “Mube maso’.” Mariko 13:37. 


Umwijima wasaga n'urushaho kubudika. Gusenga igishushanyo byarushijeho gukwira mu 
bantu bose. Bacanaga amatara imbere y'ibishushanyo kandi bakabisenga. Imigenzo 
idasobanutse ndetse n'ubupfumu byakomeje kwiyongera. Ibitekerezo by’abantu byose 
byayoborwaga n'imyumvire n’imigenzo bipfuye ku buryo gutekereza bashyize mu gaciro 
byasaga n’ibyaganjwe. Niba abapadiri n’abepisikopi ubwabo bari abantu bikundira ibinezeza, 
bategekwa n’irari kandi barangiritse mu bijyanye n’imico mbonera; ikintu kimwe umuntu yari 
kwitega ku bantu babareberagaho ni ugusaya mu bujiji no mu bukozi bw’ibibi. 

Hari indi ntambwe yatewe mu kwikuza k'ubupapa ubwo mu kinyejana cya cumi na 
kimwe, Papa Geregori wa VII yatangazaga ko Itorero ry’i Roma ari iriziranenge. Kimwe mu 
byo yarivugagaho ni uko, ukurikije icyo Ibyanditswe Byera bivuga, iryo torero ritigeze riyoba 
kandi ko ridashobora kuzigera riyoba. Nyamara ntabwo ibihamya byo mu Byanditswe Byera 
byigeze bijyana n'ibyo uwo mupapa yavugaga. Uwo mupapa wishyiraga hejuru yanavugaga 
ko afite ububasha bwo kuvana abami b'abami ku ngoma kandi avuga ko nta teka aciye 
rishobora kugira uwarihindura, ko ahubwo we yari afite uburenganzira bwo guhindura 
ibyemezo byafashwe n’abandi bantu. 


Urugero rutangaje rwerekana imico y'ubunyagitugu bw'uwo mupapa wahamyaga ko 
abapapa badashobora kwibeshya rwagaragariye mu byo yakoreye umwami w'abami 
w'Ubudage, Henry wa IV. Kubera guhangara gusuzugura ubutegetsi bwa Papa, uwo mwami 
w'abami yabwiwe ko aciwe mu itorero kandi ko anyazwe ingoma. Henry amaze guterwa 
ubwoba nuko ibikomangoma bye bimuvuyeho kandi bimurwanyije, muri uko 
kumwigomekaho ibyo bikomangoma bikaba byari bishyigikiwe n’itegeko byahawe na Papa, 
yabonye ko akwiriye kwiyunga na Roma. Ubwo yafashe urugendo aherekejwe n’umugore we 
ndetse n'jumugaragu we wamwumviraga anyura mu misozi miremire ya Alps mu gihe 
cy'ubukonje bwinshi cyane kugira ngo yereke papa ko yicishije bugufi imbere ye. Ageze ku 
ngoro Papa Geregori yari yagiye kuruhukiramo, bamujyanye mu gikari atari kumwe n’abaje 
bamuherekeje, maze muri ubwo bukonje bwinshi cyane nta kintu yifubitse mu mutwe no ku 
birenge ndetse yambaye imyenda isuzuguritse cyane, aba ari ho ategerereza ko papa amuha 
uburenganzira bwo kumusanga aho ari. Amaze iminsi itatu atarya kandi yatura icyaha cye ni 
bwo Papa yemeye kumubabarira. Kandi ubwo na bwo yagombaga gutegereza igihano 
azagenerwa na papa, akabona kongera kwambara ikamba ry'ubwami no gusubira ku 
nshingano z'ubwami. Papa Geregori, mu kwishima no kwiyemera kubera icyo gikorwa, 
yirase avuga ko afite inshingano yo gupfobya ubwirasi bw’abami. 


Mbega itandukaniro rikomeye riri hagati y'ubwirasi bukabije bw'uwo mupapa no 
kwicisha bugufi ndetse n'ubugwaneza biranga Kristo, we ubwe wavuze ahagaze inyuma 
y'umutima w'umuntu amwinginga ngo amukingurire kugira ngo amuhe amahoro kandi 
amubabarire ibyaha, kandi akaba ari we wigishije abigishwa be ati: 


«Kandi ushaka kuba uw'imbere muri mwe agomba kuba umugaragu wanyu.» Matayo 
20:27. 


Ibinyejana byinshi byahitaga byaranzwe no gukomeza kwiyongera kw'ibinyoma 
byagaragaraga mu nyigisho zigishwaga na Roma. Na mbere yuko ubupapa bubaho, inyigisho 
z'imyumvire ya gipagani zari zaratwaye ibitekerezo by’abagize itorero kandi zaranabagizeho 
ingaruka. Abantu benshi bavugaga ko bihannye babaga bagitsimbaraye ku myemerere 
y'inyigisho zabo za gipagani, kandi ntabwo bakomezaga kuziga ubwabo gusa ahubwo 
banazihatiraga abandi bavuga ko ari bwo buryo bwo kurushaho kugira ubwiganze mu 
bapagani. 

Nguko uko amakosa akomeye yivanze mu myizerere ya gikristo. Rimwe muri ayo makosa 
ni ukwemera ko ubugingo bw'umuntu budapfa kandi ko umuntu wapfuye akomeza kugira 
ibyo amenya. Iyo nyigisho ni yo ubutegetsi bw'i Roma bwafatiyeho bushyiraho gusenga 
abatagatifu no kwambaza Mariya. Aho kandi ni ho haturutse ubuyobe buvuga ko ku iherezo 
abatarihannye bazahora bababazwa, ubwo buyobe bukaba bwarahise bwinjizwa mu 
myizerere y'ubupapa. 


Ubwo ni bwo inzira yaharuriwe kwinjiza mu itorero ikindi gihimbano cya gipagani, ari 
cyo itorero ry’i Roma ryise purigatori, kandi rigikoresha ritera ubwoba imbaga y’abantu 
bizeraga Imana batayisobanukiwe neza ndetse n’abari mu mihango ya gipagani. Iyo nyigisho 
y'ubuyobe yashimangiraga ko hariho ahantu ho kubabarizwa, akaba ari ho abantu bigaragara 
ko badakwiye kurimburwa by’iteka ryose baherwa igihano cy'ibyaha byabo, maze bamara 
kubihumanurwaho bakabona kwemererwa kujya mu ijuru. 20 


Itorero ry’i Roma ryari rikeneye guhimba ikindi kinyoma ryakwifashisha kugira ngo rigire 
inyungu rikura mu bwoba n’ingeso mbi by’abayoboke baryo. Icyo ryakigezeho rigishobojwe 
n'inyigisho yo kugura imbabazi z'ibyaha. Abantu bose biyemezaga kurwanira papa mu 
ntambara yarwanaga ashaka kwagura ubutware bwe, ashaka guhana abanzi be cyangwa 
ashaka gutsembatsemba abatinyukaga guhakana ko ari umuyobozi w’itorero w’ikirenga. Abo 
bantu basezeranirwaga kubabarirwa ibyaha bakoze kera, ibyo bakoraga mu gihe barimo 
n'ibyo bari kuzakora mu bihe bizaza, ndetse no gukurirwaho imibabaro n'ibihano byari 
kubageraho kubera ibyo byaha. Abantu kandi bigishijwe ko guha itorero amafaranga byatuma 
bashobora gukizwa ibyaha ndetse bagashobora no gukiza ababo bapfuye babaga bababarizwa 
mu muriro. Nguko uko abategetsi b'i Roma bigwijeho ubutunzi, kandi bashimangira 
kwishyira hejuru, kwirimbisha ndetse n'ubukozi bw'ibibi byakorwaga n’abiyitaga 
abahagarariye Umukiza utarigeze agira aho kurambika umusaya. 


Itegeko ryo muri Byanditswe ryerekeye umuhango w'ifunguro ryera bari bararisimbuje 
umuhango ujyanye no gutamba igitambo cya misa mu buryo bwo kuramya ibigirwamana. 
Abapadiri bakoreraga ubupapa bihamyaga ko bakoresheje imihango yabo idafite icyo ivuze 
bahindura umugati na divayi bisanzwe bikaba “umubiri n’amaraso nyakuri bya Kristo.” 21 


Mu kwigerezaho kuzuyemo gusuzugura Imana, bavugiraga mu ruhame ko bafite 
ubushobozi bwo kurema Imana, ari yo Muremyi wa byose. Abakristo bategetswe guhamya 
ko bizeye ubwo buyobe buteye ubwoba kandi butuka Imana, bitaba ibyo bakicwa. Abantu 
benshi cyane banze kubyemera baratwitswe. 


Mu kinyejana cya cumi na gatatu hashyizweho ikintu giteye ubwoba kurusha ibindi bibi 
byose byashyizweho n'ubupapa. Icyo kintu cyabaye urukiko rwo gucukumbura no guhana 
bafataga ko bari mu buyobe. Umutware w°umwijima yakoranaga n'abayobozi b'inzego zose 
z'abapapa. Mu nama bajyaga bihishe, Satani n'abamarayika be ni bo babaga bayoboye 
intekerezo z'abo banyabibi, mu gihe hagati yabo habaga hahagaze umumarayika w'Imana 


utaragaragariraga amaso wabaga akora raporo iteye ubwoba y’amategeko y’ubukozi bw'ibibi 

bashyiragaho kandi akandika igitekerezo cy'ibikorwa bibi cyane bakoraga ku buryo 
bitahingutswa imbere y'amaso y'abantu. “Babuloni ikomeye ” yari “yarasinze amaraso 
y'intore z'Imana.” Abantu miliyoni nyinshi batotezwaga bahorwa kwizera Imana kwabo 
batakiraga Imana ngo ibahorere kuri ubwo butegetsi bwayimuye. 


Ubupapa bwari bwarabaye umutware w'abari ku isi utegekesha igitugu. Abami n’abami 
b'abami bumviraga amategeko ashyizweho n'umupapa w’i Roma. Imibereho y'abantu, yaba 
iy’icyo gihe cyangwa iy’iteka ryose, yasaga naho iri mu maboko ye. Mu binyejana byinshi, 
inyigisho z'i Roma zari zaremewe mu bantu benshi kandi mu buryo butaziguye, imihango 
yayo yakoranwaga icyubahiro, ndetse n’iminsi mikuru yayo ikubahirizwa n'abantu bose muri 
rusange. Abapadiri n'abepisikopi barubahwaga kandi bagashyigikirwa mu buryo busesuye. 
Nta gihe cy’icyubahiro, ikuzo n’ububasha birenze ibyo cyigeze kibaho ku Itorero ry’i Roma. 


Nyamara “amanywa y'ihangu ubupapa byari bugezemo yari ijoro ry’icuraburindi ku 
batuye isi.” 22 - Ibyanditswe Byera byasaga rwose n'ibitazwi atari muri rubanda gusa, 
ahubwo no mu bapadiri. Kimwe n’Abafarisayo bo mu gihe cya kera, abategetsi b'abapapa 
bangaga umucyo washyira ahagaragara ibyaha byabo. Bamaze gukuraho amategeko y'Imana, 
yo remezo ryo ry ubutungane, bakoresheje ububasha bwabo nta garuriro bafite kandi bakora 
ibibi batagira ikibatangira. Ubujura, inyota yo kugira ubutunzi ndetse no kwishyira ukizana 
mu gukora ibibi byari byiganje ahantu hose. Ntabwo abantu batinyaga kugira ikibi icyo ari 
cyo cyose bakora cyabahesha ubutunzi n'umwanya w’icyubahiro. Ingoro z'abapapa 
n'abepisikopi zakorerwagamo ubusambanyi bw’indengakamere. Bamwe mu bepisikopi 
bayoboraga itorero bashinjwaga gukora amahano akomeye cyane ku buryo abategetsi batari 
abanyedini bihatiye kubakura kuri iyo myanya yabo y'icyubahiro bavuga ko ari abagome 
cyane barenze kwihanganirwa. Hashize ibinyejana byinshi Uburayi budatera imbere mu 
by'ubumenyi, ubugeni ndetse n’°umuco n’ikoranabuhanga. Ubukristo bwari bwaragezweho 
no kugwa ikinya mu by’ubwenge n’imico mbonera. 


Mu gihe cy'ubutegetsi bw” Abanyaroma, imibereho y'abatuye isi yerekanaga mu buryo 
butangaje kandi buteye ubwoba gusohora kw'ibyo umuhanuzi Hoseya yahanuye ngo: « 
Ubwoko bwanjye burimbuwe buzize kutagira ubwenge: ubwo uretse ubwenge, nanjye 
nzakureka,... ubwo wibagiwe amategeko y'Imana yawe, nanjye nzibagirwa abana bawe.” 
“Uwiteka afitanye imanza na bene igihugu, kuko kitarimo ukuri, cyangwa kugira neza, haba 
no kumenya Imana. Nta kindi gihari keretse kurahira bakica isezerano, no kwica no kwiba, 
no gusambana, bagira urugomo, kandi amaraso agasimbura andi maraso.” Hoseya 4:6,1,2. Izo 
ni zo zabaye ingaruka zo kwimura Ijambo ry'Imana. 


37 


Umwuka W'Imijyi Ibiri 





IGICE CYA 4— [TARA RYAKA 


Mu gihe cy”umwijima wari ubuditse ku isi ubwo ubupapa bwamaraga igihe kirekire 
butegeka isi, ntabwo umucyo w'ukuri wigeze uzima burundu. Mu bihe byose habagaho 
abantu bahamya Imana, bakomezaga kwizera ko Kristo ari wenyine uhuza Imana n'abantu, 
bakomezaga kugira Bibiliya umugenga w'imibereho yabo, kandi bakubahiriza Isabato 
nyakuri. Ntabwo abari kuzakurikiraho bari kuzigera bamenya ibyiza byinshi abatuye isi 
bakesha abo bantu. Abantu babitaga abahakanyi, barwanyaga imigambi yabo, baneguraga 
imyitwarire yabo, bazimanganyaga ibyo banditse, bakabisobanura uko bitari, cyangwa 
bakabikuramo iby'ingenzi. Nyamara bakomeje gushikama, maze uko ibihe bihaye ibindi 
bagumana kwizera kwabo kuzima, bakagufata nk’umurage utunganye uzigamiwe abo mu 
bisekuru bizakurikiraho. 


Amateka y'abantu b’Imana yo mu gihe cy”umwijima cyamaze imyaka amagana menshi, 
ubwo Abanyaroma bari bafite ubutegetsi, yanditswe mu ijuru, nyamara mu nyandiko z’abantu 
wayasangaga ahantu hake cyane. Udusigisigi tw”amateka avuga iby’imibereho yabo, ni duke 
cyane, keretse urebeye mu birego by’ababatotezaga. Ubutegetsi bw” Abanyaroma bwari bufite 
umurongo bwagenderagamo wo gutsembaho igisigisigi cyose cy’umuntu witandukanyaga 
n'inyigisho zabwo cyangwa amategeko yabwo. Ubwo butegetsi bwashakishaga uko 
butsembaho ikintu cyose cyanyuranyaga n’amahame n'imyemerere yabwo, baba abantu 
cyangwa inyandiko. Gushidikanya cyangwa kwibaza ku bubasha bw’amahame yashyizweho 
n'abapapa byabaga bihagije gucisha umutwe ubihangaye yaba umukire cyangwa umukene, 
ukomeye cyangwa uworoheje. Roma kandi yihatiraga gusibanganya inyandiko zose zihishura 
ubugome yagiriraga abatavuga rumwe na yo. Inama zikoreshejwe na papa zategekaga ko 
ibitabo n’inyandiko byanditswemo iby'ubwo bugome zitwikwa. Icapiro ritarabaho hariho 
ibitabo bike kandi bikozwe mu buryo buruhije kubibika. Kubw’ibyo, ibintu byari kubera 
inkomyi Abanyaroma ngo batagera kuri uwo mugambi wabo byari bikeya. 


Nta torero na rimwe ryari riherereye aho ubutegetsi bw’ Abanyaroma bwageraga ryasigaye 
ritambuwe umudendezo wo kwishyira ukizana mu mitekerereze. Ubupapa bukigera ku 
butegetsi bwahise bukandamiza abantu bose bangaga kwemera ubuyobozi bwabwo, maze ayo 
matorero agenda yemera urusorongo kuyoboka ubutegetsi bwabwo. 


Mu Bwongereza, Ubukristo bwo mu bihe bya mbere bwari bwarashinze imizi kera. 
Kubera iyo mpamvu, ubutumwa bwiza Abongereza bakiriye mu binyejana bya mbere ntabwo 
bwari bwangijwe n'inyigisho z'ubuyobe bw’Abanyaroma. Akarengane kakozwe n'abami 
b'abapagani kakagera no muri ibyo bice bya kure bikikije inyanja ni cyo kintu kimwe rukumbi 
amatorero ya mbere yo mu Bwongereza yahawe na Roma. Benshi mu bakristo bavaga mu 
Bwongereza bahunze akarengane bahungiye muri Scotland; aho ni ho ukuri kwageze muri 
Treland guturutse, kandi muri ibyo bihugu byose abantu bakwakiranye ibyishimo. 

Igihe aba Sazons bigaruriraga Ubwongereza, igihugu cyategetswe n'ubupagani. Abo 
bafashe icyo gihugu basuzuguye guhabwa inyigisho n'abacakara babo bituma abakristo 
biyemeza guhungira mu misozi no mu bisambu. Nyamara nubwo uwo mucyo wamaze igihe 
uhishwe wakomeje kumurika. Mu kinyejana cyakurikiyeho, uwo mucyo wamuritse muri 
Scotland cyane ku buryo wasakaye no mu turere twa kure. Haje umunyabwuzu witwa 
Columba na bagenzi be baturutse muri Ireland begeranya abizera Kristo bari baratataniye ku 
kirwa cyari cyonyine cyitwa lona, maze aho hantu bahagira ihuriro ry'umurimo 
w'ibwirizabutumwa. Umwe muri abo babwirizabutumwa yubahirizaga Isabato yemewe na 
Bibiliya, bityo abahatuye bigishwa uko kuri. Kuri icyo kirwa cya Iona hashinzwe ishuri 
ryasohokagamo ababwirizabutumwa batigishaga ubutumwa bwiza gusa muri Scotland no mu 
Bwongereza, ahubwo bajyaga kubwigisha no mu Budage, mu Busuwisi ndetse no mu 
Butariyani. 


Nyamara Roma yari ihanze ijisho ku Bwongereza maze yiyemeza kubwigarurira ngo 
ibutegeke. Mu kinyejana cya gatandatu, abavugabutumwa b'Abanyaroma batangiye igikorwa 
cyo guhindura abakristo aba Sazons bari abapagani. Abanyaroma bakiriwe neza n'abo 
bavamahanga b’abirasi maze batera abantu ibihumbi byinshi kwemera imyizerere y’itorero 
gatolika ry'i Roma. Uko umurimo wabo wateraga imbere, abayobozi b'idini y'ubupapa 
n'abayoboke babo bagiranye amakimbirane n’abakristo bo mu gihe cya mbere. Izo mpande 
zombi zagaragaje guhabana gukomeye. Abakristo bari abantu boroheje, bicisha bugufi kandi 
imico yabo, inyigisho zabo, ndetse n’imigirire yabo byari bikurikije imyigishirize 
y'Ibyanditswe Byera; mu gihe imyitwarire y'abo bandi yagaragazaga imyizerere idafite 
ishingiro, kwiyerekana ndetse no kwishyira hejuru y’abandi. 


Intumwa ya Roma yasabye ko ayo matorero y’abakristo yemera ubushobozi bw'ikirenga 
bwa Papa. Abongereza basubije bicishije bugufi ko umugambi wabo ari ugukunda abantu 
bose, ariko ko papa nta bushobozi bw’ikirenga afite mu Itorero, kubw'ibyo, icyubahiro 
bashobora kumuha kikaba ari igikwiriye umuyoboke wese wa Kristo. Bagerageje incuro 
nyinshi kwemeza abo bakristo kuyoboka papa ariko abo bakristo bicishaga bugufi, bamaze 
gutangazwa n'ubwirasi bw'intumwa ye, basubije bashikamye ko umuyobozi bemera ari 
Kristo wenyine. 


Icyo gihe ni bwo imigambi nyayo y'ubupapa yagaragaye. Umuyobozi wi Roma 
yarababwiye ati: “Nimutemera kwakira abavandimwe banyu babashakira amahoro, muzakira 
abanzi banyu babazaniye intambara. Nimutemera gufatanya natwe kwereka aba Saxons inzira 
y'"imibereho, bazabazanira urupfu.” 23 


Ntabwo iryo jambo ryari iryo gukinishwa. Mu kurwanya abo bahamya bo kwizera 
gukomoka muri Bibiliya hakoreshejwe intambara, uburyarya ndetse n’ibinyoma, kugeza 
ubwo amatorero yo mu Bwongereza asenywe bitaba ibyo agahatirwa kuyoboka ubutegetsi 
bwa Papa. 

Mu bihugu bitategekwaga n’Abanyaroma, hashize ibinyejana byinshi hariho amatsinda 
y'abakristo batigeze bagerwaho n'inyigisho zipfuye z'ubupapa. Bari bakikijwe n'ubupagani, 
ndetse uko ibihe byahitaga bakagerwaho n'ingaruka z'amakosa yabwo. Nyamara 
bakomezaga gushikama kuri Bibiliya bakayifata nk’'umuyobozi wo kwizera kwabo kandi 
bagakurikiza kwinshi mu kuri kuyanditswemo. Abo bakristo bemeraga ko amategeko 
y'Imana adahinduka kandi ahoraho ndetse bagakomeza Isabato ivugwa mu itegeko rya kane. 
Amatorero yashikamye muri uko kwizera kandi yabonekaga muri Afurika yo hagati no mu 
baturage b’Abanyarumeniya bo muri Aziya. 


Nyamara abitwa Abawalidense (Abavoduwa) ni bo bari ku isonga mu bantu bose banze 
kwemera kwishyira hejuru k'ubutegetsi bw’°ubupapa. Mu gihugu ubupapa bwari bufitemo 
icyicaro, abantu baho barwanyije bashikamye ibinyoma byabwo ndetse no kwangiza 
kwabwo. Amatorero menshi yo muri Piedmont yamaze imyaka amagana menshi ari mu 
mudendezo, ariko igihe cyaje kugera Roma iyasaba kuyiyoboka ishyizeho umwete. Nyuma 
yo guhangana n'ubwo butegetsi bw’igitugu bikaba iby’ubusa, abayobozi b'ayo matorero 
bemeye ariko badashaka ububasha bw'ubwo butegetsi isi yose yasaga nk'aho yayobotse. 
Nyamara hari bamwe muri bo banze kuyoboka ubutegetsi bwa papa cyangwa abapadiri. 
Biyemeje kuba indahemuka ku Mana yabo no kurinda ubusugi bwabo no kwiyoroshya byo 
kwizera kwabo. Ubwo habayeho kwitandukanya. Bamwe bahoze bagendera mu kwizera kwa 
kera barakuretse; bamwe basize imisozi ya Alps yari kavukire kabo bajya kwamamaza ukuri 
mu bindi bihugu; abandi bagiye kwihisha mu bibaya no mu bitare byiherereye byo mu misozi 
maze bahakomereza umudendezo wabo wo kuramya Imana. 


Ukwizera Abakristo b’Abawalidense bari bafite kandi bigishaga kwari guhabanye mu 
buryo bugaragara n’inyigisho z'ibinyoma Roma yigishaga. Imyemerere yabo mu 
by'iyobokamana yari ishingiye ku ijambo Imana yandikishije, ari ryo gahunda nyakuri yo 
kwemera kwa Gikristo. Nyamara abo bahinzi bicishaga bugufi, aho bari barihishe bitaruye 
ab'isi kandi babaga bomatanye n’imirimo yabo ya buri munsi yo kwita ku mikumbi yabo no 
guhingira imizabibu yabo, si bo bari barigejeje ku kumenya ukuri guhabanye n’amahame 
n'ubuyobe by’itorero ry’i Roma ryayobye. Ntabwo kwari ukwizera gushya bari bakiriye. 
Imyemerere yabo mu by'iyobokamana yari umurage barazwe n'ababyeyi babo. 
Barwaniriraga ukwizera abo mu itorero ry'intumwa. Bari bafite, “kwizera abera bahawe 
rimwe, bakageza iteka ryose.” Yuda 3. Itorero ryo mu butayu, ritari iryarangwaga no kwibona 
ryabaga mu murwa mukuri w'isi icyo gihe, ni ryo ryari itorero nyakuri rya Kristo, ni ryo 
ryarindaga ubutunzi bw'ukuri Imana yabikije abantu bayo ngo babugeze ku batuye isi. 


Imwe mu mpamvu z'ingenzi zari zaratumye itorero nyakuri ryitandukanya na Roma ni 
urwango Roma yagiriraga Isabato ivugwa muri Bibiliya. Nk'uko byari byarahanuwe, 
ubutegetsi bw” ubupapa bwasiribanze ukuri. Bwasuzuguye bikabije amategeko y" Imana maze 
bushyira hejuru imigenzo yahimbwe n'abantu. Amatorero yayoborwaga n'ubutegetsi bwa 
Papa yahatiwe hakiri kare kubahiriza umunsi wa mbere (Kucyumweru) nk’umunsi wera. Mu 


gihe ikinyoma no kugendera ku migenzo byari byarahawe intebe, benshi barimo n’abantu 

b'Imana by'ukuri bashyizwe mu rujijo bituma nubwo bubahirizaga Isabato bareka no kugira 
umurimo bakora ku cyumweru. Ntibategetse abantu kubahiriza umunsi wo Kucyumweru 
gusa, ahubwo banabasabye gutesha Isabato agaciro, kandi mu mvugo ikakaye bakarega 
abatinyukaga kuyubahiriza. Uburyo bumwe rukumbi abantu bari basigaranye bwo gushobora 
kubaha amategeko y'Imana bwari mu guhunga ubutegetsi bw°i Roma. 


Abawalidense bari mu moko ya mbere y’i Burayi yagize Inyandiko z’Ibyanditswe Byera 
zisobanuye mu ndimi zayo. Mu myaka amagana menshi yabanjirije ubugorozi bw’itorero bari 
bafite inyandiko ya Bibiliya yo mu rurimi rwabo kavukire yandikishijwe intoke. Bari bafite 
ukuri kutavanzemo ubuyobe na buke, maze ibyo bigatuma bangwa kandi bakarenganywa 
by'umwihariko. Bavuze ko itorero ry'i Roma ari ryo Babuloni yayobye ivugwa mu gitabo 
cy’Ibyahishuwe, maze bahangana n'ubuyobe bwayo bashikamye biyemeje guhara ubugingo 
bwabo. Nubwo kubera kotswa igitutu n'akarengane bamwe badohotse ku kwizera kandi 
buhoro buhoro bakareka amahame yako, abandi bagumye mu kuri. Mu gihe cy’'umwijima 
n'ubuhakanyi byabaye mu myaka ibinyejana byinshi, habayeho Abawalidense bahakanye 
ubutegetsi bw'i Roma. Bamaganye gusenga ibishushanyo bavuga ko ibyo ari ukuramya 
ibigirwamana, kandi bubahirizaga Isabato nyakuri. Muri iyo miraba ikomeye yo 
kurenganywa, bashikamye ku kwizera kwabo. Nubwo babicishaga amacumu babashungera 
kandi bakabatwikira ku muriro w'imbago z'Abanyaroma, bashikamye ku gushyigikira 
Ijambo ry" Imana n'icyubahiro cyayo. 


Mu misozi miremire, ari ho mu bihe byose abarenganywaga n'abatotezwaga bahungiraga, 
ni ho Abawalidense bihishe. Aho ni ho urumuri rw’ukuri rwakomereje kumurika mu mwijima 
wariho mu bihe bya kera. Aho ni ho, mu myaka ibihumbi byinshi, abo bahamyaga ukuri 
bakomereje kwizera barazwe n’abakurambere ba kera. 


Imana yari yarateganyirije ubwoko bwayo ahantu ho kuyisengera hafite ubwiza butangaje 
cyane hari haberanye n'ukuri gukomeye yababikije. Kuri abo bizera b’indahemuka bari mu 
buhungiro, iyo misozi yashushanyaga ubutungane budahinduka bwa Yehova. Berekaga abana 
babo impinga z’imisozi zabaga zibatwikiriye zifite ubwiza butagira impinduka, maze 
bakabigisha Imana itajya ihinduka cyangwa ngo ishobore kuba yahinduka, Ijambo ryayo 
rikaba rihoraho nk'uko iyo misozi itimuka. Imana ni yo yashyize imisozi ku isi 
irayishimangira kandi iyiha gukomera. Nta cyashobora kuyikura mu myanya yayo usibye 
ukuboko kw'Imana ifite imbaraga zitagerwa. Uko ni ko yashyizeho amategeko yayo, akaba 
ari yo rufatiro rw’ubutegetsi bwayo mu ijuru no ku isi. Ukuboko k’umuntu gushobora kugira 
icyo gukora kuri bagenzi be ndetse kukabavutsa ubuzima; ariko uko kuboko gushobora no 
kuvana imisozi ku mfatiro zayo kukayiroha mu nyanja iyo gushoboye guhindura rimwe mu 
mategeko ya Yehova, cyangwa kugasiba rimwe mu masezerano Yehova yasezeraniye 
abakora ibyo ashaka. Abagaragu b’Imana bakwiriye gushikama mu kumvira amategeko yayo 
batajegajega nk'uko imisozi itajya iva mu myanya yayo. 

Imisozi yari izengurutse ibyo bibaya bigufi yahoraga ibahamiriza ubushobozi bw'Imana 
bwo kurema, n'icyizere kidahungabana cy'uburinzi bwayo. Abo bagenzi bize gukunda 
ibimenyetso byabagaragarizaga bucece ko Imana iri kumwe nabo. Ntibigeze bivovotera 
ibirushya byabagezeho kuko batari bigunze muri iyo misozi barimo bonyine. Bashimiraga 
Imana ko yari yarabateguriye ahantu ho guhungira umujinya n’°ubugome abantu babagiriraga. 
Banezezwaga n'umudendezo bari bafite wo kuyiramya. Kenshi iyo babaga bahigwa n'abanzi 
babo, gukomera kw’iyo misozi kwababeraga uburinzi bugaragara. Baririmbaga indirimbo 
zasingizaga Imana bari mu tununga tw'iyo misozi, kandi ingabo z'Abanyaroma 
ntizashoboraga gucecekesha izo ndirimbo zabo zo gushima Imana. 


Abo bayoboke ba Kristo bari bafite kwiyegurira Imana nyako, biyoroheje kandi 
bamaramaje. Babonaga ko amahame y'ukuri arusha agaciro amazu n'imirima, incuti, 
imiryango yabo, ndetse akarusha n'ubuzima bwabo. Bashakaga uko bacengeza ayo mahame 
mu bitekerezo by’urubyiruko. Kuva mu buto bwabo, abana bigishwaga Ibyanditswe Byera 
kandi bakigishwa gufata ibyo amategeko y'Imana asaba nk'ibitunganye. Bibiliya zari nke 
cyane; kubw'iyo mpamvu abantu bihatiraga gufata mu mutwe amagambo yayo. Abantu 
benshi bashoboraga kuvuga mu mutwe imigabane minini y’Isezerano rya Kera n’Irishya. Ibyo 
batekerezaga ku Mana babihuzaga n’ibyiza babonaga mu byaremwe ndetse n’imigisha 
yoroheje ya buri munsi. Abana bigaga gushimira Imana kuko ari yo itanga ibyiza byose 
n’ihumure ryose. 


Kubera impuhwe n'urugwiro ababyeyi babaga bafite, bakundaga abana babo ku buryo 
batabemereraga kwirundumurira mu byo bararikira. Bari kuzanyura mu buzima 
bw'ibigeragezo kandi bugoye, ndetse byanashoboka bakicwa bahowe kwizera Imana kwabo. 
Guhera mu buto bwabo, abana batozwaga kwihanganira ibirushya no kubaha ubutegetsi, ariko 
bakagomba no kumenya kwifatira ibyemezo. Bigishwaga bakiri bato kumenya gufata 
inshingano, kwitonda mu byo bavuga no gusobanukirwa ubwenge buri mu guceceka. Ijambo 
rimwe rivuzwe rititondewe rikumvwa n'abanzi babo ntiryashoboraga gushyira mu kaga 
urivuze gusa, ahubwo ryashoboraga no kwicisha abavandimwe be amagana menshi; kuko 
abanzi b'ukuri bakurikiranaga abatinyukaga guharanira umudendezo mu byo kwizera nkuko 
amasega ahiga umuhigo wayo. 


Abawalidense bari barasize imitungo yabo kubera gukunda ukuri, kandi biyuhaga akuya 
bashaka ibibatunga bafite kwihangana kudacogora. Buri murima babonaga muri iyo misozi 
bagasanga ushobora guhingwa bawitagaho bakawubyaza umusaruro. Mu bibaya ndetse 
n'ahakikije imisozi hatarumbukaga cyane barahatunganyije bituma umusaruro waho 
wiyongera. Gushakashaka ubukungu no kwitangira umurimo ni bimwe mu byari bigize 
uburere abana bahabwaga, bukaba ari bwo murage umwe rukumbi bahabwaga. Bigishwaga 
ko Imana ishaka ko ubuzima buba ishuri umuntu yigiramo kwitwara neza, kandi ko kwikorera 
ubwabo, guteganyiriza ahazaza, kugira amakenga no kwizera ari byo byonyine bizabashoboza 
kubona ibyo bakeneye. 

Ubwo burere bwari ishuri ry’`umuruho no kubabara ariko bwatumaga babaho neza, ibyo 
bikaba ari byo umuntu waguye mu cyaha akeneye. Ni ryo shuri Imana yamushyiriyeho kugira 
ngo rimwigishe kandi rimukuze. Nubwo urwo rubyiruko rwamenyerezwaga umuruho no 
gukora cyane, ntibirengagizaga no kubigisha iby'ubwenge. Babigishaga ko ubushobozi 
bwose bafite ari ubw”Imana kandi ko bwose bagomba kubwongera no kubuteza imbere ngo 
bukoreshwe umurimo wayo. 


Amatorero y' Abawalidense, mu butungane no kwiyoroshya kwayo, yasaga n’itorero ryo 
mu gihe cy'intumwa. Ayo matorero yamaganaga ubutware bw'ikirenga bwa papa ndetse 
n'abepisikopi, akizera ko Bibiliya ari yo muyobozi umwe rukumbi w'ikirenga kandi utabasha 
kwibeshya. Mu buryo buhabanye n'uko abapadiri b'abanyagitugu b'i Roma babigenzaga, 
abayobozi b'ayo matorero bakurikizaga icyitegererezo cy’ Umwigisha wabo utarazanywe no 
gukorerwa, ahubwo wazanywe no gukorera abandi. Matayo 20:28 . Abo bayobozi 
bagabuririraga umukumbi w'Imana mu bwatsi butoshye bakanawuhira amasoko afutse byo 
mu Ijambo ryayo riziranenge. Abo bantu bateranaga mu buryo butarimo kwiyerekana 
n'ubwirasi bya kimuntu. Ntibateraniraga mu nsengero zirimbishijwe cyane cyangwa muri za 
katederali nini cyane, ahubwo bateraniraga ahikinze izuba ho munsi y’imisozi, mu bibaya bya 
Alpine, cyangwa baba bari mu gihe cy'akaga bagateranira mu bihome byo mu rutare, 
bateranyijwe no kumva amagambo y'ukuri yavugwaga n'abagaragu ba Kristo. 


Ntabwo icyo abo bayobozi bakoraga ari ukwigisha ubutumwa bwiza gusa, ahubwo 
banasuraga abarwayi, bigishaga abana, bakeburaga abari mu buyobe, kandi bihatiraga 
gukemura impaka abantu bagiranaga no kubumvikanisha no kubazanamo urukundo rwa 
kivandimwe. Mu bihe by'amahoro, abo bayobozi b'umukumbi w'Imana batungwaga 
n'amaturo rubanda rwatangaga ku bushake; nyamara, nk'uko Pawulo yari umuboshyi 
w'amahema, buri wese muri bo yigaga ubukorikori cyangwa umwuga runaka wamutunga 
biramutse bibaye ngombwa. 


Urubyiruko rwigishwaga n'abayobozi babo. Nubwo bitaga ku masomo agendanye 
n'ubumenyi rusange, Bibiliya ni yo yari icyigwa nyamukuru. Bafataga mu mutwe ubutumwa 
bwiza bwanditswe na Matayo na Yohana ndetse na nyinshi mu nzandiko zo muri Bibiliya. 
Babakoreshaga mu kwandukura Ibyanditswe byera. Zimwe mu nyandiko zabo zandikishijwe 
intoki zabaga zigizwe na Bibiliya yose, izindi zigizwe n’imigabane yayo runaka banditse mu 
ncamake ku buryo ubusobanuro bumwe na bumwe bwayo bworoheje bwongerwagaho 
n'ababaga bashoboye gusobanura Ibyanditswe Byera mu buryo bwimbitse. Uko ni ko 
hashyizwe ahagaragara ubutunzi bw'ukuri kwari kwaramaze igihe kinini kwarapfukiranywe 
n'abashakaga kwishyira hejuru y'Imana. 


Ibyanditswe byarandukuwe, umurongo ku murongo, igice ku gice, kubw”uwo murimo abo 
bantu bakoze badacogora. Rimwe na rimwe bawukoreraga mu buvumo burebure kandi 
bucuze umwijima cyane bakamurikirwa n'imuri z’ibiti. Uko ni ko umurimo wakomeje 
gukorwa maze ubushake bw’Imana bwahishuwe bugaragara bumeze nk’izahabu itunganye. 

Uko bwarushagaho kugaragara, uko bwarushagaho gusobanuka ndetse no kugira imbaraga 
bitewe n’ibigeragezo abantu banyuzemo ku bwabwo, bizwi gusa n’abari baritangiye gukora 
uwo murimo. Abamarayika bo mu ijuru babaga bari kumwe n'abo bakozi b'Imana 
b'indahemuka. 


Satani yari yarateye abayobozi bakuru b'idini ry’i Roma gutaba ijambo ry’ukuri ry” Imana 
baritwikiriza ibinyoma, ubuyobe n'imyizerere itari ukuri; ariko ryarinzwe mu buryo 
butangaje ntiryigera rihinyuka mu bihe byose byaranzwe n'umwijima. Ntabwo ryari 
iry' umuntu, ahubwo ni iry'Imana ubwayo. Abantu ntibigeze bacogora mu muhati wabo wo 
kugoreka ubusobanuro butunganye kandi bwumvikana bw'Ibyanditswe Byera, ndetse no 
gutuma bivuguruzanya n'ubuhamya bwabyo. Nyamara Ijambo ry" Imana rinesha imiraba yose 
iryisukaho igendereye kuririmbura. Rimeze nk’ubwato bugenda hejuru y'umuvumba ukaze. 


Nk’uko mu kirombe gicukurwamo amabuye y’agaciro hasi cyane haba hahishemo izahabu 
n'umuringa ku buryo abantu bose bashaka kugera ku butunzi bwabyo bagomba gucukura, ni 
ko n'Ibyanditswe Byera byuzuyemo ubukungu bubonwa gusa n'ababushakana umutima 
wose, bicishije bugufi kandi basenga. Imana yagennye ko Bibiliya iba igitabo cyuzuyemo 
inyigisho zigomba kwigwa mu gihe icyo ari cyo cyose, zigenewe abantu bose, mu gihe 
cy’ubuto, icy’ubusore n’icy’ubukuru. Imana yahaye abantu ijambo ryayo ari ukubihishurira 
ubwayo. Buri kuri gushya kumenyekanye aba ari uguhishurwa gushya kw’imico 
y Uwaryandikishije. Kwiga Ibyanditswe Byera ni bwo buryo Imana yashyizeho kugira ngo 
buheshe abantu kugirana umushyirano wa hafi n’Umuremyi wabo kandi bubaheshe 
gusobanukirwa n'ubushake bwe. Ni bwo buryo umuntu n'Imana bavuganiramo. 


Nubwo Abawalidense babonaga ko kubaha Uhoraho ari yo ntangiriro y'ubwenge, ntabwo 
birengagizaga akamaro guhura n'abandi bantu, kumenya uko abantu bateye n'uko babaho 
bifite mu kwagura intekerezo no gukarishya intekerezo n'Tubwenge. Abasore bamwe bavaga 
muri ayo mashuri yabo yo mu misozi boherezwaga mu bigo by'amashuri byo mu mijyi 
y'Ubutaliyani n'Ubufaransa, aho bari kubonera uburyo bwo kwiga, gutekereza no 
kwitegereza bwagutse cyane kurenza ubwo baboneraga mu misozi ya kavukire yabo ya Alps. 
Abasore boherezwaga muri ubwo buryo bahuraga n’ibigeragezo, babonaga ibibi abantu 
bakora kandi bahuraga n’abakozi ba Satani bafite ubucakura bashakaga kubajyana mu buyobe 
bukomeye cyane no mu bishuko byabateza akaga gakomeye cyane. Ariko uburere babaga 
barahawe kuva mu buto bwabo bwari bugendereye kubategurira gutsinda ibyo bigeragezo 
byose. 


Mu mashuri bajyagamo ntibagombaga kugira umuntu n'umwe biringira ngo ababere 
incuti y'inkoramutima. Imyambaro yabo yabaga idozwe mu buryo butuma bashobora guhisha 
ubutunzi bukomeye kurenza ubundi babaga bafite, ari bwo nyandiko zandikishijwe intoki 
z'agaciro gakomeye z'Ibyanditswe Byera. Izo nyandiko, zari umusaruro w’umurimo 
uvunanye cyane babaga barakoze mu gihe kirekire. 

Barazigendanaga maze igihe cyose bibashobokeye bagaha imigabane imwe n'imwe yazo 
abo byagaragaraga ko bafite imitima ishaka kwakira ukuri. Guhera mu bwana bwabo, abo 
basore b’Abawalidense babaga baratojwe uwo murimo; bari basobanukiwe inshingano yabo 
kandi bayikoranaga umurava. Muri ibyo bigo by’amashuri habonetse abihana bakira uko 
kwizera nyakuri, ndetse byagaragaraga ko amahame yako akwira mu kigo cyose; nyamara 
abayobozi b'amashuri ya Papa, bakoresheje ubushakashatsi bwabo bwimbitse, bananiwe 
kumenya aho izo nyigisho bitaga ubuhakanyi zavaga. 


Umutima wa Kristo ni umutima wo kuvuga ubutumwa. Ikintu cya mbere umutima 
wahindutse mushya ushaka gukora ni ukuzana abandi ku Mukiza. Uwo ni wo mutima 
Abakristo b'Abawalidense bari bafite. Biyumvagamo ko Imana ibashakaho ibirenze 
kugumana kwera kw'ukuri mu matorero yabo. Biyumvagamo ko bafite inshingano ikomeye 
yo kumurikira abakiri mu mwijima. Bashakaga gukura abantu mu bucakara Roma 
yabashyizemo bakoresheje imbaraga ikomeye y'Ijambo ry'Imana. Abigishaga Ijambo 
ry’ Imana b'Abawalidense batozwaga nk'ababwirizabutumwa, bityo buri wese washakaga 
kujya mu murimo w'Imana yasabwaga kubanza kugira ubunararibonye 
bw’umubwirizabutumwa. Buri wese yagombaga kwigisha ubutumwa ahantu runaka mu gihe 
cy'imyaka itatu mbere yo guhabwa inshingano yo kuyobora itorero ry’iwabo. Ku ikubitiro, 
uwo murimo usaba kwiyanga n'ubwitange, wari uberanye no kubinjiza mu buzima 
bw’abapasitoro muri ibyo bihe byari bikomereye abantu. Abasore barobanurirwaga guhabwa 
iyo nshingano yera ntibabaga barangamiye kuzabona ubukungu n'icyubahiro byo ku isi, 
ahubwo babaga biteguye kunyura mu buzima buvunanye kandi burimo akaga, ndetse 
byashoboka bakaba bapfa urupfu rw'abicwa bahowe kwizera kwabo. 


Abo bavugabutumwa bagendaga ari babiri babiri nk'uko Yesu yohereje intumwa ze. Buri 
musore yabaga ari kumwe n’°umuntu mukuru kandi ufite ubunararibonye, uwo musore akaba 
yarayoborwaga n'uwo muntu ukuze ari na we wabaga afite inshingano yo kumumenyereza 
umurimo kandi inyigisho ye ikaba yaragombaga kumvirwa. Abo babaga bari kumwe mu 
itsinda ntibahoranaga buri munsi, ahubwo ibihe byinshi barahuraga bagasenga kandi bakajya 
inama, bityo bagakomezanya mu kwizera. 


Iyo baza guhishura umugambi w'umurimo wabo byari gutuma uwo murimo uba imfabusa. 
Ku bw'ibyo, bahishaga uko uteye bigengesereye. Buri mwigisha yabaga azi ubukorikori 
n'umwuga runaka, maze abo babwirizabutumwa bagakora umurimo wabo biyoberanyije mu 
mirimo isanzwe. Akenshi bahitagamo gukora umurimo wo kugenda bagurisha ibicuruzwa. 
“Babaga bafite imyambaro, ibyo kwirimbisha bikoze mu mabuye y'agaciro n'ibindi 
bicuruzwa, muri icyo gihe ibyo bikaba bitari byoroshye kugurishwa keretse mu masoko ya 
kure gusa; kandi abantu babakiraga neza nk’abacuruzi mu gihe bari kubirukana babacunaguza 
iyo baramuka baje nk’abavugabutumwa.” 24 


Bahozaga imitima yabo ku Mana kugira ngo ibahe ubwenge bubabashisha kugeza ku 
bantu ubutunzi bufite agaciro karuta aka zahabu n'andi mabuye y'agaciro. Bitwazaga mu 

rwihisho kopi za Bibiliya yose cyangwa iz"imigabane imwe yayo; maze uko babonye uburyo 
bagakundisha ababaguriraga ibicuruzwa izo nyandiko zayo zabaga zandikishije intoki. 
Kenshi ibyo byateraga abo bantu ubushake bwo gusoma Ijambo ry’Imana, maze ababaga 
bifuza kuryakira bakabasigira umugabane runaka waryo. 


Umurimo w'abo babwirizabutumwa watangiriye mu bibaya n'ibisiza byari munsi 
y'imisozi bari baturiye, nyamara waragutse urenga izo mbibi. Abo bavugabutumwa 
bagendaga nta nkweto bambaye ndetse babaga bambaye imyenda iciriritse kandi yandujwe 
n'urugendo nk'uko iy’ Umwigisha wabo yabaga imeze. Banyuraga mu mijyi minini kandi 
bakinjira mu turere twa kure. Ahantu hose bahabibaga imbuto y'agaciro gahebuje. Aho 
banyuraga hashingwaga amatorero, kandi amaraso y'abicwaga bahowe kwizera kwabo 
yahamyaga ukuri. Umunsi w'Imana uzahishura umubare w'abantu bakijijwe n’umurimo 
uvunanye wakozwe n'abo bantu b'indahemuka. Mu buryo buhishwe kandi butuje, Ijambo 
ry” Imana ryakwiraga ahantu hose harangwa ubukristo kandi rikakiranwa urugwiro mu ngo no 
mu mitima y’abantu. 


Ku Bawalidense Ibyanditswe Byera ntibyari inyandiko ivuga ibyo Imana yakoreye abantu 
mu bihe byashize gusa, ndetse n’ihishurwa ry’inshingano n’ibyo abantu bagomba gukora ubu, 
ahubwo banabifataga nk’ihishurwa ry’imibabaro n'ubwiza by’ahazaza. Bizeraga ko begereje 
iherezo ry’ibintu byose, kandi uko bigaga Bibiliya basenga kandi babogoza amarira, imitima 
yabo yarushagaho gukorwaho n'amagambo afite agaciro gakomeye ayanditswemo ndetse 
n’inshingano yabo yo kumenyesha abandi ukuri gukiza kuyirimo. Babonaga inama y'agakiza 
ihishurwa mu buryo bugaragara neza mu Byanditswe Byera, maze kwizera Yesu 
bikabahumuriza, bikabaha ibyiringiro ndetse n’amahoro. Uko umucyo wamurikiraga 
ubwenge bwabo kandi ugatera imitima yabo ibyishimo, bifuzaga kugeza imirasire yawo ku 
bari mu mwijima w'ibinyoma by’ubupapa. 


Babonaga ko abantu benshi cyane bayobowe na papa n'abapadiri barushywa n'ubusa 
baharanira kubona imbabazi binyuze mu kubabaza imibiri yabo bayihora ibyaha byabo. 
Kubera ko bari barigishijwe kwiringira imirimo yabo myiza kugira ngo bakizwe, bahoraga 
birebaho, bagahoza intekerezo zabo ku mibereho yabo y'ibyaha, bakabona ko barindijwe 
umujinya w'Imana, bakababaza ubugingo bwabo n’imibiri yabo, nyamara ntibabone ihumure. 
Uko ni ko abantu b'inziramakemwa bari baraboshywe n'inyigisho za Roma. Abantu ibihumbi 
byinshi basigaga incuti n’ab’imiryango yabo bakajya kwibera mu bigo by’abapadiri. Abantu 
ibihumbi byinshi barushwaga n'ubusa bashakira amahoro y'umutima mu kwiyiriza ubusa 
kenshi no kwikubita bakibabaza cyane, mu masengesho yo mu gicuku, mu kumara igihe 
kirekire bapfukamye ku mabuye akonje kandi atose yo mu mazu acuze umwijima babagamo, 
mu gukora ingendo ndende cyane, mu kwicuza ibyaha byabo bicishije bugufi no mu 
kwibabaza bikabije. Kubera kubuzwa amahwemo no kumva ari abanyabyaha ndetse no 
guhora bafite ubwoba bwo kugerwaho n'igihano cy'umujinya w'Imana, benshi muri bo 
bakomezaga kubabara batyo. Barababaraga kugeza ubwo bashiramo imbaraga maze bagapfa 


bagahambwa nta murasire w”umucyo cyangwa ibyiringiro babonye. 

Abawalidense (Abavoduwa) bifuzaga cyane kumanyagurira umutsima w'ubugingo abo 
bantu bashonje, bakabamenyesha ubutumwa bw’amahoro buri mu masezerano y'Imana kandi 
bakabereka Kristo we byiringiro byabo rukumbi by'agakiza. Bari basobanukiwe neza ko 
inyigisho ivuga ko imirimo myiza ishobora guhesha imbabazi uwishe itegeko ry'Imana 
ishingiye ku kinyoma. Kwishingikiriza ku byo umuntu ashobora gukora bibuza umuntu 
kubona urukundo rwa Kristo rutagerwa. Yesu yarapfuye abera umuntu igitambo kubera ko 
ntacyo inyokomuntu yacumuye ishobora gukora cyatuma yemerwa n'Imana. Ibyo Umukiza 
wabambwe akazuka yakoze ni byo shingiro ryo kwizera kwa Gikristo. Kwishingikiriza kuri 
Kristo k'umuntu ni ngombwa kandi umuntu agomba kugirana isano na We mu buryo 
bomatanye nk'uko amaguru n’amaboko biba bifashe ku mubiri cyangwa nk'uko ishami riba 
ku muzabibu. 


Inyigisho z'abapapa n'abapadiri zari zaratumye abantu biyumvisha ko imico y'Imana 
ndetse n'iya Kristo ari iy'umwaga, umwijima n'terabwoba. Umukiza yatekerezwaga 
nk'utagirira impuhwe umuntu mu bunyacyaha bwe ku buryo hagomba kwitabazwa ubuhuza 
bukozwe n'abapadiri n'abatagatifu. Abari bafite ibitekerezo byari byaramurikiwe n'Ijambo 
ry’ Imana, bifuzaga kwerekeza abantu kuri Yesu nk” Umukiza wabo w'umunyampuhwe, wuje 
urukundo kandi uramburiye amaboko ararika bose kumusanga bamuzaniye imitwaro yabo 
y'ibyaha, ibibarushya n'ibibaremereye. Bifuzaga gukura mu nzira inzitizi zose Satani yari 
yarashyizemo kugira ngo abantu batabona amasezerano y'Imana kandi badahita bayisanga, 
bakatura ibyaha byabo ngo bahabwe imbabazi n’amahoro. 


Umuvugabutumwa w’Umuvoduwa yigishanyaga umwete n'ubwuzu abafite ubushake 
bwo kumenya ukuri guhebuje kw ubutumwa bwiza. Yakoranaga ubushishozi n'ubwitonzi mu 
kwerekana imigabane imwe y'Ibyanditswe Byera. Yanezezwaga cyane no guha ibyiringiro 
umutima w'indakemwa, wihebeshejwe n'icyaha wabonaga ko umugambi w'Imana ari 
uguhora ndetse ko yiteguye guhana gusa. Akenshi uwo muvugabutumwa w’Umuvoduwa 
yarapfukamaga, akavugana intimba n’amarira maze akabwira abavandimwe be amasezerano 
meza cyane ahishura ibyiringiro bimwe rukumbi by’umunyabyaha. Uko ni ko umucyo 
w'ukuri wacengeye mu bantu benshi bari bari mu mwijima maze ugatamurura igihu 
cy”umubabaro barimo kugeza ubwo Izuba ryo gukiranuka rimurikiye mu mitima rifite gukiza 
mu mirasire yaryo. Kenshi byabaga ngombwa ko umugabane umwe wo mu Byanditswe 
usomwa ugasubirwamo, uteze amatwi yifuje kuwusubirirwamo kugira ngo amenye ko 
yabyumvise koko. By'umwihariko, bifuzaga cyane gusubirirwamo aya magambo ngo: “ 
Amaraso ya Yesu Umwana wayo atwezaho ibyaha byose.” “ 25 Kandi nk'uko Mose 
yamanitse inzoka mu butayu, ni ko umwana w'umuntu akwiriye kumanikwa; kugira ngo 
umwizera wese abone guhabwa ubugingo buhoraho,,26 


Abantu benshi bari baratahuye ubushukanyi bwa Roma. Bari barasobanukiwe ko byaba 
ari imfabusa ko umunyabyaha yasabirwa imbabazi n'abantu cyangwa Abamarayika. Ubwo 
umucyo nyakuri wageraga mu ntekerezo zabo, basabwaga n’ibyishimo bakavuga bati: “Kristo 


ni we mutambyi wanjye; amaraso ye ni yo gitambo cyanjye; urutambiro rwe ni rwo nicurizaho 

ibyaha byanjye.” Bishingikirizaga byimazeyo ku byo Yesu yakoze, bagasubira muri aya 
magambo bati: “ Ariko utizera ntibishoboka ko ayinezeza.” 27 “ Kandi nta wundi agakiza 
kabonerwamo, kuko ari nta rindi zina munsi y'juru ryahawe abantu, dukwiriye 
gukirizwamo.” 28 


Bamwe mu bafite imitima itentebutse ntibyaboroheye gusobanukirwa n'ubwishingizi 
bw'urukundo rw Umukiza. Ariko guhumurizwa byazanaga kwari kwinshi. Umucyo mwinshi 
warabarasiye kugeza babaye nk'abageze mu ijuru. Ibiganza byabo byari bishikamye mu 
kiganza cya Kristo; kandi ibirenge byabo byari bishinzwe ku Rutare rw'iteka. Gutinya urupfu 
kose ntikwari kukibarangwamo. Bajyaga guhitamo gushyirwa mu nzu y'imbohe cyangwa 
gukubitwa ibiboko kubw'uko kugirirwa batyo byahesha icyubahiro izina ry'Umucunguzi 
wabo. 


Uko ni ko Ijambo ry'Imana ryagezwaga ahantu hihishe kandi rimwe na rimwe 
rigasomerwa umuntu umwe, ubundi rigasomerwa itsinda ry'abantu babaga bifuza cyane 
kwakira umucyo n'ukuri. Kenshi bakeshaga ijoro baryiga. Gutangara kw'ababaga bateze 
amatwi kwabaga ari kwinshi ku buryo kenshi uwavugaga ubutumwa bw'ubuntu yahatirwaga 
kudahagarika gusoma kugeza ubwo abantu babashije gusobanukirwa ubutumwa bw'agakiza. 
Kenshi habashaga kumvikanaga amagambo nk'aya ngo: “Mbese Imana izemera ituro 
ryanjye? Mbese Imana izamwenyurira? Mbese izambabarira?” Hasomwaga igisubizo ngo: “ 
Mwese abarushye n’abaremerewe, nimuze munsange, ndabaruhura.” 29 


Ukwizera kwakiraga isezerano maze hakumvikana igisubizo kinejeje ngo: “Hehe no 
kongera gukora ingendo ndende; gukora ingendo njya ku tununga dutagatifu birashize. 
Nshobora gusanga Yesu uko ndi, ndi umunyabyaha kandi ntatunganye, kandi ntazasubiza 
inyuma isengesho ryo kwihana. “Ibyaha byawe urabibabariwe.” “Ibyaha byanjye nabyo 
bishobora kubabarirwa!” 


Ibyishimo byabashaga kuzura umutima kandi izina rya Yesu rikererezwa binyuze mu 
gusingiza no gushima. Abo bantu babaga banezerewe basubiraga mu ngo zabo bagiye 
gukwirakwiza umucyo, bagakora uko bashoboye kose kugira ngo babwire abandi 
iby’imibereho yabo mishya; bakababwira ko bamaze kubona Inzira nyakuri kandi nzima. Mu 
magambo Ibyanditswe Byera byabwiraga imitima y'abari basonzeye ukuri hari harimo 
imbaraga idasanzwe kandi ikomeye. Ryari jwi ry” Imana kandi ryateye abaryumvise kwemera. 


Intumwa yamamazaga ukuri yakomeje urugendo rwayo; ariko kwicisha bugufi kwayo, 
kuvugisha ukuri, kumaramaza kwayo, ubwitange n’umurava byahoraga bizirikanwa. Ahenshi 
abategaga iyo ntumwa amatwi ntabwo bayibajije aho iturutse n'aho igana. Abantu bari 
barishimye cyane, ubwa mbere bafite gutangara nyuma gukurikirwa no gushima n’ibyishimo, 
ku buryo batigeze batekereza kwibaza iby’iyo ntumwa. Iyo bamurarikiraga kujyana nabo mu 
ngo zabo, yasubizaga ko agomba gusura intama zazimiye zo mu mukumbi. Ibyo byatumaga 
bibaza niba atari Umumarayika waturutse mu ijuru. 

Igihe cyinshi ntibongeraga kubona iyo ntumwa yamamaza ukuri. Yabaga yagiye mu bindi 
bihugu, cyangwa se akaba ari mu kazu k’imbohe ahantu hatazwi, cyangwa ahari amagufa ye 
akaba yumira aho yari yaravugiye ukuri. Nyamara amagambo yabaga yarabasigiye 
ntiyashoboraga gukurwaho burundu. Yakomezaga gukora umurimo wayo mu mitima 
y'abantu kandi umusaruro mwiza wavagamo uzamenyekana mu buryo bwuzuye ku munsi 
w'urubanza gusa. 


Abavugabutumwa b’Abawalidense (Abavoduwa) bigaruriraga ubwami bwa Satani bityo 
imbaraga z'umwijima zihagurukana ubukana bwinshi. Satani yitegerezaga umuhati wose 
wakoreshwaga mu guteza imbere ukuri maze akangura ubwoba bw'abakozi be. Abayobozi 
bakorera Papa babonye akaga kazaba ku murimo wabo gaturutse mu bikorwa by'abo 
bavugabutumwa bakorana ubwitonzi no kwicisha bugufi. Iyo umucyo w'ukuri uza 
kwemererwa kurasa nta nkomyi ushyizwe imbere, uba wareyuye ibicu by'ubuyobe byari 
bigose abantu. Washoboraga kwerekeza intekerezo z'abantu ku Mana yonyine kandi 
ugasenya isumbwe rya Roma. 


Kubaho kw'aba bantu bari bagishikamye ku kwizera kw’Itorero rya mbere, byari 
igihamya kidahinduka kigaragaza ubuyobe bwa Roma kandi ku by’ibyo kwabyukije urwango 
rukomeye n'akarengane gakabije. Kwanga gutatira ibyanditswe kwabo nako kwabaye icyaha 
Roma itabasha kwihanganira. Roma yagambiriye kubakura mu isi. Hahise hatangira ubugizi 
bwa nabi bwo guhiga ubwoko bw'Imana mu ngo zabo zari mu misozi. Babakurikiranaga aho 
banyuze hose kandi akenshi hasubirwagamo ibyabaye kuri Abeli umuziranenge waguye 
imbere ya Kayini w'umwicanyi. 


Inshuro nyinshi imirima yabo yarumbukaga cyane yagirwaga imyirare, amazu yabo 
n’insengero bigasenywa ku buryo ahantu hose habaga imirima irumbuka n'ingo z’abantu 
b'inziramakemwa kandi b'abanyamurava hasigaye ari nk'ubutayu. Nk'uko inyamaswa 
irushaho kuba inkazi bitewe no kunywa amaraso, ni ko umujinya w'inkazi w’abayoboke ba 
Papa warushijeho kuba mwinshi bitewe n’imibabaro y’abo bicaga. Umubare munini w'abo 
bahamya b'ukwizera nyakuri wakurikiranywe mu misozi kandi bagahigwa mu bibaya aho 
bihishaga mu mashyamba y’inzitane no mu mpinga z’ibitare. 


Nta kirego cy'imico mibi bashoboraga gushyira kuri iri tsinda ryari ryarahawe akato. 
Ndetse n'abanzi babo bemezaga rwose ko ari abanyamahoro, batuje kandi ko ari 
inyangamugayo. Icyaha cyabo gikomeye cyari uko batemeraga gusenga Imana mu buryo 
buhuje n’ubushake bwa Papa. Kubw'iki cyaha, bagezweho no gukozwa isoni kose, ibitutsi no 
kwicwa urw'agashinyaguro abantu cyangwa abadayimoni bashobora guhimba. 


Ubwo igihe kimwe Roma yiyemezaga kurimbura iryo tsinda ryangwaga, Papa yasohoye 
itegeko ribaciraho iteka ko ari abahakanyi kandi bakwiriye kwicishwa inkota. Ntibarezwe ko 
ari abanebwe cyangwa abariganya cyangwa abateza umuvurungano; ahubwo byavugwaga ko 
ari abantu barangwaho ubwitonzi n'ubutungane byareshyaga “intama z”umukumbi nyakuri.” 


Ni cyo cyatumye Papa atanga itegeko yuko niba batemera kwisubiraho “ako gatsiko 

k'indyarya kuzuye ubwibone kagomba kwicwa nk’inzoka z'ubusabwe.”-Wylie, b.16, ch.I. 
Mbese uyu muyobozi w'ikirenga w'idini wirataga yarazirikanaga ko azabazwa iby'ayo 
magambo? Mbese yaba yari azi ko ayo magambo yanditswe mu bitabo byo mu ijuru kugira 
ngo azamubere umushinja ku munsi w'urubanza? Yesu yaravuze ati, “ Ndababwira ukuri 
yuko ubwo mwabikoreye umwe muri bene Data, aba boroheje bari hanyuma y’abandi, ari jye 
mwabikoreye.” 30 


Iryo tegeko rya Papa ryararikiraga abayoboke b'itorero bose guhagurukira kurwanya 
abanyuranya nabo. Agahimbazamusyi kahabwaga abirunduriraga muri iki gikorwa cyo 
kuvusha amaraso kari uko, “byaheshaga umuntu imbabazi ku gihano cyose cy’icyaha cyose 
gikorewe itorero cyaba ikiri rusange cyangwa icyihariye; abantu bose bajyaga muri uru 
rugamba rwo kuvusha byabakuragaho indahiro zose bari bararahiye, bikabahesha 
uburenganzira bwemewe n'amategeko ku mitungo bashoboraga kuba baragezeho mu buryo 
butemewe; kandi umuntu wese wabashaga kwica uwo ari we wese utaremeraga inyigisho 
z'ubupapa yasezeranirwaga imbabazi z'byaha bye byose. Iryo tegeko ryakuragaho 
amasezerano y'uburyo bwose umuntu yabaga yaragiranye n'Abavoduwa, rigategeka 
ababakoreraga mu ngo bose kubavaho, rikabuza abantu bose kugira ubufasha ubwo ari bwo 
bwose babaha kandi rigahesha uburenganzira abantu bose bwo kwigarurira imitungo 
y’ Abavoduwa.’ -Wylie, b.16. ch.I. Iryo tegeko rihishura mu buryo bugaragara umwuka wari 
wihishe inyuma y'ibyabaga. Ni ukuvuga kw'ikiyoka, ntabwo ari ijwi rya Kristo ryumvikana 
muri iyo nyandiko. 


Ntabwo abayobozi bashyizweho n'ubupapa bashakaga ko imico yabo igendera ku 
mahame ntavuguruzwa y'amategeko y'Imana. Ahubwo bashyizeho urugero ruhuje 
n’ubushake bwabo bwite kandi biyemeza guhatira abantu bose kubikurikiza kubera ko ari ko 
Roma yabishakaga. Hakozwe ubugome buteye ubwoba bikabije. Abapadiri n’abapapa 
bangiritse kandi batukishaga Imana bakoraga umurimo Satani yabashinze. Nta mbabazi 
zabarangwagamo. Umwuka wabambishije Kristo kandi ukica intumwa, wa wundi 
wakoresheje Nero wagiraga inyota yo kuvusha amaraso akarwanya indahemuka ku Mana zo 
mu gihe cye, wari ku murimo kugira ngo utsembeho abo Imana yakundaga. 


Akarengane kamaze imyaka ibinyejana byinshi kibasiye aba bantu bubahaga Imana, 
bakihanaganiye badatezuka kandi badakebakeba bubaha Umukiza wabo. Nubwo bari 
bugarijwe n’ibyo bitero byabahigaga ndetse no kwicwa bunyamaswa, bakomeje kohereza 
abavugabutumwa babo kugira ngo bajye kwamamaza ukuri kw’agaciro kenshi. Barahigwaga 
kugeza ubwo biciwe ariko amaraso yabo yavomereraga imbuto babaga babibye kandi 
ntiyaburaga kwera imbuto. Nguko uko Abavoduwa bahamije Imana mu binyejana byinshi 
mbere yo kuvuka kwa Luteri (Luther). Batatanirijwe mu turere twinshi, babibye imbuto 
z'ivugurura (ubugorozi) ryatangiye mu gihe cya Wycliffe, zikarushaho kwamamara no 
gushinga imizi mu gihe cya Luteri, kandi kugeza ku iherezo ry'ibihe, zigomba gukomeza 
kwamamazwa n'abemera kubabazwa kose “babahora Ijambo ry'Imana no guhamya kwa 

IGICE CYA 5 - ABAHARANIRA UKURI 


Mbere y'Ivugurura, hariho amakopi make cyane ya Bibiliya, ariko ntabwo Imana yari 
yaremeye ko Ijambo ryayo ritsembwaho burundu. Ntabwo ukuri kwaryo kwagombaga 
guhishwa by'iteka ryose. Imana yashoboraga no guca iminyururu yari iboshye amagambo 
y'ubugingo biyoroheye nk'uko yabashaga gukingura imiryango ya gereza kandi igafungura 
inzugi z'ibyuma kugira ngo ishyire abagaragu bayo mu mudendendezo. Mu bihugu 
bitandukanye by’i Burayi, abantu bakoreshejwe na Mwuka w'Imana bashakashaka ukuri 
nk'ushaka ubutunzi buhishwe. Barinzwe kandi bayobowe n'Imana ku Byanditswe Byera 
kandi impapuro zabyo baziganaga umuhati mwinshi. Bari biteguye kwakira umucyo batitaye 
ku byababaho ibyo ari byo byose. Nubwo batasobanukiwe neza n’ibintu byose, babashishijwe 
kubona ukuri kwari kumaze imyaka myinshi kwarahishwe. Nk’intumwa zoherejwe n’Ijuru, 
bagiye hirya no hino baca iminyururu y'ubuyobe n'ubupfumu bakararikira abantu bari 
baragizwe imbata igihe kirekire guhaguruka bakava mu buretwa bakajya mu mudendezo. 


Usibye mu Bawalidense gusa, Ijambo ry’Imana ryari ryaramaze imyaka myinshi riri mu 
ndimi zari zizwi n'abize gusa gusa; ariko noneho igihe cyari kigeze kugira ngo Ibyanditswe 
byera bisobanurwe mu zindi ndimi kandi bihabwe abantu bo mu bihugu bitandukanye biri mu 
ndimi zabo za kavukire. Isi yari ivuye mu gihe cy'umwijima w’icuraburindi yari irimo. 
Amasaha y'umwijima yari agiye kurangira, kandi mu bihugu byinshi byasaga n'aho 
habonetse ibimenyetso by’urukerera. 


Mu kinyejana cya cumi na kane, mu Bwongereza harashe “inyenyeri yo mu rukerera 
y’ Ubugorozi.” Ntabwo Johana Wiklife yari integuza y'ubugorozi mu Bwongereza gusa, 
ahubwo n'ahandi hose harangwaga ubukristo. Kutemera inyigisho z'i Roma kwe gukomeye 
ntikwari guteze kwibagirana. Uko kurwanya izo nyigisho kwatangije urugamba rwagombaga 
gutuma habaho ukwishyira ukizana kw’abantu ku giti cyabo, amatorero ndetse n’ibihugu. 


Wycliffe yari yarahawe uburere bwamuhesheje umudendezo; ku bwe gutinya Uwiteka ni 
byo shingiro ry’`ubwenge. Mu mashuri yigagamo yarangwagaho imico iboneye n’impano 
zitangaje ndetse n'ubumenyi buhanitse. Mu mibereho ye yari ifitiye inyota ubumenyi, 
yashakaga kumenya ibyigwa by'uburyo bwose. Yigishijwe iby”ubucurabwenge, amategeko 
y'itorero n’iby amategeko mbonezamubano y'igihugu cye by’umwihariko. Agaciro k’ibyo 
yize akiri muto kaje kugaragara mu byo yakoze nyuma. Kumenya neza iby’ubucurabwenge 
bwo mu gihe cye byamubashishije gushyira ahagaragara ubuyobe buburimo; kandi kuba 
yarize iby’amategeko y'igihugu n’ay’itorero byatumye yari yiteguye kujya mu rugamba rwo 
guharanira umudendezo w'abantu muri rusange no mu by’idini. Nubwo yari ashoboye 
gukoresha intwaro akuye mu Ijambo ry'Imana, yari afite ikinyabupfura yakuye mu mashuri 
kandi yari asobanukiwe no gukoresha amayeri nk’umuntu wize. Imbaraga z'ubuhanga bwe, 
ubwinshi n'uburemere by”ubwenge bwe byatumaga abanzi n’incuti ze bamwubaha. Abari 
baramuyobotse bumvaga banyuzwe n'uko ubarangaje imbere ari umwe mu bantu b’imena mu 

gihugu; kandi abanzi be ntibabashaga kubona aho bahera barwanya ubugorozi bashingiye ku 
bujiji cyangwa intege nke z’ukurangaje imbere. 


Igihe Wycliffe yari akiri mu mashuri nibwo yatangiye kwiga Ibyanditswe. Muri ibyo bihe 
bya mbere ubwo Bibiliya yari yanditswe mu ndimi za kera gusa, abari barize ni bo babashaga 
kubona inzira ibageza ku isoko y’ukuri. Iyo nzira yari ifunzwe ku matsinda y’abari batarize. 
Bityo inzira yari yaramaze gutegurirwa Wycliffe mu murimo yari kuzakora nk’ Umugorozi. 
Abantu bajijutse bari barize Ijambo ry’Imana kandi bari barabonye ukuri gukomeye k’ubuntu 
bw'Imana buhishurwa muri byo. Mu myigishirize yabo bari barakwirakwije uku kuri kandi 
bari barayoboye abandi ngo bagaruke ku nyigisho nzima. 


Ubwo intekerezo za Wycliffe zerekeraga ku Byanditswe, yitangiye kubicukumburana 
umwete nk'uwo yari afite wari waramubashishije kumenya neza ibyo yigaga mu mashuri. 
Kugeza icyo gihe yari yarumvise hari icyo abura gikomeye adashobora kubona mu byo yize 
cyangwa ngo agikure mu nyigisho z'idini. Mu Ijambo ry'Imana yabonyemo icyo yari 
yarabuze mbere hose. Yasanze inama y’agakiza ihishurwa mu Byanditswe kandi na Kristo 
yerekanwa nk'umuvugizi umwe rukumbi w'umuntu. Yitangiye gukora umurimo wa Kristo 
kandi yiyemeza kwamamaza ukuri yari yaravumbuye. 


Kimwe n'abagorozi bakurikiyeho, ku itangira ry'”umurimo we, ntabwo Wycliffe yabonaga 
aho uzamugeza. Ntabwo yapfuye kwiyemeza kutavuga rumwe na Roma. Ariko uko yari 
yariyeguriye ukuri nta kindi byajyaga gukora uretse kumutera guhangana n'ikinyoma. Uko 
yarushagaho kubona neza amakosa y'ubupapa ni ko yongeraga umurego mu kwigisha 
inyigisho ya Bibiliya. Yabonye ko Roma yari yarasimbuje Ijambo ry'Imana imigenzo 
y'abantu. Yavuze ashize amanga maze ashinja abapadiri kuba barabuzanyije Ibyanditswe 
Byera, kandi asaba ko Bibiliya yakongera guhabwa abantu ndetse ikongera guhabwa agaciro 
kayo mu itorero. Yari umwigisha ubishoboye kandi w'umunyamurava ndetse yari 
n'umubwiriza w'intyoza. Ikindi kandi, imibereho ye ya buri munsi yagaragazaga ukuri 
yabwirizaga. Ubumenyi bw’Ibyanditswe yari afite, imbaraga ze zo gutekereza, ubutungane 
bw'imibereho ye, umurava we udacogora n'ubunyangamugayo bwe byamuhesheje 
icyubahiro n’icyizere muri rubanda. Uko babonaga uburyo icyaha cyari cyarahawe intebe mu 
itorero ry’i Roma, abenshi muri rubanda bari barageze aho bumva bazinutswe imyizerere 
isanzwe, bityo bakirana ibyishimo bitavugwa ibitekerezo bizanywe na Wycliffe; nyamara 
abapadiri bari buzuye uburakari bukaze ubwo babonaga ko uyu Mugorozi ari kugira ijambo 
kubarusha. 


Wycliffe yari umuhanga ubasha kuvumbura ikosa, kandi yarwanyije ibibi byakorwaga 
n'ubutegetsi bwa Roma ashize ubwoba. Mu gihe yari ashinzwe iby"iyobokomana i bwami, 
yarwanyije itegeko rya Papa ryasabaga umwami w'Ubwongereza guha Papa umusoro kandi 
yerekana ko ubutware ubupapa bwihaye ku batware b'isi bwari bunyuranyije n'umutimanama 
ndetse n’ibyo Imana ihishurira abantu. Ibyo Papa yasabaga byari byarateje abantu kuzinukwa 
ku buryo inyigisho za Wycliffe zahinduye ibitekerezo by’abategetsi bakuru mu gihugu. 

Umwami n'ibyegera bye baherako bafatanyiriza hamwe kwanga ubutware bwa papa kandi 
banga gutanga imisoro yasabaga. Ibyo byashegeshe ubutegetsi bwa Papa mu Bwongereza. 


Ikindi kintu kibi Umugorozi Wycliffe yarwanyije igihe kirekire akoresheje imbaraga 
nyinshi ni ishyirwaho ry'ibigo by'abapadiri batagira umutungo wabo bwite ahubwo 
basabiriza. Abo basabirizi bari benshi mu Bwongereza, kandi bacaga intege ugukomera no 
gukungahara by’igihugu. Inganda, uburezi njumuco mbonera byose byagezweho n'ingaruka 
zabyo. Imibereho y'abapadiri yo kutagira icyo bakora no gusabiriza ntabwo yamungaga 
umutungo wa rubanda gusa ahubwo yanateye urubyiruko rushoboye gukora kuba 
imburamumaro. Urubyiruko rwari rwarataye umuco. Bitewe n'abo bapadiri; benshi mu 
rubyiruko bashowe mu kujya kuba mu bigo by’abapadiri kandi bakegurira imibereho yabo 
kuba muri ibyo bigo. Ibyo ntibyakorwaga ababyeyi babo batabemereye gusa ahubwo 
ntibabaga banabizi ndetse byabaga binanyuranyije n’amabwiriza babahaye. Ubwo umwe mu 
bapadiri ba mbere b’itorero ry'i Roma yafataga amabwiriza y'ibigo byabo akayarutisha 
urukundo rw'imiryango yabo n’ibyo ibasaba, yabwiye ababizamo ati, “Nubwo so ukubyara 
yaryama ku muryango wawe abogoza amarira kandi aganya, ndetse na nyoko akambika ubusa 
inda yagutwise n'amabere yakonkeje, uzabatambuke maze ukomeze usange Kristo.” 
Kubw'iyi “mvugo ya kinyamaswa” nk'uko Luteri yaje kuyita nyuma, “yagaragazaga imico 
nk’iy’ikirura n’umunyagitugu w”umubisha kuruta uko yaba iy’umukristo ndetse n’umuntv’, 
imitima y’abana yaranangirwaga ikagomera ababyeyi babo. 32 Nk'uko Abafarisayo bo mu 
gihe cya kera babigenje, uko ni ko abayobozi b’ubupapa bahinduye ubusa amategeko y'Imana 
bakayasimbuza imigenzo yabo. Uko ni ko imiryango yasigayemo ubusa maze ababyeyi 
bamburwa abahungu n’abakobwa babo. 


N’abanyeshuri bo muri za kaminuza bashukwaga n’ibitekerezo bibi by’abapadiri kandi 
bakagwa mu mutego wo kwemera ibyo babategekaga. Byaratindaga benshi muri bo bakagera 
ubwo bicuza iyo ntambwe bateye, bamaze kubona ko ibyo barimo byangije ubuzima bwabo 
kandi bikaba byarababaje ababyeyi babo. Nyamara uwabaga yaramaze gufatwa mu mutego, 
ntibyashobokaga ko bawuvamo ngo basubire mu mudendezo. Kubwo gutinya ibikorwa 
by'abo bapadiri, ababyeyi benshi banze kohereza abana babo ngo bajye kwiga muri za 
kaminuza. Habayeho kugabanyuka gukomeye k’umubare w'abanyeshuri bajyaga mu bigo 
by'amashuri bikomeye. Amashuri yabuze abayigamo maze ubujiji buba gikwira. 


Papa yari yarahaye abo bapadiri ubushobozi bwo kwakira abantu bicuza ibyaha no kubaha 
imbabazi. Ibyo byabaye isoko y’ibibi bikomeye. Kubera kurangamira kugwiza indamu zabo, 
bahoraga biteguye gutanga imbabazi z'ibyaha ku buryo abicanyi b'uburyo bwose 
babasangaga, bityo ingaruka yaje kuba iy'uko ubugizi bwa nabi bukabije bwiyongereye vuba 
vuba. Abakene n'abarwayi bari barabaye intabwa mu gihe impano zari zikwiriye gukemura 
ubukene bwabo zashyirwaga abapadiri bakaga abantu ibyo kubafasha babakangisha, ko 
abatazazitanga batazafatwa nk’abantu batunganye. Nubwo bavugaga ko ari abakene, 
ubukungu bwabo bapadiri bwarushagaho kugwira kandi inyubako zabo z’ibitangarirwa, 


n’ibyokurya bya gikungu ku meza yabo byarushagaho guhamya ubukene bwiyongera mu 

gihugu. Nyamara nubwo bamaraga igihe biberaho gikungu kandi bishimisha, batumaga 
n'inzenya kugira ngo basetse abantu, bityo barusheho gukomeza kuba abayoboke babo. Abo 
bapadiri babaga mu bigo bakomeje kwigarurira imbaga y’abantu bizeraga ubupfumu maze 
babatera kwizera ko inshingano yose mu myizerere ikubiyemo kwemera ubutware bwa Papa, 
gusenga abatagatifu no guha impano abapadiri kandi ko ibyo bihagije kugira ngo bibaheshe 
rwose umwanya mu ijuru. 


Abantu b’abanyabwenge kandi b'inyangamugayo bari baragerageje kuzana impinduka mu 
mikorere y’ibyo bigo by’abapadiri nyamara biba iby’ubusa. Ariko Wycliffe, mu mirebere ye 
yuzuye gusobanukirwa neza, yarwanyije ikibi ahereye mu mizi, avuga yeruye ko iyo gahunda 
y'ibyo bigo ubwayo itari ukuri kandi ko ikwiriye kuvaho. 


Ibyo byateje impaka n’ibibazo. Uko abapadiri bagendaga mu gihugu bagurisha impapuro 
zatanzwe na Papa zihesha imbabazi z'ibyaha, abantu benshi bageze ubwo bashidikanya 
uburyo bukoreshwa bwo kugura imbabazi amafaranga, maze bibaza niba batabasha gusaba 
imbabazi Imana aho kuzishaka ku mutware w'ikirenga w°i Roma. Ntabwo ari abantu bake 
batangazwaga n'ubwambuzi bw'abo bapadiri babaga mu bigo bari bafite umururumba 
utarigeraga ushira. Abantu baravugaga bati, “Abihayimana bikingirana mu bigo hamwe 
n'abapadiri bashyizweho na Roma bari kutumunga nka kanseri. Imana ikwiye kuturokora 
nibitaba ibyo abantu bazarimbuka.” 33 


Mu rwego rwo guhisha umururumba wabo, abo bapadiri basabirizaga bahamyaga ko 
bakurikiza urugero rw'Umukiza, bakavuga ko Yesu n'intumwa ze babeshwagaho n’impano 
bahawe n'abantu. Urwo rwitwazo rwateje akaga mu murimo wabo kuko byatumye abantu 
benshi bajya gusoma Bibiliya kugira ngo bimenyere ukuri. Iyo yabaye ingaruka ikomeye 
Roma itifuzaga na gato. Intekerezo z'abantu zerekejwe ku Isoko y'ukuri Roma yari 
yaragambiriye guhisha. 


Wycliffe yatangiye kwandika no gukwirakwiza inyandiko zivuguruza abapadiri, nyamara 
ntiyifuzaga cyane ku kujya impaka nabo, ahubwo yari ashishikajwe no kwerekeza intekerezo 
z'abantu ku byo Bibiliya yigisha no ku Uwayandikishije. Yavuze ko uretse n'abapadiri 
basanzwe na Papa ubwe adafite ubushobozi bwo kubabarira ibyaha cyangwa ubwo guca 
umuntu mu itorero kereka uwo muntu ubwe abanje kwizanira gucibwaho iteka n'Imana. Nta 
bundi buryo bwiza yajyaga gukoresha asenya gahunda iremereye ityo y'ubuyobozi 
bw'"iby'umwuka yashyizweho na Papa kandi yari yaragize imbohe miliyoni nyinshi z’abantu. 


Wycliffe  yongeye guhamagarirwa kurengera uburenganzira bw'ubwami 
bw'"Ubwongereza imbere yo kubuvogera kwa Roma. Amaze kugirwa uhagarariye 
(ambasaderi) umwami, Wycliffe yamaze imyaka ibiri mu Buholandi agirana ibiganiro 
n'intumwa za Papa. Muri ibyo biganiro yabashije kuvugana n'abayobozi b’idini bavuye mu 
Bufaransa, Ubutaliyani, na Esipanye, kandi agira umwanya wo kubona ibyari byihishe 

Bwongereza. Aho yahigiye ibintu byinshi by'ingenzi byagombaga kumufasha cyane mu 
mirimo ye yajyaga kuzakurikiraho. Izo ntumwa zari zoherejwe na Papa, Wycliffe 
yazibonyemo imico nyakuri ndetse n’intego by’inzego zitandukanye mu buyobozi bw’idini. 
Yagarutse mu Bwongereza gukomeza inyigisho yigishaga mbere abikora yeruye afite 
n'umwete mwinshi, akavuga ko umururumba, ubwibone n'uburyarya ari byo Roma yagize 
imana zayo. 


Imwe mu nyandiko ze, ubwo Wycliffe yavugaga ku bya Papa n'abasoresha yashyizeho, 
yaravuze ati: ” Bavoma ibyajyaga kubeshaho abakene bo mu gihugu cyacu, ndetse n'" ibihumbi 
byinshi bya zahabu n'ifeza baka mu butunzi bw'umwami buri mwaka bigakoreshwa mu 
masakaramentu n'ibindi bintu by'umwuka, kandi ari ubuyobe bukabije bwo kugura no 
kugurisha iby'umwuka byatumye Abakristo bose babyemera bakanashikama muri byo. 
Yarakomeje ati, ‘Kandi nubwo ubutegetsi bwacu bufite umusozi munini w’izahabu utagira 
undi uwukoraho uretse bariya basoresha bakorera umwepisikopi w'umwibone watwawe 
n’iby’isi; uko igihe kizagenda gihita, uyu musozi uzashiraho kuko akomeza kuvunguraho 
atwara amafaranga y'igihugu cyacu ntacyo yinjizamo kitari umuvumo w'Imana gusa binyuze 
mu kugura no kugurisha iby'Tumwuka.” 34 


Ubwo hari hashize igihe gito Wycliffe agarutse mu Bwongereza, umwami yamushinze 
kuba umuyobozi mukuru wa Lutterworth. Ibi byari igihamya cy'uko umwami yanejejwe 
n’ibyo Wycliffe yavugaga yeruye. Impinduka Wycliffe yateje zagaragaye mu gutunganya 
imikorere ibwami ndetse no kugorora imyizerere y'igihugu cyose. 


Inkuba ziturutse kwa Papa zahise zimwibasira. Inzandiko eshatu za Papa zoherejwe mu 
Bwongereza: rumwe rwoherezwa kuri kaminuza, urundi ku mwami, naho urundi 
rwohererezwa abayobozi bakuru b'idini. Izo nzandiko zose zategekaga ko hafatwa ibyemezo 
byihutiwe kandi bidakebakeba byo gucecekesha uwo muntu wigisha ubuyobe.” 35 


Ariko mbere y'uko izo nzandiko ziza, abepisikopi bari bihutiye gufata icyemezo ubwabo 
cyo guhamagaza Wycliffe ngo bamucire urubanza. Nyamara babiri mu bikomangoma 
bikomeye by'ibwami bamuherekeje mu rukiko ndetse n'abaturage bari bazengurutse 
inyubako bisuka mu cyumba baciramo imanza bityo abacamanza bagira ubwoba ku buryo 
urubanza rwahagaritswe maze Wycliffe abasha gusohoka agenda amahoro. 


Bitinze gato, Eduwaridi wa HI (Edouard HI), uwo abepesikopi bashakaga gukoresha ngo 
arwanye umugorozi Wycliffe, ariko akaza gupfa azize ubusaza, asimburwa n'umuntu wari 
ushyigikiye Wycliffe, aba umusigire ku ngoma. 


Nubwo byari bimeze bityo, kuza kw'inzandiko za Papa kwashimangiraga itegeko 
Ubwongereza bugomba kubahiriza ryo gufata no gufunga uwanyuranyaga n'inyigisho za 
Papa. Izo ngamba zerekezaga ku gihano cyo kubohera umuntu ku mbago agatwikwa. 
Byagaragaye neza ko bidatinze Wycliffe agiye guhinduka umuhigo wa Roma 
ikamwihimuraho. Nyamara uwari warigeze kubwira umukurambere Aburamu ati: “Witinya, 

ni jye ngabo igukingira” (Itangiriro 15:1) yongeye gukinga ukuboko maze arinda umugaragu 
we. Ntabwo urupfu rwatwaye umugorozi Wycliffe ahubwo rwahitanye umwepisikopi wari 
waciye iteka ryo kwicisha umugorozi. Geregori wa XI yarapfuye maze abayobozi bakuru 
b'idini bari bateranyijwe no gucira urubanza Wycliffe baratatana. 


Uburinzi bw'Imana bwakomeje kuyobora ibyabaga kugira ngo haboneke amahirwe y'uko 
umurimo w'ubugorozi wakomeza gukura. Urupfu rwa Geregori wa XI rwakurikiwe n’itorwa 
ry'aba Papa babiri batumvikanaga. Abategetsi babiri bahanganye kandi buri wese avuga ko 
ari nyirubutungane basabaga kubahwa. Buri wese yahamagariye abakristo kumufasha 
kurwanya undi, ashyigikiza itegeko rye gucibwa kw abataryubahiriza bose kandi asezeranira 
abamwumvira ibihembo mu ijuru. Ayo makimbirane yaciye cyane intege imbaraga 
z'ubupapa. Abo bari bahanganye bakoraga ibyo bashoboye byose kugira ngo bagabaneho 
ibitero maze bituma Wycliffe agira agahenge mu gihe runaka. Imivumo no gushinjanya 
ubuyobe byari urujya n'uruza hagati y'abo bapapa bombi, kandi imivu y'amaraso 
yaramenekaga kugira ngo buri wese ashyigikire ibitekerezo bye. Ubwicanyi n'ibyaha 
bikomeye byuzuye mu itorero. Muri icyo gihe cy'impaka hagati y'abo bapapa bombi, 
Wycliffe yari yibereye aho yari aruhukiye mu itorero rye i Lutterworth ari gukora 
ubudacogora kugira ngo akure amaso y'abantu kuri abo bapapa bari bahanganye maze 
ayerekeze kuri Yesu, Umwami w’amahoro. 


Amacakubiri mu itorero, intambara n’ibibi yateje, byateguriye ubugorozi inzira bibashisha 
abantu gusobanukirwa neza uko ubupapa buteye. Mu rwandiko yanditse rwari rufite umutwe 
uvuga ngo, “Ku Macakubiri y'Abapapa' Wycliffe yararikiye abantu kugenzura niba abo 
bepisikopi bombi bataravugaga ukuri ubwo buri wese yashinjaga undi kuba antikristo. 
Wycliffe yaravuze ati, “Ntabwo Imana yemeye ko umudayimoni atera umupapa umwe gusa, 
ahubwo habaye amacakubiri hagati yabo bombi kugira ngo abantu babashe kubatsinda bombi 
mu buryo bworoshye mu izina rya Yesu.” 36 


Mu kugera ikirenge mu cy'Umukiza we, Wycliffe yabwirije abakene ubutumwa bwiza. 
Ntabwo yanejejwe no gusakaza umucyo mu ngo z'abakene bo muri paruwasi ye ya 
Lutterworth gusa, ahubwo yiyemeje ko wagezwa mu bice byose by’igihugu cy’ Ubwongereza. 
Kugira ngo agere ku ntego, yateguye itsinda ry’ababwiriza bari abantu boroheje kandi bitanze 
bakundaga ukuri ntibagire ikindi bifuza uretse ku kwamamaza. Abo bantu bagiye hirya no 
hino, bakigishiriza mu masoko, mu nzira zo mu mijyi minini ndetse no mu mihora yo mu 
cyaro. Bashakishaga abantu bakuze, abarwayi ndetse n’abakene maze bakababwira inkuru 
nziza y'ubuntu bw’Imana. 


Nk'umwigisha w'iby'iyobokamana ahitwa Oxford, Wycliffe yabwirizaga Ijambo 
ry Imana mu byumba binini byo muri kaminuza. Bitewe n'ubuhanga bwe, yigishaga 
abanyeshuri ukuri ntacyo abahisha ku buryo yahawe intera yo kwitwa “umuhanga w’ikirenga 
mu butumwa bwiza.” Nyamara umurimo uhebuje iyindi Wycliffe yakoze mu buzima bwe 
wabaye uwo gusobanura Bibiliya mu rurimi rw’ Icyongereza. Mu gitabo yanditse yise: “ Ukuri 

n'Ubusobanuro bw’Ibyanditswe”, yagaragajemo umugambi we wo gusobanura Bibiliya, 
kugira ngo umuturage wese wo mu Bwongereza abashe kwisomera mu rurimi rwe kavukire 
ibitangaza Imana yakoze. 


Mu buryo butunguranye, umurimo we waje guhagarikwa. Nubwo yari ataramara imyaka 
mirongo itandatu y'ubukuru, gukora ubudatuza, kwiga no guhohoterwa n'abanzi be byari 
byaragabanyije imbaraga ze maze bituma asaza imburagihe. Yafashwe n'indwara ikomeye 
cyane. Iyo nkuru yanejeje abanzi be. Bibwiraga ko bizatuma yicuza ibibi yakoreye itorero, 
bityo bihutira kumusanga mu cyumba yari arwariyemo kugira ngo bumve amagambo ye yo 
kwicuza. Abahagarariye ibigo bine by’idini hamwe n'abayobozi bane mu butegetsi bwa leta 
baraje bakikiza uwo bibwiraga ko agiye gushiramo umwuka. Baramubwiye bati: “Dore ugiye 
gupfa, emera amakosa yawe maze wicurize imbere yacu ibyo wavuze byose uduharabika.” 
Umugorozi Wycliffe yateze amatwi acecetse; maze asaba umurwaza we kumwegura aho mu 
gitanda cye. Yahanze amaso ye abo bari bamukikije bahagaze bategereje kumva ijambo ryo 
kwicuza kwe. Yavuganye ijwi rikomeye ririmo imbaraga ryari ryaragiye kenshi rituma abo 
bapadiri bahinda umushyitsi ati: “Sindi bupfe, ahubwo nzarama; kandi nzongera mvuge 
ibikorwa bibi by’abapadiri.” 37 Abo bapadiri baguye mu kantu kandi babura icyo bakora 
maze bahita basohoka muri icyo cyumba. 


Amagambo ya Wycliffe yarasohoye. Yakomeje kubaho kugira ngo ashyikirize abaturage 
b'igihugu cye intwaro isumba izindi yo kurwanisha Roma ari yo Bibiliya; intwaro yatanzwe 
n'ijuru kugira ngo ibature abantu, ibamurikire kandi ibigishe ubutumwa bwiza. Mu gukora 
uwo murimo habayeho imbogamizi nyinshi kandi zikomeye zagombaga gutambukwa. 
Wycliffe yari arembejwe n’uburwayi bwe; yari azi ko ashigaje imyaka mike cyane yo gukora; 
yabonaga kurwanywa agomba kuzahangana nako, ariko yatewe ubutwari n’amasezerano yo 
mu Ijambo ry'Imana. Yakomeje kujya mbere nta kimutera ubwoba. Mu mbaraga z'ubwenge 
bwe, akaba n'inararibonye, yari yararinzwe kandi ategurwa n'Imana ngo azakore uwo 
murimo, ari na wo waruse iyindi yose yakoze. Mu gihe abakristo barenganaga, Wycliffe yari 
mu buyobozi i Lutterworth; ntiyita ku kaga kaberaga hanze maze ashishikarira gukora 
umurimo yitoranyirije. 


Amaherezo, uwo murimo waje kurangira maze Bibiliya ya mbere isobanuwe mu 
Cyongereza iba irabonetse. Ijambo ry" Imana ryari rifunguriwe igihugu cy’ Ubwongereza. Ubu 
noneho Umugorozi ntiyatinyaga kuba yashyirwa muri gereza cyangwa kuzirikwa ku mambo 
agatwikwa. Yari amaze gushyikiriza abaturage bo mu Bwongereza umucyo utazigera uzima. 
Icyo gikorwa cyo kubagezaho Bibiliya cyari intambwe yindi ikomeye yo guca iminyururu 
y'ubujiji n’ingeso mbi, kubohora no guteza imbere igihugu cye mu buryo butigeze bugerwaho 
n'insinzi zikomeye bagiye bageraho ku rugamba. 


Ubuhanga bwo gucapa inyandiko nyinshi mu buryo bwihuse bwari butaraduka, umurimo 
wo gukora amakopi menshi ya Bibiliya wari uruhije kandi ukorwa buhoro cyane. Byari iby’ 
agaciro gakomeye cyane gutunga Bibiliya ku buryo abantu benshi babyifuzaga bagiye mu 

murimo wo kuyandukura, nyamara byari bikomereye abanditsi kubona amakopi ahagije 
abayikeneye bose. Bamwe mu baguzi b'abakire bifuzaga kubona Bibiliya yose. Abandi 
baguraga ibice byayo bimwe. Akenshi, imiryango myinshi yishyiraga hamwe kugira ngo 
ishobore kwigurira Bibiliya. Uko niko Bibiliya yasobanuwe na Wycliffe yinjiye mu ngo 
z'abantu. 


Kuvugururwa mu bitekerezo byakuye abantu mu kumvira inyigisho za Papa nyacyo 
bazivuzeho. Kuva ubwo Wycliffe yigishije inyigisho zihariye za giporotesitanti ari zo: 
agakiza kaboneka kubwo kwizera Kristo ndetse no kutibeshya kw'Ibyanditswe byera. 
Ababwiriza Wycliffe yari yarohereje bakwirakwije Bibiliya n'inyandiko ze kandi uwo 
murimo wageze ku ntego ku buryo ukwizera gushya kwakiwe na hafi kimwe cya kabiri 
cy'abaturage b’Ubwongereza. 


Kuboneka kwa Bibiliya kwateye ubwoba abayobozi bakuru b'idini. Ubwo noneho 
babonaga ko bagiye kurwana n’igikoresho kirusha Wycliffe imbaraga kandi ko intwaro bafite 
zidashobora kugihangara. Muri ibyo bihe, mu Bwongereza nta tegeko ryari rihari 
ryabuzanyaga gutunga Bibiliya kuko itari yakandikwa mu rurimi abaturage bavugaga. 
Amategeko nk'ayo yaje gushyirwaho nyuma kandi yubahirizwa nta gukebakeba. Muri icyo 
gihe, nubwo abepisikopi bakoranaga umuhati, habayeho igihe cy'uko ijambo ry'Imana 
rikwirakwizwa. 


Abayobozi bakuru bashyizweho na papa bongeye gucura umugambi wo gucecekesha 
umugorozi. Yatumiwe incuro eshatu zikurikirana kugira ngo acirwe urubanza nyamara 
ntibyagira icyo bitanga. Ubwa mbere, inama y'abepisikopi yahamije ko inyandiko ze ari 
iz'ubuyobe kandi abo bepesikopi babashije gutuma umwami Richard wa II wari ukiri muto 
ajya ku ruhande rwabo, maze abashyiriraho iteka ry’ umwami ryavugaga ko umuntu wese 
uzahangara kwigisha inyigisho zaciwe akwiriye gufungwa. 


Wycliffe yajuririye Inteko nshinga-mategeko; arega akomeje inzego z'ubuyobozi bwa 
Papa mu nama y'igihugu, asaba ko hakwiriye kubaho ivugurura no gukosora amakosa 
akomeye itorero rikora. Yavuganye ubushizi bw'amanga maze asobanura ibyubahiro 
bidakwiye ndetse n’`imyitwarire ibangamye y’ubupapa. Abamurwanyaga baguye mu rujijo. 
Incuti ze n’abari bamushyigikiye bari barahatiwe kumuvaho, bityo bari biteze ko Wycliffe ku 
giti cye, mu buzasa bwe nta ncuti afite, ari bwumvire ubutware bw umwami n’°ubw’abayobozi 
b’idini. Nyamara aho kugira ngo bibe bityo, intumwa za papa ni zo zatsinzwe. Inteko nshinga- 
mategeko imaze kunyurwa n'ubusobanuro bwa Wycliffe, yakuyeho iteka ryo gupfa Wycliffe 
yari yaciriwe maze yongera kubona umudendezo. 


Yongeye gutumirwa incuro ya gatatu mu rukiko rukuru rw’idini mu bwami 
bw'Ubwongereza. Muri uru rukiko nta mpuhwe zajyaga kugirirwa inyigisho bitaga 
iz'ubuyobe. Abashyigikiye papa batekerezaga ko aho ari ho Roma iri butsindire maze 
ibikorwa by'ubugorozi bigahagarikwa. Iyo bajya gusohoza umugambi wabo, Wycliffe 

yajyaga guhatirwa guhakana inyigisho ze bitaba ibyo agasohorwa mu rukiko ajyanwa 
gutwikwa. 


Nyamara ntabwo Wycliffe yagamburuye, ntabwo yashoboraga kwiyoberanya. Yakomeye 
ku nyigisho ze ashize amanga maze avuguruza ibirego by’abamurenganyaga. Yageze aho 
areka kwizirikana, yibagirwa icyo ari cyo n'aho yari ari maze ashyira abamuteze amatwi 
imbere y'urukiko rw'Imana bityo uburiganya n'uburyarya bwabo abishyira ku munzani 
w'ukuri guhoraho. Imbaraga ya Mwuka Muziranenge yumvikanye muri icyo cyumba. 
Umwuka uturutse ku Mana wagendereye abari bateze amatwi. Basaga n'abadafite imbaraga 
ibabashisha kuva aho hantu. Amagambo y'umugorozi yari ameze nk'Tumwambi urashwe 
n'Imana yahuranyije imitima yabo. Ikirego cy'ubuyobe bari bamushyizeho yacyerekeje kuri 
bo afite imbaraga itsinda imitima. Yababajije impamvu bahangara gukwirakwiza ibinyoma 
byabo bagambiriye inyungu maze bakagurisha ubuntu bw’ Imana? 


Yasoje agira ati, “Mutekereza ko murwana na nde? Ese ni umusaza nka njye uri ku munwa 
w'imva? Reka da! Ahubwo murarwana n'Ukuri, Ukuri kubarusha imbaraga kandi 
kuzabatsinda.” 38 Amaze kuvuga ibyo, yasohotse mu rukiko maze ntihagira umuntu n’°umwe 
mu banzi be utinyuka kumuhagarika. 


Wycliffe yari ku ndunduro y'umurimo we. Ibendera ry'ukuri yari yaratwaye igihe kirekire 
ryari rigiye gukurwa mu ntoke ze ariko yagombaga kongera guhamya ubutumwa bwiza. Ukuri 
kwagombaga kuvugirwa mu ndiri y `ubwami bw’ikinyoma. Wycliffe yahamagariwe gucirwa 
urubanza imbere y'urukiko rwa Papa i Roma rwari rwaravushije amaraso kenshi 
y'abazirakarengane. Ntabwo Wycliffe yari ayobewe akaga kamutegereje; nyamara iyo 
atabuzwa n'indwara yo kugagara ingingo aba yaritabye iryo hamagarwa. Icyakora nubwo ijwi 
rye ritabashaga kumvikana i Roma, yashoboraga kuhavugira mu buryo bw'urwandiko kandi 
iki ni cyo yiyemeje gukora. Aho yari ari mu buyobozi bw'ishuri rikuru, Wycliffe yandikiye 
Papa urwandiko mu mvugo irangwamo kubaha ndetse n'Tumwuka wa Gikristo. Urwo 
rwandiko ubwibone no kwishyira hejuru by'ubutegetsi bwa papa. 


Yaravuze ati: “Ni ukuri ndishimye cyane kuba mbonye uburyo bwo kumenyesha umuntu 
wese ibyo kwizera kwanjye ndetse by”umwihariko kubimenyesha Umwepisikopi mukuru w’i 
Roma. Kuko nzi ko ibyo nizera bitunganye kandi ari ukuri, nawe arahamya uko kwizera 
anezerewe cyangwa nikuba ari ubuyobe abikosore. 


Ubwa mbere, niringira ko Ubutumwa bwiza bwa Kristo bukubiye hamwe amategeko 
y'Imana. . . nemera ko niba Papa ari we uhagarariye Kristo ku isi akwiriye kubahiriza 
amategeko y'Imana kurusha abandi bantu bose. Kuko kuba mukuru mu bigishwa ba Kristo 
bidashingiye ku byubahiro by’isi, ahubwo bishingiye ku gukurikiza Kristo neza mu mibereho 
ye n'imigendere ye. . . Igihe Kristo yari mu rugendo rwe muri iyi isi, yari umukene uri 
hanyuma y'abandi, akigizayo kandi akanga kugirwa umutware kose ndetse n’icyubahiro 


cy’isi... 

“Nta muntu w'indahemuka wagombye gukurikira yaba Papa ubwe cyangwa uwo ari we 
wese mu batagatifu, igihe cyose yiyemeje kugendera mu nzira z”Umukiza Yesu —Kristo. 
Kuko Petero n'abahungu ba Zebedayo, bamukojeje isoni mu gihe bishakiraga ibyubahiro 
by'isi, aho kugera ikirenge mu cya Kristo. Kubw’ibyo rero ntibakwiriye gukurikizwa muri 
ayo makosa bakoze.... 


Yakomeje agira ati, “Papa yari akwiriye kwegurira abategetsi b’isi ubutware n’ubushobozi 
kandi akabisaba n'ibyegera bye kuko ibyo ari byo Kristo yakoze ndetse n'abigishwa be 
by'umwihariko. Bityo rero, niba narateshutse no ku ngingo imwe muri izo mvuze, ndemera 
guca bugufi ngakosorwa ndetse binyuze no mu rupfu bibaye ngombwa. Kandi niba nkora 
nkurikije ubushake bwanjye n'ibyo nifuza, nakwemera rwose kwitaba umwepisokopi w’i 
Roma. Ariko Umukiza yangendereye mu buryo buhabanye n’ubwo kandi yanyigishije kubaha 
Imana kuruta abantu.” 


Mu gusoza urwandiko rwe yaravuze ati, “Dusabe Imana yacu ngo ikorere muri Papa wacu 
Urbain wa VI, nk'uko yabitangiye, ngo we ubwe n’abamwungirije babashe kugera ikirenge 
mu cy’ Umukiza Yesu-Kristo mu mibereho no mu myifatire; kandi ngo babashe kwigisha 
abantu uko bikwiriye bityo babahe urugero rwiza bakwiriye kugenderamo.” 39 


Nguko uko Wycliffe yeretse Papa n’abakaridinali be ubugwaneza no kwicishije bugufi, 
abagaragariza ndetse n’abakristo bose itandukaniro hagati yabo n’Umukiza Yesu bavuga ko 
bahagarariye. 


Wycliffe yari yiteguye rwose ko ubuzima bwe buri buhinganywe no kuba indahemuka 
kwe. Umwami, Papa n'abepisikopi bose bari bifatanyirije hamwe kumuhitana, kandi 
byagaragaraga ko hasigaye amezi make gusa akicwa ariko ubutwari bwe ntibwacogoye. 
Yaravuze ati: “Kuki muvuga ibyo gushakira kure uwo mwambika ikamba ahowe Imana?” 
“Nimubwirize ubutumwa bwa Kristo abakuru mu by'idini bishyira hejuru bityo 
abarenganirizwa ibyo ntimuzababura. Mbese nkwiriye kubaho ncecetse?. . . Ntibikabeho! 
Ikigomba kumbaho cyose ndagitegereje.” 40 


Nyamara ubuntu bw'Imana bwakomeje kurinda umugaragu wayo. Umugabo wamaze 
igihe cyose cy’imibereho ye arwanira ukuri ashize amanga, mu kaga yahuraga na ko mu 
buzima bwe bwose, ntiyabashaga kugwa mu mutego w'urwango rw’abanzi be. Nta gihe na 
kimwe Wycliffe yashatse kwirwanirira ahubwo Uhoraho yagiye amubera umurinzi; kandi 
ubwo abanzi be bumvaga bamushyikiriye rwose, ukuboko k'Uwiteka kwarabamukijije. 
Umunsi umwe, ubwo yari mu rusengero rw°aho yayoboraga i Lutterworth, agiye gutanga 
igaburo ryera, ni bwo yaguye ikinya aragagara, ahita ashiramo umwuka. 


Imana ni yo yari yarahaye Wycliffe umurimo we. Ni yo yari yarashyize Ijambo ry’ukuri 
mu kanwa ke kandi ni yo yamurindaga kugira ngo iryo jambo ribashe kugera ku bantu. 
Ubuzima bwe bwari burinzwe kandi n’imirimo ye imara igihe kirekire ijya mbere kugeza 
ubwo urufatiro rw’°umurimo ukomeye w'ubugorozi rwamariye gushyirwaho. 

Wycliffe yasohotse mu mwijima w'igihe cy'Imyaka y'Umwijima. Nta wundi muntu 
wigeze abaho mbere ye ngo Wycliffe ahere ku murimo maze atunganye umurimo 
w'ubugorozi. Yahagurutse nka Yohana Umubatiza kugira ngo arangize inshingano 
idasanzwe, yari integuza y’igihe gishya cyari kigiye gutangira. Nyamara mu migendekere 
y'ukuri yigishije, harimo ubumwe no kuzura abagorozi bamukurikiye batabashije kurenzaho 
kandi bamwe ntibanabigezeho haba no mu myaka amagana menshi yakurikiyeho. Urufatiro 
yashinze rwari rugari kandi rwimbitse, imiterere yarwo yari inoze ari ntamakemwa ku buryo 
abamukurikiye batakeneye kurusubiraho ngo bongere barwubake. 


Iryo tsinda mpinduramatwara rikomeye Wycliffe yatangije ryagombaga kubatura imitima 
n'ubwenge by’abantu, ndetse rigahesha umudendezo ibihugu byari bimaze igihe kirekire biri 
mu bubata bwa Roma. Iryo tsinda ryari rifite isoko yaryo muri Bibiliya. Aho niho nkomoko 
y’isoko y’ umugisha yatembye nk’amazi y'ubugingo mu gihe cy’imyaka myinshi uhereye mu 
kinyejana cya cumi na kane. Wycliffe yemeye Ibyanditswe Byera afite kwizera adashidikanya 
ko Ibyanditswe ari ihishurwa ry’ubushake bw’ Imana kandi ko ari byo muyobozi uhagije wo 
kwizera n'ibikorwa. Wycliffe yari yararezwe atozwa gufata ko Itorero ry’i Roma ari ubutware 
bwashyizweho n'Imana kandi butibeshya. Yari yaramenyerejwe kwemerana kwumvira 
kudashidikanya inyigisho n’imigenzo bimaze imyaka ibihumbi byinshi; nyamara ibyo byose 
abitera umugongo yiyemeza kumvira Ijambo ryera ry’Imana. Iri jambo ni ryo mutware 
yararikiye abantu kuyoboka. Mu mwanya w'itorero ricisha inyigisho zaryo muri Papa; 
Wycliffe yavuze ko ubuyobozi nyakuri bwonyine ari ijwi ry Imana rivugira mu Ijambo ryayo. 
Ntabwo yigishije kandi gusa ko Bibiliya ari yo hishurwa nyakuri ry'ubushake bw'Imana, 
ahubwo yanavuze ko Mwuka Muziranenge ari we musobanuzi waryo rukumbi, kandi ko 
kwiga inyigisho zaryo ari inshingano ya buri muntu ku giti cye. Ubwo nibwo buryo yashoboye 
kuvana intekerezo z’abantu kuri Papa no ku Itorero ry'i Roma maze azerekeza ku Ijambo 
Ty Imana. 


Wycliffe yabaye umwe mu bagorozi bakomeye. Ku byerekeranye n'ubwenge, mu 
bitekerezo bitunganye, mu gushikama ku kuri ndetse no mu bushizi bw'amanga mu 
kurwanirira ukuri, bake cyane bo mu bagorozi bakurikiyeho ni bo babashije kugera ku rugero 
rwe. Umugorozi wabimburiye abandi yaranzwe n’imibereho itunganye, kudakebakeba mu 
kwiga no mu murimo yiyemeje, ubunyangamugayo, urukundo rwa gikristo no kuba 
umwiringirwa mu murimo we. Nyamara yari ameze atyo mu gihe cy'umwijima 
w'icuraburindi mu bwenge n’imyitwarire mibi y’abantu bariho mu gihe cye. 


Imico ya Wycliffe ni igihamya cy'imbaraga yigisha kandi ihindura y’Ibyanditswe Byera. 
Bibiliya niyo yamugize uko yari ameze. Umwete wo kwakira ukuri gukomeye kwahishuwe 
utera imbaraga ubushobozi bwose bw'umubiri kandi ukabuhindura bushya. Uwo mwete 
utuma ubwenge bwaguka, intekerezo zigakanguka kandi gushyira mu gaciro bikagera ku 
rugero rukwiye. Kwiga Bibiliya bizatunganya buri ntekerezo, uko umuntu yiyumva ndetse 
n’imigambi ku rwego rutagerwaho n'indi myigire iyo ari yo yose. Bitera kugira imigambi 
ihamye, ukwihangana, ubutwari n'umurava. Bitunganya imico kandi bikeza umutima. Kwiga 

Ibyanditswe ubishimikiriye bituma intekerezo z’ umwigishwa zihuzwa n'ubwenge butagerwa. 
Abantu bo ku isi bafite ubwenge bwinshi kandi b'abanyamurava ndetse n’abagendera mu 
mahame atunganye, bibahesha ubwenge butabashaga gutangwa n’inyigisho ikomeye ituruka 
ku bucurabwenge bwa muntu. “Guhishurirwa amagambo yawe kuzana umucyo, guha abaswa 
ubwenge. ” 41 


Amahame yigishijwe na Wycliffe yamaze igihe akomeza gukwira hose. Abayoboke be 
bahabwaga akazina kamwitirirwa ngo Wikilifite; ntibigisha mu Bwongereza gusa ahubwo 
bakwiye no mu bindi bihugu bajyanye ubutumwa bwiza. Ariko noneho ubwo umuyobozi 
wabo yari atakiriho, abo babwiriza bakoranye umuhati uruta uwa mbere kandi abantu benshi 
bazaga kumva inyigisho zabo. Bamwe mu bakomeye, ndetse n’umugore w'umwami ubwe, 
babarizwaga mu bahindutse bagakurikira izo nyigisho. Ahantu henshi habayeho ivugururwa 
rikomeye mu mibereho y'abantu kandi ibimenyetso biranga kuramya ibigirwamana 
by’abanyaroma byakuwe mu nsengero. Bidatinze umugambi mubisha w”akarengane umeze 
nk'umugaru wasohoreye ku bantu bari barahangaye kwemera Bibiliya ngo ibabere 
umuyobozi. 


Kubera gushaka gukomeza ubutegetsi bwabo bishingikirije ku gushyigikirwa na Roma, 
ntabwo abami b’Ubwongereza batindiganyije kwicisha Abagorozi. Byabaye ubwa mbere mu 
mateka y'Ubwongereza maze itegeko ryo gutwikira abantu ku mambo rishyirirwaho 
abayobotse ubutumwa bwiza. Abicwaga bahowe ibyo bagendaga basimburana. 
Abarwaniriraga ukuri, abaciwe n’abicwaga urw’agashinyaguro nta wundi babashaga gutakira 
uretse Umwami Nyiringabo. Bahigwaga nk'abanzi b'itorero n'abagambanyi b'igihugu, 
bakomeje kujya babwiririza ahantu hihishe, bakabona ko kwikinga mu nzu zoroheje 
z'abakene ari byo byiza kandi akenshi bihishaga mu buvumo no mu bihanamanga. 


Nubwo akarengane kari gafite ubukana bukabije, mu myaka myinshi hakomeje kubaho 
uburyo butuje, burimo kwihangana n'umurava bwo guhakana ukwangirika k'ukwizera mu 
by’idini kwariho icyo gihe. Abakristo bo muri icyo gihe cya mbere bari bazi ukuri by’igice 
nyamara bari barize gukunda no kumvira Ijambo ry'Imana, kandi bari barababajwe 
bihanganye kubwa ryo. Nk'uko abigishwa bo mu gihe cy'intumwa bari bameze, abantu 
benshi bataye ibyabo kubwa Kristo. Abari bemerewe kuba mu mazu yabo bakiranaga 
umunezero abavandimwe babo bameneshejwe mu miryango yabo kandi iyo nabo 
bameneshwaga, bemeraga kuba ibicibwa bishimye. Ni iby'ukuri ko hari abantu ibihumbi 
byinshi baterwaga ubwoba n'uburakari bukaze bw’ababatotezaga maze bagurana ukwizera 
kwabo umudendezo, bityo basohoka muri gereza bari bafungiwemo bambaye imyambaro yo 
kwihana bajya gutangaza kwisubiraho kwabo. Nyamara umubare w’abahamirije ukuri muri 
gereza no mu gihe cyo kwicwa urw'agashinyaguro no gutwikwa ntiwari muto. Muri bo 
harimo abantu bavuka mu miryango y'abakomeye kimwe n'aboroheje. Bicwaga kandi 
bagatwika bashimishijwe n'uko bahiswemo ngo “basangire imibabaro n’Umukiza.” 


63 


Umwuka W'Imijyi Ibiri 





Abayoboke ba Papa bari barananiwe kugenza Wycliffe uko bashaka igihe yari akiriho. 
Bityo urwango rwabo ntirwashoboraga kunyurwa igihe cyose umubiri we uruhukiye mu 
gituro. Kubw'iteka ryaciriwe mu nama y'Abepisikopi yabereye i Constance (Konsitanse), 
nyuma y'imyaka isaga mirongo ine Wycliffe apfuye, hemejwe ko amagufwa ye akurwa mu 
gituro, agatwikirwa ku karubanda maze ivu ryayo rikajugunywa mu kagezi kari hafi aho. Hari 
umwanditsi wa kera wavuze ati, “Aka kagezi kajyanye iryo vu mu mugezi witwa Avon, na 
wo urijyane muri Savern, Savern nayo irijyane mu nyanja ifunganye, nyuma rigere mu nyanja 
ngari. Bityo none iryo vu ry'amagufwa ya Wycliffe ribe ikimenyetso cy’amahame ye 
yakwiriye ku isi yose muri iki gihe.” Abo banzi be ntibasobanukiwe bihagije n'Tubusobanuro 
bw'igikorwa cy'ubugome bakoze. 42 


Inyigisho za Wycliffe, zatumye John Huss (Yohana Huse) w'i Boheme, agera ubwo 
yamagana amakosa menshi yakorwaga n'itorero ry’i Roma kandi yinjira mu murimo 
w'ubugorozi. Uko ni ko muri ibyo bihugu bibiri bitegeranye habibwe imbuto y'ukuri. 
Umurimo waturutse i Boheme usakara no mu tundi turere. Ibitekerezo by’abantu byongera 
kwerekezwa ku Ijambo ry'Imana ryari rimaze igihe kirekire ryaribagiranye. Ukuboko 
kw’Imana kwateguraga ubundi Bugorozi bukomeye. 

Ubutumwa bwiza bwari bumaze gushinga imizi i Boheme kuva mu itangira ry’ikinyejana 
cya cyenda. Bibiliya yari isobanuwe kandi ibiterane rusange by’amasengesho byakorwaga 
mu rurimi rwumvwa noneho n’abantu bose. Nyamara uko ububasha bwa Papa bwarushagaho 
kwiyongera, niko Ijambo ry’Imana ryibagiranaga. Gregori wa VII, wari wariyemeje gucisha 
bugufi ubwibone bw’abami, yari anagendereye kugira abantu inkoreragahato ze. Ni cyo 
cyatumye hasohoka urwandiko rubuzanya ko kuramya mu ruhame byakorwa mu rurimi rwa 
ab’i Boheme. Papa yavuze ko “Imana ishimishwa n'uko kuyiramya byakorwa mu rurimi 
rutazwi kandi ko ibibi byose n'ubuyobe byakomotse ku kudakurikiza iryo tegeko.” 43 Nguko 
uko Roma yategetse ko umucyo w’Ijambo ry’ Imana wazima kandi abantu bakarindagirira mu 
mwijima. Nyamara Imana yari yarateganyije ubundi buryo buzatuma itorero ryayo 
ridahungabana. Benshi mu Bawalidensi n’ Abalibijensi bari barameneshejwe mu ngo zabo mu 
Bufaransa n’Ubutaliyani baje i Boheme. Nubwo batatinyukaga kwigisha ku mugaragaro, 
bakoranaga umwete rwihishwa. Nguko uko kwizera nyakuri kwagiye kurindwa uko ibihe 
byagiye biha ibindi. 


Mbere y'igihe cya Huse, i Boheme hadutse abantu bahagurukiye kwamagana ku 
mugaragaro amakosa y’itorero n'ibyaha byakorwaga n'abantu b'icyo gihe. Ibyo bakoraga 
byakanguye abantu ba hafi na kure. Abatware bakuru ba Roma bagize ubwoba maze baherako 
bahagurukira abigishwa b'ubutumwa bwiza barabatoteza. Byabaye ngombwa ko bajya 
bagirira ibiterane by'amasengesho mu mashyamba no mu misozi maze abasirikare 
bakabahiga kandi benshi baricwaga. Hashize igihe, hatanzwe itegeko ko abantu bose 
bitandukanyije n’imisengere y'itorero ry’i Roma bakwiriye gutwikwa. Ariko mu kwemera 
kubura ubuzima bwabo, abo Bakristo bari bategereje intsinzi y'umurimo biyemeje. Ubwo 
umwe mu bigishaga ko “agakiza kabonerwa mu kwizera Umukiza wabambwe” yapfaga, 
yaravuze ati: “Ubu umujinya w’abanzi b'ukuri waduhagurukiye nyamara ntuzahoraho iteka; 
hazaduka umuntu uvuye muri rubanda rugufi, adafite inkota cyangwa ubutware, kandi 
ntibazashobora kumuhangara.” 44 Igihe cyo kuza kwa Luteri cyari kitaragera, nyamara hari 
uwari yatangiye guhaguruka kandi ubuhamya bwe burwanya Roma bwari kunyeganyeza 
amahanga. 


Yohana Huse yavukiye mu muryango woroheje, kandi se yapfuye Huse akiri muto cyane 
amusiga ari impfubyi. Nyina yari umubyeyi w"imico myiza wabonaga ko uburere bwiza no 
kubaha Imana ari byo butunzi bukomeye kuruta ubundi, bityo yashatse gusigira uyu murage 
uwo mwana we. Huse yize mu ishuri ryo mu cyaro, aza kuzashobora kwinjira muri Kaminuza 
y'i Prague yamwakiriye akajya yiga afashwa n'ishuri. Mu rugendo rwe ajya i Prague 
yaherekejwe na nyina wari umupfakazi kandi akennye. Nta mpano zo mu butunzi bw'isi nyina 
yari afite ngo azihe uwo muhungu we, ariko ubwo bari bageze hafi y'umujyi munini, 
yapfukamye iruhande rw umwana we w'impfubyi maze amusabira imigisha kuri Se wo mu 
ijuru. Uwo mubyeyi ntiyasobanukirwaga neza n’uburyo isengesho rye ryajyaga kuzasubizwa. 

Muri Kaminuza, Huse yahise yigaragaza bitewe n'umwete we udacogora ndetse no 
kugwiza ubwenge mu buryo bwihuse, mu gihe kuba inziramakemwa kwe n'ubwitonzi, 
igikundiro n'ubupfura byamurangaga byamuhesheje icyubahiro muri Kaminuza yose. Yari 
umuyoboke w'umunyamwete w’itorero ry’i Roma kandi agahora aharanira kugera ku migisha 
y'umwuka rivuga ko ritanga. Ubwo igihe cyo gusaba imbabazi cyageraga, Huse yagiye 
kwicuza ibyaha bye atanga ituro ry'ibiceri yari asigaranye byonyine, aherako ajya mu 
mutambagiro kugira ngo abe mu bagiriwe imbabazi zasezeranwe. Arangije amasomo yigaga 
muri koleji yahise aba umupadiri maze ntiyatinda kugaragaza ubushobozi buhanitse mu byo 
akora bituma agirwa icyegera cy'i bwami. Yanagizwe kandi umwigisha muri Kaminuza 
yigiyemo maze nyuma yaho anagirwa umuyobozi wayo. Mu myaka mike wa munyeshuri 
w'umukene wigiye ku mfashanyo yari yamaze guhinduka ishema ry' igihugu cye, maze izina 
rye rimenyekana mu Burayi bwose. 


Ariko ku rundi ruhande Huse yatangiye umurimo w'ubugorozi. Hashize imyaka myinshi 
amaze guhabwa inshingano zo kuba umupadiri, yatorewe kuba umubwiriza wa Kiliziya y’i 
Betelehemu. Uwatangije iyo Kiliziya yari yarashyigikiye ko kubwiriza Ibyanditswe mu 
rurimi rwumvwa na rubanda rwose ari ingingo y’ingenzi. Nubwo abayobozi b’i Roma bari 
bararwanyije iyo mikorere, ntabwo i Boheme yari yarahashize burundu. Ariko kandi abantu 
bari bafite ubujiji bukomeye cyane mu bya Bibiliya, bityo ingeso mbi zikarangwa mu bantu 
bo mu nzego zose. Huse, adaciye ku ruhande, yamaganye byimazeyo iyo myitwarire mibi 
bikabije, yishingikirije ku Ijambo ry'Imana kugira ngo ashimangire amahame y'ukuri 
n'ubutungane yacengezaga. 


Umuturage w’i Purage witwaga Jerome waje kuba incuti ikomeye ya Huse, yari yaravanye 
inyandiko za Wycliffe mu Bwongereza. Umwamikazi w’Ubwongereza yari yarayobotse 
inyigisho za Wycliffe kandi yavukaga i Boheme. Bitewe n'ubushobozi yari afite, byatumye 
ibikorwa bya Wycliffe bikwira hose mu gihugu avukamo. Yohana Huse yasomye ibyo 
Wyclife yanditse abishishikariye; yizeraga ko uwabyanditse yari Umukristo wamaramaje, 
maze bimutera kwemera nta shiti ko iby'ubugorozi yaharaniraga bifite ishingiro. Nubwo atari 
abizi, Huse yari yamaze kwinjira mu nzira izamutandukanya na Roma. 


Muri ibyo bihe, i Prague hageze abagabo babiri baturutse mu Bwongereza, bari abahanga 
bize kandi bari barakiriye umucyo, bityo bari baje kuwukwirakwiza muri iki gihugu cya kure. 
Batangiye kurwanya ubutware bwa papa ku mugaragaro maze bidatinze bahita bacecekeshwa 
n'abategetsi. Babonye badashobora gutezuka ku ntego yabo, bashakishije ubundi buryo. 
Kubera ko bari abanyabukorikori bakaba n'ababwiriza, bahisemo gukoresha ubuhanga 
bwabo. Bashatse ahantu ku karubanda maze bahashushanya amashusho abiri. Ishusho imwe 
yerekanaga Kristo yinjira muri Yerusalemu “afite ubugwaneza kandi ahetswe n’indogobe,” 
45ndetse akurikiwe n'abigishwa be bambaye imyambaro yasazishijwe n'urugendo kandi nta 
nkweto bambaye. Ikindi gishushanyo cyerekanaga Papa ashagawe, yambaye imyambaro ye 
y'"igiciro cyinshi, umutwe utamirijwe ikamba kandi agendera ku ifarashi irimbishijwe ibintu 

by’igiciro, abanjirijwe n’abantu bavuza impanda, kandi akurikiwe n'abakaridinali n'abandi 
bayobozi bakuru mu by’idini bambaye imyambaro ishashagirana. 


Icyo cyari ikibwirizwa cyakuruye intekerezo z’abantu bo mu nzego zose. Abantu benshi 
bazaga kwitegereza ibyo bishushanyo. Nta muntu n'umwe utarabashaga kumenya icyo 
byigisha, kandi abantu benshi batangazwaga cyane n'itandukaniro riri hagati yo kwicisha 
bugufi n'ineza bya Kristo, no kwishyira hejuru n'ubwibone bya Papa wavugaga ko ari 
umugaragu we. Muri Prague habaye gukangarana gukomeye maze hashize igihe gito, abo 
banyamahanga babona ko byababera byiza kwimuka aho kugira ngo batahagirira amakuba. 
Nyamara icyigisho bari barigishije nticyibagiranye. 


Ayo mashusho yakoze ku mutima wa Huse maze amutera kwiga Bibiliya n’inyandiko za 
Wycliffe abishimikiriye. Nubwo icyo gihe atari yiteguye kwemera impinduka zose Wycliffe 
yari ashyigikiye, yarushijeho kubona neza imiterere nyakuri y'ubupapa, maze aza 
kuzahagurukana umurava mwinshi arwanya ubwibone, kurarikira, n’imikorere mibi birangwa 
mu nzego z'ubutegetsi bwa Papa. 


Umucyo waturutse 1 Boheme ugera mu Budage kuko imyivumbagatanyo muri Kaminuza 
ya Prague yatumye abanyeshuri b’Abadage amagana menshi bahagarika kwiga. Benshi muri 
bo bari baramaze kugezwaho na Huse ubumenyi bw'ibanze bwo muri Bibiliya maze basubiye 
iwabo bamamaza ubutumwa bwiza mu gihugu cyabo. 


Inkuru z'ibyakorerwaga 1 Prague zageze 1 Roma maze bidatinze Huse ahamagarirwa 
kwitaba Papa. Kumvira iryo hamagara byari ukwishyira urupfu byanze bikunze. Umwami 
n'umwamikazi b'i Boheme, Kaminuza yose, bamwe mu bakomeye n'abategetsi ba Leta 
bashyira hamwe basaba Papa ko yareka Huse akaguma 1 Purage maze ahubwo akohereza 
intumwa i Roma mu mwanya we. Aho kwemera icyo cyifuzo, Papa yahereyeko acira Huse 
urubanza, kandi avuga ko umujyi wa Prague uciwe. 


Muri icyo gihe, iyo ugucirwaho iteka nk’iryo igihe cyose kwabagaho, byagombaga 
kumenyeshwa hose. Imihango yabiherekezaga yabaga igendereye gutera ubwoba abantu 
barebaga Papa nk’uhagarariye Imana ku isi, kandi akaba afite imfunguzo z’ijuru n’iz’ikuzimu 
ndetse afite n'ubushobozi bwo guca amateka yo ku isi kimwe n'ay'iby'umwuka. Abantu 
bizeraga ko inzugi zo mu ijuru zari zikinzwe ku karere kaciwe na Papa, kandi ko kugeza igihe 
Papa azabishakira maze agakuraho icyo gihano, abantu bapfa bo muri ako karere badashobora 
kwakirwa mu munezero w'ijuru. Kubwo kwerekana ikimenyetso cy’uwo muvumo ukabije, 
imirimo yose y’idini muri Prague yarahagaritswe. Insengero zirakingwa, imihango y'ubukwe 
igakorerwa mu gikari cy'urusengero. Babuzanyije guhamba abapfuye mu irimbi 
ryabiteganyirijwe ahubwo bahambwaga mu migende cyangwa mu mirima nta mihango yo 
kubashyingura ikozwe. Nguko uko Roma yagerageje kwigarurira intekerezo z’abantu 
ikoresheje ingamba zikora ku ntekerezo. 


67 


Umwuka W'Imijyi Ibiri 





Umujyi wa Prague wuzuye umuvurungano. Abantu benshi barwanya Huse ko ari we 
ntandaro y'ibyago byabo byose kandi basaba ko yashyikirizwa ubutegetsi bwi Roma ngo 
abiryozwe. Kugira ngo acubye uwo muvurungano, umugorozi Huse yaratorotse maze ajya 
kumara igihe mu mudugugu avukamo. Ubwo yandikiraga incuti ze yari yarasize 1 Prague 
yaravuze ati: ” Niba narabasize, nakurikije amabwiriza n'urugero bya Yesu Kristo. 
Nabikoreye kugira ngo ne guha abagizi ba nabi urwaho rwo gukora ibibaciraho iteka, kandi 
ngo ne guteza abubaha Imana umubabaro no gutotezwa. Nabaye mbavuyemo kandi mbitewe 
no kumenya ko abapadiri bafite umutima mubisha ko bagomba kumara igihe kirekire 
bakomeza kubuzanya kubwiriza ijambo ry'Imana muri mwe. Nyamara ntabwo nabasize 
kubwo guhakana ukuri kw’ Imana kuko ari ko niteguye kuzira mbifashijwemo n'Imana.” 46 


Ntabwo Huse yahagaritse ibikorwa bye ahubwo yagendereraga uturere tumukikije, 
akabwiriza imbaga y’abantu babaga bafite inyota yo kumwumva. Uko niko ibyemezo Papa 
yafashe byo gukoma mu nkokora ubutumwa bwiza byatumaga burushaho kwamamara cyane. 
“ Kuko nta cyo dushobora gukora ngo turwanye ukuri, keretse kukurwanira.” 47 


“Muri ibyo bihe by’umurimo we, intekerezo za Huse zasaga n'isibaniro ry’intambara 
ikomeye. Nubwo itorero ryashakaga kumukangisha rikoresheje imbaraga nyinshi, yari 
acyemera ubushobozi bwaryo. Kuri we itorero ry’i Roma ryari rikiri umugeni wa Kristo kandi 
Papa ari uhagarariye Imana n’°umusimbura wa Yo. Icyo Huse yarwanyaga cyari ugukoresha 
ubutware nabi kwa Papa. Ntabwo yarwanyaga ubupapa ubwabwo. Ibi byateye amakimbirane 
akomeye hagati y'ibyo ubwenge bwe bwemeraga n’ibyo umutimanama we wamusabaga. 
Niba ubutware bwa Papa ari ubw'ukuri kandi butibeshya nk'uko yizeraga ko ari ko buri, ni 
mu buhe buryo yaje kumva ahatirwa kutabwumvira? Yabonaga ko kubwumvira ari ugukora 
icyaha, ariko akibaza ati, “Ni mpamvu ki kumvira itorero ritibeshya byageza umuntu kuri iyo 
ngorane?” Iki cyari ikibazo atashoboraga gukemura kandi kwari ugushidikanya 
kwamubuzaga amahoro buri saha. 


Umuti wegereye igisubizo Huse yashoboraga gutanga wari uko, nk'uko byari byarabaye 
mu gihe Umukiza yari ku isi, abatambyi b'itorero bari barabaye abantu babi kandi 
bakoreshaga ubushobozi bahabwa n’amategeko bashaka kugera ku ntego zitemewe nayo. Ibi 
byamuteye kwihitiramo ubuyobozi, kandi yigisha n'abandi kwihitiramo ubwabo. Yahisemo 
kugendera ku mvugo ivuga ko amahame y'Ibyanditswe, igihe yinjiye mu mutima w”umuntu 
mu buryo busobanutse, ari yo agomba gutegeka umutimanama. Mu yandi magambo ni uko 
Imana ivugira muri Bibiliya kandi ko ari yo muyobozi wenyine utayobya. Ntabwo rero ari 
itorero rivuga rikoresheje abapadiri. 


Nyuma y’igihe runaka ituze rimaze kugaruka i Purage, Huse yagarutse muri Kiliziya y’i 
Betelehemu kugira ngo akomezanye umwete n'ubutwari kubwiriza Ijambo ry'Imana. Abanzi 
be bakoraga cyane kandi bafite imbaraga, ariko umwamikazi na benshi mu bantu bakomeye 
bari incuti ze bityo abantu benshi bajya ku ruhande rwe. Kubera kugereranya amahame 
adafasha imitima abapadiri bashyizweho na Roma babwirizaga, ubugugu n’ubusambanyi 

bwabo hamwe n'inyigisho zitunganye kandi zizahura za Huse, utibagiwe imibereho ye izira 
inenge, byatumye abantu benshi babona ko kujya ku ruhande rwe bihesheje icyubahiro. 


Kugeza icyo gihe, Huse yari wenyine mu murimo yakoraga, ariko ubu Yoramu wari 
waremeye inyigisho za Wycliffe igihe yari mu Bwongereza, nawe yinjiye mu murimo 
w'ubugorozi. Nyuma y'aho, bombi barafatanyije mu buzima bwabo kandi no mu rupfu 
ntibashoboraga gutandukana. Ku rwego rukomeye, Yoramu yari umuhanga, akaba intyoza 
n'intiti. Izo mpano zatumye rubanda rumukunda, ariko muri iyo miterere igize imbaraga 
nyakuri z’imico, Huse yaramurutaga. Ubushishozi bwe no gutuza byacubyaga umutima wa 
Jerome warangwaga no guhubuka bityo kubwo kwicisha bugufi, akemera gukurikiza inama 
ze. Gukorera hamwe kwabo byatumye umurimo w'ubugorozi wihuta bwangu ukwira hose. 


Imana yatumye umucyo ukomeye urasa mu ntekerezo z'abo bagabo batoranyijwe, 
ibahishurira byinshi byo mu makosa y’ubuyobozi bw’i Roma, ariko ntibahawe umucyo wose 
wagombaga guhabwa abatuye isi. Imana yakoresheje abo bagaragu bayo bombi kugira ngo 
ikure abantu mu mwijima w’inyigisho z'i Roma, nyamara bari bafite inzitizi nyinshi kandi 
zikomeye bagombaga guhura nazo ni cyo cyatumye Imana ibayobora buhoro buhoro ikurikije 
imbaraga zabo. Ntabwo bari biteguye kwakira umucyo wose icyarimwe. Iyo bajya guhabwa 
umucyo w'ukuri kose mu mwanya umwe, byari gutuma bayoba nk'uko umucyo w'ubwiza 
w'izuba ry'amanywa ribera abantu bamaze igihe kirekire mu mwijima. Nicyo cyatumye 
Imana ihishurira abayobozi uwo mucyo buhoro buhoro ikurikije uko abantu babashaga 
kuwakira. Uko imyaka yahitaga indi igataha, niko abandi bakozi b'indahemuka bagombaga 
kuzakurikiraho kugira ngo barusheho kuyobora abantu mu nzira y'ubugorozi. 


Itorero ryakomeje gucikamo ibice. Noneho abapapa batatu barwaniraga ubutware 
bw'ikirenga, kandi amakimbirane yabo agwiza ubwicanyi n’umwuka mubi mu Bakristo. 
Batanyuzwe no guciriranaho iteka, biyemeje gukoresha intwaro zariho muri icyo gihe. Buri 
wese yiyemeje kugura intwaro no kugira abasirikare. Birumvikana ko amafaranga yari 
akenewe; bityo kugira ngo aboneke, impano, imirimo itorero ryakoraga, ndetse n’imigisha 
ryatangaga bitangirwa ikiguzi. Abapadiri nabo biganye urugero rw'abayobozi babo, bityo 
bayoboka kwaka ibiguzi ku byo bakorera abaza gusenga, kandi bagakoresha n’intambara 
kugira ngo bacishe bugufi abo batumvikana ndetse bakomeze ubutegetsi bwabo. Buri munsi 
Huse yakomeje kuvuga ashize amanga yamagana amarorerwa yakorwaga mu izina 
ry'iyobokamana, bityo abantu bashinja ku mugaragaro abayobozi b’itorero ry’i Roma ko ari 
bo ntandaro y’akaga n'ubukene byibasiye Abakristo. 


Na none umudugudu w'i Prague wasaga n'ugiye kwinjira mu makimbirane avusha 
amaraso. Nk'uko byabaye mu bihe bya kera, umugaragu w'Imana yashinjwe ko ari we 
“wateje Isirayeli umuruho.” 48 Umujyi wa Prague wongeye gushyirwa mu kato maze Huse 
asubizwa ku ivuko. Ubuhamya yatanganaga umutima mwiza mu kiriziya yakundaga cy’i 
Betelehemu bwarahagaze. Yagombaga kubuvugira ahantu hagari kuruta aho; akabubwira 
Abakristo bose mbere yuko apfa azize guhamya ukuri. 

Kugira ngo ibibi byamungaga Uburayi bishakirwe umuti, hatumijwe inama rusange ngo 
iteranire i Constance . Iyo nama yatumijwe n'umwe mu bapapa batatu bari bahanganye 
witwaga Yohani wa XXIII, biturutse ku cyifuzo cy'”umwami w’abami Sigismond . Igitekerezo 
cyo gutumiza iyo nama nticyari cyarashimishije Papa Yohana wari ufite imico n’imikorere 
bitashobora kwihanganira gukurikirana abantu, nubwo byaba bikozwe n’abayobozi bakuru 
mu idini batagiraga imico mbonera nk'uko abanyadini b'icyo gihe bari bameze. Nyamara 
ntiyahangaye kurwanya icyifuzo cy`umwami w'abami Sigismond. 


Intego z'ingenzi zagombaga kugerwaho n'iyo nama zari ugukura ibice mu itorero no 
kurandura inyigisho z'ubuyobe. Bityo, ba bapapa babiri bari bahanganye baratumijwe ngo 
bitabe iyo nama, ndetse hatumizwa na Yohana Huse wakwirakwije inyigisho nshya. Abo 
bapapa bombi ntibizeye umutekano wabo, maze banga kwiyizira ubwabo, ahubwo bohereza 
ababahagararira. Papa Yohani nubwo ari we byagaragaraga ko yatumiye inama, yayijemo 
afite gushidikanya kwinshi akeka ko umwami w'abami afite umugambi uhishwe wo 
kumukuraho, kandi atinya ko amuryoza ingeso mbi zatesheje agaciro ubupapa ndetse 
n'ubwicanyi yakoze. Icyakora yinjiranye icyubahiro cyinshi mu mujyi wa Constance 
ashagawe n'abayobozi bakuru mu by’idini bakurikiwe n’imbaga y’abantu benshi. Abayobozi 
bose b’itorero n’abanyacyubahiro bo mu mujyi wa Constance ndetse n'imbaga y’aboroheje 
n'abakomeye barahagurutse bajya kumusanganira. Ku mutwe we yari yambaye ikamba 
ry izahabu ryambarwaga gusa n’abacamanza bane bakuru. Imbere ye bagendanaga igitambo 
cya ukarisitiya, kandi imyambaro ya gikungu abakaridinali n'abakomeye bari bambaye 
yatangazaga abantu. 


Muri icyo gihe undi mugenzi yari mu nzira ari hafi kugera i Constance. Huse yari azi neza 
akaga kamutegereje. Yari yasize asezeye ku ncuti ze nk’aho batazongera kubonana ukundi, 
bityo afata urugendo azi neza ko ruzamugeza ku gupfa atwitswe. Nubwo yari afite urwandiko 
Tw'inzira rwatanzwe numwami w'i Boheme kandi igihe yari ku rugendo agahabwa urundi 
n'umwami w'abami Sigismond, yakoze imyiteguro ye yose abona ko ashobora gupfa. 


Mu rwandiko yandikiye incuti ze z’i Prague yaravuze ati: “Bavandimwe banjye nkunda,... 
ngiye mfite urwandiko rw’inzira rwatanzwe n'umwami kugira ngo njye guhangana n’abanzi 
banjye batabarika kandi batanyifuriza kubaho. . . . Byose mbiragije Imana nyiri ububasha 
bwose, niragije Umukiza wanjye. Niringira ko Imana izumva amasengesho yanyu adatezuka 
kugira ngo izashyire ubushishozi n'ubwenge bwayo mu kanwa kanjye, bityo nzabashe 
gutsinda abanzi banjye. Niringira kandi ko izampa Mwuka wayo Muziranenge kugira ngo 
ankomereze mu kuri kwe ngo ngire ubutwari nzabashe guhangana n'ibigeragezo, inzu 
y'imbohe, ndetse bibaye ngombwa, n'urupfu rw’agashinyaguro. Yesu Kristo yababarijwe 
cyane abo yakunze; none se dukwiriye gutangazwa n'uko yadusigiye urugero rwe kugira ngo 
natwe ubwacu tubashe kwihanganira ibitugeraho byose kubw'agakiza kacu? Ni Imana yacu, 
natwe turi ibiremwa bye; ni Umwami twe turi abagaragu be; ni Umwami w’isi twe tukaba 
indushyi z"ibiremwa bipfa nyamara yaratubabarijwe! None se kuki twe tutagomba kubabazwa 


cyane cyane iyo uwo mubabaro ugendereye kudutunganya? Kubw'ibyo bakundwa, niba 

urupfu rwanjye rugomba kugira uruhare ku ikuzo Rye, munsabire kugira ngo rubanguke kandi 
ngo anshoboze kwihanganira imibabaro yanjye yose nshikamye. Ariko ni biba ngombwa ko 
mbagarukamo, nimutyo dusabe Imana nzagaruke ntafite ikinegu. Ni ukuvuga ngo sinzabashe 
kugira inyuguti n'imwe y'ukuri k'ubutumwa bwiza nkuraho kugira ngo mbashe gusigira 
abavandimwe banjye urugero rutunganye bakwiriye gukurikiza. Ahari birashoboka ko 
mutazongera kunca iryera 1 Prague; ariko biramutse bibaye kubw'ubushake bw'Imana 
ishoborabyose ko ingarura muri mwe, mureke tujye mbere dufite umutima ushikamye mu 
gukunda no gusobanukirwa amategeko yayo.” 49 


Mu rundi rwandiko yandikiye umupadiri wari warahindutse umwigishwa w'ubutumwa 
bwiza, Huse yavuze iby’amakosa ye bwite afite kwicisha bugufi yishinja “kuba yarishimiye 
kwambara imyenda y’igiciro cyinshi no kuba yarapfushije igihe kinini ubusa mu bidafite 
akamaro.” Yongeyeho iyi miburo ikora ku mutima agira ati, “Ndasaba ngo ikuzo ry’Imana 
n'agakiza k'abantu byuzure ubwenge bwawe aho kuzura kugwiza inyungu n'ubutunzi. 
Witondere kurimbisha inzu yawe kuruta uko urimbisha umutima wawe, kandi ikiruta byose 
wite ku nyubako y'ibya Mwuka. Jya uba inyangamugayo kandi wicishe bugufi ubane 
n'abakene, wirinde kwaya umutungo wawe mu byo kwinezeza. Uramutse utisubiyeho ngo 
ureke gukabya, ndatinya ko utazabura kubihanirwa cyane nk'uko nanjye byambaho. .. 
Usobanukiwe n'ibyo nigisha kuko wakiriye inyigisho zanjye kuva mu bwana bwawe ni yo 
mpamvu kukwandikira ibirenze ibi ntacyo bimariye. Ariko ndakwinginze kubw’imbabazi 
z’ Imana, ngo we kunyigana mu bupfapfa wabonye ngwamo.” Inyuma ku ibahasha yongeyeho 
ati, “Ndakwinginze ncuti yanjye, ntuzigere ufungura iyi baruwa utaramenya neza ko 
napfuye.” 50 


Mu rugendo rwe aho yanyuraga hose, Huse yagiye abona ibimenyetso byo kwamamara 
kw'inyigisho ze ndetse n'ubwuzu abantu bazakiranye. Imbaga y'abantu benshi bazaga 
kumusanganira kandi mu mijyi imwe abacamanza bamuherekezaga mu tuyira tw°’iwabo. 


Ageze i Constance, Huse yahawe umudendezo wuzuye. Ku rwandiko rw’inzira yari 
yarahawe n'Tumwami w'abami hiyongereyeho ubwishingizi bwo kurindwa yahawe na Papa. 
Ariko, kubwo kurenga kuri ayo mabwiriza yari yarakomeje guhabwa yihanangirizwa, 
bidatinze uwo Mugorozi yaje gufatwa biturutse ku itegeko rya Papa n'ibyegera bye 
(abakaridinari), maze ajugunywa mu kazu k’imbohe kabi cyane. Hanyuma yaje kujyanwa 
muri gereza ikomeye iri hakurya y'umugezi wa Rhine maze arahafungirwa. Icyo gikorwa kibi 
Papa yakoze ntacyo cyamumariye cyane kuko nyuma y’igihe gito nawe yafashwe 
agafungirwa muri iyo gereza.” 51 Uwo mupapa yahamirijwe imbere y'inama nkuru ko 
ahamwa n'ibyaha ndengakamere bigeretse ku bwicanyi, guca abantu amafaranga ngo 
hakorwe imihango yera, ubusambanyi, n’ibindi “byaha bidakwiriye kuvugwa mu mazina”. 
Uko ni ko abagize inama ubwabo bavuze maze amaherezo uwo mupapa yamburwa ikamba 
ry 'ubupapa ajugunywa muri gereza. Abamurwanyaga nabo bakuweho maze hatorwa Papa 
mushya. 

Nyamara nubwo Papa ubwe yari yarahamwe n'ibyaha bikomeye cyane biruta ibyo Huse 
yaregaga abapadiri kandi akaba ari byo yashingiragaho asaba ko haba ivugurura, iyo nama 
yanyaze Papa yakurikijeho gahunda yo kwica umugorozi Huse. Ifungwa rya Huse ryababaje 
benshi mu mujyi wa Boheme. Abakomeye n’abanyacyubahiro bo muri uwo mujyi boherereza 
inama y'abepisikopi urwandiko rwerekana ko barwanya icyo gikorwa kibi. Umwami 
w'abami n'ubundi wari wemeye atishimiye ko barenga ku ruhusa rw’inzira Huse yari afite, 
nawe yarwanyije ibyo bendaga kugirira Huse. Nyamara abanzi b'umugorozi bari buzuye 
umutima w'ubucakura kandi bamaramaje. Bongeye kwishingikiriza ku rwikekwe 
rw umwami w'abami, ku bwoba bwe no ku ishyaka agirira itorero. Bakomeje kuzana ingingo 
zisobanutse cyane zigaragaza ko “kwizera kudakwiriye kubangikanywa n’abayobotse 
inyigisho z'ubuyobe cyangwa abandi bantu bakekwaho izo nyigisho nubwo baba bafite 
inzandiko zibahesha umudendezo zatanzwe n’°umwami w'abami cyangwa abami ubwabo.” 
Icyifuzo cyabo cyaremewe.” 52 


Amaze gucibwa intege n'uburwayi no kuba mu nzu y'imbohe, kubera ko ubukonje 
n'umwuka mubi byo mu kumba yari afungiwemo byamuteye kugira umuriro mwinshi ku 
buryo wari hafi yo kumuhitana, amaherezo Huse yazanywe imbere y'inama y’abepisikopi. 
Bamuzanye aziritswe iminyururu maze ahagarara imbere y'umwami w'abami wari 
werekanye icyubahiro cye no kwizera kwe amurahirira kumurinda ntihagire umuhungabanya. 
Mu gihe kirekire cyo kumucira urubanza, yashikamye ku kuri kandi imbere y'abayobozi 
b'idini n'abategetsi ba leta bose bateraniye hamwe, ahavugira amagambo yahuranyije kandi 
adakebakeba arwanya imyitwarire mibi y'inzego z'ubutegetsi bw°i Roma. Ubwo yasabwaga 
guhitamo niba yahakana inyigisho ze akazireka bitaba ibyo akicwa, yemeye gupfa azize 
kwemera kwe. 


Ubuntu bw'Imana bwaramukomeje. Mu gihe cy'ibyumweru byinshi yamaze ababara 
mbere yo gucirwa urubanza ruheruka, umutima we wari wuzuye amahoro ava mu ijuru. 
Yabwiye incuti ye ati, “Nanditse uru rwandiko ndi muri gereza, amaboko yanjye yambaye 
iminyururu, ntegereje gucirwa urubanza rwo gupfa ejo....Kubwo gufashwa na Yesu Kristo, 
ubwo tuzongera kubonana mu gihe cy’amahoro atagira impinduka yo mu buzima bw'ahazaza, 
nibwo uzasobanukirwa n'uburyo Imana yangiriye imbabazi, n'uko yamfashije ikankomeza 
mu bishuko n’ibigeragezo nahuye nabyo.” 53 


Mu mwijima wo mu kumba yari afungiwemo yahaboneye insinzi y'ukwizera nyakuri. Mu 
nzozi ze yasubije ibitekerezo muri Kiliziya y’i Prague aho yari yarabwirije ubutumwa bwiza 
maze abona papa n'abayobozi bakuru muri kiriziya bahanagura amashusho ya Kristo yari 
yarashushanyije ku nkuta z’iyo kiriziya. “Izi nzozi zaramubabaje cyane ariko ku munsi 
wakurikiyeho yabonye abahanga benshi mu gushushanya bahugiye mu kuvugurura ayo 
mashusho ari menshi kandi bakoresha amarangi arushijeho kubengerana. Umurimo wabo 
ukirangira, abo bantu bashushanyaga bazengurutswe n'imbaga y’abantu bateye hejuru bati: 
“Ngaho nimureke abapapa n'abepisikopi baze; ntibazigera bongera guhanagura aya 


mashusho!” Ubwo Huse yavugaga iby’izo nzozi yaravuze ati: “Niringira rwose ko ishusho ya 

Kristo itazigera ihanagurwa na mba. Bifuje kuyirimbura ariko izongera ishushanywe bundi 
bushya mu mitima yose n’ababwiriza bandusha.” 54 


Ku nshuro ya nyuma, Huse yazanwe imbere y'inama nkuru. Ryari ikoraniro rinini kandi 
ry'abakomeye: umwami w'abami, ibikomangoma, abajyanama ibwami, abakaridinali, 
abepisikopi, abapadiri n’imbaga y’abantu batabarika bari baje gushungera ibyari kuba uwo 
munsi. Mu turere twose twarangwagamo Ubukristo hari haturutse abahamya baje kureba 
iby’uyu muntu wari ugiye kuba igitambo gikomeye cya mbere mu rugamba rurerure rwabaye 
intandaro y’umudendezo wo kuyoborwa n'umutimanama. 


Ubwo yahamagarirwaga kuvuga umwanzuro we uheruka, Huse yaberuriye rwose ko 
adashobora kwivuguruza maze ahanga ijisho rye umutware mukuru wari watanze indahiro 
ariko ikarengwaho bikojeje isoni, maze aravuga ati, “Ku bushake bwanjye niyemeje kuza 
imbere y'iyi nama nshyigikiwe na rubanda no kwizera k'Tumwami w'abami wicaye aha.” 55 
Mu maso h’Umwami w'abami Sigismond hahise hijima maze abari bateraniye aho bose 
bamuhanga amaso. 


Huse amaze gucirwa urwo gupfa, umuhango wo kumwambura icyubahiro waratangiye. 
Abayobozi bakuru b’itorero bambitse imfungwa yabo imyambaro y’abepisikopi, maze ubwo 
Huse yambikwaga ikanzu y’abapadiri, yaravuze ati: “Umwami wacu Yesu Kristo yambitswe 
ikanzu yera, igihe Herode yamwoherezaga kwa Pilato kugira ngo babone uko bamukoza isoni 
bamutuka.” 56 


Ubwo bongeraga kumwingingira kwisubiraho, yarahindukiye areba rubanda maze 
aravuga ati: “None se nabasha nte gukomeza kwerekeza amaso yanjye mu ijuru? Nahangara 
nte kurebana n’imbaga y’abantu nabwirije ubutumwa bwiza butunganye? Oya rwose, agakiza 
k’abo bantu karuta kure uyu mutindi w'umubiri ugiye gupfa.” Batangira kumwambura 
imyambaro bamukuramo umwe umwe, maze buri mwepisikopi akamuvugiraho imivumo uko 
arangije umugabane w'uyu muhango. Ibyo birangiye, bamwambika ikamba ku mutwe rifite 
agasongero rishushanyijweho abadayimoni bateye ubwoba kandi imbere ryanditsweho n'aya 
magambo ngo, “Umuyobe ruharwa.” Huse yaravuze ati: “Mfite umunezero mwinshi wo 
kwambikwa iri kamba ry'urukozasoni ku bwawe Yesu wambitswe ikamba ry'amahwa ku 
bwanjye.” 


Igihe yari amaze kwambikwa iryo kamba, abo bayobozi bakuru b’idini baravuze bati: 
“Ubu ubugingo bwawe tubweguriye Satani.” Yohana Huse yubura amaso ye ayerekeza mu 
ijuru maze aravuga ati: ” Nshyize umwuka wanjye mu biganza byawe, Mwami Yesu, kuko 
ari wowe wancunguye. ” 57 


Noneho yashyikirijwe abayobozi ba Leta maze bamujyana aho yagombaga kwicirwa. 
Abantu benshi baramukurikira, abantu amagana bafite intwaro, abapadiri n’abayobozi bakuru 
b'idini bambaye amakanzu y’igiciro cyinshi n'abaturage b’i Constance. Ubwo yari amaze 
guhambirwa ku rumambo, ibintu byose byarangiye bategereje gukongeza umuriro, Huse 

yongeye kwingingirwa gukiza amagara ye aramutse yemeye kureka amakosa ye. Huse 
yaravuze ati: “Ni ayahe makosa nkwiriye kureka? Jye ubwanjye nzi ko nta kosa mfite. Ntanze 
Imana ho umugabo ko ibyo nanditse kandi nabwirije byose byakozwe hagamijwe gutabara 
abantu ngo bakurwe mu cyaha no kuzimira. Niyo mpamvu nishimiye cyane kuzahamisha 
amaraso yanjye uko kuri nanditse kandi nabwirije.” 58 Ubwo ibirimi by'umuriro byari 
bimuzabiranyije, yatangiye kuririmba ati: “Yesu, mwana wa Dawidi, ngirira impuhwe!” 
Yakomeje atyo kugeza ubwo ijwi rye ryacwekereye burundu. 


N'abanzi be bose batangajwe n'ubutwari bwe bukomeye. Ubwo umuyoboke ukomeye 
w'itorero Gatorika yasobanuraga ibya Huse wazize kwizera kwe ndetse n’ibya Jerome waje 
gupfa nyuma y’igihe gito, yaravuze ati: “Bombi berekanye umutima utuje ubwo isaha yabo 
ya nyuma yegerezaga. Biteguye gutwikwa nk'abagiye mu birori by'ubukwe. Ntibigeze 
batakishwa n'umubabaro. Igihe ibirimi by”umuriro byazamukaga bateraga indirimbo; kandi 
ubukana bw'umuriro ntibwabashaga guhagarika indirimbo zabo.” 59 


Igihe umubiri wa Huse wari umaze gushya burundu, ivu rye n'ubutaka bw'aho ryari riri 
byararundarunzwe maze bijugunywa mu ruzi rwa Rhine amazi arabitembana bijya mu nyanja. 
Abamwishe bibwiraga ko baranduye ukuri yari yarabwirije, ariko byabaye iby'ubusa. 
Ntibigeze batekereza ko iryo vu baroshye mu nyanja uwo munsi ryari kuzaba nk'imbuto 
ibibwe mu bihugu byose byo ku isi. Ntibari bazi ko mu bihugu byari bitaramenyekana, iyo 
mbuto yari kuzera amatunda y'abahamya b'ukuri atagira ingano. Ijwi ryumvikaniye mu 
cyumba cy’urukiko i Constance ryari ryohereje ukwirangira kwari kuzumvikana mu myaka 
yose yari kuzakurikiraho. Huse yari atakiriho ariko ukuri yazize ntikwari kuzashiraho. 
Urugero rwo kwizera no gushikama yatanze rwagombaga gukomeza abantu benshi bakazaba 
indahemuka ku kuri bageze imbere yo gutotezwa ndetse n'urupfu. Urupfu Huse yishwe 
rweretse isi yose ubugome bukabije bw’itorero ry'i Roma. Nubwo abanzi b'ukuri batari 
babizi, bamamaje hose ukuri bashakaga gutsemba ariko bikabananira. 


Nyamara kandi urundi rumambo rwagombaga gushingwa i Constance. Amaraso y'undi 
muhamya yagombaga guhamya ukuri. Ubwo Jerome yasezeraga kuri Huse igihe yari agiye 
kwitaba urukiko, yari yaramwingingiye kugira ubutwari no gushikama, amubwira ko nihagira 
akaga aza guhura nako ari bumufashe. Amaze kumva ko Huse yashyizwe mu nzu y'imbohe, 
uwo mwigishwa w'indahemuka yahise yitegura gusohoza isezerano yari yatanze. Aherako 
afata inzira yerekeza i Constance nta rwandiko rw'inzira afite kandi aherekejwe n’umuntu 
umwe gusa. Ageze muri uwo mujyi, nibwo yamenye ko yiroshye mu kaga kandi nta nzira 
yacamo ngo agire icyo akora cyo gukiza Huse. Yahereyeko ahunga uwo mujyi ariko aza 
gufatirwa mu nzira asubiye iwabo maze abasirikari bamubohesha iminyururu baramugarura. 
Ubwo bamuhingutsaga mu rukiko, agitangira kugerageza kwisobanura, yasanganijwe 
urusaku rw'abantu bavuga ngo: “Natwikwe! Natwikwe” 60 Bamujugunye muri kasho ubwo, 
bamwambika iminyururu mu buryo bumubabaza cyane maze bakajya bamugaburira umugati 
n'amazi gusa. Hashize amezi make, ubugome yagiriwe afungwa bwamuteje uburwayi 

bwashegeshe ubuzima bwe, maze abanzi be batangira gutinya ko yabacika, bityo bagerageza 
kumworohereza umubabaro nubwo yamaze mu nzu y'imbohe umwaka. 


Ntabwo urupfu rwa Huse rwarangiye nk'uko abayoboke ba papa bari babyiteze. Kurenga 
ku rwandiko rwo kumushingana yari afite byabyukije kwivumbagatanya kw'abantu, bityo 
nk'uburyo bwo gukemura ikibazo neza, aho gutwika Jerome, urukiko rwiyemeje kumuhatira 
kwisubiraho biramutse bishobotse. Bamuzanye imbere y'iteraniro maze bamuhitishamo 
kwisubiraho cyangwa gupfa atwitswe. lyo aza gupfa mu itangira ry'"ifungwa rye biba 
byaramubereye umugisha ubigereranyije n’imibabaro ikomeye yanyuzemo. Ariko noneho 
ubu ubwo yari atentebutse kubera uburwayi, imibabaro yaterwaga n'aho yari afungiwe, 
kubabara bitewe no guhangayika no kwibaza ibizakurikiraho, kuba yari yatandukanyijwe 
n’incuti ze kandi atewe ubwoba n'urupfu rwa Huse, byatumye ubutwari bwa Jerome butezuka 
maze yemera kumvira abagize urukiko. Yarahiriye ko yemeye kuyoboka ukwemera 
kw'itorero Gatolika, kandi yemera icyo urukiko rwakoze rucira Wycliffe na Huse urubanza, 
uretse ibyerekeranye “n’ukuri kuzira inenge” bari barigishije. 61 


Mu gukora ibyo, Jerome yakoze ibishoboka byose kugira ngo acecekeshe ijwi 
ry umutimanama kandi akize amagara ye. Ariko ubwo yari mu bwigunge mu kumba yari 
afungiwemo, yaje gusobanukirwa neza n'ibyo yari yakoze. Yatekereje ku by'ubutwari 
n'ubudahemuka bwa Huse, maze asanga bihabanye n'uko we ubwe yihakanye ukuri. 
Yatekereje ku Mwami we wo mu ijuru yari yararahiriye kuzakorera kandi wihanganiye urupfu 
rwo ku musaraba ku bwe. Mbere y'uko yisubiraho, ubwo yari mu mibabaro ye, yari 
yaraboneye guhumurizwa mu byiringiro by'ubuntu bw'Imana; ariko ubu kwicuza no 
gushidikanya byabuzaga amahoro umutima we. Nuko aza kumenya ko azongera kubazwa na 
none ibyo kwisubiraho kwe mbere yo kwiyunga n'abayobozi ba Roma. Intambwe yari 
atangiye gutera yari kuzamugeza ku buhakanyi bwa burundu. Yafashe umwanzuro ko: 
Atazihakana Umwami we ngo akunde akire imibabaro y’igihe gito. 


Ntibyatinze aza kongera guhamagarwa imbere y'urukiko. Imvugo ye yo kwisubiraho 
ntabwo yari yanyuze abacamanza. Inyota yabo yo kumena amaraso yari yakanguwe n'urupfu 
rwa Huse, bityo bashakaga kubona n'abandi bica. Jerome ntiyajyaga kurokora ubuzima bwe 
keretse gusa ahakanye ukuri agatsemba. Nyamara ubu bwo yari yamaze kwiyemeza 
gushikama ku kwizera kwe maze agatwikwa, bityo akagera ikirenge mu cya mugenzi we 
wazize kwizera kwe. 


Yahakanye ibyo kwisubiraho yari yavuze mbere, bityo nk’umuntu witeguye gupfa, niko 
gusaba abacamanza akanya ko kwiregura. Kubera gutinya ingaruka z'amagambo ye, 
abayobozi bakuru b’idini batsimbaraye ku cyifuzo cy'uko yakwemeza cyangwa agahakana 
ukuri kw'ibyo yaregwaga gusa. Jerome yarwanyije ubwo bugome bukomeye n’akarengane 
bamugiriye avuga ati: “Mwamfungiye muri gereza iteye ubwoba iminsi magana atatu na 
mirongo ine, mu myanda ahantu hanuka kandi munyima ibya ngombwa byose nari nkeneye, 
none munzanye imbere yanyu maze mutega amatwi abanzi banjye bashaka kunyica, njye 

mwanga kuntega amatwi! ....Niba mu by'ukuri muri abanyabwenge kandi mukaba muri 
umucyo w'isi, mwitonde mutica ubutabera. Naho jye ndi umuntu upfa woroheje, ubuzima 
bwanjye bufite agaciro gake; kandi iyo mbinginga ngo mwe guca urwa kibera, simbivuga 
cyane ku bwanjye nko ku bwanyu.” 62 


Amaherezo icyifuzo cye cyarumviwe. Ari imbere y'abamuciraga urubanza, Jerome 
yarapfukamye maze asaba ko Mwuka Muziranenge yayobora ibitekerezo nzamagambo bye 
kugira ngo atagira icyo avuga gihabanye n'ukuri cyangwa se kidakwiranye n’Umwami we. 
Ku bwe uwo munsi hasohojwe amasezerano Imana yahaye abigishwa ba mbere ngo: 
“Bazabashyira abatware n'abami babampora...Ariko nibabagambanira, ntimuzahagarike 
umutima w'uko muzavuga, cyangwa ibyo muzavuga, kuko muzabibwirwa muri uwo 
mwanya; kuko atari mwe muzaba muvuga, ahubwo ni Umwuka wa so uzabavugisha.” 63 


Amagambo ya Jerome yateje abamwumva kumirwa no kumutangarira ndetse n’abanzi be. 
Yari amaze umwaka wose afungiwe muri kasho, adashobora gusoma ndetse no kureba, 
ababara umubiri kandi mu bitekerezo ahangayitse. Nubwo yari amerewe atyo, ibitekerezo bye 
yabivuze nta shiti mu buryo bwumvikana kandi abivugana imbaraga nk’utaragize inkomyi yo 
kwiga. Yibukije abamwumvaga urutonde rurerure rw’abantu b'intungane baciriwe urwo 
gupfa n’abacamanza barenganya. Uko ibihe byagiye biha ibindi hagiye haboneka abantu 
bagiye bacecekeshwa kandi bagacibwa mu gihe bashakaga uko bagarura umutimanama mu 
bantu bo mu gihe cyabo, nyamara mu bihe byakurikiyeho, byagiye bigaragara ko bakwiriye 
kubyubahirwa. Kristo ubwe yaciriwe urw umugome n'urukiko rwacaga urwa kibera. 


Ubwo yisubiragaho, Jerome yari yaremeye urubanza rwaciriwe Huse. Noneho ubu yavuze 
ibyo kwihana kwe kandi ahamya ko Huse wahowe kwizera kwe yari intungane ndetse 
n'inzirakarengane. Jerome yaravuze ati: “Namumenye kuva mu bwana bwe. Yari umuntu 
w'ingenzi, w"imbonera kandi utunganye. Nubwo yarenganaga, yaciriweho iteka ryo gupfa .. 

Na jye niteguye gupfa sinzasubira inyuma ngo ntinye imambo zo kwicirwaho 
urw agashinyaguro nateguriwe n'abanzi banjye, ndetse n’abanshinja ibinyoma bazasobanura 
ibibi bakoze umunsi umwe bahagaze imbere y'Imana ikomeye idashobora kugira icyo 
isobwa.” 64 


Mu magambo yo kwigaya kuba yarahakanye ukuri, Jerome yakomeje agira ati: “Mu byaha 
byanjye byose nakoze kuva mu buto bwanjye, nta na kimwe kindemereye mu ntekerezo kandi 
ngo kintere kwicuza kuncumita mu mutima nk'icyo nakoreye aha hantu habi ubwo 
nashyigikiraga urubanza rugoretse rwaciriwe Wycliffe ndetse na Yohana Huse wari intungane 
kandi wazize kwizera kwe, akaba yari umutware n’incuti yanjye. Ni ukuri! Mbyicujije bivuye 
ku mutima kandi mvuganye agahinda kenshi ko nacitse intege bikojeje isoni ubwo naciragaho 
iteka inyigisho zabo mbitewe no gutinya urupfu. Kubw'ibyo, nsabye Imana Ishoborabyose 
nicishije bugufi ko yambabarira ibyaha byanjye, kandi by’`umwihariko ikambabarira iki cyaha 
kibi cyane mu byo nakoze byose.” Yahindukiriye abamuciraga urubanza maze avuga ashize 
amanga ati: “Mwaciriye Wycliffe na Yohana Huse urubanza mutabahoye kuba 

baranyeganyeje inyigisho z’itorero, ahubwo kubera ko bashyize ku mugaragaro kandi 
bakamagana amahano yakorwaga n'abayobozi bakuru b'idini ari yo gukunda iby'isi 
by”"imburamumaro, ubwibone bwabo, ndetse n’ingeso mbi zose z’abayobozi bakuru mu idini 
n'abapadiri. Nanjye ntekereza kandi mpamya nka bo ibyo bahamije ndetse bidashobora 
guhakanwa.” 


Bahise bamuca mu ijambo maze abayobozi bakuru b'idini bari bazabiranyijwe 
n'uburakari bwinshi baravuga bati: “Mbese hari ikindi gihamya dukeneye? Twiboneye 
n’amaso yacu umuhakanyi uruta abandi!” 


Adatewe ubwoba no kumukangara, Jerome yaravuze ati: “Mwibwira ko ntinya gupfa? 
Mumaze umwaka wose mumfungiye mu kasho gateye ubwoba kurusha urupfu ubwarwo. 
Mwankoreye ubugome bukomeye cyane kurusha ubukorerwa Umunyaturukiya, Umuyahudi 
cyangwa umupagani, kandi umubiri wanjye wakuwe ku magufa ndi muzima. Nyamara 
sinigera nivovota kubera ko amaganya adakwiriye ku muntu ufite umutima kandi ubabwamo 
na Mwuka, ariko nta kindi mbasha kugaragaza uretse gutangazwa n'ubugome bwa 
kinyamaswa nk'ubu bugiriwe Umukristo.” 65 


Uburakari bukaze bwongeye kubazabiranya maze Jerome ahita ajyanwa muri gereza. 
Nyamara muri iryo teraniro harimo abantu bamwe bari bakozwe ku mutima n'amagambo ya 
Yoramu kandi bashakaga kumukiza. Yasurwaga n'abakomeye benshi bo mu itorero maze 
bakamwingingira kumvira abagize urukiko. Bamusezeraniraga ibintu byiza cyane azahabwa 
nk’ingororano aramutse aretse kurwanya Roma. Ariko nk'uko Umukiza we yabigenje ubwo 
yasezeranirwaga icyubahiro cy’isi, Yoramu yakomeje gushikama. 


Jerome yaravuze ati: “Ngaho nimunyemeze mushingiye mu Byanditswe Byera maze 
munyereke ko ndi mu makosa, na njye ndayareka.” 


Umwe mu bamuhataga ibibazo yaravuze ati: “Ibyanditswe Byera! Mbese birahagije 
kugira ngo bicire umuntu urubanza? Ni nde ubasha kubisobanukirwa kandi itorero 
ryarabisobanuye?” 


Jerome yarasubije ati: “Mbese imigenzo y'abantu ni yo ikwiye kwizerwa kurusha 
ubutumwa bwiza bw’Umukiza wacu? Ntabwo Pawulo yararikiye abo yandikiye kumvira 
imigenzo y’abantu, ahubwo yaravuze ati, “Murondore mu Byanditswe””. 


Wa muntu yasubije Jerome ati: “Umuhakanyi! Nicujije kuba namaze igihe kirekire 
nkwinginga. Ndabona ukoreshwa n'umubi.” 66 


Nyuma y'igihe gito, Jerome yaciriwe urwo gupfa. Yarashorewe ajyanwa kwicirwa aho 
Yohani Huse yatangiye ubuzima bwe. Ubwo yajyanwaga, yagiye aririmba, mu maso he 
harabagirana ibyishimo n’amahoro. Yari ahanze amaso ye kuri Kristo, kandi ku bwe urupfu 
ntirwari rukimuteye ubwoba. Igihe uwagombaga kumutwika yazaga inyuma ye agiye 
gukongeza umuriro, Yoramu waziraga kwizera kwe yamubwije ijwi rirenga ati: “Ngwino 

udafite igihunga, kongereza umuriro imbere yanjye. [yaba nagize ubwoba ntabwo mba ndi 
aha.” 


Amagambo aheruka yavuze ubwo ibirimi by’umuriro byazamukaga bimutwika yari 
isengesho. Yatatse agira ati: “Mwami, Data Ushoborabyose, ngirira impuhwe kandi 
umbabarire ibyaha byanjye; kuko uzi neza ko nakunze ukuri kwawe ibihe byose.” 67 Ijwi rye 
ryaracwekereye, ariko iminwa ye ikomeza kunyeganyega asenga. Ubwo umuriro wari umaze 
kumukongora, ivu ry'uwo muziranenge n'ubutaka ryari ririho byararundanyijwe, maze 
rijugunywa mu ruzi rwa Rhine nk'uko irya Huse ryagenjwe. 


Uko ni ko abatwaramucyo b'indahemuka ku Mana bapfuye. Ariko umucyo w'ukuri 
babwirije (umucyo w'urugero rw'ubutwari bwabo) ntiwashoboraga kuzimywa. Nk'uko 
abantu batashoboraga kubuza izuba gukomeza urugendo rwaryo, ni nako batashoboraga 
guhagarika umuseke wari utambitse ku isi uwo munsi. 


Iyicwa rya Huse ryari ryarakongeje uburakari no gukangarana mu mujyi wa Boheme. 
Abatuye igihugu bose bari barabonye ko yazize ubugambanyi bw'abapadiri ndetse 
n'uburiganya bw'umwami w'abami. Yari azwi ho kuba yarabaye umwigisha w'ukuri 
w'indahemuka, kandi inama yari yaramuciriye urwo gupfa yashinjwaga icyaha cy’ubwicanyi. 
Noneho inyigisho ze zarushijeho gukundwa kuruta mbere. 


Papa yari yarategetse ko inyandiko za Wycliffe zitwikwa. Nyamara izari zararokotse iryo 
twikwa noneho zakuwe aho zari zarahishwe maze zigirwa hamwe na Bibiliya cyangwa ibice 
bimwe byayo, bitewe n'uko abantu babashaga kubibona. Muri ubwo buryo, abantu benshi 
bayobowe mu kwemera ukuri kuvuguruwe. 


Abishe Huse ntibumvaga bafite amahoro kuko batifuzaga ko umurimo we ugera ku nsinzi. 
Papa n'jumwami w'abami bunze ubumwe ngo barimbure itsinda ry” abayoboke be. Ingabo za 
Sigismond zoherejwe gutera 1 Boheme. 


Ariko umurengezi yarahagurutse. Ziska wategekaga 1 Boheme kandi akaba yari umwe mu 
basirikari bakuru b’intwali mu gihe cye, yaje kuba impumyi nyuma y’igihe gito intambara 
itangiye. Kubwo kwiringira gufashwa n'Imana no kuzirikana ubutungane bw'inzira bari 
barayobotse, abo baturage b’i Boheme bashoboye kwihagararaho batsinda ingabo zikomeye 
cyane zabateraga. Incuro nyinshi Umwami w'abami yagiye agerageza kohereza izindi ngabo 
i Boheme ariko zigatsindwa ku buryo bukojeje isoni. Abayoboke ba Huse ntibatinyaga urupfu 
kandi nta cyajyaga kubahangara. Hashize imyaka mike intambara itangiye, intwari Ziska 
yarapfuye ariko aza gusimburwa na Procopius wari umusirikari mukuru w'umuhanga kandi 
w'intwari nka Ziska, ndetse hari bimwe yamurushaga. 


Abanzi b'abaturage b'i Boheme bamenye ko wa musirikare w’intwari wari warabaye 
impumyi yapfuye, bibwira ko babonye akito ko gukora ibyari byarabananiye. Noneho Papa 
yatangije urugamba rwo kurimbura abayoboke ba Huse, maze nanone ingabo nyinshi zongera 
gutera i Boheme; ariko zigezeyo ziratsindwa bikomeye. Hongeye gutegekwa ko ikindi gitero 

kigabwa. Mu bihugu byose by'i Burayi aho ubupapa bwategekega, bakoranyije abantu, 
bateranya amafaranga n'intwaro z'"intambara. Imbaga y’abantu benshi bitabiriye itegeko rya 
Papa bizeye ko amaherezo iby’abahakanyi bayobotse Huse bigiye kurangira. Ingabo nyinshi 
zinjiye i Boheme zifite ibyiringiro byo kuhatsinda. Abaturage bishyiriye hamwe kuzirwanya. 
Iyo mitwe ibiri y'ingabo yarasatiranye kugeza ubwo hagati yayo hasigaye umugezi 
uzitandukanya. “Izo ngabo zije kurimbura abayoboke ba Huse zari nyinshi cyane kandi zifite 
ibikoresho bikomeye, ariko aho kugira ngo zirohe mu mugezi maze zambuke zijye kurwanya 
abayoboke ba Huse, zahagaze hakurya zibatumbira zicecetse.” 68 


Uwo mwanya ubwoba budasanzwe bwatashye izo ngabo za papa. Zidashoboye no gukura 
inkota, izo ngabo zikomeye zatatanye nk'izirukanwe n’imbaraga itagaragara. Abenshi muri 
bo bicishijwe inkota n'ingabo zo mu bayoboke ba Huse zakurikiye abo bahungaga, ndetse 
zibanyaga iminyago myinshi ku buryo aho kugira ngo iyo ntambara ikeneshe ab'i Boheme, 
yarabakungahaje. 


Nyuma y'imyaka mike, himye umupapa mushya, maze hongera kugabwa ikindi gitero. 
Nk'uko byari byaragenze mbere, abantu, amafaranga n'intwaro byakusanyijwe bikuwe mu 
bihugu by’i Burayi biyoboka Papa. Abantu biyemezaga kujya muri uru rugamba rukaze 
basezeranirwaga agahimbazamusyi. Umuntu wese ugiye muri iyo ntambara yasezeranirwaga 
imbabazi z'ibyaha by’indengakamere yabashaga kuzakora. Abagwaga ku rugamba bose 
basezeranirwaga ingororano ikomeye mu ijuru, kandi abarokokaga bagombaga guhabwa 
icyubahiro n'ubukungu bakuye ku rugamba. Umutwe munini w'ingabo wongeye kuremwa 
maze abasirikire bambuka umupaka binjira i Boheme. Ingabo z’abayoboke ba Huse zisubira 
inyuma kugira ngo zibareke bose binjire mu gihugu, kandi kugira ngo bizere ko batsinze 
urugamba. Amaherezo ingabo za Procopius zarahagaze zihindukirira abanzi babo zitegura 
kubarwanya. Noneho izo ngabo zibona ko zakoze ikosa, maze zisubira mu nkambi zazo 
zitegereje kongera gusubira kuri gahunda. Ubwo bumvaga urusaku rw’ingabo zibasatiriye, 
ndetse bataranabona ingabo z'abayoboke ba Huse, bongeye gutahwa n'ubwoba bwinshi. 
Ibikomangoma, abasirikare bakuru ndetse n'abato bose bajugunya intwaro zabo maze 
bakwira imishwaro. Intumwa nkuru ya Papa yari iyoboye icyo gitero yagerageje kwegeranya 
ingabo ze zatashywe n'ubwoba kandi zatatatanye, ariko biba iby’ubusa. Nubwo yagerageje 
uko ashoboye, amaherezo nawe ubwe arahunga agenda mu ihururu ry'abahunga. Wa 
muvurungano wararangiye maze iminyago myinshi yongera kugwa mu maboko y'ingabo 
z'abayoboke ba Huse. 


Uko ni ko ku ncuro ya kabiri, ingabo nyinshi zoherejwe n’ibihugu bikomeye by’i Burayi, 
ingabo z’intwari, ingabo zimenyereye intambara, zatojwe kandi zari zambariye urugamba, 
zaje guhunga zitarakura inkota mu rwubati imbere y'abarwaniraga ishyanga rito kandi ryari 
ritaragwiza imbaraga. Aha ni ho imbaraga y'Imana yigaragarije. Abanzi b’abubahamana 
batewe n'ubwoba budasanzwe. Uwatsinze ingabo za Farawo mu Nyanja Itukura, uwirukanye 
ingabo z’Abamidiyani imbere ya Gidiyoni n’abagabo magana atatu bari kumwe nawe, wa 


wundi watsembye ingabo z'Abasiriya mu ijoro rimwe gusa, niwe na none warambuye 

ukuboko agwabiza imbaraga z’abarenganyaga abayoboke ba Huse. “Aho ngaho bahagiriye 
ubwoba bwinshi, ari nta mpamvu; kuko Imana yasandaje amagufwa y'uwagerereje ngo 
agutere; wabakojeje isoni, kuko Imana yabasuzuguye.” Zaburi 53:5. 


Abayobozi bagengwa na papa babonye ko badashobora gutsinda bakoresheje imbaraga, 
amaherezo bifashishije inzira y'umubano mu bya politike. Habayeho ubwumvikane ku buryo 
aho kugira ngo buheshe abaturage b'i Boheme umudendezo wo gukurikiza umutimana, 
ahubwo mu by'ukuri byabaye uburyo bwo kubagusha mu mutego w'ubutegetsi bw°i Roma. 
Abaturage b’i Boheme bari bavuze ingingo enye zikwiye kubahirizwa ngo bagirane amahoro 
na Roma. Izo ngingo zari izi: kwigisha Bibiliya ku mudendezo, guha abagize itorero bose 
uburenganzira bwo kurya ku mutsima no kunywa divayi mu gihe cyo guhazwa, gukoresha 
ururimi kavukire mu gihe cyo kuramya, ndetse no gutandukanya abayobozi b'itorero 
n’imirimo yose y'ubutegetsi bwa leta; kandi mu gihe habayeho icyaha cyo kwica, ubutabera 
bukaba bumwe ku bayobozi b’itorero kimwe na rubanda. Amaherezo abayobozi b'ubutegetsi 
bwa Papa baje “kwemera ko izo ngingo zose enye zisabwa n'abayoboke ba Huse 
zakwemerwa ariko ko inama nkuru y'itorero ari yo ifite uburenganzira bwo kubisobanura (ni 
ukuvuga uburenganzira bwo guhamya ubusobanuro bwabyo nyakuri). Mu yandi magambo 
ubwo burenganzira bukagirwa na papa n’umwami w'abami.” 69 


Amasezerano yabayeho ashingiye kuri izi ngingo, maze Roma ikoresheje ubuhendanyi 
n'uburiganya iba igeze ku cyo itashoboye kugeraho ikoresheje intambara; kuko kubwo 
gutanga ubusobanuro bw'inyandiko za Huse kimwe na Bibiliya, Roma yashoboraga kugoreka 
ubusobanuro bwabyo kugira ngo buhuze n'imigambi yayo. 


Umubare munini w’Abaturage b'i Boheme babonye ko ayo masezerano agendereye 
kubangamira umudendezo wabo bityo ntibayemera. Kutumvikana n’amacakubiri byaradutse 
maze bitera intambara no kumena amaraso hagati mu banyaboheme ubwabo. Muri iyo 
mirwano igikomangoma Procopius ayigwamo maze umudendezo w’ab’i Boheme uba 
urarangiye. 


Noneho Sigismond wari waragambaniye Huse na Yoramu ni we wabaye umwami w’i 
Boheme, bityo yirengagije indahiro yo kurengera uburenganzira bw'ab'i Boheme yari 
yararahiye, maze yongera gushyigikira inyigisho n’imihango by’itorero ry’i Roma. Mu gihe 
cy"imyaka makumyabiri ubuzima bwe bwabaye ubw’imiruho n'ibyago. Yatakaje ingabo ze 
kandi umutungo we urayoyoka bitewe n'intambara y'igihe kirekire kandi itarageraga ku 
nsinzi. Noneho amaze umwaka umwe gusa ku ngoma yarapfuye asiga ubwami bwe 
bugererejwe n’intambara, abamusimbuye abaraga izina ribi. 


Umuvurungano, intambara no kumena amaraso byakomezaga gukwira hose. Ingabo 
z'abanyamahanga zongeye kwinjira muri Boheme, bityo amacakubiri yari abarimo yakomeje 
kumunga imbaraga z’igihugu. Habayeho itotezwa rimena amaraso ryibasiye abantu bakomeje 
kuba indahemuka ku butumwa bwiza. 

Nk'uko byagendekeye abavandimwe babo bababanjirije, kugirana amasezerano na Roma 
byari byarinjije ibinyoma byayo, bityo ibyo bituma abayobotse ukwizera kwa mbere bari 
barishyize hamwe ubwabo maze bakora itorero ryihariye, bafata izina rivuga ngo, 
“Abavandimwe Bashyize hamwe.” Icyo gikorwa cyabakururiye imivumo iturutse mu bantu 
b'ingeri zose. Nubwo byagenze bityo, bakomeje gushikama ntibanyeganyezwa. Byabaye 
ngombwa ko bahungira mu mashyamba no mu buvumo, ariko bagakomeza kujya baterana 
kugira ngo basome Ijambo ry’Imana ndetse bagafatanya kuyiramya. 


Biturutse ku ntumwa boherezaga mu bihugu bitandukanye mu ibanga, baje kumenya ko 
hirya no hino hari “abemera ukuri batatanye bugarijwe n’itotezwa nkabo, bamwe bari muri 
uyu mujyi abandi mu wundi; bamenya kandi ko hagati mu misozi ya Alpe hari itorero rya 
kera rikigendera ku rufatiro rw’Ibyanditswe kandi rirwanya ukwangirika kw'itorero ry’i 
Roma riyoboka ibigirwamana.” 70 Aya makuru yakiranwe ibyishimo byinshi kandi hatangira 
uburyo bwo koherezanya amakuru hagati yabo n’Abakristo b’ Abawalidense. 


Abakristo b’i Boheme bashikamye ku butumwa bwiza, bihangana mu ijoro ryo gutotezwa 
bari barimo, kandi mu isaha y'umwijima w’icuraburindi bakomezaga guhanga amaso yabo 
imuhero nk’abantu bategereje ko bucya. “Kubaho kwabo kwari kuri mu minsi mibi, ariko 
...bibukaga amagambo yabanje kuvugwa na Huse kandi agasubirwamo na Jerome ko mbere 
y'uko umuseke utambika hagomba gushira ikinyejana. Ku bayoboke ba Huse, ayo magambo 
yababereye nk’icyo amagambo ya Yozefu yamariye urubyaro rwa Yakobo ubwo bari bari mu 
Misiri maze akavuga ati: “Ngiye gupfa: ariko Imana ntizabura kubagenderera, ikabakura muri 
iki gihugu.”” 71 Imyaka iheruka y'ikinyejana cya cumi na gatanu yaranzwe no kwiyongera 
nyako ariko kwagendaga buhoro kw’amatorero y’‘Abavandimwe bashyize hamwe.” Nubwo 
bataburaga kugirirwa nabi, ntibyababujije kwishimira kumva baruhutse. Mu itangira 
ry’ikinyejana cya cumi na gatandatu, amatorero yabo yageraga kuri magana abiri mu mujyi 
wa Boheme no muri Moravia.” 72 


“Uko ni ko umubare munini w'abarokotse kwicwa batwitswe cyangwa kwicishwa inkota 
babashije kubona umuseke wa wa munsi Huse yari yaravuze.” 73 

IGICE CYA 7 — |INTANGIRIRO YA REVOLUTION 


Mu bari barahamagariwe kuyobora itorero ngo rive mu mwijima w’inyigisho n’imigenzo 
z'itorero ry’i Roma bityo rijye mu mucyo wo kwizera nyakuri, uw’ikubitiro yari Maritini 
Luteri. Yari umunyamurava, akagira ishyaka no kwitanga, ntiyagiraga icyo atinya uretse 
Imana kandi nta rundi rufatiro rwo kwizera yagiraga uretse Ibyanditswe Byera. Luteri yari 
umuntu ukwiriye wo mu gihe cye. Imana yamukoresheje umurimo ukomeye wo kuvugurura 
itorero ndetse no kumurikira abatuye isi. 


Nk'uko byari biri ku nteguza z'ubutumwa bwiza za mbere, Luteri yakomotse mu 
muryango w'abakene. Imyaka y'ubuto bwe yayimaze mu rugo rw'umuhinzi w'Umudage 
wari woroheje. Kubw'umurimo wo gucukura amabuye y’agaciro se yakoraga buri munsi, 
byamubashishije kubona uburyo bwo kumurihira ishuri. Se yifuzaga ko umwana we yazaba 
umunyamategeko uburanira abandi, ariko Imana yari imufitiye undi mugambi wo kuba 
umwubatsi w'itorero rikomeye ryakuraga buhoro buhoro mu binyejana byinshi. Umurimo 
uruhije no kubaho mu bukene, ndetse n’ikinyabupfura kidakebakeba ni byo byabaye ishuri 
Nyir"ubwenge butagerwa yateguriyemo Luteri kuzakora umurimo w’ingenzi mu buzima bwe. 
Se wa Luteri yari umugabo ufite ubwenge bwinshi kandi ubukoresha cyane, yari afite imico 
itajegajega, inyangamugayo, umuntu wiyemeza kandi udakebakeba. Ibyo yemeraga 
nk'inshingano ye yabigenderagamo atitaye ku ngaruka izo ari zo zose zamubaho. Kuba 
yarashyiraga mu gaciro ku rwego rwo hejuru byamuteye kuzinukwa imikorere y'ibigo 
abapadiri n'abandi bihaye Imana babamo. Ntiyashimishijwe no kubona Luteri yinjira muri 
ibyo bigo atabimwemereye kandi baje kwiyunga hashize imyaka ibiri atari yahindura 
igitekerezo cye. 


Ababyeyi ba Luteri bitaga cyane ku burere bw'abana babo. Bihatiraga kubigisha 
iby"Imana ndetse no kugira imikorere irangwa n'imico ya Gikristo. Luteri yagiye kenshi 
yumva se asaba Imana ngo umwana azajye yibuka izina ry" Uhoraho kandi ngo umunsi umwe 
azabashe gufasha mu iterambere ry'ukuri Kwe. Abo babyeyi bakoreshaga uburyo bwose 
babonye maze bagateza imbere mu buryo bukomeye iby'imico mbonera cyangwa 
iby’`ubwenge bungukiraga mu mibereho yabo iruhije. Ntacyo batakoraga bihanganye kugira 
ngo bategurire abana babo kugira imibereho itunganye n'ingirakamaro. Kubw’imico yabo 
ishikamye kandi ifite imbaraga, rimwe na rimwe abo babyeyi bageraga ubwo bakoresha 
ubukana, ariko nubwo Luteri ubwe yari azi neza ko abo babyeyi hari ingingo zimwe bari 
barayobyeho, mu byo bamutozaga yabonagamo byinshi yemera biruta ibyo atemeraga. 


Ku ishuri yoherejweho akiri umwana muto, Luteri yahafatiwe nabi ndetse 
akanahohoterwa. Ubukene bw'ababyeyi be bwari bukabije cyane ku buryo ubwo yavaga 
iwabo akajya ku ishuri mu wundi mujyi, hari igihe byabaye ngombwa ko kugira ngo abone 
ibyo kurya yajyaga aririmbira abantu ava ku rugo ajya ku rundi, ndetse akenshi inzara 
ikamumerera nabi. Imitekerereze mu by'iyobokamana yarangwaga n'umwijima 
n'iby'ubupfumu yari yarabaye gikwira muri icyo gihe yamuteraga ubwoba. Nijoro 

yashoboraga kujya kuryama yuzuye agahinda mu mutima, akareba ahazaza hijimye ahinda 
umushyitsi ndetse agahorana ubwoba atewe no gutekereza ko Imana ari umucamanza 
w'intavumera, utagira impuhwe n'umugome ukaze aho kuba Umubyeyi w’umunyebambe wo 
mu ijuru. 


Nyamara muri uko gucibwa intege n’ibintu byinshi kandi bikomeye, Luteri yakomeje 
guhatana ngo agere ku rugero rwo hejuru rw’imico iboneye n'ubuhanga buhanitse umutima 
we wari urangamiye. Yari afite inyota yo kumenya kandi intekerezo ze zidakebakeba 
zamuteye kwifuza ibikomeye kandi by’ingirakamaro mu mwanya wo gushaka ibigaragarira 
amaso kandi bitimbitse. 


Ubwo yari amaze imyaka cumi n'umunani y'ubukuru, yinjiye muri kaminuza y’i Erfurt, 
imibereho ye irushaho kuba myiza kandi noneho akabona ahazaza he ari heza kurusha mu 
buto bwe. Kubera gucunga neza umutungo wabo no gukora cyane, ababyeyi be bari baragize 
ubushobozi bityo babasha kumuha ubufasha akeneye bwose. Byongeye kandi kugira incuti 
nziza byari byaragabanyije ibikomere yatewe n'ubuzima bubi yagize mu myigire ye ya mbere 
y'icyo gihe. Yitangiye kwiga cyane iby'abanditsi b'ibirangirire, agaha agaciro ibitekerezo 
byabo bihanitse kandi ubwenge bw’abahanga nawe abugira ubwe. Kugira ubwenge buzi 
gufata, imitekerereze myiza, ubushobozi bukomeye bwo gusesengura ndetse no kwiga 
adacogora bidatinze byatumye aba umunyeshuri wo ku rwego rwa mbere muri bagenzi be. 
Ikinyabupfura yaboneye mu ishuri cyakujije ubushobozi bwe gushyira mu gaciro kandi 
bizamura imikorere y'intekerezo ze n’imyumvire myiza byamuteguriraga intambara 
azarwana mu buzima bwe. 


Gutinya Imana byabaga mu mutima wa Luteri, bikamubashisha ku gukomera ku 
kutadohoka ku migambi kwe kandi bikamutera kwicisha bugufi kwimbitse imbere y'Imana. 
Yahoraga yumva yishingikirije ku bufasha mvajuru, kandi ntiyigeraga yibagirwa gutangira 
umunsi adasenze. Uko umutima we wateraga niko yasabaga kuyoborwa no kunganirwa 
n'Imana. Akenshi yaravugaga ati: “Gusenga neza bifite agaciro karuta kimwe cya kabiri cyo 
kwiga.” 74 Umunsi umwe ubwo yarebaga ibitabo byo mu nzu y’isomero, Luteri yaje kubona 
Bibiliya yanditswe mu Kiratini. Ntabwo yari yarigeze kubona igitabo nk'icyo. Nta nubwo 
yari azi ko kinabaho. Yari yarumvise ibice by’ Ubutumwa bwiza n’Inzandiko byasomerwaga 
abantu mu materaniro yo gusenga bityo akibwira ko ibyo bice ari Bibiliya yuzuye. Ubwo 
noneho nibwo bwari ubwa mbere abona Ijambo ry’Imana ryose. Yabumbuye izo mpapuro 
zera afite ubwoba buvanze no gutangara cyane; yisomeye amagambo y'ubugingo 
abishishikariye, umutima utera cyane, akageza aho agatururukwa maze akavuga ati: “Yo! 
Icyampa Imana ikampa igitabo nk'iki kikaba icyanjye bwite!” 75 


Abamarayika bo mu ijuru bari bamuri iruhande, kandi umucyo uvuye ku ntebe y'ubwami 
y'Imana wahishuriye intekerezo ze ubutunzi bw'ukuri. Yari yaragiye atinya gucumura ku 
Mana, ariko ubwo bwo gusobanukirwa byimbitse n'uko ateye nk” umunyabyaha byarushijeho 
kumuhangayikisha kuruta uko byamubagaho mbere hose. 

Amaherezo icyifuzo gikomeye cyo kubaturwa mu cyaha no kubana amahoro n'Imana 
cyamuteye kujya kuba mu kigo cy’abihaye Imana maze ubuzima bwe abwegurira kuba muri 
ibyo bigo. Muri icyo kigo yasabwe kujya akora imirimo mibi iruhije cyane ndetse no kujya 
asabiriza ava mu rugo rumwe ajya ku rundi. Yari ageze mu kigero umuntu yumva ashaka 
cyane kubahwa no kwitabwabo, bityo iyo mirimo imucisha bugufi yumvaga imukoza isoni 
ariko arabyihanganira, yiringira ko ari byo bimukwiriye kubera ibyaha bye. 


Umwanya wose washoboraga gusaguka amaze gukora inshingano ze za buri munsi 
yawukoreshaga yiga, akigomwa ibitotsi, ndetse akagabanya no ku gihe cye cyo kurya. 
Yishimiraga cyane gusoma [jambo ry’Imana kuruta ibindi byose. Yari yarabonye Bibiliya 
imanikishijwe umunyururu ku rusika rw'inzu babagamo, bityo akajya ajya aho iri kenshi 
kugira ngo ayisome. Uko umutima we warushagaho kumwemeza ibyaha bye, yashakaga uko 
yagirirwa imbabazi kandi akabona amahoro kubw'imirimo ye. Niko kwiyegurira imibereho 
iruhije cyane agaharanira gutsinda ibibi byo muri kamere ye, imibereho yo mu kigo 
cy'abihaye Imana itari yaramuruhuye. Yakoreshaga kwiyiriza ubusa, kudasinzira no 
kwibabaza. Ntiyabuze gukora icyo ari cyo cyose cyamugeza kuri kwa kubonera k’'umutima 
kwari kumubashisha guhagarara imbere y'Imana yemewe. Nyuma y'aho yaje kuvuga ati: 
“Nari uwihaye Imana wamaramaje kandi nakurikizaga amategeko y'ibyo nemera bikomeye 
cyane birenze uko nabasha gusobanura. Haramutse habayeho uwihaye Imana ubasha 
guheshwa ijuru n’ibikorwa bye, nagombye kuba ari njye urikwiriye ...Iyo iyo mibereho iza 
gukomeza igihe kirekire, mba narakomeje kwibabaza ndetse nkageza n'ubwo mpfa.” 76 


Ingaruka z’iyo mibereho yo kwibabaza yabaye gutakaza imbaraga z’umubiri maze arwara 
indwara yo kujya agwa amarabira bityo bimugiraho ingaruka atigeze akira burundu mu 
buzima bwe. Nyamara muri uwo muhati we wose umutima we wari uremerewe ntiwabashije 
kugira ihumure. Amaherezo yaje kugera aho abura ibyiringiro. 


Ubwo byagaragaraga ko Luteri yatakaje ibyiringiro byose nibwo Imana yamwoherereje 
incuti yo kumufasha. Staupitz (Sitopitsi) wari waramaramaje niwe wafunguriye intekerezo za 
Luteri Ijambo ry'Imana, maze amusaba kureka kwirebaho ubwe, akareka gukomeza kugira 
inkeke y’igihano kidashira kizaterwa no kwica amategeko y'Imana, ahubwo agahanga amaso 
Yesu, Umukiza we ubabarira ibyaha. Yaramubwiye ati: “Aho kwibabaza wiziza ibyaha 
byawe, ishyire mu maboko y’ Umucunguzi. Mwiringire, wiringire ubutungane bw’imibereho 
ye ndetse n'urupfu rwe rukuraho ibyaha. Tegera amatwi Umwana w'Imana. Yahindutse 
umuntu kubwo kuguhesha ubwishingizi bw'ijuru.” “Mukunde kuko ari we wabanje 
kugukunda.” 77 


Uko niko intumwa yuje imbabazi yavuze. Amagambo ya Staupitz yakabakabye umutima 
n’ibitekerezo bya Luteri. Nyuma y’igihe arwana n’amakosa yari yaragundiriye, igihe kirekire, 
Luteri yabashije kwakira ukuri kandi amahoro ataha mu mutima we wari wihebye. 


Luteri yerejwe kuba umupadiri maze ahamagarirwa kuva muri icyo kigo cy’abihaye Imana 


akajya kwigisha muri Kaminuza ya Wittenberg. Muri iyo kaminuza yahigiye Ibyanditswe 

ashyizeho umwete, Ibyanditswe byari biri mu ndimi z’'umwimerere. Yatangiye kwigisha kuri 
Bibiliya bityo igitabo cya Zaburi, Ubutumwa bwiza bune ndetse n’Inzandiko bisobanurirwa 
imbaga y’abantu babaga bishimiye kumutega amatwi. Incuti ye Staupitz wanamurutaga mu 
myaka, yamusabye kuzamuka akajya ku ruhimbi maze akaba ariho abwiririza Ijambo 
ry" Imana. Luteri yarashidikanyije abitewe no kumva adakwiriye kubwira abantu mu cyimbo 
cya Kristo. Hashize igihe kirekire arwana n'icyo gitekerezo nibwo yaje kwemera ibyifuzo 
by'incuti ze. Yari yaramaze kuba umuntu usobanukiwe Ibyanditswe cyane kandi ubuntu 
bw'Imana bwabaga kuri we. Kuba intyoza kwe kwakururaga ababaga bamuteze amatwi, 
kandi uko yigishanyaga ukuri imbaraga no mu buryo bwumvikana byemezaga intekerezo 
kandi umurava we wakoraga ku mitima yabo. 


Luteri yari umuntu ushimwa n'itorero ryayoborwaga na Papa kandi ntiyatekerezaga 
kuzaba ikindi kitari icyo yari cyo muri icyo gihe. Kubw'ubuntu bw'Imana yaje kugambirira 
gusura i Roma. Urwo rugendo rwe yarukoze n'amaguru, akagenda acumbika mu mu bigo 
by'abapadiri byari aho yanyuraga. Ubwo yari mu kigo cy'abapadiri mu Butaliyani, yaje 
gutangazwa n'ubukungu, ubwiza ndetse no kwaya umutungo yahabonye. Kubera guhabwa 
ku butunzi bw'umwami, abihaye Imana baho babaga mu mazu arimbishijwe cyane, 
bakambara imyenda ya gikire kandi ihenze cyane ndetse bakarya ibyokurya bihenze. Luteri 
yagereranyije ibyo yabonaga n'imibereho ye yo kwitanga, umuruho n'agahinda, bimubera 
urujijo. 

Nyuma yaje kwitegereza uwo mujyi wubatswe ku dusozi turindwi agira ikiniga, nuko 
apfukama hasi maze avuga n'ijwi rirenga ati: “Roma ntagatifu! Ndakuramutsa!” 78 


Yinjiye muri uwo mujyi, asura za kiriziya, akajya ategera amatwi ibitekerezo bitangaje 
byasubirwagamo n'abapadiri n'abandi bihaye Imana, kandi nawe agakora imihango yose 
yasabwaga gukora. Aho yajyaga hose, ibyo yabonaga byaramutangazaga kandi 
bikamubabaza. Yabonye ko inzego zose z'abihaye Imana zarangwagamo gukiranirwa. 
Yumvise inzenya z'urukozasoni zavugwaga n'abayobozi bakuru mu by’idini maze aterwa 
ubwoba no kutubaha ibyera kwabo ndetse bakabikora no mu misa. Yaranditse ati: “Ntawe 
ubasha gutekereza ibyaha ndetse n’ibikorwa biteye isoni bikorerwa i Roma. Wabyemezwa 
n'uko ubyiboneye kandi ubyiyumviye. Bakunze kuvuga ngo: “Niba koko gihenomu ibaho, 
Roma iyubatse hejuru: Ni inyenga iturukamo ibyaha by’uburyo bwose.”” 79 


Papa yari amaze igihe gito aciye iteka risezeranira imbabazi z'ibyaha abantu bose bajyaga 
kugenza amavi bazamuka ingazi zitiriwe Pilato 80. Bavugaga ko ubwo Umukiza wacu yari 
avuye gucirirwa urubanza mu cyumba cy’urukiko rw’ Abanyaroma yamanutse izo ngazi kandi 
ko mu buryo bw’igitangaza, izo ngazi zavuye i Yerusalemu zikazanwa i Roma. Umunsi umwe 
ubwo Luteri yuriraga izo ngazi apfukamye abishishikariye, yatunguwe n'ijwi nk'iry inkuba 
ihinda rivuga riti: “Umukiranutsi azabeshwaho no kwizera.” (Abaroma 1:17). 
Kubw'ikimwaro n'ubwoba, yahereyeko arahaguruka maze ava aho yihuta. Ntabwo yongeye 
na gato kwibagirwa iryo somo. Kuva ubwo yasobanukiwe neza no kwishuka kuri ku 

kwishingikiriza ku mirimo y'umuntu ngo imuheshe agakiza, ndetse anasobanukirwa n’uburyo 
ari ngombwa guhora umuntu yizeye ibyo Kristo yakoze. Amaso ye yari yahumutse 
ubutazongera guhuma ngo ananirwe kubona ubuyobe buri mu nyigisho z'ubupapa. Ubwo 
yarekaga guhanga amaso ye i Roma, yari yanahindukiye mu mutima, kandi kuva icyo gihe 
kwitandukanya na Roma byarushijeho gukura kugeza ubwo yitandukanyije burundu n’Itorero 
ry’ i Roma. 


Nyuma yo kuva i Roma, Luteri yaherewe impamyabushobozi y'ikirenga mu byerekeye 
Imana muri kaminuza ya Wittenberg. Ubu noneho mu buryo butandukanye na mbere, yari 
afite umudendezo wo kwirundurira mu kwiga Ibyanditswe yakundaga. Yari yararahiriye ko 
mu minsi y'ubuzima bwe bwose azajya yiga Ijambo ry’Imana yitonze kandi akaryigisha uko 
riri, atari ukwigisha imigani n'inyigisho by'abapapa. Ntabwo yari akiri uwihaye Imana 
cyangwa umwarimu usanzwe ahubwo yari umwigisha wa Bibiliya ubifitiye uburenganzira. 
Yari yarahamagariwe kuba umushumba wo kuragira umukumbi w'Imana wari ufitiye ukuri 
inzara n'inyota. Yavuze ashimikiriye ko Abakristo badakwiriye kwemera izindi nyigisho 
uretse izishingiye ku Byanditswe Byera. Ayo magambo yahamyaga rwose ku rufatiro 
rw’inyigisho z'ubutware bwa papa. Ayo magambo kandi yarimo ipfundo ry’ Ubugorozi. 


Luteri yabonaga akaga kazanwa no gufata inyigisho z'abantu ukazirutisha Ijambo 
ry’ Imana. Yajoraga ibitekerezo bidafite ishingiro by'abigisha kandi akarwanya 
ubucurabwenge n’iby’iyobokamana byose byari bimaze igihe kirekire biyobora abantu. 
Yarwanyije izo nyigisho avuga ko uretse no kuba zidafite agaciro ziranangiza. Yagerageje 
gukura intekerezo z'abamutegaga amatwi ku mitekerereze iyobya y'abacurabwenge 
n'abigisha iyobokamana maze azerekeza ku kuri guhoraho kwavuzwe n'abahanuzi 
n’intumwa. 


Ubutumwa yavugaga bwari bufite agaciro gakomeye ku mbaga y'ababaga bamuteze 
amatwi bafite amatsiko menshi. Nti bari barigeze kumva inyigisho nk'izo mbere. Inkuru 
ishimishije y'urukundo rw Umukiza n'ubwishingizi bwo kubabarirwa no kugira amahoro 
kubw'amaraso ye akuraho ibyaha, byanejeje imitima yabo kandi bibatera ibyiringiro 
bihoraho. Umucyo wari umaze kumurika i Wittenberg kandi imirasire yawo yagombaga 
gukwira mu turere tw’isi twa kure, ndetse kurabagirana kwawo kukiyongera kuzageza ku 
iherezo ry’ibihe. 


Nyamara umucyo n'umwijima ntibishobora kumvikana. Hagati y'ukuri n’ikinyoma hari 
intambara idashobora guhagarikwa. Gukomera kuri kimwe no kugishyigikira ni ugushotora 
ikindi no kugisenya. Umukiza wacu ubwe yaravuze ati: “Mwe gutekereza ko nazanywe no 
kuzana amahoro mu isi: sinaje kuzana amahoro, ahubwo naje kuzana inkota.” 81 Nyuma 
y'imyaka mike ubugorozi butangiye Luteri yaje kuvuga ati: “Ntabwo Imana inyobora gusa 
ahubwo iranansunika ngo njye mbere. Iranjyana. Ntabwo nitegeka. Nifuza kwibera mu 
mahoro ntuje ariko hari imbaraga injyana ikanshyira mu mivurungano hagati no mu 
ihinduramatwara.” 82 Noneho Luteri yari hafi guhatirwa kujya mu ntambara. 

Itorero ry'i Roma ryagurishaga ubuntu bw'Imana. “Ameza y'abavunjaga” 83 yahoraga 
ateguwe iruhande rwa za alitari zaryo kandi ahazengurutse hose humvikanaga urusaku 
rw’abagura n'abagurisha. Kubwo gushaka gukusanya umutungo kugira ngo i Roma hubakwe 
Kiriziya ya Mutagatifu Petero, Papa yatanze uburenganzira bwo kugurisha imbabazi z'ibyaha 
ku mugaragaro. Ingoro yo gusengeramo Imana yagombaga kubakwa n’ibiguzi by"imbabazi 
z'cyaha- ibuye nsanganyarukuta ryashinzwe hakoreshejwe ibiguzi byo gukiranirwa! 
Nyamara ubwo buryo bwakoreshejwe kugira ngo Roma ihabwe isumbwe, bwahungabanyije 
cyane imbaraga zayo no gukomera kwayo. Ubwo buryo nibwo bwateye abarwanyaga 
ubutware bwa papa guhaguruka biyemeje kandi bagamije insinzi, ndetse bishoza urugamba 
rwanyeganyeje intebe y'ubwami bwa papa ndetse n’ikamba ryo ku mutwe we. 


Uwatoranyirijwe kuyobora igurishwa ry'imbabazi z'ibyaha mu Budage ni uwitwa Tetzel. 
Yahamwaga n'ibyaha bikomeye cyane yari yarakoreye abantu ndetse n’amategeko y'Imana. 
Ariko kuko yari yarabashije gusimbuka igihano cy'ibyo byaha bye, yaje gukoreshwa mu 
gushyira mu bikorwa imishinga igamije inyungu kandi itagira ikindi yitaho ya Papa. 
Yavugaga ashize amanga maze akabasubiriramo ibinyoma kandi akavuga imigani mihimbano 
itangaje kugira ngo ajijishe abantu badasonukiwe n'abatwarwa badasesenguye. Iyo abo bantu 
bajya kugira Ijambo ry’ Imana, ntibajyaga gushukwa bene ako kageni. Ariko bari baranyazwe 
Bibiliya kugira ngo bagume mu maboko y'ubutegetsi bwa Papa, no kugira ngo ubutware 
ndetse n'ubutunzi bw'ubwo butegetsi bigwire. 84 


Igihe Tetzel yinjiraga mu mujyi, hari intumwa yamubanzirizaga ikagenda ivuga iti: 
“Ubuntu bw'Imana n’ubw’umubyeyi uzira inenge buri ku marembo yanyu.” 85 


Bityo rubanda rwakiraga uwo watukaga Imana agafatwa nk'aho ari Imana ubwayo 
ibasanze imanutse iva mu ijuru. Ubwo bucuruzi bubi bwakorerwaga mu rusengero, kandi 
Tetzel akazamuka ku ruhimbi (aritari), maze akamamaza impapuro zihesha imbabazi z' ibyaha 
(indurugensiya) nk'impano y'agatangaza itangwa n'Imana. Yavugaga ko kubw’ibyo 
byemezo bihesha imbabazi yatangaga, ibyaha byose uwaguraga icyo cyemezo yari kuzifuza 
gukora nyuma y’aho yari kuzabibabarirwa kandi ko no “kwicuza atari ngombwa kubera icyo 
cyemezo.” 86 


Ikirenze ibyo, yemezaga abamuteze amatwi ko icyemezo cy'imbabazi z'ibyaha 
(indurugensiya) kidafite ububasha bwo gukiza abazima gusa ahubwo n'abapfuye; kandi ko 
iyo amafaranga ageze mu ndiba y’isandugu ye, umwuka w'ubugingo bw”uwo muntu uguriwe 
imbabazi uhita uva muri purigatori maze ukajya mu ijuru. 87 


Igihe Simoni Magus wari umupfumu yasabaga intumwa kumugurisha ububasha bwo 
gukora ibitangaza, Petero yaramusubije ati: “Pfana ifeza yawe, kuko wagize ngo impano 
y'Imana iboneshwa ifeza.” 88 Nyamara abantu uduhumbagiza bakiranaga ibyishimo byinshi 
ibyo Tetzel yabararikiraga kugura. Izahabu n'ifeza byisukiranyije mu bubiko bwe. Agakiza 
kagombaga kugurwa amafaranga kabonekaga mu buryo bworoshye cyane kuruta agasaba 


kwihana, kwizera ndetse no guharanira kurwanya no gutsinda icyaha. 

Inyigisho zishyigikiye ibyemezo biheshsa imbabazi (indurugensiya) zarwanyijwe mu 
itorero ry'1 Roma n'abantu bize kandi b'inyangamugayo; kandi harimo benshi batizeraga 
ibyavugwaga byari bihabanye n’imitekerereze itunganye ndetse n’Ibyahishuwe. Nta n’umwe 
mu bayobozi bakuru mu itorero watinyutse kwamagana ubwo bucuruzi bwanduye, ariko 
intekerezo z'abantu zari zitangiye kunanirwa no kwivovota ndetse abenshi bibazaga cyane 
niba Imana itagira abantu bamwe ikoreramo kugira ngo itorero ryayo ritunganywe. 


Nubwo Luteri yari akiri umuyoboke wa papa wo mu rwego rukomeye, yababajwe cyane 
n'ibyavugwaga bitukisha Imana by’abo bagurishaga imbabazi z’ibyaha. Abantu benshi bo mu 
kiriziya yayoboraga bari baramaze kugura ibyo byemezo by'imbabazi, maze bidatinze 
batangira kujya baza kwicuza ibyaha byabo bitari bimwe ku mushumba wabo bibwira ko bari 
bubabarirwe bidatewe n'uko bihanaga kandi bakaba bifuza kwivugurura ahubwo bitewe 
n’icyemezo kibahesha imbabazi (indurugensiya). Luteri yanze kubaha imbabazi ndetse 
anababurira ababwira ko bazarimbukira mu byaha byabo nibatihana ngo bahindure imibereho 
yabo. Bagize guhangayika gukomeye maze bahindukirira Tetzel bivovota bavuga ko 
umupadiri wabo bicuzaho ibyaha yanze ibyemezo bihesha imbabazi yabahaye; bityo bamwe 
bashira amanga basaba ko basubizwa amafaranga yabo. Tetzel yazabiranyijwe n’uburakari. 
Yavuze imivumo iteye ubwoba, ategeka ko imiriro icanwa ku karubanda, kandi avuga ko 
“yahawe uburenganzira na Papa bwo gutwika abazahakana bose bakarwanya inzandiko zera 
zihesha imbabazi z'ibyaha.” 89 


Noneho Luteri yinjira mu murimo ashize amanga nk’umuntu urwanirira ukuri. Ijwi rye 
ryumvikaniye ku ruhimbi mu muburo ukomeye. Yagaragarije abantu imiterere mibi y’icyaha, 
kandi abigisha ko umuntu atashobora koroshya igishinja giterwa n’icyaha cyangwa ngo acike 
igihano cy'ibyaha binyuze mu bikorwa bye. Nta kindi kintu icyo ari cyo cyose cyabasha 
gukiza umunyabyaha uretse kwihana imbere y'Imana no kwizera Yesu Kristo. Ntabwo 
ubuntu bwa Kristo bubasha kugurwa. Ni impano itangirwa ubuntu. Luteri yagiriye abantu 
inama ngo be kugura ibyemezo bihesha imbabazi z'ibyaha (indurugensiya), ahubwo 
yababwiye guhanga amaso Umukiza wabambwe bafite kwizera. Yabatekerereje 
ibyamubayeho bibabaje ubwo yashakaga kugera ku gakiza akoresheje kwicisha bugufi no 
kwibabaza ariko bikaba iby’ubusa. Yahamirije ababaga bamuteze amatwi ko icyamuhesheje 
amahoro n’ibyishimo ari ukureka kwitegaho amakiriro ahubwo akizera Kristo. 


Uko Tetzel yakomezaga ubucuruzi bwe n'imigambi ye mibi, Luteri nawe yiyemeje 
kurwanya ashikamye ibyo bikorwa bibi. Bidatinze hari icyabayeho. Kiriziya nini yi 
Wittemberg yabagamo imibiri y'abatagatifu n'abazize kwizera kwabo ndetse n'ibindi 
bikoresho bijyana nabyo byabikwaga kandi bikubahwa nk'urwibutso. Ibyo byerekwaga 
abantu ku minsi mikuru mitagatifu imwe, maze abantu bose bazaga gusura iyo kiriziya muri 
icyo gihe bakicuza bagahabwa imbabazi z’ibyaha mu buryo bwuzuye. Kubera iyo minsi kandi 
abantu bazaga aho ari benshi cyane bavuye imihanda yose. Umunsi umwe ukomeye cyane 
muri iyo ari wo wari umunsi mukuru w'abatagatifu bose wari wegereje. Ku munsi 
wawubanjirije Luteri yajyanye n'"imbaga y’abantu bari batangiye kuza kuri iyo kiriziya maze 

amanika ku rugi rwayo urupapuro rwanditsweho ingingo mirongo cyenda n’eshanu zirwanya 
inyigisho ivuga iby'ibyemezo bihesha imbabazi z'ibyaha (indurugensiya). Yavuze ko 
yiteguye guzasobanura ashyigikira izo ngingo ku munsi wari gukurikiraho muri kaminuza, 
akanyomoza abantu bose bari guhangara kuzirwanya. 


Izo ngingo ze zakuruye intekerezo z'abantu muri rusange. Barazisomye bakongera 
kuzisoma kandi aho banyuze hose bakagenda bazisubiramo. Habayeho gukanguka gukomeye 
muri kaminuza ndetse no mu mujyi wose. Izo ngingo shingiro zagaragaje ko ububasha bwo 
kubabarira ibyaha no gukuraho igihano cyabyo butigeze buhabwa Papa cyangwa undi muntu 
uwo ari we wese. Iyo gahunda yabo yose yari uburiganya, -abibara nk'uburyo bwo kwaka 
abantu amafaranga bashingiye ku kwizera kw'abantu kuzuye ubwoba n'ubujiji, akaba ari 
n'uburyo Satani akoresha kugira ngo arimbure ubugingo bw’abantu bose babasha kwizera 
ibinyoma bye. Yerekanye neza kandi ko Ubutumwa bwiza bwa Kristo ari bwo butunzi buruta 
ubundi itorero rifite, kandi ko ubuntu bw'Imana bwahishuriwe muri ubwo butumwa 
buhererwa ubuntu abantu bose babushakisha kwihana no kwizera. 


Ingingo shingiro za Luteri zatezaga impaka ariko nta muntu n'umwe watinyutse kuzana 
ingingo izirwanya. Mu minsi mike ibibazo izo ngingo yatanze zari zimaze gukwira mu gihugu 
cy’ Ubudage cyose, kandi mu byumweru bike gusa zari zimaze kugera aharangaga Ubukristo 
hose. Abantu benshi bakundaga itorero ry'i Roma bari barabonye kandi bababazwa 
n'amarorerwa akomeye yari yarahawe icyicaro mu itorero nyamara ntibamenye uko 
bayahagarika. Basomye izo ngingo bafite ibyishimo byinshi bazibonamo ijwi ry" Imana 
rizivugiramo. Babonye ko kubw'ubuntu bwe Umukiza yarambuye ukuboko kugira ngo 
ahagarike amatwara y'ubuhendanyi yakomezaga kwiyongera aturutse i Roma. 
Ibikomangoma n'abanyamategeko banezerewe mu ibanga ko hari habonetse ikirogoya ubwo 
butegetsi bwarangwaga n'ubwirasi butemeraga uburenganzira bwo kujuririra imyanzuro 
bwafashe. 


Ariko abantu benshi bari barabaswe n’icyaha no kwizera iby’ubupfumu ubwo babonaga 
ko ibyo bizeraga by’ibinyoma kandi byari byarabamaze ubwoba bishenywe, bagize ubwoba. 
Indyarya z'abayobozi b’idini zimaze kubona ko zirogowe mu murimo wazo wo guha intebe 
icyaha kandi babonye inyungu zabo zibangamiwe, bagize uburakari bukabije maze bishyira 
hamwe kugira ngo bashyigikire inyigisho zabo. Luteri yagize abamurega benshi yagombaga 
guhangana nabo. Bamwe bamureze guhubuka no gukora atabitekerejeho. Abandi bamurega 
ko atizera, bakavuga ko atayobowe n'Imana, ahubwo ko yakoreshwaga n'ubwibone no 
kurarikira. Yarasubizaga ati: ” Ni nde utazi ko bitajya bishoboka ko hari umuntu uzana 
igitekerezo gishya maze ntagaragare ko afite ubwibone, kandi ntaregwe guteza 
impaka?...Kuki Kristo n'abahowe kwizera kwabo bose bishwe? Byatewe n'uko basaga 
n'abirasi basuzugura ubwenge bwariho muri icyo gihe, ndetse n'uko bazanaga amatwara 
mashya batabanje kwicisha bugufi ngo bagishe abazi ubwenge bwo mu bihe byashize.” 

Yongeye kuvuga ati: “Ibyo nkora byose bizakorwa, atari kubw'ubushishozi bw’abantu 
ahubwo ari kubwo inama y'Imana. Niba uyu murimo ari uw'Imana, ni nde uzawuhagarika? 
Niba atari uwayo, ni nde ubasha kuwukomeza? Si ubushake bwanjye, cyangwa ubwabo, 
cyangwa ubwacu, ahubwo ni ubwawe Data Wera uri mu ijuru.” 90 


Nubwo Luteri yari yarahagurukijwe na Mwuka w'Imana kugira ngo atangire umurimo 
we, ntabwo yabashaga kuwuteza imbere adahuye n'intambara zikomeye. Ibirego by’abanzi 
be, guharabika imigambi ye, ndetse no gutekereza nabi imico ye n'"impamvu yamuhagurukije 
byamwisutseho nk umwuzure kandi ntibyaburaga kumugiraho ingaruka. Yari yarumvise afite 
icyizere cy'uko abayobozi b'abantu haba mu itorero no mu mashuri bazifatanya nawe mu 
muhati wo kuzana ivugurura. Amagambo yo kumutera ubutwari yavaga ku bari mu myanya 
yo hejuru mu buyobozi yamuteye ibyishimo amwuzuza n'ibyiringiro. Mu bitekerezo bye yari 
yaramaze kubona umuseke urabagirana w'itorero. Ariko ya mvugo yo kumutera ubutwari 
yaje kuvamo kumuveba no kumuciraho iteka. Abanyacyubahiro benshi baba abo mu itorero 
na leta bari baremeye ko ingingo ze zifite ukuri; ariko bidatinze baza kubona ko kwemera uko 
kuri byari guteza impinduka zikomeye. Kujijura no kuvugurura abantu byari gushegesha 
ubutegetsi bw°i Roma, bigahagarika amasoko menshi yisukaga mu butunzi bw’i Roma bityo 
bigahungabanya imibereho myiza y’abayobozi b’itorero riyoborwa na papa. Byongeye kandi, 
kwigisha abantu gutekereza no gukora nk’ibiremwa bifite umudendezo, kubigisha guhanga 
amaso Kristo wenyine kugira ngo babone agakiza byari guhirika intebe y'ubutware bwa Papa 
ndetse bikaba byasenya n'ubutegetsi bwabo. Kubera iyo mpamvu bahakanye rwose ku 
mugaragaro ubwenge bahishuriwe n'Imana maze bahitamo kujya mu ruhande rurwanya 
Kristo n’ukuri bakoresheje kurwanya uwo Imana yari yabatumyeho ngo abamurikire. 


Luteri yahinze umushyitsi ubwo yibonaga ari we muntu wenyine uhanganye n’ububasha 
buruta ubundi ku isi. Rimwe na rimwe yajyaga ashidikanya akibaza niba koko yarashorewe 
n'Imana ngo ahangane n'ubutegetsi bw’itorero. Yaranditse ati: “Nari iki jyewe wo guhangana 
n'ubutware bwa Papa, uwo abami bo ku isi ndetse n'isi yose bahindira umushyitsi imbere? 
...Nta muntu wabasha kumenya uko umutima wanjye wababaye muri iyo myaka ibiri ya 
mbere, ndetse n’akangaratete no kwiheba naguyemo.” 91 


Nyamara Luteri ntiyaretswe ngo acike intege bikomeye. Igihe ubufasha bw'abantu bwari 
butakiriho, yakomeje guhanga amaso Imana yonyine maze amenya ko akwiriye kwibera mu 
mahoro atagira impinduka akishingikiriza kuri kwa kuboko kw’Ishobora byose. 


Luteri yandikiye umuntu wakundaga ivugurura agira ati: “Ntabwo dushobora kugera aho 
dusobanukirwa Ibyanditswe kubwo kwiga cyangwa ubwenge. Inshingano yawe ya mbere ni 
ugutangiza isengesho. Inginga Imana ngo mu mbabazi zayo nyinshi iguhe ubusobanuro 
nyakuri bw’Ijambo ryayo. Nta wundi musobanuzi w'ljambo ryImana uruta 
Uwaryandikishije nk'uko ubwe yivugiye ati: “Bose bazigishwa n'Imana.” Ntukagire icyo 
wiringira cyava mu mirimo yawe no mu myumvire yawe bwite: iringire Imana gusa 
n'imbaraga ya Mwuka wayo. Iringire ibishingiye ku ijambo ry”uwabinyuzemo.” 92 Aha hari 

icyigisho cy'ingenzi ku bumva ko Imana yabahamagariye kubwira abandi ukuri gukomeye 
kw'iki gihe. Uko kuri kuzabyutsa urwango rwa Satani n'urw'abantu bakunda ibitekerezo 
bihimbano byahimbwe na Satani. Mu ntambara barwana n'imbaraga y'umubi, hakenewe 
ikindi kintu kirenze imbaraga n’ubwenge bya kimuntu. 


Igihe abanzi be bitabazaga imihango n'imigenzo, cyangwa ibyemezo n'ububasha bya 
Papa, Luteri yabasubirishaga Bibiliya, Bibiliya yonyine. Muri yo harimo ingingo batabashaga 
kwisobanuraho bityo ababaswe n’imigenzo n’imihango basakuza basaba ko yicwa nk'uko 
Abayuda basabiye Kristo gupfa. Abayoboke ba Papa basakuzaga bavuga bati: “Ni 
umuhakanyi! Byaba ari ukugambanira itorero bikomeye kureka umuhakanyi uteye ubwoba 
akabaho n'ubwo yaba isaha imwe! Nimuhite mushinga urumambo rwo kumumanikaho!” 93 


Ariko ntabwo yishwe bitewe n’ubwo burakari bwabo bukaze. Imana yari imuteganyirije 
umurimo agomba gukora, bityo yohererezwa abamarayika bo mu ijuru ngo bamurinde. 
Nyamara, abantu benshi bari barakiriye umucyo w'agatangaza bawugejejweho na Luteri 
bagezweho n’°umujinya wa Satani kandi bagerwaho no gutotezwa n'urupfu rw’agashinyaguro 
badatinya kubwo gukunda ukuri. 


Inyigisho za Luteri zakuruye intekerezo z'abantu benshi bashishoza mu Budage hose. 
Imirasire y'umucyo yaturukaga mu bibwirizwa bye no mu nyandiko ze yakanguye kandi 
imurikira abantu ibihumbi byinshi. Ukwizera kuzima kwasimburaga imigenzo n’imihango 
igaragara inyuma itorero ryari rimazemo igihe kirekire. Uko bwacyaga bukira niko abantu 
barushagaho kutizera inyigisho zidahamye z’itorero ry’i Roma. Inzitizi z'urwikekwe 
zavagaho. Ijambo ry’Imana Luteri yashingiragaho agenzura inyigisho yose n’ikivugwa cyose 
ryari nk’inkota ityaye amugi yombi, rikagenda rikahuranya imitima y'abantu. Byagaragaraga 
ko ahantu hose hatutumba icyifuzo cy’iterambere mu bya Mwuka. Abantu hose bari bafite 
inzara n’inyota byo gutungana batari barigeze bagira mu bihe byashize. Abantu benshi bari 
bamaze imyaka myinshi bahanze amaso yabo imihango n'abahuza b’abantu, noneho 
barahindukiye batumbira Kristo wabambwe bafite kwihana no kwizera. 


Uko gukanguka kwakwiriye hose kwakanguye ubwoba bw’abayobozi b’itorero riyoborwa 
na Papa. Luteri yahamagariwe kwitaba i Roma kugira ngo asubize ikirego yarezwe 
cy'ubuyobe. Uko guhamagarwa kwateye incuti ze ubwoba. Bari bazi neza akaga 
kamutegereje muri uwo mujyi wirunduriye mu bibi kandi wari warasinze amaraso y’abahowe 
kwizera Yesu. Barwanyije ko yajya 1 Roma maze basaba ko yacirirwa urubanza mu Budage. 


Uko gusaba kwaje kwemerwa maze intumwa ya Papa yoherezwa kujya gukurikirana urwo 
rubanza. Mu mabwiriza Papa yahaye iyi ntumwa harimo ko byamaze kwemezwa ko Luteri 
ari umuhakanyi. Kubw’ibyo iyo ntumwa yategetswe guhita amukurikirana kandi 
akamucecekesha. Iyo yajyaga gukomeza kwihagararaho kandi iyo ntumwa ya Papa ntibashe 
kumufata, yari yahawe ububasha bwo kumugira igicibwa mu Budage hose; akamuca, 
akamuvuma kandi n'abifatanyije na we bose bagacibwa.” 94 Ikigeretse kuri ibyo, kugira ngo 


ubuyobe burandurwe burundu, Papa yategetse intumwa ye guca abantu bose bakwirengagiza 

gufata Luteri n’abayoboke be, ntiyite ku cyubahiro icyo ari cyo cyose baba bafite mu itorero 
cyangwa mu butegetsi bwa Leta, uretse umwami w'abami wenyine. Abantu nk'abo akaba 
yaragombaga kubatanga bagahanwa na Roma. 


Aha rero niho hagaragarira umwuka nyakuri w'ubupapa. Nta kimenyetso na gito kiranga 
ihame ry'ubukristo cyangwa icy’ubutabera busanzwe cyagaragaraga muri iyi nyandiko uko 
yakabaye. Luteri yari kure y'i Roma; nta mahirwe yari yarigeze ahabwa yo kwisobanura 
cyangwa kuburanira uruhande yari ahagazemo; nyamara mbere y'uko ibye bikurikiranwa, 
yari yaramaze kugirwa umuntu wayobye, kandi muri uwo munsi, aramaganwa, araregwa, 
acirwa urubanza, akatirwa ibihano kandi ibyo bikorwa byose abikorerwa n'uwiyitaga 
umubyeyi uzira inenge, uruta abandi wenyine, umutware utibeshya mu itorero cyangwa muri 
Leta! 


Muri icyo gihe ubwo Luteri yari akeneye cyane kwitabwaho ndetse n'inama z’incuti 
nyakuri, Imana mu buntu bwayo yohereje Melanchthon aza i Wittenberg. Yari akiri muto, 
akicisha bugufi, agacisha make mu mikorere ye. Gutekereza neza kwa Melanchthon, 
ubuhanga bwe buhanitse ndetse no kuba intyoza kwe bikomatanye no kugira imico itunganye 
byatumye abantu muri rusange bamwemera kandi baramwubaha. Ntabwo ubuhanga bwe 
bukomeye bwagaragaraga cyane nko kwiyoroshya kwe. Bidatinze yaje guhinduka 
umuyoboke ubishishikariye w'ubutumwa bwiza, aba n'incuti magara ya Luteri ndetse 
n'umushyigikiye w'agaciro kenshi bityo kwitonda kwe, ubugwaneza n'ubushishozi bye 
bikuzuza ubutwari n’°umurava bya Luteri. Gufatanya kwabo mu murimo byongeye imbaraga 
Ubugorozi kandi byabereye Luteri isoko y'ubutwari bukomeye. 


Umujyi wa Augsburg ni wo wari waratoranyijwe ngo ube ahantu Luteri yagombaga 
gucirirwamo urubanza, bityo agenda n'amaguru yerekeza muri uwo mujyi. Abantu 
bamugiriye ubwoba cyane. Byari byaravuzwe ku mugaragaro ko azafatirwa mu nzira akicwa, 
bityo incuti ze zimwingigira kutishyira mu kaga. Bamusabye no kuba avuye i Wittenberg mu 
gihe runaka maze akajya kwibera ahantu hatuje hamwe n'abifuzaga kumurinda. Ariko 
ntiyigeze yemera kuva mu mwanya Imana yari yaramushyizemo. Yagombaga gukomeza 
gushikama ku kuri adakebakeba atitaye ku miraba yamwisukagaho. Yaravuze ati: “Meze nka 
Yeremiya, umuntu uteza amakimbirane no gutandukana; ariko uko ibikangisho byabo 
birushaho kwiyongera ni ko n’ibyishimo byanjye byiyongera. .. Bamaze gukuraho icyubahiro 
cyanjye no kumenyekana kwanjye. Icyo nsigaranye ni kimwe gusa; ni umubiri wanjye 
w'impezamajyo: Nawo nibawutware; bityo ubuzima bwanjye bazabugira bugufi mu masaha 
make gusa. Ariko ubugingo bwanjye bwo ntibashobora kubushyikira. Umuntu wifuza 
kubwira ijambo rya Kristo abatuye isi, agomba guhora yiteguye gupfa igihe icyo ari cyo 
cyose.” 95 


Inkuru z’uko Luteri yageze Augsburg yashimishije cyane intumwa ya Papa. Uwitwaga 
umuyobe wababujije amahwemo agahagurutsa isi yose noneho yasaga n'uri mu maboko 
y'ubushobozi bwa Roma bityo intumwa ya Papa yiyemeza ko adakwiriye kumuva mu 

maboko. Umugorozi Luteri yari yarananiwe kwishakira urwandiko rw'inzira rumurinda. 
Incuti ze zamusabye kutajya imbere y’intumwa ya Papa adafite urwandiko rw’inzira maze izo 
ncuti ubwazo zifata gahunda yo kurumusabira umwami w'abami. Intumwa ya Papa yari 
yagambiriye ko bishobotse yahatira Luteri kwisubiraho kandi bitashoboka igatuma ajyanwa i 
Roma kugira ngo agenzwe nk'uko Huse na Yoramu bagenjwe. Nicyo cyatumye iyo ntumwa 
yifashisha abakozi bayo, yashishikariye gushuka Luteri ngo amwitabe atitwaje urwandiko 
rw'nzira amwiringiza ko amufitiye impuhwe. Luteri yanze rwose gukora atyo. 
Ntiyashoboraga kujya kwitaba intumwa ya Papa atarabona urwandiko rumusezeranya ko 
arinzwe nzumwami w'abami. 


Abayobozi b’itorero ry’i Roma bari biyemeje kugerageza kwigarurira Luteri bakoresheje 
kumugaragariza ubugwaneza. Mu kiganiro yagiranye na we, ya ntumwa ya Papa yagaragaje 
ko amufitiye urukundo rutangaje, ariko isaba Luteri ko yumvira ibyo ubutegetsi bw’itorero 
bumubwira atazuyaje kandi akemera buri ngingo yose nta gitekerezo na kimwe atanze 
cyangwa ngo agire ikibazo abaza. Mu gukora atyo, intumwa ya Papa yari yibeshye ku mico 
y'umuntu yavuganaga nawe. Mu gisubizo cya Luteri, yagaragaje uko yubaha itorero, uko 
yifuza ukuri, uko yiteguye kwisobanura kubyo aregwa byerekeranye n'inyigisho yigishije 
ndetse no gushyikiriza amahame za kaminuza zimwe zikomeye ngo ziyafatire icyemezo. 
Ariko muri uwo mwanya kandi yanenze cyane imikorere y'uwo mukaridinali wari watumwe 
na Papa wamusabaga kwisubiraho atabanje kumwereka ikosa rye. 


Igisubizo cyonyine yahawe ni iki ngo: “Isubireho, isubireho!” Umugorozi Luteri 
yerekanye ko uruhande arimo rushyigikiwe na Bibiliya kandi avuga ashikamye ko atabasha 
kureka ukuri. Ya ntumwa ya Papa ibonye idashoboye kwisobanura ku ngingo zivuzwe na 
Luteri, yamucecekesheje amucyaha, amukankamira kandi akanamushyeshyenga avangamo 
amagambo akuye mu miziririzo n’ibyavuzwe n'Abapadiri bakuru ntiyigere aha Luteri 
umwanya wo kuvuga. Luteri abonye ko icyo kiganiro nigikomeza gityo kiri bube impfabusa, 
amaherezo yasabye uburenganzira bwo gutanga igisubizo cye mu nyandiko. 


Ubwo Luteri yandikiraga incuti ye yaravuze ati: “Mu gukora ntyo, urenganywa yunguka 
mu buryo bubiri: ubwa mbere ibyanditswe bibasha gushyirwa imbere y' abandi nabo bakagira 
icyo babivugaho. Icya kabiri, umuntu agira amahirwe yo gutsinda ubwoba, ndetse no kugera 
ku mutimanama w'umunyagitugu wirata kandi uvuga nabi wabashaga kumurusha ubushobozi 
akoresheje imvugo ye y'ubwirasi.” 96 


Ku munsi w'ikiganiro-mpaka wakurikiyeho, Luteri yavuze ibitekerezo bye mu buryo 
bwumvikana neza, bwahuranyije kandi burimo imbaraga kandi akabishyigikiza amagambo 
yakuye mu Byanditswe byera. Amaze gusoma urwo rupapuro aranguruye, yaruhereje uwo 
mukaridinali nyamara we arujugunya hasi n'umujinya mwinshi, avuga ko rwuzuyemo 
amagambo y'amanjwe ndetse n’ibyo yakuye ahandi bidafite ireme. Noneho Luteri 
yarahagurutse avugana n’°uwo muyobozi mukuru w'idini w’umwibone, avuga ku migenzo 
n’inyigisho by’itorero kandi asenya rwose ibyo uwo muyobozi yishingikirizagaho. 

Uwo muyobozi mukuru abonye ko imitekerereze ya Luteri itabasha kugishwa impaka, ni 
uko abuze uko yifata avugana uburakari bwinshi cyane ati: “Isubireho! Niba utabikoze 
ndakohereza 1 Roma ujye kwitaba abacamanza bashyiriweho kurangiza urubanza rwawe. 
Ndaguca wowe ubwawe n'abakuyobotse bose, ndetse n’abantu bose bazagushyigikira igihe 
icyo ari cyo cyose bazacibwa mu itorero.” Yarangije avugana ubwibone n'uburakari ati; 
“Isubireho cyangwa we kuzongera kugaruka imbere yanjye.” 97 


Luteri n'incuti ze bahise bava aho, muri ubwo buryo agaragaza yeruye ko atitezweho 
kwisubiraho. Ibi ntabwo ari byo uwo mukaridinali yari yaragambiriye. Yari yishutse ko 
kubwo gukoresha igitugu ari bubashe gukangisha Luteri maze akisubiraho. Noneho yari 
asigaranye n'abari bamushyigikiye gusa maze akajya abarebana agahinda kenshi atewe no 
kutagera ku migambi ye bimutunguye. 


Umuhati Luteri yakoresheje icyo gihe ntiwabuze kugira ingaruka zishimishije. Inteko 
y'abantu bari bateraniye aho bashoboye kugereranya abo bagabo bombi no kwifatira 
umwanzuro ku mwuka buri wese yagaragaje ndetse n’imbaraga n'ukuri k’uruhande rwa buri 
wese. Mbega uburyo itandukaniro ryari rinini! Luteri yari umuntu woroheje, wicishije bugufi, 
ushikamye, wahagaze afite imbaraga y'Imana n'ukuri mu ruhande rwe. Intumwa ya Papa yo 
yari yuzuye kwiyumvamo icyubahiro, kwishyira hejuru, ifite ubwibone, udashyira mu gaciro, 
kandi nta n’ingingo n’imwe yavugaga ayikuye mu Byanditswe Byera, nyamara akavugana 
ubukana asakuza ati: “Isubireho, cyangwa woherezwe i Roma ujye guhanwa!” 


Nubwo Luteri yari yashoboye kubona urwandiko rw'inzira ahawe n’umwami w'abami, 
abakomeye ku itorero ry’i Roma bacuraga umugambi mubisha wo kumufata ngo bamufunge. 
Incuti ze zibonye ko bitakiri ngombwa kongera igihe cyo kuguma aho zamusabye ko akwiriye 
gusubira i Wittenberg bidatinze kandi ko hakwiye kuba ubushishozi ngo iyo migambi ye 
itamenyekana. Kubw’ibyo yavuye i Augsburg mu rukerera izuba ritararasa, agenda ku ifarashi 
aherekezwa gusa n'uwo kumuyobora umucamanza yari yamuhaye. Yari afite ubwoba 
bw’ibyamubaho, agenda mu ibanga aca mu tuyira twijimye kandi dutuje two muri uwo mujyi. 
Abanzi be b'abagome babaga bari maso bacura imigambi yo kumwica. Mbese yabashaga 
gusimbuka imitego bamuteze? Byari ibihe by'akababaro gakomeye no gusenga cyane. 
Yageze ku rugi ruto rw’icyanzu cy’uruzitiro rw umujyi, we n'uwari umuyoboye bakinguriwe 
urwo rugi maze bacamo barasohoka nta mbogamizi. Bamaze kugera hanze aho bari bafite 
umudendezo, barirutse cyane ku buryo ya ntumwa ya papa yamenye ko Luteri yagiye yamaze 
kugera aho abamuhigaga batabasha kugera. Satani n'abakozi be baratsinzwe. Umuntu 
bibwiraga ko ari mu maboko yabo yari yamaze kugenda, yacitse nk’inyoni icitse umutego. 


Intumwa ya Papa imaze kumenya ko Luteri yabacitse yarumiwe kandi azabiranywa 
n'uburakari. Yari yiteze ko azahabwa icyubahiro gikomeye kubw’ubucakura no kwiyemeza 
yakoresheje akemura ikibazo cy'uwo wajujubije itorero; ariko ibyiringiro bye byabaye 
iby'ubusa. Uburakari bwe yabugaragarije mu ibaruwa yandikiye Ferederiko wari 

igikomangoma cy’i Saxony arwanya Luteri cyane kandi asaba ko Ferederiko yamwohereza i 
Roma cyangwa akamuca i Saxony. 


Mu kwisobanura, Luteri yasabye ko intumwa ya Papa cyangwa Papa ubwe berekena mu 
Byanditswe ikosa yaba afite; kandi arahira akomeje ko yiteguye kureka inyigisho ze mu gihe 
zigaragajwe ko zivuguruza jambo ry'Imana. Yanashimiye Imana kuba yarabonye ko 
bimukwiriye kurenganywa kubw’umurimo muziranenge. 


Ferederiko wari igikomangoma cy’i Saxony ntabwo yari asobanukiwe neza n’inyigisho 
zivuguruye, ariko yari yaranyuzwe cyane n'ubutungane, imbaraga no kumvikana 
kw'amagambo ya Luteri, kandi yiyemeza kumurinda kugeza ubwo kugeza ubwo 
bazagaragaza ko Luteri ari mu makosa. Ubwo yasubizaga kubyo iyo ntumwa ya Papa 
yasabaga, Ferederiko yaranditse ati: “Kuva Dogiteri Martin Luteri yarakwitabye i Augsburg, 
wagombye kunyurwa. Ntabwo twari twiteze ko ushishikazwa no gutuma yisubiraho utabanje 
kumwemeza amakosa ye. Nta muntu n'umwe wo mu ntiti zo mu ntara yacu wigeze 
amenyesha ko inyigisho za Martin zisuzuguza Imana, ko zirwanya ubukristo cyangwa ko ari 
iz'ubuhakanyi.” Ikindi kandi icyo gikomangoma cyanze kohereza Luteri i Roma cyangwa 
kumwirukana mu ntara gitegeka.” 98 


Igikomangoma Ferederiko yabonye ko muri rusange, mu bantu hariho ukwicwa 
kw'amabwiriza y’ imico-mbonera. Umurimo ukomeye w’ivugurura wari ukenewe. Uburyo 
bukomeye kandi buhenze bwakoreshwa bwose kugira ngo bahagarike kandi bahane 
ubwigomeke ntacyo byajyaga kugeraho keretse gusa abantu bazirikanye kandi bakumvira 
ibyo Imana ibasaba ndetse n'amabwiriza y'uwamurikiwe nayo. Ferederiko yabonaga ko 
Luteri akora kugira ngo abageze kuri iyo ntego bityo yishima rwihishwa ashimishijwe n'uko 
hari impinduka nziza yigaragaza mu itorero. 


Yabonye kandi ko Luteri wari umwigisha muri Kaminuza hari ibikomeye yagezeho. Hari 
hashize umwaka umwe gusa Luteri amanitse amahame shingiro ye kuri kiriziya ngari, ariko 
hari harabayeho kugabanyuka gukomeye kw’°umubare w'abagenzi bazaga gusura iyo kiriziya 
ku munsi w'abatagatifu bose. Roma yari yarabuze abaza kuramya ndetse n’amaturo, nyamara 
umwanya wabo wagiwemo n'irindi tsinda ryabazaga i Wittenburg, bataje nk'abagenzi baje 
kuramya abatagatifu, ahubwo babaga ari abanyeshuri baje kuzura amashuri yaho. Hirya no 
hino inyandiko za Luteri zari zarakanguriye abantu gusoma Ibyanditswe Byera, kandi 
abanyeshuri bazaga kuri Kaminuza badaturutse mu ntara zose z’Ubudage gusa ahubwo 
bavuye no mu bindi bihugu. Abasore bazaga bakabona umujyi wa Wittemberg ubwa mbere, 
“bazamuraga amaboko yabo bakayerekeza mu ijuru maze bagashimira Imana kuba yaratumye 
umucyo w'ukuri umurika uturutse muri uwo mujyi nk'uko mu bihe bya kera waturukaga i 
Siyoni ugakwira no mu bihugu bya kure cyane.” 99 


Kugeza icyo gihe Luteri yari yaritandukanyije n'amakosa y’itorero ry’i Roma by’igice. 
Ariko uko yagereranyaga Ibyanditswe Byera n'amategeko n’amateka yashyizweho na papa, 


yarushagaho gutangara. Yanditse agira ati: “Ubu ndi gusoma amategeko ya Papa,...Ntabwo 

nzi niba Papa atari we urwanya Kristo (antikristo) cyangwa niba ari intumwa ye, kuko ayo 
mategeko abambisha Kristo kandi akamugaragaza uko atari.” 100 Nyamara, kugeza icyo gihe 
Luteri yari agishyigikiye itorero Gatolika ry’i Roma, kandi nta gitekerezo cyo kwitandukanya 
naryo yari afite. 


Inyandiko z'umugorozi Luteri ndetse n'inyigisho ze byakwiraga mu bihugu byose 
birangwamo ubukristo. Umurimo we wakwiriye mu Busuwisi n’Ubuholandi. Amakopi 
y'inyandiko ze yagejejwe mu Bufaransa no muri Esipanye. Mu Bwongereza ho bakiriye 
inyigisho ze nk’ijambo ry’ubugingo. Mu Bubiligi no mu Butariyani na ho hakwiriye uko kuri. 
Abantu ibihumbi byinshi barakangukaga bakava mu iroro rimeze nk'urupfu bakinjira mu 
byishimo n'ibyiringiro byo kugira imibereho yo kwizera. 


Roma yarushijeho guhangayikishwa n'ibitero bya Luteri, bityo bamwe mu bamurwanyaga 
n'ishyaka ryinshi ndetse n’intiti zigishaga muri kaminuza z'itorero Gatolika ziza gutangaza 
ko umuntu uzabasha kwica uwo mupadiri wigometse nta cyaha azabarwaho. Umunsi umwe, 
umuntu utazwi wari witwaje imbunda ntoya ayihishe mu mwambaro we yegereye Luteri maze 
amubaza impamvu agenda wenyine. Luteri aramusubiza ati: “Ndi mu maboko y'Imana, ni Yo 
mbaraga zanjye n’ingabo inkingira. Umuntu yabasha kuntwara iki?” 101 


Wa muntu yumvise ayo magambo yagize ubwoba bwinshi maze ahunga nk'uwari imbere 
y'abamarayika bo mu ijuru. 


Roma yari ishishikajwe no kwica Luteri, ariko Imana ni yo yamurindaga. Inyigisho ze 
zumvikanaga ahantu hose- haba mu ngo z'aboroheje, iz'abakomeye, mu bigo by'abihaye 
Imana,...muri za kaminuza ndetse no mu ngoro z'abami;” kandi hirya no hino abantu 
b'abanyacyubahiro barahagurukaga kugira ngo bamushyigikire. 102 


Muri icyo gihe ubwo Luteri yasomaga ibyo Huse yanditse,ni bwo yavumbuye ko ukuri 
gukomeye ko kugirwa intungane kubwo kwizera we ubwe yashakaga kwerereza no kwigisha, 
kwari kwarakomeweho n'umugorozi w°i Boheme (Huse). Luteri yaravuze ati: “Twese, yaba 
Pawulo, Augustine na njye ubwanjye, twabaye abayoboke ba Huse tutabizi!” Yakomeje agira 
ati: “Imana Izamenyesha abatuye isi bose ko babwirijwe ukuri hakaba hashize ikinyejana, 
nyamara bakaba baragutwitse!” 103 


Mu byo yamenyesheje umwami w'abami n'abatware bo mu Budage ashyigikira 
ivugururwa mu Bukristo, Luteri yanditse ibya Papa agira ati: “Ni ikintu kibabaje cyane 
kubona umuntu wiyita umusimbura wa Kristo yigaragazaho gukomera n’icyubahiro bitagirwa 
n'umwami w'abami uwo ari we wese. Mbese ibyo niko gusa na Yesu wari umukene cyangwa 
na Petero wicishaga bugufi? Bavuga ko ari umutware w'isi! Nyamara Kristo uwo Papa 
yiyitirira kuba umusimbura we, yarivugiye ati: “Ubwami bwanjye si ubw’iy’isi.” None se 
ubutware bw’°umusimbura bushobora kuruta ubwa shebuja?” 104 


Yanditse ibya za kaminuza atya ati: “Ndatinya cyane ko za kaminuza zazaba imiryango 
ya gihenomu nibaramuka badakoranye umuhati mu gusobanura Ibyanditswe Byera ndetse no 

kubishimangira mu mitima y'abasore. Ntanze inama ko nta muntu ukwiriye gushyira umwana 
we ahantu Ibyanditswe Byera bidafite intebe. Ikigo cyose abantu badahugira mu Ijambo 
ry" Imana ubudatuza nta cyakibuza kwigarurirwa n’ikibi.” 105 


Ayo magambo yakwirakwiye byihuse mu Budage kandi ateza impinduka ikomeye mu 
bantu. Igihugu cyose cyarakangutse maze imbaga y'abantu ihagurutswa no gushyigikira 
iby'ubugorozi. Abanzi ba Luteri, bari bafite ishyushyu rikomeye ryo kwihorera, basabye Papa 
kumufatira ingamba ntakuka. Hatanzwe itegeko rivuga ko inyigisho ze zikwiriye guhita 
zicibwa. Luteri n’abayoboke be bahawe iminsi mirongo itandatu yo kwisubiraho, batabikora, 
nyuma y’iyo minsi bagacibwa mu itorero. 


Ubugorozi bwari bugeze mu gihe gikomeye cyane. Mu myaka amagana menshi iteka rya 
Papa ryo guca umuntu mu itorero ryateraga ubwoba bwinshi n’ibikomangoma bikomeye. Iryo 
teka ryari ryarujuje umuvumo ubwami bukomeye. Abagerwagaho no gucibwaho iteka na 
Roma, muri rusange abantu babarebanaga ubwoba. Babuzwaga kuvugana na bagenzi babo 
kandi bagafatwa nk'abadafite uburenganzira bwo kurengerwa n'amategeko, bagomba 
guhigwa kugira ngo bicwe. Luteri ntiyari ayobewe akaga kari kamutegereje; ariko 
yarashikamye, yiringira ko Kristo ari we uzamukomeza kandi akamubera ingabo imukingira. 
Mu kwizera n'ubutwari by'abahorwaga kwizera kwabo, Luteri yaranditse ati: “Ntabwo nzi 
ibyenda kubaho, nta n'ubwo nitaye ku kubimenya...Reka ibiba bibe uko bishaka, njye nta 
bwoba mfite. Dore n’ikibabi cy’igiti ntikigwa hasi Data atabishaka. None se twe azatwitaho 
bingana iki! ... Ni iby'agaciro gakomeye kuzira Jambo kuko Jambo uwo wemeye guhinduka 
umuntu na we ubwe yarapfuye. Niba dupfana na we, tuzabana na we, kandi nitunyura mu byo 
yanyuzemo mbere yacu, tuzaba aho ari ndetse tuzabana nawe ubuziraherezo.” 106 


Ubwo iteka ryaciwe na Papa ryageraga kuri Luteri, yaravuze ati: “Iryo tegeko 
ndarihinyuye, kandi nzanarirwanya, kuko ritubahiriza Imana, ndetse ni ibinyoma. . . Kristo 
ubwe ni we ucirwaho iteka muri iryo tegeko... Nishimiye kugerwaho n'ibyo bibi nzira 
umurimo urusha indi yose kuba mwiza. Ndumva mfite umudendezo ukomeye mu mutima 
wanjye kuko noneho nzi ko Papa ari antikristo kandi ko intebe ye y'ubwami ari intebe ya 
Satani ubwe.” 107 


Nyamara rya tegeko ry'i Roma ryari rifite ububasha. Gushyira abantu muri gereza, 
kwicisha urubozo n'inkota ni byo byari intwaro ya Roma yo guhatira abantu kuyumvira. 
Abanyantege nke n’abanyabwoba batengurirwaga imbere y’iteka rya Papa, kandi nubwo muri 
rusange abantu bagiriraga Luteri impuhwe, benshi babonaga ko bidakwiriye guhara amagara 
yabo bazira kugorora itorero. Ibintu byose byasaga n’ibyerekana ko umurimo wa Luteri ugiye 
kurangira. 


Nubwo byari bimeze bityo, Luteri yari ataragira ubwoba. Roma yari yaramuciye kandi 
abatuye isi bari bategereje ko yicwa cyangwa agahatirwa kwisubiraho. Ariko mu mbaraga 
ikomeye, Luteri yabwiye Roma ko ari yo iciriweho iteka kandi avugira ku mugaragaro ko 
yiyemeje gutandukana nayo by’iteka. Luteri afata inyandiko z'amategeko y’idini n’iryo 

tangazo rimuca mu itorero ndetse n’izindi nyandiko zishyigikira ubutegetsi bwa Papa maze 
abitwikira mu ruhame rw'imbaga y'abanyeshuri, intiti zigisha muri kaminuza ndetse na 
rubanda rwo mu nzego zose. Yaravuze ati: “Kubwo gutwika ibitabo byanjye, abanzi banjye 
babashije gutesha agaciro umurimo w'ukuri mu ntekerezo za rubanda kandi barimbura 
imitima yabo. None kubera iyo mpamvu nanjye ntwitse ibitabo byabo. Urugamba rukaze 
rwamaze gutangira. Kugeza none icyo nakoze kwari ugukina na papa gusa. Natangiye uyu 
murimo mu izina ry" Imana, kandi uzarangira ntahari ahubwo uzarangizwa n'imbaraga zayo.” 
108 


Ku magambo yo kunnyega yavuzwe n'abanzi be bamukwenaga ndetse n'intege nke ziri 
mu murimo we, Luteri yarashubije ati: “Ni nde uzi niba Imana yarantoranyije kandi 
ikampamagara? Basuzugura Imana ubwayo. Mose yari wenyine ubwo bavaga mu Misiri, 
Eliya yari wenyine mu ngoma y'umwami Ahabu, Yesaya nawe yari wenyine muri 
Yerusalemu na Ezekeli yari wenyine muri Babuloni...Ntabwo Imana yigeze itoranya 
umutambyi mukuru cyangwa undi muntu ukomeye ngo babe abahanuzi. Ahubwo yatoranyije 
abantu baciye bugufi kandi b'insuzugurwa, ndetse rimwe yatoranyije Amosi wari 
umushumba. Mu bihe byose byabayeho, intungane zagiye zihara amagara yazo maze 
zigacyaha abakomeye, abami, ibikomangoma, abatambyi ndetse n’abanyabwenge. . .Ntabwo 
mvuga ko ndi umuhanuzi, ahubwo ndavuga ko bakwiriye gutinya babitewe gusa n'uko ndi 
umwe bo bakaba ari benshi. Ibi mbizi neza ko Ijambo ry’Imana riri kumwe nanjye kandi ko 
ritari kumwe nabo.” 109 


Nyamara ntabwo Luteri yafashe umwanzuro wo kwitandikanya burundu n'itorero nta 
rugamba rukomeye arwanye n’intekerezo ze. Muri icyo gihe niho yanditse ati: “Buri munsi 
ndushaho kumva uko bikomeye ibyo umuntu yatojwe kugenderamo akiri umwana. Nubwo 
ku ruhande rwanjye nari mfite Ibyanditswe, mbega uburyo byanteye umubabaro mwinshi 
kwiyumvisha ko nkwiriye guhangara guhagarara njyenyine nkarwanya Papa kandi nkavuga 
ko ari antikristo! Mbega imibabaro umutima wanjye wagize utari warigeze ugira! Mbega 
uburyo incuro nyinshi ntabuze kujya nibaza iki kibazo mbabaye, ari nacyo akenshi abayoboke 
ba Papa bambazaga bati: “Mbese ni wowe munyabwenge wenyine?” Mbese abandi bose 
bamaze iki icyo gihe cyose bari mu buyobe? None se amaherezo niba ari wowe wibeshya 
kandi ukaba uri gushora abantu benshi mu buyobe bwawe maze amaherezo bakazazimira 
by'iteka?” Uko ni ko narwanaga n’ibitekerezo byanjye ndetse na Satani kugeza igihe Kristo, 
kubw’ijambo rye ritibeshya, yakomeje umutima wanjye imbere y'uko gushidikanya.” 110 


Papa yari yarakangishije Luteri ko natisubiraho azacibwa mu itorero maze noneho icyo 
gihano gishyirwa mu bikorwa. Hasohotse irindi tangazo rivuga ko Luteri yitandukanyije 
n’itorero ry’i Roma ubuheruka. Iryo tangazo ryaramurwanyaga rikavuga ko yavumwe n’Ijuru 
kandi ko iteka aciriwe rireba n'abantu bose bashobora kwakira inyigisho ze. Urugamba 
rukomeye rwari rwaratangiye rwose. 

Kurwanywa niwo mugabane w’abantu bose Imana igenda ikoresha kugira ngo bageze 
ukuri kwihariye kureba abo mu bihe byabo. Mu gihe cya Luteri hari hariho ukuri kw'ingenzi 
kugenewe ab'icyo gihe. Muri iki gihe naho, hari ukuri kugenewe itorero. Imana yo ikora 
ibintu byose ikurikije ubushake bwayo, yagiye inezezwa no gucisha abantu mu bintu 
bitandukanye ndetse no kubaha inshingano zihariye zirebana n'igihe barimo n’imibereho 
bafite. Nibaha agaciro umucyo bahawe, bazabona imbere yabo ukuri kurushaho gusobanuka. 
Nyamara muri iki gihe, abantu benshi ntibacyifuza ukuri kuruta uko byari biri ku bayoboke 
ba Papa barwanyaga Luteri. Nyamara nk'uko byabaye mu bihe bya kera, haracyariho wa 
mwuka wo kwemera inyigisho n'imigenzo by'abantu mu mwanya wo kwemera Ijambo 
ry’ Imana. Abantu bigisha ukuri gukwiriye iki gihe ntibagomba kwitega ko bazakirwa neza 
kuruta uko byagendekeye abagorozi bo mu bihe byashize. 


Intambara ikomeye hagati y'ukuri n'ikinyoma, hagati ya Kristo na Satani izarushaho 
gukaza umurego kugeza ku iherezo ry’amateka y’isi. 


Yesu yabwiye abigishwa be ati: “Iyo muba ab'isi, ab'isi baba babakunze: ariko kuko 
mutari ab'isi, ahubwo nabatoranyije mu b'isi, ni cyo gituma ab’isi babanga. Mwibuke ijambo 
nababwiye nti: “Umugaragu ntaruta shebuja.” Niba bandenganyije, namwe bazabarenganya, 
niba bitondeye ijambo ryanjye, n’iryanyu naryo bazaryitondera.” Yohana 15:19, 20. Ku rundi 
ruhande naho, Umwami wacu yavuze yeruye ati: “Muzabona ishyano abantu nibabavuga 
neza; kuko ari ko ba sekuruza banyu bagenje abahanuzi b'ibinyoma.” Luka 6:26. 


Muri iyi minsi, umwuka w'ab'isi ntugihuje n’umwuka wa Kristo kuruta uko byari bimeze 
mu bihe bya kera, kandi ababwiriza Ijambo ry’Imana batarigoretse muri iki gihe, ntibashobora 
kuzakiranwa ineza iruta iyagiriwe aba kera. Uburyo bwo kurwanya ukuri bushobora 
guhindura isura, urwango rushobora kuba rutagaragara cyane bitewe n'uko ruhishwe cyane, 
ariko kurwanywa biracyariho kandi bizakomeza kubaho kugeza ku iherezo ry’ibihe. 

Umwami mushya witwaga Charles wa gatanu yari yaragiye ku ngoma mu Budage maze 
intumwa za Roma zihutira kuza kumuha impundu zigira ngo zimushyeshye bityo azakoreshe 
imbaraga ze arwanye Ubugorozi. Ariko ku rundi ruhande, umutware umwe w’i Saxony wari 
warafashije cyane Charles kugera ku ngoma, we yamugiriye inama yo kutagira icyo akora 
kuri Luteri atabanje kumutega amatwi. Bityo umwami w'abami yagiye mu rungabangabo. 
Nta kindi cyajyaga gushimisha abo ku ruhande rwa Papa uretse iteka ry umwami w'abami 
ryicisha Luteri. Umutware w’i Saxony we yari yaravuze ko nta muntu n'umwe, “yaba 
umwami w'abami cyangwa undi wese wigeze yerekana ko inyandiko za Luteri ziri mu 
makosa.” Ku bw'iyo mpamvu yasabye ko Maritini Luteri yahabwa urwandiko rw’inzira 
rutuma arindwa kugira ngo ashobore kujya kwisobanura imbere y'urukiko rugizwe 
n'abacamanza b'abahanga, b'inyangamugayo kandi badaca urwa kibera.” 111 


Icyo gihe amashyaka yose yari ahanze amaso ku nama nkuru y'intara z’ Ubudage yendaga 
guteranira vuba mu mujyi wa Worms nyuma y’igihe gito umwami Charles yimitswe. Hari 
hariho ibibazo bya politiki bikomeye ndetse n’izindi ngingo byagombaga kwigwa n’iyi nama 
yari ihuriyemo abatware bose b’igihugu kuko yari incuro ya mbere ibikomangoma byo mu 
Budage byari bigiye guhurira mu nama ifata ibyemezo n’umwami wabo wari ukiri muto. Mu 
mpande zose z’icyo gihugu hari haturutse abanyacyubahiro bo mu itorero no mu butegetsi 
bwa leta. Abatware ba rubanda, abavuka mu ngo z'abakomeye, abanyeshyari n’abayobozi 
bakuru mu by’idini bose bahasesekaye mu isumbwe no gukomera kwabo. Abatware b’ingabo 
z'ibwami n'ingabo zibaherekeje, intumwa zivuye mu bihugu by'amahanga kandi bya kure; 
bose bateraniye i Worms. Nyamara muri iyo nama ngari, ingingo yari ishishikaje abantu cyane 
yari umurimo w’Umugorozi w°i Saxony. 


Mbere y'aho Charles yari yarabwiye igikomangoma cy’i Saxony kuzazana na Luteri mu 
nama nkuru, amusezeranya kuzamurinda no kuzamuha umudendezo wo kuvugana n’abantu 
babishoboye ku byerekeye ibibazo byakururaga impaka. Luteri yifuzaga cyane kwitaba 
umwami w'abami. Icyo gihe ubuzima bwe bwari bumaze gucika intege cyane ariko yandikiye 
igikomangoma ati: “Niba ntashobora kujya i Worms mfite amagara mazima, bazanjyanayo 
ndwaye nk'uko ubu meze. Kuko niba umwami w'abami ampamagara, sinshobora 
gushidikanya ko ari uguhamagara kw’ Imana ubwayo. Niba bashaka kungirira nabi, ndetse ibi 
birashoboka (kubera ko atari bo bibwirije kumpamagara), iki kibazo ngishyize mu maboko 
y'Imana. Wa wundi warindiye abasore batatu mu itanura ry’umuriro aracyariho kandi ari ku 
ngoma. Imana nibona atari ngombwa kundinda, ubuzima bwanjye ntacyo buvuze. Reka gusa 
twe gutuma ubutumwa bwiza busuzugurwa n'inkozi z'ibibi, kandi nimutyo dusese amaraso 
yacu kubw'ubutumwa bwiza, kuko dutinye inkozi z’ibibi zatsinda. Ntabwo ari ibyanjye 
gufata umwanzuro niba kubaho kwanjye cyangwa gupfa bizagira uruhare rukomeye ku gakiza 
kabantu bose... Mubasha kwitega ko icyo ari cyo cyose cyambaho... uretse guhunga cyangwa 
kwisubiraho. Sinshobora rwose guhunga no kwisubiraho.” 112 

Ubwo inkuru yakwiraga 1 Worms ko Luteri agomba kwitaba inama nkuru, abaturage baho 
barivumbagatanyije. Aleyandere wari intumwa ya Papa akaba yari yashinzwe by’°umwihariko 
gukemura icyo kibazo, abonye bimeze bityo yarumiwe kandi ararakara cyane. Yabonaga ko 
ingaruka yabyo izaba mbi cyane ku buyobozi bwa Papa. Gushakisha ibimenyetso mu rubanza 
Papa yari yaramaze gukemura aciraho iteka Luteri byajyaga kuba ugusuzuguza ubutegetsi 
bwa Papa. Ikindi kandi, yari azi ko ingingo zumvikana kandi zifite imbaraga za Luteri zibasha 
gutwara benshi mu bikomangoma bakava ku ruhande rwa Papa. Kubw'iyo mpamvu, mu 
buryo bwihutirwa cyane, yeretse umwami w'abami Charles ko adashimishishijwe rwose 
n'uko Luteri yakwitaba inama nkuru i Worms. Icyo gihe urwandiko rutangaza ko Luteri 
yaciwe mu itorero rwari rwashyizwe ahagaragara maze rufatanya no gusaba kw’intumwa ya 
Papa bityo bituma umwami w'abami ava ku izima. Yandikiye wa mutware ko niba Luteri 
atisubiyeho, agomba kuguma i Wittenberg. 


Aleyandere atanejejwe n'iyi nsinzi, yakoresheje imbaraga zose n'uburyarya bwose yari 
afite kugira ngo Luteri acirweho iteka. Yagaragaje kwihagararaho nk'ushyigikiye inzira 
nziza, maze yumvisha icyo kibazo ibikomangoma, abayobozi bakuru mu idini ndetse n'abandi 
bari bari muri iyo nama, arega umugorozi ubugambanyi, ubwigomeke, kuba ruharwa no 
gutuka Imana.” Nyamara ubwira n'ubwuzu bwinshi byagaragajwe n'iyo ntumwa ya Papa 
byahishuye neza umwuka wamukoreshaga. Abantu bose muri rusange babonye ko 
“ikimukoresha cyane ari urwango no gushaka guhora kuruta ishyaka n'ubutungane.” 113 
Umubare munini w'abari bagize iyo nama barushijeho kubona ko Luteri arengana. 


Aleyandere yakubye kabiri ishaka yari afite maze ahatira umwami kuzuza inshingano yo 
gushyira mu bikorwa amategeko ya Papa. Nyamara hakurikijwe amategeko y'Ubudage, ibi 
ntibyashoboraga gukorwa ibikomangoma bitabyemeye, ariko umwami Charles arambiwe uko 
gutitiriza yasabye intumwa ya Papa kuzana icyo kirego mu nama nkuru y'abategetsi 
b'igihugu. “Wari umunsi ukomeye kuri iyo ntumwa ya papa. lyo nama yari iteraniyemo 
abantu benshi cyane kuko n'impamvu yayo yari ikomeye. Aleyandere yagombaga kuburanira 
Roma yari yarabyaye amatorero yose kandi ikaba ari nayo yayategekaga.” Yagombaga 
kuburanira ubutware bwa Petero imbere y'imbaga y'abakomeye b'aho Ubukristo 
bwabarizwaga. “Aleyandere yari intyoza maze ahagurukana ishema muri iyo nteko. Mbere 
y'uko Roma icirwaho iteka, Imana yemeye ko igaragara kandi ikaburanira imbere y’urukiko 
rukomeye kuruta izindi ikoresheje umuntu ushoboye kuvuga cyane mu ntyoza zayo.” 114 
Abantu bari bashyigikiye Luteri bategeranyije ubwoba ingaruka z” amagambo ya Aleyandere. 
Ntabwo igikomangoma cy’i Saxony cyari kiri muri iyo nama ariko cyari cyohereje umwe mu 
bajyanama bacyo kugira ngo baze kwandika ibyo intumwa ya Papa iri buvuge. 


Aleyandere yahagurukanye imbaraga zose z'ubwenge n'ubutyoza yari afite kugira ngo 
asenye ukuri. Yakurikiranyaga ibirego ashija Luteri ko ari umwanzi w'itorero na Leta, 
umwanzi w'abazima n'abapfuye, umwanzi w'abayobozi bakuru b'itorero n’abihaye Imana, 
umwanzi w'inama y’abepisikopi n'abakristo bose muri rusange. Yaravuze ati: “Mu makosa 


ya Luteri harimo ibintu bihagije kugira ngo bitwikishe abantu ibihumbi ijana bayobye.” 

Mu kurangiza yerekanye agasuzuguro afitiye abayobotse ukwizera gushya agira ati: “Abo 
bayoboke ba Luteri bose ni bantu ki? Ako gatsiko k'abigisha b’abanyagasuzuguro, abapadiri 
bataye umurongo, abanyamategeko b'abaswa n'abakomeye bitesheje agaciro ndetse na 
rubanda bayobeje bakabateshura inzira. Mbega uburyo abayoboke b'itorero Gatorika 
babaruta haba mu bwinshi, mu bushobozi ndetse n’`imbaraga! Icyemezo kirafatwa n'imbaga 
nyamwinshi kiramurikira aboroheje, kibere umuburo abafata ibyemezo bahubutse, 
abadashikamye kibatere gufata icyemezo kandi kiraha imbaraga abari bafite intege nke.” 115 


Abaharaniye ukuri mu bihe byose byabayeho bagiye barwanishwa intwaro nk’izo. Ingingo 
nk’izo ziracyakoreshwa mu kurwanya abantu bose batinyuka kuvuga inyigisho zumvikana 
kandi zidakebakeba z’Ijambo ry’ Imana zivuguruza ibinyoma byashinze umuzi. Abifuza idini 
yogeye hose baravuga bati: “Abo babwiriza b’inyigisho nshya ni bantu ki? Ntabwo bize, ni 
bake kandi ni n’abakene. Nyamara bavuga ko bafite ukuri kandi ko ari ubwoko bwatoranyijwe 
n'Imana! Ntacyo bazi kandi barashutswe. Mbega ukuntu itorero ryacu rigizwe n’abantu 
benshi kubarusha kandi rikabarusha n'ubushobozi! Mbega ukuntu muri twe hari abantu 
benshi bakomeye kandi b'abahanga! Mbega uburyo uruhande rwacu rubarusha imbaraga!” 
Ngizo imvugo zifite ijambo mu batuye isi, ariko ubu ntabwo ari izo gushingirwaho kuruta 
uko byari bimeze mu gihe cya Luteri. 


Ubugorozi ntibwarangiranye na Luteri nk’uko bamwe babitekereza. Bugomba gukomeza 
gukorwa kugeza ku iherezo ry'amateka y’isi. Luteri yari afite umurimo ukomeye wo kugeza 
ku bandi umucyo Imana yari yaramumurikishirije, nyamara ntiyahawe umucyo wose 
wagombaga guhabwa abatuye isi. Kuva icyo gihe kugeza ubu, umucyo mushya wakomeje 
kujya umurika ku Byanditswe Byera kandi ukuri gushya gukomeza kujya guhishurwa. 


Imvugo y'intumwa ya Papa yatangaje cyane abagize inama nkuru y'abategetsi bakuru. 
Luteri ntiyari ari aho ngo avuguruze iyo ntumwa ya Papa y'akataraboneka akoresheje ukuri 
kumvikana kandi kwemeza imitima ko mu Ijambo ry’Imana. Nta muntu n'umwe wagerageje 
kurengera umugorozi Luteri. Muri rusange hagaragaye umwuka utari uwo kumuciraho iteka 
ndetse n’inyigisho yigishaga gusa ahubwo wari uwo kurandura ubuyobe bibaye bishobotse. 
Roma yari yabonye uburyo bwiza bwo kurengera uruhande rwayo. Ibyo yashoboraga kuvuga 
byose ngo yirengere byari byavuzwe, nyamara ibyo byasaga n’insinzi byari ikimenyetso cyo 
gutsindwa. Kuva icyo gihe, itandukaniro hagati y'ukuri n'ikinyoma ryari kurushaho 
kugaragara neza ubwo ukuri n’ibinyoma byari guhangana mu rugamba ku mugaragaro. Kuva 
icyo gihe Roma ntiyari kuzagira umutekano nka mbere. 


Nubwo umubare munini w’abari bateraniye muri iyo nama bari biteguye gutanga Luteri 
ngo Roma imwihimureho; benshi muri bo babonye kandi bababazwa cyane n'ubuhenebere 
bwari mu itorero, kandi bifuzaga ko havaho ibyababazaga Abadage byaterwaga no 
gushayisha mu bibi n'umururumba wo kwirundanyaho ubutunzi byarangaga abayobozi 
bakuru b'itorero. Intumwa ya Papa yari yerekanye igitugu cy'ubutegetsi bwa Papa mu buryo 
bugaragara. Ubwo ni bwo Uhoraho yakoze ku mutima w'umwe mu bagize iyo nama 

y'abategetsi bakuru kugira ngo agaragaze neza ingaruka z’igitugu cy’ubutegetsi bwa Papa. 
Uwitwa George w’i Saxony yahagurukanye isheja muri iryo teraniro ry’ibikomangoma maze 
yatura ku mugaragaro ubuhendanyi n’ibizira ubupapa bwakoraga ndetse n'ingaruka zabyo 
ziteye ubwoba. Yasoje ijambo rye agira ati: 


“Dore bimwe mu bikorwa bibi biregwa Roma. Ntibakigira isoni, icyo bitayeho ni ikintu 
kimwe gusa. . . amafaranga, amafaranga, ukongera uti . . . amafaranga ku buryo ababwiriza 
bari bakwiriye kwigisha ukuri batagira ikindi bavuga kitari ibinyoma kandi uretse no 
kubererekera ibinyoma bagororeraga ababivuga kuko uko ibinyoma byabo birushaho gukwira 
ni ko inyungu zabo zirushaho kwiyongera. Muri iyo soko y'imyanda niho haturuka amazi 
nk'ayo y'ibirohwa. Kwangirika mu mico mbonera byaramburiye ukuboko umururumba wo 
kurundanya ubutunzi. Akaga katejwe n'abayobozi bakuru mu idini ni ko karoha benshi mu 
irimbukiro. Ubugorozi rusange bugomba gukorwa.” 116 


Luteri ubwe ntiyari kubasha kuvuga amagambo yo akomeye yo kwamagana ibibi 
byakorwaga n'ubuyobozi bwa Papa, kandi kubera ko George uwo wavugaga yari umwanzi 
ukomeye w'"ubugorozi byatumye amagambo ye agira imbaraga ikomeye. 


Iyo amaso y’abari bateraniye aho ajya guhwezwa, bajyaga kubona ingabo z’abamarayika 
b'Imana bari hagati yabo bakwirakwiza imyambi y'umucyo mu mwijima w’ibinyoma barimo 
kandi bakingurira intekerezo n'imitima byabo kwakira ukuri. Imbaraga y'Imana y'ukuri 
n'ubwenge bwose niyo yategekaga n'abanzi b’Ubugorozi kandi muri ubwo buryo itegurira 
inzira umurimo ukomeye wari ugiye gukorwa. Ntabwo Martin Luteri yari ahari ariko ijwi 
ry’ Uruta Luteri ryari ryumvikaniye mu iteraniro. 


Inama y’abategetsi bakuru yahise ishyiraho akanama gato ko gutegura urutonde 
rw°’akarengane kose ubupapa bwari bwashyiraga ku Badage. Urwo rutonde rwari rufite 
ingingo ijana n'imwe rwashyikirijwe umwami w'abami kandi banamusaba guhita afata 
ingamba zo gukosora ako karengane. Abasabaga ibyo baravuze bati: ” Mbega ubwambuzi no 
kunyaga biranga amarorerwa atamirije ubuyobozi bukuru bw'ibya Mwuka mu Bukristo! Ni 
inshingano yacu gutuma hatabaho kurimbuka no guteshwa agaciro kw'abaturage bacu. 
Kubera iyi mpamvu turagusaba twicishije bugufi cyane ariko by’ikubagahu ko wategeka ko 
habaho ivugurura (ubugorozi) rusange kandi rigatangira gushyirwa mu bikorwa.” 117 


Abari mu nama bahise basaba ko umugorozi Luteri yazanwa imbere yabo. Hatitawe ku 
kwinginga, kurwanya n'ibikangisho bya Aleyandere, amaherezo umwami w'abami yaremeye 
maze Luteri ahamagarirwa kwitaba imbere y’inama nkuru y'abategetsi. Uko guhamagarirwa 
kwitaba kwajyaniranye no guhabwa urwandiko rw'inzira rumuhesha uburenganzira bwo 
kuzagaruka aho afite umudendezo. Izo mpapuro zajyanwe i Wittenberg n’°umugabo w’intwari 
wari ushinzwe kuzamugeza i Worms. 


Incuti za Luteri bagize ubwoba kandi zirahangayika. Kubera ko bari bazi inzika n’°urwango 
abo bantu bafitiye Luteri, batinye ko n'urwandiko rw’inzira yari afite rutari bwubahirizwe 

maze bamwingingira kudashyira ubuzima bwe mu kaga. Yarabasubije ati: “Abayoboke ba 
Papa ntibifuza ko ngera 1 Worms, ahubwo bashaka ko nshirwaho iteka kandi ngapfa. Ariko 
ntacyo bitwaye. Ntimunsabire ahubwo musabire Ijambo ry' Imana. Kristo azampa Mwuka we 
kugira ngo mbashe gutsinda abo bakozi barwanira ikinyoma. Sinzigera nemera ibyabo kandi 
nzabatsindisha urupfu rwanjye. Bari gukora hirya no hino i Worms bashaka uko bampatira 
kwisubiraho, ariko dore kwisubiraho kwanjye uko ari ko: Nigeze mvuga ko Papa ari 
umusimbura wa Kristo; ariko noneho ubu mvuze ko Papa ari umwanzi wa Kristo ahubwo ni 
intumwa ya Satani.” 118 


Ntabwo Luteri yajyaga gukora urwo rugendo rurimo akaga wenyine. Uretse intumwa 
y umwami, hari n'abandi bantu batatu b’incuti ze magara biyemeje kumuherekeza. Uwitwa 
Melanchthon yifuje cyane kujyana nabo. Umutima we wari womatanye n'uwa Luteri bityo 
yifuza kumukurikira byaba ngombwa bakajyana muri gereza cyangwa bagapfana. Nyamara 
Luteri yanze kwinginga kwe. Iyo Luteri aza gupfa , ibyiringiro by” Ubugorozi byagombaga 
kuzashingira kuri uwo bakoranaga wari ukiri umusore. Ubwo Luteri yasezeraga kuri 
Melanchthon yaravuze ati: “Nindamuka ntagarutse maze abanzi banjye bakanyica, 
uzakomeze kwigisha kandi uzashikame mu kuri. Kora mu cyimbo cyanjye...Wowe nurokoka, 
urupfu rwanjye ntacyo ruzaba ruvuze.” 119 


Abanyeshuri benshi n'abaturage bari bateranyijwe no kubona uko Luteri ari bugende 
bagize agahinda kenshi. Imbaga y'abantu benshi bari barakozwe ku mutima n’ubutumwa 
bwiza bamusezeyeho barira. Uko ni ko Umugorozi n’abamuherekeje bafashe urugendo bava 
i Wittenberg. 


Mu rugendo Luteri babonaga ko intekerezo z'abantu ziremerewe n'ubwoba. Mu mijyi 
imwe, ntibigeze babacira akari urutega. Ubwo bahagararaga ngo bacumbike, umupadiri 
wamukundaga yagaragaje ubwoba afite akoresheje kwereka Luteri igishushanyo 
cy”umugorozi w’Umutaliyani wari warishwe azize kwizera kwe. Umunsi wakurikiyeho baje 
kumenya ko inyandiko za Luteri zaciwe i Worms. Intumwa ziturutse 1 bwami zagendaga 
zamamaza iteka ry’ umwami w’abami kandi zikararikira abantu kuzana izo nyandiko zaciwe 
bakazishyikiriza abacamanza. Wa muherekeza w’intwari aza gutinya ko Luteri atari bugirire 
umutekano muri iyo nama bagiyemo kandi atekereje ko Luteri yabasha kugamburura ku 
mwanzuro we, yamubajije niba acyifuza gukomeza urugendo. Luteri yaramusubije ati: 
“Nubwo namaganwe mu mijyi yose, ndakomeza ngende.” 120 


Ageze ahitwa Erfurt, yakiranwe icyubahiro. Yakikijwe n’imbaga y'abantu 
yamwishimiraga, yanyuze mu nzira yari yaranyuzemo kenshi yitwaje isakoshi yakoreshaga 
asabiriza. Yasuye aho yari yarabaye mu kigo cy'abihaye Imana kandi yibuka intambara 
yanyuzemo mbere y'uko mu mutima we yakira ukuri kwakwiraga mu Budage hose muri icyo 
gihe. Bamurarikiye kubwiriza kandi yari yarabibujijwe; ariko umuherekeza we yamuhaye 
uruhusa rwo kubikora maze umupadiri wari warigeze kuba umukozi ukora imirimo y’agahato 
kandi isuzuguritse mu kigo cy’abihaye Imana noneho ajya kuri aritari (uruhimbi). 

Imbaga y'abantu yari iteraniye aho yayibwiye amagambo ya Kristo ati: “Amahoro abe 
muri mwe.” Yakomeje agira ati: “Abacurabwenge, intiti n’abanditsi bakoze ibishoboka byose 
ngo bigishe abantu uburyo bwo kubona ubugingo buhoraho nyamara ntibageze ku ntego. 
Nyamara njyeweho ndababwira ubwo buryo:...Hari Uwo Imana yazuye mu bapfuye kugira 
ngo arimbure urupfu, abe impongano y'icyaha kandi afunge amarembo y'ikuzimu; uwo ni 
Umwami Yesu Kristo. Uyu ni wo murimo w'agakiza ...Kristo yaratsinze! Iyi ni inkuru 
ishimishije; kandi twakijijwe n'umurimo yakoze ntabwo ari umurimo wacu ubwacu. 
...Umwami wacu Yesu Kristo yaravuze ati, “Amahoro abe muri mwe; nimurebe ibiganza 
byanjye.” Ibyo ni ukuvuga ngo; “Yewe muntu, reba! Ni jye, jye jyenyine wakuyeho ibyaha 
byawe, ndagucungura none ubu ufite amahoro. Ni ko Umwami avuga.”” 


Yakomeje yerekana ko ukwizera nyakuri kuzagaragazwa n'imibereho itunganye. 
Yaravuze ati: ” Kuva Imana yaradukijije, ni mutyo dushyire ibikorwa byacu kuri gahunda 
kugira ngo bibashe kuba ibiyishimisha. Mbese waba ukize? Reka ibyo utunze bigirire abakene 
akamaro. Mbese waba uri umukene? Reka ibyo ukorera umukire bimushimishe. Niba 
umurimo wawe ari wowe wenyine ufitiye akamaro, umurimo wibwira ko ukorera Imana ni 
ikinyoma.” 121 


Abantu bamuteze amatwi batwawe rwose. Umutsima w'ubugingo wamanyaguriwe abo 
bashonji. Kristo ni we wererejwe imbere yabo kandi arutishwa ba Papa, ibisonga byabo, 
abami b'abami ndetse n'abami bose. Ntabwo Luteri yigeze abahishurira ko ari mu kaga. 
Ntabwo yashatse ko bamutekerezaho cyangwa ko bamugirira impuhwe. Kubera Kristo 
yariyibagiwe ubwe. Yihishe inyuma y Uwabambwe i Karuvali agendereye gusa kwerekana 
ko Yesu wenyine ari we Mucunguzi w'umunyabyaha. 


Ubwo Luteri yakomezaga urugendo rwe, aho yanyuraga hose bamurebanaga amatsiko 
menshi. Abantu benshi bazaga kumuzenguruka bazanywe no kumuburira iby’imigambi 
abayoboke ba Roma bamufitiye. Bamwe baravugaga bati: “Bazagutwika bakugire ivu nk'uko 
batwitse Huse.” Luteri yarabasubizaga: “Nubwo bacana umuriro mu nzira yose kuva i Worms 
kugera Wittenberg, ndetse ibirimi byawo bikaba bigera ku ijuru, nzawunyuramo mu izina rya 
Yesu-Umukiza, nzagera imbere yabo. Nzinjira mu mikaka y’iki gikoko maze nkure amenyo 
yacyo mpamya Umwami Yesu Kristo.” 122 


Inkuru ivuga ko ari hafi kugera 1 Worms yateye abantu ubwoba bwinshi. Incuti ze 
zahindaga umushitsi kubwo umutekano we naho abanzi be bo bari batewe ubwoba n'uko 
umurimo wabo utaragera ku ntego yawo. Hakoreshejwe imbaraga nyinshi cyane kugira ngo 
bamwumvishe ko adakwiriye kwinjira muri uwo mujyi. Biteguwe n’abari mu ruhande rwa 
Papa, bamugiriye inama yo kwemera ko yaruhukira mu nzu y'umusirikare w’incuti ye aho 
bibwiraga ko ibibazo bikwiriye gukemurirwa aho mu bwumvikane. Incuti za Luteri zihatiye 
kumutera ubwoba zimubwira ibyago bimutegereje. Umuhati wose bakoresheje wabaye 
imfabusa. Luteri wari utaracika intege yaravuze ati: “Nubwo i Worms haba abadayimoni 
bangana n’amategura y’ibisenge by’amazu yaho, uko byagenda kose nzahinjira.” 123 


105 





Umwuka W'Imijyi Ibiri 


Ubwo Luteri yari ageze i Worms, imbaga y’abantu benshi yaje ku marembo y'uwo mujyi. 
Imbaga nk'iyo ntiyari yarigeze iteranira gusanganira n.umwami w'abami ubwe. Hari ubwoba 
bwinshi cyane, kandi muri iyo mbaga y'abantu havaga ijwi rito ry, umuntu uririmba indirimbo 
yo gushyingura nk’umuburo uri guhabwa Luteri kubera urwari rumutegereje. Ubwo yavaga 
mu igare ryari rimutwaye, yaravuze ati: “Imana niyo izandengera.” 


Ntabwo abayoboke ba Papa bari barizeye ko Luteri abasha guhangara kuboneka i Worms 
maze kuhagera kwe kubuzuza ubwoba bwinshi. Umwami w'abami yahise atumiza 
abajyanama be ngo barebe icyo bakora. Umwe mu bisonga bye bikomeye wari ukomeye ku 
mahame y'ubupapa yaravuze ati: “Twamaze igihe kirekire tuvuga kuri iki kibazo. 
Nyakubahwa icyo wakora ni uguhita wikiza uriya muntu. Mbese Sigismond ntiyatwikishije 
Huse? Ntabwo turebwa no gutanga cyangwa kubahiriza urwandiko rw’inzira 
rw’umuhakanyi.” Umwami w'abami arasubiza ati: “Oya, tugomba gukora ibyo 
twasezeranye.” 124 Bityo hafashwe icyemezo ko Luteri yategwa amatwi. 


Abo mu mujyi bose bari bafite amatsiko yo kubona uwo muntu w’akataraboneka maze 
bidatinze abashyitsi benshi baje kumureba buzura aho yari acumbitse. Luteri yari atarakira 
neza indwara yari aherutse kurwara; yari ananijwe n'urugendo yari amazemo ibyumweru 
bibiri byuzuye. Yagombaga kwitegura uko yari kuzifata muri gahunda y’umunsi ukurikiyeho 
bityo yari akeneye gutuza no kuruhuka. Ariko abantu benshi bifuzaga kumubona ku buryo 
yari aruhutse amasaha make cyane ubwo abakomeye, abapadiri na rubanda bateraniye aho ari 
bafite amatsiko. Muri abo bantu harimo benshi bo mu bakomeye bari barasabye umwami 
w’abami ko habaho ivugurura ku bintu bibi bikorwa mu itorero kandi nk'uko Luteri abivuga, 
“bari baraheshejwe umudendezo n'ubutumwa bwe.” 125 Abanzi kimwe n’incuti bose baje 
kureba uwo mupadiri utagira ubwoba; ariko yabakiranye gutuza atajegajega, agasubizanya 
bose ikinyabupfura n'ubwenge. Kwihangana kwe kwari gushikamye kurimo ubutwari. Mu 
maso he hari hananutse hari ibimenyetso by'umunaniro n'uburwayi nyamara kandi 
hagaragaraga ubugwaneza n'ibyishimo. Uburemere no kudakebakeba by'amagambo ye 
byamuhaye imbaraga n'abanzi be batashoboraga gutsinda. Incuti ze n’abanzi be buzurwaga 
no gutangara. Bamwe bemeraga ko akoreshwa n'imbaraga mvajuru, abandi bakavuga nk'uko 
Abafarisayo bavugaga kuri Kristo bati: “Arimo dayimoni.” 


Umunsi wakurikiyeho, Luteri yarahamagawe ngo aze imbere y'inama y'abategetsi 
bakuru. Umusirikari mukuru w'ibwami yari yashyinzwe kumuzana mu cyumba cy'inama 
ariko yahageze biruhanyije kuko ahantu hose mu nzira hari huzuye abantu bashakaga kureba 
uwo mupadiri watinyutse kurwanya ubutegetsi bwa Papa. 


Igihe Luteri yari agiye kwinjira ngo ajye imbere y’abamuciraga urubanza, umusirikare 
mukuru wari ushaje wari warabaye intwari mu ntambara nyinshi, yamubwiranye ubwitonzi 
ati: “Nyabusa Padiri, nyabusa padiri, ubu ugiye kunyura mu bikomeye yaba njye ubwanjye 
cyangwa abandi basirikare bakuru bose batigeze banyuramo mu ntambara zisesa amaraso 

twarwanye. Ariko niba uzi ko urwanira ukuri kandi ukaba ubizi neza, jya mbere mu izina 
ry’ Imana, ntugire icyo utinya. Ntabwo Imana izagutererana.” 126 


Amaherezo Luteri yahagaze imbere y'inama y’abategetsi bakuru. Umwami w'abami yari 
yicaye ku ntebe y'Tubwami. Yari akikijwe n’abakomeye bo mu bwami bwe. Nta wundi muntu 
wari warigeze yitaba imbere y’`inama ikomeye itangaje nk’iyo Luteri yari ahagaritswe imbere 
kugira ngo asobanure ibyo kwizera kwe. “Uko kuboneka aho ubwabyo byari ikimenyetso cyo 
gutsindwa k’ubupapa. Papa yari yaramaze kumuciraho iteka, none ubu yari ahagaze imbere 
y'urukiko rurusha Papa ubushobozi. Papa yari yaramuciye , kandi yari yaramugize ruvumwa 
mu bantu bose. Ariko noneho yari yahamagawe mu mvugo imwubaha kandi yakirwa imbere 
y'imbaga y'abanyacyubahiro bakomeye kuruta abandi ku isi. Papa yari yaramuciriye 
urubanza ko agomba gucecekeshwa burundu none yari agiye kuvugira imbere y' abantu benshi 
bamuteze amatwi bafite amatsiko bari bavuye mu bihugu byose bya Gikristo. Ibikorwa bya 
Luteri byari byateje impinduramatwara ikomeye. Roma yari yamaze kumanuka iva ku ntebe 
yayo y'ubwami kandi ijwi ry umupadiri ni ryo ryateye uko gucishwa bugufi.” 127 


Imbere y’iyo nteko y'abakomeye, umugorozi Luteri wari waravukiye mu muryango 
woroheje cyane, yasaga n'ufite ipfunwe kandi yabuze amahwemo. Ibikomangoma byinshi 
bibonye inkeke afite ku mutima, byaramwegereye maze umwe muri bo aramwongorera ati: 
“Ntutinye abica umubiri badashobora kwica ubugingo.” Undi yaravuze ati: “Nibakujyana 
imbere y'abategeka n’abami ku bwanjye, Mwuka wa So niwe uzaguha ibyo uzahavugira. ” 
Uko niko amagambo ya Kristo yavuzwe n'abakomeye bo mu isi kugira ngo bakomeze 
umugaragu we mu isaha yo gucirwa urubanza. 


Luteri yajyanywe imbere y'intebe y'umwami w'abami. Habayeho guceceka gukomeye 
muri iyo mbaga yari iteraniye aho. Bityo umusirikare mukuru w'"ibwami yarahagurutse atunga 
urutoki imizingo y’inyandiko za Luteri maze asaba Luteri gusubiza ibibazo bibiri abajijwe. 
ĮIcya mbere, yabajijwe niba yemera ko izo nyandiko ari ize, icya kabiri, niba yemera 
kwivuguruza akareka ibitekerezo yanditse muri ibyo bitabo. Imitwe y’ibyo bitabo yari 
yasomwe, maze ku kibazo cya mbere Luteri asubiza ko yemera ko ibyo bitabo ari ibye. 
Yaravuze ati: “Ku kibazo cya kabiri, kubera ko ari ikibazo kirebana no kwizera n'agakiza 
k'abantu, kandi kikaba kinibasiye Ijambo ry'Imana ryo butunzi bukomeye kandi buruta 
ubundi haba mu ijuru no mu isi, ndamutse nsubije ntabanje gutekereza naba mpubutse. Kuko 
nihandagaje bishoboka ko navuga bike ku bisabwa cyangwa ibirenze ibyo ukuri gusaba bityo 
nkaba nshumuye ku cyo Kristo yavuze ati: “Ariko uzanyihakanira imbere y’abantu wese, 
nanjye nzamwihakanira imbere ya Data uri mu ijuru.” 128 Kubera iyo mpamvu, mu kwicisha 
bugufi kose, ndagusaba nyakubahwa mwami w'abami ngo umpe umwanya kugira ngo 
mbashe gusubiza ntatukishije Ijambo ry'Imana.” 129 


Mu gusaba atyo Luteri yabikoranye ubwenge. Abari bateraniye aho bahise bemera ko 
Luteri adahubuka mu byo akora atabanje gutekereza. Ubwo bwitonzi no kwitegeka bitari 
byitezwe mu muntu wari waragaragaje ko adakangishwa kandi ntagamburure, 

byamwongereye imbaraga bituma nyuma y'aho abasha gusubizanya ubwitonzi, yafashe 
icyemezo kandi agifatanye ubwenge ndetse agaragaza n’icyubahiro byatangaje kandi bica 
intege abamurwanyaga, ndetse bigacyaha agasuzuguro n’ubwibone byabo. 


Bukeye bwaho, yagombaga kwitaba kugira ngo atange igisubizo cye giheruka. Igihe 
yatekerezaga imbaraga zari zibumbiye hamwe ngo zirwanye ukuri, umutima we 
waramusimbukaga. Kwizera kwe kwarahungabanye maze agira gutinya, ahinda umushyitsi 
maze ubwoba bwinshi buramutaha. Akaga karushagaho kwiyongera imbere ye, abanzi be 
basaga n'abenda gutsinda kandi imbaraga z'umwijima zisa n’izenda kunesha. Ibicu 
by'umwijima byari bimugose kandi byasaga n'ibimutandukanyije n'Imana. Yumvaga 
akeneye ibyiringiro ko Uhoraho nyiringabo azabana nawe. Muri ako gahinda, yubamye hasi 
maze asuka amaganya no gutaka kwe bitagiraga umuntu wabashaga kubisobanukirwa uretse 
Imana yonyine. 


Yaringinze ati: “Ayi, Mana ishobora byose! Mana ihoraho! Mbega ukuntu isi ari ingome! 
Dore yasamuye akanwa kayo ngo imire, kandi mfite ibyiringiro bike muri Wowe!. . . Niba 
ngomba kwiringira imbaraga z’ab’iyi isi, urwanjye rwaba rwushe!. . . Isaha yanjye ya nyuma 
irageze, namaze gucirwa urubanza. .. Mana!, Mana!. .. Mfasha ngo nsinde abanyabwenge 
bose bo ku isi. Bikore Mana,.. Wowe wenyine;...kuko uyu atari umurimo wanjye, ahubwo ni 
uwawe. Ntacyo mfite nakora aha, ntacyo mfite kuvugana n'abakomeye b’isi. . . Ariko 
umurimo ni uwawe, . . . kandi ni umurimo utunganye kandi w'iteka ryose! Nyagasani, 
mfasha! Mana ikiranuka kandi idahinduka! Siniringiye umuntu uwo ari we wese... 
Iby”umuntu byose ntibyizerwa; ikimukomokaho cyose kiragwaguza. Wampisemo ngo nkore 
uyu murimo. . . Mana mba iruhande, kubw’Umwana wawe ukunda Yesu Kristo, we 
murengezi wanjye, ingabo inkingira n’igihome gikomeye.” 130 


Imana nyiri ubwenge bwose yatumye Luteri asobanukirwa n'akaga kamutegereje kugira 
ngo atiringira imbaraga ze bwite kandi ngo agire amakenga ye kwishora mu kaga. Nyamara 
gutinya umubabaro yari kugira, ubwoba bw'iyicarubozo cyangwa urupfu byasaga 
nibimutegereje ntabwo ari byo byatumye ubwoba bwinshi bumutaha. Ahubwo yari ageze mu 
gihe gikomeye cyane kandi yumvaga adafite imbaraga zihagije zo guhangana nacyo. 
Umurimo w'ukuri wajyaga gutsindwa bitewe n'intege nke ze. Yakiranije Imana asenga 
adaharanira umutekano we bwite ahubwo agamije insinzi y Ubutumwa bwiza. Umubabaro 
n’intambara byari mu mutima we byari bimeze nk'ibya Isiraheli muri rya joro ku nkengero 
z'akagezi ari wenyine. Nk'uko byabaye kuri Isiraheli nawe yatsinze urwo rugamba rwo 
gukirana n'Imana. Mu ntege nke ze, ukwizera kwe kwagundiriye Kristo we Murengezi 
ukomeye. Yakomejwe n'ubwishingizi yahawe ko atazahagarara imbere y’urukiko wenyine. 
Amahoro yagarutse mu bugingo bwe kandi ashimishwa n'uko yemerewe kwerereza Ijambo 
ry "Imana imbere y’abategetsi b’ibihugu. 


Intekerezo ze yakomeje kuzihanga Imana maze yitegura urugamba rwari rumuri imbere. 
Yatekereje uko ari busubize, asesengura ibyanditswe mu nyandiko ze maze atoranya 

amasomo amwe muri Bibiliya akwiriye gushyigikira imitekerereze ye. Bityo, yarambitse 
ikiganza cye cy’ibumoso kuri icyo Gitabo Cyera (Bibiliya) cyari kirambuye imbere ye maze 
azamura ikiganza cy'iburyo agitunga mu ijuru arahira ko “azakomeza kuba indahemuka ku 
butumwa bwiza kandi ko azahamya kwizera kwe nubwo byaba ngombwa ko abihamisha 
kumena amaraso ye.” 131 


Yongeye kugarurwa imbere y'inama y'abategetsi bakuru, mu maso he ntihagaragaraga 
ubwoba cyangwa guhangayika. Yari atuje, afite amahoro, ubutwari no gukomera maze 
ahagarara nk Tumuhamya w'Imana hagati y'abakomeye b’isi. Umusirikare mukuru w’ibwami 
yamubajije umwanzuro we niba yifuza kureka inyigisho ze. Luteri yamusubizanyije ijwi 
ryoroheje ryicishije bugufi, atarakaye cyangwa ababaye. Imyitwarire ye yari ituje kandi 
arangwa no kubaha, nyamara yerekanaga ibyiringiro n’umunezero byatangaje abari muri iyo 
nama. 


Luteri yaravuze ati: “Nyakubahwa mwami w'abami, bikomangoma, bakuru b'ubutegetsi! 
Mpagaze imbere yanyu uyu munsi nkurikije itegeko nahawe ejo, kandi kubw’imbabazi 
Z'Imana ndabinginga nyakubahwa namwe abakomeye ngo mwumve neza uko nisobanura ku 
byerekeye umurimo nzi neza ko utunganye kandi ari ukuri. Ndabiseguraho ngo kubwo 
kutabimenya, nindamuka nishe amabwiriza y'imvugo ikoreshwa mu nkiko, ndabinginze 
mumbabarire; kuko ntarerewe mu bikari by’abami, ahubwo narerewe ahantu hiherereye mu 
kigo cy'abihaye Imana.” - 132 


Bityo avuga ku kibazo yabajijwe maze avuga ko ibitabo yanditse byose bidahuje. Muri 
bimwe, yari yaranditse ibyerekeranye no kwizera n'imirimo myiza kandi n'abanzi be 
ntibavuze gusa ko ibyo bitabo ntacyo bitwaye ko ahubwo binafitiye abantu akamaro. 
Kwisubiraho akavuguruza ibyo bitabo byaba ari uguciraho iteka ukuri abantu bose bemeye. 
Umugabane wa kabiri w'ibitabo bye wari ugendereye kugaragaza gushayisha mu bibi ndetse 
n’amahano yakorwaga n'ubuyobozi bw'ubupapa. Gukuraho izo nyandiko byaba ari ugutera 
imbaraga iterabwoba rya Roma kandi bigakingurira amarembo magari ibibi byinshi kandi 
bikomeye. Naho mu mugabane wa gatatu w’ibitabo bye, yemera ko yarwanyije abantu ku giti 
cyabo bari barashyigikiye ibibi byariho. Ku byerekeye ibi uwo mugabane wa gatatu, yemeye 
adahatwa ko yabatonetse cyane kurenza uko byari ngombwa. Ntabwo yigiraga intungane; 
ariko kandi n’ibyo bitabo ntiyashoboraga kuvuga ko byavaho kuko iyo akora atyo byari gutera 
ishema abanzi b'ukuri, bityo bari kuboneraho urwaho rwo kurimbura ubwoko bw'Imana 
babakorera ubugome bukomeye cyane. 


Yakomeje agira ati: “Nyamara njye ndi umuntu usanzwe, ntabwo ndi Imana. Kubw'ibyo, 
ndisobanura nk'uko Kristo yabigenje: ‘Niba hari ikibi navuze, abe ari cyo munshinja.”... 
Kubw'imbabazi z'Imana, ndabasabye nyakubahwa mwami w'abami namwe bikomangoma, 
namwe mwese buri wese mu banyacyubahiro cye kugira ngo munyereke aho nibeshye 
mukoresheje inyandiko z’intumwa n’abahanuzi. Nimara kwemezwa ibyo, ndahita ndeka ayo 
makosa kandi ndaba uwa mbere mu gufata ibitabo byanjye no kubijugunya mu muriro. 

“Niringira ko, ibyo navuze neruye byerekana ko nagenzuranye ubwitonzi kandi 
nsesengura akaga niyemeje kwishyiramo. Ariko aho kugira ngo mbe mfite ubwoba, nk'uko 
byabaye mu bihe byahise, nshimishwa no kubona ko ubu butumwa bwiza ari bwo ntandaro 
y'amakuba no gutandukana. Iyi ni yo miterere y'Ijambo ry" Imana ari na ryo herezo ryaryo. 
Yesu Kristo yaravuze ati: “Sinazanye amahoro mu isi keretse inkota. “Mu nama zayo, Imana 
iratangaje kandi irakomeye. None mwitonde mudatoteza ijambo ryera ry'"Imana kandi 
mukikururira akaga gateye ubwoba k’ingorane mudashobora gusimbuka z'ibyago byababaho 
ubu no kurimbuka kw'iteka ryose byaterwa no kwibwira ko mugamije guhosha amacakubiri. 
Natanga ingero nyinshi zivuye mu byo Imana yandikishije. Navuga ibya ba Farawo, abami 
b’i Babuloni n’abo mu Isiraheli batigeze bakora ibibazanira kurimbuka nk’igihe batekerezaga 
ko bari gukomeza ubwami bwabo bakoresheje inama zasaga n'aho zuzuye ubushishozi. 
“Imana yakuyeho imisozi nabo ntibabimenya.”” 133 


Luteri yari yavuze mu Kidage noneho bamusaba gusubira mu byo yavuze mu Kiratini. 
Nubwo yari ananijwe n'ibyo yari amaze kuvuga, yakoze ibyo asabwe maze asubira muri ya 
magambo mu mvugo yumvikana neza n’imbaraga nk'izo yakoresheje mbere. Ubuntu 
bw'Imana bwamuyoboye muri iki kibazo. Ibitekerezo bya benshi mu bikomangoma byari 
byarahumishijwe n’amakosa no kwemera mu buhumyi ku buryo ubwo yavugaga bwa mbere 
batabashije kubona imbaraga z'imitekerereze ya Luteri ariko ubwo yabisubiragamo nibwo 
bashoboye gusobanukirwa neza n’ingingo yavugaga. 


Abahumye amaso yabo ngo batabona umucyo kubwo kwinangira kandi bakaba bari 
barinangiye ngo batemera ukuri, nibo barakajwe cyane n'imbaraga y'amagambo ya Luteri. 
Ubwo yari amaze kuvuga, umuvugizi winama y'abategetsi bakuru yavuganye ubukana ati: 
“Ntiwasubije ikibazo wababajijwe. . . Usabwa gutanga igisubizo cyumvikana kandi 
cyahuranyije. Mbese urisubiraho cyangwa nturisubiraho?” 


Umugorozi Luteri yarasubije ati: “Nk'uko nyakubahwa umwami nawe mutware munsaba 
igisubizo cyumvikana, cyoroshye kandi cyahuranyije, ndabaha igisubizo kimwe gusa, ari cyo 
iki: “Sinshobora kureka kwizera kwanjye ku bwa Papa cyangwa kubwo inama, kuko 
bigaragara neza yuko akenshi bagiye bakora amakosa kandi bakavuguruzanya. Nuko rero 
keretse gusa nibanyemeza bakoresheje ubuhamya bwo mu Byanditswe Byera cyangwa 
ingingo yumvikana neza, keretse kandi gusa ninemezwa n'amwe mu magambo nanditse 
ndetse bakumvisha umutima wanjye bakoresheje Ijambo ry’Imana, naho ubundi sinshobora 
kandi sinzigera nisubiraho, kuko umukristo watura ibinyuranyije n'iby'"umutimanama 
umwemeza, aba yishyize mu kaga. Dore mpagaze hano, nta kindi mbasha gukora; Imana 
imfashe. Amina!” - 134 


Nguko uko uwo mukiranutsi yahagaze ashikamye ku rufatiro nyakuri rw'Ijambo 
ry’ Imana. Umucyo wo mu ijuru warasiye mu maso he. Ugukomera kwe n'ubutungane 
bw'imico ye, amahoro n'ibyishimo yari afite mu mutima we byagaragariye bose ubwo 
yahinyuzaga imbaraga kandi agahamya isumbwe ry’uko kwizera kunesha isi. 

Abari bateraniye aho bose bamaze akanya bacecetse bumiwe. Mu gisubizo cye cya mbere, 
Luteri yari yavuganye ijwi ryoroheje, agaragaza kubaha no kwicisha bugufi cyane. Abo mu 
ruhande rwa Papa bari bibwiye ko ibyo ari ikimenyetso cyo gutangira kudohoka. Bafashe ko 
uko gusaba guhabwa umwanya kugira ngo abone kuvuga, bikaba ari ibibanziriza kwisubiraho 
kwe. Umwami w'abami Charles (Karoli) ubwe, amaze kubona uko Luteri yari amerewe nabi, 
imyambaro yoroheje yari yambaye ndetse n’imvugo ye yoroheje, byari byaratumye avugana 
agasuzuguro ati: “Ntabwo uyu mupadiri ari we uzigera antera kuba umuhakanyi.” Ariko 
ubutwari no gushikama Luteri yerekanye ndetse n'imbaraga n'uburyo ibitekerezo bye 
byumvikanaga neza, byatangaje abari aho bose. Umwami w'abami ntiyashoboye 
kubyihanganira maze aravuga ati: “Uriya mupadiri avugana umutima utagira ubwoba ndetse 
n'ubutwari butanyeganyezwa.” Abenshi mu bikomangoma by’Ubudage barebanye ishema 
n’ibyishimo uwo muyobozi mukuru w'igihugu cyabo. 


Abari bashyigikiye Roma bari batsinzwe, uruhande bari bahagazemo byagaragaraga ko 
rugeze habi. Bashakaga uko bagumana ubutegetsi badashingiye ku Byanditswe ahubwo 
bakifashisha ibikangisho kuko ari byo byari ingingo idatsindwa Roma yakoreshaga. 
Umuvugizi winama y’abategetsi bakuru yaravuze ati: “Niba utisubiyeho, Umwami w'abami 
ndetse n'intara zigize ubwami bwe bari bujye inama barebe igihano kigenerwa umuyobe 
wanga kumva.” 


Incuti za Luteri zari zateze amatwi kwiregura kwe zifite ibyishimo, noneho zahindijwe 
umushyitsi no kumva ayo magambo, ariko Luteri wari umunyabwenge buhanitse we ubwe 
yavuganye ituza ati: “Imana imfashe! Kuko nta na kimwe mbasha kwisubiraho.” 135 


Ubwo ibikomangoma byajyaga inama y’icyakorwa, bamusohoye muri iyo nama. Buri 
wese yabonaga ko igihe cy'akaga gakomeye kigeze. Luteri mu gukomeza kwanga 
kwisubiraho byajyaga kugira ingaruka y'igihe cy'imyaka myinshi mu mateka y’itorero. 
Hafashwe umwanzuro wo kumuha andi mahirwe kugira ngo yisubireho. Yazanywe 
ubuheruka imbere y'inteko y'abantu. Yongeye kubazwa cya kibazo niba yemera kureka 
inyigisho ze, maze arababwira ati: ” Nta kindi gisubizo mfite kirenze icyo natanze.” 
Byagaragaye ko Luteri atabasha kuvanwa ku izima ngo yemere kumvira amabwiriza ya Roma 
haba hakoreshejwe kugira ibyo bamusezeranira cyangwa kumukangisha. 


Abayobozi bakuru bo mu butegetsi bwa Papa bababajwe cyane no kubona ko ububasha 
bwabo, muri ubwo buryo bushobora gusuzugurwa n'umupadiri woroheje kandi bwari 
bwarateye abami n'ibikomangoma guhinda umushyitsi. Bifuje kumusukaho umujinya wabo 
bakoresheje kumwica urubozo. Ariko Luteri wari usobanukiwe n'ibyago yarimo, yari 
yarabwiranye abantu bose ikinyabupfura no kwitonda bya gikristo. Amagambo ye 
ntiyarangwagamo ubwibone, uburakari n’amafuti. Luteri yari atacyirebaho cyangwa ngo yite 
ku bakomeye bari bamuzengurutse, Yiyumvagamo gusa ko ari imbere y'Imana isumba cyane 
papa, abayobozi bakuru mu idini, abami ndetse n'abami b'abami. Kristo ubwe niwe 
wavugiraga mu byo Luteri yahamyaga, abihamisha imbaraga n'icyubahiro byatunguye kandi 

bitangaza incuti ze kimwe n'abanzi be. Mwuka w'Imana yari ari muri iyo nama, agakabakaba 
imitima y'abayobozi b'igihugu. Benshi mu bikomangoma batuye rwose yuko ibyo Luteri 
avuga ari iby'ukuri. Benshi baratsinzwe bemera ukuri, ariko ku bandi uko gufatwa 
kwababayeho ntikwamaze igihe kirekire. Na none hariho irindi tsinda ry'abantu batahise 
bagaragaza ukwemera kwabo ahubwo bo ubwabo bamaze gusesengura Ibyanditswe, baje 
guhinduka abashyigikiye ubugorozi batarangwa n’ubwoba. 


Igikomangoma Frederiko yari yarategerezanyije amatsiko kuzaboneka kwa Luteri mbere 
y'inama y’abategetsi bakuru bityo atega amatwi ibyo Luteri yavugaga ahagaritse umutima. 
Yitegereje ubutwari, ugushikama no kwigengesera Luteri afite, ibyishimo n'ishema, bityo 
nawe yiyemeza kumurengera no kumurinda amaramaje. Frederiko yagereranyije Luteri 
n'abamurwanyaga maze abona ubwenge bwa Papa, abami n'abayobozi bakuru mu idini 
bwahinduwe ubusa n'imbaraga z'ukuri. Ubupapa bwari butsinzwe kandi ibi byajyaga 
kugaragara mu bihugu byose no mu bihe byose. 


Ubwo intumwa ya Papa yabonaga umusaruro uvuye mu magambo ya Luteri, yagiriye 
impungenge cyane ubutegetsi bwa Roma birenze uko yigeze azigira maze yiyemeza 
gukoresha ubushobozi bwe bwose ngo akureho umugorozi. Yakoresheje ubuhanga bwose 
bwo kuvuga n'uburyarya yari afite kurusha abandi benshi maze yereka umwami w'abami 
wari ukiri muto ubupfapfa n'akaga ko kureka ubucuti no gushyigikirwa n'ububasha 
bukomeye bwa Roma akabisimbuza kwemera umurimo w'umupadiri udafite agaciro. 


Ayo magambo ye ntiyasize ubusa. Ku munsi ukurikira uwo Luteri yitabyeho, umwami 
w'abami yohereje ubutumwa bwagombaga kubwirwa abagize inama y'abategetsi bakuru, 
bwavugaga ko yiyemeje gushyira mu bikorwa gahunda y’abamubanjirije yo gushyigikira no 
kurinda itorero Gatorika. Kubera ko Luteri yari yanze kureka amakosa ye, hagombaga 
gukoreshwa ingamba zikomeye cyane zo kumurwanya ndetse n'inyigisho z'ubuyobe 
yigishaga. “Umupadiri umwe, wayobejwe n'ubupfapfa bwe, yarahagurutse ngo arwanye 
ukwizera kw'abakristo! Nzatanga ubwami bwanjye bwose, umutungo wanjye, incuti zanjye, 
umubiri, amaraso, umwuka n'ubugingo bwanjye kugira ngo mpagarike ayo marorerwa. Ngiye 
kurekura Luteri ariko mubuze kongera guteza akaduruvayo mu bantu, hanyuma 
nzakurikizaho kumurwanya n'abayoboke be kuko ari abahakanyi batumvira. Nzabarwanya 
nkoresheje kubaca mu itorero, kubimisha amasakaramentu n’ibindi itorero ribagomba ndetse 
n'uburyo bwose bushoboka kugira ngo bitsembwe. Ndasaba abagize ubutegetsi bose 
kwitwara nk'abakristo b’indahemuka.” 136 


Nubwo byagenze bityo, Umwami w'abami yavuze ko urwandiko rw'inzira rwa Luteri 
rugomba kubahirizwa, kandi ko mbere yo kumuhagurukira bagomba kumureka akabanza 
kugera iwe amahoro. 


Ibitekerezo bibiri bihanganye byagaragaye ubwo mu bagize inama y’abategetsi bakuru. 
Intumwa zikorera mu bwihisho (ba maneko) n'abahagarariye Papa bongeye gusaba ko 


urwandiko rw'inzira rwahawe Luteri rutitabwaho. Baravuze bati: “Uruzi rwa Rhine rugomba 

gusukwamo ivu rye nk'uko rwakiriye ivu rya Yohani Huse mu myaka ijana ishize.” Ariko 
ibikomangoma byo mu Budage nubwo nabyo byari mu ruhande rwa Papa, bikaba byari abanzi 
bakomeye ba Luteri banze kwemera kurenga ku kwizera kw'abantu, babona ko ari igitotsi 
gishyizwe ku cyubahiro cy'igihugu cyabo. Bagaragaje ibyago byakurikiye urupfu rwa Huse 
maze bavuga ko batakongera gutinyuka guteza akaga gakomeye nk'ako igihugu cy’Ubudage 
ndetse numwami w'abami wabo ukiri muto. 


Umwami Charles ubwe aza gusubiza icyo gitekerezo cy”ubugome ati: “Nubwo icyubahiro 
no kwizera byacibwa mu isi yose, bigomba kubona ubuhungiro mu mitima y’ibikomangoma.” 
Yakomeje gusabwa n’abanzi gica bo ku ruhande rwa Papa barwanyaga Luteri, bamusaba 
kugenza uwo mugorozi nk'uko Sigismond yagenje Huse akamugabiza itorero. Ariko umwami 
yibutse ibyabaye ubwo Huse yerekanaga iminyururu yari imuboshye, akibutsa umwami 
kwizera yarahiriye, umwami Charles wa V yaravuze ati: “Ntabwo ndagaragaza uburakari 
bukaze nka Sigismond.”- 137 


Nyamara umwami Charles abyihitiyemo, yari yaranze ukuri kwavugwaga na Luteri. 
Yaranditse ati: “Niyemeje gukurikiza urugero rw'abakurambere nshikamye.” 138 Yari 
yariyemeje kutazareka inzira y'imigenzo nubwo byaba gushaka gukurikira inzira y'ukuri 
n'ubutungane. Bitewe n'uko ba sekuruza ari ko babikoze, yagombaga gushyigikira ubupapa 
n'ubwicanyi no gusayisha mu bibi byabwo. Bityo yafashe icyemezo yanga kwakira umucyo 
uwo ari wo wose uruta uwo abakurambere be bari barakiriye, kandi yanga no kugira icyo ari 
cyo cyose yakora batigeze bakora. 


Hari benshi bameze batyo no muri iki gihe bakomeza kwihambira ku migenzo n’imihango 
by’abakurambere babo. Iyo Umukiza aboherereje umucyo mushya, banga kuwemera bitewe 
n'uko utigeze uhabwa abakurambere babo. Nyamara ntabwo turi mu bihe bihwanye n'ibya 
ba sogokuruza, kubw'ibyo rero, ntabwo inshingano zacu zihwanye n'izabo. Ntabwo 
tuzemerwa n'Imana nidufatira urugero ku bakurambere bacu kugira ngo turushingireho 
duhamya inshingano yacu ubu aho kugira ngo twe ubwacu twishakire ijambo ry'ukuri. 
Inshingano yacu ni nini cyane kuruta iy’abakurambere bacu. Tuzabazwa iby’umucyo bakiriye 
bakawudusigira nk'umurage, nyamara kandi tuzanabazwa umucyo mushya uturasira ubu 
uturuka mu [jambo ry’Imana. 


Yesu Kristo yabwiye Abayuda banze kwizera ati: “Iyaba ntaje ngo mvugane na bo, ntibaba 
bafite icyaha: ariko noneho ntibafite uko biregura icyaha cyabo.” 139 Imbaraga y'Imana yari 
yavuganye n’umwami w'abami n’ibikomangoma by’ Ubudage inyuze muri Luteri. Kandi uko 
umucyo wamurikaga uva mu Ijambo ry'Imana niko Mwuka wayo yingingaga ubuheruka 
abantu benshi bari bateraniye muri iyo nteko. Nk’uko mu binyejana byinshi byari bishize 
Pilato yari yaratumye ubwibone no kuba ikirangirire binangira umutima we ntiyakire 
Umucunguzi w'isi; nk'uko Feliki wahindaga umushyitsi yasabye intumwa yigishaga ukuri 
ati: “None genda, nimbona uburyo, nzagutumira”; nk'uko Agripa wari umwibone yatuye 
akavuga ati: “Ubuze hato ukanyemeza kuba Umukristo” (Ibyak. 24:25; 26:28); nyamara 

agatera umugongo intumwa yoherejwe n’ijuru, ni ko umwami Charles wa V yiyemeje kwanga 
umucyo w'ukuri agakurikiza ubwibone bw’ab’isi na gahunda yabo. 


Inkuru z'impuha zivuga ko hari imigambi yo kwica Luteri zakwiragizwaga hose maze 
zitera imidugararo mu mujyi wose. Umugorozi Luteri yari afite incuti nyinshi zari Zizi 
ubugome bukomeye Roma yagiriraga abantu bose batinyukaga gushyira ahagaragara ibibi 
byayo, bityo ziyemeza ko atagomba kwicwa. Abantu amagana menshi bo mu bakomeye 
biyemeje kumurinda. Abandi benshi banengaga ku mugaragaro ubutumwa bw”umwami 
bwagaragazaga intege nke mu kumvira imbaraga yategekaga ya Roma. Ku miryango y’amazu 
n'ahagaragara hose hamanitswe ibyapa byinshi bimwe byanditsweho amagambo aciraho 
iteka Luteri naho ibindi bimushyigikira. Kimwe muri ibyo byapa cyari cyanditsweho 
amagambo asobanutse y'umunyabwenge wagize ati: “Ugushije ishyano wa gihugu we 
gitegekwa numwami w'umusore, kikagira abatware birirwa mu birori!” 140 Urukundo 
rubanda rwo mu Budage bwose rwari rufitiye Luteri rwemeje umwami w'abami n'inama 
y'abategetsi bakuru ko guhohotera Luteri uko ari ko kose kwahungabanya amahoro y'igihugu 
cyose ndetse no gutekana kw 'ubwami. 


Ferederiko w'i Saxony yagiraga kwifata, agahishanya ubwitonzi imyumvire ye nyakuri 
ku byerekeye umugorozi Luteri ariko kandi na none agakomeza kumurinda amwitayeho 
ubudacogora, agakurikirana ibyo akora byose n'ibyo abanzi be bakora. Nyamara habayeho 
abandi benshi batigeze bagerageza guhisha impuhwe bafitiye Luteri. Yasurwaga 
n'ibikomangoma, abakomeye ndetse n'abandi bo mu rwego rwo hejuru baba abarayiki 
n'abayobozi mu idini. Uwitwa Spalatin yaranditse ati: “Icyumba gito cya dogoteri Luteri 
nticyashoboraga gukwirwamo abashyitsi bose bazaga.” 141 Abantu bamwitegerezaga nk’aho 
ari umuntu w'indengakamere. N’abatarizeraga inyigisho ze ntibaburaga gutangarira ubwo 
budahemuka bwe bukomeye bwatumaga yemera gupfa nk’intwari aho kugira ngo anyuranye 
n'umutimanama we. 


Hakoreshejwe umuhati ukomeye kugira ngo Luteri yemere kumvikana na Roma. 
Ibikomangoma n’abakomeye mu bwami bamwerekaga ko nakomeza ibitekerezo binyuranyije 
n’iby’itorero n'inama z'abategetsi bakuru, azacibwa mu gihugu bidatinze kandi ntazagire 
kirengera. Luteri yashubije uko kumwinginga agira ati : “Ntabwo ubutumwa bwiza bwa 
Kristo bushobora kubwirizwa ngo bubure kurwanywa. .. Byashoboka bite rero ko ubwoba 
cyangwa kumenya akaga kabasha kumbaho byantandukanya n’Umukiza n’Ijambo ry'Imana 
ryo kuri rukumbi? Reka da! Nahitamo gutanga umubiri wanjye, amaraso yanjye n'ubuzima 
bwanjye!” 142 


Bongeye kumwingingira kumvira ibyo umwami w'abami yavuze bityo akabasha kutagira 
icyo atinya. Luteri yarasubije ati: “Nemera n'umutima wanjye wose ko umwami w’abami, 
ibikomangoma ndetse n'abakristo baciye bugufi bose bagenzura kandi bagacira urubanza 
ibitabo byanjye; ariko bagashingira ku ngingo imwe y'uko babigereranya n'Ijambo ry" Imana. 

Nta kintu abantu bagomba gukora uretse kuryumvira. Ntimuhohotere umutimanama wanjye 
kuko womatanye kandi ukaba uboheranye n'Ibyanditswe Byera.” 143 


Bongeye kumwoherereza izindi ntumwa yarabasubije ati: “Ndemera kureka urwandiko 
rwanjye rw'inzira. Nshyize umubiri wanjye n'ubugingo bwanjye mu maboko y’umwami 
w’abami, ariko ntibishoboka ko mwegurira Ijambo ry" Imana!” Yavuze ko afite ubushake bwo 
kumvira umwanzuro inama rusange iri bufate ariko ibyo bikaba mu gihe gusa iyo nama 
isabwe gufata umwanzuro ikurikije Ibyanditswe Byera. Yongeyeho ati: “Ku byerekeye 
Ijambo ry'Imana no kwizera, buri Mukristo wese ni umucamanza mwiza nk'uko Papa ari, 
nubwo Papa yaba ashyigikiwe n'inama nyinshi cyane.” 144 


Ari incuti ze, ari n'abanzi be bose bageze aho bemera ko gukomeza kumwingingira 
kwiyunga n'ubutegetsi bwa papa ntacyo bimaze. 


Iyo umugorozi Luteri yemera n’ingingo imwe gusa, Satani n'"ingabo ze baba baratsinze. 
Ariko gushikama kwe kutadohoka kwari uburyo bwo guha itorero umudendezo no gutangira 
ikindi igihe gishya kandi kirushijeho kuba cyiza. Ibyakozwe n'uyu mugabo umwe rukumbi, 
watinyutse gutekereza no gukora mu nzira ye bwite mu byerekeye iyobokamana, byagombaga 
kuzateza impinduka itorero ndetse n’isi yose, atari mu gihe cye gusa, ahubwo no mu bisekuru 
byose byari kuzakurikiraho. Ugushikama kwe n’°ubudahemuka bwe byari kuzakomeza abantu 
bose bari kuzanyura mu bisa n'ibyo yanyuzemo kugeza ku iherezo ry'ibihe. Ubushobozi 
n'igitinyiro by” Imana byaruse inama z'abantu ndetse birenga n’imbaraga ikomeye ya Satani. 


Bidatinze Luteri aza guhabwa itegeko njumwami w'abami ryo gusubira iwe, kandi yari 
azi ko iryo tegeko rigiye guhita rikurikirwa no gucirwaho iteka. Ibiteye ubwoba byari bikikije 
aho yanyuraga; ariko ubwo yavaga i Worms, umutima we wari wuzuye ibyishimo no 
gushima. Yaravuze ati: “Satani ubwe niwe wari urinze igihome cya Papa; ariko Kristo 
yaciyemo icyanzu bityo Satani yemera ko Kristo amurusha imbaraga.” 145 


Amaze kugenda, yanashakaga ko gushikama kwe ku byo yizera bitafatwa nko kwigomeka, 
bityo bituma Luteri yandikira umwami w'abami. Yaravuze ati: “Imana yo igenzura imitima, 
imbere umugabo yuko niteguye kukubaha nimazeyo nyakubahwa mwami w’abami, haba mu 
cyubahiro cyangwa mu gusuzugurwa, haba mu buzima cyangwa mu rupfu ariko ntagize ikindi 
ndutisha Ijambo ry'Imana kuko ari ryo ribeshejeho umuntu. Mu bikorwa byose muri ubu 
buzima bwa none, ubudahemuka bwanjye ntibuzanyeganyezwa, kuko kuko muri ubu buzima 
inyungu cyangwa igihombo nta gaciro bifite ubigereranyije n'agakiza. Ariko mu birebana 
n'inyungu z'iteka ryose, ntabwo Imana ishaka ko hagira umuntu wumvira undi kubera ko 
kumvira nk'uko mu byerekeye iby'umwuka niko kuramya nyakuri, kandi nta wundi 
kugenewe uretse Umuremyi wenyine.” 146 


Ari mu rugendo ava i Worms, Luteri yakiriwe neza cyane kuruta uko yakiwe agezeyo. 
Ibikomangoma byo mu itorero byakiriye uwo mupadiri waciwe mu itorero, kandi abayobozi 
bo mu butegetsi bwa Leta bubashye uwo muntu wari wahawe akato njumwami w’abami. 

Bamusabye kubwiriza, kandi yirengagije ko umwami w’abami yari yamuhaye akato, yongeye 
kujya ku ruhimbi (aritari). Yaravuze ati: “Sinigeze ndahirira gupfukirana Ijambo ry" Imana 
kandi sinzigera mbikora.” 147 


Ubwo abayoboke ba Papa baganzaga umwami w'abami ngo ace iteka rirwanya Luteri, 
hari hashize igihe gito atari i Worms. Muri iri teka, Luteri yavuzweho ko ari “Satani ubwe 
wigize umuntu kandi akaba yambaye ikanzu ya gipadiri.” 148 


Hatanzwe itegeko rivuga ko ubwo urupapuro rwe rumuhesha umudendezo mu nzira 
acamo ruzaba rumaze kurangiza igihe, hari ingamba zigomba gufatwa kugira ngo umurimo 
we uhagarikwe. Abantu bose babujijwe kumucumbikira, kumuha ibyokurya cyangwa 
ibyokunywa, cyangwa se kuba bamufasha haba mu magambo cyangwa mu bikorwa, haba mu 
rwiherero cyangwa ku mugaragaro. Aho yashoboraga kuboneka hose yagombaga gufatwa 
agashyikirizwa abategetsi. Abayoboke be nabo bagombaga gushyirwa muri gereza kandi 
imitungo yabo igafatirwa. Inyandiko ze zagombaga gutwikwa kandi amaherezo umuntu wese 
wari guhangara kunyuranya n’iri teka nawe yagombaga guhabwa igihano nk'icya Luteri. 
Igikomangoma cy’i Saxony n'ibindi bikomangoma byakundaga Luteri cyane bose bari 
bamaze kuva i Worms nyuma yo kugenda kwe maze iteka ry’'umwami w'abami ryemezwa 
n'abagize inama y’abategetsi bakuru. Noneho abari bashyigikiye ubuyobozi bw'itorero ry’i 
Roma bari bishimye. Bibwiraga ko iherezo ry” ubugorozi rigeze. 


Ariko muri iyi saha y'akaga, Imana yari yateganyirije umugaragu wayo icyanzu. Ijisho 
ritagoheka ryari ryakurikiye amagenzi yose ya Luteri kandi umutima wa Nyirimpuhwe wari 
witeguye kumutabara. Byagaragaraga ko nta kindi cyajyaga gushimisha Roma uretse urupfu 
rwe. Luteri yajyaga gukira imikaka y'intare binyuze gusa mu guhishwa. Imana yahaye 
ubwenge Ferederiko wi Saxony kugira ngo ategure umugambi wo kurinda Luteri. 
Abifashijwemo n'incuti ze nyakuri, umugambi wa Ferederiko washyizwe mu bikorwa maze 
Luteri ahishwa abanzi be n’incuti ze. Mu rugendo rwe agaruka imuhira yaje gufatwa, 
atandukanywa n’abo bari kumwe, maze bamwihutisha bwangu bamunyuza mu mashyamba 
bamujyana mu nzu ikomeye nziza cyane y'i Wartbourg. Aho hari ahantu hitaruye hari 
igihome cyubatswe mu misozi. Uko gufatwa no guhishwa byakozwe mu buryo 
bw’amayobera ku buryo na Ferederiko ubwe yamaze igihe kirekire ataramenya aho yajyanwe. 
Uko kutabimenya kwari gufite umugambi; mu gihe cyose Ferederiko atari asobanukiwe n’aho 
Luteri aherereye, ntiyashoboraga kugira icyo ahishurira abandi. We ubwe yanyuzwe n’uko 
Luteri ari amahoro kandi kumenya ibyo byaramunejeje. 


Ibihe by’umuhindo, impeshyi n'itumba byose biraza birinda birangira Luteri akiri 
imfungwa. Aleandre n’abambari be bari bashimishijwe cyane n'uko umucyo w'ubutumwa 
bwiza usa n'ugiye kuzima. Nyamara aho kuba bityo, umugorozi we yari arimo arushaho 
kuzuza itara rye amavuta ava mu bubiko bw'ukuri kandi umucyo waryo wagombaga 
kumurikana imbaraga nyinshi kuruta mbere. 

Ubwo yari muri uwo mutekano 1 Wartbourg, Luteri yamaze igihe yishimiye kubona 
akanya ko kuruhuka amakimbirane. Ariko ntiyajyaga kunyurwa no kwigumira mu kiruhuko 
gusa atuje. Kubera ko yari amenyereye ubuzima bwo gukora no kunyura mu makimbirane, 
ntiyashoboraga kwihanganira kubaho ntacyo akora. Muri iyo minsi yo kuba wenyine, 
imibereho y’itorero yamuzaga imbere maze akaboroga yihebye ati: “Mbega! Muri iyi minsi 
ya nyuma y'umujinya w'Imana nta muntu n'umwe utinyutse guhaguruka ngo abe urukuta 
imbere y’Uhoraho, bityo ngo akize Isiraheli.” 149 


Yongeye kwitekerezaho maze atinya kuba yaregwa ubugwari kuko yahunze urugamba. 
Yigayaga ubunebwe no kudamarara. Nyamara kandi buri munsi yakoraga ibirenze ibyo 
umuntu umwe yabasha gukora. Ikaramu ye ntiyigeze ihwema kwandikishwa. Mu gihe abanzi 
be bishyeshyaga bavuga ko bamucecekesheje, baje gutangazwa kandi bagwa ku kayubi ko 
kubona igihamya gifatika cyerekana ko agikora. Impapuro nyinshi cyane zanditswe nawe 
zakwirakwiraga mu Budage. Yanakoreye umurimo w'ingenzi cyane abo mu gihugu cye 
asobanura Isezerano Rishya mu rurimi rw'Ikidage. Aho yari yihishe yahakomereje 
kwamamaza ubutumwa bwiza no kwamagana ibyaha n’amakosa byakorwaga muri ibyo bihe, 
abikora mu gihe kijya kungana n’umwaka. 


Ntabwo rero kuba Imana yarakuye umugaragu wayo mu mibereho yo kubana n'abandi 
bantu kwari ukurinda Luteri umujinya w’abanzi be gusa cyangwa kumuha igihe gituje kugira 
ngo abashe gukora iyo mirimo y’ingirakamaro. Hari hariho ibindi byiza birusha ibyo agaciro 
byagombaga kugerwaho. Mu kuba wenyine n'umwijima w'aho yari aruhukiye mu misozi, 
Luteri yari atandukanyijwe n'ibyashoboraga kumushyigikira biboneka mu isi kandi akaba 
arinzwe gusingizwa n'abantu. Uko ni ko yakize ubwibone no kwiyemera bikunze akenshi 
guterwa no kugera ku nsinzi. Kubabazwa no gucishwa bugufi byamuteguriye kumanukana 
umutuzo ako gacuri yari yazamuriwe huti huti. 


Iyo abantu bishimiye umudendezo bazanirwa n'ukuri, usanga bagira umutima wo 
gusingiza abantu Imana yakoresheje mu guca iminyururu y'ubuyobe n’imihango ya gipagani. 
Satani aharanira kuyobya intekerezo z'abantu n'ibyo bakunda bakabikura ku Mana maze 
bakabyerekeza ku bantu. Abatera kubaha abantu boroheje Imana ikoresha ariko bagasuzugura 
ukuboko kw'Imana kubayobora mu byo bakora byose. Kenshi cyane abayobozi mu by’idini 
bahabwa ikuzo kandi bakubahwa muri ubwo buryo, bibagirwa ko babikesha Imana, bityo 
bikabatera kwiyiringira. Ingaruka ivamo ni uko bageraho bagashaka kuyobora intekerezo 
n’imitima by’abantu baba biteguye kubahanga amaso ngo babayobore aho guhanga amaso 
[jambo ry’ Imana. Akenshi umurimo w’ivugurura (ubugorozi) ugenda udindira bitewe n’uyu 
mwuka uranga abashyigikiye uyu murimo. Imana yifuza kurinda umurimo w’ivugurura ako 
kaga. Yifuzaga ko uwo murimo utashyirwaho ikimenyetso cy”umuntu ahubwo ugashyirwaho 
icy’ Imana. Abantu bari barahanze amaso yabo Luteri kuko ari we wasobanuraga ukuri. Bityo 
yabaye akuwe hagati yabo kugira ngo amaso yose yerekezwe ku Mwanditsi uhoraho w'ukuri. 

IGICE CYA 9 — UMUGOROZI W’ UMUSUWISI 


Mu gutoranya abakozi bo kuvugurura itorero, hagaragara ya gahunda y'Imana 
yakoreshejwe mu kuritangiza. Umwigisha waturutse mu ijuru yirengagije abantu bakomeye 
bo ku isi, abanyacyubahiro n’abakire bari bamenyereye gusingizwa no guhabwa icyubahiro 
nk'abayobozi b'abandi. Bari abantu bibona cyane kandi buzuwemo no kwiyiringira mu ikuzo 
bari bafite ryuzuye ubwirasi ku buryo batashoboraga guhinduka ngo bifatanye na bagenzi 
babo kandi bafatanye n'Umunyanazareti wicishaga bugufi. Abantu batashoboye kwiga 
n'abarobyi bamenyereye umuruho b’i Galilaya ni bo bagejejweho uyu muhamagaro ngo: 
“Nimunkurikire, nzabagira abarobyi b'abantu.” Matayo 4:19. Abo bigishwa bicishaga bugufi 
kandi bakemera kwigishwa. Kuba batari barandujwe cyane n’inyigisho z'ibinyoma zo muri 
icyo gihe, byatumye Kristo ashobora kubigisha no kubatoza gukora umurimo we maze 
birushaho kugenda neza. 


Uko ni nako byagenze mu gihe cy'Ubugorozi bukomeye. Abagorozi bari bari ku ruhembe 
T1w imbere bari abantu bafite imibereho yoroheje, babaye abantu mu gihe cyabo badafite 
ubwibone buterwa n'imyanya y’icyubahiro kandi ntibari baratwawe n'urwikekwe 
n'uburiganya bwarangaga abapadiri. Ni umugambi w'Imana gukoresha abantu boroheje 
kugira ngo bagere ku bintu bikomeye. Bityo rero, ntabwo abantu ari bo bazahabwa ikuzo, 
ahubwo rizahabwa Imana yo ibakoreramo ikabatera gushaka no gukora ibyo yishimira. 


Nyuma y'ibyumweru bike Luteri amaze kuvukira mu kigonyi cy'abacukuzi b'ubutare i 
Saxony, nibwo Ulric Zwingli nawe yavutse mu rugo rworoheje rw”umworozi wo mu misozi 
miremire ya Alps. Ahari hakikije Zwingli mu bwana bwe ndetse n’°uburere yahawe akiri muto 
byari ibyo kumutegurira umurimo we w'ahazaza. Yarerewe hagati y’ibyaremwe bitangaje, 
byuzuye ubwiza, bituma intekerezo ze zitwarwa no gusobanukirwa gukomera, imbaraga 
n'igitinyiro by’ Imana akiri muto. Amateka y’ibikorwa bitangaje byakorewe muri iyo misozi 
yavukiyemo yamurikiye imigambi ye ya gisore. Yicaraga iruhande rwa nyirakuru wari 
inyangamugayo maze agategera amatwi ibitekerezo bike bitangaje byo muri Bibiliya uwo 
mukecuru yari yarakusanyije abikuye mu mateka avuga ibikorwa by’indengakamere 
n'inyigisho byaranze itorero. Zwingle yabaga afite amatsiko cyane mu gihe yumvaga 
iby’ibikorwa bikomeye by'abakurambere n'abahanuzi ndetse n’iby’abashumba barindaga 
imikumbi yabo ku misozi ya Palesitina aho abamarayika bavuganiye nabo bakababwira 
iby'umwana wavukiye i Beterehemu n'umuntu w’i Karuvali. 


Nk'uko byabaye kuri Luteri, se wa Zwingli yifuzaga ko umwana we yiga, maze uwo 
muhungu akiri muto ava mu kibaya cy’iwabo aho yavukiye. Ubwenge bwe bwagwiraga vuba 
vuba ku buryo bidatinze byaje kuba ikibazo niba haboneka abarimu bashobora kumwigisha. 
Amaze kugira imyaka cumi n'itatu yagiye ahitwa i Bern, habarizwaga ishuri riruta ayandi mu 
Busuwisi. Ariko ageze yo, haje kuvuka ingorane yari igambiriye gukoma mu nkokora 
ibyiringiro yari afite mu buzima bwe. Abapadiri bakoze uko bashoboye kose kugira ngo 
bamwinjize mu kigo cyabo. Abadominikani n’Abafaransisiko barwaniraga gukundwa 

n'abaturage. Ibyo baharaniraga kubigeraho bakoresheje kurimbisha bikomeye kiriziya zabo, 
kugira ibirori birimo gahunda ishyushye, no kwitegereza amashusho y’abatagatifu ndetse 
n'amashusho y’ibitangaza. 


Abadominikani b’i Bern babonaga ko nibabasha kwigarurira uwo munyeshuri ukiri muto 
wari ufite impano zitangaje, byari kubazanira inyungu kandi bikabahesha icyubahiro. Kuba 
yari umusore w'intarumikwa, kugira impano kamere yo kuba intyoza n'umwanditsi, 
ubuhanga bwe muri muzika n'ubusizi byajyaga kubafasha cyane kubakururira abantu baza 
mu materaniro yabo kandi bikabongerera inyungu kurusha ibyo bari basanzwe bakora. 
Bakoreshaga ubucakura no kumushyeshya kugira ngo batume Zwingli yinjira mu kigo cyabo. 
Igihe Luteri yari akiri umunyeshuri, we ubwe yari yarikingiraniye mu kumba cy’ikigo 
cy'abihaye Imana, kandi yajyaga kuzimira burundu iyo ubuntu bw'Imana butahamukura. 
Ntabwo Zwingli yemerewe guhura n'akaga nk'aka Luteri. Kubw’amahirwe, umubyeyi wa 
Zwingli yaje kumenya imigambi w'abo bapadiri. Ntabwo yari agambiriye kwemerera 
umuhungu we kuyoboka imibereho y’ubunebwe no kuba imburamukoro abapadiri babagamo. 
Se yabonye ko kuzaba ingirakamaro kwa Zwingli mu gihe kizaza biri mu kaga, maze 
amutegeka kugaruka imuhira atazuyaje. 


Zwingli yumviye iryo tegeko ry’`umubyeyi we, ariko uwo musore ntiyari kumara igihe 
kirekire ashimishijwe no kuba muri icyo kibaya yavukiyemo maze bidatinze asubukura 
amasomo ye ajya kwiga ahitwa i Basel. Aho niho Zwingli yumviye bwa mbere ubutumwa 
bwiza bw'ubuntu Imana itanga nta kiguzi. Uwitwaga Wittembach, wari umwarimu wigishaga 
indimi za kera, ubwo yigaga Ikigiriki n’Igiheburayo, yari yarabonye Ibyanditswe Byera maze 
muri ubwo buryo imirasire y'umucyo w'Imana ibasha kumurika mu ntekerezo z’abanyeshuri 
yigishaga. Uwo mwarimu yavuze ko muri ibyo Byanditswe hari ukuri kumaze igihe kirekire 
cyane kandi gufite agaciro gakomeye bitagerwa karuta inyigisho zigishwa n'abahanga 
n'abacurabwenge. Uko kuri kwari kumaze igihe kirekire kwavugaga ko urupfu rwa Kristo ari 
rwo rwonyine nshungu y'umunyabyaha. Ayo magambo yabereye Zwingli nk’umwambi 
w’umucyo ubanziriza umuseke. 


Bidatinze Zwingli yahamagariwe kuva 1 Basel kugira ngo atangire umurimo we. Aho 
yatangiriye ni muri paruwasi ya Alpine, itari kure y'aho yavukiye. Nk'uko umugorozi 
mugenzi we yabivuze, ubwo yari amaze kwerezwa ubupadiri “yirunduriye mu bushakashatsi 
bwo kumenya neza ukuri kw’ Imana; kubera ko yari azi neza ko hari byinshi agomba kumenya 
nk’umuntu waragijwe umukumbi wa Kristo.” 150 


Uko yarushagaho kwiga Ibyanditswe Byera niko yarushagaho kubona itandukaniro riri 
hagati y'ukuri kwabyo n'ubuyobe bwa Roma. Yiyeguriye kuyoborwa na Bibiliya yo Jambo 
ry "Imana, kandi ikaba umuyobozi wenyine wihagije ndetse utabasha kwibeshya. Yabonye ko 
Bibiliya igomba kwisobanura ubwayo. Ntiyigeraga ahangara kugerageza gusobanura 
Ibyanditswe Byera kugira ngo ashyigikire inyigisho cyangwa ihame byabaye akamenyero mu 
bwenge bw’abantu, ahubwo yabonaga ko ari inshingano ye gusesengura icyo ryigisha mu 

buryo butaziguye. Yageragezaga kwifashisha ibishoboka byose kugira ngo abone 
ubusobanuro bwabyo bwuzuye kandi butuganye, ndetse yasabaga gufashwa na Mwuka 
Muziranenge wabashaga kubihishurira abantu bose babyigaga babishimikiriye kandi basenga. 


Zwingli yaravuze ati: “Ibyanditswe Byera bikomoka ku Mana ntibikomoka ku muntu, 
kandi Imana imurikira abantu izabaha gusobanukirwa ko iri jambo rikomoka ku Mana... 
Ijambo ry'Imana ntirihinyuka; ni umucyo, ririgisha, kandi rikisobanura ubwaryo, rimurikira 
ubugingo kubw'agakiza n'ubuntu, rikabukomereza mu Mana, ribucisha bugufi ku buryo 
yiyibagirwa akomatana n'Imana.” Zwingli ubwe yari amaze kubona ukuri kw'ayo magambo. 
Ubwo yavugaga ibyamubayeho muri icyo gihe, nyuma y'aho yaranditse ati: “Igihe 
natangiraga kwirundurira mu Byanditswe Byera, ubucurabwenge n’inyigisho z’iyobokamana 
byahoraga binteza impagarara. Amaherezo nageze kuri ibi, ndatekereza nti: “Ngomba kureka 
biriya binyoma maze nkiga ubusobanuro Imana itanga mbukuye mu ijambo ryayo ryoroheje.” 
Bityo natangiye gusaba Imana ngo imurikire maze Ibyanditswe Byera bitangira kurushaho 
kunsobanukira mu buryo bworoshye.” 151 


Ntabwo inyigisho Zwingli yabwirizaga yari yarazikomoye kuri Luteri. Yari yazihawe na 
Kristo. Uwo mugorozi w’Umusuwisi yaravuze ati: “Niba Luteri abwiriza ibya Kristo, akora 
ibyo nanjye nkora. Abantu yazanye kuri Kristo ni benshi kuruta abo nazanye. Nyamara ibyo 
ntacyo bitwaye. Nta rindi zina nzitirirwa uretse irya Kristo kuko ndi umusirikari we, kandi ni 
we Mugaba wanjye wenyine. Nta jambo na rimwe nigeze nandikira Luteri cyangwa nawe 
agire iryo anyandikira. Ibyo ni ukubera iki? . . . Ni ukugira ngo bigaragare uburyo Mwuka 
w'Imana ativuguruza kubera ko twembi twigisha inyigisho ya Kristo tugahuza muri ubwo 
buryo kandi tutarahuye. 152 


Mu mwaka wa 1516, Zwingli yararikiwe kubwiriza mu kigo cy'abapadiri cya Einsiedeln. 
Ahongaho yagombaga kuhabonera neza ugusaya mu bibi kwa Roma kandi yagombaga kugira 
icyo akora nk’umugorozi cyari kuzamenyekana kikarenga mu misozi ya Alps yavukiyemo. 
Mu bintu bikomeye byakururaga amaso y'abantu by'aho Einsiedeln harimo ishusho ya 
Mariya bavugaga ko ifite imbaraga yo gukora ibitangaza. Ku muryango w’icyo kigo 
cy’abapadiri hari handitswe ngo: “Ahangaha hashobora gubonerwa imbabazi z'ibyaha.” 153 


Ibihe byose by’umwaka abantu benshi bafataga urugendo baje kuri ya shusho ya Mariya, 
ariko ku munsi mukuru wabaga buri mwaka wo kwibuka gutoramywa kw'iyo shusho, abantu 
ibihumbi byinshi baturukaga mu bice byose by’Ubusuwisi ndetse abandi bakava mu 
Bufaransa no mu Budage. Zwingli abibonye atyo agira agahinda kenshi, bityo ba bantu 
babaye imbohe z'imihango, aboneraho umwanya wo kubigisha iby'umudendezo uva mu 
butumwa bwiza. 


Yaravuze ati: “Ntimugatekereze ko Imana iri muri iyi ngoro kuruta uko iba ahandi hantu 
hose haremwe. Igihugu mwaba mutuyemo cyose, Imana iri hafi yanyu kandi 
irabumva...Mbese imirimo itabaha inyungu, gukora ingendo ndende, amaturo, amashusho, 


kwiyambaza Mariya cyangwa abatagatifu bishobora kubahesha ubuntu bw'Imana? ... Mbese 

amagambo menshi dukoresha dusenga amaze iki? Mbese ibitambaro bishashagirana bipfutse 
umutwe, umutwe utagira umusatsi, amakanzu maremare kandi atatswe indabo, cyangwa 
inkweto zitatswe izahabu ku misozo bimaze iki? ... Imana ireba ku mutima kandi imitima 
yacu iri kure yayo.” Yaravuze ati: “Kristo wabambwe ku musaraba ni we gitambo cy’ibyaha 
by'abizera kugeza iteka ryose.” 154 


Abantu benshi bumvise ayo magambo ntibayakiriye neza. Byari urucantege rukomeye 
kuri bo kubwirwa ko urugendo runanije bakoze barukoreye ubusa. Ntabwo bashoboraga 
gusobanukirwa n'imbabazi bahererwa ubuntu muri Kristo. Bari banyuzwe n'inzira ya kera 
igana mu ijuru, iyo Roma yari yaraberetse. Banze guhangayikishwa no gushaka ikindi 
cyarushaho kubabera cyiza. Byari biboroheye cyane kwiringira abapadiri na Papa mu 
by'agakiza kabo aho gushaka gutungana k’umutima. 


Nyamara hari irindi tsinda ryakiranye ibyishimo inkuru yo gucungurwa kubonerwa muri 
Kristo. Ibyo Roma yabasabaga kubahiriza ntibyari byarabazaniye amahoro yo mu mutima, 
maze mu kwizera, bemera ko amaraso y’Umukiza ari yo abezaho ibyaha byabo. Abangaba 
basubiye iwabo bajya guhishurira abandi umucyo utangaje bari barakiriye. Uko ni ko ukuri 
kwavaga mu mudugudu kukagera mu wundi, kukava mu mujyi kukajya mu wundi bityo 
umubare w'abantu bazaga gusura ingoro ya Mariya uragabanyuka cyane. Hanabayeho 
kugabanyuka kw'amaturo maze ingaruka iba kugabanyuka k”umushahara wa Zwingli wavaga 
muri ayo maturo. Nyamara ibi byamuteye ibyishimo ubwo yabonaga ko imbaraga zo gukabya 
mu myizerere no gutwarwa n’imigenzo zigenda zicika. 


Abayobozi b'Itorero ntibaburaga kubona umurimo Zwingli yakoraga; ariko icyo gihe 
barihanganye ntibawurogoya. Biringiraga ko bazamwigarurira akajya mu ruhande rwabo, 
bashatse kumwigarurira bakoresheje kumusheshya ariko muri icyo gihe ukuri kwarimo 
gucengera mu mitima y' abantu. 


Imirimo Zwingli yakoreye i Einsiedeln yamuteguriye gukora umurimo wagutse kurutaho 
kandi ni wo yaje kwinjiramo bidatinze. Amaze imyaka itatu i Einsiedeln yaje guhamagarwa 
kujya gukora umurimo wo kubwiriza muri kiriziya nini cyane y’i Zurich. Zurich niwo wari 
umujyi ukomeye cyane mu Busuwisi kandi ibyajyaga kuva aho byagombaga gukwira hose. 
Nyamara kandi, abanyamadini bari bamutumiye i Zurich, bashakaga ko nta nyigisho nshya 
zihigishwa bityo bibatera guha Zwingli amabwiriza ajyana n’inshingano yari imuzanye. 


Baramubwiye bati: “Uzakore ibishoboka byose kugira ngo umugabane w'icyigisho 
wigishijwe ugire umusaruro winjiza kandi ntukagire icyo usubiza inyuma. Uzashishikariza 
abizera bose, waba uri kubwiririza kuri aritari cyangwa uri kwakira abicuza ibyaha, ko 
bagomba gutanga icyacumi cyose n'ibindi basabwa, kandi bakerekanisha amaturo yabo 
batanga ko bakunda itorero. Uzita cyane ku kongera inyungu zituruka ku barwayi, muri za 
misa n'indi mihango yose ikorwa.” Abamuhaga amabwiriza bongeyeho bati: “Ku 
byerekeranye no gutanga amasakaramentu, kubwiriza ndetse no kwita ku mukumbi, ibyo 


nabyo ni inshingano y'umupadiri. Icyakora, kuri izo nshingano ushobora gukoresha 

ugusimbura ariko by’umwihariko mu kubwiriza. Ntabwo ugomba guha amasakaramentu 
umuntu uwo ari we wese uretse abantu bakomeye, kandi ukabikora gusa igihe baguhamagaye; 
ntabwo wemerewe gukora ibyo utabanje kurobanura abantu.”- 155 


Zwingli yategeye amatwi ayo mabwiriza acecetse, maze amaze kuvuga ijambo ryo 
gushima kubwo kuba yarubashywe agahamagarirwa kuza aho hantu hakomeye, yakurikijeho 
kubasobanurira uburyo ateganya gukoresha. Yaravuze ati: “Abantu bamaze igihe kirekire 
cyane bahishwa iby’imiberaho ya Yesu. Nzabwiriza cyane ubutumwa bwiza uko bwanditswe 
na Matayo, . . .mbukura gusa mu Byanditswe Byera, mbisesengura, ngereranya umurongo 
umwe n'uwundi, nshakisha uko nasobanukirwa mbiheshejwe no gusenga ubudasiba kandi 
mbikuye ku mutima. Umurimo wanjye uzibanda ku cyubahiro cy’Imana, ku gusingiza 
Umwana wayo w'ikinege, ku gakiza nyakuri k’abantu ndetse no kubakomereza mu kwizera 
nyakuri.” 156 


Nubwo bamwe muri abo bayobozi b'itorero batemeye gahunda ye kandi bagakora uko 
bashoboye ngo bayimuteshureho, Zwingli ntiyatezutse. Yababwiye ko atagiye gutangiza 
uburyo bushya, ko ahubwo agaruye uburyo bwa kera bwakoreshwaga n’itorero mu bihe bya 
mbere byari bitunganye. 


Abantu bari baratangiye gukangukira kwakira ukuri yigishaga, kandi abantu bazaga ari 
benshi baje kumva uko abwiriza. Mu bazaga kumutega amatwi habagamo abantu benshi bari 
bamaze igihe kirekire bararetse kujya gusenga. Umurimo we yawutangiye abumbura 
Ubutumwa bwiza kandi agasoma anasobanurira abamuteze amatwi amateka yandikishijwe 
avuga iby’imibereho, ibyigisho n’urupfu rwa Kristo. Nk'uko yabigenje ari i Einsiedeln, aho i 
Zurich yahagaragarije ko Ijambo ry'Imana ari ryo muyobozi utibeshya kandi ko urupfu rwa 
Kristo ari rwo gitambo cyonyine gihagije. Yaravuze ati: “Kuri Kristo gusa niho nifuza 
kubayobora. Kuri Kristo we soko nyakuri y'agakiza.” 157 


Abantu bo mu nzego zose bazaga kumva uwo mubwiriza, uhereye ku bategetsi, 
abanyabwenge, ukageza ku banyamyuga na rubanda rwose. Bamutegeraga amatwi 
bashishikaye. Ntabwo yavugaga iby’agakiza gatangirwa ubuntu gusa ahubwo yanamaganaga 
nta mbebya ibibi no gusayisha byariho muri icyo gihe. Abantu benshi basohokaga muri 
kiriziya basingiza Imana. Baravugaga bati: “Uyu mugabo abwiriza ukuri. Azatubera Mose 
maze atuvane muri uyu mwijima wa Egiputa.” 158 


Nyamara nubwo ku ikubitiro umurimo we wakiranywe ubwuzu bwinshi, nyuma y’igihe 
runaka haje kuboneka abatamushyigikiye. Abapadiri bagiye umugambi wo kubangamira 
umurimo we no kwamagana inyigisho ze. Bamwe bamuhaga urw'amenyo abandi 
bakamukwena; abandi baramutukaga kandi bakamukangisha. Ariko Zwingli 
yarabyihanganiye byose akavuga ati: “Niba twifuza kuzanira Yesu Kristo abanyabyaha, hari 
ibintu byinshi tugomba kwima amaso.”- Ibid., b.8, ch.6. 

Muri icyo gihe, haje undi muntu kugira ngo ateze imbere umurimo w'ivugurura. 
Uwitwaga Lusiyani yoherejwe i Zurich afite zimwe mu nyandiko za Luteri yoherezwa 
n'umuntu wari utuye i Basel wakundaga ukwizera kuvuguruye. Uwo muntu yari yaratekereje 
ko kugurisha ibyo bitabo bibasha kuba uburyo bukomeye bwo gukwirakwiza umucyo. 
Yandikiye Zwingli ati: “Reba neza ko uyu mugabo afite ubushishozi n'ubushobozi bihagije; 
niba bimeze bityo, umureke agende ava mu mujyi ajya mu wundi, ava mu mudugudu ajya mu 
wundi, agende n'inzu ku yindi mu Basuwisi ahajyane inyandiko za Luteri, ariko 
by'umwihariko ibyo yavuze ku Isengesho ry’ Umukiza abyandikira abafite ubushake bwo 
kuvuga ubutumwa. Uko bizarushaho kumenyekana, niko bizarushaho kugira abaguzi.” Uko 
ni ko umucyo wabonye aho winjirira. 159 


Mu gihe Imana itegura guca iminyururu y'ubujiji n’imigenzo ya gipagani nibwo Satani 
akoresha imbaraga ze zose kugira ngo abundikirire abantu mu mwijima kandi akarushaho 
gukaza ingoyi ibaboshye. Uko abantu bahagurukiraga impande zose babwira abantu 
iby'"imbabazi no kugirwa intungane kubw'amaraso ya Kristo, Roma yakajije umurego mu 
gufungura isoko ryayo igurisha imbabazi aharangwa ubukristo hose. 


Buri cyaha cyari gifite igiciro cyacyo, kandi abantu bahabwaga uburenganzira ntakumirwa 
bwo gukora icyaha igihe bashyiraga umutungo uhagije mu isanduku y’itorero. Uko ni ko ayo 
matsinda abiri y'imyigishirize yateraga imbere: rimwe rigatanga imbabazi z'ibyaha rihawe 
amafaranga, naho irindi rikigisha iby'imbabazi zibonerwa muri Kristo. Roma igaha 
uburenganzira icyaha kandi ikakigira isoko yo kwinjiza ubutunzi, naho abagorozi bo 
bagaciraho icyaha iteka kandi bakerekana ko Kristo ariwe ukuraho ibyaha, akaba 
n’umucunguzi. 


Mu gihugu cy’Ubudage, icuruzwa ryibyemezo bihesha imbabazi z’ibyaha 
(indurugensiya) ryari rishinzwe abapadiri b’Abadominikani kandi byari biyobowe n’umuntu 
wari uzwi ho imico mibi witwaga Tetzel. Mu gihugu cy'Ubusuwisi, ubwo bucuruzi 
bwahariwe Abafaransisiko bayobowe n'uwitwa Samusoni wari umupadiri w Umutaliyani. 
Samusoni yari yarakoreye itorero umurimo mwiza kuko yari yarabashije kwinjiza amafaranga 
menshi ayakuye mu Budage no mu Busuwisi kugira ngo agwize umutungo wa Papa. Noneho 
yambukanyije Ubusuwisi bwose, agacuza abaturage b'abakene uduke bungukaga, naho 
abakire akabakuramo impano z'agaciro kenshi. Ariko impinduka ziturutse ku bugorozi zari 
zaratangiye kwigaragariza mu kugabanyuka kw'ibyatangwaga nubwo zitashoboraga 
guhagarika ubwo bucuruzi. Igihe Samusoni yari amaze igihe gito yinjiye mu Busuwisi maze 
akagera mu mujyi wari hafi ya Einsiedeln ahazanye ibicuruzwa bye, Zwingli yari akiri 1 
Einsiedeln. Umugorozi Zwingli amaze kumenya ikimugenza yahise ahagurukira 
kumuvuguruza. Abo bantu bombi ntibigeze bahura, ariko Zwingli yageze ku nsinzi 
asobanurira abantu ibyo Samusoni agamije ku buryo byabaye ngombwa ko ava aho hantu 
akajya ahandi. 

I Zurich, Zwingli yahabwirizanyije umwete mwinshi yamagana ubucuruzi bw’imbabazi 
z'ibyaha; maze igihe Samusoni yari ageze hafi yaho ahura n'intumwa yoherejwe n'abagize 
inama y'ubutegetsi imubuza kwinjira muri uwo mujyi. Amaherezo yaje gushobora kwinjira 
yiyoberanyije nyamara yaje kwirukanwa atabashije kugurisha n’icyangombwa na kimwe 
gihesha imbabazi maze nyuma y'aho bidatinze ahita ava mu Busuwisi. 


Ubugorozi bwahawe imbaraga nyinshi no kwaduka kw’icyorezo gikaze cyahitanye abantu 
benshi mu Busuwisi mu mwaka wa 1519. Uko muri ubwo buryo abantu babonaga urupfu 
rubugarije, benshi babashije kubona uburyo imbabazi bari bamaze igihe gito baguze zari 
imfabusa ndetse ntizigire n’akamaro. Bityo byatumye bashaka kugira urufatiro nyakuri rwo 
kwizera kwabo. Zwingli nawe ari i Zurich yafashwe n'iyo ndwara iramurembya cyane ku 
buryo icyizere cyose cyo gukira kwe cyashiraga mu bantu, bityo inkuru ikwira hose ko yaba 
yapfuye. Muri icyo gihe gikomeye, ntabwo ibyiringiro bye n’ubutwari byacogoye. Afite 
kwizera, yahanze amaso ye umusaraba w’i Karuvali, yiringira ko igitambo cya Kristo gihagije 
gihanagura abantu ho ibyaha. Ubwo yari akirutse avuye ku munwa w'urupfu, cyari igihe cyo 
kubwirizanya ubutumwa bwiza umuhati mwinshi kurusha uko yigeze abikora; kandi 
amagambo ye yari afite imbaraga idasanzwe. Abantu bakiranye ibyishimo umushumba wabo 
bakunda wari ubagaruriwe akuwe ku munwa w'urupfu. Abo bantu ubwabo bari bavuye mu 
ngorane zo kwita ku barwayi n'abasambaga bityo bituma babasha guha agaciro ubutumwa 
bwiza kuruta mbere. 


Zwingli yari amaze gusobanukirwa neza n'ukuri k'ubutumwa bwiza kandi yari amaze 
kwiyumvamo imbaraga yako ihindura umuntu akaba mushya. Yibandaga ku ngingo zivuga 
ibyo kugwa k'umuntu n’iby’inama y'agakiza. Yaravuze ati: “Twese twapfiriye muri Adamu, 
kandi twarohamye mu bibi no gucirwaho iteka.” 160 “Kristo yaturonkeye gucungurwa 
kw'iteka. . . Umubabaro yagize ni igitambo gihoraho kandi gifite ubushobozi bwo gukiza 
by'iteka ryose. Cyuzuza ibyo ubutabera bw'Imana busaba by'iteka ryose mu cyimbo 
cy'abantu bose bishingikiriza kuri icyo gitambo bafite kwizera gushikamye kandi 
kutanyeganyega.” Nyamara kandi yigishije neza ko ubuntu bwa Kristo budahesha abantu 
umudendezo wo gukomeza gukora ibyaha. Yaravugaga ati: “Ahantu hose hari ukwizera 
Imana, Imana irahaba; kandi aho Imana iri, haba umwete ukangura abantu ukabahatira gukora 
imirimo myiza.”- 161 


Ibibwirizwa bya Zwingli byabaga bishimishije abantu ku buryo kiziya nini (Katederari) 
yuzuraga igasaguka imbaga y'abantu bazaga kumutega amatwi. Zwingli yabwiraga 
abamuteze amatwi ukuri buhoro buhoro akurikije uko yabonaga bashobora kukwakira. 
Yitonderaga cyane kuba yahita ababwira ingingo zishobora kubakangaranya cyangwa ngo 
zibazanemo urwikekwe. Umurimo we wari uwo gushyikiriza imitima yabo inyigisho za 
Kristo, gutuma ituza kubw'urukundo rwe no kubereka urugero rwa Kristo; bityo uko 
barushagaho kwakira amahame y'ubutumwa bwiza, ni ko bagendaga bacika ku myizerere 
yabo n’imigenzo bya gipagani. 

Ubugorozi bwateraga imbere buhoro buhoro mu mujyi wa Zurich. Abanzi babwo 
barakangutse maze bahagurukira kuburwanya bivuye inyuma. Mu mwaka umwe mbere 
y'icyo gihe ni ho umupadiri w'i Wittenberg yari yaravugiye i Worms imbere ya Papa 
n'umwami w’abami ati: ” Oya”, none ibyagaragaraga byose byasaga n’ibyerekana kurwanya 
amabwiriza ya Papa kugiye kuba i Zurich nk'uko byagenze i Worms. Zwingle yatewe incuro 
nyinshi. Aho ubupapa bwabaga bwiganje uko ibihe byagiye biha ibindi, abantu bayobotse 
ubutumwa bwiza bajyaba bicwa urupfu rubi, ariko ibyo ntibyari bihagije. Uwigishaga ibyo 
bitaga ubuyobe yagombaga gucecekeshwa. Muri ubwo buryo umwepisikopi w°i Constance 
yohereje intumwa eshatu mu nama y’i Zurich zirega Zwingli ko yigisha abantu kwica 
amategeko y’itorero, bityo bikaba biteza amahoro make n'imvururu mu bantu. Uwo 
mwepisikopi yongeyeho ko niba ubutegetsi bw’itorero busuzuguwe, ingaruka yaba iy’uko 
abantu bose baba ibyigenge. Zwingli yasubije yiregura avuga ko yigishije ubutumwa bwiza i 
Zurich mu gihe cy’imyaka ine bityo “uwo mujyi wa Zurich ukaba ari wo wari utuje kandi 
urimo amahoro kurusha indi mijyi yose y’izo ntara. Yaravuze ati: “None se ntabwo Ubukristo 
ari bwo murinzi ukomeye utuma muri rusange habaho umutekano?” 162 


Izo ntumwa zasabye abajyanama gukomeza kuba mu itorero zikavuga ko hanze yaryo nta 
gakiza gahari. Zwingli yavuze kuri ayo magambo y'izo ntumwa ati: “Iki kirego cye 
kubatangaza! Urufatiro rw'Itorero ni cya Gitare, Kristo, We wahaye Petero izina kuko 
yamuhamije nk'uko ari. Umuntu uwo ariwe wese wo mu mahanga yose wizera Umwami 
Yesu n'umutima we wose Imana iramwemera. Mu by'ukuri aha ni ho hari itorero kandi hirya 
yaryo nta muntu ubasha kuhakirizwa.” 163 


Umusaruro wavuye muri iyo nama wabaye uwo uko umwe mu ntumwa, wa mukaridinari 
yari yohereje yemeye iby’ukwizera kuvuguruye. 


Abari muri iyo nama banze kugira icyo bakora kirwanya Zwingli, bityo Roma itegura 
igitero gikaze. Ubwo Zwingli yamenyaga ubugambanyi bw'abanzi be yaravuze ati: 
“Nimubareke baze; mbatinya nk’uko ibitare byo ku nkombe bitinya imivumba iza 
ibyisukaho.” 164 


Umuhati w’abo banyadini nta kindi wagezeho uretse gutuma umurimo bashakaga gusenya 
waguka. Ukuri kwakomeje gukwira hose. Mu Budage aho abari barayobotse ukuri bakaba 
bari baraciwe intege n’urupfu rwa Luteri, ubwo babonaga iterambere ry’ubutumwa bwiza mu 
Busuwisi, bongeye kugarura ubuyanja. 


Uko ubugorozi bwarushagaho gushinga imizi mu mujyi wa Zurich, imbuto zabwo 
zarushijeho kugaragara neza mu kugabanuka kw'ingeso mbi no gushyigikirwa kwa gahunda 
n'umutekano mu bantu. Zwingli yaranditse ati: “Amahoro atuye mu mujyi wacu, nta 
ntonganya ziharangwa, nta buryarya, nta shyari nta n’°urugomo. Mbese ubumwe nk'ubwo 
bubasha gukomoka he uretse kuri Kristo no ku nyigisho zacu zitwuzuza imbuto z’amahoro 
n'ubutungane?” 165 

Insinzi ubugorozi bwageragaho yateje abayoboke ba Roma kurushaho gukaza umurego 
kugira ngo babusenye. Babonye uko gutoteza nta cyo byagezeho ubwo bahagarikaga 
umurimo wa Luteri mu Budage, biyemeza kurwanya ubugorozi bifashishije intwaro 
bukoresha. Bagombaga kugirana na Zwingli ikiganiro-mpaka, kandi kubera ko ari bo bari 
babiteguye, bateguye uburyo bwo kugera ku nsinzi bakoresheje kwihitiramo aho urwo 
rugamba ruzabera ndetse n’abacamanza bagomba gufata imyanzuro yabo na Zwingli. Kandi 
iyo babasha kubona Zwingli yabageze mu maboko, bagombaga gukorana ubushishozi kugira 
ngo atabacika. Bityo umuyobozi w'ubugorozi yamara gucecekeshwa, itsinda yari ayoboye 
ryari gusenywa vuba vuba. Nyamara bakoranye ubushishozi maze uyu mugambi 
barawuhisha. 


Hemejwe ko icyo kiganiro-mpaka kibera ahitwa Baden, ariko Zwingli ntiyahahinguka. 
Abajyanama b’i Zurich baketse imigambi y'abashyigikiye Papa, kandi banaburirwa 
b'ibishyito by'umuriro byo gutwikiraho abemera ubutumwa bwiza byari bicanwe mu 
midugudu yiganjemo abayoboke ba papa, byatumye babuza umushumba wabo kwishora muri 
ako kaga. I Ziruch yari yiteguye kuhasubiriza abo Roma yari kohereza bose, ariko kujya i 
Baden ahari haramenewe amaraso y'abaziraga guhamya ukwizera kwabo, byari ukwishora 
mu rupfu. Abitwa Oecolampadius na Haller ni bo batoranyirijwe guhagararira abagorozi naho 
umugabo w'ikirangirire mu buhanga witwaga Eck aba ari we uhagararira Roma agaragiwe 
n'itsinda rinini ry’intiti n’abayobozi b'itorero. 


Nubwo Zwingli atari ari muri iyo nama, imbaraga ye ntiyabuze kwigaragaza. Abari ku 
ruhande rwa Papa ni bo bahisemo abanditsi b’inama bose kandi abandi bose babuzwa kugira 
icyo bandika kuko uwari kubikora yari kwicwa. Nubwo byari bimeze bityo, buri munsi 
Zwingli yagezwagaho ibyavugiwe i Baden. Hari umunyeshuri wari muri icyo kiganiro-mpaka 
wandikaga ingingo zose zavuzwe buri munsi akabikora buri mugoroba. Abandi banyeshuri 
babiri biyemeje kujya bashyira izo mpapuro Zwingli wari i Ziruch bakazijyanana 
n'amabaruwa Oecolampidius yamwandikiraga buri munsi. Zwingli yasubizaga ayo 
mabaruwa agatanga inama n’ibitekerezo. Inzandiko ze yazandikaga nijoro maze mu gitondo 
ba banyeshuri bakazigarukana i Baden. Kugira ngo batambuke ku barinzi babaga bari ku 
miryango y'umujyi, izo ntumwa zikoreraga ibitebo birimo inkoko maze bakabereka bakinjira 
nta nkomyi. 


Uko ni ko Zwingli yarwanye urugamba yari ahanganyemo n’abanzi be. Uwitwa Myconius 
yaravuze ati: “Kubw’ubwunganizi bwe, amajoro yararaga adasinziriye n’`inama yatangaga 
akazohereza i Baden, Zwingli yakoze cyane kuruta uko byari kugenda iyo yiyizira muri izo 
mpaka agahangana n’abanzi be imbonankubone.” 166 


Abari bashyigikiye Roma basaga n'abamaze gutsinda, bari baje 1 Baden bambaye 
imyambaro y’agaciro kenshi cyane kandi iriho amasaro abengerana. Bakabyaga mu kurya mu 
buryo bwa gikire, ameza yabo yabaga yuzuyeho ibyokurya bihenda n’inzoga zikomeye cyane. 
Umutwaro w'inshingano zabo nk'abayobozi b'itorero baworoheshaga guhugira mu 

kwinezeza. Abagorozi bo bagaragaraga ko bahabanye cyane nabo. Rubanda rwabonaga ko 
abagorozi bitwara neza kurusha abo bayobozi basabirizaga. Amafunguro yoroheje 
y'abagorozi yatumaga badatinda ku meza. Umuntu wari ucumbikiye Oecolampadius mu nzu 
yafashe akanya ko kwitegereza ibyo yakoreraga mu cyumba yabagamo, igihe cyose 
yasangaga ari kwiga cyangwa asenga, maze aza kuvuga atangaye ko uwo muntu bitaga ko 
yayobye ari “umuntu w'intungane cyane.” 


Mu gihe cy'inama, “Eck yazamukanaga isheja akajya ku ruhimbi rwabaga rurimbishijwe 
cyane mu gihe Oecolampadius wari umuntu woroheje, wabaga yambaye imyambaro 
yoroheje, we yagombaga kwicara ku gatebe kabaje nabi imbere y’abo bari bahanganye.” 167 


Ijwi rya Eck ryarangururaga ndetse n’icyizere cyamurangaga ntibyamutengushye. 
Umwete we wakangurwaga no kwiringira ko azahabwa izahabu kandi akamamara, kubera ko 
uwaburaniraga ukwizera yagombaga kugororerwa amafaranga menshi. Iyo yaburaga ingingo 
nziza avuga, yifashishaga ibitutsi ndetse no kurahira. 


Oecolampadius wari usanzwe ari umuntu woroheje kandi uvuga make ntiyari yarashatse 
kujya muri urwo rugamba maze arwinjiramo yiyemeje agira ati: “Nta rundi rugero 
ngenderwaho mu gufata umwanzuro ruruta Ijambo ry'Imana.” 168 


Nubwo yari afite kwiyoroshya n'ikinyabupfura yagaragaje ko ari umuntu ushoboye kandi 
udakurwa mu byimbo. Mu gihe abashyigikiye Roma bumvaga bafite ubutware baheshwa 
n’imigenzo y'itorero ryabo, umugorozi Oecolampadius we yihambiraga ku Byanditswe 
Byera. Oecolampadius yaravuze ati: “Mu Busuwisi bwacu imigenzo nta mbaraga ifite keretse 
gusa ibaye ihuje n’itegeko-nshinga; none ubu mu byerekeye kwizera, Bibiliya ni yo tegeko- 
nshinga ryacu.” 169 


Guhabana kw'abo bantu babiri bajyaga impaka ntikwabuze kugira ingaruka. 
Imitekerereze itunganye kandi ituje umugorozi yagaragaje mu buryo bufite imbaraga kandi 
bworoheje yakoze ku mitima y’abantu ku buryo yazinutswe ibyo Eck yavuganaga ubwibone 
no kwishongora. 


Ikiganiro-mpaka cyarakomeje kimara iminsi cumi n'umunani. Ubwo cyari kirangiye 
abayoboke ba Papa bavuganaga ishema ko batsinze. Abenshi mu ntumwa zari zihagarariye 
abandi zari ziri ku ruhande rwa Roma, maze inama y'abategetsi bakuru itangaza ko abagorozi 
batsinzwe kandi ivuga ko bo na Zwingli umuyobozi wabo baciwe mu itorero. Ariko 
umusaruro wavuye muri iyo nama wagaragaje uruhande rwari rufite ukuri. Izo mpaka zaje 
kubyara imbaraga ikomeye ku ruhande rw’ubugorozi maze nyuma y’aho gato imijyi y’ingenzi 
ya Bern na Basel itangaza ko iyobotse ubugorozi. 

Kubura kwa Luteri mu buryo bw'amayobera kwateje akayubi mu gihugu cy'Ubudage 
cyose. Hirya no hino abantu bibazaga ibye. Inkuru mbi zakomezaga gukwirakwizwa kandi 
abantu benshi bizeraga ko yaba yarishwe. Habayeho kuganya gukomeye bitari gusa ku ncuti 
ze zari zarabishyize ku mugaragaro, ahubwo no mu bantu ibihumbi byinshi batari 
barifatanyije n’Ubugorozi. Abantu benshi ntibatinyaga kurahirira ko bazamuhorera. 


Abayobozi b’itorero ry” i Roma barebanaga ubwoba bwinshi uburyo rubanda rwabarebaga 
nabi mu buryo bukomeye. Nubwo mbere bari banejejwe no kumva ko Luteri yapfuye, 
ntibyatinze maze bifuza kwihisha umujinya w'abantu. Ntabwo abanzi ba Luteri bari 
barabujijwe amahwemo n’ibikorwa yakoreraga hagati yabo yisanzuye nk'uko 
byabagendekeye ubwo yari atakiboneka. Abari barazabiranyijwe n'uburakari bagashaka 
guhitana Umugorozi wari ushize amanga noneho bari buzujwe ubwoba n'uko yaburiwe 
irengero. Umwe muri bo yaravuze ati: “Inzira imwe rukumbi isigaye yo kugira ngo twikize 
ni uko twacana amasitimu maze tugashakashaka Luteri aho yaba ari hose ku isi kugira ngo 
tumugarurire abantu bamwifuza.” 170 


Itegeko ry’ umwami w'abami ryasaga n'iritagifite imbaraga. Intumwa za Papa zakozwe 
n’isoni ubwo zabonaga ko itegeko ry'Tumwami w'abami ryari ryitaweho buhoro aho kugira 
ngo rigene iherezo rya Luteri. 


Inkuru zivuga ko Luteri ari amahoro nubwo yari imfungwa zatumye ubwoba abantu bari 
bafite butuza ariko na none bituma abantu barushaho kumugirira urukumbuzi. Inyandiko ze 
zarushijeho gusomwa kuruta mbere. Abantu benshi barushaho kwiyongera bajya mu ruhande 
rw°uwo mugabo w'intwari wari warashyigikiye ijambo ry’Imana mu kaga gakomeye gatyo. 
Ubugorozi bwahoraga burushaho kugira imbaraga. Imbuto Luteri yari yarabibye yameraga 
ahantu henshi. Kutaboneka kwe byakoze umurimo utarabashije gukorwa igihe yabonekaga 
ahibereye. Igihe umuyobozi wabo ukomeye yabakurwagamo, abandi bakozi bumvise bafite 
inshingano nshya. Bafite kwizera gushya n'umuhati barushijeho kujya mbere kugira ngo 
bakore n’imbaraga zabo zose ngo umurimo watangiye neza udakomwa mu nkokora. 


Ariko Satani ntiyari yicaye ubusa. Yagerageje gukora ibyo yari yarakoze mu gihe 
cy’ubugorozi bwose bwagiye bubaho. Yagiye abeshya kandi akarimbura abantu akoresheje 
umurimo bw’ibyiganano mu mwanya w'umurimo nyakuri. Nk'uko mu kinyejana cya mbere 
cy'itorero rya Gikristo habayeho ba kristo b’ibinyoma, niko no mu kinyejana cya cumi na 
gatandatu hahagarutse abahanuzi b’ibinyoma. 


Abantu bamwe bamaze gukorwa ku mutima no gukanguka kwabayeho mu 
by'iyobokamana, bibwiye ko bahawe uguhishurirwa kudasanzwe kuvuye mu ijuru, maze 
bavuga ko Imana yabahaye inshingano yo gukomeza ubugorozi Luteri yari yaratangiranye 
imbaraga nke nk'uko babivugaga. Mu by'ukuri, basenyaga umurimo Luteri yari yarakoze. 
Birengagije ihame rikomeye ryari urufatiro rw ubugorozi ryavugaga ko Ijambo ry'Imana ari 

ryo muyobozi wihagije wo kwizera n’imikorere, maze uwo muyobozi utayobya bamusimbuza 
ihame ridashikamye kandi rihindagurika ry’uko biyumva n’amarangamutima yabo. Kubw'iki 
gikorwa cyo gushyira iruhande Bibiliya yo ifite ububasha bwo kuvumbura amakosa 
n'ibinyoma, Satani yafunguriwe inzira kugira ngo ayobore intekerezo uko ashaka. 


Umwe muri abo bahanuzi yavuze ko yabonekewe na marayika Gaburiyeri. Umunyeshuri 
wamuyobotse yaretse kwiga maze nawe avuga ko yahawe ubwenge n'Imana ubwayo kugira 
ngo asobanure ijambo ryayo. Hari abandi bantu bari basanzwe baratwawe n'ubwaka 
bifatanyije nabo. Imigenzereze y'abo bantu bafite amatwara maremare ntiyabuze guteza 
umuvurungano. Ibibwirizwa bya Luteri byari byarakanguye abantu hirya no hino bituma 
bumva ko ubugorozi bukenewe, none icyo gihe abantu bari basanzwe ari inyangamugayo 
bayobejwe n'ibyavugwaga n’abo bahanuzi bashya. 


Abayobozi b'izo nyigisho bagiye i Wittenberg maze ibyo bavugaga babibwira 
Melanchthon na bagenzi be. Baravuze bati: “Imana yadutumye kwigisha abantu. Twaganiriye 
n’Uhoraho, tuzi ibizaba. Mu magambo make turi intumwa n'abahanuzi kandi turabimenyesha 
na Luteri.” 171 


Abagorozi baratangaye kandi bagwa mu rujijo. Bari bahuye n'ikintu batigeze bahura 
nacyo maze bayoberwa icyo bakora. Melanchthon yaravuze ati: “Aba bantu barimo imyuka 
idasanzwe, ariko se ni myuka ki?...Ku rundi ruhande ni mutyo twe kuzimya Mwuka w'Imana, 
ariko ku rundi ruhande twirinde kuyobywa n’°umwuka wa Satani.” 172 


Bidatinze imbuto zikomotse kuri izo nyigisho nshya zaragaragaye. Abantu bayobowe 
kwirengagiza Ijambo ry’ Imana cyangwa bakarishyira ku ruhande burundu. Amashuri yabaye 
mu rujijo. Abanyeshuri banze amabwiriza yose, bareka amasomo yabo maze bava muri 
kaminuza. Ba bantu bibwiraga ko bashoboye kubyutsa no kuyobora umurimo w'ubugorozi 
nta kindi bagezeho uretse kuwugeza aharindimuka. Noneho abanyaroma bongeye kugarura 
icyizere maze bavugana insinzi bati: “Hasigaye urugamba rumwe gusa maze bose bakaba 
abacu. ” 173 


Ubwo Luteri yumvaga ibyabaye ari i Wartbourg yavuganye agahinda ati: “Ibihe byose 
nabaga niteze ko Satani atazabura kuduteza iki cyorezo.” Yitegereje imico nyakuri y’abo 
biyitaga abahanuzi maze abona akaga kibasiye umurimo wo kwamamaza ukuri. Ntabwo 
kurwanywa na Papa cyangwa umwami w'abami byigeze bimuhangayikisha cyane kandi ngo 
bimuce intege nk'uko byamugendekeye icyo gihe. Mu bitwaga incuti z'ubugorozi havutse 
abanzi babwo ruharwa. Ukuri kwari kwaramuzaniye ibyishimo byinshi n’ihumure 
kwakoreshwaga mu guhembera umuvurungano no guteza urujijo mu itorero. 


Mu murimo w'ubugorozi, Luteri yari yarayobowe n’ Umwuka w’Imana maze amukoresha 
ibirenze ibyo yibwiraga. Ntabwo yari yarigeze agambirira gufata imyanzuro nk’iyo yafashe 
cyangwa ngo ateze impinduka zikomeye nk'izo. Yari yarabaye igikoresho kiri mu maboko 
y'Imana nyiri ubushobozi butagerwa. Nyamara kandi yahindishwaga umushyitsi no kubona 

umusaruro uva mu murimo akora. Igihe kimwe yigeze kuvuga ati: “Ndamutse menye ko 
inyigisho nigisha zakomerekeje n'Tumuntu umwe, yaba ucishije bugufi cyangwa undi uwo ari 
we wese, (kandi ntizabikora kuko ari ubutumwa bwiza ubwabwo), nahitamo gupfa incuro 
cumi aho kubuhakana.” 174 


Ubu noneho, umujyi wa Wittenberg ubwawo wari ihuriro ry Ubugorozi, mu buryo 
bwihuse wajyaga mu maboko y'inyigisho z'ubwaka no kutumvira amategeko. Ntabwo 
inyigisho za Luteri ari zo zateje iyo mibereho ibabaje, ariko mu Budage hose, abanzi be 
barabimwitiriraga bakabimushinja. Rimwe na rimwe yabazanyaga agahinda ati: “Mbese ibi 
ni byo bishobora kuba iherezo ry”uyu murimo ukomeye w'ubugorozi?” 175 


Ikindi gihe ubwo yakiranaga n'Imana asenga, yongeye kumva amahoro atashye mu 
mutima we. Yaravuze ati: “Uyu murimo si uwanjye, ahubwo ni uwawe Mana. Ntuzigera 
uwemerera kwanduzwa n'imyizerere y’imigenzo cyangwa ubwaka.” Ariko gutekereza ko 
akwiye kumara igihe kirekire yiturije mu gihe cy'akaga nk'ako byaramunaniye. Yiyemeje 
gusubira i Wittenberg. 


Adatindiganyije yahise afata urwo rugendo rurimo akaga. Yari yaraciwe muri ubwo 
bwami. Abanzi be bari bafite umudendezo wo kumwica kandi incuti ze zari zarabujijwe 
kumufasha cyangwa kumuha icumbi. Ubutegetsi bw'umwami w'abami bwafatiraga 
ibyemezo bikomereye abayoboke be. Ariko yabonye ko umurimo w'ubutumwa bwiza 
ubangamiwe maze mu izina ry’Umukiza afata urugendo ajya ku rugamba rwo kurwanira 
ukuri ashize ubwoba. 


Mu ibaruwa yoherereje igikomangoma, amaze kuvuga iby'umugambi we wo kuva i 
Wartbourg, Luteri yaravuze ati: “Nyakubahwa, ndifuza kubamenyesha ko ngiye i Wittenberg 
mfite uburinzi bukomeye kuruta ubw’ibikomangoma. Ntabwo ntekereza rwose ibyo gusaba 
gushyigikirwa nawe nyakubahwa kandi sinifuza rwose ko wandinda, ahubwo ni njye wifuza 
kukurinda. Ndamutse menye ko nyakubahwa ushobora cyangwa wifuza kundinda, ntabwo 
najya i Wittenberg. Nta nkota yashobora kwagura uyu murimo. Imana gusa niyo igomba 
gukora byose idafashijwe cyangwa se ngo umuntu agire icyo abikoraho. Umuntu ufite 
kwizera gushikamye niwe ushoboye kurinda. ” 176 


Mu ibaruwa ya kabiri yanditse ari mu nzira yerekeje 1 Wittenberg, Luteri yongeyeho ati: 
“Niteguye kwihanganira kutitabwaho namwe nyakubahwa ndetse n’uburakari bw'isi yose. 
Mbese ntabwo abaturage b’i Wittenberg ari intama zanjye? Mbese Imana si yo yabanshinze? 
None se mu gihe bibaye ngombwa singomba kwitanga ngo mpfe ku bwabo? Ikindi kandi, 
ndatinya kubona imivurungano ikomeye mu Budage, izatuma Imana ihana igihugu cyacu. 


Yinjiye mu murimo we afite ukwigengesera no kwicisha bugufi ariko kandi afite 
kumaramaza no gushikama. Yaravuze ati: “Tugomba gukoresha Ijambo ry’Imana tugatsinda 
kandi tugasenya inyigisho zahawe intebe zikoresheje urugomo. Ntabwo nzakoresha imbaraga 

mu kurwanya ukutizera n’imyizerere ishingiye ku migenzo... Nta muntu n'umwe uzashyirwa 
ku gahato. Umudendezo ni wo pfundo ryo kwizera.” 177 


Bidatinze inkuru yakwirakwiye mu mujyi wa Wittenberg ko Luteri yagarutse kandi ko 
agomba kubwiriza. Abantu benshi baturutse imihanda yose maze kiriziya yuzura abantu 
baranasaguka. Yarazamutse ajya kuri aritari arigisha, atanga inama kandi agira n’ibyo anenga 
ariko akabikorana ubushishozi n’°ubwitonzi bwinshi. Ubwo yavugaga ku mikorere ya bamwe 
bakoresheje ingamba zirimo urugomo mu gukuraho misa, yaravuze ati: “Misa ni ikintu 
kidatunganye; ntabwo Imana iyishyigikiye, igomba kuvaho; kandi ndifuza ko ku isi yose misa 
yasimburwa no gusangira ubutumwa bwiza. Ariko mureke he kugira umuntu uyibuzwa ku 
gahato. Icyo kibazo tugomba kukirekera mu maboko y'Imana. Ijambo ryayo niryo rigomba 
kugira icyo rikora ntabwo ari twe. Mwabaza muti kuki byagenda bityo? Kubera ko nta fite 
imitima y’abantu mu biganza byanjye, nk'uko umubumbyi aba afite ibumba mu biganza bye. 
Dufite uburenganzira bwo kuvuga ariko ntidufite uburenganzira bwo kugira icyo dukora. 
Mureke twe tubwirize, ibisigaye ni iby'"Imana. Ndamutse nkoresheje imbaraga, icyo 
nakunguka ni iki? Nabona: Kunegurizwa izuru, kurangiza umuhango, amabwiriza y'abantu 
n'uburyarya ... Ariko ntihabaho ukuri kuvuye ku mutima, nta kwizera nta n'urukundo. Aho 
ibyo bintu uko ari bitatu bibuze, nta kintu na kimwe kiba gihari, kandi sinashyigikira 
umusaruro nk'uwo. Imana ikoresha ijambo ryayo ryonyine ibirenze ibyo njye namwe ndetse 
n’isi yose dushobora gukora dushyize hamwe imbaraga zacu. Imana yigarurira umutima kandi 
iyo umutima wafashwe, Imana iba yigaruriye byose... 


“Nzabwiriza, mvuge kandi nandike, ariko sinzigera mpata umuntu kubera ko kwizera ari 
igikorwa gikoranwa ubushake. Nimurebe ibyo nakoze! Narwanyije Papa, indurugensiya 
n'abayoboke ba Papa ariko nabikoze ntawe mputaje cyangwa ngo nteze imvururu. Icyo 
nashyize imbere ni Ijambo ry'Imana, narabwirije kandi ndandika nta kindi nakoze. Ariko mu 
gihe nari ndyamye, ijambo nari narabwirije ryasenye ubupapa ku buryo yaba igikomangoma 
cyangwa umwami w'abami batigeze babukoresha bene ako kageni. Nyamara kandi njye 
ntacyo nakoze, Ijambo ry’Imana ryonyine ni ryo ryakoze byose. Iyo mba narifuje gukoresha 
imbaraga, bishoboka ko Ubudage bwose bwajyaga gutembamo amaraso. Ariko se ingaruka 
iba yarabaye iyihe? Hari kubaho gusenyuka no kurimbuka by'ubugingo n'umubiri. 
Kubw'ibyo naracecetse maze ndeka Ijambo ry’Imana ryonyine rikwirakwiza ku isi.” 178 


Luteri yamaze icyumweru cyose buri munsi abwiriza imbaga y'abantu bari bafitiye 
amatsiko. Ijambo ry'Imana ryaganje umwuka wo gutwarwa utewe n'ubwaka. Imbaraga 
y'ubutumwa bwiza yagaruye mu nzira y'ukuri abantu bari barayobejwe. 


Ntabwo Luteri yifuzaga guhura n’abo bantu b'abaka bari barateje akaga gakomeye gatyo 
kubw'imikorere yabo. Yari azi neza ko ari abantu bafite imitekerereze idatunganye kandi 
batabasha kwitegeka, Abo bantu nubwo bavugaga ko bamurikiwe n'ijuru mu buryo 
budasanzwe, ntabwo babashaga kwihanganira uguhinyuzwa uko kwaba koroheje kose 
cyangwa se ubacyaha mu kinyabupfura cyangwa ubagira inama. Kubera kwibona bakiha 

ubutware kuruta abandi, basabaga umuntu wese kwemera ibyo bavuga atagize icyo abaza. 
Ariko ubwo basabaga ko bagirana na Luteri ikiganiro, yemeye kuganira nabo maze abasha 
kugaragaza neza ibyo biyitiriraga ku buryo abo biyoberanyaga bahise bava 1 Wittenberg. 


Ya matwara y'ubwaka yabaye ahagaze mu gihe runaka; ariko hashize imyaka myinshi 
yongera kwaduka noneho afite ubukana burushijeho n'ingaruka mbi cyane. Luteri yavuze 
iby'abayobozi b'ubwo bwaka ati: “Kuri bo, Ibyanditswe Byera byari urwandiko rupfuye, 
ariko bose batangira kwiyamira bati: “Umwuka! Umwuka!' Ariko njye sinzigera nkurikira 
aho umwuka wabo ubayobora. Ndasaba Imana ngo mu mbabazi zayo, indinde kuba mu itorero 
ritarimo abera. Nifuza kwibanira n'abicisha bugufi, abanyantegenke, abarwayi, bazi kandi 
bumva bafite ibyaha ndetse bahora baniha batakira Imana babikuye ku mutima kugira ngo 
ibahumurize kandi ibafashe.” 179 


Uwitwa Thomas MUnzer wari umuntu ushishikaye kurusha abandi mu bwaka, yari 
umuntu ufite ubushobozi butangaje bwajyaga kuba bwaramushoboje gukora ibyiza iyo buza 
gukoreshwa neza, ariko ntiyari yarize amahame y’ibanze y’idini nyakuri. “Nk'uko abandi 
baka babigenza, yari yaratwawe n’icyifuzo cyo kuvugurura isi, maze yibagirwa ko ubugorozi 
(ivugururwa) bukwiriye gutangirira kuri we ubwe.” 180 


Yari afite inyota yo kubona umwanya wo hejuru no kwemerwa mu bantu kandi ntiyifuzaga 
kuba uwa kabiri ku muntu uwo ari we wese ndetse no kuri Luteri. Yavuze ko mu gufata 
ubutware bwa Papa bakabusimbuza ubw'Ibyanditswe, abagorozi babaga bari gushinga 
ubundi bupapa butandukanye n'ubwo. We ubwe yivugiraga ko yatumwe n'Imana kugira ngo 
atangize ubugorozi nyakuri. Thomas MUnzer yaravuze ati: “Umuntu ufite uyu mwuka afite 
ukwizera nyakuri nubwo mu mibereho ye atabona Ibyanditswe Byera na rimwe.” 181 


Abigisha b'abaka bemeye kuyoborwa bishingiye ku marangamutima, bagafata ko 
igitekerezo cyose kibajemo n'imbaraga ibahata byose ari ijwi ry'Imana; niyo mpamvu 
bagendaga bakagera kure birenze urugero. Bamwe bagera ubwo batwika Bibiliya zabo 
bavuga ngo: “Inyuguti iricisha, ariko Umwuka utanga ubugingo.” Inyigisho za MUnzer 
zanyuraga irari ry'abantu bashakaga udushya ari nako zashyigikiraga ubwibone bwabo 
hakoreshejwe kurutisha ijambo ry’Imana imyumvire n'ibitekerezo by’abantu. Inyigisho ze 
zakiriwe n'abantu ibihumbi byinshi. Bidatinze yavuze ko atemera ko mu materaniro yo 
gusengera hamwe habamo gahunda, kandi avuga ko kubaha ibikomangoma ari ukugerageza 
gukorera Imana na Beliyali (Satani). 


Intekerezo z’abantu zari zaratangiye kurambirwa igitugu cy'ubutegetsi bwa Papa na none 
zari zirambiwe kuba munsi y'amabwiriza y'ubutegetsi bwa Leta. Inyigisho za MUnzer zo 
kwivumbagatanya yavugaga ko zishyigikiwe n'ijuru, zateye abantu kuba ibyigenge maze ziha 
intebe urwikekwe n’irari byabo. Ibyo byaje kubyara kwigomeka n'imyivumbagatanyo maze 
igihugu cy'Ubudage cyuzura imivu y’amaraso. 

Ubwo Luteri yabonaga ingaruka ubwaka buteje Ubugorozi, yagize umubabaro mu mutima 
wikubye kabiri uwo hari hashize igihe kirekere yaragiriye ahitwa Erfurt. Ibikomangoma byari 
bishyigikiye Papa byavuze ko inyigisho za Luteri ari zo nkomoko y'ubwigomeke kandi 
benshi bari biteguye kwemera iyo mvugo. Nubwo icyo kirego nta shingiro na rito cyari gifite, 
ntabwo cyari kubura guteza Luteri umubabaro ukomeye. Kuba umurimo wo kwamamaza 
ukuri wari gupfobywa muri ubwo buryo bitewe no kuwushyira ku rwego rumwe n'ubwaka, 
byasaga n'ibirenze ibyo ashobora kwihanganira. Ku rundi ruhande, abari bayoboye uko 
kwivumbura bangaga Luteri bitewe n'uko atari yararwanyije inyigisho zabo kandi ntiyemera 
ibyo bavugaga ko babonekewe n'umucyo mvajuru gusa, ahubwo yari yaranavuze ko ari 
ibyigomeke ku butegetsi bwa Leta. Mu kwihimura bamureze kuba umuntu wiyemera bikabije. 
Ubwo rero yasaga n'uwihamagariye urwango rw’ibikomangoma na rubanda. 


Abayoboke b'itorero ry’i Roma bari bishimye, biteze kubona Ubugorozi busenyuka vuba 
vuba; kandi bakanenga Luteri bamugerekaho n'amakosa yari yaraharaniye cyane gukosora. 
Agatsiko k'abaka, kubwo kubeshya bavuga ko bahohotewe bikomeye, bashoboye kugira 
umugabane w'abantu benshi ujya mu ruhande rwabo, kandi nk'uko bikunze kuba ku bantu 
bishora mu buyobe, bageze ubwo bafatwa nk’abarenganirizwa kwizera kwabo. Bityo ba bandi 
bakoreshaga imbaraga zose barwanya ubugorozi bagiriwe impuhwe kandi bagashimagizwa 
nk'abantu bagiriwe nabi kandi bagakandamizwa. Uwo wari umurimo wa Satani, wari utejwe 
na wa mwuka wo kwigomeka wagaragariye bwa mbere mu ijuru. 


Satani ahora ashaka kuyobya abantu no kubatera kwita icyaha ubutungane, n’ubutungane 
bakabwita icyaha. Mbega uburyo umurimo we wageze ku nsinzi! Ni incuro zingahe 
abagaragu b'Imana b'indahemuka banengwa kandi bakanegurwa bitewe n'uko barwanirira 
ukuri badatinya! Nyamara abantu bakorera Satani bahabwa icyubahiro kandi bagashimagizwa 
ndetse bagafatwa ko barengana bazira kwizera kwabo mu gihe abari bakwiriye kubahwa 
kandi bagashyigikirwa kubera kuba indahemuka ku Mana baba intabwa, bakagirwa abantu bo 
kwirindwa no kutiringirwa. 


Ubutungane bw’ubwiganano, no kwihangishaho kwera biracyakora umurimo wabyo wo 
kuyobya abantu. Byitwikira amashusho atandukanye maze bikagaragaza umwuka nk’uwo mu 
gihe cya Luteri, bigateshura intekerezo z’abantu zikava ku Byanditswe kandi bigatera abantu 
gukurikiza irari ryabo n'intekerezo zabo bwite aho kumvira amategeko y'Imana. Ayo ni 
amwe mu mayere akomeye Satani akoresha kugira ngo agayishe ubutungane n'ukuri. 


Luteri yarwaniriye ubutumwa bwiza nta bwoba afite maze aburinda ibitero byaturukaga 
impande zose. Mu makimbirane yose yabayeho, Ijambo ry’ Imana ryigaragaje ko ari intwaro 
ikomeye. Yakoresheje iryo jambo ububasha papa yari yarihaye ndetse n’ibitekerezo byo 
gukurikiza imitekerereze y'umuntu ku giti cye by'abiyitaga abahanga b’icyo gihe ari na ko 
yashikamye nk’urutare akarwanya ubwaka bwashakaga kwifatanya n’ Ubugorozi. 


Buri muntu wese muri abo barwanyaga ubugorozi yabaga afite inzira ye yihariye 


yirengagizagamo Ibyanditswe Byera maze agaha isumbwe ubwenge bwa kimuntu ko ari bwo 

soko y'ukuri n’ubwenge mu by'iyobokamana. Kwishingikiriza ku mitekerereze ya kimuntu 
biha ikuzo ubwenge bw’umuntu maze bikabuhindura ingingo nshingirwaho mu myizerere. 
Gahunda y'imikorere y'itorero ry’i Roma yavugaga ko ubuyobozi bw'ikirenga bw’itorero 
ryabo bufite inkomoko ku ruhererekane rutigera rusenyuka rwahereye ku ntumwa kandi 
rutajya ruhinduka mu bihe byose, maze iha icyuho gukabya mu bibi k'uburyo bwose no 
gusayisha bigatwikizwa ubutungane bw'inshingano yahawe intumwa. 


Uguhishurirwa Münzer n’abambari be bavugaga ko bagize nta handi kwari kwaraturutse 
uretse ku buyobe bw’imitekerereze kandi ingaruka zabyo zari izo gukuraho ubutware bwose 
bwaba ubw'abantu cyangwa ubw'Imana. Ubukristo nyakuri bwakira Ijambo ry’Imana 
nk'ububiko bukomeye burimo ukuri kwahumetswe kandi rikaba ari ryo gipimo 
cy’amahishurwa yose. 


Luteri amaze kuva i Wartbourg, nibwo yarangije umurimo wo gusobanura Isezerano 
Rishya, maze bidatinze ubutumwa bwiza bugezwa ku baturage b’Ubudage mu rurimi rwabo. 
Ubwo butumwa bwiza busobanuye mu Kidage bwakiranwe ibyishimo byinshi n’abantu bose 
bakundaga ukuri, ariko bwasuzuguwe n'abahisemo imigenzo n'amategeko by’abantu. 


Abapadiri batewe ubwoba n'uko rubanda rwa giseseka noneho ruzabasha kujya rujya 
impaka nabo ku byerekeye Ijambo ry’Imana, kandi ko muri ubwo buryo ubumenyi bwabo 
buke buzajya ahagaragara. Intwaro z’imitekerereze yabo ya kimuntu ntizari zifite imbaraga 
yanesha inkota y'Umwuka. Roma yakoresheje ububasha bwayo bwose kugira ngo ibuze 
ikwirakwizwa ry'Ibyanditswe; ariko amategeko akaze, gucira abantu ho iteka kubera ko 
bitandukanyije n'inyigisho z'itorero ry’i Roma ndetse no kwica urw’agashinyaguro byose 
byabaye imfabusa. Uko Roma yaciragaho iteka Bibiliya kandi ikabuzanya kuyisoma niko 
abantu barushagaho gushaka kumenya icyo yigisha mu by'ukuri. Abantu bose bashoboraga 
gusoma bari bashishikariye kwiyigisha Ijambo ry'Imana. Barayigendanaga ahantu hose, 
bakayisoma, bakayisubiramo incuro nyinshi kandi ntibanyurwe batamaze kugira imirongo 
imwe bafashe mu mutwe. Luteri abonye ubwuzu abantu bakiranye Isezerano Rishya, yahise 
atangira gusobanura Isezerano rya Kera maze igice yabaga amaze kurangiza agahita agisohora 
akacyoherereza abasomyi. 


Inyandiko za Luteri zakirwaga mu buryo bumwe n’abantu bo mu mijyi kimwe n’abo mu 
midugudugu mito. “Ibyo Luteri n’incuti ze bandikaga, abandi barabikwirakwizaga. Abapadiri 
bamaze kubona ko kwigumira mu byo bakorera mu bigo byabo binyuranyije n’amategeko, 
bifuje kureka ubwo buzima burangwa n'ubunebwe babayemo igihe kirekire bakabusimbuza 
gukora, ariko kubera ko batari basobanukiwe ku buryo batabashaga kubwiriza Ijambo 
ry’ Imana, bagiye mu ntara zose bagasura imidugudu mito ndetse n’ingo z'aboroheje 
bakahagurisha ibitabo bya Luteri n'incuti ze. Bidatinze Ubudage bwari bwuzuwe n’abo 
babwiririshabutumwa ibitabo b'abanyamwete.” 182 


Izo nyandiko ziganwe ubwuzu bwinshi cyane n'abakire, abakene, abanyabwenge 


n'abaswa. Nijoro, mu ijwi riranguruye, abarimu bo ku mashuri yo mu midugudu 

bazisomeraga amatsinda y'abantu bateraniraga hamwe bota umurimo. Abantu bamwe 
bemeraga ukuri n'umuhati wose, bakakira ijambo ry'Imana banezerewe maze nabo 
bakazageza iyo nkuru nziza ku bandi. 


Uko ni ko amagambo yahumetswe n'Imana yasohoye ngo: “Guhishurirwa amagambo 
yawe kuzana umucyo, guha abaswa ubwenge.” 183 Kwiga Ijambo ry'Imana kwatezaga 
impinduka zikomeye mu ntekerezo n'imitima by'abantu. Ubutegetsi bwa Papa bwari 
bwarashyize ku bo butegeka umutwaro uremereye nk'icyuma wari ubahejeje mu bujiji no 
gusigingira. Hari harabayeho gukomera badakebakeba ku kubahiriza imigenzo igaragara 
inyuma, ariko mu byo bakoraga byose, umutima n’ubwenge byari bifitemo umugabane muto 
cyane. Ikibwirizwa cya Luteri, cyashyiraga ahagaragara ukuri kose kw'Ijambo ry’Imana 
kandi n’iryo jambo ubwaryo ryari ryarashyikirijwe rubanda rwa giseseka, byari byarakanguye 
ubushobozi bw'abantu bwari bwarasinziriye, ntibitunganye kandi ngo bikomeze kamere 
y'iby'umwuka gusa ahubwo bikanaha ubwenge imbaraga nshya. 


Wabonaga abantu bo mu nzego zose bitwaje Bibiliya mu biganza byabo, kandi 
bakarengera inyigisho z’ Ubugorozi. Abayoboke ba Papa bari barahariye kwiga Ibyanditswe 
abapadiri n'abandi bihaye Imana, noneho barabatabaje ngo bahaguruke maze bavuguruze izo 
nyigisho nshya. Ariko kuko batari basobanukiwe n'Ibyanditswe ndetse n’imbaraga y'Imana, 
abo bapadiri n'abandi bihaye Imana batsinzwe ruhenu n’abo bari bararwanyije bavuze ko ari 
Luteri yari yaremeje abayoboke be kutagira ikindi bizera uretse Ibyanditswe Byera.” 184 
Abantu benshi bateranywaga no kumva ukuri kwari gushyigikiwe n’abantu batize amashuri 
menshi ndetse bakabasha kubijyaho impaka n’abize iby'iyobokamana kandi b'intyoza. 
Ubujiji buteye isoni bw'abo bantu bakomeye bwajyaga ahagaragara ubwo ingingo zabo 
zatsindwaga n'inyigisho zoroheje z'Ijambo ry'Imana. Abanyamyuga, abasirikare, abagore 
ndetse n’abana bari bazi neza inyigisho za Bibiliya kurusha abapadiri n'abahanga baminuje. 


Itandukaniro ryari hagati y'abigishwa b'ubutumwa bwiza n'abashyigikiye imihango 
y'ubupapa ryagaragaraga mu nzego z'abize kimwe no muri rubanda. “Imbere y’abakomeye 
bari bakuze kandi bashyigikiye isumbanyabubasha, bari barasuzuguye kwiga indimi 
n'ubuvanganzo, hari abasore b'abanyabuntu, bari bashishikariye kwiga no gusesengura 
Ibyanditswe kandi bakimenyereza inyandiko z'imena zo mu gihe cya kera cyane. Kubera ko 
bari bafite intekerezo zikora cyane, kureba kure n'umutima w'ubutwari, bidatinze abo basore 
bageze ku bumenyi butangaje ku buryo nta muntu wabashaga kwigereranya na bo... Kubera 
iyo mpamvu, iyo abo basore bari bashyigikiye ubugorozi bahanganiraga mu ruhame rwa 
benshi n’intiti zo ku ruhande rwa Roma, babazimbaga mu bitekerezo bitabagoye kandi bafite 
isheja ku buryo abo bantu badasobanukiwe bajijinganyaga, bagacika intege maze bagakorwa 
n’isoni mu maso y'abantu bose.” 185 


Ubwo abayobozi b'itorero ry'i Roma babonaga ko abantu baza mu materaniro yabo 
bagabanuka, biyambaje abacamanza, maze bakoresha inzira zishoboka zose ziri mu 

bushobozi bwabo bityo bashishikarira kugarura abazaga kubumva. Ariko abantu bari bamaze 
kubona muri izo nyigisho nshya igisubizo cyahagije ubukene bw’imitima yabo, maze batera 
umugongo abari baramaze igihe kirekire babagaburira inyigisho z’imihango idafite akamaro 
ndetse n’`imigenzo by’abantu. 


Igihe itotezwa ryageraga ku bigisha b'ukuri, bitaye cyane ku magambo ya Kristo wavuze 
ati: “Nibabarenganiriza mu mudugudu umwe, muzahungire mu wundi.” 186 Umucyo winjiye 
ahantu hose. Ababaga bahunze babasha kugira aho babona imiryango ibafunguriwe, 
bakahacumbikirwa maze bakahaba. Rimwe na rimwe babwirizaga ibya Kristo mu nsengero 
ariko batabyemererwa bakabwiririza mu mazu yihariye cyangwa hanze. Ahantu hose 
bashoboraga kubona ababatega amatwi, habaga urusengero rwejejwe. Ukuri 
kwabwirizanyijwe imbaraga nyinshi n'ibyiringiro nk'ibyo, kwamamaye gufite imbaraga 
idashobora gukomwa mu nkokora. 


Byabaye iby'ubusa guhamagaza abayobozi mu by'idini n'ubutegetsi bwa Leta ngo 
basenye icyo bitaga ubuyobe. Byababereye iby’ubusa na none kwiyambaza kubashyira muri 
gereza, kubica urw'agashinyaguro, kubatwika no kubicisha inkota. Ibihumbi byinshi 
by’abizera bahamishije kwizera kwabo kumenerwa amaraso, ariko ntibyabujije uwo murimo 
gukomeza. Icyo itoteza ryakoze gusa ni ukwamamaza ukuri, maze ubwaka Satani yari 
ashishikariye komatanya n'ukuri bwaje kurushaho kugaragaza neza itandukaniro riri hagati 
y'umurimo wa Satani n'uw' Imana. 


137 


IGICE CYA 11 — [MYIGARAGAMBYO Y' ABAGANWA 


Bumwe mu buhamya bukomeye bwigeze buvugwa ku Bugorozi, bwabaye guhakana 
inyigisho z'i Roma kwakozwe n'ibikomangoma byo mu Budage byayobotse Kristo 
kwabereye mu nama y’abategetsi bakuru y’i Spires mu mwaka wa 1529. Ubutwari, ukwizera 
no gushikama kw’abo bantu b’Imana byahesheje umudendezo mu bitekerezo no kuyoborwa 
n'umutimanama ku bo mu myaka yakurikiyeho. Uguhakana kwabo ni ko kwahesheje itorero 
rivuguruye izina ry””Abaporotesitanti.” Amahame y'uko guhakana niyo “shingiro 
ry’ Ubuporotesitanti.” 


Igihe cyijimye kandi cy'akaga cyari kigeze ku Bugorozi. Nubwo iteka ryaciriwe i Worms, 
ryavuze ko Luteri atagifite itegeko rimurengera kandi rikabuzanya kwigisha cyangwa 
kwemera amahame ye, ukwihanganirana mu by’iyobokamana kwari kwarakomeje kuba mu 
gihugu. Uburinzi bw'Imana bwari bwarahagaritse imbaraga zarwanyaga ukuri. Umwami 
Charles wa V yari yariyemeje kuzimangatanya Ubugorozi, nyamara uko yazamuraga 
ukuboko kwe ngo aburwanye yajyaga akomwa mu nkokora akabireka. Incuro nyinshi abantu 
batinyukaga kwitandukanya na Roma, byajyaga bisa n’aho kurimbuka kwabo kugiye kugera 
nta gisibya. Ariko ubwo byari bigeze ahakomeye, ingabo za Turukiya zateye ziturutse ku 
mupaka w’iburasirazuba, nnumwami w’Ubufaransa ndetse na Papa ubwe kuko babaga batewe 
ishyari no kwiyongera ko gukomera k’'Umwami w’abami bityo bamushozaho intambara; 
maze bibaye bityo, igihe mu bihugu hari hari intambara n'imivurungano, Ubugorozi bwo 
bwabonye agahenge ko gukomera no gukwira hose. 


Nyamara amaherezo, ibyegera bya Papa byahagaritse impaka byabagamo kugira ngo 
bashyire hamwe barwanye Abagorozi. Inama y’abategetsi bakuru y’i Spires yo mu 1526 yari 
yarahaye umudendezo buri Leta mu byerekeye iyobokamana kugeza igihe inama nkuru 
yateranye. Ariko bidatinze akaga kari kamaze kuba kenshi ku buryo Umwami w'abami 
yatumije inama nkuru ya kabiri ngo iteranire 1 Spires mu 1529 hagamijwe kurimbura 
ubuyobe. Bagombaga kubishoramo n'ibikomangoma hifashishijwe n'uburyo bw'amahoro 
bibaye bishobotse, kugira ngo barwanye Ubugorozi; ariko mu gihe ubwo buryo butageze ku 
ntego, Umwami w'abami Charles yari yiteguye gukoresha inkota. 


Abambari ba papa babyinaga insinzi. Baje 1 Spires ar benshi cyane maze berekana ku 
mugaragaro urwango bafitiye abagorozi n'abari babashyigikiye. Melanchthon yaravuze ati: 
“Twagizwe ibicibwa, dufatwa nk'ibishingwe mu isi, ariko Kristo yita ku bwoko bwe kandi 
azaburengera.” 188 


Ibikomangoma byari byaremeye ubutumwa bwiza byari biri muri iyo nama y’abategetsi 
bakuru byabujijwe ko hagira ubutumwa bwiza bubwirizwa no mu ngo zabo bwite. Ariko 
abaturage b’i Spires bari bafitiye inyota Ijambo ry'Imana, maze nubwo bari barabibujijwe, 
abantu ibihumbi byinshi bazaga mu materaniro yo gusenga yaberaga muri kiriziya 
y'umwepisikopi w’i Saxony. 

Ibyo byihutishije akaga. Intumwa iturutse i bwami yabwiye abari muri iyo nama nkuru ko 
kubera ko umwanzuro waheshaga umudendezo mu gukoresha umutimanama w’umuntu 
watumye havuka imivurungano, umwami w'abami yasabye ko uwo mwanzuro wakurwaho. 
Icyo gikorwa kitemewe n'amategeko cyarakaje kandi gitera ubwoba Abakristo 
b'ababwirizabutumwa. Umwe muri bo yaravuze ati: “Kristo yongeye kujya mu maboko ya 
Kayafa na Pilato.” Abambari ba Roma barushijeho gukaza ubugome. Umwe muri abo 
bayoboke ba Papa yavuganye uburakari ati: “Abanyaturukiya barusha ubwiza Abayoboke ba 
Luteri kubera ko bo bubahirizaga iminsi yo kwiyiriza ubusa, kandi abayoboke ba Luteri 
ntibayubahirize. Niba tugomba guhitamo hagati y'Ibyanditswe Byera by’Imana n’amakosa 
ya kera yamenyerewe mu Itorero, dukwiriye kureka Ibyanditswe Byera.” 


Melanchthon yaravuze ati: “Buri munsi mu ruhame Faber atera ibuye rishya twe 
ababwirizabutumwa bwiza.” 189 


Uburenganzira mu by’idini bwari bwarashyizweho mu buryo bw’amategeko, maze za 
Leta zari zaremeye ubutumwa bwiza ziyemeza kurwanya kuvogerwa k'uburenganzira bwazo. 
Luteri wari ukiri igicibwa kuva igihe cy'iteka ry’i Worms, ntabwo yari yemerewe kugera i 
Spires; ariko mu mwanya we yari ahagarariwe na bagenzi be ndetse n’ibikomangoma Imana 
yari yarahagurukirije kurengera umurimo we muri icyo gihe cy'akaga gakomeye. 
Igikomangoma Ferederiko wi Saxony wari wararinze Luteri, yari yarapfuye, ariko 
umuvandimwe we Yohani wamusimbuye yari yarakiriye ubugorozi n'umunezero; kandi 
kubera ko yakundaga amahoro, yakoresheje imbaraga nyinshi n'ubutwari mu bibazo byose 
byerekeranye n’inyungu mu byo kwizera. 


Abapadiri basabye za Leta zayobotse ubugorozi ko zitazuyaje zakwemera gucibwa 
urubanza n'inkiko za Roma. Ku rundi ruhande, abagorozi basabaga umudendezo bari 
barahawe mbere. Ntibashoboraga kwemera ko Roma yongera kwigarurira izo Leta zari 
zarakiranye Ijambo ry"Imana umunezero mwinshi. 


Nk'uburyo bwo kumvikana, amaherezo byaje gusabwa ko aho ubugorozi bwari 
butarashinga imizi, iteka ryaciriwe 1 Worms rigomba kubahirizwa cyane; kandi ko “muri Leta 
zaciye ukubiri n'iryo teka, ndetse n'aho babasha kubahiriza iryo teka ntibitere akaga 
k'umuvurungano, basabwe kutagira ubugorozi bushya bakora, ntibagombaga kugira ingingo 
iteza impaka bavugaho, ntibagombaga kurwanya kwizihiza misa, kandi ntibagombaga kugira 
umugatorika w'i Roma wemererwa kwinjira mu itsinda rya aba Luteri.” 190 


Izo ngamba zemejwe n'inama y'abategetsi bakuru maze zinezeza cyane abapadiri 
n'ibyegera bya Papa. 


Iyo iryo teka riza kubahirizwa n'imbaraga nyinshi, “Ubugorozi ntibwajyaga kugera aho 
bwari butaramenyekana cyangwa ngo bushinge imizi bukomere aho bwari bwaramaze 
kugera.” 191 

Umudendezo wo gutanga ibitekerezo by'umuntu wari gukomwa mu nkokora. Nta 
kwihana ngo umuntu ahinduke kwajyaga kwemerwa, kandi incuti z”Ubugorozi zari zisabwe 
kumvira ayo mabwiriza yatanzwe ndetse n'ibyabuzanyijwe. Ibyiringiro by'abatuye isi 
byasaga n'ibiyoyotse. “Kongera guhabwa intebe kw’imitegekere ya Roma kwagombaga 
byanze bikunze kugarura ibibi byahozeho kera;” kandi mu buryo bwihuse hari kuboneka 
icyuho cyo “kurangiza gahunda yo gusenya umurimo wari umaze kunyeganyezwa mu buryo 
bw'urugomo” n’agatsiko k’abaka ndetse n’amacakubiri. 182 


Igihe itsinda ry’abashyigikiye ubutumwa bwiza ryateranaga ngo bajye inama y'icyo 
bakora, buri wese yarebaga undi ashobewe. Barabazanyaga bati: “Ni iki cyakorwa?” Ingingo 
zikomeye zireba abatuye isi zari zigeze aharindimuka. “Mbese abayobozi bakuru 
b'Ubugorozi bajyaga gucisha make maze bakemera iryo teka? Mbega uburyo, muri ako kaga 
kari gakomeye mu by'ukuri, byari byoroheye abagorozi kuba bakwishora mu nzira 
idatunganye! Mbega uburyo bari kuba bafite inzitwazo nyinshi zumvikana n'impamvu 
zigaragara zibatera guca bugufi bakemera! Ibikomangoma byari byarayobotse inyigisho za 
Luteri byahawe umudendezo wo kugendera mu myizerere yabo. Ubwo burenganzira kandi 
bwahawe n'abandi bose bari barayobotse imyizerere ivuguruwe mbere y'uko iryo tegeko 
ritangwa. None se ibyo ntibyari kubanezeza? Ni akaga kangana gate kajyaga kwirindwa 
kubwo gucisha make! Ni izihe ngorane n'urugamba batari bazi kunyuranya n'iryo tegeko 
byajyaga kubakururira! Ni nde uzi ibyiza ahazaza hashoboraga kuzazana? Mureke twemere 
amahoro, dusingire ishami ry'umwelayo Roma ituramburiye maze dupfuke ibikomere 
Ubudage bufite. Ingingo nk'izo zose nizo abagorozi bagombaga kuba barashingiyeho 
bashimangira inzira biyemeje yajyaga kurangirira mu gusenyuka k’'umurimo wabo nyuma 
y'igihe gito. 

“Kubwo amahirwe bagenzuye ihame ubwo buryo bwo kumvikana bwari bushingiyeho, 
maze bakora mu kwizera. Iryo hame ryari irihe? — Ryari uburenganzira buhawe Roma bwo 
guhata abantu no kubabuza kubaza ibyo bashaka. Mbese ibyo bikomangoma n'abo bitegeka 
bayobotse Ubuporotesitanti ntibari gushimishwa n’umudendezo mu by'iyobokamana? — 
Yego, ariko babyemerewe ari imbabazi zidasanzwe bagiriwe mu buryo bw’ubwumvikane, 
ariko ntibwari uburenganzira bahawe. Ku bantu bose ubwo bwumvikane butaheshaga 
uburenganzira, rya hame rikomeye ryashyizweho n'ubuyobozi ryagombaga kubagenga, nta 
gukurikiza umutimanama, Roma ni yo yari umucamanza utibeshya kandi yagombaga 
kubahwa. Kwemera icyo gitekerezo, byari ukwemera ko umudendezo mu by’idini wemewe 
muri Saxony yayobotse ubugorozi, naho ahandi hose harangwaga Ubukristo, umudendezo wo 
kubaza icyo umuntu ashaka ndetse no kwemera iby'ukwizera kuvuguruwe byari ibyaha 
bihanishwa gushyirwa muri gereza no gutwikwa. Mbese bari kwemera ko umudendezo mu 
by'idini wagira akarere ugarukiramo utarenga? Mbese bari kwemera ko bitangazwa ko 
ubugorozi butazongera kugira undi muntu ubuyoboka kandi ko nta handi bugomba 
gutangizwa, kandi ko ahantu hose ubupapa buganje bugomba guhoraho iteka? Mbese 
Abagorozi bashoboraga kwihandagaza bakavuga ko batazabarwaho amaraso y'abantu 


140 


Umwuka W'Imijyi Ibiri 





ibihumbi byinshi bo mu bihugu byagengwaga na Papa, bari guhara ubuzima bwabo mu 
ishyirwa mu bikorwa rya rya tegeko? Ibi byari kuba ari ukugambanira umurimo w”Ubutumwa 
bwiza ndetse n'umudendezo w'ubukristo muri icyo gihe gikomeye.”- Wylie, b.9, ch.15. 
Ahubwo bari kwemera “guhara byose, ndetse n'ibihugu byabo, amakamba yabo ndetse 
n'ubuzima bwabo.” 193 


Ibikomangoma byaravuze biti: “Nimutyo twange iri teka. Mu byerekeye gukurikiza 
umutimanama, abenshi nta bushobozi bafite.” Intumwa zihagarariye abandi zaravuze ziti: 
“Iteka ryaciwe mu 1526 ni ryo dukesha amahoro ubwami bwacu bufite: kurikuraho rero 
byakuzuza Ubudage ibyago n'amacakubiri. Ntabwo inama y'abategetsi bakuru ifite 
ubushobozi bwo kugira ikindi ikora uretse kurinda umudendezo mu by’idini kugeza igihe 
Inama nkuru izateranira.” 194 


Kurinda icyahungabanya umudendezo wo gukurikiza umutimanama ni inshingano 
y'igihugu, ariko ubushobozi bwa Leta ntiburenga urubibi ngo bwivange mu byerekeye 
imyizerere. Ubutegetsi bwa Leta bwose bwo ku isi bugerageza kugenga cyangwa 
gushimangira ibigomba kubahirizwa mu myizerere bukoresheje ubushobozi bw’ubutegetsi 
buba burenga ku ihame Abakristo bemera inkuru nziza baharaniye mu buryo bukomeye. 


Abayoboke ba Papa biyemeje gusenya burundu icyo bitaga “kwinangira wihandagaje.” 
Batangiriye mu guteza amacakubiri mu bari bashyigikiye Ubugorozi ndetse no gutera ubwoba 
abantu bose batari barashyize ku mugaragaro ko babushyigikiye. Amaherezo abahagarariye 
imijyi yigengaga bahamagariwe kujya imbere y'inama y'abategetsi bakuru maze babasaba 
kuvuga niba bazubahiriza icyemezo cyafashwe. Basabye ko baba bahawe umwanya wo 
kubitekerezaho nyamara biba iby’ubusa. Igihe bazanwaga ngo bagaragaze icyemezo cyabo, 
hafi kimwe cya kabiri cyabo cyagiye ku ruhande rw'Abagorozi. Abataremeye guhara 
umudendezo wabo wo gukurikiza umutimanama wabo ndetse n'uburenganzira bwo 
kwitekerereza bari bazi ko icyemezo bafashe kibateje kuzajya banengwa, bagacirwaho iteka 
ndetse bagatotezwa. Umwe muri izo ntumwa yaravuze ati: “Tugomba kwihakana ijambo 
ry "Imana, bitaba ibyo ni tugatwikwa.” 195 


Umwami Feridinandi wari uhagarariye Umwami w'abami muri iyo nama, yabonye ko iryo 
teka rizateza amacakubiri akomeye niba batabashije kwemeza ibikomangoma kuryemera no 
kurishyigikira. Bityo, yagerageje kubahendahenda azi neza ko gukoresha imbaraga ku bantu 
nk’abo ahubwo byabatera kurushaho kumaramaza. Yasabye ibyo bikomangoma kwemera 
iryo teka, abizeza ko kuryemera bizatuma Umwami w'abami abishimira cyane.” Ariko abo 
bantu b'indahemuka bari bazi ubutegetsi bukomeye buruta ubw’abategetsi bo ku isi, maze 
bituma basubiza batuje bati: “Tuzubaha umwami w'abami mu bintu byose bishobora kugira 
uruhare mu gutuma amahoro aganza ndetse n’icyubahiro cy’Imana.” 196 


Mu maso y'abagize Inama, amaherezo umwami yabwiye intumwa nkuru y’i Saxony 
n'"incuti ze ko iryo teka “rigiye kwandikwa nk'iteka ry umwami w'abami,” kandi ko “inzira 


imwe rukumbi basigaranye ari ukwemera ibyo abenshi bemeje.” Amaze kuvuga atyo asohoka 

mu nama adahaye Abagorozi amahirwe na make ngo bafate umwanzuro cyangwa bagire icyo 
basubiza. “Byabaye iby”ubusa kumwoherereza abamwingingira kugira ngo agaruke.” Kubyo 
bamubwiye yabashubije nta kindi yongeyeho ati: “Ibyo ni ikintu cyarangiye, igisigaye gusa 
ni ukumvira ibisabwa.” 197 


Abari ku ruhande rw’umwami bari bazi neza ko ibikomangoma byayobotse ubukristo 
byemeye ko Ibyanditswe Byera biruta inyigisho z’abantu n’ibyo basaba; kandi bari bazi ko 
ahantu hose iryo hame ryemewe, ubutegetsi bwa Papa buzahirikwa nta kabuza. Ariko nk'uko 
byagendekeye abantu benshi kuva kera, bitaga “ku bigaragara gusa,” bishimaga bishuka ko 
uruhande rw’°umwami w'abami na Papa rufite imbaraga, kandi ko uruhande rw'abagorozi nta 
mbaraga rufite. Iyo abagorozi baza kuba bari bishingikirije ku bufasha bw’abantu gusa, baba 
bataragize imbaraga nk'uko abambari ba Papa bibwiraga. Nyamara nubwo abagorozi bari 
bake mu mubare ugereranyije n'abo ku ruhande rwa Roma, bari bafite imbaraga zabo. 
Ibitekerezo byabo babikuye ku cyemezo cyafashwe n'inama nkuru babyerekeza ku Ijambo 
ry" Imana, banabikura ku mwami w'abami Charles babyerekeza kuri Yesu Kristo, Umwami 
w'abami n’Umutware utwara abatware. 198 


Kubera ko Feridinandi atemeye kwita kuri ibyo bemezwa n'umutimanama wabo, 
ibikomangoma byiyemeje kugira icyo bikora adahari ahubwo batazuyaje bahita bazanira 
inama nkuru y'igihugu inyandiko igaragaza guhakana kwabo. Inyandiko ikomeye cyane 
yahise ishyikirizwa Inama y'abategetsi bakuru: 


“Imbere y'Imana, Umuremyi wacu wenyine, Umurinzi, Umucunguzi n’Umukiza 
uzaducira urubanza umunsi umwe, ndetse n’imbere y'abantu bose n'ibiremwa byose, 
dukoresheje iyi nyandiko, mu buryo ubwo ari bwo bwose, mu bintu ibyo ari byo byose 
binyuranyije n'Imana, n'Ijambo ryayo ryera, n’umutimanama wacu ndetse no ku gakiza 
k'ubugingo bwacu, duhakanye ko tutazemera cyangwa ngo tuyoboke iteka ryashyizweho.” 


“Twavuga iki! Turamutse twemeye iri teka, twaba duhamije ko iyo Imana Ishoborabyose 
ihamagariye umuntu kuyimenya, uwo muntu ntabwo yashobora kwakira kumenya Imana!” 
“Nta nyigisho yakwitwa iy'ukuri mu gihe inyuranya n'Ijambo ry'Imana. Imana ibuzanya 
inyigisho y'ubundi bwoko ubwo ari bwo bwose. Umurongo wose wo mu Byanditswe Byera 
ugomba gusobanuzwa undi usobanutse neza kurutaho. Mu bintu byose bya ngombwa ku 
Mukristo, iki Gitabo Cyera (Bibiliya) cyoroshye gusobanukirwa, kandi kibereyeho kwirukana 
umwijima. Nuko rero kubw’ubuntu bw'Imana, twiyemeje gukomera ku bibwirizwa byonyine 
bitunganye by'Ijambo ryayo nk'uko byanditswe mu Isezerano rya Kera no mu Isezerano 
Rishya, tutagize icyo twongeraho gihabanye naryo. Iri jambo niryo kuri ryonyine; ni ryo 
shingiro nyakuri ry'inyigisho zose n'ubuzima bwose, kandi ntirishobora gutsindwa gato 
cyangwa kutubeshya. Umuntu wubaka kuri uru rufatiro azabasha gutsinda imbaraga zose 
z'ikuzimu, mu gihe ibyo umuntu yirata byose bihagurukirijwe kurirwanya bizatsindirwa 
imbere y'Imana.” “Kubera iyo mpamvu, ntidushobora kwemera kwikorera umutwaro 
baduhatira kwikorera.” “Na none kandi, twiringiye ko nyakubahwa umwami w'abami 

azatwitwaraho nk” Umukristo ukunda Imana kuruta ibintu byose, kandi duhamije ko, yaba we 
ubwe kandi namwe mwese, twiteguye kumukunda kandi tukamwubaha kuko ari inshingano 
yacu nyakuri kandi dusabwa n'amategeko.” 199 


Abari bagize iyo nama barakangaranye. Abenshi muri bo baratangaye kandi batinyishwa 
n'ubushizi bw'amanga bw'abo bahakanaga iryo tegeko. Ahazaza habagaragariraga ko hari 
akaga kandi ko nta cyizere habaha. Amacakubiri, intambara ku kumeneka kw'amaraso 
byasaga n’ibitazabura kubaho. Nyamara kubera ko abagorozi bari biringiye ko inzira bafashe 
itunganye kandi no kuba bari bishingikirije ku maboko y'Ishoborabyose, bari “buzuye 
ubutwari no gushikama.” 


“Amahame yari akubiye muri iyo mvugo ikomeye yo guhakana ni yo pfundo 
ry’ Ubuporotesitanti. Uko guhakana kwarwanyije uburyo bubiri bwo gutesha umuntu agaciro 
mu byerekeye kwizera: uburyo bwa mbere ni ukuvogera abacamanza ba leta, naho ubwa 
kabiri bukaba ubutware itorero ryihaye. Mu mwanya w'uko gutesha agaciro mu buryo bubiri, 
Ubuporotesitanti bushyira imbaraga yo gukurikiza umutimanama hejuru y'umucamanza 
kandi ubutware bw’Ijambo ry'Imana bukaruta itorero rigaragara. Ku ikubitiro, 
Ubuporotesitanti ntibwemera ubushobozi bwa Leta mu bijyanye n’ibya Mwuka kandi 
bukavuga kimwe n'abahanuzi n’intumwa buti: “ Tugomba kubaha Imana aho kubaha abantu.” 
Imbere y'ikamba ry’`ubwami rya Charles wa V, ubuporotesitanti bwerereza ikamba rya Yesu 
Kristo. Ariko buragenda bukagera kure kuko bucisha bugufi ihame rivuga ko inyigisho zose 
za muntu zikwiriye gusimbura ibitangaza Imana yandikishije. 200” Ikindi kandi, abahakanaga 
iryo teka bari barahamije uburenganzira bwabo bwo kuvuga bafite umudendezo ko bemera 
ukuri. Ntabwo bagombaga kwizera no kumvira gusa, ahubwo bagombaga no kwigisha ibyo 
Ijambo ry'Imana rivuga, ndetse bahakanye uburenganzira bw'umupadiri cyangwa 
umucamanza bwo kubyivangamo. Uko kwivumbura kwabereye i Spires kwari igihamya 
gikomeye cyo kurwanya kudaha abandi uburenganzira mu by’idini ndetse kwabaye no 
kwemeza uburenganzira abantu bose bafite bwo kuramya Imana bakurikije uko 
umutimanama wabo ubayobora. 


Ubuhamya bwabo bwari bwamaze gutangwa. Bwanditswe mu ntekerezo z'abantu 
ibihumbi byinshi kandi binandikwa mu bitabo byo mu ijuru aho nta muntu ufite ubushobozi 
bwo kubusiba. Ubudage bwose bwari bwaremeye ubutumwa bwiza bwemeye ubwo 
buhakanyi nk'uburyo bwo kugaragaza ukwizera kwabwo. Ahantu hose abantu babonaga 
ubwo buhamya nk'isezerano ry'uko hagiye kubaho igihe cyiza kuruta ibyo bigeze bagira. 
Umwe mu bikomangoma yabwiye abo Baporotesitanti b'i Spire ati: “Ndabasabira Imana 
Ishoborabyose yabagiriye ubuntu kugira ngo mwature mufite imbaraga, mu mudendezo, nta 
gutinya ngo ibakomereze muri uko gushikama kwa Gikristo kugeza ku munsi w’imperuka.” 
201 


Iyo nyuma yo kugera ku rwego rw'insinzi, Ubugorozi bugeraho bukaranzika kugira ngo 
ab’isi babukunde, bwari kuba butatiye ubudahemuka ku Mana ndetse no kuri bwo ubwabwo 

bityo bukaba bwizaniye gusenyuka nta kabuza. Ibyabaye kuri abo bagorozi b'indahemuka 
birimo icyigisho kubo mubihe byose bizakurikiraho. Uburyo Satani akoresha arwanya Imana 
n'Ijambo ryayo ntibwigeze buhinduka. Kugeza n'uyu munsi aracyarwanya ko Ibyanditswe 
Byera byaba umuyobozi w'abantu nk'uko yabigenje mu kinyajana cya cumi na gatandatu. 
Muri iyi minsi yacu, hariho gutandukira gukabije abantu bava mu mahame n'amabwiriza 
yabo, bityo hari ubukene bwo kugaruka ku ihame ry'ingenzi Ubuporotesitanti bwari 
bushingiyeho ari ryo ryavugaga ko Bibiliya yonyine ari yo muyobozi wo kwizera n'ibyo 
umuntu agomba gukora. Satani aracyakoresha uburyo bwose afite kugira ngo abashe 
gukuraho umudendezo mu by'idini. Imbaraga irwanya Kristo Abaporotesitanti b’i Spires 
barwanyije, muri iki gihe irakorana imbaraga nshya ishaka kongera gushinga ubutware 
bwayo. Kudakebakeba ku Ijambo ry” Imana kwagaragaye muri cya gihe kibi Ubugorozi bwari 
burimo, nibyo byiringiro rukumbi by’ubugorozi muri iki gihe. 


Ahagaragaraga ibimenyetso by’akaga gashobora kugera ku Baporotestanti, hanabonekaga 
ibindi bimenyetso bibereka ko ukuboko kw’Uwiteka kuramburiye kurinda indahemuka. Icyo 
gihe nibwo “Melanchthon yashoreye bwangu incuto ye yitwaga Simoni Grynaeus amunyuza 
mu tuyira tw°i Spires, amushushubikanya ngo yambuke uruzi rwa Rhine atazuyaje. Grynaeus 
yatangajwe n'uko gushushubikanywa. Melanchthon yaramushubije ati: “Umusaza ufite 
ishusho idasanzwe w'umunyacyubahiro kandi ntashoboye kumenya uwo ari we yahagaze 
imbere yanjye maze arambwira ati: “Mu kanya gato Feridinandi arohereza abasirikare bo 
gufata Grynaeus.”” 


Muri uwo munsi uwitwa Faber wari umudogiteri w'umuyobozi mu butegetsi bwa Papa 
yari yandagaje Grynaeus mu kibwirizwa; kandi ubwo cyari kirangiye yari yagiye iwe 
amusaba kutazongera gushyigikira icyo yitaga “ibinyoma byangwa urunuka.” “Faber yahishe 
uburakari bwe , ariko ahita ajya kureba umwami wari wamuhaye uburenganzira bwo 
kurwanya umwigisha w'ahitwaga Heidelberg. Ntabwo Melancthon yashidikanyije ko Imana 
yakijije incuti ikoresheje kohereza umwe mu bamarayika bayo bera kugira ngo amuburire. 


“Melanchthon yahagaze ku nkombe y'uruzi rwa Rhine, maze arategereza kugeza igihe 
Grynaeus amariye kwambuka agacika abamuhigaga. Ubwo Melanchthon yabonaga igeze ku 
nkombe yo hakurya, yaranezerewe aravuga ati: “Amaherezo acitse imikaka y'ubugome 
y'abari bafite inyota yo kuvusha amaraso y'umuziranenge.”' Ubwo yagarukaga ku icumbi rye, 
Melanchthon yabwiwe ko abasirikare bashakaga Grynaeus basatse inzu ye kuva hasi kugera 
mu gisenge.” 202 


Ubugorozi bwagombaga kurushaho gukurura intekerezo z’abakomeye bo ku isi. Umwami 
Feridinandi yari yaranze gutega amatwi bya bikomangoma byari byarayobotse ubutumwa 
bwiza ngo byiregure, ariko bagombaga guhabwa amahirwe yo kuvuga ibyo kwizera kwari 
imbere y'umwami w'abami ndetse n'imbere y’inteko y'abakomeye mu nzego z'itorero na 
Leta. Kugira ngo ahoshe amacakubiri yari ateje umuvurungano mu bwami bwe, mu mwaka 
wakurikiye kwa Guhakana kwabereye 1 Spires, Charles wa V (Karoli wa 5) yatumije inama 

y'abategetsi bakuru i Augsburg kandi avuga ko ari we ubwe uzayiyoborera. Abayobozi 
b’Ubuporotesitanti nabo bahamagawe muri iyo nama. 


Akaga gakomeye kari kugarije Ubugorozi; ariko abari babushyigikiye bashyize uwo 
murimo wabo mu maboko y'Imana, kandi nabo ubwabo barahirira ko bazashikama ku 
butumwa bwiza. Abajyanama b'umwepisikopi w°i Saxony bamusabye ko atagomba kujya mu 
nama y'abategetsi bakuru b'igihugu. Baramubwiye ko umwami w'abami yasabye ko 
ibikomangoma biza muri iyo nama kugira ngo abagushe mu mutego. Baravugaga bati: 
“Mbese ntibyaba ari ukwigerezaho kujya kwifungirana mu nkuta z'umujyi urimo umwanzi 
ukomeye?” Ariko abandi bo bavuganaga icyizere bati: “Nimutyo ibikomangoma byonyine 
bigendane ubutwari, bityo umurimo w'Imana ntuzahungabana.” Luteri we yaravuze ati: 
“Imana ni indahemuka, ntabwo izadutererana.” Umwepisikopi ahagurukana n’ibyegera bye 
bajya i Augsburg. Bose bari bazi akaga uwo mwepesikopi arimo bityo benshi bagenda 
bababaye kandi bahagaritse umutima. Ariko Luteri wabaherekeje akabageza i Coburg, 
yasubizaga intege kwizera kwabo kwari guhungabanye akoresheje kubaririmbira indirimbo 
isingiza Imana yahimbiye muri urwo rugendo agira ati: “Imana yacu ni Yo munara ukomeye.” 
Mu kumva amajwi y'iyo ndirimbo, ibyinshi mu byabaga bibahangayikishije byavagaho, 
kandi benshi mu babaga bahagaritse umutima bagatuza.203 


Ibikomangoma byayobotse ubugorozi byari byiyemeje gutegura inyandiko igaragaza mu 
buryo buteguye neza ingingo zishyigikiye kwizera kwabo, bagashyiramo n’ibihamya bivuye 
mu Byanditswe Byera kugira ngo bazayisomere imbere y'inama nkuru. Umurimo wo 
gutegura iyo nyandiko washinzwe Luteri na Melanchthon ndetse n'ababungirije. Iyo 
nyandiko yemewe n’Abaporotesitanti ko ari inyandiko isobanura ibyo kwizera kwabo maze 
bateranira hamwe kugira ngo bashyire amazina yabo kuri iyo nyandiko y'ingenzi. Icyo cyari 
igihe gikomeye kandi kiruhije. Abagorozi bifuzaga ko umurimo wabo utakwitiranywa 
n'ibibazo bya politike. Bumvaga ko Ubugorozi budakwiriye kugira ikindi buhindura mu 
bantu kidakomotse mu Ijambo ry’Imana. Ubwo ibikomangoma byayobotse Ubukristo byari 
bigiye gushyira umukono kuri iyo nyandiko y’Ubuhamya, Melanchthon yabyitambitsemo 
aravuga ati: “Ibi bireba abize iby"iyobokamana, n’abavugabutumwa. Naho ibindi bibazo 
tugomba kubiharira abafite ubushobozi bo ku isi.” Yohana w'i Saxony yaramusubije ati: 
“Ibyo biragatsindwa ko wampeza! Niyemeje gukora ibyo mbona ko bitunganye ntitaye ku 
ikamba ryanjye. Ndifuza guhamya Umukiza. Ingofero yanjye impesha uburenganzira bwo 
gutora umwami w’abami n'ikanzu by’ubwepisikopi ntibindutira umusaraba wa Yesu Kristo.” 
Amaze kuvuga atyo aratambuka yandika izina rye . Ubwo undi wo mu bikomangoma yafataga 
ikaramu yaravuze ati: “Niba icyubahiro cy Umwami wanjye Yesu Kristo kibinsaba, niteguye 
gusiga ibyanjye no gutanga ubuzima bwanjye.” “Nahitamo kureka abo nyobora n’intara 
ntegeka, nahitamo gusiga igihugu cya ba data nkagenda nitwaje ikibando mu ntoke. .. aho 
kwemera andi mahame uretse ayanditswe muri iyi Nyandiko.” Uko ni ko kwizera n’ubutwari 
by'abo bantu b’Imana byari bimeze. 204 

Igihe cyo kwitaba imbere y’ umwami w'abami cyarageze. Umwami w'abami Charles wa 
V, yicaye ku ntebe ye ya cyami, azengurutswe n'ibyegera bye n'ibikomangoma maze aha 
umwanya Abagorozi b’AbaporotesItanti ngo bavuge. Ya nyandiko yatura ibyo kwizera 
kwabo yarasomwe. Muri iyo mbaga y’abantu, havugiwe ukuri k’'ubutumwa bwiza mu buryo 
bwumvikana neza, ndetse n’amakosa y’itorero riyobowe na Papa ashyirwa ahagaragara. Uwo 
munsi wahawe izina riwukwiriye ngo, ” umunsi ukomeye kuruta iyindi w’Ubugorozi, kandi 
ukaba umwe mu minsi myiza yabayeho mu mateka y’Ubukrisito ndetse n’ay’inyokomuntu.” 
205 


Nyamara hari hashize imyaka mike Umupadiri w°i Wittenberg ahagaze wenyine imbere 
y'"inama nkuru y'igihugu yabereye i Worms. Noneho ubu bwo mu mwanya we hari hahagaze 
ibikomangoma bikomeye muri ubwo bwami. Luteri yari yarabujijwe kugera i Augsburg, ariko 
yari ahari ku bwo amagambo n'amasengesho bye. Yaranditse ati: “Mfite ibyishimo byinshi 
bitewe n'uko nkiriho kugeza iyi saha, mu gihe Kristo yererezwa mu ruhame 
n'abanyacyubahiro bahamya kwizera kwabo mu nteko nk'iriya y'abantu bakomeye.” 206 
Uko ni ko ibyo Ibyanditswe bivuga byasohoye ngo: “Nzavugira imbere y'abami ibyo 
wahamije, ...” 207 


Mu gihe cya Pawulo, ubutumwa bwiza bwatumye ashyirwa muri gereza, nabwo 
bwavugiwe imbere y’ibikomangoma n’abakomeye b'ibwami mu buryo busa n'ubu. Na none 
muri iyo nama, ibyo umwami w'abami yari yarabuzanyije ko byigishirizwa ku ruhimbi 
(aritari), byigishirijwe mu ngoro y umwami. Inyigisho abantu benshi bafataga ko n'abagaragu 
badakwiriye kuzitega amatwi, zumviswe n'abatware n'ibyegera by’ubwami bazitangarira. 
Abami n’abakomeye nibo bari bateze amatwi kandi ibikomangoma byambaye amakamba ku 
mitwe, nibo bari ababwiriza kandi ikibwirizwa cyari ukuri guhebuje kw'Imana. Umwanditsi 
umwe yaravuze ati: “Kuva igihe cy’intumwa, ntihigeze habaho umurimo w'ingenzi cyangwa 
ubuhamya butangaje nk’ubwo.” 208 


Umwepisikopi wo ku ruhande rwa Papa yaravuze ati: “Ibyo abayoboke ba Luteri bavuze 
byose ni ukuri, ntidushobora kubihakana!” Undi yabajije dogiteri Eck ati: “Mbese washobora 
gukoresha ingingo zumvikana ugahinyuza iriya nyandiko ivuga ibyo kwizera kwabo yakozwe 
n'igikomangoma n’abo bafatanyije?” Igisubizo cyabaye iki ngo: “Ntibyashoboka nkoresheje 
inyandiko z'intumwa n'abahanuzi, ariko nifashishije inyandiko z’Abapadiri n’iz’inama 
nabishobora!” Uwari amubajije icyo kibazo yaravuze ati: “Ndabyumva neza, nkurikije ibyo 
uvuze, abo ku ruhande rwa Luteri bakurikiza Ibyanditswe, naho twe turi hanze yabyo.” 209 


Bamwe mu bikomangoma byo mu Budage bayobotse ukwizera kuvuguruwe. Umwami 
w'abami ubwe nawe yavuze ko ingingo ubuporotesitanti bushingiyeho ari iz'ukuri. Iyo 
nyandiko ihamya ibyo bizera yasobanuwe mu ndimi nyinshi kandi ikwirakwizwa mu Burayi 
bwose, maze yemerwa na miliyoni nyinshi z'abantu bo mu bisekeru byakurikiyeho ko ari 
uburyo bugaragaza ukwizera kwabo. 

Ntabwo abagaragu b'Imana b'indahemuka bakoraga bari bonyine. Ubwo abatware 
n'abafite ubushobozi n'iimyuka mibi yahantu ho mu ijuru yari ifatanyirije hamwe 
kubarwanya, Umwami Imana ntiyigeze ihana abantu bayo. Iyaba amaso yabo yarabashije 
guhweza, baba barabonye igihamya kigaragaza ko Imana iri kumwe nabo kandi ibafasha 
nk'uko yabibwiye umuhanuzi wa kera. Igihe umugaragu w'umuhanuzi Elisa yerekaga 
shebuja ingabo zikaze zari zibazengurutse kandi zabagose ku buryo ntaho banyura ngo bacike, 
Elisha yarasenze agira ati: “Uwiteka ndakwinginze, muhumura amaso, arebe.” 210 Arebye, 
abona umusozi wuzuye amafarashi n'amagare y'umuriro, ingabo zo mu ijuru zari zihagaze 
aho zo kurinda umuntu w'Imana. Uko niko abamarayika barindaga abakozi b'Imana mu 
murimo w'Ubugorozi. 


Rimwe mu mahame Luteri yari ashikamyeho cyane ni iryavugaga ko mu gushyigikira 
ubugorozi hadakwiye kubaho kwitabaza ubushobozi bw’ab’isi kandi ko mu kuburengera nta 
kwifashisha intwaro kugomba kubaho. Yashimishijwe no kubona ubutumwa bwiza bwakirwa 
n’ibikomangoma by’i bwami; ariko igihe batekerezaga gukora ishyirahamwe ryo kwirengera, 
Luteri yavuze ko “inyigisho z’ubutumwa bwiza zikwiriye kurwanirirwa n’ Imana yonyine.” 
Uko abantu barushaho kureka kwitambika mu murimo, ni ko ubutabazi bw Imana burushaho 
kwigaragaza ngo iwurengere. Uko Luteri yabibonaga, ingamba zose zo mu rwego rwa politiki 
zatekerezwaga zari zishingiye ku bwoba budafite ishingiro ndetse no kutizera.” 211 


Igihe abanzi bakomeye bashyiraga hamwe kugira ngo basenye ukwizera kuvuguruye, 
kandi inkota ibihumbi byinshi zikaba zarasaga n'izikubanguriwe, Luteri yaranditse ati: 
“Satani ari kwenyegeza uburakari bwe, abayobozi b'itorero batubaha Imana bari mu 
bugambanyi; kubw’ibyo twugarijwe n’intambara. Nimwingingire abantu kurwanisha kwizera 
no gusenga bafite umwete imbere y'intebe ya cyami y'Imana, kugira ngo abanzi bacu 
nibamara gutsindwa na Mwuka w'Imana, babone ko nta kindi bakora uretse gutanga amahoro. 
Icyo dukeneye kuruta ibindi, ari nawo murimo w’ingenzi dufite, ni ugusenga. Reka abantu 
bamenye ko bageramiwe n'ubugi bw’inkota ndetse n’uburakari bwa Satani. Nibasenge rero.” 
212 


Nyuma y’aho, ubwo Luteri yongeraga kuvuga ku by'ishyirahamwe ryatekerejwe 
n’ibikomangoma byayobotse ubugorozi, yavuze ko intwaro yonyine ikwiriye gukoreshwa 
muri urwo rugamba ari “inkota y Umwuka.” Yandikiye igikomangoma cy’i Saxony agira ati: 
” Kubw'umutimanama wacu, ntidushobora kwemera iryo shyirahamwe ryatekerejwe. 
Twahitamo gupfa incuro cumi aho kubona ubutumwa bwiza butuma hari igitonyanga na 
kimwe cy’amaraso kimenwa! Uruhare rwacu ni urwo kuba nk’intama zijyanwe mu ibagiro. 
Umusaraba wa Kristo ugomba kwikorerwa. Nyakubahwa, humura, ntugire ubwoba. 
Kubw’amasengesho yacu, tuzakora ibiruta ibyo abanzi bacu bazakora kubw’ubwirasi bwabo. 
Mwe gusa ntimugatume amaboko yanyu yanduzwa n'amaraso y'abavandimwe banyu. 
Umwami w'abami naramuka ategetse ko badushyikiriza inkiko ze, twiteguye kwitaba. 
Ntabwo ushobora kurengera kwizera kwacu: buri muntu wese akwiriye kwizera azi ko ku giti 


cye azirengera ingaruka byamuzanira.” 213 

Amasengesho yo mu rwiherero yavagamo imbaraga yanyeganyeje isi mu gihe 
cy’ Ubugorozi bukomeye. Aho mu rwiherero, niho abagaragu b’Imana bashingiraga ibirenge 
byabo mu masezerano yayo biturije. Mu gihe cy’amakimbirane yaberaga i Augsburg, ntabwo 
Luteri yamaraga umunsi adafashe nibura amasaha atatu asenga, kandi agatoranya ayo masaha 
mu masaha y'igihe cyiza cyo kwiga.” Ubwo yabaga yiherereye mu cyumba cye, abantu 
bumvaga asuka imbere y'Imana ibiri mu mutima we mu magambo yo “kuramya, kubaha 
ndetse n’ibyiringiro nk’igihe umuntu avugana n'incuti ye.” Yaravugaga ati: “Nzi neza ko uri 
Umubyeyi wacu n'Imana yacu, kandi ko utazabura gutatanya abatoteza abana bawe; kubera 
ko Wowe ubwawe uri kumwe natwe muri aka kaga. Uyu murimo ni uwawe, kandi ni wowe 
watwemeje kuwukora. Kubw'ibyo rero, Data turengere!” 214 


Yandikiye Melanchthon wari uremerewe cyane n'umutwaro w’agahinda n'ubwoba ati: 
“Ubuntu n’amahoro muri Kristo bibane nawe. — Ngize nti, “muri Kristo” ntabwo ari mu 
b'isi. Amina! Nanga rwose urunuka ibyo biguhangayikishije cyane bikaguherana. Niba inzira 
wayobotse atari iy'ukuri, yireke; ariko niba ari ukuri, kuki twagaragaza amasezerano 
y'Udutegeka kuryama tugasinzira nta bwoba ko atari ay'ukuri? ... Ntabwo Kristo azigera 
abura kuboneka mu murimo w'ubutungane n'ukuri. Kristo ni muzima, ari ku ngoma, none ni 
iki cyadutera ubwoba?” 215 


Imana yumvise gutaka kw’abagaragu bayo. Yahaye ibikomangoma n’ababwirizabutumwa 
ubuntu n'ubutwari byo gushyigikira ukuri kukarwana n'abatware b'umwijima bo muri iyi si. 
Umukiza aravuga ati: ” Dore ndashyira muri Siyoni ibuye rikomeza imfuruka, ryatoranyijwe, 
kandi ry'igiciro cyinshi, kandi uryizera ntazakorwa n'isoni.” lPetero 2:6. Abagorozi 
b'Abaporotesitanti bari bubatse kuri Kristo, bityo amarembo y'ikuzimu ntiyashoboraga 
kubatsinda. 

Ubuhakanyi bwabereye i Spires no kwatura kwizera kwabereye i Augsburg maze 
bikagaragaza insinzi y'Ubugorozi mu Budage, byaje gukurikirwa n'imyaka y'intambara 
n'umwijima. Ubuporotesitanti bwasaga n'ubugiye gusenyuka burundu kubera ko bwari 
bwaciwe intege n'amacakubiri yabaga mu babushyigikiye, kandi n'abanzi bakomeye bari 
babwugarije. Abantu ibihumbi byinshi bashyirishije amaraso yabo ikimenyetso ku buhamya 
batangaga. Intambara yadutse mu baturage; umurimo w’Ubuporotesitanti wagambaniwe 
n’umwe mu bakomeye bari barawinjiyemo; abakomeye bo mu bikomangoma byari 
byarayobotse Ubugorozi bashyikirijwe umwami w’abami kandi bagakurubanwa nk’imbohe 
bavanwa mu mujyi bajyanwa mu wundi. Ariko muri icyo gihe cyasaga n'insinzi ku mwami 
w'abami, yaje gutsindwa. Yabonye umuhigo yibwiraga ko afite umucika, maze amaherezo 
biba ngombwa ko inyigisho mu buzima bwe yari yariyemeje kuzarimbura azireka 
zigasagamba. Yari yarashyize mu kaga ubwami bwe, umutungo we ndetse n'ubuzima 
ubwabwo agendereye kurimbura icyo bitaga ubuyobe. Noneho yabonye ko ingabo zishiriye 
ku rugamba, umutungo we ukendera, umuvurungano wugarije intara nyinshi mu bwami bwe, 
mu gihe ukwizera yari ashishikariye kurwanya kwarushagaho gukwira ahantu hose. Charles 
wa V yarwanyaga imbaraga ishobora byose. Imana yari yaravuze iti: ” Umucyo ubeho;” ariko 
umwami w'abami we yashakaga ko umwijima ugumaho. Imigambi ye yari yarapfubye; maze 
ubwo yari asaziye imburagihe, atentebuwe n’intambara yarwanye igihe kirekire, yeguye ku 
bwami maze ajya kwihisha mu kigo cy’abihaye Imana. 


Mu gihugu cy’ Ubusuwisi kimwe no mu Budage, Ubugorozi bwahuye n’ibihe bibi cyane. 
Mu gihe abo mu ntara nyinshi z'igihugu bemeraga ukwizera kuvuguruwe, abandi bo 
bihambiraga ku myizerere ya Roma mu buryo bw'ubuhumyi. Itoteza bakoreraga abifuzaga 
kwakira ukuri, amaherezo ryaje kubyara intambara mu baturage. Zwingli n’abantu benshi bari 
barifatanyije na we mu murimo w'ubugorozi baguye mu ntambara yabereye i Cappel. 
Oecolompadius, yaciwe intege n’ako kaga gateye ubwoba maze nyuma y'igihe gito arapfa. 
Ubutegetsi bwa Roma bwari bunesheje, bityo bwasaga n'ubugiye kwigarurira ibyo bwari 
bwaratakaje ahantu henshi. Nyamara, wa wundi nyiri imigambi y'iteka ryose ntiyari 
yaratereranye umurimo we cyangwa abagaragu be. Ukuboko kwe kwagombaga kubarokora. 
Yari yarahagurukije abandi bakozi mu bindi bihugu kugira ngo bakomeze umurimo 
w'ubugorozi. 


Mu Bufaransa, mbere y'uko bumva izina rya Luteri nk’Umugorozi, umuseke wari 
waramaze gutambika. Umwe mu babaye nyambere kwakira umucyo ni umugabo wari ukuze 
witwaga Lefevre, yari afite ubumenyi buhanitse, akaba yari umwarimu mukuru muri 
Kaminuza y’i Paris kandi akaba yari umuyoboke wa Papa w'umwizerwa, kandi 
w'umunyamwete. Igihe yakoraga ubushakashatsi ku bitabo bya kera, umutima we werekejwe 
kuri Bibiliya maze atangira kuyigisha abanyeshuri be. 

Lefevre yari yaramaramaje mu kwambaza abatagatifu kandi yari yaratangiye gutegura 
kwandika amateka y'abatagatifu ndetse n'abahowe kwizera kwabo nk'uko yavugwaga 
ahererekanywa mu itorero. Uwo wari umurimo wasabaga gukora cyane; ariko igihe 
yatekerezaga ko ashobora kubona muri Bibiliya ibyamwunganira by’ingirakamaro, maze 
agatangira kuyisoma afite uwo mugambi, uwo murimo yari yaramaze kuwugeza kure. Bityo, 
Bibiliya yayibonyemo abatagatifu batandukanye n’abagaragara ku ndangaminsi y’itorero ry’i 
Roma. Umucyo mwinshi mvajuru wasakaye mu ntekerezo ze. Yaratangaye kandi yumva 
azinutswe, ahagarika wa murimo yari yarihaye maze ashishikarira kwiga Ijambo ry’ Imana. 
Bidatinze, yatangiye kwigisha ukuri gufite agaciro kenshi yasanze muri Bibiliya. 


Mu mwaka wa 1512, mbere y'uko Luteri na Zwingli batangira umurimo w’ubugorozi, 
Lefevre yaranditse ati: “Kubwo kwizera, Imana ni yo iduha ubutungane buduhesha ubugingo 
buhoraho kubw’ubuntu gusa.” 216 


Ubwo yatindaga ku bwiru bwo gucungurwa, yaratangaye ati: “Mbega uko ingurane 
yatanzwe itarondoreka, Utarigeze acumura yaciriweho iteka, maze umunyabyaha ahabwa 
umudendezo, Utanga imigisha yemeye kuvumwa, maze ibivume bihabwa umugisha; 
Umutangabugingo yarapfuye, maze abapfuye babaho; Ufite ubwiza yatwikiriwe n'umwijima, 
maze utari uzi ikindi kitari igihunya mu maso yambikwa ubwiza.” 217 


Ubwo yigishaga ko ikuzo ry'agakiza ari iry'Imana yonyine, yanavuze ko inshingano 
y umuntu ari ukumvira ati : “Niba uri umwe mu bagize itorero rya Kristo, uri urugingo 
rw 'umubiri wa Kristo; kandi niba uri urugingo rw'umubiri we, wuzuye ubumana. . .Iyaba 
abantu bose bashoboraga gusobanukirwa ayo mahirwe, mbega uburyo babaho batunganye, 
birinda kandi bazira inenge! Mbega uburyo babona ko ubwiza bwose bwo ku isi ari 
urukozasoni babugereranyije n’°ubwo bifitemo, ubwo amaso y’umubiri adashobora kubona!” 
218 


Hari bamwe mu banyeshuri ba Lefevre bategaga amatwi amagambo ye babishishikariye, 
kandi abo nibo bajyaga kuzakomeza kwamamaza ukuri nyuma y'uko ijwi ry umwigisha wabo 
ricecekeshwa. Umwe muri bo ni William Farel. Yakomokaga ku babyeyi b'inyangamugayo 
bari baramwigishije kwemera inyigisho z’itorero akazizera bidasabye gusobanukirwa. Iyo 
abasha gutanga ubuhamya bwe, yashoboraga kuvuga nk'intumwa Pawulo ati : “Nari 
Umufarisayo wo mu gice cyarushaga ibindi byo mu idini yacu gukomeza imihango.” 219 
Farel yari umurwanashyaka w'itorero ry’i Roma, bityo yari afite umuhati mwinshi wo 
kurimbura abantu bose bashoboraga gutinyuka kuvuguruza itorero. Nyuma y’aho, ubwo 
yavugaga kuri icyo gihe cyo mu mibereho ye, yaravuze ati: “Iyo numvaga umuntu avuga 
kandi avuguruza Papa, nahekenyaga amenyo nk’idubu ryarakaye.” 220 


Yari yarakoze adacogora asenga abatagatifu, akazenguruka mu matorero yose y’i Paris 
aherekeje Lefevre, agasengera imbere ya aritari kandi akarimbisha amashusho y’abatagatifu 
akoresheje impano yatangaga. Ariko ibyo yubahirizaga ntibyigeze bimuhesha amahoro mu 


mutima. Yari aremerewe no kumva ari umunyacyaha ku buryo ibikorwa byose byo kwicuza 

(guhabwa penitensiya) byananiwe kumukiza uwo mutima. Yumvise amagambo y’Umugorozi 
nk'aho ari ijwi rivuye mu ijuru riti : “Agakiza gatangirwa ubuntu.” “Umuziranenge 
yaciriweho iteka maze umunyacyaha ahabwa umudendezo.” “Umusaraba wa Kristo wonyine 
niwo ukingura amarembo y’ijuru kandi ni wo ukinga amarembo y'ikuzimu.” 221 


Farel yakiranye ukuri ibyishimo. Kubwo guhinduka nk'ukwa Pawulo, Farel yavuye mu 
bubata bw’imigenzo ajya mu mudendezo w’abana b'Imana. Yaje guhindukira aravuga ati: 
“Ubwo yari amaze gukura umutima we kuri Papa maze akawegurira Yesu Kristo, ahari 
umutima w'ubwicanyi nk’uw’idubu yarakaye, hahise hasimburwa n'umutima w'ubugwaneza 
woroheje nk”uw'umwana w'intama.” - D’ Aubigné, b.12, ch.3. 


Uko Lefevre yakomezaga gukwirakwiza umucyo mu banyeshuri yigishaga, Farel nawe 
wari ushishikariye gukora umurimo wa Kristo nk'uko yari yaritangiye gukorera Papa; ni ko 
yagendaga yamamaza ukuri mu ruhame. Nyuma y’aho gato bidatinze, umunyacyubahiro 
umwe wo mu itorero wari umwepisikopi w°’i Meaux, nawe yaje kwifatanya nabo. Abandi 
barimu bo mu rwego rwo hejuru kubera ubushobozi bwabo n’ubwenge bwabo nabo binjiye 
mu murimo wo kwamamaza ubutumwa bwiza, maze haboneka abayoboke benshi baturutse 
mu nzego zose uhereye mu ngo z’abanyamyuga, rubanda rugufi kugeza mu ngoro y umwami. 
Mushiki w'umwami Faransisiko wa I wari ku ngoma muri icyo gihe, nawe yemeye ukwizera 
kuvuguruwe. Hari igihe cyageze umwami ubwe ndetse n'umwamikazi bagaragaje ko 
bashyigikiye ubugorozi, ku buryo abagorozi bari bategerezanyije ibyiringiro bikomeye ko 
hari igihe kizagera igihugu cyose cy’ Ubufaransa kikakira ubutumwa bwiza. 


Nyamara ibyo bari biringiye ntibyashobotse. Akaga no gutotezwa byari bitegereje 
abigishwa ba Kristo. Icyakora kubw'imbabazi z'Imana, ibyo byahishwe amaso yabo. 
Habayeho agahe k’amahoro kugira ngo bashobore kugira imbaraga zo guhangana n’°umugaru; 
maze Ubugorozi butera imbere mu buryo bwihuse. Umwepisikopi w'i Meaux yakoranaga 
umwete muri diyoseze ye akigisha abihaye Imana na rubanda rwose. Abapadiri b'abaswa 
n'ababaswe n’ibibi yabakuyeho maze bagahita basimbuzwa abantu b'abanyabwenge kandi 
b'inyangamugayo. Uwo mwepisikopi yifuzaga cyane ko abantu yayoboraga bakwisomera 
Ijambo ry’Imana, maze ibyo biza kugerwaho bidatinze. Lefevre yatangiye gusobanura 
Isezerano Rishya mu Gifaransa; kandi muri icyo gihe ubwo Bibiliya yasobanuwe na Luteri 
mu rurimi rw'Ikidage yasohokaga mu icapiro i Wittenberg nibwo Isezerano Rishya 
risobanuye mu Gifaransa ryasotse i Meaux. Umwepisikopi w°i Meaux yakoze uko ashoboye 
kose kandi atanga n’°umutungo ushoboka wose kugira ngo akwirakwize iryo Sezerano Rishya 
muri za paruwasi yayoboraga, maze bidatinze abaturage b’i Meaux bose bitungira 
Ibyanditswe Byera. 


Nk’uko abagenzi bishwe n’inyota bagira ibyishimo byinshi iyo babonye isoko y’amazi, 
niko abo bantu bakiriye ubutumwa mvajuru. Ari abahinzi mu mirima yabo, ari 
abanyabukorikori aho bakoreraga, aho babaga bari mu mirimo yabo ya buri munsi, babaga 
baganira ku kuri kw'ingenzi kwa Bibiliya. Mu mugoroba barangije akazi, aho kujya mu 

tubari, bagendaga bateranira mu rugo rw”umwe umwe kugira ngo bige Ijambo ry’Imana, 
bafatanyirize hamwe gusenga no kuririmba. Ntibyatinze, muri ako karere hagaragara 
impinduka ikomeye. Nubwo bari abantu bo mu rwego rworoheje, bakaba bari abaturage 
batize kandi bakora imirimo ivunanye, imbaraga ihindura kandi izahura y'ubuntu bw’ Imana 
yagaragariye mu mibereho yabo. Bari abantu bicisha bugufi, bakundana, kandi batunganye 
maze baba abahamya b'icyo ubutumwa bwiza buzakorera abantu bose bazabwakira 
bataryarya. 


Umucyo wamurikiraga i Meaux woherezaga imirasire yawo kure. Umubare w'abihanaga 
wiyongeraga buri munsi. Umujinya ukaze w'ubuyobozi bukuru bw’itorero wabaye 
ugwabijwe mu gihe gito n'jumwami utarahaga agaciro ibitekerezo bidafite ishingiro 
by'abapadiri; ariko amaherezo abayobozi bashyizweho na Papa baje kuganza. Noneho 
imambo zo gutwikiraho abantu zarashinzwe. Umwepisikopi w'i Meaux, yahatiwe guhitamo 
hagati yo gutwikwa no kwisubiraho, nuko ahitamo inzira yoroheje; ariko nubwo uwo 
muyobozi yasubiye inyuma akagwa, umukumbi we warashikamye. Abantu benshi bahamije 
ukuri bari hagati mu birimi by'umuriro. Kubw'ubutwari bwabo n'ubudahemuka 
bagaragazaga igihe babaga bari kuri izo mambo batwikirwagaho, abo bakristo 
b'abanyamahoro, urupfu rwabo rwabwirije ibihumbi byinshi by'abantu batari barigeze 
babwiraza ubutumwa bakiri bazima. 


Ntabwo aboroheje n'abakene ari bo batinyutse guhamya Kristo muri iyo mibabaro no 
gushinyagurirwa. Mu mazu y'ibitabashwa y'abakomeye ndetse n'ibwami hariyo abantu 
bakomeye bahaga ukuri agaciro bakakurutisha ubutunzi cyangwa icyubahiro ndetse 
n'ubuzima ubwabwo. Abari bambaye imyenda y'ibwami akenshi bagaragaraga ko 
batunganye kandi bashikamye kurusha abambaraga amakanzu n'ingofero by'abepisikopi. 
Uwitwaga Louis de Berguin yari yaravukiye mu rugo rw abakomeye. Yari umuntu w’intwari 
kandi wubashywe cyane mu bagendaga ku mafarashi, yari ashishikariye kwiga, yitwaraga 
neza kandi akaba inziramakemwa mu mico. Umwanditsi umwe yaravuze ati: “Yubahirizaga 
mu buryo bukomeye amategeko yashyizweho na Papa, kandi yumvaga misa n’ibibwirizwa 
ku rwego rukomeye. Ku mico ye yindi yongeragaho kwanga urunuka inyigisho za Luteri.” 
Ariko, kimwe n'abandi benshi ubwo yayoborwaga n'Imana gusoma Bibiliya, yatangajwe no 
kuyisangamo “inyigisho zitari iza Roma, ahubwo yasanzemo iza Luteri.” 222 Kuva ubwo, 
yaritanze yirundurira mu murimo w'ubutumwa bwiza. 


“Yari umuhanga w'ikirangirire mu bakomeye bo mu Bufaransa,” ubwenge bwe 
buhambaye no kuba intyoza kwe, ubutwari bwe budacogora n’umwete wamurangaga ndetse 
no kuba yari afite ijambo ibwami, (bitewe n'uko yari umutoni ku mwami), byatumye abantu 
benshi bamufata ko atazabura kuba umugorozi w'igihugu cye. Uwitwa Beza yaravuze ati: 
“Berguin aba yarabaye Luteri wa kabiri, iyaba yari yarabonye ko Faransisiko wa I ari ikindi 
gikomangoma.” Abambari ba Papa baravugaga bati: “Ni mubi cyane kurusha Luteri.” 223 
Yatinywaga cyane n’abari ku ruhande rwa Roma bo mu Bufaransa. Bamushyize muri gereza 


nk'umuntu wayobye, ariko aza guhabwa umudendezo n'umwami ararekurwa. Urugamba 

rwarakomeje rumara imyaka myinshi. Faransisiko yabaye hagati y’ Abanyaroma n’ubugorozi, 
akajya yihanganira uburakari bw'abapadiri ikindi gihe akabuhagarika. Berguin yafunzwe 
inshuro eshatu afungishijwe n’abategetsi bo ku ruhande rwa Papa, ariko akajya afunguzwa 
n'umwami kuko yamukundiraga ubuhanga bwe n'imico ye itunganye bigatuma yanga ko 
arengana azira ubugome bw’abayobozi bakuru b'itorero. 


Berquin yaburiwe inshuro nyinshi ibyerekeye akaga kari kamwugarije mu Bufaransa, 
kandi bamugiraga inama yo kugera ikirenge mu cy’abari baraboneye umutekano mu guhunga 
babyihitiyemo. Uwitwaga Erasime wagiraga amagambo make ariko akagendana n’ibihe ngo 
arengere inyungu ze, nubwo yari umunyabwenge, ntabwo yabashije kugira ugukomera mu 
mico mbonera bituma ubuzima n'icyubahiro bicishwa bugufi kubera ukuri. Yandikiye 
Berquin ati : “Saba kujya guhagararira igihugu mu mahanga; jya mu Budage uzahakore 
ingendo. Uzi neza Beda n’abandi nka we, ko ari igikoko gifite imitwe igihumbi, gicira 
ubumara impande zose. Abanzi bawe ntibagira ingano. Nubwo umurimo wawe waba mwiza 
kuruta uwa Yesu Kristo, ntibazakureka ngo ugende batakurimburanye ubugome bukomeye. 
Ntiwishingikirize cyane ku kurindwa n’°umwami. Mu bibaho byose, ntunshire mu kaga ndetse 
n’ishami ryigisha iby’ Iyobokamana.” 224 


Ariko uko ibyago byarushagaho gukomera, ni ko ubutwari bwa Berquin nabwo 
bwiyongeraga. Aho gukurikiza inama za politiki kandi zo kwirengera yahawe na Erasme, 
Berquin yiyemeje gufata ingamba zikaze kurutaho. Ntiyibandaga gusa ku kurengera ukuri, 
ahubwo yajyaga yamagana n'amakosa. Ikirego cy'ubuhakanyi yaregwaga n'abambari ba 
Roma, yajyaga akibagerekaho ari bo. Abamurwanyaga babishishikariye cyane kandi 
bamwanga urunuka bari abantu bize bafite impamyabumenyi z'ikirenga ndetse n’abapadiri 
bo mu ishami ryigishaga iyobokamana muri Kaminuza nkuru y’i Paris, yari imwe mu bifite 
ububasha buhanitse bw'itorero haba mu mujyi mukuru ndetse no ku gihugu cyose. Mu 
nyandiko z'abo bahanga b'ikirenga Berguin yakuyemo ingingo cumi n'ebyiri yavugiye mu 
ruhame ko “zinyuranyije na Bibiliya, kandi ko zirimo ubuyobe;” maze asaba umwami ko ari 
we waca urubanza muri izo mpaka. 


Umwami ntiyatindiganyije guhuza abo banyambaraga n'abo babavuguruzaga buzuye 
ubwenge n'ubushishozi, maze anezezwa no kubona uburyo bwo gucisha bugufi ubwibone 
bw'abo bapadiri birataga, bityo asaba abari mu ruhande rwa Roma gushyigikirisha Bibiliya 
ibyo bemera. Bari bazi neza ko iyo ntwaro itagira icyo ibamarira. Gushyira abantu mu nzu 
z'imbohe, kwica urubozo no gutwika ni zo ntwaro bari bazi gukoresha. Ubu noneho ibintu 
byari bihindutse, bibonye bagiye kugwa mu rwobo bari bariringiye ko bazarohamo Berguin. 
Barumiwe maze bashakishaka uburyo batoroka. 


“Muri icyo gihe ishusho ya Bikira Mariya yari ku ruhande rw’inzira imwe yarangijwe 
icibwa igice kimwe.” Habayeho imivurungano ikomeye mu mujyi. Abantu benshi 
bahururiraga kureba iyo shusho maze bakarirana umubabaro. Umwami nawe byaramubabaje 
cyane. Ayo yabaye amahirwe abapadiri bari babonye kugira ngo bisubize isura nziza, maze 

bakora vuba vuba ngo ayo mahirwe bayabyaze umusaruro. Barashakuje bati: “Izi ni imbuto 
z'inyigisho za Berquin. Ibintu byose, byaba idini, amategeko ndetse n’ingoma ubwayo, bigiye 
guhirikwa n’aka kagambane k'abayoboke ba Luteri.” 225 


Berquin yongeye gufatwa. Umwami yari mu rugendo atari mu mujyi wa Paris, bituma 
abapadiri babona umudendezo wo gukora ibyo bishakiye. Umugorozi Berquin acirwa 
urubanza maze bamukatira urwo gupfa; kandi uretse gusa ko umwami Faransisiko yajyaga 
kubyitambikamo akamukiza, naho ubundi umwanzuro w'urubanza washyizwe mu bikorwa 
uwo munsi rwaciweho. Ku gicamunsi, Berquin yajyanywe aho ari bwicirwe. Imbaga y’abantu 
benshi cyane yateraniye kureba uko ari bwicwe, kandi benshi muri bo barebanaga gutangara 
n'ubwoba kubona ko ugiye kwicwa yatoranyijwe mu miryango y’abantu bakomeye kandi 
b'intwari mu Bufaransa. Gutangara, akababaro, gukwena n'urwango rukaze byari 
byijimishije mu maso y’imbaga y’abantu bari aho, nyamara mu maso h’umuntu umwe ho nta 
mwijima waharangwaga. Intekerezo z'uwari ugiye kwicwa azira ubuhamya bwe zarebaga 
kure y'ibyari bigiye kuba byuzuyemo umuborogo, yiyumvagamo gusa ko Umwami we amuri 
iruhande. 


Ikimodoka gipfukiranye bamwurije, uburakari bwagaragaraga mu maso y’abari bagiye 
kumwica, urupfu ruteye ubwoba yari agiye gupfa, ibyo byose ntiyabyitayeho. Uriho ariko 
akaba yari yarapfuye, kandi akaba ariho ubutazongera gupfa ndetse akaba afite imfunguzo 
z'urupfu n'z'ikuzimu yari kumwe nawe. Mu maso ha Berquin harabagiranaga umucyo 
n'amahoro mvajuru. Yari yiyambitse “umwambaro w'ibirori; imyambaro wa gikire myiza 
cyane kandi ikomeye ndetse n’ikote ry’amabara asa na zahabu.” 


226Yari agiye guhamya kwizera kwe imbere y’ Umwami w'abami ndetse n’imbere 
y'isanzure ryose ryabyitegerezaga, kandi nta kimenyetso cy'amaganya cyashoboraga 
gusibanganya ibyishimo bye. 


Ubwo abantu benshi bari bamushoreye bagendaga buhoro buhoro banyura mu mayira yari 
yuzuyemo abantu, rubanda rwatangazwaga no kubona amahoro afite, insinzi igaragazwa 
n'ibyishimo yabonekaga mu maso he ndetse n'ubutwari bwe. Baravuze bati : “Ameze 
nk’umuntu wicaye mu rusengero akaba ari gutekereza ku bintu byera.” 227 


Ubwo yari ageze ku nkingi yagombaga gutwikirwaho, Berquin yagerageje kugira 
amagambo make abwira abantu; ariko abapadiri batinye ingaruka yabyo, batangira gusakuza 
cyane, n'abasirikari bajegeza intwaro zabo bityo urusaku rwabyo runiga ijwi rya Berquin. 
Uko niko mu mwaka wa 1529, urwego ruhanitse rw'abanditsi n'abepisikopi b’i Paris rwari 
rwaratanze urugero rubi kandi ruteye isoni rwo gupfukirana amagambo yera y'abapfiraga ku 
mambo mu mwaka 1793. 228 


Berquin yaranizwe maze umubiri we uratwikwa urakongoka. Inkuru y'urupfu rwe 
yababaje incuti z’ Ubugorozi mu gihugu cy’Ubufaransa cyose. Nyamara ntabwo urugero rwe 

rwibagiranye. Abahamya b'ukuri baravuze bati: “Natwe twiteguye gupfa gitwari, guhanze 
amaso ku buzima bw'ahazaza.” 229 


Mu gihe cy'itotezwa ryabereye i Meaux, abigisha b'ukwizera kuvuguruye bambuwe 
uburenganzira bwabo bwo kubwiriza, maze bajya gukorera ahandi. Nyuma y'igihe gito 
Lefevre yafashe inzira ajya mu Budage. Farel we yagarutse mu mujyi yavukiyemo wari mu 
Burasirazuba bw'Ubufaransa kugira ngo yamamaze umucyo aho yarerewe. Inkuru 
y'ibyaberaga i Meaux yari yarakwiriye hose bituma ukuri yigishanyaga umwete ashiritse 
ubwoba kubona abagutega amatwi. Bidatinze abategetsi barahagurutse kugira ngo 
bamucecekeshe, ndetse bamwirukana mu mujyi. Nubwo atashoboraga gukorera ku 
mugaragaro, yambukaga ibibaya n’imidugudu, agenda abwiririza mu mazu no mu nzuri, 
akajya yibera mu mashyamba no mu buvumo byajyaga bumutera ubwoba akiri umwana muto. 
Imana yariho imutegurira kuzanyura mu bigeragezo bikomeye. Yaravuze ati: “Imisaraba, 
gutotezwa ndetse n'imigambi bya Satani naburiwe mbere ntibyabuze kungeraho, ndetse 
birankomereye cyane kuruta uko nagashoboye kubyihanganira, ariko Imana ni Data; yampaye 
imbaraga kandi izahora iteka impa imbaraga nkeneye.” 230 


Nk'uko byabaye mu gihe cy'intumwa, akarengane “ntikabereye ubutumwa bwiza 
inkomyi, ahubwo kabushyize imbere.” 231 Birukanwe i Paris n’i Meaux, “abatatanye bagiye 
hose, bamamaza Ijambo ry’Imana.” 232 Kandi uko ni ko umucyo washoboye kugera mu ntara 
zose za kure z’Ubufaransa. 


Imana yari igitegura abakozi bo kwagura umurimo wayo. Mu ishuri rimwe ryo mu 
Bufaransa, habonetse umusore umwe witonda kandi w'umunyamahoro wahise agaragarwaho 
no kuba umunyabwenge no kugira ubushishozi; kandi yagaragazwaga cyane n'imbaraga ze 
z'ubwenge ndetse no kwitanga mu by’idini kimwe no kuba inziramakemwa mu mibereho ye. 
Bidatinze ubuhanga bwe buhanitse ndetse no kwita ku masomo ye, byatumye aba ishema 
ry’ishuri yigagaho, maze bituma abantu bagira icyizere ko Yohani Kaluvini azaba umwe mu 
bantu b'intwari kandi bubashywe cyane bazarengera itorero. Ariko imirasire w'”umucyo 
mvajuru yahuranyije inkuta z’imitekerereze, ubucurabwenge n’inyigisho z'iyobokamana 
ndetse n'imigenzo Kaluvini yari afungiraniwemo. Yumvise inyigisho nshya ahinda 
umushyitsi, ntiyagira gushidikanya ko abayobye bakwiriye koko gutwikwa mu muriro 
babashyiragamo. Nyamara yaje kwibona ahanganye n'ibyo bitaga ubuyobe maze biba 
ngombwa ko agenzura inyigisho za Roma kugira ngo azikoreshe arwanya inyigisho 
z’ Abaporotesitanti. 


Mubyara we wari warifatanyije n’abagorozi yabaga i Paris. Abo babyara bombi bahuraga 
kenshi maze bakaganira ku bibazo byatezaga imvururu aharangwa ubukristo. 
Umuporotesitanti witwa Olivetan yaravuze ati: “Mu isi hari amadini abiri gusa. Umugabane 
wa mbere w'idini (imyizerere) ni uwo abantu bahimbye, muri ryo umuntu yikiza ubwe 
kubw’imihango n'imirimo myiza. Undi mugabane w'idini ni uvugwa muri Bibiliya kandi 
wigisha abantu gushakira agakiza gusa mu buntu Imana igira nta kiguzi.” 

Kaluvini yaravuze ati: “Sinzigera ngira inyigisho nemera muri izo nyigisho nshya zanyu. 
Mbese mutekereza ko igihe nabayeho cyose nari mu makosa?” 233 


Nyamara hari ibitekerezo byari byakangutse mu ntekerezo ze atashoboraga kwivanamo 
ubwe. Ubwo yari wenyine mu cyumba cye, yatekereje ku magambo yabwiwe na mubyara we. 
Umutima umwemeza icyaha waramuremereye, yibonaga ari imbere y’ Umucamanza uzira 
inenge kandi w'umunyakuri adafite umurengera. Kurengerwa n'abatagatifu, imirimo myiza 
ndetse n’imihango y’idini byose nta bushobozi byari bifite bwo kumukiza icyaha. Nta kindi 
kintu yabonaga imbere ye uretse kwiheba by’iteka ryose. Abanyabwenge b’ikirenga bo mu 
itorero bageragezaga kumuhumuriza ariko bikaba iby'ubusa. Yitabaje kwatura ibyaha no 
gusaba imbabazi (penitensiya) ariko ibyo nabyo biba iby’ubusa kuko ntibyashoboraga kunga 
umutima n'Imana. 


Ubwo yari akiri muri urwo rugamba rutagiraga icyo rugeraho, umunsi umwe Kaluvini 
yagize amahirwe yo kugera ahantu abantu benshi bari bateraniye maze ahabonera uko 
batwikaga uwo bitaga umuhakanyi. Yatangajwe cyane n’amahoro yagaragaraga mu maso 
y'uwo muntu waziraga ukwizera kwe. Muri urwo rupfu rw'agashinyaguro ruteye ubwoba 
ndetse no kuba yaciriweho iteka n'itorero mu buryo bukomeye, uwo wicwaga yerekanye 
ukwizera n'ubutwari. Uwo munyeshuri wari ukiri muto yuzuye umubabaro maze 
abigereranya na kwa kwiheba kwe n'umwijima wari umugose kandi mu mibereho ye 
yarumviraga itorero adakebakeba. Yari azi ko abahakanyi bashingiye ukwizera kwabo kuri 
Bibiliya. Yiyemeje kuyiga kugira ngo nabishobora abashe kuvumbura ibanga ry’ibyishimo 
by’abo bicwaga. 


Muri Bibiliya yasanzemo Kristo. Yavuganye ijwi rirenga ati: ” O Data! Igitambo cye nicyo 
cyahosheje uburakari bwawe; amaraso ye niyo yanyogejeho imyanda; umusaraba we niwo 
wagiweho n'umuvumo wanjye; urupfu rwe rwambereye icyiru. Twebwe ubwacu 
twitekerereje iby'ubupfapfa byinshi bitagira akamaro, ariko washyize ijambo ryawe imbere 
yanjye nk'itara kandi wakabakabye umutima wanjye kugira ngo mbashe kubona ko ibindi 
byose nakora ari ibizira, uretse ibya Yesu byonyine.” 234 


Kaluvini yari yarigishijwe ngo azabe umupadiri. Ubwo yari afite imyaka cumi n'ibiri gusa, 
nibwo yatorewe kuba umuyobozi w’itorero rito kandi umusatsi we wari warogoshwe 
n'umwepisikopi nk'uko biteganywa n'amabwiriza agenga itorero. Ntiyigeze asigwa ngo 
yezwe cyangwa ngo akore inshingano z'umupadiri, ariko yabaye umwe mu bihaye Imana 
batoranyijwe, akitirirwa umwanya yarimo kandi akawuhererwa agahimbazamusyi. 


Amaze kubona ko atazigera aba umupadiri, yafashe igihe runaka cyo kwiga 
iby'amategeko, ariko amaherezo aza kureka uwo mugambi maze yiyemeza kwegurira 
imibereho ye kubwiriza ubutumwa bwiza. Ariko yashidikanyije kuba umwigisha ubwiririza 
mu ruhame. Ubusanzwe yari umuntu ugira amagambo make, ariko yari aremerewe no kumva 
inshingano ikomeye yahabwa n'uwo mwanya, kandi yari acyifuza cyane gushishikarira 


kwiga. Nyamara amaherezo yaje kwemezwa n'uko incuti ze zamwingingaga zibishishikariye. 

Yaravuze ati: “Biratangaje kubona umuntu ukomoka ahantu horoheje abasha kuzamurwa 
agahabwa icyubahiro gikomeye nk’iki.” 235 


Kaluvini yinjiye mu murimo we atuje kandi amagambo ye yari nk’igitonyanga kigwa ngo 
gitose ubutaka. Yari yaravuye 1 Paris none ubu bwo yari yibereye mu mujyi wo mu ntara aho 
yari arinzwe n'igikomangomakazi Marigarita wakundaga ubutumwa bwiza maze yongera 
uko yarindaga abari barabuyobotse. Kaluvini yari akiri umusore muto, w'umugwaneza kandi 
udaharanira ibyubahiro. Yatangiye umurimo we yigishiriza abantu mu ngo zabo. Yasomaga 
Bibiliya kandi agasobanura ukuri kw'agakiza akikijwe n'abagize umuryango. Abumvaga 
ubwo butumwa bajyaniraga abandi iyo nkuru nziza, maze bidatinze uwo mwigisha ava mu 
mujyi mukuru ajya mu mijyi mito no mu midugudu ihazengurutse. Ntaho yahezwaga haba 
mu ngo z'abakomeye cyangwa mu tururi tw’abakene; agakomeza urugendo ashinga urufatiro 
rw’amatorero yagombaga kuvamo abahamya b'ukuri batagira ubwoba. 


Nyuma y'amezi make yagarutse i Paris. Aho i Paris hari impaka zidasanzwe mu itsinda 
ry'abahanga n'abigisha bakomeye. Kwiga indimi za kera byari byaratumye abantu biga 
Bibiliya kandi benshi abo imitima yabo itari yaracengewe n'ukuri kwayo bakujyagaho impaka 
babishishikariye ndetse bakanahangana n'ibirangirire byari bishyigikiye inyigisho z’i Roma. 
Nubwo Kaluvini yari ashoboye kurwana urugamba mu by'iyobokamana, yari afite umurimo 
ukomeye yagombaga kurangiza warutaga cyane uw’abo banyabwenge bagiraga urusaku. 
Intekerezo z’abantu zari zakangutse, maze icyo kiba igihe cyo kubamenyesha ukuri. Mu gihe 
ibyumba byo muri za kaminuza byari byuzuwemo n'urusaku ruvuye ku mpaka mu 
by'iyobokamana, Kaluvini we yagendaga ava ku nzu ajya ku yindi, yigisha abantu Bibiliya 
akababwira ibya Kristo wabambwe. 


Mu buntu bw'Imana, abatuye umujyi wa Paris bagombaga kugezwaho irindi rarika ngo 
bemere ubutumwa bwiza. Irarika rya Lefevre na Farel ryari ryarirengagijwe, ariko ubutumwa 
bwagombaga kongera kubwirwa abantu bo mu nzego zose batuye uwo murwa munini. Kubwo 
impamvu za politike, umwami yari atarajya ku ruhande rwa Roma mu buryo bwuzuye ngo 
arwanye Ubugorozi. Igikomangomakazi Marigarita yakomeje kugira ibyiringiro ko 
ubuporotesitanti buzatsinda mu Bufaransa. Yagambiriye ko ukwizera kuvuguruwe gukwiriye 
kubwirizwa mu mujyi wa Paris. Mu gihe umwami atari ari muri uwo mujyi Marigarita 
yategetse ko umuvugabutumwa w'Umuporotesitanti abwiriza mu nsengero zo mu mujyi. 
Kubera ko abayobozi bakuru bashyizweho na Papa bahise babibuzanya, Marigarita 
yafunguye imiryango y'ibwami. Yafashe inyubako imwe ayihindura urusengero, maze 
batangariza abantu ko buri munsi, ku isaha runaka hari ikibwirizwa kizajya kibwirizwa kandi 
abantu b’ingeri zose bararikiwe kuza gutega amatwi. Abantu batagira ingano baje kumva ibyo 
bibwirizwa. Abantu buzuye mu rusengero ndetse no mu miryango yarwo. Buri munsi 
hateraniraga abantu ibihumbi byinshi baba: ibikomangoma, abategetsi, abacamanza, 
abacuruzi n'abanyabukorikori. Maze aho kugira ngo umwami abuzanye ibyo biterane, 
ahubwo yategetse ko bafungura insengero ebyiri mu zo mu mujyi wa Paris. Nta kindi gihe 


cyigeze kibaho ko umujyi wa Paris ukangurwa n’Ijambo ry’Imana bene ako kageni. Byasaga 
157 


Umwuka W'Imijyi Ibiri 





n’aho umwuka w'ubugingo uvuye mu ijuru wahumekewe ku bantu. Kwirinda, ubutungane, 
kugira gahunda ndetse no gukora byasimburaga ubusinzi, kuba ibyigenge, urugomo ndetse 
n'ubunebwe. 


Nyamara abayobozi bakuru b'itorero ntibicaye ngo be kugira icyo bakora. Umwami 
yakomeje kwanga kubyivangamo ngo ahagarike uko kubwiriza, maze ba bayobozi bifashisha 
rubanda. Nta nzira n'imwe itarakoreshejwe ngo bakangure ubwoba, urwikekwe ndetse 
mu buhumyi abigisha babo b'abanyabinyoma, nk'uko byabaye kuri Yerusalemu ya kera, abo 
mu mujyi wa Paris ntibamenye igihe bagenderewemo ndetse n’ibyabahesha amahoro. Ijambo 
ry’ Imana ryabwirijwe muri uwo murwa mu gihe cy'imyaka ibiri, ariko nubwo hari benshi 
bemeye ubutumwa bwiza, umubare munini w'abaturage barabwanze. Faransisiko yari 
yaragaragaje kutabogama ari kubw 'inyungu ze bwite, maze abambari ba Papa bagera ku ntego 
yabo yo kongera gusubira ku butware bwabo. Insengero zongeye gufungwa maze imambo zo 
gutwikiraho abantu zongera gushingwa. 


Kaluvini yari akiri i Paris akitegura imirimo azakora mu gihe kiri imbere akoresheje 
kwiga, gutekereza kubyo yiga no gusenga ndetse akomeza gukwirakwiza umucyo. Ariko 
amaherezo, urwikekwe rwaramwugarije. Abategetsi bafashe umwanzuro wo kumutwika. 
Ubwo yari wenyine yiturije, nta gitekerezo afite cy”uko hari akaga kamwugarije, nibwo incuti 
ze zaje ziruka ziza ku cyumba cye zimuzaniye inkuru y'uko abasirikare bari mu nzira baje 
kumufata. Muri ako kanya bumvise umuntu ukomanga cyane ku rugi rwo hanze. Nta kanya 
na gato ko guta kari kagihari. Bamwe mu ncuti ze babaye batindirije ba basirikare ku rugi mu 
gihe abandi bafashaga wa mugorozi gucika amanukiye mu idirishya, maze mu buryo bwihuse 
ahita yerekeza mu cyaro hanze y'umujyi. Yihishe mu kazu ka gikene k'umuhinzi wakundaga 
ubugorozi, maze Kaluvini aza kwiyoberanya yambara imyambaro y'uwamucumbikiye, afata 
isuka ayishyira ku rutugu, maze atangira urugendo rwe. Yagiye yerekeza mu majyepfo, maze 
yongera kubona ubuhungiro aho mu karere k’igikomangomakazi Marigarita. 236 


Aho yahamaze amezi make, afite umutekano arinzwe n'incuti ze zikomeye kandi nk'uko 
yabikoraga mbere akajya yiga. Ariko kandi umutima we wari urangamiye kuvuga ubutumwa 
mu Bufaransa, bityo rero ntiyashoboraga kumara igihe kirekire ntacyo akora. Amaze kubona 
imiraba imaze guhosha, yashatse ahandi hantu hashya yakorera muri Poitiers. Aho hari 
kaminuza kandi inyigisho nshya zari zarahakiranwe ibyishimo. Abantu bo mu nzego zose 
bategeraga amatwi ubutumwa bwiza bishimye. Nta kuhabwiriza mu ruhame kwabayeho, 
ariko Kaluvini yabumburiraga amagambo y’ubugingo buhoraho abantu bifuzaga kuyumva 
haba mu rugo rw'umucamanza mukuru, haba mu icumbi yarimo, ndetse rimwe na rimwe 
akigishiriza mu busitani aho abantu bateranira. Nyuma y'igihe runaka, uko abantu 
barushagaho kwiyongera, babonye byaba byiza gushaka aho bajya bateranira inyuma 
y'umujyi. Ubuvumo bwari mu kibaya kirekire aho ibitare n'ibiti byinshi byasaga 
n’ibibatwikiriye, ni bwo bwahiswemo ngo bajye babuteraniramo. Amatsinda mato y’abantu 


yavaga mu mujyi anyuze inzira zitandukanye maze akerekeza aho hantu. 

Aho hantu hitaruye hasomerwaga Bibiliya mu ijwi riranguruye kandi ikanasobanurwa. 
Aho niho Abaporotesitanti bo mu Bufaransa bizihirije bwa mbere umuhango w'Ifunguro 
ry Umwami. Ababwirizabutumwa benshi b'indakemwa bakomotse muri iryo torero rito. 


Kaluvini yongeye kugaruka 1 Paris. Yari ataratakaza ibyiringiro by'uko igihugu 
cy'Ubufaransa kizemera Ubugorozi. Nyamara yaje gusanga hafi imiryango yose y'umurimo 
ikinzwe. Kubwiriza ubutumwa bwiza kwari ugufata inzira yahuranyije igana ku mambo 
ugatwikwa, maze amaherezo Kaluvini yiyemeza gufata inzira igana mu Budage. Akimara 
kuva mu Bufaransa, nibwo inkubiri yadutse mu Baporotesitanti ku buryo iyo ajya kuhaguma 
yagombaga guhitanwa no kurimbura kwatwaye rubanda rwinshi. 


Abagorozi bo mu Bufaransa, mu gihe bifuzaga kubona amajyambere y'ubugorozi mu 
gihugu cyabo nk'uko byari biri mu Budage no mu Busuwisi, biyemeje gufora umwambi 
utyaye washoboraga gukangura igihugu cyose bakarwanya imigenzo ya Roma. Ku bw'uwo 
mugambi, ibyapa byanditsweho amagambo anenga misa byamanitswe mu Bufaransa hose mu 
ijoro rimwe. Ariko aho kugira ngo icyo gikorwa cyuzuye ishyaka kandi cyatekerejwe nabi 
giteze imbere umurimo w’Ubugorozi, cyazaniye kurimbuka atari abagikwirakwije gusa 
ahubwo n'incuti z'ukwizera kuvuguruwe zo mu Bufaransa hose. Icyo gikorwa cyahaye 
abambari ba Roma ibyo bari barifuje igihe kirekire ari cyo mendeza yo gusaba ko abahakanyi 
batsembwa nk’abantu bateza impagarara bakaba inkomyi ku mutekano w'ubwami ndetse no 
ku mahoro y'igihugu. 


Inyandiko imwe yamanitswe ku rugi rw'icyumba cyihariye cy'"umwami bikozwe 
n'umuntu utaramenyekanye niba yari incuti yahubutse ikabikora cyangwa niba yari umwanzi 
wuzuye uburyarya. Ibi byateye umwami ubwoba bwinshi. Muri iyo nyandiko, imigenzo yari 
imaze igihe kirekire yubahirizwa yarwanyijwe nta kubabarira. Uko gutinyuka kurimo 
guhangara gushyira inyandiko ishishana ibwami byatumye umwami agira umujinya. Mu 
gutangara kwe, yamaze igihe gito atengurwa atagira icyo avuga. Amaherezo uburakari bwe 
bwamuteye kuvuga aya magambo ashishana ati: “Ntegetse ko abantu bose bakekwaho kuba 
abayoboke ba Luteri bafatwa. Nzabarimbura bose.” 237 


Itegeko ryashyizweho ikimenyetso. Umwami yari amaze kwiyemeza burundu kujya mu 
ruhande rwa Roma. 


Hahise hafatwa ingamba zo gufata abayoboke ba Luteri bose bari mu mujyi wa Paris. 
Umuturage umwe w'umukene wari warayobotse ukwizera kw'abagorozi, akaba yari 
yaramenyereye gutumira abizera mu biterane bya rwihishwa yarafashwe. Kubera 
gukangishwa kwicwa bamutwitse, yategetswe kujyana intumwa za papa ku rugo rwa buri 
Muporotesitanti utuye muri uwo mujyi. Yagize ubwoba yanga icyo gikorwa kibi bamusabye, 
ariko amaherezo gutinya gutwikwa biramuganza maze yemera kugambanira bagenzi be. 
Morin wari umugenzacyaha ari kumwe na wa muntu wafashwe, bari babanjirijwe n'"imbaga 
y'abantu bakikijwe n'imbaga y'abapadiri, abantu batwara imibavu, abihaye Imana 


n'abasirikare banyuraga mu duhanda two mu mujyi bagenda buhoro buhoro kandi bacecetse. 

Urwo rugendo rwasaga n'urwo kwibuka “isakaramento ritagatifu,” nk'igikorwa cyo 
guhanagura igitutsi abaporotesitanti batutse misa. Ariko inyuma y'uwo mwiyerekano hari 
hihishe umugambi mubisha. Igihe bageraga imbere y'inzu y'umuyoboke wa Luteri, wa 
mugambanyi yabahaga ikimenyetso ariko nta jambo rivuzwe. Ba bantu bakurikiranye 
barahagaze, hakagira abinjira mu nzu maze abo muri uwo muryango bose bakabasohora 
bakabambika umunyururu bityo bagakomeza gushaka abandi. Nta nzu n’`imwe banyuragaho, 
yaba nto cyangwa nini, ndetse n’amashuri makuru ya Kaminuza ya Paris. . . Morin 
yahindishije umujyi wose umushyitsi. . . Cyari igihe giteye ubwoba.” 238 


Abafatwaga bicwaga urubozo, hagategekwa ko bagabanya ubukana bw'umuriro kugira 
ngo umubabaro wabo umare igihe kirekire. Nyamara bapfuye ari abaneshi. Ugushikama 
kwabo ntikwanyeganyejwe kandi amahoro yabo ntiyahungabanye. Kubera ko ababatotezaga 
batashoboraga gukuraho ugushikama kwabo kudadohoka, ni bo bumvise batsinzwe. “Imambo 
zo gutwikiraho abantu zakwirakwijwe mu mpande zose z'umujyi wa Paris maze mu minsi 
myinshi yagiye ikurikirana bakajya bazibatwikiraho, umugambi wabyo ari ugutinyisha ibyo 
bitaga ubuhakanyi. Nyamara amaherezo inyungu yakomeje kuba ku butumwa bwiza. Abatuye 
umujyi wa Paris bose bashoboye kubona uko ibitekerezo bishya bihindura abantu ukundi. Nta 
ruhimbi (aritari) rwariho ruhwanye n’inkingi yatwikirwagaho abaziraga kwizera kwabo. 
Ibyishimo byarabagiranaga mu maso h'abo bantu igihe bajyanwaga aho bari butwikirwe, 
ubutwari bagaragazaga igihe babaga abahagaze mu birimi by'umuriro bikaze, uko 
bababariraga ababagirira nabi, akenshi byatumaga uburakari bw'ababatoteza buhinduka 
impuhwe, urwango rugahindukamo urukundo maze bakavuga bashize amanga bashyigikira 
ubutumwa bwiza.” 239 


Abapadiri bari bagamije gutuma uburakari bw’abaturage bukomeza kuba bwinshi maze 
bakwirakwiza inyandiko Z'ibirego bikabije baregaga Abaporotesitanti. Babaregaga 
ubugambanyi bwo gushaka kurimbura Abagatolika, guhirika ubutegetsi no kwica umwami. 
Nta gihamya na gito bari bafite gishyigikira ibyo birego. Nyamara ubwo buhanuzi 
bw'ibinyoma bwagombaga gusohora mu bundi buryo butandukanye cyane n'ubwo, kandi 
binaturutse ku zindi mpamvu zihabanye n'izo. Ubugome bukomeye abagatolika bagiriraga 
Abaporotesitanti b'inziramakemwa bwuzuye igipimo cy’ingororano yabo bityo mu binyejana 
byakurikiyeho ubwo bugome bubazanira ibyago bari baravuze mbere ko bizaba ku mwami, 
ku butegetsi bwe ndetse no ku baturage be. Nyamara uko kurimbuka kwazanywe n'abapagani 
ndetse n’abayoboke ba Papa ubwabo. Ntabwo kwaduka k'ubuporotesitanti ari byo byateje 
akaga gakomeye Ubufaransa nyuma y'imyaka magana atatu yakurikiyeho, ahubwo katejwe 
no gushaka kubukuraho burundu. 


Urwikekwe, kutizerana ndetse n’°ubwoba noneho byakwiriye mu nzego zose z'abaturage. 
Muri uko gukangarana kwari rusange, biboneye uburyo inyigisho za Luteri zacengeye mu 
ntekerezo z'abantu bo mu rwego rwo hejuru mu myigire, mu kugira ijambo mu bantu ndetse 
no kugira imico itunganye rwose. Mu buryo butunguranye, abari mu myanya ikomeye mu 


butegetsi kandi y’icyubahiro bayivuyemo. Abanyabukorikori, abakora mu macapiro, intiti, 

abigisha muri za kaminuza, abanditsi ndetse n’abakozi boroheje b'ibwami. Abantu amagana 
menshi barahunze bava 1 Paris, biyemeza guhunga ku bushake bwabo maze bava mu gihugu 
cyabo cya kavukire, kandi ibyo biba ikimenyetso cy'ibanze ko bashyigikiye ukwizera 
kuvuguruwe. Abambari ba Papa barebye abahakanyi benshi batakekaga bari babarimo 
batabishisha maze birabatangaza. Uburakari bwabo babutuye imbaga y'abacishije bugufi bari 
bafiteho ubushobozi. Gereza zujujwe abantu, n’ikirere gisa n'icyijimishijwe n'umyotsi 
w'umuriro wacaniwe gutwika abantu bemeraga ubutumwa bwiza. 


Umwami Faransisiko wa mbere yari yarahawe icyubahiro cyo kuba yarabaye umuyobozi 
muri gahunda yo kubyutsa ibyerekeye kwiga yaranze itangira ry'ikinyejana cya cumi na 
gatandatu. Yari yarashimishijwe no guteranyiriza mu ngoro ye abantu bose b'abahanga mu 
by'indimi bavuye mu bihugu byose. Urukundo yakundaga ubumenyi, n’°urwango yangaga 
ubujiji n'imihango by'abihaye Imana, ni rwo ku ruhande rumwe rwamuteye nibura 
kwihanganira ubugorozi. Ariko, kubw'ishyaka ryo kurandurana imizi ubuhakanyi, uwo 
muntu wari ushyigikiye ubumenyi yatanze itegeko ryo guhagarika icapwa ry'inyandiko mu 
gihugu cy’Ubufaransa cyose. Faransisiko wa mbere ni umwe mu ngero nyinshi zanditswe 
zerekana ko umuco ushingiye ku buhanga atari ikintu gishobora guhagarika kutihanganirana 
no kurenganya mu by'iyobokamana. 


Binyuze mu birori bikomeye kandi bikorewe mu ruhame, Ubufaransa bwagombaga 
kwiyemeza kurimbura Ubuporotestanti burundu. Abapadiri basabye ko igitutsi Ijuru 
ryatutswe binyuze mu kunenga Misa, cyahanagurwa n’amaraso kandi ko umwami, mu izina 
ry abaturage be, atangira mu ruhame igihano kigenewe icyo gikorwa kibi bikabije. 


Kuwa 21 Mutarama 1535 niwo munsi washyiriweho kwizihiza ibyo birori biteye ubwoba. 
Ubwoba budafite ishingiro ndetse n'urwango by’abatuye igihugu bose byari byabyukijwe. 
Umujyi wa Paris winjiwemo n'imbaga y'abantu bavuye ahawukikije hose maze buzura 
imihanda yawo. Uwo munsi wagombaga gutangizwa n'urugendo rw’°umwiyereko. “Inzu 
zikikije aho abari bari mu mwiyereko banyuraga zari zimanitsweho ibitambaro bigaragaza 
leyunamo, kandi za alitari zari ziteretswe ku nzira zigiye zitandukanywa n'intera ingana. 
Imbere ya buri muryango hari urumuri mu rwego rwo kubahiriza “isakaramento ritagatifu.’ 
Urwo rugendo rw 'umwiyereko rwatangiriye ku ngoro y'umwami mu rukerera. “Imbere 
habanzaga abantu batwaye imisaraba n'amabendera by'amaparuwasi atandukanye, 
hagakurikiraho rubanda rwagendaga babangikanye babiri babiri kandi batwaye imuri zaka.” 
Abayobozi bane b'ibanze mu rwego rw'itorero bakurikiyeho buri wese yambaye imyambaro 
ye yihariye. Abo bakurikiwe n'abatwaye ibintu bijyanye n'abatagatifu n'abahowe kwizera 
kwabo. Abo nabo bakurikiwe n'abepesikopi bagendera ku mafarashi bambaye amakanzu 
arabagirana n’`imyambaro itatsweho amasaro kandi irabagirana. 


“Ukarisitiya yari itwawe na musenyeri w'i Paris iri munsi y'igitwikirizo kirabagirana. 
Inyuma ye hari hakurikiyeho umwami. Uwo munsi umwami Faransisiko wa 1 ntiyambaye 
ikamba ry'ubwami ndetse n’ikanzu ya cyami.” Yagendaga umutwe we uriho ubusa, yubitse 

amaso kandi atwaye urumuri rwaka mu maboko ye. Umwami w'Ubufaransa yagaragaye mu 
“ishusho y'umuntu wihana.” 240 Uko yageraga imbere ya buri alitari, yarapfukamaga 
akicisha bugufi, bidatewe n'ingeso mbi zahumanyije umutima we cyangwa amaraso 
y'inzirakarengane yahindanyije ibiganza bye, ahubwo ari kubw’icyaha gikomeye cyane abo 
ayobora bakoze bahangara kunenga Misa. Inyuma y'umwami hakurikiyeho umwamikazi 
n'abanyacyubahiro bo mu butegetsi, nabo bakagenda babangikanye babiri babiri buri wese 
atwaye urumuri rwaka. 


Nk'umugabane umwe muri gahunda z'uwo munsi, umwami ubwe yagejeje ijambo ku 
bakomeye bose bari mu cyumba kinini cy’ingoro ya musenyeri. Yahagaze imbere yabo afite 
umubabaro ugaragara ku maso ye maze avuga amagambo akomeye yinubira icyaha, ubugome 
ndetse n’°umunsi w'umubabaro no gukorwa n'isoni” byagwiririye igihugu cyose. Bityo, 
yabwiye abamwumvira bose kumufasha gukuraho burundu icyorezo cy'ubuyobe cyari 
kigendereye gusenya Ubufaransa. Yaravuze ati: ” Mwa banyacyubahiro mwe, ndababwiza 
ukuri nk'Tumwami wanyu, ndamutse menye ko kumwe mu maguru yanjye kwandujwe 
cyangwa kwafashwe n'ubu bwandu bubi, nakubaha mukaguca. Ikigeretseho kandi , ndamutse 
mbonye umwe mu bana banjye yagezweho n'ubwo bwandu, sinamubabarira. . . . Njye 
ubwanjye namutanga akaba igitambo.” Yavuganaga ikiniga arira, maze abari aho bose baririra 
leyarimwe batera hejuru bati : “Tuzaberaho kandi tunapfire itorero gatolika!” 241 


Igihugu cyari cyaranze umucyo w'ubutumwa bwiza noneho cyinjiye mu mwijima 
w'icuraburindi. Ubuntu “buhesha agakiza” bwarerekanwe; ariko nyuma yo kubona imbaraga 
yabwo n'ubutungane bwabwo, nyuma yaho abantu benshi bakururiwe n'ubwiza bwabwo 
mvajuru, nyuma y'uko imijyi n'imidugudu mito imurikiwe n'umucyo w'ubwo buntu, 
Ubufaransa bwo bwabuteye umugongo maze buhitamo umwijima mu cyimbo cy'umucyo. 
Ubwo bahabwaga impano mvajuru, bayisubije inyuma barayanga. Icyiza bari baracyise ikibi, 
n'ikibi bacyita icyiza kugeza ubwo baguye mu mutego wo kwibeshya kw'imitima yabo. 
Noneho nubwo bashobora kuba barizeraga ko mu gutoteza ubwoko bw'Imana bari gukora 
umurimo wayo, nyamara uko kumaramaza kwabo nikwabagize intungane. Ku bushake 
bwabo, bari baranze umucyo wajyaga kubarinda kwibeshya, ukababuza kwiyandurisha 
amaraso. 


Indahiro ikomeye yo gutsembaho ubuhakanyi yarahiriwe muri katederali nkuru, ari naho 
nyuma y'ibinyejana bitatu byakurikiyeho, “Ikigirwamana cy'Ubwenge” cyagombaga 
kuzimikirwa n'igihugu cyari cyaribagiwe Imana nzima. Bongeye gukora rwa rugendo 
rw umwiyereko maze abahagarariye Ubufaransa barahaguruka bajya gutangira umurimo bari 
barahiriye gukora. “Hafi y'aho hari hashinzwe imambo zari gutwikirwaho Abakristo bamwe 
b’Abaporotesitanti ari bazima, kandi hari hafashwe umugambi wo gukongeza umuriro mu 
gihe umwami yari bube ari hafi kandi ko abari muri wa mwiyerekano bakwiriye kwihutishwa 
kugira ngo bibonere uko abahakanyi bapfa.” 242 

Ibyinshi byavugwa ku iyicarubozo abahamya ba Kristo bihanganiye ntawabivuga ngo 
abirangize, ariko ku ruhande rw'abicwaga nta gucika intege kwabayeho. Ubwo umwe muri 
bo yasabwaga kwisubiraho, yarashubije ati : “Nizera gusa ibyo abahanuzi n’intumwa 
babwirije kera, ndetse n'ibyo intungane zose zizeraga. Ukwizera kwanjye gushingiye mu 
Mana kuzatsinda imbaraga zose z’ikuzimu.” 243 


Incuro nyinshi abari muri urwo rugendo bajyaga bahagarara aho abantu bicirwaga. Ubwo 
bari bageze ku ngoro y'umwami ari naho batangiriye urugendo, ya mbaga y'abantu 
yaratashye, umwami n'ibyegera bye batandukana banyuzwe n'umwiyerekano w’uwo munsi 
kandi bishimira ko igikorwa batangije kizakomeza gukorwa kugeza ubwo ubuhakanyi 
butsembwe burundu. 


Ubutumwa bw’amahoro Ubufaransa bwari bwaranze bwagombaga kurandurwa kandi 
ingaruka zabyo zagombaga kuba mbi cyane. Ku wa 21 Mutarama 1793, ubwo hari hashize 
imyaka magana abiri na mirongo itanu n'umunani uhereye kuri wa munsi Ubufaransa 
bwiyemereje gutoteza Abagorozi, habayeho urundi rugendo rw umwiyereko rufite umugambi 
utandukanye cyane n‘uwa mbere. Abari muri uwo mwiyerekano banyuze mu duhanda two 
mu mujyi wa Paris. “Nanone, umwami niwe muntu ukomeye wari ugambiriwe; nanone 
humvikanye amajwi menshi n'induru, kandi humvikanye urusaku rw'abasaba ko hagira 
abandi bantu bicwa, ndetse hashinzwe izindi mambo kandi gahunda z’uwo munsi zisozwa no 
kwicwa kw'abantu mu buryo buteye ubwoba. Umwami Ludoviko wa KVI yagendaga akirana 
n'abari bamufashe ndetse n'abashinzwe kumwica, bagenda bamukurura bamujyanye ku 
cyuma kigari gishashe hasi maze abantu bafite imbaraga bakimufatiraho aryamye kugeza 
ubwo ikindi kimeze nk'intorezo kimanukiye kimuca umutwe maze wihirika aho.” 24 
Nyamara umwami si we wenyine wahaguye, ahubwo mu minsi yaranzwe no kumena amaraso 
ubwo hariho ingoma y’igitugu, abantu ibihumbi bibiri na magana inani biciwe hafi y'aho 
hantu bicishijwe cya cyuma. 


Ubugorozi bwari bwarashyikirije Bibiliya abatuye isi, bubahishurira amahame agize 
amategeko y'Imana kandi ibyo asaba bubicengeza mu bantu. Urukundo rw'Imana 
rutarondoreka rwari rwarahishuriye abantu amategeko n’amahame by’ijuru. Imana yari 
yaravuze iti: “Nuko mujye muyitondera muyumvira, kuko ari ko bwenge bwanyu n'ubuhanga 
bwanyu mu maso y'amahanga, azumva ayo mategeko yose, akavuga ati : “Ni ukuri iri 
shyanga rikomeye ni ubwoko bw'ubwenge n'ubuhanga.” 245 Igihe Ubufaransa bwangaga 
impano buhawe n'ijuru, bwari bubibye imbuto z'umuvurungano no kurimbuka; kandi 
ingaruka zaje kuba Umwivumbagatanyo ndetse n’Ingoma y’Iterabwoba. 


Mbere y'uko akarengane kabyutswa na za nyandiko zamanitswe ahantu hose, hari hashize 
igihe kirekire umugabo w'intwari witwaga Farel ahunze igihugu cyamubyaye. Yagiye mu 
Busuwisi maze kubw’imirimo yakoraga asubukura ibyo Zwingli yakoze, yafashije Ubugorozi 
mu gutuma bwongera gukundwa. Imyaka yakurikiyeho yagombaga kuyimara mu Busuwisi, 
nyamara yakomeje guteza impinduka ku bugorozi mu Bufaransa. Mu myaka ya mbere yo 


163 


Umwuka W'Imijyi Ibiri 


kuba mu buhungiro kwe, imbaraga ze yazikoresheje yamamaza ubutumwa bwiza mu gihugu 
yavukiyemo. Yamaze igihe kirekire abwiriza mu baturage b’igihugu cye hafi y'urubibi aho 
yari maso yitegereza urugamba kandi agafasha abantu kubw’amagambo ye atera ubutwari 
n'inama ze. Kubwo gufashwa n'izindi mpunzi, inyandiko z'abagorozi b'Abadage 
zasobanuwe mu rurimi rw'Igifaransa, kandi izo nyandiko ndetse na Bibiliya y'Igifaransa 
bisohoka mu macapiro ari byinshi. Ibyo bitabo byagurishijwe n'ababwiririshabutumwa 
ibitabo mu Bufaransa ari byinshi. Ababwiririshabutumwa ibitabo babihabwaga ku giciro gito 
maze inyungu bakuragamo ikabafasha gukomeza gukora uwo murimo. 


Farel yatangiye umurimo we mu Busuwisi yiyambitse umwambaro w'umwarimu 
woroheje cyane. Yagiye mu karere ka kure maze yitangira kwigisha abana. Uretse inyigisho 
zisanzwe yabagezagaho, yanakoranye ubushishozi maze atangira kujya abigisha ukuri kwa 
Bibiliya yiringira ko azashobora kugera ku babyeyi akoresheje abana. Hari bamwe bemeye 
ukuri yigishaga, ariko abapadiri barakomeje baza guhagarika umurimo we, maze bahagurutsa 
abaturage babaswe no gukurikiza imigenzo kugira ngo bawurwanye. Abapadiri babwiye 
abantu bati: “Buriya butumwa ntibushobora kuba ubutumwa bwiza bwa Kristo, kubera ko 
kububwiriza bitazana amahoro ahubwo biteza intambara.” 246 Nk'uko byagenze ku bigishwa 
ba mbere, iyo Farel yarenganyirizwaga mu mujyi umwe yahungiraga mu wundi. Yagendaga 
n’amaguru ava mu mudugudu umwe ajya mu wundi, akava mu mujyi umwe ajya mu wundi, 
akihanganira inzara, imbeho n'umunaniro kandi aho yajyaga hose ubuzima bwe bwabaga buri 
mu kaga. Yabwiririzaga mu masoko, mu nsengero, ndetse rimwe na rimwe akabwiririza kuri 
ruhimbi muri za katederali. Rimwe na rimwe yasangaga urusengero rurimo ubusa nta bantu 
baje kumwumva, incuro nyinshi ibibwirizwa bye byarogowaga n'urusaku rw'abantu, no 
kumukwena maze bakamukurubana bakamukura ku ruhimbi. Incuro nyinshi yagiye afatwa 
n'abaturage bakamukubita kugeza yenda kuvamo umwuka nyamara yakomeje gukora 
umurimo we. Nubwo yanzwe kenshi, ntibyamubuzaga kwihangana akagaruka aho yagiriwe 
nabi, akabona imidugudu n'imijyi byahoze ari ibihome by'ubupapa bikingurira inzugi 
ubutumwa bwiza. Bidatinze, ya paruwasi imwe nto yari yaratangiriyeho umurimo we yaje 
kwemera ukwizera kuvuguruwe. Umujyi wa Morat n'uwa Neuchâtel nayo yitandukanyije 
n’imigenzo y’itorero ry"1 Roma maze mu nsengero zaho bakuramo amashusho yarimo. 


Farel yari yaramaze igihe kirekire yifuza kuzamura ibendera ry’Ubuporotesitanti i Geneve 
(Umurwa w'Ubusuwisi). Yibwiraga ko uwo mujyi uramutse uyobotse Ubuporotesitanti waba 
ihuriro ry” Ubugorozi mu Bufaransa, mu Busuwisi n’Ubutaliyani. Kubera uwo mugambi yari 
afite imbere ye, yari yarakomeje gukora imirimo ye kugeza ubwo imijyi myinshi n’imidugudu 
bihakikije biyobotse Ubuporotesitanti. Hanyuma yinjiye i Geneve aherekejwe n’umuntu 
umwe, ariko yemererwa kuhabwiriza ibibwirizwa bibiri gusa. Abapadiri bagerageje 
kumutereza ubutegetsi ngo bumufatire ibyemezo ariko biba iby'ubusa, maze 
baramuhamagarira kwitaba inama y'abepisikopi. Baje muri iyo nama bitwaje imbunda 
zihishe mu makanzu yabo kuko bari biyemeje kumwica. Hanze y'icyumba cy'inama hari 
hateraniye abantu barakaye, bitwaje inkoni n’inkota kugira ngo baze kumuhitana naramuka 


164 


Umwuka W'Imijyi Ibiri 


abashije gucika abari mu nama. Ariko haje abacamanza bari kumwe n'abasirikare bitwaje 
intwaro maze baramukiza. Bibaye mu gitondo cya kare cy”umunsi wakurikiyeho, Farel n’uwo 
bari kumwe baraherekejwe babambutsa ikiyaga babageza ahantu hari umutekano. Uko ni ko 
umuhati we wa mbere wo kubwiriza ubutumwa i Geneve warangiye. 


Ku nshuro ya kabiri, hatoranyijwe igikoresho cyoroheje. Hari umusore wagaragaraga ko 
acishije make ku buryo atanakiriwe neza n'abari incuti z’ Ubugorozi. Ariko se umusore 
nk'uwo yabashaga gukora ahantu Farel yari yaramaganwe? Ni mu buhe buryo umusore wari 
ufite ubutwari n'ubunararibonye buke yajyaga gutsinda imiraba uwari umunyambaraga 
ukomeye n’intwari kumurusha yari yarahunze? “Si ku bw’amaboko, kandi si ku bw imbaraga, 
ahubwo ni ku bw” Umwuka wanjye. Ni ko Uwiteka Nyiringabo avuga.” 247 “Ahubwo Imana 
yatoranyije abaswa bo mu isi, ngo ikoze isoni abanyabwenge: kandi yatoranyije ibinyantege 
nke byo mu isi, ngo ikoze isoni ibikomeye.” “Kuko ubupfu bw'Imana burusha abantu 
ubwenge; kandi intege nke z'"Imana zirusha abantu imbaraga.” 248 


Froment yatangiye umurimo we ari umwarimu w’ishuri. Ukuri yigishaga abana mu ishuri 
bagusubiragamo bari iwabo. Bidatinze ababyeyi bagiye baza kumva uko Bibiliya isobanurwa 
kugeza ubwo icyumba cy'ishuri cyuzuraga abantu benshi baje kumutega amatwi batuje. 
Isezerano Rishya n'izindi nyandiko byatangirwaga ubuntu kandi byageraga ku bantu benshi 
batatinyukaga kujya gutega amatwi izo nyigisho nshya ku mugaragaro. Nyamara hashize 
igihe gito gusa, Froment nawe yarahunze nyamara inyigisho yari yarigishije zari zashinze 
imizi mu ntekerezo z'abantu. Ubugorozi bwari bwaramaze gushinga imizi, maze bukomeza 
gukomera no kwaguka. Ababwiriza bajyaga bahagaruka maze bitewe n'umurimo wabo 
amaherezo uburyo bwo gusenga bwa giporotesitanti bushinga imizi i Geneve. 


Ubwo Calvin (Kaluvini) yinjiraga mu mujyi wa Geneve nyuma yo kugenda ahantu henshi 
no guhura n'ingorane nyinshi, yasanze uwo mujyi waramaze kwemera Ubugorozi. Igihe yari 
mu nzira yerekeje i Basel avuye gusura bwa nyuma aho yavukiye, yasanze iyo nzira ya bugufi 
irimo ingabo z”umwami Karoli wa V (Charles V) maze biba ngombwa ko anyura inzira 
ikikiye ntinyure i Geneve. 


Muri uko gusura Farel yabashije kubona ukuboko kw’Imana. Nubwo Geneve yari 
yaremeye ukwizera kuvuguruwe, hari hakiri umurimo ukomeye ugomba kuhakorwa. Ntabwo 
abantu biyegurira Imana nk'itsinda rigari ry’abantu ahubwo biba kuri buri muntu ku giti cye. 
Umurimo wo kugirwa mushya ugomba kugezwa mu mutima no mu ntekerezo 
kubw'imbaraga ya Mwuka Muziranenge, atari kubw'amategeko yashyizweho n’inama 
z'abantu. Nubwo abaturage b’i Geneve bari baranze ubuyobozi bw'i Roma, ntabwo bari 
biteguye gucika ku ngeso zari zarashinze imizi mu gihe cy'ubutegetsi bwa Roma. Gushyiraho 
amahame atunganye y'ubutumwa bwiza ndetse no gutegurira abo bantu gukora umurimo 
Imana yari ibahamagariye ntibyari byoroshye. 


Farel yari yiringiye ko Kaluvini yaba umuntu bashobora gufatanya muri uyu murimo. Mu 


izina ry" Imana, yarahije uwo yarahije uwo muvugabutumwa wari ukiri muto ko yaguma i 

Geneve kandi akaba ari ho akorera. Kaluvini byamuteye ubwoba asubira inyuma. Yari 
umuntu uvuga make kandi ukunda amahoro, bityo rero ahindishwa umushyitsi no gutinya 
gukorana n’°umwuka wo kwiyemera, kuba ibyigenge ndetse w”amahane warangaga abaturage 
b'i Geneve. Intege nke z'ubuzima bwe ndetse n’akamenyero ko gushishoza byamuteye 
gushaka aho yaruhukira. Kubera ko yiringiraga ko azashobora gufasha umurimo w'ubugorozi 
akoresheje inyandiko, yifuzaga kubona ahantu hatuje kugira ngo yige maze ajye akoresha 
inyandiko bityo yigishe kandi akomeze amatorero. Ariko amagambo meza yavuzwe na Farel 
yayumvise nk'umuhamagaro uturutse ku Mana, maze ntiyatinyuka guhakana. Nk'uko 
yabivuze byasaga n’aho “ukuboko kw’Imana kurambuwe guturutse mu ijuru, kuramufata, 
kandi kumukomereza aho hantu yashakaga kuva adatindiganyije.” 249 


Muri icyo gihe akaga gakomeye kari kagose umurimo w'abaporotesitanti. Imivumo ya 
Papa yari yibasiye umujyi wa Geneve kandi ibihugu by’ibihangange byari byiteguye gusenya 
uwo mujyi. Byajyaga gushoboka bite ko uyu mujyi muto wahangana n'ubushobozi bukomeye 
akenshi bwari bwarahatiye abami n'abami b'abami kubwumvira? Ni mu buhe buryo uyu 
mujyi wari kubasha gutsinda ingabo z’ibihangange ku rugamba byo ku isi yose? 


Aho ubukristo bwarangwaga hose, abaporotesitanti bari bibasiwe n'abanzi bakomeye. 
Intambwe za mbere zo gutsinda Ubugorozi zari zaratewe maze Roma ihamagaza ingabo 
nshya yiringiye kurimbura Ubugorozi burundu. Muri icyo gihe hashyizweho umuryango 
w'Abayezuwiti (jesuits) bari abicanyi ruharwa, ntibagiraga icyo batinya, kandi nibo bari 
bakomeye mu bambari bose ba Papa. Abayezuwiti bari baratandukanye n'inzira yose ibahuza 
n'abandi bantu ndetse n’ibigirira umuntu akamaro, nta rukundo kamere rwabarangwagamo, 
imitekerereze myiza ndetse n’umutimanama byari byaracecekeshejwe burundu, nta tegeko na 
rimwe bubahaga cyangwa ngo bagirane isano iyo ariyo yose n'abandi usibye abo mu 
muryango wabo, kandi nta yindi nshingano bari bafite uretse iyo kwagura imbaraga zawo. 
Ubutumwa bwiza bwa Kristo bwari bwarashoboje ababuyobotse guhangana n'akaga no 
kwihanganira umubabaro, imbeho, inzara, umunaniro n'ubukene ndetse no kuzamura 
ibendera ry’ukuri igihe bari imbere y'imbago zo kubakandiramo kugeza bapfuye, imbere ya 
gereza ndetse n’imbere y'"imambo zo gutwikirwaho. Kugira ngo Abayezuwiti barwanye abo 
bayobotse ubutumwa, bacengeje mu bayoboke babo umwuka wo gukabya (ubwaka) 
wabashobozaga kwihanganira ibyago byose ndetse no kurwanya imbaraga y'ukuri 
bifashishije intwaro zose z'ibinyoma. Kuri bo, bwari ubugome bukomeye cyane ku buryo 
batinyaga kubukora, nta bushukanyi bukaze batinyaga gukora ndetse nta no kwiyoberanya 
gukomeye gute batakoraga. Babaga bararahiriye kuba abakene no kwicisha bugufi iteka 
ryose, kandi byari umugambi wabo wateguwe neza ko bazagera ku bukungu no gukomera 
igihe birunduriye mu gikorwa cyo guhirika ubuporotesitanti no kongera kwimakaza ubutware 
bwa Papa. 


Iyo wababonaga nk'abagize uwo muryango wabo, babaga bambaye umwambaro 
w'ubutungane, bagasura abari muri gereza ndetse no mu bitaro, bakita ku barwayi n'abakene 


bakavuga ko batandukanye n’iby’isi, kandi bakitwaza izina rizira inenge rya Yesu wajyaga 

hirya no hino akora ibyiza. Ariko iyo shusho y'inyuma y'ubuziranenge, akenshi yabaga 
ihishwemo imigambi mibisha kandi y'ubwicanyi. Ihame ry" ingenzi bagenderagaho ryari uko 
iyo umusozo mwiza ugezweho, inzira zanyuzwemo ntacyo zitwaye. Kubw’iri hame 
bakurikizaga, ntabwo kubeshya, kurahira ibinyoma no kwica byari ibyaha bibabarirwa gusa, 
ahubwo byari bitegetswe gukorwa mu gihe cyose bifitiye itorero inyungu. Binyuze mu buryo 
bwinshi bwo kwiyoberanya, Abayezuwiti bakoraga uko bashoboye bagacengera mu myanya 
y'ubutegetsi kugeza n'Tubwo bazamutse bakaba abajyanama b'abami, kandi bagatunganya 
imiyoborere y'ibihugu. Bigiraga abagaragu kugira ngo babone uko baneka ba shebuja. 
Bashinze amashuri y'abana b'ibikomangoma n'abakomeye, amashuri y'abana ba rubanda 
rwa giseseka maze bagatoza abana b'Abaporotesitanti kubahiriza imigenzo y'ubupapa. 
Bakoreshaga uburyo bwose bwo gutera urujijo mu ntekerezo no gutwara intekerezo, bityo 
umudendezo ababyeyi bari baraharaniye bakemera no kumenerwa amaraso uba uhinduwe 
ubusa n'abana babo. Abayezuwiti bakwirakwiye mu Burayi mu buryo bwihuse, kandi aho 
bajyaga hose ubupapa bwarabyukaga. 


Ku bwo kubaha ubushobozi burushijeho, hatanzwe itegeko risubizaho urukiko rukomeye 
rucira imanza abatemera amahame y’itorero gatolika. Nubwo muri rusange urwo rukiko 
rwangwaga urunuka ndetse no mu bihugu by’abagatorika, rwongeye gushyirwaho n’abatware 
bakorera papa, kandi amahano y'indengakamere atakorerwa ahagaragara yongera kujya 
akorerwa muri za kasho zo mu rwihisho. Mu bihugu byinshi, abantu ibihumbagiza, bakuwe 
mu myanya y'icyubahiro mu bihugu kandi bubashywe na rubanda nk’abantu 
b'inyangamugayo, abakomeye, intiti n’abize amashuri menshi, abapasitoro b'imbonera kandi 
bitanze, abantu bakunda igihugu kandi b’abanyamuhati, abanyabwenge, abahanzi b’abahanga 
n'abanyabukorokori bafite impano zitangaje baricwaga cyangwa bikaba ngombwa ko 
bahungira mu bindi bihugu. 


Ubwo nibwo buryo Roma yakoresheje kugira ngo izimye umucyo w'Ubugorozi, ikure 
Bibiliya mu bantu maze ubujiji n’imigenzo byo mu Gihe cy'Umwijima byongere guhabwa 
intebe. Ariko kubw’imigisha y'Imana no kwitangira umurimo kw'abantu b'inyangamugayo 
yari yarahagurukije gusimbura Luteri, ntabwo Ubuporotesitanti bwasenyutse. Ntabwo 
Ubuporotesitanti bwakuye imbaraga zabwo ku gukundwa no gushyigikirwa 
n’ibikomangoma. Ibihugu bito cyane, ibihugu byoroheje by’ibinyantegenke nibyo byabaye 
ibihome bibukingira. Ubwo umujyi wa Geneve muto cyane wari uzengurutswe n’abanzi 
bakomeye bacuraga umugambi wo kuwurimbura; igihugu cy’Ubuholandi, aho gikora ku 
nyanja yo mu Majyaruguru, kikaba cyari gihanganye no kotswa igitutu na Esipanye yari 
ubwami bukomeye kandi bukungahaye kurusha ubundi bwose, nibwo Suwede yari ikennye 
kandi ifite imbaraga nke yagejeje Ubugorozi ku nsinzi. 


Kaluvini yakoreye i Geneve mu gihe cy'imyaka igera kuri mirongo itatu, abanza 
kuhahanga itorero rikurikiza Bibiliya, maze akurikizaho guteza imbere Ubugorozi mu bindi 
bihugu by’ Uburayi. Nk’umuntu wayobara abandi, ntabwo ibyo yakoraga cyangwa inyigisho 


ze byaburagamo amakosa no kwibeshya. Ariko yari igikoresho mu kumenyekanisha ukuri 

kwari ingenzi cyane mu gihe cye, no gukomera ku mahame y’Ubuporotesitanti ayarinda 
imyemerere y'ubupapa yajyaga igaruka vuba, ndetse agakangurira amatorero yemeraga 
ubugorozi kugira ngo imibereho itunganye no kwicisha bugufi mu cyimbo cy'ubwibone no 
gusaya mu bibi byahawe intebe kubera inyigisho z’i Roma. 


Ibitabo byinshi byaturukaga i Geneve ndetse n'abigisha maze bakajya kwamamaza 
inyigisho z'ubugorozi. Abatotezwaga bo mu bihugu byose bashakiraga amabwiriza, inama no 
guterwa ubutwari biturutse i Geneve. Umujyi wa Kaluvini wahindutse ubuhungiro 
bw’Abagorozi bahigwaga mu Burengerazuba bw’Uburayi. Kubera guhunga akaga kakomeje 
kubaho mu gihe cy’imyaka amagana menshi, abahungaga bazaga i Geneve. Babaga bashonje, 
barakomeretse, barambuwe amazu yabo, baramazweho abavandimwe babo, ariko 
bakiranwaga ubwuzu kandi bakitabwaho mu mutima w’impuhwe. Ubwo babonaga aho baba 
i Geneve, baheshaga umugisha uwo mujyi wabakiriye bakoresheje ubuhanga bwabo, 
ubwenge bwabo ndetse n'ubutungane bwabo. Abenshi mu babonye ubuhungiro i Geneve, 
bagiye basubira mu bihugu byabo bakajya kurwanya igitugu cya Roma. Uwitwa Yohani 
Knox, wari umugorozi w'intwari ukomoka muri Sikotilandi (Scotland), umubare munini 
w'abaharaniraga ko itorero ryakoroshya imihango rikora ahubwo rigashimangira imico 
mbonera, Abaporotestanti bo mu Buholandi n'abo muri Esipanye ndetse n’Abahugeno 
(Huguenots) bo mu Bufaransa bamurikishije itara ry'ukuri bakuye i Geneve kugira ngo 
ritamurure umwijima wari mu bihugu bavukagamo. 

IGICE CYA 13 — UBUHOLANDI NA SIKANDINA VIYA 


Mu mizo ya mbere, ubutegetsi bw" igitugu bwa papa bwateje kwivumbagatanya gukomeye 
mu Buholandi. Mu myaka magana arindwi mbere y’igihe cya Luteri, abepisikopi babiri bari 
baroherejwe i Roma maze bakabasha kumenya imico nyakuri y’”Umurwa Utunganye,” bari 
barashyize Papa ku karubanda bagira bati: “Itorero, Imana yarigize umwamikazi n'umugeni 
wayo, yarihaye ubukungu bukomeye kandi buhoraho bugenewe umuryango waryo, 
yaritanzeho inkwano itangirika, ndetse yarihaye ikamba n'inkoni y'ubutware bihoraho;... 
nyamara ibyo byiza byose wabyitambitse imbere ubyiyerekezaho nk’umujura. Wiyicaje mu 
ngoro y'Imana, kandi aho kuba umushumba, wahindutse nk'ikirura ku ntama; . . . ushaka ko 
twizera ko uri umwepisikopi w'ikirenga nyamara witwara nk'umunyagitugu . . . Aho 
kwemera kuba umugaragu w’abagaragu, nk'uko wiyita, uharanira kuba umwami w'abami.. 
. . Ibyo bisuzuguza amabwiriza y'Imana. ... Mwuka Muziranenge ni we wubaka amatorero 
yose kugeza ku mpera z’isi. .. Umurwa w'Imana yacu, ari nawo dutuyemo, ugera ku mpande 
zose z'ijuru; ndetse uruta umujyi abahanuzi bazira inenge bise Babuloni yiyitirira Imana, 
wikuza ukagera ku ijuru, ndetse wirata ko ubwenge bwawo budapfa, kandi amaherezo nubwo 
nta shingiro ufite, uvuga ko utigeze uyoba ngo ukore amakosa kandi ko ibyo bitanashoboka.” 
250 


Uko ibinyejana byakurikiranaga, hagiye hahaguruka abandi bagasubiramo aya magambo 
yo kwamagana imikorere ya Papa. Kandi abo bigisha ba mbere bambukiranyaga ibihugu 
bitandukanye bakamenywa n'abantu benshi maze bakaza kwinjira mu Buholandi, bari bafite 
imico nk'iy'abavugabutumwa b'Abavoduwa, ndetse bamamaje ubutumwa bwiza ahantu 
hose. Inyigisho zabo zakwirakwiye bwangu. Bibiliya yari mu rurimi rw' Abawalidense 
bayisobanuye mu Kidage. Baravuze bati : “Ifite akamaro kanini, nta magambo y'ubupfapfa 
arimo, nta migani y’imihimbano, nta bitagira umumaro cyangwa ibinyoma birangwamo 
uretse amagambo y’ukuri gusa. Bavuze ko ikomeye mu bice byayo byose ko ariko ushobora 
gusangamo umusokoro n'uburyohe by’ibyiza n'ibitunganye.” 251 Uko ni ko mu kinyejana 
cya cumi na kabiri incuti z’ukwizera kwa mbere zanditse. 


Noneho hatangiye itotezwa rikozwe na Roma; ariko mu gihe cyo gutwikwa no kwicwa 
urw'agashinyaguro, abizera barushagaho kwiyongera kandi bagahamya byimazeyo ko 
Bibiliya ariyo muyobozi mu by’idini utibeshya, kandi ko ” nta muntu wagombye guhatirwa 
kwizera, ko ahubwo akwiriye kubyemezwa n'inyigisho.” 252 


Inyigisho za Luteri zakiranywe ubwuzu mu Buholandi, maze abantu b'abanyamurava 
kandi b'indahemuka bahagurukira kubwiriza ubutumwa bwiza. Mu ntara imwe mu zigize 
Ubuholandi hakomotsemo uwitwa Menno Simons. Uyu yakuze ari umugatolika w'i Roma 
aza kurobanurirwa kuba umupadiri. Ntabwo yari asobanukiwe na Bibiliya kandi ntiyabashaga 
kuyisoma bitewe no gutinya ko yamuyobya akagwa mu buhakanyi. Umunsi umwe, yaje 
kugira gushidikanya ku nyigisho ivuga ibyo guhinduka kwa divayi n’umutsima mu maraso 
nyayo n'umubiri nyawo bya Kristo mu gihe cy’igitambo cya ukarisitiya, maze abifata ko ari 

ikigeragezo cya Satani. Yagerageje kwikuramo uko gushidikanya akoresheje gusenga no 
kwicuza ariko biba iby'ubusa. Yagerageje gucecekesha ijwi ry'umutima uhana 
ryamushinjaga akoresheje kujya mu bimurangaza, nyamara ntibyagira icyo bimara. Hashize 
igihe runaka, yaje gusoma Isezerano Rishya arifatanyije n’inyandiko za Luteri maze bimutera 
kwemera imyizerere y'Ubugorozi. Hashize igihe gito, mu mudugudu wari hafi ye, yaje 
kuhibonera umuntu wicwaga bakoresheje kumuca azize ko yabatijwe bundi bushya. Ibyo 
byateye Menno Simons kwiga Bibiliya ngo arebe ibyerekeye umubatizo w'abana bato. 
Ntiyashoboye kubona igihamya kibishyigikira kiri mu Byanditswe, ahubwo yasanze ko 
ahantu hose kwihana no kwizera ari byo byangombwa bisabwa kugira ngo umuntu abatizwe. 


Menno yavuye mu itorero ry’`i Roma maze yegurira imibereho ye umurimo wo kwigisha 
ukuri yari yarakiriye. Mu Budage no mu Buholandi hari haradutse itsinda ry’abaka bigishaga 
inyigisho zitumvikana kandi ziyobya, zibasiye gahunda no kugira imyitwarire iboneye kandi 
bagateza kwivumbagatanya n'ubwigomeke. Menno yabonye hakiri kare amahano ibyo 
bikorwa bizateza maze yamagana byimazeyo izo nyigisho ziyobya ndetse n’imikorere ya 
kinyamaswa y’abo baka. Nyamara hari abantu benshi bari baramaze kuyobywa n’abo baka 
ariko bari bararetse inyigisho zabo mbi. Hari hakiriho kandi n'abandi benshi bakomoka ku 
Bakristo ba kera, ari bo bari imbuto zavuye ku nyigisho z’Abawalidensi. Menno yakoreye 
muri ayo matsinda afite ishyaka ryinshi kandi agera ku nsinzi ikomeye. 


Menno yamaze imyaka makumyabiri n’itanu akora ingendo ari kumwe n'umugore we 
n'abana babo, akihanganira imirimo iruhije no kwigomwa ndetse akenshi yabaga ari mu kaga 
gashobora guhitana ubuzima bwe. Yambukiranyije Ubuholandi n’amajyaruguru y’ Ubudage, 
akibanda gukorera mu matsinda y'abantu bacishije bugufi, ariko abasha kuhamamara. 
Ubusanzwe yari intyoza mu kuvuga ariko nubwo atari yarize cyane, yari umuntu ufite 
ubupfura budacogora, yicisha bugufi kandi yoroheje mu myifatire ye, arangwa n’ubutungane 
buvuye ku mutima, mu mibereho ye agashyira mu bikorwa ibyo yigisha bityo bigatuma 
abantu bamugirira icyizere. Abayoboke be baje gutatanywa kandi barakandamizwa. 
Barababajwe cyane bitewe no kubitiranya n'abaka bayoborwaga na Munster. Ariko 
kubw’imirimo ya Menno abantu benshi barahindutse. 


Nta handi hantu inyigisho z’Ubugorozi zakiriwe neza kuruta mu Buholandi. Mu bihugu 
bike cyane niho abayoboke babo bahuye n’itotezwa rikomeye cyane. Umwami Karoli wa V 
(Charles V) yari yarabuzanyije Ubugorozi mu Budage kandi yumvaga agomba gutwika 
abantu bose babuyobotse, ariko ibikomangoma birahaguruka bibera inkomyi icyo iryo 
terabwoba yategekeshaga. Ingoma ye yari ifite ububasha bukomeye mu Buholandi bityo 
atanga amategeko yikurikiranyije yo gutoteza abagorozi. Gusoma Bibiliya, kutega amatwi 
abayisoma cyangwa kubwiriza ibyayo, ndetse no kuvuga ibiyerekeye, byari ukwihamagarira 
igihano cyo kwicwa utwitswe. Gusengera Imana mu rwiherero, kudapfukamira ishusho, 
cyangwa kuririmba Zaburi nabyo byahanishwaga urupfu. Ndetse n'abantu barahiraga 
bakatura ko baretse ubuyobe bwabo nabo bacirirwagaho iteka ryo kwicishwa inkota iyo 

babaga ari abagabo; naho baba abagore bagahambwa bakiri bazima. Abantu ibihumbi byinshi 
bashiriye ku icumu mu gihe cy’ingoma ya Charles n’iya Filipo wa II. 


Umunsi umwe, abagize umuryango umwe bose bazanwe imbere y’abacamanza, maze 
babarega ko utajya mu misa ahubwo usengera mu rugo. Ubwo umwana muto muri bo 
yabazwaga ibyo bakorera mu rwiherero, uwo mwana w'umuhungu yarasubije ati: 
“Turapfukama, maze tugasenga Imana ngo imurikire intekerezo zacu kandi itubabarire ibyaha 
byacu. Dusengera umwami wacu kugira ngo ubwami bwe bugire amahoro n’uburumbuke 
kandi imuhe n'ubuzima bwiza. Dusabira abacamanza bacu ngo Imana ibarinde.” 253 Iryo 
jambo ryakoze ku mitima ya bamwe mu bacamanza, nyamara ntibyabujije ko se w'”uwo 
mwana n'umwe mu bahungu be bacirwa urubanza rwo gutwikwa. 


Uburakari bukaze bw'abatotezaga bwanganaga n'ukwizera kw'abahorwaga ukwizera 
kwabo. Si abagabo gusa ahubwo abagore n’abakobwa nabo berekanaga ubutwari budasubira 
inyuma. “Abagore bahagararaga iruhande rw’inkingi ihambiriyeho abagabo babo, kandi igihe 
umugabo yabaga ari gushya yihanganira umuriro, umugore we yamwongoreraga amagambo 
yo kumuhumuriza cyangwa akamuririmbira Zaburi yo kumukomeza.” “Abakobwa b’inkumi 
baryamaga mu mva bagiye guhambwamo ari bazima nk'abari kwinjira mucyumba basanzwe 
bararamo; cyangwa bakajyanwa ku mambo no gutwikwa bambaye imyambaro yabo myiza 
cyane nk'abagiye mu birori by’ubukwe bwabo.” 254 


Nk’uko byagenze mu gihe ubupagani bwashakaga kurimbura ubutumwa bwiza, amaraso 
y’Abakristo yari imbuto. Itotezwa ryatumye umubare w’abahamya b'ukuri wiyongera. Uko 
umwaka utashye, umwami yarushagaho kurakazwa no kutava ku izima kw'abantu maze 
akomeza umurimo we wo kubica urupfu rubi, ariko biba iby'ubusa. Biyobowe na William 
wakomokaga ahitwaga Orange, amaherezo Impinduramatwara yaje kugeza Ubuholandi ku 
kugira umudendezo wo gusenga Imana. 


Mu misozi y'i Piyemo (Piedmond), mu bibaya byo mu Bufaransa no ku nkengero 
z'Ubuholandi, iterambere ry'ubutumwa bwiza ryatewe n'imivu y'amaraso y'abigishwa 
babwo. Ariko mu bihugu by’amajyaruguru ho, ubutumwa bwiza bwahinjiye nta nkomyi. 
Abanyeshuri bigaga i Wittenberg bari baragarutse mu gihugu cyabo, bazanye ukwizera 
kuvuguruwe mu bihugu bya Sikandinaviya. Icapishwa ry'inyandiko za Luteri naryo 
ryakwirakwije umucyo. Abaturage bo mu majyaruguru, bari abantu boroheje kandi b’intwari 
bazibukiriye gusaya mu bibi, ubwibone n'imigenzo y'i Roma maze bakira ubutungane, 
kwiyoroshya ndetse n’ukuri kwa Bibiliya guheshya ubugingo. 


Uwitwa Tausen, wari umugorozi wo muri Denmark, yari umuhungu wabyawe 
n'umuturage woroheje. Ubwo yari akiri muto, uwo mwana yagaragaweho kuzaba umuhanga. 
Yagiraga inyota yo kwiga ariko ibyo ntibyamushobokera bitewe n’imibereho y'ababyeyi be, 
maze yinjira mu kigo cy’abihaye Imana. Ari muri icyo kigo, imibereho ye iboneye ifatanyije 
n'umwete we no kuba indahemuka kwe byatumye abayobozi be bamukunda cyane. Igenzura 


yakorewe ryagaragaje ko afite impano zizamuhesha gukorera itorero neza mu gihe kizaza. 

Hafashwe umwanzuro wo kumwohereza kwiga muri imwe muri za kaminuza zo mu Budage 
cyangwa mu Buholandi. Uwo musore w'umunyeshuri yahawe uburenganzira bwo 
kwihitiramo ishuri azigaho, ariko ntibamwerera ko yahitamo Wittenberg. Abo bihaye Imana 
bavugaga ko umunyeshuri w'itorero atagomba gushyirwa mu kaga yaterwa n'inyigisho 
z'uburozi z’ubuhakanyi. 


Tausen yagiye i Kolonye (Cologne), yahoze ari indiri y’inyigisho z’ubupapa kugeza n'uyu 
munsi. Ahageze, bidatinze yaje kurambirwa inyigisho z’amayobera z’intiti zaho. Ahagana 
muri icyo gihe kandi niho yabonye inyandiko za Luteri. Yazisomanye amatsiko n’ibyishimo 
maze yumva yifuje cyane kwiyigishirizwa n'uwo mugorozi. Nyamara kugenza atyo 
byagombaga gutuma akoza isoni umuyobozi we mukuru mu kigo cy’abihaye Imana kandi 
bikaba byatuma ubufasha ahabwa buhagarikwa. Bidatinze yafashe icyemezo, ndetse nyuma 
y'aho aza kwiyandikisha ngo azige i Wittenberg. 


Agarutse i Denmark, yasubiye mu kigo cy’abihayimana aho yabaga. Nta muntu wakekaga 
ko yayobotse inyigisho za Luteri; nawe yirinda kumena ibanga rye, ariko agashishikarira 
kwerekeza abo babanaga ku kwizera kuboneye no kugira imibereho irushijeho gutungana 
ariko atabakomerekeje. Yabumburaga Bibiliya maze agatanga ubusobanurobwayo nyakuri, 
maze agasoza ababwiriza Kristo ko ari we gutungana k'umunyabyaha kandi akaba ari we 
byiringiro bye rukumbi by'agakiza. Uburakari bw’°umuyobozi we bwabaye bwinshi cyane 
kuko yari yaramwiringiye cyane ko azaba umuntu w'intwari urwanirira Roma. Yahise akurwa 
mu kigo cy’abihaye Imana yarimo bamujyana mu kindi kandi bamufungira mu kumba gato 
aho bamucungiraga bugufi. 


Kubera iterabwoba rikomeye ry'abari barindishijwe Tausen, abenshi mu bihaye Imana 
bavuze ko bayobotse Ubuporotesitanti. Tausen yari yaramenyesheje bagenzi be ukuri 
akoresheje kuvuganira nabo mu myanya yari hagati y'ibyuma by’icyumba yari afungiwemo. 
Iyo abo bapadiri bo muri Denmark baza kuba abahanga muri gahunda y’itorero ku byerekeye 
ubuhakanyi, bari gutuma ijwi rya Tausen ritongera kumvikana. Ariko aho kugira ngo 
bamufungire mu kuzimu, bamwirukanye mu kigo cy'abihaye Imana. Noneho nta mbaraga 
bari bafite. Itegeko ry'umwami ririnda abigisha inyisho z’amahame mashya ryari rimaze 
gutangwa. Tausen yatangiye kubwiriza. Insengero zari zimukinguriwe kandi imbaga y” abantu 
bazaga kumwumva. Abandi nabo babwirizaga ijambo ry'Imana. Isezerano Rishya 
risobanuwe mu rurimi rw'Ikidanwa, ryakwirakwijwe hose. Umwete wakoreshejwe 
n'abayoboke ba Papa wo gusenya umurimo wo waje gutuma uwo murimo waguka, maze 
bidatinze Denmark itangaza ko yemera ukwizera kuvuguruwe. 


Mu gihugu cya Suwedi (Sweden) naho, abasore bari baranyoye ku isoko y’i Wittenberg, 
bashyiriye amazi y'ubugingo abo mu gihugu cy’iwabo. Babiri mu bayobozi b’Ubugorozi mu 
gihugu cya Suwedi bitwaga Olaf na Laurentius Petri. Bari abahungu b'umucuzi w'ahitwa 
Orebro bari barigishijwe na Luteri na Melanchthon, kandi bari bafite umwete wo kubwiriza 
ukuri bari barigishijwe. Nk'uko Luteri yakoraga, Olaf yakanguraga abantu kubw 'ishyaka rye 


172 


Umwuka W'Imijyi Ibiri 





no kumenya kuvuga neza, naho nk'uko Melanchthon yari ameze, Laurentius yari umuhanga, 
akagira gutuza no gutekereza cyane. Bombi bari bafite imico myiza, bafite ubumenyi 
bukomeye mu by'iyobokamana kandi barangwa n'ubutwari budacogora mu kwamamaza 
ukuri. Ntibabuze kurwanywa n'abo mu ruhande rwa Papa. Abapadiri b'abagatolika 
bahagurukije abaturage bajijwe kandi bakurikiza imigenzo. Incuro nyinshi Olaf Petri yagiye 
yibasirwa n'imbaga y'abantu, kandi akenshi akabacika benda kumuhitana. Ariko, abo 
Bagorozi bakundwaga kandi bakarindwa n’°umwami. 


Mu gihe cy’ubutegetsi bw'itorero ry’i Roma, abantu bari barazahajwe n'ubukene kandi 
barakandamijwe. Nta Byanditswe Byera bagiraga, kandi kubera kugira idini ishingiye ku 
bimenyetso bisanzwe no ku mihango bitagezaga umucyo ku bantu, basubiraga mu myizerere 
ishingiye ku migenzo n’imihango ya gipagani by’abakurambere babo bari abapagani. Igihugu 
cyari kigabanyijwemo amatsinda atandukanye ahanganye kandi amakimbirane yayo 
atarahwemaga yongeraga ubukene bukabije mu bantu bose. Umwami yiyemeza kuvugurura 
Leta n'itorero maze yakira neza abo bafasha bari bafite ubushobozi mu rugamba rwo 
kurwanya Roma. 


Ubwo Olaf Petri yari imbere y umwami n’abantu bakomeye bo mu gihugu cya Suwedi, 
mu buryo bwa gihanga, yashyigikiye amahame kwizera kuvuguruwe gushingiyeho 
ahanganye n'abahanga bakomeye ba Roma. Yavuze ko inyigisho z'abapadiri zigomba 
kwemerwa gusa igihe cyose zihuje n'Ibyanditswe Byera; kandi ko amahame shingiro yo 
kwizera yanditswe muri Bibiliya mu buryo bwumvikana kandi bworoshye ku buryo abantu 
bose bashobora kuyasobanukirwa. Kristo yaravuze ati : “Ibyo nigisha si ibyanjye, ahubwo ni 
iby'Iyantumye,” 255 kandi na Pawulo yavuze ko nihagira ubwiriza ubundi butumwa butari 
ubwo yari yarakiriye, uwo muntu akwiriye kuvumwa. 256 Uwo mugorozi yaje kuvuga ati: 
“None se bishoboka bite ko abantu batinyuka kwihangira inyigisho zabo zihuje n'irari ryabo, 
maze bakazihatira abantu nk'aho ari ibintu bya ngombwa bihesha agakiza? 257” Yerekanye 
ko amateka itorero rica nta gaciro afite igihe cyose arwanya amategeko y'Imana, maze 
ashikama ku ihame ry'ingenzi rya Giporotesitanti rivuga riti: “Bibiliya, kandi Bibiliya 
yonyine” ni yo shingiro ryo kwizera n’imikorere. 


Nubwo izo mpaka zabereye ahantu hagaragara ko ari hato, zitwereka “imiterere y’abantu 
bari bagize ingabo z’Abagarozi. Ntabwo bari abantu batize, babiba amacakubiri kandi bajya 
impaka basakuza, ibirambu, bari abantu bize ijambo ry’Imana kandi bari bazi neza uburyo 
bwo gukoresha intwaro Bibiliya yabahaga. Urebye ku rwego rw’ubuhanga, ni bo bari ku 
mwanya wa mbere mu gihe cyabo. Iyo twitegereje ahantu harangwaga ubwenge hakomeye 
nka Wittenberg na Zurich, ndetse n'amazina y'abantu b'ibyamamare nka Luteri, 
Melanchthoni, Zwingli na Oecolampadius, twibwira ko bari abayobozi b'ubugorozi kandi 
ubusanzwe tubazi ho imbaraga zitangaje n'ubuhanga buhanitse. Nyamara abari babungirije 
ntibari bageze ku rugero rwabo. Reka tugaruke mu gihugu cya Suwede maze turebe amazina 
y'abantu baciye bugufi nka Olaf na Laurentius Petri- duhere ku bakuru tugana ku bigishwa 


babo- mbese tubona iki? ... Tubona intiti ndetse n’abaminuje mu by’iyobokamana; abantu 

bari barasesenguye kandi bamenya neza ukuri k'ubutumwa bwiza kandi batsindaga 
biboroheye inyigisho z'ubucurabwenge n'iza politiki zigishwaga mu mashuri ndetse 
n'abanyacyubahiro b'i Roma.” 258 


Umusaruro w'izo mpaka wabaye uw'uko umwami wa Suwede yemeye ukwizera 
kw'Abaporotesitanti, kandi nyuma y'igihe gito, inteko ishinga amategeko nayo ivuga ko 
ishigikiye uko kwizera. Olaf Petri yari yarasobanuye Isezerano Rishya mu rurimi rwo muri 
Suwede maze kubw'icyifuzo cy`umwami, abo bavandimwe bombi batangira gusobanura 
Bibiliya yose. Bityo, buba ubwa mbere abaturage bo muri Suwede maze babona ijambo 
Ty Imana mu rurimi rwabo rwa kavukire. Inama nkuru y'igihugu yategetse ko mu gihugu 
hose, abagabura b'ubutumwa bwiza bakwiriye gusobanura Ibyanditswe Byera kandi ko mu 
mashuri abana bose bagomba kwigishwa gusoma Bibiliya. 


Umucyo w'agatangaza w'ubutumwa bwiza wirukanye bidasuburwaho umwijima 
w'ubujiji n’imigenzo. Igihugu kibonye umudendezo gikize ikandamiza rya Roma, gishobora 
kugera ku rugero ruhanitse no gukomera kitari cyarigeze kigeraho mbere. Igihugu cya Suwedi 
gihinduka kimwe mu bihome by’ Ubuporotesitanti. Nyuma y’icyo gihe hashize imyaka ijana, 
ubwo hariho akaga gakomeye, iki gihugu gito kandi cyari gifite intege nke muri icyo gihe, 
nicyo cyagize ubutwari mu bindi bihugu by’Uburayi, maze gifasha Ubudage mu ntambara 
ikomeye yamaze imyaka mirongo itatu. Uburayi bw'amajyaruguru bwose, bwasaga 
n'ubugiye gusubira munsi y'igitugu cy’ubutegetsi bwa Roma. Ingabo za Suwede ni zo 
zashoboje Abadage gutsimbura abayoboke ba Papa, bituma abaporotestanti babona agahenge- 
- baba abakomoka kuri Kaluvini n’abakomoka kuri Luteri — ndetse no kugarura umudendezo 
wo gukurikiza umutimanama mu bihugu byari byaremeye inyigisho z’ Ubugorozi. 

IGICE CYA 14- ABAGOROZI B'ABONGEREZA BAKURIKIYEHO 


Mu gihe Luteri yabumburaga Bibiliya itari yarigeze ihishurirwa abaturage bo mu Budage, 
Tyndale yakoreshejwe na Mwuka w'Imana maze nawe abigenza atyo mu Bwongereza. 
Bibiliya yari yarasobanuwe na Wycliffe akura mu rurimi rw’IkiLatini, ariko yarimo amakosa 
menshi. Ntabwo yari yarigeze icapwa, kandi inyandiko zayo zandikishijwe intoki 
zarahendaga cyane ku buryo zagurwaga gusa n'abakire cyangwa abakomeye. Byongeye 
kandi, kubera ko itorero ryari ryarazamaganye, ntabwo zari zarashoboye kugezwa ahantu 
henshi. Mu 1516, umwaka umwe mbere y'uko Luteri asohora inyandiko y’amahame yanditse, 
uwitwa Erasme yari yarasohoye Isezerano Rishya yasobanuye mu rurimi rw’Ikigiriki 
n'Ikilatini. Noneho ku ncuro ya mbere, Ijambo ry'Imana ryacapwe mu rurimi 
Tw umwimerere. Amakosa menshi yabonekaga mu nyandiko zasobanuwe mbere, noneho yari 
yakosowe kandi ubusobanuro bwarushagaho kumvikana neza. Iyo Bibiliya yatumye abantu 
benshi b'intiti bamenya ukuri neza, kandi ibyo biha imbaraga nshya umurimo w'Ubugorozi. 
Nyamara Ijambo ry'Imana ryari ritaramenyekana muri rubanda rwa giseseka. Tyndale 
yagombaga kurangiza umurimo watangiwe na Wycliffe ageza Bibiliya ku baturage b’igihugu 
cye. 


Yari umwigishwa w’°umunyamuhati kandi agashishikarira kumenya ukuri. Yari yarakiriye 
ubutumwa bwiza abukuye mu gusoma Isezerano Rishya ryasobanuwe na Erasme. Yabwirije 
ibyo yemera ashize amanga, akavuga ko inyigisho zose zigomba gusuzumishwa Ijambo 
ry’ Imana. Ku byo Papa yavugaga ko itorero ryatanze Bibiliya kandi ko ari ryo ryonyine 
rikwiriye kuyisobanura, Tyndale yabivuzeho ati :“Mbese muzi uwigishije ibisiga uburyo bwo 
kubona umuhigo wabyo? Nuko rero iyo Mana niyo yigisha abana bayo bashonje uburyo bwo 
kubona Umubyeyi wabo mu Ijambo rye. Nuko rero, aho kuba ari mwe mwaduhaye Bibiliya, 
ahubwo ni mwe mwayiduhishe; ni mwe mutwika abayigisha, kandi iyo mubishobora, muba 
mwaratwitse Ibyanditswe Byera ubwabyo.” 259 


Ikibwirizwa cya Tyndale cyakanguye abantu cyane, maze abantu benshi bemera ukuri. 
Ariko abapadiri bari bari maso, maze ataramara igihe gito avuye aho yabwiririzaga, abapadiri 
bashishikarira gusenya umurimo we bakoresheje ibikangisho no kumuvuga nabi. Inshuro 
nyinshi bageraga ku mugambi wabo. Tyndale yaravugaga ati :“Hakorwa iki?” “Mu gihe ndi 
kubiba imbuto ahantu hamwe, umwanzi asigara yangiza umurima w'aho namaze kuva. 
Sinshobora kubera hose icyarimwe. Yemwe! Iyaba Abakristo bari bafite Ijambo ry” Imana mu 
kanwa kabo, bajyaga gushobora kurwanya ababayobya. Kuko Bibiliya itariho, ntibyashoboka 
gukomereza abayoboke mu kuri.” 260 


Noneho umugambi mushya waje kuzura intekerezo ze. Yaravuze ati: ” Indirimbo za 
Zaburi zaririmbirwaga mu ngoro ya Yehova mu rurimi rw°’Abisirayeli ubwabo, none se 
ntabwo ubutumwa bwavugirwaga muri twe mu rurimi rw’Abongereza? ... Mbese itorero 
ryagombye kugira umucyo muke mu gihe cy'amanywa kuruta mu museke?. . . Abakristo 
bagomba gusoma Isezerano Rishya mu rurimi rwabo kavukire.” Intiti n’abigisha b’itorero 

ntibabashije kuvuga rumwe. Bibiliya niyo yonyine ibashisha abantu kugera ku kuri. “Umuntu 
akomera kuri uyu mwigisha, undi nawe agakomera kuri uriya. . . Bityo, buri wese muri abo 
banditsi avuguruza undi. None se twatandukanya dute uvuga ukuri n'uvuga ibinyoma?... Ni 
mu buhe buryo?... Nta bundi buryo keretse dukoresheje Ijambo ry'Imana.” 261 


Hashize igihe gito gusa, intiti y'umugatolika yiyemeje guhangana nawe maze iravuga iti 
:“Ibyiza ni uko twabaho tudafite amategeko y'Imana kuruta kutagira aya Papa.” Tyndale 
yaramusubije ati : “Ndwanya Papa n'amategeko ye yose; kandi Imana nindindira ubuzima, 
mbere y'uko mfa, nzatuma umuhungu muto w'umuhinzi amenya byinshi ku Byanditswe 
Byera kukurusha.” 262 


Umugambi yari ashishikariye wo kugeza ku baturage Ibyanditswe by’Isezerano Rishya 
risobanuye mu rurimi rwabo rwa kavukire, noneho yiyemeje kuwugeraho maze ahita atangira 
gukora uwo murimo. Amaze kwirukanwa iwe n'itoteza ryariho, yagiye mu murwa mukuru 
w'Ubwongereza (London), maze ahakomereza imirimo ye nta mbogamizi. Ariko nanone, 
ubugizi bwa nabi bw'abayoboke ba Papa bwatumye yongera guhunga. Byasaga n'aho nta 
hantu yaba mu gihugu cy'Ubwongereza maze yiyemeza gushakira ubuhungiro mu Budage. 
Aho mu Budage niho yatangiriye gucapisha Isezerano rishya mu Cyongereza. Incuro ebyiri 
zose, umurimo we wagiye uhagarikwa; ariko iyo yabuzwaga gucapira mu mujyi umwe, 
yajyaga mu wundi. Amaherezo yafashe inzira ajya 1 Worms ,aho mu myaka mike yari ishize, 
Luteri yari yahagaze imbere y’Inama nkuru y'abategetsi, maze ashyigikira ubutumwa bwiza. 
Muri uwo mujyi hari incuti nyinshi z’Ubugorozi, kandi Tyndale yahakomereje umurimo we 
nta mbogamizi. Bidatinze, ibitabo ibihumbi bitatu by'Isezerano Rishya byari birangiye 
gucapwa maze muri uwo mwaka hakurikiraho indi ngeri y’Isezerano Rishya. 


Yakomeje imirimo ye abishishikariye kandi afite kwihangana. Nubwo abategetsi 
b'Ubwongereza bagenzuraga cyane ku mipaka y'igihugu cyabo, Ijambo ry'Imana 
ryagezwaga i London rinyuze mu nzira zinyuranye z’ibanga, maze ziza gukwirakwizwa mu 
gihugu cyose. Abayoboke ba Papa bakoze uko bashoboye ngo bazimangatanye ukuri nyamara 
ntibyabashobokeye. Igihe kimwe umwepisikopi w'i Durham yaguze Bibiliya zose zari zifitwe 
n'umuntu wazigurishaga wari incuti ya Tyndale, azigura afite umugambi wo kuzitsembaho, 
yibwira ko ibyo bizabera imbogamizi ikomeye umurimo. Ariko, ibyabaye bitandukanye 
n'ibyo, kuko amafaranga yatanze azigura yaguzwe ibikoresho byo gusohora ingeri nyindi 
nshya ya Bibiliya, kandi nziza kurutaho itarashoboraga gucapwa iyo ayo mafaranga 
ataboneka. Nyuma y’aho, ubwo Tyndale yafungwaga, yasezeraniwe kurekurwa ariko ari uko 
abanje kuvuga amazina y'abantu bamufashije kubona amafaranga yo gucapisha za Bibiliya 
ze. Yabasubije ko umwepisikopi w'i Durham ariwe wamufashije kuruta abandi bose; kuko 
igihe yaguraga ibitabo byari byasigaye ku mafaranga menshi, yamushoboje gukomeza afite 
ubutwari bwinshi. 


Tyndale yaje kugambanirwa afatwa n'abanzi be, maze igihe kimwe afungwa amezi 
menshi. Amaherezo, kwizera yaje kuguhamisha kwicwa azize kwizera kwe, ariko intwaro 

yari yarateguye zashoboje izindi ngabo kurwana urugamba mu myaka amagana menshi 
yakurikiyeho kugeza na n'ubu. 


Ubwo Latimer yari ahagaze ku ruhimbi, yashyigikiye ko Bibiliya ikwiriye gusomwa mu 
rurimi rwumvwa n'abaturage. Yaravuze ati : “Uwandikishije Ibyanditswe Byera ni Imana 
ubwayo. . .kandi ibyo Byanditswe bifatanyije ubushobozi no kubaho by'iteka ryose 
by'Uwabyandikishije. Yaba umwami, umwami w'abami, umucamanza ndetse n’°umutware, 
nta n'zumwe utagomba kumvira Ijambo ryera ry'Imana.” Nimutyo twe kugendera mu nzira 
itemewe, ahubwo mureke Ijambo ry'Imana abe ari ryo rituyobora: nimutyo twe kugera 
ikirenge mu cy'abakurambere bacu, cyangwa ngo dushake gukora ibyo bakoze, ahubwo 
dushake ibyo bagombaga gukora.” 263 


Incuti z'indahemuka za Tyndale ari zo Barnes na Frith, zarahagurutse kugira ngo 
zihagararire ukuri. Hakurikiyeho Ridley na Cranmer. Abo bakuru b’Ubugorozi b’ Abongereza 
bari abantu baminuje, kandi abenshi muri bo, bari barigeze kubahwa kubw’ishyaka 
n’imibereho itunganye bagiriye mu itorero ry'i Roma. Kwitandukanya n'ubupapa kwabo 
byatewe cyane no kumenya amafuti yakorerwaga “mu murwa wera.” Gusobanukirwa 
n'amabanga Ya Babuloni kwashyigikiye cyane ubuhamya batangaga bayirwanya. 


Latimer yaravuze ati : “Ubu ndifuza kubaza ikibazo kidasanzwe.” “Ni nde mwepisikopi 
ushishikaye cyane kandi akaba n'umuyobozi mukuru mu Bwongeraza bwose? ... Ndabona 
mwese munteze amatwi ngo mwumve uko mwita. . . None mureke mubabwire: ni Satani. 
Ntabwo yigera asiba kuba muri diyosezi ye. Igihe cyose mumushaka, ntimuzamubura. Ahora 
ku murimo we. Mbarahiye ko mutazigera musanga yicaye ubusa adakora. .. Aho sekibi atuye 
hose, nta bitabo biharangwa, ahubwo usanga hacanywe amatara; nta Bibiliya ziharagera, 
ahubwo uhasanga ishapule! Nta mucyo w'ubutumwa bwiza uhasanga, ahubwo haba hari 
umucyo wa za buji ndetse no ku manywa y'ihangu! Apfobya umusaraba wa Kristo, akerereza 
purigatori imara amafaranga mu mifuka y'abantu. Kwambika abambaye ubusa, abakene 
n'abamugaye birirengagizwa, hakitabwaho gutaka amashusho no kurimbisha amabuye! 
Imigenzo y'abantu n’amategeko yabo ni byo bihabwa intebe, naho iby"Imana n’Ijambo ryayo 
ryera bigashyirwa hasi. Iyaba abayobozi bacu bakuru bashishikariraga kubiba imbuto 
y'amahame atunganye nk'uko Satani ashishikarira kubiba urukungu!” 264 


Ihame rikuru abo bagorozi bagenderagaho - ari na ryo ryari ryarashyigikiwe 
n’Abawalidense, Yohani Huss, Wycliffe, Luteri, Zwingli n'abandi bifatanyije na bo- ryari 
ububasha butibeshya bw'Ibyanditswe Byera, byo mugenga wo kwizera n'imikorere. 
Bahakanye uburenganzira bwa papa, inama z'idini, abapadiri ndetse numwami ubwe, 
kubyerekeye kugenga umutimanama mu bijyanye n’idini. Bibiliya ni yo yari umugenga wabo 
kandi ibyo yigisha ni byo basuzumishaga inyigisho zose n’ibivugwa byose. Kwizera Imana 
n’Ijambo ryayo byakomezaga abo bantu b’imbonera, igihe batangaga ubuzima bwabo bapfira 
ku nkingi z'umuriro. Ubwo ibirimi by’umuriro byari biri hafi gucecekesha amajwi yabo, 
bagatwikwa, Latimer yabwiye bagenzi be baziraga ukwizera kwabo ati: “Nimukomere, ku 

bw'ubuntu bw'Imana, uyu munsi turakongeza itara mu Bwongereza, kandi nk'uko 
mbyiringira, ntirizigera rizima.” 265 


Muri Sikotilandi, imbuto Zz'ukuri zabibwe na Columba na bagenzi be zari 
zitarahubanganye rwose. Kubera ko mu gihe cy'imyaka amagana menshi nyuma y'uko 
amatorero yo mu Bwongereza yemera kugengwa na Roma, amatorero yo muri Sikotilandi yo 
yakomeje kugira umudendezo wayo. Nyamara mu kinyejana cya cumi na kabiri, ubupapa 
bwahashinze imizi kandi nta kindi gihugu bwagaragajemo ubutware bukomeye nk'iki. Nta 
handi hari umwijima mwinshi nkaho. Nyamara hari hakigera imyambi y'umucyo 
yahuranyaga mu mwijima kandi igatanga icyizere cy'umunsi ugiye kuza. Aba Lollards 
baturukaga mu Bwongereza bazanye Bibiliya n'inyigisho za Wycliffe, bakoze byinshi mu 
gutuma abantu bamenya ubutumwa bwiza, kandi buri kinyejana cyagiye kigira abahamya 
bacyo n'abapfa bazize ukwizera kwabo. 


Mu itangira ry'Ubugorozi bukomeye, nibwo habonetse inyandiko za Luteri maze 
hakurikiraho Isezerano Rishya ryasobanuwe na Tyndale mu Cyongereza. Inzego z'ubutegetsi 
bw'itorero zitigeze zibimenya, izo ntumwa zambukiranyaga imisozi n'ibibaya bucece, 
zigacana mu bantu amatara y'ukuri yari hafi kuzima muri Sikotilandi, kandi uwo mucyo 
ugasenya umurimo Roma yari yarakoze mu gihe cy’ibinyejana bine yayoboresheje igitugu. 


Bityo imivu y'amaraso y'abarenganyirizwaga kwizera kwabo iha imbaraga nshya 
ubugorozi. Abakuru b'ubuyobozi bwa Roma bakangukiye hejuru kubw'akaga kari kugarije 
umurimo wabo, maze bafata bamwe mu bakomeye n'abubahwaga cyane muri Sikotilandi, 
baburiza inkingi z’umuriro barabatwika. Nyamara mu kugenza batyo, icyo babaga bakoze 
cyari ukubaka uruhimbi aho abo bahamya babaga bicwa bavugiraga amagambo yumvikanaga 
mu gihugu cyose, agatuma abantu bagira umugambi udatezuka wo kwiganzura ingoyi ya 
Roma. 


Hamilton na Wishart, bavutse ari ibikomangoma kandi bikanagaragarira mu mico yabo, 
hamwe n'abandi bigishwa benshi bicishaga bugufi, batanze ubuzima bwabo batwikirwa ku 
mambo. Ariko aho Wishart yatwikiwe, havuye umuntu utarabashaga gucecekeshwa n’ibirimi 
by'umuriro, uwari gukoreshwa n'Imana maze akarwanya ubwicanyi bwakorwaga n'ubupapa 
muri Sikotilandi. 


Yohani Knox yari yaritandukanyije n’imigenzo n’ibihimbano by’itorero kugira ngo abone 
uko ahazwa n’ukuri kw’Ijambo ry'Imana; kandi inyigisho za Wishart zari zarashimangiye 
icyemezo cye cyo guca umubano hagati ye na Roma ,maze yifatanya n'abagorozi 
batotezwaga. 


Ubwo yasabwaga na bagenzi be gufata inshingano yo kubwiriza, yarabitinye ahinda 
umushyitsi. Yaje kubyemera nyuma yo kumara iminsi yiherereye wenyine kandi 
bimuremereye mu mutima we. Ariko ubwo yari amaze kubyemera, yakoranye umurava 
udasanzwe, afite kumasha kutadohoka ndetse n'ubutwari budacogora mu gihe cyose 

yabayeho. Uwo mugorozi wari ufite umutima w'ubunyangamugayo ntiyatinyaga amaso 
y'abantu. Ibirimi by'umuriro byo gutwika abaziraga ukwizera kwabo byagurumanaga 
ahamukikije, nta kindi byamaze uretse gutuma ishyaka yari afite rirushaho gukomera. Nubwo 
intorezo y'umugome yari iri hejuru y'umutwe we, yagumye mu birindiro bye, arahangana, 
arwanana imbaraga nyinshi iburyo n'ibumoso ngo asenye gusenga ibigirwamana. 


Igihe bamuzanaga imbere y'umwamikazi wa Sikotilandi, aho ubutwari bwa benshi mu 
bayobozi b'abaporotesitanti bwari bwaracogoreye, Yohani Knox we yahahamirije ukuri 
ashize amanga. Ntibashoboraga kumwigarurira bakoreheje amagambo ashyeshya, kandi 
ntiyadohokaga imbere y’ibikangisho. Umwamikazi yamureze ubuyobe. Umwamikazi yavuze 
ko Knox yari yarigishije abantu kuyoboka idini ryabuzanyijwe na Leta, kandi kubw'ibyo yari 
yarishe itegeko ry'Imana ritegeka ko abantu bose bakwiriye kubaha ibikomangoma 
bibategeka. Knox yasubije ashikamye ati: 


“Nk'uko idini nyakuri ridakomora imbaraga cyangwa ubushobozi ku bikomangoma byo 
ku isi, ahubwo ribikomora ku Mana yonyine, ni ko abantu batagomba kubaka idini yabo ku 
byifuzo by'ibikomangoma bibategeka. Kuko bijya bibaho kenshi ko ibikomangoma 
bidasobanukirwa n'idini nyakuri y'Imana kurusha abandi bose. .. Mbese iyo urubyaro rwa 
Aburahamu rwose ruba rwarayobotse idini ya Farawo, uwo bakoreye igihe kirekire, 
ndababaza Madamu, mbese mu isi yose hari kuba irihe dini? Cyangwa se iyo mu gihe 
cy"intumwa abantu bose bayoboka idini y'ibikomangoma by’Abaroma, mbese ni irihe 
yobokamana riba ryarabaye ku isi? . . .Kandi rero, Madamu, mubasha kwibonera ko 
abayoborwa batagomba guhatirwa gukurikira idini y'ababategeka nubwo bategetswe 
kubumvira.” 


Mariya yaravuze ati: “Musobanura Ibyanditswe mu buryo bumwe, kandi nabo 
babisobanura mu bundi buryo. None nziringira nde kandi ni nde uzaba umucamanza?” 


Uwo mugorozi yaramusubije ati : “Uziringire Imana, yo yavugiye mu ijambo ryayo 
yeruye, kandi ibirenze ibyo Ijambo ry' Imana rikwigisha, ntukabyizere utitaye ku muntu uwo 
ari we wese ubyigisha. Ijambo ry’Imana ubwaryo rirasobanutse; kandi nihagira ahagaragara 
kudasobanuka, Mwuka Muziranenge utajya yivuguruza, abisobanura neza kurushaho mu 
yindi mirongo kugira ngo hatagira gushidikanya gusigara keretse ku binangira bagashaka 
kuguma mu bujiji.” 266 


Uku ni ko kuri Umugorozi utaragiraga ubwoba yabwiye ukomeye w'ibwami, ashyize 
ubugingo bwe mu kaga. Ubwo butwari butangaje ni bwo yakomeje ngo agere ku mugambi 
we, agasenga kandi arwana urugamba rw’Umukiza kugeza ubwo Sikotilandi yibohoye 
ubutegetsi bwa Papa. 


Mu Bwongereza, gushinga imizi k'Ubuporotesitanti nk'idini y'igihugu cyose 
byaragabanutse, ariko itoteza ntiryahagarara burundu. Nubwo nyinshi mu nyigisho za Roma 
zari zaranzwe, hari imihango yayo itari mike yakomeje kubahirizwa. Banze kwemera 

ubutware bw’ikirenga bwa Papa, ariko mu mwanya we bahashyira umwami ngo abe 
umuyobozi mukuru w'itorero. Mu mihango y'itorero hari hakiri uguhabana gukomeye 
n'ubutungane ndetse no kwicisha bugufi biranga ubutumwa bwiza. Ihame ry'ingezi 
rishyigikira umudendezo mu myizerere ryari ritarabacengera. Nubwo abayobozi 
b’Abaporotesitanti batigeze bitabaza kenshi gukora ubugome buteye ubwoba bwakoreshwaga 
na Roma mu kurwanya ubuhakanyi, uburenganzira bwa buri muntu bwo kuramya Imana 
nk'uko umutimanama we umutegeka ntibwitabwagaho. Abantu bose basabwaga kwemera 
amahame no kubahiriza uburyo bwo gusenga byategetswe n'itorero ryariho. Mu gihe 
cy'imyaka amagana menshi, abitandukanyaga n’itorero batotezwaga ku rwego rwo hejuru 
cyangwa urworoheje. 


Mu kinyejana cya cumi na karindwi, abapasitoro benshi birukanywe mu myanya yabo. 
Abantu bari babujijwe kujya mu biterane by'amadini ayo ari yo yose uretse ibyemewe 
n’itorero, maze ubirenzeho agahanishwa ibihano bikomeye; gufungwa cyangwa kuba 
igicibwa. Abo bantu b'indakemwa batashoboraga kureka guterana ngo baramye Imana, 
byabaye ngombwa ko bashaka ahantu hihishe bateranira, mu nzu zicuze umwijima, ndetse 
mu bihe runaka by’umwaka bakajya mu mashyamba mu gihe cy'"amasaha y'igicuku. Mu 
bwihisho bubatwikiriye bwo mu mashyamba, aho Imana ubwayo yabubakiye urusengero, abo 
bana bayo babaga baratatanye kandi batotezwa, niho bateraniraga kugira ngo bagaragaze ibiri 
mu mitima yabo basenga kandi baririmba. Nyamara nubwo bari bafite uko kwigengesera 
kose, abenshi muri bo bagiriwe nabi cyane bazira kwizera kwabo. Inzu z"imbohe zuzujwemo 
abantu. Imiryango yagiye itatana. Abantu benshi birukanwa mu bihugu byabo, bahungira mu 
mahanga. Nyamara Imana ntiyigeze ihana abantu bayo, kandi itoteza ntiryari gushobora 
gucecekesha ubuhamya bwabo. Benshi bambukijwe inyanja bajya muri Amerika, aho 
bashinze imfatiro z7umudendezo mu miyoborere y'ubutegetsi no mu by’idini, ari wo wabaye 
ishema n'urukuta rukingira iki gihugu. 


Nanone nk'uko byagenze mu bihe by'intumwa, itoteza ryatumye ubutumwa bwiza 
bwamamara. Ubwo Yohana Bunyan yari afungiwe muri gereza mbi cyane yari yuzuwemo 
n’abantu bakoze amarorerwa y'ubwicanyi, yahumekaga umwuka w'ijuru, kandi aho hantu ni 
ho yandikiye igitabo cye cyuzuye ishushanyamvugo, kivuga iby’`umugenzi wagendaga ava 
mu gihugu cy’irimbukiro agana mu murwa wo mu ijuru. Mu gihe gisaga imyaka magana 
abiri, iryo jwi ryavuye muri kasho y’i Bedford ryagiye rivugana imbaraga ikora ku mitima 
y'abantu. Ibitabo bya Bunyan ari byo: “Urugendo rw’ Umukristo” n’ikindi cyitwa, “Ubuntu 
busaze ku Munyabyaha Ruharwa” 267 , byayoboye abantu benshi mu nzira y'ubugingo. 


Baxter, Flavel, Alleine, n'abandi bantu bafite impano kandi bize, ndeste b’inararibonye 
mu Bukristo bahagurukanye imbaraga nyinshi, barwanira ukwizera kwahawe abera. 
Umurimo wakozwe n’abantu bagizwe ibicibwa kandi batarengerwaga n’amategeko 
y'abategetsi b’iyi isi, ntuzigera uhagarara. Ibitabo byanditswe na Flavel ari byo; “Isoko 
y Ubugingo” na “Uburyo bw'Ubuntu” 268 byigishije abantu benshi uburyo bwo kuragiza 


ubugingo bwabo Kristo. Igitabo cyanditswe na Baxter cyitwa: “Umupasitoro Uvuguruwe” 

269 cyabereye umugisha abantu benshi bifuzaga ububyutse mu murimo w'Imana; ndetse 
n'ikindi gitabo cye cyitwa: “Ikiruhuko cy'Abera Kitazashira,” 270 cyakoze umurimo wacyo 
mu kuyobora abantu benshi ku “kiruhuko” kibikiwe ubwoko bw'Imana. 


Hashize imyaka ijana, mu gihe cy”umwijima ukomeye mu by'umwuka, nibwo hadutse 
Whitefield na Wesleys bari abatwaramucyo bakorera Imana. Mu gihe cy'ubutegetsi 
bw'itorero, abaturage bo mu Bwongereza bari barasubiye inyuma cyane mu by'idini, ku 
buryo byari biruhije cyane kubatandukanya n'abapagani. Abayobozi mu by’idini bari 
baratwawe n'inyigisho y’iby’iyobokamana ryubakiye ku byaremwe, kandi izo nyigisho ni zo 
zari ziganje mu iyobokamana ryabo. Abo mu rwego rwo hejuru basuzuguraga 
iby'ubutungane, kandi bakirata ko bari hejuru y’icyo bitaga ubwaka mu by'ubutungane. Abo 
mu rwego rwo hasi bari bari mu bujiji bukabije kandi barirunduriye mu gukora ibibi mu gihe 
itorero nta butwari ryari rifite, cyangwa ukwizera byashyigikira umurimo wo kuvuga ukuri 
wari warasubiye inyuma. 


Inyigisho y'ingenzi ivuga ibyo kugirwa intungane kubwo kwizera, yigishijwe na Luteri 
mu buryo bwumvikana, yari iri hafi kwibagirana burundu; kandi ihame rya Roma ryo 
kwiringira ko imirimo myiza ihesha agakiza ryari ryarahawe intebe. Whitefield n’abayoboke 
ba Wesley, bari bamwe mu bagize itorero ryariho, bo bashakaga kwemerwa n’Imana 
babikuye ku mutima, kandi bari barigishijwe ko bakwemerwa na Yo babikesheje imibereho 
izira amakemwa ndetse no kubahiriza amategeko y’idini. 


Umunsi umwe, ubwo Charles Wesley yari arwaye kandi yumva ko ari hafi gupfa, 
yabajijwe ishingiro ry’ ibyiringiro bye by’ubugingo buhoraho. Igisubizo cye cyabaye iki ngo 
:“Nakoresheje umuhati wose nshoboye nkorera Imana.” Ubwo incuti ye yari yamubajije icyo 
kibazo yasaga n'itanyuzwe n’icyo gisubizo, Wesley yaribwiye ati: “Bite! Nonese imihati 
yanjye ntihagije kumpesha ibyiringiro? Urashaka guhindura ubusa imihati yanjye? Nta kindi 
kintu mfite nshobora kwiringira.” 271 


Ngiryo icuraburindi itorero ryarimo, rigahisha impongano y'ibyaha, rikambura Kristo 
ikuzo rye, kandi rigakura intekerezo z'abantu ku byiringiro rukumbi by'agakiza, ari byo 
maraso y’ Umucunguzi wabambwe. 


Wesley na bagenzi be bari barageze ubwo basobanukirwa ko idini nyakuri rifite icyicaro 
mu mutima, kandi ko amategeko y'Imana akomatanya intekerezo, amagambo ndetse 
n'ibikorwa. Bamaze kwemera ko ubutungane bw'umutima ari bwo ngombwa, kimwe 
n'inyifato iboneye mu mibereho y'umuntu igaragara inyuma, batangira kugendera mu 
mibereho mishya. Kubw'umuhati udakebakeba kandi basenga, bashishikariye gutsinda ibibi 
biranga umutima wa kamere. Babayeho ubuzima bwo kwiyanga, burangwa n’urukundo no 
kwicisha bugufi, bakubahiriza badakebakeba uburyo bwose batekerezaga ko bushobora 
kubafasha, kugira ngo babone icyo bifuzaga cyane ari cyo: bwa butungane bubahesha 
kwemerwa n'Imana. Ariko ntibabashije kubona icyo bashakaga. Umuhati wose bagiraga 


ntiwabashije kubakiza iteka bacirwagaho n’icyaha cyangwa ngo utsinde imbaraga zacyo. 

Urwo rugamba bariho nirwo Luteri yarwanye igihe yari mu kumba ke ahitwa Erfurt. Ni nacyo 
kibazo cyari cyarashenguye umutima maze akibaza ati: “Umuntu yashobora ate gutunganira 
Imana?” 272 


Umuriro w'ukuri kw'ijuru wari uri hafi kuzima ku bicaniro cy’Ubuporotesitanti, 
wagombaga kongera gukongezwa n'itara rya kera ryakongejwe n’Abakristo b'i Boheme 
ryamuritse mu gihe cy”imyaka myinshi. Nyuma y'Ubugorozi muri Boheme, Ubuporotesitanti 
bwari bwararibaswe na Roma. Abantu bose banze kureka ukuri byabaye ngombwa ko 
bahunga. Bamwe muri bo babonye ubuhungiro i Sazony, maze bahageze bakomera ku 
kwizera kwa kera. Mu rubyaro rw’abo bakristo niho haturutse umucyo wageze kuri Wesley 
na bagenzi be. 


Yohani na Karoli Wesley bamaze kurobanurirwa kuba ababwirizabutumwa, boherejwe 
muri Amerika. Mu bwato bwari bubatwaye, harimo itsinda ry’abantu bakomoka ku bakristo 
b'i Boheme bahungiye 1 Sazony bitwaga aba “Moravians”. Mu rugendo, ubwato bwahuye 
n'umuraba ukaze, maze Yohani Wesley abonye agiye gupfa, yumva nta byiringiro 
by'amahoro afitanye n'Imana. Ariko ibihabanye n'ibyo, Abadage barimo bo bagaragaje 
gutuza n'ibyiringiro Wesley atari afite. 


Aravuga ati :“Mbere y'aho, nari nitegereje imyitwarire yabo idakebakeba. Kubwo 
kwicisha bugufi kwabo, bari bakomeje gutanga igihamya gihoraho, bakorera abandi bagenzi 
imirimo igenewe abagaragu itarabashaga gukorwa n’Umwongereza uwo ari we wese. 
Bayikoraga babyishimiye kandi nta gihembo, bavuga ko ari byiza ku mitima yabo irangwa 
n'ubwibone kandi ko Umukiza wabo ubakunda yabakoreye ibisumba ibyo. Buri munsi wose 
wabahaga amahirwe yo kugaragaza ubugwaneza butabashaga gukomwa mu nkokora no 
kubwirwa nabi. Iyo babaga basuzuguwe, bakubiswe cyangwa bateraganwe, bongeraga 
kubyuka maze bakigendera; ariko nta magambo yo kwinuba yarangwaga mu kanwa kabo. 
Noneho igihe cyari kigeze cyo kubagerageza ngo bigaragare ko batakigira ubwoba, ubwibone, 
umujinya n’umutima wo kwihorera. Ubwo bari bageze hagati batondagura indirimbo ya 
zaburi batangizaga umurimo wabo, inyanja yarazikutse umuraba ukaze uraza, umena igice 
cy'imbere cy'ubwato, uraburengera, amazi yisuka mu bwato biba nk'aho bwaguye 
imuhengeri. Abongereza batangiye kuvuza induru. Abadage bo bikomereje indirimbo mu 
mutuzo. Nyuma y'aho, naje kubaza umwe muri bo nti, “Mbese nta bwoba mwari mufite?” 
Yaransubije ati, “Oya. Ndashima Imana.” Nongeye kumubaza nti, “Ariko se umugore wawe 
n'abana bawe ntibigeze bagira ubwoba?” Yansubije yitonze ati, “Oya, abana n’abagore bacu 
ntibagira ubwoba bwo gupfa.”” 273 


Ubwo twari tugeze 1 Savannah, Wesley yamaze akanya avugana n'aba bakristo b'aba 
Moravians, maze atangazwa cyane n'imyitwarire yabo ya gikristo. Igihe yandikaga avuga 
ibyabaye muri rimwe mu materaniro yabo y’iyobokamana yari ahabanye cyane n’imihango 
y'itorero ry Ubwongereza itarangwamo ubushyuhe, yaravuze ati :“Kwiyoroshya gukomeye 
ndetse n’uburyo bifata mu masengesho byanteye gutekereza mbere y’imyaka igihumbi na 

magana arindwi yari ishize, maze ntekereza ko ndi muri rimwe muri ya materaniro 
ahatararangwaga imihango igaragara inyuma no gutwarwa by'indengakamere, ahubwo 
Pawulo, umuboshyi w”amahema, cyangwa Petero wari umurobyi ari bo bayayoboye, nyamara 
hakagaragara imbaraga ya Mwuka w'Imana.” 274 


Ubwo Wesley yari agarutse mu Bwongereza, yaje kwigishwa n'umubwiriza w’°umukristo 
w'umumorave (Moravian), maze abasha gusobanukirwa kurushaho iby’ukwizera Bibiliya 
yigisha. Yemeye ko agomba kureka kwishingikiriza ku mirimo ye ngo ibe yamuhesha 
agakiza, kandi ko akwiriye kwiyegurira burundu “Ntama w'Imana ukuraho ibyaha by’abari 
mu isi.” Mu iteraniro ry’itsinda ry” abamorave ryaberaga i London, Luteri yanditse ubutumwa, 
asobanura impinduka Mwuka w'Imana akorera mu mutima w'uwizeye. Ubwo Wesley 
yategaga amatwi, ukwizera kwagurumanye mu bugingo bwe. Aravuga ati: “Numvaga 
umutima wanjye ususurutse mu buryo budasanzwe, numvise nkwiriye kwiringira Kristo 
wenyine kugira ngo mbone agakiza; kandi mfite ibyiringiro ko yankuyeho ibyaha byanjye 
bwite, ambatura itegeko ry" icyaha n'urupfu.” 275 


Mu myaka myinshi yari amaze arangwa n'intege nke no kubura ihumure, imyaka yo 
kwiyanga gukomeye, imyaka yo kugawa no gucishwa bugufi, Wesley yari ataratezutse ku 
mugambi we wo gushaka Imana. Ubu rero yari amaze kuyibona, kandi ubuntu yahihibikaniye 
guhabwa akoresheje amasengesho, kwiyiriza ubusa, ibikorwa by’ubugwaneza no kwibabaza, 
yari yasobanukiwe ko ari impano idatangirwa ” igiciro runaka cyangwa amafaranga.” 


Ubwo yari amaze gukomera mu kwizera Kristo, umutima we wagurumanagamo icyifuzo 
cyo kwamamaza hose ubutumwa bwiza bw’ubuntu Imana igirira abantu nta kiguzi. Yaravuze 
ati: ” Isi yose nayifataga nka paruwasi nyobora, mu karere kose k'isi aho nashoboraga kuba 
ndi, nabonaga ko bikwiriye kandi bitunganye ndetse nkumva ari inshingano yanjye ko mbwira 
ubutumwa bwiza bw’agakiza abashaka kumva bose.” 276 


Yakomeje imibereho ye idakebakeba kandi yo kwiyanga, ariko noneho atari yo shingiro 
ryo kwizera kwe ahubwo ari ingaruka yako; atari umuzi w'ubutungane, ahubwo ari amatunda 
yabwo. Ubuntu bw'Imana muri Yesu-Kristo ni ishingiro ry’ibyiringiro bya Gikristo, kandi 
ubwo buntu buzagaragarira mu kumvira. Ubuzima bwa Wesley yari yaraburunduriye mu 
murimo wo kubwiriza ukuri gukomeye yari yarakiriye ari ko: — kugirwa intungane binyuze 
mu kwizera amaraso ya Yesu-Kristo akuraho ibyaha, n'imbaraga ihindura umutima ya 
Mwuka Muziranenge maze ikera imbuto mu mibereho ikurikiza urugero rwa Kristo. 


Whitefield na bagenzi ba Wesley bari barateguriwe umurimo n'umutima buri wese yari 
yaramaranye igihe kirekire umwemeza ko ashobora kurimbuka; bityo bibatera kubasha 
kwihanganira ibirushya nk’abasirikare beza ba Kristo. Bari baranyuze mu gusuzugurwa, 
gukwenwa n'itotezwa, haba mu gihe bari bakiri muri za kaminuza ndetse no mu itangira 
ry umurimo. Bo ubwabo na bagenzi babo bake babakundaga, baje guhabwa izina 
ry’ Abametodisiti n’abanyeshuri bagenzi babo batubahaga Imana babakwenaga. Muri icyo 

gihe, iryo zina ryafatwaga nk'irisuzuguritse, ariko ubu, ni iry icyubahiro, rifitwe na rimwe 
mu matorero magari cyane mu Bwongereza no muri Amerika. 


Nka bamwe mu bagize Itorero ry” Ubwongereza, bari bakomeye cyane ku mihango yaryo 
yo gusenga; ariko Umukiza yari yaraberetse mu Ijambo rye ikintu kirushije ibyo byose 
agaciro. Mwuka Muziranenge yabahatiraga kubwiriza ibya Kristo wabambwe. Imbaraga 
y'"Isumbayose yahoranaga nabo mu murimo. Abantu ibihumbi byinshi baremezwaga kandi 
bagahinduka by’ukuri. Nuko rero, izo ntama zagombaga kurindwa ibirura. Ntabwo Wesley 
yatekerezaga gushinga itorero rishya, ariko yateranyirije abizeraga mu cyitwaga Ihuriro 
Metodisiti. 277 


Abo babwiriza baje guhura no kurwanywa mu buryo bukomeye kandi buteye ubwoba 
biturutse ku itorero risanzwe ririho; nyamara Imana mu bwenge bwayo yari yayoboye 
ibyagiye bibaho kugira ngo itume ivugura ritangira mu itorero ubwaryo. Iyo iryo vugurura 
rituruka hanze y'itorero, ntiryajyaga gucengera ngo rigere aho ryari rikenewe cyane. Ariko 
bitewe n'uko ababwiriza b'ivugurura bari abayoboke b’itorero kandi bakaba barakoreraga 
munsi y'ubuyobozi bw’itorero, aho bashoboraga kubona icyuho hose, ukuri kwakingurirwaga 
imiryango kukinjira aho kutari kubasha gukingurirwa mu bundi buryo. Bamwe mu bayobozi 
b'itorero bakanguwe mu bitotsi barimo, maze bahinduka ababwiriza b’abanyamwete muri za 
paruwasi zabo. Amatorero yari yaragushijwe ikinya n’imihango, yongeye kugarura ubuzima. 


Mu gihe cya Wesley, kimwe no mu bindi bihe by’amateka y’itorero, abantu bafite impano 
zitandukanye bakoze umurimo bahawe. Ntabwo bagiye bahuza ku ngingo zose z'imyizerere, 
ariko bose bayoborwaga na Mwuka w'Imana, kandi bashyiraga hamwe mu kugera ku 
mugambi wari ushishikaje wo kugarurira Kristo imitima. Kutavuga rumwe hagati ya 
Whitefield n’abari mu ruhande rwa Wesley byageze ubwo bisa n’ibigiye guteza amacakubiri; 
ariko kubera ko bari abantu bigishijwe kwicisha bugufi mu ishuri rya Kristo, kwihanganirana 
n'urukundo byabateye kwiyunga. Ntibagiraga igihe cyo kujya impaka mu gihe ubuyobe 
n’ibicumuro byabaga gikwira hirya no hino kandi abanyabyaha baramanukaga berekeza mu 
nzira yo kurimbuka. 


Abagaragu b'Imana bagendaga mu nzira iruhije. Abakomeye n'intiti bakoresheje 
imbaraga zabo babarwanya. Nyuma y'igihe gito, benshi mu bayobozi bakuru b’itorero 
bagaragaje ubugizi bwa nabi ku mugaragaro, maze inzugi z'insengero zirafungwa bityo 
ukwizera gutunganye n'abakwamamazaga birakingiranwa. Imikorere y'abayobozi b’itorero 
mu kubarwanyiriza mu magambo yavugirwaga ku ruhimbi yabyukije ibyari mu mwijima, 
ubujiji n’ibicumuro. Yohana Wesley yagiye asimbuka urupfu inshuro nyinshi 
kubw'ibitangaza by’ubuntu bw "Imana. Igihe imbaga y” abantu barakaye bari bamuhagurukiye 
kandi bikaba byarasaga n'aho nta buryo bwo kubacika, umumarayika yaje mu ishusho 
y'umuntu maze amujya iruhande, ba bantu barihinze maze umugaragu w'Imana abona uko 
ava aho hantu hari akaga gakomeye ntacyo abaye. 

Ubwo Wesley yavugaga iby’igihe kimwe yarokowe mu maboko y'imbaga y’abantu bari 
bafite uburakari bukaze bashaka kumugirira nabi yaravuze ati : “Ubwo twamanukaga umusozi 
tugenda mu nzira inyerera twerekeje mu mujyi, abantu benshi bakoraga uko bashoboye ngo 
bangushe hasi, bibwira ko nindamuka nguye hasi ntarabasha kongera guhaguruka ukundi. 
Nyamara sinigeze ngwaguza, ndetse habe no kunyerera gato kugeza ubwo nashoboye kubava 
mu nzara. . . Nubwo benshi bageragezaga kumfata ikora ry’ishati cyangwa imyenda kugira 
ngo bampirike, ntibashoboye kugira icyo bafata: umwe gusa ni we washoboye kumfata 
agakomeza agapfundikizo k'umufuka w'agakote kanjye gato, ariko mu kanya gato kaje 
gucika gasigara mu ntoke ze; naho akandi gapfundikizo k'umufuka warimo inoti 
y'amafaranga kacitse uruhande rumwe. Umugabo munini wari inyuma yanjye yampondaguye 
kenshi akoresheje inkoni y'icyuma. Iyo ayinkubita incuro imwe ku gatwe k'inyuma, byari 
kumugabaniriza umuruho wo gukomeza kunkubita. Nyamara uko yabanguraga inkoni ngo 
ankubite niko yahinduraga icyerekezo mu buryo ntamenya uko byagendaga kuko 
ntashoboraga guhindurira iburyo cyangwa ibumoso. . . Undi yaje yatanya mu bantu maze 
azamura ukuboko ngo kwe ngo ankubite ariko mu buryo butunguranye inkoni iragwa maze 
ankora ku mutwe avuga ngo: “Mbega imisatsi yoroshye inyerera afite!”. .. Abantu babaye 
aba mbere mu kugira imitima ihindutse ni ibihanda byo mu mujyi, ababaga ku ruhembe 
Tw imbere rw’abagome mu byabagaho byose, kandi umwe muri bo yari umurwanyi wubahwa 
warwaniraga ku rubuga rw'abakirana. 


“Mbega kwitabwaho gutangaje Imana ikoresha kugira ngo idutegurire gukora ibyo ishaka! 
Hashize imyaka ibiri banteye igice cy’itafari kimpusha urutugu. Ubwo kandi hari hashize 
umwaka ntewe ibuye hagati y”amaso. Mu kwezi gushize narakubiswe ndetse n’uyu mugoroba 
nakubiswe kabiri; ubwa mbere nari ntaragera mu mujyi, ubwa kabiri ni igihe 
nawusohokagamo; nyamara byose ntacyo byantwaye kubera ko nubwo umuntu yankubita mu 
gituza n’imbaraga ze zose, undi akankubita ku munwa n'imbaraga nyinshi ku buryo amaraso 
yahita ava, nababara nk’aho yankubise igikenyeri.” 278 


Abametodisite b’icyo gihe - baba abizera basanzwe kimwe n’ababwiriza — bihanganiye 
gusuzugurwa no gutotezwa biturutse mu bagize itorero kimwe no mu n'abahakana ku 
mugaragaro ko atari abanyadini babaga barakajwe n'ibinyoma byavugwaga kuri abo 
Bametodisiti. Bajyanwaga imbere y’inkiko z'ubutabera. Izo nkiko zitwaga zityo ku izina gusa 
kuko ubutabera nyabwo bwari ingume mu nkiko z’icyo gihe. Akenshi bahohoterwaga 
n'ababatotezaga. Imbaga y'abantu b'abagome yavaga mu inzu ijya mu yindi, bangiza ibintu, 
bamenagura ibikoresho byo mu mazu, basahura ibyo bashaka byose kandi bagahutaza 
abagabo, abagore n'abana. Rimwe na rimwe, inyandiko zashyirwaga ku karubanda 
zikararikira abashaka kuza kumena amadirishya no gusahura amazu y’ Abametodisiti bakagira 
aho bateranira mu gihe runaka. Uko kurenga ku burenganzira bwa muntu no kwica itegeko 
ry’ Imana byaremerwaga bigakorwa nta muntu ubicyashye. Hakomeje gukorwa itoteza 
riteguwe neza ryibasiye abantu baregwaga ikosa rimwe gusa ryo guharanira kugarura 
abanyabyaha bari mu nzira y’irimbukiro bakaberekeza mu nzira y’ubutungane. 

Ubwo Yohani Wesley yavugaga ku byo we na bagenzi be baregwa yaravuze ati : ” Bamwe 
barega bavuga ko inyigisho z'abo bantu ari ibinyoma, ubuyobe kandi ari ubwaka; kandi ko 
batari barigeze bazumva kuva kera kugeza icyo gihe; ko yaba ari amahame ayobya, ubwaka 
n'ubupapa. Ibyo birego byose byamaze kujya binengwa uhereye mu mizi, kubera ko 
byagaragaye rwose ko buri cyiciro cy’ayo mahame ari inyigisho yumvikana y’Ibyanditswe 
Byera nk'uko bisobanurwa n’itorero ryacu. Kubw’ibyo rero, ayo mahame ntashobora kuba 
ibinyoma cyangwa ngo abe ayobya mu gihe Ibyanditswe ari iby'ukuri.” “Abandi barega 
bagira bati, “Inyigisho zabo ntizikebakeba rwose; batuma inzira ijya mu ijuru irushaho 
gufungana.’ Kandi mu by'ukuri, iki ni cyo cy’ishingiro duhakana, (nk'uko ari cyo cyonyine 
cyigeze kubaho mu gihe runaka,) kandi mu buryo bw'ibanga ni nacyo gishamikiyeho ibindi 
byinshi cyane byigaragaza mu buryo butandukanye. Ariko se abo bantu baba batuma inzira 
igana ijuru irushaho gufungana kuruta uko Umwami wacu n'intumwa ze babigenje? Mbese 
amahame yabo yaba akomeye kuruta avugwa na Bibiliya? Muzirikane gusa amasomo make 
yumvikana: “Ukundishe Uwiteka Imana yawe umutima wawe wose, n'ubugingo bwawe 
bwose, n'imbaraga zawe zose, n'ubwenge bwawe bwose, kandi ukunde na mugenzi wawe 
nk'uko wikunda.’ 279 “Kandi ndababwira yuko ijambo ryose ry'impfabusa abantu bavuga 
bazaribazwa ku munsi w'amateka.” 280 “Namwe iyo murya, cyangwa munywa, cyangwa 
mukora ikindi kintu cyose, mujye mukorera byose guhimbaza Imana.” 281 


“Niba inyigisho zabo zikomeye kurusha ibi byavuzwe n'Ibyanditswe, bakwiriye 
kubarwaho ikosa; ariko mu mitima yanyu muzi neza ko atari ko bimeze. Nyamara se ni nde 
wavuga ko yakoroshyaho n'akanyuguti kamwe ntabe agoretse ijambo ry'Imana? Mbese 
umuntu uwo ari we wese w'gisonga wabikijwe ubwiru bw'Imana yagaragara ko ari 
indakemwa mu gihe ahinduye umugabane umwe w'ibyo yabikijwe? —Oya. Ntacyo 
yagabanya, ntacyo yakoroshya. Ahubwo ategetswe kubwira abantu bose ati, “Ntabwo 
nshobora gucisha bugufi Ibyanditswe kugira ngo bihuze n’ibibashimisha. Mugomba 
kuzamuka mugashyikira urwego bibasaba kugeraho bitaba ibyo mukazarimbuka by’iteka 
ryose.” Imvugo ya rubanda ni uko abo bantu badafite urukundo. Koko se nta rukundo bafite? 
Ni mu ruhe rwego? Mbese ntibagaburira abashonji kandi bakambika abambaye ubusa? “Oya 
rwose; aho siho hari ikibazo: Ibi ntibabura kubikora rwose, ahubwo nta rukundo bagira mu 
gushyira mu gaciro! Batekereza ko nta muntu ushobora gukizwa uretse abagendera mu nzira 
nabo banyuramo.” 282 


Ugusubira inyuma mu by’umwuka kwari kwaragaragaye mu Bwongereza mbere yuko 
Wesley atangira umurimo we, cyane cyane byari ingaruka y’inyigisho zavugaga ko kwizera 
konyine ari ko guhesha agakiza kandi ko umuntu adakeneye kumvira amategeko y'Imana. 
283 Abantu benshi bemezaga ko Kristo yakuyeho amategeko y'Imana kandi ko kubera ibyo, 
bitakiri ngombwa ko Abakristo bayubahiriza; bakavuga ko uwizera yabatuwe mu “bubata 
bwo gukora imirimo myiza.” Abandi nabo, nubwo bemeraga ko amategeko ahoraho iteka 
ryose, bavugaga ko bitakiri ngombwa ko abavugabutumwa basaba abantu kumvira ibyo 
amategeko asaba kubera ko abo Imana yatoreye guhabwa agakiza, bazabashishwa 

“n’imbaraga ntakumirwa y'ubuntu bw'Imana, bagakora ibitunganye kandi biboneye”, mu 
gihe abagenewe kurimbuka bo, “badafite imbaraga ibabashisha kumvira amategeko 
y'Imana.” 


Abandi nabo bizeraga ko “intore zidashobora kwigera zigwa ngo zive mu buntu cyangwa 
ngo zibure kwemerwa n'Imana.” Byabagejeje ku mwanzuro uteye ubwoba wavugaga ko “mu 
by'ukuri ibikorwa bibi bakora, atari ibikorwa by'ibyaha, kandi ko bidakwiriye gufatwa ko 
bishe amategeko y'Imana, ndetse ko kubw'ibyo, badafite impamvu ibatera kwicuza ibyaha 
byabo cyangwa ngo babireke kubwo kwihana.” 284 


Kubw'ibyo, ba bandi bashyigikiraga ukwizera gusa bakarwanya amategeko, bavuze ko na 
kimwe mu byaha bikomeye cyane, “gifatwa muri rusange ko ari ukugomera amategeko 
y'Imana, ko atari icyaha imbere y'Imana,” igihe gikozwe n’umwe mu batowe, “kubera ko 
ibyo ari kimwe mu byangombwa kandi biranga abatowe, ko badashobora kugira icyo bakora 
kidashimishije Imana cyangwa se icyo amategeko abuzanya.” 


Ayo mahame ateye ubwoba ahuje rwose n'inyigisho zaje gukurikiraho z’abigisha bari 
ibirangirire ndetse n'abize iby’iyobokamana, zavugaga ko nta mategeko adahinduka ariho 
y'Imana, yo kuba urugero rw'ubutungane, ko ahubwo urugero rw'imico mbonera 
rugaragazwa n'umuryango mugari w'abantu ubwawo, kandi ko urwo rugero ruhora 
ruhinduka. Ibyo bitekerezo byose bikomoka kuri wa mwuka ukomeye — umwuka wa wa 
wundi, nubwo yari mu batuye ijuru batarangwagamo icyaha, yatangiye umurimo we wo 
gushaka gukuraho amategeko atunganye y'Imana. 


Inyigisho zavugaga ko Imana ari yo igenera umuntu mu buryo budahinduka imico agomba 
kugira, zateye abantu benshi gutera umugongo amategeko y'Imana. Wesley yarwanyije 
byimazeyo ibinyoma by'abo bigisha barwanyaga amategeko y'Imana kandi yerekana ko 
amahame yabyaye izo nyigisho ahabanye n’ukuri kw'"Ibyanditswe Byera. ” Ubuntu bw” Imana 
buzanira abantu bose agakiza bwarabonetse.” “Ngibyo ibyiza bishimisha Imana Umukiza 
wacu, ishaka ko abantu bose bakizwa kugira ngo babashe kumenya ukuri kuzuye. Hariho 
Imana imwe rukumbi kandi umuhuza wayo n'abantu ni umwe, na we ni umuntu, ni Kristo 
Yesu witanze agapfa ngo abere incungu abantu bose.” 285 Mwuka w'Imana atangirwa ubuntu 
kugira ngo abashishe umuntu wese gushyikira uburyo bwose bumugeza ku gakiza. Bityo 
Kristo, we “Mucyo nyakuri,” “yaje mu isi maze amurikira abantu bose.” Abantu bananirwa 
kwakira agakiza bitewe no kwanga impano y’ubugingo buhoraho babyihitiyemo.” 286 


Ubwo yasubizaga ku byavugwaga ko urupfu rwa Kristo rwakuyeho amategeko cumi 
y'Imana ndetse n'amategeko y'imihango, Wesley yaravuze ati: “Ntabwo Yesu yakuyeho 
amategeko yo mu mategeko cumi, kandi yashimangiwe n'abahanuzi. Ntabwo umugambi 
wamuzanye wari uwo kugira ngo akureho umugabane n’°umwe w'ayo mategeko. Iri ni itegeko 
ridashobora guhinduka, iri tegeko ni umuhamya nyakuri “ukomeye mu ijuru’ . . .Aya 
mategeko yabayeho kuva isi ikiremwa, kandi ntiyari “yanditswe ku bisate by’amabuye,” 


ahubwo yari yanditswe mu mitima y’abana b’abantu igihe bavaga mu biganza by’ Umuremyi. 

Kandi nubwo inyuguti zanditswe n'urutoke rw"Imana ubu zaba zarangijwe cyane n’icyaha, 
ntabwo bishiboka ko zisibangana burundu mu gihe cyose tukimenya gutandukanya ikibi 
n’icyiza. Buri mugabane wose w"ayo mategeko ugomba kugenga abantu bose, no mu bihe 
byose, bidatewe n’igihe cyangwa ahantu, cyangwa indi mpamvu iyo ari yo yose ishobora 
guhinduka, ahubwo bitewe na kamere y'Imana na kamere y'umuntu ndetse n’isano itabasha 
guhinduka bafitanye. 


“Sinaje kuyakuraho, ahubwo naje kuyasohoza.’ Nta gushidikanya, ubusobanuro bw'ibyo 
Yesu avuga aha (bitavuguruzanya n'ibyavuzwe byose mbere cyangwa ibyakurikiyeho), -ni 
ubu: Naje kuyasohoza ku rugero rwuzuye, ntitaye ku busobanuro ubwo ari bwo bwose 
bw'abantu: Nzanywe no gushyira ku mugaragaro ibihishwe byose kandi bitumvikanaga muri 
yo: nzanywe no gutanga ubusobanuro nyakuri kandi bwuzuye bwa buri mugabane wayo 
wose; kugira ngo nerekane uburebure, ubugari no kwaguka kose bya buri tegeko riyarimo, 
ndetse n'ubuhagarike n'ubujyakuzimu bwayo, ubutungane bwayo butagereranywa ndetse 
n’imbaraga y'iby'umwuka iri muri buri mugabane wayo.” 287 


Wesley yavuze ubwuzuzanye ntakemwa bw' amategeko n'ubutumwa bwiza. Yaravuze ati: 
“Kubw’ibyo rero, hariho isano ikomeye hagati y'itegeko n’ubutumwa bwiza umuntu 
yasobanukirwa. Ku ruhande rumwe, amategeko ahora atuyobora ku butumwa bwiza kandi 
arabutwereka; ku rundi ruhande, ubutumwa bwiza buhora butwerekeza ku kurushaho 
gusohoza amategeko mu buryo nyabwo. Urugero ni uko amategeko adusaba gukunda Imana, 
gukunda bagenzi bacu, kugwa neza, kwicisha bugufi no kubonera. Twiyumvamo ko ibyo 
bintu tutabishoboye; ni ukuri ko ari ibintu “bidashobokera umuntu”; ariko tubona isezerano 
Imana idusezeranira ryo kuduha urwo rukundo rwayo, kuduhindura abicisha bugufi, 
abagwaneza n'intungane. Twishingikiriza kuri ubu butumwa bwiza, kuri iyo nkuru nziza; 
tugenzerezwa uko ukwizera kwacu kuri; kandi ubutungane bw'amategeko busohorezwa muri 
twe, ” kubwo kwizera Yesu Kristo...” 


Wesley yaravuze ati : “Ku ruhembe rw' imbere rw'abanzi b'ubutumwa bwiza bwa Kristo, 
hari abantu bacira urubanza amategeko ku mugaragaro mu buryo bweruye, kandi 
“bakayatuka;” bakigisha abantu kwica amategeko (guhindura ubusa, gukerensa, gukuraho 
inshingano afite), bitari itegeko rimwe gusa, ryaba iryoroheje cyangwa irikomeye cyane 
ahubwo yose uko yakabaye ... Igitangaje cyane mu bintu byose biba muri ubu buyobe 
bukomeye, ni uko ababuguyemo bizera mu by'ukuri ko bubaha Kristo nyamara bakuraho 
amategeko ye, kandi ko berereza umurimo we ariko basenya inyigisho ye! Muby'ukuri 
bubaha Kristo nk'uko Yuda yabigenje ubwo yavugaga ati: “Mwigisha! Ndakuramutsa” maze 
akamusoma. Bityo, Kristo ashobora kubwira buri wese muri bo ati: “Uragambanirisha 
Umwana w'umuntu kumusoma?” Kuvuga iby’amaraso ye maze ukamwambura ikamba rye 
no kwirengagiza umugabane uwo ari wo wose w'amategeko ye witwaje kwamamaza 
ubutumwa bwe, ntaho bitaniye no kumugambanira umusoma. Umuntu wese ubwiriza ibyo 
kwizera mu buryo bwirengagiza umugabane uwo ari wo wose wo kumvira, haba mu buryo 
buzigiye cyangwa butaziguye; umuntu ubwiriza ibya Kristo agambiriye gupfobya, cyangwa 

guhindura ubusa itegeko ryoroheje ryo mu mategeko y'Imana , bene uwo ntashobora 
gusimbuka icyo kirego.” 


Wesley yasubije abavugaga ko “kubwiriza ubutumwa bwiza bisimbura amategeko agira 
ati: ” Ibyo turabihakana rwose. Ibyo ntibisimbura rwose umugambi wa mbere w'amategeko 
ari wo wo kwemeza umuntu icyaha, gukangura abasinziriye mu mwijima wa gihenomu.” 
Intumwa Pawulo avuga ko, ” itegeko rimenyekanisha icyaha,” “kandi igihe cyose umuntu 
atari yemezwa icyaha, ntabwo azumva mu by'ukuri uko akeneye amaraso ya Kristo yeza 
ibyaha. . . Nk'uko Umukiza ubwe abibona “abazima sibo bakeneye umuvuzi, keretse 
abarwaye.” Kubw'ibyo rero, ntibyumvikana guha umuganga abazima, cyangwa abibwira 
nibura ko ari bazima. Icyangombwa ni ukubanza ukabemeza ko barwaye; naho ubundi 
nibitaba bityo, ntibazigera bagushimira icyo wabakoreye. Mu buryo nk'ubwo rero, 
ntibyumvikana kuzanira Kristo abafite imitima mizima, itarigeze imeneka.” 288 


Bityo, ubwo yabwirizaga ubutumwa bwiza bw'ubuntu bw'Imana, Wesley akurikije 
urugero rw’ Umwami we, yaharaniraga “kwerereza amategeko ndetse no kuyubahisha.” Mu 
budahemuka, yashohoje umurimo yahawe n'Imana, maze ahabwa amahirwe yo kwibonera 
imbuto zawo zishimishije. Ku iherezo ry'ubuzima bwe bwarambye bukageza mu myaka 
mirongo inani — yamaze imyaka isaga mirongo itanu mu murimo agenda hirya no hino, -- 
abayobotse inyigisho ze bakabishyira ku mugaragaro babarirwaga mu gice cya miliyoni. 
Ariko binyuze mu mirimo yakoze, abantu benshi bari barazahuwe, bakurwa mu irimbukiro 
no guheneberezwa n’icyaha, maze bagera ku buzima burushijeho gutungana, ndetse n’abantu 
benshi bagize imibereho yimbitse kandi ikungahaye biturutse ku nyigisho ze, ntabwo abo 
bantu bose bazamenyekana kugeza igihe umuryango wose w'abacunguwe uzaba uteraniye 
mu bwami bw'Imana. Imibereho ye itanga icyigisho gifite agaciro katagerwa kuri buri 
Mukristo wese. lyaba uko kwizera no kwicisha bugufi, ishyaka ridacogora ndetse 
n'ubwitange no kutizigama byaranze uyu mugaragu wa Kristo byagaragariraga mu matorero 
yo muri iki gihe. 

IGICE CYA 15 — [MPINDURAMATWARA MU BUFARANSA 


Mu kinyejana cya cumi na gatandatu, impinduramatwara yashyikirizaga abantu Bibiliya 
ibumbuye yari yarashatse kwinjira mu bihugu byose by'Uburayi. Ibihugu bimwe 
byayakiranye umunezero nk'aho ari intumwa yoherejwe n’Ijuru. Mu tundi turere, ubupapa 
bwari bwarageze ku ntego ku rwego rukomeye mu kuyamagana ngo itahinjira. Bityo umucyo 
wo kumenya Bibiliya ndetse n’°ubushobozi bwayo buzahura byasaga n’ibibujijwe kuhagera 
rwose. Mu gihugu kimwe, nubwo umucyo wahinjiye ntabwo umwijima wawumenye. Mu 
binyejana byinshi, ukuri n'ibinyoma byarwaniraga guhabwa icyicaro. Amaherezo ikibi 
cyaratsinze maze ukuri mvajuru kuramaganwa. “Uko gucirwaho iteka ni uku; ni uko umucyo 
waje mu isi, abantu bagakunda umwijima kuwurutisha umucyo.” 289 Icyo gihugu cyari 
gisigaje gusarura imbuto z'ibyo cyari cyarahisemo. Mwuka w'Imana wakuwe mu bantu bari 
barasuzuguye impano y’ubuntu bw'Imana. Ikibi cyahawe intebe kirasagamba maze isi yose 
ibona umusaruro wo kwihitiramo kwanga umucyo. 


Urugamba rwo kurwanya Bibiliya rwagiye rushozwa mu Bufaransa mu binyejana byinshi 
rwaje kugera ahakomeye rubyara Impinduramatwara. Ako kaga kadutse kari ingaruka y'uko 
Roma yakuyeho Ibyanditswe Byera. Rwabaye urugero rubi rutigeze rubaho rugaragarije isi 
yose imikorere ya politiki y'ubupapa. Urwo rugamba rwabaye ukwigaragaza kw’ingaruka 
inyigisho z'Itorero ry’i Roma zerekezagaho mu gihe cy'imyaka isaga igihumbi. 


Gukuraho Ibyanditswe Byera kwabayeho mu gihe ubupapa bwari bufite ubutware byari 
byaravuzwe n'abahanuzi; kandi Umuhishuzi nawe yerekanye ingaruka ziteye ubwoba 
zagombaga kugwirira Ubufaransa ziturutse ku butegetsi bw” “umunyabugome.” 


Umumarayika w'Uhoraho yaravuze ati: “Kandi umudugudu wera bazamara amezi 
mirongo ine n'abiri bawukandagira. Abahamya banjye babiri nzabaha guhanura, bahanure 
iminsi igihumbi na magana abiri na mirongo itandatu, bambaye ibigunira. . . . Kandi 
nibarangiza guhamya kwabo, inyamaswa izazamuka ivuye ikuzimu, irwane nabo, ibaneshe, 
ibice. Intumbi zabo zizarambarara mu nzira nyabagendwa yo mu mudugudu munini, ni WO 
witwa i Sodomu no mu Egiputa mu mvugo y'umwuka, ari na ho Umwami wabo yabambwe. 
.. . Abari mu isi bazazishima hejuru, bazikina ku mubyimba, banezerwe, boherezanye 
impano, kuko abo bahanuzi bombi bababazaga abari mu isi. Iyo minsi itatu n'igice ishize, 
umwuka w'ubugingo uva ku Mana winjira muri bo, baherako barahaguruka: ubwoba bwinshi 
butera ababibonye.” 290 


Ibihe bivugwa aha ari byo -” amezi mirongo ine n’abiri” n’“iminsi igihumbi na magana 
abiri na mirongo itandatu”, byose ni bimwe, kandi byose bigaragaza igihe itorero rya Kristo 
ryagombaga kubabazwa n'ikandamizwa rituritse ku butegetsi bw'itorero ry"i Roma. Imyaka 
1260 yo gukomera k'ubupapa yatangiye muri 538 nyuma ya Kristo kandi yagombaga 
kurangira mu 1798. Icyo gihe (mu 1798) ingabo z’Ubufaransa zinjiye i Roma, zifata Papa 
ziramufunga maze aza kuzagwa mu buhungiro. Nubwo undi mupapa mushya yatowe 

bidatinze akamusimbura, ntabwo ubutware bukomeye ubupapa bwari bwaragize bwongeye 
kugira imbaraga nk” ubwo bwari bufite mbere. 


Ntabwo gutotezwa kw'itorero kwakomeje mu gihe cy'iyo myaka 1260. Mu mbabazi 
Z'Imana igirira ubwoko bwayo, yagabanyije ibyo bihe by'akaga gakomeye barimo. Ubwo 
Umukiza yavugaga iby’“amakuba akomeye” yari kuzagwirira itorero, yaravuze ati: “Iyo 
minsi iyaba itagabanijweho, ntihajyaga kuzarokoka n'umwe.” 291 Kubw’Impinduramatwara, 


itoteza ryarahagaraye bigeza mu mwaka wa 1798. 


Ku byerekeye abahamya babiri, umuhanuzi yongera kuvuga ati: “Abo bahamya ni bo biti 
bya elayo bibiri n’ibitereko by’amatabaza bibiri, bihagarara imbere y’ Umwami w'isi.” Naho 
umwanditsi wa Zaburi we yaravuze ati: “Ijambo ryawe ni itabaza ry’ibirenge byanjye, ni 
umucyo umurikira inzira yanjye.” 292 Abo bahamya bombi berekana Ibyanditswe Byera biri 
mu Isezerano rya kera n’Isezerano rishya. Ayo Masezerano yombi ni ibihamya by’ingenzi 
byerekana inkomoko no guhoraho iteka kw’amategeko y’ Imana. Yombi kandi ni ibihamya 
by'inama y'agakiza. Ibigereranyo, ibitambo n’ubuhanuzi byo mu Isezerano rya kera, byose 
byerekezaga ku Mukiza wari kuzaza. Ubutumwa Bwiza n'Inzandiko byo mu Isezerano 
Rishya byose bivuga ibyerekeye Umukiza waje mu buryo buhuye rwose n'ubwo yari 
yarazuzwemo n’ibigereranyo n’ubuhanuzi. 


“Bazahanura iminsi igihumbi na magana abiri na mirongo itandatu, bambaye ibigunira.” 
Mu mugabane munini w'iki gihe, abahamya b'Imana babaye mu mwijima. Ubutegetsi bwa 
Papa bwagerageje guhisha abantu ukuri kw’ Ijambo ry’ Imana maze bubashyikiriza abahamya 
b'abanyabinyoma kugira ngo bavuguruze ubuhamya bw’ijambo ry'ukuri. Ubwo Bibiliya yari 
yaraciwe n'ubutegetsi bw'itorero ndetse n'ubwa Leta; ubwo ibyo Bibiliya ihamya byari 
byaragoretswe, kandi hagakoreshwa imbaraga zose zishoboka kugira ngo abantu ndetse 
n'abadayimoni babashe guteshura intekerezo z'abantu ku kuri kwa Bibiliya; igihe 
abatinyukaga kuvuga iby'ukuri kwayo kwera bahigwaga, bakagambanirwa, bagatotezwa, 
bagafungirwa muri za kasho, bakicwa bazira ukwizera kwabo cyangwa bikaba ngombwa ko 
bahungira mu buvumo bwo mu misozi cyangwa mu myobo, -nibwo abahamya bakiranuka 
bahanuraga bambaye ibigunira. Nyamara bakomeje gutanga ubuhamya bwabo mu gihe cyose 
cy'imyaka 1260. Mu bihe bibi by'umwijima ukomeye hariho abantu b'indahemuka 
bakundaga ijambo ry'Imana kandi baharaniraga icyubahiro cyayo. Abo bagaragu 
b'indahemuka bahawe ubwenge, imbaraga n’°ubushobozi bwo kuvuga ukuri kw'Imana muri 
iki gihe cyose. 


“Kandi iyo umuntu ashatse kubagirira nabi, umuriro ubava mu kanwa, ukotsa abanzi babo: 
kandi nihagira umuntu ushaka kubagirira nabi, uko niko akwiriye kwicwa.” 293 Ntabwo 
abantu bashobora kwica amategeko y'Imana nkana ngo babure guhanwa. Ubusobanuro 
bw'iryo jambo rikomeye bugaragara mu gice cya nyuma cy’Ibyahishuwe: “Uwumva wese 
amagambo y'ubuhanuzi bw'iki gitabo, ndamuhamiriza nti, “Nihagira umuntu uzongera kuri 
yo, Imana izamwongeraho ibyago byanditswe muri iki gitabo. Kandi nihagira umuntu ukura 

ku magambo y'igitabo cy'ubu buhanuzi, Imana izamukura ku mugabane wa cya giti 
cy'ubugingo no ku wa rwa rurembo rwera, byanditswe muri iki gitabo.” 294 


Iyo ni yo miburo Imana yatanze kugira ngo irinde abantu guhindura ibyo yavuze cyangwa 
yategetse uko bishakiye. Iyo miburo ikomeye ireba abantu bose bakoresha ubushobozi bwabo 
bakayobora abandi mu guha agaciro gake amategeko y'Imana. Iriya miburo yari ikwiriye 
gutera ubwoba no guhindisha umushyitsi abantu bavugana agasuzuguro ko kubaha Imana 
cyangwa kutayubaha ari ingingo idafite agaciro gakomeye. Abantu bose bashyira ibitekerezo 
byabo hejuru bakabirutisha iby'Imana yahishuye, abantu bose babasha guhindura 
ubusobanuro nyakuri bw'Ibyanditswe kugira ngo buhuze n'ibyo bishakiye, cyangwa 
bagamije kwisanisha n'isi, bishyiraho inshingano iteye ubwoba. Ijambo ryanditswe ndetse 
n'amategeko y'Imana bizasuzuma imico ya buri muntu kandi bizaciraho iteka abantu bose 
birengagiza iki gipimo kitibeshya kizerekana ko badashyitse. 


“Ubwo bazaba barangije gutanga ubuhamya bwabo.” Igihe ba bahamya bagombaga 
guhanura bambaye ibigunira cyarangiye mu 1798. Ubwo begeraga iherezo ry’igihe umurimo 
wabo wakorwaga mu mwijima, bagombaga kurwanywa n'imbaraga yagereranyijwe 
n’“inyamaswa yavuye ikuzimu.” Mu bihugu byinshi by’Uburayi ubutegetsi bwayoboraga mu 
itorero na Leta bwari bwaramaze imyaka amagana menshi bugengwa na Satani binyuze mu 
mikorere y'ubupapa. Ariko aha na none hongera kugaragara ukwiyerekana gushya 
kw’imbaraga ya Satani. 


Kugumisha Bibiliya mu rurimi rutazwi no kuyihisha abantu byari byarabaye politiki ya 
Roma nyamara yabikoze yitwaje kwerekana ko iyubashye. Mu gihe cy’ubutegetsi bwa Roma, 
abahamya bahanuraga “bambaye ibigunira.” Ariko indi mbaraga (inyamaswa yavuye 
ikuzimu) yagombaga guhaguruka ikarwanya ijambo ry’Imana ku mugaragaro. 


“Umudugudu munini” uwo abahamya biciwe mu tuyira twawo kandi akaba ari naho 
imirambo yabo yari irambaraye, ni Egiputa (Misiri) “mu mvugo y'umwuka.” Mu bihugu 
byose bivugwa n'amateka ya Bibiliya, nta gihugu cyageze ku rugero rwo guhakana kubaho 
kw'Imana nzima nka Misiri kandi kikarwanya amabwiriza yayo. Nta mwami watinyutse 
kwigomeka ku butegetsi bw'ijuru ku mugaragaro nk'umwami wa Egiputa. Igihe Mose 
yamuzaniraga ubutumwa, mu izina ry’Uwiteka, Farawo yasubizanyije ubwibone ati : 
“Uwiteka ni nde, ngo numvire ndeke Abisirayeli? Sinzi Uwiteka, kandi ntabwo narekura 
Abisirayeli.” 295 Ibi ni uguhakana Imana, kandi igihugu kigereranywa na Egiputa nacyo 
cyagombaga guhakana iby’Imana ihoraho itegeka kandi kikagaragaza umuwuka nk'uwo wo 
kutizera no kwigomeka. “Umudugudu munini” ugereranywa na none “mu mvugo y'umwuka” 
na Sodomu. Ugusayisha kwa Sodomu mu kwica amategeko y'Imana byagaragariye 
by’umwihariko mu gukora ibyo bararikiye byose. Iki cyaha kandi cyagombaga kuba ikintu 
cy’ingenzi kiranga ishyanga ryagombaga gusohoza ibyo ibyanditswe byari byaravuze. 


Bityo, nk'uko amagambo y'umuhanuzi yabivuze, mbere gato y'umwaka wa 1798 


ubutegetsi bumwe bukomoka kandi bufite amatwara ya Satani bwagombaga guhaguruka 

kugira ngo burwanye Bibiliya. Kandi mu gihugu aho ubuhamya bw’abahamya b'Imana babiri 
bwajyaga gucecekesherezwa, niho hagombaga kugaragarira guhakana Imana nk'ukwa 
Farawo ndetse no gusayisha mu bibi nk’ukwa Sodomu. 


Ubu buhanuzi bwasohoreye mu mateka y’Ubufaransa nk'uko bwahanuwe rwose mu 
buryo butangaje. Mu gihe cy’Impinduramatwara, mu 1793, “ku ncuro ya mbere nibwo 
abatuye isi bumvise inama iteraniyemo imbaga y’abantu bavukiye kandi bigiye mu gihugu 
cyateye imbere, kandi bavugaga ko bayobora kimwe mu bihugu bikomeye by’i Burayi, maze 
bavugira icyarimwe ko banze ukuri kw’ingenzi umutima w'umuntu wakira, ndetse 
bahakanira icyarimwe ibyo kwizera no gusenga Imana.” 296 “Ubufaransa ni cyo gihugu 
cyonyine ku isi gifite amateka nyakuri yanditswe akiriho, agaragaza ko nk'igihugu 
Ubufaransa bwigometse ku mugaragaro ku Muremyi w'ijuru n'isi. Mu Bwongereza, mu 
Budage, muri Esipanye n'ahandi habayeho kandi hakomeje kubaho abantu batuka Imana 
benshi n'abatayizera benshi, ariko Ubufaransa ni cyo gihugu cyonyine mu mateka y'isi, 
binyuze mu itegeko ryashyizweho n’Inteko Ishinga amategeko yacyo, cyavuze ko nta Mana 
ibaho, kandi abaturage bose batuye umurwa mukuru wacyo ndetse n'abandi benshi hirya no 
hino baba abagore n'abagabo, barabyinye kandi baririmbana ibyishimo bavuga ko bemeye 
itangazwa ry’iryo tegeko.” 297 


Ubufaransa bwerekanye imico yarangaga Sodomu. Mu gihe cy’Impinduramatwara, 
hagaragaye kwangirika kw’imico mbonera ndetse no gusayisha mu bibi bisa n’ibyazaniye 
kurimbuka imidugudu yo mu kibaya. Umwanditsi w'amateka agaragaza ibyo guhakana 
Imana no gusayisha by'igihugu cy'Ubufaransa nk'uko byavuzwe mu buhanuzi: “Mu 
mategeko afitanye isano ya bugufi n'amategeko apfobya iby’iyobokamana, harimo itegeko 
rigabanya agaciro k'Tubumwe buba mu gushyingiranwa maze barigira amasezerano y’uburyo 
busanzwe bworoheje bw’igihe gito, aho abantu babiri bashobora kuyakomeza cyangwa 
bakayasesa uko bishakiye. Nyamara kandi ayo ni yo masezerano akomeye cyane abantu 
bashobora kugirana, kandi kudakuka kwayo kukaba ni ko gutuma umuryango mugari 
wabantu urushaho gukomera. 


. . -Niba abadayimoni bariyemeje gukora kugira ngo bavumbure uburyo bwasenya neza 
kurushaho ibintu byose bikwiye kubahwa, byiza kandi bihoraho mu mibereho y’ab’urugo, 
kandi bakanagira icyizere ko ikibi bagamije gukongeza mu bantu gishobora 
kuzahererekanywa mu b'ibisekuru bigenda bikurikirana, nta gahunda bahimbye yarusha 
izindi kugera kuri iyo ntego neza yaruta gutesha agaciro amasezerano y'abashakanye.... 
Uwitwa Sophie Arnoult wari umukinnyi w'ikimenyabose kubera ibintu bisekeje yavugaga, 
yavuze ko ukwishyingira k’'umugabo n'umugore uko bishakiye kandi bagatana iko bishakiye 
ari “uguhurizwa mu busambanyi.”” 298 


“Aho Umwami wacu yabambwe.” Ibi byavuzwe n'ubuhanuzi nabyo byasohojwe 
n’Ubufaransa. Nta handi mu bindi bihugu higeze hagaragara umwuka wo kwanga Kristo nko 
mu Bufaransa. Nta handi mu kindi gihugu ukuri kwahuye no kurwanywa mu buryo bukomeye 

kandi bubi cyane nko muri icyo gihugu. Mu bikorwa Ubufaransa bwakoze byo gutoteza 
ababwirizabutumwa bwiza, bwabambaga Kristo binyuze mu gutoteza abigishwa be. 


Uko imyaka amagana menshi yajyaga ikurikirana ni ko amaraso y’abera yajyaga amenwa. 
Mu gihe Abawalidense batangaga ubuzima bwabo bakicirwa mu misozi ya Piemont bazira 
“ijambo ry'Imana no guhamya Yesu Kristo,” ni nabwo ubuhamya nk'ubwo bwo guhamya 
ukuri bwatangwaga n’abavandimwe babo b'Abalibigense (Albigenses) bo mu Bufaransa. Mu 
gihe cy'Ubugorozi, abagiye babuyoboka bishwe urw’agashinyaguro. Abami, ibikomangoma, 
abagore b'abakomeye ndetse n'abakobwa b’inkumi b'indatwa, bose bagiye bashimishwa no 
kureba umubabaro ukomeye w'abicwaga bazira Yesu. Abahugeno (huguenots) b’intwari, 
barwaniraga uburenganzira bwo kwemerera umutima w'"umuntu ibyo ubona ko biwunogeye 
kandi byera kurusha ibindi, bavushijwe amaraso babicira ahantu henshi hari urugamba rukaze. 
Abaporotesitanti bafashwe ko ari ibicibwa ntibagira itegeko na rimwe ribarengera, 
hagatangwa ibihembo ku muntu uzabica bityo bagahigwa nk’inyamaswa. 


“Itorero ryo mu Butayu,” ari ryo ryari rigizwe n’abantu bake cyane bakomoka ku Bakristo 
ba kera bari barasigaye mu Bufaransa mu kinyejana cya cumi n'umunani, bihishaga mu 
misozi yo mu majyepfo kugeza ubwo bari bagikomeye ku kwizera kwa ba sekuru. Iyo 
bageragezaga guteranira hamwe nijoro, haba mu ibanga ry'umusozi cyangwa mu bihuru 
byitaruye abantu, bahigwaga n'abasirikare bakomeye maze bakabazana babakurubana 
bakabagira inkoreragahato mu buzima bwabo bwose. Abeza b'indakemwa n'intiti zo mu 
Bufaransa bambikwaga iminyururu, bakicirwa urubozo mu buryo buteye ubwoba hagati 
y'ibisambo n’abicanyi.” 299 Abandi bagiriwe impuhwe, bicwaga barashwe amasasu nta 
mahane bateye kuko nta ntwaro bari bafite. Bagwaga bapfukamye basenga. Amagana menshi 
y'abasaza, abagore batagira kirengera, abana b'inzirakarengane bose batabwaga aho bari 
bateraniye ari imirambo. Iyo wanyuraga muri iyo misozi n’amashyamba, aho bari 
bamenyereye guteranira, ntibyabaga ari igitangaza gusanga “imirambo muri buri ntambwe 
enye kandi ibyatsi byabaye amaraso, indi mirambo imanitswe ku biti.” Igihugu cyabo 
cyahinduwe umusaka n'inkota, intorezo n'umuriro gihinduka ubutayu bunini buteye 
agahinda.” “Ayo marorerwa ntiyakozwe mu gihe cy”umwijima (ubujiji) ahubwo yakozwe mu 
gihe cy’imyaka y'ubujijuke mu Bufaransa ku ngoma ya Ludoviko wa 14 (Louis XIV). Muri 
icyo gihe ubuhanga buhanitse (science) bwari bwarateye imbere, ubwanditsi buri kuba 
gikwira, abanyadini b'ibwami n'abo mu murwa mukuru bari barize kandi ari intyoza bityo 
bakigaragazaho ubugwaneza n’urukundo.” 300 


Ariko ubugome burenze ubundi mu bwigeze bubaho, igikorwa kibi cy'abadayimoni 
cyabayeho mu binyejana biteye ubwoba byabayeho, cyabaye iyicwa rya Mutagatifu- 
Barutoromayo (Bartholomew). Iyo abatuye isi bibutse ubwo bugome bw’indengakamere 
yagiriwe bahinda umushyitsi. Umwami w'Ubufaransa, yokejwe igitutu n'abapadiri 
n'abayobozi bakuru b'i Roma, maze atanga uburenganzira bwo gukora icyo gikorwa giteye 
ubwoba. Inzogera yavugijwe mu ijoro nta yandi majwi yumvikana, yabaye ikimenyetso cyo 


gutangira ubwicanyi. Abaporotesitanti ibihumbi byinshi bari basinziriye batuje bari mu ngo 

zabo, bishingikirije ku ndahiro y umwami, baje gutungurwa basohorwa mu ngo zabo maze 
bose babamarira ku icumu. 


Nk'uko Kristo ari we wari umuyobozi utagaragara w'ubwoko bwe igihe bwavaga mu 
bubata bwa Egiputa, ni ko na Satani yari umuyobozi utagaragara w'abakozi be muri ibyo 
bikorwa biteye ubwoba byo kurimbura abantu kandi bazira ukwizera kwabo. Mu mujyi wa 
Paris, ubwicanyi bwamaze iminsi irindwi, iminsi itatu ibanza yarimo uburakari bukomeye 
cyane. Ntibyagarukiye mu murwa mukuru gusa; ahubwo ku bwo itegeko ridasanzwe 
ry umwami, byakomeje kwiyongera bigera mu turere twose no mu mijyi yose aharangwaga 
abaporotesitanti. Ntibitaga ku myaka y'ubukuru cyangwa ku gitsina. Ntibagiriraga impuhwe 
uruhinja rw'inzirakarengane cyangwa umuntu wameze imvi. Abanyacyubahiro na rubanda 
rwa giseseka, abasore n’abakuze, abagore n’abana bose basogotwaga kimwe. Uko kwicisha 
abantu inkota kwamaze amezi abiri gukorwa mu Bufaransa. Abantu ibihumbi mirongo 
irindwi b'indakemwa zo mu gihugu barapfuye. 


“Ubwo inkuru z'ubwo bwicanyi zageraga i Roma, abayobozi bakuru b'itorero bagize 
ibyishimo byinshi. Umukaridinali w’i Lorraine yahembye intumwa yari izanye ubwo 
butumwa maze ayiha amakamba igihumbi. Imbunda yo mu ngoro ya Mutagatifu Ange (St. 
Angelo) yarumvikanye mu rwego rwo kubyishimira; kandi inzogera zumvikanira mu minara 
yose ya za kiriziya. Amatara yo hanze aracanwa maze ijoro rihinduka amanywa. Papa 
Gerigori wa 13 (Gregory XIII) akurikiwe n'abakaridinali n'abandi banyacyubahiro bo mu 
itorero, bakoze urugendo rw'umwiyerekano berekeza kuri kiriziya yitiriwe Mutagatifu 
Ludoviko (St. Louis) aho umukaridinali w'i Lorraine yaririmbiye Te Deum301 .... 
Hacurishijwe umudari wo kwibukiraho ubwo bwicanyi, kandi i Vatikani hashyirwa 
ibishushanyo bitatu bikiharangwa n'ubu byerekena ubwo bwicanyi, aho umwami ari mu nama 
yo gukora ubwo bwicanyi, ndetse n'ubwo bwicanyi ubwabwo. Papa Geregori wa XIM 
yoherereje umwami Charles ururabo rwa Roza rukozwe mu izahabu; kandi hashize amezi ane 
nyuma y'ubwo bwicanyi, .. . yaje gutega amatwi ikibwirizwa cyabwirijwe n'umupadiri 
w'Umufaransa, . . . wavuganye umunezero mwinshi n’ibyishimo avuga kubya “wa munsi, 
igihe Papa yamenyeshwaga ya nkuru maze akagenda ashagawe agiye gushima Imana na 
kiriziya ya Mutagatifu Ludoviko.” 302 


Umwuka wa Satani wakoresheje ubwicanyi bwabereye muri katederali yitiriwe 
mutagatifu-Bartholomew ni nawo soko y'ibyaranze Impinduramatwara. Bageze ubwo 
bemeza ko Yesu-Kristo ari umubeshyi, kandi intero y’ Abafaransa batemera Yesu yari iri ngo, 
“Honyora Ishyano,” berekeje kuri Kristo. Ibitutsi bihangara ijuru ndetse n'ubugome 
bw’indengakamere byarajyaniranaga, kandi abagome bakomeye kuruta abandi, abicanyi 
ruharwa bahabwaga icyubahiro kuruta abandi. Muri ibi byose, Satani ni we wahawe ikuzo mu 
gihe Kristo urangwa n'ukuri, ubutungane n'urukundo rutikanyiza we yabambwe. 


“Inyamaswa izazamuka ivuye ikuzimu, izarwana na bo, ibaneshe, ibice.” Ubutegetsi 
butemera Imana bwatwaraga Ubufaransa mu gihe cy'Impinduramatwara ndetse n’ingoma 

y'iterabwoba, byashoje intambara irwanya Imana n’ijambo ryayo ryera mu buryo bukomeye 
abatuye isi batigeze babona. Inama Nkuru y'igihugu yakuyeho gusenga Imana. Ibitabo bya 
Bibiliya byarakusanyijwe maze bitwikirwa mu ruhame kandi hakagaragazwa kubisuzugura 
mu buryo bwose bushoboka. Amategeko y'Imana yararibaswe. Ibigo byacapaga za Bibiliya 
birafungwa. Ikiruhuko cya buri cyumweru cyashyizwe ku ruhande, gisimburwa no kwinezeza 
no gutuka Imana buri munsi wa cumi. Umubatizo no guhabwa ukarisitiya byarahagaritswe 
kandi ku marimbi hamanikwa amatangazo avuga ko urupfu ari ibitotsi by’iteka ryose. 


Byavuzwe ko kubaha Imana atari itangiriro ry” ubwenge rwose ko ahubwo ari itangiriro 
ry'ubupfapfa. Gusenga kose mu by’idini kwarabuzanyijwe, hasigara kuramya umudendezo 
n’igihugu. “Umwepisikopi w’i Paris ushinzwe itegeko-nshinga yararikiwe kujya imbere 
agakora ikintu gikomeye kitigeze gikorerwa imbere y’abayobozi bakuru bo mu gihugu cyose. 


. . . Bamuzanye imbere agenda yiyereka abari aho bose kugira ngo atangarize abari muri 
iyo nama ko iby’idini yari yarigishije imyaka myinshi, mu ngingo zabyo byose, byari amayere 
y'abapadiri atari afite ishingiro haba mu mateka cyangwa mu kuri kwera. Mu magambo 
aranguruye kandi asobanutse neza, yareruye avuga ko Imana yari yariyeguriye gusenga ntayo 
ibaho, maze mu gihe cyakurikiyeho yirundurira kuramya umudendezo, uburinganire, 
n'umuco mbonera. Amaze kuvuga atyo yarambitse ku meza ibimenyetso yari yambaye 
biranga Abepisikopi maze uwari uyoboye iyo nama nkuru amuhobera nk’umuvandimwe. 
Abapadiri benshi b'abahakanyi nabo bahise bakurikiza urugero rw”uwo muyobozi mukuru.” 
303 


“Abari mu isi bazazishima hejuru, bazikina ku mubyimba, banezerwe, bohererezanye 
impano, kuko abo bahanuzi bombi bababazaga abari mu isi.” (Ibyah. 11:10) Ubufaransa 
bwimuye Imana bwari bwaracecekesheje ijwi ricyaha ry'abahamya bombi boherejwe 
n'Imana. Ijambo ry'ukuri ryari rirambaraye nk'intumbi mu nzira z'uwo mudugudu, kandi 
abantu bangaga ibyo amategeko y'Imana ababuza n'ibyo abasaba bari bishimye. Abantu 
batukaga Umwami w'ijuru ku mugaragaro. Nk'uko abanyabyaha bo mu gihe cya kera 
babigenzaga, basakuza bavuga bati: “Imana ntizi ibyo dukora! Ese ubundi Usumbabyose hari 
icyo yiyiziye?” 304 


Afite gushira amanga kuzuye gutuka Imana birenze ibyatekerezwa, umwe mu bapadiri 
bari bayobotse gahunda nshya yaravuze ati: “Mana niba ubaho, horera izina ryawe ritutswe. 
Ndagusuzuguye! Dore uricecekeye; Ntabwo unatinyutse kohereza inkuba zawe! Ni nde 
nyuma y'ibi uzizera ko ubaho?” 305 Mbega uburyo ibi bisa n'ibyo Farawo yavuze ati: 
“Yehova ni nde ngo numvire ibyo avuze?” “Yehova simuzi!” 


“Umupfapfa ajya yibwira ati: “Nta Mana iriho.” 306 Kandi Uhoraho avuga iby'abagoreka 
ukuri ati: “ubupfu bwabo buzagaragarira abantu bose.” 307 Ubufaransa bumaze kwanga 
kuramya Imana nzima, “Uhoraho uri hejuru mu ijuru, Umuziranenge ubaho iteka ryose,” 
ntibyatinze maze buza kumanuka bugera ku gusenga ibigirwamana, maze bagasenga 
ikigirwamanakazi cy'Ubwenge mu ishusho y'umugore w'inkozi y'ibibi. Iki kigirwamana 

cyaramirijwe mu nama nkuru y'igihugu, kandi kiramywa n'abategetsi bakuru ba Leta 
n'abahagarariye ubutabera! Umwanditsi umwe w'amateka yaranditse ati :“Umwe mu 
mihango wo muri iki gihe cy'ubupfapfa ntuzigera wibagirana kubera urujijo rwari ruvanze no 
kutubaha Imana. Imiryango y'icyumba cyaberagamo iyo nama yakinguriwe umutwe 
w'abaririmbyi wari ubanjirijwe na bamwe mu bayobozi b'imijyi binjiye bari ku mwiyereko 
bagenda baririmba basingiza umudendezo kandi, nk'umugambi wo kuramya kwabo wo mu 
gihe cyari gukurikiraho, bari bashagaye umugore wari utwikirijwe umwenda w'ubukwe, 
ndetse uwo mugore ni we bitaga ikigirwamanakazi cy'Ubwenge. Ubwo bari bamugejeje 
imbere y'abari aho, wa mugore yatwikuruwe mu cyubahiro cyinshi, maze yicazwa iburyo 
bwa perezida. Ubwo ni bwo muri rusange abantu bamenye ko ari umukobwa wari umubyinnyi 
w'indirimbo zisekeje z’icyo gihe. . . . Nk’umuntu uhagarariye rwose bwa bwenge baramyaga, 
abari mu nama nkuru y’Ubufaransa bahaye icyubahiro uwo mukobwa mu ruhame. 


“Uwo muhango mubi kandi ukojeje isoni wamaze igihe runaka ukunzwe; kandi guhabwa 
icyicaro kw’ikigirwamanakazi cy'"Ubwenge byajyaga byongera gusubirwamo kandi 
bikiganwa mu gihugu hose, bigakorerwa ahantu abaturage bashakaga kwerekanira ko 
bashyigikiye Impinduramatwara.” 308 


Uwafunguye umuhango wo kuramya ikigirwamanakazi cy’ Ubwenge yaravuze ati: “Bantu 
bashinga amategeko! Ubwaka bwavuye mu nzira maze ubwenge bubona icyanzu. Amaso 
y'ubwaka yanyenyezaga ntiyashoboraga kwihanganira ukurabagirana k'umucyo. Uyu munsi 
imbaraga y'abantu yateraniye munsi y’iki gisenge, kandi ku nshuro ya mbere, ijwi rivuga 
ukuri ryongeye kumvikana. Aho ni ho Abafaransa bizihirije gusenga nyakuri kumwe rukumbi 
- ari ko gusenga Umudendezo, gusenga Ubwenge (gushyira mu gaciro). Aho ni ho twemereje 
ibyifuzo bizahesha inshya n'ihirwe ingabo za Repubulika. Aho ni ho twasezereye ku 
bigirwamana bidafite ubuzima tubisimbuza Ubwenge, tuyoboka ya shusho ifite ubuzima, ari 
yo ifite agaciro gakomeye kurusha ibindi bibaho.” 309 


Ubwo cya kigirwamanakazi cyagezwaga muri iyo Nteko, umuntu w'intyoza yagifashe 
ukuboko maze arahindukira areba iteraniro, aravuga ati: “Mwa bantu bapfa mwe, 
ntimuzongere guhindira umushyitsi imbere y'inkuba zidafite imbaraga z'Imana abapadiri 
banyu baremye. Kuva uyu munsi ntimuzongere kugira izindi mana mwemera uretse 
Ubwenge. Dore ndabereka ishusho yayo y’igitangaza, kandi itunganye rwose. Niba mugomba 
kugira ibigirwamana, mujye mutambira iki cyonyine. . . Nimwubarare imbere y’Inama 
y'Umudendezo! Igitwikirizo cy’ Ubwenge! 


“Perezida amaze guhobera icyo kigirwamanakazi , bacyurije ifarashi y'akataraboneka, 
maze ikinyurana mu mbaga y’abantu bari aho ikijyana kuri katederari ya Notre Dame, kugira 
ngo gihabwe intebe y'Imana. Aho muri iyo katedarari, icyo kigirwamana barakizamuye 
bagishyira ku ruhimbi rurerure cyane maze abari aho bose baragisenga.” 310 


Mu kanya gato, uwo muhango wakurikiwe no gutwikira Bibiliya mu ruhame. Igihe kimwe 


itsinda ry' abantu bashinzwe inzu ndangamurage binjiye mu cyumba cy’ Inama batera hejuru 

bati : “ Harakabaho Ubwenge! ” Bari batwaye kandi ibisigazwa by’ibitabo byinshi batwitse, 
byarimo ibitabo byanditswemo indirimbo n'amasengesho, byarimo Isezerano rya Kera 
n'Isezerano Rishya. Perezida yavuze ko “itwikwa ryabyo ryakuyeho rwose ibikorwa 
by'ubupfapfa ibyo bitabo byari byarateye abantu gukora.” 311 


Ubupapa ni bwo bwari bwaratangiye umurimo icyo gikorwa cyo guhakana Imana 
cyasozaga. Imitegekere ya Roma ni yo yazanye iyo mibereho, haba mu mibanire y’abantu 
n'abandi, mu bya politiki no mu by’idini, yashoraga igihugu cy’Ubufaransa mu irimbukiro. 
Iyo abanditsi bavuga ku marorerwa yatejwe n’Impinduramatwara bavuga ko agomba kubarwa 
ku bari ku ngoma muri icyo gihe ndetse no ku itorero. Binyuze mu butabera nyakuri, ayo 
marorerwa agomba kuryozwa itorero. Ubupapa bwari bwarashyize mu bitekerezo by’abami 
ibitekerezo bibi byo kwanga Ubugorozi, bakavuga ko ari umwanzi w'umwami, ko buteza 
amacakubiri azabangamira amahoro n'umutekano by’igihugu. Roma yakoreshaga ubu buryo 
kugira ngo itume ubutegetsi bw°umwami bugirira nabi abantu mu buryo bukomeye kandi 
bubakandamize. 


Umwuka w'umudendezo wari warajyanye na Bibiliya. Ahantu hose ubutumwa bwiza 
bwari bwaragiye bwakirwa, intekerezo z’abantu zarakangukaga. Abantu batangiye kwibohora 
iminyururu yari ibaboheye mu bujiji, mu ngeso mbi, ndetse n’imigenzo y'ubupfapfa. 
Batangiye gutekereza no gukora nk'abantu bazima. Abami barabibonaga maze bagahinda 
umushyitsi kubera ubutegetsi bwabo bw'igitugu. 


Ntabwo Roma yatinze gukaza ubwoba bwayo bushingiye ku ishyari. Papa yabwiye 
umusimbura w'”umwami w'Ubufaransa ati: “Buriya bupfapfa ntibuzatera urujijo kandi ngo 
busenye idini, ahubwo bizateza urujijo ibikomangoma n'abakomeye, kandi busenye 
amategeko, gahunda n’inzego byo mu gihugu.” Mu myaka mike yakurikiyeho, intumwa ya 
papa yaburiye umwami ivuga iti: “Nyakubahwa, ntibakagushuke. Abaporotesitanti 
bazabangamira imigendekere myiza y'ubutegetsi ndetse n’iy’idini. . . Ingoma iri mu kaga 
kamwe n’ako itorero ririmo. . . Gutangira kw’imyizerere mishya uko byagenda kose bigomba 
kuzana n'ubutegetsi bushya.” 313 


“Abize iby'iyobokamana bashyiraga ibitekerezo bibi mu baturage bababwira yuko 
inyigisho za giporotesitanti “zishora abantu mu bintu by'inzaduka n'ubupfapfa; zikambura 
umwami urukundo rukomeye yakundwaga n'abo ayobora kandi zigasenya itorero na Leta.” 
Uko ni ko Roma yashoboye gukoresha Ubufaransa maze bwanga Ubugorozi. “Gushaka 
gukomeza ingoma, kurinda abakomeye ndetse no gukomera ku mategeko ni byo byatumye 
ku nshuro ya mbere inkota yo gutoteza ikurwa mu rwubati mu Bufaransa.” 314 


Abayobozi b’igihugu ntibabonaga ingaruka zizazanwa n’iyo politiki imeze ityo. Inyigisho 
za Bibiliya ziba zarashyize mu bitekerezo no mu mitima y'abantu amahame y'ubutabera, 
kwirinda, ukuri, gukora ibitunganye ndetse n'ubugira neza byo pfundo ryo kugubwa neza 
kw'igihugu. “Gukiranuka gushyira ubwoko hejuru.” “Kuko ingoma ikomezwa no 


gukiranuka.” 315“Umurimo wo gukiranuka ni amahoro; kandi ibiva ku gukiranuka ni 

ihumure n'ibyiringiro bidashidikinywa iteka ryose.” 316 Umuntu wumvira amategeko 
y'Imana, ntazabura kubaha no kumvira amategeko agenga igihugu cye. Umuntu wubaha 
Imana azubaha umwami mu migenzereze ye yose y'ibitunganye n’ibyemewe n'amategeko. 
Nyamara Ubufaransa bubabaje bwamaganye Bibiliya kandi buca abayikurikiza. Uko 
ibinyejana byakurikiranaga, abantu badakebakeba kandi b'inyangamugayo, abantu 
b'abanyabwenge kandi bakomeye mu mico mbonera, abantu bagize ubutwari bwo kwerura 
bakavuga ibyo bizera kandi bakemera no kuba bapfa bazira ukuri, - ibinyejana byinshi 
bakoreshwaga uburetwa, bagatwikirwa ku mambo cyangwa se bagashengukira muri zasho. 
Abantu ibihumbi byinshi baboneye umutekano mu guhunga; kandi ibi byakomeje kubaho mu 
gihe cy"imyaka magana abiri na mirongo itanu kuva Ubugorozi butangiye. 


“Haba harabayeho abantu bake cyane mu Bufaransa, batigeze babona abigishwa 
b'ubutumwa bwiza bahunga uburakari bukaze bw'ababatotezaga. Abahungaga bajyanaga 
ubwenge bwabo, ubukorikori n'ubuhanzi, ubucuruzi ndetse njumwuka wo kugira gahunda 
byabarangaga ku rwego rwo hejuru, bityo bikajya gukungahaza ibihugu babonagamo 
ubuhungiro. Uko bunguraga ibindi bihugu bakoresheje izo mpano zabo, niko igihugu cyabo 
cyabaga kihagiriye igihombo. Iyo abirukanwe bose baza kuguma mu Bufaransa; iyaba muri 
iyo myaka magana atatu ubuhanga bwo gukora bw'abo bahunze bwarakoreshejwe mu 
guhinga ubutaka bw" Ubufaransa; iyaba muri iyo myaka ubuhanga bwabo mu bukorokori 
bwarakoreshejwe mu guteza imbere ibikorwa mu nganda; iyaba muri iyo myaka ubuhanga 
bwabo bwo guhanga ibintu bishya ndetse n'ubushobozi bwabo bwo gusesengura 
byarakoreshejwe mu gukungahaza ubuvanganzo bwo mu Bufaransa kandi bigateza imbere 
ubuhanga buhanitse; iyaba ubushishozi bwabo bwarayoboraga inama z’Ubufaransa kandi 
ubutwari bwabo bukarwanirira icyo gihugu mu ntambara cyarwanaga, ubupfura bwabo 
bugatunganya amategeko y'Ubufaransa, ndetse idini ya Bibiliya igakomeza ubwenge bwabo 
kandi ikayobora umutimanama w’abaturage, mbega ikuzo Ubufaransa bwari kuba bufite muri 
iki gihe! Mbega uburyo Ubufaransa buba bwarabaye igihugu cy’intangarugero mu bindi 
bihugu, gikomeye, kiguwe neza kandi cyuzuye umunezero! 


“Nyamara urwikekwe rwuzuye ubuhumyi no kudakurwa ku izima rwirukanye ku butaka 
bw'Ubufaransa buri mwigisha wese w’iby’imico-mbonera, umuntu wese ushyigikiye 
gahunda ndetse n'umuntu wese w'"indahemuka ushoboye kurengera ingoma. Ubufaransa 
bwabwiye abantu bajyaga kubuhesha kumenyekana n'ikuzo ku isi buti: “Nimuhitemo kimwe: 
gutwikwa cyangwa guhunga.” Amaherezo kurimbuka kwa Leta kwageze ku musozo. Nta 
mutimanama wari ukiri mu bantu, nta kuyoboka Imana kwariho ngo bitere abantu gutwikwa; 
ndetse nta no gukunda igihugu byariho ngo bitere abantu gucibwa.” 317 Ingaruka ziteye 
ubwoba zavuye kuri ibyo zabaye Impinduramatwara n’amahano yajyanaga nayo. 


Guhunga kw'Abahugeno (Huguenots), kwateye Ubufaransa gusubira inyuma mu 
majyambere muri rusange. Imijyi yarangwagamo inganda zateraga imbere cyane yabaye 
umusaka; uturere twarumbukaga twongeye kuba ibigunda, gusubira inyuma mu by'ubwenge 


no guhenebera mu mico-mbonera ni byo byakurikiye igihe cy”amajyambere y’akataraboneka. 

Umujyi wa Paris wahindutse icumbi ry'abatindi nyakujya, ndetse bivugwa ko ubwo 
Impinduramatwara yatangiraga, abakene ibihumbi magana abiri bahoraga bateze amaboko 
basabiriza ngo umwami agire icyo yabaha. Muri icyo gihe igihugu cyari mu kaga gakomeye, 
Abayezuwiti bonyine ni bo bari baguwe neza; bategekanaga igitugu amatorero, amashuri, za 
gereza ndetse n’amato.” 


Ubutumwa bwiza bwajyaga kuzanira Ubufaransa igisubizo kuri ibyo bibazo mu mibanire 
y'abantu n'abandi n'ibya politiki byari bibujije amahwemo abayobozi b’idini, umwami 
n'abashinga amategeko ndetse bigashora igihugu mu mivurungano no gusenyuka. Ariko mu 
gihe Roma ari yo yagengaga igihugu, abantu bari baribagiwe inyigisho nziza z”"Umukiza zo 
kwitanga n'urukundo rutikanyiza. Bari barageze aho batacyiyanga ngo bagirire abandi neza. 
Ntabwo abakire bari barigeze bacyahirwa ugukandamiza abakene bakoraga kandi abakene 
ntibagiraga uwabafasha muri uko gukandamizwa no guteshwa agaciro. Kwikunda kw'abakire 
n'abafite ubushobozi kwarushagaho kwiyongera kandi ibyo bigakandamiza rubanda. Mu 
myaka amagana menshi, umururumba no gusayisha mu bibi by’abakomeye byagiye bibyara 
ukunyunyuza imitsi ya rubanda rwa giseseka. Abakire bahemukiraga abakene maze abakene 
bakanga abakire. 


Mu ntara nyinshi, amazu yari ay'abakomeye gusa, naho abandi baturage bakoresha 
amaboko bo mu nzego zitandukanye bakajya bayakodesha. Bene amazu bafataga abo 
baturage uko bashatse kandi bakabategeka kumvira ibyo babasabaga byose bikomeye. 
Umutwaro wo gutanga ibyabeshaho itorero na Leta wari ku mutwe w'amatsinda ya rubanda 
rugufi ndetse n'uruciriritse yakwaga imisoro n'abategetsi ba Leta ndetse n’abayobozi b’idini. 
“Kumererwa neza kw°abakomeye byari nk’itegeko ridakuka; naho rubanda rugufi n’abahinzi 
n’aborozi bashoboraga kwicwa n’inzara kandi abayibateje ntibabyiteho. Mu byo yakoraga 
byose, umuturage yari ategetswe gushyira imbere inyungu z’uwo abereye mu nzu. Imibereho 
y'abahinzi yari imibereho yo gukora ubudahwema kandi bagahorana ubukene budashira. Iyo 
batinyukaga kwivovota, bafatwaga nabi cyane. Inkiko z'ubutabera iteka zumvaga umukire 
gusa, umukene nta jambo yagiraga; abacamanza bari bemerewe guhabwa ruswa ku 
mugaragaro, kandi ibibi byakorwaga n’abategetsi byemerwaga n’amategeko bitewe na ruswa 
yari yarahawe intebe. Imisoro yakwaga abaturage ku ruhande rumwe ikakirwa n’ababitsi 
b'umwami, naho ku rundi ruhande ikakirwa n’ababitsi b’abayobozi b’idini. Nta na kimwe cya 
kabiri cyayo cyinjiraga mu isanduku ya Leta n’iy’idini. Asigaye yatagaguzwaga mu bikorwa 
byo gusayisha mu bibi binezeza gusa. Nyamara kandi abantu bakeneshaga bagenzi babo 
batyo, bo babaga barasonewe gutanga imisoro kandi bakagira n'uburenganzira bahabwa 
n'amategeko n'umuco ku byo Leta ibagomba byose. Amatsinda y'abari bitaweho yarimo 
abantu bagera ku bihumbi ijana na mirongo itanu mu gihe miliyoni nyinshi z’abantu babaga 
mu buzima bubabaje butagira ibyiringiro, baruhira abandi gusa.” 


Ibwami harangwaga n’imibereho ya gikire no kwaya gusa. Hagati y'abategetsi 
n'abaturage harangwaga ukutizerana. Abaturage babonaga ko ingamba zose Leta ifata ari 


gahunda zayo bwite kandi zirimo kwikunda. Mu gihe gisaga imyaka mirongo itanu mbere 

y'uko Impinduramatwara itangira, intebe ya cyami yari yicaweho n’°umwami Ludoviko wa 
15 (Louis KV), warangwaga no kutagira icyo yitaho kandi wabashwe n'irari ndetse no muri 
ibyo bihe bibi. Kuba igihugu cyari kiyobowe n'agatsiko gato k’abantu basayishije mu bibi 
kandi b’abagome, hakabaho na rubanda rugufi rwashegeshwe n’ubukene n'ubujiji, Leta ikaba 
yari ifite ibibazo by'ubukungu ndetse n’abaturage bakaba bari bararakaye cyane, ntabwo 
byasabaga amaso ya gihanuzi ngo umuntu abone akaga gakomeye kendaga kubaho. Ku 
miburo abajyanama be bamuhaga, umwami yari afite akamenyero ko gusubiza ati: 
“Mugerageze gutuma ibintu bikomeza kugenda neza igihe cyose nkiriho; ubwo nzaba maze 
gutanga, bizabe uko bishatse.” Kwinginga umwami bamubwira ko ivugurura rikenewe 
byabaye iby'ubusa. Yabonaga ibibi byugarije ingoma ye ariko nta butwari n’imbaraga yari 
afite byo kubirwanya. Amakuba yari ategereje kugwirira Ubufaransa yagaragariraga mu 
gisubizo cy Umwami cyerekanaga ko ntacyo yitayeho kandi yikanyiza agira ati: ” Ishyano 
rizagwa nyuma yanjye!” 


Ku bwo gukoresha ishyari ry'abami ndetse n’amatsinda yabaga ari ku butegetsi, Roma 
yari yarabateye kugumisha abaturage mu buretwa. Yari izi neza ko ibyo bizatuma Leta icika 
intege, kandi igakoresha ubwo buryo igambiriye kugumisha abategetsi na rubanda mu 
buretwa bwayo. Muri politiki yayo yo kureba kure, Roma yabonaga ko kugira ngo ishyire 
abantu mu bubata neza, iminyururu yagombaga kushyirwa mu mitima y'abantu; kandi ko 
uburyo bwiringiwe bwo gutuma badacika ubwo bubata ari ukubima umudendezo. 
Guhenebera mu mico-mbonera ni byo byabaye ingaruka ikomeye cyane iruta incuro igihumbi 
umubabaro wo ku mubiri watejwe n'iyo politiki. Abantu bari barambuwe Bibiliya, maze 
bashorwa mu nyigisho z’imyizerere idafashije no kwikunda. Bazimangataniye mu bujiji, mu 
migenzo idafite ishingiro, birundurira mu ngeso mbi, ku buryo kwitegeka byari 
bitakibashobokera. 


Ariko ingaruka z'ibyo byose zari zitandukanye cyane n'icyo Roma yari yaragambiriye. 
Aho gushobora kugumisha abantu benshi mu kumvira amahame yayo mu buryo 
bw'ubuhumyi, umurimo wayo wabateye kuba abahakanamana n'abaharanira impinduka. 
Amahame n'inyigisho bya Roma barabisuzuguye babifata ko ari ibinyoma by'abapadiri. 
Babonaga ko abayobozi b’idini ari ishyaka ribereyeho kubakandamiza. Imana yonyine bari 
bazi ni iy'i Roma kandi inyigisho za Roma ni zo zari idini yabo imwe rukumbi. Babonaga ko 
umururumba wa Roma n'ubugome bwayo ari byo mbuto Bibiliya yera bityo bakumva 
batayikeneye. 


Roma yari yarerekanye imico y'Imana mu buryo butari bwo kandi yari yaragoretse 
amategeko yayo bityo abantu banga Bibiliya n’Uwayandikishije. Roma yari yarategetse 
abantu kwizera inyigisho zayo mu buhumyi kandi yishingikirije ku Byanditswe. Ibyo 
byatumye Voltaire n'abo bari bafatanyije bangira hamwe ijambo ry'Imana maze 
bakwirakwiza ahantu hose inyigisho z'uburozi zihakana Imana. Roma yari yararibatiye 
abaturage munsi y'ubutwaye bwayo bukomeye, noneho imbaga y’abantu basuzuguwe batyo 


kandi bagiriwe nabi, biganzuye igitugu cyayo nta rutangira na mba bafite. Barakajwe nuko 

bari bamaze igihe kirekire bubaha ikinyoma cyasigirijwe, maze ukuri n’ikinyoma babyangira 
icyarimwe. Kubera kwitiranya uburenganzira n’°umudendezo, abantu bari barabaye imbata 
z'ingeso mbi bishimiye cyane umudendezo bibwiraga ko bafite. 


Mu itangira ry’ Impinduramatwara, kubw'uburenganzira bahawe n'umwami, abaturage 
bahawe amahirwe yo kugira ababahagararira mu Nteko y'igihugu baruta ubwinshi umubare 
w'abakomeye ndetse n'abayobozi b'idini bose hamwe. Kubw’ibyo, uruhare runini 
rw°ububasha rwari mu maboko yabo nyamara ntabwo bari biteguye kubukoresha mu buryo 
bw'ubwenge n'ubushishozi. Bari bashishikariye cyane gukosora ibibi byari byarabababaje 
maze biyemeza gutangira kongera kubaka umuryango mugari w' Abafaransa. Rubanda rwari 
rwarasuzuguwe kandi intekerezo zabo zuzuyemo ibitekerezo bibabaje kandi bibamazemo 
igihe kirekire by'ibibi bagiriwe, biyemeje kwiganzura ubutindi bari batagishoboye 
kwihanganira ndetse biyemeza no kwihorera ku bo bafataga ko ari bo ntandaro y’imibabaro 
bari barimo. Abari barakandamijwe bashyize mu bikorwa inyigisho bari barize igihe 
bategekeshwaga igitugu maze nabo bihimura ku bari barabakandamije. 


Ubufaransa bwasaruye amaraso mu mbuto bwari bwarabibye. Kumvira ubutegetsi bw’i 
Roma kwabubyariye ingaruka zibabaje cyane. Mu itangira ry’ Ubugorozi, ahantu Ubufaransa 
bwari bwarashinze imambo zo gutwikiraho abantu bukoreshejwe n'ubupapa, ni ho 
Impinduramatwara yashinze icyuma cya mbere cyakoreshwaga mu guca abantu imitwe. 
Ahantu abazize kwizera kwabo ba mbere b’Abaporotesitanti batwikiwe mu kinyejana cya 
cumi na gatandatu ni naho abantu ba mbere baciriwe imitwe mu kinyejana cya cumi 
n'umunani. Mu kwanga ubutumwa bwiza buba bwarazaniye Ubufaransa umuti w’ikibazo, 
Ubufaransa bwakinguriye amarembo guhakana Imana no kurimbuka. Ubwo ibyo amategeko 
y'Imana abuza abantu byari bikuweho, byagaragaye ko amategeko yashyizweho n’abantu 
adashoboye gukoma mu nkokora ibyifuzo bibi bya muntu; maze igihugu kigwa mu kaga 
k'imyivumbagatanyo no kwigira ibyigenge. Urugamba rwo kurwanya Bibiliya rwatangije 
igihe cyiswe “Ingoma y'Iterabwoba”mu mateka y'isi . Amahoro n'umunezero byari 
bitakirangwa mu mitima y’abantu no mungo zabo. Nta muntu n'Tumwe wari ufite umutekano. 
Umuntu wabaga afite insinzi uyu munsi, ejo yarakekwaga maze agacirwa urwo gupfa. 
Ubugizi bwa nabi no gutwarwa n'irari byari gikwira. 


Umwami, abayobozi b’idini, n"ibikomangoma bari bategetswe kwicisha bugufi bakemera 
amahano yakorwaga n'abo baturage babaga bariye karungu. Inyota yo kwihimura yakanguwe 
cyane no kwicwa k'umwami; maze bidatinze abategetse ko yicwa nabo baramukurikira. 
Hakurikiyeho kwicisha inkota abantu bose bakekwagaho kutemera Impinduramatwara. 
Gereza zuzuye abantu ku buryo icyo gihe zari zirimo imfungwa zirenga ibihumbi magana 
abiri. Imijyi yo muri ubwo bwami yari yuzuwemo ibikorwa by’amahano ateye ubwoba. 
Ishyaka rimwe ry'abaharanira impinduramatwara ryahanganaga n'irindi maze Ubufaransa 
buhinduka urubuga rugari rw'abantu benshi bahanganye babaga bahinduwe nk'abasazi 
n'ibyifuzo byabo bibi. “Mu mujyi wa Paris, imyivumbagatanyo yarasimburanaga, abaturage 
bari baracitsemo ibice byinshi bitagendereye ikindi uretse kwicana ubwabo bakamarana.” 

Icyiyongeye kuri ako kaga kari rusange, ni uko igihugu cyose cyibonye mu ntambara yamaze 
igihe kirekire kandi yasenyaga cyarwanaga n’ibihugu bikomeye byo mu Burayi. “Igihugu 
cyari hafi yo gusenyuka burundu; abasirikare basabaga ibirarane by’imishahara batahembwe, 
abaturage bo mu mujyi wa Paris bibasiwe n'inzara ikabije, mu ntara hose hari harabaye 
umusaka kubera kuyogozwa n'ibisambo, kandi gutera imbere no kujijuka byari hafi 
gusibangana bigasimburwa n’imivurungano no kwigira ibyigenge. 


Abaturage bari barize amasomo yo kugira nabi no kwica urubozo Roma yigishije. 
Amaherezo, igihe cyo gusarura ibyo babibye cyararageze. Ubu noneho ntabwo ari abigishwa 
ba Yesu bashyirwaga muri za kasho kandi ngo bajyanwe kwicwa. Hari hashize igihe kirekire 
abo bigishwa ba Yesu barabamariye ku icumu naho abandi barahunze. Noneho Roma 
itaragiraga imbabazi yumvise imbaraga zirimbura z'abo yari yaratoje kwishimira gukora 
ibikorwa byo kuvusha amaraso. “Urugero rubi rwo gutoteza abayobozi b'idini bo mu 
Bufaransa batanze mu myaka myinshi, noneho rwabagarukiye rufite imbaraga zikomeye. Aho 
biciraga abantu hatembaga imivu y'amaraso y'abapadiri. Amato na za gereza byari byarigeze 
kuzuramo Abahugeno (Huguenots), noneho byari byuzuyemo ababatotezaga. Abayobozi 
b'itorero Gatolika ry'i Roma babohewe ku ntebe zo mu mato, bakagashya mu buryo 
bubaruhije maze nabo bagerwaho n'akaga itorero ryabo ryari ryaranyujijemo abantu bari 
abagwaneza ryitaga abahakanyi.” 


“Noneho haje kubaho igihe ubwo abari inkozi z'ibibi kurusha abandi mu nkiko zose ari 
bo bashyiraga mu bikorwa amategeko yuzuye ubugome bw’indengakamere. Icyo gihe nta 
muntu washoboraga gusuhuza mugenzi we cyangwa ngo ashobore gusenga ngo bibure 
kumubera icyaha kimwicisha. Ingenza zabaga zihishe ahantu hose; buri gitondo inkerezo 
zakoreshwaga baca abantu imitwe zakoraga ubudahwema. Za kasho zabaga zuzuye imfungwa 
nk'uko ibyumba by'ubwato bwatwaraga inkoreragahato byabaga bimeze; icyo gihe 
imiyoboro yatembaga imivu y’amaraso iyohereza mu ruzi rwitwa Seine....Muri icyo gihe 
ibimodoka bitunda abantu bagiye kwicwa byanyuraga buri munsi mu duhanda tw'i Paris 
bibajyanye aho bari bwicirwe. Abayobozi batandukanye bari baroherejwe n’inama y’ibwami 
ngo bajye gukora mu nzego zitandukanye, bishimiraga kwishora mu bwicanyi bukomeye 
budakekwa kugeza no mu murwa mukuru. Cya cyuma cyakoreshwaga baca abantu imitwe 
cyarazamukaga kikamanuka buboro buhoro maze kikarangiza umurimo bagikoreshaga. 
Imirongo miremire y'ababaga bagiye kwicwa yanyuzwagamo urusasu bakarambarara hasi. 
Amato yuzuwemo abajya kwicwa yatoborwagamo imyobo hasi. Umujyi wa Lyons 
wahindutse ubutayu. Mu karere ka Arras, imfungwa zasabaga kwicwa urupfu rubi ariko 
rwihuse nyamara ntibabyemererwe. Ahazengurutse Loire hose uhereye i Saumur ukageza ku 
nyanja, ibisiga byose n’inkongoro byahazwaga no kurya imirambo yanamye ku gasozi nta 
kenda kayikingirije, ihambiranije. Nta mpuhwe zishingiye ku gitsina cyangwa ku myaka 
y'ubukuru zabagaho. Umubare w'abana b'abahungu n'abakobwa b'imyaka cumi n'irindwi 
bishwe n'ubwo butegetsi bubi ubarirwa mu magana menshi. Impinja zikuwe ku mabere ya ba 


203 


Umwuka W'Imijyi Ibiri 





nyina zajugunywaga bucumu mu nzira n'abo mu mutwe w'Abajakobe.” 318 Mu gihe gito 
gusa cy imyaka cumi, abantu batabarika barahatikiriye. 


Ibyo byose byagenze nk'uko Satani yabyifuzaga. Ibi ni byo yari yaraharaniye kugeraho 
mu myaka myinshi. Gahunda y'imikorere ye ni ibinyoma kuva mu itangiriro kugeza mu 
iherezo, kandi umugambi we ukomeye ni ukuzanira abantu umuvumo n'ubuhanya, kugira 
ngo aharabike kandi yanduze ibyo Imana yakoze, yangize imigambi yayo y'ubugiraneza 
n'urukundo, maze kubw’ibyo ateze umubabaro mu ijuru. Bityo, kubw'amayere ye 
y'ubushukanyi, ahuma intekerezo z'abantu, maze ibyo akora akabateza kubyitirira Imana 
nk'aho ako kaga kose ari ingaruka z'umugambi w'Imana. Muri ubwo buryo, iyo abantu 
basuzuguwe kandi bagateshwa agaciro binyuze mu mbaraga ze z'ubugome babashije kugera 
ku mudendezo wabo, abashora mu bugizi bwa nabi ndetse bukabije. Bityo iyo pica yo 
kwishora mu bibi nta rutangira, igaragazwa n'abicanyi n'abanyagitugu nk’urugero 
rw’ingaruka z”umudendezo. 


Iyo ikosa ritwikiriwe mu buryo bumwe rivumbuwe, Satani ararihisha akaryambika undi 
mwambaro maze abantu benshi bakaryakirana inyota bishimye nka mbere. Igihe abantu 
bamaze kumenya ko inyigisho z’i Roma ari ibinyoma, kandi Satani akaba atashobora kubatera 
kugomera amategeko y'Imana yifashishije izo nyigisho, abatera kwibwira ko amadini yose 
ari uburiganya, kandi ko Bibiliya ari igitabo cy’ibitekerezo bihimbano; bityo bakazibukira 
amategeko y'Imana maze bakirundurira mu byaha nta rutangira. 


Ikosa rikomeye cyane ryateje ako kaga abaturage b’Ubufaransa ryabaye iryo kwirengagiza 
uku kuri gukomeye kuvuga ko umudendezo nyakuri ubonerwa gusa mu kumvira amategeko 
y'Imana. “Iyaba warumviye amategeko yanjye, uba waragize amahoro ameze nk'uruzi, 
gukiranuka kwawe kuba kwarabaye nk’umuraba w’inyanja.” “Nta mahoro y'abanyabyaha ni 
ko Uwiteka avuga.” “Ariko unyumvira wese azaba amahoro, adendeze kandi atikanga ikibi.” 
319 


Abatemera ko Imana ibaho, abatizera n’abahakanyi bose barwanya amategeko y'Imana; 
ariko ingaruka z'ibyo bakora zerekena ko imibereho myiza y’umuntu ishingiye ku kubaha 
amategeko y'Imana. Abantu batazasoma icyo cyigisho mu gitabo cy'"Imana basabwa 
kugisoma mu mateka y’ibihugu byinshi. 


Igihe Satani yakoreshaga itorero ry’i Roma agateshura abantu ku kumvira, imikorere ye 
yari yihishe kandi umurimo we wari wiyoberanyije ku buryo guhenebera n'ubuhanya byaje 
kuba ingaruka bitashoboye gufatwa ko ari imbuto zo kwigomeka. Ikindi kandi, imbaraga ze 
zakomwe mu nkokora n'umurimo wa Mwuka w'Imana ku buryo imigambi ye itashoboye 
kugerwaho mu buryo bwuzuye. Ntabwo abantu babashije gusobanukirwa n’intandaro 
y'ibyabaye kandi ngo bavumbure isoko y'akaga bari barimo. Nyamara mu gihe 
cy”"Impinduramatwara amategeko y" Imana yanzwe ku mugaragaro n’Inteko Nkuru y’igihugu. 
Kandi mu gihe cy'ingoma y’igitugu yakurikiye Impinduramatwara, buri wese yashoboraga 
kubona intandaro n'ingaruka zabyo. 

Isihe Ubufaransa bwangaga Imana ku mugaragaro kandi bukamagana Bibiliya, abantu 
b'abagome n'imyuka y'umwijima banejejwe n'uko bageze ku cyo bifuje kuva kera ari cyo: 
ubutegetsi butagira ibyo bubuzwa n'amategeko y'Imana. Kubera ko iteka ricirwaho imigirire 
mibi ritihutishwaga, ni cyo cyatumye imitima y'abantu “ishishikarira gukora ibibi.” 320 
Nyamara kugomera amategeko atunganye kandi y'ukuri byanze bikunze bigomba 
gukurikirwa n'ingaruka mbi z'ubuhanya no kurimbuka. Nubwo ibihano by’Imana bitahitaga 
bibaho, ubugome bw’abantu ntibwabuze guteza ingaruka zabwo mbi. Ibinyejana byinshi 
by'ubuhakanyi n'ubugome byagiye birundanya uburakari kugeza umunsi wo guhabwa 
ibihano; kandi ubwo ibicumuro byabo byabaga bimaze kugwira, abasuzuguraga Imana 
basobanukirwaga batinze ko kuba barakerenseje kwihangana kw'Imana ari ikintu giteye 
ubwoba. Mwuka w'Imana ukumira abantu, kandi utsinda imbaraga y'ubugome bwa Satani 
yakuweho mu buryo bukomeye bityo Satani unezezwa n'amakuba y'abantu gusa ahabwa 
uburenganzira bwo gukora ibyo ashaka. Abantu bari barahisemo umurimo w'ubwigomeke 
bararetswe basarura ingaruka zabwo kugeza ubwo igihugu cyuzuyemo ubwicanyi bukabije 
umwanditsi atashobora kurondora. Mu ntara zabaye umusaka n'imijyi yabaye amatongo 
humvikanaga ijwi ryo gutaka gukomeye — kwari ugutaka gutewe n'ishavu ryinshi. 
Ubufaransa bwahinze umushyitsi nk'ubutigishijwe n'umutingito w’isi. Idini, amategeko, 
gahunda mu bantu, umuryango, Leta n’itorero byose byasenywe n'ikiganza gihumanye cyari 
cyarahagurukiye kurwanya amategeko y'Imana. Umunyabwenge yavuze ukuri ubwo 
yagiraga ati: “Umunyabyaha azagushwa n'ibyaha bye.” “Nubwo umunyabyaha ashobora 
gukora ibikorwa bibi ijana akarenga akaramba, nzi neza ko abubaha Imana bazagubwa neza.” 
321 “Kuko banze kumenya, kandi ntibahisemo kubaha Uwiteka;” “ni cyo gituma bazarya 
ibiva mu ngeso zabo, kandi bazahazwa n'imigambi yabo.” 322 


Kwicwa kw'abahamya b'Imana b'indahemuka bishwe na bwa butegetsi butuka Imana 
“bwavuye ikuzimu,” ntibyajyaga kumara igihe kirekire bicecetswe. “Iyo minsi itatu n’igice 
ishize, umwuka w'ubugingo uva ku Mana winjira muri bo, baherako barahaguruka: ubwoba 
bwinshi butera ababibonye.” 323 Mu mwaka wa 1793 ni ho itegeko rikuraho iby’idini kandi 
rikabuzanya Bibiliya ryatowe n’Inama nkuru y'igihugu cy'Ubufaransa. Hashize imyaka itatu 
n’igice, iyo nama yaje kwivuguruza maze iha umudendezo Ibyanditswe Byera. Abatuye isi 
bari baratewe ubwoba n’ibibi bikomeye byari byarabaye ingaruka zo kwirengagiza 
Ibyanditswe Byera, kandi abantu bamenya akamaro ko kwizera Imana n'ijambo ryayo 
nk'ishingiro ry'ubutungane n’imico-mbonera. Uhoraho yaravuze ati: “Uwo watonganije 
ukamutuka ni nde? Ni nde wakanitse ukamureba igitsure? Ni Uwera wa Isirayeli.” 324 “Dore 
noneho ngiye kubamenyesha, ni ukuri ngiye kubamenyesha ukuboko kwanjye n'imbaraga 
zanjye; na bo bazamenya yuko izina ryanjye ari Yehova.” 325 


Ku byerekeye ba bahamya babiri umuhanuzi yongeraho ati: “Bumva ijwi rirenga rivugira 
mu ijuru ribabwira riti, “Nimuzamuke muze hano.” Nuko bazamukira mu gicu, bajya mu 
ijuru, abanzi babo babireba.” 326 Kuva igihe Ubufaransa burwanyirije abahamya babiri 
b'Imana, nibwo barushijeho kubahwa kuruta mbere. Mu mwaka wa 1804 niho Umuryango 

wo kwandika Bibiliya mu Bwongereza no mu bihugu by’amahanga washinzwe. Ibi byaje 
gukurikirwa n'indi miryango ikora n’ibindi bijyanye n’icyo gikorwa ifite amashami menshi 
cyane ku mugabane w'Uburayi. Mu mwaka wa 1816, hakurikiyeho ishingwa ry'Umuryango 
wa Bibiliya muri Amerika. Igihe Umuryango wa Bibiliya mu Bwongereza washyirwagaho, 
Bibiliya yaracapwe yoherezwa mu ndimi mirongo itanu. Kuva icyo gihe yasobanuwe mu 
ndimi amagana menshi. 


Mu myaka mirongo itanu yabanjirije umwaka wa 1792, ntibitaye cyane ku butumwa 
bwajyanwaga mu mahanga ya kure. Nta yandi mashyirahamwe mashya yashyizweho, kandi 
habayeho amatorero make cyane yagize umuhati wo gukwirakwiza Ubukristo mu bihugu 
by'abapagani. Ariko ahagana mu iherezo ry'ikinyejana cya cumi n'umunani habayeho 
impinduka zikomeye. Abantu bazinutswe ingaruka zo kwishingikiriza ku bwenge maze 
babona ko guhishurirwa n'Imana ndetse n'idini igaragarira mu bikorwa ari ingenzi. Kuva 
ubwo umurimo wo kwamamaza ubutumwa mu mahanga wateye imbere mu buryo butigeze 
bubaho. 


Iterambere ry'amazu y'icapiro ryatumye umurimo wo gukwirakwiza Bibiliya ugira 
imbaraga nyinshi. Uburyo bwinshi bwo koherezanya amakuru hagati y’ibihugu bitandukanye, 
gusenyuka kw'inzitizi za kera zaterwaga n'urwikekwe no kuba nyamwigendaho kw’ibihugu, 
ndetse no kuba umuyobozi mukuru w'itorero ry"i Roma yari yatakaje imbaraga yahabwaga 
n'ubutegetsi bw’isi, ibyo byose byakinguriye amarembo Ijambo ry’Imana. Mu myaka runaka 
Bibiliya yagiye igurishwa nta mbogamizi mu mihanda yose y’i Roma kandi ikwirakwizwa 
mu turere twose tw’isi twari dutuwe. 


Umunsi umwe Voltaire wahakanaga Imana, yavuganye ubwirasi agira ati: “Ndambiwe 
kumva abantu basubiramo ko abagabo cumi na babiri ari bo bashinze idini rya Gikristo. 
Nzabereka ko umuntu umwe wenyine ahagije kugira ngo arisenye.” Kuva Voltaire apfuye 
hashize imyaka myinshi. Abantu miliyoni nyinshi bagiye mu rugamba rwo kurwanya 
Bibiliya. Nyamara ntawashoboye kugera ubwo ayizimangatanya, ku buryo ahantu 
habarizwaga Bibiliya ijana mu gihe cya Voltaire, ubu hari amakopi ibihumbi ijana y’igitabo 
cy’ Imana. Mu magambo y'umugorozi umwe wavuze ibyerekeye itorero rya Gikristo, 
yaravuze ati, “Bibiliya ni ibuye ry umucuzi ryasazishije inyundo nyinshi.” Uhoraho yaravuze 
ati: “Ariko nta ntwaro bacuriye kukurwanya izagira icyo igutwara; kandi ururimi rwose 
ruzaguhagurikira kukuburanya uzarutsinda.” 327 


“Ijambo ry'Imana yacu rizahoraho iteka ryose.” “Amategeko ye yose ni ayo kwiringirwa. 
Ahoraho iteka ryose ntahindagurika, ashingiye ku murava no ku butungane.” 328 Ibyubakwa 
byose ku bushobozi bw°umuntu bizasenyuka; ariko ibyubakwa ku rutare ari ryo jambo 
ry" Imana ridahinduka, bizahoraho iteka ryose. 

IGICE CYA 16- ABAKURAMBERE þ’ ABIMUKIRA 


Ubwo Abagorozi bo mu Bwongereza bangaga inyigisho z’i Roma, bakomeje gukora imwe 
mu migenzo y'itorero ry’i Roma. Bityo, nubwo bari baranze ubutegetsi n’indangakwemera 
bya Roma, hari byinshi mu migenzo n’imihango byinjijwe mu buryo bwo gusenga bw'Itorero 
ry Ubwongereza. Bavugaga ko ibyo atari ikibazo kireba umutimanama; ko nubwo ibyo bitari 
bitegetswe n'Ibyanditswe Byera kandi bikaba bitari na ngombwa, nyamara kandi ntibibe 
bibuzanyijwe, ntabwo byo ubwabyo byari bibi. Kubikurikiza byerekezaga ku kugabanya 
umworera watandukanyaga itorero ry'1 Roma n'amatorero avuguruwe, ndetse bavugaga ko 
ibyo bishobora gutuma abayoboke b’itorero ryi Roma bemera ukwizera 
kw’Abaporotesitanti. 


Ibyo bitekerezo byanogeye abadashaka kuva ku izima kandi bashaka ubwumvikane. 
Nyamara hari hariho irindi tsinda ritabibonaga rityo. Uko babibonaga, kuba iyo migenzo ” 
yarerekezaga ku kubaka iteme rihuza Roma n’Ubugorozi”, 329 iyo yari impamvu ihagije yo 
gutuma barwanya kuyigumana. Bafataga iyo migenzo nk’ibimenyetso by’uburetwa bari 
barakuwemo kandi batashoboraga kongera gusubiramo rwose. Batekerezaga ko mu Ijambo 
ryayo Imana yashyizemo amabwiriza agenga uko ikwiriye gusengwa, kandi ko abantu 
badafite umudendezo wo kugira icyo bongeraho cyangwa bagabanyaho. Itangiriro 
ry'ubuhakanyi bukomeye ryatangiriye ku gushaka gufata ubutegetsi bw'Imana 
bugasimbuzwa ubw’Itorero. Roma yatangiye ibuzanya ibyo Imana itigeze ibuzanya maze 
iherukiriza ku kubuzanya ibyo Imana yategetse. 


Abantu benshi bashakaga cyane kugaruka ku butungane no kwiyoroshya byarangaga 
itorero rya mbere. Bafataga byinshi mu migenzo yahawe intebe mu Itorero ry Ubwongereza 
nk’aho ari amashusho yo gusenga ibigirwamana, bityo mu mutimanama wabo ntibashoboraga 
kwifatanya n'iryo torero mu masengesho yaryo. Ariko kubera ko itorero ryari rishyigikiwe 
n'ubutegetsi bwa Leta, ntiryashoboraga kwemera ko habaho ibitekerezo bihabanye biba mu 
mihango yaryo. Itegeko ryasabaga ko abantu bose baboneka mu gihe cyo gusenga kandi 
rikabuzanya amateraniro yose mu by’idini atatangiwe uburenganzira, ubirenzeho wese akaba 
yahanishwa igifungo, gucibwa mu gihugu, cyangwa kwicwa. 


Mu itangira ry’ikinyejana cya cumi na karindwi, umwami wari umaze kwima ingoma mu 
Bwongereza yatangaje ko yiyemeje guhatira “Abaharanira Ubutungane” 330 “gukurikiza 
amategeko y'Itorero ry Ubwongereza, bitaba ibyo bakameneshwa mu gihugu cyangwa 
bakagerwaho n'ishyano.” 331 Kubera ko bahigwaga, bagatotezwa kandi bagafungwa, 
ntibabonaga ko ahazaza hazigera haba heza ku buryo benshi muri bo bageze ubwo babona 
“ko Ubwongereza butakiri ahantu ho guturwa n'abantu bashaka gukorera Imana bakurikije 
ibyo umutimanama wabo ubategeka.” 332 Amaherezo bamwe biyemeje guhungira mu 
Buholandi. Bahuye n’ingorane, ibihombo, ndetse no gufungwa. Imigambi yabo yakomwaga 
mu nkokora maze bakagambanirwa bagashyikirizwa abanzi babo. Nyamara amaherezo 

ukwihangana kwabo kudacogora kwaje gutsinda maze babona ubuhungiro ku nkengero 
z'Igihugu cy”Ubuhorandi. 


Mu buhungiro, bari barasize ingo zabo, ibintu byabo n'ibyababeshagaho byose. Bari 
abanyamahanga mu gihugu cy'amahanga, bari hagati y'abantu bavuga urundi rurimi kandi 
bafite indi mico. Kugira ngo bashobore kubona ikibatunga, byabaye ngombwa ko bashaka 
imirimo batari bamenyereye gukora. Abagabo b'ibikwerere bari baramenyereye guhinga mu 
mibereho yabo yose, noneho bagombaga kwiga imyuga. Ariko bemeye iyo mibereho 
banezerewe maze ntibagira igihe batakaza mu bunebwe cyangwa kwivovota. Nubwo akenshi 
bazahazwaga n'ubukene, bashimiraga Imana imigisha yabahaga kandi bagiriraga ibyishimo 
mu gusabanira hamwe mu by’umwuka ntacyo bikanga. “Bari bazi neza ko ari abagenzi, ibyo 
bigatuma iby’ubukene bafite batabyitaho ahubwo bagahanga amaso yabo mu ijuru, ari cyo 
gihugu bakundaga kandi bari barangamiye kuruta ibindi byose, ibyo bigatuma bumva batuje 
mu mitima yabo.” 333 


Mu buhungiro n'uburushyi, urukundo rwabo no kwizera kwabo byarushijeho gukomera. 
Biringiraga amasezerano y'Uhoraho kandi ntiyaburaga kubitaho mu bihe byagaba 
bibakomeye. Abamarayika b’Uhoraho babaga iruhande rwabo kugira ngo babatere ubutwari 
kandi babafashe. Igihe ukuboko k’Uwiteka kwaberekaga hakurya y'inyanja aho bashobora 
gushinga Leta yabo kandi bakazasigira abana babo umurage ufite agaciro kenshi 
w'umudendezo mu by’idini, bakurikiraga inzira Imana ibayoboyemo nta mususu. 


Imana yari yaremeye ko ubwoko bwayo bunyura mu birushya kugira ngo ibutegurire 
gusohoza imigambi myiza yari ibafitiye. Itorero ryacishijwe bugufi kugira ngo amaherezo 
rizashyirwe hejuru. Imana yari iri hafi kuryereka ubushobozi bwayo, guha abatuye isi yose 
ikindi gihamya cy'uko Imana itazigera ihana abayiringira. Imana yari yarayoboye ibyabayeho 
kugira ngo itume uburakari bwa Satani ndetse n'ubugambanyi bw’abantu babi byamamaza 
ikuzo ryayo kandi igeze ubwoko bwayo ahantu hari umutekano. Itoteza no guhunga 
byafunguraga inzira yerekeza ku mudendezo. 


Ubwo bahatirwaga bwa mbere gutandukana n'Itorero ry'Ubwongereza, nk’ubwoko 
bw”"Uhoraho bufite umudendezo, “Abaharanira Ubutungane” bari barifatanyirije hamwe mu 
ndahiro ikomeye yo “kugendera hamwe mu nzira Ze zose basanzwe bazi cyangwa izo 
Azabamenyesha.” 334 Aha niho herekanaga umwuka nyakuri w'ubugorozi n’ihame shingiro 
ry’ Ubuporotesitanti. Aba bagenzi bavuye mu Buholandi bafite uyu mugambi maze bajya 
gushaka aho baba muri Amerika. Umupasitoro wabo witwaga Yohani Robinson, wabujijwe 
kubaherekeza binyuze mu buryo bw'uburinzi bw'Imana, ubwo yavugaga ijambo ryo gusezera 
kuri abo bahungaga yaragize ati: 


“Bavandimwe nkunda, ubu mu kanya gato tugiye gutandukana kandi Imana ni Yo izi niba 
nzaba nkiriho ngo nzongere kubabona. Ariko Imana yabyemera cyangwa itabyemera, 
ndabingingira mu maso y'Imana n'Abamarayika bayo bera ngo muzankurikize 

ikoresheje undi mugaragu wayo uwo ari we wese, mwitegure kucyakira nk'uko mwabaga 
mwiteguye kwakira ukuri kose nagiye mbagezaho mu murimo wanjye; kuko niringiye 
ndashidikanya ko Uhoraho afite ukuri n’umucyo biruseho bitarahishurwa binyuze mu Ijambo 
rye ryera.” 335 


“Ku bwanjye, sinashobora kubabwira mu buryo buhagije uko mbabazwa n'amatorero 
amwe avuguruye yageze aho atakigira ikindi cyiyongera ku myizerere yayo, none ubu akaba 
adashobora gutera indi ntambwe irenze ibyo ubugorozi bwayo bwashingiyeho. Abayoboke 
ba Luteri ntibashobora kwemera gutezwa indi ntambwe ngo bamenye ibirenze ibyo Luteri 
yabonye; ... Murabona ko abayoboke ba Kaluvini na bo basa n'ababoheye aho uwo muntu 
ukomeye w'Imana yabasize, nyamara ntiyari azi ibintu byose. Ibyo ni ubuhanya buteye 
amaganya cyane; kuko nubwo abo bantu bagurumanaga kandi bakamurika umucyo mu gihe 
cyabo, ntabwo bashoboye kwimbika ngo bamenye inama zose z'Imana, ahubwo iyaba muri 
iki gihe bajyaga kuba bariho, bajyaga kugira ubwuzu bwo kwakira umucyo uruta uwo bari 
barakiriye mbere.” 336 


“Mwibuke isezerano ry’itorero ryanyu, iryo mwemereyemo kugendera mu nzira zose 
z'Uhoraho, zaba izo yamaze kubamenyesha n’izo azabamenyesha. Mwibuke amasezerano 
yanyu n’igihango mwagiranye n'Imana ndetse no hagati yanyu ubwanyu yo kwakira umucyo 
uwo ari wo wose n'ukuri kose muzamenyeshwa binyuze mu Byanditswe Byera. Ariko nubwo 
bimeze bityo, ndabinginze mujye mwitondera ibyo mwakira byose ko ari ukuri maze 
mukugereranye kandi mukugenzuze ibindi byanditswe mbere y'uko mubyemera; kuko 
bidashoboka ko Ubukristo bwaba bwavuye mu mwijima w’icuraburindi wo kurwanya Kristo 
vuba aha ngo maze ubumenyi butunganye kandi bushyitse buhite bujya ahagaragara 
icyarimwe.” 337 


Gushaka kugira umudendezo wo gukurikiza umutimanama ni byo byateye abo bagenzi 
kwiyemeza guca mu makuba y’urugendo rurerure mu nyanja, bakihanganira imiruho n'akaga 
byo mu butayu, kandi kubw'imigisha y'Imana, bakabasha gushinga urufatiro rw’igihugu 
gikomeye ku nkengero za Amerika. Nyamara, nubwo bari abantu b’indakemwa kandi bubaha 
Imana, abo Bagenzi bari batarasobanukirwa n'ihame rikomeye ryerekeye umudendezo mu 
by'iyobokamana. Umudendezo bari baritangiye kugeraho ntibari biteguye kuwuha n'abandi. 
“Bake cyane bo mu banyabwenge b'ibyamamare ndetse n’abaharaniraga imico mbonera bo 
mu kinyejana cya cumi na karindwi, ntibari basobanukiwe n’iryo hame ry'ingenzi ryo guteza 
imbere Isezerano Rishya, kandi ryemeza ko Imana ari yo mucamanza wenyine wo kwizera 
k'umuntu.” 338 Inyigisho yavugaga ko Imana yahaye itorero uburenganzira bwo kuyobora 
umutimanama, ndetse no gusobanura no guhana ibyo ryita ubuhakanyi, ni inyigisho imwe mu 
makosa y'ubupapa yashinze umuzi. Nubwo Abagorozi banze indangakwemera ya Roma, 
ntabwo bari bararetse burundu umutima wayo wo kutihanganira abandi. Umwijima 
w’icuraburindi ubupapa bwari bwarashyizemo Abakristo mu myaka amagana menshi 
y'ubutegetsi bwabwo wari utareyuka burundu. Umwe mu bagabura bari ku ruhembe 


Tw imbere mu ntara y'ubukoloni y’Ikigobe cya Massachusets yaravuze ati: “Kwihanganirana 

ni ko kwatumye abatuye isi baba abahakana Kristo, kandi ubwo itorero ryahanaga abahakanyi 
nta kibi ryakoze.” 339 Abakoloni bari batuye muri Amerika batoye itegeko rivuga ko abantu 
babarizwa mu itorero ari bo bonyine bagomba kugira ijambo mu butegetsi bwa Leta. 
Hashyizweho ubutegetsi bwa Leta bugendera ku mahame y'itorero, abaturage bose basabwa 
gutanga umusanzu wo kunganira ubuyobozi bw'dini kandi abacamanza bahabwa 
uburenganzira bwo gukuraho ubuhakanyi. Muri ubwo buryo, ubutegetsi bw°’iby’isi bwari buri 
mu maboko y'itorero. Ntibyatinze izo ngamba ziza kubyara itoteza ari ryo ryabaye ingaruka 
simusiga. 


Imyaka cumi n'umwe hamaze gushingwa intara ya mbere y'ubukoloni, nibwo uwitwa 
Roger Williams yaje muri Amerika (Icyo gihe bayitaga Isi Nshya). Kimwe na ba Bagenzi 
bahageze mbere, yari azanwe n'jumugambi wo gushaka umudendezo mu by’iyobokamana; 
ariko ibinyuranye n'ibyabo, yabashije kubona ibyo bake cyane bari barashoboye kubona mu 
gihe cye, yuko uwo mudendezo ari uburenganzira butavuguruzwa bwa buri muntu hatitawe 
ku myizerere ye. Yashakashakaga ukuri abishishikariye, kandi akizera kimwe na Robinsons 
ko bidashoboka ko umucyo wose wo mu ijambo ry'Imana waba waramaze kwakirwa. 
Williams “yabaye uwa mbere mu turere twari tugezweho tw’Ubukristo, washingiye 
ubutegetsi bwa Leta ku ihame ryo kugira umudendezo mu gukurikiza umutimanama ndetse 
n'uburinganire bwo gutanga ibitekerezo imbere y' amategeko.” 340 Yavugaga ko inshingano 
y'abacamanza ari iyo gukumira ibyaha, ko atari iyo kugenga umutimanama. Yaravuze ati: 
“Rubanda cyangwa abacamanza bashobora gufata umwanzuro ku cyo umuntu akwiriye 
gukorera mugenzi we; ariko igihe bagerageje gushyiraho inshingano umuntu afite ku Mana, 
baba barengereye kandi iyo bimeze bityo nta mutekano ushobora kuboneka; kubera ko 
byumvikana ko niba umucamanza afite ububasha, uyu munsi ashobora gushyiraho itegeko 
rishingiye ku bitekerezo runaka cyangwa imyizerere, ejo agashyiraho irindi nk'uko byagiye 
bikorwa n’abami n’abamikazi batandukanye mu Bwongereza ndetse bikanakorwa n’abapapa 
banyuranye n’inama zitari zimwe mu itorero ry’i Roma, ku buryo imyizerere yahinduka 
uruhurirane rw’urujijo.” 341 


Kujya muri gahunda zo gusenga z'itorero ryariho byari bitegetswe abantu utabikoze 
agacibwa igihano cyangwa agafungwa. “Williams ntiyemeraga iryo tegeko. Ryari itegeko ribi 
kuruta ayandi yose mu mategeko y’ Ubwongereza kuko ryahatiraga abantu kujya gusenga mu 
itorero rya Leta. Guhatira abantu kwifatanya n'abo badahuje imyizerere we yabifataga ko ari 
ukuvogera uburenganzira bw'umuntu ku mugaragaro; kandi kujyana gusenga abatizera 
n'abatabishaka ku ngufu, kuri we byari ukubasaba gukora uburyarya. .. Yongeyeho ati: “Nta 
muntu ukwiriye guhatirwa kujya gusenga, cyangwa kwemera uburyo bw’imisengere 
atabyiyemereye.”' Abataravugaga rumwe na we batangajwe n'ibyo yavugaga maze baravuga 
bati: “Bishoboka bite? mbese umukozi ntakwiriye igihembo cye?” Na we yarabasubije ati: 
‘Yee, ariko agihabwa n’abamukoresha.” 342 


Roger Williams yarubahwaga kandi agakundirwa ko yari umugabura w’°umwizerwa, ufite 


impano utabona muri benshi, akaba indahemuka n'umunyabuntu; nyamara uko guhakana 

yivuye inyuma uburenganzira abacamanza ba Leta bafite ku itorero, ndetse no gusaba ko 
abantu bagira umudendezo mu by'idini, ntibyari kubasha kwihanganirwa. Bakekaga ko 
gukurikiza izo nyigisho nshya bishobora “guhirika Leta ndetse n'ubutegetsi bwose 
bw'igihugu.” 343 Baherako bamucira urubanza rwo kumuca agakurwa muri koloni zabo, 
maze amaherezo atinye ko yafatwa, biba ngombwa ko ahungira mu mashyamba y’inzitane 
mu gihe cy’ubukonje bwinshi n’imiyaga ikaze. 


Yaravuze ati : “Mu byumweru cumi na bine nazereraga mu gihe kibi cyane, ntarya kandi 
ntagoheka. Ariko ibikona ni byo byangabuririye mu butayu,” kandi akenshi ibiti 
by'inganzamarumbo bifite imyobo ni byo yikingagamo. 344 Nguko uko yakomezaga 
guhunga bimubabaje anyura mu rubura no mu mashyamba y'inzitane kugeza ubwo 
yashoboye kubona ubuhungiro mu bwoko bumwe bw'Abahinde baje kumugirira icyizere 
kandi baramukunda ubwo yihatiraga kubigisha ukuri k’ubutumwa bwiza. 


Nyuma y’amezi menshi yo kugenda yimuka azerera hirya no hino, amaherezo yaje kugera 
ku nkengero z'ikigobe cya Narragansett, aho ni ho yashinze urufatiro rwa Leta ya mbere 
y'ibihe by'amajyambere yemeraga uburenganzira bw'”umuntu bwo kugira umudendezo mu 
by'idini. Ihame shingiro y'iyo koloni ya Roger Williams ryari uko, “umuntu wese akwiriye 
kugira umudendezo wo kuramya Imana akurikije umucyo w’umutimanama we.” 345 Iyo Leta 
ye ntoya yitwaga Rhode Island, yahereye ko ihinduka ubuhungiro bw’abakandamizwaga 
bose, maze irakura, irakungahara kugeza ubwo ya mahame yayo shingiro ari yo — 
umudendezo mu by'ubutegetsi bwa Leta n’°umudendezo mu by'idini — byaje guhinduka 
amabuye-fatizo Repubulika ya Amerika ishingiyeho. 


Muri iyo nyandiko nini imaze igihe abashinze Repubulika ya Amerika basohoye yari 
ikubiyemo uburenganzira bwabo,- ari yo bise, “Itangazwa ry’ Ubwigenge” 346 -bavuzemo 
batya bati: “Kuko ari ukuri kudashidikanywaho, twemera ko abantu bose baremwe kimwe; 
ko bose bahawe n'Umuremyi wabo uburenganzira budahinduka; kandi ko muri bwo harimo 
: ubuzima, umudendezo no gushakisha ibyabanezeza.” Kandi mu magambo asobanutse neza, 
itegeko-nshinga ryemeza ko umutimanama w'umuntu utavogerwa rigira riti: “Nta genzura 
mu by’idini rizigera risabwa ngo ribe icyangombwa umuntu akwiriye kuzuza ngo abone 
umwanya cyangwa umurimo uwo ari wo wose mu butegetsi bwa Leta muri Leta Zunze 
Ubumwe za Amerika.” “Inama nkuru ntizigera ishyiraho itegeko ryerekeranye no gushyiraho 
idini cyangwa itegeko ribuzanya gukora iby’idini uko umuntu ashatse.” 


“Abatunganyije Itegeko-nshinga bazirikanye ihame ridakuka rivuga ko imibanire 
y umuntu n'Imana ye iri hejuru y'amategeko ashyirwaho n’abantu, kandi ko uburenganzira 
bw’umutimanama budakuka. Gushyiraho uku kuri ntibyasabaga kubanza kugarirwaho abantu 
bashyira mu gaciro, kuko buri wese akuzi mu mutima we. Uko kuri k'umutimanama ni ko 
kwakomeje abahowe ukwizera kwabo benshi cyane ubwo bicwaga urubozo kandi 
bagatwikwa kubwo kutumvira amategeko yashyizweho n'abantu. Bumvaga ko inshingano 
yabo ku Mana iruta cyane amategeko y’abantu, kandi ko abantu badafite uburenganzira bwo 

gutegeka umutimanama wabo. Ni ihame umuntu wese avukana adashobora gukurwamo 
n’ikintu icyo ari cyo cyose.” 347 


Ubwo inkuru yasakaraga mu bihugu by’i Burayi ko hari ahantu umuntu wese yishimira 
imbuto z'umurimo we kandi agakurikiza ibyo umutimanama we umwemeza nta nkomyi, 
abantu ibihumbi n’ibihumbi bafashe urugendo berekeza ku nkombe za Amerika (Isi Nshya). 
Ibihugu by'ubukoloni byiyongereye vuba vuba. “Leta ya Massachusets, mu itegeko ryayo 
ridasanzwe, yemeje ko izajya yakira kandi igafasha Abakristo bose bayizamo ikoresheje 
umutungo wayo kandi itarobanuye igihugu bakomokamo, igihe cyose bazaba bahunga inzara, 
intambara cyangwa gutotezwa bakambukiranya inyanja ya Atlantika. Uko ni ko hakurikijwe 
itegeko, abahungagaga bose n’abari barakandamijwe bagiye bafatwa nk’abashyitsi muri icyo 
gihugu.” 348 “Mu myaka makumyabiri nyuma yuko abantu ba mbere bageze i Plymouth, 
Abagenzi ibihumbi byinshi bari bamaze gutura ahiswe Ubwongereza Bushya . 


Kugira ngo bagere ku cyo bifuzaga, “bashimishwaga no kunguka duke baheshwaga 
n’imibereho yo kudapfusha ubusa ndetse no gukora cyane. Nta kindi bitegaga kubona mu 
butaka uretse umusaruro nyakuri uva ku mihati yabo. Ntacyo bemereraga kubashukashuka 
cyabashaga kuba hafi y'inzira biyemeje kunyuramo . . . Bashimishwaga n’amajyambere 
agerwaho buhoro buhoro ariko mu buryo buhamye mu mibanire yabo. Bihanganiraga 
ubuzima bubagoye bwo mu butayu, bakavomerera igiti cy'”umudendezo barira kandi babira 
icyuya kugeza igihe cyashingiye umuzi kigahama muri icyo gihugu.” 


Bafataga ko Bibiliya yose ari yo shingiro ryo kwizera, isoko y'ubwenge, n’ishingiro 
ry'umudendezo. Amahame ya Bibiliya yitabwaho akigishwa mu ngo, mu mashuri no mu 
nsengero kandi yeraga amatunda y'ubushobozi, ubwenge, ubutungane no kwirinda. 
Washoboraga kuba aho abo bantu b'abanyadini bari batuye ukahamara imyaka myinshi ariko 
“ntiwigere ubona umuntu wasinze, cyangwa ngo wumve urahira ibinyoma, cyangwa ngo 
ubone usabiriza.” 349 Byari byaragaragaye ko amahame ya Bibiliya ari yo arinda ubusugire 
bw'igihugu by'ukuri akagihesha gukomera. Twa turere tw’ubukoloni twari dufite intege nke 
kandi tutegeranye twaje gukura dukora ishyirahamwe rya za Leta zikomeye, maze abatuye isi 
batangazwa no kubona amahoro no kugubwa neza by’“itorero ritayobowe na Papa ndetse na 
Leta idategekwa n’umwami.” 


Ariko umubare w'abambukaga berekeje ku nkengero za Amerika wakomezaga 
kwiyongera, nyamara babaga babitewe n'impamvu itandukanye cyane n’iy’abababanjirije. 
Nubwo kwizera n'ubutungane byarangaga aba mbere byagiraga imbaraga yiganza kandi 
ihindura, ubushobozi bwabyo bwagiye bugabanyuka bitewe n'uko umubare w’abashakaga 
inyungu z’iby’isi gusa wiyongeraga. 


Itegeko ryari ryarashyizweho n'abigaruriye utwo turere bwa mbere ryaheshaga abanyadini 
gusa uburenganzira bwo gutora cyangwa kubona umurimo mu butegetsi bwa Leta, ryaje 
guteza ingaruka mbi cyane. [Icyo cyemezo cyari cyarafashwe ari uburyo bwo kubungabunga 


ubutungane bwa Leta, ariko cyaje kubyara gusaya mu bibi kw'itorero. Kubera ko kugaragaza 

ko hari idini ubarizwamo ari byo byashingirwagaho kugira ngo ushobore gutora kandi ubone 
umwanya mu butegetsi, byatumye abantu benshi babaga bakuruwe n'impamvu za politiki 
y'isi gusa bifatanya n’itorero nyamara batigeze bahinduka mu mitima. Uko ni ko ku rwego 
ruhambaye amatorero yaje kuzurwa n'abantu batihanye by'ukuri, ndetse no mu 
bavugabutumwa ntiharimo abemera inyigisho z'ibinyoma gusa, ahubwo ntibari banazi 
imbaraga ya Mwuka Muziranenge ihindura umuntu akaba mushya. Bityo hongeye kugaragara 
ingaruka mbi, nk'izagiye zigaragara kenshi mu mateka y'itorero uhereye mu gihe cya 
Konsitantine kugeza igihe cya none. Izo ngaruka zabaye izo kugerageza kubaka itorero 
hakoreshejwe ubufasha bwa Leta ndetse no kwiyambaza imbaraga z’ab’isi mu gushyigikira 
ubutumwa bwiza bw'uwavuze ati: “Ubwami bwanjye si ubw'iyi si.” 350 Ukwifatanya 
kw'itorero na Leta, uko kwaba kuri ku rwego ruto cyane kose, nubwo kubasha kugaragara ko 
kwatuma ab'isi begera itorero, mu by'ukuri icyo gukora ni ugutuma itorero ari ryo ryegera 
isi. 

Ihame ry'ingenzi Robinson na Roger Williams bari bashyigikiye cyane, ryavugaga ko 
ukuri guhora gutera imbere kandi ko Abakristo bakwiriye guhora biteguye kwemera umucyo 
wose ubasha kurasa uva mu ijambo ryera ry'Imana, ababakomotseho baje kuriteshukaho. 
Amatorero y' Abaporotesitanti muri Amerika n’ayo mu Burayi, nubwo yari yarahiriwe cyane 
kubwo kwakira imigisha yakomotse ku Bugorozi, yaje kunanirwa gukomeza gukurikira inzira 
y'ubugorozi. Nubwo uko ibihe byahaga ibindi abantu b'indakemwa bahagurukaga 
bakamamaza ukuri gushya kandi bakagaragaza amakosa yabaga yarabaye akarande, nk'uko 
byagendekeye Abayuda mu gihe cya Kristo cyangwa abayoboke ba Papa mu gihe cya Luteri, 
umubare munini wabantu wishimiraga kwemera ibyo ba sekuruza babo bemeraga no kubaho 
nk'uko babagaho. Bityo, idini ryongeye gusubira mu mihango gusa, bituma ryizirika kandi 
rikundwakaza amakosa n’imigenzo y’ibinyoma, byagombaga kuba byararetswe iyo rikomeza 
kugendera mu mucyo w'ijambo ry'Imana. Uko ni ko umwuka watangijwe n’Ubugorozi 
wagiye ukendera buhoro buhoro kugeza ubwo habayeho ubukene bukomeye cyane 
bw’ivugurura mu matorero ya Giporotesitanti nk'uko byari bimeze mu Itorero ry’i Roma mu 
bihe bya Luteri. Nk'uko byari biri mu gihe cya mbere, icyo gihe hariho gukunda iby’isi no 
gusinzira mu by’umwuka, hariho kandi guha agaciro ibitekerezo by’abantu no gusimbuza 
inyigisho z’ijambo ry’Imana amahame y’abantu. 


Ikwirakwizwa rikomeye rya Bibiliya mu itangira ry’ikinyejana cya cumi n’icyenda, ndetse 
n'umucyo utangaje wamurikishirijwe abatuye isi yose muri ubwo buryo, ntibyakurikiwe 
n'amajyambere yo kumenya ukuri kwahishuwe, cyangwa iyobokamana rigaragarira mu 
bikorwa. Nk'uko byari byaragenze mu bihe byabanje, Satani ntiyari agishoboye gukura 
ijambo ry'Imana mu bantu; ryari rifitwe na bose; ariko kugira ngo agere ku mugambi we, 
yateye benshi kuriha agaciro gake. Abantu bakerensaga kwiga Ibyanditswe, maze kubw 'ibyo 
bakomeza kwemera ubusobanuro butari bwo ndetse no gukomera ku mahame adafite 
ishingiro muri Bibiliya. 

Satani amaze kubona ko imbaraga yakoresheje ngo atsembe ukuri yifashishije itoteza 
zibaye imfabusa, yongeye gukoresha umugambi w'ubwumvikane wari waragejeje abantu mu 
buhakanyi bukomeye ndetse n'ishingwa ry'Itorero ry'i Roma. Ubu noneho ntiyateje 
Abakristo kwifatanya n'abapagani, ahubwo bifatanyije n'abantu, kubwo kwirundurira mu 
by’isi, bigaragazaga ko mu by'ukuri basenga ibigirwamana nk'uko abasengaga ibishushanyo 
bibajwe bari bameze. Kandi noneho ubu ingaruka z'uko kwifatanya zari mbi cyane nk'uko 
byagenze mu myaka yashize; ubwibone no gukabya byahawe icyicaro byitwikiriye idini maze 
amatorero asaya mu bibi. Satani yakomeje kugoreka inyigisho za Bibiliya kandi imigenzo 
yagombaga kurimbura miliyoni nyinshi z'abantu yarushagaho gushinga imizi. Itorero 
ryimikaga kandi rigashyigikira iyo migenzo aho kugira ngo riharanire kandi rirengere 
“ukwizera kwahawe abera.” Uko ni ko amahame Abagorozi bari barashyizeho kandi 
bakayarenganyirizwa bikomeye yaje guteshwa agaciro. 

Umugabane umwe w'ukuri kw'ingenzi kandi kunejeje bihebuje kwahishuwe na Bibiliya, 
ni ukuvuga ibyo kugaruka kwa Kristo aje gusoza umurimo ukomeye wo gucungura umuntu. 
Ubwoko bw'Imana bwabaye mu rugendo, bukamara igihe butuye mu “gihugu no mu gicucu 
cy'urupfu,” bufite ibyiringiro bishyitse kandi bitera ibyishimo bakura mu isezerano ryo 
kugaruka kwa Kristo, we “kuzuka n'ubugingo,” ubwo azaba aje “kugarura imuhira abe 
bagizwe ibicibwa.” Inyigisho yo kugaruka kwa Kristo ni yo pfundo rw’Ibyanditswe Byera. 
Kuva umunsi Adamu na Eva bavaga muri Edeni babogoza amarira, abana b’Imana bakomeje 
gutegereza ukuza k'Uwasezeranywe aje gutsemba imbaraga y'umurimbuzi, maze 
akabagarura muri Paradizo batakaje. Intungane z'Imana zo mu gihe cya kera zategereje kuza 
kwa Mesiya mu ikuzo rye, ngo ibyiringiro byabo bisohore. Enoki wo ku gisekuru cya 
karindwi uhereye ku bigeze gutura muri Edeni, wa wundi wagendanye n'Imana ku isi imyaka 
magana atatu, yashoboye kubonera kure kugaruka k’Umucunguzi. Yaravuze ati: “Dore, 
Uwiteka yazanye n'inzovu nyinshi z'abera be kugira ngo agirire bose ibihura n'amateka 
baciriweho.” 351 Mu ijoro ry’`umubabaro we, umukurambere Yobu yavuganye ijwi rirenga 
ryuzuye ibyiringiro bitanyeganyezwa ati: “Nzi yuko Umucunguzi wanjye ariho, kandi ko 
amaherezo azahagarara mu isi. . . nzareba Imana, mfite umubiri. Nzayireba ubwanjye, amaso 
yanjye azayitegereza, si ay'undi.” 352 


Kugaruka kwa Kristo uzaza kwima ingoma y'ubutabera, byagiye bitera abanditsi 
b'Ibyanditswe Byera kuvuga amagambo meza cyane kandi ateye ubwuzu. Abasizi 
n'abahanuzi bo muri Bibiliya babyibanzeho cyane mu magambo yagurumagana umuriro 
mvajuru. Umwanditsi wa Zaburi yaririmbye ubushobozi n’igitinyiro by Umwami wa Isiraheli 
ati: “Kuri Siyoni, aho ubwiza butagira inenge, ni ho Imana irabagiraniye. Imana yacu izaza 
ye guceceka; .... Izahamagara ijuru ryo hejuru n'isi na yo; kugira ngo icire ubwoko bwayo 
urubanza.” 353 “Ijuru rinezerwe, isi yishime; inyanja ihorerane n'ibiyuzuye. Imbere 
y'Uwiteka, kuko agiye kuza, agacira abari mu isi imanza. Azacira abari mu isi imanza 
zitabera, azacira amahanga imanza zihwanye n’°umurava we.” 354 


Umuhanuzi Yesaya yaravuze ati: “Ababa mu mukungugu mwe, nimukanguke muririmbe, 
kuko ikime cyawe kimeze nk'igitonda ku byatsi, kandi ubutaka buzajugunya abapfuye.” 
“Kandi urupfu azarumira bunguri kugeza iteka ryose. Uwiteka Imana izahanagura amarira ku 
maso yose; n’igitutsi batuka ubwoko bwayo azagikura ku isi hose. Uwiteka niwe ubivuze. 
Nuko uwo munsi bazavuga ngo: “Iyi ni yo Mana yacu twategerezaga, ni yo izadukiza. Uyu 
ni we Uwiteka twategerezaga, tuzanezerwa twishimire agakiza ke.” 355 


Na Habakuki ubwo yaterurwaga akajya mu iyerekwa, yabonye kugaruka kwa Kristo. 
“Imana yaje iturutse i Temani, ni Iyera iturutse ku musozi Parani. Ubwiza bwayo bwakwiriye 
ijuru, kandi isi yuzuye gusingizwa kwayo. Kurabagirana kwayo kwari kumeze nk’umucyo.” 
“Irahagarara, igera urugero rw'isi; iritegereza, itataniriza amahanga hirya no hino; Imisozi 
ihoraho irasandara; udusozi tudashira turika; imigenzereze yayo ihoraho iteka ryose.” “Kugira 

ngo ugendere ku mafarashi yawe, no ku magare y'agakiza kawe.” “Imisozi yarakubonye, 
ihinda umushyitsi; amasumo y’amazi arahita; imuhengeri humvikanisha ijwi ryaho, hategera 
amaboko yaho hejuru. Izuba n'ukwezi bihagarara mu kibanza cyabyo, ku bw’umucyo 
imyambi yawe yagendanaga, no ku bwo kwaka kw’icumu ryawe rirabagirana.” “Wazanywe 
no gukiza ubwoko bwawe, kandi no gukiza uwawe wasize.” 356 


Igihe Umukiza yari hafi gutandukana n'abigishwa be, yabahumurije mu mibabaro yabo, 
abasezeranira ko azagaruka agira ati: “Ntimuhagarike imitima yanyu ... Mu rugo rwa Data 
harimo amazu menshi. Ngiye kubategurira ahanyu. Kandi ubwo ngiye kubategurira ahanyu, 
nzagaruka mbajyane iwanjye, ngo aho ndi, namwe muzabeyo.” 357 “Umwana w'umuntu 
ubwo azazana n'abamarayika bose, afite ubwiza bwe, ni bwo azicara ku ntebe y'ubwiza bwe: 
amahanga yose azateranirizwa imbere ye. ” 358 


Abamarayika bamanutse ku musozi wa Elayono nyuma yo kuzamurwa mu ijuru kwa 
Kristo, basubiriyemo abigishwa rya sezerano ryo kugaruka kwa Kristo bati: “Yesu, 
ubakuwemo akazamurwa mu ijuru, azaza atyo, nk'uko mumubonye ajya mu 
ijuru. (Ibyakozwe 1:11). Ubwo intumwa Pawulo yavugishwaga na Mwuka w'Imana, 
yarahamije ati: “Kuko Umwami ubwe azaza, amanutse ava mu ijuru, aranguruye ijwi rirenga, 
hamwe n'ijwi rya Marayika ukomeye, n'impanda y'Imana nuko abapfiriye muri Kristo ni bo 
bazabanza kuzuka.” 359 Umuhanuzi wo ku kirwa cya Patimosi aravuga ati: “Dore arazana 
n’ibicu, kandi amaso yose azamureba. ” 360 

Kuza kwe kuzaba kugaragiwe n’ikuzo ry" “ibintu byose bizongera gutunganirizwa, nk’uko 
Imana yavugiye mu kanwa k'abahanuzi bera bayo bose, uhereye kera kose.” 361 Ubwo ni 
bwo ingoma y'umubi yamaze igihe kirekire izakurwaho. “Ubwami bw'isi buzaba 
ubw”Umwami wacu n'ubwa Kristo we, kandi azahora ku ngoma iteka ryose.” 362 “Maze 
icyubahiro cy’Uwiteka kizahishurwa, kandi abantu bose bazakibonera rimwe, kuko akanwa 
k'Uwiteka ari ko kabivuze.” “Nk'uko ubutaka bumera umumero, kandi nk'uko umurima 
umeramo imbuto ziwuhinzwemo, ni ko Umwami Imana izameza gukiranuka n'ishimwe 
imbere y'amahanga yose.” “Uwo munsi Uwiteka Nyiringabo azabera abantu be barokotse 
ikamba ry’icyubahiro n’°umurimbo.” 363 


Ubwo nibwo ingoma y’amahoro kandi yategerejwe igihe kirekire ya Mesiya izashyirwaho 
mu ijuru. “Uwiteka ahumurije i Siyoni n’imyanya yaho yose yabaye imyirare arayihumurije; 
ubutayu bwaho abuhinduye nka Edeni, n’ikidaturwa cyaho akigize nka ya ngobyi y’ Uwiteka.” 
“Buzahabwa ubwiza bw'i Lebanoni n'igikundiro cy'i Karumeli n’i Sharoni.” “Ntuzongera 
kwitwa Intabwa, n'igihugu cyawe ntikizongera kwitwa Umwirare; ahubwo uzitwa 
Inkundwakazi n’igihugu cyawe kizitwa Uwashyingiwe.” “Kandi nk’uko umukwe anezererwa 
umugeni, ni ko Uwiteka Imana yawe izakunezererwa. ” 364 


Kugaruka kwa Yesu kwakomeje kubera abayoboke be ibyiringiro bihoraho mu bihe 
byose. Isezerano Umukiza yatanze ubwo yasezeraga ari ku musozi wa Elayono ko azagaruka, 


ryateye abigishwa kubona neza ahazaza habo, ryuzuza imitima yabo ibyishimo n’ibyiringiro 

bidashobora gucogozwa n'umubabaro cyangwa ngo ibigeragezo bibikureho. Igihe babaga 
bari mu mibabaro n'akarengane, isezerano ryo “kugaruka kw’Imana ikomeye n’Umukiza 
wacu Yesu-Kristo” ni ryo ryababeraga “ibyiringiro by'umugisha.” Igihe Abakristo b’i 
Tesalonike bari bashenguwe n'agahinda ubwo bahambaga incuti zabo bakundaga kandi 
zariringiraga ko zizaba zikiriho zikabona Umukiza agarutse, Pawulo wari umwigisha wabo 
yerekeje intekerezo zabo ku muzuko uzabaho ubwo Umukiza azaba agarutse. Icyo gihe ni 
bwo abapfira muri Kristo bazazuka maze bazamukane n'abazaba bakiri bazima, bajye 
gusanganira Umukiza mu kirere. Yarababwiye ati: “Nuko rero tuzabana n’Umwami iteka 
ryose. Nuko mumaranishe imibabaro kubwirana ayo magambo.” 365 


Ubwo yari ku kirwa cy'ibihanamanga cya Patimosi, umwigishwa wakundwaga yumvise 
iri sezerano ngo: “Dore ndaza vuba,” maze igisubizo cye cyarimo urukumbuzi cyatura 
isengesho ry’itorero riri mu rugendo ati: “Amen, ngwino Mwami Yesu.” 366 


Muri za gereza, ku mambo, no mu mbago, intungane n’abishwe bazira kwizera kwabo 
bahamirije ukuri, uko imyaka ihita indi igataha, ni ko haturuka amagambo yatura kwizera 
kwabo n'ibyiringiro bari bafite. “Amaze kwemera bidasubirwaho iby’umuzuko wa Kristo, 
kandi ko kubw'ibyo na we azazuka ubwo Kristo azaba agarutse, umwe muri abo Bakristo 
yaravuze ati: “basuzuguraga urupfu, bakagaragara ko barurusha imbaraga.” 367 


Bishimiraga kumanuka bajya mu gituro, kuko “bagombaga kuzavamo banesheje.” 368 
Bari bategereje “Umukiza ugomba kuva mu ijuru aje mu bicu no mu ikuzo rya Se,” “maze 
akazanira intungane ingoma izahoraho.” Abawalidense na bo bari bafite uko kwizera. 369 


Wycliffe yari ategereje kugaruka kw'Umucunguzi nk’ibyiringiro by’itorero. 370 


Luteri yaravuze ati: “Niringira rwose ntashidikanya ko imyaka magana atatu itazuzura 
umunsi w'urubanza utaragera. Imana ntishaka kandi ntishobora gukomeza kwihanganira iyi 
si yacumuye.” “Umunsi ukomeye ubwo ingoma y’ibibi izakurwaho uregereje.” 371 


Melanchthon yaravuze ati: “Iyi si ishaje iri hafi kugera ku iherezo ryayo.” Kaluvini 
arararikira Abakristo “kudashidikanya ngo babure kwifuza cyane umunsi wo kugaruka kwa 
Kristo uzaba ari uw'umunezero uruta iyindi yose yabayeho,” kandi avuga ko, “umuryango 
wose w'abizera utazabura kubona uwo munsi.” “Tugomba gusonzera kuzabona Kristo, 
tugomba kumushaka, kumutegereza, kugeza mu museke w'uwo munsi ukomeye, ubwo 
Umukiza wacu azerekana byuzuye ubwiza bw ubwami Bwe.” 372 


Umugorozi Knox wo muri Sikotilandi na we yaravuze ati: “Mbese Umukiza wacu Yesu— 
Kristo ntiyajyanye umubiri wacu mu ijuru? Mbese ntazagaruka? Tuzi ko azagaruka kandi 
ntazatinda.” Ridley na Latimer, bemeye guhara ubuzima bwabo bazira ukuri, bari barategereje 
kugaruka k’Umukiza bizeye. Ridley yaranditse ati: “Nta gushidikanya isi igeze ku musozo; 
ibyo ndabyizeye rwose. Nimutyo dufatanye n'umugaragu w'Imana Yohana, maze 
turangururire mu mitima yacu tubwira Umukiza wacu Yesu Kristo tuti, “ngwino Mwami 
Yesu!” 373 


217 





Umwuka W'Imijyi Ibiri 


Uwitwa Bazister yaravuze ati: “Gutekereza ko Umukiza agiye kugaruka biranezeza cyane 
kandi bikanshimisha.” 374 “Gukunda kugaruka k’Umukiza no gutegereza ibyo byiringiro 
by'umugisha ni wo murimo wo kwizera kandi ni na wo muco uranga intore ze.” “Niba urupfu 
ari rwo mwanzi wa nyuma uzatsembwaho ku munsi w'umuzuko, dushobora kumenya uburyo 
abizera bari bakwiriye kwifuza cyane kandi mu masengesho yabo bagasabira kugaruka 
bwangu k’ Umukiza wabo, ubwo iyo nsinzi ishyitse kandi iheruka izaba igezweho.” 375 “Uyu 
ni umunsi abizera bose bari bakwiriye kwifuza kubera ko ari wo uzaba ari umuzoso 
w'umurimo wose wakozwe wo kubacungura, kandi ukaba iherezo ry’ibyifuzo n’imihati 
by'ubugingo bwabo.” “Mwami mwiza, bangutsa uwo munsi w'"ihumure!” 376 Ibyo ni byo 
byari ibyiringiro by'itorero ry'`intumwa, iby'itorero ryo “mu butayu” ndetse n’itorero 
ry’ Abagorozi. 


Ntabwo ubuhanuzi buvuga gusa uko Kristo azagaruka ndetse n’°umugambi wuko 
kugaruka, ahubwo bunerekana ibimenyetso abantu bagomba kumenyeraho ko kugaruka kwe 
kwegereje. Yesu yaravuze ati: “Kandi hazaba ibimenyetso ku zuba no ku kwezi no ku 
nyenyeri.”(Luka 21:25) “Izuba rizijima, n'ukwezi ntikuzava umwezi wako, n’inyenyeri 
zizagwa ziva mu ijuru, n'imbaraga zo mu ijuru zizanyeganyega. Ubwo nibwo bazabona 
Umwana w'umuntu aje ku bicu, afite ubushobozi bwinshi n'ubwiza.” 377 Umwanditsi 
w'Ibyahishuwe na we yavuze ibimenyetso bya mbere mu bimenyetso bizabanziriza kugaruka 
kwe ati: “habaho igishyitsi cyinshi; izuba ririrabura nk’ikigunira kiboheshejwe ubwoya; 
ukwezi kose guhinduka nk’amaraso.” (Ibyahishuwe 6:12). 


Ibyo bimenyetso byagaragaye mbere y'itangira ry’ikinyejana cya cumi n’icyenda. Mu 
rwego rwo gusohora k'ubu buhanuzi, mu mwaka wa 1755 habayemo umutingito w’isi 
ukomeye bikabije utarigeze ubaho. Nubwo uwo mutingito uzwi ku izina ry’umutingito wi 
Lisbone, wageze ku gice kinini cy'umugabane w'Uburayi, Afrika ndetse na Amerika. 
Wumvikanye kandi i Greenland , mu burengerazuba bw’Ubuhinde, ku kirwa cya Madeira, 
muri Noruveje, muri Suwedi, mu Bwongereza no muri Ireland. Wakwiriye ahantu hafite 
ubuso buruta kilometero kare miliyoni icumi. Muri Afrika, uwo mutingito wabaye mwinshi 
cyane nko mu Burayi. Umugabane munini w'umujyi wa Alije (muri Alijeriya) warasenyutse; 
kandi umudugudu muto wari hafi cyane ya Maroko wari utuwe n'abantu bari hagati 
y'ibihumbi umunani n'cumi wararigise urazimangatana burundu. Umuraba ukomeye 
warengeye inkengero za Esipanye na Afurika maze urengera imijyi bityo wangiza byinshi 
cyane. 


Muri Esipanye no muri Porutigali niho uwo mutingito wibasiye cyane. Bavuga ko mu 
mujyi wa Kadizi, umuvumba w'amazi yisukaga ku nkombe wari ufite ubuhagarike bugera 
kuri metero cumi n'umunani. “Imisozi imwe yari miremire cyane muri Porutigali 
yaranyeganyeze bikomeye nk'aho uwo mutingito uturutse mu mfatiro zayo, indi yagiye 
isadukira mu mpinga zayo mu buryo butangaje, maze amahindure menshi asohokamo 
asandara mu bibaya biyikikije. Bavuga ko ibirimi by’umuriro byaturukaga muri iyo misozi.” 
378 

I Lisbone “humvikanye urusaku rw’inkuba ihindiye ikuzimu maze hahita hakurikiraho 
umutingito ufite imbaraga nyinshi washenye umugabane munini w'uwo mujyi. Mu gihe 
cy’iminota igera kuri itandatu, abantu ibihumbi mirongo itandatu barapfuye. Ubwa mbere, 
amazi y'inyanja yasubiye inyuma asiga inkengero zumutse maze yongera kugarukana 
ubukana afite ubuhagarike bwa metero cumi n'eshanu cyangwa zirenga ku rugero yari 
asanzwe ariho.” “Mu bindi bintu bidasanzwe bivugwa ko byabaye i Lisbone muri icyo gihe 
cy'akaga, ni ukurigita k'urukuta rushya aho amato yahagararaga, rwarigitiye mu nyanja. 
Rwari rwarubakishijwe amabuye y'agaciro kandi rutwara umutungo munini. Abantu benshi 
cyane bari bahahungiye kugira ngo bakire, ariko mu kanya gato, rwa rukuta rugari na rwo 
rurarindimuka rurarigita, ku buryo nta murambo n'umwe washoboye kureremba hejuru 
y'amazi.” 379 


Uwo mutingito wahise ukurikirwa no gusenyuka kw'ibigo by’abapadiri n’insengero zose, 
hafi y'amazu manini yose ya Leta, ndetse nzumugabane uruta kimwe cya kane cy’amazu 
y'abaturage. Mu gihe kijya kugera ku masaha abiri nyuma y'ako kaga, umuriro wadutse mu 
duce dutandukanye two muri uwo mujyi. Uwo muriro wari ukaze cyane kandi wamaze hafi 
iminsi itatu ku buryo umujyi wose wari umaze kuba umusaka. Uwo mutingito wabaye ku 
munsi mukuru, ubwo insengero n’ibigo by’abihaye Imana byari byuzuyemo abantu benshi, 
kandi muri bo hashoboye kurokoka bake cyane.” 380 “Ubwoba abantu bari bafite nta wabona 
uko abusobanura. Nta muntu wariraga kuko wari umubabaro urengeje kurira. Abantu 
birukiraga hirya no hino, bafite ubwoba bwinshi no gutangara, bikubita mu maso no mu gituza 
kandi batakamba bikomeye bati: “ Tugirire impuhwe! Isi igeze ku iherezo!” Ababyeyi 
bibagiwe abana babo maze birukira hirya no hino bambaye amashapure. Ikibabaje, abantu 
benshi birukiraga mu nsengero ngo bahakirire; nyamara guhabwa ukarisitiya no guhobera za 
aritari byabaye iby’ubusa kuko yaba amashusho, abapadiri, ndetse n’abaturage bose batikiriye 
hamwe.” “Byavuzwe ko umubare w'abapfuye kuri uwo munsi uteye ubwoba waba ugera ku 
bihumbi mirongo icyenda.” 


Nyuma y'imyaka makumyabiri n'itanu ibyo bibaye, nibwo habonetse ikindi kimenyetso 
cyavuzwe n'ubuhanuzi, ari cyo kwijima kw'zuba n'ukwezi. lcyatumye kandi icyo 
kimenyetso kirushaho gutangaza, ni uko igihe cyo gusohora kwacyo kwari kwaravuzwe neza. 
Mu kiganiro Umukiza yagiranye n'abigishwa be mu musozi wa Elayono, amaze kuvuga 
iby’igihe cy'akaga itorero ry'Imana rizanyuramo, (ari yo myaka 1260 y'itoteza ryakozwe 
n'ubupapa nyamara akaba yarasezeranye ko icyo gihe cy’`umubabaro kizagirwa kigufi), 
byatumye avuga ibyagombaga kubanziriza kugaruka kwe, kandi avuga n'igihe ibimenyetso 
bya mbere byagombaga kubonekera: “Ariko muri iyo minsi, hanyuma y'uwo mubabaro, izuba 
rizijima, n'ukwezi ntikuzava umwezi wako.” 381 Iyo minsi cyangwa imyaka 1260 yarangiye 
mu mwaka wa 1798. Itoteza ryasaga n’iryahagaze mu myaka nka makumyabiri n’itanu mbere 
y'aho. Nk'uko Kristo yavivuze, nyuma y’iryo toteza izuba ryagombaga kwijima. Ubu 
buhanuzi bwasohoye ku wa 19 Gicurasi 1780. 

“Umunsi w'umwijima wo ku wa 19 Gicurasi 1780, wabaye amayobera ndetse uba 
igitangaza kitigeze kubaho. Umwijima utabona uko usobanurwa wakwiriye ijuru ryose 
n'ikirere cy'" igihugu cy'Ubwongereza Bushya.” 382 


Umuntu wabibonye wabaga muri Leta ya Massachusetts avuga iby'uwo mwijima muri 
aya magambo: “Mu gitondo izuba ryararashe umucyo uratangaza, ariko mu kanya gato 
ririjima. Ibicu byaramanutse byegera hasi, maze biturukamo umwijima uteye ubwoba. Ibyo 
bicu bimaze kugaragara, imirabyo yahise irabya, inkuba zirakubita maze hagwa imvura nke. 
Ahagana saa tatu za mu gitondo, bya bicu byaragabanutse, maze ibintu birahinduka, maze isi, 
ibitare, ibiti, inyubako, amazi ndetse n’abantu bahindurwa n’°umucyo utunguranye utari uwo 
ku isi. Hashize iminota mike, igicu cyijimye kiremereye cyatwikiriye ikirere cyose uretse 
umucyo muke cyane wagaragaraga imuhero kandi hari hijimye nk'uko biba bimeze saa tatu 
z'ijoro mu gihe cy'impeshyi... 


“Ubwoba, guhagarika umutima, ndetse no gutangara byarushagaho kuzura intekerezo 
z'abantu. Abagore bahagararaga ku miryango y'inzu, bakitegereza icyo kirere cyijimye; 
abagabo bahise bataha bava mu mirimo bakoreraga mu mirima; ababaji bahagarika imirimo 
yabo, abacuzi na bo biba bityo, ndetse n’abacuruzi. Amashuri yahise afunga abanyeshuri 
barataha, maze abana biruka bahinda umushyitsi bajya iwabo. Abari mu nzira bagenda 
bahagaze ku mazu yari hafi yabo. Buri muntu wese yaribazaga ati: “Ni iki kigiye kuba?” 
Byasaga n'aho umuyaga ukaze ugiye kwisuka mu gihugu cyangwa nk'aho ari umunsi 
w'iherezo rya byose. 


“Bacanye amatara maze yaka nk'aho ari mu ijoro ricuze umwijima ryo mu gihe 
cy'umuhindo. . . Inkoko n'ibishuhe byaratashye bijya aho birara, amashyo n’imikumbi 
birataha, ibikeri biragonga, inyoni ziririmba indirimbo zazo za nimugoroba ndetse 
n'uducurama dutangira kuguruka. Nyamara abantu bo bari bazi ko butari bwira ... 


“Dogoteri Nathanael Whittaker wari umupasitoro w'itorero rya Tabernacle i Salem, 
yayoboreye imihango yo kuramya Imana mu nzu yaberagamo inama maze abwiriza 
ikibwirizwa yahamirijemo ko uwo mwijima ari indengakamere. Amateraniro yo gusenga 
yateranye ahandi hantu henshi. Amasomo yasomwe mu buryo butunguranye yose yasaga 
n'ayerekana ko uwo mwijima uhuje n'ubuhanuzi Ibyanditswe bivuga. . . Bimaze kurenga saa 
tanu za mu gitondo, umwijima warushijeho kuba mwinshi.” 383 “Mu duce twinshi tw igihugu 
byari bikomeye mu gihe cy’amanywa, ku buryo abantu batashoboraga kuvuga igihe 
bifashishije isaha cyangwa ngo babashe gukora imirimo yabo yo mu rugo batabashije gucana 
amatara... 


“Uwo mwijima wakwiriye ahantu hagari cyane. Wagaragaye mu karere ka kure cyane ka 
Falmouth gaherereye iburasirazuba. Iburengerazuba, uwo mwijima wageze mu karere 
kitaruye cyane ka Konekitikati ( Connecticut) no mu mujyi wa Alibaniya (Albany). Mu 
majyepfo, wagaragaye ku nkengero z'inyanja, kandi mu majyaruguru waragiye ugera ku 
mpera ya kure ya Amerika.” 384 

Isaha imwe cyangwa abiri mbere y'uko bugoroba, umwijima w”uwo munsi wakurikiwe 
n'agacyo gake maze izuba rirarasa, nyamara ryari ritwikiriwe n'igicu cy'umukara cya 
rukokoma. “Izuba rimaze kurenga, ibicu byongeye kuba byinshi maze buhita bwira.” 
“Umwijima wa nijoro ntiwari usanzwe, kandi wari uteye ubwoba nk'uko uwo ku manywa 
wari umeze. Nubwo ukwezi kwari gusanzwe kugaragara kose, nta kintu umuntu yabashaga 
kubona atifashishije urumuri rundi. Iyo umuntu yarubonaga mu ngo zimukikije n’ahandi 
hamwitaruye, rwasaga n'ururi kubonekera mu mwijima nk'uwo muri Egiputa wari umeze 
nk'utacengerwamo n'imyambi y'umucyo.” 385 Umuntu wabonye ibyo yaravuze ati: “Muri 
ibyo bihe, sinashoboraga kubura kubona ko ibiva byose by'ijuru n'si byatwikiriwe 
n'umwijima mwinshi cyangwa byashizeho, umwijima ntiwajyaga gushobora kurushaho 
gusabagira hose.” 386 Nubwo ku isaha ya saa tatu z’iryo joro ukwezi kwabonetse kuzuye, 
“ntikwari gufite imbaraga na nke zo kwirukana umwijima wari umeze nk’igicucu cy’urupfu.” 
Nyuma ya saa sita z'ijoro wa mwijima warashize, maze ukwezi kubonetse ubwa mbere kuza 
gusa n’amaraso. 


Itariki ya 19 Gicurasi 1780, mu mateka iyo tariki yiswe, “Umunsi w”Umwijima.” Guhera 
mu gihe cya Mose, nta gihe cyigeze kibaho cy’umwijima ukomeye kandi wamaze igihe 
kirekire, ukanakwira ahantu hanini nk'uwo. Uko uwo munsi wari umeze nk'uko byavuzwe 
n'abawubonesheje amaso yabo, ni ukwirangira kw'amagambo y'Umukiza yari yaravuzwe 
n'umuhanuzi Yoweli wari warabyanditse mu myaka ibihumbi bibiri na magana atanu mbere 
y'uko bisohora. Yoweli yari yaravuze ati: “Izuba rizahinduka umwijima, n'ukwezi 
kuzahinduka amaraso, uwo munsi mukuru w’Uwiteka uteye ubwoba utaraza.” 387 


Kristo yari yarasabye abigishwa be kuba maso bakita ku bimenyetso byo kugaruka kwe, 
kandi bakazishima ubwo bari kubona ibigaragaza kugaruka k Umwami wabo. “Nuko ibyo 
nibitangira kubaho, muzarararame, mwubure imitwe yanyu, kuko gucungurwa kwanyu 
kuzaba kwenda gusohora.” Umukiza yeretse abayoboke be ibiti byari bigiye kubumbura 
uburabyo mu gihe cy’umuhindo, maze arababwira ati: “Iyo bimaze gutoha, murabireba 
mukamenya ubwanyu ko igihe cy'impeshyi kiri bugufi; nuko namwe nimubona ibyo bibaye, 
muzamenye yuko ubwami bw'Imana buri hafi.” 388 


Nyamara uko mu itorero umutima wo kwicisha bugufi no kwitanga wasimburwaga no 
kwibona no kwishingikiriza ku mihango gusa, gukunda Kristo no kwizera ibyo kugaruka kwe 
byarakonje. Batwawe no gukunda iby'isi no gushaka ibibanezeza, maze abiyitaga ubwoko 
bw'Imana baba impumyi, bibagirwa amabwiriza y'Umukiza yerekeranye n’ibimenyetso byo 
kuza kwe. Inyigisho zivuga ibyo kugaruka kwe ntizitaweho; ibyanditswe bikuvugaho 
byasobanuwe nabi bihindukira abantu umwijima, kugeza ubwo byirengagijwe ndetse 
biribagirana burundu. Uko niko byagenze by”umwihariko mu matorero yo muri Amerika. 
Umudendezo no kugubwa neza abantu b'inzego zose bari bafite, irari rikabije ryo gushaka 
gukungahara no kwinezeza, gutwarwa no gushaka amafaranga, guharanira kwamamara no 
gukomera byasaga n'ibishakwa na bose, byateye abantu kwerekeza inyungu zabo 

n’ibyiringiro byabo ku bintu by’ubu buzima maze bigiza kure rwose iby’°urya munsi ukomeye, 
ubwo ibikorwa ku isi byose bizahinduka ubusa. 


Igihe Umukiza yabwiraga abayoboke be ibimenyetso byo kugaruka kwe, yanababwiye 
ibyo gusubira inyuma mu kwizera bizabanziriza kugaruka kwe. Nk'uko byagenze mu minsi 
ya Nowa, hazabaho ibikorwa ndetse n’ubucuruzi bw’iby’isi no gushaka ibinezeza - bazaba 
bagura, bagurisha, bahinga, bubaka, barongora, bashyingira; bibagirwe Imana n’iby’ubuzima 
bw'igihe kizaza. Kristo yaburiye abariho muri iki gihe avuga ati: “Ariko mwirinde, imitima 
yanyu ye kuremererwa n’ivutu no gusinda, n’amaganya y’isi, uwo munsi ukazabatungura.” 
“Nuko rero mujye muba maso, musenge iminsi yose, kugira ngo mubone kurokoka ibyo byose 
byenda kubaho, no guhagarara imbere y Umwana w'umuntu.” 389 


Uko itorero rimeze muri iki gihe byavuzwe mu magambo y’Umukiza mu Byahishuwe 
ngo: “Ufite izina ry'uko uriho, nyamara ukaba uri intumbi.” Kandi abantu banga kuva mu 
mutekano babamo udafite icyo ushingiyeho bahabwa uyu muburo ukomeye ngo; “Ariko rero 
nutaba maso, nzaza nk’umujura, nawe ntuzamenya igihe nzagutungurira.”390; 


Byari ngombwa ko abantu baburirwa ibyo akaga kabategereje; kugira ngo bitume bitegura 
ibigiye kuba bijyanye n'irangira ry’igihe cy'imbabazi. Umuhanuzi w'Imana aravuga ati: 
“kandi umunsi w'Uwiteka ni mukuru uteye ubwoba cyane. Ni nde wabasha kuwihanganira?” 
Ni nde “ufite mu maso hatunganye adakunda kureba ikibi, habe no kwitegereza ubugoryi” 
uzabasha guhagarara ubwo Kristo azaba aje? 391 Ni abavuga bati; ““Mana yacu, turakuzi”,” 
392 nyamara twishe isezerano ryawe, kandi twakurikiye iyindi mana, duhisha ubugome 
bwacu mu mitima maze dukunda inzira zo gukiranirwa.” Ku bantu nk'abo, umunsi 
w'Uwiteka ni umunsi w°’“umwijima ntabwo ari umucyo, ndetse ni umwijima w’icuraburindi 
utagira umucyo na mba.” 393 Uhoraho yaravuze ati: “Icyo gihe, nzashakisha muri 
Yerusalemu imuri, mpane abantu bibumbiye hamwe nk'inzoga y’itende, bibwira mu mitima 
yabo bati: “Ari icyiza ari n’ikibi, Uwiteka nta cyo azadutwara.”” 394 “Nzahana ab’isi mbahora 
ibyo bakoze bibi, n'abanyabyaha nzabahana mbahora gukiranirwa kwabo; nzamaraho 
ubwibone bw’abibone, n’agasuzuguro k’abanyagitinyiro nzagacisha bugufi.” 395“Ifeza zabo 
n'izahabu zabo ntabwo bizabasha kubakiza ku munsi w'uburakari bw'Uwiteka. Kandi 
ubutunzi bwabo buzagendaho iminyago, n’amazu yabo azaba imisaka.” 396 


Ubwo umuhanuzi Yeremiya yerekwaga iby'uyu munsi uteye ubwoba, yaratatse ati: “Ye 
baba we, ye baba we! Mfite umubabaro mu gisenge cy 'umutima; umutima wanjye 
uradihagura, naniwe kwiyumanganya; kuko wumvise ijwi ry impanda, n’induru z’intambara 
mu mutima wanjye. Kurimbuka guhamagara ukundi kuko igihugu cyose kinyazwe.” 397 


“Uwo munsi ni umunsi w'uburakari, ni umunsi w'amakuba n'umubabaro, ni umunsi wo 
kurimbura no kwangiza, ni umunsi urimo umwijima n’ibihu, ni umunsi w'ibicu n’umwijima 
w'icuraburindi. Ni umunsi wo kuvuza impanda n'induru.” 398 “Dore umunsi w'Uwiteka 
uraje, uzazana uburakari bw'inkazi n'umujinya mwinshi, uhindure igihugu imyirare, 
urimbure n’abanyabyaha bo muri cyo bashireho.” 399 

Kubw'uwo munsi ukomeye, ijambo ry" Imana rikoresheje imvugo yumvikana kandi ikora 
ku mutima, rihamagarira ubwoko bw'Imana gukanguka bukava mu iroro ry'iby'umwuka 
kandi bugashaka mu maso hayo bwihanye kandi bwicishije bugufi. “Nimuvugirize impanda 
i Siyoni, muvugirize induru ku musozi wanjye muziranenge, abatuye mu gihugu bose bahinde 
umushyitsi: kuko umunsi w'Uwiteka uje, ugeze hafi.” “Muvugirize impanda i Siyoni, 
mutegeke kwiyiriza ubusa, mugire iteraniro ryera; muteranye abantu mweze iteraniro, 
muteranye abakuru n’abana n'abakiri ku ibere; umukwe nasohoke mu nzu n'umugeni mu nzu 
yarongorewemo. Abatambyi bakorera Uwiteka nibaririre hagati y'umuryango w'urusengero 
n'igicaniro.” “Nimungarukire n'imitima yanyu yose, mwiyirize ubusa, murire muboroge. 
Imitima yanyu abe ari yo mutanyura mureke imyenda yanyu, muhindukirire Uwiteka Imana 
yanyu; kuko igira impuhwe, yuzuwe n’imbabazi, ntiyihutira kurakara ahubwo ihorana ibambe 
ryinshi.” 400 


Umurimo ukomeye w'ivugurura wagombaga gukorwa kugira ngo abantu bategurirwe 
kuzahagarara muri urya munsi w'Imana. Imana yabonaga ko benshi mu bavuga ko ari ubwoko 
bwayo batubakiraga ubuzima bw'iteka ryose, bituma mu mpuhwe zayo yohereza ubutumwa 
bw’imbuzi bwo kubakangura kugira ngo bave muri iryo roro ndetse no kubatera kwitegura 
kugaruka k’ Umukiza. 


Ubwo butumwa bw'imbuzi tububwirwa mu gitabo cy’Ibyahishuwe 14. Muri iki gice, 
tuhabona ubutumwa butatu bugaragazwa ko bwavuzwe n’abamarayika bavuye mu ijuru kandi 
bwahise bukurikirwa no kugaruka k' Umwana w'umuntu aje “gusarura ibisarurwa byo mu 
isi.” Umuburo wa mbere muri iyo uvuga iby’urubanza ruri bugufi. Umuhanuzi yabonye ” 
marayika wundi aguruka aringanije ijuru, afite ubutumwa bwiza bw'iteka ryose, ngo 
abubwire abari mu isi, bo mu mahanga yose, n’imiryango yose n’indimi zose n’amoko yose. 
Avuga ijwi rirenga ati: “Nimwubahe Imana, muyihimbaze; kuko igihe cyo gucira abantu 
urubanza gisohoye, muramye lIyaremye ijuru n’isi n’inyanja n’amasoko.” 401 


966 


Ubu butumwa buvugwa ko ari umugabane umwe w’“ubutumwa bwiza bw'iteka ryose.” 
Ntabwo umurimo wo kubwiriza ubutumwa bwiza wahawe abamarayika, ahubwo ni 
inshingano yahawe abantu. Abamarayika batacumuye bakoreshejwe mu kuyobora uyu 
murimo, bashinzwe ibikorwa biremereye bifite umugambi wo guhesha abantu agakiza; ariko 


ivugabutumwa ubwaryo rikorwa n'abayoboke ba Kristo bari ku isi. 


Abantu b'indahemuka, bumvira bakemera gukoreshwa na Mwuka w'Imana kandi 
bakumvira inyigisho z’ijambo ryayo, ni bo bagombaga kubwira abatuye isi uyu muburo. Abo 
ni ba bandi bitondera “ijambo ryahanuwe rirushaho gukomera” kuko “rimeze nk'itabaza 
rimurikira ahacuze umwijima rigakesha ijoro, rikageza aho inyenyeri yo mu ruturuturu 
izabandurira.” Bashakashatse ubwenge buva ku Mana babirutisha ubutunzi bwose buhishwe, 
kuko babonaga ko “kubugenza biruta kugenza ifeza, kandi indamu yabwo iruta iy'izahabu 
nziza.” 403 Uhoraho na We yabahishuriye ibikomeye by’ubwami. “Ibihishwe by’Uwiteka 
bihishurirwe abamwubaha, azabereke isezerano rye.” 404 

Ntabwo ab’intiti mu by'iyobokamana ari bo bari basobanukiwe n'uku kuri kandi ngo 
birundurire mu kukwamamaza. Iyo aba bajya kuba abarinzi b’indahemuka, biga Ibyanditswe 
babishimikiriye kandi basenga, bajyaga kumenya isaha y'ijoro; ubuhanuzi bwajyaga 
kubamenyesha ibigiye kubaho. Ariko ntibabaye muri uwo mwanya, bityo ubwo butumwa 
buvugwa n'abantu bacishije bugufi cyane. Yesu yaravuze ati: “Nimugende mugifite umucyo, 
butabiriraho mukiri mu nzira, kuko ugenda mu mwijima atamenya iyo ajya.” 405 Abantu 
batera umugongo umucyo Imana yatanze, cyangwa se bakirengagiza kuwushaka igihe ukiri 
bugufi bwabo, bene abo barekerwa mu mwijima. Ariko Umukiza aravuga ati: “Ni Jye mucyo 
w'isi: unkurikira ntazagenda mu mwijima na hato, ahubwo azaba afite umucyo w'ubugingo.” 
406 Umuntu wese ufite umugambi umwe wo gushaka gukora iby’Imana ishaka, agakurikiza 
by'ukuri umucyo yahawe, bene uwo ni we uzakira umucyo mwinshi kurutaho. Bene uwo 
azohererezwa umucyo wo kurabagirana kw'ijuru kugira ngo umuyobore mu kuri kose. 


Igihe cyo kuza kwa Yesu bwa mbere, abatambyi n’abanditsi bo mu Murwa Wera bari 
bararagijwe ibyanditswe bivuga ibyo Imana yakoze, bagombaga kuba baramenye 
ibimenyetso by'ibihe maze bakamamaza ubutumwa bwo kuza kwa Mesiya wasezeranwe. 
Ubuhanuzi bwa Mika bwari bwaravuze neza aho azavukira, na Daniyeli yari yaravuze igihe 
azazira. 407 Imana yari yarahaye abayobozi b’Abayuda ubwo buhanuzi. Niba batari bazi 
kandi ntibabwire abantu ko kuza kwa Mesiya kwegereje; nta rwitwazo bari bafite. Kutamenya 
kwabo byari ingaruka yo kwirengagiza gutewe n'ubunyacyaha bwabo. Abayuda bubakaga 
inzibutso z’abahanuzi babaga barishwe, kandi mu kubaha abakomeye bo ku isi babaga bari 
guha ikuzo abagaragu ba Satani. Bari baratwawe no guharanira imyanya n'ubutware mu bantu 
maze batakobwa icyubahiro cy’ijuru bari barahawe n'Umwami w'ijuru. 


Abayobozi b’Abisiraheli bagombaga kuba barize bimbitse kandi mu cyubahiro cyinshi, 
ibyo ahantu, igihe, n’ibizajyanirana n’igikorwa gikomeye cyane mu mateka y’isi, ari cyo kuza 
k’Umwana w'Imana aje gusohoza igikorwa cyo gucungura umuntu. Abantu bose bagombaga 
kuba barabaye maso kandi bagategereza kugira ngo babe mu ba mbere bazakira Umucunguzi 
wisi. Ariko murebe ibyabaye; abagenzi babiri bari bananiwe bamanuka bava ku misozi y’i 
Nazareti, begera i Betelehemu, bagenda mu nzira yaho y'impatanwa kandi ndende cyane 
barambukiranya bagera ku mpera y'iburasirazuba bw'uwo mujyi, bashakashaka aho 
baruhukira n’icumbi ryo kwikingamo muri iryo joro ariko ntibahabona. Nta rembo na rimwe 
ryabakinguriwe ngo bakirwe. Amaherezo, baje kubona aho kwikinga mu kiraro cy”" inka, kandi 
aho niho Umukiza w'isi yavukiye. 


Abamarayika bo mu ijuru bari barabonye ikuzo Umwana w'Imana yari asangiye na Se 
mbere y'uko isi iremwa, kandi bari barategereje bafite amatsiko menshi kuza kwe hano ku isi 
nk’ikintu kigomba gutera ibyishimo byinshi abantu bose. Hatumwe abamarayika bo kujyanira 
iyo nkuru nziza abantu bari biteguye kuyakira kandi bagombaga kuyimenyesha abatuye isi 
bose bishimye. Kristo yari yaricishije bugufi kugeza ubwo yemera kwambara kamere muntu; 
yagombaga kwikorera umutwaro w'umuvumo ubwo yagombaga gutangira ubugingo bwe 


kuba igitambo cy’ibyaha; nyamara abamarayika bo bifuzaga ko no muri uko kwicisha bugufi 

kwe, Umwana w'Isumbabyose yagombaga kugaragara imbere y'abantu afite icyubahiro 
n'ikuzo bijyanye n’imico ye. Mbese abakomeye bo mu isi ntibagombaga guteranira mu 
murwa mukuru wa Isiraheli kugira ngo bamwakire? Mbese ingabo nyinshi z’abamarayika 
ntizari kumuherekeza zikamugeza imbere y’iteraniro rinini rimutegereje? 


Umumarayika umwe yaje gusura isi kugira ngo arebe abiteguye kwakira Yesu. Ariko nta 
kimenyetso yabonye cyo kumutegereza. Ntiyumvise ijwi ryo gusingiza no no kunesha 
riririmba ko igihe cyo kuza kwa Mesiya kiri hafi. Umumarayika yamaze akanya aguruka 
hejuru y'umurwa watoranyijwe ndetse n'urusengero, ahari haragiye hagaragara ubwiza 
bw'Imana mu myaka myinshi; nyamara n'aho ubwaho hagaragaraga kutagira icyo bitaho. 
Abatambyi, mu kwishyira hejuru n’°ubwibone bwabo, bakomezaga gutambira mu rusengero 
ibitambo bidatunganye. Abafarisayo bavuganaga ijwi rirenga babwira rubanda cyangwa 
bakiherera mu mfuruka z’inzira bagasengana ubwirasi. Mu ngoro z'abami, mu biterane 
by’abantu b'injijuke, mu mashuri y'abigisha bakuru b’idini, nta muntu n’°umwe wazirikanaga 
igihamya gitangaje cyari cyaratumye ijuru ryose ryuzura ibyishimo no guhimbaza cy’uko 
Umucunguzi w'abantu agiye kuvukira ku isi. 


Nta kimenyetso cyahamyaga ko Kristo ategerejwe, kandi nta myiteguro yakozwe yo 
kwakira Igikomangoma gitanga ubugingo. Mu gutangara kwinshi, ya ntumwa y'ijuru yari 
igiye gusubirayo ijyanye inkuru iteye isoni, ariko ibona itsinda ry”abashumba bari barinze 
amatungo yabo nijoro, ubwo hari mu gicuku maze bakitegereza ikirere gitamirije inyenyeri, 
biga iby”ubuhanuzi bwa Mesiya ugomba kuza ku isi kandi bategerezanyije amatsiko kuza 
k'Umucunguzi w'isi. Aho niho yabonye abantu biteguye kwakira ubutumwa buvuye mu 
ijuru. Uwo mwanya, umumarayika w’Uwiteka arababonekera maze ababwira inkuru nziza 
itera umunezero mwinshi. Ikuzo ryo mu ijuru ryuzuye icyo kibaya, haboneka abamarayika 
benshi batabarika, maze biba nk'aho iyo nkuru itangaje cyane ku buryo itavugwa n’intumwa 
imwe ivuye mu ijuru, bityo amajwi menshi cyane aririmbira rimwe indirimbo izaririmbwa 
umunsi umwe n'amahanga yose y'abacunguwe ivuga iti: “Mu ijuru icyubahiro kibe 
Iley" Imana, no mu isi amahoro abe mu bo yishimira.” 408 


Mbega isomo tubona muri iki gitekerezo gitangaje cy'i Betelehemu! Mbega uburyo 
gicyaha kutizera kwacu, ubwibone bwacu no kumwa twihagije! Mbega uburyo iki gitekerezo 
kituburira ngo tube maso, kuko kubwo kwirengagiza kwacu bitewe n'ubugome, natwe 
tunanirwa gusobanukirwa n'ibimenyetso by’ibihe bityo ntitumenye umunsi twasuriwemo. 


Ntabwo ku misozi y'i Yudaya gusa, mu bashumba boroheje gusa, ari ho abamarayika 
babonye abari bategereje ukuza kwa Mesiya. No mu bihugu by'abapagani hariyo 
abamutegereje. Abo bari abanyabwenge, abatunzi, abakomeye ndetse n’abacurabwenge bo 
mu Burasirazuba. Abigaga bakagenzura ibyaremwe, bari baraboneye Imana mu mirimo 
y'intoke Zayo. Bari barize mu Byanditswe bya Giheburayo iby"Inyenyeri yagombaga 
guturuka mu muryango wa Yakobo, 409 kandi bari bategerezanyije amatsiko ukuza kwe, We 
utaragombaga kuba “Umuhumuriza wa Isirayeli,” gusa ahubwo akanaba “Umucyo uvira 

Abanyamahanga,” kandi akabera abantu “agakiza kugeza ku mpera z’isi.” Bashakaga umucyo 
kandi umucyo waturukaga ku ntebe y'ubwami y"Imana wamurikiraga inzira banyuragamo. 
Abatambyi n'abigishamategeko b'i Yerusalemu, bari barashinzwe kurinda ukuri no 
kukwamamaza, mu gihe bari babundikiwe n'umwijima w’icuraburindi, inyenyeri mvajuru 
yayoboye abo banyamahanga aho Umwami mushya yavukiye. 


Ni nako Kristo “azabonekera ubwa kabiri abamutegereza kubazanira agakiza.” 410 
Nk'uko byagenze ku nkuru yo kuvuka k’Umukiza, ntabwo ubutumwa bwo kugaruka kwe 
bwahawe abayobozi ba rubanda mu by'iyobokamana. Bari barananiwe gukomeza 
kubungabunga isano bafitanye n'Imana, kandi bari baranze umucyo uva mu ijuru; bityo rero 
ntibabarirwaga mu bo intumwa Pawulo avuga agira, ati: “Ariko mwebweho, bene Data, 
ntimuri mu mwijima, ngo uwo munsi ubatungure nk'umujura: kuko mwese muri abana 
b'umucyo n'abana b'amanywa. Ntituri ab'ijoro cyangwa ab'umwijima.” 411 


Abarinzi bo ku nkike z'umurwa Siyoni ni bo bagombaga kuba aba mbere mu kumva 
inkuru yo kuza k’Umukiza, aba mbere mu kurangurura amajwi yabo bamamaza ko agiye 
kuza, kandi bakaba aba mbere mu kuburira abantu ngo bitegure ukuza kwe. Ahubwo bari 
biturije, bitekerereza iby”amahoro n’umutekano mu gihe abaturage bari basinziriye mu byaha. 
Yesu yitegereje itorero rye, abona rimeze nk'igiti cy'umutini kitera, gifite amababi atoshye 
ariko kitera amatunda. Hari hariho ubwibone bwo kubahiriza imihango y’idini gusa mu gihe 
umwuka wo kwicisha bugufi nyakuri, kwihana no kwizera byaburaga mu bantu kandi ari byo 
byonyine byagombaga kubahesha gukorera Imana ibyo ishima. Aho kubabonamo imbuto za 
Mwuka, hagaragaraga ubwibone, kwita ku mihango, guharanira ibyubahiro bidafite ishingiro, 
kwikanyiza n'ikandamiza. Itorero ryasubiye inyuma ryahumye amaso yaryo ryirengagiza 
kureba ibimenyetso by'ibihe. Ntabwo Imana yabatereranye cyangwa ngo yemere ko 
ubudahemuka bwayo butsindwa; ahubwo abantu bayivuyeho, maze bitandukanya n'urukundo 
rwayo. Kubera ko banze gukurikiza amabwiriza yayo, byatumye amasezerano yayo 
atabasohorezwa. 


Iyi niyo ngaruka yo kwirengagiza guha agaciro no gukoresha neza umucyo n’amahirwe 
Imana itanga. Keretse gusa itorero niryemera kugendera mu nzira ryahawe n'Imana, rikemera 
umurasire wose w'umucyo kandi rigakora inshingano yose ribasha guhishurirwa, naho 
nibitaba bityo, byanze bikunze iyobokamana rizahenebera risigare ryubahiriza imihango 
gusa, kandi umwuka wo kubaha Imana ubure burundu. Uko kuri kwagiye kugaragara kenshi 
mu mateka y'itorero. Imana isaba ko ubwoko bwayo bugira ibikorwa bishingiye ku kwizera 
ndetse no kumvira kujyanye n'imigisha n'amahirwe buhabwa. Kumvira bisaba igitambo 
n'umusaraba; kandi niyo mpamvu abantu benshi mu bavuga ko ari abayoboke ba Kristo banze 
kwakira umucyo uva mu ijuru, kandi nk'uko byagendekeye Abayuda bo mu gihe cya kera, 
ntibabashije kumenya igihe bagenderewemo. 412 Kubera ubwibone bwabo no kutizera 
kwabo, Uhoraho yabahiseho maze ukuri kwe aguhishurira abantu bari baremeye gukurikiza 
umucyo wose bararikiwe nk'uko byabaye ku bashumba b'i Betelehemu n’abanyabwenge b’i 


Burasirazuba. 

IGICE CYA 18 — UMUGOROZI W’ UMUNYAMERIKA 


Umugabo w'intungane, wari umuhinzi-mworozi, ufite umutima wumvira kandi wari 
warageze aho ashidikanya ububasha mvajuru Ibyanditswe Biziranenge bifite, nyamara kandi 
akaba yarashakaga kumenya ukuri nta buryarya, ni we muntu Imana yatoranyije mu buryo 
bw'umwihariko, kugira ngo ajye ku ruhembe rw'imbere mu kwamamaza ukugaruka kwa 
Kristo. Kimwe n'abandi bagorozi benshi, William Miller yari yaragize imibereho y’ubukene 
mu buto bwe, bityo bituma yiga amasomo akomeye yo gukoresha imbaraga no kwitanga. 
Abantu bo mu muryango yakomokagamo barangwaga n’°umwuka wo kwigenga no gukunda 
umudendezo, ubushobozi bwo kwihangana, kandi bakarangwa no gukunda igihugu. Ibyo ni 
byo byanarangaga cyane imico ya William Miller. Se yari yarabaye umusirikare 
w'umukapiteni mu ngabo zo mu gihe cy'"Impinduramatwara, kandi kwitanga kwe mu bihe 
by'intambara ndetse n’imibabaro yo muri ibyo bihe bikomeye ni byo bibasha kuba ari isoko 
iruhije yaranze imibereho yo mu buto bwa Miller. 


Yari ateye neza afite amagara mazima, kandi no mu bwana bwe yagaragarwagaho 
n'ibimenyetso byo kuba umunyabwenge w’indengakamwere. Uko yakuraga ni ko ibyo 
byarushagaho kugaragara. Intekerezo ze zari zikangutse kandi zarateye imbere, bityo yagiraga 
inyota nyinshi yo kumenya. Nubwo atari yaragize amahirwe yo kwiga mu mashuri ya koleji, 
uko yakundaga kwiga no kugira akamenyero ko gutekerezanya ubushishozi ndetse no 
kugenzura ibivugwa, ibyo byose byatumye aba umugabo ufite ibitekerezo byiza kandi 
byumvikana. Yari afite imico itagira amakemwa no kumenyekana neza byifuzwa na benshi, 
muri rusange akarangwa n'ubupfura, kudatagaguza umutungo, no kugira ubuntu. Kubwo 
gukoresha imbaraga nyinshi no gushyiraho umwete, byatumye abasha kugera ku bukire akiri 
muto, nubwo ataretse akamenyero ke ko kwiga. Yakoze imirimo myinshi mu buyobozi 
bw'abaturage n'ubwa gisirikare, kandi inzira zo kugera ku bukire n'icyubahiro zasaga 
n’izimukinguriwe. 


Nyina yari umubyeyi urangwa n'ubutungane, kandi mu bwana bwe, Miller yari 
yarigishijwe iby’idini. Ariko igihe yari ingimbi, yaje kuyoboka ishyirahamwe ry’abizeraga 
ko Imana yaremye isi ikayiha amategeko ikurikiza maze ntiyongere kuyitaho 413 
bikururiragaho benshi bitewe n'uko abo bantu bari abaturage beza cyane, abantu bafite 
umutima wa kimuntu kandi b'abagwaneza. Kubera ko bari batuye hagati y’ibigo bya Gikristo, 
ku rwego runaka, imico yabo yari yarahinduwe n'ahabazengurutse. Bakeshaga Bibiliya imico 
yatumaga baba abantu bubashywe kandi biringirwa; nyamara izo mpano nziza zaje guteshwa 
umurongo kugeza ubwo zivamo imbaraga yarwanyaga ijambo ry" Imana. Kubwo kwifatanya 
n’abo bantu, byatumye Miller na we agira ibitekerezo nk'ibyabo. Ubusobanuro 
bw'Ibyanditswe Byera bwatangwaga icyo gihe bwamuteraga ingorane byasaga n'aho 
adashoboye kwihanganira; ariko nubwo imyizerere mishya yamuteraga kureka Bibiliya, na 
yo nta kintu cyiza yamuhaye cyashoboraga gusimbura Bibiliya, ahubwo yarushijeho kumva 
atanyuzwe. Nubwo byari bimeze bityo, yakomeje kugumana ibyo bitekerezo mu gihe 

cy'imyaka cumi n'ibiri. Ubwo yari afite imyaka mirongo itatu n'ine y'ubukuru, Mwuka 
Muziranenge yemeje umutima we ko ari umunyabyaha. Nta byiringiro yakuraga mu 
myizerere ye ya kera by'uko nyuma yo gupfa abasha kuzagira umunezero. Ahazaza he hari 
hijimye kandi hari ubwihebe. Nyuma y'aho, ubwo yavugaga uko yumvaga amerewe muri 
icyo gihe, yaravuze ati: 


“Gutekereza ibyo kurimbuka burundu byanteraga ubwoba ngahinda umushyitsi, kandi 
gutekereza kuzabazwa ibyo umuntu yakoze byanyerekaga ko bizarimbuza abantu bose. Ijuru 
ryari rimbereye nk'umuringa hejuru y'umutwe wanjye, kandi isi yari imbereye nk’icyuma 
munsi y'ibirenge byanjye. Guhoraho iteka byari ibiki? Kuki urupfu rwariho? Uko 
narushagaho kubitekereza, niko narushagaho kuba kure yo kubona ibisubizo. Uko 
narushagaho gutekereza, ni ko narushagaho gufata imyanzuro itandukanye. Nagerageje 
guhagarika gutekereza, ariko sinashoboraga gutegeka intekerezo zanjye. Nari umunyabyago 
bihebuje ariko siniyumvishe impamvu. Narivugishaga kandi nkivovota ariko ntazi uwo 
nivovotera. Nari nzi ko hariho ikibi, ariko sinari nzi uko nabona igitunganye ndetse n’aho 
nakibona. Narariraga ariko nta byiringiro nari mfite.” 


Yabayeho atyo abimaramo amezi runaka. Aravuga ati: “Bidatinze, imico y’Umukiza 
yinjiye mu ntekerezo zanjye. Numva ko hagomba kuba hariho umuntu mwiza kandi 
w'umunyampuhwe witangiye ngo atwezeho ibicumuro byacu, bityo akadukiza umubabaro 
w’igihano cy’icyaha. Mperako numva ukuntu uwo muntu agomba kuba yuzuye urukundo, 
kandi ntekereza ko nkwiriye kwishyira mu maboko ye kandi nkiringira imbabazi ze. Nyamara 
muri njye havutse iki kibazo: Ese umuntu yagaragaza ate ko umuntu nk'uwo abaho? Uretse 
kubona igisubizo muri Bibiliya gusa, nasanze ko ntashobora kubona igihamya cy'uko 
Umukiza nk’uwo abaho, cyangwa iby'ubuzima bw'ahazaza... 


“Nabonye ko Bibiliya yerekana uwo Mukiza nk'uko nabyifuzaga; kandi natangajwe no 
kubona uko igitabo kitahumetswe cyashobora gusobanura amahame mu buryo butunganye 
kandi buhuje rwose n'ubukene bw'isi yacumuye. Byabaye ngombwa ko nemera ko 
Ibyanditswe Byera bigomba kuba ari ihishurwa ryavuye ku Mana. Ibyanditswe 
byampindukiye umunezero kandi Yesu ambera incuti. Umukiza yampindukiye umutware 
uruta abandi bose, kandi Ibyanditswe byari byarambereye umwijiima ndetse nkabibonamo 
ibitekerezo bivuguruzanya, noneho byampindukiye itara rimurikira ibirenge byanjye 
n'umucyo umurikira inzira yanjye. Intekerezo zanjye zaratuje kandi ndanyurwa. Mbona ko 
Umwami Imana imbereye Igitare mu nyanja rwagati y' ubuzima. Noneho Bibiliya ni yo nigaga 
ku mwanya wa mbere, kandi mu by'ukuri nshobora kuvuga ko, “Nayiganaga umunezero 
mwinshi.” Naje kuvumbura ko batari barambwiye n'icya kabiri cy'ibiyirimo. Nibajije 
impamvu ntari narigeze mbona ubwiza bwayo mbere, kandi ntangazwa no kuba nari 
narayirengagije. Ibintu byose umutima wanjye washoboraga kwifuza byarahishuwe, kandi 
mbona n'umuti w'"indwara yose y"ubugingo bwanjye. Sinongera kugira amatsiko yo gusoma 
ibindi bintu byose, maze ndundurira umutima wanjye mu kwakira ubwenge buva ku Mana.” 

Kuva ubwo, Miller yemeye ku mugaragaro ko yizera idini yari yaragiye asuzugura. Ariko 
incuti ze zitizeraga ntizabuze kuzana ibitekerezo byose nawe ubwe yajyaga atanga arwanya 
ubushobozi mvajuru Ibyanditswe bifite. Ntabwo rero yari yiteguye kubasubiza; ariko 
yatekereje ko niba Bibiliya ari ihishurwa ryakomotse ku Mana, igomba kwisobanura ubwayo; 
kandi atekereza ko ubwo yatangiwe kwigisha umuntu, igomba gusobanurwa kugira ngo 
abashe kuyumva. Yiyemeje kujya yiyigisha Ibyanditswe kugira ngo ashobore gusobanukirwa 
n’ibivuguruzanya muri Bibiliya niba ntaho bihurira bikuzuzanya. 


Yihatiye kwirengagiza ibitekerezo byose byari bimurimo mbere, kandi yirinda gushyiraho 
ubusobanuro bwe bwite, akagereranya umurongo n'undi yifashishije amashakiro atangwa ku 
mpera z'urupapuro n'igitabo kiranga amasomo ya Bibiliya. Yakomeje kwiga adasiba mu 
buryo bunonosoye; atangirira mu Itangiriro, agasoma umurongo ku murongo. Ntiyihutaga 
atabanje kumva ubusobanuro bw’imirongo myinshi ngo busige ibitamusobanukiraga byose 
bishize. Iyo yahuraga n’isomo ritamusobanukiye, yari afite akamenyero ko kurigereranya 
n'andi masomo asa n’aho afitanye isano n’ingingo ariho. Buri jambo ryose ryahabwaga 
ubusobanuro bwaryo bwite mu ngingo isomo rivuga, kandi iyo uko yaryumvaga kwahuzaga 
n’amagambo bibangikanye, ntabwo ryakomezaga kumubera ingorane. Bityo, igihe cyose 
yahuraga n'umurongo uruhije gusobanukirwa, yabonaga ubusobanuro mu yindi mirongo 
y'Ibyanditswe. Uko yigaga kandi asenga asaba kumurikirwa n'ijuru, ibyari byaramubereye 
urujijo mbere ntashobore kubisobanukirwa byarasobanukaga akabyumva. Yasobanukiwe 
n'amagambo y'ukuri k’'umunyazaburi avuga ngo: “Guhishurirwa amagambo yawe kuzana 
umucyo, guha abaswa ubwenge. ” 415 


Yize igitabo cya Daniyeli n’Ibyahishuwe abishishikariye cyane, agakoresha uburyo bwo 
gusobanura nk’ubwo yakoreshaga yiga ibindi byanditswe, maze n'ibyishimo byinshi, abona 
ko ibimenyetso bikoreshwa mu buhanuzi bishobora kumvikana. Yabonye ko ubuhanuzi bwari 
bwaramaze gusohora bwasohoye nk'uko bwari bwaravuzwe; kandi ko imvugo shusho 
nyinshi, imigani n’isanisha ry'uburyo bwinshi ... byagiye bisobanurwa muri ayo masomo 
bivugwamo, cyangwa se amagambo byakoreshejwemo akaba yarasobanuwe mu yindi 
mirongo, kandi iyo byasobanurwaga bityo, byumvikana nk'uko byanditswe mu buryo 
butaziguye. Miller yaravuze ati: “Uko ni ko nabashije kunyurwa n'uko Bibiliya ari urwunge 
rw'ukuri kwahishuwe, kwatanzwe mu buryo bwumvikana kandi bworoshye ku buryo 
abagendera mu nzira zayo nubwo baba ari abaswa, batazayoba.” 416 Uko yagendaga 
avumbura imirongo ikomeye y’ubuhanuzi buhoro buhoro, ni ko umuhati we wamuheshaga 
kubona amapfundo agenda akurikiranye y'umurunga w'ubuhanuzi. Abamarayika bo mu ijuru 
bayoboraga intekerezo ze kandi bagasobanurira ubwenge bwe Ibyanditswe. 


Afatiye ku buryo ubuhanuzi bwagiye busohora mu bihe byashize nk’ikintu ngenderwaho 
mu kwemeza ko ibyari bitarasohora bitazabura kubaho, yabashije kwemera ko igitekerezo 
cyari cyarabaye gikwira cyavugaga iby'ubwami bw'umwuka bwa Kristo (igihe cy”imyaka 
igihumbi kizabaho mbere y'uko isi irangira) kidashyigikiwe n’Ijambo ry'Imana. Iyi nyigisho 
yerekenaga imyaka igihumbi y'ubutungane n'amahoro izabaho mbere yo kugaruka kwa 

230 


Umwuka W'Imijyi Ibiri 


Kristo, yahakanaga ibiteye ubwoba bizaba ku munsi w'Imana. Nyamara uko iki gitekerezo 
cyaba kinejeje kose, kinyuranye n'inyigisho za Kristo n'abigishwa be bavuze ko ingano 
n'urukungu bigomba gukurana kugeza ku isarura, ari wo munsi w'imperuka y’isi; kandi ko 
“abantu babi n’abashukanyi bazarushaho kuba babi,” kandi ko “mu minsi y'imperuka hazaza 
ibihe birushya;” 417 ko ubwami bw'umwijima buzakomeza kubaho kugeza igihe cyo 
kugaruka k’Umukiza, kandi ko ubwo bwami azaburimbuza umwuka uva mu kanwa ke, kandi 
akabutsembesha kuboneka k’ubwiza bwe. 418 


Inyigisho yavugaga ko isi izahindurwa kandi hakabaho ubwami bw'umwuka bwa Kristo 
ntiyemerwaga n'itorero ry intumwa. Muri rusange iyo nyigisho ntiyari yaremewe n’abakristo 
kugeza hafi mu itangira cy’ikinyejana cya cumi n’°umunani. Kimwe n'andi makosa yose, nayo 
yateje ingaruka mbi. Yigishije abantu kureba kure mu gihe kizaza bagategereza kuza 
k'Umukiza kandi ikababuza kwita ku bimenyetso bibanziriza kuza kwe. Iyo nyigisho yateye 
abantu kumva bafite ibyiringiro n'umutekano bidafite aho bishingiye kandi ituma benshi 
bakerensa umwiteguro wa ngombwa kugira ngo bazasanganire Umukiza wabo. 


Miller yabonye ko Ibyanditswe byigisha byeruye ibyo kuza kwa Kristo ku mugaragaro 
yiyiziye ubwe. Intumwa Pawulo aravuga ati: “Kuko Umwami ubwe azaza amanutse ava mu 
ijuru, aranguruye ijwi rirenga, hamwe n'ijwi rya marayika ukomeye n'impanda y'Imana... 
” Kandi Umukiza nawe yaravuze ati: “Ubwo nibwo ikimenyetso cy Umwana w'umuntu 
kizabonekera mu ijuru, n’amoko yose yo mu isi ni bwo azaboroga abonye Umwana w'umuntu 
aje ku bicu byo mu ijuru, afite ubushobozi n'ubwiza bwinshi.” “Kuko nk'uko umurabyo 
urabiriza iburasirazuba ukabonekera aho rirengera, ni ko no kuza k Umwana w'umuntu 
kuzaba.” Azaba aherekejwe n'ingabo zose zo mu ijuru. “Umwana w’umuntu ubwo azazana 
n'abamarayika bose, afite ubwiza bwe . . .” “Azatumisha abamarayika be ijwi rirenga 
ry impanda, bateranye intore ze mu birere bine, uhereye impera y' ijuru ukageza iyindi mpera 
yaryo.” 419 


Ubwo azaba aje, abakiranutsi bazaba barapfuye bazazurwa, kandi abakiranutsi bazaba 
bakiri bazima bazahindurwa. Pawulo yaravuze ati: “Dore, mbamenere ibanga: ntituzasinzira 
twese, ahubwo twese tuzahindurwa, mu kanya gato, ndetse mu kanya nk'ako guhumbya, 
ubwo impanda y’imperuka izavuga. Impanda izavuga koko, abapfuye bazurwe ubutazongera 
kubora, natwe duhindurwe; kuko uyu mubiri ubora ukwiriye kuzambikwa kutabora, kandi 
uyu mubiri upfa ukwiriye kuzambikwa kudapfa.” 420 Kandi mu rwandiko rwe yandikiye 
Abanyatesalonike, ubwo yari amaze kuvuga ibyo kugaruka kwa Kristo, yaravuze ati: 
“Abapfiriye muri Kristo ni bo bazabanza kuzuka: maze natwe abazaba bakiriho basigaye, 
duhereko tujyananwe na bo tuzamuwe mu bicu, gusanganira Umwami mu kirere. Nuko 
tuzabana n'Umwami iteka ryose.” 421 


Ubwoko bw'Imana ntibushobora kubona ubwami igihe Kristo ubwe azaba agarutse 
kitageze. Umukiza yaravuze ati: “Umwana w"umuntu ubwo azaba aje azazana n'abamarayika 
bose, afite ubwiza bwe, ni bwo azicara ku ntebe y'ubwiza bwe: amahanga yose azateranirizwa 

imbere ye, abarobanure nk'uko umwungeri arobanura intama mu ihene: intama azazishyira 
iburyo bwe, naho ihene azishyire ibumoso. Maze Umwami azabwira abari iburyo bwe ati: 
“Nimuze mwebwe abo Data yahaye umugisha, muragwe ubwami bwabatunganirijwe uhereye 
ku kuremwa kw'isi.” 422 Muri aya masomo, tumaze kubona ko ubwo Umwana w'umuntu 
azaza, abapfuye bazazuka ubutazongera kubora kandi ko abazaba bakiriho bazahindurwa. 
Kubw'uko guhindurwa gukomeye, bazaba biteguye kuragwa ubwami; kuko Pawulo avuga 
ati: “Abafite umubiri n’amaraso bisa ntibabasha kuragwa ubwami bw'Imana, kandi ibibora 
ntibibasha kuragwa ibitabora.” 423 Umuntu uko ateye muri iki gihe, ni ikiremwa gipfa, 
arangirika; ariko ubwami bw'Imana ntibuzangirika, buzabaho iteka ryose. Kubw'iyo 
mpamvu, umuntu uko ateye ubu ntashobora kwinjira mu bwami bw'Imana. Ariko ubwo Yesu 
azaba aje, azaha abantu be kudapfa; maze abahamagare ngo baragwe ubwami bwabateguriwe. 


Ayo masomo n'andi asa na yo yagaragarije neza intekerezo za Miller ko ibitegerejwe muri 
rusange kubaho mbere yo kugaruka kwa Kristo, nk’ubwami bw'amahoro ku isi yose ndetse 
no gushyirwaho k'ubwami bw'Imana ku isi, ko atari ko bimeze, ahubwo ko bizakurikira 
kugaruka kwe. Byongeye kandi, ibimenyetso byose by’ibihe n'uko isi yari imeze byari bihuje 
rwose n'ibyahanuwe bivuga ibihe biheruka. Ahereye ku byo yize mu Byanditswe byonyine, 
Miller yageze ku mwanzuro uvuga ko igihe cyahawe isi ngo ibe uko yari imeze icyo gihe 
cyari kigiye kurangira. 


Yaravuze ati: “Ikindi gihamya cyakoze ku ntekerezo zanjye mu buryo bukomeye ni 
uruhererekane rw'"Ibyanditswe ... Nabonye ko ibyari byaravuzwe ko bizaba byasohoye mu 
gihe cyashize, akenshi byabagaho mu gihe nyacyo byari byarahanuwe ko bizaba. Niko 
byabaye ku myaka ijana na makumyabiri yahanuriwe umwuzure (Itang. 6:3); iminsi irindwi 
yagomba kuwubanziriza, n'iminsi mirongo ine y'imvura yahanuwe (Itang. 7:4); imyaka 
magana ane urubyaro rwa Aburahamu ruzamara muri Egiputa (Itang. 15:13); iminsi itatu yo 
mu nzozi z”umuhereza wa vino n'iz umuhereza w'"imitsima (Itang. 40:12-20); imyaka irindwi 
ya Farawo ( Itang. 41:28-54); imyaka mirongo ine mu butayu (Kubara14:34), imyaka itatu 
n’igice y'inzara (1 Abami 17:1) .. imyaka mirongo irindwi yo kuba mu bunyage (Yeremiya 
25:11); ibihe birindwi (imyaka) byahawe Nebukadinezari (Daniyeli 4:13-16); ibyumweru 
birindwi, ibyumweru mirongo itandatu na bibiri n’icyumweru kimwe byose bikoze 
ibyumweru mirongo irindwi byagenewe Abayuda (Daniyeli 9:24-27). Ibintu byabayeho 
byavuzwe igihe bizabera muri ibi bihe tubonye byose byari ibihe by'ubuhanuzi, kandi 
byasohoye nk'uko byari byarahanuwe.” 424 


Kubw'yo mpamvu, ubwo Miller yigaga Bibiliya, yabonye ibihe bitandukanye 
bikurikirana byagombaga kugera ku gihe cyo kugaruka kwa Kristo, akurikije uko 
yabyumvaga mu bwenge bwe, nta kindi yakoze uretse kubifata ko “ibihe byagenwe mbere,” 
ibyo Imana yari yarahishuriye abagaragu bayo. Mose yaravuze ati: “Ibihishwe ni iby'Uwiteka 
Imana yacu, ariko ibyahishuwe ni ibyacu n'urubyaro rwacu iteka,” 425 kandi Umukiza 
yavugiye mu kanwa k'umuhanuzi Amosi ati: “Imana ntizagira icyo ikora itabanje guhishurira 


abagaragu bayo.” Bityo rero, abiga ijambo ry"Imana bashobora gutegerezanya ibyiringiro 

ibigiye kuzabaho bitangaje bitigieze bibaho mu mateka y’abantu nk'uko byanditswe neza mu 
Ijambo ry'ukuri. 


Miller yaravuze ati: “Ubwo nari maze kwemezwa rwose ko Ibyanditswe Byera byose 
byahumetswe n'Imana bifite umumaro wo kwigisha umuntu (2 Timoteyo 3;16); ko igihe 
cyose bitigeze bizanwa n'ubushake bw'umuntu, ko ahubwo abantu b'Imana bavugaga 
ibyavaga ku Mana bashorewe na Mwuka Muziranenge” (2Petero 1:21), kandi bikaba 
byarandikiwe “kutwigisha, kugira ngo kwihangana no guhumurizwa bitangwa na byo 
biduheshe ibyiringiro,” (Abaroma 15:4), nta kindi nakoze uretse gufata ko imigabane 
ikurikirana ya Bibiliya ari umugabane w'ijambo ry" Imana, kandi ko dukwiriye kubizirikana 
cyane tukabiha agaciro nk’indi migabane yose y’Ibyanditswe Byera. Kubw’ibyo, numvise ko 
mu gushishikarira gusobanukirwa icyo Imana, mu mbabazi zayo, yabonye ko bikwiriye ko 
ibiduhishurira, niyumvisemo ko ntafite uburenganzira bwo kwirengagiza iby'ibihe 
by'ubuhanuzi.” 426 


Ubuhanuzi bwasaga n’ubuhishura neza kurutaho iby’igihe cyo kugaruka kwa Kristo, ni 
ubuhanuzi bwa Daniyeli 8:14: “Bizageza iminsi ibihumbi bibiri na magana atatu uko bukeye 
bukira: nyuma ubuturo bwera buzabone kwezwa.” Akurikije itegeko yagenderagaho ko 
Ibyanditswe byisobanura ubwabyo, Miller yaje gusanga ko umunsi umwe mu mvugo ya 
gihanuzi uhagarariye umwaka umwe ; 427 yabonye ko igihe cy’iminsi 2300 y'ubuhanuzi, 
cyangwa se imyaka nyakuri, cyagombaga kurenga ku iherezo ry’igihe Abayuda bagombaga 
gushyirwa kuri gahunda kubw'itegeko ry'ijuru, kubw'ibyo rero, iyo myaka ntishobora 
kwerekeza ku buturo bw'icyo gihe cy'abayuda. Miller yahereye ko yemera igitekerezo 
cyemerwaga muri rusange ko mu gihe cya Gikristo isi ari ubuturo, bityo asobanukirwa ko 
kwezwa k’ubuturo kuvugwa muri Daniyeli 8:14, byerekeje ku kwezwa kw'isi yejeshwa 
umuriro ubwo Kristo azaba agarutse. Niba bimeze bityo rero, hashobra kuboneka igihe 
nyacyo cyo gutangira kw’iminsi 2300 maze Miller afata umwanzuro ko igihe cyo kugaruka 
kwa Kristo gishobora guhita cyemezwa. Bityo rero, igihe cya kwa kurimbuka gukomeye 
cyashoboraga guhishurwa, igihe ubwo uko isi iriho ubu, n'“ubwibone bwayo n'ubushobozi, 
ikuzo n'ubwirasi, ubugome no kurenganya, byagombaga kugira iherezo;” ubwo umuvumo 
“uzakurwa mu isi, urupfu rugakurwaho ubutazongera kubaho ukundi, igihe ingororano 
zizahabwa abagaragu b'Imana, abahanuzi n’abera kimwe n’abatinya izina ryayo bose; kandi 
abarimbura isi nabo bagatsembwaho.”- 428 


Miller yakomeje kwiga ubuhanuzi afite ishyushyu n'umwete mwinshi, akamara iminsi 
n'amajoro yiga ibyo yavumburaga ko ari ingenzi kandi bikwiriye kwitabwaho. Ariko mu gice 
cya munani cy igitabo cya Daniyeli ntiyashoboye kuhabona urufunguzo rumwereka itangiriro 
ry” iminsi 2 300; nubwo marayika Gaburiyeli yatumwe gusobanurira Daniyeli iby’izo nzozi, 
yamuhaye ubusobanuro butuzuye. Ubwo umuhanuzi yerekwaga itotezwa rikomeye 
ryagombaga kugwira itorero, yacitse intege. Ntiyashobora kwihangana igihe kirekire mu 
iyerekwa, maze marayika aba amuvuye hafi. Daniyeli “yacitse intege amara iminsi arwaye.” 


Yaravuze ati: “natangajwe n’ibyo neretswe; nyamara nta muntu wabimenye.” 

Ariko Imana yari yabwiye intumwa yayo iti: “Sobanurira uwo muntu ibyo yeretswe.” Iryo 
tegeko ryagombaga kubahirizwa. Kubwo kumvira iryo tegeko, marayika yagarutse kuri 
Daniyeli nyuma y’igihe runaka maze aramubwira ati: “ubu nzanywe no kungura ubwenge 
bwawe... Nuko iryo jambo uritekereze cyane, umenye n'ibyo weretswe.” 429 Mu iyerekwa 
ryo mu gice cya 8 harimo ingingo imwe itarasobanuwe, ari yo yerekeranye n’igihe cy’iminsi 
2 300. Bityo, ubwo marayika yasubukuraga ubusobanuro yamuhaga, yatinze cyane ku ngingo 
y'igihe: 

“Ibyumweru mirongo irindwi bitegekewe ubwoko bwawe n'umurwa wera . . .Nuko 
ubimenye, ubyitegereze yuko uhereye igihe bazategekera kubaka 1 Yerusalemu bayisana 
kugeza kuri Mesiya Umutware, hazabaho ibyumweru birindwi; maze habeho ibindi 
byumweru mirongo itandatu na bibiri, bahubake basubizeho imiharuro n'impavu; ndetse 
bizakorwa mu bihe biruhije. Ibyo byumweru uko ari mirongo itandatu na bibiri nibishira, 
Mesiya azakurwaho, kandi ntacyo azaba asigaranye. .. Uwo mutware azasezerana na benshi 
isezerano rikomeye, rimare icyumweru kimwe. Nikigera hagati, azabuzanya ibitambo 
n’amaturo.” 


Umumarayika yohererejwe Daniyeli kubw’umugambi udasanzwe wo kumusobanurira 
icyo atari yasobanukiwe mu iyerekwa ryo mu gice cya munani, ari cyo: Ibyavuzwe 
byerekeranye n’igihe, “kigeza ku minsi 2 300 uko bukeye bukira, nyuma ubuturo bwera 
buzabone kwezwa.” Marayika amaze kubwira Daniyeli ati: “Umva yewe mwana w’umuntu 
ibyo weretswe,” amagambo ya mbere yavuze ni aya ngo, “Ibyumweru mirongo irindwi 
bitegekewe ubwoko bwawe n'umurwa wera.” Ijambo ryasobanuwe aha ngaha ngo 
“byagenewe” cyangwa “bitegekewe” risobanura mu by'ukuri ngo, “byakuwe.” Marayika 
avuga ko ibyumweru mirongo irindwi, bihwanye n'igihe cy'imyaka 490, bigomba 
gukurwaho, kubwo kugenerwa Abayuda by’umwihariko. Ariko se byagombaga gukurwa 
kuki? Kubera ko iminsi 2300 ari cyo gihe cyonyine kivugwa mu gice cya munani, kigomba 
kuba ari cyo gihe ibyumweru mirongo irindwi byakuweho. Bityo rero ibyumweru mirongo 
irindwi bigomba kuba ari umugabane umwe w’iminsi 2300, kandi ibyo bihe byombi bigomba 
gutangirira hamwe. Marayika yavuze ko ibyumweru mirongo irindwi byagombaga 
gutangirira igihe itegeko ryo gusana no kubaka Yerusalemu ryashyiriweho. Iyo tariki niba 
ishobora kuboneka, bityo rero kumenya itangiriro ryicyo gihe cy'iminsi 2 300 
byarashobokaga. 


Iryo tegeko riboneka mu gice cya karindwi cy'igitabo cya Ezira. 430 Ryatanzwe uko 
ryakabaye n'umwami Aritazerusi w’Ubuperesi mu mwaka wa 457 mbere ya Yesu-Kristo. 
Ariko muri Ezira 6:14 havuga ko inzu y’Uwiteka i Yerusalemu yubatswe “kubw'itegeko rya 
Kuro na Dariyo ndetse n'irya Aritazerusi umwami w'Ubuperesi.” Abo bami batatu, mu 
gushyiraho, kwemeza no kunonosora iryo tegeko, bahuje n’ibyo ubuhanuzi bwari bwaravuze 
riba itangiriro ry’`imyaka 2300. Iyo ufashe umwaka wa 457 mbere ya Yesu-Kristo, ari cyo 
gihe iryo tegeko ryanonosowe rigashyirwaga mu bikorwa, nk’itariki yo gutanga iryo tegeko, 

usanga ko ikintu cyose cyavuzwe cyerekeranye n’°ubuhanuzi bw’ibyumweru mirongo irindwi 
cyarasohoye. 


“Kuva igihe itegeko ryo gusana no kubaka Yerusalemu ryatangiwe kugeza kuri Mesiya 
Umutware hagombaga kuba ibyumweru birindwi n'ibyumweru mirongo itandatu na bibiri,” 
ni ukuvuga ibyumweru mirongo itandatu n’icyenda cyangwa imyaka 483. Itegeko rya 
Aritazerusi ryashyizwe mu bikorwa mu gihe cy’°umuhindo w'umwaka wa 457 mbere ya Yesu- 
Kristo. Uhereye kuri iyo tariki, igihe cy'imyaka 483 kirangira mu mwaka wa 27 nyuma ya 
Yesu-Kristo. Icyo gihe rero nibwo ubu buhanuzi bwasohoreye. Ijambo, “Mesiya” risobanura 
“Uwasizwe.” Mu muhindo w'umwaka wa 27 mu gihe cya Kristo, niho Kristo yabatijwe na 
Yohana kandi asigwa na Mwuka Muziranenge. Intumwa Petero ahamya ko; “Imana yasize 
Yesu w'i Nazareti imuha Mwuka Muziranenge n'imbaraga.” Kandi n’Umukiza ubwe 
yarivugiye ati: “Umwuka w'Uwiteka ari muri jye, ni cyo cyatumye ansigira kugira ngo 
mbwirize abakene ubutumwa bwiza.” Amaze kubatizwa, Yesu yagiye i Galilaya, “avuga 
ubutumwa bwiza bw'Imana, ati: “Igihe kirasohoye.” 


UBUHANUZI BW'IMINSI 2300 


Iminsi 2300 
imyaka 2300 









Ibyumweru 7 
Iminsi 49 






byumweru 62) 
Iminsi 434 


Umubatfizo i Igikorwa cya Yesu kristo 
no Guhuza y nkumuherezabitambo 
Yesu Kristo mukuru wacu 
kKudambwa 
kwa Yesu 









Kwezwa kwera 
cyane nintangiriro 






Umunsi umwe w'ubuhanuzi = Umwaka umwe ... 


34 Nk'uko iminsi ingana mwatatiyemo icyo gihugu uko ari mirongo ine, umunsi uzahwana 
n'umwaka. Ni yo muzamara muriho igihano cyo gukiranirwa kwanyu kwinshi uko imyaka ari 
mirongo ine, kandi muzamenya ko nabahindutse.” (Kubara 14:34) f Maze kandi nurangiza 

iyo, uzaryamire uruhande rwawe rw'iburyo wishyireho igicumuro cy'inzu ya Yuda, uhamare 
iminsi mirongo ine, umunsi wose nawukunganyirije n'umwaka umwe (Ezekeiyeli 4:6) 


457 I.KR.— 1844 N.KR. = 2300 Iminsi / Imyaka. “ Aransubiza ati “Bizageza iminsi ibihumbi 
bibiri na magana atatu uko bukeye bukira, nyuma ubuturo bwera buzabone kwezwa.”. 
(Daniyeli 8:14) ”% Ibyumweru mirongo irindwi bitegekewe ubwoko bwawe n'umurwa wera, 
kugira ngo ibicumuro bicibwe n'ibyaha bishire, no gukiranirwa gutangirwe impongano haze 
gukiranuka kw'iteka, ibyerekanywe n'ibyahanuwe bifatanishwe ikimenyetso, ahera cyane 
hasigwe amavuta. 490 Iminsi / Imyaka (Daniyeli 9:24) 


457 I.KR.= Iteka ryo kubaka no kugarura Yerusalemu (Iteka rya Aritazeruzi)). ” ...Nuko 
ubimenye, ubyitegereze yuko uhereye igihe bazategekera kubaka i Yerusalemu bayisana 
kugeza kuri Mesiya Umutware hazabaho ibyumweru birindwi, maze habeho ibindi byumweru 
mirongo itandatu na bibiri bahubake basubizeho imiharuro n'impavu, ndetse bizakorwa mu 
bihe biruhije. (Daniyeli 9:25) 


408 I.KR.= Kwubaka Yerusalemu 


27 N.KR. = Umubatizo no Guhuza Yesu Kristo (Mesiya). ” Uwo mutware azasezerana na 
benshi isezerano rikomeye, rimare icyumweru kimwe. Nikigera hagati azabuzanya ibitambo 
n'amaturo, umurimbuzi azaza ku ibaba ry'ibizira, maze kugeza ku mperuka yategetswe 
uburakari buzasandazwa kuri uwo murimbuzi.” (Daniyeli 9:27) 


31 N.KR. = Kubambwa kwa Yesu Kristo. Uwo mutware azasezerana na benshi isezerano 
rikomeye, rimare icyumweru kimwe. Nikigera hagati azabuzanya ibitambo n'amaturo, (Dan 
9:27) 


34 N.KR. = Amabuye ya Sitefano [Iherezo ryigihe kubayahudi nubutumwa bwiza bwabwirije 
abanyamahanga] “ Kandi ubu butumwa bwiza bw'ubwami buzigishwa mu isi yose, ngo bube 
ubuhamya bwo guhamiriza amahanga yose, ni bwo imperuka izaherako ize. (Matayo 24:14) 
46 Pawulo na Barinaba bavuga bashize amanga bati “Byari bikwiriye ko muba ari mwe 
mubanza kubwirwa ijambo ry'Imana, ariko none ubwo muryanze, kandi ntimwirebe ko 
mukwiriye ubugingo buhoraho, ngaho duhindukiriye abanyamahanga. (Ibyakozwe 
n'Intumwa 13:46) 


70 N.KR. = Kurimbuka kwa Yerusalemu ! Yesu asohoka mu rusengero. Akigenda, abigishwa 
be baramusanga bashaka kumwereka imyubakire y'urusengero. 2Arababwira ati “Ntimureba 
ibi byose? Ndababwira ukuri yuko aha hatazasigara ibuye rigeretse ku rindi ritajugunywe 
hasi.” (Matayo 24:1,2) ? “Ariko ubwo muzabona ikizira kirimbura cyahanuwe n'umuhanuzi 
Daniyeli gihagaze Ahera, (ubisoma abyitondere:) (Matayo 24: 15, 21) 


1844 N.KR. = Kwezwa kwera cyane nintangiriro yurubanza mwijuru. 

1810 Iminsi / Imyaka = Igikorwa cya Yesu kristo wacu nkumutambyi mukuru mu cyumba 
cyera cyo mwijuru. ! Nuko ubwo dufite umutambyi mukuru ukomeye wagiye mu ijuru, ari 
we Yesu Umwana w'Imana, dukomeze ibyo twizera tukabyatura. '” Kuko tudafite umutambyi 
mukuru utabasha kubabarana natwe mu ntege nke zacu, ahubwo yageragejwe uburyo bwose 
nkatwe, keretse yuko atigeze akora icyaha. ! Nuko rero, twegere intebe y'ubuntu tudatinya, 
kugira ngo tubabarirwe tubone ubuntu bwo kudutabara mu gihe gikwiriye (Abeheburayo 
4:14-16) 


“Azasezerana na benshi isezerano rikomeye rimare icyumweru kimwe.” “Icyumweru” 
kivugwa ahangaha, ni cyo giheruka ibyumweru mirongo irindwi; ni ukuvuga imyaka irindwi 
iheruka igihe cyahawe Abayuda by’umwihariko. Muri iki gihe, uhereye muri 27 kugeza muri 
34 nyuma ya Yesu-Kristo, bwabaye ubwa mbere Kristo ubwe atanga irarika ry'ubutumwa 
bwiza yoherereje Abayuda by’umwihariko kandi nyuma yaho akurikirwa n’abigishwa be. 
Ubwo abigishwa bagendaga bajyanye inkuru nziza y'ubwami, amabwiriza Umukiza 
yabahaye ni aya ngo: “Ntimuzajye mu bapagani cyangwa mu midugudu y'Abasamariya, 
ahubwo mujye mu ntama zazimiye z’umuryango wa Isirayeli.” 434 


“Icyumweru nikigera hagati, azabuzanya ibitambo n’amaturo.” Mu mwaka wa 31, imyaka 
itatu n’igice nyuma y’umubatizo we, Umukiza wacu yarabambwe. Gahunda y’ibitambo yari 
imaze imyaka ibihumbi bine yerekeza kuri Ntama w'Imana yarangiranye n’igitambo gihebuje 
ibindi cyatangiwe i Karuvali. Uwashushanywaga mu bigereranyo yari abonetse, bityo 
ibitambo byose n’amaturo byatangwaga muri gahunda y’imihango byagombaga guhagararira 
aho. 


Nk’uko twabibonye, ibyumweru mirongo irindwi cyangwa imyaka 490, byahariwe 
ubwoko bw’Abayuda byarangiye mu mwaka wa 34 w’igihe turimo. Muri uwo mwaka, 
binyuze mu gikorwa cy’urukiko rukuru rw’Abayuda, ubwo bwoko bwahamije ko bwanze 
burundu ubutumwa bwiza bubinyujije mu kwicisha Sitefano amabuye no kurenganya 
abayoboke ba Kristo. Bityo, ubutumwa bw’agakiza ntibwaba bukigenewe ubwoko 
bwatoranyijwe gusa, ahubwo buhabwa abatuye isi yose. Abigishwa bahunze bakava muri 
Yerusalemu bitewe n’itotezwa “bagiye hirya no hino bagenda bamamaza ijambo ry’ Imana.” 
“Filipo aramanuka ajya mu mudugudu w’i Samariya, ababwiriza ibya Kristo.” 435 Petero 
ayobowe n'Imana, yabwirije ubutumwa bwiza umusirikare utegeka abandi ijana wi 
Kayizariya witwaga Koruneliyo kandi wubahaga Imana. Kandi na Pawulo wakoranaga 
umwete waje kwizera Kristo, yatumwe kujyana ubutumwa bwiza bw'agakiza “kure mu 
banyamahanga.” 


Uko ni ko ikintu cyose cyavuzwe n'ubuhanuzi cyasohoye, kandi intangiriro y'ibyumweru 
mirongo irindwi igaragara ko yabayeho rwose mu mwaka 457 mbere ya Yesu-Kristo kandi 
ko byarangiye mu mwaka wa 34 nyuma ya Kristo. Iyo ibyo bishingiweho, nta ngorane zindi 
ziboneka mu kubona iherezo ry’iminsi 2300. Ibyumweru mirongo irindwi, cyangwa iminsi 
490, byavanwe ku minsi 2300 bityo hasigara iminsi 1810. Nyuma y'iherezo ry’iminsi 490 

hari hasigaye iminsi 1810 igomba nayo gusohora. Iyo ubaze imyaka 1810 uhereye mu mwaka 
wa 34 nyuma ya Kristo, usanga irangira mu mwaka wa 1844. Kubw'ibyo rero, iminsi 2300 
yo muri Daniyeli 8:14 irangira mu mwaka wa 1844. Dukurikije ibyavuzwe na marayika 
w'Imana, ku iherezo ry'iki gihe kirekire cy'ubuhanuzi “ubuturo bwera bwagombaga 
kwezwa.” Bityo rero igihe cyo kwezwa k'ubuturo bwera — cyemerwaga hafi na bose ko 
kizabaho Kristo agarutse — cyagaragajwe nta shiti. 


Miller n'abo bari bafatanyije babanje kwizera ko iminsi 2300 izarangira mu itumba ryo 
mu mwaka wa 1844, mu gihe ubuhanuzi bushyira iherezo ry’icyo gihe mu muhindo w'uwo 
mwaka. Ikosa ryakozwe kuri iyo ngingo ryateje gucika intege no guhangayika no kwiheba ku 
bari barashyize igihe cyo kugaruka kwa Kristo ku itariki ya mbere. Nyamara ibyo 
ntibyadohoye igitekerezo cyerekanaga ko iminsi 2300 yarangiye mu mwaka wa 1844, kandi 
ko igikorwa gikomeye cyagereranyijwe no kwezwa k'ubuturo bwera kigomba kubaho. 


Miller yagiye kwiga Ibyanditswe Byera nk'uko yari yarabikoze, afite umugambi wo 
kumenya ko byahishuwe n'Imana koko. Agitangira Miller ntiyari yiteze na gato kugera ku 
mwanzuro yagezeho. Nawe ubwe kwizera ibyo agezeho byaramugoye. Ariko igihamya 
cy'Ibyanditswe byera cyarumvikanaga cyane kandi gifite imbaraga ku buryo 
cyakwirengagizwa. 


Yari amaze imyaka ibiri yiga Bibiliya, ubwo mu mwaka wa 1818 yageraga ku mwanzuro 
ukomeye ko hafi mu myaka makumyabiri n’itanu, Kristo yagombaga kuza gucungura ubwoko 
bwe. Miller yaravuze ati: “Ntabwo nshobora kuvuga iby’ibyishimo byuzuye umutima wanjye 
kubwo gutekereza icyo nari ntegereje kinejeje, cyangwa ngo mvuge iby”urukumbuzi rwuzuye 
ubugingo bwanjye rwo kuzishimana n’abacunguwe. Noneho Bibiliya yari imbereye igitabo 
gishya. Yari ibaye aho ubwenge buhagirizwa; ibyahoze ari umwijima, amayobera kuri njye 
mu byo Bibiliya yigisha, byari byamaze gutamuruka mu ntekerezo zanjye mbere y'uko 
umucyo urabagirana urasa uturuka mu mpapuro zayo zera. Oh, mbega uburyo ukuri 
kwarabagiranaga kandi kukambera kwiza! Ibyavuguruzanyanga n’ibitarumvikanaga najyaga 
mbona mbere mu ijambo ry" Imana byarashize; kandi n'Tubwo hari hakiriho imigabane myinshi 
y'iryo jambo nari ntaranyurwa n'ibyo ivuga noneho narasobanukiwe muburyo bwuzuye. 
Umucyo mwinshi wari wavuye muri iryo jambo kugira ngo umurikire ubwenge bwanjye 
bwari busanzwe mu mwijima, ku buryo numvise nezejwe no kwiga Ibyanditswe ntari narigeze 
nibwira ko bishobora gukomoka mu byo Bibiliya yigisha.” 436 


“Maze kwemera nta shiti yuko ibizabaho uko bivugwa mu Byanditswe, bigomba gusohora 
muri icyo gihe gito, kandi nshingiye ku gihamya cyari cyakoze ku ntekerezo zanjye, nagize 
ikibazo kinkomereye cyerekeranye n’inshingano mfite ku batuye iyi si.” 437 Ntiyashoboraga 
kwiyambura umutima umwumvisha ko afite inshingano yo kugeza ku bandi umucyo yari 
amaze kubona. Yari yiteze guhura n’abamurwanya baturutse mu batubaha Imana, ariko yari 
afite ibyiringiro yuko Abakristo bose bazashimishwa n'ibyiringiro byo kubona Umukiza 
bavugaga ko bakunda. Ubwoba yari afite gusa bwari uko, muri uko kwishimira cyane 

gucungurwa kwabo guhebuje kwari kugiye kubaho bidatinze, benshi bari kwakira iyo 
nyigisho batabanje gusuzumana Ibyanditswe Byera ubwitonzi mu buryo buhagije ngo 
bagaragaze ukuri bivuga. Bityo rero, yabanje kugira impungenge zo kukubwiriza, atinya ko 
yaba ari mu ikosa kandi akaba intandaro yo kuyobya abandi. Byatumye ajya kongera 
gusuzuma ibihamya bishyigikira imyanzuro yari yaragezeho no gusuzumana ubushishozi buri 
ngingo yose ikomeye yigaragarizaga intekerezo ze. Yabonye ko imbere y'umucyo w’ijambo 
ry’ Imana ibimuvuguruza bivaho nk'uko umwijima uhunga imbere y'imirasire y’izuba. 
Amaze imyaka itanu akora ubwo bushakashatsi, yasigaye yemera adashidikanya ko ibyo 
yemera ari ukuri rwose. 


Noneho inshingano yo kumenyesha abandi ibyo yizeraga ko byigishwa mu buryo 
busobanutse neza mu Byanditswe, yaremereye umutima we ifite imbaraga nshya. Yaravuze 
ati: “Ubwo nabaga mpugiranye mu kazi kanjye, numvaga aya magambo adahwema kuvugira 
mu matwi yanjye ngo, “Genda ubwire abatuye isi iby'akaga kabategereje.” Iri somo 
ntiryahwemaga kunza mu bitekerezo rivuga riti: ‘Nimbwira umunyabyaha nti “Wa 
munyabyaha we, gupfa ko uzapfa’, maze nawe ntugire icyo uvuga cyo kuburira umunyabyaha 
ngo ave mu nzira ye; uwo munyabyaha azapfa, azize ibyaha bye, ariko amaraso ye, ni wowe 
nzayabaza. Ariko nuburira umunyabyaha ngo ahindukire ave mu nzira ye, nadahindukira ngo 
ave mu nzira ye; azapfa azize ibyaha bye, ariko weho uzaba ukijije ubugingo bwawe.” 438 
Niyumvishijemo ko abanyabyaha baramutse baburiwe mu buryo bukwiriye, benshi muri bo 
bashobora kwihana; kandi ko niba bataburiwe , amaraso yabo ari njye azabazwa.” 439 


Atangira kujya amenyesha abantu ibitekerezo bye yiherereye uko yashoboraga kubona 
uburyo, akajya asaba Imana ngo abavugabutumwa bamwe babashe kumva imbaraga iri muri 
izo nyigisho ze, kandi ngo abashe kwirundurira mu kuzamamaza ku mugaragaro. Ariko 
ntiyashoboraga kwivanamo icyo yemeraga cy’uko afite inshingano yihariye agomba gukora 
atanga umuburo. Aya magambo akurikira yakomezaga kugaruka mu ntekerezo ze ngo: 
“Genda uburire abatuye isi; nzakubaza amaraso yabo.” Yashidikanyije imyaka cyenda yose, 
ariko uwo mutwaro ukomeza kumuremerera mu mutima, kugeza ubwo mu mwaka wa 1831, 
bwabaye incuro ya mbere, yavuze impamvu zo kwizera kwe ku mugaragaro. 


Nkuko Elisha yahamagawe ngo ave aho yari akurikiye ibimasa yahingishaga mu murima, 
kugira ngo yakire umwitero wamugaragarizaga ko ahamagariwe kuba umuhanuzi, ni ko na 
William Miller yahamagawe gusiga imashini yahingishaga akajya guhishurira abantu ubwiru 
bw'ubwami bw'Imana. Yatangiye umurimo we atengurwa n'ubwoba, akagenda buhoro 
buhoro yerekeza abamutegeye amatwi mu by’ibihe by’ubuhanuzi kugeza ku kugaruka kwa 
Kristo. Uko yakoreshaga umuhati wose ni ko yarushagaho kongerwa imbaraga n’ubutwari 
ubwo yabonaga uburyo amagambo ye akangura abantu benshi bakayagirira ubwuzu. 


Abisabwe gusa n'abavandimwe be mu kwizera, ni ho Miller yemeye kwigisha ku 
mugaragaro ibyo yemerega kuko yumviye umuhamagaro w'Imana mu magambo yabo. Icyo 
gihe yari afite imyaka mirongo itanu y'ubukuru, kandi ntiyari amenyereye kuvugira mu 

ruhame; ndetse yari aremerewe no no kumva ko adakwiriye gukora umurimo wari imbere ye. 
Ariko kuva mu itangira, imirimo ye yahiriwe mu buryo bukomeye kubw'agakiza ka benshi. 
Ukwigishiriza mu ruhame kwa mbere yagize kwakurikiwe no gukanguka mu byo kwizera 
kuko muri iryo teraniro imiryango cumi n'itatu yose yarihannye, uretse abantu babiri gusa. 
Bahise bamusaba kujya kwigisha no mu tundi turere, kandi ahantu hafi ya hose yajyaga 
imirimo ye yatumaga habaho ububyutse mu murimo w'Imana. Abanyabyaha barahindukaga, 
Abakristo bagakangukira kwiyegurira Imana biruseho, kandi abataremeraga ko Imana yitaye 
ku bibera ku isi ndetse n’abatizera bakerekezwa ku kumenya ukuri kwa Bibiliya n’iby’idini 
ya Gikristo. Ubuhamya bw'abo yabwirizaga bwari ubu ngo: “Ibyo avuga bigera ku itsinda 
ry'abanyabwenge bidaciye ku bandi bantu.” 440 Yabwirizaga mu buryo bukangura 
intekerezo z’abantu zikerekera ku ngingo zikomeye mu by'iyobokamana kandi agashegesha 
imibereho yo gutwarwa n’ingeso Z'isi n’irari byiganzaga muri icyo gihe. 


Hafi muri buri mujyi wose, bamwe mu bantu amagana menshi barihanaga bitewe 
n’ibibwirizwa bye. Ahantu henshi, amatorero atandukanye y' Abaporotesitanti hafi ya yose 
yaramwakiraga, kandi ubutumire bwo kugira ngo azaze kwigisha bwavaga mu 
bavugabutumwa bo mu matorero menshi atandukanye. Yari afite itegeko ridahinduka 
agenderaho ko atagomba kujya kwigisha aho atararitswe, nyamara bidatinze aza kubona ko 
atanagishoboye gusubiza nibura na kimwe cya kabiri cy”ubutumire yabaga yahawe ngo ajye 
kubwiriza. Abantu benshi batemeraga ibyo yavugaga bihamya igihe ntarengwa Kristo 
yagombaga kugarukiraho, bemeye ko kuza kwa Kristo ari ihame kandi ko kwegereje ndetse 
ko ari ngombwa kwitegura. Mu mijyi imwe minini, umurimo we wakoze ku mitima ya benshi 
mu buryo bukomeye. Abacuruzaga inzoga baretse ubwo bucuruzi ahubwo aho bacururizaga 
bahahindura ibyumba byo gusengeramo; ibyumba byakinirwagamo urusimbi birafungwa; 
abatarizeraga Imana, abizeraga ko ititaye ku bibera ku isi, abizeraga ko Imana kubw’ubuntu 
bwayo izakiriza abantu bose mu bwami bwayo baba babi cyangwa beza, ndetse n’abantu bari 
barahanebereye mu bibi baravuguruwe kandi bamwe muri bo bari bamaze imyaka myinshi 
badakandagira ahasengerwa. Amatorero atandukanye yateranyaga amateraniro yo gusenga 
mu mpande zitari zimwe z’umujyi kandi hafi ya buri saha, abacuruzi bahagarika imirimo yabo 
buri saa sita z'amanywa bagateranira hamwe ngo basenge kandi basingize Imana. Nta 
gutwarwa n’imico mibi byari biriho, ahubwo muri rusange intekerezo z'abantu zari 
zuzuwemo kwitwararika. Umurimo wa Miller, kimwe n’uw’abagorozi ba mbere, werekezaga 
ku kwemeza intekerezo z'abantu no gukangura umutimanama aho gukangura 
amarangamutima gusa. 


Mu mwaka wa 1833, Itorero ry'Ababatisita yari abereye umuyoboke ryamuhaye 
uburenganzira bwo kujya abwiriza. Umubare munini w'ababwirizabutumwa bo mu itorero 
rye bemeraga umurimo akora kandi kubwo kumushyigikira byatumye akomeza uwo murimo. 
Yagendaga hirya no hino kandi agakomeza kubwiriza adahwema, nubwo imirimo ye yibanze 
cyane cyane mu Bwongereza Bushya no muri Leta zo hagati. Mu gihe cy’imyaka myinshi, 
yirihiriraga ibyo yakoreshaga byose akuye amafaranga mu mutungo we bwite, kandi nyuma 

y'aho ntiyashoboye kubona amafaranga ahagije yo kumurihira ingendo zose zerekezaga aho 
yararikirwaga kujya. Bityo, aho kugira ngo ibyo yakoreraga mu ruhame bimuzanire inyungu 
y'amafaranga, byamubereye umutwaro ku butunzi bwe bwagiye bugabanuka buhoro buhoro 
muri icyo gihe cy'imibereho ye. Yari afite umuryango munini; ariko kubera ko bose 
batasesaguraga kandi bagakora cyane byatumye isambu ye ibasha kubatunga ndetse no 
kumufasha na we ubwe. 


Mu mwaka wa 1833, nyuma y'imyaka ibiri Miller yatangiye kwigisha mu ruhame 
ibihamya byerekana ko Kristo ari hafi kugaruka, ndetse n'ibimenyetso biheruka mu 
byagaragaye byari byaravuzwe n’Umukiza ko bizerekana kugaruka kwe. Yesu yaravuze ati: 
“Inyenyeri zizagwa ziva mu ijuru.” 441 Na Yohana ubwo yerekwaga ari mu nzozi yavugiye 
mu Byahishuwe ibimenyetso bigomba kubanziriza umunsi w'Imana ati : “Inyenyeri zo ku 
ijuru zigwa hasi, nk'uko umutini, iyo unyeganyejwe n'umuyaga mwinshi, uragarika imbuto 
zawo zidahishije.” 442 Ubwo buhanuzi bwaje gusohora mu buryo butangaje ubwo inyenyeri 
nyinshi zagwaga kuwa 13 Ugushyingo 1833. Ibyo byabaye ukwigaragaza kw'inyenyeri 
zagwaga kutari kwarigeze kubaho. “Icyo gihe ikirere cyose gitwikiriye Leta Zunze Ubumwe 
za Amerika cyamaze amasaha menshi cyivumbagatanyije! Ntihari harigeze kubaho ibintu 
nk'ibyo mu kirere cy'icyo gihugu kuva cyaturwa n'abantu ba mbere bakigezemo. Itsinda 
rimwe ry'abantu ryabirebanye gutangara gukomeye mu gihe irindi tsinda ryabirebanaga 
ubwoba bwinshi no kubona ko ari imbuzi.” “Uburemere bw'uko kugwa kw'inyenyeri ndetse 
n'uburyo byari byiza ntibizibagirana mu bitekerezo bya benshi. . . Ntabwo imvura yari 
yarigeze igwa mu buryo bukomeye ngo irushe uko inyenyeri zamanukaga zigwa ku isi. 
Iburasirazuba, iburengerazuba, amajyepfo n’amajyaruguru hose zagwaga mu buryo bumwe. 
Mu magambo make, ijuru ryose ryasaga n’iririmo urujya n'uruza. . . Ibyo byabaga, nk'uko 
byanditswe mu kinyamakuru cy'umwigisha witwa Silliman, byagaragaye muri Amerika 
y'amajyaruguru yose. .. Uhereye saa munani z’ijoro kugeza ku manywa y’ihangu y'undi 
munsi, ikirere cyari cyiza cyane nta gacu na gato kaboneka, imuri nyinshi zirabagirana 
zahoraga zinyuranamo mu kirere cyose.” 443 


“Nta mvugo y'umuntu yashobora kwandika ibihwanye rwose n'ishusho y'ibyabaye;... 
utarabibonye, ntashobora kwiyumvisha by'ukuri ubwiza bw’ibyabaye. Byasaga naho 
inyenyeri zose zo ku ijuru zari zakoraniye hamwe zikegera ubushorishori bwo mu kirere, 
maze zikohereza umucyo wazo icyarimwe mu mpande zose; nyamara umubare wazo wasaga 
n'utagabanuka na gato: ibihumbi n'ibihumbi by'inyenyeri zindi zakurikiragaho bwangu 
nk'aho ziremwe uwo mwanya kubwo ibyo.” 444 “Ntibyashobokaga kubona ishusho 
itunganye y'igiti cy'umutini kiragarika imbuto zacyo iyo gihungabanyijwe n'umuyaga 
mwinshi yari kurushaho kwerekana iby’icyo gihe.” 445 


Mu kinyamakuru cyandikirwaga i New York cyitwaga Journal of Commerce cyo kuwa 14 
Ugushyingo 1833, handitswemo ingingo ndende yavugaga kuri ibyo bitangaza byabaye. Iyo 
ngingo yarimo amagambo akurikira: “Ndatekereza ko nta mucurabwenge cyangwa undi 


munyabwenge wigeze avuga cyangwa ngo yandike ibintu bimeze nk'ibyabaye mu gitondo 

cy'ejo hashize. Mu myaka igihumbi na magana inani ishize umuhanuzi yari yarabivuze neza 
nk'uko byaje kuba, nitugira umwanya wo kubitekerezaho yuko kugwa kw’inyenyeri 
kwahanuwe kwerekeje ku byo twabonye, nibwo ibyavuzwe bizaba koko ari iby'ukuri nk'uko 
byanditswe.” 


Uko niko ikimenyetso giheruka cyo mu byerekana kugaruka kwa Kristo cyagaragaye, ari 
cyo Yesu yari yarabwiye abigishwa be ati: “Nuko namwe nimubona ibyo byose, muzamenye 
yuko ari hafi, ndetse ageze ku rugi.” 446 Ibyo bimenyetso byose bimaze kugaragara, ikindi 
kintu gikomeye cyari hafi kugaragara ni uko Yohana yabonye ijuru ryizinga nk’umuzingo 
w'igitabo bazinze, mu gihe isi yahindaga umushyitsi, imisozi n’ibirwa bikava mu mwanya 
wabyo, maze abanyabyaha kubw'ubwoba bagashakashaka aho bihisha ubwiza bw” Umwana 
w'Umuntu. (Ibyahishuwe 6:12-17). 


Abantu benshi babonye kugwa kw'inyenyeri, babifashe ko ari ikimenyetso giteguriza 
abantu urubanza rugiye kuza, “nk’ishusho iteye ubwoba y'integuza, ikimenyetso cyerekana 
uwo munsi ukomeye kandi uteye ubwoba.” 447 Bityo, intekerezo z'abantu zerekejwe ku 
gusohora k’ubuhanuzi maze benshi bita cyane ku muburo werekeye kugaruka kwa Kristo. 


Mu mwaka wa 1840, hongeye kubaho ukundi gusohora kw’ibyahanuwe kwitaweho na 
benshi. Mu myaka ibiri mbere, uwitwaga Yosiah Litch wari umwe mu babwirizabutumwa 
b'ingenzi wabwirizaga ibyo kugaruka kwa Kristo, yanditse ibyo yasobanuraga ku gice cya 9 
cy"Ibyahishuwe, yerekeza ku kuvaho k” Ubwami bwa Ottoman. Hakurikijwe uko yabaraga, 
ubwo bwami bwagombaga gukurwaho “mu kwezi kwa Kanama mu mwaka wa 1840 nyuma 
ya Kristo.” Kandi noneho mu minsi mike cyane ibanziriza gusohora kTubwo buhanuzi bwe 
yaranditse ati: “Kuva umugabane wa mbere w'iki gihe ari wo ugizwe n'imyaka 150 
warasohoye rwose mbere y'uko Dikozesi (Deacozes) yima ingoma abiherewe uburenganzira 
n’Abanyaturukiya, kandi no kuba imyaka 391 n'iminsi cumi n'itanu, yaratangiye ku iherezo 
ry umugabane wa mbere w'iki gihe, bityo kizarangira ku wa 11 Kanama 1840, ubwo 
ubutware bwa Ottoman i Constantinople bwitezwe ko bubasha gukurwaho. Kandi ibi nizera 
ko ari ko bizaba.” 448 


Cya gihe cyavuzwe kigeze, binyuze ku bagihagarariye mu mahanga, igihugu cya Turukiya 
cyemeye kurindwa n’ibihugu byunze ubumwe byo mu Burayi maze muri ubwo buryo kiba 
cyishyize aho kigomba kugengwa n'ibihugu byemera Ubukristo. Icyo gikorwa cyasohoje 
ibyari byaravuzwe. Ibyo bimaze kumenyekana, abantu benshi cyane bemeye ko amahame 
y'ubusobanuro bw'ubuhanuzi bwa Miller n'abo bafatanyije yari ukuri rwose, maze itsinda 
ry'abavuga ibyo kugaruka kwa Kristo rigira imbaraga itangaje. Abantu bize b'abahanga 
ndetse n’abanyacyubahiro bo mu myanya yo hejuru bifatanyije na Miller, byaba mu kubwiriza 
no kwamamaza ibitekerezo bye, bityo bituma kuva mu 1840 kugeza mu 1844 umurimo 
waguka ugera henshi mu buryo bwihuse. 


William Miller yari umunyabwenge ukomeye, akagira ikinyabupfura akesha gutekereza 


cyane no kwiga. Hejuru y’iyo mico yari anafite ubwenge mvajuru yakeshaga kugirana 

umubano uhamye na Soko y'ubwenge. Yari umuntu w'inyangamugayo mu rwego rwo hejuru 
utaraburaga kubahwa no guhabwa agaciro ahantu hose ubupfura n'imico mbonera 
bishyigikirwa. Kubera ko yari afite umutima mwiza ufatanyije no kwicisha bugufi bya 
Gikristo ndetse no kwitegeka, byatumaga atega amatwi, abantu bose bakamwisanzuraho, 
agahora yiteguye kumva ibitekerezo by’abandi no gusesengura ibyo bavuga. Yasuzumaga 
inyigisho zose n’amahame akoresheje ijambo ry’Imana adahubutse cyangwa ngo atwarwe 
n'amarangamutima, kandi imitekerereze ye itunganye no kumenya Ibyanditswe neza 
byamufashaga kurwanya amakosa no gushyira ibinyoma ahagaragara. 


Nyamara ntiyakoraga umurimo we ngo abure guhura n'abamurwanya mu buryo 
bukomeye. Nk'uko byagendekeye abagorozi ba mbere, ukuri yigishaga ntikwakiriwe neza 
n'abigisha mu by’iyobokamana bari bazwi na rubanda. Kubera ko abo bigisha batashoboraga 
gushyigikira inyigisho zabo bifashishije Ibyanditswe, bihutiye kwifashisha imigani 
mihimbano, inyigisho z'abantu n'imigenzo y’Abapadiri. Nyamara ijambo ry'Imana ni ryo 
gihamya cyonyine rukumbi cyemerwaga n'ababwirizaga ukuri ko kugaruka k’Umukiza. 
Intero yabo yari iyi ngo: “Bibiliya, Bibiliya yonyine.” Kubera ko ababarwanyaga batari bafite 
ingingo zibashyigikira zishingiye ku Byanditswe, byatumye bifashisha kubagira urw’amenyo 
no kubakwena. Igihe, amafaranga n’impano zabo babikoreshaga mu gusebya abashinjwaga 
icyaha kimwe gusa cyo kuba bategerezanyije ibyishimo kugaruka k’Umukiza wabo kandi 
bakaba baraharaniraga kugira imibereho itunganye no kurarikira abandi kwitegura ukuza 
kwe. 


Hakoreshejwe imbaraga nyinshi kugira ngo intekerezo z'abantu ze kwerekera ku ngingo 
ivuga ibyo kugaruka k’Umukiza. Kwiga ubuhanuzi buvuga ibyo kugaruka kwa Kristo 
n'imperuka y'isi byagizwe icyaha ndetse n'ikintu gikojeje isoni uwagikoraga. Uko ni ko 
imyigishirize yari yarabaye gikwira yasenyaga ukwizera ibyo ijambo ry'Imana rivuga. 
Imyigishirize yabo yatumye abantu bareka kwizera Imana, kandi benshi baboneraho 
kwiberaho uko bishakiye bakurikije irari ryabo. Nuko abatumye ibyo bibaho, babyitirira 
Abadiventisiti ko ari bo babiteye. 


Nubwo Miller yahururirwaga n'abantu benshi b'abahanga kandi bashaka kumutega 
amatwi, izina rye ryavugwaga rimwe na rimwe mu bitangazamakuru by'amadini kandi 
n'igihe bimuvuzeho akaba ari uburyo bwo kumusuzugura no kumwamagana. Mu muhati 
mwinshi bari bafite wo kumusuzugura ubwe ku giti cye n'Tumurimo akora, abatagira icyo 
bitaho n’abahakana Imana, batijwe umurindi n'abigisha mu by'iyobokamana, bishoye mu 
bikorwa byo kumusebya no kumwandagaza. Uwo musaza wari ufite imvi wari waravuye mu 
rugo rwe rumuguye neza akajya ajya hirya no hino akoresheje umutungo we, ava mu mujyi 
ajya mu wundi, akora ubudatuza ashyiriye abatuye isi umuburo ukomeye werekeye urubanza 
rwegereje, yangwaga urunuka agafatwa ko ari umwaka, umubeshyi n'umushukanyi udafite 
ibitekerezo bihamye. 

Kumusebya, kumubeshyera n’ibibi byose bamuregega byatumye anavugwa nabi 
n'ibinyamakuru bindi bitari iby’amadini. “Gufata mu buryo bworoheje kandi bw'ibisetso 
ingingo nk'iyi ifite agaciro gakomeye cyane n’ingaruka ziteye ubwoba, abantu b’isi bavuga 
beruye ko atari ukugira urw’amenyo ibitekerezo by’abayamamaza kandi bayishyigikiye gusa, 
ko ahubwo ari ukugira urw'amenyo umunsi w'urubanza, gukwena Imana ubwayo no 
gusuzugura ibiteye ubwoba bizaba mu rukiko rwayo.” 449 


Uwazanye ibibi byose ntiyashatse gusa gukoma mu nkokora impinduka zaterwaga 
n'ubutumwa bwo kugaruka kwa Kristo, ahubwo yashatse kurimbura burundu intumwa 
yabuvugaga ubwayo. Miller yatumye ukuri kwa Bibiliya guhinduka ukuri guhindura byinshi 
mu mitima y'abamwumvaga, agacyaha ibyaha byabo kandi akababuza amahoro mu kumva 
bihagije, ndetse amagambo ye yeruye kandi adakebakeba yatumaga bamwanga. Kurwanya 
ubutumwa bwe kwakozwe n'abagize itorero byatumaga rubanda rugufi rurushaho guhaba; 
maze abanzi ba Miller batangira kumugambanira ngo ubwo ari buve mu iteraniro baze 
kumwica. Ariko abamarayika bera bari bari muri iyo mbaga y'abantu maze umwe wo muri 
bo wari wafashe ishusho y'umuntu afata umugaragu w'Imana ukuboko amusohokana 
amahoro mu mbaga y’abo bantu barakaye. Satani n’abakozi be bakozwe n’isoni mu mugambi 
wabo. 


Nyamara nubwo habayeho uko kurwanywa kose, abantu bari barakomeje kuyoboka 
itsinda ry'abategereje kugaruka kwa Yesu babishishikariye. Ntabwo amatorero yari 
akibarirwamo abantu makumyabiri cyangwa ijana ahubwo bariyongereye bagera mu bihumbi 
byinshi. Amatorero atari amwe yakiraga abayoboke bashya benshi cyane, ariko nyuma y’igihe 
gito umwuka wo kurwanya Miller ugaragarizwa n’abo bantu bashya bahindutse, amatorero 
atangira gushyiraho uburyo bwo guhana abari baremeye inyigisho za Miller. Icyo gikorwa 
cyateye Miller kugira ibyo yandikira Abakristo bo mu matorero yose avuga ko niba inyigisho 
ze atari iz'ukuri, ko bagomba kumwereka ikosa rye bakoresheje Bibiliya. 


Yaravuze ati: “Mbese ni iki twizeye tutigeze dutegekwa n’ijambo ry’Imana ko dukwiye 
kucyizera, ko ari ryo mugenga wenyine rukumbi wo kwizera kwacu n'ibyo dukora? Twakoze 
iki gituma turwanyirizwa mu buryo bukomeye cyane haba mu bibwirizwa no mu 
bitangazanyamakuru, kandi kigatuma mwumva mufite ukuri ko kuduca mu matorero yanyu 
no mu mushyikirano wanyu?” “Niba turi mu makosa, ndabinginze nimutwereke aho ikosa 
ryacu riri. Mutwereke ko turi mu makosa mubikuye mu ijambo ry'Imana; mwatugize 
urw’amenyo bihagije; ariko ibyo ntibizigera biduca intege ngo twumve ko turi mu makosa; 
ijambo ry'Imana ryonyine ni ryo rishobora guhindura imitekerereze yacu. Imyanzuro 
twafashe twayifashe tubyihitiyemo kandi dusenga, nk'uko twabonye igihamya mu 
Byanditswe Byera.” 450 


Mu bihe byose, imiburo Imana yagiye yoherereza abatuye isi ikoresheje abagaragu bayo 
yagiye yakiranwa kwinangira no kutizera nk'uko. Igihe ibicumuro by’abo mu gihe cya mbere 
y umwuzure byateraga Imana kohereza umwuzure w'amazi ku isi, yabanje kubamenyesha 

umugambi yayo, kugira ngo bagire igihe cyo guhindukira bakareka inzira mbi barimo. 
Hashize igihe cy' imyaka ijana na makumyabiri bumva imiburo ibararikira kwihana, bitaba 
ibyo bakagaragarizwa umujinya w'Imana barimbuka. Ariko ubwo butumwa bwababereye 
nk'umugani udafite ishingiro maze ntibabwemera. Binangiriye mu bugome bwabo, bakwena 
intumwa y'Imana, ibyo yabingingiraga babigira ubusa, ndetse bamurega kwigerezaho. 
Baravugaga bati; “bishoboka bite ko umuntu umwe yatinyuka kurwanya abakomeye bose bo 
ku isi? Niba ubutumwa Nowa avuga ari ukuri, kuki abatuye isi bose batabubonye kandi ngo 
babwemere? Bishoboka bite ko ibyo umuntu umwe yemeza byahabana n’ubwenge bw’abantu 
igihumbi!” Ntibashatse kwemera umuburo cyangwa ngo bashakire ubwihisho mu nkuge. 


Abakobanyi batungaga urutoki mu byaremwe n'ibibaho- ku gukurikirana kw’ibihe 
kutahindukaga, ku kirere cy'ubururu kitari cyarigeze kigusha imvura, ku mirima yari 
itohagiye kuko yavomererwaga n'ikime cya nijoro, - maze bakiyamira bati: “Aho Nowa 
ntavuga aca imigani?” Mu rwego rwo kumusuzugura, bavuze ko uwo mubwiriza 
w'iby'ubutungane ari umuntu watwawe udafite ibitekerezo bitunganye; bityo bakomeza 
kurushaho kwimbika mu gushakisha ibibanezeza, barushaho gukabya mu nzira zabo mbi 
kurusha mbere. Nyamara kutizera kwabo ntikwahagaritse gusohora kw’ibyari byaravuzwe. 
Imana yihanganiye ububi bwabo igihe kirekire, ibaha amahirwe ahagije yo kwihana; ariko 
igihe kigeze, urubanza rwayo rugera ku banze imbabazi zayo. 


Kristo yavuze ko hazabaho ukutizera nk'uko ku byerekeye ukugaruka kwe. Nk'uko abantu 
bo mu gihe cya Nowa “batigeze babimenya kugeza aho umwuzure uziye ukabatwara bose, ni 
ko no kuza k'Umwana w'umuntu kuzaba.” 451 Igihe abavuga ko ari abana b'Imana 
bazifatanya n’ab’isi, bakabaho nk'uko ab’isi babaho, kandi bakifatanya na bo mu bibanezeza 
byabuzanyijwe; igihe ibinezeza ab’isi ari nabyo bizaba binezeza itorero; inzogera 
zihamagarira abantu kujya mu bukwe zikaba zivuga, kandi abantu bose bakaba barangamiye 
imyaka myinshi yo kugubwa neza kw'isi, - icyo gihe mu kanya gato nk'uko umurabyo 
urabiriza mu ijuru, nibwo bazabona iherezo ry'ibyo bari batezeho amakiriro ndetse 
n'ibyiringiro byabo biyoyotse. 


Nk'uko Imana yohereje umugaragu wayo kuburira isi iby umwuzure wari wegereje, ni 
nako yohereje intumwa yatoranyije kugira ngo zimenyeshe abantu ko urubanza ruheruka 
rwegereje. Kandi nk'uko abo mu gihe cya Nowa basekaga bagakwena ibyo umubwiriza wo 
gukiranuka yavugaga, ni ko n’abantu benshi bo mu gihe cya Miller bahaye urw’amenyo 
amagambo y’imiburo, ndetse bamwe bari abo mu bwoko bw'Imana. 


Ni mpamvu ki inyigisho n'ibibwirizwa byerekeye ukugaruka kwa Kristo bitakiriwe neza 
n'amatorero? Mu gihe ukugaruka kwa Kristo kuzanira abanyabyaha ibyago no kurimbuka, 
intungane zo kuzizanira ibyishimo n'ibyiringiro. Uko kuri gukomeye kwakomeje kubera 
ihumure indahemuka ku Mana zo mu bihe byose. Ni mpamvu ki, nk'uko biri ku 
wakwandikishije, uko kuri kwahindutse “ibuye risitaza” ndetse “n'urutare rugusha” ku 
bavuga bose ko ari ubwoko bwe? Umukiza wacu ubwe ni we wasezeraniye abigishwa be ati: 

“Kandi ubwo ngiye kubategurira ahanyu, nzagaruka mbajyane iwanjye, ngo aho ndi namwe 
muzabeyo.” 452 Umukiza w'umunyampuhwe ubwo yabonaga mbere ubwigunge 
n'umubabaro w'abayoboke be, yohereje abamarayika kugira ngo babahumurishe ibyiringiro 
by'uko azagaruka ubwe nk'uko bamubonye ajya mu ijuru. Igihe abigishwa bari bahagaze 
bahanze amaso yabo mu ijuru kugira ngo barebe bwa nyuma uwo bakundaga, guhanga amaso 
yabo mu kirere byahagaritswe n'aya magambo ngo: “Yemwe bagabo b'i Galilaya, ni iki 
gitumye muhagaze mureba mu ijuru, Yesu ubakuwemo akazamurwa mu ijuru, azaza atyo 
nk'uko mumubonye ajya mu ijuru.” 453 Bagaruwemo ibyiringiro n’ubutumwa 
bw'abamarayika. “Abigishwa basubirana i Yerusalemu umunezero mwinshi, baguma mu 
rusengero iteka bashima Imana.” 454 Ntibari bashimishijwe n'uko Yesu yabakuwemo kandi 
bakaba bari basigaye bagomba guhangana n'amakuba n'ibigeragezo by'isi; ahubwo bari 
bashimishijwe n’isezerano abamarayika babahaye yuko Umukiza azagaruka. 


Kwamamaza inkuru yo kugaruka kwa Kristo muri iki gihe byari bikwiriye kuba inkuru 
nziza itera umunezero, nk'uko byagenze igihe iyo nkuru yavugwaga n'abamarayika 
bayibwira abashumba b’i Betelehemu. Abakunda Umukiza by’ukuri nta kindi bari bakwiriye 
gukora uretse kwakirana ibyishimo ubutumwa bushingiye ku ijambo ry"Imana bubabwira ko 
Uwo ibyiringiro byabo by’ubugingo buhoraho bishingiyeho agiye kugaruka, atazanwe no 
gutukwa, gusuzugurwa no kwangwa nk'uko byagenze ubwo yazaga bwa mbere, ahubwo 
azaza afite ububasha n'ikuzo, aje gucungura abantu be. Abadakunda Umukiza ni bo bifuza 
ko ataza; kandi nta kindi gihamya kidashidikanywaho cyabaho kigaragaza ko amatorero 
yitandukanya n'Imana cyaruta uburakari n'ubugome bwabyukijwe n'ubu butumwa 
bwoherejwe n'Imana. 


Abantu bemeye ubutumwa bwo kugaruka kwa Yesu bakanguriwe kuzirikana ko kwihana 
no kwicisha bugufi imbere y'Imana ari ngombwa. Benshi bari baramaze igihe kirekire 
barananiwe guhitamo hagati ya Kristo n’isi; noneho bumvise ko gihe kigeze ngo bahitemo 
uruhande rumwe babarizwamo. “Ibyerekeye ubugingo buzahoraho byabagaragariye mu 
ishusho yabyo nyakuri batari bamenyereye. Ijuru ryarabegereye maze bumva ko ari 
abanyabyaha imbere y'Imana.” 455 Abakristo bashishikarijwe kugira imibereho mishya mu 
by'umwuka. Babashishijwe kumva ko igihe ari kigufi kandi ko ibyo bakwiriye gukorera 
bagenzi babo bagomba kubikora bwangu. Isi yitandukanyaga nabo, maze imibereho y’iteka 
igasa n’ikinguriwe imbere yabo, kandi ubugingo n’ikintu cyose gifitanye no kumererwa neza 
kwawo nta gupfa, byamaragaho ishusho y'ikintu cyose cy'igihe gito. Mwuka w'Imana 
yagumye kuri bo kandi wahaga imbaraga kurarika kwabo gukomeye babwira abavandimwe 
babo ndetse n’abanyabyaha kugira ngo bitegure umunsi w'Imana. Ubuhamya bwa bucece 
bwatangwaga n’imibereho yabo itunganye ya buri munsi, yari ugucyaha guhoraho ku bari mu 
itorero by'umuhango gusa kandi batihanye. Bene abo ntibifuzaga ikibahungabanya mu 
gukomeza gushaka ibibanezeza, mu kwirundurira gushaka ubutunzi no guharanira icyubahiro 
cy'isi. Kubw’ibyo, havutse urwango no kurwanya inyigisho yo kwizera kugaruka k’ Umukiza 
ndetse n’abayigishaga. 

Babonye ko bidashoboka gucecekesha ibivugwa bikomoka ku bihe by'ubuhanuzi, 
abarwanyaga izo nyigisho baharaniye guca intege gahunda yo gusesengura no gucukumbura 
iby’iyo ngingo bakoresheje kwigisha ko ubuhanuzi bwashyizweho ikimenyetso. Uko ni ko 
Abaporotesitanti bageze ikirenge mu cy'abayoboke b'itorero ry'i Roma. Mu gihe itorero 
riyobowe na papa ritemereraga abantu gusoma Bibiliya, amatorero y'Abaporotesitanti yo 
yavugaga ko umugabane w'ingenzi w"Ijambo ry’Imana udashobora kumvikana kandi uwo 
mugabane ni wo ugaragaza ukuri kugendanye n’igihe turimo by’umwihariko. 


Ababwirizabutumwa ndetse na rubanda bavugaga ko ubuhanuzi bwa Daniyeli 
n'Ibyahishuwe ari ubwiru budashobora kumvikana. Ariko Kristo yerekeje abigishwa be ku 
magambo umuhanuzi Daniyeli yavuze yerekeye ibizaba mu gihe cyabo, maze aravuga ati: 
“Usoma ibi, abyumve neza.” 456 Ndetse imvugo yemeza ko Ibyahishuwe ari ubwiru 
butabasha kumvikana, ihabanye n'izina ry’icyo gitabo ubwaryo kuko ari: “Ibyahishuwe na 
Yesu Kristo, ibyo Imana yamuhereye kugira ngo yereke imbata ze ibikwiriye kuzabaho vuba, 

. . Hahirwa usoma amagambo y'ubu buhanuzi, hahirwa n’ abayumva, bakitondera 
ibyanditswe muri bwo: kuko igihe kiri bugufi.” 457 


Umuhanuzi aravuga ati: “ Hahirwa usoma.” Hariho abantu batazasoma; abo nta migisha 
bafite. “Hahirwa n’ abumva.” Hariho na none bamwe banga kumva ikintu icyo ari cyo cyose 
cyerekeranye n'ubuhanuzi; abagize iryo tsinda na bo nta migisha bafite. “Kandi bitondera 
ibyanditswe muri icyo gitabo”- abantu benshi banga kumva imiburo n'amabwiriza biri mu 
gitabo cy” Ibyahishuwe. Nta muntu n’°umwe muri abo bose ushobora kwitega kubona imigisha 
yasezeranwe. Abakerensa ingingo zivuga ubuhanuzi kandi bakagira urw’amenyo ibimenyetso 
byavuzwe aha mu buryo bukomeye, abantu bose banga kuvugurura imibereho yabo no 
kwitegura ukuza k" Umwana w'umuntu, ntibazagerwaho n’imigisha. 


Ufatiye ku buhamya bwatanzwe na Mwuka Muhishuzi w'Imana, ni mu buhe buryo abantu 
bahangara kwigisha ko Ibyahishuwe ari ubwiru budashobora gusobanukira ubwenge 
bw'umuntu? Ni ubwiru ariko bwahishuwe, ni igitabo kibumbuwe. Kwiga Ibyahishuwe 
biyobora ubwenge bw'abantu ku buhanuzi bwa Daniyeli, kandi ibyo bitabo byombi bitanga 
amabwiriza y'"ingirakamaro Imana yahaye abantu, yerekeye ibizaba ku iherezo ry’amateka 
y'isi. 

Yohana yeretswe ishusho y’ibintu bifite akamaro kimbitse kandi gatangaje mu byo itorero 
rinyuramo. Yabonye umwanya itorero rizaba ririmo, ingorane, intambara ndetse no 
gucungurwa guheruka k'ubwoko bw'Imana. Avuga ubutumwa buheruka bugomba kweza 
umusaruro w'isi, ukagera ku rugero rw’amahundo meza ahunikwa mu bigega byo mu ijuru, 
cyangwa ukagera ku rukungu rugomba gutwikwa rugashiraho burundu. Yohana yahishuriwe 
ingingo zifite agaciro kagutse cyane, by” umwihariko izerekeye itorero ryo mu gihe giheruka, 
kugira ngo ababasha kuva mu buyobe bakemera ukuri bashobore kumenyeshwa iby’ingorane 
n’intambara biri imbere yabo. Nta muntu ukwiriye kuba mu mwijima ntamenye ibigiye kuba 
ku isi. 

None se kuki hariho uku kutamenya kwakwiriye hose ku byerekeye umugabane w'ingenzi 
w'Ibyanditswe Byera? Kuki muri rusange hariho ubwo bushake buke bwo kugenzura ibyo 
uyu mugabane wigisha? Ibyo ni ingaruka y'igikorwa cyateguwe neza cy”umwami 
w'umwijima cyo kugira ngo ahishe abantu ukuri guhishura ubushukanyi bwe. Kubera iyi 
mpamvu, ubwo Kristo Umuhishuzi, yabonaga mbere intambara yari kuzabaho yo kurwanya 
kwiga Ibyahishuwe, byatumye asezeranira umugisha abantu bose bazabisoma, bakabitegera 
amatwi, kandi bakitondera amagambo y’ubuhanuzi. 

Uko ibihe bigenda bisimburana, muri buri vugurura rikomeye cyangwa 
impinduramatwara mu by” idini, umurimo w'Imana ku isi ugaragaramo ingingo zisa bitangaje. 
Amahame y'uburyo Imana ikorana n'abantu ahora ari amwe. Amavugurura y'ingenzi yo muri 
iki gihe afite ayo asa nayo rwose yo mu gihe cyashize, kandi ibyabaye ku itorero mu bihe bya 
kera bifite ibyigisho by’agaciro kenshi muri iki gihe cyacu. 


Nta kuri kwigishwa mu buryo busobanutse neza muri Bibiliya kuruta ukuvuga ko kubwa 
Mwuka wayo Muziranenge, Imana mu buryo budasanzwe iyobora abagaragu bayo bari ku isi 
mu bihe by'amakangura akomeye yo guteza imbere umurimo w'agakiza. Abantu ni 
ibikoresho biri mu maboko y'Imana, bakoreshwa na yo kugira ngo basohoze imigambi yayo 
y'ubuntu n’imbabazi. Buri wese afite uruhare rwe agomba gukora; buri wese yahawe urugero 
runaka rw'umucyo uhuje n'ubukene bw'igihe cye, kandi uwo mucyo urahagije kugira ngo 
umushoboze gukora umurimo Imana yamushinze. Nyamara, nubwo Imana yahaye abagaragu 
bayo agaciro kangana gatyo, nta muntu wigeze agera ku gusobanukirwa kuzuye ibya gahunda 
ikomeye y'agakiza, cyangwa ngo ashobore gusobanukirwa byuzuye n’°umugambi w'Imana 
mu murimo ugomba gukorwa muri icyo gihe uwo muntu arimo. Abantu ntibasobanukirwa 
mu buryo bushyitse ibyo Imana ishaka kugeraho ikoresheje umurimo ibaha ngo bakore. 
Ntabwo basobanukirwa ingingo zose z’ubutumwa bavuga mu izina ryayo. 


Uwiteka aravuga ati: “Mbese wabasha kugenzura Imana ukayimenya? Wabasha kumenya 
Ishoborabyose ukarangiza?” “Erega ibyo nibwira si byo mwibwira, kandi inzira zanyu si 
zimwe n'izanjye! Nk'uko ijuru risumba isi, ni ko inzira zanjye zisumba izanyu, n’ibyo nibwira 
bisumba ibyo mwibwira.” “Mwibuke ibyabanje kubaho kera; kuko ari jye Mana nta yindi 
ibaho. Ni jye Mana, nta yindi duhwanye. Mpera mu itangiriro nkavuga iherezo, mpera no mu 
bihe bya kera nkavuga ibitarakorwa, nkavuga nti, “Imigambi yanjye izakomera, kandi ibyo 
nzashaka byose nzabikora.” 458 


Ndetse n'abahanuzi bagiriwe ubuntu bagahishurirwa mu buryo bwihariye na Mwuka, 
ntibasobanukiwe mu buryo bwuzuye akamaro k’ibyo bahishuriwe bakabihabwa. 
Ubusobanuro bwabyo bwagombaga kugenda butangwa uko ibihe biha ibindi bikurikije uko 
ubwoko bw'Imana bugenda bukenera amabwiriza abukubiyemo. 


Ubwo Petero yandikaga iby'agakiza kahishuriwe mu butumwa bwiza, yaravuze ati: 
“Abahanuzi bahanuye iby'ako gakiza barondora n'iby'ubuntu mwari mugiye kuzahabwa 
babishimikiriye, barondora igihe icyo ari cyo n’ibimenyetso byacyo, byerekanwaga 
n’Umwuka wa Kristo wari muri bo agahamya imibabaro ya Kristo itari yaba, n'Tubwiza 
bw'uburyo bwinshi bwari bugiye kuyiheruka. Kandi bahishurirwa yuko batabyiyerekewe 
ahubwo ko ari mwe babyerekewe.” 459 


Nyamara nubwo abahanuzi batahawe gusobanukirwa byuzuye ibyo bahishurirwaga, 
bageragezaga uko bashoboye kose kugira ngo babone umucyo w'ibyo Imana yanejejwe no 

kumenyekanisha. “Barondoraga babishimikiriye,” “bakarondora igihe icyo ari cyo 
n’ibimenyetso byacyo, byerekanwaga n'Umwuka wa Kristo wari muri bo.” Mbega icyigisho 
cyahawe ubwoko bw'Imana bwo mu gihe cya Gikristo, kandi ari kubw’inyungu zabo ubwo 
buhanuzi bwanyujijwe mu bagaragu bayo! “Kandi bahishuriwe ko ubwo buhanuzi atari bo 
bwagenewe ko ahubwo ari ku bwacu bwatangiwe.” Nimurebe abo bantu bera b'Imana 
“bashakashaka bashimikiriye” ibyerekaye ibyo babaga bahishuriwe byerekeye abantu bo mu 
bisekuru byari bitarabaho. Gereranya umwete utunganye w'abo bantu n'ubunebwe bwo 
kutagira ibyo bitaho abantu bagiriwe ubuntu bo mu myaka yakurikiyeho bagaragaje mu buryo 
bafata iyi mpano y'Ijuru. Mbega gucyaha kwahawe abakunda ibiboroheye gusa no kutagira 
icyo bitaho bikundira iby'isi kandi banezezwa no kuvuga ko ubuhanuzi budashobora 
gusobanurwa ngo bwumvikane! 


Nubwo ubwenge bwa kimuntu bufite aho bugarukira budashobora gucengera ngo 
burondore inama z’Imana ihoraho, cyangwa se ngo busobanukirwe neza uko Imana isohoza 
imigambi yayo, nyamara akenshi biterwa n’amakosa amwe n’amwe bakora cyangwa se uko 
birengagiza uruhare rwabo ku buryo basobanukirwa nabi n'ubutumwa mvajuru. Si rimwe na 
rimwe bijya bibaho ko intekerezo z'abantu, zaba n’iz’abagaragu b'Imana, zijya zigwa mu 
buhumyi kubw'ibitekerezo bya kimuntu, imigenzo n’inyigisho z’abantu z’ibinyoma ku buryo 
baba bashobora gusobanukirwa by’igice gusa ibintu bikomeye Imana yahishuye mu ijambo 
ryayo. Uko niko byagendekeye n'abigishwa ba Kristo, ndetse n’igihe Umukiza yari akiri 
kumwe na bo imbona-nkubone. Intekerezo zabo zari zuzuyemo imyumvire nk’iya rubanda ku 
byerekeye Mesiya yuko azaba umwami w’igihe gito, ko yagombaga kuzamura Isirayeli 
akayigeza ku ntebe y'ubwami bw'isi yose, kandi ntibashoboraga kumva ubusobanuro 
bw’amagambo ye yababwiraga avuga iby’°umubabaro n'urupfu bye byagombaga kuzabaho. 


Kristo ubwe ni we wari yarabohereje abahaye ubu butumwa ngo: “Igihe kirasohoye, 
ubwami bw'Imana buri hafi: nuko mwihane, mwemere ubutumwa bwiza.” 460 Ubwo 
butumwa bwari bushingiye ku buhanuzi bwa Daniyeli igice cya 9. Umumarayika yari yavuze 
ko ibyumweru mirongo itandatu n’icyenda bizageza kuri “Mesiya Umutware.” Bityo 
n'ibyiringiro bihebuje ndetse n'ibyo bari barangamiye binejeje, abigishwa bari bategereje 
guhangwa kw'ingoma ya Mesiya i Yerusalemu kugira ngo ategeke isi yose. 


Babwirije ubutumwa Kristo yari yarabasigiye, nubwo nabo ubwabo bari badasobanukiwe 
neza icyo buvuze. Nubwo ibyo bavugaga byari bishingiye muri Daniyeli 9:25, ntibashoboye 
kubona ko mu murongo w'iki gice ukurikira uyu havuga ko Mesiya azakurwaho. Kuva 
bakivuka imitima yabo yari yararangamiye ikuzo ry'ubwami bwo ku isi, maze ibyo bihuma 
intekerezo zabo ntizasobanukirwa ibyo ubuhanuzi bwari bwaravuze ndetse n’amagambo ya 
Kristo ubwe. 


Bakoze inshingano yabo bashyira ishyanga ry’Abayuda irarika ryuzuye imbabazi, kandi 
mu gihe bari bategereje kubona Umutware wabo yicara ku ntebe y'ubwami ya Dawidi, 
babonye afatwa nk'umugizi wa nabi, arakubitwa, arashinyagurirwa, acirwa urwo gupfa maze 

abambwa ku musaraba i Kaluvali. Mbega kwiheba n'agahinda imitima y’abo bigishwa yagize 
mu minsi Umwami wabo yari asinziriye mu gituro! 


Kristo yari yaraje ku gihe nyacyo no mu buryo bihwanye rwose n'uko byari byarahanuwe. 
Ubuhamya bw'Ibyanditswe bwari bwarasohoye mu byagiye biba mu murimo we byose. Yari 
yarabwirije ubutumwa bw'agakiza kandi “ijambo rye ryagiraga imbaraga.” Imitima 
y'abamutegaga amatwi yari yarabonye ko ubutumwa bwe buvuye ku Mana. Ijambo ry” Imana 
na Mwuka wayo byahamije ko Umwana w'Imana yatumwe na Yo. 


Abigishwa bakomeje kunga ubumwe n'Umwigisha wabo bakundaga bafatanyijwe 
n'umurunga udacika w"urukundo. Nyamara intekerezo zabo zari zitwikiriwe no gushidikanya 
no kutemera. Mu gahinda kabo, ntabwo babashije kwibuka amagambo ya Kristo yerekezaga 
ku mibabaro ye n'urupfu rwe. Iyo Yesu Kristo w°’i Nazareti aza kuba Mesiya nyakuri, mbese 
bajyaga kugwa mu mubabaro no gicika intege? Iki ni cyo kibazo cyashenguraga ubugingo 
bwabo, mu gihe Umukiza yari aryamye mu gituro, mu gihe cy’amasaha yuzuye umubabaro 
yaranze iyo Sabato yabayeho hagati y'urupfu rwe n'umuzuko we. 


Nyamara nubwo ijoro ry'agahinda ryari ryijimye ribundikiye abo bayoboke ba Yesu, 
ntabwo bari batereranywe. Umuhanuzi yaravuze ati: “Ninicara mu mwijima, Uwiteka 
azambera umucyo ... Azansohora anjyane mu mucyo, mbone kureba gukiranuka kwe.” 
“N'umwijima ntugira icyo uguhisha, ahubwo ijoro riva nk’amanywa, umwijima n’°umucyo 
kuri wowe ni kimwe.” “Abatunganye umucyo ubavira mu mwijima.” “Impumyi nzaziyobora 
inzira zitazi, nzinyuze mu tuyira zitigeze kumenya; umwijima nzawuhindurira umucyo 
imbere yazo, n’ahagoramye nzahagorora. Ibyo nzabibakorera kandi sinzabahana.” 461 


Itangazo abigishwa bari baravuze mu izina rya Yesu ryari iry ukuri mu ngingo zaryo zose, 
kandi ibyo ryerekezagaho byasohoraga muri icyo gihe. Ubutumwa bwabo bwari ubu ngo: 
“Igihe kirasohoye, ubwami bw'Imana buri bugufi.” Ku iherezo ry" “igihe”, - ari cyo gihe 
cy"ibyumweru mirongo itandatu n'icyenda byo muri Daniyeli 9, byagombaga kugeza igihe 
cyo kuza kwa Mesiya, “Wasizwe”, - Kristo yasizwe na Mwuka Muziranenge akimara 
kubatizwa na Yohana Umubatiza muri Yorodani. Kandi “ubwami bw'Imana” bari baravuze 
ko buri hafi, bwatangijwe n'urupfu rwa Kristo. Ubwo bwami ntabwo bwari ubw'iyi si nk'uko 
bari barigishijwe kwizera. Nta nubwo kandi bwari ubwami butegerejwe kuzaza, butazashira, 
ari bwo buzimikwa igihe “ubwami n'ubutware n'icyubahiro cy”ubwami bwose buri munsi 
y'"ijuru bizahabwa ubwoko bw'abera b’Isumbabyose;” bwa bwami 462buzahoraho iteka, aho 
“ubutware bwose buzajya buyikorera kandi bukayumvira.” Nk'uko iyo mvugo ngo: “Ubwami 
bw'Imana,” yakoreshejwe muri Bibiliya, ikoreshwa havugwa ubwami bw'ubuntu n’ubwami 
bw'ubwiza. Pawulo avuga iby'Tubwami bw’ubuntu n'iby'”ubwami bw'ubwiza mu rwandiko 
yandikiye Abaheburayo. Amaze kuvuga iby'uko Kristo ari umuhuza w'umunyampuhwe, 
“ubasha kubabarana natwe mu ntege nke zacu,” intumwa Pawulo aravuga ati: “Nuko rero, 
twegere intebe y’ubuntu tudatinya, kugira ngo tubabarirwe tubone ubuntu bwo kudutabara 
mu gihe gikwiye.” Intebe y'ubwami y'ubuntu yerekena ubwami bw'ubuntu; kuko kubaho 

kw” 463intebe y'ubwami bivuze ko hariho ubwami. Mu migani myinshi yaciye, Kristo 
yakoresheje imvugo: “ubwami bwo mu ijuru” ashaka kwerekeza ku murimo ubuntu 
bw'Imana bukora mu mitima y’abantu. 


Muri ubwo buryo rero, intebe y'ubwami y'ubwiza ihagarariye ubwami bw'ubwiza; kandi 
ubu bwami bwavuzweho mu magambo ya Yesu agira ati: “Umwana w'umuntu ubwo azazana 
n'abamarayika bose, afite ubwiza bwe, ni bwo azicara ku ntebe y'ubwiza bwe: amahanga 
yose azateranirizwa imbere ye, abarobanure nk’uko umwungeri arobanura intama mu ihene.” 
464 Ubu bwami burategerejwe. Ntabwo bushobora gushingwa keretse gusa igihe Kristo azaba 
agarutse. 


Ubwami bw'ubuntu bwimitswe kuva umuntu akimara gucumura, igihe inama y'agakiza 
yo gucungura inyokomuntu yari yacumuye yafatwaga. Kuva ubwo ni ho yabayeho mu 
migambi y'Imana no kubw'isezerano ryayo; kandi kubwo kwizera, yagombaga kugirira 
abantu akamaro. Nyamara kandi ubwo bwami bwari butarashingwa mu by'ukuri kugeza igihe 
Kristo yapfiraga ku musaraba. Na nyuma y'uko yinjira mu murimo wamuzanye ku isi, 
Umukiza yashoboraga gusubira inyuma ntiyemere kuba igitambo i Kaluvali bitewe no 
kuremererwa no kwinangira imitima no kudashima by’abantu. Ari i Getsemani, ukuboko kwe 
kwahinze umushyitsi kubwo igikombe cy’umubabaro yari afashe. N’icyo gihe yashoboraga 
kwihanagura ibyuya by'amaraso byatembaga mu maso he maze akareka abanyabyaha 
bakarimbukira mu byaha byabo. Iyo ajya gukora atyo, gucungurwa kw'abantu bacumuye 
ntikuba kwarashoboye kubaho. Ariko ubwo Umukiza yemeraga gutanga ubugingo bwe maze 
agataka ubuheruka agira ati: “Birarangiye”, inama y'agakiza yari isohoye. Isezerano 
ry’agakiza ryari ryahawe ababyeyi bacu ba mbere bamaze gucumura mu murima wa Edeni 
ryarasohojwe. Ubwami bw’ubuntu bwari bwarabayeho mbere hose mu buryo bw’isezerano 
ry "Imana, icyo gihe bwarahanzwe. 


Bityo rero urupfu rwa Kristo, - ikintu abigishwa bafataga ko ari iherezo ry'ibyiringiro 
byabo — ahubwo ni rwo rwahamije ibyo byiringiro by’iteka ryose. Nubwo urupfu rwa Kristo 
rwari rwarabateye gucika intege gukomeye, ni rwo rwari agasongero k'igihamya cy’uko 
kwizera kwabo gufite ishingiro. Ikintu cyabayeho kigatuma buzura amaganya no kwiheba ni 
cyo cyakinguriye urugi rw’ibyiringiro mwene Adamu wese, kandi icyo ni cyo cyari izingiro 
ry'ubugingo bw’ahazaza n'umunezero w'iteka ryose w'indahemuka ku Mana zose z’ibihe 
byose. 


Imigambi y'Imana igira imbabazi zidashira yarasohoraga ndetse no mu gihe cyo gucika 
intege kw'abigishwa. Nubwo imitima yabo yari yarigaruriwe n’°ubuntu mvajuru n’imbaraga 
y'inyigisho za Kristo “wavugaga uko umuntu uwo ari we wese atigeze avuga’, nyamara muri 
bo hari imvange z'izahabu nziza y'urukundo bakundaga Yesu n'ubwibone bw'ab'isi no 
kurarikira bishingiye ku kwikanyiza. No mu cyumba aho Yesu yasangiriye nabo ibya Pasika, 
kuri ya saha ubwo Umutware wabo yari yatangiye kwinjira mu mwijima w’i Getsemani, 
habyutse “impaka muri bo, ngo ni nde muri bo ukwiriye gutekerezwa ko ari we mukuru.” 465 

Icyo bireberaga gusa ni intebe y'ubwami , ikamba n'icyubahiro, mu gihe imbere yabo hari 
ugukorwa n’isoni ndetse n’umubabaro ukomeye w’i Getsemani, hakaba icyumba cy’urukiko 
ndetse n’°umusaraba w°’i Kaluvali. Ubwibone bwari mu mitima yabo n’inyota y’icyubahiro 
cy’isi ni byo byari byarabateye kwihambira ku nyigisho zitari iz’ukuri zo mu gihe cyabo kandi 
ntibita ku magambo y'Umukiza, yaberekaga imiterere nyakuri y'ubwami bwe kandi 
akabereka umubabaro we n'urupfu rwe. Ayo makosa yabazaniye kugeragezwa, -ikigeragezo 
kibabaje, ariko cya ngombwa — Imana yemeye ko kibageraho kugira ngo kibakosore. Nubwo 
abigishwa bari barumvise nabi ubusobanuro bw’ubutumwa bwabo, kandi bakaba bari 
barananiwe gusobanukirwa n’iby’ibyiringiro byabo, bari barabwirije bavuga umuburo Imana 
yari yarabahaye kandi Umukiza yari kuzabagororera kubwo kwizera kwabo kandi agaha 
agaciro kumvira kwabo. Nibo bagombaga gushingwa umurimo wo kwigisha amahanga yose 
ubutumwa bwiza bw’Umukiza wabo wazutse. Kandi kubwo kubategurira uwo murimo 
byatumye Imana yemera ko ibyo babonaga ko bibababaje cyane bibageraho. 


Nyuma yo kuzuka kwe, Yesu yabonekeye abigishwa be bari mu nzira igana Emawusi, 
maze “atangirira kuri Mose no ku bahanuzi bose, abasobanurira mu byanditswe byose 
ibyanditswe kuri we.” 466 Imitima y'abigishwa yarakangutse. Ukwizera kwabo 
kurahembuka. Bongera “kugira ibyiringiro bishikamye” nubwo Yesu yari atari yabibwira. 
Umugambi we wari uwo kumurikira ubwenge bwabo no gukomeza kwizera kwabo 
kugashingira ku “ijambo ry'ukuri ry'ubuhanuzi.” Yashakaga ko ukuri gushinga imizi mu 
ntekerezo zabo bidatewe gusa n'uko gushyigikiwe n'ubuhamya bwe ku giti cye, ahubwo 
bitewe n'igihamya kidashidikanywaho cyerekanwa n'ibimenyetso n’ibyashushanywaga mu 
mategeko ndetse n’ubuhanuzi bwo mu Isezerano rya Kera. Byari ngombwa ko abayoboke ba 
Yesu bagira ukwizera kuzuye ubwenge, atari ibyo kubagirira akamaro ku ruhande rwabo 
gusa, ahubwo ari ukugira ngo babashe kumenyesha abatuye isi Kristo. Kandi intambwe ya 
mbere muri uko gutanga ubwo bwenge, Yesu yerekeje intekerezo z’abigishwa kuri “Mose 
n'abahanuzi bose.” Uko niko Umukiza wazutse yabahamirije ashimangira agaciro n’akamaro 
k'Ibyanditswe mu Isezerano rya Kera. 


Mbega impinduka yabaye mu mitima y'abigishwa ubwo bongeraga kubona mu maso 
h’Umwigisha wabo bakundaga!Luka 24:32. Mu buryo bwuzuye kandi bwumvikana neza 
kurusha mbere bari barabonye “Uwo Mose yanditse mu mategeko kandi wavuzwe 
n'abahanuzi.” Gushidikanya, agahinda no kwiheba byavuyeho himikwa ibyiringiro bishyitse 
ndetse nokwizera kudashidikanya. Nta gitangaje rero kubona nyuma yo kuzamurwa mu ijuru 
kwe “barahoraga mu rusengero bahimbaza kandi bashima Imana.” Rubanda nta kindi bari 
bazi uretse urupfu rw'agashinyaguro Umukiza yari yapfuye, bityo baritegerezaga ngo barebe 
ko babona umubabaro, urujijo no gutsindwa mu maso h'abigishwa. Nyamara bababonyeho 
ibyishimo n'insinzi. Mbega uburyo abigishwa bari bateguriwe gukora umurimo wari 
ubategereje? Bari baranyuze mu kigeragezo gikomeye bashoboye kwihanganira, kandi bari 
barabonye uburyo ijambo ry’Imana ryari ryarageze ku nsinzi ikomeye mu gihe mu mirebere 
ya kimuntu ibintu byose byari byabaye ubusa. Kuva ubwo, ni iki cyajyaga gucogoza kwizera 

kwabo cyangwa ngo gikonjeshe urukundo rwabo? Muri icyo gihe cy'agahinda kenshi, bari 
“barahumurijwe mu buryo bukomeye,” bahabwa ibyiringiro bimeze nk'igitsika umutima 
gikomeye.” (Abaheburayo 6:18,19). Bari bariboneye n’amaso yabo ubwenge n’ubushobozi 
by'Imana kandi bari bazi neza ko naho “rwaba urupfu, cyangwa ubugingo, cyangwa 
abamarayika cyangwa abategeka, cyangwa ibiriho cyangwa ibizaza cyangwa abafite 
ubushobozi, cyangwa uburebure bw’igihagararo, cyangwa uburebure bw’ikijyepfo, cyangwa 
ikindi cyaremwe cyose,” bidashobora kubatandukanya “n’urukundo rw’Imana ruri muri 
Kristo Yesu, Umwami wacu.” Baravugaga bati: “Oya, ahubwo muri ibyo byose, 
turushishwaho kunesha n’uwadukunze.” 467 “Ijambo ry’Uwiteka rihoraho iteka” “Ni nde 
uzaziciraho iteka? Ni Kristo Yesu kandi ari we wazipfiriye; ndetse akaba yarazutse ari iburyo 
bw'Imana adusabira?” Abaroma 8:34. 


Uhoraho yaravuze ati: “Ubwoko bwanjye ntibuzongera gukorwa n'isoni ukundi.” 468 
“Kurira kwararira umuntu nijoro, ariko mu gitondo impundu zikavuga.” 469 Umunsi 
yazutseho, igihe abo bigishwa babonaga Umukiza, kandi mu mitima yabo bakaba bari 
bishimye ubwo bumvaga amagambo ye; ubwo bitegerezaga umutwe we, ibiganza bye 
n'ibirenge bye byari byarakomerekejwe ku bwabo; igihe, mbere yo kujya mu ijuru Yesu 
yabayoboye akabageza i Betaniya maze akazamura ibiganza bye akabaha umugisha, 
yarababwiye ati: “Mujye mu bihugu byose, mwigishe abaremwe bose ubutumwa bwiza,” 
yongeraho ati: “dore ndi kumwe namwe iminsi yose.” 470 Ubwo hari ku munsi wa Pentekote 
Umuhumuriza wasezeranwe yarabamanukiye maze bagahabwa imbaraga mvajuru kandi 
imitima y'abizera ishimishwa no kumva ko Umukiza wabo babonye ajya mu ijuru akiri 
kumwe nabo iteka, - icyo gihe nubwo inzira yabo yerekezaga ku gutanga ubuzima bwabo no 
kwicwa bazira ukwemera kwabo, nk'uko iy Umukiza wabo yari imeze, mbese umurimo wo 
kwamamaza ubutumwa bwiza bw'ubuntu bwe, ndetse n’“ikamba ryo gukiranuka” 
bazambikwa ubwo azaba agarutse, bari kubigurana icyubahiro cy”ubwami bwo ku isi cyari 
cyarigeze kuba ibyiringiro byabo mu myuzo yabo ya mbere yo kuyoboka Kristo? “Ufite 
ubushobozi bwo gukora ibirenze ibyo dusaba ndetse n’ibyo twibwira,” binyuze mu gusangira 
imibabaro ye, yari yabahaye gusangira ibyishimo bye: ari byo byishimo byo “kuzana abana 
b'Imana benshi mu bwiza,” ibyishimo bitarondoreka, “ubwiza bw'iteka ryose” ari bwo 
intumwa Pawulo avuga agira ati: “ntawabugereranya n'umubabaro wacu w'iki gihe w’agahe 
gato.” 


Ibyabaye ku bigishwa babwirije “ubutumwa bwiza bw'ubwami” mu gihe cyo kuza kwa 
Kristo kwa mbere, bifitanye isano n’ibyabaye ku bamamaje ubutumwa bwo kugaruka kwe. 
Nk'uko abigishwa bahagurutse bakajya kubwiriza bavuga bati: “Igihe kirasohoye, ubwami 
bw'Imana buri hafi,” ni ko Miller n'abagenzi be bamamaje ko igihe kirekire kandi giheruka 
cy'ubuhanuzi bwanditswe muri Bibiliya kigiye kurangira, kandi ko urubanza rwegereje 
ndetse ko ubwami bw'iteka ryose bugiye kwimikwa. Kubwiriza kw'abigishwa ku byerekeye 
iby’igihe, kwari gushingiye ku byumweru mirongo irindwi byo muri Daniyeli 9. Ubutumwa 
bwavuzwe na Miller na bagenzi be bwavugaga iherezo ry” iminsi 2300 ivugwa muri Daniyeli 

8:14, ikubiyemo n’ibyumweru mirongo irindwi. Inyigisho yose iboneka muri ubwo butumwa 
yari ishingiye ku isohozwa ry’`umugabane wihariye w’icyo gihe kirekire cy”ubuhanuzi. 


Nk'uko abigishwa ba mbere bari bameze, Miller na bagenzi be nabo ntabwo bari 
basobanukiwe neza n'ubutumwa bari batwaye. Amakosa yari amaze igihe yarashinze imizi 
mu itorero yababereye inzitizi yo kugera ku busobanuro nyakuri bw'ingingo y'ingenzi mu 
buhanuzi. Bityo rero, nubwo bamamaje ubutumwa Imana yari yabahaye ngo babubwire isi 
yose, bahuye no gucika intege binyuze mu gusobanukirwa nabi n’ubusobanuro bwabwo. 


Mu gusobanura ibyanditswe muri Daniyeli 8:14 havuga ngo, “Bigeza iminsi ibihumbi 
bibiri na magana atatu uko bukeye bukira, nyuma ubuturo bwera buzabone kwezwa,” nk'uko 
byari byaravuzwe, Miller nawe yakurikije igitekerezo cyari rusange cyavugaga ko isi ari 
ubuturo bwera, maze yizera ko kwezwa k'ubuturo bwera byashushanyaga gutunganywa 
kw'isi bikozwe n'umuriro ubwo Umukiza azaba agarutse. Kubw’iyo mpamvu rero, amaze 
kumenya yuko iherezo ry’iminsi 2300 ryavuzwe neza mbere y’igihe, yahereye ko atanga 
umwanzuro ko ibyo byahishuraga ari igihe cyo kugaruka kwa Kristo. Ikosa rye ryakomotse 
ku kwemera igitekerezo cyari gikwira muri rubanda cyerekeye ubuturo bwera. 


Mu buryo bw'igereranya, bwari ishusho y'igitambo n'ubutambyi bwa Kristo. Kwezwa 
k'ubuturo bwera byari umuhango wa nyuma wakorwaga n'umutambyi mukuru muri gahunda 
yabaga rimwe mu mwaka. Wari umurimo uheruka w'umunsi w'"impongano, bikaba byari 
gukura icyaha mu bwoko bw’ Abisirayeli. Byacureraga umurimo uheruka mu byo Umutambyi 
wacu Mukuru akorera mu bwami bwo mu ijuru, mu gukurwaho cyangwa guhanagura ibyaha 
by’abantu be byagiye byandikwa mu bitabo byo mu ijuru. Icyo gikorwa gikubiyemo umurimo 
wo kugenzura, umurimo wo guca imanza; kandi icyo gikorwa kibanziriza kugaruka kwa 
Kristo aje ku bicu byo mu ijuru afite icyubahiro n'ubwiza butangaje; kubera ko igihe azazira 
urubanza rwose ruzaba rwaramaze gufatirwa umwanzuro. Yesu aravuga ati: “Dore ndaza 
vuba, nzanye ingororano, kugira ngo ngororere umuntu wese ibikwiye ibyo yakoze.” 471 Uyu 
murimo wo guca imanza ubanziriza kugaruka k’Umukiza, ni wo uvugwa mu butumwa bwa 
marayika wa mbere wo mu Byahishuwe 14:7 ngo, “Nimwubahe Imana muyihimbaze, kuko 
igihe cyo gucira abantu urubanza gisohoye.” 


Abamamaje ubwo butumwa bw’imbuzi bavuze ubutumwa nyabwo mu gihe gikwiye. 
Ariko nk'uko abigishwa ba mbere bavugaga bati: “Igihe kirasohoye kandi ubwami bw’ Imana 
buri hafi,” bashingiye ku buhanuzi bwo muri Daniyeli igice cya 9, nubwo batabashije kumva 
neza ko urupfu rwa Mesiya rwavuzwe mbere muri ibyo byanditswe, ni ko na Miller na bagenzi 
be babwirije ubutumwa bushingiye muri Daniyeli 8:14 no mu Byahishuwe 14:7 maze 
ntibabashe kubona ko hariho ubundi butumwa buri mu Byahishuwe 14 nabwo bugomba 
kwigishwa mbere yo kugaruka k'Umukiza. Nk'uko abigishwa bibeshye ku byerekeye 
ubwami bwagombaga kwimikwa ku iherezo ry'ibyumweru mirongo irindwi, ni ko 
n’Abadiventisiti bibeshye ku cyagombaga kubaho mu iherezo ry’iminsi 2300. Muri uku 
kwibeshya ku mpande zombi, habayeho kwemera ndetse no kuyoboka amakosa yari yarabaye 


255 


Umwuka W'Imijyi Ibiri 


gikwira muri rubanda yari yaratumye intekerezo z'abantu zitemera ukuri. Ayo matsinda 
yombi yasohoje ubushake bw'Imana avuga ubutumwa Imana yashakaga ko bwamamazwa, 
kandi yahuye no gucika intege bitewe no gusobanukirwa nabi ubutumwa bigishaga. 


Nyamara Imana yasohoje umugambi wuje impuhwe yemera ko umuburo uvuga 
iby'urubanza utangwa nk'uko wari uri. Umunsi ukomeye wari wegereje, kandi Imana mu 
mbabazi zayo yemeye ko abantu bashyirwa mu kigeragezo cy' igihe kizwi giteganyijwe kugira 
ngo ibahishurire ibyari mu mitima yabo. Ubwo butumwa bwari bugendereye kugerageza 
itorero no kuritunganya. Bagombaga kugezwa aho babona niba urukundo rwabo ruri kuby’iyi 
si cyangwa niba ruri kuri Kristo n'ijuru. Bavugaga ko bakunda Umukiza, noneho igihe cyari 
kigeze kugira ngo bagaragaze urukundo rwabo. Mbese bari biteguye kureka ibyiringiro 
n'ibyifuzo by’iby’isi bari bafite, maze bakakirana ibyishimo kuza k’Umukiza wabo? Ubwo 
butumwa bwari bugendereye kubabashisha gusobanukirwa n’imibereho yabo nyakuri mu 
by'umwuka. Babwohererejwe kubw’imbabazi z'Imana kugira ngo bubakangurire gushaka 
Umukiza bafite kwihana no kwicisha bugufi. 


Nubwo gucika intege kwabo kwari ingaruka yo gusobanukirwa nabi kwabo n’ubutumwa 
bigishaga, kwagombaga gutsindwa kubw'ibyiza kuri bo. Kwagombaga kugerageza imitima 
y'abari baravuze ko bakiriye ubutumwa bw'imbuzi. Mbese mu gihe bari bahanganye no 
gucika intege bajyaga kwirengagiza ibyo banyuzemo kandi bakareka ibyiringiro bari bafite 
mu ijambo ry'Imana? cyangwa se mu mwuka wo gusenga no kwicisha bugufi bajyaga 
gushakisha uko bamenya aho bari barananiwe kumva neza ubusobanuro bw’ubuhanuzi? Ni 
bangahe muri bo bagiraga ibyo bakora kubw'ubwoba, cyangwa kubwo guhatwa 
batabitekerejeho ndetse no gutwarwa gusa? Ni bangahe muri bo bari bafite imitima idashyitse 
hamwe kandi batizera? Abantu batabarika bavugaga ko bakunda ko babona Umukiza aje. 
Mbese iyo bahamagarirwa kwihanganira gusuzugurwa no gukwenwa n’ab’isi ndetse 
n'ikigeragezo cyo gutinda k’Umukiza n'igihe cyo gucika intege, aho bajyaga kureka kwizera 
kwabo? Bitewe n'uko batahise basobanukirwa uko Imana ishaka gukorana na bo, mbese 
bajyaga kureka ukuri gushyigikiwe n'ubuhamya bwumvikana cyane bw" Ijambo ryayo? 


Icyo kigeragezo cyagombaga kwerekana imbaraga y' abari barumviye ibyo bizeraga ko ari 
inyigisho z'ijambo ry’Imana na Mwuka wayo bafite ukwizera nyakuri. Nk’uko byari biri 
gushoborwa n'ikigeragezo nk’icyo gusa byagombaga kubigisha akaga ko kwemera inyigisho 
n'ubusobanuro by’abantu, aho kureka Bibiliya ikisobanura ubwayo. Ku bana bo kwizera, 
uguhangayika n’°umubabaro byatejwe n’ikosa ryabo byajyaga gutuma habaho ikosorwa ryari 
rikenewe. Byagombaga kubatera kwiga ijambo ry'ubuhanuzi babyitondeye. Ibyo 
byagombaga kubigisha kugenzura ishingiro ryo kwizera kwabo babyitondeye no kwanga 
inyigisho yose idashingiye ku Byanditswe Byera by'ukuri nubwo yaba yemerwa cyane 
n’Abakristo. 


Kuri abo bizera nk'uko byagendekeye abigishwa ba mbere, ibyari bimeze nk’umwijima 
w’icuraburindi mu ntekerezo zabo mu gihe cyo kugeragezwa kwabo, byagombaga 

gusobanurwa nyuma y’aho. Igihe bari kubona “iherezo Umukiza yari agiye kubashyiriraho,” 
bari kumenya ko imigambi ye y'urukundo abakunda yasohojwe nta kabuza, nubwo bahuye 
n’ikigeragezo gikomotse ku makosa yabo. Ibyababayeho binejeje byagombaga kubigisha ko 
Umukiza ari “umunyampuhwe n'umunyambabazi;” kandi ko inzira ze “ari imbabazi n’ukuri 
ku bakurikiza isezerano rye n’ibimuhamya.” 

Ikanguka rikomeye mu by'idini rigomba kubaho ritewe no kwamamaza ubutumwa bwo 
kugaruka kwa Kristo ryavuzwe mu buhanuzi bwo mu butumwa bwa marayika wa mbere bwo 
Byahishuwe igice cya 14. Marayika aboneka aguruka “aringanije ijuru, afite ubutumwa bwiza 
bw'iteka ryose ngo abubwire abari mu isi, bo mu mahanga yose n’indimi zose n’amoko yose. 
Avuga ijwi rirenga ati: “Nimwubahe Imana muyihimbaze, kuko igihe cyo gucira abantu 
urubanza gisohoye, muramye lIyaremye ijuru n'isi n’inyanja n'amasoko.” 472 


Kuba umumarayika ari we uvuga ubwo butumwa bw'imbuzi bifite icyo bisobanuye. 
Ikoresheje ubutungane, ubwiza n'imbaraga by'intumwa mvajuru, Imana yanejejwe no 
kwerekana imiterere ihebuje y'umurimo ugomba kurangizwa n'ubwo butumwa, kimwe 
n'ububasha n'ubwiza bigomba kubuherekeza. Kuguruka kwa marayika “aringanije ijuru,” 
“ijwi rirenga,” uwo muburo wavuganywe, n'uburyo wabwiwe abantu bose “bari ku isi” — 
“bo mu mahanga yose, n'imiryango yose, n’indimi zose, n’amoko yose. ” — ni igihamya 
kigaragaza kwihuta kw’iyo gahunda yo kuwuvuga no kuba ari gahunda ikwiriye ku isi yose. 


Ubutumwa ubwabwo butanga umucyo ku byerekeye igihe iryo vugurura rigomba 
kuberaho. Tubwirwa ko ubwo butumwa ari umugabane umwe w'" “ubutumwa bwiza bw'iteka 
ryose;” kandi buvuga itangira ry’`urubanza. Ubutumwa bw'agakiza bwagiye bubwirizwa mu 
bihe byose; ariko ubu butumwa ni umugabane w'ubutumwa bwiza bukwiriye kubwirizwa 
gusa mu minsi iheruka, kuko ubwo ari bwo igihe cyo guca urubanza kizaba gisohoye. 
Ubuhanuzi bwerekana uruhererekane rw'ibizaba kugeza mu gihe cy'itangira ry’urubanza. 
Ibyo ni ukuri by'umwihariko mu gitabo cya Daniyeli. Ariko uwo mugabane w'ubuhanuzi 
bwe bwerekeye iminsi iheruka, Daniyeli yategetswe kuwufunga no kuwufatanyisha 
ikimenyetso “kugeza igihe giheruka.” Ubutumwa bujyanye n’iby’urubanza, bushingiye ku 
gusohora kw’°ubwo buhanuzi ntibwashoboraga kwamamazwa iki gihe kitaragera. Ariko kandi 
umuhanuzi avuga ko mu bihe by’imperuka, “benshi bazajarajara hirya no hino kandi ubwenge 
buzagwira.” 473 


Intumwa Pawulo yaburiye itorero kudategereza kugaruka kwa Kristo mu gihe cye. 
Yaravuze ati: “Kuko uwo munsi utazaza, kurya kwimura Imana kutabanje kubaho, kandi urya 
munyabugome atarahishurwa.” 474 Ntidushobora kwitega kugaruka kwa Kristo mbere y'uko 
habaho ubuhakanyi bukomeye n’igihe kirekire cy'ubutegetsi bw" “umunyabugome.” 
“Umunyabugome,” wiswe na none ko ari “amayoberane y'ubugome,” “umwana wo 
kurimbuka,” ndetse na wa “mugome” byerekeza ku butegetsi bwa Papa ari bwo bwagombaga 
gutegeka mu gihe cy'imyaka 1260 nk'uko byari byaravuzwe n'ubuhanuzi. Icyo gihe 
cyarangiye mu mwaka wa 1798. Kugaruka kwa Kristo ntikwashoboraga kubaho mbere y’icyo 
gihe. Pawulo atanga umuburo we ukumvikana mu gihe cyose cy’ubukristo kugeza mu mwaka 
wa 1798. Nyuma y’icyo gihe rero ni ho ubutumwa bwo kugaruka kwa Kristo bugomba 
kwamamazwa. 

Nta butumwa nk'ubwo bwigeze bubwirizwa mu myaka ya mbere y'icyo gihe. Nk'uko 
twabibonye, ntabwo Pawulo yabubwirije; yerekeje abavandimwe be ku kugaruka kwa Kristo 
mu gihe kiri imbere. Abagorozi na bo ntibigeze babubwiriza. Maritini Luteri yashyiraga 
urubanza mu myaka magana atatu nyuma y’igihe yari ariho. Ariko guhera mu mwaka wa 
1798, ikimenyetso cyafatanyaga igitabo cya Daniyeli cyakuweho. Kumenya ibyerekeye 
ubuhanuzi byariyongeye, kandi abantu benshi babwirije ubutumwa bw’akataraboneka 
buvuga iby’urubanza rwegereje. 


Nk’uko byagenze ku ivugurura rikomeye ryabayeho mu kinyejana cya cumi na gatandatu, 
ubutumwa bwamamaza kugaruka kwa Kristo bwigishirijwe icyarimwe mu bihugu 
bitandukanye byemeraga Ubukristo. Mu Burayi no muri Amerika, abantu bafite kwizera 
kandi barangwaga n'umwuka wo gusenga bakanguriwe kwiga ubuhanuzi, kandi uko 
barushagaho gucukumbura ibyanditswe byahumetswe n'Imana, babonye igihamya 
kidashidikanywaho ko iherezo rya byose ryegereje. Mu bihugu bitandukanye hariyo 
amatsinda y’Abakristo aba ahantu hiherereye ahujwe gusa no kwiga Bibiliya yageze aho 
yizera ko ukugaruka k’Umukiza kwegereje. 


Mu mwaka wa 1821, nyuma y'imyaka itatu Miller amaze kugera ku busobanuro bwe 
bw'ubuhanuzi bwerekezaga ku gihe cy'urubanza, uwitwa Dogoteri Yozefu Wolff, wari 
“umubwirizabutumwa ku isi yose,” yatangiye kwamamaza ibyo kugaruka k’Umukiza 
kwegereje. Wolff yavukiye mu Budage, abyarwa n’ababyeyi b’Abayahudi; se umubyara yari 
umwigisha w'idini ry’ Abayuda. Ubwo yari akiri muto, yaje kwemera ukuri kw’idini ya 
Gikristo. Yari umunyabwenge kandi yahoranaga inyota yo kumenya. Yari yaragiye atega 
amatwi ibiganiro byaberaga iwabo mu rugo rwa se abishishikariye, aho buri munsi Abayahudi 
bakunda idini yabo bateraniraga kugira ngo bibukiranye ibyiringiro n’ibyo ubwoko bwabo 
bwari butegereje ari byo: ikuzo rya Mesiya wagombaga kuza ndetse n’ibyo kubaturwa kwa 
Isirayeli. Umunsi umwe ubwo yumvaga bavuga ibya Yesu w'i Nazareti, uwo muhungu 
yababajije uwo muntu uwo ari we. Baramusubije bati: “Ni Umuyahudi wari ufite impano 
zitangaje, ariko kuko yiyitaga Mesiya, byatumye urukiko rw'Abayahudi rumucira urubanza 
rwo gupfa.” Uwo mwana yakomeje kubabaza ati: “Kuki Yerusalemu yasenywe kandi ni 
ukubera iki turi mu bubata?” Se yaramusubije ati: “Yewe! Erega ni uko Abayahudi bishe 
abahanuzi.” Uwo mwanya wa mwana yahise agira iki gitekerezo: “Bishoboka ko Yesu nawe 
yari umuhanuzi, kandi Abayahudi bamwishe nyamara ari umuziranenge.” 475 Icyo gitekerezo 
cyakomeje kumuremerera ku buryo nubwo yari abujijwe kwinjira mu rusengero 
rw’Abakristo, inshuro nyinshi yajyaga akebereza hanze y'urusengero kugira ngo yumve 
ikibwirizwa. 

Ubwo yari afite imyaka irindwi y'ubukuru gusa, yaratiye umuturanyi wabo w'Umukristo 
wari umusaza iby’insinzi ya Isirayeli izabaho igihe Mesiya azaba agarutse. Uwo musaza 
yamubwiranye umutima mwiza ati: “Mwana wanjye, ngiye kukubwira Mesiya nyakuri uwo 
ari we: ni Yesu w'i Nazareti . . uwo abakurambere bawe babambye ku musaraba nk'uko 


bagenje abahanuzi ba kera. Jya mu rugo maze usome igice cya 53 cya Yesaya, nibwo uzemera 

ko Yesu Kristo ari Umwana w'Imana.” 476 Bidatinze yumva agize kwemera mu mutima we. 
Yaratashye maze asoma ibyanditswe, atangazwa no kubona uburyo ibyanditswe byasohoreye 
kuri Yesu w’i Nazareti. None se amagambo ya wa Mukristo yaba yari ay' ukuri? Uwo mwana 
w'umuhungu yasabye se kumusobanurira ubwo buhanuzi, ariko guceceka kwa se no 
kumurebana igitsure bituma atinya kongera kumubaza kuri iyo ngingo. Nyamara ibyo nta 
kindi byakoze uretse kumutera kurushaho kugira icyifuzo cyo kumenya ibiruseho ku idini ya 
Gikristo. 


Umuryango ufite imyizerere ya kiyahudi yarererwagamo ntiwatumye abasha kugera ku 
bumenyi yashakaga. Ariko ubwo yari amaze imyaka cumi n'Tumwe y'ubukuru, yavuye mu 
rugo rw’ababyeyi be ajya kuba aho atandukanye n'umuryango we kugira ngo yishakire uko 
yakwiga, ahitemo idini n’°umurimo uzamutunga. Yamaze igihe runaka abana na bene wabo 
b'Abayahudi, ariko bidatinze baramwirukana bamuhora ko ari umuhakanyi w’imyizerere 
yabo. Ubwo noneho yari asigaye wenyine, nta mafaranga afite, byabaye ngombwa ko 
yishakira uko yabaho abana n'abantu atazi. Yagiye ajya hirya no hino, yiga abyitayeho kandi 
akabona udufaranga two kumutunga adukuye mu kwigisha ururimi rw’Igiheburayo. Bitewe 
no guhindurwa n'umwigisha w’Umugatorika byatumye yemera imyizerere y’itorero ry’i 
Roma maze agira umugambi wo kuzaba umuvugabutumwa akajya kwigisha bene wabo 
b'Abayahudi. Kubera icyo gitekerezo yari afite, mu myaka mike yakurikiyeho yaje kujya 
gukomereza amashuri ye mu ishuri ry’i Roma ritegurira abantu kujya kwamamaza ukwireza 
kw'itorero Gatolika mu bindi bihugu. Ariko aho ngaho, ka kamenyero ke ko kuba umuntu 
wisanzuye mu gutanga ibitekerezo bye ndetse no kwihutira kuvuga katumye bamufata 
nk'umuhakanyi. Yarwanyaga ibibi bikorwa n'itorero adaciye ku ruhande kandi akabereka 
rwose ko hakenewe ivugurura. Nubwo yabanje gufatwa neza n'abayobozi b'itorero ry’i 
Roma, ntibyamubujije kwirukanwa 1 Roma nyuma y'igihe gito. Akomeza kugenzurwa na 
Roma, agenda yimurirwa ahantu henshi kugeza igihe babonye ko bitagishobotse kumwemeza 
kuyoboka Roma. Batangaje ko ari indakoreka, maze baramurekura agira umudendezo wo 
kujya aho yishakiye. Yafashe inzira yerekeza mu gihugu cy’ Ubwongereza, kandi kubera ko 
yari afite imyizerere ya Giporotesitanti, yifatanya n’Itorero ry Ubwongereza. Amaze imyaka 
ibiri yiga, mu mwaka wa 1821 afata urugendo ajya kubwiriza ubutumwa. 


Ubwo Wolff yemeraga ukuri kw'ingenzi kwerekeye kuza kwa Kristo kwa mbere 
nk" “umunyamibabaro kandi wamenyereye intimba,” yanabonye ko ubuhanuzi buvuga mu 
mucyo umwe ibyo kugaruka kwe afite ubutware n'ikuzo. Kandi ubwo yageragezaga 
kwerekeza bene wabo kuri Yesu w'i Nazareti, we Mesiya wasezeranwe, ndetse no 
kubamenyesha ibyo kuza kwe bwa mbere acishijwe bugufi ndetse ari igitambo cy'ibyaha 
by'abantu, yanabigishaga ibyo kugaruka kwe ari umwami n'umucunguzi. 


Yaravugaga ati: “Yesu w'i Nazareti, we Mesiya nyakuri, watobowe ibiganza n'ibirenge, 
we wajyanwe nk’intama bajyana kubaga, wari umuntu w'umunyamibabaro kandi 
wamenyereye intimba kandi wafashe inkoni y'ubwami ya Yuda ndetse ubutegetsi akabukura 


hagati y’ibirenge bye, yaje incuro ya mbere, kandi azaza ubwa kabiri aje ku bicu byo mu ijuru, 

azanye n'impanda ya marayika ukomeye,” 477 “kandi azahagarara ku musozi wa Erayono; 
nuko rero gutegeka ibyaremwe byose byari bwarahawe Adamu kandi akabinyagwa (Itang. 
1:26; 3:17) bizahabwa Yesu. Azaba Umwami w'isi yose. Iminiho no kuganya kw 'ibyaremwe 
bizahagarara, maze humvikane indirimbo zo gusingiza no gushima. Ubwo Yesu azaza mu 
ikuzo rya Se, azanye n'abamarayika bera, ... abapfuye bizeye ni bo bazabanza kuzuka. (1 
Abatesalonike 4:16; 1 Abakorinto 15:23). Icyo ni cyo twebwe Abakristo twita umuzuko wa 
mbere. Icyo gihe, kamere y'inyamaswa izahindurwa (Yesaya 11:6-9), maze igengwe na Yesu 
gusa. Zaburi 8. Amahoro azaganza hose.” 478“Uhoraho azongera yitegereze isi maze avuge 
ati, “Dore ni byiza cyane.” 479 


Wolff yizeraga ko kuza kwa Kristo kwegereje, kandi uko yasobanuraga ibihe 
by'ubuhanuzi kwavugaga ko ukurimbuka gukomeye kuzabaho mu myaka mike gusa y’igihe 
cyavuzwe na Miller. Abamubazaga bahereye ku byanditswe bivuga ko: “ku byerekeranye 
n'umunsi cyangwa isaha, nta muntu n'umwe ubizi,” kandi ko ntacyo abantu babasha kumenya 
ku byerekeranye no kwegereza k'uwo munsi, Wolff yarabasubizaga ati: “Umukiza wacu 
ntiyavuze ko ntawe uzamenya umunsi cyangwa isaha yo kugaruka kwe? Mbese ntiyadusigiye 
ibimenyetso by'ibihe kugira ngo tubashe kumenya nibura ko igihe cyo kugaruka kwe 
cyegereje nk'uko umuntu amenya ko igihe cy’impeshyi cyegereje arebeye ku buryo igiti 
cy'umutini kimera amababi? (Matayo 24:32). Mbese ntidushobora kumenya iby’icyo gihe 
kandi Umukiza ubwe yaratwihanangirije kudasoma gusa ubuhanuzi bwa Daniyeli ko ahubwo 
dukwiriye no kubusobanukirwa? kandi ko muri ubwo buhanuzi bwa Daniyeli havuga ko 
amagambo yacyo ashyizweho ikimenyetso kugeza ku mperuka (uko rero ni ko byari bimeze 
mu gihe cye), kandi ko “benshi bazajarajara hirya no hino” (bishatse kuvuga mu Giheburayo 
ko bazitondera icyo gihe kandi bakagitekerezaho), ndetse ko “ubwenge” (bwerekeranye 
n’icyo gihe) ‘buzagwira’? (Daniyeli 12:4). Ibyongera kuri ibi, ntabwo ubwo Umukiza wacu 
yavugaga ibi yashakaga kuvuga ko kwegereza kw’igihe kutazigera kumenyekana, ahubwo 
yavugaga ko “ umunsi n'saha nyabyo nta muntu ubizi. Avuga ko hari byinshi 
bizamenyekanira ku bimenyetso by’ibihe kugira ngo bidutere kwitegura ukugaruka kwe 
nk'uko Nowa yateguye inkuge.” 480 


Ku byerekeye uburyo rusange bwo gusobanura Ibyanditswe, byaba neza cyangwa 
kubigoreka, Wolff yaranditse ati: “Umugabane munini w'amatorero ya Gikristo yataye 
umurongo w'ubusobanuro nyakuri bwa Bibiliya, maze bemera ibyo Ababudisite bizera 
bavuga ko umunezero w”umuntu wo mu gihe kizaza uzaba ari uwo kuzerera mu kirere, kandi 
batekereza ko iyo basomye Abayahudi bagomba kumva ko ari Abanyamahanga, kandi ko iyo 
basomye Yerusalemu bumva ko uvuze urusengero; iyo kandi uvuze isi, ibyo biba bishatse 
kuvuga ijuru; kandi ku byerekeye kugaruka kwa Kristo, bagomba kubyumva nk'aho ari 
iterambere ry’ imiryango yamamaza ubutumwa; kandi ko kuzamuka ujya ku musozi uriho 
inzu y’Uwiteka bisobanuye iteraniro rinini ry’ Abametodisiti. ” 481 


Mu gihe cy'imyaka makumyabiri n’ine uhereye mu 1821 ukageza mu 1845, Wolff yakoze 
ingendo nyinshi: muri Afurika, asura Egiputa na Abisiniya; muri Aziya yambukiranya 

Palesitina, Siriya, Ubuperesi, Bokahara n’Ubuhinde. Yasuye na Leta Zunze Ubumwe za 
Amerika kandi ubwo yajyagayo, yahagaze ku kirwa cya Mutagatifu Helene arahabwiriza. 
Yageze mu mujyi wa New York mu kwezi kwa Kanama 1837. Amaze kwigishiriza muri uwo 
mujyi, yabwiririje mu mijyi ya Filaderifiya (Philadeliphia) n'i Baltimore hanyuma arangiriza 
uruzinduko rwe i Washington. Aravuga ati: “Biturutse ku cyifuzo cyatanzwe na John Ouincy 
Adams wahoze ari Perezida, mu nama imwe y'Inteko yari yateranye, abari bayigize bose 
bemeye kumpa uburenganzira bwo gukoresha Inzu iteraniramo Inteko Nkuru kugira ngo 
nyigishirizemo icyigisho natanze ari ku wa karindwi (ku isabato), maze mpahererwa 
icyubahiro ubwo abagize Inteko Nkuru bose bazaga kunyumva, ndetse haza n'"Umwepisikopi 
wi Virginia n'abayobozi mu by'idini n'abaturage b'i Washington. Icyubahiro nk’icyo 
nagihawe kandi n'abayobozi ba Leta ya New-Jersey na Pensylvania, abo nigishirije imbere 
yabo iby’ubushakashatsi nakoreye muri Aziya, kandi mpavugira iby"ingoma ya Yesu Kristo.” 
482 


Dr. Wolff yazengurutse mu bihugu byinshi bitari byarateye imbere byarangwagamo 
ubugome atarinzwe n'ubutegetsi ubwo ari bwo bwose bwo mu Burayi, akihanganira imiruho 
myinshi yahuraga na yo kandi yabaga akikijwe na byinshi biteye akaga. Yarakubiswe kandi 
yicishwa inzara, agurishwa nk'imbata, kandi yaciriwe urwo gupfa incuro eshatu. Yagiye 
yibasirwa n’abambuzi kandi rimwe na rimwe yagiye agera ubwo yenda gupfa azize inyota. 
Umunsi umwe, yacujwe ibyo yari afite byose maze asigara agomba kugenda ibirometero 
byinshi cyane n’amaguru mu misozi, nta nkweto, anyagirwa n'urubura kandi ibirenge bye 
bitambaye inketo bigagazwa no kugenda ku butaka butwikiriwe n'ububura. 


Ubwo bamugiraga inama yo kutishora mu bantu buzuye ubugome kandi b’abanyamahane 
adafite intwaro, Wolff yababwiye ko afite intwaro ari zo: “isengesho, ishyaka rya Kristo 
n’ibyiringiro ko afashwa na Kristo.” Yaravuze ati: “Ikindi kandi nuzuje umutima wanjye 
urukundo nkunda Imana na bagenzi banjye, kandi mfite Bibiliya mu ntoke zanjye.” 483 Aho 
yajyaga hose yagendanaga Bibiliya iri mu rurimi rw’Igiheburayo n’indi yo mu Cyongereza. 
Yavuze kuri rumwe mu ngendo ze ziheruka ati: “Nakomezaga kugumana Bibiliya irambuye 
mu ntoke zanjye. Numvaga imbaraga zanjye ziri muri Bibiliya kandi ko ubushobozi bwayo 
bugomba kunkomeza.” 484 


Uko ni ko yakomeje kwihangana mu miruho ye kugeza ubwo ubutumwa buvuga 
iby'urubanza bugeze ahantu henshi hatuwe ku isi. Yakwirakwije ijambo ry'Imana mu 
Bayahudi, Abanyaturukiya, Abaperesi, Abahindu ndetse n’andi mahanga n’amoko menshi ari 
nako aho yajyaga hose yagendaga abwiriza ibyTubwami bwa Mesiya bugiye gushingwa. 


Mu ngendo ze i Bokhara yahasanze inyigisho ivuga ibyo kugaruka k’Umukiza kwegereje 
yizerwaga n’abantu bari batuye mu cyaro bonyine. Yaravuze ati: “Abarabu bo muri Yemen 
bari bafite igitabo cyitwa “Seera”, kivuga ibyo kugaruka kwa Kristo n’ibyo kwima ingoma 
kwe afite ikuzo; kandi bari biteze ibintu bikomeye byagombaga kubaho mu mwaka wa 1840.” 
485 Akomeza avuga ati: “Muri Yemen nahamaze iminsi itandatu ndi kumwe n’abakomoka 

kuri Rekabu. Abo ntibanywa inzoga, ntibahinga inzabibu, ntibabiba imbuto iyo ariyo yose, 
bibera mu mahema kandi bagahora bibuka umukurambere Yonadabu mwene Rekabu. 
Babanaga n'abana ba Isirayeli bo mu muryango wa Dani ... kimwe na bene Rekabu, bari 
bategereje ukuza vuba kwa Mesiya aje ku bicu byo mu ijuru.” 486 


Undi mubwirizabutumwa yaje gusanga imyizerere nk’iyo mu karere ka Tatary. Umupadiri 
wo mu bwoko bw'abaturiye ako karere yabajije uwo mubwirizabutumwa igihe Kristo 
azagarukira. Ubwo uwo mubwirizabutumwa yamusubizaga ko ntacyo abiziho, uwo mupadiri 
yatangajwe cyane no kutamenya nk'uko k'umuntu uvuga ko yigisha abandi Bibiliya. 
Yamubwiye ibyo we yizera bishingiye ku buhanuzi, ko Kristo yagombaga kuza mu mwaka 
wa 1844. 


Mu ntangiriro zumwaka wa 1826 ni ho ubutumwa bwo kugaruka kwa Kristo bwatangiye 
kubwirizwa mu Bwongereza. Mu Bwongereza, ubwo butumwa ntibwashinze imizi nko muri 
Amerika; igihe nyacyo cyo kugaruka kwa Kristo nticyigishijwe abantu muri rusange, ariko 
bamamazaga cyane ukuri gukomeye kuvuga ibyo kugaruka kwa Kristo kwegereje aje afite 
ubutware n'ikuzo. Kandi ibi ntibabyigishaga mu bitandukanyije n'itorero n’abanze 
kwifatanya naryo gusa. Umwanditsi w'umwongereza witwaga Murant Brock yavuze ko 
ababwirizabutumwa bageze kuri magana arindwi bo mu itorero ry Ubwongereza babwirizaga 
ubwo “butumwa bwiza bw’Ubwami.” Ubutumwa bwavugaga umwaka 1844 nk'igihe cyo 
kugaruka k’'Umukiza bwabwirijwe na none mu Bwongereza. Ibitabo by’Abadiventisiti 
biturutse muri Leta Zunze Ubumwe za Amerika byakwirakwijwe ahantu henshi. Ibitabo 
n'ibinyamakuru bivuga iby’iyo ngingo bitangira gucapirwa mu Bwongereza. Mu mwaka wa 
1842, uwitwaga Robert Winter wari umwongereza wari warakiriye ukwizera 
kw’Abadiventisiti muri Amerika, yagarutse mu gihugu cy”Ubwongereza yavukiyemo kugira 
ngo ahavuge ubutumwa bwo kugaruka k’Umukiza. Abantu benshi bafatanyije na we muri 
uwo murimo maze ubutumwa buvuga iby'urubanza buvugwa mu bice bitandukanye 
by Ubwongereza. 


Muri Amerika y'amajyepfo, mu bantu batateye imbere kandi harangwaga ubuyobozi 
bw'abapadiri b'abagatorika, uwitwaga Lacunza wari umuyezuwiti w’Umwesipanyoli, 
yacukumbuye mu Byanditswe maze yemera ukuri kuvuga ibyo kugaruka kwa Kristo 
kwegereje. Yumvaga ahatirwa gutanga uwo muburo nyamara ntiyashakaga kugerwaho 
n’ibihano bya Roma, nuko asohora inyandiko irimo ubutumwa bwe ifite izina rya “ Rabbi 
Ben-Ezra.” Muri ubwo butumwa yigaragazaga ko ari Umuyahudi wahindutse. Lacunza 
yabayeho mu kinyejana cya cumi n’umunani, ariko bigeze mu mwaka wa 1825 nibwo igitabo 
cye cyageze mu Bwongereza, gisobanurwa mu Cyongereza. Gusohoka kw’icyo gitabo 
kwarushijeho gushimangira ugukanguka kwari kwaratangiye mu Bwongereza ku byerekeye 
ingingo yo kugaruka kwa Kristo. 


Mu Budage, iyo nyigisho yari yarigishijwe mu kinyejana cya cumi n’°umunani n'uwitwaga 
Bengel wari umubwirizabutumwa mu Itorero ry’ Abaluteri kandi akaba yari azwiho ubuhanga 

buhanitse mu kumenya no gusesengura Bibiliya. Ubwo yari arangije amashuri ye, Bengel yari 
“yarirunduriye mu kwiga iby'iyobokamana. Izo inyigisho zifatanyije n'uburere 
n'ikinyabupfura yari yaratojwe akiri muto zabashije kumuhindura rwose. Kimwe n'abandi 
basore bafite gutekereza neza, yabanje kurwana no gushidikanya n'ingorane zijyanye 
n’iby’idini. Afite agahinda kenshi, yatekereje ku “myambi myinshi yahuranyije umutima we 
bigatuma agira igihe cy'"ubusore kibabaje.” Amaze kuba umwe mu bagize inama nkuru 
y'abepesikopi y'i WUrttemberg, yashigikiye iby'umudendezo mu by’idini. “Mu gihe 
yashyigikiraga uburenganzira n'ibyo idini ryemerewe, yanaharaniraga kandi umudendezo 
wose ufite ishingiro ugomba guhabwa abantu bose bumva bahatwa n’°umutimanama wabo 
gusohoka mu idini barimo.”- 487Kugeza n'uyu munsi ibyiza byavuye kuri icyo gitekerezo 
biracyagaragara mu ntara Bengel avukamo. 


Igihe kimwe ubwo yateguraga ikibwirizwa gishingiye ku gitabo cy'Ibyahishuwe 21 
yagombaga kubwiriza ku Cyumweru cyari kigiye kuza, ni bwo umucyo ku byerekeye 
kugaruka kwa Kristo warashe mu ntekerezo ze. Ubuhanuzi bwo mu Byahishuwe 
bwasobanukiye intekerezo ze mu buryo atigeze amenya. Yumvise agize gutentebuka kubwo 
kwumva ibikomeye kandi bitangaje ndetse n'ikuzo ritagereranywa umuhanuzi avuga ko 
bizabaho. Byabaye ngombwa ko aba ahagaze mu gihe runaka kugira ngo ye gukomeza 
gutekereza iby’iryo yerekwa. Nyamara ubwo yari ku ruhimbi bya bindi bivugwa mu buhanuzi 
byongeye kugaruka mu ntekerezo ze nk'uko biri kandi mu buryo bukomeye. Kuva icyo gihe, 
yirunduriye mu kwiga ubuhanuzi, cyane cyane ubwo mu Byahishuwe, maze bidatinze yemera 
ko buvuga ko kugaruka kwa Kristo kwegereje nta shiti. Itariki yashyizeho ko ari bwo Kristo 
azaza yari itandukanye mu myaka ho gato n’iyashyizweho na Miller. 


Inyandiko za Bengel zakwirakwijwe ahantu hose harangwaga Ubukristo. Muri rusange 
imyizerere ye ku by'ubuhanuzi yemewe n'abo muri Leta yavukagamo ya WUrttemberg, 
kandi inemerwa n'abo mu bindi bice by'Ubudage ku rwego runaka. Amaze gupfa, iyo 
myizerere yarakomeje, kandi ubutumwa bwo kugaruka kwa Kristo bukomeza kwigishwa mu 
Budage ari na ko bwakururaga intekerezo za benshi mu bindi bihugu. Mu mizo ya mbere, 
bamwe mu bizera bagiye mu Burusiya maze bahashinga amatsinda yabo magari barahatura 
none na n'ubu kwizera ko Kristo ari hafi kugaruka biracyafitwe n'amatorero y'Abadage 
abarizwa muri icyo gihugu. 


Umucyo wageze no mu Bufaransa no mu Busuwisi. I Geneve aho Farel na Kaluvini bari 
baramamaje ukuri k’Ubugorozi, uwitwa Gaussen yahabwirije ubutumwa bwo kugaruka kwa 
Kristo. Mu gihe yari umunyeshuri, Gaussen yari yarandujwe n’inyigisho zishingira kwizera 
ku bitekerezo by’umuntu zari zarabaye gikwira mu Burayi mu iherezo ry ikinyejana cya cumi 
n'umunani no mu itangiriro ry’ikinyejana cya cumi n’icyenda. Kandi igihe yinjiraga mu 
murimo w'ibwirizabutumwa, ntabwo yari ataramenya icyo kwizera nyakuri icyo ari cyo gusa, 
ahubwo yari akinafite umwuka w'ubuhakanyi bwo kutemera icyo atabanje kubona. Akiri 
umusore, yari yaratwawe no kwiga ubuhanuzi. Ubwo yari amaze gusoma igitabo cy”uwitwa 


Rollin cyitwaga “ Amateka ya Kera” 488 intekerezo ze zerekejwe ku gice cya kabiri 

cy'ubuhanuzi bwa Daniyeli maze atangazwa cyane n'uburyo ubwo buhanuzi bwari 
bwarasohoye neza uko bwavuzwe nk'uko yabibonaga mu gitabo cy'uwo mwanditsi 
w'amateka. Aho ni ho yaboneye igihamya cy’uko Ibyanditswe byahumetswe n'Imana. Ibyo 
byamubereye igitsika umutima we mu gihe cy'akaga yanyuzemo mu myaka yakurikiyeho. 
Ntiyashoboraga kunyurwa n'inyigisho zishingiye ku mitekerereze y’umuntu. Ubwo yigaga 
Bibiliya kandi agashakisha umucyo uruseho, yaje kugera ku kwizera gushikamye rwose 
nyuma y’igihe gito. 


Uko yakomezaga gucukumbura ubuhanuzi yageze aho yizera ko ukugaruka k’Umukiza 
kwegereje. Amaze gutangazwa n'uko kuri kw’ingenzi, yifuje kumenyesha abantu uko kuri; 
ariko imyizerere rusange y'uko ubuhanuzi bwa Daniyeli ari ubwiru kandi ko budashobora 
kumvikana yamubereye inkomyi ikomeye cyane mu nzira ye. Amaherezo, nk'uko Farel yari 
yarabigenje mbere ye abwiriza ubutumwa i Geneve, Gaussen yiyemeje gutangira yigisha 
abana. Yiringiraga ko azakundisha ababyeyi ubutumwa anyuze kuri abo bana. 


Nyuma yaho ubwo yavugaga ku mugambi yari afite ubwo yafataga uwo mugambi 
yaravuze ati: “Ndifuza ko ibi byumvikana neza, impamvu si uko iyi gahunda ifite agaciro 
gake, ahubwo ibiri amambu, ni kubw’agaciro kayo gakomeye, ni yo mpamvu nifuza kuvuga 
iby’izi nyigisho mu buryo bworoheje kandi nkazibwira abana. Nifuzaga gutegwa amatwi, 
kandi natinyaga ko ntari kunvwa iyo ntangirira ku bantu bakuze.” “Kubw'iyo mpamvu, 
niyemeje gusanga abakiri bato. Nteranya abana; iyo itsinda ryabo ryagutse, iyo bigaragaye ko 
bateze amatwi, bafite ubwuzu, bibanejeje, nkabona ko basobanukirwa kandi babasha 
gusobanura ingingo twaganiriye, ubwo mba niringiye ryose ko bidatinze ngomba gutangiza 
itsinda rya kabiri kandi ubwo ni bwo abakuze nabo bazamenya ko bakeneye kwicara maze 
bakiga. Igihe ibyo bikozwe, umugambi uzaba ugezweho.” 489 


Umuhati we wageze ku ntego. Ubwo yabwirizaga abana, abantu bakuze na bo baje 
kumwumva. Amabaraza y'urusengero rwe yabaga yuzuye abantu bamuteze amatwi batuje. 
Muri bo habaga harimo abantu bakomeye, intiti, n’abanyamahanga babaga baje gusura 
umujyi wa Geneve; kandi muri ubwo buryo, ubutumwa bwabashije kugezwa no mu bindi 
bihugu. 


Gaussen atewe ubutwari no kubona ageze ku ntego, yacapishije ibyigisho bye afite 
ibyiringiro yuko bizatuma abantu biga ibitabo by’ubuhanuzi mu nsengero z'abantu bavuga 
Igifaransa. Gaussen yaravuze ati: “Gucapisha ibyigisho byigishwaga abana, kenshi 
byasuzugurwaga n'abakuze bafatiye ku rwitwazo rutari ukuri bavuga ko bitumvikana, kwari 
ukubwira abakuze nti, “Ni mu buhe buryo bishobora kutumvikana mu gihe abana 
babisobanukirwa?” ” Yongeraho ati : “Nari mfite icyifuzo gikomeye cyo gutuma ubuhanuzi 
bumenyekana mu bantu bacu uko bishoboka kose.” “Kuri jye nta nyigisho zindi nabonaga ko 
zamara ubukene bw'abantu muri icyo gihe nk'uko bikwiye.” “Izi nyigisho nizo zidutegurira 
guca mu kaga kari imbere no kudutera kuba maso kandi tugategereza Yesu Kristo.” 

Nubwo Gaussen yari umwe mu babwiriza bavugaga Igifaransa b'ibyamamare kandi 
bakunzwe cyane, nyuma y'igihe gito yaje guhagarikwa mu murimo we, kandi ikosa 
ry ingenzi yarezwe ni uko yari yaragiye yigisha urubyiruko akoreje Bibiliya aho kubigishiriza 
muri gatigisimu y’itorero, igitabo cyoroshye kandi gishingiye ku mitekerereze ya muntu, gisa 
n’ikitarangwamo ukwizera nyakuri. Nyuma yaho yabaye umwigisha mu ishuri 
ry'iby'iyobokamana. Muri icyo gihe yakomezaga umurimo we ku cyumweru yigisha 
gatigisimu, akaganiriza abana kandi akabigisha Ibyanditswe. Ibitabo bye bivuga 
iby'ubuhanuzi byanejeje abantu benshi. Nk’umwigisha, umwanditsi, ndetse no mu murimo 
we yakundaga cyane yigisha abana, yamaze imyaka myinshi akomeza guteza impinduka 
zikomeye kandi yagize umumaro mu gukangurira intekerezo za benshi kwiga ubuhanuzi 
bwagaragazaga ko kugaruka k’Umukiza kwegereje. 


Ubutumwa bwo kugaruka kwa Kristo bwamamajwe no muri Scandinavia, kandi 
burakundwa cyane. Abantu benshi barakanguwe bava mu byo bibwiraga ko ari umutekano 
badafite icyo bitayeho maze batura ibyaha byabo kandi barabireka basaba imbabazi mu izina 
rya Kristo. Ariko abayobozi b’itorero ku rwego rw’igihugu barwanya ibiri gukorwa maze 
bitewe n'ububasha bwabo bamwe mu babwirizaga ubwo butumwa bashyirwa muri za gereza. 
Ahantu henshi, aho ababwirizaga ubutumwa bwo kugaruka kwa Kristo bagiye bacecekeshwa 
muri ubwo buryo, Imana yanejejwe no kuhoreza ubutumwa mu buryo bw’igitangaza 
ibunyujije mu bana bato. Kubera ko bari batarageza mu myaka y'ubukuru, itegeko rya Leta 
ntiryashoboraga kubabuza kuvuga, bityo barabareka bavuga nta nkomyi. 


Ibwirizabutumwa ryari ryibanze cyane muri rubanda rugufi, kandi abantu bateraniraga 
ahantu horoheje mu ngo z’abahinzi kugira ngo bumve ayo magambo y’imbuzi. Abo babwiriza 
b'abana ubwabo akenshi bakomokaga mu ngo za gikene. Bamwe muri bo bari hagati 
y'imyaka itandatu n'umunani y'ubukuru; kandi nubwo imibereho yabo yahamyaga ko 
bakunda Umukiza kandi bakaba barihatiraga kubaho bumvira amatageko yera y'Imana, 
ntabwo muri rusange bari bafite ubwenge cyangwa ubushobozi butandukanye 
n'ubw'ab'urungano rwabo. Ariko igihe babaga bahagaze imbere y’abantu, byagaragariraga 
bose ko bakoreshwa n'imbaraga irenze impano zabo kavukire. Ijwi ryabo n'inyifato 
byarahindutse maze bavuga bashize amanga bafite imbaraga, bavuga ubutumwa bw’imbuzi 
bwerekeye urubanza ndetse bagakoresha amagambo ya Bibiliya bati: “Nimwubahe Imana, 
muyihimbaze kuko igihe cyo gucira abantu urubanza gisohoye.” Bamaganaga ibyaha biri mu 
bantu, ntibacyahe gusayisha mu bibi n'ubuhehesi gusa, ahubwo bakanamagana ibyo gukunda 
iby’isi no gusubira inyuma ndetse bagasaba ababateze amatwi kwihutira guhunga umujinya 
wenda gutera. 


Abantu babategaga amatwi bahinda umushyitsi. Mwuka w'Imana wemeza imitima 
yavuganaga n'imitima yabo. Byateye abantu benshi umwete wo kwiga Ibyanditswe 
babishishikariye, abataririndaga n’abari barataye imico mbonera bahinduye amatwara, abandi 
bareka iby'uburyarya bakoraga, maze umurimo ukorwa mu buryo butangaje ku buryo 

n'abayobozi b'itorero ku rwego rw'igihugu byabaye ngombwa ko bemera ko ukuboko 
kw'Imana kuri mu biri gukorwa. 


Byari ubushake bw'Imana ko inkuru yo kugaruka k’Umukiza yamamazwa mu bihugu byo 
mu karere ka Scandinavia; kandi ubwo amajwi y'abagaragu b’Umukiza yacecekeshwaga, 
Imana yashyize Mwuka wayo mu bana kugira ngo umurimo wayo ubashe gukorwa. Igihe 
Yesu yari agiye kugera 1 Yerusalemu ashagawe n'abantu benshi bishimye, batera hejuru 
amajwi yo gutsinda, bazunguza amashami y'imikindo kandi bavuga ko ari Umwana wa 
Dawidi, Abafarisayo b'abanyeshyari bamusabye gucecekesha abantu; ariko Yesu abasubiza 
ko ibyo babona ari ibisohoza ubuhanuzi kandi ko nibaceceka amabuye ubwayo azaririmba. 
Abantu batewe ubwoba n’ibikangisho by’abatambyi n’abategetsi, bahereye ko bahagarika 
indirimbo zabo z'ibyishimo ubwo binjiraga mu marembo ya Yerusalemu; ariko bacecetse 
abana bari bari mu mbuga y'urusengero baririmbye inyikirizo ya ya ndirimbo bazunguza 
amashami y'imikindo bari bafite bati: “Hoziyana mwene Dawidi!” Ariko Abafarisayo 
bararakara cyane, baramubwira bati: “Aho urumva ibyo aba bavuga?” Yesu arabasubiza ati: 
“Yee, ntimwari mwasoma ngo: ‘Mu kanwa k’abana bato n'abonka wabonyemo ishimwe 
ritagira inenge’?” 490 Nk’uko Imana yakoreye mu bana mu gihe cyo kuza kwa Kristo bwa 
mbere, ni nako na none izakoresha abana mu kwamamaza ubutumwa bwo kugaruka kwe. 
Ijambo ry’Imana rivuga ko kwamamazwa ubutumwa bwo kugaruka k’Umukiza bikwiriye 
kugera mu mahanga yose, mu moko yose, mu ndimi no mu mahanga yose rigomba gusohora. 


William Miller na bagenzi be bahawe umurimo wo kuvuga ubutumwa bw’imbuzi muri 
Amerika. Iki gihugu cyahindutse ihuriro ry'umurimo mugari w’Abadiventisiti. Aho niho 
ubuhanuzi buboneka mu butumwa bwa marayika wa mbere bwasohoreye mu buryo 
butaziguye. Inyandiko za Miller na bagenzi be zajyanwe mu bihugu bya kure cyane. Inkuru 
nziza yo kugaruka kwa Kristo kwegereje yamamajwe ahantu hose ababwirizabutumwa 
bageze ku isi. Ubutumwa bwiza bw’iteka ryose buvuga ngo, “Nimwubahe Imana 
muyihimbaze, kuko igihe cyo gucira abantu urubanza gisohoye”, bwamamajwe hafi na kure. 


Ubuhamya bw’ubuhanuzi bwasaga naho bushyiraho itariki yo kuza kwa Kristo mu gihe 
cy umuhindo w'umwaka 1844, bwacengeye cyane mu ntekerezo z'abantu. Uko ubwo 
butumwa bwamamaraga buva muri Leta imwe bujya mu yindi; hirya no hino habayeho 
ikanguka rikomeye. Abantu benshi bemeye ko ingingo zivugwa zerekeye ibihe by’ubuhanuzi 
ari ukuri maze ibyo bari bishingikirijeho by’ubwibone barabireka bakirana umunezero uko 
kuri. Ababwirizabutumwa bamwe baretse ibitekerezo byabo byo kwirema ibice, bemera 
guhara imishahara yabo n’amatorero yabo maze bafatanya n'abandi kwamamaza ubutumwa 
bwo kugaruka kwa Yesu Kristo. Nyamara ugereranyije ababwirizabutumwa bake cyane ni bo 
bemeye ubwo butumwa bityo umugabane munini mu kubwamamaza bihabwa 
abakorerabushake boroheje. Abahinzi baretse imirima yabo, abanyabukorikori bareka 
ibikoresho byabo, abacuruzi bareka ubucuruzi bwabo, abakozi b'abanyamwuga bareka 
imyanya yabo; nyamara umubare w'abakozi wabaye muto ugereranyije n’umurimo 


wagombaga gukorwa. Imibereho y’itorero ritubahaga Imana ndetse n’isi yasaye mu bibi, 

byashenguraga imitima y’abarinzi nyakuri bityo bibatera kwemera kwihanganira imiruho, 
kubura ibyabo n’imibabaro kugira ngo bahamagarire abantu kwihana ngo bibahesha agakiza. 
Nubwo uwo murimo warwanyijwe na Satani, wateye imbere mu buryo bwihuse kandi ukuri 
kuvuga ibyo kugaruka kwa Kristo kwakirwa n’abantu ibihumbi byinshi cyane. 


Impande zose humvikanaga ubuhamya bukora ku mitima, hakumvikana ubutumwa 
buburira abanyabyaha, bubwira ab'isi ndetse n'abagize itorero guhunga umujinya wenda 
gutera. Nk'uko Yohana umubatiza wabaye integuza ya Kristo yagenje, ababwiriza bageraga 
intorezo ku bishyitsi by’ibiti maze bakingingira abantu bose kwera imbuto zikwiriye 
abihannye. Imiburo yabo ikomeye yari ihabanye cyane n’imvugo yo guhumuriza abantu ko 
hari amahoro n'umutuzo yumvikaniraga ku ruhimbi rw'ababwiriza ba rubanda; kandi aho 
ubwo butumwa bwabwirizwaga hose, bwakoraga abantu ku mutima. Ubuhamya bworoheje 
kandi butaziguye bw'Ibyanditswe bwageraga mu bantu binyuze mu mbaraga ya Mwuka 
Muziranenge, bwari bufite kwemeza abantu ku buryo bake cyane gusa ari bo binangiraga. 
Abigisha b’ikirenga mu by" iyobokamana bakuwe mu mutekano udafite ishingiro bari barimo. 
Babonye gusubira inyuma kwabo, ugusaya mu by'isi no kutizera, ubwibone no kwikanyiza 
byabo. Benshi bahereye ko bashaka Uwiteka bafite kwihana no kwicisha bugufi mu mitima. 
Imitima yabo yari imaze igihe kirekire iziritswe ku by’isi noneho bayerekeje mu ijuru. Mwuka 
w'Imana yabajeho maze kubw'imitima imenetse kandi yigaruriwe n'Imana, bafatanyiriza 
hamwe gutera hejuru bagira bati: “Mwubahe Imana muyihimbaze kuko igihe cyo gucira 
abantu urubanza gisohoye.” 


Abanyabyaha babazaga babogoza amarira bati: “Nakora iki kugira ngo nkizwe?” Abari 
baragize imibereho yaranzwe no guhemukira abandi babatwara ibyabo bahangayikishijwe no 
kubibasubiza. Abantu bose bumvaga bamaze kubonera amahoro muri Kristo bifuzaga cyane 
ko n'abandi bagira uwo mugisha. Imitima y’ababyeyi yagarukiye abana babo kandi n’imitima 
y'abana igarukira ababyeyi babo. Imipaka itewe n'ubwibone no kwifata nabi yakuweho. 
Habayeho kwaturirana ibyaha kuvuye ku mutima, kandi abagize umuryango bose bagakora 
ibishoboka byose ngo bafashe abaturanyi babo n'inshuti kwakira agakiza. Kenshi 
humvikanaga amajwi y’amasengesho avuye ku mutima. Ahantu hose wahabonaga abantu 
bafite agahinda, binginga Imana. Abantu benshi bararaga amajoro basenga kugira ngo 
bamenye neza rwose ko ibyaha byabo byababariwe, cyangwa se basabira ko abo mu miryango 
yabo n’abaturanyi babo bihana. 


Abantu b'ingeri zose bazaga bihutira kujya mu materaniro y’Abadiventisiti ari benshi. 
Kubw'impamvu zitandukanye, baba abakire, abakene, abakomeye n’aboroheje, babaga bafite 
inyota yo kwiyumvira inyigisho ivuga ibyo kugaruka kwa Kristo. Mu gihe abagaragu 
b’Umukiza basobanuraga impamvu zo kwizera kwabo, Umukiza yakumiriye umwuka wo 
kubarwanya. Rimwe na rimwe umukozi yabaga afite intege nke, ariko Mwuka w'Imana 
yahaga ubushobozi ukuri kwacyo. Muri ayo materaniro hagaragaragamo ko abamarayika bera 
bayarimo kandi buri munsi abantu benshi biyongeraga ku mubare w’abizera. Iyo 


basubiragamo ibihamya by'uko kugaruka kwa Kristo kwegereje, imbaga y’abantu benshi 

yabaga iteze amatwi ituje cyane kugira ngo bumve ayo magambo akomeye. Byasaga n’aho 
ijuru n'isi byegeranye. Imbaraga y" Imana yumvikanaga haba mu basaza, abakiri bato, ndetse 
n'abakuze. Abantu basubiraga mu ngo zabo bagenda basingiza, kandi indirimbo z’ibyishimo 
zumvikanaga mu ijoro rituje. Nta muntu n'umwe wabaye muri ayo materaniro wabasha 
kwibagirwa uko ibyo byabaga binejeje cyane. 


Itangazwa ry'umunsi nyawo wo kugaruka kwa Kristo ryateye kurwanywa gukomeye 
k'ubwo butumwa guturutse mu nzego zose uhereye ku mubwiriza wavugiraga ku ruhimbi 
ukageza ku munyabyaha ruharwa. Amagambo y'ubuhanuzi yarasohoye ngo: “Mu minsi 
y'imperuka hazaza abakobanyi bakobana, bakurikiza irari ryabo, babaza bati: “Isezerano ryo 
kuza kwe riri he? Ko uhereye aho ba sogokuruza basinziririye, byose bihora uko byahoze, 
uhereye ku kuremwa kw'isi?” 491 Abantu benshi bavugaga ko bakunda Umukiza, batangaje 
ko badahakana inyigisho zivuga ibyo kugaruka kwe; icyo batemeye gusa ni ibyo kuvuga 
itariki ntarengwa. Ariko ijisho ry” Imana rireba byose ryasomaga imitima yabo. Mu by'ukuri 
ntibashakaga kumva ibyo kugaruka kwa Kristo aje gucira isi urubanza. Bari barabaye 
abagaragu babi, imirimo yabo ntiyashoboraga guhangana n'ijisho ry" Imana ricengera mu 
mitima, bityo batinyaga guhura n’Umukiza wabo. Nk'uko Abayahudi bari bameze mu gihe 
cyo kuza kwa Kristo bwa mbere, abo bantu ntibari biteguye kwakira Yesu. Ntabwo banze 
gusa kumva ingingo zumvikana zivuye muri Bibiliya, ahubwo banagize urw’amenyo abari 
bategereje kuza k’Umukiza. Satani n’abamarayika be barishimaga cyane, kandi bagakwena 
Kristo n'abamarayika be kubera ko abavugaga ko ari ubwoko bwe bamukunda urumamo ku 
buryo batifuzaga kugaruka kwe. 


Abangaga kwemera ubutumwa bwo kugaruka kwa Kristo akenshi batangaga iyi ngingo 
bagira bati: “Ariko uwo munsi n'icyo gihe ntawe ubizi.” Ibyanditswe biravuga biti: “Ariko 
uwo munsi n’icyo gihe nta wubizi, n’aho baba abamarayika bo mu ijuru cyangwa Umwana, 
keretse Data wenyine.” 492 Abari bategereje Umukiza batangaga ubusobanuro bwumvikana 
bw'iri somo maze imikoreshereze mibi yaryo yagirwaga n'ababarwanyaga ishyirwa 
ahagaragara. Ariya magambo yavuzwe na Kristo muri cya kiganiro giheruka yagiranye 
n'abigishwa be bari ku musozi wa Elayono ubwo yari amaze gusohoka mu rusengero 
ubuheruka. Abigishwa be bari bamubajije bati: “Ikimenyetso cyo kuza kwawe 
n'icy'imperuka y'isi ni ikihe?” Yesu yabahaye ibimenyetso, maze arababwira ati: “Nuko 
namwe nimubona ibyo byose, muzamenye yuko ari hafi, ndetse ageze ku rugi.” 493 Ntabwo 
imvugo imwe y'Umukiza ikwiriye gukoreshwa kugira ngo isenye indi. Nubwo nta muntu uzi 
umunsi cyangwa isaha byo kugaruka kwe, twasobanuriwe kandi dusabwa kumenya igihe 
ukuza kwe kuzaba kwegereje. Tubwirwa kandi ko kutita ku miburo ye, ndetse no kwanga 
cyangwa kwirengagiza kumenya igihe kuza kwe kuzaba kwegereje bizatubera akaga 
gakomeye nk'uko byagendekeye abantu bo mu gihe cya Nowa batigeze bashaka kumenya 
igihe umwuzure wagombaga kuzira. Ndetse umugani uvugwa muri icyo gice werekana 
itandukaniro hagati y'umugaragu ukiranuka n'umugaragu mubi kandi ukerekana akaga 
gategereje umugaragu wibwiraga mu mutima we ati: “Databuja aratinze,” werekana uko 

Kristo azafata kandi akagororera abo azasanga bari maso babwiriza ibyo kugaruka kwe ndetse 
n'abazaba baguhakana. Nuko rero aravuga ati: “Mube maso ... Uwo mugaragu arahirwa, 
shebuja naza agasanga abikora!” “Ariko rero nutaba maso nzaza nk'umujura, nawe 
ntuzamenya igihe nzagutungurira.” 494 


Pawulo avuga iby'umugabane w’abantu bazatungurwa no kuza kwa Kristo ati: “Kuko 
ubwanyu muzi neza yuko umunsi w’ Umwami wacu uzaza nk'uko umujura aza nijoro. Ubwo 
bazaba bavuga bati: “Ni amahoro, nta kibi kiriho!” Ni bwo kurimbuka kuzabatungura ... 
kandi ntibazabasha kubikira na hato.” Ariko abumviye imiburo y’Umukiza yabongereyeho 
ati: “Ariko mwebweho, bene Data, ntimuri mu mwijima ngo uwo munsi ubatungure 
nk'umujura, kuko mwese muri abana b'umucyo n'abana b'amanywa. Ntituri ab’ijoro 
cyangwa ab'umwijima.” 495 


Uko ni ko byagaragajwe ko Ibyanditswe bidaha abantu ubwishingizi bwo kwibera mu 
bujiji ku byerekeye kugaruka kwa Kristo kwegereje. Nyamara abishakiraga urwitwazo gusa 
rwo kwanga ukuri, bizibye amatwi ntibashaka kumva ubusobanuro bw’ayo magambo maze 
amagambo avuga ngo, “Ariko umunsi n'cyo gihe ntawe ubizi,” akomeza kuvugwa 
n'abakobanyi ndetse n'abandi biyitaga abakorera Kristo. Uko abantu bakangukaga maze 
bagatangira gushaka kumenya iby'inzira y'agakiza, abigisha mu by'idini babitambikaga 
imbere bakajya hagati yabo n’ukuri, bakagerageza kubamara ubwoba bakoresheje gusobanura 
ijambo ry’ Imana uko ritari. Abo barinzi b'abahemu bafatanyije n’umushukanyi ukomeye mu 
murimo we, batera hejuru bati: “Ni amahoro, ni amahoro,” mu gihe Imana yo itigeze ivuga 
ko hari amahoro. Kimwe n’Abafarisayo bo mu gihe cya Kristo, benshi banze kwinjira mu 
bwami bwo mu ijuru bo ubwabo kandi babuza abandi bari bari kwinjira. Amaraso y’abo bantu 
bazayabazwa. 


Abantu bo mu matorero babaga bacishije bugufi cyane kandi baritanze batizigamye ni bo 
akenshi babaga aba mbere mu kwakira ubwo butumwa. Abiyigishaga Bibiliya ni bo 
bashoboye kumenya ko ibitekerezo bisobanura iby’ubuhanuzi byabaye gikwira muri rubanda 
bidashingiye ku byanditswe; kandi ahantu hose abantu babaga batagenzurwa n’ubuyobozi 
bw'itorero, aho ari ho hose bashoboraga gucukumbura ijambo ry’Imana ubwabo. Inyigisho 
yo kugaruka kwa Kristo yabaga ikeneye kugereranywa na Bibiliya kugira ngo hashimangirwe 
ubushobozi bwayo bukomoka ku Mana. 


Abakristo benshi batotezwaga n’abavandimwe babo batizeraga. Kugira ngo bagumane 
imyanya yabo mu itorero, bamwe biyemeje guceceka ibyerekeye ibyiringiro byabo; nyamara 
abandi bumvaga ko kuba indahemuka ku Mana bibabuza kuba bahisha uko kuri Imana 
yabaragije ngo bakuvuge. Benshi baciwe mu itorero nta kindi bazize uretse kuvuga ko bizera 
ubutumwa bwo kugaruka kwa Kristo. Abahuye n’iki kigereragezo cyo kwizera kwabo, aya 
magambo y'umuhanuzi yari ay'agaciro kenshi kuri bo: “Bene wanyu babanze bakabaca 
babahora izina ryanjye, baravuze bati “Ngaho Uwiteka nahabwe icyubahiro turebe umunezero 
wanyu! Ariko bazakorwa n’isoni.” 496 

Abamarayika b’Imana bakurikiranaga umusaruro wavaga muri ubwo butumwa bw’imbuzi 
babyitayeho. Ubwo muri rusange amatorero yangaga ubwo butumwa, abamarayika 
bisubiriragayo bababaye. Nyamara, hari hakiriho abantu benshi bari batarashungurwa ku 
byerekeye ukuri ko kugaruka kwa Kristo. Benshi bayobejwe n'abagabo babo cyangwa 
abagore babo, ababyeyi babo cyangwa abana babo, maze babemeza ko no gutega amatwi 
inyigisho bitaga iz'ubuyobe nk'izo zigishwaga n’Abadiventisiti ari icyaha. Abamarayika 
batumwe kurinda abo bantu b'indahemuka, kubera ko undi mucyo wendaga kubarasira 
uturutse ku ntebe y'ubwami y'Imana. 


Abari baramaze kwakira ubwo butumwa bari bategereje kuza k’ Umukiza wabo babifitiye 
amatsiko bitavugwa. Igihe bari biteze kumubona cyari bugufi rwose. Begerezaga icyo gihe 
bafite ituza ritangaje. Bakomeje kugirana umushyikirano uhamye n'Imana, barangamiye 
amahoro bari bagiye guhabwa mu ijuru. Nta muntu n'umwe wagize ibyo byiringiro ushobora 
kwibagirwa ibihe byiza bitangaje byo gutegereza bagize. Mu gihe cy'ibyumweru bike 
byabanzirizaga uwo munsi, ahenshi imirimo ijyana n’iby’isi yararetswe. Abizera nyakuri 
bagenzuraga igitekerezo cyose n’amarangamutima bibarimo nk’abari ku mariri yabo benda 
gupfa kandi bagiye gufunga amaso yabo ubutazongera kubona ibibera ku isi. Ntibyari 
ngombwa kudodesha “amakanzu yo kuzamukana gusanganira Umukiza;” 497 ariko bose 
bumvaga bakeneye igihamya cy'imbere mu mutima kibemeza ko biteguye gusanganira 
Umukiza. Amakanzu yabo yera yari ubutungane bw'ubugingo,- imico yejejwemo icyaha 
n’amaraso yeza ya Kristo. Abavuga ko ari ubwoko bw'Imana mbese ntibakwiriye kuba bafite 
umwuka nk'uwo w'umutima witanga, bakagira kumaramaza nk'uko ndetse no kwizera 
kudakebakeba! Iyo bakomeza kwicisha bugufi batyo imbere y’Umukiza wabo kandi 
bagakomeza gusuka amasengesho yabo ku ntebe y'imbabazi, bajyaga kugira imibereho 
irushijeho gukungahara kuruta iyo bafite ubu. Hariho gusenga ku rugero ruto cyane, kwemera 
nyakuri ibyaha byabo ku rugero ruto, kandi kutagira ukwizera kuzima bisiga benshi batagira 
ubuntu butangwa n’Umucunguzi wacu ku rugero rusendereye. 


Imana yashakaga kugerageza ubwoko bwayo. Ikiganza cyayo cyatwikiriye ikosa bagiraga 
mu byerekeye ibihe by’ubuhanuzi. Ntabwo Abadiventisiti bashoboye gutahura iryo kosa, 
kandi nta n'ubwo ryashoboye gutahurwa n'intiti zo mu babarwanyaga. Ababarwanyaga 
baravuze bati: “Uko mugaragaza ibihe by’ubuhanuzi ni ukuri rwose. Bigaragara ko hari ikintu 
gikomeye kigiye kubaho; ariko si icyo Miller yavuze; ahubwo ni uguhinduka kw’abatuye isi 
aho kuba kugaruka kwa Kristo.” 


Igihe bari biteze cyarahise nyamara Kristo ntiyaza gucungura ubwoko bwe. Abari 
barategereje Umukiza wabo bafite kwizera nyakuri n'urukundo rutaryarya, bacitse intege 
bikomeye cyane. Ariko kandi imigambi y'Imana yagerwagaho. Imana yageragezaga imitima 
y'abavugaga ko bategereje ukuza k’Umukiza. Muri bo hari harimo benshi bari baragiye 
bakangurwa n'ubwoba gusa nta yindi mpamvu iruta iyo ibibateye. Ibyo bahamyaga ko bizeye 
ntibyari byaragize icyo bikora ku mitima yabo cyangwa ku mibereho yabo. Ubwo ibyo bari 


biteze ko bizabaho bitabaga, abo bantu bavuze ko bo batakozwe n’isoni. Bavugaga ko 

n'ubundi batigeze bemera ko Kristo azaza. Babaye bamwe mu bantu ba mbere 
bashinyaguriraga abizera nyakuri mu kababaro bari bafite. 


Ariko Yesu n'ingabo zo mu ijuru zose barebanaga urukundo n'impuhwe Abakristo 
bageragejwe kandi b'indahemuka nubwo bari batabonye icyo bari biteze. Iyo umwenda 
utandukanya isi igaragara n'itagaragara ukurwaho, abamarayika bajyaga kugaragara bari 
kwegera abo bantu bari bashikamye kugira ngo babarinde amacumu ya Satani. 

IGICE CYA 21 — UMUBURO WIRENGAGIJWE 


Ubwo William Miller na bagenzi be bamamazaga inyigisho yo kugaruka kwa Kristo, 
bakoraga bafite umugambi umwe rukumbi wo gukangurira abantu kwitegura urubanza. 
Bashakaga uko bakangura abiyita abanyadini ngo bamenye ibyiringiro nyakuri by’itorero, no 
kubumvisha ko bakeneye imibereho ya Gikristo ihamye. Na none kandi bakoraga bakangura 
abatarahindutse kugira ngo bamenye inshingano yabo yihutirwa yo kwihana no guhindukirira 
Imana. “Ntibigeze bagerageza guhindurira abantu kuyoboka igice runaka cyangwa itsinda mu 
by’idini. Ni yo mpamvu bakoranye neza n’amatsinda ndetse n’amadini yose batabangamiye 
imikorere na gahunda byayo.” 


Miller yaravuze ati: “Mu mirimo yanjye yose, sinigeze ngira icyifuzo cyangwa igitekerezo 
cyo gushinga itorero ngo nditandukanye n'ayariho, cyangwa ngo ngirire neza rimwe maze 
irindi ribangamirwe. Natekerezaga kuyungura yose. Kubera gutekereza ko Abakristo bose 
bari kunezezwa cyane no gutegereza kugaruka kwa Kristo, kandi ko abatazashobora 
kubyumva nka njye nibamara kwigishwa iryo hame nabo batazabura kubikunda, ntabwo 
nigeze ntekereza ko bizaba ngombwa kugira amateraniro yihariye. Umugambi wanjye 
rukumbi wari uwo guhindurira abantu kuyoboka Imana, kuburira isi ko igihe cy’urubanza 
cyegereje no gutera bene wacu kugira kwitegura mu mitima bizababashisha gusanganira 
Imana yabo mu mahoro. Benshi mu bantu bashoboye kwihana kubw” umurimo nakoze binjiye 
mu matorero yariho.” 498 


Kubera ko umurimo we werekezaga ku kubaka no gukomeza amatorero, yakiriwe neza 
mu gihe runaka. Ariko igihe ababwirizabutumwa n'abayobozi b'amatorero bafataga 
umwanzuro wo kurwanya inyigisho ivuga ibyo kugaruka kwa Kristo kandi bagashaka 
guhagarika ikangarana ritejwe na zo, ntibarwanirije izo nyigisho ku ruhimbi gusa, ahubwo 
banabujije abayoboke babo kujya mu materaniro avuga ibyo kugaruka kwa Kristo ndetse no 
kuvugana iby'ibyiringiro byabo mu materaniro y'ubusabane mu matorero. Bityo abizera 
bisanze bari mu kigeragezo gikomeye cyane kandi bagira imitima ihagaze. Bakundaga 
amatorero yabo kandi byari bibagoye kwitandukanya nayo; ariko ubwo babonaga ubuhamya 
bw'Ijambo ry'Imana busiribangwa kandi uburenganzira bwabo bwo gusoma ubuhanuzi 
bubangamiwe, bumvise ko kuba indahemuka ku Mana bibabuza kumvira abayobozi babo. 
Ntabwo abantu birengagizaga ubuhamya bw'ijambo ry'Imana bashoboraga kubafata ko 
bagize itorero rya Kristo, ryo “nkingi n’ishingiro ry'ukuri.” Kuva ubwo, bumvise ko nta kibi 
baba bakoze mu gihe bitandukanyije n’amatorero bari basanzwemo. Mu mpeshyi yo mu 
mwaka wa 1844, hafi abantu bagera ku bihumbi mirongo itanu bitandukanyije n’amatorero 
yabo. 


Bijya gushyira icyo gihe, habonekaga impinduka igaragara mu matorero menshi yo muri 
Leta zunze Ubumwe za Amerika. Kuva mu myaka myinshi hari haragiye habaho ukwigana 
imigenzereze n'imigenzo by’ab’isi kwiyongeraga buhoro buhoro ariko mu buryo buhamye, 
ndetse ibyo bikajyana n'ubuhenebere mu by’umwuka. Ariko muri uwo mwaka, habonetse 

ibimenyetso byo gusubira inyuma gutunguranye ariko gukomeye mu matorero hafi ya yose. 
Nubwo nta muntu washoboye kuvuga impamvu zibiteye, ibyabaye ubwabyo byaragaragaraga 
hirya no hino kandi bikavugwa mu bitangazamakuru no ku ruhimbi. 


Mu materaniro amwe y'itorero ry’Abapresibiteriyeni bo mu mujyi wa Filadelifiya 
(Philadelphia), uwitwa Barnes wanditse igitabo cy”ubusobanuro cyakoreshwaga cyane kandi 
akaba yari umupasitoro wayoboraga rimwe mu matorero akomeye yo muri uwo mujyi 
yaravuze ati: “Maze imyaka makumyabiri yose ndi umuyobozi w'itorero, ntibyigeze bimbaho 
yuko igihe cyo gusangirira hamwe ifunguro ryera mbura abantu mu rusengero uretse 
ubushize. Ariko muri iki gihe simbona ububyutse, nta no kwihana, nta no gukurira mu buntu 
bw'Imana kugaragara mu bavuga ko ari abizera. Nta bantu bakinsanga aho nkorera ngo 
tuganire iby’agakiza k ubugingo bwabo. Gutwarwa n’iby’isi biragenda byiyongera bijyanye 
no kwiyongera mu bukungu, ubucuruzi n'inganda. Uko niko bimeze mu matorero yose.” 499 


Mu kwezi kwa Gashyantare k'Tuwo mwaka, umwigisha witwaga Finney wo mu ishuri rya 
Oberlin yaravuze ati: “Dufite igihamya imbere yacu ko muri rusange amatorero 
y'Abaporotesitanti mu gihugu cyacu atemera cyangwa arwanya amavugururwa mu mico 
mbonera hafi ya yose abaho muri iki gihe. Hari umugabane muto gusa utari muri urwo 
ruhande ariko ibyo ntibibuza kuvuga ko ari rusange. Dufite kandi n'ikindi gihamya 
gishyigikiye ibyo tuvuga: Ni uko mu matorero yose muri rusange hatarangwa imbaraga 
y'ububyutse. Ubukonje mu by’umwuka buragenda bucengera mu bantu hafi ya bose, kandi 
burakabije biteye ubwoba. Ibitangazamakuru by’amadini mu gihugu cyose birabihamya. .. 
Abayoboke b’amatorero bagenda batwarwa n'ibigezweho mu buryo bukabije,- bifatanya 
n'abatubaha Imana mu minsi mikuru yo kwinezeza, mu mbyino, mu birori, n'ibindi. Ariko 
ntibikwiye ko tubivugaho byinshi cyane igihe kirekire. Birahagije gusa yuko ibihamya 
byiyongera kandi bigatamurura ijuru hejuru yacu byerekana ko muri rusange amatorero 
agenda ahenebera mu buryo bubabaje. Yagiye kure cyane y'Umukiza maze nawe ayavamo 
arigendera.” 


Umwanditsi wo mu kinyamakuru cyarebaga kure mu by’idini500 nawe yarahamije ati: 
“Ntabwo twigeze tubona gusubira inyuma mu by’idini kuri rusange nk'uko bimeze ubu. Mu 
by'ukuri, itorero rikwiriye gukanguka maze rigashakisha impamvu y’aka kaga; kuko umuntu 
wese ukunda Siyoni abona ko ari akaga. Iyo twibutse uburyo uguhinduka nyakuri ari guke 
cyane ndetse hakanabaho agasuzuguro no kwinangira by'abanyabyaha bitagereranywa, 
bidutera gutaka tuvuga tuti, “Mbese Imana yibagiwe kuba inyabuntu? Cyangwa se urugi 
rw’imbabazi rwarakinzwe?”” 


Ibyo ntibishobora kuba bidaturutse mu itorero ubwaryo. Umwijima mu by’'umwuka 
ugwirira amahanga, amatorero n’abantu ku giti cyabo ntabwo ku ruhande rw’ Imana watewe 
no gukurwaho k'ubufasha bw'ubuntu mvajuru, ahubwo watewe no kwirengagiza cyangwa 
kwanga umucyo w'Imana ku ruhande rw'abantu. Icyitegererezo gikomeye cy'uko kuri 
kigaragara mu mateka y'ishyanga ry” Abayahudi mu gihe cya Kristo. Kubwo kwirundurira 

mu isi no kwibagirwa Imana n'ijambo ryayo, imyumvire yabo yari yaracuze umwijima, 
imitima yabo itwarwa n’iby’isi n'irari. Bityo bari bibereye mu bujiji bwo kutamenya ibyo 
kuza kwa Mesiya, kandi kubw'ubwibone bwabo no kutizera banze Umucunguzi wabo. 
Nyamara ntabwo Imana yigeze igomwa ishyanga ry'Abayahudi uburyo bwo kumenya 
cyangwa kugira uruhare ku migisha y'agakiza. Ariko abantu banze kwakira ukuri batakaje 
ubushake bwose bwo kwakira impano y'Imana. Bahinduye “umucyo bawugira umwijima, 
n'ibyari umwijima babigira umucyo,” kugeza ubwo umucyo wari muri bo wahindutse 
umwijima. Mbega ukuntu uwo mwijima wari mwinshi! 


Gutsimbarara ku mihango y’idini gusa, nyamara abantu bakiberaho nta mwuka wo kubaha 
Imana ubarangwamo. Banezeza Satani. Ubwo Abayahudi bari bamaze kwanga ubutumwa 
bwiza, bakomeje gutsimbarara ku mihango yabo ya kera babishishikaye, bakomeza kugundira 
imyumvire ko ari ishyanga ryihariye, nyamara bo ubwabo baragombaga kumenya ko Imana 
itakiri hagati muri bo bakabyemera. Ubuhanuzi bwa Daniyeli bwerekanaga ku buryo 
bugaragara igihe cyo kuza kwa Mesiya, kandi bwavuze iby'urupfu rwe mbere y'igihe mu 
buryo butaziguye ku buryo Abayahudi bagwabije gahunda yo kubwiga, kandi amaherezo 
abigisha bakuru bavuga ko umuvumo uzagera ku bantu bose bazagerageza gukora imibare 
ngo bamenye iby’icyo gihe. Mu binyejana byakurikiyeho Abisirayeli bagumye mu buhumyi 
no kwinangira, ntibita ku kurarikirwa kwakira agakiza, ntibazirikana imigisha y'ubutumwa 
bwiza ndetse n’°umuburo ukomeye kandi uteye ubwoba waberekaga akaga barimo kubwo 
kwanga umucyo mvajuru. 


Ahantu hose haboneka impamvu nk'izo, hazanaboneka ingaruka nk'izo zabayeho. 
Umuntu wese wiyemeza ku bushake bwe kwanga ibyo umutima umwemeza akwiriye gukora 
bitewe n'uko bibangamira ibyo ararikiye, amaherezo azabura ubushobozi bwo gutandukanya 
ukuri n'ibinyoma. Ubwenge bucura umwijima, umutimanama ukagwa ikinya, umutima 
ukinangira maze ubugingo bwe bugatandukana n'Imana. Aho ubutumwa buvuga iby'ukuri 
mvajuru busuzuguwe cyangwa bugapfobywa, itorero rizabundikirwa n’°umwijima; kwizera 
n'urukundo bizakonja kandi kudahuza n'amacakubiri bizaryinjiramo. Abagize itorero 
berekeza inyungu n'imbaraga zabo mu gushaka iby'isi kandi abanyabyaha bakarushaho 
kwinangira ntibihane. 


Ubutumwa bwa marayika wa mbere bwo mu Byahishuwe 14, buvuga iby’igihe cy" Imana 
cyo guca urubanza kandi bukaba burarikira abantu gutinya Imana no kuyiha ikuzo, 
bwatangiwe kugira ngo butandukanye abavuga ko ari ubwoko bw'Imana n'ibyangiza by’isi 
ndetse no kubakangura ngo babone imiterere yabo nyakuri yo gutwarwa n’iby’isi no gusubira 
inyuma. Imana yoherereje itorero ubutumwa bw’imbuzi ibunyujije muri ubu butumwa kandi 
iyo bwemerwa bwajyaga gukosora ibibi byatumaga abagize itorero batandukana na Yo. Iyo 
bakira ubutumwa mvajuru, bagacisha bugufi imitima yabo imbere y'Uwiteka kandi 
bagashaka kwitegura kuzagaragara imbere y’Umukiza babikuye ku mutima, imbaraga 
y'Imana na Mwuka wayo biba byaragaragariye muri bo. Itorero riba ryarageze kuri wa 


mugisha w°ubumwe bushyitse, ukwizera n'urukundo byariho mu gihe cy"intumwa, igihe 

abizera bari “bahuje umutima” kandi “bakavuga ijambo ry’Imana bashize amanga,” bityo 
“uko bukeye Umwami Imana ikabongerera abakizwa.” 501 


Iyaba abavuga ko ari ubwoko bw'Imana bakiraga umucyo nk'uko ubarasira uturutse mu 
ijambo ry’Imana, bagera kuri bwa bumwe Kristo yabasabiye ari nabwo intumwa Pawulo yise, 
“ubumwe bw”Umwuka mu murunga w'amahoro.” Pawulo aravuga ati: “Hariho umubiri 
umwe n’Umwuka umwe, nk'uko mwahamagariwe icyiringiro kimwe cyo guhamagarwa 
kwanyu. Hariho Umwami umwe no kwizera kumwe n’umubatizo umwe.” 502 


Ibyo ni byo byiza byuzuye umugisha abantu bemeye ubutumwa bwo kugaruka kwa Kristo 
babonye. Bakomokaga mu matorero atandukanye ariko ibyabatandukanyaga bishingiye kuri 
ayo matorero byarasenywe, imyizerere yabashyamiranyaga yose ihinduka ubusa; ibyiringiro 
bidashingiye kuri Bibiliya byavugaga ko Kristo agiye kuza akamara imyaka igihumbi ari 
umwami wisi birarekwa; ibitekerezo bitari iby'ukuri ku byerekeye kugaruka k’Umukiza 
birakosorwa; ubwibone no kwisanisha n'ab'isi birashira; amakosa arakosorwa; imitima 
ihurizwa hamwe, kandi urukundo n'ibyishimo biraganza rwose. Niba iyi nyigisho yarakoze 
ityo kuri bake bayakiriye, n'ubundi iba yarakoze ibimeze bityo ku bantu iyo baba 
barayakiriye. 


Ariko muri rusange amatorero ntiyemeye iyo miburo. Abayobozi bayo ari bo bari 
nk'“abarinzi b’inzu ya Isirayeli,” bagombye kuba aba mbere mu gusobanukirwa 
n’ibimenyetso byo kugaruka kwa Yesu, bari barananiwe kwiga ukuri bagukuye mu bihamya 
byatanzwe n'abahanuzi cyangwa ku bimenyetso by'ibihe. Uko kwiringira iby'isi no 
kubirangamira byuzuraga imitima yabo, gukunda Imana no kwizera ijambo ryayo 
byagendaga bikendera; kandi ubwo inyigisho zivuga ibyo kugaruka kwa Kristo zigishwaga, 
byakanguye urwikekwe rwabo no kwinangira. Impamvu bitwaje yo kurwanya ubwo butumwa 
yari uko umugabane munini bwigishwaga n’abakorerabushake. Nk'uko aba kera babigenje, 
ubuhamya bwumvikana bw'ijambo ry'Imana babwibazagaho batya bati: “Mbese hari 
n'umwe mu bayobozi cyangwa mu Bafarisayo wabyemeye?” Abantu benshi babonye ko 
kurwanya ingingo zavugwaga zishingiye ku bihe by’ubuhanuzi bitoroshye, barwanyije kwiga 
ubuhanuzi, bakigisha ko ibitabo by'ubuhanuzi byafatanishijwe ikimenyetso kandi ko 
bidashobora gusobanuka. Abantu benshi biringiraga abapasitoro babo mu buryo 
bw'ubuhumyi, banze kumva umuburo; naho abandi nubwo bemeraga ukuri, ntibatinyukaga 
kukuvuga “batinya gucibwa mu rusengero.” Ubutumwa Imana yohereje ngo bugerageze 
itorero kandi buriboneze, bwerekanye ku mugaragaro ukuntu abantu batagira ingano 
barunduriye imitima yabo ku by’isi mu mwanya wa Kristo. Imigozi yari ibahambiriye ku isi 
yari ikomeye cyane kuruta uko bari barangamiye ijuru. Bahisemo kumva ijwi ry'ubwenge 
bw'isi maze batera umugongo ubutumwa bw’ukuri bukora ku mutima. 


Mu kwanga umuburo wa marayika wa mbere, banze uburyo bwo kubazahura Imana yari 
yaratanze. Basuzuguye intumwa y'inyampuhwe yagombaga kuba yarakuyeho ibibi 
byabatandukanyaga n'Imana, ahubwo n'umuhati mwinshi bahindukirira gushaka kugirana 

ubucuti n’isi. Aho ni ho hari intandaro y'iyo mibereho iteye ubwoba yo gusaya mu by'isi, 
gusubira inyuma ndetse n’urupfu mu by’ umwuka byariho mu mwaka wa 1844. 


Mu gice cya 14 cy'Ibyahishuwe, marayika wa mbere akurikirwa n'uwa kabiri uvuga atya 
ati: “Iraguye! Iraguye! Babuloni wa mudugudu ukomeye, wateretse amahanga yose inzoga, 
ni zo ruba ry'ubusambabyi bwawo.” 503 Ijambo “Babuloni” rikomoka kuri “Babel” kandi 
risobanura urudubi. Rikoreshwa mu Byanditswe bavuga uburyo bunyuranye bw’amadini 
avuga ibinyoma n'ahakana Imana. Mu gice cya 17 cy'Ibyahishuwe, Babuloni yerekanwa mu 
ishusho y'umugore, ishusho ikoreshwa na Bibiliya nk'ikimenyetso cy’itorero, umugore 
w’imico myiza agashushanya itorero ritunganye naho umugore wa maraya agashushanya 
itorero ryaguye. 


Muri Bibiliya, imico iboneye kandi ihoraho mu isano iri hagati ya Kristo n'itorero 
ishushanywa mu bumwe bwo gushyingiranwa. Uhoraho yifatanyije n’ubwoko bwe binyuze 
mu isezerano rikomeye, abusezeranira kuba Imana yabwo, kandi na bo barahirira 
kumwiyegurira wenyine. Yaravuze ati: “Kandi nzakwishyingira ube uwanjye iteka ryose; ni 
ukuri nzakwishyingira ube uwanjye nkiranuka ngaca imanza zitabera, nkagukunda kandi 
nkakubabarira.” 504 Na none kandi yaravuze ati: “Kuko mbabereye umugabo.” 505 Kandi 
Pawulo nawe akoresha ishusho nk'iyo mu Isezerano Rishya igihe avuga ati: “Nabakwereye 
umugabo umwe, ni we Kristo, ngo mubashyingire mumeze nk’umwari utunganye.” 506 


Guhemukira Kristo kw’itorero mu gihe ryamuvanagaho ibyiringiro byaryo n'urukundo 
rwaryo, ndetse no kwemera ko urukundo rw’iby’isi ruganza mu mitima, bigereranywa no 
gutatira indahiro yo gushyingiranwa. Icyaha cya Isirayeli cyo kwitandukanya n'Imana 
kigaragazwa muri iyo shusho; kandi urukundo rutarondoreka rw'Imana basuzuguye ako 
kageni, ruvugwa mu buryo bukora ku mutima ngo, “narakurahiye, nsezerana nawe, maze uba 
uwanjye. Ni ko Umwami Uwiteka avuga.” “Wari ufite uburanga buhebuje, urahirwa ndetse 
umera nk’umwamikazi. Maze kwamamara kwawe kugera mu mahanga bitewe n'ubwiza 
bwawe, kuko bwari buhebuje, bwunguwe n’icyubahiro cyanjye naguhaye. . . Ariko wiringiye 
ubwiza bwawe, usambana ubitewe no kogezwa kwawe.” “Ni ukuri uko umugore ariganya 
umugabo we akahukana, ni ko nanjye mwandiganije wa nzu ya Isirayeli we!” “Uri umugore 
w'umugabo kandi ugasambana, ukaryamana n’abashyitsi aho kuryamana n’umugabo wawe!” 
507 


Mu Isezerano Rishya, imvugo nk’iyi ikoreshwa habwirwa abavuga ko ari Abakristo 
bishakira kugirana ubucuti n’isi bakabirutisha ubuntu bw’ Imana. Intumwa Yakobo iravuga 
iti: “Yemwe basambanyi namwe basambanyikazi, ntimuzi yuko ubucuti bw’iby’isi butera 
kwangwa n'Imana? Nuko rero umuntu wese ushaka kuba incuti y'iby'isi, aba yihinduye 
umwanzi w'Imana.” 


Umugore (Babuloni) uvugwa mu Byahishuwe 17, avugwa ko “yambaye umwenda 
w'umuhengeri nuw’ umuhemba. Yari arimbishijwe n'izahabu n’amabuye y’igiciro cyinshi 
n'imaragarita; mu ntoki ze yari afite igikombe cy'izahabu cyuzuye ibizira n’`imyanda 

y'ubusambanyi bwe. Mu ruhanga rwe afite izina ry amayoberane ryanditswe ngo: Babuloni 
ikomeye, nyina w'abamaraya, kandi nyina w'ibizira byo mu isi.” Umuhanuzi aravuga ati: 
“Mbona ko uwo mugore asinze amaraso y'abera n'amaraso y'abahowe Yesu.” 508 Ibirenze 
ibyo Babuloni ivugwa ngo, “Niwe wa mudugudu ukomeye utegeka abami bo mu isi.” 509 
Ubutegetsi bwamaze imyaka amagana menshi butegekesha igitugu abami bose b’ahantu hose 
harangwaga abizera Kristo ni Roma. Ibara ry'umuhemba n'umuhengeri, izahabu, amabuye 
y'agaciro n’imaragarita byose biranga mu buryo bugaragara ubwiza n'uburemere 
bw'icyubahiro kirenze icy”abami byari bifitwe n'ubutegetsi bw'i Roma. Ikigeretse kuri ibyo, 
nta bundi butegetsi butari ubwo bwajyaga kuvugwa ko, “bwasinze amaraso y’abera” nk'iryo 
torero ryatoteje abayoboke ba Kristo ribica urupfu rubi. Babuloni kandi iregwa icyaha cyo 
kwifatanya “n'abami b'isi kutemewe n'amategeko.” Mu kwitandukanya n’Umukiza no 
kwifatanya n'abapagani ni bwo buryo itorero ry” Abayahudi ryahindutse umusambanyi; kandi 
Roma nayo yihindanyije muri ubwo buryo ibinyujije mu gushaka gushigikirwa n'ubutegetsi 
bw'isi, bityo nayo icirwa urubanza nk’urwo. 


Babuloni ivugwa ko ari “ nyina w'abamaraya.” Abakobwa be bashushanya amatorero 
yihambira ku mahame n'imigenzo yayo, kandi agakurikiza urugero rwa Babuloni rwo 
kwirengagiza ukuri no kwanga kwemerwa n'Imana kugira ngo abone uko yifatanya n'isi. 
Ubutumwa bwo mu Byahishuwe 14, butangaza kugwa kwa Babuloni bwerekeje ku madini 
yahoze atunganye ariko ubu akaba yarahindanye. Kubera ko ubwo butumwa bukurikira 
ubutumwa bw'imbuzi buvuga iby'urubanza, bugomba kwigishwa mu minsi iheruka. Bityo 
rero ntibwerekeje ku itorero ry"i Roma gusa, kubera ko iryo torero rimaze imyaka amagana 
menshi ryaraguye. Byongeye kandi mu gice cya cumi n'umunani cy’Ibyahishuwe, 
dusangamo ko ubwoko bw’Imana buhamaragirwa gusohoka muri Babuloni. Dukurikije uwo 
murongo, benshi mu bana b'Imana baracyari muri Babuloni. None se ni yahe matorero 
abarizwamo umugabane munini w’abayoboke ba Kristo muri iki gihe? Nta gushidikanya bari 
mu matorero menshi afite imyizerere ya Giporotesitanti. Mu gihe cy’itangira ry”ayo matorero, 
yahagarariye Imana neza ndetse n'ukuri kandi imigisha y'Imana yari kuri yo. Ndetse 
n'abatizera byabaye ngombwa ko babona umusaruro mwiza wavaga mu kwemera amahame 
y'ubutumwa bwiza. Uwiteka yabwiye Abisirayeli abinyujije mu kanwa k'umuhanuzi ati: 
“Maze kwamamara kwawe kugera mu mahanga bitewe n'ubwiza bwawe, kuko bwari 
buhebuje, bwunguwe n'icyubahiro cyanjye naguhaye. Ni ko Umwami Uwiteka avuga.” 
Nyamara ayo matorero yaraguye bitewe n'ibyifuzo nk'ibyatumye Isirayeli igerwaho 
n'umuvumo kandi ikarimbuka. Icyo cyifuzo cyari icyo kwigana imikorere y’abatubaha Imana 
no kugirana na bo ubucuti. “Wiringiye ubwiza bwawe, maze usambana ubitewe no kogezwa 
kwawe.” (Ezekiyeli 16:14, 15). 

Amenshi mu matorero y'Abaporotesitanti akurikiza urugero rwa Roma rwo kugirana 
umubano ushingiye ku kugomera Imana igirana n’“abami b’isi,” amadini ya Leta, n’isano 
bagirana n'ubuyobozi bwa za Leta z’isi; ndetse n'andi madini bagamije kurebwa neza n'isi. 
Bityo rero, ijambo “Babuloni” (urudubi) rishobora gukoreshwa neza kuri ayo matorero yose 
avuga ko inyigisho zabo zikomoka muri Bibiliya, nyamara akaba arimo amatsinda atabarika 
afite imyizerere n'inyigisho bihabanye. Uretse kunga ubumwe n'isi mu cyaha, amatorero 
yitandukanyije na Roma aracyafite ibindi bintu biranga Roma. 


Igitabo kimwe cy’itorero Gatolika ry’i Roma kiravuga kiti: “Niba itorero ry’i Roma rifite 
icyaha cyo gusenga ibigirwamana mu byerekeye kuramya abatagatifu, umukobwa waryo ari 
we torero ry Ubwongereza (Abangilikani) na ryo rihamwa n’icyo cyaha kuko rifite insengero 
cumi zeguriwe Mariya mu gihe rumwe gusa ari rwo rweguriwe Kristo.” 510 


Na Dogiteri Hopkins mu gitabo yanditse aravuga ati: “Nta mpamvu iriho yo 
gushingirwaho ngo hafatwe ko mwuka wa antikristo ndetse n’imikorere ye bibarwa gusa ku 
cyo abantu bita itorero ry’`i Roma. Amatorero y’ Abaporotesitanti afite umwuka ukabije muri 
yo wo kurwanya Kristo, kandi yageze kure cyane ku buryo atavugururwa rwose ngo ave mu 
gusayisha n'ubugome.” 511 


Ku byerekeye ugutandukana kw'itorero ry’ Abaperesebuteriyani n'itorero ry'1 Roma, 
Dogiteri Guthrie yaranditse ati: “Hashize imyaka magana atatu itorero ryacu rifashe ibendera 
rishushanyijweho Bibiliya irambuye kandi rifashe igitambaro cyanditswemo iyi ntero ngo, 
“Mucukumbure mu Byanditswe’ maze risohoka mu marembo y'i Roma.” Abaza ikibazo 
cyumvikana ati: “Mbese basohotse muri Babuloni batunganye?” 512 


Uwitwa Spurgeon nawe aravuga ati: “Itorero ry’Abangilikani risa n'iryamizwe na 
gahunda z’amasakaramento, ariko kandi ibyo byabaye nk’ibiha urwaho kutizera gushingiye 
ku bucurabwenge. Abo twari dutegerejeho ibintu byiza kuruta abandi bagenda basubira 
inyuma bakurikiranye. Ntekereza ko umutima w’Ubwongereza wamunzwe no kutizera 
guciriweho iteka guhangara no kujya ku ruhimbi kukiyita ubukristo.” 


Mbese inkomoko y'ubuhakanyi bukomeye yabaye iyihe? Ni mu buhe buryo itorero 
ryitandukanyije bwa mbere no gucisha bugufi kuvugwa mu butumwa bwiza? Byaturutse ku 
gukurikiza imikorere y'ubupagani kugira ngo itorero ryorohereze abapagani kwemera 
Ubukristo. No mu gihe cye, intumwa Pawulo yaravuze ati: “Amayobera y'ubugome atangiye 
gukora.” 513 Mu gihe intumwa zari zikiriho, ugereranyije wasanga itorero ryari ritunganye. 
“Ariko bigeze ahagana mu iherezo ry’ikinyejana cya kabiri, amatorero menshi yarahindutse 
afata indi sura; kwa kwicisha bugufi kwa mbere kwarayoyotse, kandi uko abigishwa ba kera 
bagendaga bapfa, abana babo hamwe n'abantu bashya bihanaga barabasimburaga maze 
ubutumwa babuha ishusho nshya.” 514 Kugira ngo babone umubare utubutse w’abihana, 
urugero ngenderwaho rw'ukwizera kwa Gikristo rwacishijwe bugufi, maze ingaruka iba 
iy uko “umwuzure w'imico ya gipagani wisuka mu itorero, uzana n’imigenzo, imikorere 
ndetse n’ibigirwamana biwurangwamo.” 515 Uko itorero rya gikristo ryemeraga gufashwa 

no gushyigikirwa n'abategetsi b'isi, ni ko ryemerwaga n'abantu benshi cyane. Nyamara 
nubwo bagaragaraga nk'abakristo, benshi “ntibyababujije gukomeza kwibera mu bupagani 
ariko by'umwihariko basengera ibigirwamana byabo mu rwihisho.” 516 


Mbese ibintu nk’ibyo ntibyagiye byongera gukorwa hafi muri buri torero ryose ryiyita 
Abaporotestanti? Uko abayatangije, ari nabo bari bafite umwuka nyakuri w’ivugurura 
bagendaga bapfa, ababakomokaho barabasimburaga ubutumwa bwayo bugahabwa ishusho 
nshya.” Nubwo bihambiraga ku myizerere ya ba se mu buryo bw'ubuhumyi kandi bakanga 
kwemera ukuri kose batigeze bamenya, abana b'abagorozi bagiye kure y'urugero rwo 
kwicisha bugufi, kwitanga no kwanga iby’isi. Uko ni ko kwicisha bugufi kwa mbere 
kwabavuyemo.” Umwuzure w'imico y'ab'isi wisutse mu itorero, uzana n’imigenzo no 
gusenga ibigirwamana by’ab’isi.” 


Mbega ukuntu biteye ubwoba kubona uko gukunda iby'isi ari byo bitera, “guhinduka 
umwanzi w'Imana,” muri iki gihe byahawe intebe mu bavuga ko ari abayoboke ba Kristo! 
Mbega ukuntu amatorero y'ibyamamare y’aharangwa Ubukristo hose yahabye akajya kure 
y'amabwiriza ya Bibiliya mubyo kwicisha bugufi, kwiyanga, kwiyoroshya no kubaha Imana! 
Ubwo Yohana Wesley yavugaga iby’uburyo bwiza bwo gukoresha amafaranga yaravuze ati: 
“Ntimugapfushe ubusa umugabane uwo ari wo wose w'iyo mpano y'agatangaza kugira ngo 
munezeze ibyo amaso yanyu yifuza, kubwo kwishyiraho imitako ihenze kandi idafitiye 
umubiri akamaro. Ntimukagire umugabane na muto mupfusha ubusa kubwo kurimbisha 
amazu yanyu; mu kugura ibikoresho byo mu rugo bihenze kandi bidafite akamaro; mu kugura 
amashusho n'amarangi by'igiciro kirekire. . . ” Ntimukagire icyo mutangira gushimisha 
ubwibone bw’ubuzima, no kugira ngo mutangarirwe kandi musingizwe n’abantu. . . “Igihe 
cyose muzakora ibyiza, abantu ntibazabura kubavuga neza.” Igihe cyose mwambara 
‘imyambaro y'umuhengeri n’umuhemba,’” ukifata neza buri munsi, nta gushidikanya abantu 
benshi bazagushimira ko uberewe, ko ugira ubuntu kandi wakira abashyitsi. Ariko 
ntimugashake kubahatira kubashimagiza mu buryo burenze. Ahubwo mushimishwe 
n’icyubahiro gituruka ku Mana.” 517 Nyamara mu matorero menshi yo muri iki gihe cyacu, 
iyo nyigisho ntigihabwa agaciro. 


Kwitirirwa idini runaka byahindutse rusange mu isi. Abayobozi, abanyapolitiki, 
abacamanza, abaganga n'abacuruzi bayoboka itorero runaka ari uburyo bwo gushaka 
icyubahiro no kwiringirwa n'abantu no kugera ku nyungu zabo bwite z’iby’isi. Uko ni ko 
bagerageza guhisha ibyo bakora bidatunganye bakabitwikiriza umwenda w’Ubukristo. 
Amatorero menshi, iyo ashyigikiwe n'ubukungu n'ubushobozi by'abo bantu babatijwe 
nyamara bagamije inyungu z’isi, ashakashakana umwete kuba ibyamamare no gufashwa. 
Insengero z'ibitangarirwa, zitatswe mu buryo bw’akataraboneka zubakwa ahantu abantu 
benshi bakunda guhurira. Abaje kuramya bambara imyenda ihenze kandi igezweho. 
Umuvugabutumwa ufite impano yo kunezeza abayoboke no kubakurura ahembwa 
umushahara munini. Mu bibwirizwa bye, ntagomba kwamagana ibyaha rusange biri mu 


bantu, ahubwo amagambo ye agomba kuba asize umunyu kandi aryoheye amatwi y'abakunda 

ibigezweho. Muri ubwo buryo, abanyabyaha bakunda ibigezweho bandikwa mu bitabo 
by'itorero, kandi ibyaha bigezweho bigatwikirirwa umwenda wo kwigira intungane. 


Mu kuvuga iby'uko abantu bavuga ko ari Abakristo bitwara imbere y’ab’isi, ikinyamakuru 
cyamamaye cyane mu nyandiko z’iby’isi cyaravuze kiti: “Itorero ryagiye ryakira buhoro 
buhoro mu buryo butagaraga umwuka w'iby'iki gihe, maze rihuza uburyo bwaryo bwo 
gusenga n’ibyo ab'iki gihe bashaka.” “Itorero rikoresha ibintu byose birifasha gutuma 
iby’idini biba ibintu bikurura abantu.” Ku byerekeye imiterere y’itorero ry’ Abametodisiti, 
umwanditsi umwe wo mu kinyamakuru cyitwa “ Independent” cyo muri New York yaravuze 
ati: “Umurongo utandukanya abubaha Imana n'abatayubaha uragenda usibangana uhinduka 
umwijima, kandi abantu bo muri ayo matsinda yombi bamaramaje bakora uko bashoboye ngo 
bakureho ryose itandukaniro riboneka hagati y'uburyo bihariye bwo gukora n’ibibanezeza.” 
“Kwamamara kw’iby’idini kuragenda kongera cyane umubare w'abantu bifuza kubona 
inyungu zibirimo ariko batuzuje inshingano basabwa.” 


Uwitwa Howard Crosby yaravuze ati: “Ni ikintu gikomeye cyane kubona uburyo itorero 
rya Kristo ridasohoza imigambi y’ Umwami waryo. Nk'uko Abayahudi ba kera baretse 
ukwifatanya n'amahanga asenga ibigirwamana kugakura imitima yabo ku Mana,... ni ko muri 
iki gihe, ku bw'ubufatanye bubi n'ab'isi batizera, itorero rya Yesu rigenda rireka uburyo 
bw'imibereho yaryo nyakuri bwagenwe n'Imana, bityo rikemera imigenzereze mibi 
y'abatubaha Kristo, rigakoresha ibitekerezo ndetse rikagera ku myanzuro ihabanye n'ibyo 
Imana yahishuye ndetse inarwanya gukurira mu buntu bw'Imana kose.” 518 


Muri urwo rujya n'uruza rw’iby’isi no kwishakira ibinezeza, umutima wo kwiyanga 
n'ubwitange kubwa Kristo usa n'uwazimangatanye rwose. “Muri iki gihe abagabo bamwe 
n'abagore bagize itorero, bigishijwe kwigomwa kugira ngo babashe kugira icyo batanga 
cyangwa bakora mu murimo wa Kristo ubwo bari bakiri abana.” Ariko se ubu, igihe itorero 
rikeneye amafaranga, ... nta muntu wasabwa gutanga. Oya! ahubwo hategurwa igurisha, 
ibitaramo bya nijoro, tombola, ibirori byo gusangirira hamwe nk'ibyabagaho mu gihe cya 
kera, cyangwa hagategurwa ibyo kurya runaka. Hashakwa ikintu icyo ari cyo cyose 
cyashimisha abantu.” 


Uwitwa Washburn wari umuyobozi w’intara ya Wiscosin ubwo yatangagaga ubutumwa 
bwe bwa buri mwaka, ku itariki ya 9 Mutarama 1873 yaravuze ati: “Bisa n’aho hakenewe 
itegeko ryo gufunga amashuri agaragaramo gukina urusimbi. Ayo mashuri ari hirya no hino. 
Ndetse n'itorero (mu buryo ritagambiriye, nta gushidikanya) rimwe na rimwe usanga rikora 
umurimo w'umwanzi. Ibitaramo bigamije gusaba abantu impano, gahunda zo gusaba impano 
na za tombora rimwe na rimwe bikorwa mu rwego rwo gufasha imigambi y’idini n’ibikorwa 
by'ubugiraneza, nyamara akenshi iyo migambi nta gaciro iba ifite. Iriya mikorere yose ni 
inzira zo kubona amafaranga kandi uyatanze nta cyo yungutse. Nta kintu na kimwe gisenya 
imico mbonera cyangwa cyangiza intekerezo ku rubyiruko, nko kubona amafaranga cyangwa 
umutungo umuntu atagize icyo akora. Kubera ko abantu b’abanyacyubahiro bishora muri ibyo 

bikorwa byo gushakishiriza ku mahirwe ndetse no korohereza intekerezo zabo batekereza ko 
amafaranga agomba gutangirwa umugambi mwiza, nta gitangaje ko urubyiruko rwo mu 
gihugu akenshi rwiroha mu ngeso iterwa no gutwarwa n’imikino ya tombora.” 


Umwuka wo kwihwanya n'ab'isi uragenda wigarurira amatorero menshi aharagwa 
ubukristo hose. Uwitwa Robert Atkins, mu kibwirizwa yabwiririje mu murwa mukuru 
w’ Ubwongereza (London), yerekanye ishusho yijimye y'uburyo gusubira inyuma mu 
by’umwuka biganje mu Bwongereza agira ati: “Abantu b’intungane nyakuri bagabanyutse ku 
isi, kandi ubona nta muntu ubyitayeho. Muri buri torero, abantu bavuga ko ari abanyadini 
muri ibi bihe byacu, usanga ari abantu bakunda n’iby’isi, bigana iby’ab’isi bakora, bakunda 
ibyiza byayo kandi baharanira icyubahiro. Bahamagariwe kubabarana na Kristo, ariko iyo 
bahuye n'akaga basubira inyuma. .. Ubuhakanyi, ubuhakanyi, ubuhakanyi ngibyo ibigaragara 
ku miryango y’amatorero yose; nyamara iyo bajya kubimenya, iyo bajya kubyumva, bajyaga 
kugira ibyiringiro se! Ahubwo barivugira bati: “Turakize, dufite umutungo mwinshi, kandi 
ntacyo dukennye rwose.”” 519 


Icyaha gikomeye Babuloni iregwa ni uko “yateretse amahanga yose inzoga ari zo ruba 
ry ubusambanyi bwayo.” Iki gikombe gisindisha iha abatuye isi cyerekena inyigisho 
z'ibinyoma Babuloni yemeye zikomoka ku kwifatanya n’abakomeye bo ku isi mu buryo 
butemewe n’amategeko. 


Kugirana ubucuti n’ab’isi kwangiza ukwizera kw’itorero rishushanywa na Babuloni maze 
ku ruhande rwaryo na ryo rikayobya abatuye isi rikoresheje inyigisho zaryo zihabanye n'ukuri 
kumvikana neza kandi gushyitse kw’ Ibyanditswe Byera. 


Roma yakuye Bibiliya mu bantu kandi isaba abantu bose kwemera inyigisho zayo mu 
mwanya wa Bibiliya. Umurimo w’Ubugorozi wari ugendereye kugarura ijambo ry’Imana mu 
bantu; ariko se mbese si ukuri ko mu matorero yo mu gihe cyacu abantu bigishwa gushingira 
kwizera kwabo ku mategeko n’inyigisho by'itorero ryabo mu mwanya wo gushingira ku 
Byanditswe Byera? Ubwo Charles Beecher yavugaga ku matorero y’Abaporotesitanti, 
yaravuze ati: “Bababazwa n’ijambo ryose rivuzwe rirwanya imyemerere yayo nk'uko 
abapadiri bashoboraga kubabazwa n'ijambo ribi ribuzanya kubaha abatagatifu n’abapfuye 
bahowe kwizera kwabo. . .. Amatorero y'ibwirizabutumwa y’Abaporotesitanti yafatanye mu 
biganza cyane ku buryo muri yo yose nta muntu ushobora kuba umubwirizabutumwa aho ari 
ho hose atabanje kwemera igitabo kindi kibangikanywa na Bibiliya. . . Ntabwo byaba ari 
ugukekeranya umuntu aramutse avuze ko ubushobozi bw'indongozi z'amatorero ubu 
bwatangiye kubuzanya Bibiliya mu by'ukuri nk'uko Roma yabikoze, nubwo babikora mu 
buryo butagaragara neza.” 520 


Igihe abigisha b'indahemuka bamamazaga ijambo ry'Imana, habonetse abantu b’intiti 
ndetse n'ababwiriza bavuga ko basobanukiwe n'Ibyanditswe, maze barwanya inyigisho 
nzima bavuga ko ari ubuhakanyi, bityo bayobya abashakaga kumenya ukuri. Iyo abatuye isi 


bataza gusindishwa n’inzoga bateretswe na Babuloni ku rwego ruhanitse, abantu benshi 
282 


Umwuka W'Imijyi Ibiri 





bajyaga kwemezwa kandi bagahindurwa n'ukuri kw'Ijambo ry'Imana kumvikana kandi 
gucengera mu mitima. Ariko kwizera kw’idini kumeze nk'ukujijisha cyangwa 
nk'ukuvuguruzanya ku buryo abantu bagera aho batabasha kumenya ibyo batakwizera ko ari 
ukuri. Icyaha cyo kutihana kw’ab’isi kiri ku muryango w'itorero. 


Ubutumwa bwa marayika wa kabiri bwo mu Byahishuwe 14, bwabwirijwe bwa mbere mu 
mpeshyi y umwaka wa 1844, kandi icyo gihe bwari bwerekeje by’umwihariko ku matorero 
yo muri Leta zunze Ubumwe za Amerika aho imiburo yerekeye urubanza yari yaravugiwe 
cyane nyamara ntiyitabwaho mu buryo bukomeye, kandi ni naho ubuhenebere mu matorero 
bwari bwarihuse cyane. Ariko ubutumwa bwa marayika wa kabiri ntibwasohoye bwose mu 
mwaka wa 1844. Icyo gihe amatorero yagize kugwa mu by’imico-mbonera bitewe n'uko 
yanze umucyo w'ubutumwa bujyanye no kugaruka kwa Kristo; ariko uko kugwa ntikwabaye 
kurambarara burundu. Uko bakomezaga kwanga ukuri kudasanzwe kugenewe iki gihe, ni ko 
barushagaho guhenebera. Nyamara igihe cyari kitaragera cyo kuvuga ngo, “Iraguye , iraguye 
Babuloni . . . yateretse amahanga yose inzoga ari zo ruba ry`ubusambanyi bwawo.” Babuloni 
yari itaramara gusindisha amahanga. Umwuka wo kwishushanya n'isi no kutita ku kuri 
gushungura abantu kugenewe iki gihe biracyariho kandi byagiye biganza mu matorero yose 
afite imyizerere ya Giporotesitanti ari mu bihugu byose birangwamo Ubukristo; kandi ayo 
matorero na yo arebwa n’ubutumwa bukomeye kandi buteye ubwoba bwa marayika wa kabiri. 
Ariko kandi umurimo w'ubuhakanyi nturagera ku rugero ruheruka. 


Bibiliya ivuga ko mbere yo kugaruka k'Umukiza, Satani azakorana “imbaraga zose 
n’ibimenyetso n’ibitangaza by’ibinyoma, n’ubuhendanyi bwose bwo gukiranirwa;” 521 kandi 
ko “ku batemeye ukuri ngo bakizwe” bazarekerwa mu mwuka w’“ubushukanyi bukomeye 
cyane ngo bizere ibinyoma.” Igihe ibi byangombwa bizaba bimaze kuzuzwa, kandi 
kwifatanya kw'itorero n’isi bikagerwaho mu buryo bwuzuye aharangwa Ubukristo hose, ni 
bwo kugwa kwa Babuloni kuzuzura. Izo mpinduka zigenda buhoro buhoro, kandi ugusohora 
guheruka k' ubutumwa bwo mu Byahishuwe 14:8 kuzabaho mu gihe kizaza. 


Nubwo hari umwijima mu by'umwuka ndetse no gutandukana n'Imana birangwa mu 
matorero agize Babuloni, umugabane munini w'abayoboke nyakuri ba Kristo baracyarangwa 
muri ayo matorero. Muri bo harimo benshi batigeze bumva ukuri kudasanzwe kugenewe iki 
gihe. Hari benshi batanyuzwe n'uko bari muri iki gihe kandi bifuza cyane kubona umucyo 
uruseho. Bashakisha ishusho ya Kristo mu matorero barimo ariko ntibayibone. Uko ayo 
matorero azagenda arushaho kujya kure y'ukuri maze akifatanya cyane n'si, ni ko 
itandukaniro hagati y'ayo matsinda yombi rizarushaho kuba rinini, kandi ayo matsinda 
atandukane. Igihe kizagera ubwo abakunda Imana kuruta byose batazashobora gukomeza 
komatana n’™“abakunda ibibanezeza kuruta Imana, bafite ishusho yo kwera ariko bahakana 
imbaraga zako.” 


Nk’ingaruka yo kutita ku miburo itatu yo mu Byahishuwe 14:6-12, igice cya 18 
cy’ Ibyahishuwe cyerekana igihe itorero rizaba ryuzuje ibyangombwa byavuzwe na marayika 

wa kabiri, kandi abana b'Imana bazaba bakiri muri Babuloni bazahamagarirwa 
kwitandukanya na yo. Ubu butumwa ni bwo butumwa buheruka buzabwirwa isi; kandi 
buzarangiza umurimo wabwo. Igihe “abatizeye iby'ukuri bose ahubwo bakishimira 
gukiranirwa” 522 bazarekwa ngo bakire ubuhakanyi bukomeye kandi ngo bizere ikinyoma, 
ni bwo umucyo w'ukuri uzamurikira abafite imitima yiteguye kuwakira, kandi abana b’Imana 
bose bakiri muri Babuloni bazumvira iri hamagara ngo: “Bwoko bwanjye, 
nimuwusohokemo” 523 

IGICE CYA 22 — UBUHANUZI BWASOHOYE 


Mu muhindo w'umwaka wa 1844, ubwo igihe Kristo yari yitezwe kugaruka cyahitaga, 
abari barategereje kugaruka kwe bafite kwizera bamaze igihe runaka mu majune no mu 
gushidikanya. Nubwo ab'isi bababonaga nk'abatsinzwe ruhenu kandi bakagaragara ko 
bishingikirije ku binyoma, isoko yo guhumurizwa kwabo yakomeje kuba ijambo ry’Imana. 
Benshi bakomeje kwiga Ibyanditswe, bongera kugenzura ibihamya byo kwizera kwabo kandi 
bakigana ubushishozi ubuhanuzi kugira ngo babone umucyo uruseho. Ubuhamya bwa 
Bibiliya bari bishingikirijeho bwari busobanutse kandi butagira ikindi bwakongerwaho. 
Ibimenyetso bitashoboraga kwibeshya byerekanaga ko kugaruka kwa Kristo kwegereje. 
Umugisha udasanzwe w'Uwiteka wagaragariye mu guhinduka kw'abanyabyaha ndetse 
n'ububyutse mu by’ umwuka bwabaye mu Bakristo, byari byarahamije ko ubutumwa bwabo 
bukomoka mu ijuru. Kandi n'ubwo abizera batashoboye gusobanura impamvu babuze icyo 
bari bategereje, bumvaga biringiye ko Imana ari yo yabayoboye mu byo banyuzemo. 


Ubuhanuzi bari barabonye bujyanye n’igihe cyo kugaruka kwa Kristo, bwari bukubiyemo 
amabwiriza ajyanye n'igihe kidasanzwe cyo gushidikanya no kubura icyo bakora, kandi 
bwabateraga ubutwari bwo gutegereza bihanganye bafite kwizera kuko ibyari nk’umwijima 
mu ntekerezo zabo byagombaga gusobanuka igihe gikwiriye kigeze. 


Muri ubwo buhanuzi harimo ubwa Habakuki 2:1-4; buvuga buti: “Nzahagarara hejuru 
y'umunara, aho ndindira; kandi nzarangaguza ndeba aho ari, numva icyo ambwira, n'uko 
nzasubiza ku bw'icyo namuganyiye. Maze Uwiteka aransubiza ati: “Andika ibyerekanywe, 
ubigaragaze ku mbaho, kugira ngo ubisomye abyihutire. Kuko ibyerekanywe bifite igihe 
byategekewe, ntibizatinda kukigeraho kandi ntibizabeshya, n’aho byatinda ubitegereze, kuko 
kuza ko bizaza, ntibizahera. Dore umutima we wishyize hejuru; ntumutunganyemo, ariko 
umukiranutsi azabeshwaho no kwizera kwe.” 


Byegereje umwaka wa 1842, amabwirizwa yatanzwe muri ubu buhanuzi avuga, 
“kwandika ibyerekanywe no kubigaragaza ku mbaho, kugira ngo ubisomye abyihutire,” yari 
yarateye Charles Fitch gutegura imbonerahamwe y'ubuhanuzi kugira ngo agaragaze iyerekwa 
rya Daniyeli n’iryo mu Byahishuwe. Ishyirwa ahagaragara ry” iyo mbonerahamwe ryafashwe 
nk'aho ari isohozwa ry'itegeko ryatanzwe n'umuhanuzi Habakuki. Nyamara, nta muntu 
n'umwe wamenye ko gutinda kugaragara ko kwabayeho mu isohora ry’iryo yerekwa (ari cyo 
gihe cyo gutegereza) kwari kwaravuzwe muri ubwo buhanuzi. Nyuma yo kutabona ibyo bari 
biteze, aya magambo avugwa mu Byanditswe yumvikanye neza: “Kuko ibyerekanywe bifite 
igihe byategekewe, ntibizatinda kukigeraho, kandi ntibizabeshya; naho byatinda ubitegereze; 
kuko kuza ko bizaza, ntibizahera. .. . ariko umukiranutsi azabeshwaho no kwizera kwe.” 


Umugabane umwe w'ubuhanuzi bwa Ezekiyeli nawo wari isoko y’imbaraga n’ihumure 
ku bizera. Uwo mugabane w'ubuhanuzi uravuga uti: “Nuko ijambo ry'Uwiteka rinzaho riti, 
“Mwana w'umuntu, uyu mugani ucibwa mu gihugu cya Isirayeli usobanurwa ute, ngo iminsi 

iratinze, kandi iyerekwa ryose rirahebwe? Noneho ubabwire uti, “Uku ni ko Umwami 
Uwiteka avuga ngo... “Iminsi igeze hafi, n'iyerekwa ryose rigiye gusohozwa. Nta yerekwa 
ry" ibinyoma cyangwa ubupfapfa bwo kwihakirizwa, bizongera kuba mu nzu ya Isirayeli. 
Kuko ndi Uwiteka nzavuga, kandi ijambo nzavuga rizasohora. Ntabwo rizongera kurazikwa, 
kuko mu minsi yanyu mwa ab’inzu y'ubugome mwe, nzavuga kandi nzasohoza icyo navuze.” 
“Ab'inzu ya Isirayeli baravuga bati: ‘Iyerekwa yabonye rizasohora bishyize kera, kandi 
ahanura ibihe bikiri kure cyane. Nuko rero ubabwire uti, “Uku niko Umwami Uwiteka avuga 
ngo: “Amagambo yanjye yose nta na rimwe rizongera kurazikwa, ahubwo ijambo nzavuga 
rizasohora.” 524 


Abo bari bategereje barishimaga, kuko bari bizeye ko wa wundi umenyera iherezo mu 
itangiriro yari yaritegereje mu myaka myinshi, abona ugucika intege kwabo mbere y’igihe. 
Yari yarabahaye amagambo atera ubutwari n'ibyiringiro. Iyo hatabaho uwo mugabane 
w'Ibyanditswe Byera wabasabaga gutegereza bihanganye no gushingira ibyiringiro byabo mu 
ijambo ry" Imana, ukwizera kwabo kwajyaga kudohoka muri icyo gihe cy’ikigeragezo. 


Umugani w'abakobwa cumi uvugwa muri Matayo 25 na wo werekana ibyabaye ku 
Badiventisiti. Muri Matayo 24, ubwo Kristo yasubizaga ikibazo cy’abigishwa be bamubazaga 
ibyerekeye ikimenyetso cyo kugaruka kwe n'icy'imperuka y'isi, yababwiye bimwe mu 
bizabaho by’ingenzi mu mateka y’isi no mu mateka y’itorero uhereye igice cyo kuza kwe kwa 
mbere ukageza igihe cyo kugaruka kwe. Ibimenyetso ni byo ibi: gusenyuka kwa Yerusalemu, 
igihe cy’umubabaro ukomeye w'itorero utewe no gutotezwa n'abapagani ndetse n’°ubupapa, 
ukwijima kw'izuba n'ukwezi ndetse no kugwa kw'inyenyeli. Nyuma y'ibyo, yavuze ibyo 
kuza k'ubwami bwe kandi aca umugani w'amatsinda abiri atandukanye y'abagaragu 
bategereje kuza kwe. Igice cya 25 cy”ubutumwa bwa Matayo gitangiraza aya magambo: “Icyo 
gihe ubwami bwo mu ijuru buzagereranywa n'abakobwa cumi.” Muri aya magambo 
hagaragazwa itorero ryo mu minsi y'imperuka, rya rindi ryavuzwe mu iherezo ry’igice cya 
24. Muri uyu mugani ibizaba ku b'itorero ryo mu minsi iheruka byerekanwe hifashishijwe 
imfashanyigisho y'ibyabaga mu bukwe bwo mu burasirazuba. 


“Icyo gihe ubwami bwo mu ijuru buzagereranywa n’abakobwa cumi, bajyanye amatabaza 
yabo bajya gusanganira umukwe. Ariko muri abo cumi, abatanu bari abapfu, abandi batanu 
bari abanyabwenge. Abapfu bajyanye amatabaza yabo, ntibajyana n'amavuta: ariko 
abanyabwenge bo bajyana amavuta mu mperezo zabo hamwe n'amatabaza yabo. Umukwe 
atinze bose barahunikira, barasinzira. Ariko nijoro mu gicuku habaho urusaku ngo ‘Umukwe 
araje! nimusohoke mumusanganire.” 


Ukugaruka kwa Kristo, nk'uko kwavuzwe n'ubutumwa bwa marayika wa mbere, 
kwagereranyijwe no kuza k’Umukwe. Umurimo mugari w'ivugurura wabayeho bitewe no 
kwamamaza ubutumwa bwo kugaruka kwa Kristo kwegereje ugereranywa no kwitabira 
ubukwe kw'abakobwa cumi. Amatsinda abiri y'abantu agaragara muri uwo mugani, nk'uko 
agaragara muri Matayo 24. Bose bari bafashe amatara yabo, (Bibiliya) kandi bari bayobowe 

n'umucyo wayo maze bajya gusanganira Umukwe. Ariko mu gihe “abakobwa b'abapfu 
bafataga amatara yabo, ntibajyanye n’amavuta ku ruhande,” “abakobwa b'abanyabwenge bo 
bajyana andi mavuta ku ruhande n'amatara yabo.” Aba bakobwa b'abanyabwenge bari 
barakiriye ubuntu bw'Imana, imbaraga ya Mwuka Muziranenge yabagiraga bashya kandi 
ikabamurikira ni yo yatumaga ijambo ry Imana riba itara rimurikira ibirenge byabo n’°umucyo 
umurika mu nzira bacamo. Kugira ngo basobanukirwe n'ukuri, bari barize Ibyanditswe Byera 
bafite gutinya (kubaha) Imana, kandi bashakashakanye umwete ubutungane bw’umutima 
n'ubugingo. Bari bafite ibyababayeho buri muntu ku giti cye byihariye. Bari bizeye Imana 
n’ijambo ryayo bitashoboraga gusenywa n'uko batabonye icyo bari biteze ndetse no gutinda 
kwacyo. Abandi, “bafashe amatara yabo, ntibajyana amavuta ku ruhande.” Bari bagiye 
batabanje gutekereza. Ubutumwa bukomeye bumvise bwari bwarakanguye ubwoba bwabo, 
ariko bari barishingikirije ku kwizera kwa bagenzi babo, banyurwa gusa n’°umucyo udafite 
ishingiro waturukaga ku marangamutima meza yari abarimo badasobanukiwe ukuri neza 
cyangwa ngo bamenye iby'umurimo nyakuri w'ubuntu ukorerwa mu mitima. Abo bari 
baragiye gusanganira Umukiza bafite ibyiringiro byo kubona ingororano uwo mwanya, 
nyamara ntibari biteguye kwihanganira gutinda cyangwa kutabona ibyo biteze. Nuko igihe 
ibigeragezo byazaga, ukwizera kwabo kwaracogoye kandi umucyo wari ubarimo urakendera. 


“Umukwe atinze bose barahunikira, barasinzira.” Uko gutinda k’ Umukwe kugereranya 
kurangira kw’igihe Umukiza yari ategerejwemo, gucika intege, ndetse n’ibyo bisa no gutinda. 
Muri icyo gihe cy'amajune, ugukanguka kw'abafite ukwizera kw'amajyejuru kandi 
badashikamye kwatangiye kuyoyoka, kandi umuhati wabo utangira kudohoka. Nyamara abari 
bafite ukwizera gushingiye ku kuba bari bazi Bibiliya buri wese ku giti cye, bari bafite urutare 
bahagazeho rutashoboraga guhirikwa n'imiraba yo kutabona ibyo bari biteze. “Bose 
barahunikira, barasinzira.” Itsinda rimwe ntacyo ryari ryitayeho kandi ryari ryaretse ukwizera 
kwaryo. Irindi tsinda ryari ritegereje ryihanganye kugeza igihe umucyo uruseho wagombaga 
gutangirwa. Nyamara mu ijoro ry'ibigeragezo, aba bari bategereje bihanganye basaga 
n'abatakaje umwete wabo no kwitanga kwabo ku rugero runaka. Abari bafite kwizera 
kudashikamye kandi bafite umutima ufata impu zombi, ntibashoboraga kwishingikiriza ku 
kwizera kwa bagenzi babo. Buri wese yagombaga guhagarara agashikama ku giti cye 
cyangwa akagwa ku giti cye. 


Muri icyo gihe, gukabya mu kwizera kwatangiye kugaragara. Abantu bamwe bari 
baragaragaweho kuba abizera b'abanyabwuzu mu kwakira ubutumwa, batangiye kureka 
ijambo ry'Imana kandi ari ryo muyobozi utibeshya. Bavugaga ko bayobowe na Mwuka, maze 
birundurira mu kuyoborwa n'amarangamutima yabo n'ibitekerezo byabo. Hari bamwe 
bagaragazaga umwete ushingiye ku buhumyi no gukabya mu kwizera, bakamagana abantu 
bose batemeraga amatwara yabo. Ibitekerezo byabo n’imikorere yabo by’ubwaka ntabwo 
byakunzwe n’°umugabane munini w'Abadiventisiti; nyamara bakomezaga gukora baharabika 
umurimo w'ukuri. 

Akoresheje ubu buryo, Satani yashakaga kurwanya no kurimbura umurimo w'Imana. 
Abantu bari barakanguwe bikomeye cyane n'ubutumwa bw’Abadiventisiti. Abanyabyaha 
ibihumbi byinshi bari barahindutse, kandi abantu b'indahemuka bitangiraga umurimo wo 
kwamamaza ukuri ndetse no muri cya gihe cyo gutinda. Umwami w'ibibi yakomezaga 
gutakaza abantu be; kandi kugira ngo akoze isoni umurimo w'Imana, yashatse uko yashuka 
abavuga ko bafite ukwizera no kubatera kuba abahezanguni. Bityo abamukorera bari biteguye 
kuririra ku ikosa ryose, gutsindwa kose ndetse n'igikorwa cyose kidatunganye maze 
bakabishyira imbere ya rubanda babikuririje kugira ngo bangishe abantu Abadiventisiti ndetse 
no kwizera kwabo. Bityo, uko yashoboraga kugira umubare munini w'abantu atera kwizera 
ubutumwa bwo kugaruka kwa Kristo kandi mu mitima yabo bagengwa n'imbaraga ye, ni ko 
yari kubyungukiramo cyane atera abantu kubahanga amaso nk'abahagarariye abizera bose. 


Satani ni we “murezi wa benedata,” kandi umwuka we ni wo utera abantu kujora amakosa 
n’inenge by'abantu b'Imana no kubashyira ku karubanda nyamara ibyiza bakora ntibyigere 
byitabwaho. Igihe Imana iri ku murimo wo gukiza abantu, Satani na we ahora akora 
ubudatuza. Iyo abana b'Imana baje imbere y’Uwiteka, Satani na we aza hagati yabo. Mu 
bubyutse bwose bubaho, Satani aba yiteguye kuzanamo abantu batejejwe mu mitima ndetse 
na ba nyamujya irya n’ino. Igihe bene abo bemeye ingingo zimwe z'ukuri maze bakabarwa 
mu bizera, Satani arabakoresha kugira ngo yinjize inyigisho ziyobya abatari maso. Nta muntu 
n'umwe uhamywa ko ari Umukristo nyakuri bitewe n'uko aboneka ko abarizwa mu itsinda 
ry’abana b’Imana, ndetse n’iyo yaba aboneka mu rusengero kandi akaza ku meza y’ Umwami. 
Satani akunze kuhaba kenshi mu bihe by’imihango y’ingenzi yihindurije mu ishusho y'abantu 
runaka ashobora gukoresha nk’abakozi be. 


Satani arwanya n’agatambwe gato cyane ubwoko bw'Imana butera mu rugendo rwabwo 
bugana mu murwa wo mu ijuru. Mu mateka yose yaranze itorero, nta vugurura ryigeze 
rikorwa ngo ribure gusakirana n’`imbogamizi zikomeye. Mu gihe cya Pawulo niko byagenze. 
Aho yashingaga itorero hose, habagaho abantu bavuga ko bizera nyamara bakinjiza ubuyobe 
mu itorero ku buryo iyo bwakirwa, bwari gukuraho urukundo abantu bakundaga ukuri nta 
kabuza. Luteri nawe yahuye no guhangayika gukomeye ndetse n’°umubabaro biturutse ku 
mukorere y’abari bafite gukabya mu kwizera. Bavugaga ko Imana yavuganye nabo mu buryo 
butaziguye, kandi kubw’izo mpamvu bakazana ibitekerezo byabo n'imyumvire yabo maze 
bakabiha agaciro kuruta ibyo Ibyanditswe Byera bihamya. Abantu benshi bari babuze kwizera 
no kumaramaza nyamara bakagira umwuka wo kumva bihagije, kandi bagakunda kumva no 
kuvuga ibintu bishya, baguye mu gishuko cy’abo bigisha bashya maze bifatanya n’abakorera 
Satani mu murimo wabo wo gusenya ibyo Imana yari yaratumye Luteri kubaka. N’abayoboke 
ba Wesley na bo ndetse n'abandi bahesheje isi umugisha kubw’imirimo yabo no kwizera 
kwabo, kuri buri ntambwe yose bagiye bahura n’imitego ya Satani batezwe n’abantu b'abaka, 
badafite intekerezo zihamye ndetse n’abatejejwe bishoye mu bwaka bw'uburyo bwose. 


William Miller nta mpuhwe yagiriraga iyo mikorere yaganishaga ku bwaka. Kimwe na 


Luteri yavuze ko umwuka wose ugomba gusuzumwa n'ijambo ry" Imana. Miller yaravuze ati: 

“Muri iyi minsi yacu Umwanzi Satani afite ubutware bukomeye ku ntekerezo z’abantu 
bamwe. None se twamenya dute umwuka ubakoresha uwo ari wo? Bibiliya irasubiza iti, 
“Muzabamenyera ku mbuto zabo.” ... Hariho imyuka myinshi yadutse ku isi; kandi dusabwa 
kugenzura imyuka. Umwuka wose utadutera kubaho twirinda, dukiranuka kandi twubaha 
Imana muri iyi isi ya none, ntabwo uwo ari Mwuka wa Kristo. Nemera rwose ndashikinya ko 
Satani akorera byinshi mu buryo budasanzwe muri ayo matsinda y’inzaduka. .. Abantu benshi 
muri twe bibwira ko ari abantu bejejwe, bakurikiza imigenzo y’abantu, kandi uko bigaragara 
ntabwo bazi ukuri nk'uko abatejejwe na bo bameze.” 525 “Umwuka w'ubuyobe uzadukura 
mu kuri; ariko Mwuka w'Imana uzatuyobora ku kuri. Ariko wagira uti, “umuntu ashobora 
kuba ari mu buyobe nyamara akibwira ko ari mu kuri.” None se ibyo ni ibiki? Twasubiza yuko 
Mwuka w'Imana n’ijambo ryayo bitavuguruzanya. Niba umuntu yigenzuje ijambo ry” Imana, 
maze akabona ari mahwi rwose ahuje n'ijambo ry'Imana ryose, ubwo ni bwo yakwizera ko 
afite ukuri. Ariko nabona ko umwuka umuyobora udahuje n’amategeko y'Imana cyangwa 
Bibiliya, agendane ubushishozi, nibitaba bityo azafatwa n'umutego w'umwanzi Satani.” 
526“Nagiye mbona kenshi ibihamya biruseho by’ubutungane bwo mu mutima mbibwiwe no 
mu maso h'umuntu ndetse n'imvugo iziga kuruta kubibwirwa n'urusaku rw'abakristo 
bamwe.” 527 


Mu gihe cy'ubugorozi abanzi babwo bageretse ibibi byose byaterwaga n’ubwaka ku bantu 
bakoraga bashishikariye kuburwanya. Ibintu nk'ibyo kandi byakozwe n'abarwanyaga itsinda 
ry’ Abadiventisiti. Ubwo bari badashimishijwe no kwiyerekana mu buryo butari bwo ndetse 
no gukabya amakosa y'abahezanguni n'abaka, bagerageje gukwirakwiza amakuru atari 
ay'ukuri atari afite n'agasanira na gato k'ukuri. Abo bantu bakoreshwaga n'urwikekwe 
n'urwango. Amahoro yari yahungabanyijwe no kwamamaza ubutumwa bw'uko Kristo ari 
hafi kugaruka. Bari bahangayikishijwe n'uko byaba ari ukuri, nyamara bakiringira ko atari 
byo, kandi iryo ni ryo ryari ibanga ry” urugamba bariho barwanya Abadiventisiti no kwizera 
kwabo. 


Kuba abantu bake b'abaka bari barinjiye mu murongo w'Abadiventisiti, ibyo ntibyari 
impamvu yo gufatiraho umwanzuro uvuga ko iryo tsinda ridakomoka ku Mana nk'uko 
kubaho kw'abaka n'abashukanyi mu itorero ryo mu gihe cya Pawulo cyangwa icya Luteri, 
bitaba impamvu ihagije yo guciraho iteka umurimo bakoraga. Nimureke ubwoko bw"Imana 
bukanguke buve mu bitotsi maze butangire umurimo wo kwihana n'uw'ubugorozi bwivuye 
inyuma. Nimutyo bucukumbure Ibyanditswe Byera kugira ngo bumenye ukuri nk'uko kuri 
muri Yesu; nimutyo bwiyegurire Imana butizigamye, kandi ntihazabura ikimenyetso 
kigaragaza ko Satani akorana imbaraga kandi ari maso. Azerekana ububasha bwe akoresheje 
ubushukanyi bushoboka bwose, yifashishe abamarayika bose bacumuye bo mu ngoma ye. 


Ntabwo kwamamaza ubutumwa bwo kugaruka kwa Kristo ari byo byateje ubwaka 
n'amacakubiri. Ibyo byatangiye kugaragara mu mpeshyi yo mu mwaka wa 1844, ubwo 
Abadiventisiti bari mu gihe cyo gushidikanya n’amajune kubw'ingorane zigaragara barimo. 


Kubwiriza ubutumwa bwa marayika wa mbere n’°ubw’“urusaku rwa mu gicuku”, byerekezaga 

mu buryo butaziguye ku gukuraho ubwaka (gukabya mu myizerere) n'amacakubiri. Abagize 
uruhare muri ibyo bikorwa bikomeye barumvikanaga bagahuza; imitima yabo yari yuzuwemo 
urukundo bakundana ubwabo kandi bagakunda na Yesu bari biteguye kubona bidatinze. 
Ukwizera kumwe n'ibyiringiro by'umugisha bimwe bari bafite, byarabazamuraga 
bikabashyira hejuru y'ubushobozi ubwo ari bwo bwose bw'abantu kandi bibabera ingabo 
ibakingira ibitero bya Satani. 


“Umukwe atinze bose barahunikira, barasinzira. Ariko nijoro mu gicuku habaho urusaku 
ngo, ‘Umukwe araje! Nimusohoke mumusanganire!” Maze ba bakobwa bose barahaguruka 
baboneza amatabaza yabo.” 528 Ku mpeshyi y umwaka wa 1844, hagati muri icyo gihe byari 
byaratekerejwe mbere ko iminsi 2300 yagombaga kurangira, no ku muhindo w'uwo mwaka, 
aho baje gusanga ko ya myaka igera, ubutumwa bwavuzwe mu magambo y'Ibyanditswe 
Byera ngo, “Dore, Umukwe araje!” 


UBUHANUZI BW'IMINSI 2300 


Iminsi 2300 
imyaka 2300 












Ibyumweru 7 
Iminsi 49 








byumweru 62 
Iminsi 434 





byumweru 
Iminsi 7 





Umubafizo i Igikorwa cya Yesu kristo 
no Guhuza d nkumuherezabitambo 
Yesu Kristo i mukuru wacu 
kumutambyi mukuru mu 
kwa Yesu tyumba cyera cyo mwiju 










Kwezwa kwera 
cyane nintangiriro 
yurubanza 
mwijuru 





Umunsi umwe w'ubuhanuzi = Umwaka umwe ... 


34 Nk'uko iminsi ingana mwatatiyemo icyo gihugu uko ari mirongo ine, umunsi uzahwana 
n'umwaka. Ni yo muzamara muriho igihano cyo gukiranirwa kwanyu kwinshi uko imyaka ari 
mirongo ine, kandi muzamenya ko nabahindutse.” (Kubara 14:34) f Maze kandi nurangiza 
iyo, uzaryamire uruhande rwawe rw'iburyo wishyireho igicumuro cy'inzu ya Yuda, uhamare 
iminsi mirongo ine, umunsi wose nawukunganyirije n'umwaka umwe (Ezekeiyeli 4:6) 

457 I.KR.— 1844 N.KR. = 2300 Iminsi / Imyaka. “ Aransubiza ati “Bizageza iminsi ibihumbi 
bibiri na magana atatu uko bukeye bukira, nyuma ubuturo bwera buzabone kwezwa.”. 
(Daniyeli 8:14) / Ibyumweru mirongo irindwi bitegekewe ubwoko bwawe n'umurwa wera, 
kugira ngo ibicumuro bicibwe n'ibyaha bishire, no gukiranirwa gutangirwe impongano haze 
gukiranuka kw'iteka, ibyerekanywe n'ibyahanuwe bifatanishwe ikimenyetso, ahera cyane 
hasigwe amavuta. 490 Iminsi / Imyaka (Daniyeli 9:24) 


457 I.KR.= Iteka ryo kubaka no kugarura Yerusalemu (Iteka rya Aritazeruzi)). ” ...Nuko 
ubimenye, ubyitegereze yuko uhereye igihe bazategekera kubaka 1 Yerusalemu bayisana 
kugeza kuri Mesiya Umutware hazabaho ibyumweru birindwi, maze habeho ibindi byumweru 
mirongo itandatu na bibiri bahubake basubizeho imiharuro n'impavu, ndetse bizakorwa mu 
bihe biruhije. (Daniyeli 9:25) 


408 I.KR.= Kwubaka Yerusalemu 


27 N.KR. = Umubatizo no Guhuza Yesu Kristo (Mesiya). ” Uwo mutware azasezerana na 
benshi isezerano rikomeye, rimare icyumweru kimwe. Nikigera hagati azabuzanya ibitambo 
n'amaturo, umurimbuzi azaza ku ibaba ry'ibizira, maze kugeza ku mperuka yategetswe 
uburakari buzasandazwa kuri uwo murimbuzi.” (Daniyeli 9:27) 


31 N.KR. = Kubambwa kwa Yesu Kristo. Uwo mutware azasezerana na benshi isezerano 
rikomeye, rimare icyumweru kimwe. Nikigera hagati azabuzanya ibitambo n'amaturo, (Dan 
9:27) 


34 N.KR. = Amabuye ya Sitefano [Iherezo ryigihe kubayahudi nubutumwa bwiza bwabwirije 
abanyamahanga] “ Kandi ubu butumwa bwiza bw'ubwami buzigishwa mu isi yose, ngo bube 
ubuhamya bwo guhamiriza amahanga yose, ni bwo imperuka izaherako ize. (Matayo 24:14) 
46 Pawulo na Barinaba bavuga bashize amanga bati “Byari bikwiriye ko muba ari mwe 
mubanza kubwirwa ijambo ry'Imana, ariko none ubwo muryanze, kandi ntimwirebe ko 
mukwiriye ubugingo buhoraho, ngaho duhindukiriye abanyamahanga. (Ibyakozwe 
n'Intumwa 13:46) 


70 N.KR. = Kurimbuka kwa Yerusalemu ! Yesu asohoka mu rusengero. Akigenda, abigishwa 
be baramusanga bashaka kumwereka imyubakire y'urusengero. 2Arababwira ati “Ntimureba 
ibi byose? Ndababwira ukuri yuko aha hatazasigara ibuye rigeretse ku rindi ritajugunywe 
hasi.” (Matayo 24:1,2) ? “Ariko ubwo muzabona ikizira kirimbura cyahanuwe n'umuhanuzi 
Daniyeli gihagaze Ahera, (ubisoma abyitondere:) (Matayo 24: 15, 21) 


1844 N.KR. = Kwezwa kwera cyane nintangiriro yurubanza mwijuru. 


1810 Iminsi / Imyaka = Igikorwa cya Yesu kristo wacu nkumutambyi mukuru mu cyumba 
cyera cyo mwijuru. !4 Nuko ubwo dufite umutambyi mukuru ukomeye wagiye mu ijuru, ari 
we Yesu Umwana w'Imana, dukomeze ibyo twizera tukabyatura. '” Kuko tudafite umutambyi 

mukuru utabasha kubabarana natwe mu ntege nke zacu, ahubwo yageragejwe uburyo bwose 
nkatwe, keretse yuko atigeze akora icyaha. ! Nuko rero, twegere intebe y'ubuntu tudatinya, 
kugira ngo tubabarirwe tubone ubuntu bwo kudutabara mu gihe gikwiriye (Abeheburayo 
4:14-16) 


Icyateye abantu kugira iyi myumvire ni uko bavumbuye ko itegeko ry umwami 
Artaxerxes ryo gusana Yerusalemu (itegeko ryabaye intangiriro y’igihe cy’iminsi 2300) 
ryashyizwe mu bikorwa mu muhindo w'umwaka wa 457 mbere ya Kristo aho kuba mu 
itangira ry'uwo mwaka nk'uko bamwe bari barabyizeye mbere. Iminsi 2300 yabazwe 
bahereye ku muhindo w'umwaka wa 457 kandi irangira mu muhindo w'umwaka wa 1844. 


Ingingo zimwe zavuye mu Isezerano rya Kera nazo zerekanye ko mu gihe cy”umuhindo 
ari bwo igikorwa gishushanya “kwezwa kw'ubuturo bwera” cyagombaga kubaho. Ibi 
byagaragaye neza ubwo abantu bakangukiraga kureba uburyo ibimenyetso byerekanaga kuza 
kwa Kristo bwa mbere byasohoye. 


Gutambwa k’'umwana w'intama wa Pasika byari igishushanyo cy'urupfu rwa Kristo. 
Intumwa Pawulo aravuga ati: “Pasika yacu yatambwe ari we Kristo.” 529 Iseri ry’`imbuto 
z'umuganura ryazungurizwaga imbere y'Uwiteka mu gihe cya Pasika, ryashushanyaga 
umuzuko wa Kristo. Ubwo Pawulo yavugaga iby’umuzuko w'Umukiza ndetse n°uw’abe bose 
yaravuze ati: “Kuko Kristo ari we muganura, maze hanyuma aba Kristo bakazabona kuzuka 
ubwo azaza.” 530 Nk'uko iseri ry’`imbuto ryazunguzwaga ryarabaga ari imbuto zihishije 
zakurwaga mu murima mbere y'uko basarura, Kristo na we ni umuganura w’uwo musaruro 
udapfa w’abacunguwe bazateranyirizwa mu kigega cy'Imana ubwo umuzuko dutegereje 
uzabaho. 


Ibyo bimenyetso byarasohoye tutarebeye ku byabayeho gusa ahubwo no ku gihe 
byabereye. Ku munsi wa cumi na kane w'"ukwezi kwa mbere kw’ Abayahudi, kuri uwo munsi 
n'uko kwezi ni ho umwana w'intama wa Pasika yajyaga atambwa kandi bikaba byari bimaze 
ibinyejana cumi na bitanu. Kuri uwo munsi ubwo Kristo yari amaze gusangira Pasika 
n'abigishwa be, ni ho yashyizeho umuhango wagombaga kuzajya ubibutsa iby'urupfu rwe, 
nka “Ntama w'Imana ukuraho ibyaha by’abari mu isi.” Mu ijoro ry'uwo munsi kandi ni ho 
yafashwe n'abagome kugira ngo abambwe kandi yicwe. Kandi nk'uko Umukiza wacu 
(washushanywaga n'iseri ry" imbuto ryazungurizwaga) yazutse mu bapfuye ku munsi wa 
gatatu, ni ko aba “umuganura w'abasinziriye,” 531 n'urugero rw'abera bose bagomba 
kuzazuka bafite “umubiri wo gucishwa bugufi” uzahindurwa, kandi “akawushushanya 
n'umubiri w'ubwiza bwe.” 532 


Ni muri ubwo buryo, ibishushanya kugaruka k’Umukiza bigomba gusohora mu gihe 
cyerekanwe n'ibimenyetso. Muri gahunda yo mu gihe cya Mose, kwezwa k'ubuturo bwera 
cyangwa se Umunsi mukuru w'Impongano, byabaga ku munsi wa cumi w'ukwezi kwa 
karindwi kw'Abayuda (Abalewi 16:29-4), igihe umutambyi mukuru ubwo yabaga amaze 


guhongerera ibicumuro by’Abisirayeli bose, kandi amaze gukura ibyaha byabo mu buturo 

bwera, yarasohokaga agaha abantu umugisha. Bityo, abantu bizeraga ko Kristo Umutambyi 
wacu mukuru uruta abandi azaza kweza isi akoresheje kurimbura icyaha n'abanyabyaha, 
kandi agaha kudapfa abamutegereje. Umunsi wa cumi w'ukwezi kwa karindwi, ari wo wari 
umunsi mukuru w’impongano ndetse n’igihe cyo kweza ubuturo bwera, mu mwaka wa 1844 
wahuye n'itariki ya 22 Ukwakira, maze ufatwa ko ari wo munsi Umukiza yagombaga kuzaho. 
Ibyo byari bihuye n'ibihamya byari byaravuzwe byerekanaga ko iminsi 2300 yagombaga 
kurangira mu muhindo maze uwo mwanzuro ugaragara nk'ukuri kudakuka. 


Mu mugani wanditswe muri Matayo 25 igihe cyo gutegereza n'icyo guhunikira 
byakurikiwe no kuza k’Umukwe. Ibyo byari bihuje rwose n’ingingo tumaze kuvuga zivuye 
mu buhanuzi no mu bishushanyo. Izo mpamvu zateye kwemera gukomeye ko ibyavuzwe ari 
ukuri, bityo abizera ibihumbi byinshi bafatanyiriza hamwe kumvikanisha “urusaku rwa mu 
gicuku.” 


Nk'uko umuraba utewe n'inkubi y'umuyaga umera ni ko kwamamaza ubutumwa bwo 
kugaruka kwa Kristo kwasakaye mu gihugu cyose. Iyo nkuru yavaga mu mujyi ijya mu 
wundi, iva mu mudugudu ijya mu wundi ndetse igera no mu turere twa kure mu cyaro, kugeza 
ubwo abana b'Imana bari bategereje bakanguwe rwose. Ubwaka (gukabya mu myizerere) 
bwayoyokeye imbere y'uko kwamamazwa k'ubwo butumwa nk'uko ikime cya mugitondo 
gitamururwa n'izuba rirashe. Abizera babonye gushidikanya n'inkeke bari bafite biyoyoka 
maze ibyiringiro n'ubutwari bikangura imitima yabo. Uwo murimo wakorwaga 
ntiwarangwagamo kwa gukabya gukunze kugaragara igihe habayeho gukanguka gukomeye 
kw'abantu nyamara batayobowe n'imbaraga y’ijambo ry’Imana na Mwuka wayo. Byasaga 
na bya bihe byo kwicisha bugufi no kugarukira Uwiteka byabaye kera igihe ubwoko 
bw’Abisirayeli bwumviraga ubutumwa bwo kubukebura bwagezwagaho n’abagaragu 
b'Imana. Bwari bufite ibimenyetso biranga umurimo w'Imana mu bihe byose. Nta gutwarwa 
n'ibyishimo by’indengakamere wabonaga mu bantu ahubwo wababonanaga kwisuzuma mu 
mitima, kwihana ibyaha no kwitandukanya n’iby’isi. Kwitegura kujya gusanganira Umukiza 
ni wo mutwaro wari uremereye iyo mitima yari ishengutse. Bakomezaga gusenga bihanganye 
kandi bakiyegurira Imana batizigamye. 


Ubwo Miller yavugaga iby'uwo murimo yaravuze ati: “Ntihakiriho gutwarwa 
n'ibyishimo; birasa n’aho biteganyirijwe ikindi gihe cy'ahazaza ubwo isi n'ijuru bizishimira 
hamwe ibyishimo bitavugwa kandi byuzuye ikuzo. Nta jwi na rimwe ririho, ibyo nabyo 
bitegenirijwe igihe ijwi rizavugira mu ijuru. Abaririmbyi baracecetse, bategereje gufatanya 
n'ingabo z'abamarayika, njumutwe w'abaririmbyi bazaturuka mu ijuru. . . Nta guhangana 
kw'ibitekerezo: abantu bose bahuje umutima n’intekerezo.” 533 


Undi muntu nawe wagize uruhare muri iryo tsinda ryamamazaga ubutumwa bwo kugaruka 
kwa Kristo yarahamije ati: “Ahantu hose ubwo butumwa bwatumye habaho kwicunuza 
gukomeye mu mitima ndetse no kwicisha bugufi k'ubugingo imbere y'Imana nyirijuru. 
Bwateye abantu gukura imitima yabo ku by’isi, amakimbirane n’umwiryane birashira, habaho 

kwihana ibibi, bicisha bugufi imbere y'Imana, kandi habaho gusaba kuzuye kwihana 
n'umutima umenetse, basaba Imana imbabazi ndetse no kwemerwa. Bwateje kwicisha bugufi 
no kwiyoroshya k'ubugingo mu buryo tutigeze tubona. Nk'uko Uwiteka yari yarabitegetse 
abinyujije mu kanwa ka Yoweli, avuga iby’igihe umunsi ukomeye w'Imana uzaba wegereje, 
iyo nkuru yateye gushishimura imitima atari imyambaro, kandi itera abantu kugarukira 
Uhoraho biyiriza ubusa, barira kandi baboroga. Nk'uko Imana yabivugiye mu muhanuzi 
Zekariya, umwuka w'ubuntu no kwambaza wasutswe ku bana bayo; bitegereza uwo bacumise 
amacumu, maze igihugu cyose gicura umuborogo, . . . kandi abari bategereje Umukiza 
bacishiriza bugufi ubugingo bwabo imbere Ye.” 534 


Mu bubyutse bwose mu by’idini bwabayeho uhereye mu gihe cy’intumwa, nta na bumwe 
bwigeze bubaho butarangwamo inenge z'abantu n’ubuhendanyi bwa Satani nk'ubwabaye mu 
gihe cy’umuhindo w'umwaka wa 1844. Ndetse na n'ubu, nyuma y'imyaka myinshi, abantu 
bose bagize uruhare muri ubwo bubyutse kandi bashikamye ku kuri baracyumva ko hari 
imbaraga yera yayoboraga uwo murimo wari uhiriwe kandi bahamya ko wakomokaga ku 
Mana koko. 


Ubwo ijwi ryavugaga ngo, “Dore Umukwe araje, nimusohoke mumusanganire!” abari 
bategereje “barahagurutse bakongeza amatara yabo.” Bigaga ijambo ry'Imana 
babishishikariye mu buryo butari bwarigeze bubaho. Ijuru ryohereje abamarayika ngo bajye 
gukangura abari baracitse intege no kubategurira kwakira ubutumwa. Ntabwo umurimo 
wahagaze mu bwenge n'ubuhanga by’abantu, ahubwo washikamye mu bushobozi bw'Imana. 
Ntabwo abafite impano z'akataraboneka ari bo babaye aba mbere mu kumva no kumvira 
ihamagarwa ahubwo ni abacishije bugufi cyane n’abitanze. Abahinzi basize imyaka yabo yari 
mu mirima, abakanishi barambika hasi ibikoresho byabo bajya kuvuga ubutumwa bw’imbuzi 
bafite ishavu n’ibyishimo. Abari barigeze kuba aba mbere muri uwo murimo babonetse mu 
bantu ba nyuma binjiye muri iyi gahunda yo kuvuga uwo muburo. Muri rusange, amatorero 
yakinze inzugi ntiyakira ubwo butumwa, maze umubare munini w'ababwakiriye 
witandukanya n'ayo matorero. Mu burinzi bw'Imana uko kwamamazwa k'ubutumwa 
bw'imbuzi kwafatanyije n'ubutumwa bwa marayika wa kabiri maze biha imbaraga uwo 
murimo. 


Ubutumwa bugira buti, “Dore Umukwe araje,” ntibwari bukigirwaho impaka cyane, 
nubwo igihamya cyatangwaga n'Ibyanditswe cyagaragaraga kandi kidashidikanywaho. 
Ubwo butumwa bwaherekejwe n'imbaraga ikomeye yakanguraga imitima. Nta gushidikanya 
cyangwa kubaza byinshi kwariho. Igihe Kristo yinjiraga muri Yerusalemu nk’umuneshi, 
abantu benshi bari bavuye hirya no hino mu gihugu baje kwizihiza umunsi mukuru, bihutiye 
kujya ku musozi wa Elayono maze ubwo bifatanyaga n'imbaga y'abantu bari bashagaye 
Yesu, nabo buzuwe n’°ubwuzu bwariho muri iyo saha maze bafatanya n'abandi gutera hejuru 
bavuga bati: “Hoziyana mwene Dawidi, hahirwa uje mu izina ry’Uwiteka!” 535 Ni muri ubwo 
buryo, abatizera bagiye baza mu materaniro y’ Abadiventisiti — bamwe bazanwe n'amatsiko, 

abandi bazanwe no kunegura — maze bageraho bagafatwa n'imbaraga yemeza imitima 
yajyaniranaga n'ubu butumwa ngo, “Dore Umukwe araje!” 


Muri icyo gihe, hariho ukwizera kwatumaga amasengesho asubizwa, ukwizera kwari 
kwishingikirije ku ngororano. Nk'uko ibitonyanga by’imvura bigwa mu butaka bwumye, ni 
ko Mwuka w'ubuntu yamanukiraga abashakaga Imana babishishikariye. Abari bategereje ko 
bidatinze bagiye guhagarara imbere y Umucunguzi wabo barebana amaso ku maso, bumvaga 
bafite ibyishimo bitavugwa. Uko imigisha yayo yasukwaga ku ndahemuka n'abizera, 
imbaraga yoroshya kandi itsinda ya Mwuka Muziranenge yaturishaga imitima ku rugero 
runini. 


Abari barakiriye ubwo butumwa bategerezanyaga ubwitonzi ukwegereza kw'igihe bari 
biringiyemo gusanganira Umukiza wabo. Buri gitondo, bumvaga ko inshingano yabo ya 
mbere ari iyo kumva bagite igihamya cy’uko bemerwa n'Imana. Imitima yabo yari ihurijwe 
hamwe kandi bagasengera hamwe ndetse bakanasabirana. Inshuro nyinshi bakundaga 
guteranira ahantu hiherereye kugira ngo basabane n'Imana, kandi amasengesho yabo 
yazamukaga mu ijuru aturutse aho babaga bateraniye haba mu mirima no mu mashyamba. 
Kumva ko bemewe n’Umukiza wabo ni byo byari ingenzi kuri bo kuruta gukenera ibyokurya 
bya buri munsi; kandi iyo intekerezo zabo zazagamo igicu cy'umwijima (urujijo), 
ntibahwemaga kugeza igihe icyo gicu cyeyukiye. Uko biyumvagamo ubuhamya bw’ubuntu 
bw'Imana bubabarira, ni ko barushagaho kwifuza kubona Uwo bakundaga cyane. 


Nyamara na none bari bagiye guhura no gucika intege bitewe no kubura icyo bari 
bategereje. Igihe bari bategereje cyarahise maze Umukiza wabo ntiyaza. Bari bategereje 
kugaruka kwe bafite ibyiringiro bidahungabanywa, none ubu babaye nk'uko byagendekeye 
Mariya ubwo yageraga ku mva y’Umukiza maze agasanga irimo ubusa, bityo agataka aboroga 
ati: “Bakuyemo Umwami wanjye sinzi aho bamujyanye.” 536 


Ku batizera, ubwoba butewe no gutekereza ko ubutumwa bwavugwaga bwaba ari 
ubw'ukuri, bwamaze igihe runaka bubabereye inkomyi. Igihe cyavuzwe kimaze guhita, ubwo 
bwoba ntibwahise bubashiramo. Ku ikubitiro ntibahangaye kwishima hejuru abo bantu bari 
bari mu mubabaro ukomeye wo kutabona icyo bari bategereje; ariko kubera ko nta kimenyetso 
babonaga cy’uburakari bw'Imana, bashize bwa bwoba bari bafite maze batangira kunenga no 
kugira urw’amenyo ba bandi bari mu gahinda. Itsinda rinini ry’abantu bari baravuze ko bizera 
ibyo kugaruka kwa Kristo bidatinze, baretse ukwizera kwabo. Abantu bamwe bari 
baragaragaweho ko bafite ibyiringiro cyane, bakozwe n’isoni cyane ku buryo bashatse 
guhunga bakava mu isi. Nk’uko Yona yabigenje, bitotombeye Imana maze bahitamo kuba 
bapfa aho kubaho. Abari barashingiye ukwizera kwabo ku bitekerezo by'abandi aho 
gushingira ku ijambo ry'Imana, bari biteguye guhindura ibitekerezo byabo nka mbere. 
Abakobanyi binjije mu murongo wabo abanyantege nke n'ibigwari maze bose bavugira 
hamwe ko nta kintu cyo gutinywa gihari cyangwa icyo abantu bategereza. Igihe cyari 

cyarahise, Umukiza ntiyari yaraje nk'uko bari bamwiteze, kandi isi yashoboraga kuguma uko 
yari iri mu gihe cy’imyaka ibihumbi byinshi. 


Abizera bamaramaje kandi b'indahemuka bari barahaze byose kubwa Kristo kandi bari 
barishimiye kubana nawe kuruta mbere. Nk'uko babyizeraga, bari baraburiye isi ubuheruka; 
kandi kubwo kwiringira ko bidatinze bagiye kwakirwa mu muryango w’Umutware wabo wo 
mu ijuru n'abamarayika bo mu ijuru, ku rwego rukomeye, bari baritandukanyije na rubanda 
rwose rutakiriye ubwo butumwa. Bari baragiye basengana umwete bagira bati: “Ngwino, 
Mwami Yesu! Ngwino vuba.” Nyamara ntiyaje. Noneho rero kongera kwikorera umutwaro 
uremereye w'ibirushya byo mu buzima n'ibitera kugira umutima uhagaze, ndetse no 
kwihanganira gukozwa isoni no gukwenwa n'ab'isi; ibyo byari ikigeragezo gikomeye cyo 
kwizera kwabo no kwihangana. 


Nyamara uko gukorwa n'isoni ntikwari gukomeye nk'uko abigishwa bagize igihe cyo 
kuza bwa Kristo bwa mbere. Ubwo Yesu yinjiraga muri Yerusalemu nk'umuneshi, 
abayoboke be bibwiye ko agiye kwima ingoma y'ubwami bwa Dawidi maze agakiza 
Abisirayeli ababakandamizaga. Kubera ibyiringiro bari bafite n'ibyo bari barangamiye 
binejeje, bakoranaga ishyaka baharanira guhesha ikuzo Umwami wabo. Benshi baramburaga 
imyambaro yabo mu nzira yanyuragamo, cyangwa bagasasa amashami y’imikindo afite 
ibibabi byinshi. Muri ibyo byishimo byinshi bari bafite, bafatanyirije hamwe bavuga bati: 
“Hoziyana mwene Dawidi!” Ubwo Abafarisayo bari babujijwe amahwemo kandi barakajwe 
n'urwo rusaku rw’ibyishimo, basabye Yesu gucecekesha abigishwa be maze arabasubiza ati: 
“Ndababwira yuko aba bahoze, amabuye yarangurura.” 537 Ubuhanuzi bwagombaga 
gusohora. Abigishwa basohozaga ubushake bw'Imana; nyamara bari bategereje kugerwaho 
no gucika intege gukomeye. Ariko hashize iminsi mike gusa, biboneye urupfu ruteye 
agahinda rw'Umukiza kandi bamubona ahambwa mu mva. Icyo bari bategereje 
nticyagezweho kandi ibyiringiro byabo nabyo byapfanye na Kristo. Igihe Umwami Yesu 
yavaga mu mva anesheje urupfu, ni bwo bashoboye gusobanukirwa ko byose byari 
byaravuzwe n'ubuhanuzi, kandi ko “Kristo akwiriye kubabazwa no kuzuka mu bapfuye.” 538 


Mu myaka magana atanu yari ishize, Umukiza yari yaravugiye mu kanwa kw'umuhanuzi 
Zekariya ati: “Nezerwa cyane wa mukobwa w’i Siyoni we! Rangurura wa mukobwa w'i 
Yerusalemu we, dore umwami wawe aje aho uri; ni we mukiranutsi, kandi azanye agakiza; 
yicishije bugufi agendera ku ndogobe, ndetse no ku cyana cyayo.” 539 Iyo abigishwa 
bamenya ko Kristo yari agiye gucirwa urubanza ndetse agapfa, ntibaba barasohoje ubu 
buhanuzi. 


Mu buryo nk'ubwo, Miller na bagenzi be basohoje ubuhanuzi maze bamamaza ubutumwa 
Imana yari yaravuze ko buzabwirwa abatuye isi, ariko ntibaba barabwamamaje iyo baza kuba 
barasobanukiwe neza n'ubuhanuzi bwerekanaga gucika intege kwabo, kandi bukagaragaza 
ubundi butumwa bugomba kubwirizwa amahanga yose mbere yo kugaruka k’Umukiza. 

Ubutumwa bwa marayika wa mbere n'ubw'uwa kabiri bwavuzwe mu gihe gikwiye kandi 
bwakoze umurimo Imana yari yaragenye ko buzakora. 


Abatuye isi bose bari bahanze amaso Abadiventisiti, biteze ko gahunda n’imikorere yabo 
yose bizarekwa ubwo igihe cyari kurangira maze Kristo ntiyigere aza. Ariko mu gihe hari 
abantu benshi baretse ukwizera kwabo, bitewe n'ikigeragezo gikomeye banyuzemo, 
habayeho n'abandi bahagaraye bashikamye. Imbuto z'itsinda ryavugaga ubutumwa bwo 
kugaruka kwa Kristo, umwuka wo kwicisha bugufi no kwihana mu mutima, umwuka wo 
kwitandukanya n’iby’isi no kuvugurura imibereho waranze umurimo, wahamije ko uwo 
murimo wari uw Imana. Ntabwo bahangaye guhakana ko imbaraga ya Mwuka Muziranenge 
yaherekeje ibwirizwa ry” ubutumwa bwo kugaruka kwa Kristo, kandi nta kosa babonaga mu 
buryo bumvaga ibihe by’ubuhanuzi. Ababarwanyaga b'abanyambaraga ntibari barageze ku 
ntego yabo yo gusenya uburyo basobanuraga ubuhanuzi. Ntibashoboraga kwemera kureka 
ibyo bizeraga babaga baragezeho binyuze mu kwiga Ibyanditswe babishishikariye kandi 
basenga, batabonye igihamya cya Bibiliya gitanzwe n'abantu bamurikiwe na Mwuka 
w'Imana kandi bafite imitima igurumanishwa n'imbaraga nzima ya Mwuka. Ibyo bizeraga 
byabaga byarashoboye gutsinda ijorwa rikomeye ndetse no kurwanywa bikabije n’abigisha 
b'ibimenyabose mu by’idini ndetse n’abanyabwenge mu by'isi. Byabaga kandi byaratsinze 
imbaraga zishyize hamwe z'ubuhanga n'ubutyoza ndetse no gukerenswa no gusuzugurwa 
n'abanyacyubahiro kimwe n'aboroheje. 


Ni iby'ukuri ko hari harabayeho gutsindwa ku byerekeye ibyari byitezwe ko byagombaga 
kubaho, nyamara n'ibyo ntibyashoboraga guhungabanya kwizera ijambo ry’Imana kwabo. 
Ubwo Yona yatangazaga ubutumwa mu nzira z'umujyi wa Niniwe ko mu minsi mirongo ine 
uwo mujyi uzasenywa, Uhoraho yemeye kwicisha bugufi kw’ Abanyaniniwe maze abongerera 
igihe cy’`imbabazi. Nyamara ubutumwa Yona yari yigishije bwari bwaturutse ku Mana, kandi 
Niniwe yagenzuwe mu buryo buhuye rwose n'ubushake bw'Imana. Abadiventisiti bizeye mu 
buryo nk'ubwo ko Imana yari yabahamagariye kuvuga ubutumwa bw’imbuzi bwerekeye 
urubanza. Baravuze bati: “Uwo muburo wagenzuye imitima y’abantu bose bawumvise kandi 
ukangurira abantu gukunda ukuza k’Umukiza naho ku rundi ruhande uwo muburo ubyutsa 
urwango rutagaragara neza rwo kwanga kugaruka k'Umukiza, nyamara urwo rwango ruzwi 
n'Imana. Uwo muburo waciye umurongo, . . kugira ngo abari gusuzuma imitima yabo 
babashe kumenya uruhande bari guhereramo iyo Umukiza Yesu ajya kuba yaraje igihe yari 
yitezwe. Uwo murongo waberetse niba barajyaga kuvuga n’ijwi rirenga bati: “Dore! Iyi ni yo 
Mana yacu twategereje, ni yo izadukiza;” cyangwa niba bari gutakira ibitare n’imisozi ngo 
bibagwire kugira ngo bibahishe amaso y’Iyicaye ku ntebe ndetse n'Tumujinya w'Umwana 
w'Intama. Nk'uko tubyizera, Imana yagerageje abana bayo muri ubwo buryo. Yagerageje 
ukwizera kwabo, irabagenzura kugira ngo irebe ko mu gihe cy'ibigeragezo bashobora 
gusubira inyuma bakava mu mwanya yashoboraga kubona ko yabashyiramo cyangwa niba 
bari kuzibukira iyi si kandi bagashingira ibyiringiro byabo mu ijambo ry'Imana.” 540 


297 


Umwuka W'Imijyi Ibiri 





Imyumvire y'abari bacyizera ko Imana yari yarabayoboye mu byababayeho mu bihe 
byashize igaragazwa mu magambo William Miller yanditse agira ati: “Tyaba byashobokaga 
ko nongera gutangira ubuzima nabayeho, mfite ibihamya nk'ibyo nari mfite cya gihe, ni ukuri 
mbaye indahemuka ku Mana no ku bantu, nagombye gukora nk'uko nakoze.” “Ndiringira ko 
nameshe imyenda yanjye nkaba ntabarwaho amaraso ya bagenzi banjye. Nk'uko byari mu 
bushobozi bwanjye, ndumva ntabarwaho icyaha cyose mu gucirwaho iteka kwabo.” Uwo 
muntu w'Imana yarongeye arandika ati: “Nubwo incuro ebyiri zose ntabonye ibyo nari 
ntegereje, ntabwo nigeze ntembagara ngo ncike intege... Uko niringiye kugaruka kwa Kristo 
biracyankomeyemo nka mbere. Nyuma y’imyaka myinshi yo gutekereza nitonze, nakoze gusa 
ibyo niyumvisemo ko ari inshingano yanjye ikomeye ngomba gukora. Niba naribeshye, 
nabikoze kubw'urukundo rundimo nkunda bagenzi banjye ndetse no kubera inshingano mfite 
imbere y'Imana.” “Icyo nzi ni kimwe: sinigeze ngira icyo mbwiriza uretse ibyo nizeraga; 
kandi Imana yabanye nanjye; ububasha bwayo bwigaragarije mu murimo nakoraga kandi 
ibintu byinshi byiza byarakozwe.” “Uko abantu bose babibona, bigaragara ko abantu ibihumbi 
byinshi bakangukiye kwiga Ibyanditswe babitewe n’ibibwirizwa by’icyo gihe; kandi muri 
ubwo buryo, kubwo kwizera no kwezwa mu maraso ya Kristo, biyunze n'Imana.” 541 
“Sinigeze mparanira kuvugwa neza n'abibone, nta nubwo nigeze mpinda umushyitsi imbere 
y'amakuba ntejwe n'ab'isi. Ubu sinzigera mbasaba kundeba neza, kandi nta n’°ubwo nzigera 
nkora ibirenze ibyo nsabwa kugira nkangure urwango rwabo. Sinzigera mbasaba kurokora 
ubugingo bwanjye, cyangwa ngo nange kubutanga niba Imana mu kugira neza kwayo yemeye 
ko ari ko bigenda.” 542 


Ntabwo Imana yigeze itererana abayo. Mwuka wayo yakomeje kubana n'abatarihutiye 
kwanga umucyo bari barakiriye kandi ngo bahakane inyigisho z'itsinda ryabwirizaga 
ubutumwa bwo kugaruka kwa Kristo. Mu Rwandiko rwandikiwe Abaheburayo hari 
amagambo yo gutera ubutwari no kuburira abageragejwe kandi bari bategereje muri icyo gihe 
cy'akaga: “Nuko rero ntimute ubushizi bw”ubwoba bwanyu, bufite ingororano ikomeye. 
Kuko mukwiriye kwihangana, kugira ngo nimumara gukora ibyo Imana ishaka, muzahabwe 
ibyasezeranijwe. Haracyasigaye igihe kigufi cyane, kandi uzaza, ntazatinda. Ariko 
umukiranutsi wanjye azabeshwaho no kwizera. Nyamara nasubira inyuma, umutima wanjye 
ntuzamwishimira. Ariko twebweho ntidufite gusubira inyuma ngo turimbuke, ahubwo dufite 
kwizera, kugira ngo tuzakize ubugingo bwacu.” 543 


Kuba iyi mpuguro ibwirwa itorero ryo mu minsi y'imperuka bigaragarira mu magambo 
yerekana ko kugaruka k’Umukiza kwegereje agira ati: “Haracyasigaye igihe kigufi cyane 
kandi uzaza ntazatinda.” Ayo magambo yerekana mu buryo busobanutse ko hashobora 
kubaho igisa no gutinda kandi ko Umukiza asa n'aho atinze. Amabwirizwa atangwa ahangaha 
ajyanye by”umwihariko n'ibyabaye ku Badiventisiti muri icyo gihe. Abantu babwirwaga ayo 
magambo bari mu kaga ko kurohama mu kwizera. Bari barakoze iby’ubushake bw'Imana 
bakurikije amabwiriza ya Mwuka w'Imana n'ijambo ryayo; nyamara ntibashoboraga 
gusobanukirwa n'umugambi wayo mu byari byarababayeho, kandi nta nubwo bashoboraga 

kumenya inzira banyuramo, bityo bagize ikigeragezo cyo gushidikanya ko Imana ari yo 
yabayoboye koko. Amagambo akurikira yajyanaga by’umwihariko n’icyo gihe: “Ariko 
umukiranutsi wanjye azabeshwaho no kwizera.” Nk'uko umucyo urabagirana w’“urusaku 
rwa mu gicuku” wari waramurikiye inzira zabo kandi bakaba bari barabonye ubuhanuzi 
buhishurwa kandi bakaba barabonaga ibimenyetso bisohora byiyungikanya byerekana ko 
kugaruka kwa Kristo kuri bugufi, nk'uko byagenze bari baragendeye ku byo babonaga. Ariko 
muri icyo gihe, bamaze gucika intege kubwo ibyiringiro byabo bidasohoye, bashoboraga 
gushikama gusa kubwo kwizera Imana n'ijambo ryayo. Ababakobaga baravugaga bati: 
“Mwarashutswe. Nimureke kwizera kwanyu maze muvuge ko ubutumwa bw’ Abadiventisiti 
bukomoka kuri Satani.” Nyamara ijambo ry'Imana ryo ryaravuze riti: “Ariko umukiranutsi 
nasubira inyuma, umutima wanjye ntuzamwishimira.” Kureka kwizera kwabo rero no 
guhakana imbaraga ya Mwuka Muziranenge yari yaraherekeje ubutumwa, byajyaga kuba 
gusubira inyuma berekeza mu kuzimira burundu. Kugira ngo bashikame bakomezwaga 
n’amagambo ya Pawulo aho yavuze ati: “Ntimute ubushizi bw” ubwoba bwanyu;” “mukwiriye 
kwihangana;” “kuko hasigaye igihe kigufi cyane, kandi uzaza, ntazatinda.” Ikintu kimwe 
rukumbi bagombaga gukora cyari ukugundira umucyo bari barahawe n'Imana, bagashikama 
ku masezerano yayo kandi bagakomeza kwiga Ibyanditswe Byera, bagategereza guhabwa 
undi mucyo mushya bihanganye 

IGICE CYA 23 — UBUTURO BWERA NI |KI? 


Isomo ryo muri Bibiliya ryarushije ayandi yose kuba urufatiro n’inkingi byo kwizera 
kw'abategereje kugaruka kwa Kristo ni iri rivuga ngo: “Bizageza iminsi ibihumbi bibiri na 
magana atatu uko bukeye bukira: nyuma ubuturo bwera buzabone kwezwa.” 544 Aya 
magambo yagiye amenywa cyane n’abizera bose ko kuza k' Umwami kwegereje. Abantu 
ibihumbi byinshi bagiye basubiramo aya magambo y'ubuhanuzi nk'ishingiro ryo kwizera 
kwabo. Bose bumvaga ko ibyo bategereje bihebuje ndetse n’ibyiringiro byabo byavuzwe muri 
iri somo byagombaga kubaho. Iyo minsi y'ubuhanuzi yari yagaragajwe ko izarangira mu 
muhindo w'umwaka wa 1844. Icyo gihe Abadiventisiti kimwe n'abandi Bakristo bo ku isi, 
bizeraga ko isi cyangwa se igice cyayo runaka ari ubuturo bwera. Bumvaga ko kwezwa 
k'ubuturo bwera ari ugutunganywa kw'isi itunganyijwe n'umuriro wo ku munsi ukomeye 
uheruka, kandi ko ibi byagombaga kubaho Kristo agarutse. Aho ni ho bakuye umwanzuro 
uvuga ko Kristo yagombaga kugaruka ku isi mu mwaka wa 1844. 


Nyamara igihe cyari cyavuzwe cyarageze ariko Kristo ntiyaza. Abizera bari bazi yuko 
ijambo ry'Imana ritabasha guhera ridasohoye. Uko basobanuraga ubuhanuzi kwabayemo 
kwibeshya; ariko se ikosa ryabo ryari riri he? Benshi bihutiye guhakana ko iminsi 2300 
yarangiye mu mwaka wa 1844. Nta mpamvu n’imwe yajyaga gutangwa uretse iyo kuba Kristo 
ataraje igihe yari ategerejweho. Bajyaga impaka bavuga ko niba iyo minsi y’ubuhanuzi 
yararangiye mu 1844, Kristo yagombye kuba yaraje kweza ubuturo bwera akoresheje 
kwejesha isi umuriro; kandi ko kuva ataraje, ubwo rero iyo minsi ntiyashoboraga kuba 
yararangiye. 


Kwemera uwo mwanzuro kwari uguhakana ibyari byarasesenguwe mbere byerekeye ibihe 
by'ubuhanuzi. Bari barabonye ko iminsi 2300 yatangiriraga igihe itegeko ryo gusana no 
kubaka Yerusalemu ryashyirwagaho na Artaxerxes (Aritazerusi) rigashyirwa mu bikorwa mu 
muhindo w'umwaka wa 457 mbere ya Kristo. Hafashwe ko iki ari cyo gihe cy’itangiriro, nta 
kwihenda kwaba kwarabaye ku byavuzwe byagaragajwe mu busobanuro bw’icyo gihe 
kivugwa muri Daniyeli 9:25-27. Ibyumweru mirongo itandatu n’icyenda, ari yo myaka 483 
ibanza yo mu myaka 2300, ni byo byagombaga kugera kuri Mesiya, Uwasizwe; kandi 
umubatizo wa Kristo ndetse no gusigwa na Mwuka Wera, mu mwaka wa 27 N.K 545, 
byasohoje rwose ibyari byaravuzwe. Hagati mu cyumweru cya mirongo irindwi, Mesiya 
yagombaga gukurwaho. Nyuma y'imyaka itatu n’igice amaze kubatizwa, Kristo yarabambwe, 
hari mu gihe cy'urugaryi rw’°umwaka wa 31 N.K. Igihe cyose cy’ ibyumweru mirongo irindwi 
cyangwa imyaka 490 cyari kigenewe Abayuda by’umwihariko. Mu iherezo ry'icyo gihe, 
ishyanga ry’ Abayuda ryahamije ko ryanze Kristo binyuze mu gutoteza abigishwa be, maze 
mu mwaka wa 34 N.K intumwa zerekeza mu banyamahanga. Bityo imyaka 490 ibanza mu 
myaka 2300 iba irarangiye, hasigara imyaka 1810. Uhereye mu mwaka wa 34, usanga ya 
myaka 1810 igenda ikagera mu mwaka wa 1844. Marayika yaravuze ati: “Ubuturo bwera 


300 


Umwuka W'Imijyi Ibiri 





bubone kwezwa.” Ibyari byaravuzwe n'ubuhanuzi byose byabanje byagiye bisohora rwose 
ku gihe byari byaravuzwe ko bizaberaho. 


Ufatiye kuri iyo mibare imaze gutangwa, byose byagaragaraga neza kandi bitabusanya, 
uretse ko nta na kintu na kimwe cyabayeho mu mwaka wa 1844 cyasubizaga ikibazo 
cyerekeye kwezwa k’ubuturo bwera. Guhakana ko iyo minsi yarangiye icyo gihe byari 
gutuma ibyerekeye iyo ngingo byose bishyirwa mu rujijo, kandi bikaba guhakana imyizerere 
yose ishingiye ku gusohozwa k'ubuhanuzi. 


Ariko Imana yari yarayoboye ubwoko bwayo mu itsinda rikomeye ryavugaga ubutumwa 
bwo kugaruka kwa Kristo. Ubushobozi bwayo n’ikuzo ryabyo byari byariyerekanye muri uwo 
murimo, kandi ntiyari kwemera ko urangirira mu mwijima no gucika intege, kandi ngo 
unengwe kuba umurimo ushingiye ku kinyoma ndetse no gutwarwa n'ubwaka. Imana ntiyari 
kureka ngo ijambo ryayo rishidikanyweho. 


Nubwo abantu benshi bahakanye imisobanurire yabo ya mbere y'ibihe by’ubuhanuzi 
kandi bagahakana ukuri kw'itsinda rishingiye kuri ubwo busobanuro, abandi bo ntibifuzaga 
kureka ingingo zo kwizera ndetse n'ibyabayeho byari bishyigikiwe n’Ibyanditswe Byera 
n'ubuhamya bwa Mwuka w'Imana. Bizeraga ko bari barakurikije amahame atunganye 
yerekeye imisobanurire mu buryo bigaga ubuhanuzi, kandi bumvaga ko kugundira ukuri bari 
baramaze kwakira ndetse no gukomeza inzira biyemeje yo gucukumbura muri Bibiliya ari 
byo nshingano yabo. Basenganaga umwete, bakongera gusuzuma imyizerere yabo kandi 
bakiga Ibyanditswe kugira ngo bamenye aho ikosa ryabo riri. Bamaze kubona ko nta kosa 
bafite mu buryo basesenguraga ibihe by'ubuhanuzi, byabateye kurushaho kwigana 
ubushishozi ingingo y’ubuturo bwera. 


Mu bushakashatsi bwabo, bamenye ko nta gihamya na kimwe kiboneka mu Byanditswe 
Byera gishyigikira igitekerezo cyabaye gikwira kivuga ko isi ari ubuturo bwera. Ahubwo muri 
Bibiliya bahasanzemo ubusobanuro bwuzuye bw’ingingo yerekeye ubuturo bwera, imiterere 
yabwo, aho buri, ndetse n’imirimo ibukorerwamo. Bityo ibihamya by’abanditsi bera bibaha 
ubusobanuro bwumvikana neza kandi bufatika bituma ibyibazwaga byose bishira. Mu 
Rwandiko yandikiye Abaheburayo intumwa Pawulo aravuga ati: “Isezerano rya mbere ryo 
ryari rifite imihango y’ubutambyi, rifite n’ Ahera h'iyi si; kuko hariho ihema ribanzirizwamo, 
ryarimo igitereko cy'amatabaza, n’ameza, n’imitsima iyateretseho imbere y'Imana; rikitwa 
Ahera. Kandi hirya y'inyegamo y'umwenda wa kabiri ukinze, hariho ihema, hitwa Ahera 
cyane. Aho harimo icyotero cyacuzwe mu izahabu, n’isanduku y’isezerano yayagirijweho 
izahabu impande zose, irimo urwabya rw’izahabu rurimo manu, irimo na ya nkoni ya Aroni 
yapfunditse uburabyo na bya bisate by’amabuye byanditsweho isezerano. Hejuru yayo hariho 
Abakerubi b'icyubahiro bateye igicucu intebe y’imbabazi.” 546 


Ubuturo bwera Pawulo avuga muri iyi mirongo ni ihema ry’ibonaniro ryubatswe na Mose 
abitegetswe n'Imana ngo ribe ubuturo bw'Isumbabyose ku isi. “Kandi bandemere ubuturo 

musozi ari kumwe n'Imana. Abisirayeli bagendaga mu butayu, kandi ihema ry’ibonaniro 
ryubatswe muri ubwo buryo kugira ngo bubashe kujya bwimukanwa; nyamara bwari 
inyubako ifite ubwiza buhebuje. Inkuta zabwo zari zikozwe mu mbaho zihagaze 
zifatanyishijwe izahabu kandi zishinzwe mu ifeza, mu gihe igisenge cyari gikozwe mu 
myenda ikomeye cyangwa ibitwikirizo, iby’inyuma bikozwe mu mpu naho iby’imbere mu 
myenda myiza cyane y'umuhemba iboshywe irimo amashusho y’abakerubi. Uretse imbuga 
yo hanze mu rugo yari irimo igicaniro cy’ibitambo bitwikwa, ihema ry’ibonaniro ubwaryo 
ryari rigizwe n'ibyumba bibiri, kimwe cyitwa ahera, ikindi cyitwa ahera cyane. Byabaga 
bitandukanyijwe n'umwenda mwiza cyane; kandi umwenda nk'uwo ni wo wafungaga 
umuryango w'urwinjiriro rw icyumba cya mbere. 


Mu cyumba cy'ahera, mu ruhande rwerekeye amajyepfo yacyo, habaga igitereko 
cy’amatabaza kiriho amatabaza arindwi yamurikiraga ubwo buturo bwera ku mwanywa na 
nijoro. Ahagana mu majyaruguru y’icyo cyumba habaga ameza y’imitsima yo kumurikwa; 
kandi imbere y umwenda watandukanyaga ahera n'ahera cyane habaga igicaniro cy”imibavu 
gikozwe mu izahabu cyaturukagaho umwotsi w'impumuro nziza, uvanze n’amasengesho 
y’Abisirayeli, wazamukaga buri munsi imbere y'Imana. 


Ahera cyane habaga isanduku y’isezerano, yari ikozwe mu giti cy' agaciro kenshi, isizwe 
izahabu kandi yabaga irimo ibisate bibiri by'amabuye Imana yari yanditseho Amategeko 
Cumi. Hejuru y'iyo sanduku, hari igipfundikizo, kandi kuri cyo hari intebe y’imbabazi 
ikoranywe ubuhanga buhanitse, iriho abakerubi babiri, umwe ari ku mpera imwe undi ari ku 
yindi kandi bose bakozwe mu izahabu ikomeye. Muri iki cyumba ni ho Imana yigaragarizaga 
mu gicu kirabagirana hagati y’abakerubi. 


Igihe Abaheburayo (Abisirayeli) bari bamaze gutura muri Kanani, ihema ry’ibonaniro 
ryasimbuwe n’urusengero rwubatswe na Salomo. Nubwo rwari inyubako itaravaga aho iri 
kandi ikaba yari yubatswe ahantu hagari, rwakomeje gukurikiza ingero nk’iza mbere kandi 
rushyirwamo ibikoresho bihwanye rwose. Muri iyo nyubako ni ho ubuturo bwera bwabaga, 
uretse igihe bwasenywaga bukaba umusaka mu gihe cya Daniyeli kugeza igihe rwasenywe 
burundu n’ Abaroma mu mwaka wa 70 N.K. 


Ubu ni bwo buturo bwera bwonyine bwabaye ku isi Bibiliya igira icyo ivugaho. Pawulo 
yabuvuzeho ko ari ubuturo bwera bwo mu isezerano rya mbere. Ariko se isezerano rishya ryo 
nta buturo bwera rifite? 


Tugarutse mu rwandiko Pawulo yandikiye Abaheburayo, abashakashakaga kumenya 
ukuri baje kuvumbura ko hariho ubuturo bwera bwa kabiri, cyangwa ubuturo bwera 
bw'isezerano rishya, buvugwa mu magambo ya Pawulo twamaze kuvuga ngo: “Isezerano rya 
mbere na ryo ryari rifite imihango y'ubutambyi, rifite n' Ahera h'iyi si.” Gukoresha ijambo “ 
naryo” byerekana ko intumwa Pawulo yari yavuze mbere iby'ubwo buturo bwera. Usubiye 
inyuma ku itangiriro ry igice cya munani, usoma ngo: “Mu byo tuvuga igikomeye ni iki ngiki: 
Dufite umutambyi mukuru umeze atyo, wicaye iburyo bw’intebe y’ Ikomeye cyane yo mu 

ijuru, ukorera Ahera ho mu ihema ry'ukuri, iryo abantu batabambye ahubwo ryabambwe 
n’ Umwami Imana.” 548 


Muri iyi mirongo haragara ubuturo bwera bw'isezerano rishya. Ubuturo bwera 
bw'isezerano rya mbere bwubatswe n'umuntu, bwubatswe na Mose; ariko ubu bwo 
bwubatswe n’Uwiteka ubwe ntabwo ari umuntu. Muri ubwo buturo bwera, ni ho abatambyi 
bo ku isi bakoreraga umurimo wabo; ariko muri ubu bwo, Kristo ubwe, we Mutambyi wacu 
Mukuru uruta bose, ni we ukorera iburyo bw’ Imana. Ubuturo bwera bumwe bwari buri ku isi 
, ariko ubundi buri mu ijuru. 


Ikindi kandi, ihema ry'ibonaniro ryubatswe na Mose ryari ryakozwe hakurikijwe 
icyitegererezo cyatanzwe. Uwiteka yahaye Mose amabwiriza ati: “Muzabureme buse n’ibyo 
ngiye kukwereka byose, icyitegererezo cy'ubuturo n’icy’ibintu byabwo byose.” Hongeye 
gutangwa itegeko ngo: “Ugire umwete wo kubirema, ukurikize icyitegererezo cyabyo 
werekewe kuri uyu musozi.” 849 Kandi Pawulo avuga ko ihema ry'ibonaniro rya mbere 
“ryashushanyaga iby’icyo gihe, ahatangirwaga amaturo hagatambirwa n’ibitambo;” kandi ko 
ahera haryo, “hashushanyaga ibintu byo mu ijuru;” ko abatambyi batangaga amaturo 
bakurikije amategeko yatanzwe, bakoraga uwo murimo ari “igishushanyo n’igicucu cy’ibyo 
mu ijuru,” kandi ko “Kristo atinjiye ahera haremwe n'intoki, hasuraga ha handi h'ukuri, 
ahubwo yinjiye mu ijuru ubwaho, kugira ngo none ahagarare imbere y’Imana ku bwacu.” 550 


Ubuturo bwera bwo mu ijuru, aho Kristo akorera ku bwacu, ni bwo mwimerere w’ubuturo 
bwera bwubatswe na Mose bwari ishusho y'ubw umwimerere. Imana yashyize Mwuka wayo 
ku bubatse ubuturo bwera bwo ku isi. Ubuhanga bwagaragajwe mu kubaka ubwo buturo 
bwari ukwigaragaza k'ubwenge bw'Imana. Inkuta zabwo zariho izahabu nyinshi, impande 
zose zarabagiranaga umucyo waturukaga kuri ya matabaza arindwi yo ku gitereko 
cy”amatabaza gikozwe mu izahabu. Ameza y’imitsima yo kumurikwa n’igicaniro cy”imibavu 
byarabagiranaga nk'izahabu yatunganijwe. Umwenda ukomeye mwiza cyane wari ukoze 
igisenge, wari urimo amashusho y'abakerubi aboshywe mu budodo bw'umukara unoze 
n’ubw’umuhengeri n'jubw”umuhemba; byongereraga ubwiza aho hantu. Hirya y'umwenda 
ugabanya ahera n'ahera cyane hari Shekina yera, yari ukwigaragaza k'ubwiza bw'Imana, 
kandi imbere ya Shekina nta muntu wundi washoboraga kuhinjira ngo abeho uretse 
umutambyi mukuru wenyine. 


Ubwiza butagereranywa bw’ihema ry’ibonaniro ryo ku isi bwerekaga umuntu ubwiza 
butangaje bw’ubuturo bwera bwo mu ijuru aho Kristo, Umutambyi wacu mukuru adusabira 
imbere y'intebe y'ubwami y'Imana. Aho Umwami w'abami atuye, aho abantu uduhumbagiza 
bamukorera kandi abantu inzovu incuro inzovu bamuhagaze imbere.” 551 Ubwo buturo 
bwuzuwemo ubwiza bw’intebe y'ubwami bw'iteka ryose, aho abaserafi ari bo barinzi bayo 
barabagirana kandi bipfuka mu maso baramya. Aho hantu ntihajyaga kubona ikihagaragaza 
uretse ishusho nto yerekana ubunini bwaho n'ubwiza bwaho muri ya nyubako nziza yubatswe 
n'amaboko y'abantu. Nyamara ukuri kw'ingenzi kwerekeye ubuturo bwera bwo mu ijuru 

ndetse n’°umurimo ukomeye uhakorerwa kubwo gucungurwa k'umuntu, byigishwaga 
n'ubuturo bwera bwo ku isi n’imirimo yabukorerwagamo. 


Ahera h'ubuturo bwera bwo mu ijuru hahagarariwe n'ibyumba bibiri byabaga mu buturo 
bwera bwo ku isi. Ubwo yari mu iyerekwa, intumwa Yohana yahawe kwitegereza ingoro 
y'Imana mu ijuru, yahabonye “amatabaza arindwi yaka umuriro yamurikiraga imbere y'iyo 
ntebe.” 552 Yabonye umumarayika “afite icyotero cyacuzwe mu izahabu, ahabwa imibavu 
myinshi, ngo ayongere ku masengesho y’abera bose, ayishyire ku gicaniro cy’izahabu kiri 
imbere ya ya ntebe.” 553 Muri iri yerekwa, umuhanuzi yemerewe kwitegereza icyumba cya 
mbere cy’ubuturo bwera bwo mu ijuru; maze abonayo “amatabaza arindwi yaka” n’“igicaniro 
cy'izahabu,” byashushanywaga n'igitereko cy”amatabaza gicuzwe mu izahabu n’igicaniro 
cy'imibavu byo mu buturo bwera bwo ku isi. Na none, “urusengero rw'Imana mu ijuru 
rwarakinguwe,” (Ibyahishuwe 11:19), maze Yohana abona hirya y'umwenda 
watandukanyaga ibyumba bibiri by’ihema ry’ibonaniro bityo areba ahera cyane. Aho hantu 
yahabonye “isanduku y’isezerano ry’ Imana,” yashushanywaga n’isanduku yera yakozwe na 
Mose kugira ngo ibikwemo amategeko y'Imana. 


Bityo, abigaga iyo ngingo babonye igihamya kidashidikanywaho cy'uko mu ijuru hari 
ubuturo bwera. Mose yubatse ubuturo bwo ku isi akurikije icyitegererezo yeretswe. Pawulo 
yigisha ko icyo cyitegererezo cyari cyo buturo nyakuri buri mu ijuru. 


Mu buturo bwo mu ijuru, aho Imana iganje, ingoma yayo ishingiye ku butungane 
n'urubanza. Ahera cyane ni ho hari amategeko yayo, ari yo agaragaza ibitunganye kandi 
abantu bose bagomba gusuzumishwa. Isanduku ibitswemo ibisate bibiri byanditsweho 
amategeko ipfundikijwe intebe y'imbabazi (intebe y'ubuntu), imbere yayo ni ho Kristo 
asabira umunyabyaha kubw'amaraso Ye. Ni muri ubwo buryo hariho ishusho y'ubumwe 
hagati y'ubutabera n’imbabazi mu nama yo gucungura umuntu. Ubwo bumwe bwashoboraga 
gutegurwa n'ubwenge bw'Imana yonyine kandi ubushobozi bwa Yo bwonyine ni bwo 
bwashoboraga kubusohoza. Ni ubumwe bwuzuza ijuru ryose gutangara no kuramya. 
Abakerubi bo mu buturo bwera ku isi, bari berekeje amaso ku ntebe y’ihongerero bubashye, 
bashushanyaga uko ingabo zo mu ijuru zitaye ku kwitegereza umurimo wo gucungura 
umuntu. Aha niho hagaragarira ubwiru bw’imbabazi. Abamarayika bifuza kwitegereza uko 
Imana ikiranuka mu kugira intungane umunyabyaha wihanye kandi ikavugurura umubano 
wayo n'inyokomuntu yacumuye; kandi ko Kristo yashoboraga guca bugufi kugira ngo 
azahure abantu benshi batabarika abakure mu rwobo rw'irimbukiro maze abambike 
imyambaro izira ikizinga y'ubutungane bwe kugira ngo abinjize mu muryango 
w'abamarayika batigeze bacumura, kandi ngo bazabe imbere y'Imana ubuziraherezo. 


Umurimo wa Kristo nk'usabira umuntu ku Mana ugaragarira muri bwa buhanuzi bwiza 
bwa Zekariya bwerekeje kuri wa wundi “witwa Shami.” Umuhanuzi Zekariya aravuga ati: 
“Azubaka urusengero rw Uwiteka , azagira icyubahiro, azicara ku ntebe y'Tubwami ategeke; 
kandi azaba umutambyi ku ntebe ye; bombi bazahuza inama zizana amahoro.” 554 

“Azubaka urusengero rw'Uwiteka.” Kubw'igitambo cye n'umurimo w'ubuhuza, Kristo 
ni we rufatiro kandi akaba n’umwubatsi w’itorero ry’ Imana. Intumwa Pawulo amwita “ibuye 
rikomeza imfuruka. Muri we inzu yose iteranijwe neza, irakura ngo ibe urusengero rwera mu 
Mwami Yesu.” Aravuga ati: “Muri we namwe murubakanwa, kugira ngo mube inzu yo 
kubabwamo n'Imana mu mwuka.” 555 


“Azahabwa ikuzo.” Kristo ni we ukwiriye ikuzo kubwo kuba yaracunguye inyokomuntu 
yacumuye. Igihe cy’iteka ryose, indirimbo y’abacunguwe izahora ari iyi ngo: “udukunda, 
kandi watwejeshejeho ibyaha byacu amaraso ye, . . . icyubahiro n'ubutware bibe ibye, iteka 
ryose.” 556 


“Azicara ku ntebe ye y'ubwami aganze; kandi azaba umutambyi ku ngoma ye.” Ntabwo 
ubu yicaye ku ntebe ye y’ubwiza; ingoma y’ubwiza (ikuzo) ntiyari yima. Ubwo umurimo we 
w'ubuhuza uzaba urangiye, ni ho “Umwami Imana izamuha intebe y'ubwami ya sekuruza 
Dawidi,” kandi ni ubwami “butazashira.” 557 Nk" Umutambyi, ubu Kristo yicaranye na Data 
wa twese ku ntebe Ye y'ubwami.” 558Uri ku ntebe y'ubwami iteka ryose, Uwibeshejeho ni 
we “wishyizeho intimba zacu, akikorera imibabaro yacu,” ni we “wageragejwe mu buryo 
bwose nkatwe keretse yuko atigeze akora icyaha,” kugira ngo “abashe gutabara 
abageragezwa.” “Icyakora nihagira umuntu ukora icyaha, dufite umurengezi kuri Data wa 
twese, ni we Yesu Kristo ukiranuka.” 559 Utuvuganira ni nyiri umubiri washenjaguwe, 
ugacumitwa, kandi waranzwe n'imibereho izira ikizinga. Nyiri ibiganza byatewemo 
imisumari, urubavu rwatewemo icumu n’ibirenge byatobowe ni we usabira umuntu 
wacumuye, uwo gucungurwa kwe kwabonetse hatanzwe ikiguzi kitagerwa nka kiriya. 


“Bombi bazahuza Imana zizana amahoro.” Urukundo rwa Data wa twese, kimwe 
n'urw Umwana, ni isoko y'agakiza k'ikiremwamuntu cyacumuye. Mbere y'uko Yesu 
atandukana n’abigishwa be yarababwiye ati: “Simbabwira ko nzabasabira kuri Data kuko 
Data nawe abakunda ubwe.” 560 “Kuko muri Kristo ari mo Imana yiyungiye n'abari mu isi. 
” 561 Kandi mu murimo ukorerwa mu buturo bwera bwo mu ijuru, “inama zizana amahoro 
zizahuzwa hagati yabo bombi.” “Kuko Imana yakunze abari mu isi cyane, byatumye itanga 
Umwana wayo w'ikinege, kugira ngo umwizera wese atarimbuka, ahubwo ahabwe ubugingo 
buhoraho.” 562 


Ikibazo kibaza ngo: ” Ubuturo bwera ni iki?” gisubizwa mu buryo bwumvikana neza mu 
Byanditswe Byera. Ijambo “Ubuturo bwera,” nk'uko rikoreshwa muri Bibiliya, bwa mbere 
ryerekeje ku ihema ry’ibonaniro ryubatswe na Mose, nk’igishushanyo cy’ibyo mu ijuru. Bwa 
kabiri, ryerekeje ku “ihema ry’ibonaniro nyakuri” ryo mu ijuru, ari ryo ihema ryo ku isi 
ryatungaga agatoki cyangwa se ryashushanyaga. Igihe Kristo yapfaga, umurimo 
wakorerwagamo warahagaze. “Ihema ry’ibonaniro nyakuri” ryo mu ijuru, ni ryo buturo bwera 
bw'isezerano rishya. Kandi nk'uko ubuhanuzi bwa Daniyeli 8:14 bwasohoye muri ayo 
mateka, ubuturo bwera buvugaho bugomba kuba ubuturo bwera bw'isezerano rishya. Ku 
iherezo ry’iminsi 2300, mu mwaka wa 1844, hari hashize imyaka amagana menshi nta buturo 

bwera buri ku isi. Bityo rero ubuhanuzi buvuga ngo, “Bizageza iminsi ibihumbi bibiri na 
magana atatu uko bukeye bukira, nyuma ubuturo bwera buzabone kwezwa,” nta gushidikanya 
bwerekeje ku buturo bwera bwo mu ijuru. 


Nyamara ikibazo cy'ingenzi cyane kiracyakeneye gusubizwa: Kwezwa k'ubuturo bwera 
ni iki? Kuba harabagaho umurimo nk'uwo ufitanye isano n'ubuturo bwera bwo ku isi, 
bivugwa mu Byanditswe mu Isezerano rya Kera. None se mu ijuru hashobora kuba ikintu 
kigomba kwezwa? Mu Baheburayo 9 higishwamo mu buryo bweruye kwezwa k'ubuturo 
bwera bwo isi n'ubwo mu ijuru. “ kuko ukurikije amategeko, ibintu hafi ya byose byezwa 
n'amaraso, kandi amaraso atavuye, ntihabaho kubabarirwa ibyaha. Nuko rero, byari bikwiye 
ko ibishushanyo by'ibyo mu ijuru byezwa muri bene ubwo buryo, naho ibyo mu ijuru 
ubwabyo bikezwa n’ibitambo biruta ibyo,” 563 ari yo maraso y’igiciro cyinshi ya Kristo. 


Kwezwa kw'ubuturo haba mu buryo bw'igishushanyo ndetse no buryo nyakuri, bigomba 
gukorwa n’amaraso. Mu kweza ubuturo mu buryo bw’igishushanyo hakoreshwaga amaraso 
y'amatungo; naho kwezwa nyakuri bikorwa n'amaraso ya Kristo. Impamvu Pawulo atanga 
y'uko uku kwezwa kugomba gukorwa hifashishijwe amaraso, ni uko “amaraso atavuye 
hatabaho kubabarirwa ibyaha.” Kubabarirwa ibyaha, cyangwa gukuraho ibyaha, ni umurimo 
ugomba gukorwa. Ariko se byari gushoboka bite ko icyaha gihuzwa n'ubuturo bwera, haba 
mu ijuru cyangwa ku isi? Ibi byamenyekana harebwe ku muhango wakorwaga ufite icyo 
ushushanya; kuko abatambyi bakoraga umurimo w'ubutambyi ku isi, bakoraga “umurimo 
wari igishushanyo n'igicucu cy'ibyo mu ijuru.” 564 


Imirimo y'ubuturo bwera bwo ku isi yari igabanijwemo imigabane ibiri: buri munsi 
abatambyi bakoreraga ahera, mu gihe rimwe gusa mu mwaka ari ho umutambyi mukuru 
yakoraga umurimo udasanzwe wo guhongerera akawukorera ahera cyane ku bwo kweza 
ubuturo bwera. Buri munsi umunyabyaha wihannye yazanaga ituro rye ku irembo ry" ihema 
ry’ibonaniro, maze akarambika ikiganza cye ku mutwe w'itungo atanze ho ituro, akatura 
ibyaha, muri ubwo buryo bw'igishushanyo akaba abyikuyeho bikajya kuri icyo gitambo kizira 
inenge. Bityo rya tungo ryaricwaga. Intumwa Pawulo iravuga iti, “hatabayeho kumeneka 
kw'amaraso, ntihabaho kubabarirwa ibyaha.” “Kuko ubugingo bw’inyama buba mu maraso.” 
565 Amategeko y'Imana yishwe yasabaga ubugingo bw’uwayishe. Amaraso yashushanyaga 
ubugingo bw'umunyabyaha, wabaga yashyize ibyaha bye kuri rya tungo ryasogoswe, 
yajyanwaga ahera n’umutambyi maze akayaminjagira imbere y'umwenda watandukanyaga 
ahera n'ahera cyane. Inyuma yawo habaga isanduku y'isezerano irimo amategeko 
umunyabyaha yabaga yishe. Kubw'uwo muhango, binyuze mu maraso, mu buryo 
bw'igishushanyo icyaha cyabaga gishyizwe ku buturo bwera. Mu bihe bimwe na bimwe, 
amaraso ntiyajyanwaga ahera; ariko icyo gihe inyama zo zagombaga kuribwa n’°umutambyi 
nk'uko Mose yategetse bene Aroni agira ati: “Mwabujijwe n'iki kurira ahantu hera cya 
gitambo cyatambiwe ibyaha, ko ari icyera cyane, mukagiherwa kwishyiraho gukiranirwa 
kw'iteraniro.” 566 Iyo mihango yombi yashushanyaga gukura ibyaha ku munyabyaha 

Uwo ni wo wari umurimo wakorwaga buri munsi umwaka wose ugashira. Muri ubwo 
buryo ibyaha by’Abisirayeli byashyirwaga ku buturo bwera. Bityo byabaye ngombwa ko 
habaho umurimo udasanzwe wo kubikura kuri ubwo buturo. Imana yategetse ko habaho 
guhongererwa kwa buri cyumba cy’ihema ryera. “Nuko ahongerere Ahera, ku bwo guhumana 
kw’Abisirayeli kwinshi, no kubw 'ibicumuro byabo, kubw’ibyaha bakoze byose; uko abe ari 
ko agenza n’ihema ry’ibonaniro, ribana na bo hagati yo guhumana kwabo kwinshi.” Igicaniro 
na cyo cyagombaga guhongererwa, kugira ngo “gihumanurwe, cyezwe gikurweho guhumana 
kw’Abisirayeli kwinshi.” 567 


Inshuro imwe mu mwaka, ku umunsi ukomeye w’ Impongano, umutambyi yinjiraga ahera 
cyane kugira ngo yeze ubuturo. Umurimo yahakoreraga wasozaga ibyakozwe byose mu 
mwaka. Ku munsi w'Impongano, ku muryango w'ihema ry'ibonaniro hazanwaga abana 
b’ihene babiri maze bagakorerwaho ubufindo; “imwe ikaba iy’Uwiteka, naho indi ikaba iyo 
koherwa.” 568 Isekurume y'ihene yafatwaga n'ubufindo ko ari iy’ Uwiteka yagombaga 
kwicwa ikaba igitambo cy'ibyaha by’Abisirayeli. Umutambyi yagombaga kujyana amaraso 
yayo hirya ya wa mwenda ukingiriza ahera cyane maze akayaminjagira ku ntebe y’imbabazi 
(intebe y’ihongerero) n’imbere yayo. Amaraso yagombaga kuminjagirwa na none ku cyotero 
cy’imibavu cyari imbere y'uwo mwenda. 


“Aroni arambike ibiganza bye byombi mu ruhanga rw'iyo hene nzima, yaturire hejuru 
yayo gukiranirwa kw’Abisirayeli kose n'ibicumuro byabo byose; abishyire mu ruhanga 
rw’iyo hene, ayihe umuntu witeguriye ibyo ngo ayijyane mu butayu. Iyo hene ijye ahatagira 
abantu, yikoreye gukiranirwa kwabo kose, uwo muntu ayirekurire mu butayu. ” 569 
Isekurume y'ihene yoherewe mu butayu ntiyagarukaga mu nkambi y’Abisirayeli, kandi 
umuntu wajyaga kuyohera yagombaga kwiyuhagira, akamesa n'imyenda ye mbere yo 
kugaruka mu nkambi. 


Uwo muhango wose wagombaga gusiga Abisirayeli bazirikana ukwera kw'"Imana ndetse 
n'uko yanga icyaha urunuka. Ikindi kandi, waberekaga ko batashoboraga guhura n’icyaha 
ngo babure kwandura. Buri mwisirayeli wese yasabwaga kubabaza umutima we mu gihe uwo 
muhango wabaga uri gukorwa. Imirimo yose yagombaga guhagarikwa, kandi iteraniro ryose 
ry” Abisirayeli ryagombaga kumara umunsi wose ryicishije bugufi cyane imbere y'Imana, 
basenga, biyirije ubusa kandi bafite kwihana mu mitima kwimbitse. 


Umuhango wakorwaga mu buryo bw’igishushanyo wigisha ukuri gukomeye kwerekeye 
impongano. Hemerwaga inshungu mu cyimbo cy”umunyabyaha; nyamara icyaha nticyabaga 
gikuweho burundu n'amaraso y'itungo ryicwaga. Bityo rero hari hateganyijwe uburyo bwo 
gushyira icyaha ku buturo bwera. Kubwo kuvusha amaraso, umunyabyaha yazirikanaga 
uburemere bw'amategeko, akicuza icyaha cyo kuba yagomeye itegeko, kandi akagaragaza 
uko yifuza imbabazi binyuze mu kwizera Umucunguzi wagombaga kuzaza. Ariko ntiyabaga 
yari yakurwaho byuzuye gucirwaho iteka n’amategeko. Ku munsi w"Impongano, umutambyi 
mukuru, yafataga igitambo cy’iteraniro ryose, akajya ahera cyane ajyanyeyo amaraso y’icyo 

gitambo maze akaminjagira ayo maraso ku ntebe y'ihongerero yabaga hejuru y’amategeko 
kugira ngo yuzuze ibyo ayo mategeko asaba. Hanyuma, nk'umuhuza umutambyi, 
yishyiragaho ibyaha maze akabikura mu buturo bwera. Yashyiraga ibiganza bye ku mutwe 
w'isekurume y’ihene yo koherwa maze akayitondaguriraho ibyaha byose byakozwe, bityo 
muri ubwo buryo bw’igishushanyo akaba abyikuyeho abishyize kuri iyo hene. Bityo, iyo hene 
yajyanaga ibyo byaha mu butayu maze bigafatwa ko bitandukanyijwe n’ubwoko 
bw’Abisiryeli by’iteka ryose. 


Uwo ni wo murimo wakorwaga “nk'ishusho n'igicucu cy’ibyo mu ijuru.” Bityo rero, 
ibyakorwaga mu buryo bw'igishushanyo mu buturo bwera bwo ku isi, mu by'ukuri ni byo 
bikorerwa mu buturo bwo mu ijuru. Umukiza amaze kuzamuka mu ijuru yatangiye umurimo 
we nk'umutambyi wacu mukuru. Pawulo abivuga agira ati: “Kuko Kristo atinjiye ahera 
haremwe n'intoki, hasuraga ha handi h'ukuri, ahubwo yinjiye mu ijuru ubwaho, kugira ngo 
none ahagarare imbere y'Imana ku bwacu.” 570 


Umurimo umutambyi yakoreraga mu cyumba cya mbere cy’ubuturo bwera mu mwaka 
wose, “inyuma y'umwenda” wari ukinze urwinjiriro kandi watandukanyaga ahera no hanze 
mu rugo, uwo murimo ushushanya umurimo wa Kristo yatangiye akimara kuzamuka mu 
ijuru. Mu byo yakoraga buri munsi, umutambyi yari afite umurimo wo kujyana imbere 
y'Imana amaraso y'igitambo cy'ibyaha n’°umubavu uhumura neza w'ubutungane bwe 
n'amasengesho y’abizeraga bihannye. Uwo ni wo wari umurimo wakorerwaga mu cyumba 
cya mbere cy’ubuturo bwo mu ijuru. 


Aho ni ho abigishwa ba Kristo berekeje ukwizera kwabo bamukurikije amaso ubwo 
yazamurwaga mu ijuru atandukanye na bo. Aho ni ho ibyiringiro byabo byari bishingiye, ari 
byo Pawulo yavuze ati: “Ibyo byiringiro tubifite nk'igitsika umutima, gikomeye kandi 
gishikamye, cyinjira hirya y'umwenda ukingiriza Ahera cyane, aho Yesu yatwinjiriye 
atubanjirije, amaze guhinduka Umutambyi mukuru iteka ryose mu buryo bwa Melikisedeki.” 
“Kandi ntiyinjijwe Ahera cyane n'amaraso y'ihene cyangwa n'ay'ibimasa, ahubwo 
yahinjijwe rimwe n’amaraso ye amaze kutubonera gucungurwa kw'iteka.” 571 


Uwo murimo w'ubutambyi wakomeje gukorerwa mu cyumba cya mbere cy’ubuturo 
bwera bwo mu ijuru mu gihe cy’ibinyejana cumi n'umunani. Amaraso ya Kristo wasabiraga 
abanyabyaha bihana, yabahesheje imbabazi no kwemerwa n'Imana, nyamara ibyaha byabo 
byakomeje kwandikwa mu gitabo cy’urwibutso. Nk’uko mu muhango wo mu buturo bwo ku 
isi habagaho umuhango wo guhongerera ku iherezo ry'umwaka, ni ko na none mbere y'uko 
umurimo wa Kristo kubwo gucungura abantu urangira, hariho umurimo wo guhongerera 
kugira ngo ukure icyaha mu buturo bwera. Uyu ni wo murimo watangiye igihe iminsi 2300 
yarangiraga. Icyo gihe, nk'uko byari byaravuzwe n'umuhanuzi Daniyeli, Umutambyi wacu 
mukuru yinjiye ahera cyane kugira ngo akore umugabane uheruka w'umurimo we ukomeye 
- ari wo wo kweza ubuturo bwera. 

Nk'uko kubwo kwizera kera ibyaha by'abana b'abantu byashyirwaga ku gitambo 
cy’ibyaha, kandi binyuze mu maraso y’icyo gitambo ibyaha bigashyirwa ku buturo bwera mu 
buryo bw'igishushanyo, ni ko kubwo kwizera, na none mu isezerano rishya, ibyaha 
by’abihannye bishyirwa kuri Kristo kandi bikamukurwaho bigashyirwa ku buturo bwera bwo 
mu ijuru. Kandi nk'uko kwezwa k’ubuturo bwera bwo ku isi byakorwaga binyuze mu 
kubukuramo ibyaha byabaga byarabwanduje, ni ko kwezwa nyakuri k'ubuturo bwera bwo 
mu ijuru bigomba gukorwa binyuze mu gukuramo cyangwa gutsembaho burundu ibyaha 
byanditswemo. Ariko mbere y'uko ibyo bikorwa, hagomba kubaho gusuzumwa kw’ibitabo 
by'urwibutso kugira ngo kubwo kwihana ibyaha no kwizera Kristo, hemezwe abo impongano 
ye igirira umumaro cyangwa yungura. Kwezwa k’ubuturo bwera rero kurimo n'igikorwa cyo 
gusuzuma- ari wo murimo w'urubanza. Uyu murimo ugomba gukorwa mbere yo kugaruka 
kwa Kristo aje gucungura abantu be; kuko ubwo azaza, azaba azanye ingororano kugira ngo 
agororere umuntu wese ibikwiye ibyo yakoze. 572 


Bityo, abakurikiraga umucyo w'ijambo ry’ubuhanuzi, babonye ko aho kuza ku isi ku 
iherezo ry’iminsi 2300 mu mwaka wa 1844, icyo gihe Kristo yinjiye ahera cyane h’ubuturo 
bwera bwo mu ijuru kugira ngo akore umurimo uheruka wo guhongerera (kweza) uteguriza 
kugaruka kwe. 


Ikindi kandi, babonye ko mu gihe igitambo cy'ibyaha cyerekezaga kuri Kristo 
nk’igitambo, kandi ko umutambyi mukuru yashushanyaga Kristo nk’umuhuza kandi ko ihene 
yo koherwa ishushanya Satani, we soko y’icyaha, ari na we amaherezo uzagerekwaho ibyaha 
byose by’abanyabyaha bihannye by'ukuri. Binyuze mu maraso y’igitambo gikuraho ibyaha, 
igihe umutambyi mukuru yakuraga ibyaha mu buturo bwera, yabishyiraga kuri ya hene yo 
koherwa (ihene ya azazeri). Kubw’amaraso ye bwite, igihe Kristo azakura ibyaha by’ubwoko 
bwe mu buturo bwo mu ijuru ubwo umurimo we uzaba urangiye, azabishyira kuri Satani, ari 
we mu gihe cy’irangizarubanza ugomba kuzahanwa igihano giheruka. Ihene ya azazeri, 
yoherwaga ahantu hadatuwe, ntizongere kugaruka mu iteraniro ry' Abisirayeli. Uko ni ko 
Satani azacibwa burundu mu maso y'Imana n’ubwoko bwayo, kandi azarimburwa burundu 
mu kurimbuka guheruka kw’icyaha n’abanyabyaha. 

IGICE CYA 24 — AHERA CYANE 


Ingingo ivuga iby'ubuturo bwera ni yo yabaye urufuguzo rw'ubwiru bwo gucika intege 
gukomeye kwabayeho mu mwaka wa 1844. Iyo ngingo yashyize ahagaragara ukuri kuzuye 
gufitanye isano kandi kutanyuranya kwerekanaga ko ukuboko kw'"Imana kwari kwarayoboye 
itsinda rikomeye ryigishaga ubutumwa bwo kugaruka kwa Kristo. Iyo ngingo kandi 
yahishuye inshingano y’ umurimo wagombaga gukorwa kubera ko yagaragazaga uko ubwoko 
bw'Imana bumeze muri icyo gihe ndetse n’umurimo wabwo. Nk'uko nyuma ya rya joro ribi 
ry'umubabaro no kwiheba abigishwa ba Yesu bari “basabwe n’ibyishimo ubwo babonaga 
Umukiza,” ni ko abari bategereje kugaruka kwa Kristo buzuye kwizera bari bishimye. Bari 
bariringiye kuzamubona aje mu ikuzo aje kugororera abagaragu be. Ubwo ibyiringiro byabo 
byabaga ubusa, ntibari bakibona Yesu maze igihe bari bahagaze ku gituro cye, bafatanya na 
Mariya kurira bati: “Bakuyemo Umwami wanjye, sinzi aho bamushyize.” Nuko bongeye 
kumwitegereza ari ahera cyane, we Mutambyi wabo mukuru wuzuye impuhwe wagombaga 
kuza bidatinze nk’umwami wabo n'umucunguzi. Umucyo waturukaga mu buturo bwera 
warabamurikiye basobanukirwa ibihe byashize, ibiriho n’ibizaza. Bari bazi ko Imana 
yabayoboje uburinzi bwayo budakebakeba. Nk'uko byagendekeye abigishwa ba mbere, 
nubwo bo ubwabo batasobanukiwe neza n’°ubutumwa bavugaga, ariko bwari ukuri mu ngingo 
zose. Ubwo babwamamazaga, basohoje umugambi w'Imana, kandi umurimo wabo ntiwabaye 
imfabusa ku Mwami. “Bavutse bushya bagira ibyiringiro bizima,” kandi bishimye “ibyishimo 
bitavugwa ndetse buzura ikuzo.” 


Ubuhanuzi bwa Daniyeli 8:14, buvuga ngo: “Bizageza iminsi ibihumbi bibiri na magana 
atatu uko bukeye bukira, nyuma ubuturo bwera buzabone kwezwa,” n'ubutumwa bwa 
marayika wa mbere buvuga ngo: “Nimwubahe Imana muyihimbaze, kuko igihe cyo gucira 
abantu urubanza gisohoye,” bwombi bwerekezaga ku murimo Kristo akorera ahera cyane, ku 
rubanza rw'igenzura, ntabwo bwerekezaga ku kugaruka kwa Kristo aje gucungura ubwoko 
bwe no kurimbura abanyabyaha. Ntabwo ikosa ryari ryarabaye mu buryo basobanuraga ibihe 
by'ubuhanuzi, ahubwo ryari ku cyagombaga kubaho ku iherezo ry” iminsi 2300. Bitewe n’iryo 
kosa, abizera bari barahuye no gucika intege, nyamara ibyari byaravuzwe n'ubuhanuzi byose 
ndetse n’ibindi byose byari byaravuzwe n'Ibyanditswe, byari byarasohoye. Igihe barizwaga 
n'uko ibyiringiro byabo bitasohoye, nibwo habayeho icyari cyaravuzwe n'ubutumwa bari 
barizeye kandi kigomba kubaho mbere y'uko Umukiza aza kugororera abagaragu be. 


Kristo yari yaraje, ariko ntiyaje ku isi nk'uko bari babyiteze, ahubwo nk'uko byajyaga 
bigaragazwa mu buryo bw’ibishushanyo, Kristo yagiye ahera cyane h'ingoro y'Imana mu 
ijuru. Daniyeli amwerekana nk'uwaje icyo gihe agasanga Umukuru nyir’ibihe byose agira ati: 
“Hanyuma nkitegereza ibyo neretswe nijoro, mbona haje usa n’umwana w'umuntu, aziye mu 
bicu byo mu ijuru, aza umujyo umwe, ntiyaje ku isi ahubwo “yasanze wa Mukuru nyir’ibihe 
byose, bamumugeza imbere.” 573 

Uko kuza kwe kandi kwanavuzwe n'umuhanuzi Malaki ati: “Dore nzatuma integuza 
yanjye, izambanziriza, intunganyirize inzira; Umwami mushaka azaduka mu rusengero rwe, 
kandi intumwa y’isezerano mwishimira dore iraje.” Ni ko Uwiteka nyiringabo avuga.” 574 
Kuza k'Umukiza mu rusengero rwe kwarihuse kandi ntikwari kwitezwe n'ubwoko bwe. 
Ntabwo ubwoko bwe bwari bwiteze kumubona aho. Ahubwo bibwiraga kumubona aje ku isi 
aje “hagati y'umuriro waka, ngo ahore inzigo abatamenye Imana n’abatumvira ubutumwa 
bwiza bw' Umwami wacu Yesu.” 575 


Nyamara ntabwo abantu bari biteguye gusanganira Umukiza wabo. Hari hakiriho 
umurimo wo kwitegura wagombaga kubakorerwa. Hagombaga gutangwa umucyo wo 
kwerekeza intekerezo zabo ku ngoro y'Imana mu ijuru; kandi kubwo kwizera uko 
bashoboraga gukurikira Umutambyi wabo Mukuru mu mirimo yahakoreraga, bari 
guhishurirwa inshingano nshya bagomba kuzuza. Hari ubundi butumwa bw’imbuzi 
bwagombaga kubwirwa itorero. 


Umuhanuzi aravuga ati: “Ni nde uzabasha kwihangana ku munsi wo kuza kwe? Kandi ni 
nde uzahagarara, ubwo azaboneka? Kuko ameze nk'umurimo w'umucuzi, n’isabune 
y'abameshi. Kandi azicara nk'ucura ifeza akayitunganya akayimaramo inkamba; 
azatunganya abahungu ba Lewi, abacenshure nk'uko bacenshura izahabu n'ifeza, maze 
bazature Uwiteka amaturo bakiranutse.” 576 Abazaba bakiri ku isi ubwo Kristo azahagarika 
kuvuganira abanyabyaha mu buturo bwera bwo mu ijuru, bazaba bagomba guhagarara imbere 
y'Imana yera badafite ubahuza nayo. Amakanzu yabo agomba kuba azira kubaho ikizinga, 
imico yabo igomba kuba yejejweho icyaha n’amaraso y'Umukiza yasheshwe. Kubw’ubuntu 
bw'Imana no kubw 'umuhati wabo udacogora, bagomba kuba abaneshi mu ntambara barwana 
n'ikibi. Mu gihe urubanza rugenzura rugikomeza gukorwa mu ijuru, kandi ibyaha 
by'abanyabyaha bihana bikaba biri gukurwa mu buturo bwera, hagomba gukorwa umurimo 
udasanzwe wo kwezwa no kuzinukwa icyaha mu bana b'Imana bakiri ku isi. Uyu murimo 
uvugwa mu buryo busobanutse mu butumwa bwo Byahishuwe 14. 


Igihe uwo murimo uzaba urangiye, abayoboke ba Kristo bazaba biteguye kuza kwe. 
“Maze amaturo y’i Buyuda n’i Yerusalemu azanezeze Uwiteka, nk'uko yamunezezaga mu 
minsi ya kera, no mu myaka yashize.” 577 Bityo rero itorero Umukiza wacu azakira ubwo 
azaba agarutse rizaba, “rifite ubwiza, ridafite ikizinga cyangwa umunkanyari cyangwa ikindi 
kintu gisa gityo.” 578 Maze iryo torero rizaba “ari ryiza nk'ukwezi, rirabagirana 
nk'ikizubazuba, riteye ubwoba nk'igitero cy’ingabo zigendana ibendera.” 579 


Uretse ukuza k’Umukiza aje mu ngoro ye, umuhanuzi Malaki yanavuze ibyo kugaruka 
kwe, ubwo azaba aje kurangiza urubanza ati: “Kandi nzabegera nce urubanza; nzabanguka 
gushinja abarozi n'abasambanyi n'abarahira ibinyoma, n'abima abakozi ibihembo byabo, 
bakarenganya abapfakazi n'imfubyi, bakagirira nabi umunyamahanga, kandi ntibanyubahe. 
Niko Uwiteka Nyiringabo avuga.” 580 Yuda nawe yabivuzeho agira ati: “Dore, Uwiteka 
yazanye n'inzovu nyinshi z’abera, kugira ngo agirire bose ibihura n’amateka baciriweho, no 

kwemeza abatubaha Imana bose ukuri kw’imirimo yose yo kutubaha Imana bakoze batubaha 
Imana, n’amagambo yose akomeye abanyabyaha batubaha Imana bayitutse.” 581 Uko kuza 
no kuza k’Umukiza aje mu rusengero rwe, ni ibintu bibiri bitandukanye. 


Kuza kwa Kristo nk" Umutambyi wacu Mukuru aje ahera cyane agiye kweza ubuturo 
bwera, kwavuzwe muri Daniyeli 8:14; kuza k Umwana w'umuntu aje umujyo umwe asanga 
wa Mukuru nyir’ibihe byose kuvugwa muri Daniyeli 7:13; ndetse no kwinjira kw” "Umukiza 
mu rusengero rwe nk'uko byavuzwe na Malaki: ibyo byose ni ibivuga ikintu kimwe; kandi 
ibi na none bishushanywa no kuza k'umukwe aje mu birori by`ubukwe kwavuzwe na Kristo 
mu mugani w'abakobwa uri muri Matayo 25. 


Mu gihe cy'impeshyi n'icy”umuhindo by'umwaka wa 1844, hatanzwe ubutumwa ngo: 
“Umukwe araje, nimusohoke mumusanganire!” Amatsinda abiri y'abantu agereranywa 
n'abakobwa b'abanyabwenge n'abakobwa b'abapfu yaragaragaye. Itsinda rimwe ryari 
ritegerezanyije ibyishimo kugaruka k'Umukiza, kandi abo bari bariteguye kujya 
kumusanganira badakebakeba. Irindi tsinda ry’abantu bari barakoreshejwe n'ubwoba no 
kwitabira batabanje gutekereza, bari baranyuzwe n'ukuri ko mu magambo gusa nyamara nta 
buntu bw'Imana bafite. Mu mugani ubwo umukwe yazaga, “abari biteguye binjiranye na we 
mu bukwe, urugi rurakingwa.” Ukuza k’'umukwe kuvugwa hano, kubaho mbere y’ubukwe 
nyirizina. Ubukwe bushushanya Kristo ahabwa ubwami bwe. Umurwa Wera, Yerusalemu 
Nshya, ari yo murwa mukuru w'ubwami, yitwa “umugeni, umugore w’ Umwana w’Intama.” 
Marayika yabwiye Yohana ati: “Ngwino, nkwereke umugeni, umugore w’Umwana 
w'Intama.” Umuhanuzi aravuga ati: “Anjyana ku musozi munini kandi muremure ndi mu 
Mwuka, anyereka ururembo rwera Yerusalemu, rumanuka ruva mu ijuru ku Mana.” 582 Mu 
buryo bugaragara, umugeni ashushanya Umurwa Wera kandi abakobwa bagiye gusanganira 
umukwe bashushanya itorero. Mu Byahishuwe ubwoko bw'Imana buvugwa ko bwatorewe 
ubukwe bw’Umwana w'Intama. 583 Niba ari abatorewe ubukwe na none ntibashobora 
gushushanya umugeni. Nk'uko byavuzwe n'umuhanuzi Daniyeli, Kristo azahabwa “ubutware 
n’icyubahiro n'ubwami,” n’Umukuru nyir'ibihe byose. Azahabwa Yerusalemu nshya, 
umurwa mukuru w'"ubwami bwe, “yatunganyijwe nk'uko umugeni arimbishirizwa umugabo 
we.” 584 Ubwo azaba amaze guhabwa ubwami, azagaruka mu ikuzo rye, ari Umwami 
w'abami, Umutware utwara abatware, aje gucungura abe “bazicarana na Aburahamu na Isaka 
na Yakobo,” 585 ku meza ye mu bwami bwe (Matayo 8:11; Luka 22:30), kugira ngo 
basangirire mu bukwe bw” Umwana w'Intama. 


Mu mpeshyi y'umwaka wa 1844 itangazo ngo: “Dore Umukwe araje,” ryateye abantu 
ibihumbi byinshi kwitega ko Umukiza agiye guhita aza. Igihe cyavuzwe kigeze, Umukwe 
yaraje, nyamara ntiyaje ku isi nk'uko abantu bari babyiteze, ahubwo yasanze Umukuru 
nyir’ibihe byose mu ijuru, ajya mu bukwe, kugira ngo ashyikirizwe ubwami bwe. “Nuko abari 
biteguye binjirana nawe mu bukwe, maze urugi rurakingwa.” Ntabwo abantu ubwabo 
bagombaga kuba mu bukwe, kuko ubwo bukwe bwabereye mu ijuru, kandi bo bakaba bari 


bakiri ku isi. Abayoboke ba Kristo bagomba “gutegereza shebuja, aho agarukira ava mu 

bukwe.” 586 Ariko bagomba gusobanukirwa n’°umurimo we, kandi bakamukurikira kubwo 
kwizera mu gihe yinjira akajya imbere y'Imana. Ni muri ubwo buryo bivugwa ko binjiranye 
nawe mu bukwe. 


Mu mugani, abakobwa bari bafite amavuta mu macupa yabo ndetse n’amatara yabo, ni bo 
binjiye mu bukwe. Abari bazi ukuri bakuye mu Byanditswe kandi bakaba bari bafite na 
Mwuka ndetse n'ubuntu bw'Imana, kandi bari barategereje bihanganye, biga Bibiliya kugira 
ngo babone umucyo uruseho muri rya joro ryo kugeragezwa kwabo gukomeye, abo ni bo 
babonye ukuri kwerekeye ubuturo bwera bwo mu ijuru kandi bamenya uko Umukiza 
yahinduye umurimo we. Bityo kubwo kwizera bakurikiraga Umukiza mu murimo yakoreraga 
mu buturo bwera bwo mu ijuru. Kandi rero abantu bose bemera uko kuri binyuze mu buhamya 
bw'Ibyanditswe Byera, kubwo kwizera bagakurikira Kristo aho yinjira imbere y'Imana 
kugira ngo akore umurimo uheruka w'ubuhuza, kandi ku iherezo ryawo agahabwa ubwami 
bwe - abo bose bagaragazwa nk’abinjira mu bukwe. 


Mu mugani wanditswe muri Matayo 22, iyo shusho y'ubukwe yarakoreshejwe kandi 
urubanza rw'igenzura rugaragazwa neza ko rubaho mbere y'ubukwe. Mbere y'uko ubukwe 
butangira, Umwami yinjiye kureba abatumirwa, 587 kugira ngo arebe ko bose bambaye 
umwambaro w'ubukwe, umwambaro uraga imico idafite ikizinga “yameshwe kandi 
yejeshejwe amaraso y'Umwana w'Intama.” 588 Uwasanzwe atambaye umwambaro 
w'ubukwe, yajugunwe hanze; ariko abantu bose basanzwe bambaye umwambaro w’ubukwe, 
bemewe n'Imana kandi baboneka ko bakwiye kugira umugabane mu bwami bwayo no 
kwicarana nayo ku ntebe yayo y'Tubwami. Uwo murimo wo kugenzura imico, wo kwemeza 
abiteguye ubwami bw'Imana, ni umurimo w'urubanza rw’igenzura, ari wo murimo uruheruka 
mu buturo bwera bwo mu ijuru. 


Igihe umurimo w'igenzura uzaba urangiye, ubwo imanza z'abantu bo mu bihe byose 
bavuze ko ari abayoboke ba Kristo zizaba zimaze gusuzumwa no gufatirwa umwanzuro, icyo 
gihe ni bwo igihe cy'imbabazi kizaba kirangiye, kandi urugi rw imbabazi ruzakingwa. Bityo 
Iyi nteruro ngufi ngo, “abari biteguye binjirana na we mu bukwe, maze urugi rurakingwa,” 
itwerekeza ku mu murimo uheruka w'Umukiza, ku gihe umurimo ukomeye ugendereye 
agakiza k’'umuntu uzaba urangiye. 


Mu murimo wakorerwaga mu buturo bwera bwo ku isi, nk'uko twabibonye, wari ishusho 
y'umurimo ukorerwa mu buturo bwo mu ijuru. Igihe umutambyi mukuru yinjiraga ahera 
cyane ku munsi w'"impongano, umurimo wakorerwaga mu cyumba cya mbere (ahera) wabaga 
uhagaze. Imana yari yarategetse iti: “Ntihakagire umuntu uba mu ihema ry’ibonaniro, Aroni 
agiye kwinjira Ahera kuhahongerera ibyaha, kugeza aho asohokeye, amaze kwihongerera 
n'inzu ye n'iteraniro ry' Abisirayeli ryose.” 589 Bityo, igihe Kristo yinjiraga ahera cyane 
agiye gukora umurimo uheruka wo guhongerera, yahagaritse icyo yakoreraga mu cyumba cya 
mbere. Ariko ubwo umurimo wakorerwaga mu cyumba cya mbere wahagararaga, umurimo 
wo mu cyumba cya kabiri waratangiye. Mu muhango wari igishushanyo, igihe ku munsi 


313 


Umwuka W'Imijyi Ibiri 





w'impongano umutambyi mukuru yavaga ahera, yinjiraga ahera cyane imbere y'Imana 
akahajyana amaraso y’igitambo gitambirwa ibyaha mu cyimbo cy’Abisirayeli bose babaga 
mu by'ukuri bihanye ibyaha byabo. Bityo rero, Kristo yarangije umugabane umwe gusa 
w'umurimo we nk'umuvugizi wacu, kandi kubw'amaraso ye aracyasabira abanyabyaha 
imbere ya Se. 


Ntabwo mu mwaka wa 1844 Abadiventisiti basobanukiwe neza n'iyi ngingo. Nyuma 
y'irangira ry igihe bari biteze ko Umukiza yari kuziraho, bakomeje kwizera ko kuza kwe 
kwegereje; bari bazi ko bageze mu gihe cy'akaga gakomeye kandi ko umurimo wa Kristo 
nk'umuhuza w'abantu n'Imana wahagaze. Kuri bo babonaga ko Bibiliya yigisha ko igihe 
cy'imbabazi cyahawe umuntu cyagombaga kurangira mbere gato yo kuza k’Umukiza 
atungutse mu bicu. Ibyo byasaga n'ukuri ukurikije ibyanditswe bivuga iby'igihe abantu 
bazashakashaka, bagakomanga kandi bakaririra ku rugi rw’imbabazi, ariko ntibakingurirwe. 
Na none kandi bibazaga niba umunsi bari barategerejeho kugaruka kwa Kristo waba ahubwo 
utarabaye itangiriro ry’icyo gihe cyagombaga kubanziriza kugaruka kwe. Ubwo bari bamaze 
kuvuga ubutumwa bw'imbuzi bwerekeye urubanza rwegereje, bibwiraga ko barangije 
umurimo bagomba gukorera abatuye isi, maze ntibaba bacyiyumvamo inshingano bafite yo 
kugira ikindi bakora kubw’agakiza k'abanyabyaha. Icyo gihe kandi amagambo y’ubwibone 
no gukerensa yasohokaga mu kanwa k'abatubaha Imana yababereye nk'ikindi gihamya 
cy'uko Umwuka w'Imana yakuwe mu bantu banze kwakira imbabazi zayo. Ibyo byose 
byabahaga gushikama mu kwizera ko igihe cy'imbabazi cyarangiye, cyangwa se, nk'uko 
babivugaga icyo gihe, “urugi rw’imbabazi rwari rwafunzwe.” 


Ariko umucyo uruseho waje kumurika kubwo gusesengura ikibazo cyerekeye ubuturo 
bwera. Noneho baje kubona ko bari bafite ukuri mu myizerere yabo y'uko iherezo ry’iminsi 
2300 (mu mwaka wa 1844) ryaranze akaga gakomeye. Nyamara nubwo byari ukuri yuko 
umuryango w’ibyiringiro n’°ubuntu abantu bari bamaze imyaka igihumbi na magana inane 
banyuramo ngo begere ku Mana wari ukinzwe, urundi rugi rwarakinguwe kandi imbabazi 
z'ibyaha zahabwaga abanyabyaha binyuze mu murimo Kristo akorera ahera cyane. 
Umugabane umwe w'umurimo we wari umaze kurangira, kugira ngo ukurikirwe n'undi. Hari 
hakiriho “urugi rukinguye” ryekereza mu buturo bwo mu ijuru aho Kristo yakoreraga 
umurimo we kubw'umunyabyaha. 


Noneho habonetse ubusobanuro bw’amagambo ari mu Byahishuwe, ayo Kristo yabwiye 
itorero muri icyo gihe avuga ati: “Uwera kandi w'ukuri, ufite urufunguzo rwa Dawidi, 
ukingura ntihagire ukinga, kandi ukinga ntihagire ukingura, aravuga aya magambo ati: “Nzi 
imirimo yawe: Dore nshyize imbere yawe urugi rukinguye kandi ntawe ubasha kurukinga. 
590 


Kubwo kwizera, abakurikira Yesu mu murimo we w'ingenzi wo guhongerera, ni bo gusa 
babona inyungu z'umurimo w’Ubuhuza Kristo akora ku bwabo, mu gihe abanga umucyo 
ugaragaza uyu murimo bo batagira icyo bunguka. Abayahudi banze kwakira umucyo 

watanzwe ubwo Kristo yazaga ubwa mbere, kandi bakanga kumwizera we Mukiza w'abantu, 
ntibashoboraga guhabwa imbabazi ku bwe. Igihe Yesu ubwo yazamukaga mu ijuru, akinjira 
mu buturo bwo mu ijuru kubwo amaraso ye kugira ngo asesekaze ku bigishwa be imigisha 
iva ku murimo we w'ubuhuza, Abayahudi bakomeje kuba mu mwijima w'icuraburindi, 
bakomeza gutamba ibitambo byabo no gutanga amaturo bitagira umumaro. Umurimo 
w'ubutambyi wagiraga ibyo ushushanya wari wahagaze. Rwa rugi abantu bari basanzwe 
banyuramo ngo bagere ku Mana rwari rutagikinguye. Abayahudi bari baranze gushaka Imana 
banyuze mu nzira imwe rukumbi bashoboraga kuyiboneramo binyuze mu murimo 
wakorerwaga mu buturo bwo mu ijuru. Nicyo cyatumye batigeze basabana n'Imana. Kuri bo, 
urugi rwari rukinzwe. Ntibari bazi ko Kristo ari we gitambo nyakuri kandi akaba Umuhuza 
wenyine imbere y'Imana. Kubw'ibyo rero, ntibashoboraga kwakira ibyiza biva kuri uwo 
murimo w'ubuhuza. 


Imibereho y’Abayahudi batizeraga igaragaza neza imibereho y'abatagira icyo bitaho 
kandi batizera bo mu bavuga ko ari Abakristo, ariko bakinangira ku bushake bwabo 
badashaka kumenya umurimo w'Umutambyi wacu Mukuru w'umunyambabazi. Mu murimo 
wo mu buturo bwo ku isi, igihe umutambyi mukuru yinjiraga ahera cyane, Abisirayeli bose 
basabwaga guteranira ahazengurutse ubwo buturo maze bakicisha bugufi mu mitima imbere 
y'Imana mu buryo bukomeye kugira ngo bahabwe imbabazi z'ibyaha byabo, no kugira ngo 
badacibwa mu iteraniro. Mbega ukuntu ari ngenzi, muri iki gihe cy'umunsi nyakuri 
w'Impongano, ko dukwiriye gusobanukirwa umurimo w’Umutambyi wacu Mukuru kandi 
tukamenya inshingano dusabwa gukora. 


Ntabwo abantu bashobora kwanga umuburo Imana iboherereza kubw" imbabazi zayo ngo 
babure guhanwa. Mu gihe cya Nowa, ubutumwa bwaturutse mu ijuru, kandi agakiza k’abantu 
b'icyo gihe kari gashingiye ku buryo bafashe ubwo butumwa. Kubera ko banze kwemera 
umuburo, Mwuka w'Imana yakuwe kuri abo bantu babi, maze barimburwa n’'umwuzure. Mu 
gihe cya Aburahamu, imbabazi zahagaritse kwinginga abaturage babi bari batuye i Sodomu 
maze bose bakongorwa n'umuriro uvuye mu ijuru, uretse Loti n’umugore we n'abakobwa be 
babiri. No mu gihe cya Kristo niko byagenze. Umwana w'Imana yabwiye Abayahudi 
batizeraga muri icyo gihe ati: “Dore inzu yanyu muyisigiwe ari umusaka.” 591 Urebye mu 
minsi iheruka, wa Munyabushobozi butagira iherezo avuga ku bantu “batemeye gukunda 
ukuri ngo bakizwe” ati: “Ni cyo gituma Imana izaboherereza ubushukanyi bukomeye cyane, 
ngo bizere ibinyoma, kugira ngo abatizeye iby'ukuri bose, bakishimira gukiranirwa, 
bacirweho iteka.” 592 Uko birengagiza inyigisho z’Ijambo ryayo, Imana ibakuraho Mwuka 
wayo maze ikabarekera mu bushukanyi bikundira. 


Nyamara Kristo aracyakorera umuntu umurimo wo kumuhuza n’Imana, kandi umucyo 
uzahabwa abawushaka. Nubwo ku ikubitiro Abadiventisiti batabashije gusobanukirwa ibyo, 
byaje gusobanurwa neza ubwo Ibyanditswe byera bibisobanura neza byatangiraga 
kubihishurira imbere yabo. 

Ukurangira kw'igihe cyo mu mwaka wa 1844 kwakurikiwe n’ikindi gihe cy’ikigeragezo 
gikomeye ku bantu bakomeje kwizera ibyo kugaruka kwa Kristo. Ku byerekeye gushyigikira 
uruhande rw'ukuri bari barimo, icyabahumurizaga cyonyine cyabaye umucyo waje 
kwerekeza intekerezo zabo ku buturo bwo mu ijuru. Bamwe baretse uko bari basanzwe bizera 
iby'imyaka y'ibihe by'ubuhanuzi maze imbaraga ikomeye ya Mwuka Muziranenge yari 
yarabanye n’itsinda ryamamazaga ubutumwa bwo kugaruka kwa Kristo bayitirira umuntu 
cyangwa Satani. Irindi tsinda ryakomeje gushikama ryizera rwose ko Uhoraho yari 
yarabayoboye mu byababayeho mu gihe cyashize; kandi uko bategerezaga ndetse bakaba 
maso basenga kugira ngo bemenye ubushake bw'Imana, baje kubona ko Umutambyi wabo 
Mukuru yari yarinjiye mu wundi murimo. Mu kumukurikira kubwo kwizera, baje no 
gusobanukirwa iby'umurimo uheruka itorero rigomba gukora. Basobanukiwe neza 
iby”ubutumwa bwa marayika wa mbere n'uwa kabiri, bityo bari biteguye kwakira no kubwira 
abatuye isi umuburo ukomeye uvugwa mu Byahishuwe 14, watanzwe na marayika wa gatatu. 

“Mu ijuru Ingoro y'Imana iherako irakinguka, Isanduku y’Isezerano iyirimo iraboneka.” 
593 Iyo sanduku y'Isezerano ry’Imana, iri ahera cyane ari ho cyumbwa cya kabiri cy’ubuturo 
bwera. Imirimo yakorerwaga mu ihema ry’ibonaniro ryo mu isi yari “icyitegererezo n’igicucu 
cy'ibyo mu ijuru.” Iki cyumba cy'ahera cyane cyakingurwaga gusa ku munsi mukuru 
w'Impongano wo kweza ubuturo bwera. Kubw’ibyo rero, itangazo rivuga ko ingoro y" Imana 
yakinguwe mu ijuru maze isanduku y'isezerano ry Imana igaherako iraboneka, ryerekeza ku 
gukingurwa kw'ahera cyane ho mu buturo bwera bwo mu ijuru mu mwaka wa 1844, ubwo 
Yesu yahinjiraga agiye gukora umurimo wo guhuza abantu n'Imana. Kubwo kwizera, 
abakurikiye Umutambyi wabo mukuru ubwo yatangiraga umurimo we mu cyumba cy' Ahera 
cyane ho mu ijuru, babonye isanduku y’isezerano rye. Ubwo bigaga ingingo y’ubuturo bwera, 
baje gusobanukirwa ko Umukiza yahinduye umurimo we, kandi babonye ko noneho ari 
gukorera imbere y’isanduku y'Imana, yerekana amaraso ye yaviriye abanyabyaha. 


Isanduku yari mu ihema ry'ibonaniro ryo mu isi, yari irimo ibisate 2 by’amabuye 
byanditsweho amategeko cumi by’Imana. Kuba yarimo amategeko y'Imana byayihaga 
agaciro gakomeye no kwera. Ubwo ingoro y'Imana yo mu ijuru yakingurwaga, isanduku 
y’isezerano ryayo yaragaragaye. Mu cyumba cy’ahera cyane cyo mu buturo bwera bwo mu 
ijuru, ni ho amategeko y'Imana abitswe. Ayo mategeko ni ya yandi yavugiwe n'Imana 
ubwayo mu rusaku rw'inkuba ku musozi wa Sinayi kandi yandikwa n'urutoke rw'Imana ku 
bisate by’amabuye. 


Amategeko cumi y'Imana yagaragaye mu buturo bwera bwo mu ijuru ni umwimerere 
w'ayanditswe ku bisate by’amabuye kandi akandukurwa na Mose mu bitabo by’amategeko. 
Abaje gusobanukirwa neza n'iyo ngingo y'ingenzi, baje kugera aho babona ukwera no 
kudahinduka kw'amategeko y'Imana. Kuruta uko babibonaga mbere, baje kubona imbaraga 
z'amagambo ya Yesu aho yavuze ati: “Kandi ndababwira ukuri yuko ijuru n'isi kugeza aho 
bizashirira, amategeko atazavaho inyuguti imwe cyangwa agace kayo gato, kugeza aho byose 
bizarangirira.” 594 Amategeko y'Imana ahishura ubushake bwayo, akaba inyandiko 
igaragaza imico yayo, azakomeza kuba iteka “umuhamya utabeshya mu ijuru.” Nta tegeko na 
rimwe ryakuweho, nta nyuguti cyangwa agace kayo gato kahinduwe. Umwanditsi wa Zaburi 
aravuga ati: “Uwiteka, iteka ryose ijambo ryawe rihora mu ijuru rihamye.” “Amategeko ye 
yose arahamye. Yakomerejwe guhama iteka ryose.” 595 


Hagati mu mategeko cumi, hari itegeko rya kane nk'uko ryari ryavuzwe mbere ngo: 
“Wibuke kweza umunsi w'Isabato. Mu minsi itandatu ujye ukora, abe ari yo ukoreramo 
imirimo yawe yose: ariko uwa karindwi ni wo sabato y’Uwiteka Imana yawe. Ntukagire 
umurimo wose uwukoraho, wowe ubwawe, cyangwa umuhungu wawe cyangwa umukobwa 
wawe, cyangwa umugaragu wawe, cyangwa umuja wawe, cyangwa itungo ryawe, cyangwa 
umunyamahanga wawe uri iwanyu: kuko iminsi itandatu ari yo Uwiteka yaremeyemo ijuru 


317 





Umwuka W'Imijyi Ibiri 


n'isi n’inyanja n’ibirimo byose, akaruhukira ku wa karindwi: Ni cyo cyatumye Uwiteka aha 
umugisha umunsi w’Isabato, akaweza.” 596 


Mwuka w'Imana yakoze ku mitima y’abo bigishwa b’ijambo ryayo. Baje kwemera ko bari 
barishe aya mategeko mu bujiji binyuze mu kwirengagiza umunsi w’ikiruhuko washyizweho 
n’Umuremyi. Batangira gukora ubushakashatsi ku mpamvu zitera abantu kubahiriza umunsi 
wa mbere w'icyumweru mu cyimbo cy'uwa karindwi wejejwe n'Imana. Nta gihamya 
bashoboraga kubona muri Bibiliya kigaragaza ko itegeko rya kane ryakuweho, cyangwa ko 
Isabato yahinduwe. Umugisha wahawe umunsi wa karindwi mbere hose ntiwigeze ukurwaho. 
Bari baragiye bihatira kumenya no gukora ibyo Imana ishaka; ariko bamaze kubona ko bo 
ubwabo bishe itegeko ry"Imana, agahinda kenshi kuzuye imitima yabo, maze berekana ko 
bayobotse Imana bubahiriza Isabato ya Yo yera. 


Hakoreshejwe imbaraga nyinshi kugira ngo ukwizera kwabo gusenywe. Nta muntu 
n'umwe utarasobanukiwe ko niba ubuturo bwo mu isi bwari igicucu cyangwa igishushanyo 
cy'ubwo mu ijuru, amategeko yari mu isanduku y’isezerano ku isi yari kopi y umwimerere 
y'amategeko yo mu isanduku y’isezerano yo mu ijuru; kandi ko kwemera ukuri kwerekeye 
ubuturo bwera bwo mu ijuru bisaba kwemera ibyo amategeko y'Imana avuga ndetse no 
kubahiriza Isabato ivugwa mu itegeko rya kane. Aha ni ho hari hahishwe ibanga rikomeye 
ryo kurwanya ugusonurwa kumvikana kw'Ibyanditswe Byera byagaragazaga umurimo wa 
Kristo mu buturo bwo mu ijuru. Abantu benshi bashatse gukinga urugi Imana yari 
yarakinguye, kandi bashaka gukingura urugi Imana yakinze. Ariko “wa wundi ukingura 
ntihagire ukinga, kandi ukinga ntihagire ukingura’ yaravuze ati: “Dore nshize imbere yawe 
urugi rukinguye, kandi nta muntu ushobora kurukinga.” 597 Kristo yakinguye urugi cyangwa 
yatangiye umurimo mu cyumba cy'ahera cyane. Umucyo warasaga uturutse muri UWO 
muryango ukinguye w'ubuturo bwera bwo mu ijuru maze itegeko rya kane rigaragazwa ko 
riri mu mategeko ahabitswe. Icyo Imana yashyizeho nta muntu ushobora kugikuraho. 


Abantu bari baremeye umucyo werekeye umurimo wa Kristo w'ubuhuza ndetse no 
guhoraho iteka kw’amategeko y'Imana, babonye ko ari ko kuri kwavuzwe mu Byahishuwe 
14. Ubutumwa buri muri iki gice bugizwe n'imiburo y'uburyo butatu, igomba guteguriza 
abatuye ku isi umunsi ukomeye wo kugaruka kwa Kristo. Itangazo rivuga ko “igihe cyo gucira 
abantu urubanza gisohoye’, ryerekeza ku iherezo ry'umurimo Kristo akora kubw'agakiza 
k'abantu. Riteguriza ukuri kugomba kwamamazwa kugeza igihe umurimo wa Kristo wo 
kuvuganira abanyabyaha uzarangirira maze akagaruka ku isi kujyana ubwoko bwe aho ari 
ngo babane. Umurimo wo guca urubanza watangiye mu mwaka wa 1844 ugomba gukomeza 
kugeza ubwo abantu bose bazafatirwa umwanzuro, baba abazima n'abapfuye. Ni ukuvuga ko 
uzakomeza gukorwa kugeza ku iherezo ry'igihe cy"imbabazi cyahawe umuntu. Kugira ngo 
abantu babashe kuba biteguye guhagarara mu rubanza, ubwo butumwa bubategeka “kubaha 
Imana no kuyiha ikuzo, bagasenga Iyaremye ijuru n'si n’inyanja n'amasoko y'amazi.” 
Ingaruka yo kwakira ubwo butumwa yavuzwe muri aya magambo: “Aho ni ho kwihanagana 


kw'abera kuri bakurikiza amategeko y'Imana kandi bakizera Yesu.” Kugira ngo abantu babe 

biteguye umunsi w'urubanza, bakwiriye gukurikiza amategeko y'Imana. Ayo mategeko ni yo 
azaba urugero ngenderwaho rw’imico mu rubanza. Intumwa Pawulo aravuga ati: “Abakoze 
ibyaha bose bazi amategeko bazacirwa ho iteka ry’amategeko, . . . ku munsi Imana izacirira 
abantu ho iteka muri Yesu Kristo ku byahishwe byabo.” Na none aravuga ati: 598 ” 
Abakurikiza amategeko bazatsindishirizwa.” Kwizera ni ingenzi mu gukurikiza amategeko 
y'Imana, kubera ko “utizera bidashoboka ko ayinezeza.” 599 “Kandi igikorwa cyose 
kidakoranywe kwizera kiba ari icyaha.” 600 


Marayika wa mbere ararikira abantu kubaha Imana, kuyiha ikuzo ndetse no kuyiramya yo 
Muremyi w'ijuru n'isi. Kugira ngo ibyo babikore, bagomba kumvira Amategeko yayo. 
Umunyabwenge aravuga ati: “Mwubahe Imana, kandi mukomeze amategeko yayo, kuko ibyo 
ari byo bikwiriye umuntu wese.” 601 Hatabayeho kumvira amategeko, no kuramya 
ntikwanezeza Imana. “Kuko gukunda Imana ari uku, ari uko twitondera amategeko yayo.” 
602 “Uwiziba amatwi ngo atumva amategeko, gusenga kwe, na ko ni ikizira.” 603 


Inshingano yo gusenga Imana ishingiye ku kuba ari yo Muremyi kandi ko ari yo ibindi 
byaremye byose bikesha kubaho. Kandi muri Bibiliya hose, ahavuga ko igomba kubahwa no 
kuramywa ikarutishwa ibigirwamana by’abapagani, hanavugwa igihamya cy' imbaraga yayo 
yo kurema. “Kuko ibigirwamana by’amahanga byose ari ubusa, ariko Uwiteka ni we waremye 
ijuru.” 604 “Nuko rero mwangereranya na nde twahwana? Niko Uwera abaza. Nimwubure 
amaso yanyu murebe hejuru. Ni nde waremye biriya?” “Kuko Uwiteka waremye ijuru ari we 
Mana; ni we waremye akayibumba, akayikomeza, ... Ni jye Uwiteka, nta wundi ubaho.” 605 
Umwanditsi wa Zaburi na we yaravuze ati: “Mumenye yuko Uwiteka ari we Mana: ni we 
waturemye natwe turi abe.” “Nimuze tumuramye twunamye, dupfukamire Uwiteka 
Umuremyi wacu.” Ibizima bizira inenge biramya Imana mu ijuru kandi bigatanga impamvu 
ari Yo bigomba kuramya bivuga biti: “Mwami wacu, Mana yacu, ukwiriye guhabwa 
icyubahiro no guhimbazwa n'ubutware koko, kuko ari wowe waremye byose.” 606 


Mu Byahishuwe 14, abantu bose bararikirwa gusenga Umuremyi, kandi nk’umusaruro 
wavuye ku butumwa bw'abamarayika batatu, ubuhanuzi butwereka itsinda ry’abantu 
bakurikiza amategeko y'Imana. Rimwe muri ayo mategeko ryerekana mu buryo butaziguye 
ko Imana ari Umuremyi. Itegeko rya kane riravuga riti: “Umunsi wa karindwi ni wo sabato 
y'Uwiteka Imana yawe. . . kuko iminsi itandatu ari yo Uwiteka yaremeyemo ijuru n'isi 
n'inyanja n'ibirimo byose, akaruhuka ku wa karindwi: ni cyo cyatumye Uwiteka aha 
umugisha umunsi w'Isabato, akaweza.” 607 Ku byerekeye isabato, ahandi Uwiteka yaravuze 
ati: “ni ikimenyetso, . . . kugira ngo mumenye ko ndi Uwiteka Imana yanyu.” 608 Kandi 
impamvu yatanzwe ni iyi ngo: “Kuko iminsi itandatu ari yo Uwiteka yaremeyemo ijuru n’isi, 
ku wa karindwi akarorera, akaruhuka.” 609 


“Akamaro k'Isabato nk'urwibutso rw’irema ni uko ihora yibutsa impamvu nyakuri Imana 
ari yo igomba gusengwa” - ni ukubera ko ari yo Muremyi, kandi na twe tukaba ibiremwa 
byayo. “Bityo rero, Isabato ni urufatiro rwo kuramya Imana kuko yigisha uku kuri kw’ingenzi 

mu buryo bukomeye, kandi nta kindi cyashyizweho cyigisha uku kuri. Urufatiro nyakuri rwo 
gusenga Imana ntirushingiye ku kuramya ku munsi wa karindwi gusa, ahubwo mu kuramya 
kose, uko kuramya gushingiye ku itandukaniro riri hagati y'Umuremyi n’ibiremwa bye. Uko 
kuri gukomeye ntigushobora guta agaciro cyangwa ngo kwibagirane na hato. 610 Imana 
yatangije Isabato muri Edeni ari ukugira ngo uku kuri gukomeze kuba mu bwenge bw’abantu; 
kandi igihe cyose igihamya cy'uko ari yo Muremyi gikomeje kuba impamvu y'uko dukwiriye 
kuyiramya, ni ko Isabato izahora ari ikimenyetso n’urwibutso rw'uko Imana ari Umuremyi. 
Iyo Isabato iza kuba yarubahirijwe n’abantu bo ku isi yose, ibitekerezo by’abantu n’urukundo 
rwabo biba byarerekejwe ku Muremyi akaba ari we wubahwa kandi agasengwa. Ntabwo haba 
harabayeho umuntu usenga ibigirwamana, uhakana Imana n'utizera. Kubahiriza Isabato ni 
ikimenyetso cyo kuyoboka Imana nyakuri, “Yo yaremye ijuru n’isi n’inyanja n’amasoko 
y'amazi.” Igikurikiraho ni uko ubutumwa butegeka abantu kuramya Imana no gukurikiza 
amategeko yayo, mu buryo bw’°umwihariko, buzabahamagarira gukurikiza itegeko rya kane. 


Mu buryo butandukanye n'abakurikiza amategeko y'Imana kandi bakizera Yesu, 
marayika wa gatatu avuga ku rindi tsinda rifite ubuyobe bwatumye rihabwa umuburo 
ukomeye kandi uteye ubwoba muri aya magambo: “Umuntu naramya ya nyamaswa 
n’igishushanyo cyayo, agashyirwaho ikimenyetso cyayo mu ruhanga rwe cyangwa ku 
kiganza, uwo ni we uzanywa ku nzoga ni yo mujinya w'Imana.” (Ibyahishuwe 14:9,10). 
Ubusobanuro nyakuri bw’ibi bimenyetso byakoreshejwe burakenewe cyane kugira ngo ubu 


butumwa bwumvikane. Inyamaswa isobanura iki ? igishushanyo n'ikimenyetso se byo ni iki 
? 


Umurongo w'ubuhanuzi ibi bimenyetso bibonekamo uri mu Byahishuwe 12, ahavugwa 
ikiyoka cyashakaga kurimbura Kristo akivuka. Icyo kiyoka ni Satani (Ibyahishuwe 12:9), ni 
we wahagurukije Herode kugira ngo yice Umukiza. Ariko umukozi mukuru wa Satani mu 
kurwanya Kristo n'abe wabayeho mu kinyejana cya mbere mu gihe cya Gikristo, ni ingoma 
y'Abaroma yarangwaga n'idini ya gipagani. Bityo rero, mu gihe ku ikubitiro ikiyoka 
gihagarariye Satani, mu busobanuro bwa kabiri, icyo kiyoka ni ikimenyetso gihagarariye 
Roma ya gipagani. 


Mu gice cya 13 cy'Ibyahishuwe (umurongo wa 1 — 10) havugwa indi nyamaswa, “isa 
n'ingwe, ikiyoka cyayihaye “imbaraga zacyo, n'intebe yacyo y’ Ubwami, n'ububasha 
bukomeye.” Iki kimenyetso nk'uko Abaporotesitanti benshi babyizera, cyerekana Ubupapa, 
kuko ari bwo bwasimbuye ingoma ya kera y'Abaroma bugafata ubutware n’intebe 
n'ububasha byari bifitwe n'jubwo bwami. Inyamaswa isa n'ingwe yavuzweho ibi ngo: 
“Ihabwa akanwa kavuga ibikomeye, n'ibyo gutuka Imana. . . . Ibumburira akanwa kayo 
gutuka Imana no gutuka izina ryayo n’ihema ryayo, n’ababa mu ijuru. Ihabwa kurwanya abera 
no kubanesha, ihabwa no gutwara imiryango yose n’amoko yose n’indimi zose n’amahanga 
yose.” Ubu buhanuzi buri hafi guhwana n'ibyavuzwe ku gahembe gato ko muri Daniel 7, nta 
gushidikanya bwerekeza ku bupapa. 

Iyo nyamaswa yahawe imbaraga ngo imare amezi mirongo ine n’abiri. Ubuhanuzi nawe 
aravuga ati: “Mbona umwe mu mitwe yayo usa n'ukomeretse uruguma rwica.” Arongera 
akavuga ati: “Nihagira ujyana abandi ho iminyago, na we ubwe azajyanwa ho umunyago: 
kandi uwicisha abandi inkota, na we akwiriye kwicishwa inkota.” Amezi mirongo ine n’abiri 
ahwanye “n'igihe n'ibihe n'igice cy'igihe,” imyaka itatu n'igice cyangwa iminsi 1260, yo 
muri Daniyeli 7, icyo kikaba ari igihe ubupapa bwamaze burenganya abantu b’Imana. Iki gihe 
nk'uko cyavuzwe mu bice bibanza, cyatangiranye no guhabwa isumbwe k'ubupapa mu 
mwaka wa 538 N.K kandi kirangira mu mwaka wa 1798 N.K. Icyo gihe (mu 1798) Papa 
yafashwe n'ingabo z'Abafaransa zimujyanaho umunyago, maze ubupapa bukomereka 
uruguma rwica, bityo ibyari byaravuzwe birasohora ngo: “Nihagira ujyana abandi ho 
iminyago, na we ubwe azajyanwa ho umunyago.” 


Kuri iyi ngingo hongera kuvugwa ikindi kimenyetso. Umuhanuzi aravuga ati: “Nuko 
mbona indi nyamaswa izamuka iva mu butaka. Iyo yo yari ifite amahembe abiri 
nk’ay umwana w'intama.” (Ibyahishuwe 13:11). Uko iyi nyamaswa isa ndetse n’uburyo 
yadutse byerekana ko ishyanga ishushanya ritandukanye n'andi mahanga yavuzwe mu 
bimenyetso byabanje. Daniyeli yeretswe ubwami bukomeye bwategetse isi mu bigereranyo 
by'inyamaswa zo mu ishyamba zaje zikurikiranye ubwo “imiyaga ine yo mu ijuru 
yahubukiraga mu nyanja nini.” 611 Mu Byahishuwe 17, umumarayika yasobanuye ko “amazi 
agereranya abantu, amoko menshi, amahanga menshi n'indimi nyinshi.” 612 Imiyaga 
ishushanya intambara. Imiyaga ine yo mu ijuru ihuha mu nyanja nini, yerekana ibintu bibi 
bikabije byabaye mu ntambara no kwivumbagatanya izo ingoma zakoresheje ngo zigere ku 
butegetsi. 


Ariko inyamaswa ifite amahembe nk'ay'umwana w'intama yo yari “ivuye mu butaka.” 
Mu cyimbo cyo guhirika izindi ngoma ngo yimike iyayo, iryo shyanga ryagereranyijwe 
n'inyamaswa ivuye mu butaka ryavutse ahantu hatari hasanzwe hagenzurwa (hatuwe 
n'abantu) kandi ryakuze buhoro buhoro no mu buryo bw'amahoro. lyo nyamaswa 
ntiyakomotse mu bihugu by’amahanga yo mu Isi ya kera, ari byo byagereranyaga n’inyanja 
yivumbagatanya y’“amoko menshi, amahanga menshi n'indimi nyinshi.” Yakomotse ku 
Mugabane w’Uburengerazuba. 


None se ni ikihe gihugu cy’ahiswe Isi Nshya cyakuraga gikomera mu mwaka wa 1798 
N.K, kikaba cyaragaragarwagaho ko kizagira ububasha no gukomera ndetse kigakurura 
intekerezo z'abatuye isi? Gukoresha ibimenyetso nta kibazo kirimo. Ishyanga rimwe, kandi 
rimwe gusa, ni ryo ryuzuza ibyavuzwe n'ubu buhanuzi. Bwerekeje mu buryo 
budashidikanywaho kuri Leta Zunze Ubumwe za Amerika. Inshuro nyinshi, igitekerezo 
ndetse hafi y'amagambo yose yakoreshejwe n'umwanditsi w'inyandiko zera, mu buryo 
butagambiriwe, byagiye bikoreshwa n'abanditsi b’amateka basobanura ukwaduka no gukura 
by'iryo shyanga. Inyamaswa yabonetse “izamuka iva mu butaka’ kandi dukurikije 
abasobanuzi, ijambo ryakoreshejwe ryo “kuzamuka” mu busobanuro butimbitse rivuga 


“ukumbura, ugupfupfunuka nk'ikimera.” Kandi nk'uko twabibonye, iryo shyanga rigomba 

gukomoka ahantu hatari hasanzwe hatuwe. Umwanditsi w'ikirangirire yasobanuye 
umwaduko wa Leta Zunze Ubumwe za Amerika maze avuga iby”” amayobera y'umwaduko 
wayo ivuye ahantu hadatuwe,” bityo aravuga ati: “Nk'uko urubuto ruba rwicecekeye ni ko 
twakuze tuba igihugu cy’igihangange.” 613 


Mu mwaka wa 1850, ikinyamakuru cyo mu Burayi cyavuze ko Leta Zunze Ubumwe za 
Amerika ari ubutegetsi butangaje, “bwarushagaho gukomera’ kandi “bwongeraga imbaraga 
zabwo n'ishema ryabwo buri munsi mu gihe isi yose ituje.. Uwitwa Edward Everett, mu 
ijambo yavuze ku Bagenzi bashinze iki gihugu, yaravuze ati: “Mbese bashakaga ahantu 
hitaruye, ahantu hari amahoro kandi hatuje kubwo kuba hitaruye ahandi, ahantu itorero rito 
ry’i Leyden ryagombaga kwishimira umudendezo wo gukurikiza ijwi ry umutimana? 
Nimwitegereze amadini akomeye bashinzeho amabendera y’umusaraba mu kuhigarurira mu 
buryo bw'amahoro!” 614 


“Kandi yari ifite amahembe abiri nk'ay'umwana w'intama.” Amahembe nk’ay umwana 
w'intama yerekana ubuto, ubutungane n'ubugwaneza, bigaragaza neza imico ya Leta Zunze 
Ubumwe za Amerika ubwo yagaragarizwaga umuhanuzi ko “izazamuka mu butaka” mu 
mwaka wa 1798 N.K. Mu Bakristo b'impunzi bahungiye muri Amerika bwa mbere kandi 
bashakaga aho bikinga gukandamizwa n'abami no kudacirwa akari urutega n'abapadiri, 
harimo benshi biyemeje gushinga ubutegetsi ku rufatiro rugari rw’°umudendezo mu butegetsi 
no mu by'idini. Ibitekerezo byabo byagaragarijwe mu Itangazo ry” Ubwigenge, rishyira 
ahagaragara ukuri gukomeye kuvuga ko “abantu bose baremwe bangana” kandi ririmo 
uburenganzira ntakuka bwo “kubaho, umudendezo no gushaka icyanezeza umuntu.” Kandi 
Itegeko-nshinga ryemerera abantu bose uburenganzira bwo kwishyira bakizana, rikavuga ko 
abahagarariye abandi batowe na rubanda bazashyiraho amategeko kandi bagahagaranira ko 
yubahirizwa. Hatanzwe kandi umudendezo mu myizerere y’iby’idini, umuntu wese ahabwa 
uburenganzira bwo gusenga Imana akurikije uko umutimanama we ubimutegeka. Amahame 
y'ubutegetsi bw'abaturage615 ndetse n'ay'Ubuporotesitanti, yahindutse amahame fatizo 
y’icyo gihugu. Ayo mahame ni yo banga ry" imbaraga no kugubwa neza by’icyo gihugu. Abari 
barakandamijwe kandi batotezwaga bo mu bihugu byose bya gikristo bagiye bajya muri iki 
gihugu babishishikariye kandi bafite ibyiringiro. Abantu miliyoni nyinshi bashakaga uko 
bagera ku nkengero zayo, bityo Leta Zunze Ubumwe za Amerika zarakuze zigira umwanya 
mu bihugu by'ibihangange byo ku isi. 


Nyamara inyamaswa ifite amahembe nk'ay'umwana w'intama, “yavugaga nk’ikiyoka. 
Itegekesha ububasha bwose bwa ya nyamaswa ya mbere mu maso yayo, ihata isi n’abayirimo 
ngo baramye ya nyamaswa ya mbere yakize uruguma rwayishe; . . . ibabwira kurema 
igishushanyo cya ya nyamaswa yari ikomerekejwe n’inkota ikabaho.” 616 


Amahembe nk’ay umwana w'intama n'ijwi ry'ikiyoka bikoreshwa mu bigereranyo, 
byerekana ukuvuguruzanya gukomeye kuri hagati yV'ibivugwa n'iryo shyanga ndetse 
n'imikorere yaryo. Ukuvuga kw'igihugu gusobanuye igikorwa n'ububasha bw’amategeko 

yacyo ndetse n'imyanzuro y'ubucamanza bwacyo. Kubw'uko kuvuga rero, icyo gihugu 
kizavuguruza ayo mahame yo kwishyira ukizana n'amahoro cyari cyaragaragaje ko ari yo 
rufatiro rw’imitegekere yacyo. Ibyo ubuhanuzi buvuga ngo “izavuga nk'ikiyoka”, kandi 
“igategekesha ububasha bwose bwa ya nyamaswa ya mbere,’ bigaragaza ukwiyongera 
k'umwuka wo kutihanganirana ndetse no gutoteza waragagajwe n'ubutegetsi 
byagereranyijwe n'ikiyoka n'inyamaswa isa n'ingwe. Kandi amagambo avuga ngo 
“inyamaswa y'amahembe abiri ihatira isi n’abayirimo ngo baramye ya nyamaswa ya mbere” 
yerekana ko ububasha bw’icyo gihugu bugomba gukoreshwa mu guhatira abantu kugira 
bimwe bubahiriza kandi ibyo bizaba igikorwa cyo guhesha ubupapa icyubahiro. 


Icyo gikorwa kigomba kuba gihabanye rwose n'amahame y'iki gihugu, gihabanye 
n'umudendezo, Itangazwa ry'ubwigenge ndetse n'Itegeko nshinga. Mu buryo bwuzuye 
ubwenge, abashinze iki gihugu bashakaga kwirinda gukoresha ubutegetsi bw’iby’isi ku 
rugande rw'itorero, ndetse banirinda ingaruka zabyo zitabura kubaho ari zo kutihanganirana 
n'itoteza. Itegeko-nshinga rivuga ko “Inama Nkuru y'igihugu itazigera ishyiraho itegeko 
ryerekeye ishingwa ry’idini cyangwa ribuzanya umudendezo wo kuyoboka idini.” Rivuga 
kandi ko “nta genzura mu by’idini rizigera risabwa ngo ribe icyangombwa gisabwa kigomba 
kuzuzwa ngo umuntu ahabwe umwanya mu butegetsi muri Leta Zunze Ubumwe za Amerika.” 
Ubutegetsi bwa Leta bushobora guhatira abantu kubahiriza iby’idini ibyo ari byo byose, igihe 
gusa habayeho kurenga kuri ayo mabwiriza arengera umudendezo w’igihugu. Ariko 
uguhuzagurika mu gikorwa nk’icyo biri nk’uko bigaragazwa mu gishushanyo cyakoreshejwe. 
Inyamaswa ifite amahembe nk’ay’umwana w'intama (yigamba ubutungane, kugwa neza no 
kuba inyamahoro) ni yo ivuga nk'ikiyoka. 


“Ibabwira kurema igishushanyo cya ya nyamaswa.” Aha hagaragazwa neza ubutegetsi aho 
abaturage bafite ububasha mu gushyiraho amategeko, ibyo bikaba ari igihamya 
kidashidikanywaho cy’uko Leta Zunze Ubumwe za Amerika ari cyo gihugu cyavuzwe mu 
buhanuzi. 


Ariko se “igishushanyo cy'inyamaswa” ni iki? kandi kiremwa gite? Iyo shusho 
n’inyamaswa iremwa na ya nyamaswa y’amahembe abiri, kandi ikaba isa na yo. Na none 
kandi yitwa igishushanyo cyayo. Bityo rero kugira ngo tumenye uko icyo gishushanyo kimeze 
ndetse n'uko cyakozwe, tugomba kubanza kwiga ibiranga inyamaswa ubwayo - Ubupapa. 


Igihe itorero rya mbere ryatakazaga ubutungane bwaryo kubwo gutandukira rikareka 
ukwiyoroshya kwigishwa n'ubutumwa bwiza ndetse no kwemera imigenzo n'imihango ya 
gipagani, ryatakaje Mwuka Muziranenge n'imbaraga y'Imana; maze kugira ngo ribashe 
kugenzura intekerezo z'abantu, ryashatse gushyigikirwa n'ubutegetsi bwa Leta. Ingaruka 
yabaye kubaho k'ubupapa, ari ryo torero ryagenzuraga ubutegetsi bw'igihugu kandi 
rikabukoresha mu gushaka kugera ku migambi yaryo ariko by'umwihariko mu guhana 
abahakanaga ububasha n'amategeko byaryo. Kugira ngo Leta Zunze Ubumwe za Amerika 
zireme igishushanyo cy’inyamaswa, ubutegetsi mu by’idini bugomba kugenga ubwa Leta 

kugira ngo ubwo butegetsi bwa Leta nabwo buzakoreshwe n'itorero mu gusohoza imigambi 
yaryo. 


Igihe cyose itorero ryagiye rigira ubushobozi rihawe n'ubutegetsi bw'isi, ryagiye 
ribukoresha kugira ngo rihane abataravugaga rumwe n’inyigisho zaryo. Amatorero 
y'abaporotesitanti yageze ikirenge mu cya Roma abinyujije mu kwifatanya n’ubutegetsi 
bw'isi yagaragaweho icyifuzo nk'icyo cyo kubuza abantu umudendezo wo gukurikiza 
umutimanama. Urugero rwatangwa kuri iyi ngingo ni itoteza ryamaze igihe kirekire ryakozwe 
n'Itorero ry Ubwongereza ryibasiye abataremeraga inyigisho zaryo. Mu kinyejana cya cumi 
na gatandatu n’icya cumi na karindwi, ibihumbi byinshi by’abavugabutumwa batabwirizaga 
ibihwanye n'iby'itorero baciwe mu matorero yabo barahunga, kandi baba abapasitoro 
n'abizera benshi, bajyaga bacibwa ibihano, bagafungirwa muri gereza, abandi bakicwa 
urw’agashinyaguro bazira imyizerere yabo. 


Ubuhakanyi ni bwo bwateye itorero rya mbere gushaka kwitabaza ubutegetsi bwa Leta, 
ritegura rityo inzira yo guteza imbere ubupapa- ari bwo nyamaswa. Intumwa Pawulo yaravuze 
ati: “Aho” hazaba igihe cyo kwimura Imana, kandi urya munyabugome azahishurwa.” 617 
Uko ni ko mu itorero ubuhakanyi buzategurira inzira igishushanyo cy’inyamaswa. 


Bibiliya ivuga ko mbere y'uko Yesu Kristo agaruka, hazabaho gusubira inyuma mu 
by'idini nk’ukwabayeho mu binyejana bya mbere. “Umenye yuko mu minsi y’imperuka 
hazaza ibihe birushya. Kuko abantu bazaba bikunda, bakunda impiya, birarira, bibona 
batukana batumvira ababyeyi babo, indashima, batari abera, badakunda n’ababo, batuzura, 
babeshyerana, batirinda, bagira urugomo, badakunda ibyiza, bagambana, ibyigenge, 
bikakaza, bakunda ibibanezeza aho gukunda Imana, bafite ishusho yo kwera, ariko bahakana 
imbaraga zako.” 618 “Ariko Umwuka avuga yeruye ati: ‘Mu bihe bizaza bamwe bazagwa 
bave mu byizerwa, bite ku myuka iyobya n’inyigisho z’abadayimoni.” 619 Satani azakoresha 
“imbaraga zose n'ibimenyetso n’ibitangaza by'ibinyoma, n'ubuhenzi bwose bwo 
gukiranirwa.” Kandi abantu bose “banze gukunda ukuri ngo bakizwe,” bazarekwa ngo bemere 
“ubushukanyi bukomeye cyane ngo bizere ibinyoma.” 620 Igihe uru rwego rwo gukiranirwa 
ruzaba rumaze kugerwaho, ingaruka nk’izabaye mu binyejana bya mbere zizakurikiraho. 


Abantu benshi bafata ko imyizerere y'amaharakwinshi irangwa mu matorero 
y’ Abaporotesitanti ari igihamya kidasubirwaho cy'uko nta mbaraga zakoreshwa ngo higere 
habaho guhuza mu myizerere. Ariko mu myaka myinshi yashize mu matorero 
y’ Abaporotesitanti hagiye habaho igitekerezo gikomeye kandi cyagendaga gikura cy’uko 
habaho ubumwe bushingiye ku ngingo zimwe z’imyizerere ahuriyeho. Kugira ngo ubwo 
bumwe bugerweho, impaka zerekeye inyigisho zimwe batemeranyaho, uko byagenda kose 
zigomba kurekwa -uko mu buryo bukomeye bwose zaba zishingiye ku byo Bibiliya ivuga. 


Uwitwa Charles Beecher mu kibwirizwa cye cyo mu mwaka wa 1846, yaravuze ati: 
“Abayobozi bo mu matorero y’ivugabutumwa y’ Abaporotesitanti ntibashyirwaho mu rwego 


rw’igitugu gikaze gishingiye ku kubahisha umuntu gusa, ahubwo uko babaho, uko bagenda 

n'uko bahumeka ni ibintu byanduye rwose, ndetse buri saha ikibi cyabo gikomeye cyane ni 
uko bahisha ukuri maze noneho bagapfukamira ubuhakanyi. Mbese uku siko byagendekeye 
Roma? Mbese ubu ntitwongera kubaho nk'uko yabayeho? None se ibyo twiteze kubona ni 
iki? Ni indi nama nkuru y'igihugu! Inama rukokoma y’isi yose! Ubufatanye mu 
ivugabutumwa, ndetse n'indangakwemera rusange!”621; Igihe ibi bizaba bigezweho, mu 
muhati wo kugira ngo habeho ubumwe, intambwe yonyine izakurikiraho ni iyo gukoresha 
imbaraga. 


Igihe amatorero akomeye yo muri Leta Zunze Ubumwe za Amerika azahuriza hamwe ku 
ngingo z”amahame amwe ahuriyeho, azatera Leta no gushimangira amategeko yayo ndetse 
no gushyigikira ibigo by’ayo matorero, icyo gihe ni bwo Amerika irangwa n'Ubuporotesitanti 
izaba iremye igishushanyo cy’inyamaswa, bityo ingaruka izavamo nta kabuza ni ibihano Leta 
izahanisha abatazemera inyigisho zayo. 


Ya nyamaswa y'amahembe abiri “itera bose, aboroheje n'abakomeye, n’abatunzi 
n'abakene, n’ab’umudendezo n’ab’imbata, gushyirwaho ikimenyetso ku kiganza cy’iburyo 
cyangwa mu ruhanga: kugira ngo hatagira umuntu wemererwa kugura cyangwa gutunda, 
keretse afite icyo kimenyetso, cyangwa izina rya ya nyamaswa, cyangwa umubare w’izina 
ryayo.” 622 Ubutumwa bw’imbuzi bwa marayika wa gatatu ni ubu ngo: “Umuntu naramya 
ya nyamaswa n’igishushanyo cyayo, agashyirwaho ikimenyetso cyayo mu ruhanga rwe 
cyangwa ku kiganza, uwo ni we uzanywa ku nzoga, ni yo mujinya w'Imana.” ‘Inyamaswa’ 
ivugwa muri ubu butumwa kandi abantu bakayiramya babihatiwe n'inyamaswa ifite 
amahembe abiri, ni iya mbere cyangwa inyamaswa isa n’ingwe yo mu Byahishuwe 13, ari 
yo: “ubupapa.” Igishushanyo cy’iyo nyamaswa cyerekana bwa Buporotesitanti bwahakanye, 
buzagira imbaraga igihe amatorero y' Abaporotesitanti azitabaza ubutegetsi bwa Leta kugira 
ngo buyafashe gushimangira inyigisho zayo. Ikimenyetso cy"inyamaswa kiracyasobanurwa. 


Nyuma yo kuburira abantu kwirinda kuramya inyamaswa n'igishushanyo cyayo 
ubuhanuzi buravuga buti: “Aho ni ho kwihangana kw'abera kuri, bitondera amategeko 
y'Imana, kandi bakagira kwizera nk’ukwa Yesu.” Kubera ko abakurikiza amategeko y'Imana 
batandukanye n'abaramya inyamaswa n'igishushanyo cyayo kandi bagashyirwaho 
ikimenyetso cyayo, igikurikiraho ni uko gukurikiza amategeko y'Imana ku ruhande rumwe, 
no kuyica ku rundi ruhande, ari byo bizagaragaza itandukaniro hagati y'abaramya Imana 
n'abaramya inyamaswa. 


Ikiranga inyamaswa cyihariye ari na cyo kiranga igishushanyo cya yo, ni ukwica 
amategeko y'Imana. Umuhanuzi Daniyeli avuga iby'agahembe gato (ubupapa) muri aya 
magambo: “Azigira inama zo guhindura ibihe n’amategeko.” 623 Intumwa Pawulo yo, ubwo 
butegetsi yabwise “umunyabugome,” wagambaga kwishyira hejuru y'Imana. Kwishyira 
hejuru y'Imana kw'ubupapa kugaragarira mu guhindura amategeko. Umuntu wese 
wubahiriza amategeko nk'uko yahinduwe, aba aha ikuzo n'icyubahiro gikomeye ubwo 

butegetsi bwayahinduye. Igikorwa nk'icyo cyo kumvira amategeko y'ubupapa kizaba ari 
ikimenyetso cy’isumbwe rihawe Papa mu cyimbo cy’Imana. 


Ubupapa bwagerageje guhindura amategeko y'Imana. Itegeko rya kabiri ribuzanya 
kuramya ibishushanyo, ryakuwe mu mategeko y'Imana, kandi n'itegeko rya kane na ryo 
ryarahinduwe kugira ngo hemerwe kubahiriza umunsi wa mbere w"icyumweru nk’Isabato mu 
cyimbo cy”umunsi wa karindwi. Ariko impamvu yo gukuraho itegeko rya kabiri abashyigikira 
inyigisho z'ubupapa batanga ni uko ngo iryo tegeko atari ngombwa ko ribaho, ko rikubiye 
mu rya mbere, kandi bakavuga ko bigisha amategeko y'Imana nk'uko Imana ubwayo yagenye 
ko yumvikana. Kuri bo, bavuga ko iryo hinduka atari ryo ryavuzwe n'umuhanuzi. Uguhindura 
amategeko bigambiriwe byavuzwe muri aya magambo: “Azigira inama zo guhindura ibihe 
n'amategeko.” Impinduka zakozwe ku itegeko rya kane zisohoza ryose ibyo ubuhanuzi 
buvuga. Ibyo byakozwe n'ububasha bumwe ari bwo bw’itorero. Aha rero ububasha 
bw'ubupapa ubwabwo bwishyize hejuru y'Imana ku mugaragaro. 


Mu gihe abaramya Imana bazagaragazwa by’umwihariko n’agaciro baha itegeko rya kane, 
(kuko iri tegeko ari ryo kimenyetso cy'ububasha bw'Imana bwo kurema ndetse rikaba 
n’igihamya cy'uko isaba umuntu kuyubaha no kuyiha ikuzo), abaramya inyamaswa nabo 
bazamenyekanira ku muhati wabo wo gukuraho urwibutso rw'Imana Umuremyi maze 
bakubahiriza gahunda yashyizweho na Roma. Mu rwego rwo gushigikira umunsi wa mbere 
w'icyumweru ni ho ubupapa bwahamije bwa mbere ibyo bwigamba; kandi inshuro ya mbere 
bwitabaje imbaraga za Leta byari uguhatira abantu kubahiriza umunsi wa mbere 
w'lceyumweru nk” “umunsi w’ Umwami.” Ariko Bibiliya yerekana ko umunsi wa karindwi ari 
wo munsi w’ Umwami, ntabwo ivuga umunsi wa mbere. Yesu Kristo yaravuze ati: “Umwana 
w'umuntu ni Umwami w’Isabato na yo.” Itegeko rya kane riravuga riti: “Umunsi wa karindwi 
ni wo Sabato y'Uwiteka Imana yawe.” Ubundi kandi Uwiteka avuga iby'uwo munsi 
akoresheje umuhanuzi Yesaya ati: “Umunsi wanjye Wera.” 624 


Amagambo akunze kuba urwitwazo kenshi abantu bavuga ko Kristo yaba yarahinduye 
Isabato avuguruzwa n'ibyo we ubwe yivugiye ati: “Ntimwibwire ko nazanywe no kuvanaho 
Amategeko cyangwa ibyanditswe n'abahanuzi. Sinazanywe no kubivanaho, ahubwo 
nazanywe no kubisohoza. Ndababwira nkomeje ko nta kanyuguti habe n’akadomo na kamwe 
ko mu Mategeko kazavaho, kugeza ubwo byose bizaba birangiye, ijuru n’isi bigashira. 
Umuntu wese uzaca ku itegeko rimwe, naho ryaba rito muri ayo yose, akigisha abandi 
kugenza nka we, azagirwa uwa nyuma mu bwami bw'ijuru. Ariko uzayumvira, akayigisha 
abandi, azitwa mukuru mu bwami bw’ijuru.” 625 


Abaporotesitanti muri rusange bemera neza ko Bibiliya idatanga uburenganzira bwo 
guhindura Isabato. Ibyo bivugwa neza mu bitabo byandikwa n'Ishyirahamwe ry’Ishuri 
ry’ Icyumweru muri Amerika. Kimwe muri ibyo bitabo gihamya ko ‘ntacyo Isezerano Rishya 
rivuga ku kuba hari itegeko risobanutse ryatanzwe rihindura Isabato umunsi wa mbere 

w'lcyumweru, cyangwa ngo habe hari amabwiriza arebana no kubahiriza umunsi wa mbere.’ 
626 


Undi yaravuze ati: “Kugeza igihe cy'urupfu rwa Kristo, nta mpinduka zerekeye umunsi 
zigeze zibaho;” kandi “nk'uko ibyanditswe bibyerekana, ntabwo intumwa za Kristo zigeze 
zitanga itegeko ryo kureka Isabato yo ku munsi wa karindwi ngo abantu bajye bayubahiriza 
ku munsi wa mbere w'"icyumweru.” 627 


Abayoboke b’itorero Gatolika ry’i Roma bemera ko guhindura Isabato byakozwe n’itorero 
ryabo, kandi bagahamya ko Abaporotesitanti bemera ububasha bw'itorero Gatolika binyuze 
mu kubahiriza munsi wa mbere w'"icyumweru. Muri Gatigisimu y’itorero Gatorika ivuga 
iby'Idini rya Gikristo , 628 ubwo hasubizwaga ikibazo cyerekeye umunsi ugomba 
kubahirizwa mu rwego rwo kumvira itegeko rya kane, havuzwe amagambo akurikira: “Mu 
gihe cy'amategeko ya kera, umunsi wa karindwi629 ni wo munsi wejejwe; ariko itorero, 
ribwirijwe na Yesu Kristo, kandi riyobowe na Mwuka Muziranenge, umunsi wa karindwi 
ryawusimbuje umunsi wa mbere w'"icyumweru; bityo ubu turuhuka ku munsi wa mbere mu 
cyimbo cy”umunsi wa karindwi. Ubu umunsi wa mbere usobanura umunsi w’ Umwami” 


Nk’ikimenyetso cy'ububasha bw'itorero Gatolika, abanditsi babo baravuga bati: 
“igikorwa cyo guhindura Isabato igashyirwa ku munsi wa mbere w'icyumweru, ni igikorwa 
cyemewe n’Abaporotesitanti; . . . kubera mu gihe bizihiza kuruhuka ku cyumweru, baba 
bemera ububasha itorero Gatolika rifite bwo gutoranya (kweza) iminsi mikuru, ndetse no 
kuyibahatira kugeza ubwo bibagusha mu cyaha.” 630 Guhindura Isabato se ni iki kindi kitari 
ikimenyetso cy’ububasha bw'itorero ry’i Roma; ari cyo “kimenyetso cy’inyamaswa”? 


Itorero ry’i Roma ntiryaretse ibyo ryigamba ko rifite isumbwe; kandi igihe isi n’amatorero 
y’ Abaporotesitanti yemeye Isabato yashyizweho n'itorero Gatolika ry'i Roma bakareka 
Isabato yemewe na Bibiliya, ubwo baba bemeye uko kwishyira hejuru kwaryo. Baba bemeye 
ububasha bw’imigenzo n’ubw’abapadiri mu kugira impinduka runaka; nyamara iyo bakoze 
batyo, baba birengagije ihame ribatandukanya na Roma. Iryo hame ni irivuga ko “Bibiliya, 
kandi Bibiliya yonyine, ari yo dini ry’ Abaporotesitanti.” Roma ibona ko Abaporotesitanti 
bishuka maze ku bushake bwabo bagahuma amaso yabo ntibarebe ibikorwa bigaragara. Uko 
gahunda yo gushimangira umunsi wa mbere igenda irushaho kwakirwa neza, ni ko Roma 
yishima, kuko igira icyizere cy'uko amaherezo iyo gahunda izatuma Abaporotesitanti bose 
bajya munsi y'ubutware bwa Roma. Umusenyeri umwe w'umufaransa yemeza ko gukomeza 
icyumweru kw’Abaprotestanti, umunsi wa mbere ari ukuramya ububasha bw’itorero 
Gatolika. 


Abayobozi bo mu itorero Gatolika ry'i Roma bavuga ko “kuba Abaporotesitanti 
bubahiriza umunsi wa mbere w'icyumweru, ni icyubahiro baba bahaye ubutware bw’Itorero 
Gatolika ntabwo ari bo ubwabo baba biyubashye.” 631 Ku ruhande rw’amatorero 
y’ Abaporotesitanti, guhatira abantu kubahiriza umunsi wa mbere w'cyumweru, ni 


ukubahatira kuramya ubupapa (kuramya inyamaswa). Abantu basobanukirwa ibyo itegeko 

rya kane rivuga maze bagahitamo kubahiriza Isabato y'ikinyoma mu cyimbo cy’Isabato 
nyakuri, baba baha icyubahiro buriya butware bwahinduye Isabato. Ariko mu gikorwa cyo 
guhatira abantu inshingano mu by'idini bikozwe n'ubutegetsi bw’isi, amatorero ubwayo 
azakora igishushanyo cy’inyamaswa; bityo rero, guhatira abantu kuruhuka ku munsi wa 
mbere w'icyumweru muri Leta Zunze ubumwe za Amerika bizaba ari uguhatira abantu 
kuramya inyamaswa n’igishushanyo cyayo. 


Ariko Abakristo bo mu bihe byashize, bubahirizaga umunsi wa mbere w"icyumweru 
bibwira ko bubahiriza Isabato ivugwa na Bibiliya. Kandi n'ubu mu matorero yose ndetse no 
mu itorero Gatolika y'i Roma, harimo Abakristo nyakuri bizera rwose batigiza nkana ko 
Umunsi wa mbere w'"icyumweru ari wo Sabato yashyizweho n'Imana. Imana yemera ibyo 
bakora nta buryarya ndetse no kuba indahemuka kwabo imbere yayo. Ariko ubwo itegeko 
rizahatira abantu kuruhuka ku munsi wa mbere, kandi abantu bose bakazamurikirwa ku 
byerekeye kubahiriza Isabato nyakuri, icyo gihe umuntu wese uzica itegeko ry’Imana 
akumvira itegeko ryashyizweho na Roma, azaba ahaye ikuzo ubupapa kuburutisha Imana. 
Aba aha icyubahiro Roma n’ubutegetsi bushimangira umunsi w’ikiruhuko watoranyijwe na 
yo. Aba aramya inyamaswa n’igishushanyo cyayo. Igihe abantu banga Isabato Imana yavuze 
ko ari ikimenyetso cy”ububasha bwayo maze mu mwanya wayo bakubahiriza umunsi Roma 
yihiteyemo ngo ube ikimenyetso cyo gukomera kwayo, baba bemeye ikimenyetso 
cy'icyubahiro bahaye Roma - “ikimenyetso cy'inyamaswa.” Igihe rero iyo ngingo 
isobanuriwe neza imbere y’abantu maze bagahitamo kumvira hagati y'amategeko y'Imana 
n'ay'abantu, abakomeza kugomera Imana bazashyirwaho “ikimenyetso cy"inyamaswa.” 


Umuburo uteye ubwoba cyane wigeze ubwirwa abantu uboneka mu butumwa bwa 
marayika wa gatatu. Uvuga ko ari icyaha gikomeye cyane kuko kizatuma abantu 
bamanukirwa n'umujinya w"Imana utazaba uvanzemo imbabazi haba na mba. Ntabwo abantu 
bakwiriye kuba mu mwijima batazi ibyerekeye iki ngingo y'ingenzi. Ubutumwa bw’imbuzi 
buburira abantu kwirinda iki cyaha bugomba kubwirwa abatuye isi mbere y'uko bagerwaho 
n'urubanza rw'Imana, kugira ngo abantu bose babashe kumenya impamvu bagomba 
kubabazwa maze babone amahirwe yo guhunga ngo bakire iteka ry’Imana. Ubuhanuzi 
buvuga ko marayika wa mbere abwira ubutumwa bwe “abari mu isi, bo mu mahanga yose 
n’imiryango yose n’indimi zose n’amoko yose.” Ubutumwa bw'imbuzi bwa marayika wa 
gatatu, bugize umugabane umwe wa bwa butumwa butatu, bugomba gusakazwa hose. 
Ubuhanuzi bugaragaza ko ubu butumwa buvuganwa ijwi rirenga, bukavugwa n’°umumarayika 
ugurukira kure mu kirere cy’ijuru; kandi buzatera abatuye isi kubwitaho. 


Muri urwo rugamba Abakristo bose bazagabanywamo amatsinda abiri akomeye: Itsinda 
ry'abakurikiza amategeko y'Imana kandi bakizera Yesu, n’irindi tsinda ry'abaramya 
inyamaswa n’igishushanyo cyayo bagashyirwaho ikimenyetso cyayo. Nubwo itorero na Leta 
bizahuriza hamwe imbaraga kugira ngo bahatire “abantu bose, aboroheje n’abakomeye, 
n'abatunzi n’abakene, n’ab’umudendezo mn'imbata, gushyirwaho “ikimenyetso 


cy'inyamaswa,” nyamara ubwoko bw'Imana bwo ntibuzacyakira. Umuhanuzi wo ku kirwa 

cya Patimosi yabonye “abatabarutse banesheje ya nyamaswa n'igishushanyo cyayo 
n'umubare w'izina ryayo, bahagaze ku nyanja y'ibirahuri, bafite inanga z’Imana, baririmba 
indirimbo ya Mose, imbata y'Imana n’indirimbo y umwana w'intama.” 632 

IGICE CYA 26— UMURIMO W’ UBUGOROZIG 


Umurimo w'ubugorozi ku byerekeye Isabato ugomba gukorwa mu minsi ya nyuma 
wavuzwe mu buhanuzi bwa Yesaya agira ati: “Uwiteka aravuga ati: “Mwitondere iby'ukuri, 
mukore ibyo gukiranuka; kuko agakiza kanjye kari hafi, no gukiranuka kwanjye kugiye 
guhishurwa. Hahirwa umuntu ukora ibyo, n’umwana w'umuntu ubikomeza, akeza Isabato, 
ntayice, akarinda ukuboko kwe ngo kudakora icyaha cyose.” “Kandi abanyamahanga 
bahakwa ku Uwiteka bakamukorera bakunze izina rye, bakaba abagaragu be, umuntu wese 
akeza Isabato ntayice, agakomeza isezerano ryanjye, abo na bo nzabageza ku musozi wanjye 
wera, mbanezereze mu nzu yanjye y'urusengero.” 634 


Aya magambo yerekeye ibihe bya Gikristo nk'uko bigaragarira mu buryo yavuzwemo: 
“Umwami Imana ikoranya ibicibwa bya Isirayeli iravuze iti: “Nzongera kumukoraniriza 
abandi, udashyizeho abe bakoranijwe.” (Yesaya 56:8). Ibyo byerekezaga ku butumwa bwiza 
bwa Kristo buzakoranyiriza hamwe abanyamahanga. Kandi abubahirizaga Isabato icyo gihe 
basezeraniwe guhabwa umugisha. Bityo rero, icyo itegeko rya kane risaba gihera mbere yo 
kubambwa, kuzuka no kuzamurwa mu ijuru kwa Kristo mu ijuru, kikageza no muri cya gihe 
abayoboke be bazaba bamamaza inkuru y'ubutumwa bwiza mu mahanga yose. 


Na none kandi Uhoraho atanga itegeko akoresheje umuhanuzi Yesaya ati: “Bumba 
ibihamya, amategeko uyafatanishe ikimenyetso mu bigishwa banjye.” (Yesaya 8:16). 
Ikimenyetso cy’amategeko y’Imana kiboneka mu itegeko rya kane. Mu mategeko cumi yose, 
irya kane ryonyine ni ryo rigaragaza izina n’icyubahiro cy’ Uwatanze amategeko. Iri tegeko 
rivuga ko ari Umuremyi w'ijuru n'isi, kandi ku bw’ibyo rikerekana ko ari yo yonyine ikwiriye 
kubahwa ikuzo no kuramywa ikarutishwa ibindi byose. Uretse iri tegeko, nta kindi kintu kiri 
mu mategeko cumi y’Imana cyerekana ububasha bw’Uwatanze ayo mategeko. Igihe Isabato 
yahindurwaga n'ubutegetsi bwa papa, amategeko yari akuwemo ikimenyetso cy’Imana. 
Abigishwa ba Kristo bararikirwa gusubizaho icyo kimenyetso bagarura Isabato ivugwa mu 
itegeko rya kane mu mwanya wayo utunganye nk'urwibutso rw”Umuremyi n’ikimenyetso 
cy'ububasha bwe. 


“Nimusange amategeko y'Imana n'ibiyihamya!” Mu gihe amahame n'inyigisho 
bivuguruzanya bibaye byinshi, amategeko y'Imana ni yo cyitegererezo kitibeshya kigomba 
gusuzumirwaho ibitekerezo byose, inyigisho n'amahame. Umuhanuzi aravuga ati: 
“Nibatavuga ibihwanye n’iryo jambo nta museke uzabatambikira.” (Yesaya 8:20). 


Itegeko ryongera gutangwa rivuga riti: “Shyira ejuru uvuge cyane, we kugerura; rangurura 
ijwi ryawe nk'ikondera, ubwire ubwoko bwanjye ibicumuro byabwo, ubwire inzu ya Yakobo 
ibyaha byabo.” Ntabwo habwirwa abanyabibi bari ku isi, ahubwo ba bandi Uwiteka yita 
“Ubwoko bwe,” ni bo bagomba gucyahwa kubera ibicumuro byabo. Yakomeje avuga ati: 
“Icyakora banshaka uko bukeye bishimira kumenya inzira zanjye; nk'ishyanga ryakoraga 
ibyo gukiranuka, ntirireke amategeko y'Imana yabo.” (Yesaya 58:1, 2). Aha hagaragazwa 

itsinda ry'abibwira ko ari intungane kandi bagasa n'abagaragaza gushishikarira umurimo 
w'Imana. Nyamara gucyaha gukomeye k'Urondora imitima kugaragaza ko baribata 
amategeko y’Imana. 


Bityo rero, umuhanuzi agaragaza itegeko ryirengagijwe agira ati: “Uzongera gushinga 
imfatiro zariho ku ngoma nyinshi; kandi uzitwa Uwica icyuho kandi Usibura inzira zijya mu 
ngo. Nuhindukira ntukandagire Isabato, ukanga gukora ibyo wishakiye ku munsi wanjye 
wera, ahubwo ukita Isabato umunezero, umunsi wera w'Uwiteka ukawita uw’icyubahiro, 
ukawubaha, ntube icyigenge, ntiwishakire ibyo kwinezeza, ntiwivugire ibyo ushaka ku 
bwawe, nuko uzishimira Uwiteka.” (Yesaya 58:12-14). Ubu buhanuzi burerekeza no ku gihe 
cyacu. Icyuho cyaciwe mu mategeko y'Imana igihe Isabato yahindurwaga n'ububasha 
bw'ubutegetsi bw°i Roma. Ariko igihe cyarageze kugira ngo itegeko ryatanzwe n’ijuru 
risubire mu mwanya waryo. Icyuho kigomba gusanwa kandi imfatiro zariho ku ngoma nyinshi 
na zo zigomba kuzamurwa zikubakwa. 


Isabato yubahishijwe n'uko Umuremyi yayiruhutseho kandi ayiha umugisha, bityo 
Adamu nawe yubahirizaga Isabato muri Edeni itunganye nawe akiri intungane. Adamu kandi 
yakomeje kubahiriza Isabato ubwo yari amaze gucumura akirukanwa muri Edeni yari 
imunejeje nyamara nyuma y’aho akihana. Isabato yubahirijwe n’abakurambere bose uhereye 
kuri Abeli ukageza ku mukiranutsi Nowa, kuri Aburahamu no kuri Yakobo. Igihe ubwoko 
bwatoranyijwe bwari buri mu bubata mu gihugu cya Misiri, buri hagati mu muco wari uganje 
wo gusenga ibigirwamana, benshi muri bo batakaje kumenya amategeko y'Imana; ariko ubwo 
Imana yabaturaga Isirayeli, mu buryo bukomeye, yatangarije amategeko yayo iryo teraniro 
rinini kugira ngo babashe kumenya ubushake bwayo, kandi bayitinye (bayubahe) ndetse 
bayumvire iteka ryose. 


Guhera icyo gihe kugeza ubu kumenya amategeko y'Imana byagiye birindwa bikomeza 
kuba ku isi, kandi Isabato yo mu itegeko rya kane yagiye yubahirizwa. Nubwo wa 
“munyabugome” yageze ku mugambi we wo kuribatira itegeko ryera ry"Imana munsi 
y'ibirenge bye, no muri cya gihe cy’ububasha bwe bukomeye, hariho abantu b’indahemuka 
bubahiririzaga Isabato mu rwiherero. Kuva mu gihe cy’ubugorozi, muri buri gisekuru hagiye 
habaho abantu bamwe bakomezaga kuyubahiriza. No mu bihe byinshi byo gukwenwa 
n'itotezwa, hakomeje gutangwa ubuhamya bugaragaza ko amategeko y'Imana ahoraho ibihe 
byose, kandi bukerekana n'inshingano yihariye yo kubahiriza Isabato yashyizweho mu irema. 


Uko kuri nk'uko kugaragarira mu Byahishuwe 14, gufatanye “n'ubutumwa bwiza 
bw'iteka ryose,” kandi kuzerekana itorero rya Kristo igihe azagarukira. Bityo, nk’ingaruka 
y'ubutumwa bw'abamarayika batatu havugwa aya magambo ngo: “Aba ni abakurikiza 
amategeko y'Imana kandi bakizera Yesu.” Ubu nibwo butumwa buheruka bugomba kuvugwa 
mbere y'uko Umukiza agaruka. Umuhanuzi yabonye ko ubwo butumwa nibumara kuvugwa, 
uwo mwanya umwana w'umuntu azaza mu ikuzo rye aje gusarura isi. 

Igihe ukuri kw'Isabato kwashyirwaga ku mugaragaro, abantu benshi batanze ibitekerezo 
byabo bashingiye ku myumvire y'ab'isi. Baravuze bati: “Igihe cyose tumaze twubahirizaga 
umunsi wa mbere (icyumweru), ndetse na basogokuruza bacu ni wo bubahirizaga, kandi 
abantu beza b’inyangamugayo mu idini, bapfuye bafite ibyishimo kandi bawubahiriza. Niba 
bari bafite ukuri, natwe turagufite. Kubahiriza iyo Sabato nshya, byazatujugunya hanze 
ntitugendane n’ab’isi, bityo ntitube hari impinduka twabagiraho. Ni iki itsinda ry’abantu bake 
bubahiriza umunsi wa karindwi ryageraho ugereranyije n’abatuye isi bose bubahiriza umunsi 
wa mbere w'icyumweru?” Urwitwazo nk'urwo ni rwo Abayahudi batangaga kugira ngo 
berekane impamvu yo kwanga Kristo. Ba sekuruza bari baragiye bemerwa n'Imana binyuze 
mu gutanga amaturo y’ibitambo, none se kuki abana babo batashoboraga kubona agakiza 
bakurikije iyo nzira ya ba sekuruza? Muri ubwo buryo, mu gihe cya Luteri, ubupapa 
bwavugaga ko Abakristo nyakuri bapfuye bafite imyizerere y’idini Gatolika, bityo bakavuga 
ko iryo dini rihagije kugira ngo umuntu abone agakiza. Imitekerereze nk’iyo igaragara ko ari 
inzitizi ikomeye y’iterambere mu myizerere mu by’itorero cyangwa se mu mikorere. 


Abantu benshi batanze impamvu z'uko kubahiriza umunsi wa mbere w'icyumweru ari 
ihame ryashinze imizi ndetse bikaba n°umugenzo w'itorero wakwiriye hose mu myaka 
amagana menshi. Ibihabanye n'iki gitekerezo ni uko byagaragajwe ko Isabato ndetse no 
kuyubahiriza ari ibya kera cyane kandi byamamaye ndetse binganya ubukuru n'isi ubwayo, 
kandi ko byemerwa n'Imana n'abamarayika. Igihe imfatiro z'isi zashyirwagaho, igihe 
inyenyeri zo mu ruturutura zaririmbaga, abana b’Imana baranguruye ijwi ry" ibyishimo, ubwo 
ni bwo urufatiro rw'Isabato rwashinzwe. 635 Dukwiriye kubahiriza iyi Sabato; ntabwo 
yashyizweho n'ububasha bw'umuntu kandi ntishingiye ku migenzo y'abantu. Yashyizweho 
n’Umukuru Nyiribihe byose kandi itegekwa n’ijambo rye rihoraho. 


Ubwo abantu bakangurirwaga ingingo y’ivugurura ryerekeye Isabato, 
ababwirizabutumwa b’ibirangirire bagoretse ijambo ry'Imana, bagatanga ubusobanuro 
bw’ibyo iryo jambo rihamya baganisha ku gucubya ibibazo bajyaga kubazwa. Bityo 
abatarisomeraga Ibyanditswe Byera bashimishwaga no kwemera imyanzuro ihuje n’ibyifuzo 
byabo. Kubera ibitekerezo batangaga, ubucurabwenge n’imigenzo by'abapadiri ndetse 
n'ububasha bw’itorero, byatumye abantu benshi bashishikarira gutsemba ukuri. 
Abaharaniraga kuvuga ukuri bo bihutiraga gushakashaka muri Bibiliya zabo kugira ngo 
bashyigikire ukuri kw'itegeko rya kane. Abantu boroheje, bitwaje ukuri kw'ijambo ry’ Imana 
gusa nk’intwaro yabo, bahanganye n'ibitero by’abanyabwenge baje gutungurwa kandi bagira 
umujinya babonye kuba intyoza kwabo kubaye ubusa imbere y'abo bantu boroheje, bafite 
imitekerereze idakebakeba bari barirunduriye mu Byanditswe Byera kuruta inyigisho 
z'urujijo zigishirizwaga mu mashuri. 


Kubera kubura igihamya cyo muri Bibiliya gishyigikira uruhande rwabo, benshi bibagiwe 
ko imitekerereze imeze nk’iyabo yakoreshejwe n’abantu barwanyaga Yesu n’intumwa maze 
bakomeza kwinangira bavuga bati: “Kuki abakomeye muri twe badasobanukiwe n’ikibazo 

cy'Isabato? nyamara bake gusa bayizera nk'uko namwe mwizera. Ntabwo byaba ari uko ari 
mwebwe banyakuri maze ngo abanyabwenge bose bo ku isi babe bari mu ifuti.” 


Kugira ngo ingingo nk’izo zivuguruzwe, byari bikenewe kuvuga gusa inyigisho zo mu 
Byanditswe Byera n'amateka y'uburyo Uhoraho yakoranye n'abantu bo mu bihe byose. 
Imana ikorera mu bumva kandi bakumvira ijwi ryayo, abantu bazavuga ukuri kutanezeza 
abakumva bibaye ngombwa, abantu badatinya gucyaha ibyaha byabaye rusange mu bantu. 
Impamvu akenshi Imana idatoranya abanyabwenge n’abakomeye kugira ngo abe ari bo bafata 
iya mbere muri gahunda z’ivurura, ni uko bishingikiriza ku mahame yabo, inyigisho zabo 
n'amadini yabo mu by'iyobokamana, kandi bakumva badakeneye kwigishwa ibyerekeye 
Imana. Abantu bafitanye umubano wihariye na Soko y'ubwenge ni bo gusa bashobora 
gusobanukirwa cyangwa gusobanura Ibyanditswe Byera. Rimwe na rimwe abantu bize 
amashuri adahambaye ni bo bahamagarirwa kwamamaza ukuri, atari uko batize cyane, 
ahubwo bitewe n'uko batumva bihagije cyane ku buryo batakwigishwa n'Imana. Bigira mu 
ishuri rya Kristo, bityo kwicisha bugufi no kumvira kwabo bikabahindura abantu bakomeye. 
Iyo Imana ibamenyesheje ukuri kwayo, ibaha icyubahiro maze wakigereranya n’icy’isi itanga 
ndetse no gukomera by’abantu, ibi bikaba ubusa. 


Umubare munini w'Abadiventisiti birengagije ukuri kwerekeye ubuturo bwera 
n'amategeko y'Imana, kandi benshi baretse kwizera kwabo mu byerekeranye n’ubutumwa 
bwo kugaruka kwa Kristo bityo bemera ibitekerezo bidatunganye kandi biteza amakimbirane 
byerekeye ubuhanuzi burebana n'uwo murimo. Byatumye bamwe bagwa mu ifuti ryo 
gushyiraho igihe ntakuka cyo kugaruka kwa Kristo. Umucyo urasira ingingo yerekeye 
ubuturo bwera ni wo wagombaga kubereka ko nta gihe cy’ubuhanuzi kigenda kikageza ku 
kugaruka kwa Kristo; kandi umunsi ntarengwa wo kugaruka kwe utigeze uvugwa mu 
buhanuzi. Ariko bamaze kureka uwo mucyo, bakomeje kujya batangaza igihe umunsi 
Umwami azaziraho, bityo inshuro nyinshi bakajya babura ibyo bari biteze. 


Ubwo ab'itorero ry’i Tesaloniki bakiraga inyigisho z'ibinyoma ku byerekeye kugaruka 
kwa Kristo, intumwa Pawulo yabagiriye inama yo kubanza kugenzurana ubwitonzi 
ibyiringiro byabo n'ibyo barangamiye bakoresheje ijambo ry"Imana. Yababwiye ubuhanuzi 
bubahishurira ibintu bikwiriye kuzabanza gusohora mbere y'uko Kristo agaruka, kandi 
byerekana ko nta shingiro bafite ryo kwitega kumubona aje mu gihe cyabo. Yababuriye 
ababwira ati: “Ntihakagire umuntu uboshya uburyo bwose.” 636 Iyo bakomeza kwitega ibintu 
bidashyigikiwe n’Ibyanditswe Byera, bari kuba bishoye mu nzira itari iy’ukuri; kubura ibyo 
bari biteze byari kubakururira kugirwa urw’amenyo n’abatizera, kandi bari kuba mu kaga ko 
gucika intege bityo bakajya mu kigeragezo cyo gushidikanya ukuri agakiza kabo 
gashingiyeho. Umuburo intumwa Pawulo abwira Abanyatesaloniki urimo icyigisho 
cy’ingenzi ku bantu bo mu minsi y'"imperuka. Abadiventisiti benshi bumvise ko badashobora 
kugira ishyaka n'umwete mu murimo wo kwitegura ngo keretse gusa babashije gushingira 
ukwizera kwabo ku gihe ndakuka cyo kugaruka k’Umukiza. Ariko uko ibyiringiro byabo 


bigenda bikangurwa, bigana ku kurimbuka gusa, ni ko ukwizera kwabo na ko guhungabana 

ku buryo bigera aho bisa n'ibitabashobokera ko bakorwa ku mutima n'ukuri kw’ingenzi 
kuvugwa n'ubuhanuzi. 


Kubwiriza iby’igihe ntakuka cy’itangira ry’urubanza mu gihe ubutumwa bwa marayika 
wa mbere bwigishwaga byari byarategetswe n'Imana. Kubara ibihe by'ubuhanuzi ubwo 
butumwa bwari bushingiyeho maze iherezo ry’iminsi 2300 rigashyirwa mu muhindo 
w'umwaka wa 1844, byari ukuri kudakemangwa. Umuhati wahoraga ukoreshwa kugira ngo 
hashakwe andi matariki mashya y’itangira n’irangira ry'ibihe by'ubuhanuzi, ndetse 
n’intekerezo zidatunganye zakoreshwaga mu gushyigikira uko abantu batekerezaga, ntabwo 
ibyo byateshuye abantu ku kuri kw'icyo gihe gusa, ahubwo byanateye kwinubira umwete 
wose wakoreshwaga mu gusobanura ubuhanuzi. Uko akenshi abantu barushaho gushyiraho 
umunsi ntarengwa wo kugaruka kwa Yesu, n'uko iyo nkuru irushaho kwigishwa hose, ni ko 
ibyo birushaho guhuza n’imigambi ya Satani. Iyo igihe cyari cyavuzwe gihise, Umushukanyi 
akoza isoni kandi agasuzuguza abamamazaga iby'icyo gihe, kandi agashyira umugayo ku 
ikangura ry ivugabutumwa bwo kugaruka kwa Kristo ryabayeho mu myaka ya 1843 na 1844. 
Amaherezo abakomeza kwizirika muri ubwo buyobe bazongera gushyiraho indi tariki yo 
kugaruka kwa Kristo mu gihe kizaza ariko cya kure. Bizabatera guturiza mu kwibeshya ko 
bafite umutekano kandi benshi bazabona barakerewe ko bashutswe. 


Amateka y’Abisirayeli ba kera ni urugero rukomeye rw'ibyabaye ku Badiventisiti mu gihe 
cyashize. Imana yayoboye ubwoko bwayo mu murimo wo kubwiriza ubutumwa bwo 
kugaruka kwa Yesu Kristo nk'uko yayoboye Abana ba Isirayeli ibavana mu Misiri. Mu 
mubabaro ukomeye, ukwizera kwabo kwageragejwe nk'uko ukw'Abaheburayo 
kwageragerejwe ku Nyanja Itukura. Iyo bakomeza kwiringira ukuboko kwari kwaragiye 
kubayobora mu byagiye bibabaho, baba barabonye agakiza k’Imana. Iyaba abafatanyije mu 
murimo wakozwe mu mwaka wa 1884 bari barakiriye ubutumwa bwa marayika wa gatatu 
kandi bakabwamamazanya imbaraga ya Mwuka Muziranenge, Uwiteka aba yarakoreye 
bikomeye mu mwete bakoranaga. Umucyo mwinshi cyane uba wararasiye isi. Abatuye isi 
baba baramaze kuburirwa mu myaka myinshi ishize, umurimo uheruka uba wararangiye 
kandi na Kristo aba yaramaze kuza gutwara ubwoko bwe. 


Ntabwo byari ubushake bw'Imana ko Abisirayeli bazerera mu butayu imyaka 40; 
yashakaga kubayobora mu nzira itaziguye bagahita bagera 1 Kanani maze ikahabatuza 
nk'abantu batunganye kandi banezerewe. Ariko “ntibashoboye kwinjiramo kuko batizeye.” 
637 Kubw'ubuhakanyi bwabo no gusubira inyuma kwabo barimbukiye mu butayu, havuka 
abandi aba ari bo binjira mu Gihugu cy’Isezerano. Mu buryo nk’ubwo, ntabwo byari ubushake 
bw'Imana ko kugaruka kwa Kristo gutinda bene aka kageni ngo abantu bayo bagume muri 
iyi si y'icyaha n'agahinda imyaka myinshi ingana itya. Nyamara kutizera kwabatandukanyije 
n'Imana. Ubwo bangaga gukora umurimo Imana yabashinze, abandi barahagurukijwe kugira 
ngo bamamaze ubwo butumwa. Kubera imbabazi Imana ifitiye abatuye isi, Yesu atinze 
kugaruka kugira ngo abanyabyaha babone uburyo bwo kumva ubutumwa bw’imbuzi kandi 


bamuhungiremo umujinya w'Imana ugiye kuzasukwa. 

Muri iki gihe nk'uko byagenze mu myaka ya kera, kwigisha ukuri gucyaha ibyaha 
n'ubuyobe byo muri iki gihe bizabyutsa kurwanywa. “Kuko umuntu wese ukora ibibi yanga 
umucyo, kandi ntaza mu mucyo, ngo ibyo akora bitamenyekana.” 638 Iyo abantu babonye ko 
batabasha gushyigikira ukuri kwabo bakoresheje Ibyanditswe Byera, benshi biyemeza 
kugushyigikiza amagambo gusa, kandi kubw'umwuka w'ubugome, bibasira imico 
n'imigambi by'abashyigikiye ukuri kutemerwa na benshi. Iyo ni yo gahunda yagiye 
ikurikizwa mu bihe byose. Eliya yavuzweho ko yateje ibyago Isirayeli, Yeremiya yagizwe 
umugambanyi, Pawulo yarezwe ko yahumanyije urusengero. Guhera icyo gihe kugeza ubu, 
abantu bagiye baba indahemuka ku kuri, bagiye barwanywa bakitwa abashukanyi, abayobe, 
cyangwa abateza amacakubiri. Imbaga y’abantu binangiye ku buryo badashobora kwemera 
ijambo ry'ubuhanuzi, bazemera badashidikanya ikirego kizashyirwa ku batinyuka gucyaha 
ibyaha bikorwa muri iki gihe. Uwo mwuka uzagenda urushaho kwiyongera. Na Bibiliya 
yigisha yeruye ko igihe kiri hafi ubwo amategeko y'"igihugu azarwana n'amategeko y'Imana 
ku buryo umuntu wese uzumvira amategeko yose y'Imana azamaganwa kandi agahabwa 
ibihano nk’inkozi y’ibibi. 

Mu gihe ibintu bimeze bityo, inshingano y’`umubwirizabutumwa ni iyihe? Mbese azafata 
umwanzuro ko ukuri kudakwiriye kuvugwa bitewe n'uko akenshi ingaruka ukuri gutera ari 
ugukangurira abantu kwima amatwi cyangwa kurwanya ibyo kuvuga? Oya, nta mpamvu 
umuvugabutumwa afite zo guhisha ubuhamya bw’ijambo ry’Imana bitewe n'uko ngo byateza 
abantu guhaguruka bakaburwanya nk'uko abagorozi ba mbere na bo batagize izo mpamvu. 
Ubuhamya bwo kwizera bwatanzwe n'intungane n'abishwe bazira ukwizera kwabo 
bwanditswe kubw'inyungu z’ab’ibisekuru byagiye bikurikiraho. Izo ngero nzima 
z'ubutungane n'ubudahemuka bushikamye zatangiwe kugira ngo zitere ubutwari 
abahamagariwe guhaguruka bagahamya Imana muri iki gihe. Bahawe ubuntu n'ukuri, 
batabiherewe kubigira ibyabo bwite, ahubwo ari ukugira ngo, binyuze kuri bo, kumenya 
Imana bibashe kumurikira isi. Mbese Imana yahaye umucyo abagaragu bayo bo muri iki gihe? 
Nuko rero bakwiriye kuwumurikishiriza abatuye isi. 


Mu bihe bya kera Imana yabwiye umuvugizi wayo iti: “Ariko ab'inzu ya Isirayeli 
ntibazakumvira, kuko nanjye banga kunyumvira.” Nubwo bimeze bityo yaravuze iti: “Maze 
uzababwira amagambo yanjye, nubwo bazumva naho batakumva, kuko ari abagome 
bikabije.” 639 Iri tegeko rihabwa umugaragu w'Imana muri iki gihe ngo: “Shyira ejuru uvuge 
cyane, we kugerura; rangurura ijwi ryawe, ubwire ubwoko bwanjye ibicumuro byabwo, 
ubwire inzu ya Yakobo ibyaha byabo.” 640 


Mu bushobozi bwose yaba yarahawe, umuntu wese wakiriye umucyo w'ukuri, afite iyo 
nshingano ikomeye nk'iyo umuhanuzi wo mu Bisirayeli yari afite, wa wundi ijambo 
ry’ Uwiteka ryajeho rivuga riti: “Nuko rero, mwana w'umuntu, nagushyiriyeho kuba umurinzi 
w'umuryango wa Isirayeli, nuko wumve ijambo riva mu kanwa kanjye, ubanyihanangiririze. 
Nimbwira umunyabyaha nti: “Wa munyabyaha we, gupfa ko uzapfa’, maze nawe ntugire icyo 


uvuga cyo kuburira umunyabyaha ngo ave mu nzira ye, uwo munyabyaha azapfa azize ibyaha 

bye, ariko amaraso ye ni wowe nzayabaza. Ariko nuburira umunyabyaha ngo ahindukire ave 
mu nzira ye, nadahindukira ngo ave mu nzira ye, azapfa azize ibyaha bye, ariko weho, uzaba 
ukijije ubugingo bwawe.” 641 


Inzitizi ikomeye ku kwemera no ku kwamamaza ukuri ni iy'uko bizamo ingorane no 
kurwanywa. Iyi ni yo ngingo yonyine irwanya ukuri abagushyigikiye batigeze bashobora 
kuvuguruza. Ariko ibyo ntibitinyisha abayoboke nyakuri ba Kristo. Ntabwo bategereza ko 
ukuri kubanza kwakirwa na benshi. Kubera ko baba bazi neza inshingano yabo, bemera 
kwikorera umusaraba ku bushake bwabo nk'uko intumwa Pawulo abona ko “kubabazwa 
kwacu kw'igihwayihwayi kw'akanya ka none kwiyongeranya kuturemera ubwiza bw'iteka 
ryose bukomeye;” kandi nk'uko umukurambere wa kera “yatekereje yuko gutukwa bamuhora 
Kristo, ari ubutunzi buruta ubwo Abanyegiputa babitse bwose.” 642 


Uko baba bizera kose, abarangamiye iby’isi bonyine ni bo bakora bakurikije amategeko 
ngengamikorere aho gukurikiza ihame mu by’idini. Dukwiriye guhitamo ukuri kuko ari ukuri 
maze ingaruka zabyo tukaziharira Imana. Abatuye isi bakeneye ivugururwa rikomeye 
rikozwe n'abantu bagendera ku mahame, bafite kwizera n'ubutwari. Bene abo ni bo bagomba 
gukora umurimo w'ubugorozi ukenewe muri iki gihe. 


Uwiteka aravuga ati: “Nimunyumve, yemwe abazi gukiranuka, ishyanga rifite amategeko 
yanjye mu mitima yabo, ntimugatinye gutukwa n'abantu, kandi ntimugahagarikwe imitima 
n'ibitutsi byabo, kuko inyenzi zizabarya nk'uko zirya imyambaro, n’°umuranda uzabarya 
nk'uko urya ubwoya bw'intama; ariko gukiranuka kwanjye kuzahoraho ibihe byose.” 643 

Ahantu hose ijambo ry'Imana ryagiye ribwirizwa mu buryo butunganye, umusaruro 
wagiye ukurikiraho wahamije ko rikomoka ku Mana. Mwuka w'Imana yajyanaga 
n'ubutumwa bwabwirizwaga n'abagaragu bayo, kandi iryo jambo ryabaga rifite imbaraga. 
Abanyabyaha bumvaga bakozwe ku mitima. Umucyo umurikira umuntu wese waje mu isi, 
urasira ahihishe ho mu mitima y'abantu, maze ibihishwe byakorerwaga mu mwijima 
bishyirwa ahagaragara. Bumvise batsinzwe mu ntekerezo zabo no mu mitima yabo. Bemejwe 
ibyerekeye icyaha, ubutungane ndetse n'urubanza ruzaza. Basobanukiwe ubutungane bwa 
Yehova maze batinyishwa no kuzahagaraga imbere y’Urondora imitima kandi bahamwa 
n’icyaha ndetse banduye. Batakanye akababaro kenshi bati: “Ninde wankiza uyu mubiri 
wigaruriwe n'urupfu?” 


Nuko ubwo bahishurirwaga umusaraba w’i Kaluvari n'igitambo kitagerwa cyatangiwe 
ibyaha by’abantu, basanze ko nta kindi gishobora kuba gihagije ngo gikureho ibicumuro 
byabo keretse ibyo Kristo yakoze; icyo cyonyine ni cyo gishobora kunga umuntu n'Imana. 
Bemeye Ntama w'Imana ukuraho ibyaha by'abari mu isi bafite kwizera kandi bicishije 
bugufi. Kubw’amaraso ya Yesu, “bababariwe ibyaha byose bakoze.” 


Abo bantu beze imbuto zikwiriye abihannye. Barizeye maze barabatizwa, bazukira 
kugendera mu bugingo bushya, bahinduka ibiremwa bishya muri Kristo Yesu; ntibongera 
gukurikiza irari rya kera, ahubwo kubwo kwizera Umwana w'Imana bagera ikirenge mu cye, 
bagaragaraho imico ye kandi bariyeza nk'uko na we yera. Ibyo bangaga kera noneho 
barabikunze kandi n’ibyo bakundaga barabyanga. Abibone n'abirarira bahindutse 
abagwaneza n'abafite imitima yicisha bugufi. Abapfapfa n'abirasi bahindutse abantu 
b'abanyamakenga n'abitonda. Abasuzugura ibyo kwizera bahindutse abantu bubaha, abasinzi 
bahinduka abantu birinda, kandi abahehesi baba abantu birinda. Ibigezweho by’isi bitagira 
umumaro byararetswe. Abakristo ntibabaye bagiharanira “umurimbo w'inyuma, nko kuboha 
imisatsi, kwambara ibyakozwe mu izahabu cyangwa se imyambaro y'akarusho; ahubwo 
umurimbo w'imbere mu mutima. Umurimbo udasaza w'ubugwaneza n'amahoro, .. .ufite 
agaciro gakomeye ku Mana.” 644 


Ububyutse bwateye kwigenzura mu mitima no kwicisha bugufi. Bwaranzwe no 
guhamagara gukomeye kwararikaga umunyabyaha, kandi bigakorwa n'ababaga buzuye 
imbabazi bari bafitiye abo Kristo yaguze amaraso ye. Abagabo n’abagore basengaga binginga 
Imana kubwo agakiza k'abantu. Umusaruro w'ubwo bubyutse wagaragariye mu bantu 
batatinyaga kwiyanga no kwitanga, ahubwo bashimishwaga n'uko bikwiriye ko bababazwa 
kandi bakageragezwa kubwa Kristo. Abantu babonaga ko hari impinduka yabaye mu 
mibereho y'abizeraga izina rya Yesu Kristo. Abari babazengurutse bunguwe n'impinduka 
batezaga. Bateranyirizaga hamwe na Kristo, bakabiba muri Mwuka kugira ngo basarure 
ubugingo buhoraho. 

Bashoboraga kuvugwaho aya magambo ngo: “Mwagize agahinda gatera kwihana.” 
“Burya agahinda gahuje n’ibyo Imana ishaka gatera umuntu kwihana kakamugeza ku gakiza, 
agahinda nk'ako nta mpamvu yo kukicuza. Naho agahinda gasanzwe ko muri iyi si kageza 
umuntu ku rupfu. Mbega ibyiza mwazaniwe n'agahinda gahuje n'ibyo Imana ishaka! Mbega 
umwete kabateye wo kwita ku byabaye ngo mwiregure! Mbega ukuntu kabateye kurakara no 
guhagarika umutima! Mbega ibyifuzo n'ishyaka kabateye ngo mwemere guhana uwagize 
nabi! Muri byose mwagaragaje ko muri abere muri urwo rubanza.” 645 


Uyu ni wo musaruro uva mu murimo wa Mwuka Muziranenge. Nta gihamya cy'uko 
umuntu yihanye by'ukuri keretse gusa iyo bimuteye guhinduka. Kwihana nyakuri gutera 
umuntu gutanga icyo yarahiriye, akagarura ibyo yibye, akihana ibyaha bye, agakunda Imana 
na bagenzi be, icyo gihe nibwo umunyabyaha abasha kumenya neza ko afitanye amahoro 
n'Imana. Mu myaka yashize uwo ni wo musaruro wakurikiraga ibihe by'ikangura mu 
by'iyobokamana. Bamenyekaniraga ku mbuto zabo, bakabita abahiriwe n'Imana 
kubw'agakiza k’abantu no kubwo kuzahura inyokomuntu. 


Ariko amenshi mu mavugurura yo muri iyi minsi yagiye arangwa no guhabana bikomeye 
na kwa kwigaragaza k'ubuntu bw'Imana kwakurikiraga imirimo y'abagaragu b’Imana mu 
bihe bya kera. Ni iby'ukuri ko umuriro wo gukanguka ugurumana hirya no hino, abantu 
benshi bavuga ko bahindutse, kandi amatorero yuzuyemo abantu benshi; nyamara umusaruro 
uvamo uteye ku buryo utashingirwaho ngo umuntu yizere ko habayeho gukura mu bya 
Mwuka guhuje no gukura kw'amatorero. Umuriro ugurumana mu gihe gito maze ukazima 
bidatinze, bityo ugasiga umwijima w’icuraburindi uruta uwariho mbere. 


Akenshi ububyutse bwabaye rusange buterwa no gukangura intekerezo z'abantu 
hakoreshejwe gukangura amarangamutima, gushyigikira urukundo rw'ibintu bishya kandi 
bidasanzwe bikangaranya abantu. Abihana muri ubwo buryo, baba bafite ubushake buke bwo 
kumva ukuri kwa Bibiliya ndetse no kudashishikarira ubuhamya bw’abahanuzi n’intumwa. 
Gahunda zo mu itorero ntizigera zibashishikaza keretse gusa iyo zirimo ikintu kidasanzwe 
kibakangura. Ubutumwa budakangura amarangamutima ntibugira icyo bubahinduraho. 
Imiburo yeruye itangwa n'jambo ry'Imana yerekeranye n'ibyiza byabo bizahoraho, 
ntiyitabwaho. 


Ku muntu wese wahindutse by’ukuri, kugirana isano n'Imana n'ibintu bizahoraho, ni byo 
bizaba ingingo y'ingenzi mu buzima. Ariko se mu matorero y’ibirangirire yo muri iki gihe, 
ni hehe hari umwuka wo kwiyegurira Imana? Usanga abizera batararetse ubwibone bwabo 
ndetse no gukunda iby’isi. Usanga badashaka kwiyanga no kwikorera umusaraba, kuruta uko 
bari bameze mbere y'uko bahinduka, ngo bakurikire Yesu w’umugwaneza kandi woroheje. 
Iyobokamana ryahindutse umukino w'abatizera n’abashidikanya kubera ko abantu benshi 
baryitirirwa batazi amahame yaryo. Imbaraga yo kubaha Imana isa n'iyenda gushira mu 
matorero menshi. Gukora ingendo zo kujya kwishimisha, amakinamico yo mu nsengero, 
ibitaramo, za tombora, kurimbisha amazu no kwibona byamaze kubuza abantu gutekereza 

Imana. Amasambu n'ubutunzi, ibyo abantu bakora muri iyi si ni byo byuzuye intekerezo 
z'abantu maze ibizahoraho bigahabwa agaciro gake. 


Nubwo kwizera n'ubutungane byagabanutse hirya no hino, muri ayo matorero harimo 
abayoboke nyakuri ba Kristo. Mbere y'uko urubanza ruheruka rw'Imana rucirwa isi, mu 
bwoko bw'Imana hazabamo ububyutse bwo kubaha Imana k'umwimerere kutigeze kubaho 
uhereye mu bihe by’intumwa. Mwuka w'Imana n'imbaraga zayo bizasukwa ku bana bayo. 
Icyo gihe abantu benshi bazasohoka muri ayo matorero aho urukundo rw’iby’isi rwasimbuye 
gukunda Imana n'ijambo ryayo. 


Abantu benshi bo mu babwirizabutumwa n'abizera, bazemerana ibyishimo uko kuri 
gukomeye Imana yatumye kwamamazwa muri iki gihe kugira ngo gutegurire abantu kugaruka 
k’'Umwami. Umwanzi w'abantu ashaka gukoma uwo murimo mu nkokora; kandi mbere 
y'uko igihe cyo kwamamaza uko kuri kigera, azashishikarira kuwubuza kubaho akoresheje 
kwinjiza ibyiganano. Muri ayo matorero umwanzi abasha gushyira munsi y'ubushobozi bwe 
bushukana, azatuma hagaragara ko hasutswe umugisha w'Imana udasanzwe. Hazagaragara 
icyo abantu bazatekereza ko ari ugukanguka gukomeye mu by’iyobokamana. Abantu benshi 
bazashimishwa cyane no kwibwira ko Imana iri kubakorera ibitangaza kandi mu by'ukuri 
uwo murimo uri gukorwa n'undi mwuka. Satani yiyoberanyije mu mwitero w'idini, 
azagerageza kwagura ubutware bwe aharangwa Ubukristo hose. Mu bubyutse bwinshi 
bwagiye bubaho mu kinyejana gishize, imbaraga nk'izo zagiye zikora ku rwego runini 
cyangwa se ruto. Izo mbaraga kandi zizigaragariza mu bikomeye bizabaho mu gihe kiri 
imbere. Hariho ugutwarwa gushingiye ku marangamutima, uruvange rw'ukuri n’ibinyoma 
rwateguriwe kuyobya abantu. Nyamara nta muntu n'umwe ukwiriye gushukwa. Mu mucyo 
w'ijambo ry" Imana, biroroshye gusobanukirwa n'iyo mikorere ya Satani. Ahantu hose abantu 
bahinyura ubuhamya bw'Ibyanditswe Byera, bagatera umugongo uko kuri kumvikana, 
gukora ku mutima kandi gusaba abantu kwitanga no kwitandukanya n’iby’isi, tumenye neza 
ko bene aho hantu nta migisha y'Imana hahabwa. Kandi ufatiye ku itegeko Kristo ubwo 
yatanze agira ati: “Muzabamenyera ku mbuto zabo,” bigaragara neza ko iyo mikorere atari 
umurimo wa Mwuka w'Imana. 646 


Mu kuri kw'ijambo ryayo, Imana ubwayo yihishuriye abantu; kandi abantu bose bemera 
uko kuri bafite ingabo ibakingira ubushukanyi bwa Satani. Kutita kuri uko kuri ni byo 
byakinguriye urugi ibibi biriho biba gikwira mu matorero yo mu isi. Kamere y’amategeko 
y'Imana ndetse n’akamaro kayo byaribagiranye ku rwego rukomeye. Imyumvire itari ukuri 
ku byerekeye kamere y'amategeko y'Imana, guhoraho iteka kwayo ndetse n'ibyo asaba, 
yayoboye abantu mu buyobe ku birebana no guhinduka no kwezwa, bityo ingaruka ziba izo 
kumanura urwego rw'ubutungane mu itorero. Aha ni ho hihishe ibanga ryo kubura kwa 
Mwuka w'Imana n’imbaraga zayo mu bubyutse bwo muri iki gihe cyacu. 


Mu matorero menshi, harimo abantu bakomeje kurinda ubutungane bwabo babizirikana 
kandi bikabababaza cyane. Ubwo uwitwa Edwards A. Park yagaragazaga akaga mu by’idini 

kariho muri iki gihe, yaravuze ati: “Inkomoko imwe rukumbi y'ako kaga ni uko ababwiriza 
birengagiza gushimangira amategeko y'Imana. Mu bihe byashize uruhimbi rwarangururaga 
ijwi ry’ umutimanama. . . Ababwiriza bacu b'imena, batangaga ubutumwa butangaje mu 
bibwirizwa byabo, bakurikizaga icyitegererezo cya Shebuja Kristo, bakerereza amategeko 
y'Imana, amabwiriza yayo ndetse n'ibihano bigenewe abatayubahiriza. Basubiragamo 
imvugo y'ingenzi y'uburyo bubiri ivuga ko, “amategeko ari inyandiko y'ubutungane 
bw'ijuru, kandi ko umuntu udakunda amategeko y'Imana aba adakunda n'ubutumwa bwiza; 
kubera ko amategeko y'Imana kimwe n'ubutumwa bwiza, ari indorerwamo igaragagaza 
imico nyakuri y'Imana. Akaga kayobora ku kandi ni ako gupfobya ububi bw’icyaha, ubugari 
bwacyo n’ingaruka zacyo. Ku ruhande rumwe, uko uburemere bw°’ubutungane bw’amategeko 
buri ni ko ubwo kutayumvira na bwo buri... 


Kuri ka kaga kavuzwe mbere, hiyongeraho akandi kaga ko gupfobya ubutabera bw’ Imana. 
Ibibwirizwa byo muri iki gihe byerekeza ku gutandukanya ubutabera bw'Imana 
n'ubugiraneza bwayo, kumanura ubwo bugiraneza bugahindurwa amarangamutima mu 
cyimbo cyo kubwerereza ku rwego rw’ihame. Iyobokamana rigezweho ritandukanya icyo 
Imana yateranyije. Mbese amategeko y'Imana ni meza cyangwa ni mabi? Ni meza. Ku 
bw'ibyo rero, ubutabera ni bwiza kuko umugambi wabwo ari ukubahiriza amategeko. Kubwo 
kumenyera gupfobya amategeko n'ubutabera by'Imana, ndetse no gupfobya kutumvira 
n'akaga by’abantu, mu buryo bworoshye, abantu bagwa mu kamenyero ko guha agaciro gake 
ubuntu bwatanze impongano y’icyaha.” Bityo rero, bituma ubutumwa bwiza butakaza agaciro 
kabwo mu bwenge bw’abantu, maze bidatinze bakaba biteguye no kwirengagiza Bibiliya 
ubwayo. 


Abigisha benshi mu by’idini bemeza bakomeje ko Kristo yakujeho amategeko urupfu rwe, 
kandi ko kubw'ibyo abantu batarebwa n'ibyo asaba. Hari bamwe bayafata nk’umutwaro 
uremereye cyane, maze mu buryo buhabanye n'ububata bwayo, bakigisha iby”umudendezo 
umuntu abasha kwishimira ari mu butumwa bwiza. 


Nyamara uko si ko intumwa n'abahanuzi bafataga amategeko yera y'Imana. Dawidi 
yaravuze ati: “Kandi nzagendana umudendezo, kuko njya ndondora amategeko wigishije.” 
647 Intumwa Yakobo wanditse nyuma y’urupfu rwa Yesu Kristo, yavuze ku mategeko cumi, 
ko “atunganye, atera umudendezo.” 648 Kandi umuhishuzi nawe, hashize nk'imyaka 50 
nyuma y'urupfu rwa Yesu, yavuze umugisha uzaba ku “bakurikiza amategeko y'Imana, 
kugira ngo bemererwe kwegera cya giti cy’`ubugingo, kandi banyure mu marembo binjire 
muri rwa rurembo.” 649 


Ibivugwa ko Kristo kubw 'urupfu rwe yakuyeho amategeko ya Se, nta shingiro bifite. Iyo 
biza kuba bishoboka ko amategeko y'Imana ahinduka cyangwa akurwaho, ntibyari kuba 
ngombwa ko Kristo apfa kugira ngo akize umuntu igihano cy’icyaha. Urupfu rwa Kristo, aho 
kuba rwarakuyeho amategeko, ahubwo ruhamya ko amategeko y'Imana adakuka. Umwana 
w'Imana yazanywe no “kogeza amategeko no kuyubahiriza.” Yaravuze ati: “Mwitekereza ko 

naje gukuraho amategeko;” “kugeza aho ijuru n'isi bizashirira, amategeko ntazavaho inyuguti 
n'imwe cyangwa agace kayo gato.” 650 Kandi no ku bimwerekeyeho Kristo ubwe yaravuze 
ati: “Mana yanjye nishimira gukora ibyo ukunda, ni koko amategeko yawe ari mu mutima 
wanjye.” 651 


Muri kamere yayo, amategeko y'Imana ntahinduka kuko agaragaza ubushake n’imico 
by'Uwayashizeho. Imana ni urukundo, n’amategeko yayo na yo ni urukundo. Amahame abiri 
y'ingenzi ayo mategeko ashingiyeho ni ugukunda Imana no gukunda abantu. “Urukundo ni 
rwo rusohoza amategeko.” Imico y'Imana ni ubutungane n'ukuri; iyo kandi ni nayo kamere 
y'amategeko yayo. Umunyazaburi aravuga ati: “Amategeko yawe ni ukuri;” “ibyo wategetse 
byose ni ibyo gukiranuka.” 652 Intumwa Pawulo aravuga ati: “Noneho amategeko ni ayera, 
ndetse n'itegeko ryose ni iryera, rirakiranuka ni ryiza.” (Abaroma 7:12). Kuba bene aya 
mategeko agaragaza imico n'ubushake by'Imana, ahoraho nk’Uwayashyizeho. 


Guhinduka no kwezwa ni byo bihuza abantu n'Imana bikabatera gukurikiza amahame 
y'amategeko y'Imana. Mu itangiriro, Imana yaremye umuntu ku ishusho yayo. Uwo muntu 
yari ahuje rwose na kamere y'Imana ndetse n’amategeko yayo; amahame y’ubutungane yari 
yanditswe mu mutima we. Ariko icyaha cyamutandukanyije n'Umuremyi we. Ntiyongeye 
kurangwaho ishusho y'Imana. Umutima we warwanyaga amahame y'amategeko y'Imana. 
“Kuko umutima wa kamere ari umwanzi w'Imana, kuko utumvira amategeko y'Imana, ndetse 
ntushobora kuyumvira.” (Abaroma 8:7). Ariko “kuko Imana yakunze abari mu isi cyane, 
byatumye itanga umwana wayo w'ikinege,” kugira ngo umuntu abashe kungwa n'Imana. 
Binyuze mu byo Kristo yakoze, umuntu abasha kongera kungwa n’Umuremyi we. Umutima 
we ugomba kugirwa mushya n’ubuntu bw'Imana; agomba kugira imibereho mishya ikomoka 
mu ijuru. Uku guhinduka ni ko kwitwa kubyarwa ubwa kabiri, uko Yesu avuga ati: “utabyawe 
ubwa kabiri ntabasha kubona ubwami bw’ Imana.” 


Intambwe ya mbere mu kwiyunga n'Imana, ni ukwemera icyaha. “Icyaha ni ukwica 
amategeko.” “Kuko amategeko ari yo amenyekanisha icyaha.” 653 Kugira ngo amenye icyaha 
cye, umunyabyaha agomba kugenzuza ubutungane bwe urugero ruhanitse rw’ubutungane 
bw'Imana. Amategeko y'Imana ni indorerwamo yerekana ubutungane bw’imico kandi 
ikabashisha umuntu gusobanukirwa n'intege nke agira. 


Amategeko ahishurira umuntu ibyaha bye, ariko nta muti wo kubikira atanga. Mu gihe 
amategeko asezeranira ubugingo uyumvira anavuga ko umugabane w'utayumvira ari urupfu. 
Ubutumwa bwiza bwa Kristo bwonyine ni bwo bushobora gukiza umuntu gucirwaho iteka 
cyangwa kwanduzwa n'icyaha. Agomba kwihana ku Mana yiciye amategeko; akizera Kristo, 
we gitambo kimweza. Bityo rero, umunyabyaha “ababarirwa ibyaha byose yakoze mu bihe 
byashize” maze agahinduka umuragwa wa kamere y'Imana. Kuva icyo gihe ahinduka 
umwana w'Imana kuko yakiriye umwuka umuhindura umwana w'Imana umutakisha agira 
ati: “Abba Data!” 

None se ubwo aba ahawe umudendezo wo kugomera amategeko? Pawulo aravuga ati: 
“Mbese none duhinduze ubusa amategeko kwizera? Ntibikabeho! Ahubwo turayakomeza.” 
“Mbese twebwe abapfuye ku byaha, twakomeza kuramira muri byo dute?” Kandi Yohana na 
we aravuga ati: “Kuko gukunda Imana ari uku: ari uko twitondera amategeko yayo, kandi 
amategeko yayo ntarushya.” 654 


Mu kuvuka bundi bushya, umutima wiyunga n'Imana kandi ukumvira amategeko yayo. 
Iyo izi mpinduka zikomeye zabaye ku munyabyaha, aba avuye mu rupfu ageze mu bugingo, 
avuye mu cyaha ageze mu butungane, avuye mu kwica amategeko y'Imana no mu bwigomeke 
ageze mu kumvira no kuyoboka Imana. Imibereho ya kera yo kwitandukanya n'Imana iba 
ishize maze hagatangira imibereho mishya y'ubwiyunge, kwizera n'urukundo. Maze 
“gukiranuka kw'amategeko” kugasohorezwa muri twe, “abadakurikiza ibya kamere 
y'umubiri, ahubwo bakurikiza iby Umwuka.” (Abaroma 8:4). Bityo imvugo y’umuntu izaba 
iyi ngo: “Mbega ukuntu nkunda amategeko yawe! Ni yo ntekereza umunsi ukira.” (Zaburi 
119:97). 


“Amategeko y’Uwiteka atungana rwose, asubiza intege mu bugingo.” (Zaburi 19:7) 
Hatariho amategeko, abantu ntibamenya neza ubutungane no kwera by’Imana cyangwa ngo 
bamenye ibicumuro byabo n’uburyo badatunganye. Ntabwo bakwemezwa ibyaha byabo mu 
buryo nyakuri kandi ngo bumve ko bakeneye kwihana. Kuba batabona ko bazimiye kubwo 
kwica amategeko y'Imana, ntibanumva ko bakeneye amaraso ya Kristo akuraho ibyaha. 
Bakira ibyiringiro by'agakiza ariko batahindutse byimbitse mu mitima, habe no guhinduka 
k'ubugingo. Uku ni ko guhinduka kw’amajyejuru kwiganza cyane, kandi imbaga y’abantu 
benshi binjira mu itorero nyamara batarigeze bifatanya na Kristo. 


Inyigisho z’ibinyoma zerekeye kwezwa, kandi zikomoka mu gusuzugura no kwirengagiza 
amategeko y'Imana, zifite umwanya w'ingenzi mu matorero yo muri iki gihe. Izo nyigisho ni 
ibinyoma mu mahame yazo kandi ingaruka zazo ziteza akaga. Kuba muri rusange zakirwa 
neza n’abazumva, bituma birushaho kuba ngombwa ko abantu bose basobanukirwa neza 
n’icyo Ibyanditswe Byera byigisha kuri iyo ngingo. 


Kwezwa nyakuri ni inyigisho ya Bibiliya. Intumwa Pawulo mu rwandiko yandikiye 
Abanyatesaloniki yaravuze ati: “Icyo Imana ishaka ni iki: ni ukwezwa kwanyu.” Anasenga 
agira ati: “Imana y'amahoro ibeze rwose.” 655 Bibiliya yigisha neza icyo kwezwa ari cyo 
ndetse n'uburyo kugerwaho. Umukiza yasabiye abigishwa be ati: “ubereshe ukuri: Ijambo 
ryawe ni ryo kuri.”( Yohana 17:17). Na none kandi Pawulo yigisha ko abizera bagomba 
“kwezwa na Mwuka Muziranenge.” (Abaroma 15:16). Umurimo wa Mwuka Muziranenge ni 
uwuhe? Yesu yabwiye abigishwa be ati: “Uwo Mwuka w'ukuri naza, azabayobora mu kuri 
kose.” Umunyazaburi nawe yaravuze ati: “Amategeko yawe ni ukuri.” Amahame akomeye 
y'ubutungane aboneka mu mategeko y'Imana ahishurirwa abantu na Mwuka Muziranenge 
n’ijambo ry" Imana. Kandi kubera ko amategeko y'Imana yera, atunganye kandi akaba meza, 
akaba ari inyandiko igaragaza ubutungane bw'Imana, igikurikiraho ni uko imico ibyarwa no 

kumvira ayo mategeko nayo izaba yera. Kristo ni we cyitegererezo gitunganye kigaragaza iyo 
mico. Yaravuze ati: “Nitondeye amategeko ya Data.” “Mpora nkora ibyo Data ashima.” 
(Yohana 15:10; 8:29). Abayoboke ba Kristo bagomba guhinduka nka we, kubw’ubuntu 
bw'Imana bakagira imico ihuje n'amabwiriza y'amategeko yayo yera. Uko ni ko kwezwa 
Bibiliya yigisha. 


Uyu murimo ushoboka gusa kubwo kwizera Kristo no kubw'imbaraga ya Mwuka 
w'Imana uba mu muntu. Pawulo yihanangirije abizera ati: “Musohoze agakiza kanyu 
mutinya, muhinda umushitsi. Kuko Imana ari yo ibatera gukora no gukunda ibyo yishimira.” 
656 Umukristo azumva imbaraga imusunikira gukora icyaha, ariko azakomeza kukirwanya 
adacogora. Aho niho ubufasha bwa Kristo buba bukenewe. Intege nke za kimuntu ziyunga 
n'imbaraga z'Imana, maze uwizera agatangara avuga ati: “Ariko Imana ishimwe iduha 
kunesha kubw” Umwami wacu Yesu Kristo.” (1 Abakorinto 15:57) 


Ibyanditswe Byera byerekana byeruye ko umurimo wo kwezwa ari umurimo ukomeza. 
Iyo umunyabyaha yihannye agirana amahoro n'Imana binyuze mu maraso ya Kristo akuraho 
ibyaha maze imibereho ya gikristo igatangira ubwo. Ubwo nibwo afata urugendo rwo “kugera 
ku gutunganywa;” agakura “kugeza ubwo azagera ku rugero rw’igihagararo cya Kristo.” 
Intumwa Pawulo yaravuze ati: “Ariko kimwe cyo, nibagirwa ibiri inyuma, ngasingira ibiri 
imbere, ndamaranira kugera aho dutanguranwa, ngo mpabwe ingororano zo guhamagara 
kw'Imana muri Kristo Yesu kwavuye mu ijuru.” Kandi na Petero atwereka intambwe ziterwa 
ngo umuntu agere ku kwezwa kuvugwa na Bibiliya: 657 


“Ibyo abe ari byo bituma mugira umwete wose; kwizera mukongereho ingeso nziza; 
ingeso nziza muzongereho kumenya; kumenya mukongereho kwirinda; kwirinda 
mukongereho kwihangana; kwihangana mukongereho kubaha Imana, kubaha Imana 
mukongereho gukunda bene Data, gukunda bene Data mukongereho urukundo. . . Kuko 
nimukora ibyo, ntabwo muzasitara na hato.” 658 


Abarangwaho uko kwezwa kuvugwa ba Bibiliya bagaragaza umwuka wo kwicisha bugufi. 
Nk'uko byabaye kuri Mose, babonye icyubahiro cy' Imana yera, bityo basobanukirwa neza 
n’imibereho yabo itandukanye by’ihabya no kwera no gutungana by"Imana Ihoraho. 


Umuhanuzi Daniyel yari icyitegererezo cyo kwezwa nyakuri. Imibereho ye y'igihe 
kirekire yaranzwe n’°umurimo uboneye yakoreraga Shebuja. Yari umugabo ukundwa n'Imana 
cyane.(Daniyeli 10:11). Nyamara ubwo yingingiraga Imana ubwoko bwe, aho kugira ngo 
avuge ko atunganye kandi yera, uyu muhanuzi wubahwaga yisanishije n'abanyabyaha 
ruharwa bo muri Isirayeli ya kera. Yarasenze ati: “Ntitubigushyize imbere twishingikirije ku 
gukiranuka kwacu, ahubwo ni kubw'imbabazi zawe nyinshi.” “Twaracumuye dukora nabi.” 
Na none kandi aravuga ati: “Nuko nkivuga, nsenga natura ibyaha byanjye n’iby’ubwoko 
bwanjye bw’ Abisirayeli.” Nyuma y’aho ubwo Umwana w'Imana yamubonekeraga aje kugira 
ibyo amwereka, Daniyeli abivugaho atya ati: “Ubwiza bwanjye bwampindukiyemo ububore, 

Ubwo Yobu yumvaga ijwi ry Imana mu nkubi y'umuyaga, yaravuze ati: “Ni cyo kinteye 
kwizinukwa, nkaba nihannye, nigaragura mu mukungugu no mu ivu.” 660 Igihe Yesaya 
yabonaga ubwiza bw'Imana maze akumva ijwi rirenga ry” abakerubi basingiza Imana bati: 
“Uwiteka Nyiringabo arera, arera, arera, . . .” ni bwo yatatse ati: “Mbonye ishyano, ndapfuye, 
kuko nanduye.” Pawulo amaze kuzamurwa akajyanwa mu ijuru rya gatatu maze akumva 
ibintu umuntu atabasha kurondora, yiyise “uworoheje hanyuma y'abera bose.” Yohana 
ukundwa wahoraga mu gituza cya Yesu kandi witegereje ikuzo rye, ni we waguye imbere ya 
marayika maze amera nk’upfuye. 661 


Abagendera munsi y'umusaraba w'i Kaluvari ntibashobora na rimwe kwishyira hejuru 
cyangwa kwirata ko bamaze gucika ingoyi y'icyaha. Bazirikana ko ibyaha byabo ari byo 
byateje umubabaro ukomeye wamenye umutima w’ Umwana w'Imana, kandi iki gitekerezo 
kizabatera kwicisha bugufi. Ababa hafi ya Yesu basobanukirwa neza intege nke ndetse 
n'ubunyacyaha (kamere ihora ihengamiye ku cyaha) by'inyokomuntu, bityo ibyiringiro 
byabo rukumbi biri mu byo Umukiza wabambwe akazuka yakoze. 


Muri iki gihe ukwezwa kwamamaye mu isi ya Gikristo kujyanirana n’umwuka wo 
kwishyira hejuru no kwirengagiza amategeko y'Imana. Bene uko kwezwa ntikugaragara mu 
byo Bibiliya yigisha. Abamamaza uko kwezwa bigisha ko ari umurimo ukorwa mu kanya 
gato bikaba birangiye, kandi ko kubwo kwizera konyine, uwo murimo ubageza ku butungane 
bwuzuye. Baravuga bati: “Izere gusa, bityo umugisha ni uwawe.” Uwakira uko kwezwa nta 
wundi mwete asabwa kugira. Na none kandi bahakana ububasha bw’amategeko y'Imana, 
bakavuga ko babatuwe ku nshingano yo kubahiriza amategeko. Ariko se, byashoboka ko 
umuntu yaba uwera, ahuje n'ubushake bw'Imana n'imico yayo nyamara atagendana 
n'amategeko agaragaza kamere yayo n’°ubushake bwayo, ndetse akerekana ibiyishimisha? 


Kwifuza idini ryorohereza abantu, ridasaba umuhati, kwigomwa no kwiyanga ndetse no 
kwitandukanya n’iby’isi, byatumye habaho imyizerere yabaye gikwira ari yo myizerere yo 
kwizera, kwizera gusa. Ariko se ijambo ry’Imana ryo ryavuze iki? Intumwa Yakobo aravuga 
ati: “Mbese bene Data, byavura iki, niba umuntu avuga yuko afite kwizera, nyamara akaba 
ari nta mirimo akora? Bene uko kwizera kwabasha kumukiza?. .. Wa muntu utagira imirimo 
we, ntuzi yuko kwizera kutagira imirimo ari imfabusa? Mbese sogokuruza Aburahamu 
ntiyatsindishirijwe n’imirimo, ubwo yatangaga Isaka umwana we ngo atambwe ku gicaniro? 
Ubonye yuko kwizera kwafatanije n’imirimo ye, kandi ko kwizera kwe kwatunganijwe rwose 
n'imirimo ye? ... Mubonye yuko umuntu atsindishirizwa n’imirimo, adatsindishirizwa no 
kwizera gusa.” 662 


Ibyo ijambo ry'Imana rihamya bivuguruza iyi nyigisho igusha abantu mu mutego ivuga 
ibyo kwizera kutagira imirimo. Ntabwo ukwizera ari ko gusaba guhabwa ibyiza by’ijuru 
nyamara nta kuzuza ibyangombwa bishingirwaho mu gutanga imbabazi. Ukwibeshya ni ko 
gukora ibyo kuko ukwizera nyakuri gushingiye ku masezerano y’Ibyanditswe Byera ndetse 
no ku cyo byigisha. 

Nimutyo he kugira umuntu n'umwe wibeshya yizera ko ashobora kuba uwera mu gihe 
yica nkana rimwe mu mategeko y'Imana. Gukora icyaha ukizi bicecekesha ijwi rihamya rya 
Mwuka Muziranenge maze bigatandukanya umuntu n'Imana. “Icyaha ni ukugomera 
amategeko.” “Ukora ibyaha wese ntiyamubonye kandi ntiyamumenye.” (1 Yohana 3:6). 
Nubwo Yohana mu nzandiko ze yibanda ku rukundo, nyamara ntabwo ashidikanya ku 
kugaragaza imico nyakuri ya rya tsinda ry” abantu bavuga ko bejejwe kandi mu mibereho yabo 
bagomera amategeko y'Imana. “Uvuga ko amuzi, ntiyitondere amategeko ye, ni umubeshyi, 
ukuri ntikuri muri we. Ariko umuntu wese witondera ijambo rye, urukundo akunda Imana 
ruba rumaze gutunganirizwa rwose muri we.” 663 Uru ni rwo rugero ngenderwaho mu 
kugenzura ibyo buri muntu avuga. Ntabwo dushobora kwemeza ko umuntu ari intungane 
kandi tutamushyize ku gipimo kigaragaza urugero rumwe rukumbi rw 'ubutungane bw’ Imana 
mu ijuru no mu isi. Niba abantu batumva uburemere bw'amategeko, niba bakerensa kandi 
bagaha agaciro gake amabwiriza y'Imana, niba bica itegeko rimwe ryoroheje muri yo kandi 
bakigisha abandi kugenza batyo, nta gaciro bazaba bafite mu maso y'Ijuru, kandi dukwiriye 
kumenya ko ibyo bihamya nta shingiro bifite. 


Iyo umuntu avuga ko nta cyaha afite byo ubwabyo ni igihamya cy'uko ntaho ahuriye 
n'ubutungane. Ibyo abiterwa n'uko adasobanukiwe ubutungane butagerwa ndetse no kwera 
by'Imana, cyangwa se akaba atazi uko abazaba batanyuranya n'imico y'Imana bagomba 
kumera. Bitewe n'uko uwo muntu adasobanukiwe neza n'ubutungane n'ubwiza bya Yesu 
habe no kumenya ubuhendanyi n'ububi by'icyaha, bene uwo ashobora kubona ko ari 
intungane. Uko intera imutandukanya na Kristo irushaho kwiyongera, ni ko arushaho 
kudasobanukirwa imico y'Imana n’ibyo isaba, kandi ni ko arushaho kwireba ubwe agasanga 
ari intungane. 


Ukwezwa kuvugwa mu Byanditswe Byera gukomatanya impagarike yose y’umuntu: 
umwuka, ubugingo n'umubiri. Pawulo yasabiye Abanyatesaloniki ngo “umwuka wabo 
n'ubugingo n'umubiri birindwe, bitazabaho umugayo kugeza ubwo Umwami wacu Yesu 
Kristo azazira.” (1 Abatesaloniki5:23). Yongera kwandikira abizera ati: “Nuko rero bene Data 
ndabinginga kubw’imbabazi z"Imana, ngo mutange imibiri yanyu, ibe ibitambo bizima byera 
bishimwa n'Imana.” 664 Mu gihe cy’ Abisirayeli ba kera, ituro ryose ryazanwaga ari igitambo 
batura Uwiteka, ryagombaga gusuzumanwa ubwitonzi. Iyo hagiraga ubusembwa buboneka 
kuri iryo tungo, ntiryemerwaga bitewe n'uko Imana yari yarategetse ko bazajya bayitura ituro 
“ridafite inenge.” Bityo, Abakristo nabo bakwiriye gutanga imibiri yabo ari “ibitambo bizima, 
byera, bishimwa n'Imana.” Kugira ngo ibyo bishoboke, imbaraga zabo zikwiriye kurindwa 
ku buryo bwose bwiza bushoboka. Igikorwa cyose gica intege imbaraga z'umubiri 
n’iz’intekerezo gitera umuntu kuba adakwiriye gukorera Umuremyi we. Mbese Imana 
yashimishwa n'ikintu icyo ari cyo cyose uretse icyiza kiruta ibindi dushobora gutanga? Yesu 
yaravuze ati: “Ukundishe Uwiteka Imana yawe umutima wawe wose.” Abakundisha Uwiteka 
umutima wose, bazifuza kumukorera icyiza kiruta ibindi mu mibereho yabo, kandi bazahora 
bashishikarira gutuma imbaraga zose z'ubugingo bwabo bihuza n’amategeko kandi Mwuka 

Muziranenge azakangurira ubushobozi bwabo gukora ibyo Imana ishaka. Kubwo gushaka 
guhaza ipfa n'irari ry umubiri, ntabwo bazigera batera intege nke cyangwa ngo banduze ituro 
batura Se wo mu ijuru. 


Intumwa Petero aravuga ati: “Mwirinde irari ry’`umubiri ry'uburyo bwinshi rirwanya 
ubugingo.” (1 Petero 2:11). Icyaha cyose kigusha ikinya ubushobozi bw°umuntu kandi 
cyikica imyumvire mu by'ubwenge n'iby'umwuka bityo ijambo ry’Imana na Mwuka wayo 
ntibishobore gukora ku mutima. Pawulo yandikira Abanyakorinti avuga ati: “Twiyezeho 
imyanda yose y'umubiri n'umutima, tugende twiyejesha rwose kubaha Imana.” (2 Abakorinto 
7:1). Kandi ku mbuto z”Umwuka: “urukundo, ibyishimo, amahoro, kwihangana, kugira neza, 
ingeso nziza, ukwizera no kugwa neza,” yongeyeho “kwirinda.” (Abagalatiya 5:22, 23). 


Nubwo hari aya magambo yahumetswe n'Imana, ni abantu bangahe bavuga ko ari 
Abakristo baca intege imbaraga zabo kubwo gukurikirana inyungu cyangwa gutwarwa 
n’ibigezweho? Ni abantu bangahe banduza ishusho y'Imana bafite babinyujije mu kugwa 
ivutu, kunywa ibisindisha ndetse no kujya mu binezeza bibuzanyijwe! Kandi itorero naryo 
aho kugira ngo ricyahe, akenshi rishyigikira ikibi ryemerera abantu guhaza irari ryabo ry'inda, 
kurarikira inyungu cyangwa gukunda ibibanezeza kugira ngo risibe icyuho kiri mu butunzi 
bwaryo kidashobora kuzuzwa n'urukundo bakunda Kristo. Yesu aramutse yinjiye mu 
matorero yo muri iki gihe maze akabona ibirori n’ubucuruzi bwanduye bihakorerwa mu izina 
ry’itorero, mbese ntiyakwirukana abo batesha agaciro itorero nk'uko yirukanye abavunjiraga 
mu rusengero? 


Intumwa Yakobo avuga yuko ubwenge buva mu ijuru, irya mbere “buba buboneye.” 
Mbese iyo iyi ntumwa iza guhura n’abo bantu bavugisha izina ry’icyubahiro rya Yesu iminwa 
yandujwe n'itabi, abantu bafite umwuka n'impagarike byandujwe n’°umunuko w'itabi, kandi 
banduza umwuka wo mu kirere ndetse bagatera ababakikije bose guhumeka uburozi, - mbese 
iyo Yakobo abona inyifato inyuranyije n'ubutungane buvugwa mu butumwa bwiza, aho 
ntiyajyaga kuyirwanya akavuga ko ari inyifato “y'isi, y'irari ry umubiri kandi ko ikomoka 
kuri Satani”? Ababaswe n'itabi, bavuga ko bafite umugisha wo kwezwa, barata ko bafite 
ibyiringiro by’ijuru; nyamara ijambo ry” Imana rivuga ryeruye ko “muri ryo hatazinjira ikintu 
gihumanya.” (Ibyahishuwe 21:27). 


“Mbese ntimuzi yuko imibiri yanyu ari insengero z Umwuka Wera, uri muri mwe, uwo 
mufite wavuye ku Mana? Kandi ntimuri abanyu ngo mwigenge; kuko mwaguzwe igiciro. 
Nuko rero mutume imibiri yanyu ihimbaza Imana.” 665 Umuntu wese weguriye umubiri we 
kuba urusengero rwa Mwuka Muziranenge, ntabwo azabatwa n'ingeso mbi. Imbaraga ze 
azikesha Kristo wamuguze amaraso ye. Ibyo atunze ni iby’Uwiteka. Mbese yabura ate 
kubarwaho icyaha igihe apfusha ubusa ibyo yaragijwe? Buri mwaka abiyita Abakristo 
batagaguza amafaranga menshi ku bitagira umumaro kandi bihumanya mu gihe abantu benshi 
barimbuka bazira kubura ijambo ry'ubugingo. Biba Imana icyacumi n'amaturo mu gihe ku 
gicaniro cyo kurimbura irari baharira ibirenze ibyo batanga mu gufasha abakene cyangwa mu 

gushyigikira umurimo w'ubutumwa bwiza. Iyaba abantu bose biyita abayoboke ba Kristo bari 
bejejwe mu by'ukuri, mu cyimbo cyo gutagaguza ubutunzi bwabo ku bitagira umumaro 
ndetse no kwinezeza mu buryo bwangiza, ubwo butunzi bwajyanwa mu mutungo w'Uwiteka, 
kandi Abakristo batanga urugero rwiza ku byo kwirinda, kwiyanga no kwitanga. Bityo baba 
umucyo w’isi. 


Abatuye isi birunduriye mu binezeza imibiri yabo. “Irari ry'umubiri, irari ry’amaso no 
kwibona ku by'ubugingo”, ni byo bisigaye biyobora imbaga nyamwinshi y'abantu. Ariko 
abayoboke ba Kristo bo, bahamagariwe kuba abera. “Muve hagati ya ba bandi, 
mwitandukanye, ni ko Uwiteka Ushobora byose avuga, kandi ntimugakore ku kintu cyose 
gihumanye.” Mu mucyo w’ijambo ry” Imana, dushobora guhamya tudashidikanya ko kwezwa 
kudatera umuntu kwitandukanya rwose n'ibyifuzwa by'ibyaha ndetse no guhaza irari 
ry’iby’isi, atari ukwezwa nyakuri. 


Abantu buzuje ibi bisabwa ngo: “Nuko muve hagati ya ba bandi . . . kandi ntumugakore 
ku kintu cyose gihumanye,” Imana ibaha iri sezerano ngo: “Nzabakira, kandi nzababera So, 
namwe muzambera abahungu n'abakobwa, ni ko Uwiteka Ushoborabyose avuga.” 666 
Kumenya neza no gukungahara mu by'Imana, ni amahirwe ndetse n’inshingano bya buri 
Mukristo wese. Yesu yaravuze ati: “Ni jye mucyo w'isi: unkurikira ntazagenda mu mwijima 
na hato, ahubwo azaba afite umucyo w'ubugingo.” 667 “Ariko inzira y'umukiranutsi ni 
nk'umuseke utambitse, ugakomeza gukura ukageza ku manywa y’ihangu.” 668 Intambwe 
yose yo kwizera no kumvira yegereza umuntu komatana na Kristo we Mucyo w'isi, we 
“utarangwamo umwijima na muke.” Imyambi irabagirana ya Zuba ryo Gukiranuka irasira 
abagaragu b'Imana, bityo na bo bagomba kumurikishiriza abandi imirasire Ye. Nk'uko 
inyenyeri zitwereka ko mu kirere hari umucyo mwinshi ufite ubwiza uzitera kurabagirana, ni 
ko n’Abakristo bakwiriye kwerekana ko hariho Imana yicaye ku ntebe ya cyami mu isanzure, 
ifite imico ikwiriye gusingizwa no kwiganwa. Ubuntu buva kuri Mwuka wayo, ukubonera 
n'ubutungane by’imico ya Yo bizagaragarira mu bahamya bayo. 


Mu rwandiko Pawulo yandikiye Abanyakolosi, agaragaza imigisha myinshi yahawe abana 
b'Imana. Yaranditse ati: “Ni cyo gituma tudasiba kubasabira, uhereye igihe twabyumviye, 
twifuza ko mwuzuzwa ubwenge bwose bw” Umwuka no kumenya kose, ngo mumenye neza 
ibyo Imana ishaka, mugende nk'uko bikwiriye ab Umwami wacu, mumunezeze muri byose, 
mwere imbuto z’imirimo myiza yose, kandi mwunguke kumenya Imana, mukomereshejwe 
imbaraga zose, nk'uko ubushobozi bwayo bw'icyubahiro bungana, ngo mubone uko 
mwiyumanganya muri byose mukihanganana ibyishimo.” 669 


Yongera kwandikira Abanyefezi, agira ngo bene Data bo muri Efezi bagere ku rugero rwo 
gusobanukirwa neza n'ubugari bw'amahirwe y'abakristo. Yabagaragarije neza imbaraga 
itangaje n’°ubumenyi bakwiriye guhabwa nk’abahungu n'abakobwa b’Imana Ishobora byose. 
Bahawe “gukomezwa cyane mu mitima yabo kubw” Umwuka we, bahabwa gushora imizi no 
gukurira mu rukundo, kumenyera hamwe mn'abera bose ubugari n'uburebure 

bw’umurambararo n'uburebure bw’igihagararo, n'uburebure bw'ikijyepfo bwarwo, ubwo ari 
bwo, mumenye n’urukundo rwa Kristo ruruta uko rumenywa.” “Ariko isengesho ry” intumwa 
Pawulo rirashyira rikagera ku ntego yaryo, ubwo yasengaga ati “Ngo mwuzuzwe kugeza ku 
kuzura kw Imana.” 


Na none kandi Pawulo yanditse ku cyifuzo cye cy'uko abizera bo muri Efeso bakwiriye 
gusobanukirwa ugukomera kw'amahirwe Umukristo afite. Mu mvugo yumvikana neza, 
abagaragariza imbaraga itangaje ndetse n’°ubwenge babasha kugira nk’abana b’Isumbabyose. 
Byari ibyabo “gukomezwa cyane mu mitima yabo kubw” Umwuka we,” “gushorera imizi mu 
rukundo bakaba bashikamye,” “kumenyera hamwe n'abera bose ubugari n'uburebure 
bw'umurambararo, n'uburebure bw’igihagararo, n'uburebure bw'ikijyepfo; no kumenya 
urukundo rwa Kristo ruruta uko rumenywa.” Ariko isengesho rigera ku bushorishori bw'ayo 
mahirwe igihe asenga avuga ati: “Ngo mwuzuzwe kugeza ku kuzura kw’Imana.” 670 


Aha turahishurirwa ingero zo hejuru dukwiriye kugeraho kubwo kwizera amasezerano ya 
Data wo mu ijuru igihe twuzuje ibyo adusaba. Kubw'ibyo Kristo yakoze, dufite 
uburenganzira bwo kwegera intebe y’Ishoborabyose. “Itimanye umwana wayo, ahubwo 
ikamutanga ku bwacu twese, izabura ite kumudahana n'ibindi byose?” (Abaroma 8:32). 
Imana Data yahaye Mwuka we Mwana ku rugero rutagerwa, kandi natwe tubasha kugira 
uruhare kuri uwo mwuzuro. Yesu aravuga ati: “None se, ko muzi guha abana banyu ibyiza, 
kandi muri babi, So wo mu ijuru ntazarushaho rwose guha Umwuka Wera abamumusabye?” 
“Icyo muzasaba cyose mu izina ryanjye, nzagikora.” “Musabe muzahabwa kugira ngo 
umunezero wanyu ube wuzuye.” 671 


Nubwo imibereho ya Gikristo izarangwa no kwicisha bugufi, ntikwiriye kubamo 
kwitangira itama, cyangwa kwitesha agaciro. Ni amahirwe ya buri wese kubaho mu buryo 
Imana yemera kandi igaha umugisha. Ntabwo ari ubushake bwa Data wo mu ijuru ko duhora 
dusa n'abaciriweho iteka kandi tubundikiwe n'umwijima. Nta gihamya cyo kwicisha bugufi 
nyakuri cyaba kiriho igihe umuntu agenda yubitse umutwe kandi afite umutima wuzuye 
ibitekerezo by’inarijye. Dukwiriye gusanga Yesu tukezwa, tugahagarara imbere y'amategeko 
tudafite isoni cyangwa ikimwaro. “Nuko rero noneho abari muri Kristo Yesu nta teka 
bazacirwaho: abagenda badakurikiza kamere, ahubwo bakurikiza iby Umwuka.” 672 


Kubwa Yesu, abana ba Adamu bacumuye bahinduka “abana b'Imana.” “Kuko uweza 
n'abezwa bose bakomotse kuri Imwe; ni cyo gituma adakorwa n’isoni zo kubita bene Se.” 
673 Imibereho y’ Umukristo ikwiriye kuba iyo kwizera, insinzi ndetse no kwishimira mu 
Mana. “Icyabyawe n’Imana cyose kinesha iby’isi: kandi uku ni ko kunesha kwanesheje 
iby’isi, ni ukwizera kwacu.” | Yohana 5:4. Umugaragu w'Imana Nehemiya yabivuze mu kuri 
agira ati: “Kwishimana Uwiteka ni zo ntege zanyu.” Na Pawulo aravuga ati: “Mujye 
mwishimira mu Mwami wacu iminsi yose. Yewe! nongeye kubivuga nti: “ Mwishime.” “ 
Mwishime iteka, musenge ubudasiba, mu bibaho byose muhore mushima, kuko ibyo ari byo 
Imana ibashakaho muri Kristo Yesu.” 674 

Izo ni zo mbuto zo guhinduka no kwezwa Bibiliya ivuga. Nyamara kuba izo mbuto 
zidakunze kuboneka biterwa n'uko usanga Abakristo benshi batitaye ku mahame y’ingenzi 
y'ubutungane yagaragarijwe mu mategeko y'Imana. Iyo ni yo mpamvu hariho kwigaragaza 
guto cyane k'umurimo wimbitse kandi uhamye wa Mwuka w'Imana waranze ububyutse 
n’ihemburwa byo mu myaka yashize. 


Duhinduka kubwo guhanga Yesu amaso. Ariko niba ariya mategeko yera Imana 
yerekeyemo umuntu ubutungane no kwera by'imico yayo yirengagizwa, bityo intekerezo 
z'abantu zikerekezwa ku nyigisho n'amahame by’abantu, nta gitangaje kubona mu itorero 
hakurikiraho ukudohoka ku butungane nyakuri. Uhoraho yaravuze ati: “. . . Baranyimuye 
kandi ari jye soko y'amazi y'ubugingo; kandi bikorogoshoreye ibitega mu rutare, ndetse ni 
ibitega bitobotse, bitabasha gukomeza amazi.” 675 


“Hahirwa umuntu udakurikiza imigambi y'ababi, . . . Ahubwo amategeko y’Uwiteka ni 
yo yishimira, kandi amategeko ye ni yo yibwira ku manywa na nijoro. Uwo azahwana n'igiti 
cyatewe hafi y'umugezi, cyera imbuto zacyo igihe cyacyo, ibibabi byacyo ntibyuma. Icyo 
azakora cyose kizamubera cyiza.” 676 Keretse gusa amategeko y'Imana asubijwe agaciro 
kayo, ni bwo mu bavuga ko ari ubwoko bw’Imana hashobora kubaho ububyutse n’ihembura 
byo kwizera no kubaha Imana byaranze abatubanjirije. “Uwiteka avuga atya ati: 
“Nimuhagarare mu nzira murebe, kandi mubaririze inzira za kera, aho inzira nziza iri abe ari 
yo munyuramo, ni ho muzabona uburuhukiro mu mitima yanyu.” 677 

Umuhanuzi Daniyeli aravuga ati: “Nkomeza kureba mbona batera intebe za cyami, 
Uwabayeho ibihe byose aricara. Imyambaro ye yerereranaga nk’inyange, umusatsi we wasaga 
n'ubwoya bw'intama bwera, intebe ye ya cyami yari ibirimi by'umuriro, inziga zayo 
zagurumanaga nk'umuriro. Imbere ye haturukaga umuriro utemba nk'umugezi, abagaragu 
ibihumbi n'ibihumbi baramuherezaga, uko bari ibihumbi bitabarika bahagaze imbere ye. 
Urukiko rujyamo, ibitabo by’ibyo abantu bakoze barabibumbura.” 678 


Uko ni ko mu nzozi Umuhanuzi yeretswe umunsi ukomeye kandi uteye ubwoba, ubwo 
imico n’imibereho by’abantu bizanyuzwa imbere y'Umucamanza w’isi yose, kandi umuntu 
wese agahabwa “ibikwiranye n'ibyo yakoze.” Umukuru Wabayeho ibihe byose ni Imana 
Data. Umunyazaburi yaravuze ati: “Imisozi itaravuka, utararamukwa isi n'ubutaka, uhereye 
iteka ryose ukageza iteka ryose, ni wowe Mana.” 679 Ni Yo nkomoko y’ibyaremwe byose 
kandi ikaba isoko y'amategeko yose agomba gukoreshwa muri uru rubanza. Kandi 
abamarayika bazira inenge ibihumbi n’ibihumbi, nk'abakozi n’abahamya, bari bari muri uru 
rukiko. 


“Hanyuma nkitegereza ibyo neretswe nijoro, mbona haje usa n’umwana w"umuntu, aziye 
mu bicu byo mu ijuru, aza umujyo umwe, asanga wa Mukuru nyir’ibihe byose, bamumugeza 
imbere. Nuko ahabwa ubutware n’icyubahiro n’ubwami, kugira ngo abantu b’amoko yose 
y'indimi zitari zimwe bajye bamukorera. Ubutware bwe ni ubutware bw'iteka ryose 
butazashira; kandi ubwami bwe ni ubwami butazakurwaho.” 680 Ukuza kwa Kristo kuvugwa 
aha, ntabwo ari ukugaruka kwe kuri iyi si. Asanga Uwabayeho ibihe byose mu ijuru, kugira 
ngo ahabwe ubutware, icyubahiro n'ubwami azegurirwa ku iherezo ry'umurimo we 
w'umuhuza. Uko ni ko kuza kuvugwa aha kwavuzwe mu buhanuzi ko kuzabaho ku iherezo 
ry’iminsi 2300 mu mwaka wa 1844. Ntabwo ari ukugaruka kwe ku isi. Umutambyi wacu 
Mukuru yari ashagawe n'abamarayika bo mu ijuru, yinjira ahera cyane maze agaragara 
imbere y'Imana kugira ngo akore umugabane uheruka w'umurimo akorera umuntu. Ni 
umurimo w'urubanza rugenzura ndetse no guhongerera abantu bose bazasangwa ko 
babikwiriye. 


Mu muhango wagiraga icyo ushushanya wakorerwaga mu buturo bwera bwo mu isi, 
ababaga baje imbere y’ Imana bafite kwicuza no kwihana, kandi ibyaha byabo bigashyirwa ku 
buturo bwera binyuze mu maraso y'igitambo gitambirwa ibyaha, abo bonyine ni bo 
bungurwaga n’°umurimo wo ku Munsi w’ Impongano. Muri ubwo buryo, mu munsi ukomeye 
wo guhongerera ubuheruka ndetse n’urubanza rw’igenzura, ibyitabwaho gusa ni iby’ubwoko 
bw'Imana. Urubanza rw’abanyabibi rwo ni umurimo wihariye ndetse utandukanye n'uwo, 
kandi uzabaho nyuma y'aho. “Igihe cy'urubanza kirageze kandi rubanjirije kuri twebwe 
ab’inzu y" Imana. None se ubwo rubanjirije kuri twe, iherezo ry’abatumvira Ubutumwa bwiza 
bw'Imana rizaba irihe?” 681 

Ibitabo by'urwibutso mu ijuru byanditswemo amazina n’ibikorwa byose by'abantu, 
bibereyeho guhamya imyanzuro y'urubanza. Umuhanuzi Daniyeli aravuga ati: “Imanza 
zirashingwa, ibitabo birabumburwa.” Yohana wahishuriwe na we ubwo yavugaga ibyo 
yongeyeho ati: “Kandi n’ikindi gitabo kirabumburwa, ni cyo gitabo cy’ubugingo. Abapfuye 
bacirwa imanza z'ibyanditswe muri ibyo bitabo, zikwiriye ibyo bakoze.” 682 


Igitabo cy'ubugingo cyanditswemo amazina y'abantu bose bagize uruhare mu murimo 
w'Imana mu bihe byose. Yesu yabwiye abigishwa be ati: “Mwishimire yuko amazina yanyu 
yanditswe mu ijuru.” Luka 10:20. Pawulo avuga iby’abakozi b’indahemuka bakoranye na we 
ati: “amazina yabo yanditswe mu gitabo cy’ubugingo.” Abafilipi 4:3. Ubwo Daniyeli 
yitegerezaga “igihe cy”umubabaro utigeze kubaho,” yavuze ko abantu b’Imana bazarokorwa, 
“umuntu wese uzasangwa yanditswe mu gitabo cy”ubugingo.” Kandi umuhishuzi Yohana 
avuga ko abazinjira mu murwa w'Imana ari abo amazina yabo “yanditswe mu gitabo 
cy'ubugingo cy' Umwana w'intama.” 683 


“Igitabo cy’urwibutso” cyandikirwa imbere y'Imana, kikandikwamo ibikorwa byose 
byiza “by'abubaha Uwiteka, bakita ku izina rye.” Malaki 3:16. Amagambo yabo agaragaza 
kwizera n’ibikorwa byabo by’urukundo, byandikwa mu ijuru. Nehemiya yerekeza kuri ibyo 
avuga ati: “Mana yanjye ujye unyibuka ku bw'ibyo, kandi ntuzahanagura imirimo yanjye 
myiza nkoreye inzu y'Imana yanjye.” 684 Mu gitabo cy’Imana cy’urwibutso, umurimo wose 
wo gukiranuka wanditswemo ubutazasibangana. Igishuko cyose umuntu yatsinze, icyaha 
cyose umuntu yanesheje, ijambo ryose rihumuriza abandi, rihora ryibukwa muri icyo gitabo. 
Kandi umurimo wose w'ubwitange, umubabaro wose n’agahinda umuntu yihanganiye kubwa 
Kristo, byose birandikwa. Umunyazaburi aravuga ati: “Ubara kurorongotana kwanjye: 
ushyira amarira yanjye mu icupa ryawe; mbese ntiyanditswe mu gitabo cyawe?” Zaburi 56:8. 


Hari na none ahandi handikwa ibyaha by'abantu. “Kuko Imana izazana umurimo wose 
mu manza n'igihishwe cyose, ari icyiza cyangwa ikibi.” <ljambo ry'imfabusa ryose abantu 
bavuga bazaribazwa ku munsi w'amateka. > Umukiza na we aravuga ati: “Amagambo yawe 
ni yo azagutsindishiriza, kandi n’amagambo yawe ni yo azagutsindisha.” 685 Ibigambirirwa 
mu rwihisho, biboneka mu gitabo kitabeshya; kuko «Imana izatangaza ibyari byarahishwe 
mu mwijima, kandi ikagaragaza n'imigambi yo mu mitima. > 686“Dore ibyo biranditswe 
imbere yanjye, sinzabyihorera; . . . Gukiranirwa kwanyu ubwanyu, n'ukwa ba sogokuruza 
wanyu nzakubiturira hamwe.” 687 


Icyo umuntu akoze cyose kinyura imbere y'Imana kikandikwa ko ari igikorwa cyo 
gukiranuka cyangwa se ko ari icyo gukiranirwa. Mu buhanga butangaje kandi 
butagereranywa, imbere y’izina ryose mu bitabo byo mu ijuru, handikwa ijambo ryose 
ry’ibinyoma, umurimo wose wo kwikanyiza, inshingano yose ituzujwe n’icyaha cyose 
gikorerwa mu rwihisho. Imiburo yoherezwa n'ijuru cyangwa gucyaha kwirengagijwe, igihe 
cyapfushijwe ubusa, igihe cyakoreshejwe nabi, imbaraga zakoreshejwe mu kwimakaza ibyiza 
cyangwa ibibi ndetse n’ingaruka zabyo zikomeye, byose byandikwa n'Tumumarayika. 

Amategeko y'Imana ni yo azaba urugero ngenderwaho rwo gusuzumiraho imico 
n’imibereho y'abantu mu rubanza. Umunyabwenge yaravuze ati: “Wubahe Imana kandi 
ukomeze amategeko yayo, kuko ari byo bikwiriye umuntu wese. Kuko Imana izazana 
umurimo wose mu rubanza.” 688 Intumwa Yakobo yihanangirije abavandimwe be ati: 
“Muvuge kandi mukore nk'abajya gucirwa urubanza n'amategeko atera umudendezo.” 
Yakobo 2:12. 


Abazasangwa batunganye mu rubanza, bazaba mu mugabane wo kuzuka kw’abakiranutsi. 
Yesu yaravuze ati: < Ariko abemerewe kuzagera muri ya si yindi, bakaba bakwiriye no kugera 
ku kuzuka mu bapfuye, . . . bazamera nk'abamarayika, bakaba ari abana b'Imana, kuko ari 
abana b'umuzuko. >639 Na none kandi Yesu aravuga ati: “abakoze ibyiza bazazukira 
ubugingo.” Yohana 5:29. Abakiranutsi bapfuye ntibazazuka kugeza aho urubanza 
ruzarangirira rukabashyira mu mugabane w'abakwiriye kuzukira guhabwa ubugingo. Ubwo 
ibyanditswe kuri bo bizaba bisuzumwa kandi bagafatirwa umwanzuro, ntabwo bo ubwabo 
bazaba bahagaze muri urwo rukiko. 


Yesu azahagoboka ababere umuvugizi, ababuranire imbere y'Imana. “Icyakora, nihagira 
umuntu ukora icyaha, dufite Umurengezi kuri Data wa twese, ni we Yesu Kristo ukiranuka.” 
| Yohana 2:1. “Kuko Kristo atinjiye Ahera haremwe n'intoki, hasuraga ha handi h'ukuri, 
ahubwo yinjiye mu ijuru ubwaho, kugira ngo none ahagarare imbere y" Imana ku bwacu.” “Ni 
cyo gituma abasha gukiza rwose abegerezwa Imana na we, kuko ahoraho iteka ngo 
abasabire.” 690 


Ubwo ibitabo by’ibyanditswe ku bantu byabumburwaga, imibereho y” abantu bose bizeye 
Yesu igaragazwa imbere y'Imana. Ahereye ku babanjirije abandi bose kuba ku isi, Umuvugizi 
wacu yerekana iby'ibisekuru byose byagiye bikurikirana, maze asoreza ku bakiriho. Izina 
ryose riravugwa, urubanza rwa buri wese rugasuzumanwa ubushishozi. Amazina amwe 
akemerwa, ayandi ntiyemerwe. Igihe hagize umuntu ufite ibyaha bicyanditswe mu bitabo byo 
mu ijuru, ibyaha bitihanwe ngo bibabarirwe, izina rye rizahanagurwa mu gitabo cy’ubugingo, 
kandi ibyanditswe bigaragaza imirimo myiza bakoze bizahanagurwa mu gitabo cy’Imana 
cy'urwibutso. Uwiteka yabwiye Mose ati: “Uncumuyeho wese, ni we nzahanagura mukure 
mu gitabo cyanjye.” Kuva 32:33. N’umuhanuzi Ezekiyeli yaravuze ati: “Ariko umukiranutsi 
nareka gukiranuka kwe agakora ibibi, .. . Ibyo gukiranuka yakoze byose, nta na kimwe 
kizibukwa. . . ” Ezekiyeli 18:24. 


Abantu bose bihannye ibyaha byabo by’ukuri, kandi kubwo kwizera bakisunga amaraso 
ya Yesu we gitambo cyabo gikuraho ibyaha, bagiriwe imbabazi maze zandikwa imbere 
y'amazina yabo mu bitabo byo mu ijuru. Kuko bahindutse abafite umugabane ku butungane 
bwa Kristo kandi imico yabo igasangwa ihuje n'amategeko y'Imana, ibyaha byabo 
byarahanaguwe, kandi bo bazasangwa bakwiriye guhabwa ubugingo buhoraho. Uhoraho 
avugira mu muhanuzi Yesaya iti: “Ubwanjye ni jye uhanagura ibicumuro byawe 
nkakubabarira ku bwanjye, kandi ibyaha byawe sinzabyibuka ukundi.” 691 Yesu yaravuze 

ati: “Unesha, ni we uzambikwa imyenda yera, kandi sinzahanagura izina rye na hato mu 
gitabo cy”ubugingo, ahubwo nzaturira izina rye imbere ya Data n’`imbere y'abamarayika be.” 
“Umuntu wese uzampamiriza imbere y'” abantu, nanjye nzamuhamiriza imbere ya Data uri mu 
ijuru. Ariko uzanyihakanira imbere y’abantu wese, nanjye nzamwihakanira imbere ya Data 
uri mu ijuru.” 692 


Amatsiko menshi abantu bagira mu gihe baba bategereje imyanzuro y'inkiko zo ku isi 
nyamara bahinda umushyitsi, yerekana amatsiko agaragazwa mu nkiko zo mu ijuru igihe 
amazina yanditswe mu gitabo cy'ubugingo yongera kugaragazwa imbere y'Umucamanza 
wisi yose. Umuvugizi wo mu ijuru asabira abanesheje kubw'amaraso ye ko babarirwa 
ibicumuro byabo, ko bakongera gusubizwa mu rugo rwabo rwa Edeni, bakambikwa 
amakamba nk’abaraganwa na we ubutware bwabo bwa mbere. Mika 4:8. Mu muhati mwinshi 
Satani yakoresheje kugira ngo ayobye kandi agerageze abantu, yatekerezaga kuburizamo 
umugambi Imana yari ifite ubwo yaremaga umuntu. Ariko ubu Kristo asaba ko uwo mugambi 
washyirwa mu bikorwa nk'aho abantu batigeze bacumura. Ntabwo asabira ubwoko bwe 
kubabarirwa no kugirwa intungane byuzuye gusa, ahubwo anabasabira kugira umugabane ku 
ikuzo rye no kwicarana na we ku ntebe ye y ubwami. 


Mu gihe Yesu asabira abakiriye ubuntu bwe, Satani we abarega imbere y'Imana ko bishe 
amategeko yayo. Umushukanyi ukomeye yashatse uko yabashora mu gushidikanya, abatere 
gutakaza icyizere bafitiye Imana, kubatera kwitandukanya n’urukundo rwayo no kwica 
amategeko yayo. Ubu noneho (mu rubanza) yerekana ibyo bakoze mu mibereho yabo, 
ibidatunganye mu mico yabo, kuba badasa na Yesu Kristo, kandi bikaba byarabateye 
gusuzuguza Umucunguzi wabo, mbese muri make yerekana ibyaha byose yaboheje gukora, 
kandi kuby’ibyo Satani avuga ko abo bantu ari abe. 


Ntabwo Yesu atanga urwitwazo ku byaha bakoze, ahubwo yerekana ko babyihannye, 
akerekana kwizera kwabo maze akabasabira kubababarirwa. Azamura ibiganza bye birimo 
inkovu akabyerekana imbere ya Se n’abamarayika bera akavuga ati: Nzi izina rya buri wese. 
Nabanditse mu biganza byanjye. “Ibitambo Imana ishima ni imitima imenetse, umutima 
umenetse, ushenjaguwe, Mana ntuzawusuzugura.” 693 Naho umurezi w’intore ze 
yamuvuzeho ati: “Uwiteka aguhane, yewe Satani! ni koko Uwiteka watoranije Yerusalemu 
aguhane. Mbese uwo si umushimu ukuwe mu muriro?” 694 Kristo azambika indahemuka ze 
ubutungane bwe, kugira ngo abashe kubamurikira Se ari “itorero riboneye, ritagira ikizinga 
cyangwa umunkanyari cyangwa ikindi kintu cyose gisa gityo.” Abefeso 5:27. Amazina yabo 
aracyanditswe mu gitabo cy”ubugingo, kandi banditsweho ibi ngo: “Bazagendana nanjye 
bambaye imyenda yera, kuko babikwiriye.” Ibyahishuwe 3:4. 


Nibwo isezerano rishya rizaba risohoye ngo: “Kuko nzababarira gukiranirwa kwabo, 
kandi icyaha cyabo sinzacyibuka ukundi.” “Muri iyo minsi no muri icyo gihe, igicumuro cya 
Isirayeli kizashakwa kibure; n'ibyaha bya Yuda nabyo ntibizaboneka.” 695 “Uwo munsi 
ishami ry” Uwiteka rizaba ryiza rifite icyubahiro. Abisirayeli bazarokoka, imyaka yo mu 

gihugu izabaryohera cyane, ibabere myiza. Maze uzasigara i Siyoni n’i Yerusalemu wese, 
yanditswe mu bazima b’i Yerusalemu, azitwa uwera.” 696 


Umurimo w'urubanza rugenzura n'uwo guhanagurwa kw'ibyaha ugomba kurangira 
mbere yo kugaruka k' Umwami Yesu. Kubera ko abapfuye bazacirwa imanza zishingiye ku 
byanditswe mu bitabo, ntabwo bishoboka ko ibyaha by'abantu bishobora guhanagurwa 
nyuma y'urubanza ruzagenzurirwamo ibyabo. Ariko intumwa Petero we avuga yeruye ko 
ibyaha by’abizera bizahanagurwa “igihe iminsi yo guhemburwa izazira ituruka ku Mwami 
Imana, itume Yesu, ari we Kristo.” Ibyak. 3:19, 20. Ubwo urubanza rw'igenzura ruzaba 
rurangiye, Kristo azaza azanye ingororano ngo agororere umuntu wese ibikwiriye ibyo 
yakoze. 


Mu muhango wakorwaga mu buturo bwera, iyo umutambyi mukuru yamaraga 
guhongerera ubwoko bw’ Abisirayeli, yarasohokaga maze akajya guha iteraniro umugisha. Ni 
ko na Kristo ubwo azaba arangije umurimo we wo guhuza abantu n'Imana azaboneka ubwa 
kabiri, “atazanywe no kwitambira ibyaha, abonekere abamutegereza kubazanira agakiza,” 
(Abaheburayo 9:28), azaza guha umugisha abe bamutegereje abahe ubugingo buhoraho. 
Nk'uko mu muhango wo gukura ibyaha mu buturo bwera umutambyi yaturiraga ibyo byaha 
ku mutwe w'ihene ya Azazeli, ni ko na Kristo azashyira ibyaha byose kuri Satani, we 
nkomoko y'icyaha kandi akaba ari nawe ugishoramo abantu. Isekurume y'ihene 
yashyirwagaho ibyaha by' Abisirayeli yoherwaga mu kidaturwa, mu butayu (Abalewi 16:22). 
Uko niko na Satani uzaba yikoreye ibyaha yateje ubwoko bw'Imana gukora azaboherwa mu 
isi izaba yabaye amatongo, itakigira abantu mu gihe cy’imyaka igihumbi, kandi amaherezo 
azagerwaho n'igihano cy’icyaha arohwe mu muriro uzatsemba abanyabyaha bose. Uko ni ko 
inama ikomeye y’agakiza izaba igeze ku ntego yayo yo gutsemba icyaha burundu ndetse no 
gucungurwa kw' abantu bose bihitiyemo kwanga ikibi. 


Urubanza rwo kugenzura ndetse no guhanagurwa kw'ibyaha byatangiye ku gihe 
cyagenwe ari cyo herezo ry” iminsi 2300, mu mwaka wa 1844. Abantu bose bigeze kwitirirwa 
izina rya Kristo, bazagerwaho n'iryo genzura rikomeye. Abazima n'abapfuye bose bagomba 
gucirwa imanza z’ “ibyanditswe mu bitabo, hakurikijwe ibyo bakoze.” 


Ibyaha bitihanwe ngo birekwe, ntibizababarirwa kandi ntibizahanagurwa mu bitabo, 
ahubwo bizashinja umunyabyaha ku munsi w'Imana. Umunyabyaha ashobora kuba 
yarakoreye ibyo byaha ku mugaragaro amanywa ava, cyangwa akabikorera mu mwijima 
nijoro; ariko byose bitwikururwa nk'ibyambaye ubusa imbere y'Imana. Abamarayika 
b'Imana babonye icyaha cyose kandi bacyandika ahatabasha kubeshya. Icyaha gishobora 
guhishwa, kigahakanwa, kigahishwa ababyeyi, kigahishwa umugore, kigahishwa umugabo, 
kigahishwa abana n'incuti, abo mukorana n'abandi. Umunyacyaha ashobora kuba ari we 
wenyine uzi icyaha yakoze; ariko ibyo byose bigaragara nk'ibyambaye ubusa imbere y'abo 
mu ijuru. Umwijima w'ijoro ry irindagiza, ibihishwe byose by’ubushukanyi bukomeye, nta 
gihagije ngo gishobore guhisha Uwiteka n’igitekerezo kimwe. Imana ifite ibyakozwe byose 

nk'uko biri byerekeye igikorwa cyose kidatunganye n’uburiganya bwose. Ntabwo ishukwa 
n'ibisa n'ubutungane. Ntabwo yibeshya mu buryo ibona imico y umuntu. Abantu babasha 
gushukwa n'abandi bantu banduye mu mitima, ariko Imana yo ibona ukwiyoberanya kose, 
igasoma amabanga yose yo mu mitima. 


Mbega uko bikomeye gutekereza ko uko umunsi uhita mu buzima bwacu ugira ibyo 
wongera ku byandikwa kuri twe mu bitabo byo mu ijuru! Amagambo tuvuga n’ibyo dukora 
bitabasha no kwibukwa. Abamarayika bandika ibyiza n’ibibi. Nta ntwari ikomeye yo ku isi 
yabasha kugarura nibura n'iby”umunsi umwe. Ibikorwa byacu, amagambo yacu ndetse n’ibyo 
tugambirira bihishwe kure cyane, byose bifite uburemere bwabyo mu kugena iherezo ryacu 
ryaba ryiza cyangwa umuvumo. Bona n'aho twe twabyibagirwa, ariko bizatanga ubuhamya 
bwo kuturengera cyangwa kuduciraho iteka. 


Nk'uko ibigaragara ku buranga bw'umuntu bigaragazwa neza ku mutako wakozwe 
n'umunyabukorikori, ni ko n’imico y’abantu igaragazwa neza mu bitabo byo mu ijuru. Ariko 
mbega uburyo abantu badaha agaciro kanini ibyerekeye ibyo byandikwa bibonwa n’abo mu 
ijuru! Iyaba byashobokaga ko igishura gitandukanya isi iboneshwa amaso n'itagaragarira 
amaso y'umuntu kizingwa, maze abana b'abantu bakabona umumarayika yandika ijambo 
ryose n’igikorwa cyose bazongera guhurira na cyo mu rubanza, ni amagambo angahe avugwa 
buri munsi yacecekwa, kandi ni ibikorwa bingahe bitakorwa? 


Mu rubanza, imikoreshereze y’impano yose umuntu yahawe izagenzurwa. Ni mu buhe 
buryo twakoresheje umutungo twatijwe n’Ijuru? Mbese Umwami nagaruka azahabwa ibye 
yatubikije n'inyungu yabyo? Mbese imbaraga twaragijwe, zaba iz’amaboko, iz'umutima 
n'ubwenge twazikoresheje neza kubw'ikuzo ry'Imana no guhesha abatuye isi imigisha? 
Mbese twakoresheje dute igihe cyacu, ikaramu yacu, ijwi ryacu, amafaranga yacu ndetse 
n'ubushobozi bwacu? Ni iki twakoreye Kristo ku bantu b'abakene, abashavura, imfubyi 
n'abapfakazi? Imana yatubikije ijambo ryayo ryera. Mbese umucyo n'ukuri twahawe 
twabikoresheje iki kugira ngo twungure abantu ubwenge bubageza ku gakiza? Kuvuga ko 
umuntu yizera Kristo nta gaciro bifite; keretse gusa urukundo rugaragarizwa mu bikorwa ni 
rwo rufite akamaro. Nyamara urukundo rwonyine ni rwo ruhesha agaciro igikorwa cyose mu 
maso y'Imana. Ikintu cyose gikozwe gikomotse ku rukundo, uko cyaba ari gito kose mu 
mirebere y'abantu, Imana iracyemera kandi ikagitangira ingororano. 


Ukwikanyiza guhishwe abantu bagira gushyirwa ahagaragara mu bitabo byo mu ijuru. 
Muri byo handitswe inshingano umuntu atasohoje yagombaga gukorwera bagenzi be, ndetse 
no kwirengagiza ibyo Umukiza asaba. Bazahabonera uburyo kenshi beguriye Satani igihe, 
ibitekerezo n'imbaraga byagombye gukoresherezwa Kristo. Ibiberekeyeho abamarayika 
bandika mu ijuru biteye agahinda. Abantu bafite ubwenge, abavuga ko ari abayoboke ba 
Kristo, batwawe imitima no kwigwizaho ubutunzi bw’iby’isi cyangwa kwishimira ibinezeza 
by'isi. Amafaranga, igihe n’imbaraga byeguriwe kwiyerekana no kwishimisha; ariko agahe 

gato gusa ni ko bagenera gusenga, kwiga Ibyanditswe Byera, kwicisha bugufi mu mitima no 
kwatura ibyaha bakora. 


Satani ahimba imigambi itabarika yo kwigarurira intekerezo zacu kugira ngo ze guhugira 
ku murimo dukwiriye kumenyera gukora. Umushukanyi kabuhariwe yanga ukuri kugaragaza 
igitambo gikuraho ibyaha kandi akananga Umuhuza ukomeye. Azi ko kugera ku cyo 
agambiriye cyose bishingiye ku guteshura intekerezo z’abantu kuri Yesu no ku kuri kwe. 


Abashaka kugerwaho n’ibyiza biva ku murimo w'Umukiza w'ubuhuza, ntibakwiriye 
kugira icyo bemera cyarogoya inshingano yabo yo kugera ku butungane bushyitse bubaha 
Imana. Amasaha y'ingenzi, aho kuyakoresha ku binezeza by'isi cyangwa ku kwishakira 
inyungu, yari akwiriye kwegurirwa kwigana umwete ijambo ry'ukuri no gusenga. Ubwoko 
bw'Imana bukwiriye gusobanukirwa neza n'icyigisho cy'ubuturo bwera n'icy'urubanza 
rw’igenzura. Abantu bose bakwiriye kwimenyera ubwabo umwanya ndetse n’°umurimo 
w'Umutambyi wabo Mukuru, nibitaba bityo, kugira kwizera gukenewe cyane muri iki gihe 
no gusohoza inshingano Imana yabahaye ntibizabashobokera. Umuntu wese afite uwo 
azakiza cyangwa uwo azazimiza. Buri wese afite urubanza rumutegereje imbere y'Imana. 
Umuntu wese agomba kuzahagarara imbona nkubone imbere y'Umucamanza. Mbega uburyo 
ari ingenzi ko umuntu wese yitegereza iyo shusho ikomeye ubwo urubanza ruzashingwa, 
ibitabo bikabumburwa, ubwo ku iherezo ry'ibihe buri wese agomba kuzahagarara mu 
mugabane we nka Daniyeli. 


Abantu bose bamaze kwakira umucyo ku byerekeye izo ngingo bakwiriye guhamiriza 
abandi ukuri gukomeye Imana yabahaye. Ubuturo bwera bwo mu ijuru ni bwo zingiro 
ry umurimo Kristo akorera abantu. Uyu murimo ureba umuntu wese uri ku isi. Uduhishurira 
inama y'agakiza ukatugeza ku iherezo ry’ibihe, ukaduhishurira insinzi mu ntambara iri hagati 
y'ubutungane n'cyaha. Ni iby'agaciro gakomeye ko abantu bose bakwiriye kwigana 
ubwitonzi ibyo byigisho kandi bakaba bashobora gusubiza umuntu wese ubabajije impamvu 
z'ibyiringiro bafite. 


Amasengesho Umukiza wacu asabira abantu mu buturo bwo mu ijuru ni ingenzi cyane ku 
nama y’agakiza nk'uko urupfu rwe rwo ku musaraba rwari ruri. Ubwo yari hafi yo gupfa ni 
bwo Yesu yatangiye uwo murimo kandi ubwo yari amaze kuzuka yarazamutse ajya mu ijuru 
kuharangiriza uwo murimo. Kubwo kwizera tugomba kwinjira hirya y'umwenda ukinze, aho 
yinjiriye atubanjirije. (Abahebuayo 6:20). Aho niho harabagiranira umucyo uturuka ku 
musaraba w'i Kaluvari. Aho kandi ni ho dushobora gusobanukirwa amabanga yo 
gucungurwa. Agakiza k”umuntu kagezweho bisabye ijuru ikiguzi kitagerwa; kandi igitambo 
cyatanzwe cyari gihwanye n'ibyasabwaga n'amategeko y'Imana yishwe. Yesu yafunguye 
inzira ijya ku ntebe y’ ubwami ya Data, kandi kubw” umurimo we w'ubuhuza, icyifuzo kivuye 
ku mutima cy’abantu bose bamusanga bafite kwizera kibasha kugezwa imbere y'Imana. 


“Uhisha ibicumuro bye ntazagubwa neza, ariko ubyatura akabireka azababarirwa.” 


Imigani 28:13. Iyaba abahisha ibyaha byabo kandi bakabitangira urwitwazo bashoboraga 

kureba uko Satani abishima hejuru, bakareba uko Satani akwena Kristo n’abamarayika mu 
murimo wabo, bakwihutira kwicuza ibyaha byabo no kubizibukira burundu. Satani abinyujije 
mu ngeso mbi zo mu mico y’abantu, akora kugira ngo agenge intekerezo zose, kandi azi ko 
azabasha kugera ku nsinzi igihe izo ngeso zigundiriwe. Kubw'ibyo, ahora ashaka kuyobya 
abayoboke ba Kristo akoresheje ubuhendanyi bwe bukomeye ku buryo gutsinda 
bitabashobokera. Nyamara Yesu abasabira yerekana inkovu zo mu biganza bye n'”umubiri we 
washenjaguwe; maze akabwira abamukurikira bose ati: “Ubuntu bwanjye burabahagije.” 2 
Abakorinto 12:9. “Mwemere kuba abagaragu banjye, munyigireho, kuko ndi umugwaneza 
kandi noroheje mu mutima; namwe muzabona uburuhukiro mu mitima yanyu: kuko 
kunkorera kutaruhije, njumutwaro wanjye utaremereye.” 697 Kubw'ibyo rero, nimureke he 
kugira umuntu ufata ko ibidatunganye kuri we bitavaho ngo bikire. Imana izatanga kwizera 
n'ubuntu maze ibyo bitsindwe. 


Ubu turi mu gihe cy’umunsi ukomeye w"impongano. Mu gihe cy’imihango yo ku munsi 
w'impongano yakorwaga mu buturo bwera bwo ku isi, iyo umutambyi yabaga ari 
guhongerera ubwoko bw’ Abisirayeli, bose basabwaga kubabaza imitima yabo babinyujije mu 
kwihana ibyaha no kwicisha bugufi imbere y’ Umwami Imana kandi uwabaga atabikoze 
yacibwaga mu bwoko bwe. Mu buryo nk'ubwo, muri iyi minsi mike isigaye y’igihe 
cy"imbabazi, abantu bose bifuza ko amazina yabo adahanagurwa mu gitabo cy’ubugingo, 
bakwiriye kwibabariza imbere y'Imana batewe agahinda n'icyaha kandi bafite kwihana 
nyakuri. Bakwiriye kwinira bakisuzuma mu mitima yabo. 


Umwuka udafashije kandi w'ubupfapfa ugundiriwe na benshi bavuga ko ari Abakristo 
ugomba kurekwa. Imbere y’`umuntu wese ushaka gutsinda ingeso mbi zirwanira kugenga 
umuntu, hari urugamba rukomeye. Umurimo wo kwitegura ni uw'umuntu wese ku giti cye. 
Ntabwo dukirizwa mu matsinda. Ntabwo ubutungane no kwitanga by’`umuntu umwe 
bishobora gukemura ubukene bw’iyo mico mu wundi muntu. Nubwo amahanga yose agomba 
guca mu rubanza imbere y'Imana, ariko Imana izagenzurana ubwitonzi urubanza rw umuntu 
wese nk’aho nta wundi muntu uri ku isi. Umuntu wese azagenzurwa ngo harebwe niba adafite 
ikizinga cyangwa umunkanyari cyangwa ikindi kintu cyose gisa gityo. 


Ibizaba bijyanirana n’irangira ry  umurimo wo guhongerera biratangaje. Uko uwo murimo 
ukorwa bifite agaciro gakomeye. Muri iki gihe urubanza ruri gucibwa mu buturo bwera bwo 
mu ijuru. Hashize imyaka myinshi uyu murimo ukorwa. Vuba bidatinze ( nta muntu uzi icyo 
gihe icyo ari cyo) urwo rubanza ruzagera ku by'abariho. Imibereho yacu igomba kunyuzwa 
imbere y'Imana y’igitinyiro. Muri iki gihe kurenza ibindi bihe byose, ni ngombwa ko buri 
wese yumvira umuburo w’Umukiza uvuga ati: “Mube maso, musenge: kuko mutazi igihe 
ibyo bizasohoreramo.” Mariko 13:33. “Ariko rero, nutaba maso, nzaza nk'umujura, nawe 
ntuzamenya igihe nzagutungurira.” Ibyahishuwe 3:3. 


Igihe umurimo w'urubanza rw’igenzura uzaba urangiye, iherezo ry'abantu bose rizaba 
rizaba ryarafashweho umwanzuro ryaba ari ubugingo cyangwa urupfu. Igihe cy’imbabazi 

kizarangira mbere ho gato yo kuboneka k’ Umwami wacu Yesu mu bicu byo mu ijuru. Mu 
Byahishuwe ubwo Kristo yarebaga ibizaba icyo gihe yaravuze ati: “Ukiranirwa agumye 
akiranirwe, uwanduye mu mutima agumye yandure; umukiranutsi agumye akiranuke; uwera 
agumye yezwe. Dore ndaza vuba, nzanye ingororano, kugira ngo ngororere umuntu wese 
ibikwiriye ibyo yakoze.” 698 


Intungane n'abanyabyaha bazaba bakiri ku isi bagifite imibereho yabo ipfa. Abantu 
bazaba bahinga, bubaka, barya kandi banywa, bose batazi ko umwanzuro uhereka kandi 
utavuguruzwa wamaze gufatirwa mu buturo bwera bwo mu ijuru. Mbere y'uko umwuzure 
uza, Nowa amaze kwinjira mu nkuge, Imana yamukingiraniye mu nkuge kandi abatubahaga 
Imana nabo bakingiranirwa hanze. Ariko mu gihe cy’iminsi irindwi abantu batari bazi ko 
iherezo ryabo ryamaze gushyirwaho bakomeje imibereho yabo yo kutagira icyo bitaho, 
gukunda ibinezeza no guhindura urw’amenyo imiburo yavugaga akaga kari kagiye 
kubageraho. Umukiza aravuga ati: “Ni ko no kuza k’Umwana w'umuntu kuzaba.” Matayo 
24:39. Nk'uko umujura wa nijoro aza bucece, ntawe umubona, ni ko bizaba no ku isaha 
iheruka izaranga iherezo rya buri wese ndetse no gukurwaho guheruka kw’itangwa 
ry” imbabazi ku banyabyaha. 


“Nuko namwe mube maso . . . atazabatungura agasanga musinziriye.” Mariko 13:35, 36. 
Abarambirwa kuba maso, bakarangamira ibirangaza by’isi bari mu kaga gakomeye. Mu gihe 
abacuruzi bahugiye mu gukurikirana inyungu, mu gihe abakunda ibibanezeza bashaka guhaza 
ibyifuzo byabo, mu gihe ababaswe no kugendana n’ibigezweho barangamiye imirimbo, 
byashoboka ko muri icyo gihe ari bwo Umucamanza w’isi yose yazaca iteka avuga ati: 
“Wapimwe mu gipimo, ugaragara ko udashyitse.” Daniyeli 5:27. 

IGICE CYA 29 — INKOMOKO Y'IKIBI 


Ku bantu benshi, inkomoko y’icyaha n'impamvu kiriho byabaye isoko yo guhera mu 
rungabangabo. Iyo babonye ibikorwa by'icyaha n'ingaruka ziteye ubwoba z'amahano 
zigikomokaho, bibaza impamvu ibi byose bishobora kubaho mu butegetsi bw'Imana 
nyir’ubwenge, imbaraga n'urukundo bitagira iherezo. Aho hari iyobera batabonera 
ubusobanuro. Muri uko kutamenya no gushidikanya, barahuma ntibabashe gusobanukirwa 
n'ukuri kwahishuwe mu buryo bweruye mu ijambo ry'Imana kandi kwerekeye agakiza 
k'abantu. Mu gushakisha ibyerekeranye no kubaho kw’icyaha, hari abantu bashishikarira 
gushakira mu byo Imana itahishuye; bityo ntibashobore kubona umuti w’ingorane bafite. 
Kubera ko bene abo baba babogamiye mu gushidikanya no kujya impaka n’igihe bitari 
ngombwa, bashingira ku kuba badashoboye gukemura ikibazo cyo kubaho kw’icyaha maze 
bakabigira urwitwazo rwo guhinyura amagambo yo mu Byanditswe Byera. Nyamara hari 
abandi badashobora gusobanukirwa mu buryo bubanyuze n'ikibazo gikomeye cy’icyaha 
bitewe n'uko imigenzo n'ubusobanuro bugoretse byateje umwijima inyigisho ya Bibiliya ku 
byerekeye imico y'Imana, kamere y’ubutegetsi bwayo n’amahame y'uburyo ifata icyaha. 


Ntibishoboka gusobanura inkomoko y'icyaha no kugaragaza impamvu yo kubaho 
kwacyo. Nyamara hari byinshi bishobora kumvikana ku byerekeye inkomoko y’icyaha ndetse 
n'iherezo ryacyo kugira ngo hagaragazwe neza ubutabera n'ineza yayo mu buryo igenza 
icyaha. Nta kintu cyigishwa mu buryo bwumvikana cyane mu Byanditswe Byera cyarusha 
ukuri kwerekana ko Imana idafite uruhare mu kubaho kw’icyaha; ko nta gukurwaho 
kw'ubuntu bw'Imana, ko nta bidatunganye mu butegetsi bw’ Imana ku buryo byaba byarabaye 
intandaro yo kwaduka k'ubwigomeke. Icyaha ni umucengezi kandi kubaho kwacyo 
ntibishobora gutangirwa impamvu. Ibyacyo ni amayobera, ntawabona uko abisobanura. 
Kugitangira urwitwazo ni ukugishyigikira. Haramutse habonetse urwitwazo kuri cyo, 
cyangwa hakagaragazwa impamvu yatumye icyaha kibaho, nticyaba kikiri icyaha. 
Ubusobanuro bwonyine bw’icyaha dufite ni ubwatanzwe mu ijambo ry'Imana. Rivuga ko 
“icyaha ari ukwica amategeko;” ni imikorere y'ihame rirwanya itegeko rikomeye 
ry’urukundo kandi ari rwo rufatiro rw’ingoma y'Imana. 


Teyaha kitarabaho, mu isi n’ijuru n’isanzure ryose hariho amahoro n'ibyishimo. Ibintu 
byose byari bihuje rwose n'ubushake bw” Umuremyi. Gukunda Imana ni byo byari bihebuje 
ibindi byose, gukundana ntibyagiraga kubogama. Kristo Jambo, Umwana w'Imana 
w'ikinege, yari umwe na Se uhoraho, bahuje kamere, imico n’imigambi. Ni we wenyine gusa 
mu isanzure ryose washoboraga kumenya inama n'imigambi by'Imana. Kristo ni we Imana 
yaremesheje ibyo mu ijuru byose. “Kuko muri we ari mo byose byaremewe, ari ibyo mu ijuru 

. intebe z'ubwami, n'ubwami bwose, n'ubushobozi bwose” (Abakolosayi 1:16); kandi 
ab'ijuru bose bubahaga Kristo kimwe na Se. 


Kubera ko itegeko ry'urukundo ari ryo rufatiro rw'ingoma y'Imana, umunezero 
w'ibiremwa byose wari ushingiye ku guhuza rwose n'amahame akomeye y'ubutungane 

agenga iyo ngoma. Imana ishaka ko abo yaremye bose bayikorera mu rukundo — bakayiha 
ikuzo biturutse ku kunyurwa n'imico yayo. Ntabwo Imana ishimishwa no guhatira umuntu 
kuyubaha, kandi iha abantu bose umudendezo wo kwihitiramo icyo bashaka, kugira ngo 
babashe kuyikorera biturutse ku bushake bwabo. 


Ariko habayeho umwe wahisemo gukoresha uwo mudendezo nabi. Icyaha cyakomotse ku 
wari ukurikiye Kristo, uwari yarahawe ikuzo n'Imana kandi warushaga imbaraga n'ikuzo 
abaturage bo mu ijuru. Lusiferi ataracumura, yari umukerubi utwikira, uzira inenge kandi 
utunganye rwose. “Umva uko Umwami Uwiteka avuga ngo “wari intungane rwose, wuzuye 
ubwenge n'ubwiza buhebuje. Wahoze mu Edeni, ya ngobyi y'Imana; umwambaro wawe wari 
ibuye ryose ry” igiciro cyinshi. .. Wari warasigiwe kugira ngo ube umukerubi utwikira, kandi 
nagushyizeho kugira ngo ube ku musozi wera w'Imana, wagendagendaga hagati y'amabuye 
yaka umuriro. Wari utunganye bihebuje mu nzira zawe zose uhereye umunsi waremweho, 
kugeza igihe wabonetsweho gukiranirwa.”” 699 


Lusiferi yajyaga gukomeza kuba inkoramutima ku Mana, agakundwa kandi akubahwa 
n'ingabo z'abamarayika bose, agakoresha imbaraga yahawe zigahesha abandi umugisha 
kandi zigahesha Umuremyi we ikuzo. Ariko umuhanuzi aravuga ati: “Ubwiza bwawe ni bwo 
bwateye umutima wawe kwishyira hejuru, kubengerana kwawe ni ko kononnye ubwenge 
bwawe.” (Ezekiyeli 28:17). Ni ruto ni ruto, Lusiferi yageze aho aha intebe icyifuzo cyo 
kwikuza. “Wagereranije umutima wawe n'umutima w'Imana.” (Umurongo wa 6). 
“Waribwiraga uti: “Nzazamuka njye mu ijuru, nkuze intebe yanjye y'ubwami, isumbe 
inyenyeri z’Imana’, kandi uti: “Nzicara ku musozi w'iteraniro, ... nzaba nk’Isumbabyose.” 
700 Mu cyimbo cyo guharanira gushyira Imana imbere mu rukundo n'icyubahiro 
by’ibiremwa byayo, Lusiferi yashishikariye ko ari we uhabwa icyubahiro kandi agakorerwa 
n'abo mu ijuru. Kubwo kwifuza icyubahiro Imana ihoraho yari yarahaye Umwana wayo, uyu 
wari umutware w'abamarayika yararikiye ubutware bwari bugenewe Kristo wenyine. 


[juru ryose ryishimiraga kugaragaza ikuzo ry’ Umuremyi no kumusingiza. Igihe Imana 
yahabwaga ikuzo ityo, mu ijuru hose hari amahoro n'umunezero. Ariko akajwi kamwe 
kanyuranyije n'andi noneho kahungabanyije uguhuza kwari mu ijuru. Kwishyira hejuru, 
gucisha ukubiri numugambi w’Umuremyi byateye kwikanga ikibi mu bashyiraga imbere 
ikuzo ry’Imana. Nuko mu ijuru hateranira inama zo gukebura Lusiferi. Umwana w'Imana 
yamweretse ugukomera, ubugwaneza ndetse n’ubutabera bw” Umuremyi, kandi anamwereka 
kamere itunganye kandi idahinduka y'amategeko y'Imana. Imana ubwayo ni yo yari 
yarashyizeho gahunda ikurikizwa mu ijuru; kandi gucisha ukubiri n’iyo gahunda byatumye 
Lusiferi asuzugura Umuremyi we maze yizanira kurimbuka. Nyamara imiburo yakomeje 
gutanganwa urukundo n'imbabazi ariko icyo yakoze ni ukumutera kwinangira. Lusiferi 
yemereye ishyari yari afitiye Kristo kumuganza, maze arushaho gushikama ku mugambi we. 


Kwirata ikuzo yari afite ni byo byamuteye kwifuza umwanya ukomeye. Icyubahiro 
gikomeye cyane Lusiferi yari yarahawe n'Imana nk'impano ntiyanyuzwe na cyo kandi 

ntibyamuteye gushima Umuremyi. Yishimiye kurabagirana kwe no gushyirwa hejuru maze 
yifuza guhwana n'Imana. 


Abamarayika bose bo mu ijuru baramukundaga kandi bakamwubaha. Abamarayika na 
none bishimiraga gukora ibyo abategetse, kandi yabarushaga ubwenge n'ubwiza. Nyamara 
bose bari bazi ko Umwana w'Imana ari Igikomangoma cy'ijuru, kandi ko ahuje na Se 
ububasha n'ubutware. Mu nama zose z'Imana, Kristo yabaga azirimo mu gihe Lusiferi we 
atari yemerewe kujya mu nama z'Imana. Uyu mumarayika ukomeye yarabajije ati: “Kuki 
Kristo yagira isumbwe? Ni mpamvu ki yahabwa icyubahiro kirenze icya Lusiferi?” 


Lusiferi yavuye mu mwanya yari arimo imbere y'Imana maze ajya gukwirakwiza umwuka 
wo kutanyurwa mu bamarayika. Yamaze igihe akorera mu ibanga, ahisha abandi bamarayika 
imigambi ye nyakuri mu kwerekana ko yubaha Imana. Yihatiye guteza kutanyurwa 
n'amategeko agenga ab’ijuru, akavuga ko ayo mategeko asaba ibintu bitari ngombwa. Kubera 
ko kamere y'abamarayika yari itunganye, yasabaga ko bakwiriye kumvira ubushake bwabo. 
Yashakaga uko yabikururira bakamuyoboka avuga ko Imana itamugiriye iby’ubutabera ubwo 
yahaga Kristo icyubahiro kirenze. Yavugaga ko mu gushaka ubutware buruseho ndetse 
n’icyubahiro atagamije kwishyira hejuru, ko ahubwo ashaka guhesha umudendezo abaturage 
bose bari mu ijuru, kandi kubw" ibyo bashobora kugera ku rugero rw’imibereho rwisumbuye. 


Imana kubw’imbabazi zayo nyinshi yihanganiye Lusiferi igihe kirekire. Ntabwo igihe cya 
mbere yahaga icyicaro umwuka we wo kutanyurwa yahereye ko akurwa mu mwanya we 
w’icyubahiro yari yarahawe, haba ndetse n'igihe yatangiraga kugenda avugira ibinyoma 
imbere y'abamarayika bumvira. Yamaze igihe kirekire arekewe mu ijuru. Inshuro nyinshi 
yagiye asezeranirwa ko azababarirwa naramuka yihannye kandi akayoboka Imana. Umuhati 
mwinshi washoboraga gukoreshwa n'Imana y'urukundo n'ubwenge butagerwa 
warakoreshejwe kugira ngo Lusiferi yemezwe ikosa rye. Umwuka wo kutanyurwa ntiwari 
warigeze umenyekana mu ijuru. Ku ikubitiro na Lusiferi ntiyamenye ibyo yakoraga; ntabwo 
yasobanukirwaga neza na kamere nyakuri y’ibyari muri we. Ariko ubwo uko kutanyurwa kwe 
kwagaragazwaga ko nta shingiro gufite, ntabwo Lusiferi yemeye ko ari mu mafuti, ntiyemeye 
ko amabwiriza y’ijuru atunganye kandi ko akwiriye kuyazirikana nk'uko yemerwaga mbere 
benshi. Muri icyo gihe ntiyemeye guha Imana icyubahiro abikuye ku mutima. Nubwo yari 
yaranze umwanya we wo kuba umukerubi utwikira, ariko iyo aza kugira ubushake bwo 
kugarukira Imana, akemera ubuhanga bw’Umuremyi, kandi akanyurwa no kuba mu mwanya 
yashyizwemo ubwo Imana yakoraga umugambi wayo ukomeye, aba yarasubijwe ku 
nshingano ye. Ariko ubwibone bwamubujije kwicisha bugufi. Yakomeje gushyigikira inzira 
yahisemo adatezuka, akomeza kwinangira avuga ko adakeneye kwihana, ahubwo yiyemeza 
rwose gushoza intambara ikomeye arwanya Umuremyi we. 


Guhera ubwo atangira gukoresha imbaraga ze zose n'ubuhendanyi bwose yoshya 
abamarayika yayoboraga ngo bamukurikire. Ndetse n’imiburo Yesu yari yamuhaye amugira 

inama yo kureka ubwo bugome yarayigoretse ayihinduramo gahunda ze z'ubugambanyi. 
Abamarayika bamugiriraga icyizere cyane yari yarabagaragarije ko yarenganyijwe, ko 
umwanya yari arimo utubashywe, kandi ko umudendezo we ugiye kugabanywa. Yahereye ku 
kugoreka amagambo ya Kristo maze akurikizaho kubeshya, arega Umwana w'Imana ko afite 
umugambi wo kumucisha bugufi imbere y'abatuye ijuru. Yanashatse kandi uko yateza 
ikibazo hagati ye n'abamarayika bumvira Imana. Abamarayika bose atashoboraga 
kwigarurira ngo abashyire mu ruhande rwe, yabareze kutagira icyo bitaho mu bireba abo mu 
ijuru. Umurimo mubi we ubwe yakoraga yawugeretse ku bamarayika bakomeje kuba 
indahemuka ku Mana. Kandi kugira ngo ashyigikire ikirego yaregaga Imana ko 
yamurenganyije, yifashishije kugoreka amagambo n'ibikorwa by'Umuremyi. Byari 
umugambo we wo gutera abamarayika gushidikanya akoresheje ingingo z'uburiganya ku 
byerekeye imigambi y'Imana. Ikintu cyose cyari cyoroshye cyumvikana yagihinduye 
amayobera, kandi kubw'uburyarya atera gushidikanya ku magambo yumvikana yavuzwe na 
Yehova. Umwanya wo hejuru yari afite, kandi akaba yari yegereye ubuyobozi bw"Imana, 
byatumye ibinyoma bye bigira imbaraga bityo bitera abamarayika benshi kwifatanya na we 
mu kugomera ubutegetsi bw" Ijuru. 


Imana kubw'ubwenge bwayo, yemereye Satani gukomeza umurimo we kugeza igihe 
umwuka w'urwango wagwiriye ugahinduka kwivumbagatanya. Byari ngombwa ko imigambi 
ya Satani ikura mu buryo bwuzuye maze kamere nyakuri y'iyo migambi ndetse n’aho 
yerekeza bikagaragarira bose. Nk’umukerubi wasizwe, Lusiferi yari yarashyizwe hejuru 
cyane; yakundwaga cyane n’abo mu ijuru, kandi bamugiriraga icyizere gikomeye. Ubutegetsi 
bw'Imana ntibwagarukiraga gusa ku baturage bo mu ijuru, ahubwo bwarimo n’amasi yose 
Imana yaremye; bityo Satani yibwiraga ko nabasha gushora abamarayika bo mu ijuru mu 
kugomera Imana, azanabasha kwigarurira andi masi. Yakoresheje uburyarya n'ubucakura 
bukomeye kugira ngo afate ibitekerezo by'abo ashaka kugira abayoboke be. Yari afite 
imbaraga zikomeye z'ubushukanyi, kandi kubwo kwiyoberanya yitwikiriye ikinyoma, yari 
yageze ku ntego ye. Ndetse n’abamarayika bayoboka Imana ntibashoboraga kumenya neza 
imico ye cyangwa ngo babone aho ibyo yakoraga byerekeza. 


Satani yari yarubashywe cyane, kandi ibyo yakoraga byose byari amayobera ku buryo 
byari bikomereye abamarayika gutahura kamere nyakuri y'ibyo yakoraga. Igihe icyaha cyari 
kitarakura rwose mu buryo bwuzuye, nticyashoboraga kugaragara ko ari kibi nk'uko cyari 
kiri. Kuva mbere hose kugeza ubwo, icyaha nticyari cyaragize umwanya mu isanzure 
ryaremwe n'Imana kandi ibiremwa bizira inenge ntibyari bisobanukiwe ka kamere yacyo 
n'ububi bwacyo. Ntabwo bashoboraga kumenya ingaruka ziteye ubwoba zari guturuka ku 
kwirengagiza amategeko y'Imana. Bigitangira, Satani yari yarahishe umurimo we 
awutwikiriza ibisa no kubaha Imana. Yavugaga ko aharanira icyubahiro cy’Imana, 
umutekano no guhama by’ubutegetsi bwayo ndetse n'ibyiza by’abo mu ijuru bose. Ubwo 
yinjizaga kutanyurwa mu ntekerezo z'abamarayika yayoboraga, yari yaragiye akorana 
uburyarya bukomeye yerekana ko ashaka gukura kutanyurwa mu ijuru. Ubwo yasabaga ko 

muri gahunda n'amategeko by’ingoma y'Imana habamo impinduka, yabikoze yitwaje ko ibyo 
ari ngombwa kugira ngo mu ijuru hakomeze kuba uguhuza n'ubumwe. 


Mu mikorere yayo mu guhangana n’icyaha, Imana yakoresheje ubutungane n'ukuri. 
Satani we yagombaga gukoresha ibyo Imana itashoboraga gukoresha ari byo: uburyarya 
n'ubushukanyi. Yashatse uko agoreka ijambo ry'Imana kandi agaragariza nabi imigambi 
y'ubutegetsi bw'Imana imbere y'abamarayika, akavuga ko Imana atari intabera mu 
gushyiriraho amategeko n’amabwiriza abaturage bo mu ijuru. Yavugaga kandi ko iyo Imana 
isaba ibiremwa byayo kuyiyoboka no kuyumvira, ngo ubwo Imana ubwayo iba yishakira 
kwishyira hejuru. Kubw’ibyo rero, byagombaga kugaragazwa imbere y' abaturage bo mu ijuru 
n'abo mu yandi masi ko ubutegetsi bw "Imana butabera kandi amategeko yayo atunganye. 
Satani yari yaratumye bigaragara ko we ubwe ashaka ko mu isi no mu ijuru n’isanzure ryose 
bamererwa neza. Imico nyakuri y'uwo mugome ndetse n’intego ze nyakuri bigomba 
kumenywa n'abantu bose. Akwiriye guhabwa igihe cyo kwigaragaza binyuze mu bikorwa 
bye bibi. 


Amacakubiri imikorere ye yateje mu ijuru, Satani ubwe yayageretse ku mategeko y" Imana 
n'ubutegetsi bwayo. Yavuze ko ibibi byose ari ingaruka z'ubutegetsi bw'Imana. Yavugaga 
ko umugambi we bwite ari ukurushaho gutunganya amategeko ya Yehova. Kubw’ibyo rero 
byari ngombwa ko yerekana uko ibyo atangaza bimeze, kandi akagaragaza n’icyakorwa muri 
izo mpinduka yavugaga ko zaba ku mategeko y'Imana. Ibyo akora ubwe ni byo bigomba 
kumuciraho iteka. Kuva agitangira, Satani yagiye avuga ko atari kwigomeka. Isi n’ijuru 
bigomba kubona uwo mushukanyi ashyizwe ku karubanda. 


N'igihe umwanzuro wari umaze gufatwa ko atagikwiriye kuguma mu ijuru, Imana 
ntiyahise irimbura Satani. Kubera ko umurimo ukoranywe urukundo ari wo wonyine 
wemerwa n'Imana, ukuyubaha no kuyiyoboka kw'ibiremwa byayo bigomba gushingira ku 
kwemera ubutabera bwayo no kugira neza kwayo. Kubera ko abaturage bo mu ijuru n’abo mu 
yandi masi batari biteguye gusobanukirwa kamere y'icyaha n'ingaruka zacyo, iyo Satani 
arimburwa icyo gihe ntibashoboraga kuzasobanukirwa ubutabera n'imbabazi by’Imana. Iyo 
aherako arimburwa, bari kujya bakorera Imana babitewe n'ubwoba aho kuyikorera biturutse 
ku rukundo. Amoshya y'umushukanyi ntiyajyaga kuba atsembweho burundu, kandi 
n'umwuka w'ubwigomeke ntiwajyaga kuba uranduranywe n'imizi yawo. Ikibi cyagombaga 
kurekwa kikabanza gukura. Kubw'ibyiza by'abo mu ijuru no mu isi bose n'abo mu yandi 
masi, Satani agomba kubanza gukwiza amahame y’ubugome bwe mu bihe byose, kugira ngo 
ibyo arega ubutegetsi bw’Imana bigaragarire abaremwe bose muri kamere yabyo nyakuri no 
kugira ngo ubutabera bw'Imana, urukundo rwayo no kudahinduka kw’amategeko yayo bye 
kuzigera bigirwaho ikibazo iteka ryose. 


Ubwigomeke bwa Satani bwagombaga kubera icyigisho gikomeye abatuye isi n’ijuru bo 
mu bihe byose byajyaga kuzakurikiraho, bukaba igihamya gihoraho kigaragaza kamere 
y'icyaha n'ingaruka zacyo zishishana. Ishyirwa mu bikorwa rya gahunda ya Satani, ingaruka 

byagize ku bantu no ku bamarayika byagombaga kwerekana umusaruro uva mu kwirengagiza 
ubutegetsi bw "Imana. Byagombaga guhamya ko kubaho k'ubutegetsi bw’ Imana n’amategeko 
ari byo shingiro ryo kugubwa neza kw'ibyo yaremye byose. Bityo rero, amateka y'uko 
kwigomeka gushishana yagombaga kuzaba uburinzi buhoraho ku bamarayika bera, kugira 
ngo abarinde kuba bashukwa ku byerekeye kamere yo kugomera amategeko, akabarinda 
gukora icyaha no kuzababazwa n'igihano cyacyo. 


Ubwo intambara yo mu ijuru yari igeze mu mahenuka rwose, uwo mushukanyi ukomeye 
yakomeje kugaragaza ko afite ukuri. Ubwo hatangwaga itangazo ko Satani n’abamarayika 
bose bamuyobotse bagomba gucibwa mu ijuru, ni bwo uwo muyobozi w'abigometse yashyize 
ku mugaragaro ko arwanya amategeko y'Imana. Yongeye gusubira mu byo yavuze mbere ko 
abamarayika badakeneye kugenzurwa, ko ahubwo bakwiriye kurekwa bagakurikiza ubushake 
bwabo kandi ko ibyo ari byo bizabayobora neza. Yarwanyije amategeko y'Imana avuga ko 
ababuza umudendezo kandi atangaza ko umugambi we ari uwo gukuraho ayo mategeko. 
Yavuze ko urwo ruzitiro rukuweho byatuma ingabo zo mu ijuru zarushaho kugira icyubahiro 
n’imibereho myiza kuruta mbere. 


Satani n'ingabo ze bahuje umubambi maze ikosa ryo kwigomeka kwabo barishyira kuri 
Kristo. Bavuze ko iyo bataza gucyahwa bataba barigometse. Bityo binangiye muri ubwo 
bwigomeke bwabo, bashaka gukuraho ubutegetsi bw'Imana ariko biba iby”ubusa. Nyamara 
bakomeje gutuka Imana bavuga ko ari bazira akarengane gaterwa n'ubutegetsi bw’igitugu, 
bityo amaherezo uwo mugome ruharwa n'abayoboke be bose bacibwa mu ijuru. 


Umwuka watangije ubwigomeke mu ijuru uracyateza ubwigomeke ku isi. Satani akomeje 
kugenza abantu nk'uko yakoze ku bamarayika. Muri iki gihe umwuka we uganje mu 
batumvira. Nk'uko na we yabigenje, bashaka gukuraho ibyo amategeko y'Imana ababuza 
maze bagasezeranira abantu umudendezo bazagira binyuze mu kurenga ku byo ayo mategeko 
asaba. Gucyaha icyaha biracyabyutsa umwuka w'urwango no kwinangira. Iyo ubutumwa 
bw'Imana buburira abantu bugeze mu mutima, Satani atera abantu kwigira abere no gushaka 
ababashyigikira mu cyaha cyabo. Mu cyimbo cyo gukosora amakosa yabo, barakarira 
ubacyaha nk’aho ari we ntandaro y' ibibazo. Uhereye mu gihe cy”umukiranutsi Abeli ukageza 
none, uwo ni wo mwuka wagiye ugaragarizwa abantu batinyuka gucyaha icyaha. 


Satani ashora abantu mu gukora icyaha akoresheje kugaragaraza nabi imico y'Imana 
nk'uko yabigenje mu ijuru, agatera abantu kubona Imana nk’intavumera n'inyagitugu. Ubwo 
yari amaze kubigeraho, yavuze ko amategeko y'Imana adatunganye ari yo yateye umuntu 
gucumura nk'uko na we ari yo yamuteye kwigomeka. 


Ariko Uwiteka Imana ubwe atangaza imico ye muri aya magambo ati: “Uwiteka, Uwiteka, 
Imana y'ibambe n'imbabazi, itinda kurakara, ifite kugira neza kwinshi n'umurava mwinshi, 
igumanira abantu imbabazi, ikageza ku buzukuruza babo b'ibihe igihumbi, ibabarira 
gukiranirwa n’ibicumuro n'ibyaha.” 701 

Ubwo Satani yacibwaga mu ijuru, Imana yerekanye ubutabera bwayo kandi ifuhira 
icyubahiro cy'ingoma yayo. Ariko ubwo umuntu yakoraga icyaha bitewe no kwemera 
uburiganya bwa Satani, Imana yatanze igihamya cy'urukundo rwayo ubwo yatangaga 
Umwana wayo w'ikinege kugira ngo apfire abantu bacumuye. Imico y'Imana igaragarira mu 
gitambo cy’i Kaluvari. Umusaraba utanga igihamya gikomeye ku isanzure ryose ko gukora 
icyaha Satani yahisemo ari nta mpamvu n’imwe gufite yo gushinjwa ubutegetsi bw’ Imana. 


Mu ntambara yari ihanganishije Kristo na Satani igihe Yesu yakoraga umurimo we hano 
ku isi, imico nyakuri y'umushukanyi ukomeye yarigaragaje. Nta kintu cyatumye abamarayika 
bo mu ijuru ndetse n'abo mu masi ataracumuye bazinukwa Satani nk'ubugome 
bw’indengakamere yagiriye Umucunguzi w’isi. Guhangara gutuka Imana yagize ubwo 
yasabaga Kristo kumupfukamira, guhangara kumujyana mu mpinga y'umusozi no 
kumuhagarika ku gasongero k'urusengero, uburiganya yamugerageresheje amusaba 
kwijugunya hasi aturutse ahantu harehare cyane, ubugome budacogora bwamuhigaga aho 
yajyaga hose maze Satani agatera abatambyi na rubanda kwanga urukundo rwe kandi 
amaherezo bagatera hejuru bati: “Nabambwe! Nabambwe!” -ibyo byose byatangaje kandi 
bibabaza isi n’ijuru. 


Satani ni we wateye abantu kwanga Kristo. Shebuja w'ikibi yakoresheje imbaraga ze zose 
n'uburyarya bwe bwose kugira ngo arimbure Yesu. Ibyo yabitewe n'uko yabonaga ko 
imbabazi, impuhwe n'urukundo by’Umukiza bigaragariza abatuye isi imico y'Imana. Satani 
yarwanyaga icyo Umwana w'Imana yavugaga cyose kandi yakoreshaga abantu nk’abakozi 
be kugira ngo yuzuze imibabaro n'agahinda mu mibereho y'Umukiza. Ubucakura bwinshi 
n'ibinyoma yakoresheje kugira ngo akome umurimo wa Yesu mu nkokora, urwango 
yagaragarije mu batumvira Imana, ibirego bye byuzuye ubugome yashinje Yesu warangwaga 
n’imibereho y'ubugwaneza butagereranywa, ibyo byose byakomokaga ku kwihorera. 
Umuriro w'ishyari n’ubugome, urwango no kwihorera wagurumaniye i Kalivari ku Mwana 
w'Imana, mu gihe abo mu ijuru bose bitegerezaga ibyabaga bacecetse kandi banyinyiriwe. 


Ubwo yari amaze kwitangaho igitambo gikomeye, Kristo yarazamutse ajya mu ijuru, 
ntiyakundira abamarayika kumuramya atarasaba Se agira ati: “Data, abo wampaye, ndashaka 
ko aho ndi nabo babana nanjye.” Yohana 17:24. Ku ntebe y'ubwami bw'Imana haturutse 
igisubizo cyuzuye urukundo n’imbaraga bitarondorwa ngo: “Abamarayika b'Imana bose 
bamuramye.” Abaheburayo 1:6. Nta nenge Yesu yari afite. Gucishwa bugufi kwe kwari 
kurangiye, igitambo cye cyari kirangiye maze ahabwa izina riruta andi mazina yose. 


Noneho icyaha cya Satani nta rwitwazo cyari kigifite. Yari yaragaragaje imico ye nyakuri 
ko ari umubeshyi n'umwicanyi. Byagaragaye ko umwuka yayobozaga abantu bari munsi 
y'ubutegetsi bwe ari na wo aba yarategekesheje iyo aza kwemererwa kuyobora abo mu ijuru. 
Yari yaravuze ko kugomera amategeko y'Imana bizatuma habaho umudendezo no guhabwa 
icyubahiro kirenze; nyamara byagaragaye ko ingaruka zabyo ari ukuba mu bubata no guta 
agaciro. 

Ibirego by’ibinyoma Satani yashinjaga imico y'Imana n'ubutegetsi bwayo, byagaragaye 
nk'uko biri. Yari yarareze Imana ko igihe isaba ibiremwa byayo kuyiyoboka no kuyubaha 
ngo iba yishakira kwishyira hejuru gusa. Satani yari yaravuze kandi ko Imana isaba abandi 
kwitanga ariko yo ntibikore kandi ntigire igitambo itanga. Noneho byari bigaragaye ko kugira 
ngo agakiza k’abantu baguye bagahinduka abanyabyaha kagerweho, Umutegetsi w’ijuru n’isi 
yatanze igitambo kiruta ibindi urukundo rubasha gutanga kuko “muri Kristo ari mo Imana 
yiyungiye n'abari mu isi.” 2Abakorinto 5:19. Na none kandi byagaragaye ko nubwo Lusiferi 
yaciriye icyaha icyanzu kubwo gushaka icyubahiro n'isumbwe, Yesu Kristo we yicishije 
bugufi, yemera kumvira kugeza ku rupfu kugira ngo arimbure icyaha. 


Imana yari yaragaragaje uko yanga amahame y'ubwigomeke. Ijuru ryose ryabonye ukuntu 
ubutabera bwayo bwagaragariye haba mu gucira Satani ho iteka no mu gucungura umuntu. 
Lusiferi yari yaravuze ko niba amategeko y'Imana adahinduka kandi igihano gikomotse ku 
kutayumvira kikaba kitabasha gukurwaho, abica ayo mategeko bose batagomba kugirirwa 
ubuntu n’Umuremyi. Yari yaravuze ko inyokomuntu yacumuye itabasha gucungurwa kandi 
ko kubera iyo mpamvu abantu babaye umuhigo we afiteho uburenganzira. Nyamara urupfu 
rwa Kristo rwabaye ingingo iburanira umuntu idashobora gutsindwa. Igihano cyagenwe 
n'amategeko cyahanwe Uwari uhwanye n'Imana, bityo umuntu aba agize umudendezo wo 
kwemera ubutungane bwa Kristo, kandi kubw’imibereho yo kwihana no kwicisha bugufi, 
abashishwa kunesha imbaraga za Satani nk'uko Umwana w'Imana yanesheje. Uko ni ko 
Imana ari intabera nyamara kandi igatsindishiriza abizera Yesu Kristo bose. 


Ariko icyazanye Kristo ku isi kuyibabarizwaho no kuyipfiraho ntabwo byari ugusohoza 
umugambi wo gucungura umuntu gusa. Yazanywe kandi no “guha amategeko y'Imana 
agaciro” no “kuyubahisha.” Ntabwo yazanywe mu isi gusa no kugira ngo abaturage bayo 
babone amategeko nk'uko akwiriye gufatwa; ahubwo yanazanwe no kugaragariza isanzure 
ryose ko amatageko y'Imana adahinduka. Iyo amategeko y'Imana akurwaho, Umwana 
w'Imana ntaba yaratangiye ubugingo bwe kuba impongano y'icyaha cyo kuyagomera. 
Urupfu rwa Kristo ruhamya ko amategeko y" Imana adahinduka. Igitambo cyatanzwe kubwo 
urukundo rw'Imana n’Umwana wayo kugira ngo abanyabyaha bacungurwe, kigaragariza isi 
n’ijuru ko ubutabera n’imbabazi ari byo rufatiro rw’amategeko y'Imana n'ubutegetsi bwayo. 


Mu gihe cy'irangizarubanza bizagaragara ko icyaha nta shingiro gifite. Igihe 
Umucamanza w'isi yose azabaza Satani ati: “Ni mpamvu ki wanyigometseho kandi ukanyaga 
bamwe bo mu bwami bwanjye?” nyirabayazana w'ikibi nta rwitwazo azatanga. Akanwa kose 
kazacecekeshwa, kandi abamarayika bose bigometse bazabura icyo bavuga. 


Nubwo umusaraba w'i Kaluvari werekana ko amategeko y'Imana adahinduka, 
ugaragariza isi n’ijuru n’isanzure ko ibihembo by'ibyaha ari urupfu. Mu ijambo Umukiza 
yavuze ubwo yapfiraga ku musaraba agira ati: “Birarangiye”, ryasobanuraga ko inzogera ya 
nyuma ihamya urupfu rwa Satani ivuze. Intambara ikomeye yari imaze igihe kirekire yari 
ifatiwe umwanzuro ubwo, kurandurwa guheruka kw'ikibi kwari kugizwe impamo. Umwana 

w'Imana yarapfuye arazuka kugira ngo, “urupfu rwe aruhinduze ubusa ufite ubutware 
bw'urupfu, ari we Satani.” Abaheburayo 2:14. Icyifuzo cya Lusiferi cyo kwikuza cyari 
cyaramuteye kuvuga ati: “Nzakuza intebe yanjye y'ubwami, isumbe inyenyeri z'Imana .. 
.nzaba nk’ Isumbabyose.” 


Uwiteka aravuga ati: “Nzaguhindurira ivu imbere y'abakureba bose, . . . ntabwo uzongera 
kubaho ukundi.”702; Igihe “hazaba umunsi utwika nk'itanura ry'umuriro, abibone bose 
n'inkozi z’ibibi zose bazaba ibishingwe, maze habe umunsi uzabatwika bashire, ni ko 
Uwiteka Nyiringabo avuga, “Ntuzabasigira umuzi cyangwa ishami.” Malaki 4:1. 


Isi n'ijuru n'isanzure bizaba byarabaye abahanywa biboneye kamere y’icyaha n’ingaruka 
zacyo. Kandi gutsembwa kwacyo burundu byajyaga gutera ubwoba abamarayika 
bikanasuzuguza Imana iyo bikorwa mbere, noneho bizahamya urukundo rwayo kandi 
bishimangire icyubahiro cyayo imbere y'imbaga y'abishimira gukora ibyo Imana ishaka 
kandi bafite amategeko yayo mu mitima yabo. Ntabwo icyaha kizongera kubaho ukundi. 
Ijambo ry’ Imana riravuga riti: “Ntabwo umubabaro uzahagaruka ubwa kabiri.” Nahumu 1:9. 
Amategeko y'Imana Satani yarwanyije avuga ko ari umutwaro w'ububata, azubahirizwa 
nk’amategeko atera umudendezo. Abanyuze mu bigeragezo bagakomeza kuba indahemuka 
ntibazongera kureka kuyoboka Imana. Bazaba baragaragarijwe imico yayo ko ari urukundo 
rutarondoreka n'ubwenge butagira iherezo. 

“Nzashyira urwango hagati yawe n'uyu mugore, no hagati y'urubyaro rwawe n'urwe, 
ruzagukomeretsa umutwe nawe uzarukomeretsa agatsinsino”l. Urubanza Imana yaciriye 
Satani nyuma yo gucumura k'umuntu, na rwo rwari ubuhanuzi bukomatanya ibihe byose 
kugeza ku munsi w'imperuka, kandi bugatunga agatoki ku ntambara ikomeye y'abantu 
b'amoko yose yagombaga gutura ku isi. 


Imana iravuga iti: “Nzashyira urwango”. Uru rwango si rwa rundi rusanzwe mu bantu. 
Ubwo umuntu yicaga amategeko y'Imana, kamere ye yahindutse iyo gukora icyaha, maze 
yunga ubumwe na Satani. Ubwo rero mu buryo busanzwe nta rwango rwari rukiri hagati 
y'umunyabyaha n'inkomoko y'icyaha. Bombi babaye babi binyuze mu buhakanyi. 
Umuhakanyi nta na rimwe aruhuka, keretse amaze kubona abafatanya nawe gukurikiza 
icyitegererezo cye. Kubwo iyo mpamvu, abamarayika bacumuye hamwe n’abantu bagomye 
bishyize hamwe. Iyo Imana itahagoboka, Satani n’umuntu baba barafatanije kugomera Ijuru; 
maze aho guharanira kwanga Satani, ikiremwamuntu cyose uko cyakabaye kigahagurukira 
rimwe kurwanya Imana. 


Satani yoheje umuntu gukora icyaha nk'uko yoheje abamarayika kugomera Imana, kugira 
ngo abone abo bafatanya mu mugambi we wo kurwanya Ijuru. Nta kutumvikana kwari hagati 
ye n’abamarayika bagomye kubyerekeranye n’urwango bari bafitiye Kristo; nzubwo mu bindi 
batahuzaga, biyungiye kurwanya ububasha bw” Umutegetsi w’isi n’ijuru. Ariko ubwo Satani 
yumvaga itangazo rivuga ko hagati ye n'jumugore hagomba kuba urwango ndetse no hagati 
y'abazabakomokaho, nibwo yamenye ko umuhati we wose wo guhindanya ishusho ya mwene 
muntu uzagira ikiwukoma mu nkokora; ko hari ubwo umuntu yazabashishwa kwiganzura 
imbaraga ze. 


Urwango Satani yanga ikiremwamuntu rwarabyutse, bitewe n'uko binyuze muri Yesu 
Kristo, ikiremwamuntu nicyo shingiro ry” urukundo n'imbabazi by’Imana. Yifuza kugwabiza 
umugambi w'Imana wo gucungura umuntu, gusebya Imana akoresheje guhindanya ibyo 
yaremye; yashakaga guteza umubabaro mu ijuru maze isi yose ikuzuramo ibyago no kwiheba. 
Kandi yerekana ko ibyo bibi byose bitewe n’°uko Imana yaremye umuntu. 


Ubuntu bwa Kristo nibwo butera umutima w'umuntu kwanga Satani. Hatabayeho ubu 
buntu n'"imbaraga bihindura, umuntu yajyaga gukomeza kuba imbohe ya Satani, n’umugaragu 
we uhora yiteguye gukora ibyo amutegetse byose. Ariko ihame rishya ryinjiye mu mutima 
we, rizana intambara ahahoze amahoro. Imbaraga itangwa na Kristo, ibashisha umuntu 
guhangana n'umunyagitugu w'umushukanyi. Umuntu wese wanga icyaha mu cyimbo cyo 
kugikunda, umuntu wese urwanya kandi agatsinda ibishuko bigose umutima, aba yerekanye 
ko amabwiriza y'ijuru akorera muri we. 


Urwango ruri hagati ya Kristo na Satani rwigaragaje cyane igihe isi yakiraga Yesu. Kuba 
Abayuda baramwamaganye ntibyatewe n'uko ataje mu isi afite ubutunzi bw'isi, ishusho 

nziza, cyangwa ngo abe umuntu ukomeye. Babonye ko yari afite imbaraga ikomeye yari 
irenze cyane ibyo byose bigaragarira amaso. Nyamara ubutungane n'ubuziranenge bya 
Kristo, nibyo byabyukije urwangano rw'abatubaha Imana. Imibereho ye yarangwaga 
n'ubwitange kandi izira inenge, yari igihamya gihoraho kuri ubwo bwoko bwishyiraga hejuru 
kandi butagonda ijosi. Ibyo nibyo byabyukirije urwango banze Umwana w'Imana. Satani 
n'abamarayika babi, bifatanya n'abantu b'abanyangeso mbi. Imbaraga zose z'ubuhakanyi 
zahurijwe hamwe kurwanya Uhagarariye ukuri. 


Urwo rwango ni rwo rugaragara ku bakurikira Kristo nk'uko rwagaragaye kuri Shebuja. 
Umuntu wese usobanukirwa n'imiterere mibi y'icyaha, maze kubwo imbaraga z’Imana 
agatsinda ibishuko, nta gushidikanya azatuma uburakari bwa Satani n'ubw'ingabo ze 
bimugurumanira. Kwanga amabwiriza y'ukuri, kurenganya no gutoteza abaguhagarariye 
bizahoraho igihe cyose icyaha n’abanyabyaha bizaba bikiriho. Abakurikira Kristo n’abakozi 
ba Satani, ntibashobora na rimwe guhuza. “Erega n'ubundi abashaka guhora bubaha Imana 
bose, ni ukuri bazatotezwa kubera Kristo Yesu!” 22 


Abakozi ba Satani barakorana umwete umurimo wabo kandi ariwe ubayoboye, kugira ngo 
bashyireho ubutegetsi bwe, maze bimike ingoma ye ihangane n'ubutegetsi bw’Imana. Muri 
iki gihe giheruka barashaka kuyobya abizera Kristo ngo babavane mu nzira y'ukuri. Nk'uko 
umutware wabo yabigenje, bagoreka Ibyanditswe kugira ngo bagere ku mugambi wabo. 
Nk'uko Satani yihatiye gusebya Imana niko n'abakozi be bakora kugira ngo bayobye ubwoko 
bw'Imana. Umwuka watumye Kristo apfa, niwo ukorera mu babi kugira ngo barimbure 
n'abizera Kristo bose. Ibi nibyo byavugiwe mu buhanuzi bwa mbere ngo: “Nzashyira 
urwango hagati yawe n'uyu mugore no hagati y'urubyaro rwawe n'urwe”. Kandi ibyo 
bizahoraho kugeza ku mperuka y’ibihe. 


Satani ahuruza ingabo ze zose kandi agakoresha n'imbaraga ze zose muri iyo ntambara 
ikomeye. Ni kuki adahura n’abamurwanya bashikamye? Kuki ingabo za Kristo zisinziriye, 
nta cyo zitayeho? Nta sano nyakuri bafitanye na Kristo kandi bakaba batakiyoborwa 
n’Umwuka Muziranenge. Ntabwo bacanye umubano n'icyaha na Shebuja, ntibakizinutswe 
burundu. Ntabwo bafashe umugambi wo kurwanya icyaha ubudatezuka nk” Umukiza wabo. 
Ntibasobanukiwe neza n'imbaraga z'ububi n'ubucakura bw'icyaha, kamere n'imbaraga 
by'umutware w'umwijima byabahumye amaso. Nta bwo bazinutswe Satani n’imirimo ye, 
kuko batasobanukiwe n'ububasha bw'"ubuhendanyi bwe, ntibanasobanukirwa n’intambara 
ikomeye Satani arwana na Kristo n'itorero rye. Aha niho abenshi bayobera. Ntibazi ko 
umwanzi wabo ari umugaba ukomeye utegeka abamarayika babi, kandi ko akoresha 
umugambi yacuze kera urimo ubuhanga bukomeye arwanya Kristo kugira ngo avutse abantu 
agakiza. 


Haba mu biyita Abakristo, ndetse no mu babwiriza b'ubutumwa bwiza, nigake wakumva 
bavuga kuri Satani, keretse gusa igihe babwiriza ku ruhimbi, nabwo bisa n'ibibagwiririye. 

Ntibita kubyo Satani akomeza gukora n’ibyo yagezeho; bagahinyura imiburo y'ubushukanyi 
bwe; ariko bagasa n’abatazi ko abaho rwose. 


Iyo benshi badasobanukiwe n’ubuhendanyi bwe, uwo mwanzi w'imitima ahora ari maso, 
abubikiriye igihe cyose. Yinjira mu byumba by’amazu yose, no mu nzira zo mu midugudu 
yacu yose, mu nsengero, mu nama z'ubutegetsi, mu nkiko zica imanza, akabateramo 
gushidikanya, akabayobya, akabashukashuka, ahantu hose akangiza imitima myinshi, 
agahindanya imibiri y'abagabo, abagore n’abana, agasenya imiryango, akabiba inzangano mu 
bantu, kwifuza ubukire, amahane, ubuhendanyi n'ubwicanyi. Maze aho Abakristo bari bagasa 
n'ababona ko ibyo byose bituruka ku Mana kandi bigomba kubaho. 


Satani akomeje kwihatira kurwanya abantu b’Imana akoresheje gusenya insika zose zari 
zibatandukanyije n'isi. Abisirayeli ba kera baguye mu cyaha igihe bivangaga n’amahanga ya 
gipagani kandi bari barabibujijwe. Nguko uko n’Abisirayeli bo muri iki gihe baguye. “imana 
y'iki gihe yabahumye imitima, kugira ngo umucyo w'ubutumwa bwiza bwa Kristo, ariwe 
shusho y'Imana utabatambikira”3 Abatarafata umwanzuro wo gukurikira Yesu, baba 
baritangiye kuba abakozi ba Satani. Mu mutima utarahindutse haba harimo gukunda icyaha, 
kandi ugahora ugishakira urwitwazo. Naho umutima wahindutse, wanga icyaha urunuka, 
kandi uhora uharanira kugitsinda. Iyo Abakristo bahisemo kwifatanya n'abatubaha Imana 
kandi batayizera, baba bishyize mu kaga k'ibigeragezo. Satani wiyoberanyije, abarakingiriza 
ngo batamubona. Ntibabasha kubona ko bene abo bazababera umutego wo kubashyira mu 
kaga; kandi ko igihe cyose bazaba bafatanyije n’ab’isi mu mico, mu magambo, no mu 
migenzereze, buhoro buhoro bazakomeza bahume kugeza ubwo bazarindagira. 


Gukurikiza imigenzo y’ab’isi bituma isi ihindura itorero; ntibyigera bihindurira isi ku 
kwakira Kristo. Kwimenyereza icyaha nta kabuza bigera aho bisa nk'aho kitakiri ikibi. 
Uhitamo gufatanya n'abakozi ba Satani, bidatinze, nawe azagera ubwo atagitinya shebuja 
wabo. Mu gihe turi mu murimo, tukageragezwa, nk'uko byagenze kuri Daniyeli ari i bwami, 
dukwiriye kumenya tudashidikanya ko Imana izaturinda; ariko niba ari twe ubwacu twishyize 
mu bigeragezo, bitinde bitebuke tuzatsindwa. 


Kenshi na kenshi umushukanyi akorana n’abadakekwaho kuba mu buyobozi bwe. Abafite 
ingabire kandi bakagira ubwenge, barishimirwa bagahabwa icyubahiro, nk’aho iyo mico yabo 
yaba nk'icyiru cyo kutubaha Imana cyangwa igatuma Imana ibareba neza. Ingabire njumuco 
bishingikirizaho, ni impano z’Imana; ariko iyo bifashwe nk'ibitanga umwanya 
w'ubutungane, igihe byakagombye kwegereza abantu Imana, ahubwo bikajyana kure yayo, 
ku iherezo bibahindukira umuvumo n'umutego. Ibyo bikomeza kuba kuri benshi batekereza 
ko umuntu wese wumvira, mu ruhande rumwe, akwiriye kwifatanya na Kristo. Nta gicumuro 
gikomeye kirimo. Ibyo nibyo bikwiriye kuranga imico mbonera ya buri Mukristo wese, kuko 
ari byo bimenyekanisha idini y’ukuri; ariko bigomba kwegurirwa Imana, cyangwa se bikaba 
imbaraga z’umubi igihe byiraswe. Umuntu ujijutse w'”umuhanga kandi w'imigenzereze myiza 
wahangara gukora ibiteye isoni, yaba ameze nk’intwaro ityaye cyane mu ntoke za Satani. 

Kamere y'ubuhendanyi ihora yubikiriye hamwe n'icyitegererezo kibi bamubonana, bituma 


ahinduka umwanzi ukomeye w'ubutumwa bwiza bwa Kristo kuruta injiji 
n'abatabimenyereye. 


Mu masengesho avuye ku mutima w'ubushake no mu kwishingikiriza ku Mana, Salomo 
yahawe ubwenge bwatangaje isi yose. Ariko ubwo yari amaze gutera umugongo Isoko 
y'imbaraga ze, agatangira kwiringira imbaraga ze bwite, ibishuko byamuciye urwaho maze 
biramutsinda. Nuko rero imbaraga itangaje Imana yari yahaye uwo Mwami 
w'umunyabwenge kuruta abandi bami bose, yamuhinduye umukozi ukomeye wanga imitima. 


Nubwo umwanzi ahora yihatira guhuma intekerezo z'abantu, abakristo ntibakwiriye 
kwibagirwa na rimwe ko “badakirana n'abafite amaraso n'umubiri, ahubwo bakirana 
n'abatware, n'abafite ubushobozi n'abategetsi b'iyi si y'umwijima, n'imyuka mibi y'ahantu 
ho mu ijuru” 4. Ibyo byanditswe byaburiye abantu b'ibihe byose kugeza no muri iki gihe 
cyacu: “Mwirinde ibishindisha, mube maso, kuko umurezi wanyu Satani azerera nk'intare 
yivuga ashaka uwo aconcomera.” 5 “Mwambare intwaro zose z'Imana kugira ngo mubashe 
guhagarara mudatsinzwe n'uburiganya bwa Satani.” 


Guhera mu gihe cya Adamu kugeza mu gihe cyacu, umwanzi wacu ukomeye yakoresheje 
imbaraga ze zose guhata no kurimbura abantu. Ubu arategura intambara ye iheruka yo 
kurwanya itorero. Abashaka gukurikira Yesu bose bazashyirwa muri iyo ntambara 
y'umwanzi utajya agoheka. Uko umukristo agenda arushaho gukurikiza icyitegererezo 
cy'ijuru, niko arushaho kwerekana ko yiteguye guhangana n'ibitero by'Tumwanzi. Abantu 
bose biyeguriye gukorera Imana, bagashaka gutahura ibinyoma by’umwanzi no kwerekana 
Kristo imbere y’amahanga, bazashobora gutanga ubuhamya nka Pawulo ubwo yavugaga ibyo 
gukorera Uwiteka n'umutima wicisha bugufi, abogoza amarira ari no mu bigeragezo byinshi. 


Satani yateze Yesu ngo amugeragereshe ibishuko biteye ubwoba, ariko mu kigeregezo 
cyose, umwanzi yaratsinzwe. Izo ntambara zarwanywe ku bwacu; uko gutsinda kwatubereye 
inzira yo kunesha. Kristo yiteguye guha umuntu wese ubishaka imbaraga yo gutsinda. Nta 
muntu ushobora gutsindwa na Satani atamutije umurindi. Umushukanyi ntafite ububasha bwo 
gutegeka ubushake cyangwa guhatira umutima gukora icyaha. Ashobora guteza umubabaro 
mu mutima w'uwo bahanganye, ariko ntashobora kumwanduza. Ashobora kumuca intege, 
ariko ntashobora kumuhumanya. Kuba Kristo yaratsinze bikwiye gutuma abamwizera bose 
kurwana bashikamye urugamba rwo kunesha icyaha na Satani. 

IGICE CYA 31 — UMURIMO W’ ĮJMYUKA MIBI 


Gufatanya kw’ibigaragara n’ibitagaragara byo ku isi, umurimo w’ Abamarayika b’Imana, 
n'imirimo y'imyuka mibi, yahishuwe ku mugaragaro mu Byanditswe Byera, kandi bikaba 
biruhije kubitandukanya mu mateka ya mwenemuntu. Abantu benshi bakomeje guhakana ko 
imyuka mibi ibaho, kandi bakizera ko n’Abamarayika baziranenge “bakorera abazaragwa 
agakiza” ari imyuka y'abapfuye. Nyamara Ibyanditswe Byera ntibyigisha gusa kubaho 
kw'abamarayika bera n’abamarayika babi, ahubwo  binagaragaza n’ibihamya 
bidashidikanywa by’uko atari imyuka y’a bantu bapfuye. 


Mbere y'uko umuntu aremwa, Abamarayika bari bariho; kuko igihe Imana yashyiragaho 
imfatiro z’isi, “inyenyeri zo mu museke zaririmbiye icyarimwe, maze abana b’Imana bose 
barangura ijwi ry 'ibyishimo.” 1 Nyuma y'aho umuntu acumuriye, Abamarayika batumwe 
kujya kurinda igiti cy’`ubugingo, kandi ubwo, ni mbere yuko urupfu rugera ku bantu. Kamere 
y'abamarayika isumba iy'abantu. Kuko Umunyazaburi yavuze ati: “Wari ugiye kumugira 
nk'abamarayika, aburaho gato”. 2 


Ibyanditswe Byera bitumenyesha ibyo umubare, imbaraga n'ubwiza by’abamarayika 
n’isano bafitanye n'ubutegetsi bw"Imana, ndetse n’uruhare bafite mu murimo wo gucungura 
umuntu. “Uwiteka yakomeje intebe ye mu ijuru, Ubwami bwe butegeka isi yose.” 3 Kandi 
Umuhanuzi aravuga ati: “Ndongera ndareba numva ijwi ry'abamarayika, bari benshi cyane, 
ibihumbi n'ibihumbi. Bari bazengurutse ya ntebe ya cyami na bya binyabuzima na ba 
bakuru.” 4 Daniyeli yeretswe intumwa zo mu ijuru kandi zari ibihumbi bitabarika. Intumwa 
Pawulo abavuga ko ari “ikoraniro ritabarika”. 5 Umuhanuzi Ezekiyeli avuga ko izo ntumwa 
z'Imana zagendaga zinyuranamo “kandi zinyaruka nk'umurabyo.” 6 barabagiranishwa 
n’ikuzo, kandi barihutaga cyane. Marayika wabonekeye ku gituro cy'Umukiza yari “afite mu 
maso harabagirana, imyambaro ye yeraga nk’urubura”, byatumye abarinzi bagira ubwoba, 
bahinda umushyitsi “bamera nk'abapfuye.” 7 Igihe Senakeribu, Umwami w’Abasiriya 
wishyira hejuru, ubwo yatukaga Imana n'izina ryayo, kandi agatera ubwoba Abisiraheli yirata 
ko agiye kubarimbura, “muri iryo joro Marayika w'Uwiteka amanukana uburakari atsemba 
ingabo z’Abasiriya ibihumbi ijana na mirongo inani na bitanu, ari abagabo bakomeye, 
n'abayobozi n'abagaba b'ingabo bose,“ 8 bo mu ngabo za Senakeribu. Nuko asubira mu 
gihugu cyabo yijimye mu maso kandi akozwe n'isoni. 


Abamarayika batumwe gukorera abana b’Imana imirimo y'imbabazi. Batumwe kubwira 
Aburahamu amasezerano y'imigisha; batumwe ku marembo y'i Sodomu kwa Loti 
umukiranutsi, kugira ngo bamukure mu irimbukiro; batumwe kuri Eliya ubwo yari acitse 
intege kandi agiye kwicirwa n'inzara mu butayu; batumwe kuri Elisha, bajyana amagare 
y'umuriro n’amafarashi, igihe umudugudu muto yari arimo wari ugoswe n'abanzi; batumwe 
kuri Daniyeli, igihe yari mu ngoro y'umwami w'umupagani ashaka ubwenge mvajuru, 
cyangwa mu gihe bamujugunyaga mu rwobo ngo ahinduke umuhigo w'intare; batumwe kuri 
Petero ari mu nzu y'imbohe ya Herode yaciriwe urwo gupfa; batumwe ku banyururu bari 

bafungiwe muri gereza y’ Abanyafilipi; batumwe kuri Pawulo na bagenzi be igihe baterwaga 
n'umuraba uteye ubwoba mu ijoro ubwo bari mu nyanja ngari; batumwe gukingura umutima 
wa Kaluneliyo kugira ngo yakire ubutumwa bwiza; batumwe kuri Petero ngo ashyire 
umusirikare w'umunyamahanga ubutumwa bw’agakiza. Uko niko abamarayika baziranenge 
bagiye bakorera abantu b’Imana mu bihe byose. 


Buri mwigishwa wa Kristo wese yagenewe Marayika wo kumurinda. Abo barinzi bo mu 
ijuru, bakingira abakiranutsi imbaraga z'umubi. Ibyo na Satani yari abizi nicyo cyatumye 
avuga ati: ‘Mbese Yobu yubahira Imana ubusa ? Ntiwagiye umurinda we n’inzu ye n’ibyo 
atunze byose ?” 9 Uburyo Imana irinda abantu bayo, bwavuzwe n’Umunyazaburi muri aya 
magambo: “Marayika w°’Uwiteka abambisha amahema yo kugota abamwubaha, akabakiza. ” 
Umukiza yavuze iby’abamwizera ati:“Mwirinde mudasuzugura umwe muri aba bana bato. 
Ndababwira yuko abamarayika babo bo mu ijuru, bahora bareba mu maso ha Data wo mu 
ijuru”. 10 Abamarayika batumwe gukorera abana b'Imana, bemererwa guhora imbere 
y'Imana ibihe byose. 


None rero, ubwo abantu b'Imana bugarijwe n'imbaraga z'ubushukanyi n'ubucakura 
bw'umutware w'umwijima utagoheka, bakaba banahanganye n'imbaraga z'imyuka mibi 
yose, bafite ubwishingizi butajegajega bwo kurindwa n'abamarayika bo mu ijuru. Ubwo 
bwishingizi ntibwatanzwe kuko butari bukenewe. Niba Imana yarahaye abana bayo isezerano 
ry'ubuntu n'uburinzi bwayo, ni uko hari ingabo zikomeye z'umubi bagomba gusakirana, 
ingabo zitabarika, zikora ubudacogora kandi zabyiyemeje, kandi nta n'umwe ukwiriye 
kuyoberwa ubucakura n’imbaraga zayo cyangwa ngo abure kubwirinda. 


Iyo myuka mibi mbere na mbere bari ibiremwa biziranenge, bifite kamere, imbaraga 
n'ubwiza bihwanye n'ibyo ibiremwa byera byo mu ijuru ari byo ubu byitwa intumwa 
z’ Imana. Ariko bimaze gucumura, byafatanyirije hamwe gutesha Imana agaciro no kurimbura 
umuntu. Bifatanyije na Satani kwigomeka, maze bakirukananwa mu ijuru, bakomeje 
gushyigikirana mu ntambara yo kurwanya ubutegetsi bwo mu ijuru uko ibihe byagiye 
bisimburana. Ibyanditswe Byera bitubwira ibyo ishyirahamwe ryabo, ubutegetsi bwabo 
n'amategeko yabo y'uburyo bwinshi, ubuhanga bwabo, n'ubwicanyi bwabo, n'uburyarya 
bwabo, bwo guhungabanya amahoro n’°umunezero bya mwenemuntu. 


Isezerano rya Kera ryerekana imibereho n’imikorere y'iyo myuka mibi; ariko igihe Kristo 
yari mu isi, nibwo imyuka mibi yigaragaje mu mbaraga no mu buryo bukomeye. Kristo 
yazanywe no gusohoza umugambi winama y'agakiza, ubwo Satani yari yiyemeje 
kwigarurira isi yose. Yari yarashoboye gukwiza ibigirwamana mu mpande zose z’isi, usibye 
muri Palestina. Icyo gihugu cyonyine umushukanyi atari yarashoboye kwigarurira, nicyo 
Yesu yasanzemo abantu, abamurikishiriza umucyo wo mu ijuru. Aho niho imbaraga ebyiri 
zihanganye zahiganiraga gutsinda.Yesu yari ateze ibiganza bye byuje urukundo, ararika 
abashaka bose kwakira imbabazi n’amahoro bye. Ingabo z’'umwijima zibonye ko nta bubasha 
busesuye zifite ku isi, kandi zasobanukiwe ko Kristo naramuka ashohoje umurimo we, 

ubutegetsi bwazo buzakurwaho bidatinze. Satani yagize umujinya nk'uwo intare iziritswe, 
maze akoresha imbaraga ze zose kura ngo yigarurire imibiri n'imitima by’abantu. 


Kuba abantu baterwa n'abadayimoni bigaragarira neza mu Isezerano Rishya. Ababaga 
bafashwe n'abadayimoni ntibababazwaga gusa n’indwara zisanzwe zitewe n’ibyo. Yesu yari 
asobanukiwe neza n’icyo arwana nacyo, kandi yari azi ko imyuka mibi iriho n'uko ikora. 


Icyitegererezo gikomeye cy”umubare, imbaraga n'ubuhendanyi by’abadayimoni, ndetse 
n'icy' imbaraga n’imbabazi bya Kristo, byose bigaragarizwa mu Byanditswe igihe yirukanaga 
abadayimoni mu muntu i Gadara. Abo banyabyago bari batewe n’abadayimoni, ntibashakaga 
ubegera, bikebeshaga ibyuma, bakabira ifuro, bagahirita, bagataka cyane bavuza induru, 
bakishwanyagura kandi bakagirira nabi abagerageje kubegera. Imibiri yabo yaraviriranaga, 
yarahindanye n’intekerezo zabo zari zarangiritse, byerekanaga uburyo umutware 
w'umwijima yanezerwaga. Umwe mu badayimoni wari wateye abantu yarivugiye ati: “Nitwa 
Gitero-nyamwinshi kuko turi benshi cyane”. 11Mu ngabo z'Abaroma igitero-nyamwinshi 
kimwe cyabaga kigizwe n’°umubare w'abasirikare kuva ku bihumbi bitatu kugeza ku bihumbi 
bitanu. Ingabo za Satani nazo ziremamo imitwe, kandi umutwe mutoya w'abadayimoni bari 
bateye abo bantu babazwe ntibari munsi y’igitero-nyamwinshi kimwe. 


Kubwo itegeko rya Yesu, iyo myuka mibi yavuye muri abo bantu, basigara batuje bicaye 
ku birenge by’ Umukiza, bitonze, bafite ubwenge kandi baguye neza. Ariko abadayimoni 
bahawe uburenganzira bwo kuroha umugana w'ingurube mu nyanja; maze abaturage b’i 
Gadara babona ko bagize igihombo kubirutisha umugisha yari atanze, maze bituma bahatira 
Umukiza waturutse mu ijuru kuva aho. Icyo ni cyo Satani yifuzaga kugeraho. Kuba 
barashinjaga Yesu ko afite uruhare mu gihombo cyabo, Satani yabyuririyeho maze yinjiza 
inarijye mu mitima y'abo baturage bituma banga kumva amagambo y'Umukiza. Satani 
akomeje kurega Abakristo ko aribo bateza igihombo, ubukene n'imibabaro, aho gutunga 
urutoki ku gucumura — kuko ariwe nkomoko ndetse n’ingabo ze. 


Nyamara umugambi wa Kristo ntiwagwabijwe. Yemereye imyuka mibi kurimbura 
umugana w’ingurube kugira ngo acyahe Abayuda boroye ayo matungo zanduye kubwo 
gushaka indamu. Iyo Yesu ataza kwirukana abo badayimoni mu bantu, ntibajyaga kuroha 
ingurube mu nyanja gusa, ahubwo bajyaga kuzirohanamo n'abashumba bazo ndetse na bene 
zo. Kurokoka kw'abashumba na bene izo ngurube kwaturutse gusa ku mbaraga ye n’ 
imbabazi ze byakoreshejwe kugira ngo abakize. Nuko rero, ibyo byabereheyo kugira ngo 
bibere akabarore abigishwa babone imbaraga zikabije z”ubugome bwa Satani agirira abantu 
n'inyamaswa. Umukiza yifuzaga ko abigishwa be bamenya umwanzi bagiye kuzasakirana 
nawe, kugira ngo batazayobywa kandi bagatsindwa n'uburiganya bwe. Nanone kandi 
yashakaga ko abaturage bo muri ako gace bibonera imbaraga ze zica ingoyi z'ububata bwa 
Satani zikabohora abo yari yaragize imbohe. Nubwo Yesu ubwe yahavuye, abo bantu 
bakorewe igitangaza cyo gukizwa basigaye bahamya imbabazi z’'uwo Mugiraneza. 

Ibindi byitegererezo bihwanye n'ibyo byashyizwe mu Byanditswe. Umwana 
w'umukobwa w’'umunyamahangakazi w’i Fenisiya ho muri Siriya, yari yatewe na dayimoni 
aramugagaza, maze Yesu amwirukanisha ijambo rye. Hari “uwatewe na dayimoni, akaba 
impumyi n'ikiragi; umusore wari wahanzweho na dayimoni itera uburagi, ibihe byinshi 
yajyaga imuta mu muriro, ubundi ikamuta mu mazi kugira ngo imurimbure” 12 ;uwari 
wahanzweho na dayimoni wanduye, akabuza abantu amahoro mu rusengero i Kaperinawumu 
ku munsi w’Isabato — abo bose bakijijwe n'juwo Mukiza w'impuhwe nyinshi. Mu ngero hafi 
ya zose, Yesu nk'ufite ubwenge bwihariye, yirukanishaga dayimoni itegeko maze agasohoka 
mu wari uhanzweho ubutazongera kumubabaza ukundi. Abari mu Rusengero i 
Kaperinawumu babonye imbaraga za Yesu, barumirwa, nuko baravugana bati: ” Mbega 
ijambo! Dore arategekesha abadayimoni ubutware n’ububasha nabo bakamenengana13”. 


Ababaga bahanzweho n'abadayimoni byagaragaraga ko buri gihe babaga bafite 
umubabaro ukabije; ariko kandi siko byahoraga. Kugira ngo babone imbaraga 
z'indengakamere, bamwe bemeraga gukoresha ubushobozi bahawe na Satani. Uko bisanzwe 
abo nta kibazo babaga bafitanye na Satani. Muri iryo tsinda, habagamo abafite imyuka 
y'ubupfumu; nka Simoni Magusi, Elumasi wari umurozi n'umukobwa w’umushitsikazi 
wajyaga akurikira Pawulo na Silasi 1 Filipi. 


Nta bari mu kaga gakomeye ko kwikurura imyuka y’abadayimoni, nk’abantu barenga ku 
buhamya bw'ibyo babona no kubw'Ibyanditswe Byera, bagahakana ko imyuka mibi itabaho 
kandi bakirengagiza ibikorwa by'umwanzi n'abamarayika be. Igihe cyose twirengagije 
ubucakura bwabo, baba bigiriye amahirwe akomeye kuko benshi bazakurikiza ibitekerezo 
byabo bitwaje ko ari ubwenge bwabo. Niyo mpamvu, ubwo twegereje iherezo ry’ibihe, aho 
Satani akorana imbaraga zikomeye ngo ayobye kandi arimbure, akwirakwiza inyigisho hose 
zo kwizeza abantu ko atabaho. Umugambi we ni uwo kwitwikira we n’imikorere ye 
ntibishyirwe ngo bitamenyekana. 


Uwo mushukanyi w'’umunyamwete ntakimutera ubwoba cyane nko kubona dutahuye 
ubucakura bwe. Kugira ngo ahishe kamere ye n'imigambi ye, yiyerekana mu ishusho 
y'urukozasoni kandi isuzuguritse. Anezezwa no kubona abantu bamushushanya nk'ikintu 
cy’urukozasoni cyangwa giteye ishozi, kitagira ishusho, kijya gusa n'inyamaswa kandi kijya 
gusa n'umuntu. Anezezwa no kumva izina rye rikoreshwa mu mikino no mu bitutsi kubiyita 
abanyabwenge kandi bajijutse. 


Ibyo biterwa n'uko yiyoberanya mu buryo buhanitse maze ugasanga hakunze kwibazwa 
ngo: “Mbese koko icyo kiremwa kibaho”? Icyo ni igihamya cy’insinzi y amahame avuguruza 
amagambo y'ukuri ko mu Byanditswe Byera, bigaragara no mu madini y'iki gihe. Kandi 
biterwa n'uko Satani ashobora kwigarurira bitamuruhije intekerezo z’abatazi imikorere ye, 
ko Ijambo ry’Imana rihora riduha ingero nyinshi z'ubucakura bw 'imirimo ye, rikaduhishurira 
ibanga ry’aho akura imbaraga, kugira ngo twirinde kandi twitegura imitego ye. 

Imbaraga n'ubuhendanyi bya Satani n'ingabo ze bigomba kutwiteguza kugira ngo 
dushake ubwihisho no gutabarwa bibonerwa mu mbaraga ikomeye y’Umucunguzi wacu. 
Twitondera kurinda amazu yacu dukingisha ibihindizo n’ ingufuri bikomeye, kugira ngo 
dukingire ibyacu n'ubugingo bwacu, turinda abajura; ariko si kenshi dutekereza uko 
abamarayika babi bahora batwubikiriye, ndetse n'juwo duhanganye nawe, mu mbaraga zacu, 
tudafite uburyo na bumwe bwo kwirwanirira. Baramutse babonye uburyo, bashobora 
kurangaza intekerezo zacu, bagahungabanya kandi bakaremaza imibiri yacu, bakarimbura 
ubutunzi bwacu n'ubugingo byacu. Banezezwa no kubona ubuhanya no kurimbuka. Igiteye 
ubwoba ni abanga kumvira ibyo ijuru risaba, maze bakiroha mu mitego ya Satani, kugeza 
ubwo Imana ibareka ngo bayoborwe n'imyuka mibi. Ariko abakurikira Kristo bahora 
bahishwe munsi y'u burinzi bwe. Abamarayika b'imbaraga nyinshi batumwa kubarinda 
bavuye mu ijuru. Umwanzi ntashobora kumena igihome Imana yashyizeho ngo gikingire 
ubwoko bwayo. 

Intambara ikomeye hagati ya Kristo na Satani ikaba imaze hafi imyaka ibihumbi bitandatu, 
igiye kurangira bidatinze; kandi uwo mugome yakajije umurego cyane kugira ngo adindize 
umurimo Kristo akorera abantu, maze anangirisha imitima yabo imitego ye. Icyo agambiriye 
kugeraho ni uguheza abantu mu mwijima no kubanangira imitima kugeza igihe Umukiza 
arangiza umurimo we w'ubuhuza, maze ntihabe hakiriho igitambo cy’ibyaha. 


Igihe hatariho gushishikarira kurwanya imbaraga ze, igihe itorero n'isi bitagize icyo 
byitayeho, Satani we, nta cyo biba bimutwaye, kuko bitamutera impungenge ko yazimiza 
bamwe mubo yagize imbohe ze ku bushake. Ariko igihe habayeho kwita ku bizahoraho iteka, 
nibwo umuntu atangira kwibaza ati: “Nakora iki kugira ngo nkizwe?” icyo gihe aba 
atandukiriye, ashaka imbaraga ze zihangana n'iza Kristo kandi akanga ko Umwuka 
Muziranenge amuhindura. 


Ibyanditswe Byera bivuga ko igihe kimwe, ubwo Abamarayika b'Imana bari baje 
gushengerera Uhoraho, Satani nawe ajyana nabo, icyari kimuzanye ntabwo kwari 
ugupfukamira Umwami Uhoraho, ahubwo yari azanywe no kuzuza imigambi ye y’uburyarya 
mu bakiranutsi. Na n’ubu aracyafite uwo mugambi wo kwivanga mu materaniro y’abaramya 
Imana. N'ubwo atagaragara, akorana ubushishozi bwinshi kugira ngo yigarurire imitima 
y'abaramya. Nk’'umugaba w'umuhanga, ashyira imigambi ye imbere. Iyo abonye intumwa 
y'Imana irondora mu Byanditswe, yandika umutwe w'ikibwirizwa kizatangwa. Nuko 
agakoresha ubuhanga n'ubuhendanyi bwe bwose kugira ngo azayobore ibizakorwa byose 
maze ubutumwa bwe kugera kubo yibasiye. Uwo muntu wari ukeneye cyane umuburo Satani 
amwerekeza mu by’ubucuruzi bimusaba kuba yari ahibereye, cyangwa se akamuzanira ibindi 
bintu bimubuza gutegera amatwi Ijambo ry'Imana ryagombaga kumubera impumuro 
y'ubugingo izana ubugingo. 


Na none Satani abona abagaragu b’Imana baremerewe kubera umwijima w"iby'umwuka 
utwikiriye abantu. Yumva amasengesho yabo avuye ku mutima, basaba Imana kubagirira 
ubuntu no kubaha imbaraga zo kubabashisha guca ingoyi zo kwirengagiza, uburangare 
n'ubunebwe. Maze mu ishyaka ridasanzwe, agakora atikoresheje. Agerageresha abantu 
kurarikira ibyo bakunda cyangwa bimwe mu bibanezeza, maze ibyumviro byabo bikagwa 
ikinya, ntibabe bakibasha kumva iby’ ingenzi bari bakeneye kumenya. 


Satani azi neza ko umuntu wese uzagerageza gupfobya amasengesho no kurondora mu 
Byanditswe, azatsindwa n'ibitero bye. Nicyo gituma ahimba inzira zose zibishoboka kugira 
ngo yigarurire imitima. Hari itsinda ry” abantu biyita abantu b’Imana, abo ngabo, aho gushaka 
kumenya ukuri, idini yabo ihinduka iyo gushakisha amafuti cyangwa amakosa y'abantu 
badahuje imyizerere n’ibitekerezo. Bene abo ni ukuboko kw'iburyo kwa Satani. Abarezi ba 
bene Data ntibabarika, kandi bakora ubudahwema cyane cyane igihe Imana ikora n’igihe 
abagaragu bayo baje kuyiramya. Bazagerageza kugoreka amagambo no guhindura ibikorwa 

byiza by'abakunda ukuri kandi bakakugenderamo. Bazasebya abagaragu b'Imana 
b'indahemuka, bafite ishyaka kandi bizinukwa, babita abazimiye n’abashukanyi. Umurimo 
wabo ni ugushaka impamvu zose zo kugoreka inzira z'ukuri kose n'ibikorwa bizira 
amakemwa, gukwiza impuha no kubyutsa impaka mu mitima y'abatabamenyereye. 
Umwanya wose babonye, bazagerageza kwerekana ko icyari inziramakemwa 
n'ubudahemuka bakibona nk’ubusazi n'ubushukanyi. 


Ariko nta n'umwe ukeneye kuyobywa kubera ibyo. Biroroshye kumenya uwo 
bakomokaho, kumenya uwo bakurikiza, no kumenya uwo bakorera. “Muzabamenyera ku 
mbuto zabo”. 1 Ibikorwa byabo bihwanye rwose n'ibya Satani, uwuzuye ubumara bwica, 
“umurezi wa bene Data. “. 2 


Umushukanyi ukomeye afite ingabo nyinshi cyane ziteguye gukwirakwiza amafuti 
y'ubwoko bwose kugira ngo agushe benshi: Ubuhakanyi yateguye akurikije irari 
n'ubushobozi bwa buri muntu wese ashaka kurimbura. Umugambi we ni ukwinjiza mu itorero 
kutavugisha ukuri, ibintu bituma hatabaho kwihana bigatera abantu gushidikanya no 
kutizerana, maze bikabera inzitizi abifuzaga kubona umurimo w'Imana ujya mbere ndetse 
nabo ubwabo bikabazitira. Benshi badafite kwizera Imana by'ukuri, cyangwa batizera ukuri 
ko mu Ijambo ryayo, bemera amwe mu mahame y'ukuri bakayakoresha nk’abakristo, maze 
bikabashoboza kwinjiza amafuti yabo mu bantu nk'aho ari amahame y’Ibyanditswe Byera. 


Igitekerezo cyo kumva ko icyo umuntu yaba yizera cyose ntacyo bitwaye, ni kimwe mu 
buhendanyi bukomeye Satani atsindisha benshi. Azi ko ukuri kwakiranywe urukundo, kweza 
ukwakiriye; maze akanezezwa no gushaka amahame y'ibinyoma, n’imigani y’imihimbano 
kugira ngo abisimbuze ubutumwa bwiza. Guhera mbere na mbere, abagaragu b’Imana, 
bakomeje guhangana n'abigisha b'ibinyoma, abo ntibari abanyangeso mbi, ahubwo bari 
abacengeza ibinyoma byangiza imitima. Eliya, Yeremiya, Pawulo, bacyahaga bashikamye 
kandi bashize amanga abigisha b'ibinyoma bakuraga abantu ku Ijambo ry’Imana . Uwo 
mudendezo wasaga nk'idini ishingiye ku kwizera kw" imburamumaro nta gaciro wari ufite 
imbere y’abo baziranenge bari bahagarariye ukuri. 


Ubusobanuro budafututse kandi bushishana bwahabwaga Ibyanditswe Byera, ndetse 
n'inyandiko z'impimbano zivuguruzanya zerekeye kwizera mu by'idini ziboneka mu 
Bakristo, ni umurimo w'umwanzi wacu ukomeye wo guteza urujijo mu bantu, kugira ngo 
badashobora gutandukanya ukuri n’ibinyoma. Kutumvikana n’amacakubiri biri mu matorero 
ya gikristo muri iki gihe, ahanini bikomoka ku ngeso yo kugoreka Ibyanditswe hagamijwe 
gushyigikira inyigisho mpimbano. Aho kwigana ijambo ry’Imana ubwitonzi bicishije bugufi 
mu mitima kugira ngo bamenye ubushake bwayo, benshi bahirimbanira kuvumbura ibintu 
bidasanzwe cyangwa se guhimba ibishya. 


Kugira ngo bashyigikire inyigisho z'ibinyoma cyangwa ibikorwa bitari ibya Gikristo, 
bamwe bazafata imirongo y'Ibyanditswe bayitandukanye n’ibyo avuga, bakifatira 
nk’amagambo yo mu gice cy”umurongo kugira ngo bashyigikire igitekerezo cyabo, iyo igice 

gisigaye muri uwo murongo gitandukanye n'inyigisho zabo. Kubwo kugira ubucakura 
nk'ubw'inzoka, bikingiriza imvugo bahimbye ishobora gushyigikira ibyo kamere yabo 
ishaka. Uko niko benshi bagoreka Ijambo ry'Imana ku bushake. Abandi bafite ibitekerezo 
bihanitse, bafata amashusho n’ibimenyetso byo muri Bibiliya, bakabisobanura uko bishakiye, 
batitaye ku bihamya byo mu Byanditswe ko byisobanura ubwayo, maze bagakwirakwiza ayo 
mafuti bayitirira Bibiliya. 


Igihe cyose kwiga Bibiliya kutabanjirijwe no gusenga, umutima wo kwicisha bugufi, 
kwiyoroshya, amagambo yumvikana n’ayoroheje ndetse n'atumvikana, azamburwa 
ubusobanuro bwayo nyakuri. Abayobozi b'ubupapa bajyaga batoranya uduce nk’utyo two mu 
Byanditswe Byera, twabafasha gusobanura intego y'ibyo bagamije, maze bakabyigisha 
abantu, ariko bakababuza amahirwe yo kwiyigisha Bibiliya ubwabo kugira ngo 
batazasobanukirwa ukuri kwayo. Bibiliya ikwiriye kwigishwa abantu bose uko yakabaye. 
Icyababera cyiza ni ukutigera bigishwa Bibiliya, kuruta kuyigishwa nabi batyo. 


Bibiliya yashyiriweho kuyobora abantu bose bifuza gukurikiza ibyo Umuremyi wabo 
ashaka. Imana yahaye abantu ijambo rihamye ry'ubuhanuzi; abamarayika ndetse na Yesu 
ubwe bamanuwe no kumenyesha Daniyeli na Yohana ibigiye kubaho vuba. Izo ngingo 
z'ingenzi Z'ibyerekeye agakiza kacu ntizagizwe ibanga. Ntabwo byahishuriwe kujijisha 
cyangwa kuyobya ushaka kumenya ukuri. Umwami Uhoraho yavugiye mu kanwa 
k'umuhanuzi Habakuki ati: “Andika icyo nkweretse, ucyandike ku bisate by’amabuye 
kuburyo busomeka, bityo umuntu wese abashe kucyisomera adategwa”. 3 Umuntu wese wiga 
Ijambo ry'Imana afite umutima usenga ntazabura kurisobanukirwa. Umucyo w'ukuri uzavira 
umuntu wese ufite umutima utaryarya. “Amurikira intungane, ashimisha abafite umutima 
uboneye”4 Kandi nta torero ryabasha kujya mbere mu butungane keretse abizera baryo 
bashatse ukuri babikuye ku mutima nk’abashaka ubutunzi bwahishwe. 


Kurangurura ngo “Umudendezo'“ kwatumye abantu benshi bahumishwa n'imitego 
y umwanzi wabo, igihe we adacogora ku murimo we kugira ngo asohoze umugambi we. Uko 
asimbuza Bibiliya amagambo yahimbwe n’abantu, amategeko y'Imana ashyirwa ku ruhande, 
maze amatorero akajya mu bubata bw’icyaha, nyamara bigamba ko babatuwe. 


Kuri benshi, ubushakashatsi mu bya siyansi bwabahindukiye umuvumo. Imana yemeye 
ko umucyo mwinshi urasira iyi si kugira ngo abantu bavumbure ubwenge n’ubuhanga; 
nyamara n'abafite ubuhanga buhanitse, iyo batayobowe n’Ijambo ry’ Imana mu bushakashatsi 
bwabo, bararindagira igihe bagerageza gushakisha isano iri hagati ya siyansi n’ihishurwa. 


Ubwenge bwa muntu, ari mu bigaragara no mu by'iyobokamana, ni agace gato kandi 
ntibuboneye; niyo mpamvu benshi bananirwa guhuza imyumvire yabo mu bya siyansi 
n'amagambo y'Ibyanditswe Byera. Benshi bemera inyigisho n'ibitekerezo bidashyitse 
nk'ibikomoka ku bucurabwenge, maze bakibwira ko Ijambo ry'Imana rikwiriye 
gusuzumishwa inyigisho “z'ingirwabumenyi.”” Umuremyi n'ibiremwa bye barenze kure 


cyane ibyo abo bibwira; kandi kuko badashobora kubisobanuza amategeko y'ibyaremwe, 

bakabona ko amagambo ya Bibiliya atari ayo kwizerwa. Abashidikanya ukuri kw'amagambo 
yo mu Isezerano rya Kera n'ayo mu Rishya bose barakomeza bakageza n’aho bashidikanya 
ko Imana ibaho, ahubwo imbaraga z’Ushoborabyose bakazitirira ibyaremwe. Iyo bamaze 
kugera ahantu nk'aho, ikibasigariye ni ukurekwa bagakubita ku bitare byo gukiranirwa. 


Niyo mpamvu benshi barorongotana bava mu byizerwa maze bagashukwa n'umwanzi. 
Abantu barahirimbanira kugira ubwenge burenze ubw’Umuremyi wabo; ubucurabwenge 
bw’abantu buri kugerageza ngo burebe ko bwavumbura kandi busobanure amayobera adateze 
kuzigera amenyeshwa abantu na rimwe. Iyaba abantu bashakashakaga uburyo basobanukirwa 
uko Imana ubwayo yabihishuriye n’`imigambi yayo, bajyaga kwerekwa iryo kuzo, icyubahiro, 
n'imbaraga bya Yehova kugira ngo bamenye neza ko ubwabo ntacyo bashoboye, kandi 
bakanyurwa n'ibyo bahishuriwe hamwe n'abana babo. 


Ikintu cy’ingenzi mu byo Satani akoresha mu bushukakanyi bwe, ni ugufatira ibitekerezo 
by'abantu mu bushakashatsi bwo kwivanga mu byo Imana itaduhishuriye, ndetse no mu byo 
itashatse ko dusobanukirwa. Icyo ni na cyo cyatumye Lusiferi akurwa k'umwanya we mu 
ijuru. Ntiyanyuzwe n'uko atamenyeshejwe amabanga yose y'imigambi y'Imana, bituma 
abona ko icyubahiro n’umurimo yari yarahawe nta gaciro bifite. Kubwo gutera izo mpagarara 
mu bamarayika yayoboraga, yabateye gucumura. No muri iki gihe Satani arashaka uko 
yakwigarurira intekerezo z'abantu nk'uko yabigenje mu ijuru kugira ngo abayobye 
basuzugure amategeko y'ingoma y'Imana. 


Abadashaka kwemera ukuri kwa Bibiliya gufututse kandi kwahuranyije, bazakomeza 
kwiruka inyuma y'ibihimbano bibanezeza, kugira ngo bibareme agatima. Uko amahame 
y'ibya mwuka, kwizinukwa, no kwicisha bugufi yigishwa gahoro, ninako azarushaho 
kugenda gukendera. Abo bantu batesha agaciro imbaraga z’ubwenge kugira ngo bahaze ibyo 
kamere zabo zifuza. Abanyabwenge muri bo ni abashakisha mu Byanditswe Byera bicishije 
bugufi, bafite imitima imenetse kandi basenga kugira ngo bayoborwe n'ijuru, abo ntibazigera 
bayoba. Satani ahora yiteguye guha umuntu wese icyo umutima we wifuza cyose, maze 
ubushukanyi bwe bugasimbura ukuri. Uko niko Ubupapa bwabonye imbaraga yo kwigarurira 
ibitekerezo by'abantu; kandi kubwo kwanga ukuri kuko gusaba kwikorera umusaraba, 
Abaporotestanti nabo bakurikira iyo nzira. Abirengagiza Ijambo ry'Imana bose, bakanga 
kwiga amabwiriza shingiro akwiriye, kugira ngo batitandukanya n'isi, bazarekwa kugira ngo 
birundurire mu buhakanyi buciraho iteka abahakanye itorero ry’ukuri. Ububi ubwo aribwo 
bwose, buzemerwa n'abanze nkana ukuri kw Ijambo ry’Imana bose. Uhindishwa umushyitsi 
n'ikigeragezo kimwe wese, azaba yiteguye kwakira n'ikizakurikiraho. Intumwa Pawulo 
avuga iby’abantu “batakiriye urukundo rw'Imana ngo bakizwe” agira ati: “Nicyo gituma 
Imana izaboherereza ubushukanyi bukomeye cyane ngo bizere ibinyoma, kugira ngo 
abatizeye iby’ukuri bose, bakishimira gukiranirwa bacirweho iteka”. 5 Kubw’aya magambo 
y'imbuzi tubwiwe, ni ingenzi cyane kwitondera inyigisho duhabwa. 

Mu ntwaro zikomeye cyane umushukanyi akoresha, harimo inyigisho ziyobya 
n’ibitangaza by’ibinyoma bikorwa n’imyuka mibi. Yihinduye nka marayika w’°umucyo atega 
imitego mu nzira aho badakeka. Abantu baramutse bize Ijambo ry'Imana kandi basenga 
bashishikaye kugira ngo babashe gusobanukirwa, Imana ntiyabarekera mu mwijima ngo 
bemere inyigisho z'ibinyoma. Ariko igihe cyose banze ukuri, baratsindwa bakagwa mu 
bishuko. 


Irindi kosa rikomeye, ni inyigisho z'ibinyoma zihakana Ubumana bwa Kristo, 
zikanahamya ko atanabayeho mbere yuko avukira mu isi. Izo nyigisho zemewe n’abantu 
benshi bavuga ko bizera Bibiliya, ariko zigahinyuzwa n'amagambo y'’Umukiza ubwo 
yatangazaga isano afitanye na Se, imico y Ubumana bwe n'uko yahozeho uhereye kera kose. 
Ibyo ntibyakwemerwa hatabanje kubaho kugoreka Ibyanditswe Byera. Ntabwo bitesha 
agaciro gusa imyumvire y'umuntu kubyerekeye umurimo wo gucungurwa, ahubwo 
binarandura ukwizera dusanga muri Bibiliya nk'ihishurwa ryavuye ku Mana. Igihe ibyo 
bitumye irushaho gutera akaga, binatuma kuyigeraho biruhanya. Niba abantu bahakana 
ubuhamya bw’Ibyanditswe byahumetswe buvuga ko Kristo ari Imana, kubiganira na bo 
ntacyo byaba bikimaze, kuko nta ngingo n'imwe yabasha kubibemeza. “Ariko umuntu wa 
kamere atemera iby Umwuka w'Imana kuko ari ubupfu kuri we, akaba atabasha kubimenya 
kuko bisobanurwa mu buryo bw”"Umwuka'“. 6 Nta numwe ugendera muri ayo mafuti 
ushobora gusobanukirwa n'ukuri kw'imico ya Kristo cyangwa umurimo we, cyangwa ngo 
amenye n’inama ikomeye y'Imana yo gucungura umuntu. 


Nanone irindi kosa rigoye kuritahura kandi riteye ingorane, ni ukwihutira gukwiza 
imyizerere yuko Satani atariho nk'ikiremwa gifite ibikiranga; ko ahubwo iryo zina 
ryakoreshejwe mu Byanditswe nk'ikigereranyo cy’intekerezo mbi n'irari ry” abantu. 


Inyigisho yabaye gikwira imenyerewe mu nsengero ni ivuga ko kugaruka kwa Yesu kuri 
buri muntu ari igihe umuntu wese apfuye, ibyo bikaba ari umutego ugamije guteshura 
intekerezo z'abantu ku kugaruka kwa Yesu mu cyubahiro ku bicu byo mu ijuru. Hashize 
imyaka myinshi, Satani avuze aya magambo: “Dore nguyu ari mu cyumba ” kandi abantu 
benshi bahendwa n'ubwo buriganya. 


Na none ubwenge bw’isi bwigisha ko isengesho atari ngombwa. Abahanga ko nta gisubizo 
nyakuri gishobora gutangwa ku isengesho; ko ibyo byaba ari ukwica amategeko 
y'ibyaremwe, igitangaza, kandi ko nta bitangaza byigeze bibaho. Bavuga ko n'ijuru n'isi 
bigendera ku mategeko adahinduka kandi n'Imana ubwayo ntiyavuguruza. Bityo rero, 
bakerekana ko Imana igengwa n'amategeko yayo ubwayo- nk’aho imikorere y’amategeko 
y'ijuru ishobora kuvutsa umudendezo abaririmo. Bene izo nyigisho zihabanye cyane 
n'ibihamya byo mu Byanditswe Byera. None se ntibyaba ari ibitangaza Yesu n’intumwa ze 
bazanye? Uwo Mukiza w'impuhwe nyinshi ariho, kandi ahora ahengekeye umusaya kumva 
isengesho risenganywe kwizera nk'igihe yagendagendaga ku isi, ari hagati y’abantu imbona 
nkubone. Ibigaragara bihuzwa n'ibitagaragara. Ni umwe mu migabane y’umurimo winama 

y'Imana, kuduha ibisubizo by’amasengesho dusenganye kwizera, maze tugahabwa n’ibyo 
tutari dukwiriye n’ibyo tutasabye. 


Hariho inyigisho zitagira ingano ziyobya abantu n'intekerezo zikabya zaduka mu 
matorero ya gikristo. Ntibishoboka kugereranya ingaruka ziteye ubwoba ziterwa no gukuraho 
rimwe mu biranga amahame shingiro y'Ijambo ry'Imana. Bake bahangara gukora ibyo, 
bahera ku ngingo idakanganye ivuga ukuri bakayihakana. Abenshi bakomeza kwirengagiza 
rimwe mu mahame y'ukuri, ejo bakirengagiza irindi, kugeza ubwo bahinduka abapagani 
beruye. 


Amafuti y'iby'iyobokamana yamamaye, yaroshye benshi mu rujijo igihe bagombaga 
kwizera Ibyanditswe Byera. Ntibishoboka ko umuntu yizera inyigisho zimuciraho iteka, 
zitarimo ubutabera, imbabazi no kugira neza; kandi igihe abyigishijwe nk'inyigisho za 
Bibiliya, yanga kuzakira nk’izikomoka mu Ijambo ry’Imana. 


Uwo niwo mugambi Satani yashishikariye gusohoza. Nta kindi yifuza kirenze gukura 
ibyiringiro by’abantu ku Mana no ku Ijambo ryayo. Satani niwe mugaba mukuru w'ingabo 
z'abashidikanya, kandi akoresha imbaraga ze zose yoshya abantu ngo abigarurire. Ubu 
gushidikanya byahindutse ibigezweho. Hariho abantu benshi babona ko Ijambo ry’Imana 
atari iryo kwiringirwa nk'uko batiringira Nyiraryo - ari ukubera ko ryamagana icyaha kandi 
rikagiciraho iteka. Abadashaka kumvira ibyo ribabwira bahirimbanira guhirika ubuyobozi 
bwaryo. Basoma Bibiliya cyangwa bategera amatwi inyigisho zayo nk'uko zivugiwe ku 
ruhimbi, bashakisha gusa inenge mu Byanditswe Byera cyangwa mu kibwirizwa. Benshi 
bahinduka abapagani kugira ngo bisobanure cyangwa no gutanga impamvu zatumye 
birengagiza inshingano. Abandi bigira nyamujyiryanino bitewe n'ubwibone n'ubunebwe. 
Bakunda kwiyerekana ubwabo bakora ikintu cyose cyabahesha icyubahiro, n'aho cyaba 
kigomba imbaraga cyangwa ubwitange, bagamije kwerekana ko ari ibyamamare mu 
by'ubwenge buhambaye, bakabikora banenga Bibiliya. Hari byinshi intekerezo za muntu 
zifite aho zigarukira, zitamurikiwe n'ubwenge mvajuru, zidashobora gusobanukirwa; maze 
bakaba babonye umwanya wo kunenga Ibyanditswe Byera. Hari benshi bumva ko ibyiza ari 
ukuba mu ruhande rw'abatizera cyangwa abafashe impu zombi n'abatizerwa. Nyamara 
ucukumbuye neza, usanga bene abo bantu babikorera kwishyira hejuru no kwiyiringira 
ubwabo. Benshi banezezwa no kubona muri Bibiliya ijambo bazakoresha baburagiza 
ibitekerezo by'abandi. Ku ikubitiro, bamwe banenga kandi bagatekereza ku ruhande rubi, 
bashaka gushoza intambara gusa. Ntabwo bamenya ko biboheye ubwabo mu mitego 
y'umwanzi. Ariko kuba barihamije ubuhakanyi ku mugaragaro, bumva bagomba 
kubushikamamo. Nuko bakifatanya n’abatubaha Imana maze ubwabo bakikingiranira inyuma 
y’amarembo ya Paradizo. 


Imana yatanze ibihamya bihagije mu ijambo ryayo bigaragaza imico y’`ubumana bwayo. 
Ukuri gukomeye kwerekeye gucungurwa kwacu kwarahishuwe. Kubwo gufashwa na Mwuka 
Muziranenge, wasezeraniwe abamushakana ukuri bose, uko kuri gukwiriye kumenywa 

n'umuntu wese ku giti cye. Imana yahaye abantu urufatiro rukomeye rwo kubakaho kwizera 
kwabo. 


Icyakora ibitekerezo bigufi by’abantu ntibishobora na gato gusobanukirwa n’imigambi 
by'Imana Ihoraho. Dukoresheje ubushakashatsi bwacu, ntidushobora gutahura Imana. 
Ntidukwiriye guhangara kuzamura ikiganza ngo tubeyura igishura gikomeye gikingiriza 
icyubahiro cy’Imana. Intumwa Pawulo abivuga muri aya magambo: “Mbega ukuntu Imana 
ari umukungu wa byose !Mbega ukuntu ubwenge bwayo n'ubumenyi byayo biturenze !‘ 7 
Dushobora kumenya rwose ibyo Imana idukorera n'impamvu ziyitera kubikora kugira ngo 
tumenye urukundo rwayo rutarondoreka n'imbabazi zayo bifatanyije n’°ubushobozi bwayo 
butarondoreka. Data wa twese wo mu ijuru ategekana ibintu byose ubuhanga no gukiranuka, 
nicyo gituma tudakwiriye kutanyurwa cyangwa ngo tubure kwiringira, ahubwo dupfukamane 
icyubahiro imbere ye twicishije bugufi. Azaduhishurira imigambi ye kuko ari myiza kuri twe 
kuyimenya, kandi ibirenze ibyo, dukwiriye kwiringira Ukuboko gushobora byose n'Umutima 
wuzuye urukundo. 


N'ubwo Imana yatanze ibihamya bikomeye byo kwizerwa, ntabwo izigera ikuraho 
inzitwazo zo kutizera. Abashaka imambo zo kumanikaho kutizera kwabo bazazibona. Kandi 
abanga kwemera no kumvira ijambo ry’Imana bategereje ko inzitizi zose zikurwa mu nzira, 
kandi nta gihe cyo gushidikanya kizaba kikiriho, ntabwo bazigera baza mu mucyo. 


Kutiringira Imana ni imbuto yera ku mutima utarabyarwa ubwa kabiri, ari wo mwanzi 
w'Imana. Ariko kwizera ni imbuto ya Mwuka Muziranenge, kandi izakurira gusa aho Mwuka 
yahawe umwanya. Nta muntu wagira kwizera gushikamye atiyemeje gushyiraho umwete. 
Kutizera nako kugira imbaraga iyo gutijwe umurindi; kandi niba abantu batagumye mu 
bihamya Imana yabahaye kugira ngo bikomeze kwizera kwabo, bakihitiramo gushidikanya 
no kujya impaka, bazasanga gushidikanya kwabo kwabaye ukuri. 


Ariko abashidikanya amasezerano y'Imana kandi ntibiringire ubwishingizi bw’ubuntu 
bwayo, baba bayikoza isoni; kandi aho kuyobora abandi kuri Kristo babatandukanya nawe. 
Ni ibiti bitera, bigaba amashami yabyo hirya no hino bigatuma umwijima w’amashami yabyo 
ubuza umucyo w'izuba kurasira ibindi bimera, maze bigahonga ndetse bikuma bizize guhora 
mu mpahamyi y’icyo giti kitera imbuto. Ibikorwa bya bene abo bantu, bizahora ari igihamya 
kibashinja ubudatuza. Babiba imbuto zo gushidikanya no kuba mu gihirahiro bitazababuza 
kubona umusaruro w’ibyo babibye. 


Hari ikintu kimwe gusa abashaka gukira gushidikanya bakwiriye gushakana umwete 
bataryarya. Mu cyimbo cyo kwibaza no kujya impaka z'ibyo badasobanukiwe, mubareke 
bakurikize umucyo wamaze kubarasira, ni bwo n'umwinshi uzabatambikira. Mureke bakore 
umurimo wose bamaze gusobanukirwa bihagije, nibwo bazabashishwa gusobanukirwa no 
gukora ibyo bashidikanyagaho. 

Satani ashobora kuzana ibindi bintu bijya gusa n'ukuri kugira ngo ayobye abashaka 
kuyoba, badashaka kwizinuka no kwitanga ukuri kubasaba; ariko ntibishoboka ko hagira 
n'umwe yafata ku ngufu kandi yifuza nta buryarya kumenya ukuri uko byamera kose. Kristo 
niwe Kuri kandi “niwe Mucyo waje mu isi kumurikira umuntu wese.” 8 Mwuka w'ukuri 
yoherejwe kuyobora abantu mu kuri kose. Kandi ku bwo ububasha bw” Umwana w'Imana 
byanditswe ngo: “Mushake muzabona.” 9 Umuntu wese ukunda gukora ibyo Data ashaka 
azamenya ukuri.” 10 


Abayoboke ba Yesu bazi bike gusa kubijyanye n'imigambi mibi Satani n'ingabo ze 
babafitiye. Nyamara Uwicaye ku ntebe yo mu ijuru, aziganzura ubwo buhenzi bwose kugira 
ngo asohoze ibyo yagambiriye kuva kera kose. Uhoraho yemera ko ubwoko bwe bugerwaho 
n’ibigeragezo biteye ubwoba, bidatewe n'uko yishimira imibabaro n’uburibwe bahura nabyo, 
ahubwo bitewe n'uko ari bwo buryo bw'ingenzi bubageza ku nsinzi iheruka. Kubwo ikuzo 
rye, ntashobora kubakingira ibigeragezo; kuko umugambi nyakuri w’ishungura ari 
ukubategurira guhangana n’ibitero byose by’umwanzi. 


Haba abagome cyangwa abadayimoni ntibabasha gukoma mu nkokora umurimo w'Imana, 
cyangwa ngo babuze Imana kuba mu bantu bayo, niba bafite ubushake, bitanze, n’imitima 
imenetse, bakatura ibyaha kandi bakitandukanya nabyo, maze bakishyuza amasezerano 
y'Imana bizeye. Igishuko cyose, imigambi mibi yose, byaba ku mugaragaro cyangwa mu 
ibanga, bishobora guhashywa nta gushidikanya, kuko “atari kubw’ububasha bwawe cyangwa 
imbaraga zawe bizagushoboza umurimo wanjye, ahubwo uzawushobozwa na Mwuka 
wanjye, niko Uhoraho Nyir’ingabo avugal1.” 


“Amaso y'Uwiteka ari ku bakiranutsi, n’amatwi ye ari ku byo basaba.... “Mbese ninde 
uzabagirira nabi nimugira ishyaka ryo gukora ibyiza?” 12 Ubwo Balamu yirukiraga 
ingororano z’igiciro cyinshi yari yasezeranijwe, akajya kuvuma ubwoko bw’Abisirayeli, 
kandi akoresheje gutambira Uwiteka ibitambo yashatse kuvuma ubwoko bwe, Umwuka 
w'Uwiteka abuza umuvumo gusohoka mu kanwa ka Balamu, ahubwo ahatirwa kuvuga aya 
magambo akurikira: “Navuma nte abo Uwiteka atavumye? Kandi narakarira nte abo Uwiteka 
atarakariye? Icyampa nkipfira nk'uko abakiranutsi bapfa. Iherezo ryanjye rikaba nk’iryabo!” 
Ubwo bongeraga gutamba ibitambo, umuhanuzi mubi yarahamije ati: “Dore nategetswe 
kubahesha umugisha, nayo yarawubahaye sinabihindura. Ntihakabeho ibyago mu bakomoka 
kuri Yakobo, umubabaro ntukarangwe muri abo Bisirayeli, Uhoraho Imana yabo abe hamwe 
na bo, niwe mwami wabo bavugiriza impundu. Nta bupfumu bwagira icyo butwara 
abakomoka kuri Yakobo, nta n'umutukiro wafata Abisirayeli. Kuva ubu abantu bazatangara 
bati, ‘Dore ibyo Imana yakoreye Abisiraheli! Ku nshuro ya gatatu, igicaniro cyarubatswe, 
maze Balamu yongera gushaka kugerageza kuvuma ubwoko bw'Imana. Ariko, Umwuka 
w'Imana ahamiriza ubwoko bwe bwatoranyijwe kugira ihirwe akoresheje akanwa 
k'Umuhanuzi utarabishakaga kandi acyaha ubupfapfa n'uburyarya by'abanzi babo: 
Uzabasabira umugisha wese nawe azawuhabwe, kandi uzabavuma wese na we azavumwe”. 

Muri icyo gihe ubwoko bw'Isiraheli bwumviraga Imana; kandi igihe cyose babaga 
bakomeje kumvira amategeko y'Imana, nta bubasha bwo mu isi cyangwa bw'i kuzimu 
bwashoboraga kubahangara. Ariko umuvumo Balamu atakundiwe kuvuma ubwoko 
bw'Imana, amaherezo wabagezeho, igihe yaboshyaga gukora icyaha. Ubwo bicaga 
amategeko y'Imana, maze bakitandukanya n'Imana, mazei bagasigara bategekwa 
n'umurimbuzi. 


Satani azi neza ko umunyantegenke wisunga Kristo Yesu, arusha imbaraga igitero 
cy’ingabo z”umwijima, azi kandi ko aramutse yishyize ku mugaragaro, azagababwaho igitero, 
maze agatsindwa. Nuko rero Satani yifuza gukura abasirikari b’umusaraba mu gihome cyabo 
gikomeye, bubikiye hamwe n'ingabo ze zihora ziteguye gutsemba abamunyurira mu gikingi. 
Mu kwishingikiriza gusa ku Mana twicishije bugufi, tukumvira amategeko yayo yose, tuzaba 
mu mutekano. 


Nta n'umwe washobora kubaho umunsi umwe cyangwa isaha imwe, atasenze. Cyane 
cyane twinginge Uwiteka tumusaba ubwenge bwo gusobanukirwa Ijambo rye. Muri ryo 
nimwo duhishurirwa imitego y'umushukanyi hamwe n'uburyo bwo kumutsinda. Satani ni 
umuhanga mu gukoresha Ibyanditswe Byera, aha ubusobanuro yihimbiye ku mirongo yizera 
ko yadusitaza. Dukwiriye kwiga Bibiliya twicishije bugufi mu mitima, tutagira akanya na 
gato duhuga ko kwishingikiriza ku Mana. N’ubwo dukwiriye guhora twirinda imitego ya 
Satani, dukwiriye gukomeza gusengana kwizera tugira tuti: “Ntuduhane mu bitwoshya”. 

IGICE CYA 33 — [GISHUKO CYA MBERE GIKOMEYE 


Kuva mu mateka ya kera y'umuntu, Satani yatangije imbaraga zo kutuyobya. 
Uwatangiriye ubwigomeke mu ijuru yifuje ko n'abatuye isi bafatanya nawe kurwanya 
ubutegetsi bw'Imana. Adamu na Eva bari banejejwe no kubaho bumvira amategeko y'Imana, 
kandi iki cyari igihamya ntakuka kibeshyuza ibyo Satani yavugiye mu ijuru, ko amategeko 
y'Imana akandamiza kandi akabangamira umutekano w’ibyo Imana yaremye. Nanone kandi, 
ishyari rya Satani ryahagurutse ubwo yabonaga urugo rwiza rwari rwateguriwe abo bantu 
baziraga icyaha. Yagambiriye kubacumuza kugira ngo abatandukanye n'Imana, maze 
abashyire munsi y'ububasha bwe, abe yigaruriye isi, ayimikemo ingoma ye ihangane 
n’Isumbabyose. 


Iyo Satani aza kwiyerekana ubwe n’ingeso nyakuri ze, yajyaga kwamaganwa rugikubita 
kuko Adamu na Eva bari baraburiwe akaga kazaterwa n'uwo mwanzi gica; ariko yakoreye 
mu mwijima, ahisha umugambi we kugira ngo abone uburyo bwo kuwusohoza. Yifashishije 
inzoka ngo imubere igikoresho, nk’ikiremwa giteye ubwuzu, yo ubwayo yivuganira na Eva 
iti: “Ni ukuri koko Imana yaravuze iti “Ntimuzarye ku giti cyose cyo muri ubu busitani?’‘ 1 
Iyo Eva areka kugirana ikiganiro n’°umushukanyi, yajyaga kuba amahoro; ariko ahangara 
gukomeza kuganira na yo, atsindwa n'uburiganya bwa Satani. Uko niko benshi bajya 
batsindwa. Barashidikanya bagatangira kujya impaka ku byo Imana ibashakaho; maze aho 
kumvira amategeko y'ijuru, bakemera ibyahimbwe n'abantu bitwikirijwe uburiganya bwa 
Satani. 


“Umugore asubiza iyo nzoka ati: “Twemerewe kurya ku mbuto z’ibiti byo muri uyu 
murima: keretse imbuto z’igiti kimwe kiri hagati muri ubu busitani, nizo Imana yatubwiye iti 
“Ntimuzazirye, ntimuzazikoreho mutazapfa”. Maze inzoka ibwira uwo mugore iti : ni ukuri 
gupfa ko ntimuzapfa, kuko Imana yari izi ko umunsi mwaziriyeho, amaso yanyu azahweza, 
mukaba nk'imana, mukamenya ibyiza n’ibibi”2 Yabahamirije ko bazahinduka nk’Imana, 
bakagira ubwenge buhanitse kuruta mbere hose kandi bakarushaho kugira imibereho yo mu 
rwego rwo hejuru. Eva yiroshye mu bishuko ku bushake bwe; maze atuma na Adamu agwa 
mu cyaha. Bemeye amagambo y'inzoka ko icyo Imana yavuze itazagikora; ntibiringira 
Umuremyi wabo maze bibwira ko yababuzaga umudendezo ngo batazagira ubwenge bwinshi 
bagashyirwa hejuru no kugomera amategeko yayo. 


Ariko se Adamu yakoze iki amaze gukora icyaha, ashaka kumenya ubusobanuro bw'aya 
magambo ngo: “Umunsi mwakiriyeho no gupfa muzapfa ? Mbese yaba yarabisanze nk'uko 
Satani yamwijeje ko azagira imibereho yo mu rwego rwo hejuru ? Nyamara ikigeretse kuri 
ibyo, hari ibyiza byinshi yagombaga kugezwaho no kwica amategeko y'Imana, maze Satani 
akagaragara nk'ubagirira neza. Ariko Adamu yaje gusanga ko ubwo atari bwo busobanuro 
bw'iteka ry'Imana. Imana yavuze ko igihano cy’icyaha cye, ari uko umuntu azasubira mu 
gitaka yakuwemo: “Uri umukungugu, mu mukungugu nimwo uzasubira.” 3 Amagambo ya 
Satani ngo ‘Amaso yanyu azahweza”. Yagaragaye nk'ukuri muri ubu buryo bumwe gusa: 

Adamu na Eva bamaze gusuzugura Imana, amaso yabo yarahweje babona ubupfu bwabo, 
bamenye ikibi, kandi batangira kurya ku mbuto zisharira zo kutumvira. 


Hagati mu murima wa Edeni hari igiti cy'ubugingo, imbuto zacyo zari zifite imbaraga 
itanga ubugingo buhoraho. Iyo Adamu akomeza kumvira Imana, yajyaga gukomeza kujya 
arya ku mbuto zacyo akabaho ubuzira-herezo. Ariko amaze gukora icyaha, yabujijwe kongera 
gusoroma ku giti gihesha ubugingo, maze ahinduka uwo gupfa. Iteka ry’ Imana ngo: “Uri 
umukungugu, mu mukungugu nimwo uzasubira, “nta ryerekezaga ku kuvuga ko ubugingo 
bwe buzimye. 


Ukudapfa kwasezeranyijwe umuntu biturutse ku kumvira, kwakomwe mu nkokora no 
gucumura. Adamu ntiyajyaga kuraga urubyaro rwe icyo adafite; kandi nta byiringiro ubwoko 
bwacumuye bwashoboraga kugira, iyo Imana, kubwo igitambo cy' Umwana wayo, itabazanira 
ukudapfa hafi yabo. Igihe “urupfu rwageraga ku bantu bose, kuko bose bakoze ibyaha, ” 
Kristo yazanye ubugingo no kudapfa binyuze mu mucyo w'ubutumwa bwiza.'“ 4 Kandi muri 
Kristo gusa, niho habonerwa ukudapfa. Yesu yaravuze ati:“Uwizera uwo Mwana aba abonye 
ubugingo buhoraho: Ariko utumvira uwo Mwana, ntazabona ubugingo, ahubwo umujinya 
w'Imana uguma kuri we.’ 5 Umuntu wese akwiriye kuza kwakira iyo migisha adahenzwe 
niba agendera mu byo asabwa. “Abashaka ubwiza n'icyubahiro no kudapfa, babishakisha 
gukora ibyiza, badacogora baziturwa ubugingo buhoraho.” 6 


Uwasezeraniye Adamu ubugingo bitewe gusa no kutumvira, nta wundi utari umushukanyi 
ukomeye. Kandi amagambo inzoka yabwiriye Eva mu murima wa Edeni ngo:“Ni ukuri 
ntimuzapfa, “yari ikibwirizwa cya mbere cyigishijwe cyo kudapfa k’ubugingo. Nyamara ayo 
magambo yakomotse gusa ku bubasha bwa Satani, niyo ajya yumvikanira ku ruhimbi 
rw’amatorero ya Gikristo kandi akemerwa n’abantu batagira ingano nk'uko yahise yakirwa 
n'ababyeyi bacu ba mbere. Iteka ry’ Imana ngo “Ubugingo bukora icyaha nibwo buzapfa” 
ryahinduwe ngo, Ubugingo bukora ibyaha ntabwo buzapfa, ahubwo buzahoraho iteka. 
Ntidushobora uretse gutangazwa n'ikintu kidasanzwe gituma abantu bizera ibyerekeye 
amagambo ya Satani kuruta ay’Imana. 


Iyo umuntu aza kwemererwa kurya ku mbuto z'igiti cy'ubugingo nyuma yo gukora 
icyaha, yajyaga gukomeza kubaho iteka, maze icyaha na cyo kikazahoraho iteka. Ariko 
Abakerubi bafite inkota zakaga umuriro bugariye inzira ijya kuri cya giti cy’`ubugingo, kandi 
nta numwe wo mu muryango w “Adamu wemererwaga kurenga urwo rubibi ngo abe 
yasoroma ku mbuto zitanga ubugingo. Nuko rero, nta munyabyaha ufite kudapfa. 


Ariko umuntu amaze gukora icyaha, Satani yategetse abamarayika be kwihatira cyane 
cyane gutera mu muntu imyizerere yuko kamere y'abantu ari ukudapfa; maze abantu 
nibamara kwemera ubwo buyobe, ku iherezo ba bamarayika babi bazemeza abantu ko 
umunyabyaha azahora mu buhanya iteka ryose. Noneho umutware w'umwijima, abinyujije 
mu bamarayika be, avuga ko Imana ari inyabukana ihora inzigo, abatayumvira bose ikabaroha 


mu muriro utazima, maze bagahora bababazwa n'umujinya wayo bumva; kandi igihe bumva 

uburibwe butangaje bagaragurikira mu birimi by'”umuriro ugurumana, Umuremyi wabo 
yabitegereza akanezerwa. 


Uko niko Satani yiyambura umwambaro we w'ubugizi bwa nabi, akawambika Umuremyi 
n’Umugiraneza w'ikiremwamuntu. Ubugizi bwa nabi buturuka kuri Satani. Imana ni 
urukundo; kandi ibyo yaremye byose byari bitunganye, biboneye kandi ari iby’igikundiro, 
kugeza igihe icyigomeke ruharwa cya mbere cyinjije icyaha. Satani ubwe ni umwanzi woshya 
umuntu gukora icyaha, kandi ngo nabishobora amurimbure; maze igihe azaba atagishidikanya 
ko yamaze kumuhindura uwe, nibwo azamujugunya mu rwobo yamucukuriye. Iyo abishobora 
yajyaga kurundanyiriza ikiremwamuntu uko cyakabaye mu rushundura rwe. Iyo imbaraga 
z'ijuru zitahagoboka, nta muhungu cyangwa umukobwa w “Adamu wajyaga kurokoka. 


Muri iki gihe, Satani arashakisha uko yatsinda abantu nk'uko yatsinze ababyeyi bacu ba 
mbere, ubwo yajegezaga icyizere bari bafitiye Umuremyi wabo maze akabatera gushidikanya 
ubwenge bw’°ubuyobozi bw"Imana, n'ubutabera bw'amategeko yayo. Satani n’intumwa ze 
bakwiza hose ko Imana igira nabi kubarusha, kugirango bahishe uburyarya n’°ubugome byabo. 
Umushukanyi ukomeye yihatira kugereka ubugome bwe buteye ubwoba n’imico ye kuri Data 
wo mu ijuru, kugira ngo yerekane ko yamusagariye amwirukana mu ijuru bitewe n'uko yanze 
gupfukamira uwo mutegetsi utonesha. Agaragariza isi ko bashobora kugira umudendezo 
bayobotse ubutegetsi bwe, kandi uwo mudendezo utandukanye n’ububata bashyizwemo 
n'amategeko-shingiro ya Yehova. Uko niko yatekerezaga kuzaba yegukanye abantu 
abatandukanyije n'Imana. 


Mbega uburyo bihabanye n'urukundo n'imbabazi, ndetse n'uko dutekereza ubutabera, 
gukwiza ihame ry'uko abanyabyaha bapfuye bari kubabarizwa mu muriro n’amazuku bihora 
bigurumana iteka ryose; kandi kubw'ibyaha byo muri ubu buzima bw'isi y'igihe gito, 
bagomba kubabazwa igihe cyose Imana izaba ikiriho. Nanone, izi nyigisho zabwirijwe henshi 
kandi na n'ubu ziracyigishwa mu matorero menshi ya Gikristo. Umunyabwenge umwe mu 
by'Iyobokamana yaravuze ati:“Kureba abantu bababarizwa mu muriro w'iteka, bizagwiza 
umunezero w’abera iteka ryose. Iyo babona abameze nka bo n’abavutse nk'uko nabo bavutse, 
bijanditse mu buhanya, maze bakitarura, ibyo bizagaragaza uburyo banezerewe.’”* Undi 
mwanditsi yakoresheje aya magambo: “Ubwo iteka ryo kurimbuka rizaba risutswe ku banze 
kumvira, umwotsi wo kubabazwa kwabo uzacumba iteka ryose, uzamuke imbere y’abagiriwe 
imbabazi, mu cyimbo cyo kugirira impuhwe abo banyamubabaro, bazavuga bati: “Amen, 
Haleluya! Muhimbaze Uwiteka!” 


Mbese inyigisho nk'izo zanditswe ku zihe mpapuro mu Ijambo ry'Imana ? Mbese 
abacunguwe nibagera mu ijuru ntibazaba bakigira impuhwe n'imbabazi, cyangwa ngo 
bagaragarize abantu baremanywe amarangamutima? Mbese ibi ntibihuje n’intekerezo 
z'abavuga ko umuntu w'umunyabwenge atagomba kugira amarangamutima cyangwa bikaba 
ubugome bwa kinyamaswa? Oya, oya izo si inyigisho zikomoka mu gitabo cy’Imana. 
Abanditse ayo magambo yavuzwe mbere hari ubwo baba ari abantu bize, abantu 

b'abanyakuri, ariko bakaba baratwawe ingamira n'ubucakura bwa Satani. Akabatera 
kugoreka amagambo yo mu Byanditswe, bakayasiga ibara bayasobanuza imvugo ikarishye 
n'uburyarya bya Satani, ariko bitari iby Umuremyi wacu. “Umwami Uwiteka aravuga ati: 
“Ndirahiye sinezezwa no gupfa k'umunyabyaha, ahubwo nezezwa n'uko umunyabyaha 
ahindukira akava mu nzira ye, maze akabaho; nimuhindukire, mugaruke muve mu nzira zanyu 
mbi. Kuki mwarinda gupfa?”. 7 


Mbese Imana byayungura iki turamutse twemeje ko ishimishwa no kubona abicwa rubozo 
ubudatuza; ikanezezwa no kumva kuniha n'imiboroga n'ibitutsi bitewe n’umubabaro 
w'biremwa byayo yajugunye mu birimi by'umuriro utazima ? Mbese ayo majwi 
y'umuborogo yahinduka indirimbo zinejeje mu matwi y'Inyarukundo rutarondoreka? Ibyo 
bivuze ko igihano cy’ umubabaro udashira ku banyabyaha, cyajyaga kwerekana uko Imana 
yanga icyaha cyo mwanzi watsembye amahoro na gahunda mu isi. Yoo! Mbega igitutsi giteye 
ubwoba! Nk'aho urwango Imana yanga icyaha, rwayitera kugihozaho iteka. Kuko, ukurikije 
inyigisho z'aba bahanga mu by'iyobokamana, iyica rubozo ‘rihoraho hatarimo ibyiringiro 
byo kubabarirwa uzarisha abababazwa, kandi igihe bagize umujinya bagatukana kandi 
bagasebanya, bazaba bongera imitwaro y'ibyaha iteka ryose. Icyubahiro cy’Imana 
nticyongerwa n'uko gukomeza kubaho no kwiyongera kw'ibyaha muri iyo mibabaro uko 
ibihe bihaye ibindi. 

Birenze ubushobozi bw’intekerezo za muntu kumenya neza ibibi bituruka ku buhakanyi 
buvuga ibyo kubabazwa by'iteka ryose. Idini ya Bibiliya yuzuye urukundo n'ineza, 
n'imbabazi ziyisendereye, yijimishijwe n'imigenzo, kandi itwikirizwa iterabwoba. Iyo 
twitegereje amabara y'ikinyoma Satani yambitse imico y'Imana, twatangazwa se n'uko 
Umuremyi wacu ugira imbabazi nyinshi atinywa, akanegurwa ndetse akanangwa n’abantu? 
Intekerezo zishishana z'uburyo abantu batekereza Imana zamaze kwamamara ku isi yose 
binyuze mu nyigisho zivugirwa ku ruhimbi zahinduye ibihumbi n'ibihumbi, amamiliyoni 
menshi y’abantu ahorana ibibazo by'ubuhakanyi. 


Inyigisho yo kubabazwa by'iteka ryose ni imwe mu nyigisho zipfuye zigize ya nzoga 
y'ibizira Babuloni yanywesheje amahanga yose. Kuba intumwa za Kristo zikwiriye kwemera 
kandi zikamamaza ubwo buhakanyi ku ruhimbi ruziranenge, nabyo ni iyobera rikomeye. 
Barihawe na Roma nk'uko bakiriye i sabato y'ibinyoma. Ukuri ni uko icyo kinyoma 
cyabwirijwe n'abantu bakomeye kandi beza; ariko umucyo werekeye iyo nyigisho 
ntiwabarasiye nk'uko waturasiye. Bazabazwa gusa umucyo wabarasiye mu gihe cyabo; natwe 
tuzabazwa uwaturasiye mu gihe cyacu. Nidutera umugongo ibihamya by’Ijambo ry’Imana, 
maze tukemera inyigisho zipfuye ngo n'uko basogokuru bacu bazigishije, tuzaba duciriweho 
iteka ryaciriwe kuri Babuloni; tuzanywa ku nzoga y'ibizira byayo. 


Abagize umubare munini wabo inyigisho zerekeye kubabazwa by’iteka ryose ryayobeje, 
berekejwe mu rindi futi ritandukanye n'iryo. Babona ko Ibyanditswe Byera bigaragaza ko 
Imana ari urukundo n'imbabazi, maze ntibizere ko yagenera ibiremwa byayo umuriro 

w'ikuzimu uzahora ugurumana iteka ryose. Ariko gukomeza kwemera ko ubusanzwe roho 
idapfa, babona nta bundi busobanuro ariko ku iherezo bakemeza ko abantu bose bazakizwa. 
Benshi babona imiburo yo muri Bibiliya nk'ibereyeho gutera ubwoba abantu ngo bumvire, 
maze ntibabone ko bishobora gusohozwa. Nuko rero, umunyabyaha ashobora kwiberaho 
yinezeza, atitaye ku mabwiriza y'Imana, maze ku iherezo, akiringira kuzakirwa n'Imana. 
Inyigisho nk'iyo yiratana imbabazi z'Imana, nyamara ikirengagiza ubutabera bwayo, icyayo 
ni ukunezeza irari ry `umutima wa kamere kandi igashishikariza abagome kugundira ibibi 
byabo. 


Kugira ngo herekanwe uburyo abizera ko isi yose izakizwa bagoretse Ibyanditswe Byera 
bashaka gushyigikira inyigisho zabo ziyobya, igikenewe gusa ni ugusubira mubyo ubwabo 
bivugiye. Mu ishyingurwa ry'umusore utari ufite idini abarirwamo, wari waguye mu 
mpanuka, Umubwiriza mpuzamahanga yatoranije isomo ryo mu Byanditswe Byera ku 
byerekeye Dawidi “amaze gushira umubabaro n'agahinda kubera urupfu rwa Amunoni, 
akumbura Abusalomu cyane.“ 8 


‘‘Nuko Umubwiriza aravuga ati: “Abantu bahora bambaza bati: Mbese iherezo ry’abava 
muri uyu mubiri ari abanyabyaha, bagapfa, ahari se bari mu businzi, bagapfana amakanzu 
yabo ariho ibizinga bitukura by’ubwicanyi bakoze bitameshwe, cyangwa bapfuye nk'uyu 
musore, batigeze kugira ukwemera cyangwa ngo banezezwe no kuba mu idini ni irihe? 
Dushimishwa n'Ibyanditswe, kuko bisubiza icyo kibazo giteye inkeke. Amunoni yari 
umunyabyaha ruharwa; yari yaranze kwihana, yari umusinzi, kandi mu businzi niho 
bamutsinze. Dawidi yari Umuhanuzi w'Imana; yagombaga kumenya ko Amunoni 
azamererwa nabi cyangwa azamererwa neza mu yindi si izaza. Umutima we washakaga 
kwerekana iki ? “Umutima w’Umwami Dawidi wifuzaga cyane Abusalomu: kuko yari amaze 
gushira umubabaro w'urupfu rwa Amunoni.” ““None se ubu duhereye kuri iyi mvugo twafata 
cyemezo ki? Ntabwo ari ukuvuga ko kubabara ubuziraherezo kudafite umwanya mu byo idini 
ryizera? Niko biri; kandi dusanga ko hano hari insinzi y'izo mpaka iherekejwe n’°umunezero 
mwinshi, no kumurikirwa kwinshi, n'ubugiraneza bwinshi bikomoka ku butungane 
n’amahoro atagira impinduka kuri bose. Yashize agahinda, abonye umuhungu we yapfuye. 
Mbese ni ukubera iki? Ni ukubera ko yarebesheje amaso ya gihanuzi, yashoboye kubona 
ikuzo ry'ahazaza kandi abonera kure cyane uwo muhungu we atandukanyijwe n’ibigeragezo, 
akize ingoyi y'uburetwa, yejejweho imyanda yose y' icyaha, kandi amaze gutunganywa rwose 
no kumurikirwa, yemererwa kuba mu ikoraniro ry’abazamutse mu ijuru n’imyuka inezerewe. 
Ibyishimo bya Dawidi byari ibyo uko gukurwa mu mubiri w’icyaha n’imibabaro, umuhungu 
we yakundaga, agiye mu cyumba cyo hejuru cyane, aho azamurikirwa n’Umwuka 
Muziranenge kuri roho ye icuze umwijima, aho intekerezo ze zizamurikirwa n'ubwenge buva 
mu ijuru n'urukundo ruzira iherezo kandi rudapfa, maze noneho agategurirwa kamere nshya 
yejejwe yo kwishimira ikiruhuko n'abaraganwa ijuru.‘ 


“Dukurikije ibi bitekerezo, twasa nk'abajya kwizera ko agakiza mvajuru ntacyo kadusaba 

y'iby'idini muri iki gihe. “Uko niko uwiyita umukozi wa Kristo ahora atondagura ikinyoma 
cya ya nzoka yo muri Edeni ati: “Ni ukuri ntimuzapfa”. Umunsi mwakiriyeho, amaso yanyu 
azahumuka maze muhinduke nk’imana”. “Avuga ko abanyabyaha ruharwa: Abicanyi, abajura 
n'abasambanyi, nyuma y’urupfu bategurirwa kwinjira mu munezero utazashira 


None se umubwiriza nk'uwo, ugoreka Ibyanditswe Byera bene iyo myanzuro ayikura he? 
Mu ngingo imwe gusa igaragaza uko Dawidi yishingikirije ku Mpuhwe. Umutima we yari 
awerekeje kuri Abusalomu kuko yari amaze gushira agahinda abonye ko umuhungu we 
yakundaga, Amunoni amaze gupfa”. Uko intimba Se yari afite yakomezaga kugabanuka uko 
iminsi yahitaga, ibitekerezo bye biva k’upfuye bigana k'ukiri muzima, wari watorongejwe no 
gutinya igihano cy'icyaha yakoze. Iki ni igihamya cy'uko inkoramahano, umusinzi 
nk’Amunoni, wahise ajyanwa aho yerezwa akimara gupfa kandi agategurirwa kubana 
n'abamarayika batacumuye! Amagambo anejeje y’amahimbano koko, agenewe gushimisha 
umutima wa kamere. Iyo ni inyigisho ya Satani ubwe, kandi yageze ku ntego yayo. Mbese 
tugomba gutangazwa n'uko, izi nyigisho z’ubugome zigwira ? 


Uburyo uwo mwigisha w'ibinyoma yakoreshaga, bugaragarira no mu mikorere y' abandi 
benshi. Batandukanya ijambo rimwe n'ayajyaga kuryumvikanisha kugira ngo ubusobanuro 
barihaye bube buhabanye cyane n’icyo ryavugaga; maze iyo mirongo iciwemo uduce 
ikagorekwa kandi igakoreshwa mu gushyigikira izindi nyigisho zidashingiye ku Ijambo 
ry" Imana. Ubuhamya bwatanzwe haruguru bw'uko Amunoni w'umusinzi ari mu ijuru, buhita 
bubeshyuzwa n’amagambo asobanutse kandi atarimo urujijo yo mu Byanditswe Byera ko nta 
musinzi uzaragwa Ubwami bw'Imana. 9 Uko niko abashidikanya n’abatizera, hamwe 
n'abahakanyi bahindura ukuri ibinyoma. Kandi abantu batabarika bayobejwe n'ubwo 
bucakura, none ubu bihishe mu rutare rwo kwishuka. 


Tyaba byari ukuri koko, ko roho z’abantu bose ziherako zijya mu ijuru mu gihe umwuka 
ubavuyemo, noneho twajya twifuza gupfa kuruta kubaho. Benshi bagiye bizera izo nyigisho, 
maze bagahita bashyira iherezo ku buzima bwabo. Igihe bagoswe n’amakuba, impagarara, no 
gucika intege, byakorohera benshi guca akagozi kangiritse k'ubuzima maze bakigira mu 
munezero w'isi izahoraho iteka. 


Imana yatanze ibihamya by’ukuri mu Ijambo ryayo ko izahana abica amategeko yayo. 
Abishuka ko Imana ari Inyambabazi nyinshi byatuma idasohoza ubutabera bwayo ku 
munyabyaha, bakwiye guhanga amaso ku Musaraba w’i Kaluvari gusa. Urupfu rw’ Umwana 
w'Imana w'umuziranenge ruhamya ko “ibihembo by'ibyaha ari urupfu”, kandi ko kwica 
amategeko y'Imana kwose gukwiriye guhabwa igihembo cyako. Kristo utigeze gukora 
icyaha, yahindutse icyaha kubw'umuntu. Yikoreye umutwaro w'ibicumuro, ahishwa mu 
maso ha Se, kugeza ubwo umutima we waciye maze ubugingo bwe burasandara. Uko 
kwitanga kose yabikoreye kugira ngo abanyabyaha bacungurwe. Nta hantu na hamwe 
umunyabyaha ashobora guhungira igihano cy'icyaha. Kandi umutima wose wanga kwakira 

icyo gitambo cy'agaciro kangana gatyo, aziyikorerera ku giti cye umutwaro n'igihano 
cy'ibyaha bye. 


Mureke turebe icyo Bibiliya yigisha cyerekeye abatubaha Imana n'abanga kwihana, abo 
ababwiriza mpuzamahanga bagenera ijuru nk’abaziranenge, n’abamarayika banejeje. 


“Ufite inyota nzamuha kunywa ku isoko y'amazi y'ubugingo nta kiguzi atanze”. 10 Iri 
sezerano ryahawe abafite inyota bonyine. Nta n’°umwe, keretse abumva ko bakeneye amazi 
y'ubugingo, maze bakayashaka bahombye ibintu byose, bazayahabwa. “Unesha azaragwa 
byose; nanjye nzaba Imana ye nawe abe umwana wanjye”. 11 Aha na none ibisabwa 
byarasobanuwe. Kugira ngo turagwe byose, dukwiriye guhangana n'icyaha kandi 
tukagitsinda. 


Uwiteka yavugiye mu muhanuzi Yesaya ati: “Nimubivuge: intungane zizagubwa neza”, 
““mkozi z’ibibi ziragowe, kubera akaga zirimo, zizahanwa hakurikijwe ibikorwa byazo.'“ 12 
“Nubwo umunyabyaha ashobora gukora ibikorwa bibi ijana akarenga akaramba, nzi neza ko 
abubaha Imana bazagubwa neza. Nyamara abagome bo ntibazagubwa neza, ntabazaramba, 
ahubwo bazayoyoka nk'igicucu, kuko batubaha Imana”13 Kandi Pawulo ahamya ko 
umunyabyaha aba yizigamiye umujinya uzaba ku munsi w'uburakari, ubwo amateka y'ukuri 
y'Imana azahishurwa, izitura umuntu wese ibikwiriye ibyo yakoze; “amakuba n'ibyago ni 
byo izateza umuntu wese ukora ibyaha.” 14 


“Mumenye ibi:Umusambanyi wese n'ukora ibiteye isoni n’umunya-mururumba ( nicyo 
kimwe no gusenga ibigirwamana), abo bose nta munani bazagira mu bwami bwa Kristo 
n'Imana”. 15 “Mugire umwete wo kubana n'abantu bose amahoro, njuwo kwezwa kuko 
utejejwe atazareba Umwami Imana”. 16 “Hahirwa abamesa amakanzu yabo, kugira ngo 
bemererwe kunyura mu marembo bakinjira mu Murwa w'Imana, bakarya ku mbuto z’igiti 
cy'ubugingo. Inyuma y'Uwo Murwa hazasigara abiyandarika n'abarozi, abasambanyi 
n'abicanyi, abasenga ibigirwamana n'abakunda kubeshya bakanariganya”. 17 


Imana yasobanuriye abantu imicombonera yayo, n'uburyo ifata icyaha. “Uwiteka anyura 
imbere ye, aravuga ati: Uwiteka, Uwiteka, Imana y'ibambe n'imbabazi itinda kurakara ifite 
kugira neza kwinshi n’umurava mwinshi, igumanira abantu imbabazi kugeza ku buzukuruza 
babo b’ibihe igihumbi, ibabarira gukiranirwa n’ibicumuro n'ibyaha.” “Azarimbura abagome 
bose”. 18 “Abacumura bo bazarimburirwa hamwe: iherezo ry’urubyaro rw umunyabyaha ni 
ugukurwaho.” 19 Imbaraga n'ubutware by'ingoma y'Imana, bizakoreshwa kugira ngo 
hatsembwe ubwigomeke; kandi ibizakoreshwa byose hatangwa ingororano mu butabera, 
bizakurikiza rwose imico mbonera y" Imana nk’inyambabazi, itinda kurakara, ifite kugira neza 
kwinshi. 


Imana ntihata ubushake cyangwa guhitamo k'uwo ari we wese. Ntabwo yishimira 
uyumvira abihatiwe. Ishaka ko ibiremwa yaremesheje intoke zayo biyikunda kuko ikwiriye 
gukundwa. Ishaka ko biyumvira kuko bifite ibitekerezo byo gushima ubuhanga bwayo, 

ubutabera bwayo, n'ubugiraneza byayo. Kandi abumva bose bafite iyi mico y'Imana 
bazayikunda kuko bazakomeza kuyegera bishimira imirimo yayo itangaza. 


Amahame y'ubugwaneza, imbabazi n'urukundo byabwirijwe kandi bikagaragarizwa mu 
mibereho y'Umukiza wacu, ni ishusho nyakuri y’ ubushake n’imicombonera y'Imana. Kristo 
yahamije ko nta cyo yigisha ku bwe uretse ibyo yatumwe na Se. Amahame y'ingoma y’ijuru 
ntiyanyuranyaga n’ibyo Umukiza yigishaga ngo: “Mukunde abanzi banyu”. Imana izakoresha 
ubutabera bwayo ku babi, ubutabera bubereye isi yose, ndetse bunabereye n’abacirwaho iteka. 
Yajyaga kubashimisha iyo ishobora kubikora itishe amategeko agenga ubutegetsi bwayo 
kandi yubahirije ubutabera bw'imico yayo. Ibagotesha impano z'urukundo rwayo, 
ibamenyesha amategeko yayo, ibaherekeresha impano z’imbabazi zayo; nyamara basuzugura 
urukundo rwayo, bigahindura ubusa amategeko yayo, kandi bakirengagiza imbabazi zayo. 
Nubwo bakomeza kwakira impano zayo, bakubahuka Uzitanga; banga Imana kuko bazi neza 
ko yanga urunuka ibyaha byabo. Imana yihanganira ubugoryi bwabo igihe kirekire; ariko ku 
iherezo, igihe cyagenwe kirageze, ubwo bazahabwa ibikwiranye n’ibyo bakoze. Mbese Imana 
izakomeza gutsitsurana n’abagome ? Mbese izabahatira gukora ibyo ishaka ? 


Abahisemo ko Satani ababera umuyobozi kandi bakayoborwa n'ububasha bwe, ntabwo 
biteguye guhagarara imbere y'Imana. Ubwibone, uburyarya, ubuhehesi, ubugizi bwa nabi 
byashoye imizi mu mico yabo. Mbese bashobora kujya mu ijuru bakahabana ubuziraherezo 
n'abo bangaga babasuzugurira mu isi ? Ukuri ntikuzigera kumvikana n'umunyabinyoma, 
ubugwaneza ntibuzanyura kwishyira hejuru n'ubwibone; ubutungane ntibuzumvikana no 
kwangirika; urukundo rutikanyiza ntirwanezeza uwikanyiza. Ni munezero ki ijuru ryaha 
ababaswe n’inyungu z’iby’isi? 


Mbese abagize imibereho igomera Imana mu isi, bateruwe uwo mwanya bakajyanwa mu 
ijuru, bakibonera ukwera kuharangwa, - ukuntu uriyo wese aba yuzuye urukundo, mu maso 
ha buri wese huzuye umunezero, bakumva hahanikiwe icyarimwe indirimbo zo gushima no 
gusingiza Imana n’ Umwana w'Intama, bakabona umucyo uhora urabagiranira mu maso 
y'abacunguwe uturuka ku Yicaye kuri ya ntebe- mbese abo bafite imitima y’urwango banga 
Imana, banga ukuri n'ubutungane, bashobora kwifatanya n'umutwe w'abamarayika 
b'abaririmbyi bo mu ijuru, bakaririmbana indirimbo zo gusingiza? Mbese aho bashobora 
kwihanganira ikuzo ry" Imana n’iry Umwana w’Intama? Oya, oya; bahawe igihe cy’imbabazi 
kugira ngo birememo imico mbonera y’abijuru; ariko ntibigeze bamenyereza intekerezo zabo 
gukunda ubutungane; ntibigize kwimenyereza imvugo y’ijuru, none barakererewe. Imibereho 
yabo yo kugomera Imana, ntiyatuma bajya mu ijuru. Ubutungane bwaho, ubuziranenge 
bwaho, n'amahoro yaho byababera iyica rubozo; ikuzo ry'Imana rikababera umuriro 
ukongora. Bakwifuza guhunga bakava aho hantu haziranenge. Bahamagarira urupfu 
kubarimbura kugira ngo bihishe amaso y'Uwabapfiriye akabacungura. Iherezo ry'ababi 
rizakurikiza amahitamo yabo ubwabo. Kuvutswa ijuru ni ubushake bwabo, naho ku ruhande 
rw’Imana, ni ugukiranuka n’imbabazi. 

Nka ya mazi y'umwuzure, umuriro wo kuri uwo munsi ukomeye, ugaragaza ukuri 
kw'Imana ko ababi batazarokoka. Ntabwo biteguye kuyoborwa n'ububasha bw'ijuru. 
Ubushake bwabo bagiye babukoresha mu kugomera Imana; none aho ubugingo bwabo 
bugeze ku iherezo, barakererewe kugarura ibitekerezo byabo mu ruhande bitamenyerejwe, 
bakererewe kuva mu byaha ngo bumvire Imana, bakererewe kuva mu nzangano ngo bajye 
mu rukundo. 


Kuba Imana yarazigamye ubugingo bwa Kayini wari umwicanyi, yahaye abantu bose 
icyitegererezo cy'amaherezo yo kwemerera umunyabyaha gukomeza kubaho iteka 
akiranirwa. Binyuze mu nyigisho za Kayini n’icyitegererezo cye, benshi mu bamukomotseho 
bakurikiye inzira yo gukiranirwa, kugeza “igihe ububi bw'abantu bukabya cyane ku isi, ” 
kandi ibyo abantu bibwiraga mu mitima yabo byakomezaga kuba bibi”. Mu maso y'Imana, 
isi nayo yari yarononekaye kandi yuzuye urugomo”. 20 


Kubw'imbabazi Imana igirira isi, yayitsembyeho ababi bose mu gihe cya Nowa. 
Kubw'imbabazi, Imana yatsembye abari batuye Sodoma barangiritse. Binyuze mu bishuko 
bya Satani, abigisha b'ibyo gukiranirwa baratwa bahora bayobora abandi kugomera Imana. 
Uko niko byari bimeze mu gihe cya Kayini, mu gihe cya Nowa, no mu gihe cya Aburahamu 
na Loti; kandi ni nako bimeze no mu gihe cyacu. Kubwo imbabazi ku batuye isi, ku iherezo 
Imana izarimbura abanze kwakira ubuntu bwayo. 


“Ibihembo by'ibyaha ni urupfu; ariko impano y'Imana ni ubugingo buhoraho muri Yesu 
Kristo Umwami wacu”. 21 Niba ubugingo buhoraho ari umurage ku bakiranutsi, noneho 
n'urupfu ni umugabane w'inkozi z'ibibi”. ” Imana yategetse Mose kubwira Abisirayeli ngo: 
“Dore uyu munsi ngushyize imbere ubugingo n'urupfu, ibyiza n'ibibi.”“ 22 Urupfu rwavuzwe 
muri iyi mirongo si rwa rundi Imana yabwiye Adamu, kuko abantu bose bagerwaho n’igihano 
cyo gucumura. Ni “urupfu rwa kabiri’ rwo kinyuranyo cy'ubugingo buhoraho. 


Kubera ingaruka z'icyaha cya Adamu, urupfu rwageze ku kiremwa muntu cyose. Bose 
bajya mu gituro. Ariko nk'uko byateganyijwe mu nama y’agakiza, bose bazasohorwa muri 
ibyo bituro. “Abapfuye bazazuka, abakiranutsi n’abakiranirwa;’* “nk'uko Adamu yokoje 
abantu bose urupfu, niko no muri Kristo bazahindurwa bazima”. 23 Ariko hari itandukaniro 
hagati y'ayo matsinda yombi y'abantu bazazuka. “Abari mu bituro bose bazumva ijwi rye, 
maze bazuke, abazaba barakoze ibyiza bazazukira ubugingo, na ho abazaba barakoze ibibi 
bazazukira gucirwaho iteka”. 24 “Abafite umugabane wo kuzuka kwa mbere barahirwa kandi 
ni abera”. Urupfu rwa kabiri ntirubasha kugira icyo rutwara abameze batyo”. 25Ariko 
abatihannye ngo bababarirwe ibyaha byabo kubwo kwizera, bazahanirwa gukiranirwa — 
“ibihembo by’ibyaha’‘. Hakurikijwe ibyo bakoze, ibihano byabo bizatandukanira ku gihe 
bizamara n'uko bizaba bingana; ariko iherezo igihano cyabo kizarangizwa n'urupfu rwa 
kabiri. Kuko ku Mana, kubera ubutabera bwayo n'imbabazi zayo nyinshi, ntibishoboka 
gukiriza umunyabyaha mu byaha bye, imubuza kubaho imibereho yahindanyijwe n'ibyaha, 
aho nawe ubwe yihamiriza ko adakwiriye kubaho. Umwanditsi umwe ayobowe n’ Umwuka 

w'Imana yaranditse ati: “Hasigaye igihe gito gusa, umunyabyaha ntiyongere kubaho, ni koko 
uzitegereza ahe umubure”. “Bazatwikirwa n'isoni, bibagirane by’iteka ryose. “” 26 


Iryo niryo herezo ry'icyaha n'amahano yose, n'umusaka byatejwe n'icyaha. 
Umunyazaburi yaranditse ati: “Warimbuye abanyabyaha, wasibanganyije amazina yabo iteka 
ryose, abanzi banjye bashizeho barimbutse iteka. “Ukurimbuka kw'iteka ryose kuje ku banzi 
bawe”. 27 Mu byahishuwe Umuhanuzi Yohana yitegereje ibyo ahazaza mu ijuru, yumva 
indirimbo isingiza Imana, nta murya n'umwe unyuranya watuma itakaza uburyohe bwayo. 
Ibyaremwe byose byo mu ijuru n'ibyo mu isi, byererezaga ikuzo ry'Imana. Nta na hamwe 
noneho hazumvikana imiborogo y'abantu batuka Imana kubera uburibwe, nta biremwa 
bigaragurikira mu irimbukiro, ngo humvikane urudubi rw'imiborogo yabo n'indirimbo 
z'abacunguwe. 


Ku rufatiro rw ikinyoma cy'uko kamere idapfa, hongerwaho n’inyigisho ivuga ko mu gihe 
abantu bapfuye hari ibyo bakomeza kumeya — iyo nyigisho, hamwe n'iyo kubabazwa 
by'iteka ryose, binyuranyije n'inyigisho zo mu Byanditswe Byera, bikanyuranya n'ukuri 
n'uko tubyumva nk'ikiremwamuntu. Hagendewe ku myizerere rusange y’'abantu, 
abacunguwe bari mu ijuru bamenya ikintu cyose gikorerwa hano ku isi, cyane cyane 
bakamenya uko incuti zabo basize hano ku isi zimerewe. Ariko se byatera munezero ki 
abapfuye, kumenya no kubona akaga n’uburibwe by’abariho, kubona abo bakundaga barimo 
gukora ibyaha, no kubabona bari mu gahinda, mu bahagaritse imitima, no mu mibabaro yo 
mu kubaho kwabo? Abacunguwe se bo, bashobora bate kugira umunezero bareba kandi 
bumva incuti zabo ziborogera ku isi ? Mbega ubugira nabi kwizera ko uwo mwanya umwuka 
ukiva mu mubiri, ubugingo bukomeza kugurumanira mu birimi by'umuriro w'iteka ryose! 
Mbega umubabaro utavugwa kubona abantu b’incuti zabo, bapfa batihannye bamanuka bajya 
mu bituro, bumva ko aho babashyize ari mu muriro waka ubutazima iteka ryose! Benshi 
bagiye banduzwa n'iyo nyigisho iteye ubwoba ! 


Ibyanditswe Byera bivuga iki kuri ibyo bintu ? Dawidi ahamya ko abari mu bituro, ntacyo 
bamenya. “Umwuka we umuvamo, agasubira mu butaka, uwo munsi imigambi ye ikaba 
ishize. ” 28Salomo nawe, atanga ubuhamya nk'ubwo agira ati, “Abazima bazi ko bazapfa: 
ariko abapfuye bo ntacyo bakizi. Urukundo rwabo n'urwangano rwabo n'ishyari ryabo, byose 
biba bishize, kandi nta mugabane bacyizeye mu bikorerwa munsi y’ijuru byose, kugeza ibihe 
byose. Kuko mu gituro aho uzajya nta mirimo, nta n’imigambi uzahabona, haba no kumenya 
cyangwa ubwenge”. 29 


Ku gisubizo cy'amasengesho ya Hezekiya, yongerewe indi myaka cumi n’itanu yo 
kubaho, maze uwo Mwami atura Imana ituro ry'ishimwe kubera imbabazi zayo 
zitarondoreka. Muri iyo ndirimbo ye yo gushima, yavuzemo impamvu imuteye kwishima 
muri aya magambo: “Kuko ikuzimu hatabasha kukogeza n'urupfu rutabasha kuguhimbaza, 
abamanuka bajya muri rwa rwobo ntibabasha kwiringira ukuri kwawe. Umuzima, umuzima 
niwe uzakogeza nk'uko nkogeza uyu munsi”. 30 Iyobokamana ryamamaye rigaragaza ko 


395 


Umwuka W'Imijyi Ibiri 





intungane zapfuye zimwe ziri mu ijuru, zinjiye mu munezero zikaba zishima Imana mu 
mvugo izahoraho iteka ryose; ariko Hezikiya we yavuze ko nta kuzo ritegerejwe ku bari mu 
bituro. Mu magambo ye, yemera ubuhamya bw’umunyazaburi aho yavuze ati, “Kuko upfuye 
atakikwibuka. Ninde uzagushimira ikuzimu? Abapfuye ntibashima Uwiteka, cyangwa 
abamanuka bajya ahacecekerwa.”'“ 31 


Petero ku munsi wa pentekote, yatangaje ko na Sogokuruza wacu Dawidi “yapfuye, 
agahambwa, ndetse ko n'ubu igituro cye kiracyari iwacu”. “Kuko Dawidi atazamutse mu 
ijuru”. 32 Kuba Dawidi ari mu gituro kugeza ku munsi wo kuzuka kw'abakiranutsi, byerekana 
neza ko abakiranutsi batajya mu ijuru iyo bapfuye. Ni kubw 'umuzuko w'abapfuye, no kubwo 
kuzuka kwa Kristo, umunsi umwe Dawidi azicara iburyo bw'Imana. 


Kandi Pawulo nawe yaravuze ati: “Niba abapfuye batazuka, ubwo na Kristo ntarakazuka: 
kandi niba Kristo atazutse, kwizera kwanyu ntikugira umumaro, ahubwo muracyari mu byaha 
byanyu. Kandi niba bimeze bityo, n’abasinziririye muri Kristo bararimbutse.” 33 Niba mu 
myaka ibihumbi bine, abakiranutsi bose bapfuye baragiye bajya mu ijuru, Pawulo yajyaga 
kuvugira iki ko niba kuzuka kutariho, ‘’abasinziriye muri Kristo barimbutse ?’* Umuzuko 
ntacyo waba ukimaze. 


Tindale wahowe kwizera kwe avuga yunganira inyigisho zerekeye abapfuye muri aya 
magambo: “Ndahamya neruye ko nta gihamya na kimwe kigaragaza ko abapfuye bahawe 
ikuzo risesuye nk’irya Kristo, cyangwa iryo Abamarayika b'Imana barimo”. Iyo nyandiko 
sinyizera; kuko iyo bizakumera bityo ndabona kwirirwa tubwiriza ibyo kuzuka kw'abapfuye 
ari impfabusa”. 34 


Ni ikintu kidashidikanywaho ko kwiringira ko umugisha udashira uhabwa abapfuye 
byateye abantu benshi guhinyura ihame rya Bibiliya ryerekeye umuzuko. Ibyo Adamu Clarke 
we yabibonye atya: “Inyigisho y'umuzuko igaragara nk'iyahawe agaciro cyane mu Bakristo 
ba mbere kurusha abo muri iki gihe! Mbese bimeze bite? Intumwa zakomezaga kwibanda ku 
muzuko, kandi zigakangurira abakurikira Kristo kugira umwete, kumvira n’umunezero ku 
bwawo. Muri iki gihe, ababasimbuye ntibashishikazwa cyane n'iryo hame. Nuko rero, 
intumwa zarabwirizaga, maze Abakristo ba mbere bakizera; n’°ubu turabwiriza, na none abo 
tubwirije bakizera. Nta nyigisho iri mu butumwa bwiza yibanzweho cyane; kandi nta nyigisho 
yo muri iki gihe tubwirizamo ihabwa agaciro gake!” 35 


Ibyo byarakomeje kugeza igihe ihame ritangaje ry”umuzuko ryijimishwa n' Abakristo bo 
muri iki gihe maze rita agaciro karyo. Nicyo cyatumye Umuyobozi umwe w'umunyedini 
yanditse atanga ubusobanuro ku magambo ya Pawulo yo mu 1 Abatesaloniki 4:13-18. ati: 
“Bitewe n'impamvu Zz'ibiduhumuriza, inyigisho y'uko abakiranutsi bafite amahirwe yo 
kudapfa, kuri twe ifashe umwanya w'inyigisho benshi bashidikanyaho ariyo kugaruka kwa 
Nyagasani. Iyo dupfuye nibwo Nyagasani aba agarutse. Icyo nicyo dukwiriye gutegereza, 
kandi nicyo dukwiriye kwitegura. Abapfuye bamaze kwigerera mu ikuzo rihebuje. 
Ntibagitegereje impanda yo gucirwa urubanza no guhabwa umugisha.” 

Ariko se igihe Yesu yari agiye gutandukana n’abigishwa be, ntiyababwiye ko bazaza aho 
ari ati “Ngiye kubategurira ahanyu', kandi ubwo ngiye kubategurira ahanyu, nzagaruka 
mbajyane iwanjye.’* 36 Na Pawulo aratubwira ati: “Kuko Umwami ubwe azaza amanutse ava 
mu ijuru aranguruye ijwi rirenga, hamwe n’ijwi rya Marayika ukomeye n'impanda y'Imana, 
nuko abapfiriye muri Kristo nibo bazabanza kuzuka, maze natwe abazaba bakiriho basigaye, 
duhereko tujyananwe nabo, tuzamuwe mu bicu gusanganira Umwami mu kirere. Nuko rero 
tuzabana n’Umwami iteka ryose”. Yongeraho n'aya magambo ati:” Nuko mumaranishe 
imibabaro kubwirana ayo magambo”. 37 Mbega uko aya magambo y'ihumure yavuzwe 
n'intumwa za Kristo atandukanye cyane n’ayavuzwe na wa mubwiriza wa rubanda, twigeze 
kuvuga! Uwo mubwiriza wa rubanda ahumuriza inshuti zimuteze amatwi, azizeza ko n’°ubwo 
umuntu yaba ari umunyabyaha ruharwa ku isi, igihe umwuka w'ubugingo bwe hano ku isi 
umushizemo, aherako yakirwa mu bamarayika bera. Ibiri amambu, Pawulo we aburira abizera 
ku byo kugaruka k'Umukiza, ubwo iminyururu y'ibituro izacika, abapfiriye muri Kristo 
bakazukira ubugingo buhoraho. 


Mbere y'uko hagira umuntu wemererwa kwinjira muri ya mazu meza yateguriwe 
abahiriwe, hazabanza kuba igenzura rya buri wese, kandi imico n’ibikorwa by’umuntu wese 
bigomba kunyuzwa imbere y'Imana. Bose bazacirwa imanza hakurikijwe ibyanditswe mu 
bitabo, maze bahabwe ingororano zikwiranye n’icyo umuntu wese azaba yarakoze. Urwo 
rubanza ntirucibwa mu gihe cyo gupfa. Mwitondere aya magambo ya Pawulo. “Yashyizeho 
umunsi wo gucira abari mu isi bose urubanza, kandi izarucisha umuntu yatoranyije, ibyo 
yabihamirije abantu bose ubwo yamuzuraga”. 38 Aha intumwa iragaragaza neza ko mu gihe 
kizaza hari umunsi washyizweho wo gucira isi urubanza. 


Icyo gihe Yuda we akivuga muri aya magambo: ” N’Abamarayika batarinze ubutware 
bwabo bahawe mbere, ahubwo bakareka ubuturo bwabo, ibarindira mu minyururu idashira 
no mu mwijima w'icuraburindi kugira ngo bacirweho iteka ku munsi ukomeye”. Na none 
kandi yakoresheje amagambo ya Henoki wa karindwi agira ati: “Dore Uwiteka yazanye 
n'inzovu nyinshi z'abera be, kugira ngo agirire bose ibihura n'amateka baciriweho”. 39 
Yohana ahamya ko yabonye abapfuye, aboroheje n’abakomeye, bahagaze imbere y'Imana; 
maze ibitabo birabumburwa, nuko abapfuye bacirwa imanza z'ibyanditswe muri ibyo bitabo”. 
40 


Ariko niba abapfuye bibereye mu munezero wo mu ijuru cyangwa bakaba bariho 
baborogera mu birimi by'umuriro ukongora w'ikuzimu, urubanza rwazaba ari urwo iki ? 
Inyigisho z'Ijambo ry'Imana kuri iri hame rikomeye ntabwo ari urujijo nta n’°ubwo 
zivuguruza; zishobora gusobanukira umuntu wese. Ariko se ni ntekerezo ki z'umuntu 
washyira mu gaciro akareba ubwenge cyangwa gukiranuka mu nyigisho z’iki gihe ? Mbese 
aho abakiranutsi, nyuma y'"isuzuma ry’ibyo bakoze mu gihe cy'uru banza bazabwirwa aya 
magambo y'ishimwe: “Nuko nuko mugaragu mwiza ukiranuka. Injira mu munezero wa 
Shobuja,” igihe bazaba bamaranye nawe imyaka myinshi ? Ese inkozi z’ibibi zizavanwa aho 


zimaze igihe zibabarizwa, zize kumva iteka zaciriweho mu magambo azasohoka mu kanwa 

k’Umucamanza mukuru ngo: “Nimuve aho ndi mwa bivume mwe, mujye mu muriro w'iteka” 
? 41 Yewe, mbega ikinegu! Bakojejwe isoni n’°ubuhanga no gukiranuka by’Imana!. 


Inyigisho ivuga ko ubugingo budapfa ni imwe mu nyigisho z'ibinyoma Roma yatiye mu 
idini rya gipagani, maze izinjiza mu idini rya gikristo. Martini Luther yashyize iyi nyigisho 
yo kudapfa kw'ubugingo mu mubare w’ ibihimbano bya kinyamaswa aremye ikirundo 
cy'imyanda y'amategeko ya Roma”. 42 Atanga ubusobanuro bw'amagambo ya Solomo yo 
mu Mubwiriza 9:5 y'uko abapfuye nta cyo bamenya, Umugorozi yaravuze ati:” Hari n’ahandi 
havuga ko uwapfuye adatekereza, ati aho nta mirimo, nta buhanga, nta bumenyi, nta bwenge 
bihaba. Solomo we yabonye ko upfuye asinziriye, kandi akaba ntacyo acyumva. Aho 
uwapfuye asinziririye, ntabara iminsi cyangwa imyaka, ariko ubwo bazakangurwa, bizamera 
nk’aho bamaze umwanya muto mu bitotsi.”“ 43 


Nta na hamwe mu Byanditswe Byera dusoma ko abakiranutsi bahabwa ingororano zabo, 
abakiranirwa bagahabwa ibihano byabo, igihe bapfuye. Abakurambere n’abahanuzi bagiye 
badafite ibyo byiringiro. Yesu n’abigishwa be ntacyo babivuzeho. Bibiliya yigisha yeruye ko 
abapfuye badaherako bajya mu ijuru. Igaragaza ko basinziriye kugeza ku munsi w'umuzuko. 
“Akagozi k'ifeza kataracika n’urwabya rw’izahabu rutarameneka, n’ikibindi kitaramenekera 
ku isoko, n'uruziga rutaravunikira ku iriba, ibitekerezo by’umuntu birayoyoka”. 44 Abajya 
ikuzimu bararuhutse. Nta cyo bamenya mu bikorerwa munsi y'izuba. Noneho rero, hahirwa 
abakiranutsi barushye bakaruhuka. Igihe cyaba kigufi cyangwa kirekire, kuri bo, ni nk’akanya 
gato. Barasinziriye; bazakangurwa n'impanda y'Imana ibahamagarira kubaho mu ikuzo 
ritagira iherezo. ” Kuko impanda izavuga, abapfuye bazuke ubutazongera kubora. Ariko uyu 
mubiri ubora numara kwambikwa kutabora, n'uyu upfa numara kwambikwa kudapfa, nibwo 
hazasohora rya jambo ryanditswe ngo “Urupfu rumizwe no kunesha”. 45 Ubwo 
bazakangurwa mu bitotsi bikomeye babayemo, batangire gutekereza aho basize. Uburibwe 
bwabo buheruka bwari ubw'urupfu; na ho ibitekerezo byabo biheruka bibe ibyo uko bari 
baremerewe n'imbaraga z’igituro. Ubwo bazaba basohotse mu bituro, umunezero wabo wa 
mbere uzumvikanira mu ndirimbo yinsinzi igira iti: Wa rupfu we, urubori rwawe ruri he? Wa 
gituro we kunesha kwawe kuri he?’ 

IGICE CYA 34 — MBESE ABACU BAPFUYE BASHOBORA KUVUGANA 
NATWE? 


Nk'uko Ibyanditswe bivuga, umurimo w’abamarayika baziranenge, ni ukuri guhumuriza 
kandi gufite agaciro gakomeye kuri buri muyoboke wa Kristo wese. Ariko inyigisho za 
Bibiliya kuri iyi ngingo, zagiye zipfukiranwa kandi zikagorekeshwa amafuti y'iyobokamana 
ryamamaye. Inyigisho yo kudapfa kwa roho, yakomowe bwa mbere mu bucurabwenge 
bw'idini ya gipagani, no mu gihe cy”umwijima w'ubuhakanyi bukomeye hinjijwe iyo 
nyigisho mu myizerere ya Gikristo, hakurwaho ukuri kwa Bibiliya kwigisha kweruye ko 
“abapfuye nta cyo bamenya. ” Benshi baje kwizera ko imyuka y'abapfuye “ari bo myuka 
yoherezwa gukora umurimo wo gufasha abazaragwa agakiza.'“ Nyamara kandi Ibyanditswe 
Byera bivuga imibereho y’abamarayika bo mu ijuru, ndetse n’uruhare rwabo mu mateka ya 
muntu mbere yo gupfa kw’ikiremwa muntu. 


Inyigisho zivuga ko upfuye akomeza kugira intekerezo nzima, cyane cyane izizera ko 
imyuka y'abapfuye igaruka gukorera abantu bazima, nizo zatunganyirije inzira gusengwa 
kw'imyuka mibi muri iki gihe. Niba abapfuye bemererwa kujya imbere y'Imana 
n'abamarayika bera, kandi bakagira amahirwe yo kugira ubwenge buruta ubwo bari bafite 
batarapfa, ni kuki batagaruka mu isi kumurikira no kwigisha abakiri bazima? Niba nk’uko 
byavuzwe n'ibyamamare mu by'iyobokamana, abapfuye baza bakaganira n’incuti zabo 
basize ku isi, kuki batemererwa kuvugana nabo ngo bababurire bareke ibibi, cyangwa ngo 
babahumurize mu mibabaro yabo? Ni kuki abizera ko abapfuye baba bumva, batemera 
ibibabayeho nk’umucyo uturuka mu ijuru, babwiwe n'imyuka ifite ikuzo? Ubwo buryo 
bugaragara nkaho ari ubuziranenge, nibwo Satani akoresha kugira ngo ashohoze imigambi 
ye. Abamarayika bacumuye bamukorera bihinduye intumwa zivuye mu isi y'abapfuye. Iyo 
bavuga ko baje guhuza abapfuye n'abazima, umutware w’ibibi byose agakoresha 
ubuhendanyi bwe ngo ahindure intekerezo z’abantu bazima. 


Afite ubushobozi bwo kuzanira abantu, amashusho y’incuti zabo zapfuye. Uko kwigana, 
agukorana ubuhanga buhanitse; uko umuntu yasaga, amagambo ye, ijwi rye, ibyo byose 
bigaragazwa mu buryo butangaje. Abenshi birema agatima ko abo bakunda bibereye mu 
munezero w'ijuru, maze kubwo kudatahura akaga barimo, bagategera amatwi “imyuka 
iyobya n'inyigisho z’abadayimoni.”‘ 


Iyo bamaze kwizezwa ko abapfuye bagaruka kubasura bakavugana nabo, Satani atuma 
abo bagaragara nk'abagiye mu bituro, batiteguye. Bavuga ko banezerewe mu ijuru kandi 
bakaba bafiteyo imyanya y’icyubahiro, noneho amafuti akigishwa hose ko nta tandukaniro 
riri hagati y'abakiranutsi n’abakiranirwa. Abo biyise abashyitsi bavuye mu isi y'abapfuye, 
rimwe na rimwe batanga imiburo isa n'ukuri. Iyo bamaze gufata imitima yabo, baherako 
bagatanga inyigisho zitesha agaciro ukwizera ko mu Byanditswe Byera. Kubwo kwerekana 
ko bitaye cyane ku mibereho myiza y’incuti zabo ku isi, baboneraho umwanya wo kwinjiza 

amafuti ateje akaga gakomeye. Kuba rimwe na rimwe bavuga iby’ukuri, kandi hakaba n’igihe 
bashobora guhanura ibizabaho mu gihe kizaza, bigatuma amagambo yabo amera nk’ayo 
kwiringirwa; maze inyigisho zabo z'ibinyoma zikemerwa uko zakabaye n'imbaga y’abantu 
benshi, kandi zikizerwa nk'aho ari ukuri kudashidikanywaho ko muri Bibiliya. Amategeko 
y'Imana ntiyitabweho, Mwuka w'ubuntu bw'Imana agasuzugurwa, amaraso y'isezerano 
akabarwa nk'ikintu cyanduye. Imyuka mibi ihakana ubumana bwa Kristo kandi igashyira 
Umuremyi mu rwego rumwe nayo. Nguko uko icyigomeke kabuhariwe cyihinduranya iyo 
kigabye igitero cyo kurwanya Imana, mu ntambara yatangiriye mu ijuru igakomereza mu isi, 
ikaba imaze hafi y'imyaka ibihumbi bitandatu. 


Benshi bihatira gusobanura uko imyuka yigaragaza bakoresheje abantu biyita ko 
bashobora kuba abahuza b’abazima n'abapfuye. Ariko n’ubwo mu by'ukuri ingaruka y'Tubwo 
buhendanyi zikomeza kwihishahisha nk’aho itariho koko, hari ubwo yishyira ku mugaragaro 
isa n'"imbaraga zidasanzwe. Imvugo y'amayobera yatangiye gukoreshwa n'abasenga imyuka 
bo muri iki gihe, ntabwo ari ikomoka k’ubuhendanyi bw'abantu cyangwa ubucakura, ahubwo 
ni umurimo w'abamarayika babi, batangije wo guheza mu gihirahiro abantu ngo barimbuke. 
Benshi bazagwa mu mutego wo kwizera ko imyuka mibi ari ibikorwa by’abantu biyoberanya; 
igihe bakorera ibitangaza byabo mu maso y'abantu, bo babona ko ari ibintu bisanzwe, 
bazayoba kuko bazageza igihe bemera ko abakora ibyo, babikoreshwa n’imbaraga ikomeye 
ivuye ku Mana. 


Bene abo bantu ntibita ku buhamya bwo mu Byanditswe Byera busobanura ibitangaza 
bikorwa na Satani n’abamarayika be. Abapfumu ba Farawo bafashijwe na Satani, bashoboye 
kwigana umurimo w'Imana. Pawulo ahamya neza ko mbere yo kugaruka kwa Kristo, 
hazabanza kwigaragaza imbaraga za Satani zimeze zityo. Kugaruka kw' "Umwami Yesu 
kuzabanzirizwa no “gukora kwa Satani gufite imbaraga zose n'ibimenyetso n'ibitangaza 
by'ibinyoma.'“ 1 Kandi n'Intumwa Yohana, yerekana uko mu minsi y’imperuka hazaduka 
imbaraga zikora ibitangaza, yaravuze ati: ” Kandi ikora ibimenyetso bikomeye, imanura 
umuriro uva mu ijuru ugwa mu isi mu maso y’abantu. Iyobesha abari mu isi ibyo bimenyetso 
yahawe gukora.” 2 Nta kwiyoberanya guhanuwe hano. Abantu bashukwa n'ibitangaza 
abakozi ba Satani bakora kubera imbaraga bahawe, ntabwo ari ibyo bagerageza gukora. 


Umutware w'umwijima wahereye kera kose akoresha ubuhanga bwe mu murimo wo 
kuyobya abantu, agena ibishuko akurikije n’ inzego z’abantu bose n’ibihe barimo. Ku bantu 
b'abanyabwenge kandi bajijutse, abayobesha imyuka yo mu rwego ruhanitse mu by’ubwenge, 
maze bikamushoboza kubona benshi akururira mu mutego we. Ubwenge butangwa n'imyuka 
mibi ni ubwavuzwe n'intumwa Yakobo, aho yerekana ko “Bene ubwo bwenge sibwo 
bumanuka buvuye mu ijuru, ahubwo ni ubw'si, ni ubw'inyamaswa bantu ndetse ni 
ubw’abadayimoni.’* 3 Nyamara uwo mushukanyi ukomeye yiyoberanya iyo abonye ko ari 
byo bimuhesha kugera ku cyo agambiriye. Uwashoboye kwigaragaza imbere ya Kristo mu 
butayu bw’ibigeragezo, yambaye kurabagirana kw’abaserafi bo mu ijuru, asanga abantu mu 


buryo bukurura amaso, ameze nka marayika w'umucyo. Yitwaza impamvu igaragaza 
400 


Umwuka W'Imijyi Ibiri 


insanganyamatsiko zihambaye; anezezwa no kubategesha ibintu by’igiciro cyinshi; kandi 
agakora urutonde rw’ibyo bakunda abigaragaza nk'aho abakunze kandi abitayeho. Atera 
intekerezo guhora zitekereza ibintu byo mu rwego rwo hejuru, agatera abantu kwiratana 
ubwenge bwabo kugira ngo basuzugure Imana Ihoraho mu mitima yabo. Icyo kiremwa 
cy'ikinyambaraga cyashoboye kujyana Umucunguzi w'isi mu mpinga y’umusozi muremure 
cyane, kikamwereka ubwami bwose bwisi n'ikuzo ryabwo, niko gitegesha abantu 
ibigeragezo kikagoreka ibitekerezo by’abatishingikirije ku mbaraga y’ijuru. 


Satani ashukashuka abantu muri iki gihe nk'uko yashukashutse Eva muri Edeni, 
akamubwirana ineza kugeza ubwo yifuza kugira ubwenge atemerewe, akamuteramo umutima 
w'inarijye no kwishyira hejuru. Kwifuza ibibi nibyo byamugushije, akaba ashaka ko ari nabyo 
arohesha abantu mu irimbukiro. Aramubwira ati: “Muzamera nk’Imana” “mumenye icyiza 
n'ikibi.” 4 Inyigisho zerekeye ibyo gusenga imyuka zigisha ko umuntu ari ikiremwa 
gikomoka kw'ihindagurika ry'ibinyabuzima; kandi ko kuva cyabaho cyagenewe kuzagera 
aho gihinduka kugeza aho kiba nk'Imana. Ubundi kandi zikavuga ko umuntu wese azicira 
urubanza ntazarucirwa n'undi. “ Urubanza ruzaba ari urw'ukuri, kuko ari ukurwicira.... Intebe 
y Ubwami iri muri mwe." Intekerezo ze zimaze gusabwa n'iby'imyuka, umwigisha 
w'abizera imyuka yaravuze ati: “ Bavandimwe, abo bose bari mu rugendo bataragera ku Mana 
by'ukuri. ” Undi nawe yarahamije ati: “Ikiremwa cyose gikiranuka kandi kiboneye Kristo”. 


Nuko rero, mu mwanya w'ugukiranuka n'ubutungane by’Imana Ihoraho, ariyo ikwiriye 
gusengwa; mu mwanya w'ubutungane nyakuri bw'amategeko yayo, ariyo rugero 
rw’ubutungane nyakuri abantu bakwiriye kugenderaho, Satani yabisimbuje kamere y’icyaha 
ya mwene muntu kugirango abe ariwe usengwa, abe ariwe gusa uca imanza, akaba ari nawe 
rugero rw’imico mbonera. Ibyo rero si amajyambere, ahubwo ni ukudindira. 


Ni itegeko muri kamere y'umutima no mu y'iby'Umwuka ko duhindurwa n'ibyo 
dutumbiriye. Ibitekerezo byacu ubwabyo bigendera kubyo byerekejweho. Bigera aho bigasa 
n’iby’abo dukunda kandi twubaha. Umuntu ntazigera azamuka ngo arenge urugero rwe rwo 
kwera cyangwa rw’ineza cyangwa urw' ukuri. Niba inarijye ari yo agira nyambere, ntazigera 
arenga aho. Ahubwo, azakomeza guhenebera. Ubuntu bw'Imana bwonyine nibwo bufite 
imbaraga zo kuzahura umuntu. Ariko iyo agumye uko ari, nta kabuza ibye bizacurama. 


Kuri nyamwigendaho, ukunda ibimunezeza, urarikira, ibyo imyuka ubwayo yiyerekana 
ubwayo mu buryo bwiyoberanyije, kuruta uko yiyereka mu buryo bweruye kandi buhanitse; 
muri ubwo buryo umuntu wese abonamo ibihwanye n'ibyo ararikiye. Satani yiga imiterere 
y'umuntu wese akamenya aho afite intege nke, akamenya n'ibyaha byose bikunda 
kumutsinda, akabyitaho kugira ngo ataza kubura akanya ko kubimugushamo. Agerageresha 
abantu gukabya mu byo amategeko, kubwo kutirinda, akabatera gucika intege z'umubiri, 
iz'ubwenge, n'imbaraga z'ibya Mwuka. Yarimbuye kandi n'ubu aracyarimbura ibihumbi 
byinshi, ahereye ku byo kamere yabo irarikiye, ibyo bikonona kamere y'umuntu uko 
yakabaye. Kandi kugira ngo arangize umurimo we, akoresheje imyuka, ahamya ko “ubwenge 

nyakuri bushyira umuntu hejuru y'amategeko yose;” ko “uko umuntu ari kose, ari imbonera’; 
ko “Imana idaciraho iteka;” kandi ko ibyaha byose bikozwe, ntakibi kibirangwamo.'“ Iyo 
abantu bamaze kugera ku rwego rwo kwizera ko irari ari itegeko risumba ayandi, ko umuntu 
wese yigenga, kandi ko ibyo umuntu ariwe bireba gusa, ninde watangazwa n’ ukwangirika 
ndetse n'ibibi byaduka impande zose? Benshi bafite ishyushyu ryo kwemera inyigisho 
zibasigira umudendezo utuma bayoboka ibyo imitima yabo irarikiye. Intwaro zatumaga yifata 
yazeguriye irari, imbaraga z'ubwenge n'iz'ibya roho yabuhariye kwifuza kwa kinyamaswa, 
maze Satani akanezezwa no gukoranyiriza ibihumbi byinshi by'abantu biyita abigishwa ba 
Kristo mu rushundura rwe. 


Ariko nta n'Tumwe ukwiriye gushukwa n’ibyo imyuka mibi ivuga. Imana yatanze umucyo 
uhagije kugira ngo ubabashishe kuvumbura uwo mutego. Nk'uko byamaze kugaragazwa, 
inyigisho z’urufatiro rw imyuka iyobya zihanganye n'amahame y'ukuri kw'"Ijambo ry’ Imana. 
Bibiliya ivuga yeruye ko abapfuye ntacyo bamenya, ko imigambi yabo iba irangiye; bakaba 
batakigira umugabane mu bikorerwa munsi y'izuba; ntibashobora kumenya umubabaro 
cyangwa umunezero w’abakunzi babo basize mu isi. 


Niyo mpamvu, Imana yabuzanyije yeruye kugerageza kugirana ibiganiro n'imyuka 
y'abapfuye. Mu gihe cy’ Abaheburayo hari hariho itsinda ry” abantu babyiyemereraga, nk’uko 
abanyamyuka babikora muri iki gihe, bagirana umushyikirano n'abantu bapfuye. Ariko iyo 
“myuka imenyerewe’, kwitwa “abashyitsi baturuka mu yandi masi’‘, Bibiliya ivuga ko “ari 
imyuka y’abadayimoni.’* Umurimo wo gushyikirana n’`imyuka mibi, wavuzwe ko ari ikizira 
k'Uwiteka, kandi wabuzanyijwe ku mugaragaro ko uhanishwa igihano cy'urupfu. 5 Izina 
nyaryo ry'umurozi riragayitse muri iki gihe. Guhamya ko abantu bashobora kugirana 
ibiganiro n'imyuka y'abadayimoni, bifatwa nk'ibihimbano byo mu gihe cy'imyaka 
y'umwijima. Nyamara, inyigisho zo gusenga imyuka mibi, zimaze kugira abayoboke 
ibihumbi amagana, ndetse za miliyoni nyinshi z'abantu, bakoresheje ubumenyi mu bya 
siyansi, mu bushakashatsi bwabo, bigarurira amatorero, maze zishyirwa mu mategeko 
y'ubuyobozi ndetse no mu nkiko z'abami — igishuko gikwiriye ku isi yose nta kindi 
n’icyongera kubyutsa, mu bundi bushukanyi bushya bw'ubushitsi n'ubupfumu, ari byo 
byaciriweho iteka guhera kera kose. 


Iyo hatabaho ibindi bihamya bigaragaza imico nyakuri y'imyuka iyobya, byajyaga kuba 
bihagije ku Bakristo kumenya ko nta tandukaniro riri hagati yo gukiranuka n’icyaha, hagati 
y'ubupfura n'ubutungane by’ intumwa za Kristo n'ukwangirika kw'abakozi ba Satani. Iyo 
Satani yerekana ko ababi bari mu ijuru kandi bahafite imyanya ikomeye cyane, aravuga ati: 
“Uko waba umugome kose; n'ubwo waba wizera cyangwa utizera Imana n’ijambo ryayo. 
Winezeze uko ushaka; ijuru ni iryawe”. Abigisha b’iby’imyuka mibi baravuga bati: Umuntu 
wese ukora ibyaha ni mwiza imbere y’Uwiteka, kandi irabanezererwa; cyangwa bati: Imana 
ica imanza iri he?” 6 Ijambo ry'Imana riravuga riti: “Bagushije ishyano abita ikibi icyiza 
n’icyiza bakita ikibi, umwijima bawushyira mu cyimbo cy’umucyo n'umucyo bakawushyira 
mu cyimbo cy'umwijima”. 7 

Imyuka iyobya yihindura nk'intumwa za Kristo kugira ngo ivuguruze ibyo zanditse 
ziyobowe n'Umwuka Muziranenge zikiri ku isi. Iyo myuka mibi ihakana ko Bibiliya ikomoka 
ku Mana, maze igakuraho urufatiro rw'ibyiringiro bya gikristo kandi ikazimya umucyo 
umurika mu nzira ijya mu ijuru. Satani akora ku buryo abantu bizera ko Bibiliya ari 
ibihimbano, cyangwa ari igitabo cyo mu gihe cy’iremwa ry'umuntu, ariko ubu kidakwiriye 
kwitabwaho cyane, cyangwa gikwiye kurekwa kuko kitakijyanye n’igihe. Maze akifashisha 
ibyo imyuka mibi kugira ngo yigarurire umwanya w’Ijambo ry’Imana. Uyu niwo muyoboro 
akoresha; muri ubu buryo ashobora gutumaabantu bizera ibyo ashaka. Igitabo cyagombaga 
kumuciraho iteka n’abayoboke be, agishyira mu bwihisho aho ashaka; Umukiza w'abari mu 
isi agahindurwa nk’umuntu usanzwe. Kandi nk'uko umusirikare w’ Umunyaroma wari urinze 
igituro cya Yesu yakwije ibinyoma by'uko Yesu atazutse, nk'uko yari yohejwe n’abatambyi 
n'abakuru b’idini, niko n’abizera imyuka mibi bakwiza hose ko nta gitangaje mu mibereho 
ya Yesu Umukiza wacu. Bamaze kujijisha abantu ku bya Yesu, bashyushya inkuru 
z'ibitangaza bakora ubwabo bavuga ko birenze kure cyane imirimo ya Kristo. 


Ni iby'ukuri koko muri iki gihe, imyuka iyobya irarushaho kwihinduranya, igatwikira 
imwe mu migambi ikomeye yayo, ikiyerekana mu ishusho ya gikristo. Nyamara amagambo 
bahereye kera kose bavugira ku ruhimbi no mu binyamakuru babwira rubanda, yerekana neza 
abo ari bo. Izo nyigisho ntizishobora guhakanwa cyangwa ngo zihishwe. 


Ndetse n'uko zigaragaza muri iki gihe, bitandukanye cyane n'uko zajyaga kwihanganirwa 
iyo zigaragaza nka mbere, kuko ziteye ubwoba bitewe n'ubushukanyi n’ ibinyoma 
byuzuyemo. Igihe mbere hose iyo myuka iyobya yahakanaga Kristo na Bibiliya, muri iki gihe 
bwo ihamya ko ibemera bombi. Nyamara Bibiliya ihabwa ubusobanuro bwo kunezeza abafite 
imitima itarababyawe ubwa kabiri, ukuri kwayo ntikugire impinduka kuri bo. Urukundo 
rwibandwaho nk’umuco w'Imana uruta iyindi yose, nyamara ruteshwa agaciro hagendewe ku 
marangamutima, ntihabeho itandukaniro rigaragara ry’icyiza n’ikibi. Ubutabera bw’ Imana, 
uko yanga icyaha, ibisabwa ku mategeko yayo yera, byose ntibibe bicyitabwaho. Abantu 
bigishwa ko Amategeko y'Imana ari inyandiko zipfuye. Ibitekerezo bishimishije, n’ibikorwa 
by'ubupfumu bitwara intekerezo z’abantu, maze bigatuma banga Bibiliya kandi ariyo rufatiro 
rwo kwizera kwabo. Bihakana Kristo bivuye inyuma nk’uko byabaye mbere; nyamara Satani 
yahumye abantu amaso kugira ngo badatahura imitego ye. 


Hari bake gusa bashobora kumenya imbaraga y'ibishuko by'imyuka iyobya n'akaga 
kazanwa no kuyikururira. Benshi bagerageza kuyikururira bashaka kwimara amatsiko gusa. 
Ntabwo baba bayizeye rwose kandi bagenda bomboka kuko baba bafite ubwoba bwo 
kuyiyoboka burundu ngo bategekwe nayo. Nyamara bagendagenda mu cyanya 
cyabuzanyijwe, maze umurimbuzi agakoresha imbaraga ze, ahereye ku byo bifuza. Iyo 
bamaze kwegurira intekerezo zabo kuyoborwa na we, abahindura iminyago ye. Ku mbaraga 
zabo rero ntibashobora kumwigobotora. Nta kindi uretse gusa imbaraga y'Imana, itangwa 
nk'igisubizo cy'amasengesho avuye ku mutima wizeye, ni yo ishobora kugobotora imitima 


yafatiwe muri uwo mutego. 

Abantu bose bagundira ibyaha, cyangwa bagakora ibyaha nkana, baba bihamagariye 
ibishuko bya Satani. Bitandukanya n'Imana ubwabo kandi bakivana mu cyanya cy'uburinzi 
bw'abamarayika b'Imana; kandi igihe umurimbuzi abateze ikigoyi, basigaye batakigira 
ikibakingira, baherako bakagwa rugikubita. Abiyegurira gutegekwa n'imbaraga za Satani, 
ntibabasha kumenya iherezo ry'ubugingo bwabo. Iyo bamaze kurunduka, umushukanyi 
abagira igikoresho cyo kuroha abandi mu irimbukiro. 


Umuhanuzi Yesaya we yaravuze ati: “Abantu bazababwira kugisha inama abapfumu 
n'abashitsi, banwigira kandi bakongorera. Barabaza bati, “mbese abantu ntibari bakwiriye 
kwiyambaza imana zabo, bakagisha inama abapfuye bagirira abazima? Muzabasubize muti, 
Nimugarukire amabwiriza y'Uhoraho n’inyigisho ze. Utazabikurikiza, ntazongera kubona 
umuseke weya.” 8 Iyo abantu bagira ubushake bwo kwakira ukuri nk'uko kuri mu 
Byanditswe, ku byerekeye kamere y’ umuntu n’imibereho y’abapfuye, bajyaga kuzabona mu 
mivugire no mu myitwarire y'abanyamyuka imbaraga za Satani zikora ibimenyetso 
n'ibitangaza biyobya. Ariko mu cyimbo cyo kureka ibinezeza imitima yabo ya kamere, 
n'ibyaha batonesheje, abantu benshi bahitamo guhumiririza amaso yabo mu mucyo kugira 
ngo bakomeze inzira zabo z'umwijima, bakirengagiza imiburo, igihe Satani we abatega 
imitego, ashaka kubahindura umuhigo we. “Kuko batemeye gukunda ukuri ngo bakizwe, 
nicyo gituma Imana izaboherereza ubuyobe bukomeye cyane butuma bemera ibinyoma”. 9 


Abahakana inyigisho z'imyuka mibi, ntibaba barwana n'abantu gusa, ahubwo baba 
banarwana na Satani n’abamarayika be. Baba binjiye mu rugamba bahanganyemo n’ubutware 
n’imbaraga z'imyuka mibi y'ahantu ho mu ijuru. Satani ntazabavirira na gato, keretse 
atsimbuwe n'imbaraga y'intumwa zo mu ijuru. Abantu b'Imana bakwiriye kwitegura 
guhangana nawe, nk'uko Umukiza wacu yabigenje, akoresheje, “Handitswe ngo”. Muri iki 
gihe, Satani nawe ashobora gutondagura ibyanditswe nk'uko yabikoze mu gihe cya Kristo, 
maze akagoreka inyigisho zera kugira ngo akomeze ubushukanyi bwe. Abashaka guhagarara 
bashikamye muri iki gihe cy'ibigeragezo bikomeye, bakwiriye kuba basobanukiwe 
n'ubuhamya bwo mu Byanditswe Byera. 


Benshi bazagendererwa n’imyuka y'abadayimoni, bihinduye nk’abantu babo bakundaga 
cyangwa incuti zabo, maze bavuge ibyo ubuhakanyi buteye ubwoba. Abo bashyitsi 
bazigaragaza nk'abadufitiye impuhwe kandi bakore ibitangaza kugira ngo bashyigikire 
imigambi yabo. Dukwiriye kwitegura guhangana nabo twitwaje ukuri kwa Bibiliya, duhamya 
ko abapfuye ntacyo bamenya kandi ko abo ari imyuka y'abadayimoni. 


N'ukuri “isaha y'amakuba iradutegereje, ayo makuba agiye kuzakwira isi yose ngo 
agerageze abatuye isi.” 10 Abazaba badafite kwizera gushingiye ku ijambo ry’Imana 
bazatsindwa. Satani arakoresha imitego yose yo gukiranirwa, kugira ngo yigarurire abana 
b'abantu, kandi imitego ye ntizacogora. Ariko ashobora gutsinda gusa ari uko abantu 
bamwemereye. Abashishikarira kumenya ukuri, bagaharanira kweza imitima yabo, binyuze 
mu kumvira, bakora uko bashoboye kose ngo bitegure iyo ntambara, bazabonera uburinzi 

budashidikanywa mu Mana y'ukuri. “Kuko witondeye ijambo ryo kwihangana kwanjye, 
nanjye nzakurinda”, iryo ni isezerano ry Umukiza. Yajyaga kohereza bidatinze buri mu 
marayika uvuye mu ijuru kurinda abantu bayo, aho kugira ngo umuntu umwe gusa uyiringira 
atsindwe na Satani. 


Umuhanuzi Yesaya agaragaza igishuko giteye ubwoba kizaza ku banyabyaha kigatuma 
bibwira ko batazagerwaho n'urubanza rw'Imana agira ati: “Twagiranye isezerano n'urupfu, 
kandi twuzuye n'ikuzimu, igihe ibyago bizasandara ku isi bigahitana igihugu, ntibizatugeraho 
kuko twiboneye ubuhungiro mu binyoma, tukaba twihishe mu buryarya”. 11 Muri iryo tsinda 
harimo abantu banze kwihana, nyamara bakirema agatima ubwabo ko nta gihano kizagera ku 
munyabyaha; ahubwo ngo abantu bose, uko ububi bwabo bwaba bungana kose, bahabwa 
imyanya y'icyubahiro mu ijuru , bagasa n'abamarayika b'Imana. Ariko ikirushije ibindi 
gutera ubwoba, ni ba bandi bagiranye isezerano n'urupfu kandi bakuzura n'ikuzimu, 
barwanya ukuri ijuru ryatanze ngo gukingire abakiranutsi mu gihe cy'amakuba, mu cyimbo 
cyako bakemera guhungira mu binyoma bya Satani, ari bwo kuyobya kw'imyuka 
y'abadayimoni. 


Igitangaje cyane kiruhije gusobanura, ni uburyo abantu bo muri iki gihe bahumye. Abantu 
ibihumbi byinshi banga Ijambo ry'Imana barifata nk'iridakwiye kwizerwa maze bakakira 
ibinyoma bya Satani batazuyaje. Abahakanyi n'abakobanyi bannyega abizera amagambo 
y'intumwa n'abahanuzi, maze ubwabo bagatandukira, bahinyura ibyo Ibyanditswe Byera 
bivuga ku byerekeye Kristo n’inama y’agakiza, n’ingororano zizahabwa abanze ukuri. Ni abo 
kugirirwa imbabazi kuko bafite ibitekerezo bigufi, ni abanyantege nke, bakurikiza imigenzo 
kuko batamenya gukurikiza iby'Imana ishaka ngo bumvire ibyo amategeko yayo asaba. 
Bagaragaza cyane ibyiringiro nk'aho bagiranye isezerano n'urupfu kandi bakaba buzura 
n’ikuzimu- wagirango bashinze urubibi ntavogerwa hagati yabo ubwabo no guhora 
kw'Imana. Nta gishobora kubatera ubwoba. Nuko biyeguriye umushukanyi uko bakabaye, 
bifatanya nawe, bahinduka isanga n’ingoyi, maze abuzuza umwuka we, kugira ngo batabona 
imbaragan’ icyo bashingiraho bamwigobotora. 


Satani amaze igihe kirekire ategura igitero simusiga cyo kuyobya abari mu isi. Urufatiro 
rw umurimo we rwatangijwe amagambo yabwiriye Eva mu murima wa Edeni ati: ” N'ukuri 
gupfa ntimuzapfa”. ” Umunsi mwakiriyeho, amaso yanyu azahweza, mumere nk’imana maze 
mumenye icyiza n’ikibi.” Buhoro buhoro akomeza gutegura inzira z’igishuko kiruta ibindi 
abinyujije mu myuka iyobya. Ntaragera ku musozo w'ibyo yateguye; ariko azawugeraho muri 
iki gihe gito gisigaye. Umuhanuzi aravuga ati: “Mbona imyuka itatu mibi isa n’ibikeri... kuko 
ari yo myuka y'abadayimoni ikora ibitangaza, igasanga abami bo mu isi yose ibahururize 
kujya mu ntambara yo ku munsi ukomeye w'Imana Ishoborabyose.” 12 Uretse abazaba 
barinzwe n'imbaraga y'Imana, binyuze mu kwizera Ijambo ryayo, isi yose izarohama muri 
icyo gishuko gikabije ubwoba. Abantu bihutira gusinzirira mu mutekano w'urupfu, 
bazakangurwa gusa no gusukwa kw’°umujinya w'Imana. 

Uwiteka Imana iravuga iti: “Kandi imanza zitabera ni zo nzagira umugozi ugera, no 
gukiranuka nzakugira nk’impinyuzarukuta,” Amahindu azatsemba ibinyoma muhungiramo, 
kandi amazi azasendera mu bwihisho. Maze isezerano mwasezeranye n’urupfu rizapfa, kandi 


ubumwe mufitanye n’ikuzimu ntibuzahama, ahubwo ibyago nibisandara bigahitanya igihugu, 
buzabakandagirira hasi. “ 13 

IGICE CYA 35 — |INTEGO 7 UBUPAPA 


Muri iki gihe Ubupapa bw’i Roma bwuzuye n'Ubuporotesitanti cyane kuruta mu myaka 
ya kera. Mu bihugu bimwe aho Gatolika ifite abizera bake, kandi ubupapa bukaba bukora 
ibikorwa byo kwiyunga kugira ngo bwireherezeho abantu, uhasanga hari ukutita ku nyigisho 
zatumye amatorero y'ubugorozi atandukana n'ubutegetsi bw ubupapa; igitekerezo gikomeje 
gutangwa, bagira bati, “ na mbere hose, ubu ntitugitandukanye cyane ku ngingo z’ingenzi 
nk'uko byari bimeze mbere, kandi akantu gato k'umwihariko kari kadutandukanyije 
kazatuma twumvikana na Roma. Ibyo ni igihe Abaporotesitanti bahaga agaciro gakomeye 
umudendezo w'umutimanama w'umuntu wari waramaze kwigarurirwa. Bigishaga abana 
babo ko bakwiriye kugendera kure ubupapa kandi ko gushaka kugirana ubumwe na Roma, 
byaba ari ukugomera Imana. Mbega uko muri iki gihe ibyo bitekerezo bitandukanye n'uko 
byavugwaga mbere ! 


Abashyigikiye Ubupapa bahamya ko itorero ryaharabitswe, kandi Abaporotesitanti 
bakomeje kwemera iyo mvugo. Abantu benshi bemeza ko bidakwiriye gucira urubanza 
itorero ryo muri iki gihe kubera ibizira n'ibidatunganye byariranze mu gihe cy'’imyaka 
y'ubujiji n'umwijima. Basabye imbabazi z'ubwo bugome buteye ubwoba nk’ingaruka 
z'ibikorwa by'ubunyamaswa bwo muri icyo gihe kandi bemeza ko iterambere ryo muri iki 
gihe ryahinduye ibitekerezo by’itorero. 


Mbese aba bantu baba baribagiwe ingingo ikomeye yari ishyizwe imbere n’°ubwo bubasha 
bwishyize hejuru mu gihe cy”imyaka magana inani ko badashobora kugwa mu cyaha cyangwa 
gufudika? Nyuma y’igihe kirekire iyo mvugo iretswe, yongeye kwemezwa mu kinyejana cya 
cumi n’icyenda, afite imbaraga ikomeye kuruta mbere. Nk'uko Roma ibyemeza igira iti, ““ 
itorero ntiryibeshye; kandi ntirishobora kwibeshya, hagendewe ku Byanditswe, ntiriteze 
kuyoba’‘, | ni buryo ki ryashobora kwigarika amahame yaryo yarigenze imyaka myinshi? 


Itorero ry'ubupapa ntirizigera rireka guhamya ko ritibeshya. Ibyo ryakoze byose 
rirenganya abahakanye inyigisho zaryo, riracyahamya ko byari mu kuri; ariko se ntirizongera 
gukora ibikorwa nk'ibyo ryakoze niriramuka ribonye umwanya? Mureke amategeko 
yashyizweho na leta z'isi akurweho maze Roma yongere gusubirana imbaraga yahoranye 
mbere, kandi ububyutse mu gutoteza n’akarengane yakoraga ntibizazuyaza kongera kubaho. 


Umwanditsi w'ikirangirire avuga ku myitwarire y’`ubutegetsi bw” Ubupapa ku byerekeye 
umudendezo w”umutimanama hamwe n’amakuba ateye ubwoba cyane cyane muri Leta zunze 
ubumwe z’ Amerika atuma zitagera ku miyoborere yayo : 


“Hari benshi babona ko ubutegetsi bwa Gatolika y’i Roma bufite ubwoba muri Leta zunze 
ubumwe za Amerika kubera uburyarya cyangwa kutagira ibitekerezo bihamye. Bene abo nta 
cyo babona mu mico no mu myitwarire y’ Ubupapa kibangamiye uburenganzira bw'ibigo 
byacu byigenga, cyangwa ngo hagire ikintu kidasanzwe basanga mu majyambere yaryo. None 

rero, mureke tugereranye amwe mu mahame shingiro ya Leta yacu n'amahame y'itorero 
Gatolika. 


“Itegeko nshinga rya Leta zunze ubumwe za Amerika ritanga umudendezo 
w'umutimanama ku muntu wese. Nta kindi kigeretseho.. Papa Pius IX, mu rwandiko rwe 
yandikiye abantu bose rwo ku wa 15 Kanama 1854 yaravuze ati: “Inyigisho ziteye urujijo 
kandi z'ibinyoma cyangwa za kinyamaswa zishyigikiye umudendezo w'”umutimanama ni 
kirimbuzi iyobya — ni icyorezo mu bindi byose, giteye ubwoba mu gihugu.” Na none uwo 
Mupapa yongeye kwandika urundi rwandiko ku wa 8 Ukuboza 1864 avuma “abemeza ko 
umuntu akwiye umudendezo w'umutimanama n'uwo idini mu byo kuramya,” hamwe 
n'abandi bose bashyigikiye ko itorero ridakwiriye gukoresha imbaraga. ” 


Ijwi ry'amahoro rya Roma muri Leta zunze ubumwe za Amerika, ntirisobanura ihinduka 
ry umutima. Riba irinyambabazi aho rigaragara ko rikeneye gufashwa. Umwepisikopi witwa 
O’Connor aravuga ati: “Umudendezo w'idini uzabaho by'urwiyerurutso kugeza igihe 
hazashobora gukorwa ikinyuranije nawo ntibigire icyo bihungabanya abanyagatolika.’ 
Umwepisikopi mukuru w'ahitwa Mutagatifu Ludoviko yigeze kuvuga ati:“Ubuhakanyi no 
kutizera ni ubugome; kandi mu bihugu bya Gikristo, nko mu Butaliyana no muri Esipanye, 
aho abaturage bose ari Abagatolika, kandi idini Gatolika rikaba ariyo rigize umugabane 
w'ingenzi w'amategeko y'igihugu, ubuhakanyi no kutizera bihanirwa nk’ubundi bugome. ...” 


“Umukaridinali wese, Umwepisikopi mukuru n'umwepisikopi wo mu itorero Gatolika, 
arahirira imbere ya Papa indahiro y'ubuyoboke, irimo amagambo akurikira: “Abahakanyi, 
abitandukanya n'abagomera ibyo wowe twita nyirubutungane (papa) wavuze, cyangwa 
ibizavugwa n’abazagusimbura, nzakora uko nshoboye kose, mbatoteze kandi mbarwanye. “ 
2 


Ni koko mu itorero Gatolika, harimo abakristo nyakuri. Abantu ibihumbi byinshi bo muri 
iryo torero bakorera Imana bakurikije umucyo wabarasiye. Ntibemerewe kwiyigisha Ijambo 
ry’ Imana, ni cyo gituma batigenzurira ukuri. Ntabwo bigeze na rimwe babona itandukaniro 
riri hagati yo gusenga guturutse ku mutima wiyeguriye Imana n’ukw’icyitiriro, uko kurangiza 
umihango. Imana irebana imbabazi n’impuhwe nyinshi bene abo bantu, bigishijwe kwizera 
gufuditse kandi kudashyitse. Izohereza imirase y'umucyo irasire mu mwijima w’icuraburindi 
ubagose. Izabahishurira ukuri nk'uko kuri muri Yesu, kandi benshi bazafata icyemezo 
giheruka cyo gufatanya n’abantu bayo. 


Ariko ubugatolika bw'i Roma, bugendeye ku mategeko yabwo bwite, muri iki gihe 
ntibuvuga rumwe n'ubutumwa bwiza bwa Kristo nko mu bihe byabwo bya kera. Amatorero 
y'Abaporotesitanti ari mu mwijima w’icuraburindi, kandi bari bakwiriye kugenzura neza 
ibimenyetso by’ibihe. Itorero Gatolika ry’i Roma, ntiriragera ku mugambi wo gusohoza 
imigambi n'uburyo bw’imikorere byaryo. Rirakoresha uburyo bwose kugira ngo rimenyekane 
hose kandi rigwize imbaraga zaryo mu gihe ryitegura intambara ikomeye yo kongera 


gutegeka isi yose, kugira ngo ribone uko ryongera kurenganya no gukumira ibyo 

Ubuporotestitanti bwigisha. Itorero Gatolika rikomeje kwitabirwa impande zose. Imibare ya 
za Kiliziya n’insengero ntoya birarushaho kwiyongera cyane mu bihugu bya Giporotesitanti. 
Murebe kwamamara kw’amashuri n'ibigo by’amahugurwa byabo byiganje muri Amerika, 
kandi abigishwa bagwiriyemo ni Abaporotesitanti. Reba ubwiyongere bw’imihango y’idini 
yabo mu Bwongereza n'uburyo bakomeje gutandukira ngo bashyikire Gatolika. Ibi byose 
bikwiriye guhwitura abazi agaciro k’amabwiriza nyakuri y'ubutumwa bwiza. 


Abaporotesitanti bifatanyije kandi bivanga n'ubupapa; bagiranye amasezerano ndetse 
babegurira ububasha kugeza aho Abagatolika nabo ubwabo bibatangaza ndetse bananirwa 
kubyiyumvisha. Abantu barasinziriza ngo badasobanukirwa imico n’imyifatire bya Roma 
n'akaga kagiye guterwa n'"isumbwe ryayo. Abantu bakeneye gukangurwa hakiri kare kugira 
ngo barwanye uwo mwanzi uteye ubwoba w”umudendezo w'abizera Imana n’°uw’ abantu muri 
rusange. 


Abaporotesitanti benshi bibwira ko idini Gatolika ritareshya abantu kandi ko gusenga 
kwabo kugizwe n'imigenzo gusa, nta busobanuro gufite. Aha barishuka. N'ubwo inyigisho 
z'i Roma zishingiye ku binyoma, ntabwo ari igishyinga cy’ubushukanyi cyitaruye. Gahunda 
yo gusenga mu itorero Gatolika ry'i Roma, ni imihango itangaje cyane. Ukwigaragaza 
guhebuje n'imigenzo byaryo byakuruye intekerezo z'abantu, kandi bicecekesha ijwi 
ry umutimanama wabo. Rireshya amaso. Insengero z'agahozo, imitambagiro ihoraho, 
intambiro z'izahabu n’imitamirizo byo muri za Kiliziya nyinshi, amabara atatse, 
n’ibishushanyo bimanitse, byose bikurura amaso n'ibitekerezo by'abakunzi b'ibisa neza. 
Amatwi nayo ahugira kumva. Muzika ni agahebuzo ntacyo wayigereranya. Amajwi ahuje 
y'inanga z'amoko menshi aherekejwe n'injyana igizwe n'amajwi menshi, arangirira mu 
minara ya za Kiliziya nini cyane, ibyo byose bigatwara intekerezo z'abaramya maze 
bakubaha. 


Uko kurabagirana kw'inyuma, kwigaragaza n'imigenzo bikwena imitima irembejwe 
n'ibyaha, ni igihamya cy'ububore bw’imbere. Idini ya Kristo ntikeneye bene ibyo birangaza, 
ngo ikunde yemerwe. Mu mucyo urasa uturutse ku musaraba gusa, niho ubukristo nyakuri 
bugaragarira ko buboneye kandi bunejeje abantu bose, ko budakeneye imirimbo y'inyuma 
ngo bukunde bwerekane agaciro kabwo. Ubwiza bwo kuzira inenge, kwicisha bugufi 
n'umutima wo gutuza, nibyo bifite agaciro imbere y'Imana. 


Gushashagirana si byo kimenyetso cyo kubonera, n’ibitekerezo bihanitse. Imyumvire yo 
mu rwego rwo hejuru, kwigwandika no kwihwereza, kenshi biba mu ntekerezo no mu 
byumviro by’ab’isi. Kenshi ibyo bikoreshwa na Satani kwibagiza abantu iby’ingenzi imitima 
yabo ikeneye, ntibabone uko ahazaza hazaba hameze, bikabemeza ko ubugingo budapfa, 
bakanamuka ku Umufasha wabo uhebuje byose, ibyiringiro byabo bikagarukira kuri iyi si 
honyine. 


Idini y'ibigaragara inyuma ireshya gusa imitima itarabyawe ubwa kabiri. Gahunda 


n’imigenzo yo gusenga by’itorero Gatolika, bifite imbaraga ziyobya abantu benshi; kugeza 

n'aho bemera ko iryo torero ry'i Roma nk’irembo ry'ijuru. Nta n'umwe usibye gusa 
abahagaze bashikamye ku rufatiro rw'ukuri, imitima yabo ikemera kugira mishya na Mwuka 
Muziranenge, nibo batazemera gutwarwa n'ibikorwa byaryo. Ibihumbi byinshi by’abantu 
batimenyereje kubana na Kristo, bazahururira kwizera ibindi bijya kumera nk" Imana nyamara 
ari nta mbaraga bifite. Bene iyo dini ni yo rubanda nyamwinshi bifuza. 


Itorero rihamya ko rifite uburenganzira bwo kubabarira abantu ibyaha, ryatumye 
abagatolika bumva bafite umudendezo wo gukora ibyaha; kandi itegeko ryo kwicuza ibyaha 
rigendana no kubabarirwa, naryo risa n’irimara impungenge zo gukora ibibi. Upfukamira 
umuntu wacumuye, akemera kwicuza ibyaha amumenera amabanga ye n'ibyo atekereza mu 
mutima we, aba yiyononnye kandi atesheje agaciro ibyo atekereza mu mutima we byose. 
Kumenera umutambyi ibanga ry'ibyaha umuntu yakoze mu mibereho ye - nk'impabe, 
umunyabyaha upfa, ndetse kenshi na kenshi yabaswe n’ibisindisha no kutirinda — uwo muntu 
imico mbonera ye ijya ku rwego rugayitse, kandi ingaruka ni ukwangirika. Uko atekereza 
Imana abishyira ku rwego atekereza umuntu waguye mu cyaha, bitewe n'uko umutambyi aba 
ari mu cyimbo cy'Imana. Uko kwihana ibyaha umuntu yihana ku wundi muntu, ni isoko 
ikomokamo ibibi byinshi byangiza isi kandi biyitegurira kurimbuka guheruka. Nyamara 
abakunda kwinezeza, bashimishwa no kwaturira ibyaha byabo mugenzi wabo ufite kamere 
ipfa, kuruta gukingurira Imana imitima yabo. Birushaho kuryohera kamere muntu kwicuza 
ibyaha kuruta kubyihana no kubireka; biroroshye kubabarisha umubiri kwambara ibigunira 
no kwisiga ivu no kwibohesha iminyururu kuruta kubamba irari ry'Tumubiri. Umutwaro 
uremereye ni uwo umutima wa kamere wifuza kwikorera kuruta gucishwa bugufi n’uwo 
Yesu. 


Hari isano ikomeye iri hagati y’itorero ry’i Roma n'itorero ry’ Abayuda ryo mu gihe Yesu 
yazaga bwa mbere. N'ubwo Abayuda bakandagiraga amategeko y'Imana mu ibanga, ku 
mugaragaro berekanaga ko bayakomeza cyane ndetse ku giti cyabo bakongeraho n’undi 
mugereka w'umwihariko wo kuyakabiriza n’imigenzo yabo aribyo byatumye kuyakomeza 
bihinduka bigorana kandi biba umutwaro uremereye. Nk'uko Abayuda bavugaga ko 
bakomeza amategeko, n'itorero rya Roma rivuga ko ryubaha umusaraba. Baha ikuzo 
ikimenyetso cy'umubabaro wa Kristo, ariko mu bugingo bwabo bagahakana Uwo 
cyerekezaho. 


Ubupapa bwujuje imisaraba muri kiliziya zabo, ku ntambiro no ku myambaro yabo. 
Ahantu hose uhasanga ikimenyetso cy’ Umusaraba. Ahantu hose umusaraba uri harubahwa 
kandi hagahabwa ikuzo. Ariko inyigisho za Kristo zo bazihambye hagati y’imihango itagira 
umumaro, ubusobanuro bw'ibinyoma n'imigenzo idashyitse. Amagambo y'Umukiza 
yerekeye Abayuda b'abiyemezi cyane, akoreshwa no ku bayobozi b'itorero Gatolika b’i 
Roma: “Bahambirira abantu imitwaro iremereye bakayibashyira ku ntugu nyamara bo bakaba 
batakwemera kuyikozaho n’urutoki.’* 3 Abantu bafite ibitekerezo bitunganye, bashyirwaho 
iterabwoba ryo guhora batinya umujinya w'Imana bacumuyeho, igihe benshi mu 


banyacyubahiro mu itorero bidamarariye mu munezero w'ibyaha. 

Gusenga ibishushanyo n'imibiri y'abapfuye, kwiyambaza abatagatifu, no guha Papa 
ikuzo, ibyo byose ni ubuhendanyi bwa Satani bwo kuvana ibitekerezo by’abantu ku Mana no 
ku Mwana wayo. Kugira ngo abageze mu irimbukiro, yihatira gukura intekerezo zabo k" Uwo 
bashobora kuboneramo agakiza gusa. Aberekeza ku kintu cyose cyashobora gusimbura 
Uwavuze ati:“Mwese abarushye n’abaremerewe, nimuze munsange mbaruhure.” 4 


Satani akorana umwete mwinshi kugira ngo agaragaze imico y'Imana uko itari, kamere 
y'icyaha, n’ipfundo nyakuri ry intambara ikomeye. Ubuhanga bwe bupfobya icyo amategeko 
mvajuru asaba maze bugaha abantu uburenganzira bwo gukora icyaha. Nanone kandi, atuma 
abantu bagira imyumvire ipfuye ku Mana kugira ngo bayitinye kandi bayange aho kuyikunda. 
Ubugizi bwa nabi Satani asanganywe mu mico ye, abwikuraho maze akabugereka ku 
Muremyi; ibyo abikora mu rwego rw’idini maze bigasohozwa mu buryo bwo kuramya. Nuko 
ubwenge bw’abantu bukarindagira, maze Satani akabagira ingabo ze zirwanya Imana. Kubwo 
kugoreka imico y'Imana, amahanga ya gipagani yaboneyeho kwizera ko ari ngombwa 
gutamba ibitambo by'abantu kugira ngo Imana ibemere; maze ubugome buteye ubwoba 
bugakorwa bitwaje uburyo bunyuranye bwo gusenga ibigirwamana. 


Itorero Gatolika ry’i Roma ryahuje imigenzo ya gipagani n’iya gikristo, nk'uko itorero rya 
gipagani ryabigenje, ryerekana imico y'Imana uko itari, ryibanda ku bikorwa bikabije 
ubugome kandi biyobya. Mu gihe Roma yashyirwaga hejuru bikomeye, hari ibikoresho 
byakoreshwaga mu iyica rubozo kugira ngo abantu bemere inyigisho za Roma ku gahato. 
Hari harateguye igiti gisongoye cyo gutwikiraho abatemera amahame yabo. Bateguraga 
ubwicanyi bw’indengakamere utashobora gusobanura kugeza ubwo buzerekanwa ku munsi 
w'urubanza. Abanyacyubahiro bo mu itorero, bayobowe na Shebuja Satani bigishijwe 
guhimba uburyo bwose bukomeye bwo kwica urubozo kandi badahorahoje abatemera 
inyigisho zabo. Inshuro nyinshi, gushinyagurira abantu byakomezaga gukorwa kugeza aho 
umuntu ananirwa kubyihanganira, maze akanamuka, akageza aho abona ko gupfa ari byo 
byiza. 


Uko niko abahakanaga inyigisho za Roma bagenzwaga. Naho abizera babo bo 
bahanishwaga gukubitwa imikoba, ubundi bakabicisha inzara, bagahanishwa kubabaza 
imibiri yabo uburyo bwose babona ko bwababaza umutima. Kugira ngo bahamye neza ko 
ijuru ribemeye, abicuzaga ibyaha bicaga amategeko y'Imana, bica amategeko y'ibyaremwe. 
Bigishwaga guca imirunga yashyizweho n'Imana guhesha imigisha no kunezeza abantu igihe 
bakiri ku isi. Amarimbi yuzuragamo miliyoni nyinshi z'abazize kumara igihe cyabo ku isi 
bibabaza ngo bikuremo ibyo kamere irarikira no kubicubya, nk’aho ibyo bibatera gucumura 
ku Mana, no kwikuramo intekerezo n’amarangamutima ayo ariyo yose atuma batekereza 
bagenzi babo. 


Niba twifuza gusobanukirwa neza ubugome bwa Satani bwakozwe mu gihe cy'imyaka 
amagana menshi, budakozwe n'abatarigeze kumenya Imana, ahubwo bukaba bwarakozwe 
n'abakristo bakoreshejwe n'abakristo, dukwiriye gusa kureba amateka y'itorero rya Roma. 

Muri ubwo buhendanyi bukomeye kandi bunyuranye nimwo umutware w'ibibi byose 
asohoreza umugambi we wo gusebya Imana no guheza umuntu mu butindi. Kandi nk'uko 
tubona uko Satani ashobora kwiyoberanya, agasohoza umugambi we yifashishije abayobozi 
b'itorero, dushobora gusobanukirwa neza impamvu arwanya Bibiliya cyane. Iki Gitabo 
nikiramuka gisomwe, imbabazi n’ urukundo by" Imana bizahishurwa; bizagaragara ko Imana 
itagira n'umwe yikoreza umutwaro uremereye. Nta kindi idusaba uretse umutima umenetse, 
ushenjaguwe, wicisha bugufi, nuumwuka wo kumvira. 


Nta cyitegererezo Yesu yadusigiye mu mibereho ye cy'uko abagabo n'abagore bakwiriye 
kwifungiranira mu mazu y'abihaye Imana, ngo babone kuba babonereye kujya mu ijuru. 
Ntaho yigeze yigisha ko urukundo n'imbabazi bikwiriye kugira ikindi kintu kibisimbura. 
Umutima w'Umukiza wahoraga usabwe n'urukundo. Uko umuntu arushaho kwegera 
ubutungane mu bya mwuka, ni ko intekerezo ze zihumuka, uko arushaho gusobanukirwa 
icyaha ni nako yimbika mu kugirira impuhwe ubabaye. Papa yiyise uhagarariye Kristo ku isi; 
ariko se ni buryo ki imico ye igereranywa n'iy” Umukiza wacu? Mbese hari abo Yesu yigeze 
ashyira mu nzu y'imbohe cyangwa ngo bababazwe kubera ko batamuhaye icyubahiro 
nk'Umwami w'ijuru ? Mbese hari uwigeze kumva ijwi rye acira abantu urubanza rwo gupfa 
kubera ko batamwemeye ? Igihe abaturage bo mu mudugudu wa Samariya bamwirukanaga 
bakanga kumucumbikira, intumwa Yohana yararakaye, iramubaza ati, “Nyagasani urashaka 
ko dutegeka umuriro ngo uve mu ijuru ubatsembe bose bashireho nk'uko Eliya yabigenje? 
Yesu yarebye abigishwa be yumva abababariye, maze acyaha uwo mwuka mubi wari ubarimo 
ati “Umwana w'umuntu ntiyaje kurimbura abantu, ahubwo yazanywe no kubaha ubugingo.’‘ 
5 Mbega ukuntu umutima wa Kristo utandukanye cyane n'uwo uwiyitaga ko amuhagarariye 
ku isi! 


Muri iki gihe itorero ry’i Roma ryerekana uruhande rwiza imbere y’amahanga, ariko 
rikikingiriza gusaba imbabazi kubwo ubugome buteye ubwoba rizwiho. Ryiyambika 
imyambaro ya gikristo; nyamara ntiryahindutse. Amahame yose ubupapa bwagenderagaho 
mu bihe byashize buracyayakurikiza na bugingo n’ubu. Nan'ubu riracyagendera ku nyigisho 
ryihimbiye mu gihe cy'umwijima. Ntihakagire umuntu wishuka. Ubwo bupapa, ubu 
Abaporotesitanti biteguye gupfukamira ni bumwe na bwa bundi bwategekaga isi mu gihe 
cy'Ubugorozi, igihe abantu b'Imana bahagurukiraga icyarimwe, bigatuma bahara amagara 
yabo, bagashyira ahagaragara ubugome bwaryo. Ubupapa buracyafite ubwibone no kwishyira 
hejuru bwategekeshaga abami n’ibikomangoma buvuga ko buhwanye n’Imana. Itorero 
ntiryagabanyije ubugome bwaryo cyangwa gutegekesha igitugu kuruta mu gihe 
bwasiribangaga ubudendezo w’ikiremwa muntu, bukamarira ku icumu abera b’Isumbabyose. 


Ubupapa buhwanye rwose n'uko ubuhanuzi bubuvuga ko ari bwo buzaba ubuhakanyi 
bukomeye bwo mu bihe biheruka. Kwerekana imico yatuma bugera ku mugambi wabwo 
neza; ni rimwe mu mategeko abugenga; ariko muri uko kwihinduranya nk’uruvu, buhisha 
ubumara budahinduka nk'ubwo inzoka. Baravuga bati “Kwizera ntikugomba kugirwa 


n'abahakanyi, haba n’abakekwaho kugira ubuhakanyi.’™* 6Mbese ubwo bubasha bumaze 

imyaka ibihumbi bwanditswe ho amaraso y’abera, bwakwemerwa bute muri iki gihe kuba mu 
bagize itorero rya Kristo ? 


Hari impamvu ituma ibihugu by’Abaporotesitanti bivuga ko Ubugatolika 
butagitandukanye cyane n’Ubuporotesitanti muri iki gihe nko mu bihe bya kera. Hari 
icyahindutse, nyamara ntacyo ubupapa bwahindutseho. Ubugatolika busa cyane 
n’Ubuporotesitanti bwo muri iyi minsi, kuko Ubuporotesitanti bwaretse umurongo 
bwatangiranye mu bihe by’ Abagorozi. 


Nk’uko amatorero ya Giporotesitanti yakomeje gushaka icyubahiro mu isi, urukundo 
rw’urumamo rwabahumye amaso. Bizeye ko hari icyiza gishobora guturuka mu kibi, maze 
ku iherezo ingaruka zabaye kubona ikibi kiganje icyiza. Aho guhaguruka ngo baharanire 
ukwizera kwahawe abakiranutsi, ubu bameze nk’uko bahoze, basaba Roma imbabazi kubera 
kutifatanya na yo, bakagira uburyarya. 


Umubare munini w'abatemera Roma, ntubona ububi bw’ububasha bwayo n'ingaruka 
z'inyigisho zayo. Benshi bahamya ko umwijima w'"iby'Tumwuka n'uw'iby”ubwenge waranze 
amateka y'Uburayi hagati y'ikinyejana cya gatandatu n'icya cumi na gatandatu wagize 
uruhare mu gukwiza amahame yabo, imigenzo yabo, n'agahato kabo, kandi ubuhanga 
buhanitse bwo mu gihe cyakurikiyeho, gusakara kTubwenge no kwamamara k'ukwishyira 
ukizana mu bijyanye n'idini, byahaye urwaho izo nyigisho n'ikandamiza. Mu by'ukuri, 
kwibwira ko ibyabayeho icyo gihe byakongera kubaho no mu gihe cyacu, ni urukozasoni. Ni 
iby'ukuri koko k’'umucyo mwinshi, wo kujijuka mu by'ubwenge, mu by’ubuhanga, no mu 
by'umwuka, wamurikiye ab'iki gihe. Mu mpapuro z'Igitabo Cyera cy'Imana gihora 
kibumbuye, umucyo uvuye mu ijuru warasiye isi yacu. Nyamara dukwiriye kwibuka ko, uko 
umucyo urushaho gukwira, ni nako umwijima ukomeye w'abashaka kuwuzimya no 
kuwuhakana urushaho kwiyongera. 


Kwiga Bibiliya usenga, nibyo byakwereka Abaporotesitanti imico nyakuri y'Ubupapa 
maze bikabatera kubugirira amakenga no kubuzibukira; ariko benshi biringiye ubwenge 
bwabo kuburyo bumva badakeneye kwicisha bugufi ngo bashake Imana, kugira ngo 
bashobore kugendera mu kuri. Nubwo bafite ubwibone bw’°umucyo wabarasiye, ni injiji haba 
mu Byanditswe Byera haba no kubyerekeye ubushobozi bw'Imana. Kubwo gushaka bimwe 
mu buryo bwo kwirema agatima, bishakira ibintu byoroheje mu bya mwuka kandi 
bitabatesheje agaciro. Icyo bifuza ni uburyo bwatuma bibagirwa Imana ariko bakagaragara 
nk'abatarayiretse. Ubupapa bwakoze ibishoboka ngo bugere kuri ibyo byose. Mu 
myigishirize yabo, biteganyijwe ko hafi y'abatuye isi, hari amatsinda abiri y’abantu: abashaka 
gukizwa kubera ubutungane bwabo; n'abandi bashaka gukirizwa mu byaha byabo. Ngaha rero 
ahari ibanga ry'ububasha bw'ubupapa. 


Amateka yerekana ko ibihe by”umwijima ukomeye mu by'ubwenge byafashije ubupapa 
kugera ku ntego yabwo. Bigaragara na none ko mu bihe bizaza, umucyo ukomeye mu 


by'ubumenyi nawo uzabufasha kugera ku cyo bwifuje. Mu myaka yashize, ubwo abantu bari 
413 





Umwuka W'Imijyi Ibiri 


babayeho batagira Ijambo ry'Imana kandi bataramenya ukuri, amaso yabo yari ahumye, 
ibihumbi byinshi by” abantu bafatiwe mu mitego ya Roma, batabona ikigoyi batezwe mu nzira 
banyuramo. Muri ibi bihe, amaso ya benshi arimo ibikezikezi bitewe n’intekerezo z’abantu 
zinyuranye ari byo “bumenyi bw’ibinyoma,“ntibabasha kugenzura imitego, maze 
bakayigenderamo nk'aho bamaze guhinduka impumyi. Imana yagenwe ko ubwenge 
bw’umuntu bufatwa nk’impano yahawe n’ Umuremyi we, kandi bugakoreshwa mu guharanira 
ukuri no gukiranuka; ariko igihe ubwibone no kwikuza bishyizwe imbere, maze abantu 
bakarata inyigisho zabo kuzirutisha Ijambo ry'Imana, ubwenge bwabo buzangiza ibintu 
byinshi kurusha ubujiji bwabo. Uko niko ingirwabwenge bwo muri iyi minsi butesha agaciro 
ukwizera kwa Bibiliya, buhinduka igihamya gitegura inzira zo kwemera ubupapa 
n'imigenzereze yabwo yose, nk'uko ubujiji bwo mu gihe cy”umwijima bwugururiye 
amarembo kwikuza kwa Roma. 


Mu bikomeje gukorwa mu ikangura ryo muri Leta Zunze Ubumwe za Amerika, ibigo 
n'ibindi bikorwa by'itorero byitabaza inkunga ya Leta, kandi Abaporotesitanti bakomeje 
kugera ikirenge mu cy'ubupapa. Ibirenze ibyo, bugururira amarembo ubupapa kugira ngo 
bugire ikuzo muri Amerika y’Abaporotestanti, iryo bwari bwaraburiye mu Burayi. Ikindi 
cyahaye ingufu zikomeye iryo kangura, ni umugambi w'ibanze wo gushyiraho itegeko ryo 
kuruhuka ku munsi wa mbere w’icyumweru — ukaba ari umugenzo ukomoka i Roma, kandi 
wemerwa nk'ikimenyetso cy'ubutegetsi bwa Roma. Ni umwuka w'ubupapa, ukomoka mu 
migenzo y’abapagani, wo gukomeza imigenzo y’abantu aho gukomeza amategeko y'Imana - 
winjijwe mu matorero y’Abaporotesitanti, maze ukayatera gukora umurimo umwe n'uwo 
abaramya ku munsi wa mbere w'"icyumweru , aribyo ubupapa bwakoze mbere yabo. 


Niba umusomyi yifuza gusobanukirwa n'uburyo buzakoreshwa mu minsi ya vuba, 
akwiriye gusoma amateka y'ibyakozwe na Roma mu binyejana byashize. Niba ashaka 
kumenya uko ubupapa n'ubuporotesitanti bifatanyije bizagenza abanga gukurikiza inyigisho 
zabo, narebe umwuka Roma yakoresheje yanga Isabato n’abayikomeza. 


Amateka yaciwe n'abami, imyanzuro y'inama z'abayobozi bakuru b'itorero, 
n'amabwiriza yatanzwe n'itorero bishyigikiwe n'ubutegetsi bw’isi, nibwo bwari uburyo 
umunsi w'ibirori by'abapagani wahabwagamo umwanya w’icyubahiro mu itorero rya 
Gikristo. Itegeko ryo guhatira abantu kuruhuka ku munsi wa mbere w’icyumweru (Dimanche) 
ryashyizweho bwa mbere n’ Umwami Konsitantine mu mwaka wa 321 nyuma ya Kristo. Iryo 
teka ryasabaga ko abatuye mu mudugudu bose baruhuka ku “munsi wahariwe gusenga 
izuba’, ariko rikemerera abaturage bo mu byaro gukomeza imirimo yabo y’ubuhinzi. NTubwo 
ryari itegeko rya gipagani, ryashyizweho umukono kandi ritangazwa n'Umwami w'abami 
Konstantine, amaze kwitirirwa ubukristo. 


Amaze kubona ko itegeko ry Umwami ridahagije kuba ryasimbura ububasha bw’Imana, 
Ewusebiyusi(Eusebius), umwepisikopi mukuru w’i Kayisariya, washakaga kwemerwa 
n’ibikomangoma, kandi akaba inshuti idasanzwe n'umujyanama wa Konsitantine, yatanze 

igitekerezo cy'uko Isabato, ariwo munsi wa karindwi, Kristo yayihinduyemo Icyumweru 
(umunsi wa mbere w'"icyumweru). Nyamara ariko, nta buhamya na bumwe yashoboye kubona 
mu Byanditswe Byera bwemeza izo nyigisho nshya. Eusebius ubwe, n'ubwo atabishakaga, 
yemeye ko atari ukuri kandi yerekana ba nyiri iyo mpinduka. Aravuga ati, “Ibintu byose 
byagombaga gukorwa ku munsi w’Isabato, “twabyimuriye ku munsi w’ Umwami”. 7 N'ubwo 
igitekerezo cy”umunsi wa mbere w'"icyumweru nta shingiro cyari gifite, cyakoreshejwe mu 
gutinyura abantu kuribata Isabato y’Uwiteka Nyiringabo. Abifuje bose icyubahiro cyo mu isi, 
bahisemo iminsi mikuru ya gipagani. 


Uko ubupapa bwakomeje gushinga imizi, niko n'umunsi w'leyumweru wakomeje 
guhabwa ikuzo. Nyuma y'igihe gito, abaturage bakomeje imirimo yabo y'ubuhinzi, igihe 
babaga batagiye mu rusengero, maze umunsi wa karindwi ukomeza gufatwa nk'Isabato. 
Ariko ihinduka rigakorwa buhoro buhoro. Abakozi bo mu nkiko babujijwe guca imanza 
z' abaturage ku munsi wa mbere w'icyumweru. Nyuma ho gato, abantu bose, mu nzego izo 
arizo zose, bategekwa kureka imirimo yose, maze abakoze ku cyumweru, abatari 
inkoreragahato bagacibwa ibihano naho abagaragu bagahanishwa gukubitwa ibiboko. Nyuma 
y'aho, haje gutangwa itegeko ko abakire bazagira umurimo wose bakora ku cyumweru 
bazahanishwa igihano cyo kunyagwa kimwe cya kabiri cy'umugabane w'ubutunzi bwabo; 
maze batava ku izima, bakazahindurwa inkoreragahato. Abakene bo hasi bagombaga gucibwa 
mu gihugu buheriheri. 


Hakurikiyeho kwitabaza ibitangaza by'ibihimbano. Muri ibyo bitangaza havuzwemo 
ley'umugabo umwe ngo wagiye mu murima guhinga ku cyumweru afata icyuma cyo 
guhanagura igitaka ku isuka ye, cya cyuma ngo kimushinga mu kiganza, akimarana imyaka 
ibiri akigendana “aribwa cyane kandi afite isoni nyinshi” 8. 


Nyuma y'aho, Papa yategetse abapadiri bayobora paruwasi ko bagomba guhana 
bihanukiriye abazazirura Icyumweru, bakabatumira kujya kuvuga amasengesho muri Kiliziya 
kugira ngo batihamagarira imivumo ubwabo hamwe n'abaturanyi babo. Inama nkuru 
y'amatorero yashyigikiye icyo gitekerezo ivuga ko n'abaporotesitanti byababayeho kenshi, 
bitewe n'uko hari abantu bakoze ku cyumweru maze bakubitwa n’inkuba. Niyo mpamvu uwo 
munsi koko ugomba kuba uw’Isabato. Abayobozi b’amatorero baravuga bati, Ibyo bigaragaza 
“uburyo Imana yarakariye bikabije abantu bazirura uwo munsi.’* Abatambyi, abapasitoro, 
abami, ibikomangoma, n'abizera bose, bongeye kurarikirwa “gukora uko bashoboye kose, 
kugira ngo uwo munsi uziririzwe nk'uko biwukwiriye, kandi nk'uko binakwiranye 
n'ubukristo, maze mu idini uwo munsi ukaziririzwa no mu bihe bizaza’‘. 8 


Kuko amategeko-teka y" inama nkuru z’idini atari ahagije, ubutegetsi bwa Leta bwasabwe 
gushyiraho itegeko-teka ry'iterabwoba rizakura abantu imitima, rikabahatira guhagarika 
imirimo ku Cyumweru. Mu nama nkuru yabereye i Roma, imyanzuro yose yari 
yarashyizweho mbere yongeye kwemezwa, kandi barushaho kuyashyiramo umurego. Maze 

iyo myanzuro bayongera mu mubare w'amategeko y’idini n'aya Leta asanzwe mu bihugu 
byose bya Gikristo. 


Kugeza na n'ubu kubura kw'ibihamya byo mu Byanditswe Byera bishyigikira umunsi 
w'icyumweru bikomeje gutera ingorane zikomeye. Abantu bakomeje kwibaza aho abigisha 
babo bakuye ububasha bwo gukuraho itegeko nyakuri rya Yehova wavuze ati “Umunsi wa 
karindwi niwo Sabato y’Uwiteka Imana yawe, ” kugira ngo baziririze umunsi w’izuba. Mu 
rwego rwo gusimbuza ubuhamya bwo mu Byanditswe Byera badashobora kubona, byabaye 
ngombwa kwiyambaza amagambo y'abantu. Nko mu iherezo ry'ikinyejana cya XII, 
Umuvugizi w'umunyamwete w'ibyo kuruhuka ku cyumweru yasuye amatorero yo mu 
Bwongereza, ahurirayo n’abahamya b'ukuri bahangana nawe; maze umuhati we umubera 
impfabusa ava muri icyo gihugu asubira iwabo yirukananywe inyigisho ze. Ubwo 
yagarukagayo, yaje afite ibyo yishingikirizaho, maze nyuma y'umurimo we, abona 
umusaruro wamushimishije. Yari agarukanye umuzingo w’igitabo avuga ko wamanutse mu 
ijuru ku Mana ubwayo, cyari cyanditswemo amabwiriza yo kuruhuka ku munsi wo ku 
Cyumweru, kandi atera ubwoba abatemeraga kuryubahiriza. Icyo gitabo cy'agaciro - 
cy’ishingiro ry'ibinyoma gusa nk’ uko itorero gishyigikiwe riri - bakwije inkuru ko 
cyamanutse mu ijuru kikagwa mu Rusengero rw'i Yerusalemu, ku ruhimbi rwa Mutagatifu 
Simiyoni i Gologota. Ariko mu by'ukuri, inkomoko yacyo ni i Roma kwa Papa, aho ibinyoma 
n’ibihimbano byose bigamije gukuza no gukungahaza itorero, byakomeje guhabwa agaciro 
n'ubuyobozi bw’ubupapa uko bwagiye busimburana. 


Uwo muzingo wari wanditswemo itegeko ribuzanya gukora imirimo guhera ku isaha ya 
cyenda y'umugoroba ku Isabato, kugeza ku wa kabiri w’icyumeru (Monday) izuba rirashe; 
kandi ububasha bwawo bwahamijwe n'ibitangaza byinshi. Bavugaga ko abantu bagiraga 
imirimo bakora muri ayo masaha yabuzanyijwe, bararemaraga. Umugabo wagerageje gusya 
ingano, mu cyimbo cyo kubona ifu, yabonye mu mashini ye hasohokamo umuvu w'amaraso, 
maze uruziga rw imashini rurahagarara n'ubwo hari harimo amazi menshi yayikoreshaga. 
Umugore yatetse umugati, agiye kuwarura asanga utahiye kandi iziko rishyushye cyane. Undi 
wari wateguye guteka umugati ku isaha ya cyenda, ariko hanyuma yiyemeza kuzawuteka ku 
wa kabiri w'Isabato, ku munsi wakurikiyeho yasanze umugati uhiye wahishijwe n'imbaraga 
yo mu ijuru. Umuntu watetse umugati nyuma y’isaha ya cyanda ku munsi w'Isabato, bukeye 
mu gitondo agiye kuwumanyagura, asanga uratembamo amaraso. Kubera ibyo bihimbano 
n'imyizerere ishingiye ku bupfumu, abavugizi b'icyumweru (Dimanche) bahirimbanira 
kukigira umunsi Muziranenge . 9 


Muri Ekose, kimwe no mu Bwongereza, bishimiye icyumweru kuko bafashe umugabane 
wacyo bakawunga ku mugabane ubanza w'i Sabato ya kera. Ariko igihe cyagombaga kwezwa 
nicyo cyahindutse. Iteka ryaciwe n"Umwami wa Ekose ryavugaga ko “Ku Isabato guhera ku 
isaha ya cumi n'ebyiri z'amanywa, agomba gufatwa nk'amasaha yera'", ko nta muntu 
n'umwe, guhera kuri iyo saha kugeza ku wa kabiri w'Isabato mu gitondo, ukwiriye kugira 


umurimo w’isi akora. 10 

Nyamara n'ubwo bakoresheje imbaraga kugira ngo icyumweru kibe umunsi muziranenge, 
abapapa ubwabo bemeraga ku mugaragaro ko Isabato yashyizweho n'Imana, kandi bakemera 
ko yakuweho n'umuntu. Mu kinyejana cya cumi na bitandatu, inama nkuru y'ubupapa 
yashyize ku mugaragaro itegeko rivuga ngo, “Abakristo bose bibuke ko umunsi wa karindwi 
wejejwe n'Imana, kandi warakiriwe uranakomezwa, bitari ku Bayuda gusa, ahubwo 
wanakomejwe n'abantu bose baramya Imana; n’°ubwo twebwe abakristo, twahinduye Isabato 
yabo tukayishyira ku munsi w'"Umwami wacu.'“ Abakinisha kugomera itegeko ry’Imana, 
ntabwo bari bayobewe icyo bakora icyo ari cyo. Ubwabo bishyize hejuru y'Imana ku bushake. 


Amategeko ya Roma ajyanye n'uko bagenzaga abo batavugaga rumwe, yashyizwe mu 
bikorwa mu cyitegererezo gikomeye batanze cyo gukomeza kuvusha amaraso bamwe mu 
Abawalidensi bakomezaga Isabato, barenganywa mu buryo buteye ubwoba. Abandi nabo 
bababajwe mu buryo nk'ubwo bazira kuba indahemuka ku itegeko rya kane. Amateka 
y'itorero mu gihugu cya Etiyopiya na Abisiniya abisobanura neza. Hagati mu myaka 
y'umwijima, Abakristo bo muri Afrika yo hagati babaye nk'abibagiranye ku isi, maze hashira 
ibinyejana byinshi banejejwe n'umudendezo bafite wo guhamya kwizera kwabo. Ariko ku 
iherezo, Roma yaje kwibuka ko nabo babaho, kandi Umwami w'abami w' Abisiniya aherako 
yemera ububasha bwa Papa ko ari umusimbura wa Kristo ku isi. Nuko amatorero akurikiraho. 
Hashyizweho itegeko ribuzanya kuruhuka Isabato kandi riteganya ibihano bikomeye ku 
batazarikurikiza. 11 Ariko bidatinze, uburetwa bw'ubupapa buhindukira Abanyabisiniya 
ingoyi ikomeye kugeza ubwo bafata icyemezo cyo kuyigobotora. Nyuma y'intambara 
itoroshye, Itorero rya Roma riratsindwa rivanwa ku butegetsi, maze imyizerere yariho mbere 
igarurwa mu mwanya wazo. Amatorero yanejejwe n'uwo mudendezo, kandi ntibigeze 
bagirwa isomo bakuye mu bushukanyi, ubwaka, no gukabya bya Roma. Muri uko kubaho 
ukwabo, banyuzwe no gusigara ari intamenyekana mu bindi bihugu bya Gikristo. 


Amatorero yo muri Afurika yakomezaga Isabato nk'uko itorero Gatolika ryayikomezaga 
mbere yuko ryinjira mu buhakanyi nyakuri. Igihe bakomezaga umunsi wa karindwi bumvira 
itegeko ry'Imana, barekaga no kugira imirimo bakora ku wa mbere w’iminsi irindwi 
(Dimanche) nk'uko byari umuco w'itorero. Bamaze kumva bafite ububasha bukomeye, Roma 
yasiribanze Isabato y'Imana igamije kwikuza; ariko amatorero yo muri Afurika akomeza 
kubyikinga hashira imyaka hafi igihumbi atarafatanya na Roma muri ubwo buhakanyi. Ubwo 
bari munsi y'ubutegetsi bw°i Roma, bahatiwe kureka Isabato y’ukuri bakomeza iy’ibinyoma; 
ariko bitinze babonye ubwigenge maze bagaruka ku kumvira itegeko rya kane. 


Ibyabaye mu gihe cyahise byerekana neza urwango Roma ifitiye Isabato y'ukuri 
n'abayikomeza n'uburyo ikoresha kugira ngo iheshe ikuzo umuhango yishyiriyeho. Ijambo 
ry "Imana ryigisha ko ibyo bizongera kubaho, ubwo ubupapa n'ubuporotesitanti bizihuza 
kugira ngo bahatire abantu kuruhuka ku munsi wa mbere w’icyumweru (dimanche). 


Ubuhanuzi bwo mu Byahishuwe 13 bwerekana ko ububasha bugaragazwa n’inyamaswa 
y'amahembe nk’ay umwana w'intama buzahatira “isi n’abayituye bose,“ kuramya ubupapa 

bushushanywa n'inyamaswa isa n'ingwe.” Nuko inyamaswa y'amahembe abiri itegeka 
abatuye ku isi kurema igishushanyo cy’inyamaswa, maze itera bose aboroheje n’abakomeye, 
abatunzi n’abakene, n’ab’umudendezo n’ab’imbata, gushyirwaho ikimenyetso 
cy'inyamaswa.” 12 Byagaragaye neza ko Leta Zunze Ubumwe z’Amerika ari ububasha 
bushushanywa n'inyamaswa ifite amahembe abiri nk'ay'umwana w'intama, kandi ko ubu 
buhanuzi buzasohozwa igihe Leta Zunze ubumwe za Amerika zizahatira abantu kuruhuka ku 
munsi wa mbere w’icyumweru (Sunday), nk’ikimenyetso kidasanzwe kiranga gukomera kwa 
Roma. Ariko muri uko kuramya ubupapa, Leta Zunze ubumwe za Amerika ntizaba iri 
yonyine. Ibyo Roma yakoresheje mu bihugu yari yarigaruriye bizaba bitarashiraho burundu. 
Na none ubuhanuzi bwavuga ko Roma izongera kugarurirwa ububasha bwayo. ” Nuko mbona 
umwe mu mitwe yayo usa n'ukomeretse uruguma rwica; ariko urwo ruguma rwayishe 
rurakira. Abari mu isi bose bakurikira iyo nyamaswa bayitangarira”. 13 Gukomereka uruguma 
rwica, bisobanura gutsindwa k'ubupapa mu mwaka wa 1798. Umuhanuzi aravuga ati 
“hanyuma y'ibyo, rwa ruguma rwica rwarakize, maze abantu bose bo ku isi bakurikira iyo 
nyamaswa bayitangarira.’™* Pawulo yerekana yeruye ko “uwo mwana wo kurimbuka 
azakomeza kubaho kugeza Yesu agarutse. Hafi y'iherezo ry'ibihe, azashyira ahagaragara 
imirimo ye y'ubushukanyi. Kandi Umuhishuzi yerekana ubupapa aravuga ati “Abari mu isi 
bose bazayiramya, umuntu wese izina rye ritanditswe mu gitabo cy”ubugingo”. Ari mu isi ya 
kera no mu ya none, ubupapa buzahabwa ikuzo binyuze mu kuruhuka ku Cyumweru 
byerekana nta gushidikanya ububasha bw'itorero Gatolika ry’i Roma. 


Guhera hagati y'ikinyejana cya cumi n’icyenda, abigaga iby’ubuhanuzi muri Leta zunze 
ubumwe za Amerika, batanze ubu buhamya ku isi yose. Ibyo tubona byaduka mu isi muri iki 
gihe, byerekana ko ibyahanuwe biri bugufi gusohora. Abigisha b’Abaporotesitanti, bahamya 
ko kuruhuka ku munsi wa mbere w'icyumweru (Sunday) byategetswe n'Imana, nyamara 
bakabura ibihamya mu Byanditswe Byera, nk'abayobozi b'ubupapa, bahimbye ibitangaza 
kugira ngo bimure itegeko ry’ Imana. Amagambo akomeje kwemeza ko iteka ry” Imana riri ku 
bantu bagomera itegeko ryo kuruhuka Isabato-Cyumweru (Icyumweru sabato), yatangiye 
gukurikizwa. Kandi imyigishirize ihatira abantu kuruhuka ku Cyumweru ubu iramenyerezwa 
kandi yahawe intebe. 


Ubugizi bwa nabi n'ubucakura bw’Itorero Gatolika ry’i Roma buratangaje. Rishobora 
kugenzura ibizaba. Rikoresha igihe cyaryo neza, rireba uko amatorero y’Abaporotesitanti 
aryunamira igihe yemera Isabato y’ibinyoma, kandi rikaba ryitegura kuzayihatira umuntu 
wese nk'uko ryakoze mu myaka ya kera. Abirengagiza umucyo w'ukuri, bazitabaza abo biyita 
ko bafite ubushobozi bwo kuba batagikora icyaha, bagamije gushyira hejuru ibyo bihimbiye 
ubwabo. Uburyo biteguye kwifashisha itorero ry’ Abaporotesitanti muri uwo murimo ni ibintu 
bitabagoye. Ninde usobanukiwe cyane n'uko bagenza abanze kumvira itorero kuruta 
abayobozi b'ubupapa ? 


Itorero Gatolika ry’i Roma hamwe n’amashami yaryo yose ku isi, bakoze gahunda imwe 
ikomeye, bagamije guharanira inyungu z'ubupapa. Milioni nyinshi z'abizera bo mu bihugu 

byose byo ku isi, bigishijwe gufatanyiriza hamwe, maze bakayoboka ubutegetsi bwa Papa. 
Aho baba bakomoka hose, uko ubutegetsi bwabo bwaba bukomeye kose, bakwiriye kumenya 
ko ububasha bw'itorero buri hejuru y'ibyo byose. N’ubwo barahira basezerana ko bazubaha 
Leta y'iwabo, ariko inyuma y’iyo ndahiro haba hari umuhigo bahize wo kumvira Papa, 
ubakuriraho ibihano by’izindi ndahiro baba bararahiye. 14 


Amateka ahamya neza ko ubupapa butahwemye gukoresha ubucakura n'Tumwete mwinshi 
mu kwivanga muri gahunda za Leta z'ibihugu; maze bwamara kuhashinga ikirenge, 
bugasohoza imigambi yabwo, ndetse bukarimbura ibikomangoma n'abaturage. Mu mwaka 
wa1204, Papa Inosenti wa II yifashishije indahiro y'akataraboneka ya Petero wa II, Umwami 
w'Aragon, iyo ndahiro ikaba iteye itya:” Jyewe Petero, Umwami w'Abanyaragon, mpamije 
kandi nsezeranye kuzahora ndi indahemuka kandi numvira databuja Papa Inosenti n'abandi 
bapapa bazamusimbura, n’itorero rya Roma, kandi ubwami bwanjye bugakomeza 
kumwumvira, nzaharanira ukwizera Gatolika, kandi abazaguhakana nzabamarira ku icumu. 
“Iyo ndahiro yari ihuje n'ibyo ububasha bwa Papa butegeka,” bigaragaza ko “yari afite 
ububasha bwo gushyiraho abami'“ kandi agashobora gukuraho bamwe batashoboye 
gukomeza indahiro barahiye.” 14 


Nuko rero duhore twibuka ko Roma yirata ko itazigera ihinduka. Amahame ya Gregoire 
wa VII na Inosenti wa III aracyari amahame y’ itorero Gatolika ry'i Roma. Kandi iyo riza 
kugira imbaraga, ryajyaga gushyira ayo mahame mu bikorwa ntakuzuyaza rikoresheje 
imbaraga nko mu binyejana byashize. Abaporotesitanti ntibasobanukiwe bihagije icyatumye 
bemera gufatanya na Roma igikorwa cyo kuramya ku munsi wa mbere w'"icyumweru. Naho 
Abagatolika bo, mu gushishikarira gusohoza umugambi wabo, itorero ry”i Roma rigambiriye 
kugarura ikuzo ryaryo ryari ryarabuze. Mureke ayo mabwiriza atangizwe muri Leta zunze 
ubumwe za Amerika, maze ubutegetsi bwa Leta buhatire abantu ibyo itorero; muri make, 
ububasha bw'itorero na Leta nibyo bizajya bigenga umutimanama wabantu, ubwo nibwo 
insinzi y’itorero ry’i Roma muri icyo gihugu izaba igezweho. 


[jambo ry'Imana ryatanze imiburo ku kaga kagiye gutera; mureke ibyo byirengagizwe, 
maze abaporotesitanti bagere aho bamenye neza imigambi nyakuri ya Roma, uretse ko 
bazabyibuka barakererewe batagifite uburyo bigobotora muri uwo mutego baguyemo. Itorero 
Gatolika ry’i Roma riragenda risatira ububasha bwaryo ryahoranye bucece. Inyigisho zaryo 
mu biterane, muri za kiliziya, zirategura inzira mu mitima y'abantu. Riregura rwihishwa 
inyubako yaryo yaguye kugira ngo rigarure akarengane ku bataryemera. Rirahuriza hamwe 
imbaraga zaryo, ritegura intwaro bucece kandi ntacyo ryikanga kugira ngo igihe nikigera 
rishoze intambara. Ritegereje gusa ko igihe kigera kandi icyo gihe ryamaze kugihabwa. 
Bidatinze, tugiye kureba kandi twumve, nibwo tuzamenya itorero ry'i Roma icyo ari cyo. 
Umuntu wese uzizera kandi akumvira Ijambo ry'Imana, azahasakiranira n’ibigeragezo 
n'akarengane. 

IGICE CYA 36— |INTAMBARA [TUTUMBA 


Guhera igihe intambara ikomeye yatangiriye mu ijuru, umugambi wa Satani wari uwo 
gukuraho amategeko y'Imana. Ibyo byagombaga gusohora ari uko atangiye kugomera 
Umuremyi we, kandi n'ubwo yaciwe mu ijuru, ariko aracyakomereje urugamba rwe mu isi. 
Kuyobya abantu no kubatera kwica amategeko y'Imana, nicyo kimushishikaje. Yasohoza 
umugambi we binyuze mu kwanga amategeko y'Imana yose, yakoresha gukuraho rimwe muri 
yo, uko byamera kose ingaruka zizaba zimwe. Umuntu ukurikiza Amategeko iyo agize rimwe 
ateshukaho, aba ameze nk'uyishe yose.“ 1 


Kubwo gushaka gupfobya amabwiriza y'ijuru, Satani yagoretse amahame ya Bibiliya, 
maze amakosa yinjizwa mu myizerere y'abantu ibihumbi byinshi bavuga ubwabo ko bizera 
Ibyanditswe Byera. Amakimbirane akomeye kandi aheruka hagati y'ukuri n’ibinyoma ni rwo 
rugamba rumaze igihe kirekire kandi ruheruka izindi zose rurwanya amategeko y'Imana. 
Muri urwo rugamba turimo; urugamba ruhanganishije amategeko y’abantu n’ay’ Imana, idini 
ya Bibiliya n’idini y’ibihimbano n’imigenzo. 


Imbaraga zishyize hamwe ngo zirwanye ukuri no gutungana, ubu zamaze gutangira 
umurimo wazo. Ijambo ryera ry'Imana ryatugezeho, binyuze mu mubabaro mwinshi 
n’amaraso menshi yamenetse, ariko ntiryahabwa agaciro gakwiye. Bibiliya igera ku bantu 
bose, ariko bake gusa nibo bemera ko iba umuyobozi w'ubugingo bwabo. Ubuhemu 
bukomeje gukwira hose mu buryo buteye agahinda, atari mu bantu bari ku isi gusa, ahubwo 
burarushaho kugwira no mu itorero. Benshi barahakana amahame ariyo shingiro nyakuri 
ry'ukwizera kwa Gikristo. Imirimo ikomeye y'irema nk'uko igaragazwa n'abanditsi bari 
bayobowe n'Umwuka Muziranenge, gucumura k'umuntu, uguhongerera, no guhoraho 
kw'amategeko y'Imana, byose byashyizwe iruhande, yaba ari byose uko byakabaye cyangwa 
umugabane umwe wabyo, bikozwe n'umugabane munini wabantu biyita ko ari Abakristo. 
Ibihumbi byinshi by’abantu bibona kubwo kwishingikiriza ku buhanga bwabo no kumva 
bihagije babona ko gushyira ibyiringiro muri Bibiliya ari ubwenge buke; bagasanga ibyabo 
ari ikimenyetso cy’ingabire y'isumbwe maze bigatuma bishuka basobanura Ibyanditswe 
Byera birengagije ukuri kw'"ibya Mwuka gukubiyemo. Ababwiriza benshi babigisha abizera 
babo, kandi abigisha benshi bigisha abanyeshuri babo ko amategeko y'Imana yahindutse 
cyangwa yavuyeho, maze abacyizera ko adahinduka kandi akwiriye gukomezwa, 
bagahindurwa ibishungero n’insuzugurwa. 


Iyo banze ukuri baba banze na Nyirako. Iyo baribata amategeko y’Imana baba bahakanye 
n’Uwayatanze. Biroroshye gukora igishushanyo cy’amahame n'inyigisho by’ibinyoma nko 
gukora igishushanyo kibajwe mu giti cyangwa mu mabuye. Kugira ngo agaragaze imico 
y'Imana uko itari, Satani yoshya abantu kuyikekaho imico y'ibinyoma. Kuri benshi, 
ikigirwamana cy'ubucurabwenge cyarimitswe maze Imana irimurwa; nyamara Imana Ihoraho 
nk'uko yigaragarije mu Ijambo ryayo, muri Kristo no mu mirimo itangaje yo kurema, 
abayiramya ni bake gusa. Abantu ibihumbi basenga ibyaremwe ariko bagahakana Umuremyi 

wabyo. Nubwo ibigirwamana biri mu buryo butandukanye, gusenga ibishushanyo byiganje 
mu Bakristo b'iki gihe nk'uko byari biri mu Bisirayeli mu gihe cya Eliya. Imana z'abiyita 
abahanga, abacurabwenge, abasizi, abategetsi, abanyamakuru, imana z'abanyabukorikori, 
imana zo mu mashuri yisumbuye, no muri za Kaminuza, ndetse n'imana zo mu bigo 
by'abihaye Imana, zirushije ububi Baali, ariyo mana y'izuba yo muri Fowenike. 


Nta cyaha mu byadutse mu Bakristo kibabaza cyane ubutegetsi bw’ijuru, nta na kimwe 
cyonona ibitekerezo, nta na kimwe gifite ingaruka ziyobya, nk'inyigisho za none, zikwiza 
hose kandi vuba ko amategeko y'Imana atakigenga abantu. Igihugu cyose kigira amategeko 
yacyo, agomba kubahirizwa no gukurikizwa; nta butegetsi bwabaho budafite amategeko; 
none byashoboka bite ko Umuremyi w'isi n’ijuru atagira amategeko agenga ibyo yaremye? 
Tuvuge ko ababwiriza b'akataraboneka bigishije ku mugaragaro ko amabwiriza agenga 
igihugu cyabo kandi akarinda uburenganzira bw’abenegihugu, atakiri ngombwa, kuko abuza 
abantu umudendezo, bityo akaba atagikwiriye kubahirizwa; mbese umubwiriza nk'uwo 
yakwihanganirwa ku ruhimbi igihe kingana iki ? None se, kwirengagiza amategeko ya leta 
z'isi n’ay’ibihugu byaba icyaha gikabije kuruta gusiribanga amategeko mvajuru kandi ari yo 
rufatiro rw 'ubutegetsi bwose? 


Byajyaga gukomerera cyane ibihugu gukuraho amategeko yabyo, maze bikemerera 
abaturage gukora ikibabereye cyiza, kuruta ko Umutegetsi w'isi n’ijuru yakuraho amategeko 
ye, maze isi igasigara idafite itegeko rihana uwacumuye, cyangwa iritsindishiriza utariho 
urubanza. Mbese twajyaga kumenya ingaruka zituruka ku gukurwaho kw'amategeko 
y'Imana? Byarageragejwe. Dutekereze ibintu biteye ubwoba byabaye mu gihugu 
cy'Ubufaransa ubwo igihugu cyategekwaga n'ubuhakanamana. Byagaragariye isi ko 
gukuraho amabwiriza Imana yashyizeho, ari ukwemera itegeko rikaze ry'ubugizi bwa nabi. 
Iyo urugero rw°ubutungane rushyizwe ku ruhande, umutware w'ibibi byose aba abonye inzira 
yo kwimika ingoma ye mu isi. 


Ahantu hose amategeko y'Imana yanzwe, icyaha ntikiba kikigaragara nk’icyaha, cyangwa 
ngo gukiranuka kwifuzwe. Abanga kumvira ubutegetsi bw'Imana, na bo ubwabo 
ntibashobora kwitegeka. Binyuze mu nyigisho zabo z'ibinyoma, ingeso yo kwishyira hejuru 
yinjira mu mitima y'abana no mu y'abasore, kuko muri kamere yabo batihanganira 
kwitegeka; ntibifuza kugira amategeko abagenga, ariko ntibite no ku ngaruka zizabaho 
hanyuma. Igihe bakoba cyane abihutira kumvira amategeko y'Imana, nibwo abantu benshi 
bemera ubuyobe bwa Satani batazuyaje. Bemera gutwarwa n'irari kandi bakitangira gukora 
ibyaha n'abapagani ubwabo babona ko ari ibyo gucirwaho iteka. 


Abigisha abantu gusuzugura amategeko y'Imana, babiba kutumvira hakazasarurwa 
kutumvira. Mureke amategeko mvajuru yirengagizwe yose uko yakabaye, amategeko 
y'abantu nayo azirengagizwa bidatinze. Kuko Imana ibuzanya ibikorwa biteye isoni; kwifuza, 
kubeshya, kwiba, abantu biteguye kuribata amategeko y'Imana, bitwaza ko ababera inkomyi 
ituma batagera ku byo bifuza mu isi; ariko kubera kwanga amategeko y'Imana ntizatuma 

bagira icyo bageraho. Niba amategeko y'Imana atakibagenga, kuki kuyacumura bitera 
ubwoba ? Ibyo abantu batunze ntibyagira umutekano. Abantu batwara abaturanyi babo ibyabo 
ku ngufu, umunyambaraga niwe waba umukire kurusha abandi. Ubuzima bw’umuntu nta 
gaciro bwazongera kugira. Indahiro mu gihe cyo gusezerana kw'abashakanye ntabwo 
yakomeza kurinda imibereho y'umuryango. Ufite ububasha, aramutse abishatse, yajyana 
umugore wa mugenzi we ku ngufu. Itegeko rya gatanu, nk'uko irya kane byagenze, 
ryakurwaho. Abana ntibatinya kwica ababyeyi babo, baramutse bifuza kunezeza imitima yabo 
yononekaye. Ibihugu byateye imbere mu majyambere, byahinduka indiri y'ubujura 
n'ubwicanyi; kandi amahoro, ikiruhuko n'umunezero, byashira ku isi. 


Inyigisho zivuga ko abantu babatuwe ku kwitondera amategeko y'Imana zaciye intege 
imbaraga z'ibya mwuka, maze zikingura urugi rw'umuraba w'ubugome wisuka ku isi. 
Kutagendera ku mategeko, kwaya no kwiyonona, bitwirohaho nk”umuyaga wa serwakira. Mu 
muryango, Satani arimo gukora. Ibendera rye rishinzwe no mu ngo z'abavuga ko ari 
Abakristo. Hari ishyari, gushinjanya ibinyoma, kwishushanya, ubuhemu, isumbwe, 
ubugambanyi, kutiringirana no gukunda irari. 


Amahame n'inyigisho by'iyobokamana, byose byari bikwiriye kuba urufatiro 
rw’imibanire myiza, bimeze nk'ikirundo gisukuma kigiye kuriduka. Abicanyi ruharwa iyo 
bashyizwe muri gereza kubera ubugome bwabo, bahora bahabwa impano kandi bakitabwaho 
nk’aho bahemberwa ibyiza bagezeho. Imico yabo n'ubugome bwabo byaramamajwe cyane. 
Itangazamakuru rishyira ku mugaragaro ingeso z'abantu mu buryo burambuye, bityo 
bigatuma n'abandi binjira muri ibyo bikorwa by'uburiganya, ubujura n'ubwicanyi; maze 
Satani akanezezwa n'uko ageze ku nsinzi yo kubajyana mu irimbukiro. Ingeso yo gukunda 
ibibi, kutamenya kwitegeka, ubwiyongere bukabije bwo kwiyandarika n’°ubugome bw’uburyo 
bwose bikwiriye gutuma abubaha Imana bose bakangukira kwibaza igikwiriye gukorwa ngo 
bahangane n'umuraba w'ikibi. Inkiko zica imanza zuzuyemo ruswa. Abategetsi 
bashishikajwe n'inyungu zabo, no gukunda kwishakira ibibanezeza. Kutirinda byahumye 
intekerezo za benshi, bituma Satani abona uko abigarurira. Abanyamategeko baratandukira, 
bahabwa ruswa , maze bakarindagira. Ubusinzi, inzika, gukunda iby’isi, ishyari no kubura 
ubunyangamugayo mu buryo bwose, ni byo byiganje muri bamwe mu bashinzwe gushyiraho 
amategeko. “Ubutabera bwabaye akahebwe, kuko ukuri kwaguye mu nzira, kandi gutungana 
ntikubasha kwinjira.”” 2 


Gukiranirwa n'umwijima mu bya mwuka byariho mu gihe cyo kwikuza kwa Roma byari 
ingaruka ntakuka zo gukuraho Ibyanditswe Byera; ariko se ni hehe mu mucyo w'ubutumwa 
bwiza, mu gihe cy'umudendezo mu by’idini, dusanga impamvu y'ubuhemu bwiganje, 
kwanga amategeko y'Imana, n’ingaruka yo kwangirika? Kuko Satani atagishobora kubohera 
abantu munsi y’ubutware bwe abahisha Ibyanditswe Byera, yitabaza ubundi buryo kugira ngo 
asohoze umugambi we udahinduka. Gusenya ukwizera gushingiye muri Bibiliya bimufasha 
kugera ku mugambi we wo kuyirimbura nayo ubwayo. lyo yinjiza imyizerere ivuga ko 

yo. Kandi no muri iki gihe, akomeje gukorera mu itorero kugira ngo asohoze imigambi ye 
nk'uko yabikoze mu gihe cya kera. Amadini yo muri iyi minsi yanze gutegera amatwi ukuri 
kwahuranyije ko mu Byanditswe Byera, maze muri uko kurwanya uko kuri, bahitamo 
ubusobanuro n’uruhande bituma babiba kandi bagakwiza imbuto z'ubuhakanyi. Kwihambira 
ku mafuti y'ubupapa yo kudapfa kwa roho no gukomeza gutekereza k'umuntu nyuma 
y'urupfu, bashenye uruzitiro rwabakingiraga ibishuko batezwa n'imyuka y'abadayimoni. 
Inyigisho zivuga ibyo kubabazwa by’iteka ryose, zatumye benshi bareka kwizera Bibiliya. 
Kandi nk'uko itegeko rya kane risaba abantu, byagaragaye ko kweza umunsi wa karindwi 
ariwo Sabato ari umutwaro; kandi nk'inzira imwe rukumbi yo guhunga umurimo badashaka 
gukora, benshi mu bigisha bahamya ko amategeko y'Imana atakibagenga. Nuko rero 
amategeko y'Imana bakayakuranaho n'Isabato. Igihe umurimo wo kuvugurura Isabato 
ugikomeje, uko gukuraho amategeko y'Imana bahunga itegeko rya kane, bizakwira ku isi 
yose. Inyigisho z'abayobozi bakuru b'amadini zugururiye amarembo ubuhakanyi, imyuka 
y'abadayimoni, no gusuzugura amategeko yera y'Imana; kandi abo bayobozi bafite uruhare 
ruteye ubwoba muri ubwo buhakanyi buri mu itorero rya Gikristo. 


Ibiramambu abo bantu bitwaza ko uko kwihutira gukwirakwiza iryo yononekara ry’imico 
y'abantu riterwa no kudakomeza itegeko ryo kuruhuka ku munsi wa mbere w'"icyumweru 
wahimbwe “Isabato ya gikristo” kandi guhatira abantu bose kuwukomeza bizanoza imico 
mbonera mu bantu. Icyo gitekerezo cyiganje cyane cyane muri Amerika, aho inyigisho 
z'Isabato y'ukuri zari zarabwirijwe cyane. Aha rero inyigisho zo kwirinda nk'Tumwe mu 
migabane y’ikubitiro kandi y'ingezi yo kuvugurura imibereho myiza y'abantu, zafatanyijwe 
n'itsinda ry'abaruhuka ku Cyumweru, maze abavugira icyumweru bigaragaza ubwabo ko 
bakora kugirango baharanire inyungu za rubanda; maze abanze kwifatanya na bo muri uwo 
mugambi, bakaregwa ko ari abanzi bo kwirinda n'ivugurura. Ariko bitewe n'uko itsinda 
ryashyizeho izo nyigisho z'ibinyoma ryikingiriza imirimo myiza, ibyo ntibituma ikosa 
lidakomeza kuba ikosa. Dushobora kujijisha tuvangavanga uburozi n'ibyokurya byiza, ariko 
ntiduhindura kamere yabwo. Ibinyuranye n'ibyo, biba ari akaga gakomeye iyo ibyo 
bititaweho. Kuvanga ikinyoma n'ukuri guhagije kugira ngo abantu bacyemere ni umwe mu 
mitego ya Satani. Abayobozi b'itsinda riruhuka ku Cyumweru bashobora kwiyita abavugizi 
b'ibyo abantu bakeneye, bitanyuranya n'amahame ya Bibiliya; ariko kandi mu byo bavuga 
hakubiyemo inyigisho zivuguruza amategeko y'Imana, niyo mpamvu abagaragu b'Imana 
batabasha kwifatanya n’abo. Nta na kimwe bakwishingikirizaho ngo kibabashishe gusimbuza 
amategeko y'Imana ay’abantu. 


Binyuze muri ubu buyobe bukomeye bw'uburyo bubiri: kudapfa k'ubugingo 
n'ubuziranenge bw'umunsi wa mbere w'icyumweru (Dimanche), Satani azaboneraho 
kugusha abantu mu bishuko bye. Igihe icya mbere ari ishingiro ryo gusenga imyuka 
y'abadayimoni, icya kabiri cyo kivana abantu ku Mana kikabunga na Roma. Abaporotesitanti 
bo muri Leta zunze ubumwe z' Amerika nibo bazafata iya mbere mu kurambura uamaboko 
yabo bagafatana mu biganza n'imyuka y'abadayimoni; bazanyura hejuru y'umworera ngo 

bifatanye n’°ububasha bwa Roma; maze ku bufatanye bw'izo mbaraga uko ari eshatu, icyo 
gihugu kizagera ikirenge mu cya Roma gisiribange rwose uburenganzira bwo guhitamo. 


Nk'uko imyuka y'abadayimoni yigana cyane abitwa Abakristo bo muri iki gihe, ifite 
imbaraga zikomeye zo kuyobya abantu ikabagusha mu mitego yayo. Satani ubwe arihindura 
akisanisha n'ibiriho. Azigaragaza afite imico nk'iya Marayika w'umucyo. Binyuze mu 
kwizera imyuka, hazakorwa ibitangaza, abarwayi bazakira, kandi hakorwe n'ibindi bitangaza 
bitabasha guhinyuzwa. Maze ubwo iyo myuka mibi izatura kwizera gushingiye muri Bibiliya, 
kandi ikerekana ko yemera gahunda zose z’ibikorerwa mu itorero, ibikorwa byabo bizemerwa 
nk’ibikozwe n’imbaraga mva ijuru. 


Muri iyi minsi, biraruhije kubona umurongo utandukanya abiyita abakristo n’abatubaha 
Imana. Abizera b’itorero bakunze ibyo ab’isi bakunda, kandi biteguye gufatanya nabo, Satani 
na we yiyemeje kubateranyiriza hamwe nk’umubiri umwe noneho agakaza umugambi we wo 
kubarundurira mu kwizera imyuka y'abadayimoni. Abizera inyigisho z'ubupapa birata ko 
ibitangaza ari ikimenyetso cy'itorero ry'ukuri, biteguye kuyobywa n'izo mbaraga zikora 
ibitangaza; kandi Abaporotesitanti bamaze gushyira ku ruhande ingabo y'ukuri, na bo 
bazarindagira. Abizera inyigisho z'ubupapa, Abaporotesitanti n’ab’isi, bazemerera hamwe 
ishusho y'ubutungane idafite ububasha, kandi muri ubwo bumwe hazabonekamo itsinda 
rinini rifashe icyemezo cyo kwemera guhindurwa n'isi kandi babone igitondo 
cy’ikinyagihumbi bategereje igihe kirekire gitangaje. 


Binyuze mu kwizera imyuka y'abadayimoni, Satani yiyerekana nk’uwifuza kugirira neza 
abantu bose, akiza abantu indwara, kandi ahamya ko azanye idini nshya yo mu rwego 
ruhanitse ifite kwizera gushya, nyamara kandi na none muri icyo gihe, azaba akora 
nk'umurimbuzi. Ibigeragezo bye byose birohe imbaga y'abantu mu irimbukiro. Kutirinda 
byimuye gushyira mu gaciro; kurarikira, amahane, ibyo bigakurikirwa no kuvusha amaraso. 
Satani anezezwa n'intambara, kuko ibyutsa inzangano mu mitima y'abantu, hanyuma 
igatsemba buheriheri abijanditse mu ngeso mbi kandi bavusha amaraso. Umugambi we ni 
uguteranyiriza amahanga yose mu ntambara, kuko muri ubwo buryo arimo ashobora gucurika 
ibitekerezo by'abantu akabibagiza kwitegura kuzahagarara bashikamye ku munsi ukomeye 
w'Imana. 


Satani na none akorera no mu biremwa kugira ngo yigarurire abantu benshi batiteguye. 
Yiyigishije amabanga y’imibereho y'ibyaremwe, kandi akoresha imbaraga ze zose gutegeka 
ibintu byose mu gihe cyose Imana ikibimwemereye. Ubwo Imana yamuhaga uburenganzira 
bwo kubabaza Yobu, mbega ukuntu imikumbi n'amashyo, abagaragu, amazu, abana, byose 
byayoyotse mu mwanya muto icyago gikurwa n'ikindi! Imana niyo ikingira ibiremwa byayo 
kandi ikabirinda imbaraga z'umurimbuzi. Nyamara abakristo basuzuguye amategeko ya 
Yehova; kandi Uwiteka azasohoza icyo yavuze - ko azahagarika gusuka imigisha ye ku isi, 
kandi akure uburinzi bwe ku bagomera amategeko ye, bakigisha abandi kandi bakabahatira 
kugenza nka bo. Satani agenza uko ashatse uwo ari we wese Uwiteka yakuyeho uburinzi bwe. 

Azihanganira bamwe kandi bahirwe kugira ngo umugambi we ujye mbere, abandi abateze 
ibyago, maze abemeze ko Imana ari yo ibateje ako kaga. 


Igihe yiyereka abana b'abantu nk'umuvuzi ukomeye ushobora kubakiza indwara zabo 
zose, azateza indwara n'ibyorezo kugeza aho imidugudu n'ibirorero bisigara ari amatongo 
n'ibidaturwa. Na magingo aya ari ku murimo we. Satani arateza impanuka n’ibyorezo mu 
nyanja no ku butaka, umuriro wa kirimbuzi, umuraba ukaze, imyuzure, inkuba, imiyaga 
y'ishuheri, kubura epfo na ruguru, ibishyitsi hirya no hino kandi mu buryo bwinshi, imbaraga 
ze ziri ku murimo. 


Yararika umwero w'ubutaka, maze inzara n'ubwihebe bigakurikiraho. Ahumanya 
umwuka wo mu kirere, maze abantu ibihumbi byinshi bakarimbuka. Ibyo byago bizarushaho 
kwaduka ku isi kandi ari nako birimbura. Kurimbuka kuzaba ku bantu no ku nyamaswa. “Isi 
iri mu cyunamo ihindutse amatongo, koko isi irononekaye ihindutse amatongo, izarimbukana 
n'ibikomerezwa byayo. Isi yandavujwe n'abayituye, koko bishe amategeko y’Uhoraho, 
ntibubahirije amateka ye, bishe n’Isezerano rihoraho yagiranye na bo.” 3 


Kandi uwo mushukanyi ruharwa azumvisha abantu ko abakorera Imana ari bo bateje ibyo 
byago. Itsinda ry'abarakaje Ijuru rizashinja abubahiriza amategeko y'Imana ko aribo 
nkomoko y'ibyo byago byose, bahore babahindura abagome. Hazavugwa ko abantu 
bagomeye Imana bica isabato yo ku munsi wa mbere w'"icyumweru (Dimanche); kubwo ibyo, 
icyo cyaha cyateje ibyorezo, bikazahagarara ari uko umunsi W'icyumweu umaze guhatirwa 
abantu bose; kandi ko abakomeza gushyigikira itegeko rya kane baba batesheje umunsi 
w’icyumweru icyubahiro cyawo, ndetse ko bahungabanya umutekano mu gihugu, kuko 
bakibuza umugisha w'Imana kandi bakadindiza ubukungu bwacyo. Icyo kirego cya kera 
cyarezwe umugaragu w'Imana kizabyutswa kandi n'impamvu zizaba ari zimwe: “Maze 
Ahabu abonye Eliya aramubwira ati: Mbega ni wowe n'umuruho wateje Isirayeli ? Eliya 
aramusubiza ati, “Erega si jye wateje Isirayeli umuruho, ahubwo ni wowe n'inzu ya so kuko 
mwaretse amategeko y’Uwiteka mugakurikira Baali.” 4 Ni bwo abantu bazazabiranywa 
n'uburakari babitewe n'amazimwe babwiwe, maze bibasire abagaragu b'Imana nk'uko ba 
bahakanyi bo mu Bisirayeli bibasiye Eliya. 


Imbaraga ikora ibitangaza yigaragariza mu myuka mibi y'abadayimoni izibasira 
abahisemo kumvira Imana kuyirutisha abantu. Abavugana n'imyuka mibi y'abadayimoni 
bazatangaza hose ko yatumwe n'Imana kwemeza abatemera kuruhuka ku Cyumweru no 
kubemeza ikosa ryabo, babahamirize ko amategeko y'igihugu akwiriye gukomezwa 
nk’amategeko y'Imana. Bazaganyishwa cyane n'ubugome bukabije bwamamaye ku isi kandi 
bashyigikire ubuhamya bw'abigisha b’amadini buvuga ko kuba ibya mwuka byaracogoye 
cyane byatewe no kuzirura Icyumweru. Isi yose izarakarira bikomeye abazaba banze 
kwemera ubwo buhamya bwatanzwe. 


Imikorere ya Satani muri aya makimbirane aheruka yo kurwanya ubwoko bw'Imana, 


ntaho itandukaniye n'iyo yakoresheje atangira intambara ikomeye mu ijuru. Yavugaga ko 

ahirimbanira guteza imbere ubutegetsi bw" Ijuru, nyamara ahubwo akoresha imbaraga ze zose 
rwihishwa kugira ngo abuhirike. Maze umugambi nyakuri yaharaniraga kugeraho 
akawugereka ku bamarayika b'indahemuka. Imikorere nk'iyo y'ubushukanyi niyo yaranze 
amateka y'itorero Gatolika ry'i Roma. Ryiyise ko rikora nk” Umusimbura w'Imana ku isi, 
nyamara rigamije kwishyira hejuru y'Imana kandi rihindura n'amategeko yayo. Ku itegeko 
rya Roma, abishwe kubwo kuba indahemuka z'ubutumwa bwiza biswe inkozi z’ibibi; 
babashinja ko bakorana na Satani; kandi bagakoresha uburyo bwose bushohoboka ngo 
babasebye, babagaragaze imbere y'abantu n’imbere yabo ubwabo ko ari ibivume ruharwa. 
Uko rero niko bizamera, no muri iki gihe. Ubwo Satani ahirimbanira gutsemba abakomeza 
amategeko y'Imana, azakora kuburyo bashinjwa kuba ari bo bayica, nk’abantu batesha Imana 
agaciro kandi isi ikaba igiye gucirwaho iteka ari bo izize. 


Ntabwo Imana izigera ihata ubushake cyangwa umutimanama w”umuntu; nyamara Satani 
we kugira ngo abone uko yigarurira abo adashobora koshya, yitabaza ubugizi bwa nabi. 
Kubera ubwoba cyangwa agahato, yihatira gutegeka umutimanama w'u muntu kugira ngo 
amuramye. Kugira ngo agere kuri uwo mugambi, akorera mu idini no mu butegetsi bw'isi, 
agahagurukiriza ubutegetsi guhatira abantu gukomeza amategeko y'abantu, bagasuzugura 
ay’ Imana. 


Abakomeza Isabato yo muri Bibiliya bazaregwa ko ari abanzi b’amategeko na gahunda, 
ko babangamiye imibereho myiza ya rubanda, ibyigenge kandi byangiritse, kandi bakaba ari 
bo batuma Imana igiye gucira isi ho iteka. Ubwitonzi bwabo no gushikama mu byo bizera 
bazabyita gukabya, kutava ku izima no gusuzugura ubutegetsi. Bazaregwa ko bahinyura 
ubutegetsi. Ababwiriza barwanya amategeko y'Imana bazatangariza ku ruhimbi ko abantu 
bafite inshingano yo kumvira ubutegetsi bw'isi nk'ubwashyizweho n'Imana. Mu nteko 
ishinga amategeko, no mu nkiko z'ubucamanza, abakomeza amategeko y'Imana bazavugwa 
nabi, bacirweho iteka. Amagambo yabo azagorekwa; bazabakekera imigambi mbi batigeze 
kugira. 


Nk'uko amatorero y’Abaporotesitanti yanga ibihamya by'ukuri byo mu Byanditswe 
Byera bishyigikira amategeko y'Imana, bazashaka gucecekesha abafite kwizera gushikamye 
kandi badashobora guhirika hakoreshejwe Bibiliya. N’°ubwo muri iki gihe bahumiriza ngo 
batareba ukuri, bari mu murongo ubaganisha ku gutoteza abazanga gushyira hamwe n'abandi 
bakristo ngo bakomeze umunsi w'ikiruhuko washyizweho n'ubupapa. 


Abanyacyubahiro bo mu matorero n’abo mu buyobozi bw’igihugu bazishyira hamwe ngo 
bahongere, bahendahende cyangwa boshye abantu bo mu nzego zose kuruhuka ku munsi wa 
mbere w'icyumweru (Dimanche). Nuko rero, amategeko mvajuru azasimbuzwa amategeko 
y'agahato. Kwangirika k'ubutegetsi bizasenya gukunda ubutabera kandi bitume ukuri 
kwirengagizwa; ndetse no muri Amerika yigenga ubwayo, abategetsi, abanyamategeko, mu 
rwego rwo kwiyegereza abaturage, bazubahiriza ibyo rubanda rushaka bahatira abantu 
kuruhuka ku munsi wa mbere w'icyumweru. Umudendezo w'umutimanama wabonetse 

bigoranye, ntuzongera kubahirizwa ukundi. Mu ntambara igiye kuza vuba aha, tugiye kubona 
ibyerekaniwe mu buhanuzi bw’aya magambo: “Ikiyoka kirakarira wa mugore, kiragenda ngo 


kirwanye abo mu rubyaro rwe basigaye, bitondera amategeko y'Imana kandi bafite guhamya 
kwa Yesu”. 5 

““Nimusange amategeko y'Imana n'ibiyihamya. Nibatavuga ibihwanye n’iryo jambo nta 
museke uzabatambikira.”“ 1 Abantu b'Imana bayoborwa ku Byanditswe Byera kugira ngo 
bibarinde abigisha b'ibinyoma n'imbaraga z'imyuka y'umwijima iyobya. Satani akoresha 
ubucakura bwose kugira ngo abuze abantu gusobanukirwa na Bibiliya; kuko ihishyira ku 
mugaragaro ubuhendanyi bwe. Mu ihembura iryo ari ryo ryose ry'umurimo w'Imana, 
umutware w'ikibi arahaguruka agakorana umwete umurimo we; n'ubu arakoresha imbaraga 
zirenze urugero mu ntambara iheruka arwanya Kristo n’abayoboke be. Ubuyobe buheruka 
kandi bukomeye bugiye kuzigaragariza imbere yacu bidatinze. Anti-Kristo agiye gukorera 
ibitangaza n’ibimenyetso mu maso yacu. Azakoresha ubuhendanyi bukomeye busa n’ukuri 
ku buryo kubutahura bitazaba byoroshye uretse kuba warasomye Ibyanditswe Byera. Mu 
buhamya bw'abo biyita Kristo, ijambo ryose n'igitangaza cyose bigomba gusuzumanwa 
ubushishozi. 


Abakomeza amategeko yose y'Imana bazarwanywa kandi babakobe. Bazashobora 
gushikama mu masezerano y'Imana. Kugira ngo bazabashe kwihanganira ibigeragezo 
bibategereje, bakwiriye gusobanukirwa n'ubushake bw'Imana nk'uko buri mu Ijambo ryayo; 
bazashobora kuyihesha icyubahiro kuko bamenye ukuri kw'imico yayo, ubutegetsi bwayo 
n'imigambi yayo, kandi babe ari byo gusa bagenderaho. Nta n’°umwe uzahagarara ashikamye 
mu gishuko giheruka, keretse gusa abashikamishije intekerezo zabo mu kuri kw'Ijambo 
ryayo. Umuntu wese azagerwaho n'iki kibazo ngo: Mbese nzumvira Imana kuruta abantu? 
Iki nicyo gihe cyacu cyo gufata icyemezo giheruka. Mbese ibirenge byacu bihagaze ku rutare 
rw’ Ijambo ry'Imana ridahinduka? Mbese ubu twiteguye kuzahagarara dushikamye ngo 
duhamye amategeko y'Imana no kwizera Yesu? 


Mbere y'uko abambwa ku musaraba, Umukiza yasobanuriye abigishwa be ko azicwa, 
kandi ko azazuka, kandi abamarayika bari aho biteguye gusohoza ayo magambo mu bwenge 
no mu mitima by’abigishwa be. Nyamara bo, bari bahanze amaso ibyo igihe gito aribyo 
kubaturwa ku ngoyi y'Abaroma, kandi ntibari kubasha kwihanganira ko Uwari ibyiringiro 
bya bose abasha gupfa urupfu rw'urukozasoni nk'urwo. Amagambo bari bakeneye kwibuka 
yahanaguritse mu bitekerezo byabo, maze igihe cy’ibigeregezo gisohoye, gisanga batiteguye. 
Urupfu rwa Yesu rwarabatunguye bamera nk’aho batigeze babimenyeshwa mbere y’igihe. 
Nuko rero, ubuhanuzi butwereka neza ahazaza nk'uko byahishuriwe abigishwa mu magambo 
ya Yesu. Ibimenyetso byinshi byerekana ko igihe cy'imbabazi kiri hafi kurangira kandi 
n'imyiteguro y'igihe cy'akaga, byose byaragaragajwe. Nyamara abantu ibihumbi byinshi 
ntibasobanukiwe n'uko kuri gukomeye nk'aho batigeze baguhishurirwa. Satani araboga 
runono ngo ate kure igitekerezo cyose cyabahindura abanyabwenge bagasobanukirwa ibyo 
agakiza, maze igihe cy’akaga kizasange batiteguye. 


Iyo Imana yoherereje abantu ubutumwa bwayo bw'imbuzi zikomeye, bugatangwa 
nk'ubutangajwe n’Abamarayika bera baguruka baringanije ijuru, isaba umuntu wese ufite 

ubushobozi bwo gutekereza kwita kuri ubwo butumwa. Urubanza ruteye ubwoba ruzacirwa 
abasenga ya nyamaswa n’igishushanyo cyayo rukwiriye gutera abantu benshi umwete wo 
kwiga ubuhanuzi kugira ngo kumenya ikimenyetso cy’inyamaswa icyo ari cyo, n'uburyo 
bakwirinda kuzakira icyo kimenyetso. Ariko abantu benshi biziba amatwi ngo batumva uko 
kuri, maze bagahindukirira imigani y’ibihimbano. Intumwa Pawulo atubwira gusubiza amaso 
yacu inyuma tukareba mu minsi yashize: “Igihe kizaza ubwo abantu batazumvira inyigisho 
nzima." 2 Icyo gihe cyamaze gusohora. Abantu benshi muri iki gihe ntibashaka ukuri kwa 
Bibiliya, kuko kunyuranyije n'ubushake bw’abakora ibyaha, n’umutima ukunda iby’isi; maze 
Satani nawe, akazana ibishuko ahereye ku byo bakunda. 


Ariko Imana izaba igifite abantu bayo ku isi bakomeza Bibiliya, kandi yonyine, 
nk'urufatiro rw’inyigisho shingiro n’ipfundo ry'ubugorozi bwose. Ibitekerezo 
by'abanyabwenge cyangwa imyanzuro ya gihanga, itegeko cyangwa ibyemezo by’inama 
y'abakuru b'amadini, nk'uko ubwinshi no kudahuza ari nk'ibyo amadini bahagarariye, 
ubwinshi bw’amajwi sibwo bugomba gushingirwaho ku birebana n’ibyo kwizera kw’idini. 
Mbere yo kugira ihame cyangwa inyigisho iyo ari yo yose twemera, dukwiriye kubanza 
kwibaza niba bihuje n'iri jambo ngo “Uko niko Uwiteka avuga”. 


Satani ashishikariye cyane kwerekeza ibitekerezo byacu ku bantu, aho guhanga amaso ku 
Mana. Yerekeza amaso y'abantu ku bepisikopi bakuru, ku bapasitoro, ku bigisha 
iby’iyobokamana nk'abayobozi babo, mu cyimbo cyo gushakashaka mu Byanditswe Byera 
ngo bimenyere ubwabo icyo Imana ibashakaho. Nuko rero, iyo Satani amaze kwigarurira 
intekerezo z'abo bayobozi, abenshi abikoreshereza ibyo ashaka. 


Ubwo Yesu yazaga yigisha amagambo y’ubugingo, rubanda rwarayumvise ruranezerwa; 
kandi benshi mu batambyi n'abanyamategeko baramwizera. Ariko umutambyi mukuru 
n'abatware bagambirira kumuciraho iteka no kwamagana inyigisho ze. N'ubwo umuhati 
wabo wo kumushakaho ibirego wabapfiriye ubusa, nTubwo batashoboraga kumva imbaraga 
mvajuru n'ubuhanga byari mu nyigisho ze, bakomeje gushakisha inzitwazo ubwabo; banga 
ibihamya byerekana ko ari Mesiya kugira ngo bitabahatira kuba abigishwa be. Abo 
barwanyaga Yesu, bari abantu bigishije abandi kujya bubaha uhereye mu bwana bwabo, bari 
baramenyerejwe gupfukamirwa. Baravugaga bati : “Mbese bishoboka bite ko abayobozi bacu, 
abanditsi bacu b'abanyabwenge batizera Yesu?” Mbese aba bantu bizeraga cyane ntibaba 
baramwakiriye iyo aza kuba Kristo? Biturutse kuri abo bigisha byatumye ubwoko 
bw’Abayuda butakira Umucunguzi wabwo. 


Umwuka wakoreshaga abo batambyi n'abatware uracyigaragaza muri benshi bavuga ko 
bizera cyane. Banga kurondora ibihamya byo mu Byanditswe Byera byerekeye ukuri 
kudasanzwe ko muri iki gihe. Bishingikiriza ku bwinshi bwabo, ubutunzi bwabo no 
kumenyekana hose, maze bagasuzugura abahagarariye ukuri bababona nk'aho ari inkehwe, 
abakene, n’intamenyekana, kandi bafite kwizera kubatandukanya n'isi yose. 

Yesu Kristo yabonye mbere hose ko ubutegetsi budakwiye bwari buyobowe n'abanditsi 
n'abafarisayo butari kurangirira aho budatatanyije Abayuda. Yarebeshaga amaso ya gihanuzi 
akabona umurimo wo kwishyira hejuru k'ubutegetsi bw'umuntu, bushaka no kugenzura 
umutimanama w'abantu, ibyo bikaba byarabereye itorero umuvumo uteye ubwoba mu bihe 
byose. Yesu anenga mu buryo buteye ubwoba abanditsi n’Abafarisayo kandi aburira abantu 
ababuza kudakurikira izo mpumyi z'a bayobozi, ibyo byandikiwe kugira ngo bizabere 
akabarore abo mu gihe kizaza. 


Itorero ry’i Roma riha ubuyobozi bwaryo uburenganzira bwo gusobanura Ibyanditswe 
Byera. Bitwaje ko abayobozi b’idini ari bo bonyine gusa bafite ubushobozi bwo gusobanura 
Ijambo ry'Imana, rubanda rwabujijwe kurigira. NTubwo Ubugorozi bwatanze Bibiliya kuri 
bose, n'ubundi amahame ya Roma yo kwikubira yakomeje kubuza imbaga y’abantu bo mu 
matorero y’abaporotesitanti kwigenzurira ubwabo mu Byanditswe Byera. Bigishwa kwemera 
inyigisho zayo nk'uko itorero ryazisobanuye; maze ugasanga ibihumbi byinshi by’abantu 
batinyuka gufata ubusa muri izo nyigisho, nyamara byari bisobanutse neza mu Byanditswe 
Byera ko ibyo binyuranyije rwose n'inyigisho zabo cyangwa amahame shingiro y’itorero 
ryabo. 


Nyamara n'ubwo Ibyanditswe Byera byuzuyemo imiburo ijyanye no kwirinda abigisha 
b'ibinyoma, abantu benshi biteguye kurindisha ubugingo bwabo abakuru b'idini. Muri iki 
gihe, ibihumbi byinshi by’abavuga ko ari abanyedini, ntibashobora gutanga impamvu n’°imwe 
y'ukwizera kwabo usibye ibyo bigishijwe n'abayobozi b'idini yabo. Bagenda bakikira 
inyigisho z”Umukiza nk’abatazibonye, maze ibyiringiro byabo bakabyubaka ku magambo 
babwiwe n'ababwiriza babo. Ariko se abo babwiriza bo ntibakwibeshya? Ni mu buhe buryo 
ki twakwiringira ubuyobozi bwabo uretse Ijambo ry" Imana ryatwereka ko ari abatwaramucyo 
koko? Kubura umutima w'ubutwari bwo kwivana mu nzira mbi z’isi bitera benshi kugera 
ikirenge mu cy'abanyabwenge; maze kubwo kwangira kwigenzurira ku giti cyabo, 
baboherwa mu ngoyi z'ubuyobe badafite ibyiringiro. Babona ko ukuri ko muri iki gihe 
guhishuriwe muri Bibiliya, kandi bakumva imbaraga ya Mwuka Muziranenge iyoboye uko 
kuri; ariko bakarengaho bakemera inyigisho z'abayobozi b’idini yabo zibateshura kuri uwo 
mucyo. N'ubwo intekerezo n’umutimanama by’abo bantu binyurwa n'uko kuri, ariko kuko 
bayobejwe ntibashobora gutekereza ibicishije ukubiri n’ibyo bigishijwe n’ababwiriza babo; 
maze gushyira mu gaciro, n’ibyo barangamiye byose bigasimburwa no kutizera, ubwibone 
n'urwikekwe by’undi muntu. 


Benshi bahindutse ibikoresho Satani akoresha kugira ngo abohe imbata ze. Yigarurira 
benshi akoresheje umurunga w’isano bagirana n'abanzi b'Umusaraba wa Kristo. Uko iyo 
sano yaba iri kose, yaba ishingiye ku babyeyi, abavandimwe, ku bana, ku bashakanye, 
cyangwa se ku bo muhorana, ingaruka z'ibyo byose ni zimwe; abanzi b'ukuri bakoresha 
imbaraga zabo zose kugira ngo bigarurire umutimanama, maze abantu bari mu kigoyi cye 
bagasigara batakigira ubutwari buhagije cyangwa umudendezo wo kugendera mu byo bumva 


umutima wabo ubemeza. 

Ukuri n'ikuzo by’ Imana ntibitandukana; ntibishoboka ko kuri twe abashyikirijwe Bibiliya, 
twakubahisha Imana intekerezo z'ubuyobe. Benshi bavuga ko icyo umuntu yaba yizera cyose, 
apfa gusa kuba afite imibereho itunganye. Ariko kandi, imibereho igaragazwa no kwizera. 
Niba umucyo n'ukuri byaratugezeho, maze tukirengagiza amahirwe yo kukumva no 
kukureba, ubwo tuba tukwanze; duhisemo umwijima mu cyimbo cy’umucyo. ‘’Hariho inzira 
umuntu yibwira ko ari nziza, ariko iherezo ryayo rikaba inzira z'urupfu”. 3 


Igihe hariho amahirwe yose yo kumenya ibyo Imana ishaka, ubujiji ntibuba bukibaye 
urwitwazo rwo kuyoba cyangwa gucumura. Umugenzi ageze mu ihuriro ry’inzira nyinshi 
kandi ibyapa byerekana aho inzira yose igana, aramutse yirengagije ibyo byapa, akanyura mu 
nzira abona ko ariyo imubereye iyo ukuri, ashobora kuba abikoze yumva ko ari mu kuri kwe, 
nyamara bidatinze azisanga yanyuze inzira yamuyobeje. 


Imana yaduhaye Ijambo ryayo kugira ngo tubashe kwimenyereza inyigisho zikubiyemo 
kandi tunamenye ubwacu icyo Imana idusaba. Igihe umunyamategeko yasangaga Yesu, 
akamubaza ati,“Nakora iki kugira ngo nzaragwe ubugingo buhoraho ?'” Umukiza 
yamusubirishije Ibyanditswe agira ati: “Byanditswe bite mu mategeko? Wasomyemo iki?’ 
Ubujiji ntibubasha kubera umusore cyangwa umusaza urwitwazo, cyangwa ngo bubakureho 
igihano gikwiriye uwishe itegeko ry'Imana; kuko bafite mu biganza byabo umuyobozi 
w'indahemuka w'ayo mategeko, n'amabwiriza yayo ndetse n’ibyo asaba. Kugira imigambi 
myiza ntibihagije; ntibihagije ko umuntu yakora icyo abona kimubereye cyiza, cyangwa se 
icyo umubwiriza yavuze ko ari cyo cy'ukuri. Agakiza k'umuntu kari mu maboko ye, kandi 
agomba kwishakashakira ubwe mu Byanditswe Byera. Uko kwizera k'umuntu kwaba 
gukomeye kose, uko yaba yiringira kose ko umubwiriza we azi ukuri, ibi si byo byaba 
urufatiro rwo kwizera kwe. Afite igishushanyo cyerekana inzira igana mu ijuru; kandi ntawe 
ugomba kwihimbira iyo nzira. 


Inshingano y'ibanze kandi y’agaciro gakomeye ku muntu wese ni iyo kumenya icyo ukuri 
aricyo binyuze mu Byanditswe Byera, maze akagendera mu mucyo kandi agatera abandi 
umwete wo gukurikiza icyitegererezo cye. Buri munsi dukwiriye kwigana Bibiliya umwete, 
tugashyira ku gipimo buri ngingo kandi tukagereranya umurongo ku murongo. Dufashijwe 
n'Imana, ubwacu tuziyunguramo ibitekerezo nk'uko aritwe ubwacu tuzibarizwa ibyacu 
imbere y'Imana. 


Ukuri gusobanutse kwagaragajwe muri Bibiliya kwashidikanyijweho kandi gushyirwa mu 
mwijima n'abahanga biyise ko ari abanyabwenge buhanitse, bigisha ko Ibyanditswe Byera 
bifite amayobera, ibanga ry" ibya mwuka ridashora kumvikana mu rurimi ryakoreshejwemo. 
Abo ni abigisha b'ibinyoma. Bari mu itsinda rya ba bandi Yesu yavuzeho aya magambo ati, 
“Mwarayobye, kuko mutamenye Ibyanditswe, ntimumenye n'ububasha bw'Imana.“ 4 
Imvugo ya Bibiliya ikwiriye gusobanurwa hakurikijwe ubusobanuro bwayo nyabwo, keretse 
ahakoreshejwe ibimenyetso cyangwa imibare. Yesu yatanze isezerano ati, “Umuntu wese 
ukunda gukora ibyo Imana ishaka, azamenya ko ibyo nigisha bituruka ku Mana, cyangwa ko 

ari ibyo nihangiye.” 5 Iyaba abantu bafataga Bibiliya nk'uko yanditswe, iyaba hatabagaho 
abigisha b'ibinyoma bayobya kandi bakajijisha intekerezo z'abantu, haba harakozwe 
umurimo wo kunezeza abamarayika b'Imana kandi ukagarurira Kristo ibihumbi byinshi 
by'abantu barimo kuraragirira mu buyobe. 


Dukwiriye kumenyereza imbaraga z'ubwenge bwacu kwiga Ibyanditswe Byera kandi 
tukiha inshingano yo kwimbika cyane kugira ngo dusobanukirwe, dukurikije ubushobozi 
bw'umuntu, ibikomeye cyane by'Imana; nanone kandi ntidukwiriye kwibagirwa ko 
ubugwaneza no kwicisha bugufi by’`umwana ari byo biranga umwigishwa nyakuri. Ingorane 
ziboneka mu Byanditswe Byera ntizishobora gukemurwa mu buryo busanzwe bukoreshwa 
mu gukemura ibibazo by’ubucurabwenge. Ntidukwiriye kwiga Bibiliya twishingikirije ku 
buhanga bwacu nk'uko benshi bakora mu gihe biga ubucurabwenge, ahubwo dukwiriye, 
kuyiga dusenga kandi twishingikirije ku Mana kandi twifuza kumenya ibyo Imana ishaka. 
Dukwiriye kuza dufite umutima wicisha bugufi kandi wemera kwigishwa kugira ngo tubone 
ubumenyi bukomoka kuri NDIHO. Bitabaye bityo, abadayimoni bazahumisha ubwenge 
bwacu kandi banangire imitima yacu kugira ngo tudasobanukirwa ukuri. 


Imigabane imwe yo mu Byanditswe abahanga benshi bayita amayobera, cyangwa 
bakavuga ko ari imburamumaro, nyamara ahubwo yuzuyemo amagambo y'ihumure 
n'inyigisho ku muntu wese wigiye mu ishuri rya Kristo. Impamvu imwe ituma abize 
iby"iyobokamana badasobanukirwa n'Ijambo ry'Imana, ni uko bafunga amaso yabo ngo 
batareba ukuri kandi badashaka kuzagukurikiza. Gusobanukirwa n'ukuri kwa Bibiliya 
ntibiterwa n’imbaraga z'ubwenge umuntu abikoranye, ahubwo biterwa n'umugambi bwite 
n'ubushake bwo gushakashaka gukiranuka. 


Bibiliya ntikwiriye na rimwe kwigwa hatabayeho gusenga. Umwuka Muziranenge niwe 
wenyine ubasha kudutera kumva akamaro k’ibyo bintu bitaruhije gusobanuka, cyangwa 
akaturinda kugoreka ukuri tudasobanukiwe. Ni umurimo w'abamarayika bo mu ijuru 
gutegurira imitima gusobanukirwa n'Ijambo ry'Imana kugira ngo twumve tunejejwe 
n'ubwiza bwaryo, tumenye neza n’imiburo yaryo kandi tugakomezwa n'amasezerano yaryo. 
Iri sengesho ry'Umunyazaburi rikwiriye kuba iryacu natwe, “Hwejesha amaso yanjye kugira 
ngo ndebe ibitangaza byo mu mategeko yawe.” 6 Kenshi ibishuko bisa nk'ibitari ibyo 
gutsindwa bitewe n'uko ugeragezwa yirengagiza gusenga no kwiga Bibiliya, maze ntiyitegure 
kwibuka amasezerano y'Imana no guhangana na Satani yitwaje intwaro zo mu Byanditswe. 


Ariko abamarayika bahora hafi y'abashaka kwigishwa ibyo mu ijuru; kandi mu gihe 
bibaye ngombwa cyane bazabibutsa ukuri kose bazaba bakeneye. “"Nuko rero, ubwo umwanzi 
azabatera ameze nk’umugezi uhurura cyane, Umwuka w'Uwiteka azabagota abarinde umubi. 
.”. 7i 


Yesu yasezeraniye abigishwa be ati, “Ariko Umufasha ari we Mwuka Muziranenge, uwo 
Data azatuma mu izina ryanjye ni we uzabigisha byose, abibutse ibyo nababwiye byose. “ 8 


Ariko inyigisho za Yesu zikwiriye kubanza kubikwa mu ntekerezo kugira ngo Umwuka 

w'Imana azabashe kuzitwibutsa mu gihe cy'akaga. Dawidi yaravuze ati, “Nabikiye ijambo 
ryawe mu mutima wanjye, kugira ngo ntagucumuraho. “9 


Abarangamiye ibizahoraho bakwiriye kwirinda ibibatera gushidikanya. Inkingi 
zishyigikiye ukuri nazo zizagotwa. Ntibyashoboka kuba aho udahura n'imvugo isesereza 
n'inyigisho ziyobya, zo gushidikanya n’ibyorezo byo muri iki gihe cy”ubuhemu. Satani afite 
ibishuko bya buri rwego rwose rw'abantu. Ategesha abatarize amashyengo cyangwa 
amazimwe, naho ku abize akabateza impaka mu bya siyansi n’intekerezo z’ubucurabwenge 
agamije gutuma Ibyanditswe Byera bitiringirwa cyangwa biteshwa agaciro. Ndetse no ku 
rubyiruko rudafite ubumenyi buhagije, abateramo gushidikanya ku byerekeye amahame 
shingiro ya Gikristo. Kandi ubwo buhemu bw’urubyiruko budafite ishingiro, bugira ingaruka. 
Benshi batangira kunenga kwizera kwa ba Sekuru no guheza Mwuka baherwa ubuntu. Benshi 
bari barasezeranye mu mibereho yabo kuzubaha Imana no kubera ab’isi imigisha, bagasigara 
bagengwa no gukiranirwa. Abiringira bose intekerezo zuzuyemo ubwibone bwa muntu kandi 
bakiyumvamo ko bashobora gusobanura ubwiru bw’Imana maze bakibwira ko bagera ku kuri 
batabikesha ubwenge mvajuru, bene abo bafatirwa mu mitego ya Satani. 


Ubu turiho mu gihe gikomeye cy’amateka y’iyi si. Iherezo rya benshi riri hafi kugera. 
Imibereho yacu y'ahazaza ndetse n'agakiza k’abandi bantu bishingiye ku guhitamo kwacu 
kwa none. Dukeneye kuyoborwa na Mwuka w'ukuri. Uwizera Kristo wese akwiriye kwibaza 
atya ati, “Mana yanjye urashaka ko nakora iki ?””" Dukeneye kwicishiriza bugufi imbere 
y’ Uwiteka, twiyiriza ubusa kandi dusenga, kandi tukigana Ijambo ry” Imana umwete mwinshi, 
cyane cyane dutekereza ku bijyanye n'urubanza. Tugomba kugira umwete wo kugira 
ubumenyi bwimbitse mu by’Imana. Nta gihe na gito dufite cyo gupfusha ubusa. Ibyaduka 
bikomeye biratugose; turi mu gikingi Satani yishimira. Ntimuhunikire yemwe barinzi 
bashyizweho n'Imana; kuko umwanzi abasatiriye, ahora arekereje ngo igihe cyose mushobora 
gucika intege cyangwa muhunyiza, abagwe gitumo maze abahindure umuhigo we. 


Benshi bashukwa no gutekereza uko bagaragara imbere y'Imana. Barishimagiza kuko 
badakora ibibi, ariko bakibagirwa kureba ibikorwa by’indashyikirwa n'ibyo ubugwaneza 
Imana ibasaba, nyamara bakaba barabyirengagije ntibabikore. Ntibihagije kuba ibiti byo mu 
murima w'Imana. Bagomba gukora icyo Imana ibatezeho ari byo kwera imbuto. Imana 
izababaza impamvu yatumye badakora ibyiza bashoboraga gukora babishobojwe n’ubuntu 
bwayo. Mu bitabo byo mu ijuru handitswemo ko ari ibiti by'”imburamumaro birumbaraye mu 
murima. Nyamara, iby’iryo tsinda ry’abameze batyo ntibiragera aho biba akahebwe. Imana 
y’ Inyarukundo iracyararika abo bose bahinyuye imbabazi zayo kandi bakirengagiza ubuntu 
bwayo muri aya magambo: “Usinziriye we, kanguka, uzuke, Kristo abone uko akumurikira, 
mucunguze uburyo umwete kuko iminsi ari mibi”. 10 


Ubwo igihe cy’ishungura kizaba kigeze, abagize Ijambo ry’ Imana umuyobozi w°ubugingo 
bwabo bazagaragara. Mu gihe cy’impeshyi, ntushobora gutandukanya ibiti bihorana ibibabi 
bitoshye n’ibindi biti; ariko iyo umuyaga w'urugaryi uhindukiye, ibiti by’amababi atoshye 


434 


Umwuka W'Imijyi Ibiri 





ntibihinduka; igihe ibindi byashizeho amababi. Uko niko n’abambaye ishusho y’ubukristo 
ntawashobora kubatandukanya n'abakristo nyakuri muri iki gihe, ariko igihe kiri hafi, 
itandukaniro rikagaragara. Mureke impaka zibyuke, ubwaka no kutababarira byongere 
bihabwe umwanya, umuriro w'akarengane utangiye kugurumana; nibwo abafite kwizera 
kujegajega n’abakristo b’indyarya bazava mu byizerwa; ariko Umukristo nyakuri azahagarara 
ku rutare ashikamye, afite kwizera gukomeye, ibyiringiro bye bizarabagirana kurusha mu gihe 
cy”amahoro. Umunyazaburi yaravuze ati: “Kuko ibyo wahamije ari byo nibwira. Amategeko 
wigishije ampesha guhitamo, nicyo gituma nanga inzira z’ibinyoma. “ 11 


“Hahirwa umuntu ubonye ubwenge n'umuntu wiyungura kujijuka”. ” Kuko azahwana 
n’igiti cyatewe hafi y'amazi gishorera imizi mu migezi, ntikizatinya amapfa nacana, ahubwo 
ikibabi cyacyo kizahorana itoto, ntikizita ku mwaka wacanyemo amapfa kandi ntikizareka 
kwera imbuto zacyo. “ 12 

IGICE CYA 38 — UMBURO UHERUKA 


“Hanyuma y'ibyo mbona Marayika wundi amanuka ava mu ijuru afite ubutware 
bukomeye isi imurikirwa n'ubwiza bwe. Arangurura ijwi rirenga ati; Iraguye, iraguye 
Babuloni ikomeye ! ihindutse icumbi ry'abadayimoni, aharindirwa imyuka mibi yose 
n’ibisiga byose bihumanya kandi byangwa. Numva irindi jwi rivugira mu ijuru riti: “Bwoko 
bwanjye, nimuwusohokemo kugira ngo mwe gufatanya n'ibyaha byawo, mwe guhabwa no 
ku byago byawo. “ 1 


Iyi mirongo irerekeza ku gihe cyo kugwa kwa Babuloni nk'uko kwatangajwe na Marayika 
wa kabiri mu Byahishuwe 14 ku murongo wa 8, uko kugwa kwayo kugomba kongera 
gutangazwa kandi hakiyongeraho urudubi rw’ibibi byose biboneka mu matinda anyuranye 
agize Babuloni, uhereye igihe ubwo butumwa bwatangarijwe bwa mbere mu mpeshyi 
y umwaka w” 1844. Aha herekana ishusho iteye ubwoba y’idini mu isi. Uko abantu bakomeza 
kwanga ukuri, niko n'ubwenge bwabo burushaho gucura umwijima, imitima yabo ikinangira 
kugeza ubwo bahinduka akahebwe. Uko basuzugura amagambo y'imbuzi Imana 
yabatumyeho, niko bazakomeza gusiribanga rimwe mu mabwiriza yayo yerekeranye 
n'amategeko icumi yayo, kugeza n'igihe barenganyirije abayakomeza. Kristo yahinduwe 
ubusa kubwo gusuzugura Ijambo rye n'Tubwoko bwe. Kubwo kwakira inyigisho z’iby’imyuka 
y'abadayimoni, amatorero yiyambuye ibyabazitiraga mu by’idini, maze kwizera mu by’idini 
bihinduka umwitero wo gutwikiriza gukiranirwa kwabo. Kwizera ibyo imyuka mibi 
byakinguriye imyuka iyobya n'inyigisho z'abadayimoni, nicyo gituma abamarayika babi 
baziganza mu matorero. 


Muri icyo gihe cyo gusohozwa k'ubuhanuzi kuri Babuloni hazavugwa aya magambo: 
“Kuko ibyaha byawo byarundanyijwe bikagera mu ijuru”, kandi Imana yibutse gukiranirwa 
kwawo.” 2 Babuloni yageze ku rugero rwo gukiranirwa kwayo, none kurimbuka kwayo 
kuregereje. Nyamara kandi, Imana iracyafite ubwoko bwayo bukiri muri Babuloni; mbere 
y'uko Babuloni icirwaho iteka, indahemuka z’Imana zikiyiri muri Babuloni zizahamagarirwa 
kuyisohokamo kugira ngo zidafatanya nayo mu bibi byayo, maze bigatuma basangira no ku 
byago byayo. Aho niho hazumvikana umuburo ushushanywa na marayika umanuka avuye 
mu ijuru, isi yose ikarabagiranishwa n'ubwiza bwe, maze mu ijwi rirenga kandi rikomeye 
agashyira ku mugaragaro ibyaha bya Babuloni. Ubwo butumwa bwumvikanye mu irarika 
rigira riti: “Bwoko bwanjye nimuwusohokemo”. Ayo matangazo arasongera ubutumwa bwa 
Marayika wa gatatu gufatanyiriza hamwe kuburira buheruka abatuye isi. 


Isi igiye kuzagera mu gihe cy'akaga gateye ubwoba. Amahanga yose yo ku isi yifatanyirije 
hamwe kurwanya amategeko y'Imana, azatanga itegeko ry'uko abantu bose, “abakomeye 
n'aboroheje, abakire n’abakene, imbata 


n'ab'umudendezo”, bazagendera ku migenzo y’itorero yo kuruhuka ku Isabato 
y'ikinyoma. Abatazumvira iryo tegeko bazanwa n'ubutegetsi, hanyuma bacirwe urubanza 

rwo gupfa. Ku rundi ruhande, itegeko ry" Imana ryerekeye umunsi w’ikiruhuko Umuremyi 
yashyizeho, ugomba gukurikizwa kandi ukerekana umujinya w'Imana uri kubagomera 
amategeko yayo. 


Ikibazo gishingiye aha, umuntu wese ukandagira itegeko ry" Imana abikoreye kugira ngo 
yumvire amategeko y’abantu, bizaba bihwanye no kwakira ikimenyetso cy"inyamaswa; azaba 
yemeye kwifatanya n'ubundi bubasha yihitiyemo aho kumvira Imana. Umuburo uturutse mu 
ijuru ni uyu ngo: “Umuntu wese uramya cya gikoko n'ishusho yacyo, agashyirwa ikimenyetso 
cyacyo mu ruhanga cyangwa mu kiganza, azanywa ku nzoga idafunguye ari yo burakari 
bw'Imana, yasutse mu gikombe cy’umujinya wayo.” 3 


Nyamara nta n’umwe uzagerwaho n'umujinya w'Imana keretse igihe azaba amaze kubona 
amahirwe yo kumenya ukuri mu ntekerezo no mu bwenge bwe, maze akakwanga. Hari abantu 
benshi batarigera babona amahirwe yo kumva ukuri kudasanzwe ko muri iki gihe. Ntibigeze 
bahabwa umucyo w'ukuri ku ihame ryo gukomeza itegeko rya kane. Usoma imitima kandi 
akarondora intekerezo zose ntazarekera mu buyobe umuntu wese wifuza kumenya ukuri ku 
byerekeye intambara ikomeye. Itegeko ryo kuruhuka ku munsi muhimbano ntawe 
rizatungura. Umuntu wese azahabwa umucyo uhagije kugira ngo abashe kwifatira icyemezo 
ubwe adahubutse. 


Isabato izaba ikigeragezo gikomeye cyo kumvira, kuko ari yo shingiro nyakuri 
ry'intambara ikomeye. Ubwo ikigeragezo giheruka kizagera ku bantu, nibwo hazabaho 
itandukaniro hagati y'abakorera Imana n'abatayikorera. Ubwo kuruhuka ku Isabato 
y'ikinyoma mu rwego rwo gukurikiza itegeko rya leta, binyuranyije n'itegeko rya kane, 
bikazaba ari indahiro yo kuyoboka ububasha burwanya itegeko ry’Imana, kuruhuka ku 
Isabato y'ukuri mu rwego rwo gukomeza amatageko y'Imana, ni igihamya cyo kumvira 
Umuremyi. Igihe inteko imwe y’abantu yemeye ikimenyetso cyo kumvira ubutegetsi bw’isi, 
izahabwa ikimenyetso cy’inyamaswa, indi nteko y’abantu bahisemo impano yo kuyoboka 
ubutegetsi bwo mu ijuru ishyirweho ikimenyetso cy’Imana. 


Kugeza n'ubu, ababwiriza ukuri k’ubutumwa bwa marayika wa gatatu bakomeje gufatwa 
nk’abaca ibikuba basanzwe. Ubuhanuzi bwabo buvuga ko hari igihe Leta Zunze Ubumwe za 
Amerika zizabangamira umudendezo mu by'idini, Leta n'itorero byifatanyirize hamwe 
kurenganya abakomeza amategeko y'Imana, maze ubwo butumwa buhindurwa nk’ubudafite 
ishingiro n'ubudafite agaciro. Byakomeje kuvugwa ko nta na rimwe icyo gihugu kizigera 
gihakana uko cyahoze kuva kera, ko kizakomeza kuba ku isonga ryo guharanira umudendezo 
mu by’idini. Ariko igihe itegeko ryo guhatira abantu kuruhuka ku munsi wa mbere 
w'"icyumweru (Dimanche) rizahungabanya ahantu hose, ibyo abantu benshi bashidikanyije 
igihe kirekire kandi bakanga kubyizera bizaba nk'ibibasatiriye, maze ubuhanuzi bwo mu 
butumwa bwa Marayika wa gatatu bugire ingaruka butigeze bugira mbere hose. 


Igihe cyose Imana yagiye ituma abagaragu bayo kwamagana icyaha mu batuye isi ndetse 


no mu itorero. Ariko abantu bifuza kumva ibinogeye amatwi, maze ntibishimire kumva ukuri 
437 


Umwuka W'Imijyi Ibiri 


kutabashyeshyenga. Abagorozi benshi mu itangira ry’ umurimo wabo, bafashe icyemezo cyo 
kujya bitonda mu gihe bamagana icyaha mu itorero no mu gihugu. Bizeraga ko baramutse 
bagendeye ku cyitegererezo cy’imibereho nyakuri ya Gikristo, babasha kugarura abantu ku 
mahame ya Bibiliya. Ariko Mwuka w'Imana yabazagaho nk'uko yazaga kuri Eliya akamuha 
imbaraga zo gucyaha ibyaha by?” Umwami w'umugome n’iby’ubwoko bwari bwaragiye mu 
buhakanyi; ntibashobora kwibuza kubwiriza ibyo Bibiliya ivuga ku mugaragaro, aribyo 
mahame bari baratinye kugaragaza. Bumvaga bahatirwa kubwiriza ukuri bafite umwete 
mwinshi no kwerurira abanyabyaha ko hari akaga kabategereje. Ubutumwa bahabwaga 
n'Uwiteka babuvuganaga ubutwari badatinya ingaruka zizabageraho, maze abantu benshi 
bagakoranyirizwa kumva uwo muburo. 


Uko niko Ubutumwa bwa Marayika wa gatatu buzamamazwa. Ubwo igihe kizagera ubwo 
butumwa bubwirizwa mu mbaraga ikomeye, Uwiteka azakorera mu bikoresho byiyoroheje, 
kugira ngo bifashe imitima y’aberejwe gukora umurimo we. Abakozi bakwiriye uwo murimo 
ni abazarobanurwa binyuze mu gucuncumurirwaho Mwuka Muziranenge aho kuba 
ababitorejwe mu mashuri. Abantu bafite kwizera kandi bahora basenga, bazumva bahatirwa 
n'umwete mwishi kujya kwamamaza ayo magambo bahawe n'Imana. Ibyaha bya Babuloni 
bizashyirwa ahagaragara. Ingaruka ziteye ubwoba z'amategeko ya leta ahatira itorero 
kunyuranya n'ubushake bw'Imana, ikwirakwizwa rwihishwa ry'inyigisho z’imyuka iyobya, 
imbaraga z'ubupapa zikomeza gukora bucece - byose bizatwikururwa bishyirwe ku 
mugaragaro. Kubera iyi miburo ikomeye, abantu bose bazakangarana. Abantu ibihumbi 
n'ibihumbi batigeze bumva ubutumwa nk'ubu bazabutegera amatwi. Bazumirwa bumvise 
ubuhamya buvuga ko Babuloni ari itorero ryaguye, kubera ibicumuro n'ibyaha byayo no 
kubwo kwanga ukuri yahawe gukomotse mu ijuru. Ubwo nibwo abantu bazasanga abayobozi 
babo bafite ishyushyu ryo kubasobanuza bati: Ese ibi bintu ni ukuri ? Ababwiriza babo 
bazabasubirisha amagambo y'amahimbano nk'uko babamenyereje, babashukashukishe 
ibibanezeza kugira ngo baturishe imitima yabo izaba ifite ubwoba kandi bagushe neza 
intekerezo zabo zibahagurukiye. Nyamara guhera ubwo benshi bazanga kunyurwa n’ayo 
mabwiriza yashyizweho n'umuntu , ba babasabe ubusobanuro ku mugaragaro niba ibyo 
bababwira bihwanye n'iri jambo ngo “Niko Uwiteka avuga”? Abo bayobozi b’idini bameze 
nk'Abafarisayo ba kera, bazafatwa n'uburakari bwinshi, kuko ubuyobozi bwabo buzaba 
bumaze gukemangwa, bavuge ko ubwo butumwa bukomotse kuri Satani, maze 
bahagurukirize imbaga y'abantu bahindutse isenga y'ibyaha gutoteza no kurenganya 
abamamaza ubwo butumwa 


Ubwo intambara hagati y'icyiza n’ikibi izajya irushaho gufata indi ntera kandi intekerezo 
z'abantu zikararikirwa guhugukira amategeko y'Imana yasiribanzwe, Satani azahaguruka 
bwangu. Imbaraga izaba iri muri ubwo butumwa izasaza ababurwanya cyane. Abayobozi 
b'amadini bazakoresha imbaraga zidasanzwe ngo bazimye umucyo w'ubutumwa utarasira ku 
bayoboke babo. Bazakoresha uburyo bwose kugira ngo baburizemo impaka z'ibyo bibazo 
by'ingenzi. Itorero rizitabaza ukuboko gukomeye k'ubuyobozi bwa leta, kandi muri uwo 

murimo, ubupapa n'ubuporotesitanti buzifatanya. Ubwo itegeko ryo guhatira abantu 
kuruhuka ku munsi w'Icyumweru rizakaza umurego kandi rigafatirwa umwanzuro, iryo 
tegeko rizifashishwa mu kurwanya abakomeza amategeko y'Imana. Bazacibwa ibihano 
banashyirwe mu nzu y’imbohe, ndetse bamwe bazagaruzwa guhabwa imirimo y’icyubahiro, 
abandi bahabwe ingororano n’andi mashimwe kugira ngo babakure ku kwizera kwabo. Ariko 
igisubizo cyabo cya mbere kizaba kikiri iki ngo: “Nimutwereke mu ijambo ry’Imana ikosa 
turegwa nk'uko Luther yashubije ubwo yasabwaga kwiregura. Abajyanywe mu nkiko 
bahagarariye ukuri, kandi bamwe mu babumvise byabateye gufata icyemezo cyo gukomeza 
amategeko y'Imana. Nguko uko umucyo uzarasira ibihumbi byinshi by'abantu batari 
kuzigera bamenya ukuri. 


Kwizera Ijambo ry’Imana ukiranuka bizafatwa nko kwigomeka. Kubwo guhumishwa na 
Satani, ababyeyi bazafata nabi abana babo kandi babagirire nabi kuko bizera Imana; ba 
shebuja cyangwa ba nyirabuja bazatwaza igitugu abagaragu babo bakomeza amategeko 
y'Imana. Urukundo ruzahenebera; abana bazimwa umunani wabo, kandi bacibwe mu ngo 
z'ababyeyi babo. Amagambo y'intumwa Pawulo azasohora uko yakabaye: ” Icyakora 
n'ubundi, abashaka kujya bubaha Imana bose bari muri Kristo Yesu, bazarenganywa.” 4 
Ubwo abizera ukuri ko mu Ijambo ry'Imana bazaba bahakanye kubahiriza itegeko 
ry Icyumweru cyahimbwe Isabato, bamwe muri bo bazarohwa muri gereza, abandi 
bazoherwa kure y’iwabo, abandi bazagirwa inkoreragahato. Ukurikije ubwenge bwa muntu, 
ibyo bisa nk'ibitashoboka ubu; ariko uko Umwuka w'Imana azagenda akurwa mu bantu, 
bagasigara bayoborwa na Satani wanga amategeko y'Imana, hazabaho guhinduka gutangaje. 
Umutima ushobora kuzura ubugome bw'indengakamere igihe kubaha Imana n’urukundo 
bitakiwurangwamo. 


Ubwo umugaru uteye ubwoba uzaba wegereje, inteko nini y'abantu bavugaga ubwabo ko 
bizera ubutumwa bwa Marayika wa gatatu, ariko bakaba batarejejwe binyuze mu kumvira 
ukuri, bazava ku kejo maze bifatanye n’abarwanya ubwo butumwa. Ubwo bazifatanya 
n'ab'isi kandi bagahuza na bo imigambi, bazaba babona ibintu kimwe; maze ubwo 
ikigeragezo kizabageraho, bazaba biteguye guhitamo ikiboroheye, aricyo ruhande rurimo 
benshi. Abantu bafite impano ndetse bazi kuvuga neza, bahoze bishimira ukuri, bazakoresha 
izo mpano zabo mu gushuka no kuyobya abantu benshi. Bazahinduka abanzi bakomeye b’abo 
bizeraga kimwe, Ubwo abakomeza Isabato bazajyanwa mu nkiko gusobanura kwizera kwabo, 
abo bahakanyi bavuye mu itorero nibo bazaba ari inkoramutima za Satani zizabarega kandi 
zikabashinja, zikoresheje amagambo y’ibinyoma no kubashyashyariza kugira ngo babateze 
abayobozi. 


Muri icyo gihe cy'akarengane, kwizera kw’abagaragu b’Imana kuzageragezwa bikomeye. 
Bazaba baratanze umuburo bakiranutse, biringiye Imana n'Ijambo ryayo gusa. Umwuka 
w'Imana wayoboraga imitima yabo niwe uzabahatira gutanga ubwo buhamya. 
Babibashishijwe n°umwete n’imbaraga mvajuru bizaba bibakoresha, bazasohoza inshingano 


yo kuvuga ubutumwa Imana yabahereye gutangariza abantu, batiriwe batekereza ku ngaruka 

zabyo. Ntabwo bazatekereza ku nyungu zabo zishira cyangwa ngo bite ku cyubahiro, 
cyangwa ku magara yabo. Nanone ubwo ishuheri yo kubarwanya n'agasuzuguro 
bizabageraho, bamwe kubwo kuzurwa n'agahinda, bihebe, bitegure kuvuga cyane bati: “Iyo 
tuba twaramenye ingaruka z'amagambo yacu, tuba twaricecekeye.” Bazaba bagoswe 
n'amakuba impande zose. Satani azabateza ibigeragezo bikaze cyane. Umurimo bazaba 
barakoze uzagaragara ko wari urenze ubushobozi bwabo. Bazakangishwa gutsembwaho 
burundu. Ishyaka ryabateraga gukora rizayoyoka; nyamara kandi, ntibazasubira inyuma na 
hato. Nuko nibumva nta handi bategereje ubufasha, bazahungira k’Ushobora byose ngo 
abongerere imbaraga. Bazibuka ko amagambo bavuze atari ayabo, ahubwo ko yari 
ay Uwabasabye gutanga umuburo. Imana yabashyize ukuri mu mitima yabo kandi 
ntibashobora guhangara kutabutangaza. 


Ibigeragezo nk'ibyo byageze ku bantu b'Imana no mu myaka yashize. Wycliffe, Huss, 
Luther, Tyndale, Baxter, Wesley, basabye ko inyigisho zose zigenzurishwa Bibiliya kandi 
bahamya ko biteguye kureka ikintu cyose Bibiliya iciraho iteka. Abarwanyaga abo bagabo 
babyumvise bazabiranywa n'uburakari bwaka nk'umuriro; ariko abandi ntibigeze batinya 
kwatura ukuri kw'ibyo bizera. Mu bihe binyuranye byaranze amateka y’itorero, igihe cyose 
cyagiye kirangwa n'ukuri kwacyo kwihariye, gukwiranye n'abantu b'Imana babaga bariho 
muri icyo gihe. Buri kuri gushya kwagiye kugira abakwanga n’abakurwanya; ababaga bagize 
umugisha wo kurasirwa n'umucyo w'ukuri bagezemo, barageragezwa kandi bagategwa 
imitego. Imana itanga ukuri kwihariye ko gutabara ubwoko bwayo. Ninde wahangara kwanga 
kubutangaza? Imana itegeka abagaragu bayo gutanga irarika riheruka ry"imbabazi zayo ifitiye 
abari ku isi. Ntibashobora gukomeza guceceka mu gihe imitima irimbukira mu byaha. 
Intumwa za Kristo ntizizita ku ngaruka zizabageraho. Bagomba gusohoza inshingano yabo, 
ibisigaye bakabiharira Imana. 


Ubwo abanzi b'iby'ukuri bazaba bakomeje gukaza umurego, abagaragu b'Imana 
bazahagarika umutima; kuko bizaba bimeze nk'aho aribo bateje ako kaga. Ariko 
umutimanama wabo n'Ijambo ry’Imana bizabahamiriza ko mu byo bakora nta kosa ririmo; 
kandi n'ubwo ibigeragezo bizaba bigikomeje,bazahabwa imbaraga yo kubyihanganira. 
Imvururu zizakomeza kwiyongera no gukara cyane, ariko kwizera n'ubutwari by'abubaha 
Imana bizarushaho gukura. Ubuhamya bwabo buzaba ari ubu ngo: ” Ntitwahangara kugoreka 
Ijambo ry'Imana, ntitwabasha kugabanya ku mategeko yayo yera; ngo twigishe ko hari 
umugabane umwe w'ingenzi, hakaba n'uwundi udafite agaciro kugira ngo dukunde 
twemerwe n'ab'isi”. Imana yacu dukorera, ibasha kudukiza. Yesu yatsinze abatware bo mu 
isi; none ni kuki twatinya iyi si, kandi yaramaze gutsindwa? 


Uko akarengane kaba kameze kose, ni ingaruka z'ihame rizakomeza kubaho mu gihe 
cyose Satani azaba akiriho n’igihe cyose ubukristo buzaba bugifite imbaraga ikomeye. Nta 
muntu ushobora gukorera Imana atabanje ubwe kwishyirisha ku rutonde rw'ingabo 
zihanganye n'ubutware bw’°umwijima. Abamarayika babi bazamugabaho igitero, bahurujwe 


n'uko avuvunuye umunyago mu biganza byabo. Abantu babi bashinjwa n’icyitegererezo cye, 

bazunga ubumwe n’ingabo za Satani, bamusukeho ibigeragezo kugira ngo bamutandukanye 
n'Imana. Ibyo nibitabahira, bazakoresha imbaraga zo kumutinyisha ngo anyuranye 
n'umutimanama we. 


Ariko igihe cyose Yesu akiri mu buturo bwo mu ijuru asabira umuntu, ijwi ry Umwuka 
Muziranenge riracyumvikana mu mitima y'abayobozi na rubanda. Riracyanakorera no mu 
mategeko ya Leta. Iyo bitaza guterwa n'ayo mategeko, isi yacu yajyaga guhinduka amacuho 
kuruta uko imeze ubu. N’°ubwo benshi mu bategetsi bacu muri iki gihe ari abakozi batiganda 
ba Satani, Imana nayo ifite abakozi bayo mu bayobozi b'ibihugu. Umwanzi ashishikariza 
abakozi be ngo bashake uburyo bwose bwagwabiza umurimo w'Imana; ariko abayobozi 
b'ibihugu bubaha Imana, bakoreshejwe n’abamarayika baziranenge bazaburizamo imigambi 
y'abo bantu babi, batarinze kujya impaka. Nuko rero, abantu bake gusa bazifatanya 
n’imbaraga z'umwanzi. Intambara y’abanzi b’iby’ukuri izahosha kugira ngo ubutumwa bwa 
Marayika wa gatatu bukore umurimo wabwo. Ubwo umuburo uheruka uzatangwa, ijwi ryawo 
rizagera mu matwi y'abategetsi b’isi bazaba bakorera Imana batabizi, maze bamwe bo muri 
bo bakire uwo muburo bahereko bifatanye n’abantu b’Imana muri icyo gihe cy'akaga. 


Umumarayika uzafasha mu kwamamaza ubutumwa bwa Marayika wa gatatu, 
azamurikishiriza isi yose ubwiza bwe. Uwo niwo murimo udasanzwe wavuzwe ko uzakwira 
isi yose. Itsinda ry'abadiventisiti ryo mu myaka ya 1840 — 1844 ryabaye ukwigaragaza 
gukomeye kw’imbaraga z’Imana; ubutumwa bwa Marayika wa mbere bwabwirijwe mu isi 
n'abakorerabushake, kandi mu bihugu bimwe na bimwe habaye gukura mu by’idini, aribyo 
byagaragajwe n'ivugurura rikomeye ahantu hose uhereye mu kinyejana cya cumi na 
gatandatu, ariko umusozo wabyo ugomba kuba itsinda rikomeye rifite umuburo w’ubutumwa 
bwa Marayika wa gatatu. 


Uwo murimo uzaba umeze nk'uwo ku munsi wa Pentekote. Nk'uko “imvura 
y'umuhindo'“ yatanzwe, igihe Mwuka Muziranenge yasukwaga mu itangira ry ubutumwa 
bwiza, kugira ngo imbuto z’igiciro zabibwe zikure, ni nako no ku iherezo, imvura y'umuhindo 
izatangwa kugira ngo yeze imbuto zigiye gusarurwa. “Dushishikarire kumenya, tugire 
umwete wo kumenya Uwiteka: azatunguka nk'umuseke utambika nta kabuza, azatuzaho 
ameze nk'imvura, nk’imvura y'itumba isomya ubutaka. ” “Noneho munezerwe bantu b’i 
Siyoni mwe, mwishimire Uwiteka Imana yanyu, kuko ibahaye imvura y'umuhindo ku rugero 
rukwiriye, kandi ibavubiye imvura y'umuhindo n'iy'itumba nk'ubwa mbere. ” ” Imana 
iravuga iti: Mu minsi y'imperuka, nzasuka Mwuka wanjye ku bantu bose. ” “Icyo gihe 
umuntu wese uzatakambira Uwiteka azakizwa. “ 5 


Umurimo ukomeye wo kwamamaza ubutumwa bwiza uzarangizanywa imbaraga 
zikomeye nk'izawutangije. Ubuhanuzi bwasohojwe mu isukwa ry'imvura y'umuhindo mu 
itangira ry umurimo w'ubutumwa bwiza, buzongera gusohora ku iherezo ryabwo mu gihe 
cyo gusukwa kw'imvura y'itumba. Ibi nibyo bihe byo guhemburwa, Intumwa Petero 
yayerekezagaho ubwo yavugaga ati: ” Nuko mwihane muhindukire, ibyaha byanyu 

bihanagurwe ngo iminsi yo guhemburwa ibone uko iza ituruka ku Mwami Imana, itume 
mwohererezwa Yesu ari we Kristo wabatoranyirijwe uhereye kera. “ 6 


Abagaragu b’Imana bazaba bafite mu maso harabagirana kuko berejwe gukora umurimo 
muziranenge, bazaba banyuranamo hirya no hino bafite umwete mwinshi wo batangariza 
abantu bose ubutumwa mvajuru. Amajwi y'abantu ibihumbi byinshi azaba arangirira ku isi 
atanga umuburo uheruka. Ibitangaza bizakorwa, abarwayi bakizwe kandi ibimenyetso 
n'ibitangaza bizagaragarira abizera. Icyo gihe Satani nawe ariko, azakora ibitangaza biyobya, 
ndetse azamanura umuriro mu ijuru imbere y’amaso y’abantu. Icyo gihe abatuye ku isi bose, 
bazaba bagomba kugira uruhande bahereramo. 


Ubu butumwa ntibuzarangizwa n’amagambo menshi y’impaka ahubwo buzarangizwa no 
kunyurwa kubwo kwemezwa na Mwuka w'Imana. Ibibazo bizaba byararangiye. Imbuto 
zizaba zarabibwe, ubwo zizaba zitangiye gukura no kwera imbuto . Ibitabo byatanzwe 
n'ababwiriza butumwa b'abanyamwete bizaba byarigaruriye imitima myinshi, nyamara 
imitima myinsi yanyuzwe nabwo izaba yarabujijwe gusobanukirwa n'ukuri cyangwa 
kukugenderemo. Noneho imirasire y’ umucyo w"ubutumwa bwiza izarasira ahantu hose, maze 
ukuri kose kumenyekane, abana b'Imana b'indahemuka bacagagure ingoyi zari 
zarababoshye. Amasano y'imiryango, n'amatorero yabo ntibizaba bigifite imbaraga zo 
kubaherana. Ukuri kurusha agaciro ibindi byose. N'ubwo hazaba imbaraga zikomeye 
zirwanya ukuri, umubare munini uzamasha guhagarara mu ruhande rw'Imana. 

IGICE CYA 39 — [GIHE CY’ AMAKUBA 


” Icyo gihe kizaba ari igihe cy'amakuba kitigeze kubaho mu bwoko bwawe. Ariko 
Mikayeli umutware w'abamarayika, akaba n’umurinzi w'ubwoko bwawe azahagoboka. Nuko 
buri wese wo mu bwoko bwawe wanditswe mu gitabo cy’Imana azarokoka.” 1 


Igihe ubutumwa bwa Marayika wa gatatu buzaba burangije umurimo wabwo, imbabazi 
zizaba zikuwe ku banyabyaha bo mu isi bacumuye. Ubwoko bw'Imana buzaba bushohoje 
umurimo wabwo. Buzaba bwarakiriye “"imvura y'itumba,'“ ari byo “guhemburwa guturutse 
ku Mwami Imana”, kandi bwiteguye rwose guhangana n'ibigeragezo bibutegereje. 
Abamarayika bazaba banyuranamo bava mu ijuru abandi basubirayo. Marayika wari 
waratumwe mu isi azagaruka atangaza ko umurimo yari yarahawe awurangije; ko ishungura 
riheruka ryamaze kugera ku isi, maze abagaragaje ko ari indahemuka ku mabwiriza y’ijuru 
bose bashyizweho “ikimenyetso cy’Imana nzima.” “Nuko Yesu arangize umurimo we wo 
gusabira abanyabyaha imbabazi mu buturo bwo mu Ijuru. Azamure ibiganza, avuge n’ijwi 
rirenga ati: “Birarangiye;” maze abamarayika baziranenge bose barambike amakamba yabo 
hasi ubwo Yesu azatangaza ku mugaragaro ati: “Inkozi y'ibibi yose nigumye ikore ibibi, 
n'uwanduye umutima agumye yandure, naho intungane igumye ikore ibitunganye, 
n'umuziranenge agumye abe umuziranenge.” 2 Buri wese azaba yamaze guhitamo ubugingo 
cyangwa urupfu. Kristo yarangije guhongerera ubwoko bwe, maze akabezaho ibyaha byabo. 
Umubare w'abantu be wamaze kuzura; “ubwami, ubutware no gukomera k’ubwami byose 
biri munsi y'ijuru, biri hafi kwegurirwa abazaragwa agakiza, kandi Yesu akaba Umwami 
w'abami n'Umutware w'abatware. 


Yesu agisohoka mu buturo bwera, abatuye ku isi bose batwikirwa n'umwijima. Muri icyo 
gihe giteye ubwoba, intungane zigomba kuba imbere y'Imana ikiranuka hatakiriho umuhuza. 
Ibyaberaga abanyabyaha inzitizi bizaba byakuweho, kandi Satani wenyine ariwe usigaye 
agenga imibereho y’abanze kwihana bose. Kwihangana guhoraho kw'Imana noneho kuzaba 
kwarangiye. Abo mu isi bazaba baranze imbabazi z'Imana, bahinyura urukundo rwayo, kandi 
basiribanga amategeko yayo. Abagome bazaba barenze urubibi rwo kwihanganirwa; 
Umwuka w'Imana banze kumvira, ku iherezo abakurwemo. Ubwo bazaba batamuruweho 
ubuntu bw'Imana, ntacyo bazaba bafite kibakingira umugome. Satani azaroha abatuye isi mu 
makuba aheruka akomeye cyane. Ubwo abamarayika b'Imana bazarekura imiyaga iteye 
ubwoba y'ibyo abantu bararikiye, ibibi byose bizasandara ku isi yose. Isi yose izajya mu 
irimbukiro riteye ubwoba kuruta iryabaye kuri Yerusalemu ya kera. 


Umumarayika umwe gusa yatsembye abana b'imfura bose b'Abanyayegiputa maze 
igihugu cyose gicura umuburogo. Igihe Dawidi yacumuraga ku Mana, abarura ubwoko 
bwayo, Umumarayika umwe gusa yaje gutanga igihano cy'icyo cyaha habaho kurimbura 
guteye ubwoba. Imbaraga nk'iyo irimbura yakoreshejwe n’ Abamarayika bera igihe Imana 
yabaga ibategetse, ni nayo izakoreshwa n’Abamarayika babi, igihe Imana izaba ibyemeye. 

Ubu hariho imbaraga ziteguye, zitegereje ko ijuru ritanga uburenganzira, maze zigasuka 
ibyago ahantu hose. 


Abubahiriza amategeko y'Imana bazaregwa ko ari bo bazaniye isi kurimbuka, kandi 
bafatwe nk’aho ari bo batumye ibyaremwe byangirika bikomeye, maze hakabaho impagarara, 
kwicana mu bantu bikaba byoretse isi. Imbaraga y'umuburo uheruka izabyutsa uburakari 
bw'ababi bwake nk’umuriro; umujinya wabo uzahagurukirizwa abakiriye ubutumwa bwiza, 
maze Satani abonereho kubyutsa umwuka w'inzangano n’akarengane mu bantu. 


Igihe Imana yavaga ku ishyanga ry'Abayuda, abatambyi na rubanda ntibabimenye. 
Nubwo bari bari mu butware bwa Satani, babaswe n’ibyo bararikiye biteye ubwoba, nyamara 
bo bagikomeje kwibona nk'abatoranyijwe n'Imana. Bakomeje imirimo yabo yakorwaga mu 
buturo buziranenge; ibitambo bigatambirwa ku ntambiro zihumanyijwe, kandi uko bukeye 
n'uko bwije, imigisha mvajuru igasabirwa ubwoko buriho urubanza rw'amaraso y Umwana 
w'ikinege w'Imana, ari nako bashaka kwica intumwa n'abigishwa be. Nuko rero, ubwo 
umwanzuro ntakuka wo mu buturo buziranenge uzatangazwa, maze isi yose igatangarizwa 
icyo yagenewe bidasubirwaho, abatuye isi ntibazabimenya. Amadini azakomeza kubabwamo 
n'abantu bamaze gukurwaho Mwuka w'Imana; kandi umuhati wa Satani, uwo umutware 
w'abadayimoni azabashyiramo kugira ngo basohoze imigambi ye y'ubuhendanyi, uzakomeza 
gukoreshwa nk’aho bakorera Imana. 


Ubwo Isabato izaba ibaye intandaro idasanzwe y’urugamba rwa Gikiristo, maze amadini 
n'ubutegetsi bw’isi bikifatanyiriza hamwe guhatira abantu kuruhuka ku munsi wa mbere 
w'icyumweru (Dimanche), umubare muto wabazinangira bakanga gukurikiza ibyo rubanda 
nyamwinshi ibategeka, bazahindurwa ibishungero mu isi. Hazategekwa ko izo nkehwe 
zihangara kurwanya itegeko ryashyizweho n'itorero na Leta, zidakwiriye kwihanganirwa; ko 
ahubwo ibyarushaho kuba byiza ari uko bababazwa kuruta ko isi yose ijya mu rujijo no 
kudakomeza amategeko. 


Mu myaka isaga ibihumbi bibiri ishize, ikirego nk'icyo cyashyizwe kuri Kristo ashinjwa 
“n'abatware ba rubanda.'“ Kayafa aravuga ati: ” Mbese ntimutekereza ko ari byiza ku bwacu, 
ko umuntu umwe yapfira abantu kuruta ko ubwoko bwose bwarimbuka?” 3 Icyo kirego 
nanone kizaba nk'igisoza; iteka rizacirwa abaziririza Isabato y’itegeko rya kane, rihamya ko 
bakwiriye igihano kirusha ibindi kuba kibi, maze bagaha abaturage uburenganzira ko nyuma 
y'igihe runaka, bazabica. Ubugatolika bwo mu gihe cyashize, n’Ubuporotesitanti 
bwahakanye muri iki gihe cya none, bizihuza kugira ngo bigirire nabi abakurikiza amategeko 
yose y'Imana. 


Ubwo nibwo ubwoko bw'Imana buzashyirwa mu mibabaro n'impagarara byavuzwe 
n'umuhanuzi ko ari “igihe cy'umubabaro wa Yakobo.” Uku niko Uwiteka avuga 
ati:“Twumvise ijwi rizanywe n'umushyitsi n'ubwoba, si iry'amahoro. Amaso yose 
arasuherewe. Ayii, uwo munsi urakomeye nta wundi umeze nka wo ! Ni igihe cy”umubabaro 


wa Yakobo ariko azakirokoka. “4 

Ijoro Yakobo yagiriyemo ishavu ubwo yagundaguranaga kandi asenga Imana ngo imukize 
amaboko ya Esawu, rigereranya uko abantu b’Imana bazaba bameze mu gihe cy’amakuba 
aheruka. Kubera ubuhendanyi yagize kugira ngo yibonere imigisha ya Se yari yaragenewe 
Esawu, Yakobo yarahunze ngo akize amagara ye, atewe impungenge n'uko yakwicwa na 
mwene se. Nyuma y'imyaka myinshi yamaze mu buhungiro, ku itegeko ry" Imana yaratahutse, 
aherekejwe n'abagore be, abana be, amashyo n'imikumbi, abashumba, abagaragu n'abaja, 
agaruka mu gihugu cyabo cya kavukire. Ageze ku rugabano rw'igihugu cyabo, Yakobo 
yatewe ubwoba n'uko Esawu yiteguye kuza kumusanganira ari kumwe n'ingabo zitwaje 
intwaro, Yakobo akeka ko Esawu aje kwihorera. Yakobo yari kumwe n'abantu badafite 
intwaro, batagira gitabara, biteguye gusa kugirirwa no kwicwa. Kandi ku umutwaro 
w'ubwoba n'amaganya byamutsikaga, hiyongereyeho kwishinja kubera icyaha cye bwite, 
kuko aricyo cyari kigiye guteza ako kaga. Ibyiringiro bye byari mu kugirirwa neza n'Imana 
gusa; , intwaro yonyine yari afite yari amasengesho. Ku rwe ruhande, nta cyo Yakobo atari 
yakoze cyo guhongerera icyaha yakoreye mwene se kugira ngo abone uko asakirana n’akaga 
yari agezemo. [yaba n'abizera Kristo, bakoraga uko bashoboye kose, bakaba mu mucyo 
nyakuri imbere ya rubanda, ubwo begereje igihe cy’amakuba, kugira ngo bakome mu nkokora 
ibibaca intege, kandi bakome imbere akaga ko guhungabanya umudendezo w'umutimanama. 


Yakobo amaze kohereza ab’umuryango we kugira ngo bataza gutahura umubabaro we, 
asigara wenyine atakambira Imana. Yicuza icyaha yakoze kandi ashimira Imana imbabazi 
imugiriye kandi yicishije bugufi, asaba gusohorezwa isezerano Imana yasezeraniye ba 
Sekuruza n'ayo Imana yamusezeraniye ubwe mu iyerekwa n'ijoro ubwo yari ageze i Beteli 
ndetse n’igihe yari mu gihugu yahungiyemo.Yari ageze mu ngorane mu mibereho ye; yari 
ageze ahakomeye. Mu mwijima ari wenyine, akomeza gusenga kandi yicishije bugufi imbere 
y'Imana. Ako kanya yumva ikiganza kimufashe ku rutugu. Yibwira ko ari umwanzi uhiga 
ubugingo bwe, maze mu mbaraga z'ubwihebe yari asigaranye akirana njuwo muntu. Mu 
rukerera, wa mushyitsi yerekana imbaraga ze zirenze iza muntu; akora ku nyonga y’itako wa 
munyambaraga ararabirana, yikubita hasi, atagira kirengera, abogoza amarira yinginga uwo 
bari bahanganye amufashe ku gikanu. Yakobo amenya ko ari Marayika w'isezerano bari 
bahanganye. Nubwo yacumbagiraga kandi afite uburibwe bukabije, Yakobo ntiyatezutse ku 
mu gambi we. Yari amaze igihe ari mu majune, yishinja kandi aremerewe n’icyaha cye; 
noneho yashakaga kumenya neza adashidikanya ko yababariwe. Uwo umushyitsi wari 
wavuye mu ijuru yari hafi kumusiga; ariko Yakobo aramugundira, amusaba kumuhesha 
umugisha. Marayika aramubwira ati: ” Ndekura ngende kuko bugiye gutandukana;” nyamara 
uwo mukurambere avuga akomeje ati: “Sinkurekura keretse umpaye umugisha”. Mbega 
ibyiringiro! Mbega gushikama no kwihangana bigaragara hano! Iyo biza kuba ubwirasi, 
n'amagambo yo kwishyira hejuru, Yakobo yari guhita arimbuka ako kanya; ariko yari 
yishingikirije ku isezerano ry'uko uwatura intege nke ze kandi akumva adashyitse, yiringira 
imbabazi z’Imana ikomeza isezerano. 

“Yakiranye n Umumarayika aramutsinda” 5 Binyuze mu kwicisha bugufi, kwihana no 
kwitanga burundu, uyu munyabyaha, impabe ipfa, yatsinze Nyiricyubahiro w'ijuru. 
Yagundiriye masezerano y'Imana n'amaboko yombi ahinda umushyitsi n’umutima 
w'Inyarukundo rutarondoreka, itigera yirengagiza gusaba k’'umunyabyaha. Nk'igihamya 
cy’insinzi ye no gutera abandi umwete wo gukurikiza icyitegererezo cye, izina rye 
ryarahinduwe, riva ku ryajyaga rimwibutsa icyaha cye, maze rihinduka irizajya ryibutsa 
insinzi ye. Bitewe n'uko Yakobo yakiranije Imana agatsinda, byamuhaye ubwishingizi ko 
abasha gutsinda n’abantu. Ntiyongeye gutinya uburakari bwa mwene se ukundi kuko Uwiteka 
yari kumurwanirira. 


Satani yareze Yakobo ku bamarayika b'Imana, amusabira kurimbuka kubera icyaha yari 
yakoze; yahagurukije Esawu kugira ngo amwibasire; kandi muri rya joro yakiranyemo na 
marayika, Satani yihatiye cyane kumwibutsa icyaha cye ashaka guca intege uwo 
mukurambere kugira ngo ave ku Mana. Yakobo yari hafi gucogora rwose; ariko aza kumenya 
ko aramutse atabonye ubufasha buturutse mu ijuru yarimbuka rwose. Yari yamaze kwicuza 
icyaha cye gikomeye ataryarya, maze yitabaza impuhwe z'Imana. Ntiyajyaga gutezuka ku 
mugambi we, ahubwo akomeza kugundira Marayika kandi aramutakambira cyane arira 
kugeza atsinze. 


Nk'uko Satani yoheje Esawu kwibasira Yakobo, niko no mu gihe cy'amakuba 
azahagurukiriza ababi kurimbura ubwoko bw'Imana. Kandi nk'uko yashinje Yakobo, ni nako 
azashinja ubwoko bw'Imana. Afata abatuye isi bose nk” abayoboke be; ariko umukumbi muto 
w'abakomeza amategeko y'Imana banga kumuyoboka. Iyaba yashoboraga kubatsemba ku isi, 
yaba ageze ku nsinzi. Abona barinzwe n’Abamarayika bera, maze akiyumvisha ko ibyaha 
byabo byababariwe; nyamara ntamenye ko ibyabo byarangiriye mu buturo bwo mu ijuru. 
Asobanukiwe neza n'ibyaha yabagushijemo, kandi abyereka Imana uko byakabaye, 
akagaragaza ko we nabo, badakwiriye kugirirwa ubuntu n'Imana. Ahamya ko Imana 
idashobora kubabarira ibyaha byabo kubwo ubutabera bwayo, ngo naho we imurimburane 
n'abamarayika be. Ababurana avuga ko ari umuhigo we, maze asabe ko Imana 
yabamwegurira akabirimburira. 


Ubwo Satani ashinja abantu b'Imana kubera ibyaha byabo, Uhoraho amwemerera 
kubagerageza uko ashoboye kose. Ibyiringiro byabo, kwizera kwabo no gushikama mu Mana 
kwabo, bizageragezwa bikomeye. Nibasubiza amaso inyuma bagatekereza ibyashize, 
ibyiringiro byabo bizacogora; kuko nta byiza byinshi bazasanga barakoze mu mibereho yabo. 
Basobanukiwe neza nta gushidikanya intege nke zabo no kuba badashyitse kwabo. Satani 
yihatira kubatera ubwoba ngo batekereze ko bahindutse akahebwe, kandi ko ibizinga byo 
gukiranirwa kwabo bidateze guhanagurika. Ibyo bizamwiringiza ko acogoje kwizera kwabo, 
ko bagiye kugwa mu bishuko bye maze bigatuma bahakana Imana. 


N'ubwo ubwoko bw'Imana buzaba bugoswe n'abanzi impande zose biteguye 
kubarimbura, ntibuzahangayikishwa no kurenganyirizwa ukuri; ahubwo bazahagarikishwa 

umutima no kwibaza ko buri cyaha cyose cyicujijwe, kandi ko kubera ayo makosa yabo 
ubwabo, batazasohorezwa amasezerano y'Umukiza agira ati: “Nzakurinda mu gihe 
cy'ibigeragezo bigiye gutera ku isi yose, kugerageza abari mu isi.” 6 Baramutse bagize 
ibyiringiro by'uko bababariwe, ntibatinya gushinyagurirwa cyangwa kwicwa; ariko 
bagaragaje ko badashyitse, maze bakabura ubugingo bwabo kubera imico yabo idatungane, 
ibyo byagayisha izina ry” Imana. 


Ku mpande zose, bumva icurwa ry'imigambi y'ubugambanyi kandi bakabona n’ibikorwa 
by'urugomo; maze muri bo bakumva bifuza bafite imitima itaryarya, ko ubu buhakanyi 
bukomeye bwakurwaho n'ibibi ababi bakora bikagira iherezo. Kandi ubwo batakambira 
Imana kubatsindira imbaraga z”umugome, nibwo bazaba bigaya ko batagize ubushobozi bwo 
guhangana n'ububasha bw'umubi, maze bongere kwihamagarira ibibi by’ umugome. 
Bazumva ko Satani atari kubahangara iyo bakoresha ubushobozi bwabo bwose mu murimo 
wa Kristo, bakikomeza uko bukeye n'uko bwije. 


Bashengukira imitima yabo imbere y'Imana, bagaragaza ibyaha byinshi bihannye mu gihe 
cyashize, maze bagasaba gusohorezwa isezerano ry" Umukiza ngo: “Nyamara abarinzi banjye 
nibampungiraho, tuzagirana amasezerano y'amahoro.” 7 Kwizera kwabo ntigucogora ngo 
n'uko amasengesho yabo adasubijwe ako kanya. Nubwo bagira umubabaro, ubwoba no 
guhangayika bikomeye, ntibareka gutakamba. Bakomeza kwishingikiriza ku mbaraga 
z'Imana nk'uko Yakobo yagundiriye Marayika, maze imvugo y’imitima yabo ibe: 


” Sinkurekura, utampaye umugisha. ” 


Iyo Yakobo atabanza kwicuza icyaha yakoze cyo gukoresha uburiganya, akiba umugisha 
wagenewe umwana w’imfura, Imana ntiba yarumvise amasengesho ye ngo irokore ubugingo 
bwe. No mu gihe cy’amakuba, ubwoko bw'Imana nibuba bugifite ibyaha buticujije mbere, 
igihe imitima yabo izaba ishengurwa n'ubwoba n'agahinda, bazacika intege, kwizera kwabo 
gucogore, kandi ntibazaba biringiye gutakambira Imana ngo ibarokore. Ariko igihe bazaba 
bumva ubwabo ko badashyitse, nta cyaha bazasigarana kiticujijwe, ibyaha byabo bizaba 
byarajyanywe mu rubanza, kandi byarahanaguwe nabo ubwabo ntibazaba bakibyibuka 
ukundi. 


Satani atuma abantu benshi bizera ko Imana itazita ku kugukiranirwa k'utuntu duto two 
mu mibereho yabo; ariko Uwiteka yerekana ko atazihanganira cyangwa ngo abure guhana 
ikibi uko cyaba kingana kose nk'uko yabigenje kuri Yakobo. Abihatira gutanga inzitwazo 
cyangwa gutwikira ibyaha byabo, maze bakemera ko bikomeza kugaragara mu bitabo byo mu 
ijuru biticujijwe ngo bibabarirwe, bazatsindwa na Satani. Uko barushaho kurata imyizerere 
yabo, uko imyanya barimo yaba yubashywe kose, niko ibyo bakora birushaho gushavuza 
Imana, kandi ari nako barushaho gutiza umwanzi wabo umurindi wo gutsinda. Abakomeza 
gukererwa kwitegura umunsi w'"Umwami, ntibazaba bagishobora kwitegura mu gihe 
cy'amakuba cyangwa mu gihe icyo ari cyo cyose. Ibya bene abo bantu biteye agahinda ! 

Abo bakristo ku izina bazaba bageze mu gihe giheruka cy'akaga gakomeye batiteguye, 
bazatura ibyaha byabo bihebye, mu ijwi ry'akababaro n’amagambo y'ubwihebe, nyamara 
ababi bazaba babaha inkwenene. Kwicuza kwabo kuzaba kumeze nk “ukwa Esawu cyangwa 
ukwa Yuda. Abakora ibyo, baganyishwa n'ingaruka z'ibicumuro byabo, aho kurizwa 
n'icyaha bakoze. Ntibicuza by'ukuri, kuko badatinya gukora ikibi. Bemera ibyaha byabo 
kubera gutinya igihano; ariko nkuko byabaye kuri Farawo wa kera, urubanza ruramutse 
rukuweho bakongera gusuzugura Imana. 


Amateka ya Yakobo aduha nanone ibyiringiro by'uko Imana itazahana abayobejwe, 
abageragejwe n’abagambaniwe bakagwa mu cyaha, ariko bakayigarukira bihannye by’ukuri. 
N'ubwo Satani ashishikariye kurimbura iryo tsinda, Imana izatuma Abamarayika bayo 
kubahumuriza no kubarinda muri icyo gihe cy'akaga. Ingabo z'umwanzi zifite uburakari 
bwinshi kandi ziyemeje kurwana inkundura, ibishuko bye biteye ubwoba; ariko amaso 
y'Uwiteka ari ku bwoko bwe, kandi amatwi ye ari ku byo basaba. Umubabaro wabo urenze 
urugero, ibirimi by'umuriro w'ikome biri hafi kubakongora; ariko Umucuzi azabarura 
bameze nk'izahabu yatunganyirijwe mu muriro. Urukundo Imana ikunda abana bayo mu gihe 
cy’ibigeragezo bikomeye rufite imbaraga nk’urwo ibakunda mu gihe baguwe neza; nyamara 
bakeneye kubanza kunyuzwa mu itanura ry'umuriro; maze iby’isi bigakongoka kugira ngo 
ishusho ya Kristo ibone uko irabagiranira muri bo. 


Igihe cy'umubabaro n'agahinda kituri imbere kidusaba kugira kwizera gushobora 
kwihanganira intege nke, kuzarira n'inzara-kwizera kutazacogora n'ubwo haza ibigeragezo 
biteye ubwoba. Igihe cy'imbabazi cyahawe abantu bose kugira ngo bitegure icyo gihe 
cy'akaga. Yakobo yatsinze kubera ko yihanganye kandi agafata icyemezo kidakuka. Insinzi 
ye ni igihamya cy' imbaraga y’amasengesho ahoraho. Abazashikama mu masezerano y'Imana 
nka Yakobo, kandi bakihangana nka we , bazatsinda nk'uko nawe yatsinze. Abadashaka 
kureka inarijye, ngo bababarire imbere y'Imana, basenga ubudasiba kandi basaba umugisha 
babikuye ku mutima, ntawo bazahabwa. Mbega ngo gukirana n'Imana biramenywa na bake! 
Ni bake bigeze kwegurira Imana imitima yabo, bafite ibyifuzo bibatsika kugeza ubwo 
imbaraga zibashiramo. Igihe imiraba y'ubwihebe itabonerwa ururimi rwo kuyisobanura 
isuma yisuka ku muntu usenga Imana, mbega ukwizera kwa bake gusa ngo kuraba ariko 
gukomeza gushikama ku masezerano y'Imana! 


Muri iki gihe, abafite kwizera kudashyitse bari mu kaga gakomeye ko gutsindwa 
n'ibishuko bya Satani hamwe n'iteka ryo gucecekesha umutimanama. Ndetse n'Tubwo 
bakwihanganira ikigeragezo bazashengurwa n'umubabaro ukomeye n'agahinda muri icyo 
gihe cy'akaga kuko batigeze bimenyereza kwiringira Imana. Amasomo yo kwizera 
basuzuguye, bazategekwa kuyiga ku gahato muri icyo gihe cy”umubabaro batakibishobora. 


Iki nicyo gihe dukwiriye kwimenyereza ubwacu kugenzura amasezerano y'Imana. 
Abamarayika bandika isengesho ryose risenganywe umwete kandi ritaryarya. Ibyaba byiza ni 
uko twitandukanya n'ibyo turarikira kuruta gutandukana n'Imana. Ni byiza kuba umutindi 

nyakujya, kwizinukwa, ariko ukemerwa n'Imana, kuruta ubukire, icyubahiro, kuba 
inziramuze no kugira incuti nyinshi, udafitanye umushyikirano n'Imana. Dukwiriye gufata 
igihe gihagije cyo gusenga. Nitwemerera ubwenge bwacu guhugira mu binezeza by’isi 
tukirengagiza gusenga, hari igihe Imana yabona ko ari ngombwa kutwambura ibyo 
bigirwamana by’izahabu, amazu, cyangwa imirima irumbuka. 


Abasore ntibazishora mu byaha, nibaramuka banze kujya aho batazabonera imigisha 
y'Imana. Iyaba intumwa zijyanye imiburo iheruka ku isi yose, zajyaga zisenga zisaba 
imigisha y'Imana zishishikaye, zidafite ingingimira, zidakorana ubunebwe, ahubwo zifite 
umwete no kwizera gukomeye nka Yakobo, aho zagera hose zavuga ziti:“Nabonye Imana 
amaso ku maso kandi sinapfa.” 8 Zabarirwa mu bikomangoma by’ijuru, kuko zagize 
ubushobozi bwo kugundira Imana no gutsinda abantu. 


Igihe “cy'amakuba atigeze kubaho’‘ kiradusatiriye; dukeneye kuba dufite indi mibereho 
itari nk'iyo dufite ubu, yayindi benshi bahinyura badashobora kugeraho. Bibaho kenshi ko 
amakuba akomeye yisuka kuruta uko yatekerezwaga; nyamara ibyago bitwugarije siko biri. 
Ibyo tubona n'ibyo tubwirwa muri iki gihe biri munsi cyane y'ukuri. Muri icyo gihe 
cy’ibigeragezo, umuntu wese azaba yihagarariye imbere y'Imana ubwe. Naho “Nowa na 
Daniel na Yobu baba bakirimo, ndirahiye ko batagira icyo barokora, ari umuhungu cyangwa 
umukobwa, gukiranuka kwabo kwakiza ubwabo bugingo gusa, Ni ko Uwiteka avuga.“ 9 


Muri iki gihe ubwo Umutambyi wacu Mukuru akiduhongerera, dukwiriye kwiboneza 
muri Kristo. Umukiza wacu ntiyashoboye gutsinda imbaraga z’ibishuko mu ntekerezo gusa. 
Satani ashaka akanya mu mitima y'abantu yaba yigobetsemo; ibyifuzo byo gukora ibyaha 
byaragundiriwe kandi aho ni naho Satani yibanda mu bishuko bye. Ariko Kristo yarivugiye 
ati: “Umutware w'isi araje, ariko nta bushobozi amfiteho.” 10 Satani nta bushobozi afite ku 
Mwana w'Imana bwamubashisha gutsinda. Yakomeje amategeko ya Se, kandi nta cyaha 
yigeze akora Satani yaheraho ngo kizamuheshe amahirwe yo gutsinda. Icyo gisabwa 
abazahagarara bashikamye mu gihe cy’`umubabaro ukomeye. 


Muri ubu bugingo niho dukwiriye kwitandukanya n’icyaha binyuze mu kwizera amaraso 
ya Kristo ahongerera ibyaha. Umukiza wacu ukomeye aturarikira kwifatanya nawe, 
tugahuriza intege nke zacu mu mbaraga ze, ubuswa bwacu tukabuhuza n'ubwenge bwe, 
ubuhanya bwacu tukabuhuza n'imibereho ye izira inenge, amafuti yacu tukayahuza no 
gukiranuka kwe. Imbabazi z'Imana ni ishuri dukwiye kwigiramo ubugwaneza no kwicisha 
bugufi bya Kristo. Mu byo Imana yashyize imbere yacu, ntiduhitishamo kunyura mu nzira 
itworoheye kandi itunejeje, ahubwo ngo tugambirire guhitamo umugambi nyakuri 
w'ubugingo. Ni ahacu kwemera gukorana n’intumwa z'ijuru, zoherejwe gufatanya natwe ngo 
ziturememo imico ihwanye n'iyo abo mu ijuru. Nta we ukwiriye guhinyura cyangwa 
kwirengagiza uwo murimo kuko bizanira abantu kurimbuka guteye ubwoba. 


Mu iyerekwa, Intumwa Yohana yumvise ijwi rivugira mu ijuru rirangurura riti, Nuko rero 
y > 


wa juru we n'abagutuyemo, nimwishime! Naho wa si we nawe wa nyanja we, mugushije 

ishyano! Dore Satani abamanukiye aje arakaye cyane, kuko azi ko igihe cye gisigaye ari 
gito.“ 11 Ibyatumye habaho uguhamagara kw'iryo jwi ryo mu ijuru biteye ubwoba ! Uko 
ibihe bikomeza guhita niko umujinya wa Satani urushaho kwiyongera, kandi mu gihe 
cy'amakuba nibwo umurimo we w'ubuhendanyi n'uburimbuzi bwe uzaba ugeze ku 
ndunduro. 


Bidatinze mu birere by’ijuru hazaduka ibimenyetso bidasanzwe, bigaragaza imbaraga 
z'abadayimoni zikora ibitangaza. Imyuka mibi y’abadayimoni izakwira hose mu bami bo mu 
isi no mu batuye isi, kugira ngo zibashuke kandi zibakururire gufatanya na Satani mu 
ntambara ye iheruka yo kurwanya Leta y'ijuru. Kubwo iyo imyuka mibi, abategetsi 
n'abategekwa bazagwa muri ibyo bishuko. Abantu bazahaguruka ubwabo biyite Kristo, 
basabe ikuzo no gusengwa bigenewe Umucunguzi w'isi. Bazakora ibitangaza n’ibimenyetso 
bikomeye byo gukiza abarwayi kandi bavuge ko bahawe ihishurirwa rivuye mu Ijuru 
rihabanye n’ibyo Ibyanditswe bihamya. 


Igikorwa gihebuje ibindi mu bushukanyi bukomeye ni uko Satani ubwe azihindura nka 
Kristo. Mu gihe kirekire Itorero ryakomeje kwiringira ko Kristo azagaruka akaba amizero 
yaryo. Muri icyo gihe cyo gutegereza nibwo Umushukanyi ukomeye aziyerekana ko ariwe 
Kristo ugarutse. Mu mpande zose z’isi, Satani aziyereka abantu nk’'umutware ukomeye ufite 
mu maso harabagirana, azihindura nk' Umwana w'Imana nk'uko Yohana yeretswe mu 
Byahishuwe. Ubwiza buzaba bumutamirije buzaba burengeje ibyiza byose amaso y’umuntu 
yigeze kubona. Ijwi ry’insinzi rizirangirira mu birere by’ijuru rivuga cyane riti: “Kristo araje, 
Kristo araje!” Abantu bose bazapfukamira icyarimwe kumuramya, maze nawe arambure 
ukuboko kwe avuge ko abahaye umugisha, nk’igihe Kristo yahaga abigishwa be umugisha 
ubwo yari akiri ku isi. Ijwi rye rizaba rituje kandi ryicishije bugufi, rinogeye amatwi. 
Azavugana ijwi ry" impuhwe n'imbabazi yerekane ibikorwa by'ubugiraneza n’ukuri mvajuru 
mu byo Umukiza yavuzwe; akize abantu indwara, kandi namara kwiyambika imico ya Kristo, 
azaherako atangaze ko Isabato yayihinduye akayishyira ku munsi wa mbere w"icyumweru 
(Dimanche), maze ategeke abantu bose kuruhuka ku munsi yihereye umugisha. Azatangaza 
ko abagikomeje kweza umunsi wa karindwi w'icyumweru batuka izina rya Kristo, igihe 
banga gutegera amatwi umucyo n'ukuri batumweho n'abamarayika be. Ubwo nibwo 
bushukanyi buhebuje ubundi bwose. Nk'uko abasamariya bayobejwe na Simoni Magusi, 
abantu benshi, uhereye ku boroheje ukageza ku bakomeye barangamira ubupfumu bwe 
bavuga bati: “Iyi ni imbaraga ikomeye y'Imana. “ 12 


Nyamara abantu b'Imana bo ntibazayobywa na byo. Inyigisho z'uwo wiyita Kristo, 
ntizizahuza n’izo mu Byanditswe Byera. Imigisha Satani azatanga izakirwa n'abasenga 
inyamaswa n'igishushanyo cyayo, ariryo tsinda Bibiliya ivugaho ko rizasukwaho umujinya 
ukaze w'Imana. 


Ikindi kandi, Satani nta burenganzira afite bwo kwigana uburyo Kristo azagarukamo ku 
isi. Umukiza yaburiye abamwizera ko bakwiriye kwirinda icyo gishuko kandi ababwira hakiri 

kare uko kuza kwe kwa kabiri kuzaba kumeze. “Hazaduka abiyita kristo n’abahanuzi 
b'ibinyoma, bakorera ibimenyetso n’ibitangaza byinshi kugira ngo nibibashobokera bayobye 
n'abatoranyijwe.... “Kandi nibababwira ko Kristo ari mu butayu; ntimuzajye yo, nibabwira 
bati dore Kristo ari hano mu cyumba cya wenyine, ntimuzabyemere! Kuko nk'uko umurabyo 
urabiriza aho izuba rirasira, ukabonekera aho rirengera, niko no kuza k' Umwana w'umuntu 
kuzaba kumeze.” 13 Uko gutunguka ntawabasha kukwigana ngo abishobore. Kuzamenywa 
n'isi yose, kandi kuzabonwa n'abatuye isi bose. 


Abazaba barabaye abigishwa b'Ibyanditswe gusa Byera batajenjetse kandi bakakira 
urukundo rw'ukuri rw'Imana, bazarokoka icyo gishuko gikomeye kizigarurira isi yose. 
Ibihamya byo muri Bibiliya gusa nibyo bizashobora guhishura amayeri y'umushukanyi. Igihe 
cy’ibigeragezo kizagera ku bantu bose. Mu gihe cy'ishungura niho abakristo nyakuri 
bazagaragara. Mbese aho abantu b'Imana bashinze imizi batajegajega mu Ijambo ryayo 
kugira ngo batazagendera ku ntekerezo zabo bwite? Mbese muri icyo gihe gikomeye 
bazitabaza Bibiliya yonyine? Satani azakora uko ashoboye kose kugira ngo ababuze 
kwitegura kuzahagarara bashikamye kuri uwo munsi. Azabambira inzira zabo, abuzuzemo 
irari ryo gushaka ubutunzi bw'isi, abikoreze imitwaro iremereye, kugira ngo imitima yabo 
yuzurwe n'amaganya yo muri ubu buzima, maze umunsi wo kugeragezwa uzabatungure 
nk'umujura. 


Ubwo iteka ryashyizweho n'abategetsi banyuranye bo mu bihugu bya Gikristo ngo 
rirwanye abakomeza amategeko y'Imana, rizatuma Leta z'ibihugu byabo zitakibarengera, 
maze bagahanwa mu maboko y’abifuza kubarimbura, ubwoko bw"Imana buzahunga buve mu 
mijyi minini no mu midugudu, maze bihurize hamwe bajye kwibera mu butayu n’ahantu bari 
bonyine. Abenshi bazabona ubuhungiro mu ubuvumo yo mu mpinga z'imisozi. Nk'uko 
byabaye ku bakristo b’ Abavoduwa, impinga z'imisozi miremire nizo bazahindura insengero, 
maze bashimire Imana ubuvumo bw'ibitare yabashakiye. Ariko abantu bo mu mahanga yose 
n’inzego zose, abakomeye n’aboroheje, abakire n'abakene, abirabura n'abera, bazashyirwa 
mu bucakara bubabaje kandi butababarira. Abatoni b’Imana bazanyura mu bihe bikomeye, 
baboheshwe iminyururu, bafungirwe muri gereza zubakishijwe ibyuma, bacirwe urwo gupfa, 
abandi bazaba bari hafi yo gupfa bishwe n'inzara n’inyota aho mu tuzu dufunganye kandi 
ducuze umwijima kandi turimo umwanda. Nta gutwi k'umuntu kuzaba gushaka kumva 
iminiho yabo; nta kuboko k’'umwana w'umuntu kuzaba kwiteguye kubafasha. 


Mbese muri iyi saha y'ibigeragezo Uwiteka azibagirwa ubwoko bwe? Mbese yigeze 
yibagirwa Nowa wakiranukaga igihe abantu ba mbere y'umwuzure bacirwagaho iteka? 
Mbese yigeze yibagirwa Loti ubwo umuriro wamanukaga mu ijuru, ugakongora abaturage bo 
mu mijyi yo mu bibaya ? Mbese yibagiwe Yosefu ubwo yari azengurutswe n’abasenga 
ibigirwamana bo muri Egiputa ? Mbese yibagiwe Eliya ubwo yaterwaga ubwoba n’indahiro 
ya Yezebeli kubwo urupfu rw'abahanuzi ba Baali? Mbese yibagiwe Yeremiya ubwo yari 
afungiwe mu mwobo muremure w'umwijima? Mbese yibagiwe abasore batatu bakiranuka 

bari bajugunywe mu itanura ry”umuriro ugurumana? Cyangwa se yaba yaribagiwe Daniyeli 
ari mu rwobo rw’intare? 


Ariko Siyoni iravuga ati: “Yehova yarantaye, Uwiteka yaranyibagiwe. “Mbese umugore 
yakwibagirwa umwana yonsa, ntababarire uwo yibyariye? Icyakora babasha kubibagirwa, 
ariko jye sinzakwibagirwa. Dore naguciye mu biganza byanjye nk'uca imanzi.” 13 Uwiteka 
Nyiringabo aravuga ati: “Uzagukoraho, azaba akoze ku mboni y’ijisho ryanjye. “ 14 


Nubwo abanzi babo bazabajugunya muri gereza, inkuta z”amakasho ntizizabuza imitima 
yabo gusabana na Kristo. Umenya intege nke za buri wese, umenyereye ibigeragezo byose, 
arenze cyane ibifite ubushobozi byose byo mu isi; kandi abamarayika bazaza aho bari bonyine 
muri za kasho, babazaniye umucyo n'amahoro mvajuru. Gereza izahinduka nk'ingoro ya 
cyami; kuko abakungahaye mu kwizera bazaba barimo, kandi inkuta zicuze umwijima 
w’icuraburindi zizaboneshwa n’umucyo uvuye mu ijuru nk’igihe Pawulo na Silasi basengaga 
kandi bagahimbaza Imana mu gicuku bari mu kasho i Filipi. 


Urubanza rw'Imana ruzagera ku bashaka gukandamiza no kurimbura ubwoko bwayo. 
Kwihanganira abanyabyaha byatumye abantu batinyuka kugwiza ibicumuro, nyamara 
igihano cyabo kizaba giteye ubwoba kuko Imana yabihanganiye igihe kirekire. “Uhoraho 
azabahagurukira nk'uko yabigenje ku musozi wa Perasimu, azabarakarira nk'uko yabigenje 
mu kibaya cy’i Gibeyoni, bityo azasohoza umugambi we udasanzwe, azarangiza umurimo we 
utangaje.”“ 14 Ku bwo Imana y'inyambabazi, igikorwa cyo guhana abakora nabi ni inzaduka. 
“Ndirahiye, niko Uwiteka avuga; sinezezwa no gupfa k'umunyabyaha.'“ 15 Uhoraho ni 
umunyampuhwe n'umunyebambe, kandi atinda kurakara, yuzuye kugira neza kwinshi 
n'ukuri, ababarira gukiranirwa n’ibicumuro n’ibyaha. Nyamara kandi ntatsindishiriza na hato 
uwo gutsindwa. Uhoraho atinda kurakara, kandi afite imbaraga nyinshi, kandi ntazabura 
guhana abagome.’* Kubwo gukiranuka kwayo, izakoresha ibihano bikomeye kugira ngo 
irinde ubusugire bw "amategeko yayo yakandagiwe n’abantu. Ubukana bw’igihano gitegereje 
umugome kizashyirwaho n'Uhoraho hakurikijwe ubutabera bwe. Ishyanga ryakomeje 
kwihanganirwa igihe kirekire, rizahabwa igihano cyaryo ari uko rimaze kwuzuza igikombe 
cyo gukiranirwa kwaryo imbere y'Imana, hanyuma ribone kunywa ku gikombe cy’umuyjinya 
w'Imana utavanze n'imbabazi. 


Ubwo Kristo azaba arangije umurimo we w'ubutambyi mu buturo bwo mu ijuru, uburakari 
bukaze buzasukwa ku basenga inyamaswa n’igishushanyo cyayo, bakemera gushyirwaho 
ikimenyetso cyayo. Ibyago byagwiriye Abanyegiputa igihe Imana yari hafi gukurayo 
Abisirayeli bimeze nk'iteka riteye ubwoba kandi rikakaye rizagwirira isi yose mbere yo 
gucungurwa kw 'ubwoko bw’ Imana. Uwahishuriwe yasobanuye ako kaga gakomeye muri aya 
magambo: “Ibisebe bibi kandi biryana byaduka ku bantu bashyizweho ikimenyetso 
cy"inyamaswa, bakanaramya igishushanyo cyayo. ” Amazi y'inyanja ahinduka amaraso 
nk'ayo umuntu wapfuye, kandi ibifite ubuzima byose byo mu nyanja birapfa. “Maze imigezi 
n'amasoko y'amazi bihinduka amaraso. ” Biteye ubwoba kubona uko ibihano bitanganywe 

ubutabera bw'Imana bizaba bimeze. Marayika w'Imana aravuga ati: “Uri intabera kuko 
wagennye guca imanza utyo, wowe Muziranenge, uriho kandi wahozeho. Kubera ko 
bamennye amaraso y’intore zawe, n’ay’abahanuzi bawe, nicyo gitumye nawe ubaha amaraso 
ngo abe ariyo banywa, ubakaniye urubakwiye.” 16 Uko baciraga abantu b’Imana urubanza 
rwo gupfa, babaga bagiweho n°’amaraso y’igicumuro cyabo nk'aho aribo bayavushije. Ni muri 
ubwo buryo Kristo yahamirije Abayuda bo mu gihe cye, ko bamennye amaraso y’intore ze 
uhereye kuri Abeli umukiranutsi w'Imana; kuko bose bari bahuje imigambi kandi bashaka 
gukora umurimo nk’uwabo bicanyi wo kurenganya abahanuzi. 


Mu cyago cyakurikiyeho, izuba ryahawe ubushobozi bwo kotsa abantu bikabije. Abantu 
bababazwa n’icyokere cyinshi. Abahanuzi basobanura uko isi izaba imeze muri icyo gihe 
giteye ubwoba: “Dore imirima yarononekaye, ingano zaragwingiye, divayi nshya 
ntikiboneka, amavuta y’iminzenze na yo yarabuze. Mwa bahinzi mwe, nimwihebe, abahinga 
imizabibu, nimuboroge. Nimuboroge kubera ko ingano zanyu za nkungu zarumbye, iza 
bushoki kimwe n'imyaka yose yo mu murima na byo ni uko. Imizabibu yarumye, ibiti 
by’imitini byararabiranye, ibiti by imikomamanga n’imikindo n’iby’amapera na byo ni uko, 
ibiti byose byo mu murima byarumye. Bityo nta byishimo bikirangwa mu butayu.’* “Imbuto 
zumiye mu mayogi, ingano zaragwingiye, ibigega birimo ubusa. .. Nimwumve Amatungo 
maremare yabuze inzuri, . . . Imigezi yarakamye, umuriro nawo watwitse inzuri zo mu cyanya. 
Uwo munsi abaririmbaga mu ngoro basengeramo bazacura umuborogo. Ahantu hose 
imirambo izaba myinshi, bazayijugunya bumiwe. “ 17 


Ibi byago ntabwo ari rusange, bitabaye ibyo, abatuye ku isi barimbukira rimwe. Nyamara 
hazaba hari ibiteye ubwoba bikabije bitigeze kumenywa n’umwana w'umuntu. Ibyago byose 
bizagera ku bantu imbabazi ziri hafi kurangira, bizaba bivanzemo n'imbabazi. Amaraso ya 
Kristo yaviriye umunyabyaha amukingira igihano cy'ibyaha bye; ariko mu rubanza ruheruka, 
umujinya uzasukwa ku munyabyaha uzaba utangaje utakirimo imbabazi. 


Kuri uwo munsi, abantu benshi cyane bazifuza ubwihisho mu mbabazi z'Imana, 
basuzuguye igihe kirekire. “Dore iminsi uzaza, niko Uwiteka Imana ivuga, nzateza inzara mu 
gihugu, ntizaba ari inzara y'ibyokurya cyangwa inyota yo gushaka amazi, ahubwo izaba ari 
iyo kumva amagambo y’Uwiteka. Kandi bazajarajara bava ku nyanja imwe bajya ku yindi, 
bazava iburasirazuba bajye iburengerazuba, bazakubita hirya no hino bashaka ijambo 
ry" Uwiteka be kuribona.” 18 


Ubwoko bw'Imana ntibuzabura kugerwaho n'umubabaro; ariko ubwo bazaba 
barenganywa kandi bababazwa, igihe bazaba bamburwa ibyabo kandi bicwa n’inzara, ntabwo 
Imana izabahana ngo bashireho. Iyo Mana yarinze Eliya ntabwo izirengagiza abana 
bayiyeguriye. Imenya umubare w'imisatsi iri ku mitwe yabo, izabarinda kandi no mu bihe 
by'inzara bazahazwa. Igihe ababi bazaba bicwa n'inzara n'ibyorezo, abamarayika bazaba 
bitaye ku bakiranutsi babahe icyo bakeneye cyose. Ugendera mu butungane yahawe iri 
sezerano ngo: “Ibitare namemnwa bizamubera ubuhungiro, azahorana ibyo kurya n’ibyo 

kunywa.” “Abakene n'abatindi bashakashaka amazi ntibayabone, dore bishwe n'inyota 
nyamara jyeweho Uhoraho nzabagoboka, jyewe Imana ya Isirayeli sinzabatererana.” 19 


“Nyamara kandi naho umutini utatoha n'inzabibu ntizere imbuto,bagahingira ubusa 
imyelayo n’imirima ntiyere imyaka, n'intama zigashira mu rugo n'amashyo akabura mu 
biraro, ntakabuza ko nishimira Uwiteke, nkanezerwa mu mana y'agakiza kanjye.” 20 


“Uhoraho niwe ukurinda; Uhoraho aguhora hafi akakubera ubwugamo. Ku manywa izuba 
ntirizakwica, nijoro nabwo ukwezi ntacyo kuzagutwara. Uhoraho azakurinda ikibi cyose. 
Azarinda ubugingo bwawe. Koko niyo izakurinda umutego umwanzi agutega ikurinde 
n’icyorezo gitsemba abantu. Izakubundikira n’amababa yayo, kandi amababa yayo azakubera 
ubuhungiro. Umurava wayo niwo ngabo nto n'inini zigukingira. Ntuzatinya igitera ubwoba 
cya nijoro, nta n’°ubwo uzatinya imyambi bakurasa ku manywa, ntuzatinya icyorezo gitera mu 
gicuku, nta nubwo uzatinya mugiga itsemba abantu ku manywa y’ihangu. N’ubwo abantu 
igihumbi bagwa iruhande rwawe, ibihumbi cumi bikagwa iburyo bwawe, ariko wowe 
ntibizakugeraho. Uzabyitegereza gusa, wirebere igihano cy”abagome. Kuko wagize Uhoraho 
ubuhungiro bwawe, Isumbabyose uyigira ubuturo bwawe. Bityo nta kibi kizakugeraho, nta 
n’icyago kizegera aho utuye.’‘ 21 


Nyamara ukurikije imirebere y'umuntu bizasa nk'aho abantu b'Imana bagomba 
guhamisha ikimenyetso cy'’amaraso yabo bidatinze nk'uko byagenze ku bababanjirije. Bo 
ubwabo bazabanza kugira ubwoba bibwira ko Uhoraho yabatereranye mu maboko y’abanzi 
babo. Kizaba ari igihe gikuye umutima. Bazatakira Imana ku manywa na nijoro ngo ibatabare. 
Ababi bazibwira ko batsinze maze babishime hejuru, barangurure bati: “Ubu se kandi kwizera 
kwanyu kuri he ? Niba koko muri abantu b'Imana kuki itabakijije amaboko yacu ? Ariko 
abategereje bazibuka ko n'igihe Yesu yapfiraga i Kaluvari ku musaraba, abatambyi bakuru 
n'abatware b'ubwoko baranguruye amajwi yabo, baramukoba bavuga bati: Yakijije abandi, 
none ntashobora kwikiza. Niba ari Umwami wa Isirayeli namanuke ave ku musaraba, tubone 
kumwizera.” 22 Nka Yakobo, nabo bazaba bakirana n'Imana. Ishusho yabo izaba yerekana 
intambara yo mu mitima yabo. Gutentebuka bizagaragara mu maso habo. Nyamara ntabwo 
bazareka gusaba babikuye ku mutima. 


Abantu bashoboye guhabwa iyerekwa mvajuru, babona inteko nini z’abamarayika bafite 
imbaraga bazengurutse abo bose bihanganye bagakomeza Ijambo rya Kristo. Bashishikaye 
kandi bafite impuhwe nyinshi, abamarayika babonye imibabaro yabo kandi bumvise 
amasengesho yabo. Bategereje gusa itegeko ry’ Umugaba wabo, kugira ngo babarure mu 
muriro w'ako kaga. Ariko bagomba kumara ikindi gihe bategereje. Abantu b’Imana bagomba 
kunywa ku gikombe kandi bakabatizwa wa mubatizo. Uko gukererwa kubabaje ni igisubizo 
cyiza cy’amasengesho yabo. Uko bahirimbanira gutegereza biringiye gutabarwa n'Uhoraho, 
bizatuma bagira kwizera, ibyiringiro no kwihangana batigeze bagira mu mibereho yabo ya 
gikristo. Ariko kubwo intore z" Imana icyo gihe cy'amakuba kizagirwa kigufi. “Mbese Imana 
ntizarengera intore zayo ziyitakira ku manywa na nijoro ?... Ndababwira yuko izazirengera 

vuba.” 23 Imperuka izaza vuba birenze uko abantu babitekereza. Ingano zizarundanywa maze 
bazihambiremo imitwaro ishyirwa mu kigega cy'Imana; urukungu ruzarundwamo ibirundo 
rujugunywe mu muriro w’irimbukiro. 


Abarinzi bo mu ijuru b'indahemuka ku murimo wabo, bakomeje kuba maso. N’ubwo 
itegeko-teka rizaba ryamaze gushyiraho isaha yo gutsemba abakomeza amategeko, abanzi 
babo bazatanguranwa n'iryo tegeko, bashaka kwaka intore z"Imana ubugingo bwazo mbere 
y'"igihe cyagenwe. Nyamara nta n’umwe uzabasha guhita ku barinzi b’abanyambaraga bazaba 
bazengurutse buri mwizera wese w'"indahemuka. Bamwe bazatabwa muri yombi igihe bazaba 
bahunga bava mu mijyi no mu midugudu; ariko inkota zizaba zibanguriwe kubatanyagura 
zizavunika maze zigwe hasi nk'ibikenyeri. Abandi bazarwanirirwa n’abamarayika bihinduye 
nk’abantu bambariye urugamba. 


Mu bihe byose, Imana yagiye yohereza abamarayika baziranenge gutabara no kurokora 
ubwoko bwayo. Ibyo biremwa byo mu ijuru byagize uruhare rugaragara mu bikorwa 
by’ikiremwamuntu. Bigaragaje bambaye imyambaro irabagirana nk’umurabyo; bagaragaye 
kenshi nk'abagenzi bagendagenda baturutse kure. Abamarayika bagendereraga abantu 
b'Imana bafite ishusho y’abantu. Bagiye baruhukira mu bicucu by’ibiti nk’abantu bananiwe 
mu gihe cya ku manywa. Bakirwaga nk'abashyitsi mu miryango y'abantu. Bakoze 
nk’abayobozi bayobora abagenzi mu rugendo. Bakoresheje amaboko yabo gukongeza 
umuriro wo ku gicaniro. Bakinguye inzugi za gereza maze bafungura abagaragu b’Uhoraho 
bari bazifungiwemo. Bambaye icyubahiro cy’ijuru, baje kubirindura igitare cyari ku 
muryango w’igituro cy’ Umukiza. 


Kenshi na kenshi, abamarayika bajyaga mu materaniro y’abakiranutsi; ndetse basuraga 
n’aho inkozi z'ibibi ziteraniye, nk’igihe bajyaga i Sodomu gukora urutonde rw’ibyo bakoraga 
kugira ngo barebe ko bamaze kurenga aho kwihangana kw'Imana kugarukiye. Uhoraho 
ashimishwa no kubabarira; kandi kubera umubare muto w’abamukorera by'ukuri, akumira 
ibyorezo kandi akongera igihe cy”amahoro kuri benshi. Iyo abanyabyaha bacumuye ku Mana 
gato, baba bishyizeho umwenda mu bugingo bwabo kuko bashimishijwe no gukerensa 
intungane nke kandi bakanazikandamiza. 


N’ubwo abatware b’iyi si batabizi, nyamara Abamarayika bajya babasura mu nama zabo 
ndetse bakanababera abavugizi. Amaso y'abantu yarababonye; amatwi yabo yumvise 
kurarika kwabo; indimi z'abantu zagiye zirwanya ibitekerezo byabo kandi zigahinyura inama 
zabo; amaboko y'abantu yakoze ibyo kubasebya no kubarwanya. Mu byumba by’inama no 
mu nzu zicirwamo imanza, izo ntumwa mvajuru zagaragaje ko zimenyereye kwifatanya 
n'abantu mu mateka yabo; ubwabo bakiyemeza kuburanira abarengana kurenza abarengezi 
babo bose bafite ubuhanga buhanitse. Bagiye batahura imigambi mibi kandi bagakoma ibibi 
mu nkokora byajyaga kudindiza umurimo w'Imana kandi bigateza umubabaro ukomeye mu 
bwoko bw'Imana. Ku isaha cyibyago n'amakuba “Umumarayika w'Uhoraho ashinga 
ibirindiro ahazengurutse abubaha Imana akabakiza.” 24 

Ubwoko bw'Imana butegerejanyije amatsiko bwihanganye, ibimenyetso byo kugaruka 
k'Umwami wabo. Ubwo abarinzi bazaba babazanya bati: “Ijoro rigeze he ? Igisubizo 
kidahinduka kizaba ari iki ngo: Bugiye gucya bwongere bwire.” 25 Umucyo uturutse ku bicu 
uhingutse mu mpinga z’imisozi. Bidatinze ikuzo rye rigiye guhishurwa. Zuba ryo gukiranuka 
ari hafi kuturasira. Igitondo n’ijoro byombi biratwegereye - umunsi w'umunezero utagira 
iherezo urasiye abakiranutsi, kandi ijoro ry'umwijima ritazongera gucya ukundi ku 
banyabyaha riratangiye.” Ubwo abakirana bazaba batakambira Imana cyane, igishura 
cyabakingirizaga ngo batareba ibyo batemererwaga kureba kizamera nk’igitamuruwe. 
Umucyo w'umunsi uhoraho uzabonekera mu birere by'ijuru, maze indirimbo 
nk'iz'abamarayika zumvikane mu matwi y'abantu ngo:“Komeza icyo ufite, gutabarwa 
kuraje! Kristo Umuneshi ukomeye azaniye ingabo ze zicogojwe n°urugamba ikamba ry’ikuzo 
ridashira; kandi ijwi rye rizumvikanira ku marembo y'ijuru rigira riti: “Mwitinya dore ndi 
kumwe namwe. ” Namenyereye imibabaro yanyu yose; nikoreye intimba zanyu zose. 
Ntimuhanganye n'abanzi batamenyerewe. Urugamba narurwanye mu cyimbo cyanyu, kandi 
mu Izina ryanjye murenze kuba abaneshi.”" Umukiza uhebuje azatwoherereza ubufasha igihe 
cyose mu gihe cyose tuzaba tubukeneye. Inzira ijya mu ijuru yatunganyijwe n’intambwe ze. 
Ihwa ryose rihanda ibirenge byacu nawe ryaramujombye. Umusaraba wose duhamagarirwa 
kwikorera, yawikoreye mbere yacu. Uhoraho yemera ko amakimbirane abaho, kugira ngo 
ategurire abantu bose amahoro. Igihe cy'amakuba ni ikigeragezo giteye ubwoba ku bantu 
b'Imana; ariko kandi ni n'igihe cyo kubura amaso kuri buri mwizera nyakuri wese akareba 
mu ijuru, kandi kubwo kwizera akabasha kubona umukororombya w'isezerano 
umuzengurutse. 


“Abo wacunguye bazatahuka, bazagaruka i Siyoni baririmba, bazasabwa n’umunezero 
iteka, bazagira ibyishimo byinshi, umubabaro no gusuhuza umutima bizayoyoka. Uhoraho 
aravuze ati, Nijye uguhumuriza. Ni kuki utinya umuntu buntu? Kuki utinya abantu bameze 
nk'icyatsi gusa? Mbese wibagiwe Uhoraho wakuremye? Ese wibagiwe uwahanitse ijuru 
agahanga n'isi? Kuki ukomeza guterwa ubwoba n'abagukandamiza? Mbese uburakari 
bw'abagukandamiza buri he? Abafunzwe bagiye gufungurwa, ntibazapfira muri gereza, 
ntibazongera kubura ibyo kurya. Ndi Uhoraho Imana yawe, nijye utuma imihengeri ihorera 
mu nyanja, izina ryanjye ni Uhoraho Nyiringabo. Nakubwiye ibyo uvuga, nakurindishije 
ububasha bwanjye. Nijye wahanitse ijuru, nijye wahanze isi, nijye wabwiye ab’i Siyoni nti 
“Muri abantu banjye”.”“ 26 


“Tega amatwi wa munyabyago we, wa musinzi we utasindishijwe na divayi. Nyagasani 
Uhoraho27 ukurengera aravuga ati, “Nakuyeho igikombe cy'uburakari cyagusindishaga, 
ntuzongera kunywa ku gikombe cy'uburakari bwanjye. Icyo gikombe nzakinywesha 
abagukandamizaga, abakubwiraga bati “Ryama tukuribate.” Koko rero umugongo wawe 
wahindutse nk'ubutaka, wahindutse nk'inzira nyabagendwa.’* Ijisho ry'Imana rihora rireba 
ibihe byose akaga abantu bayo bagiye guhura na ko ubwo ububasha bwo ku isi buzaba 
bubahagurukiye. Nk’abari mu buhungiro, bazaba bafite ubwoba bwo kwicwa n'inzara 

cyangwa kwicwa urubozo. Nyamara Nyirubutungane waciye inzira mu nyanja itukura mu 
maso y’Abisirayeli, azagaragaza imbaraga ze zikomeye abakure mu bubata. ” Uhoraho 
Nyiringabo aravuga ati, “Bazaba abanjye bwite ku munsi ntegura. Nzabagirira impuhwe 
nk'uko umubyeyi azigirira umwana we umukorera.'"”“ 28 Niba amaraso y'abizera Kristo 
yaramenetse muri icyo gihe, ntiyaba ahwanye n’ay’abahowe Kristo, kuko iyo yamenwaga 
yabaga ari imbuto itewe izazanira Imana umusaruro w'abandi bizera. Ubudahemuka bwabo 
ntibwabera abandi ubuhamya bwo kwemera ukuri; kuko imitima yabo izaba yinangiye 
yaranze imbabazi, kugeza ubwo batakibasha kwisubiraho. Iyaba intunganye zahanwaga mu 
maboko y'abanzi babo, umutware w'umwijima yaba atsinze. Umunyazaburi yaravuze ati: 
“Kuko ku munsi w'amakuba azandindisha kumpisha mu ihema rye, mu bwihisho bwo mu 
ihema rye nimwo azampisha.’* 29 Kristo yaravuze ati: “Bantu banjye nimujye, mu mazu 
yanyu, mufunge imiryango, nimufunge imiryango mube mwihishemo igihe gito, kugeza igihe 
uburakari bw 'Uhoraho burangiriye. Dore Uhoraho asohotse iwe, aje guhana abatuye isi 
kubera ibicumuro byabo. Isi izagaragaza amaraso yayimenweho, ntizongera gutwikira 
imirambo y’abishwe.’* 30 Gutabarwa kw'abazaba barategereje bihanganye kugaruka 
kw’Umukiza, kandi amazina yabo yanditswe mu gitabo cy’ubugingo bizaba ari agahozo. 

Igihe amategeko ya Leta zo ku isi azaba atakibasha kurinda abakomeza amategeko 
y'Imana, mu bice byose by'isi hazaba umuvurungano wo gushaka kurimbura ubwoko 
bw'Imana. Ubwo igihe cyagenwe n’itegeko-teka kizaba cyegereje, abaturage bazagambana 
rwihishwa ngo babatsembe hakiri kare. Hazaba hagambiriwe ko mu ijoro rimwe gusa, hazaba 
ubwicanyi buzaba butababarira n’umwe. 


Bamwe mu bantu b’Imana bazaba bafungiwe muri kasho zicuje umwijima, abandi bazaba 
bihishe mu mashyamba no mu bihanamanga, bakomeje gutakambira Imana ngo ibarinde, mu 
gihe ku mpande zose z’isi, abantu bitwaje intwaro z'intambara, kandi bayobowe 
n'abamarayika ba Satani, bazaba barimo kwitegura kubamarira ku icumu. Icyo gihe ni bwo 
Imana ya Isirayeli izarogoya imigambi yabo, ikarengera ubwoko bwayo yatoranyije. Uhoraho 
aravuga ati: “Icyo gihe muzaririmba nk'abari mugitaramo cy’umunsi mukuru, muzanezerwa 
nk'abayobowe n'ijwi ry’ umwirongi bagiye mu ngoro y’Uhoraho, muzanezerwa nk’abagana 
Imana urutare rwa Isiraheli. Uhoraho azumvikanisha ijwi rye riteye ubwoba, azerekana ko 
abangukira guhana arakaye, azabigaragariza mu mirabyo , azabigaragariza mu mvura 
y umugaru n'amahindu.'“ 1 


Ababi bazavuza urwamo rw'insinzi, bakwena kandi babakina ku mubyimba, icyo gihiriri 
cy'inkozi z’ibibi kizaba kiri hafi kubasimbukira ngo kibarimbure, maze umwijima 
w’icuraburindi uzaba ukomeye kuruta uwa mu gicuku uzatwikira isi yose. Noneho 
umukororombya urabagiranishwa n’ikuzo riturutse ku ntebe y’ Imana uzakwira ikirere cyose 
cy'ijuru, umere nk'uzengurutse iyo nteko yose y'abizera batabaza Imana. Cya kivunge 
cy'abagizi ba nabi kizatungurwa gifatirwe aho ako kanya. Rwa rwamo ntiruzumvikana 
ukundi. Bazibagirwa umugambi w'ubwicanyi bari bafite. Kubera ubwoba, bazatumbira icyo 
kimenyetso cy'isezerano y'Imana, bifuza gusa icyabarinda umucyo w'Imana ubahuma 
amaso. 


Naho ku ruhande rw' abantu b’Imana, humvikane ijwi rituje kandi rinogeye amatwi rivuga 
titi:“Nimwubure imitwe yanyu”, maze bubuye amaso yabo barebye mu ijuru, babona 
ikimenyetso cy’isezerano. Bya bicu bya rukokoma bicuze umwijima byari bitwikiriye ikirere 
bireyuka, kandi nk’uko byagendekeye Setefano, batumbiriye mu ijuru babona ikuzo ry’ Imana 
n'iry Umwana w'Umuntu bicaye ku ntebe ya cyami. Bitegereje ishusho ye y’ Ubumana, 
babona ibimenyetso byo kwicisha bugufi kwe; maze bumva asaba Se imbere y’abamarayika 
bera ati: “Data, ni wowe wabampaye none ndashaka kuzabana nabo aho nzaba ndi, kugira 
ngo bitegereze ikuzo wampaye kuko wakunze isi itararemwa.” 2 Hongera kumvikana ijwi 
ry'indirimbo yo kunesha rivuga riti: Baraje! baraje ! Ni intungane, inziramakemwa 
n'abaziranenge. “Bakomeje ijambo ryo kwihangana kwanjye, bazajya bagendera hagati 
y 'abamarayika;’* maze ba bandi bari bafite mu maso hasuherewe kandi badidimanga, 
nyamara bakaba bakomeje kugundira kwizera kwabo, batera hejuru bavuza impundu zo 
kunesha. 

Mu gicuku hagati nibwo Imana izerekana imbaraga zayo zo kurokora ubwoko bwayo. 
Izuba rizarasa rimurikishe umucyo w’imbaraga zaryo. Ibimenyetso n’ibitangaza bizakomeza 
gusimburana vuba vuba. Inkozi z'ibibi nizibona ibibaye zizarushaho gukuka imitima no 
gutangara, nyamara intungane zo zizanezezwa n'ibyo bimenyetso byo gutabarwa kwabo. 
Ibyaremwe byose bizaba bimeze nk’ibyahagaritse gahunda bisanganywe. Imigezi yatembaga 
izahagarara. Ibicu bya rukokoma kandi bicuze umwijima bizanyuranamo. Hagati mu kirere 
cy’ijuru gicuze umwijima, hazaboneka umwanya urabagiranamo ikuzo ritarondoreka, 
ahazumvikana ijwi ry’ Imana rimeze nk’iry’amazi menshi asuma rigira riti: “Karabaye. ” 


Iryo jwi ritigisa ijuru n’isi. Habaho umutingito ukomeye, ” kuva abantu baba ku isi, 
ntihigeze habaho umutingito wisi ukaze nk'uwo.'" 3 Ijuru rigaragara nk’iryikinga 
rinikingura. Ikuzo rivuye ku ntebe y'Imana risa nirishashagirana. Imisozi irahubangana 
nk'urubingo ruhushywe n'umuyaga, maze ibitare biremereye kandi binini birameneka 
bikwira ahantu hose. Habaho gusuma nk'uguteguriza umuraba uteye ubwoba. Inyanja 
izikukana umuraba ukaze. Humvikana guhinda gukomeye kumeze nk'ijwi ry'abadayimoni 
bahawe inshingano yo kurimbura isi. Isi yose iradandabirana, yibira ikanuburuka nk'umuraba 
wo mu nyanja. Ubutaka bwayo bwiyasa imitutu. Imfatiro z’isi ziranyeganyega. Impinga 
z'imisozi zirarigita. Ibirwa bituwe n'abantu birazika. Ibyambu byo ku nyanja byari 
byarahindutse nka Sodomu kubera ubugome bimirwa n'amazi yivumbagatanyije. Babuloni 
ikomeye yibukwa imbere y'Imana “kugira ngo yuhirwe inzoga ibirira mu gikombe, ariyo 
burakari bwayo bukaze.” Nuko amahindu manini ava mu ijuru agwira abantu, rimwe rifite 
uburemere bwaba nk'ibiro mirongo ine. Imirwa yuzuye ubwibone yo ku isi irasenyuka. 
Imidugudu ikomeye cyane n'ingoro z'abami, aho abakomeye bo mu isi barundanyirije 
ubutunzi bwabo kugira ngo bishyire hejuru, ibanza kurimbukira imbere y'amaso yabo 
babyirebera. Inkuta za gereza zirarindimuka, abantu b'Imana bari barafungiwemo kubera 
kwizera kwabo barasohoka. 


Ibituro bizakinguka, kandi “benshi mu bapfuye bagahambwa bazazuka, bamwe 
bazahabwa ubugingo buhoraho, abandi bazakozwa isoni bacirwe ho iteka burundu.'“ 4 
Abapfuye bizera ubutumwa bwa marayika wa gatatu bose, bazasohoka mu bituro bafite 
ubwiza, kugira ngo bumve isezerano ry’amahoro Imana yagiranye n’abakomeza amategeko 
yayo bose. “Ndetse n’abatoboye umubiri we” 5, ba bandi bakwennye kandi bagashinyagurira 
Kristo asamba, ndetse n'abarwanyije ukuri kwe, bakarenganya ubwoko bwe, bazazukira 
kumubona aje mu ikuzo rye kandi banirebere uko abanambye kuri Kristo kandi 
bakamwumvira bazahabwa icyubahiro. 


Ibicu biremereye bizaba bigitwikiriye isanzure ry’ijuru; nyamara izuba rizabinyuramo, 
rigaragare rimeze nk'ijisho rya Yehova rizanywe no guhora inzigo. Imirabyo ikaze iturutse 
mu ijuru itwikiriza isi ibirimi by'umuriro. Muri uko guhinda kw’inkuba guteye ubwoba, 
humvikana amajwi adasanzwe kandi ateye ubwoba atangaza irimbuka ry'abanyabyaha. 
Abantu bose ntibabashije gusobanukirwa amagambo yavuzwe; ariko yumviswe n’abigisha 


b'ibinyoma mu buryo bwihariye. Abantu bigeze gusuzugura, bibona kandi bakirata ubugome 

bagirira nabi abakomeza amategeko y'Imana, bazaba bumiwe, bihebye kandi bahinda 
umushyitsi kubera ubwoba. Imiborogo yabo izumvikana cyane kurenza amajwi yo guhinda 
kw’inkuba. Abadayimoni bazemera Ubumana bwa Kristo maze bahindire umushyitsi imbere 
y'ububasha bwe bukomeye, mu gihe abantu banze ukuri bazaba basaba imbabazi bigaragura 
mu mukungugu bafite ubwoba. 


Abahanuzi ba kera ubwo baboneraga umunsi w’ Umwami mu iyerekwa baravuze bati: 
“Nimucure umuborogo kuko umunsi w'Uhoraho wegereje. Uzaza umeze nka kirimbuzi 
uturutse kuri Nyiringabo.” 6 “Nimwinjire mu masenga yo mu bitare, nimwihishe mu myobo, 
nimuhunge umujinya w'Uhoraho, nimuhunge ububasha bwe mn'ikuzo rye. 
Umunyagasuzuguro wese azakozwa isoni, abirasi bazacishwa bugufi, uwo munsi ikuzo 
rizahabwa Uhoraho wenyine. Uhoraho Nyiringabo yashyizeho umunsi, yashyizeho umunsi 
wo gucira imanza abirasi n'abibone, abishyira hejuru bazacishwa bugufi.“ “Uwo munsi 
ibigirwamana by'ifeza n’izahabu bakoreye kuramya bazabijugunyira imbeba n’ubucurama. 
Bazihisha mu masenga yo mu bitare bahunga uburakari bw’ Uhoraho, n’ububasha n’ikuzo bye 
ubwo azaba aje guhindisha isi umushyitsi. 


Mu cyezi cy’ibyo bicu, hari inyenyeri ifite umucyo wakomezaga kwiyongera incuro enye 
ugereranyije n'umwijima uyizengurutse. Yasobanuraga ibyiringiro n’umunezero ku 
ndahemuka, ariko igasobanura umujinya n'uburakari ku bagomera amategeko y'Imana. 
Abahaze ibyabo bose kubwa Kristo bararinzwe, bahishwe nk'uko amabanga y'Imana 
ashyinguwe ahatavogerwa. Barageragejwe, kandi imbere y'ab'isi n'imbere y’abakerensa 
ukuri, bagaragara ko ari indahemuka ku wabapfiriye. Uguhinduka gutangaje kwabaye mu 
mibereho y'abo bantu bakomeje kugundira ubunyangamugayo bwabo igihe bari biteguye 
gupfa. Ako kanya bazatabarwa bakurwe mu mwijima w'ikandamiza riteye ubwoba rikorwa 
n'abantu bahindutse abadayimoni. Mu maso habo hahoze hasuherewe, bihebye, batentebutse, 
icyo gihe hazaba hakeye kubera umunezero, kwizera n'urukundo. Amajwi yabo ahanika mu 
ndirimbo yo kunesha bagira bati: ” Imana niyo buhungiro bwacu ni yo itwongerera imbaraga, 
ni umutabazi uduhora hafi ngo atuvane mu makuba. Nicyo gituma tutagira icyo dutinya, 
nubwo isi yatigiswa n’imitingito, nubwo imisozi yose yakwiroha mu nyanja, nubwo inyanja 
yakwibirindura igahorera, nubwo imihengeri yayo yatigisa imisozi.” 8 


Muri icyo gihe aya magambo yo kwiringira kandi atunganye rwose azazamuka imbere 
y'Imana, ibicu byeyuke, maze haboneke ijuru ritatse inyenyeri n'ikuzo ritarondoreka 
bihabanye cyane n'umwijima w’icuraburindi wari ku rundi ruhande. Ikuzo ry” Umurwa 
mukuru w'ijuru ryigaragarizaga mu marembo yawo. Mu isanzure ry" ijuru haboneka ikiganza 
gifashe ibisate bibiri by’amabuye bigerekeranye. Umuhanuzi abivuga atya ati: “Abo mu ijuru 
bahamya ubutungane bw'Imana bati, ‘Koko Imana ni umucamanza utabera.” 9 Ayo 
mategeko azira inenge, agaragaza gukiranuka kw'"Imana, yatangarijwe ku musozi Sinayi mu 
rusaku rw’inkuba no mu birimi by’umuriro, kugira ngo abe umuyobozi w’imibereho, muri iki 
gihe yahishuriwe abantu nk’itegeko rica urubanza. Ikiganza gifungura bya bisate 


by'amabuye, haboneka amabwiriza yose ari mu mategeko cumi y'Imana yandikishijwe 

ikaramu y'umuriro. Amagambo yayo yari mu nyuguti zigaragara cyane ku buryo umuntu 
wese ashobora kuyisomera bitamugoye. Nuko ubwenge bw’abantu burakanguka, umwijima 
w'imigenzo y'abantu n'ubuhakanyi, uhanagurika mu bitekerezo by'abantu bose, maze 
amagambo cumi y'Imana, ari mu ncamake, yumvikana kandi afite ububasha bukomeye 
yerekwa abatuye ku isi. 


Ntibishoboka kubona amagambo yasobanura ubwoba n'ubwihebe bw’abasuzuguye 
amabwiriza yera y'Imana. Uhoraho yabahaye amategeko ye; bagombaga kugereranya imico 
yabo n’ayo mategeko maze bakimenyaho ubusembwa bwabo hari hakiri igihe cyo kwihana 
no kwivugurura; nyamara kubwo gushaka gutona mu b'isi, bayashyize ku ruhande, maze 
bigisha abantu kuyagomera. Biyemeje guhatira abantu b'Imana guhumanya Isabato yayo. 
None dore amategeko basuzuguye niyo abaciriye ho iteka. Muri uko kwitandukanya gukabije, 
basobanukiwe neza ko nta rwitwazo bafite. Bihitiyemo uwo bagomba gukorera no kuramya. 
Malaki aravuga ati: “Bityo muzongera mumenye itandukaniro riri hagati y’intungane 
n'abagome, n’iriri hagati y’abankorera n'abatankorera.'“ 10 


Abanzi b'amategeko y'Imana, uhereye ku babwiriza bakomeye ukageza ku boroheje bo 
muri bo, bafite imyumvire mishya ku kuri n’inshingano. Bazaba baratinze kubona ko Isabato 
ari ryo tegeko rya kane ari ikimenyetso cy’Imana Ihoraho. Baje kumenya ukuri kw'isabato 
yabo y’impimbano barakererewe kandi basobanukirwa n’urufatiro bubatseho ko rudakomeye. 
Basanze ibyo bakoraga ari ukurwanya Imana. Abayobozi b'idini bigishije abantu babayobora 
mu irimbukiro, nyamara bavuga ko babayobora ku marembo ya Paradizo. Ku munsi ukomeye 
w’ingororano nibwo bazasobanukirwa n'uko abantu bakora imirimo yo mu buturo bwera 
bafite inshingano ikomeye, kandi ko hari ingaruka ziteye ubwoba z’abadasohoza inshingano 
zabo. Mu bihe bidashira, nibwo tuzashobora gucishiriza gusa tukamenya ko kuzimiza umuntu 
umwe, ari ububi buteye ubwoba. Habonye ishyano uzabwirwa aya magambo ngo:” Mva 
imbere wa mugaragu mubi we.’ Ijwi ry’ Imana ryumvikanira mu ijuru ritangaza umunsi 
n'isaha byo kugaruka kwa Yesu no guha abantu bayo isezerano rihoraho. Ayo magambo 
yumvikana ku isi ameze nko kubomborekana kw'inkuba n'imirabyo. Maze Ubwoko 
b’wImana burahagarara butegera amatwi ayo magambo kandi butumbiriye mu ijuru. Mu 
maso habo harabagirana umucyo w'ubwiza bwe, harabagirana nko mu maso ha Mose ubwo 
yamanukaga ku musozi Sinayi. Abanyabyaha ntibashoboraga guhangara kubareba. Kandi 
ubwo imigisha yahabwaga abubashye Imana bakomeza Isabato yayo yera, nibwo humvikanye 
amajwiy’indirimbo zo kunesha. 


Bidatinze iburasirazuba haboneka agacu gato kirabura, kajya kungana na kimwe cya kabiri 
cy’ikiganza cy'umuntu. Ako gacu kari kazengurutse Umukiza kandi kasaga n’agakikijwe 
n'umwijima impande zose. Ubwoko bw'Imana bumenya ko icyo ari ikimenyetso cy Umwana 
w'umuntu. Bakomeza gutumbira ako gacu mu ituze ryinshi, uko gakomeza kuza buhoro 
buhoro kegera isi, ni nako karushagaho kugira umucyo urabagirana n'ubwiza, kugeza igihe 
gahinduka igicu kinini, cy'umweru nk'amahindu, kandi aho gitangirira hasaga n'ibirimi 
by'umuriro, naho hejuru yacyo hari umukororombya w’isezerano. Yesu niwe wari imbere 

nk'Umugaba w'"Umunyambaraga. Ubu bwo ntiyari wa “Muntu w'umunyamibabaro, “wo 
kunyweshwa cya gikombe gisharira kandi cy’urukozasoni n’amahano yose, aje ari Umuneshi 
mu ijuru no mu isi, kugira ngo acire imanza abazima n'abapfuye. “Indahemuka 
n’Umunyakuri”, ashingiye ku butabera, aca imanza kandi akajya ku rugamba. “Kandi ingabo 
zo mu ijuru zari zimukurikiye.'“ 11 Ashagawe n'iteraniro ry” Abamarayika bera batabarika, 
mu njyana yo mu ijuru, bahanika indirimbo y'ibyishimo. Ikirere cyose cyuzura urwo 
rwererane - Abamarayika ibihumbi cumi ka bihumbi cumi n'ibihumbi ka bihumbi. Nta 
karamu y umwana w'umuntu yabasha gucishiriza ibyo bintu, nta bwenge bw’umuntu upfa 
bushobora gutekereza uko umucyo w'ubwiza bwabyo. “Ikuzo rye risesuye ijuru, kandi isi 
yuzuye ishimwe ry’abayisingiza. Irabagirana nk’urumuri.” 12 Ubwo igicu gihoraho kizaba 
kigeze hafi, ijisho ryose rizabona Umutware w'ubugingo. Noneho ntazaba yambaye ikamba 
ry'amahwa muri rwa ruhanga rwe ruziranenge; ahubwo azaba atamirijwe ikamba ry'ubwiza 
mu ruhanga ruziranenge. Mu maso he hazaba harabagirana umucyo nk'uw'izuba ryo ku 
manywa y'ihangu. ” Kandi ku mwambaro we no ku kibero cye handitse iri zina ngo: “ 
Umwami ugenga abami n'Umutegetsi ugenga abategetsi. ” 13 


Imbere ye, “mu maso ha bose hari hasuherewe;” abahinyuye imbabazi z’Imana bafatwa 
n'ubwoba bwo kubura ibyiringiro by'iteka ryose. “Imitima irakuka, kandi amavi yabo 
arakomangana..... kandi mu maso habo harasuherwa.’ “Abakiranutsi nabo bahinda umushyitsi 
batera hejuru bati: “Ninde ubasha guhagarara adatsinzwe?” Abamarayika bahagarika 
indirimbo zabo, habaho umwanya wo guceceka. Hanyuma bumva ijwi rya Yesu avuga ati: 
“Ubuntu bwanjye buraguhagije.” Maze mu maso h'abakiranutsi haramurikirwa, kandi 
ibyishimo bisaba umutima w'umuntu wese. Nuko abamarayika bongera guhanika indirimbo 
mu gihe bari hafi kugera ku isi. 


Umwami w'abami amanukira ku bicu, agoswe n'umuriro ugurumana. Ijuru rizingwa 
> 
hamwe nk'umuzingo, isi yose ihindira umushyitsi imbere ye, kandi imisozi yose n’ibirwa 
> y > 
bikurwa ahabyo. “Imana yacu iraje kandi ntije bucece, ibanjirijwe n'umuriro ukongora, 
ikikijwe n'inkubi y'umuyaga. Ihamagara abo mu ijuru n'abo ku isi, ibahamagarira 
gukurikirana urubanza icira ubwoko bwayo.” 14 


“Abami batwara iyi si n'ibikomerezwa byayo, abagaba b'ingabo n'abakungu 
n'abanyambaraga, abakoreshwa agahato kimwe n’abigenga, bose biroha mu buvumo no mu 
bitare byo ku misozi ngo bihishe. Babwira imisozi n’ibitare bati: ” Nimutugweho muduhishe 
amaso y’Iyicaye kuri ya ntebe ya cyami, muduhishe n'uburakari bw'umwana w'intama. ” 
Uyu niwo munsi ukaze w'uburakari bwabo: ninde uzawurokoka?”“ Ibishungero byabo biba 
birarangiye. Iminwa ivuga ibinyoma irazibwa. “Urusaku rw'imbunda n’imivurungano 
y'intambara birahosha, inkweto zose z’abasirikari zateraga ubwoba, igishura cyose 
cyazirinzwe mu maraso, ibyo byose bizatwikwa bikongoke.”'“ Nta kindi cyumvikanaga uretsi 
ijwi ritakamba n’iryo kurira no kuboroga. Urwamo rukomeye ruvuye mu kanwa k'abahoze 
bakobana rugira ruti: “Umunsi ukomeye w'umujinya w'Uwiteka uraje; ninde ubasha 

guhagarara adatsinzwe??’* Abanyabyaha basaba imisozi n'ibitare ngo bibagwe hejuru, 
bibahambe aho gusumirwa n’°uwo banze bakanamusuzugura. 


Iryo jwi ryaracengeye rigera mu matwi y'abapfuye bararimenya. Mbega ukuntu ijwi 
ry” imbabazi n’urukundo ryahoraga ribahamagarira kwihana! Mbega ukuntu bahoraga bumva 
iryo jwi ribararika rivuye mu kanwa k’incuti, abavandimwe n’Umucunguzi! Ku banze 
kwakira ubuntu bw'Imana, nta rindi jwi ryashobora kubacira urubanza kuruta 
iryabahamagariraga kugarukira Imana, nka rya rindi ryamaze igihe kirekire cyane ribinginga 
riti: “Nimuhindukire mugaruke muve mu nzira zanyu mbi. Kuki mwarinda gupfa ?'“ 15 
Mbega ngo rirababera nk'iry”umuntu batigeze kumenya! Yesu aravuga ati:” Narabahamagaye 
muraninira, nabaramburiye ukuboko ntihagira ubyitaho; ahubwo mwahinyuye inama zanjye 
zose no gucyaha kwanjye ntimubyitaho.”“ 16 Iryo jwi ribibutsa ibyo birengagije - imiburo 
bahawe bakayipfobya, irarika banze kwitaba, n’amahirwe bahawe bakayapfusha ubusa. 


Abo ni ba bandi bakobaga Kristo ubwo yicishaga bugufi. Binyuze mu mbaraga idasanzwe, 
bibukijwe amagambo y’Uwababajwe, igihe yarahizwaga n'Umutambyi mukuru, agasubiza 
akomeje ati: “Uhereye none muzabona umwana w'umuntu yicaye iburyo bw"Imana kandi 
muzamubona aje ku bicu byo mu ijuru.” 17 None dore bamubonye mu cyubahiro cye, kandi 
bazanamubona yicaye iburyo bw'Imana. 


Abahakanaga ko Kristo ari Umwana w'Imana babura icyo bavuga. Harimo Herode 
wishyiraga hejuru ahinyura Ubwami bwe, maze agategeka abasirikari be ngo bamwimikishe 
kumwambika ikamba ry” amahwa. Hari na ba bantu b'abagizi ba nabi, b'ibiganza byanduye, 
byahangaye kumwambika ikanzu y'umuhengeri, bakamutamiriza ikamba ry’amahwa mu 
ruhanga ruzira inenge, kandi bamupfumbatisha urubingo nk’inkoni y ubwamimu mu kiganza 
cye kitagiraga uwo kirwanya, maze bamwikubita imbere bamukwena ngo baramuramye. 
Abantu bakubise kandi bagacira mu maso h'Igikomangoma gitanga ubugingo, babonye 
inkovu zirabagirana, bashaka guhunga kubera ubwiza bwe buhebuje. Ba bandi batoboje 
imisumari ibiganza bye n’ibirenge bye, umusirikari wamutoboje icumu mu rubavu, bitegereje 
izo nkovu bagira ubwoba bwinshi n’agahinda. 


Mu buryo bwihariye, abatambyi n'abatware bibuka ibyabereye i Kaluvari. Bahinda 
umushyitsi uvanze n'ubwoba bibutse uko bazunguzaga imitwe yabo, bayobowe na Satani 
n'ingabo ze bagatera hejuru bati:“Yakijije abandi none ananiwe kwikiza. Umva ko ari 
Umwami w’Abisiraheli, ngaho namanuke ku musaraba, nibwo tumwemera. Yiringiye Imana 
avuga ngo “Ndi Umwana wayo’, none reka turebe ko imurokora umva ko imukunda! “ 18 


Bibuka neza umugani baciriwe n’Umukiza w'abantu banze guha Nyiri uruzabibu ku 
mbuto zo mu murima we, bagakubita abagaragu be ndetse bakica Umwana we. Bibuka kandi 
n’amagambo bivugiye ubwabo bati: Nyiruruzabibu “azarimbura abo bagaragu babi. ” Mu 
cyaha no mu gihano cy’abo bantu b'abahemu, abatambyi n’abatware biboneye ubwabo ibyo 
bakoze n'urubanza bazacirwaho. Noneho habaho gutaka nk'uk'ugiye gupfa. Urwo rwamo 

463 


Umwuka W'Imijyi Ibiri 


mihanda y’i Yerusalemu, rugira ruti: “Ni Umwana w'Imana, ni ukuri ni Messiya! Bashaka 
guhunga mu maso h’ Umwami w'abami. Mu buvumo bwo mu misozi no mu bihanamanga, 
bashakashaka aho bihisha barahabura. 


Mu mibereho y’abirengagije ukuri bose, hari ibihe umutimanama wabo ukanguka, igihe 
ubwenge bugarura bimwe mu byababaje umuntu ababo mu buryarya, maze umutima ukagira 
kwicuza by'imfabusa. Ariko se ibyo bimeze bite ubigereranyije no kwicuza ko kuri uwo 
munsi “igihe bazatungurwa n'ubwoba nk’umugaru’‘, igihe kurimbuka kukaza nka 
serwakira!” 19 Abashatse kurimbura Kristo n’abamwizera, ubu noneho barahamya ubwabo 
ikuzo bababonanye. Muri icyo gihe cy'ubwoba bwinshi, bumva amajwi y'intungane 
batangarana umunezero bati: “Iyi niyo Mana yacu twategerezaga, niyo izadukiza.” 20 


Hagati muri ubwo bwihebe isi izaba irimo, imirabyo izarabya, habeho guhinda kw’inkuba, 
ijwi ry Umwana w'Imana rihamagare abaziranenge basinziririye mu bituro. Yitegereza 
ibituro by’intungane binyanyagiriye hose ku isi, arambura amaboko areba mu ijuru avuga ijwi 
rirenga ati: “Nimukanguke, nimukanguke, nimukanguke, yemwe abasinziririye mu 
mukungugu, nimubyuke!” Mu mpande zose z’isi, abasinziririye mu bituro bazumva iryo jwi, 
kandi abazaryumva bazongera kubaho. Isi yose izatigiswa n’imirindi y’ingabo nyinshi kandi 
zikomeye ziturutse mu bihugu byose, mu moko yose, mu ndimi zose, no mu bantu bose. 
Basohoka muri gereza y'urupfu, bambaye ubwiza n'icyubahiro byo kudapfa, batera hejuru 
bati: “Wa rupfu we urubori rwawe ruri he ? Wa rupfu we ukunesha kwawe kuri he?” 21 Nuko 
intungane zizaba ziriho n’izizaba zivuye mu bituro, zihuriza amajwi yazo hamwe, ziririmbana 
ibyishimo byinshi indirimbo yo kunesha. 


Bose bava mu bituro bafite igihagararo babyinjiranyemo. Adamu ahagaze hagati 
y’iteraniro rinini ry abazutse, abasumba bose kandi abaruta ubunini, icyakora ari mugufi ho 
gato k' Umwana w'Imana. Agaragaza itandukaniro riri hagati y'abantu babayeho uko 
ibinyejana byagiye bikurikirana; n'uko abantu bakomeje gusigingira mu buzima. Ariko 
noneho bose bazuka bafite itoto n'imbaraga za gisore kandi zihoraho. Mbere na mbere, 
umuntu yari yaremwe asa n'Imana, atari ku mico gusa, ahubwo no ku ishusho no mu miterere. 
Icyaha ni cyo cyahanaguye ndetse cyenda guhindura burundu ya shusho y'Imana umuntu 
yaremanywe; ariko Yesu yazanywe no kutugarurira ya shusho y'Imana twambuwe n'icyaha. 
Azahindura imibiri yacu y'ibisenzegeri maze ayihwanye n’°umubiri w'ubwiza bwe. Umubiri 
upfa, umubiri ubora, wangiritse, wahindanyijwe n’icyaha, azawutunganya, uhinduke agahozo 
kandi uhabwe ukudapfa. Inenge yose n’ubumuga bwose bizasigara mu gituro. Abacunguwe 
bazahora bakura kugeza ubwo bazagera ku gihagararo cy’ubwiza bwe, kuko bazaba bagaruwe 
ku mbuto z'igiti cy'ubugingo cyo muri Edeni bari bamaze imyaka myinshi baranyazwe. 
Ibisigisigi by umuvumo w'icyaha bizakurwaho, kandi indahemuka za Kristo zizarabagirana 
“ubwiza bw” Umwami Imana yacu, ari mu bwenge, mu bitekerezo no ku mibiri yabo, 
bigaragaza ishusho nyakuri y'Imana yabo izira inenge. Mbega ugucungurwa gutangaje! 
kwavuzwe igihe kirekire, gutegerezwa igihe kirekire! Bakakureba bakakwishimira, ariko 

Abakiranutsi bakiri bazima bahindurwa “mu kanya gato nk’ako guhumbya kw'ijisho”. Ku 
bw'ijwi ry' Imana gusa bahawe ubwiza; bambikwa ukudapfa, maze hamwe n'abaziranenge 
bazutse, barazamurwa, bajya gusanganira Umwami wabo mu kirere. Abamarayika bakoranya 
intore ze ziturutse mu birere bine, uhereye impera y'ijuru ukageza iyindi mpera yaryo. 
Abamarayika bera bazatwaza ababyeyi abana babo bato mu maboko yabo. Inshuti 
zatandukanyijwe n'urupfu bazabonana ubutazongera gutandukana, ubwo bazaba bazamuka 
bagana mu Murwa w'Imana, baririmba indirimbo z’ibyishimo. 


Ku igare ryose riremwe n’ibicu hari amababa impande zose, kandi munsi rifite inziga 
zihoraho. Mu gihe igare ryose ritangiye urugendo, inziga zaryo ziba zivuga ziti: Uri 
“Umuziranenge,” maze amababa yatangira kuguruka agatera hejuru cyane ati: ” Uri 
Umuziranenge, noneho inteko y’Abamarayika nayo igakomeza iririmba iti: Umuziranenge, 
Umuziranenge, Umuziranenge Uhoraho Nyiringabo. Ubwo igare rizaba riri hafi kwinjira muri 
Yerusalemu nshya, abacunguwe nabo bazatera hejuru bikiriza bati: ” HALELLUYA !” 


Mbere yo kwinjira mu Murwa w'Imana, Umukiza azagabira abamwizera bose urwibutso 
rw’insinzi, kandi abambike n'ikimenyetso cyo gukiranuka. Imitwe y'Abamarayika 
barabagirana yiremamo imirongo y’impande enye zingana bakikije Umwami wabo, usumbya 
icyubahiro abamarayika bose n'abera bose, kandi ufite mu maso herekana urukundo 
rutarondoreka abafitiye. Muri iryo koraniro ry’abacunguwe batabarika, buri wese ahanga 
Umukiza amaso, ijisho ryose ryitegereza ikuzo ry'Uwahoranye mu “maso hahindanyijwe 
n’imibabaro kuruta undi muntu wese wabayeho n'ishusho yangijwe kuruta iz'abandi bose 
babayeho ku isi.” Akoresheje ukuboko kwe kw'iburyo, Yesu yambika abanesheje bose 
amakamba y’icyubahiro ku mitwe yabo. Ku mutwe wa buri wese hariho ikamba ryanditseho 
“izina rye rishya'" hamwe n'aya magambo ngo “Yerejwe Uhoraho.” Yesu Buri wese yari 
afashe mu kuboko kwe ishami ry”umukindo n'inanga y’izahabu byerekana gutsinda. Noneho 
abamarayika bari imbere bafungura indirimbo, maze abacunguwe bose bafata inanga zabo, 
bacurangana ubuhanga buhanitse indirimbo nziza yakanguye imitima yabo kandi ifite injyana 
itazibagirana. Iyo ndirimbo yakoze ku mitima bitavugwa, maze ijwi ryose rishima Imana 
rigira riti, “Udukunda kandi wejesheje ibyaha byacu amaraso ye, akaduhindura abami 
n'abatambyi b'Imana ye ariyo na Se, icyubahiro n'ubutware bibe ibye iteka ryose. Amen”22 


Imbere y'iyo mbaga y’abacunguwe hari Umurwa Muziranenge. Yesu afungura amarembo 
yawo y'imaragarita, maze ishyanga ryagendeye mu kuri riwinjiramo. Bakigeramo babona 
Paradiso y'Imana, ariho Adamu yari atuye akiri inziramakemwa. Nuko rya jwi rimeze 
nk’indirimbo nziza ritarigera ryumvikana mu matwi y'abana b'abantu ryongera kumvikana 
rivuga riti: “Intambara mwarwanaga irarangiye” “Nimuze abo Data yahaye umugisha, 
muragwe ubwami bwabatunganyirijwe uhereye ku kuremwa kw'isi.” 


Isengesho Yesu yasabiye abigishwa be rirasohora: “Ndashaka ko n’abo wampaye Data 
babana nanjye aho ndi.” Badafite inenge kandi buzuye umunezero utangaje n’ikuzo rihebuje, 
Yesu amurikira Se abo yaguze amaraso ye agira ati: “Dore ndi hano hamwe n’abo wampaye.” 

“Abo wampaye narabarinze” Mbega ibitangaza by’urukundo twacungujwe! Muri icyo gihe 
Imana Data izaba yitegereza abacunguwe bavuye mu bise by'urupfu rw'umwana wayo, 
izababonana ishusho yayo, amacakubiri yazanywe n'cyaha yakuweho, ububi bwose 
bw’icyaha bwatsembweho, abantu bongeye gushyikirana n’ijuru! 


NukoYesu yakirana abacunguwe urukundo rutangaje ati nimuze mwinjire mu munezero 
wa Shobuja. Umukiza azanezezwa no kubona abantu mu bwami bw’icyubahiro, bakijijwe 
binyuze mu mibabaro ye no kwicisha bugufi kwe kugeza ku rupfu. Abacunguwe 
bazanezeranwa na we ubwo bazabona abo bakirije Kristo binyuze mu masengesho yabo, 
imirimo yabo ndetse n'urukundo rwabo rwitanga. Ubwo bazaba bagose intebe Yera 
y Ubwami ikomeye, imitima yabo izasabwa n’ibyishimo bitavugwa, nibabona abo bakirije 
Kristo, kandi nabo bagahindukira bakamukiriza abandi, bose bateraniye hamwe mu 
buruhukiro bw'ijuru, aho bazarambika amakamba yabo ku birenge bya Yesu, maze 
bagasimburana kumusingiza ubuzira herezo. 


Ubwo abacunguwe bazaba bahawe ikaze mu Murwa w'Imana, amajwi y'ishimwe no 
kuramya azumvikanira mu kirere. Ba Adamu babiri bazaba bari hafi guhura. Umwana 
w'Imana azaba ahagaze ateze ibiganza bye kugira ngo yakire Sekuruza w’inyokomuntu — 
ikiremwa yiremeye, hanyuma agacumura k’ Umuremyi we, kandi Umukiza akaba afite inkovu 
ku mubiri we kubera ibyaha by'uwo byamubambishije ku musaraba. Adamu wa mbere 
arabutswe inkovu z'imisumari mu biganza bya Adamu wa kabiri ntiyatinyuka kugwa mu 
gituza cy Umwami we ngo bahoberane, ahubwo yicisha bugufi agwa ku birenge bye, 
ararangurura ati : “Umwana w'intama watambwe niwe ukwiriye ikuzo. ” Mu rukundo 
rwinshi, Umukiza aramuhagurutsa amusaba kubura amaso ngo yongere arebe Edeni yahoze 
ari iye, hakaba hashize igihe kirekire yarayikuwemo. 


Nyuma yo kwirukanwa mu murima wa Edeni, Adamu yagize imibereho yuzuyemo 
imibabaro n'agahinda ku isi. Ikibabi cyose cyahungukaga kikagwa hasi, igitambo cyose 
cyavushwaga amaraso, guhinduka kose kwabaga ku kiremwa cyose, inenge yose yabonekaga 
ku butungane bw’umuntu, ibyo byose byajyaga bimwibutsa icyaha yakoze. Yihebeshweje 
cyane no kubona gukiranirwa kumukomokaho gukomeza kwiyongera, maze nk’igisubizo 
cy'imiburo yari yahawe, agahora yumva ibyaremwe byose bimushinja kuba ari we 
nyirabayazana. Yicishije bugufi kandi yihanganye, uwo mutwaro w’igihano cyo gukiranirwa 
yawumaranye imyaka hafi igihumbi. Hanyuma yihannye icyaha cye abikuye ku mutima, 
asigara yiringiye gusa Umukiza wasezeranijwe, maze apfana ibyiringiro byo kuzuka. 
Umwana w'Imana yacunguye umuntu amuvana mu buhenebere bwe no gucumura kwe; none 
ubu kubwo impongano Yesu yatanze, Adamu yasubijwe mu mwanya yahozemo mbere. 


Asabwe n'ibyishimo, arabukwa ibiti byamunezezaga — ari nabyo ubwe yajyaga 
asoromaho amatunda igihe yari akiri umuziranenge kandi anezerewe. Abona imizabibu 
yajyaga ahingira n'amaboko ye, abona uburabyo bwiza yakundaga kubagarira. Ibitekerezo 
bye bigerageza kwiyibutsa ukuri kwabyo; asobanukirwa ko iyo ari Edeni yongeye guhabwa, 

ifite ubwiza burenze ubwo yari ifite igihe yayirukanwagamo. Umukiza amujyana ku giti 
cy'ubugingo, maze asoroma ku mbuto zacyo zihebuje kandi amutegeka kuziryaho. Adamu 
arebye ahazengurutse Umukiza abona imiryango ye myinshi y'abacunguwe, bahagaze muri 
Paradiso y’Imana. Nuko arambika ikamba rye rirabagirana ku birenge bya Yesu, amugwa mu 
gituza ahoberana n’Umucunguzi. Afata inanga y'izahabu, maze umurya w’inanga 
w'indirimbo zo kunesha urangira ijuru ryose:“Umwana w'intama watambwe kandi uriho, 
niwe ukwiriye icyubahiro!” Abo mu muryango wa Adamu bose biyambura amakamba yabo 
bayarambika ku birenge by’ Umukiza, barapfukama maze baramuramya 


Iryo huriro ryahamijwe na ba bamarayika bacuraga umuborogo ubwo Adamu yacumuraga 
kandi bakongera kunezerwa igihe Yesu yazamukaga mu ijuru amaze kuzuka, agasiga 
akinguriye umuntu wese uzizera izina rye umuryango w’igituro ngo atazaheramo. Noneho 
ubu biboneye uko umurimo wo gucungura urangizwa, maze bahanikira icyarimwe indirimbo 
z'ishimwe. 


Ku nyanja irabagirana iri imbere y'intebe y'ubwami, iyo nyanja y'ibirahuri bivanze 
n'umuriro — irabagiranaho icyubahiro cy'Imana, niho hari hateraniye abanesheje ya 
nyamaswa n'igishushanyo cyayo, n'ikimenyetso cyayo, ndetse n’°umubare w'izina ryayo. 
Hamwe n'Umwana w'intama, uhagaze ku musozi Siyoni, bafite inanga z'Imana, abantu 
ibihumbi ijana na mirongo ine na bine, bacunguwe bakuwe mu bantu; humvikana ijwi rimeze 
nk'iry'amazi menshi asuma, n’irimeze nk'iryo guhinda kw'inkuba, “ijwi nk’iry’abacuranzi 
bacuraranga inanga zabo.” Baririmbira indirimbo nshya imbere y'intebe y’ Ubwami, nta 
muntu wabashije kwiga iyo ndirimbo keretse ba bantu ibihumbi ijana na mirongwo ine na 
bine. ” Iyo ni indirimbo ya Mose n’iy Umwana w’Intama, indirimbo yo gucungurwa. Nta 
muntu n'umwe wigeze kumeya iyo ndirimbo uretse bya bihumbi ijana na mirongo ine na bine; 
kuko ari indirimbo y'ibyo banyuzemo- kandi iyo mibereho ni iyabo ubwabo. “Abo nibo 
bakurikira Umwana w’Intama aho ajya hose.” Bacunguriwe mu bantu kugira ngo babe 
umuganura ku Mana no ku Mwana w'Intama.'“ 23 Abo nibo bavuye muri wa mu babaro 
mwinshi, banyuze mu bihe by'akaga katigeze kubaho uhereye igihe amahanga yabereyeho; 
banyuze mu mubabaro n'agahinda nk'ibyo mu gihe cya Yakobo; bahagaze bonyine batagira 
kirengera mu gihe yasukaga uburakari bwayo ku isi. Ariko bararinzwe kuko bari barameshe 
amakanzu yabo bayejesha amaraso y'Umwana w’Intama. “Mu kanwa kabo ntihabonetsemo 
ibinyoma kuko bari abaziranenge mu maso y'Imana. Nicyo gituma bahora imbere y'Imana, 
bayikorera ku manywa na nijoro mu Rusengero rwayo: Iyicaye ku ntebe y’ Ubwami izabana 
nabo.” Biboneye uko inzara n'ibyorezo byayogoje isi, babonye uko izuba ryokeje abantu 
n’icyokere gikomeye, kandi nabo ubwabo bishwe n'inzara n'inyota. Ariko ntibazongera 
kugira inzara n'inyota ukundi, ntibazongera kubabazwa n'izuba cyangwa icyokere cyaryo. 
Kuko Umwana w’Intama uri hagati y'intebe y Ubwami azabaragira akabuhira ku isoko 
y'amazi y'ubugingo: kandi Imana izahanagura amarira yose ku maso yabo.“ 24 


Mu bihe byose, abo Umukiza yatoranyije bagiye bigira kandi bagatorezwa mu ishuri 

ry'imibabaro. Kubwo kwizera Yesu, ab'isi barabarwanyije; banzwe urunuka, bashinjwe 
ibinyoma. Bamukurikiye mu nzira z’umubabaro ukomeye yanyuzemo; bahaze amagara yabo 
mu bihe by’umubabaro ukomeye kandi bagirirwa nabi. Muri iyo mibabaro ikaze bahuye nayo, 
bahigiye ububi bw'icyaha, imbaraga zacyo, ubuhendanyi bwacyo, n'ishyano kigusha ku 
bagikunda; ibyo bikabatera kukigendera kure. Ubusobanuro bw'igitambo gihoraho 
cyatanzwe kuba umuti wo kuvura icyaha, bwacishije bugufi imitima yabo, maze isabwa 
n’ishimwe no guhimbaza Imana ku buryo abataracumuye batashobora gushyikira. Bakunda 
cyane kuko bababariwe byinshi. Kuko basangiye imibabaro na Kristo, bafite uburenganzira 
bwo gusangira na we ikuzo rye. 


Abaragwa b'Imana bavuye mu masenga, mu buvumo, muri kasho, muri gereza, ku biti 
babamanikagaho, mu misozi, mu butayu, mu bihanamanga n'imuhengeri mu nyanja. Mu isi 
bari abatindi, ibicibwa, n’abo kugirirwa nabi. “Miliyoni nyinshi bahambwe nk’abagome kuko 
bahagaze bashikamye bakanga kumvira ibishuko bya Satani. Mu nkiko zo ku isi, baciriweho 
iteka ko ari abagome ruharwa. “Ariko noneho Imana ubwayo niyo Mucamanza.” Ibyemezo 
bafatiwe n'ab'isi birahindutse.” Bazabita ubwoko buziranenge, abacunguwe n'Uhoraho.” 
Yabageneye kubambika ikamba mu cyimbo cy'ivu n'amavuta yo kunezerwa mu cyimbo 
cy'ubwirabure, n'jumwambaro w’ibyishimo mu cyimbo cy'umutima wihebye.’™* 25 
Ntibazongera guteguza ukundi, ntibazongera kubabara ukundi, ntibazongera gutatana ukundi 
kandi ntibazongera gukoreshwa uburetwa ukundi. Uhereye ubwo bazahorana n'Umwami 
wabo iteka ryose. Bazaba bari imbere y’intebe y Ubwami bambaye amakanzu y’icyubahiro, 
ayo nta munyacyubahiro wo ku isi wigeze kuyambara. Bazatamirizwa amakamba y'ubwiza 
atarigera yambarwa n'abami b'icyubahiro bakomeye ku isi. Iminsi y'uburibwe no kuboroga 
izaba irangiye. Umwami w'icyubahiro azaba yamaze guhanagura amarira yose ku maso yabo; 
ibibabaza byose bizaba byakuweho. Bazaba bazunguza amashami y'imikindo, baririmba 
indirimbo yo guhimbaza, yumvikana, iryoheye amatwi, kandi amajwi ahuye; buri jwi 
ryikiranya n’irindi, kugeza ubwo ijuru ryose rizarangurrura riti: “Agakiza ni ak’Imana yacu, 
yicara kuri ya ntebe y’ Ubwami, kandi ni ak’ Umwana w'Intama. ” Nuko abari mu ijuru bose 
barikiriza bati: “Amina: Ugusingizwa n'ikuzo, ubwenge n'ugushimirwa, icyubahiro 
n'ububasha, n’imbaraga n “iby"Imana yacu iteka ryose! Amina! “ 26 


Muri ubu buzima, dushobora gutangira gusobanukirwa n’insanganyamatsiko itangaje yo 
gucungurwa. Mu bwenge bwacu buke, dushobora kwita cyane ku isoni n’icyubahiro, 
ubugingo n'urupfu, ubutabera n'imbabazi, byose bihurira ku musaraba; nyamara umwete 
wose twakorana, ibitekerezo byacu ntibishobora kugera ku busobanuro bwuzuye. Uburebure 
n'umurambararo, ubugari, ubuhagarike by’urukundo rwaducunguye, tubimenyaho agace. 
Inama y'agakiza ntizasobanukira abacunguwe mu buryo bwuzuye, ndetse no mu gihe bazaba 
bareba nkuko barebwa, bakamenya nkuko bamenywe, ariko mu kubaho kw'iteka, ukuri 
gushya kuzabahishurirwa, bagutangarire kandi kunezeze imitima. N'aho imibabaro no 
kuribwa, n’ibigeragezo by’isi hamwe n'impamvu zose zabiteraga bizaba byakuweho, ubwoko 
bw'Imana buzahora bunyuzwe kandi busobanukiwe n'agaciro k'agakiza kabo. 

Umusaraba wa Kristo uzahora ari icyigisho n’indirimbo by'abacunguwe mu kubaho 
kwabo kose. Mu bwiza bwa Kristo bazahora babonamo Kristo wabambwe. Ntibazigera na 
rimwe bibagirwa ko Ufite imbaraga zaremye kandi zigakomeza amasi atabarika ari mu kirere, 
Ukundwa n’Imana, Nyiricyubahiro gihebuje cyo mu ijuru, Uwo abakerubi n’abaserafi 
banezererwa bakamuramya, yicishirije bugufi kugira ngo ashyire hejuru umuntu wacumuye; 
yikoreye ibicumuro n’ikimwaro kubera icyaha, no guhishwa mu maso ha Se, kugeza ubwo 
amahano yo ku isi yacumuye, aturitsa umutima we, maze Umwami w’icyubahiro atangira ku 
musaraba w° i Kaluvari. Kuba Umuremyi w'amasi yose, Umugenga w'ibiriho byose, 
wiyambuye icyubahiro cye, akicisha bugufi kubera urukundo yakunze umuntu- kizahora ari 
icyigisho gitangaje kandi gitere bose kuramya Umuremyi iteka ryose. Ubwo abacunguwe 
bazajya bitegereza Umucunguzi wabo, bakabona mu maso he hahora harabagirana icyubahiro 
cya Se; ubwo bazitegereza intebe ye y Ubwami buzahoraho uko ibihe bihaye ibindi, kandi 
bakamenya neza ko Ingoma ye itazagira iherezo, bazasabwa n’°umunezero baririmbe bati: 
“Umwana w'Intama watambwe, akaducunguza amaraso ye y'igiciro cyinshi ni we gusa 
ukwiriye icyubahiro!”“ Ibanga ry'umusaraba riduhishurira andi mabanga yose. Mu mucyo 
warasiye i Kaluvari ku musaraba, imico y'Imana yaduteraga ubwoba no gutinya, tuyibona 
itatse ubwiza no kutwireherezaho. Imbabazi, ubugwaneza n'urukundo rwa kibyeyi 
bigaragarira kandi bigahurizwa mu buziranenge, mu butabera no mu bubasha. Iyo twitegereje 
gukomera kw'intebe y Ubwami bwe, tukareba isumbwe n'ikuzo byayo, tubona uko imico 
yayo ihebuje yigaragaje, tukarushaho kumenya ubusobanuro buhoraho bw’iri jambo ngo: 
“DATA WA TWESE ” kuruta mbere hose. 


Bizagaragaza ko Ufite ubwenge butarondoreka, nta yindi mpano yagombaga gutanga ku 
gakiza kacu, keretse kwemera igitambo cy'umwana we. Inyiturano y’icyo gitambo ni 
umunezero wo kureba isi izaba ituwemo n'abacunguwe gusa, abaziranenge, abataye 
umuruho, kandi bazabaho iteka ryose. Ingaruka z’`intambara Umukiza yarwanye n’imbaraga 
z'Umwijima ni umunezero w'abazaba bacunguwe, bambaye ikuzo ry’Imana ibihe bidashira. 
Kandi ako niko gaciro k” “umuntu Data wa twese azanyurwa nawe kubera igiciro cyatanzwe; 
na Kristo ubwe abonye imbuto zivuye mu gitambo cye gihebuje, aranyurwa. 

IGrCE CYA 41— [S1 JHINDUKA UMUSAKA 


“Erega ibyaha byayo byarenze ihaniro, kandi Imana ntiyibagiwe ubugome bwa Babiloni. 
... Inzoga ikaze yabahaye muyiyihe irushijeho gukara incuro ebyiri. Aho Babiloni iyo yageze 
yiha ikuzo n'umurengwe, muhageze kuyiteza ububabare n'icyunamo. Dore iribwira iti, 
“Ndimakajwe, ndi umwamikazi, sindi umupfakazi kandi sinteze kugira uwo ngira mu 
cyunamo bibaho! Ni yo mpamvu ibyorezo biyigenewe, ari byo ndwara zica no gupfusha 
n'inzara bizayigwira icyarimwe. Izashya ikongoke, kuko Nyagasani Imana yayiciriye urwo 
rubanza igira amaboko. Abami b'isi bihaye gusambana n’icyo cyatwa Babiloni bakarengwa, 
bazarira baboroge ... bagire bati, “Mbega ishyano! Mbega ishyano rikugwiriye, wowe 
Babiloni mujyi w'icyatwa w'igihangange! Isaha imwe irahagije kugira ngo akawe kabe 
gashobotse!” 703 


“Abacuruzi bo ku isi,” “bakungahajwe n'Tumurengwe wayo utagira akagero’‘, bazayitaza 
babonye inkongi y umwotsi wayo kubera gutinya ububabare bwayo, bayiririre baboroga 
bagira bati: mbega Babuloni, Umujyi ukomeye ngo uragusha ishyano! Yambaye imyenda 
itukura kandi y'agaciro, yirimbishishije amabuye n’ibintu by’igiciro gihanitse bikozwe mu 
izahabu y'agaciro n’amabuye y'agahebuzo. Bazayiririra bayiraburire, kuko mu isaha imwe 
gusa, ubutunzi bwayo buhindutse umuyonga”. 704 


Uko niko Babiloni izacirwaho iteka ku munsi ukomeye w°umujinya w'Imana. Yamaze 
gusendereza urugero rwo gukiranirwa kwayo, igihe cyayo kirasohoye, igiye gusarura 
kurimbuka. 


Ubwo ijwi ry’ Imana rizatangaza gucungurwa kw'ubwoko bwayo, hazaba ububyutse 
bukomeye kuri ba bandi batakaje byose mu ntambara y'ubuzima bwabo. Mu gihe imbabazi 
zari zikiriho, Satani yakomeje kubarindagiza, bakomeza gushishikazwa no kwitsindishiriza. 
Abakire biratanaga icyubahiro cy’ubutunzi bwabo, bagasuzugura abakene, kandi ubutunzi 
bwabo barabubonye banyuze mu nzira yo kugomera amategeko y'Imana. Ntibagaburiye 
abashonji, ntibambitse imyambaro abambaye ubusa, ntibakurikije ukuri ngo bagire urukundo 
n'imbabazi. Baharaniye kwishyira hejuru ngo bahabwe ikuzo n'abantu baremwe nka bo. 
None banyazwe ubutunzi bwabo bwose bwabaheshaga icyubahiro, basigaye batakigira 
kirengera, bararebana agahinda kenshi kurimbuka kw'ibigirwamana byabo bari barasimbuje 
Umuremyi wabo. Bagurishije ubugingo bwabo kugira ngo babone ubutunzi bw'isi 
n’ibinezeza byayo, ntibigeze batekereza ibyo kuba abatunzi mu by’Imana. Ingaruka yabaye 
kubura ubugingo bwabo, ubutunzi bwabo burabora, ibinezeza by’isi bibahindukira umwaku, 
umunezero wabo uhinduka umubabaro, maze ibyo bungutse mu buzima bwabo byose, 
biyoyoka mu mwanya muto. Abakire bitegereje kurimbuka kw'amazu yabo y'ibitabashwa, 
izahabu n'ifeza byabo bitumurwa n'umuyaga. Ariko imiborogo yabo ihoshwa n'Tubwoba 
bw'uko nabo ubwabo bagiye kurimburanwa n’ibishushanyo byabo basengaga. 

Abanyabyaha bagira agahinda gakomeye, batabitewe n'uko bacumuye ku Mana no kuri 
bagenzi babo, ahubwo bababajwe n'uko Imana ari yo yanesheje. Baganyishwa n’izo ngaruka 
zimeze zityo; ariko ntibihana ububi bwabo. Iyo baza kugira ubushobozi, bari gukoresha 
uburyo bwose ngo bigarurire isi. 


Abo ku isi bitegereza ya nteko y'abantu bari barahinduye ibishungero, basuzuguye, 
bashakaga gutsemba mu mwanya muto, barokotse ibyorezo, imiraba n’imitingito y'isi. Wa 
wundi ubera abica amategeko ye umuriro ukongora, abera ubwoko bwe ubwugamo 
n'ubuhungiro. 


Umugabura ugurisha ukuri kugira ngo ashimwe n'abantu, ubu noneho asobanukiwe 
n’imiterere hamwe n'ingaruka z’inyigisho ze. Amenya neza ko ijisho ry'Uzibyose 
ryamukurikiranaga ari ku ruhimbi, ari mu nzira agenda, no mu gihe yabaga ari hamwe 
n'abantu mu bihe bitandukanye byo mu buzima bwe. Icyo umutima we utekereje cyose, 
umurongo wose w'amagambo yandika, ijambo ryose avuze, umurimo wose watuma abantu 
bashakira umutekano mu binyoma, byose binyanyagizwa ahantu hose nk’imbuto; none izo 
mpabe, abo bantu bamuzengurutse, bagiye kurimbuka yirebera uwo musaruro. 


Uwiteka aravuga ati: “Uruguma rw’umukobwa w'ubwoko bwanjye barwomoye baruca 
hejuru bavuga bati: ni amahoro, ni amahoro, kandi ari nta mahoro ariho.’‘ “Kuko ibinyoma 
byanyu ari byo mwateje umutima w’umukiranutsi agahinda, mugakomeza amaboko y’inkozi 
y'ibibi kugira ngo idahindukira ikava mu nzira yayo mbi ikabaho.” 705 


“Abungeri barimbura kandi bagatatanya intama zo mu rwuri rwanjye, bazabona ishyano. 
Dore ngiye kubitura ibibi by’ibyo mwakoze.” “Nimuboroge mwa bungeri mwe, mutake cyane 
mwigaragure mu ivu yemwe batahiza b'Tumukumbi, kuko iminsi y'icyorezo n’iyo gutatana 
isohoye, kandi abungeri bazabura aho bahungira n'abatahiza b'imikumbi babure aho 
bacikira.” 706 


Abungeri na rubanda babonye ko batakomeje kugirana isano nyakuri n'Imana. 
Basobanukirwa ko bagomeye Uwahanze amategeko y'intabera kandi yo gukiranuka. 
Bateshutse ku mabwiriza y’ijuru, ahubwo baha urwaho ibihumbi n’ibihumbi byo soko y’ibibi 
byose: amacakubiri, inzangano, gukiranirwa kugeza ko isi yose ihindutse ikotaniro 
ry'intambara z'amagambo no kwononekara kw'uburyo bwose. Uko niko abanze ukuri 
bagahitamo ibinyoma bameze muri iki gihe. Nta magambo ashobora gukoreshwa ngo 
asobanure umubabaro n'agahinda abagome banze Imana bazagira babonye ko babuze 
ubugingo buhoraho by’iteka ryose. Abantu isi yaramyaga kubera impano zabo n’imvugo zabo 
nziza, ubu noneho abatuye isi biboneye ukuri kw'ibintu uko byakabaye. Babonye ko ibyo 
bakoraga byari ubugome, noneho bikubita ku birenge by'abizera basuzuguraga, 
bakabahindura urw’amenyo, bahamya urukundo Imana yabakunze. 


Abantu bamaze kumenya neza ko bayobye, basubiranyemo bamwe barega abandi ko 
babayoboye mu nzira yo kurimbuka; ariko cyane cyane, bose babigereka ku bungeri babo. 

Abungeri gito bagiye babwiriza abantu ibyo kubanezeza gusa; batumye ababumva bahinyura 
amategeko y'Imana kandi barenganya n’abashaka kuyakomeza. Mu kwiheba kw’abo bigisha, 
baturira imbere ya rubanda ko babayobeje. Nuko abantu bazabiranywa n'uburakari 
bugurumana. Batera hejuru n'ijwi rirenga bati: “Turarimbutse kandi nimwe tuzize.” Maze 
bahindukirira ba bigisha b'ibinyoma, abo bajyaga barata cyane, noneho babahundazaho 
imivumo iteye ubwoba. Amaboko yakoreshwaga mu kubashiama, ni nayo bazayazamura 
kubarimbura. Inkota zakoreshejwe kurimbura abizera Imana, nizo zizakoreshwa kurimbura 
abanzi babo. Ahantu hose hazaba ari imirwano no kuvusha y’amaraso. 


“Urusaku ruzagera ku mpera y'isi kuko Uwiteka afitanye urubanza n'amahanga, 
azaburanya umuntu wese na bo abanyabyaha azabagabiza inkota.” 707 Mu myaka ibihumbi 
bitandatu, hakomeje kuba intambara ikomeye; umwana w'Imana n'intumwa ze zo mu ijuru 
bari ku rugamba bahanganyemo n'imbaraga z'umwijima, kugira ngo baburire, bamurikire 
kandi bakize abana b'abantu. Ubu abantu bose bamaze kwihitiramo; ababi bifatanyije na 
Satani mu mugambi wo kurwanya Imana. Igihe kirageze kugira ngo Imana igaragaze 
ububasha bw’amategeko yayo yaribatiwe hasi. Ntabwo iyo ntambara iri hagati y'Imana na 
Satani gusa, ahubwo iri no hagati y' abantu. “Uwiteka afitanye urubanza n’amahanga. “Na bo 
abanyabyaha azabagabiza inkota.” 


Ikimenyetso cyo gucungurwa cyamaze gushyirwa ku “baniha bagatakishwa n'ibizira 
bikorwa.“ Nuko marayika murimbuzi arakomeza nkuko bivugwa mu iyerekwa ry” umuhanuzi 
Ezekiyeli, wabonye abantu bitwaje intwaro zicana, bahawe iri tegeko ngo: “mutsembe 
umusaza n'umusore, inkumi n’abana bato n’abagore, ariko mumenye ntimugire icyo mutwara 
umuntu wese ufite ikimenyetso. Ndetse muhere mu buturo bwanjye bwera.” Umuhanuzi 
akomeza agira ati: “Nuko bahera kuri abo basaza bari imbere y'inzu,” 708 Umurimo wo 
kurimbura utangiriye ku bantu biyitaga ko ari abarinzi b’iby umwuka mu bantu. Abarinzi gito 
baguye rugikubita. Nta numwe uzagirirwa impuhwe cyangwa ngo arokoke. Abagabo 
n'abagore, abasore n’inkumi n'abana bato barimbukira rimwe. 


“Kuko Uwiteka asohotse mu buturo bwe, azanywe no guhanira abo mu isi gukiranirwa 
kwabo. Isi izagaragaza amaraso yayo, kandi ntabwo izongera gutwikira abapfuye bo muri 
yo.” 709 “Iki ni cyo cyago Uwiteka azateza amahanga yose yarwanyije Yerusalemu; 
bazashira bahagaze, amaso yabo azashirira mu bihenehene, kandi indimi zabo zizaborera mu 
kanwa. Uwo munsi imidugararo ikomeye iturutse ku Uwiteka izaba muri bo maze 
bazasubiranamo, umuntu wese azafata mugenzi we barwane.” 710 Muri iyo ntambara 
y'umwiryane, no mu gusukwa kw'umujinya w'Imana utavanze n’imbabazi na mba uzasukwa 
ku batuye ku isi: abatambyi, abanyamategeko na rubanda, abakire n’abakene, abakomeye 
n'aboroheje. “Uwo munsi abishwe n'Uwiteka bazaba hose uhereye ku mpera y’isi ukageza 
ku yindi mpera, ntibazaririrwa cyangwa ngo bakoranywe habe no guhambwa, bazaba 
nk’amase ari ku gasozi.” 711 


472 


Umwuka W'Imijyi Ibiri 


Ubwo Kristo azagaruka, abanyabyaha bazarandurwa ku isi hose- bazakongorwa 
n'umwuka uvuye mu kanwa ke kandi batsembwe n'ukurabagirana kw°ubwiza bwe. Nuko 
Kristo ajyane abantu be mu Murwa w'Imana, kandi icyo gihe isi izasigara ari umwirare. “Dore 
Uwiteka arahindura isi umwirare, arayiraza, arayubika atatanya abaturage bayo.” “Isi 
izanyagwa ihinduke umwirare rwose, kuko Uwiteka ariwe wabivuze.” “Kuko bagomeye 
amategeko, bagahindura ibyategetswe, bakica isezerano ridakuka. Nicyo gituma umuvumo 
utsemba isi n’abayibamo, nicyo gitumye abaturage b’isi batwikwa hagasigara bake. ” 712 


Isi igaragara imeze nk'ubutayu. Imijyi ikomeye n’imidugudu birimburwa n'umutingito 
w'isi, ibiti birariduka, inyanja zijugunya ibitare hejuru biramenagurika bikwira ku isi hose, 
maze imyorera miremire isigara ariyo yerekana aho imisozi yahoze ihagaze. 


Ubu noneho igikorwa kizakurikiraho ni icyashushanywaga n'umurimo uheruka 
wakorwaga ku munsi w'impongano. Igihe umurimo ukorerwa ahera cyane wabaga urangiye, 
n'ibyaha byose by” Abisiraheli byamaze gukurwa mu buturo bwera mu muhango w’amaraso 
y'igitambo cy’icyaha, icyo gihe ihene ya Azazeli yerekanirwaga imbere y’Uwiteka ikiri 
nzima, maze umutambyi mukuru ari imbere y'iteraniro akayaturiraho “gukiranirwa 
kw'Abiraheli kose n’ibicumuro byabo byose, ibyaha bakoze byose akabishyira mu ruhanga 
Tw'iyo hene.” 713 Niko bizamera ubwo umurimo wo guhongerera ibyaha uzaba urangiye mu 
buturo bwera bwo mu ijuru, imbere y'Imana n’imbere y’abamarayika bera n’imbere y’ingabo 
z'abacunguwe, ibyaha byakozwe n'ubwoko bw'Imana bizashyirwa kuri Satani; ahamywe ko 
ariwe Se w'ibibi byose yakoresheje abantu. Kandi nkuko ihene ya Azazeli yoherwaga mu 
butayu butagira abantu, niko na Satani azoherwa mu isi yabaye umwirare, ikidaturwa 
n'ubutayu bucuze umwijima. 


Umuhishuzi yasobanuye iby'uko koherwa kwa Satani avuga n'uko isi y'umwirare izaba 
imeze, avuga n'uko izamara imyaka igihumbi imeze ityo. Nyuma yo gusobanura uko 
kugaruka kw” Umwami no kurimbuka kw’inkozi z’ibibi kuzaba kumeze, umuhanuzi akomeza 
agira ati:” Mbona marayika amanuka ava mu ijuru, afite urufunguzo rwo gufungura ikuzimu, 
afite njumunyururu munini mu ntoki ze. Afata cya kiyoka ari cyo ya nzoka ya kera ari yo 
mwanzi na Satani, akibohera kugira ngo kimare imyaka igihumbi akijugunya ikuzimu 
aragifungirana, agishyiraho ikimenyetso gifatanya kugira ngo kitongera kuyobya amahanga 
kugeza aho iyo myaka igihumbi izashirira, icyakora iyo myaka nishira, gikwiriye kubohorwa 
kugira ngo kimare igihe gito. ” 714 


Ubusobanuro bw'ijambo “ikuzimu” bwerekana isi iri mu kayubi kandi itwikiriwe 

; zi za KA Sa ; , Ka 
n'umwijima w'icuraburindi, buboneka n’o mu zindi nyandiko. Ibyerekeranye n'uko isi yari 
imeze ikiremwa, Bibiliya ivuga ko “mbere na mbere” isi “itagiraga ishusho kandi ko yariho 
ubusa busa, umwijima wari hejuru y’imuhengeri.” 715 Ubuhanuzi butwigisha ko isi izongera 
kumera ityo. Turebye imbere ku munsi ukomeye w'Imana, umuhanuzi Yeremiya aravuga ati: 
“Nitegereje isi, mbona idafite ishusho kandi irimo ubusa, n’ijuru naryo nta mucyo rifite. 
Nitegereje imisozi miremire mbona itigita, ndetse n’iyindi yose nayo inyeganyega. Nitegereje 

mbona nta muntu uhari, inyoni zo mu kirere zose zahunze. Nongeye kwitegereza mbona 
ibibaya birumbuka byarahindutse ubutayu, kandi imidugudu yose yarahindutse amatongo. ” 
716 


Icyo gihe isi izaba yahindutse ubuturo bwa Satani n'abamarayika be, aho bazatura 
bakahamara imyaka igihumbi. Azaba azitiriwe muri uwo mwijima kuko azaba aboshywe 
adashobora kugera mu yandi masi ngo abe yashuka n'abandi batigeze gukora icyaha. Ibyo 
bigaragaza neza ko azaba afungishijwe iminyururu: nta muntu n'umwe uzaba asigaye ngo 
amwerekanireho ububasha bwe. Azaba yarambuwe rwose umurimo w’ubuhendanyi n’°uwo 
kurimbura yamaze imyaka myinshi ashimishwa no guteza mu bantu. 


Umuhanuzi Yesaya asubije amaso inyuma mu gihe Satani yacibwaga mu ijuru, aratangara 
ati: “Mbese wahanantutse ute mu ijuru, Lusiferi wowe nyenyeri irabagirana mu rukerera? 
Wajugunywe ute ku isi, wowe wigeze gutsinda amahanga? ... Waribwiraga uti “Nzazamuka 
ngere mu ijuru, intebe yanjye nzayishyira hejuru y'inyenyeri z"Imana. ... Nzareshya n'Imana 
Isumbabyose.” Nyamara dore wahananturiwe ikuzimu, washyizwe mu rwobo hasi cyane. 
Abakubona barakwitegereza cyane, baguhanze amaso ubudahumbya bibaza bati “Mbese uyu 
ni wa muntu wahindishaga ab’isi umushyitsi, wa wundi wateraga ubwoba ibihugu, wa muntu 
wahinduye isi ubutayu, wa wundi warimbuye imijyi, wanze kurekura imfungwa kugira ngo 
zisubire iwabo?” ” 717 


Mu myaka ibihumbi bitandatu, umurimo wa Satani w'ubwigomeke “wahindishije ab’isi 
umushyitsi.” Yari “yarahinduye isi ubutayu, arimbura imijyi y'aho.” Ndetse ni we “wanze 
kurekura imfungwa kugira ngo zisubire iwabo.” Mu myaka ibihumbi bitandatu, iyi gereza 
afungiwemo, niyo yari yarafungiyemo ubwoko bw'Imana kandi we yari yaragambiriye 
kubafungiramo ubuzira herezo; ariko Kristo yaciye izo ngoyi maze afungura izo mfungwa. 


Ndetse na bugingo n'ubu ababi ntibakiri munsi y'ubutware bwa Satani, ubwe ni we wari 
usigaranye n’abamarayika be babi kugira ngo barebe ingaruka z’umuvumo icyaha cyazanye 
mu isi. “Koko rero, abami bose b’amahanga bahambanwa icyubahiro, buri wese ashyingurwa 
mu mva ye. Nyamara wowe wajugunywe hanze y’imva yawe, wajugunywe nk’ishami riteye 
ishozi. ... Ntuzahambwa nk'abandi bami, koko rero washenye igihugu cyawe, wishe kandi 
abantu bawe. ” 718 


Mu gihe cy'imyaka igihumbi, Satani azaba abuyera ku isi y'umwirare yitegereza ingaruka 
zo kugomera amategeko y'Imana kwe. Muri icyo gihe, umubabaro we uzaba ukomeye. 
Guhera igihe yagomeraga Imana, umuhati we wo gukora ubutaruhuka watumaga atihugiraho 
ngo atekereze amaherezo y'ibizamubaho; ariko noneho yari yambuwe imbaraga ze zose, 
asigirwa gusa umurimo wo kwitegereza umugabane w'ibyo yari yaramaze gukora ubwo ariwe 
wabaye nyambere mu kugomera ubutegetsi bw’ijuru, no kureba umubabaro umutegereje 
kubw'ibyo bibi byose yakoze, n’igihano cy'" ibyaha bigwiriye ku isi yose ari we bikomotseho, 
ibyo bigatuma agira ubwoba bwinshi maze agahinda umushyitsi. 

Ku ruhande rw' abana b'Imana, ukoherwa kwa Satani kuzabatera umunezero n'ibyishimo. 
Umuhanuzi aragira ati, “Uwo munsi Uwiteka namara kukuruhura umubabaro n’umuruho 
n'agahato bagukoreshaga, umwami w’i Babuloni (ushushanya hano Satani) uzamukina ku 
mubyimba uti: “Erega umunyagahato ashizeho! Umurwa w'izahabu na wo ushizeho, Uwiteka 
avunnye inkoni y'abanyabyaha, niyo nkoni y'abategeka, bakubitishaga amahanga umujinya 
badahwema, bagategekesha amahanga uburakari, bakarenganya ntihagire ubabuza. ” 719 


Mu gihe cy'imyaka igihumbi, hagati y'umuzuko wa mbere n'uwa kabiri, nibwo 
abanyabyaha bazacirwa imanza. Intumwa Pawulo avuga ko uru rubanza ari igikorwa 
kizakurikira kugaruka kwa Yesu. “Nicyo gituma mudakwiriye guca urubanza rw'ikintu 
cyose, igihe cyarwo kitarasohora, kugeza ubwo Umwami wacu azaza agatangaza ibyari 
byahishwe mu mwijima, kandi akagaragaza n'imigambi yo mu mutima.” 720 Umuhanuzi 
Daniyeli ahamya ko igihe Umukuru Nyiribihe byose yazaga, “igihe cyarageze intore 
z'Ishoborabyose zirarenganurwa.” 721 Muri icyo gihe, abakiranutsi bazaba ari abami 
n'abatambyi b'Imana. Mu Byahishuwe, Yohana aravuga ati: “Mbona intebe z’ Ubwami 
mbona bazicaraho bahabwa ubucamanza.” “Bazaba abatambyi b'Imana na Kristo kandi 
bazimana na We imyaka igihumbi.” 722Nk'uko intumwa Pawulo abivuga, ni muri icyo gihe 
“abera bazacira isi urubanza. ” 723 Hamwe na Kristo, abakiranutsi bazacira abakiranirwa 
imanza, hakurikijwe amahame ya Bibiliya, urubanza rucibwe hakurikijwe iby’°umuntu wese 
yakoze akiriho. Kandi na none bazagenera igihano kibabaje umuntu wese hakurikijwe ibyo 
yakoze; maze byandikwe imbere y’amazina yabo aboneka mu gitabo cy’urupfu. 


Satani n'abamarayika be na bo bazacirwa urubanza na Kristo hamwe n’abera: Intumwa 
Pawulo abivuga yeruye ati, “Ntimuzi ndetse yuko tuzacira abamarayika urubanza? ” Yuda na 
we avuga ko “Abamarayika batarinze ubutware bwabo, ahubwo bakareka ubuturo bwabo, 
ibarindira mu minyururu idashira no mu mwijima w’icuraburindi kugira ngo bacirwe ho iteka 
ku munsi ukomeye.” 724 


Ku iherezo ry'imyaka igihumbi, hazabaho umuzuko wa kabiri. Abanyabyaha bazazuka, 
bahagarare imbere y'Imana kugira ngo harangizwe urubanza rwaciriwe mu ijuru. Nyuma yo 
gusobanura iby'umuzuko w'abakiranutsi, umuhishuzi yaravuze ati: “Abapfuye basigaye 
ntibazuka iyo myaka igihumbi itarashira.” 725 Umuhanuzi Yesaya na we yanditse ibizaba ku 
banyabyaha agira ati: “Bazateranyirizwa hamwe nk'uko imbohe ziteranyirizwa mu rwobo, 
bazakingiranirwa mu nzu y’imbohe, kandi iminsi myinshi nishira bazagendererwa. ” 726 

Ku iherezo ry'imyaka igihumbi, Kristo yongera kugaruka Ku isi. Aza aherekejwe 
n'ibihumbi byinshi by’abacunguwe kandi bashagawe n'ingabo z’abamarayika. Akimanuka 
mu cyubahiro n'igitinyiro, ahamagarira abanyabyaha kuzuka kugira ngo bacirweho iteka. 
Bava mu bituro, ari iteraniro rinini, ringana n’umusenyi wo ku nyanja. Mbega itandukaniro 
hagati yabo n'abazutse ku muzuko wa mbere! Abakiranutsi bazutse bambaye ishusho yo 
kudapfa kandi y'ubwiza n'imbaraga za gisore. Abanyabyaha bo bazukana ibimenyetso 
by’indwara n'urupfu. 


Muri iryo teraniro ry’abantu batabarika, ijisho ryose rizarangamira ikuzo ry Umwana 
w'Imana. Abanyabyaha bahuriza hamwe bati: “Hahirwa uje mu izina ry Uwiteka!” Aya 
magambo ntibayavugishijwe no gukunda Yesu. Imbaraga yo guhamya ukuri niyo yahatiye 
iminwa yabo kuvuga ibyo badashaka. Nk'uko abanyabyaha bamanuwe mu bituro byabo, niko 
babisohotsemo bacyanga Yesu kandi bagifite wa mwuka w'ubugome. Ntabwo bari bakeneye 
ikindi gihe cy'imbabazi cyo gutunganya imibereho yabo yo mu gihe cyashize. N'undi 
mwanya wo kwihana bahabwa waba ari imfabusa. Igihe bamaze bagomera Imana nticyateye 
imitima yabo koroha ngo ihinduke mishya. Igihe cy'imbabazi bakongera guhabwa 
bagikoresha nk'icya mbere barwanya amategeko y'Imana no kubyutsa imvururu boshya 
abandi kuyigomera. 


Kristo amanukira ku musozi wa Elayono, aho yazamukiye ajya mu ijuru ubwo yari amaze 
kuzuka, igihe abamarayika basubiraga mu isezerano ryo kugaruka kwe. Umuhanuzi ati: 
“Uwiteka Imana yanjye izazana n’abera bose. “Uwo munsi azashinga ibirenge bye ku musozi 
wa Elayono werekeye iburasirazuba bwa Yerusalemu. Uwo musozi wa Elayono 
uzasadukamo kabiri, maze ucikemo igikombe kinini cyane. Kandi Uwiteka azaba Umwami 
w'si yose. Uwo munsi Uwiteka azaba umwe n'izina rye rizaba rimwe.” 727 Ubwo 
Yerusalemu Nshya, izamanuka mu ijuru, ifite ubwiza burabagirana, ishyirwe ahantu 
hatunganyijwe kandi hategururiwe kuyakira, maze Kristo n'Tubwoko bwe n'abamarayika 
binjire mu Murwa Wera. 


Ubwo nibwo Satani azitegura kurwana urugamba rukomeye kandi ruheruka agira ngo 
afate ubutegetsi. Nubwo yambuwe imbaraga yahoranye, agatandukanywa n'umurimo we 
w'ubushukanyi, umutware w'ibibi byose yari asigaye ari yihebye kandi anyinyiriwe; ariko 
abonye akikijwe n'ingabo zitabarika z'abanyabyaha bazutse, yongera kugira ibyiringiro, 
agambirira kutavirira iyo ntambara ikomeye. Azajya imbere y'izo ngabo zose z’abazimiye 
zigendere munsi y’ibendera rye maze abone uko asohoza umugambi we. Abanyabyaha bose 
ni imbohe ze. Mu kwanga Kristo bahisemo kuyoboka uwamugomeye, ariwe muyobozi 
w'abagome. Bari biteguye kumvira inama zose kandi bakagendera ku mategeko ye yose. 
Ariko kuko yari agikoresha ubucakura bwe bwa kera, ntiyigeze yemera ko ari we Satani. 
Yababwiye ko ari we gikomangoma kigenewe kuragwa isi, none akaba yarahugujwe umurage 
wari uwe. Agaragariza izo ngabo yayobeje ko ari umucunguzi wabo, abemeza ko yakoresheje 

ububasha bwe kugira ngo bazuke bava mu bituro, kandi ko ari hafi kubatabara, akabavana no 
mu bucakara bukomeye. Muri icyo gihe ubwiza bwa Kristo buzaba bwabakuweho, maze 
Satani akorera ibitangaza imbere yabo byo gushyigikira amagambo amaze kubabwira. 
Abanyantege nke abongeramo imbaraga, maze abashyiramo umwuka n'imbaraga bye. Ahera 
ko abaha inama zo kugaba igitero ku bacunguwe ngo bigarurire Umurwa w'Imana. Kwa 
kwishyira hejuru yatangiranye kera kumufasha gutunga urutoki kuri za milioni nyinshi 
z'abazutse, abatangariza ko igihe ari umugaba wabo bazatsinda nta kabuza, bakigarurira 
umurwa, maze akicara ku ntebe ya cyami. 


Muri iryo koraniro ry'abantu batabarika, harimo ba bandi baramaga cyane babayeho 
mbere y'umwuzure; abantu banini kandi barebare, ibihangange by’abanyabwenge, bari 
bariyeguriye kuyoborwa n'abamarayika bacumuye, bari bafite ubuhanga n'ubumenyi 
bihanitse bakoreshaga mu kwishyira hejuru; bagakora imyuga itangaje yatumaga abantu 
bababona nk'ibigirwamana, ariko ubugome n’ibihimbano byabo byononnye isi ya kera kandi 
byangiza n’ishusho y'Imana mu bantu, nicyo cyatumye Imana ibahanagura mu maso mu byo 
yaremye. Harimo abami n'abagaba b'ingabo z'amahanga, abantu b'intwari batigeze 
gutsindwa ku rugamba na rimwe, abibone, abakunzi b’intambara, igitero cyabo cyatumaga 
abami b’amahanga bahinda umushyitsi. Mu gihe cy’urupfu, imico yabo ntiyahindutse. Ubwo 
bazaba bavuye mu bituro, bazaba bagifite umwete wo gusubukura imigambi yabo aho 
yacumbikiwe. Bazaba bashishikajwe no gushaka kwiganzura ababanesheje. 


Satani amaze gukorana inama n'abamarayika be, ayimenyesha abo bami n'abatware 
b'ingabo n'abakomeye bose. Bitegereje imbaraga zabo n'ubwinshi bwabo, bavuga ko 
umubare w'ingabo ziri mu Murwa ari nkeya ugereranyije n'ingabo zabo, ko bashobora 
gutsinda nta kabuza. Bafata umugambi wo kwigarurira ubutunzi n'ikuzo bya Yerusalemu 
Nshya. Bose uko bangana baherako bitegura urugamba. Abahanga bo muri bo batangira 
gucura intwaro z’intambara zikomeye. Abagaba b’ingabo bahoranaga amahirwe yo gutsinda 
intambara, bashyirirwaho kuyobora ibitero mu matsinda manini n’amato. 


Noneho ikimenyetso cyo gutangira intambara kiratangwa maze izo ngabo zitabarika 
zitangira kugenda, ingabo zitigeze kuboneka mu mateka y’intambara zo ku isi, ingabo zihuje 
imbaraga zo mu bihe byose, uhereye igihe intambara zatangiriye ku isi, nta zigeze zihwana 
n’iryo koraniro ry'abarwanyi. Satani umurwanyi urusha abarwanyi bose abarangaza imbere 
hamwe n'abamarayika be, bahuza imbaraga zabo muri urwo rugamba ruheruka. Abami 
n'abagaba b'ingabo nabo bakurikiraho, maze imbaga nyamwinshi y'abantu babahomboka 
inyuma, ariko nabo bari mu matsinda, itsinda ryose rifite umuyobozi waryo. Mu mugambi 
udatezuka wa gisirikari, inteko zose zimaze gusatira Yerusalemu Nshya Umurwa 
w'Imana. Yesu atanga itegeko ryo gufunga amarembo ya Yerusalemu Nshya, maze ingabo za 
Satani zirawugota, zitegura kuwufata. 


Nuko Yesu yongera kwiyereka abanzi be. Ahirengeye Umurwa ku rufatiro rurimbishijwe 
izahabu, hari intebe y Ubwami ikomeye kandi ishyizwe hejuru. Umwana w'Imana yari 

ayicayeho, akikijwe n’ibikomangoma by”Ubwami bwe. Nta mvugo y'umuntu, nta karamu 
yashobora gusobanura no kwandika imbaraga n’igitinyiro by’ishusho Yesu yari afite icyo 
gihe. Icyubahiro cy’Imana Data cyambitswe Umwana we. Ubwiza bwe bwuzura Umurwa 
w'Imana, burasira ku marembo y”Umurwa wose, burasohoka bumurika ku isi hose. 


Hafi y'intebe ya Cyami, hari ba bandi babanje gukorera Satani bafite umwete, hanyuma 
bagakurwayo nk'umushimu ukuwe mu muriro, bagakurikira Umukiza bitanze burundu. 
Hakurikiyeho abashikamye mu kuri kwa Kristo mu gihe cy'ubuhakanyi n'ubugome 
bukomeye, bakomeje amategeko y'Imana mu gihe mu isi ya Gikristo batangazaga ko 
bayakuyeho, hamwe na za miliyoni nyinshi z’abarenganyirijwe kwizera kwabo bo mu bihe 
byose. Hirya hari “iteraniro ry’abantu umuntu atabasha kubara bo mu mahanga yose, mu 
moko yose, imiryango yose, n’indimi zose, bari imbere y'intebe ya Cyami n'imbere 
y Umwana w'intama, bambaye ibishura byera, kandi bafite amashami y'imikindo mu ntoki 
zabo. ” 728 Intambara yabo yari yararangiye, baratsinze burundu. Barwanye intambara 
barangiza urugendo none bahawe ingororano zabo. Amashami y’imikindo ari mu ntoki zabo 
ni ikimenyetso cy’insinzi; imyambaro yera igaragaza ubutungane butagira inenge bwa Kristo, 
none bukaba bwarabaye ubwabo. 


Abacunguwe bose bahanika indirimbo y’ishimwe, maze amajwi yayo asakara mu birere 
by’ijuru: “Agakiza ni ak’Imana yacu yicaye ku ntebe, n’ak’ Umwana w'intama.” 729 Nuko 
amajwi y'abamarayika n’abaserafi, ahurizwa hamwe n'ay'abacunguwe guhimbaza Imana. 
Abacunguwe babonye imbaraga n'ubucakura bya Satani, basobanukirwa kuruta mbere hose 
ko Kristo ariwe ubaneshereje. Muri iryo teraniro rinini ry abera, nta n’umwe wigeze atekereza 
ko ako gakiza bagahawe n'imbaraga zabo cyangwa n'ubugwaneza bwabo. Nta cyavuzwe 
cyerekeye ku byo bakoze cyangwa ku by’akarengane kabo, ariko icyari cyibanzweho cyane, 
ni indirimbo yaririmbwagwa gusa ari yo, “Agakiza ni ak'Imana yacu n’Umwana w'intama. ” 


Nuko Umwana w'Imana atamirizwa ikamba rya Cyami ubuheruka imbere y'ihuriro 
ry’`abacunguwe n’ingabo zose zo mu ijuru. Amaze guhabwa iryo kuzo, icyubahiro n'imbaraga 
bisumba ibindi, Umwami w'abami atangaza igihano gikwiriye abigometse ku butegetsi bwe, 
kandi asohoza ubutabera ku bagomeye amategeko ye bakarenganya abamwizera. Umuhanuzi 
w'Imana yaravuze ati: “Mbona intebe y Ubwami nini yera, mbona n’Iyicayeho, isi n’ijuru 
bihunga mu maso hayo, ahabyo ntihaba hakiboneka. Mbona abapfuye abakomeye 
n’aboroheje bahagaze imbere y'iyo ntebe, nuko ibitabo birabumburwa. Kandi n’ikindi gitabo 
kirabumburwa, ari cyo gitabo cy”ubugingo. Abapfuye bacirwa imanza z'ibyanditswe muri 
ibyo bitabo zikwiriye ibyo bakoze.” 730 


Ibitabo bikimara kubumburwa, Yesu ahanga amaso ku bantu b'inkozi z’ibibi, bahita 
bibuka kandi bemera ibyaha bakoze. Babona neza aho bagiye bateshuka bakava mu nzira 
y'ubutungane n'ubuziranenge; basobanukirwa ko ubwibone n'ubugome byabo ari byo 
byabateye kugomera amategeko y'Imana. Ibishuko bemeye k’ubushake bwabo bitwaje ko 
bazagura imbabazi z'ibyaha byabo, imigisha y'Imana bafashe uko itari, intumwa z’Imana 

basuzuguye, amagambo y'imbuzi bakomeje gukerensa, imbabazi nyinshi imitima yabo 
inangiye yanze kwakira, ibyo byose byari imbere yabo bimeze nk’ibyandikishijwe inyuguti 
z'umuriro. 


Hejuru y'intebe ya Cyami haboneka Umusaraba; kandi haboneka ibisa n’amashusho 
y'uruhererekane yerekana ukugeragezwa kwa Adamu no kugwa kwe, ndetse n’urukurikirane 
rwo gusohora kw’inama ikomeye y'agakiza. Haboneka amashusho y"Umukiza avukira mu 
muryango wa gikene, imibereho ye yo kwicisha bugufi no kumvira, kubatizwa kwe mu ruzi 
rwa Yorodani; kwigomwa kurya no kugeragezwa kwe ari mu butayu; Umurimo we wo 
kubwiriza ubutumwa no guha abantu imigisha ikomeye ituruka mu ijuru; iminsi yamaze akora 
imirimo y’urukundo n'imbabazi; ndetse n’amajoro yaraye wenyine atagoheka asenga Imana 
mu mpinga z’imisozi. Imigambi n’ishyari bamugiriye, urwango n'ubugome bamugororeye 
ku neza yabagiriraga, agahinda gakomeye yagiriye mu gashyamba ka Getsemani ashengurwa 
n'uburemere bw'umutwaro w'ibyaha by'abari mu isi; kugambanirwa kwe agatangwa mu 
maboko y’igico cy”abagome; guteraganwa ko mu ijoro riteye ubwoba; uko bamuboshye ariko 
ntiyirwaneho, abigishwa be yakundaga bamutereranye, akubitwa agateraganirwa mu mihanda 
yi Yerusalemu; Umwana w'Imana asuzugurirwa imbere ya Ana; ajyanwa mu ngoro 
y'umutambyi; Pilato amucira urubanza, ajyanwa imbere y'umugiranabi Herode; bamukoba, 
bamutuka, bamwica urw’agashinyaguro, ku iherezo bamucira urwo gupfa. Ibyo byose 
bigaragara neza imbere ya bose. 


Hanyuma imbere y'iryo teraniro ryifashe impungenge, hahita andi mashusho ateye 
ubwoba n'agahinda, yo kubona uwo Munyamibabaro wamenyereye intimba agenda ateguza 
mu nzira igana i Kaluvari; kubona Igikomangoma cyo mu ijuru amanitswe ku musaraba; 
abatambyi b'abanyagasuzuguro na rubanda bamukoba ariho asambira ku musaraba; 
umwijima utigeze kubaho; isi ihinda umushyitsi, ibitare bimeneka, ibituro bikinguka, 
bigaragaza umwanya wahise ubwo Umucunguzi w’isi yatangaga ubugingo bwe. 


Ibyo bintu biteye ubwoba bigaragara nk'uko byakozwe. Satani n’abamarayika be hamwe 
n'abayoboke be bose, nta bushobozi bagifite bwo guhindura ibikorwa byabo bibi bakoze. 
Ikibi cyose umuntu wese yakoze akibona kimeze nk'uko yagikoze. Herode wishe abana 
b'abaziranenge b’i Betelehemu kugira ngo yicemo n'Umwami wa Isiraheli; Herodiya 
aremerewe n'gicumuro cy'amaraso ya Yohana Umubatiza; umunyantege nke Pilato 
wakoreraga gucungura igihe gusa; abasirikari b'abakobanyi, abatambyi n'abatware 
b’Abayuda n'iteraniro ry” abantu bari bashutswe bemera gusakuza bavuga abati: “Amaraso ye 
azatubeho n'abana bacu!’‘- bose bibonera ububi bw'ibyaha bakoze. Bashatse aho bihisha 
igitsure cy’ Umwami w'ijuru n'ubwiza bwe burabagirana nk'izuba maze barahabura, mu gihe 
abacunguwe bo barambikaga amakamba yabo ku birenge by" Umukiza, buri wese atera hejuru 
ati: “Yaramfiriye!” 


Muri iryo teraniro ry' Abacunguwe harimo intumwa za Yesu, intwari Pawulo, Petero 
w'umunyabwira, Yohana ukundwa kandi agakunda, ndetse na bagenzi babo, bari hamwe 

n'imbaga nini y’abapfuye bazira kwizera kwabo; mu gihe hanze y’umurwa hazaba hari ibibi 
n’ikintu cyose kizira, hazaba abarenganyirije abandi kwizera kwabo, ababashyize mu mazu 
y'imbohe, n'ababaciye imitwe. Hazaba hari Nero wa mwami uteye ubwoba w’imico ya 
kinyamaswa n'umugizi wa nabi, azaba areba umunezero no gushyirwa hejuru kw’abo yajyaga 
yica urubozo, kugira ngo anezeze Satani. Nyina wa Nero azaba ahari yirebera ingaruka 
z'ibikorwa by'umuhungu we; areba ikimenyetso cy’imico mibi yarazwe na Nyina, irari 
yashyigikiye kandi akarifasha kujya mbere anatanga icyitegererezo; ibyo byeze imbuto 
z'ubugome bwahindishije isi yose umushyitsi. 


Aho kandi hazaba hari abapapa n’ibyegera byabo bihamiriza ubwabo ko ari bo basimbura 
Kristo ku isi, nyamara bagakoresha inyundo, gereza n’ibibando kugira ngo babashe kuyobora 
umutimanama w'ubwoko bwe. Hari abapapa bikujije, bishyira hejuru y'Imana ndetse 
bakabigaragarisha guhindura amategeko y'Isumbabyose. Bamwe biyitaga urufatiro 
rw’itorero, bafite urubanza bagomba kwisobanuraho imbere y'Imana. Bakererewe kumenya 
ko Umenya byose afuhira amategeko ye kandi azashyira igicumuro cyose ku mugaragaro. 
Noneho basobanukirwa ko Kristo yita cyane ku bamubabarijwe, bakiyumvam imbaraga y'aya 
magambo: “Ubwo mwabikoreye umwe muri bene Data aba boroheje bari hanyuma y’abandi 
nijye mwabikoreye. ” 731 


Abanyabyaha banze kwihana bose barindirijwe urubanza rukomeye mu rukiko rw’ Imana 
kuko bagomeye ubutegetsi bwo mu ijuru. Ntawe ubaburanira muri urwo rubanza, nta 
n’impamvu bafite bashobora kwerekana, maze bacirwa urwo gupfa by’iteka ryose. 


Noneho bigaragara ko ibihembo by’ibyaha atari umudendezo, atari ubugingo buhoraho, 
ahubwo ari ububata, ukurimbuka, n'urupfu rw'iteka ryose. Abanyabyaha babonye ibyo 
bakoze mu kubaho kwabo bagomera Imana. Bahinyuye cyane agaciro k’ibyiza bitarondoreka 
ubwo bajyaga babibwirwa, ariko mbega ngo ubu baraba babifitiye inyota, “umuntu wese muri 
bo atera hejuru ati: “Ibi byose nagombaga kubikora, ariko nahisemo kwitandukanya na byo, 
mbega ngo birantungura ! amahoro, umunezero n’icyubahiro, nabiguranye ubugome, 
umuvumo n'ubwihebe.” Bose basobanukirwa n'uko igihano cyo kubura ijuru ari icy’ukuri 
kibakwiriye. Mu kubaho kwabo baravugaga bati:“Ntidushaka ko uyu muntu aba Umwami 
wacu.” 


Maze nk'aho abanyabyaha babaye nk'abafunguriwe umuryango ngo barebe, babona 
Umwana w'Imana yimikwa. Bamubonana mu biganza bye, ibisate by'amabuye bibiri 
byanditsweho amategeko y'Imana, babona amabwiriza yose bahinyuye, bakayagomera. 
Babona uko abacunguwe basimbagizwa n’ibyishimo baramya Imana, kandi ubwo amajwi 
yabo meza yarangiriraga mu Murwa no hanze yawo, bose batangarira mu ijwi rihuje bati: 
“Mwami Imana Ishobora byose, imirimo yawe irakomeye kandi iratangaza, Mugabe 
w'amahanga inzira zawe ni izo gukiranuka n'ukuri. ” 732 Maze bikubita hasi baramya 
Umwami utanga ubugingo. 

Ubwo Satani yabonaga ikuzo no gukomera bya Kristo, yabaye nk'ufashwe n'ikinya. Wa 
wundi wahoze ari umwe mu bakerubi batwikira yibuka aho yaguye. Umuserafi urabagirana, 
“umwana wo mu museke;” mbega ukuntu yahindutse, mbega ukuntu yambuwe icyubahiro! 
Yakuwe mu nama yari afitemo icyubahiro ubutazayigarukamo ukundi. Noneho abona undi 
mu Marayika uhagaze iruhande rw'Imana Data, arabagiranaho ishusho Ye. Satani yari abonye 
Marayika yasumbaga kera afata ikamba aritamiriza uruhanga rwa Yesu, ubwo asobanukirwa 
n'uko uwo mwanya ukomeye utyo wakagombye kuba uwe. 


Satani yibuka igihe yari akiri iwabo atunganye kandi ari umuziranenge, amahoro 
n'umunezero yahoranye kugeza igihe yatangiriye kwivovotera Imana no kugirira Yesu 
ishyari. Yibuka ibirego bye, ubugome bwe n'uko yibeshye agashaka kwikururiraho 
abamarayika, yibuka uburyo yanze kwisubiraho agakomeza kwizirika ku nama ze 
z'ubugome, ubwo Imana yamusezeraniraga kumubabarira — ibyo byose bimugaruka mu 
bwenge biri ku murongo. Yibuka amarorerwa yakoreye abantu n'ingaruka zayo, yibuka 
urwango yabibye mu bantu, yibuka ibyorezo biteye ubwoba yazanye ku isi, kwimikwa no 
guhanguka kw'ingoma zo ku isi, gusimburana kw'intebe za cyami, impagarara, intambara, 
n'ubugome bihora byiyongera ku isi. Yibuka uko yihatiye kurwanya umurimo Kristo no 
kuroha abantu mu mworera. Yabonye ko inama ze z'ubwicanyi zitagize imbaraga yo 
gutsemba abashyize ibyiringiro byabo muri Kristo. Ubwo Satani yasubizaga amaso inyuma 
akareba ingoma ye, akareba ingaruka y'umurimo we, yabonaga gutsindwa n’irimbukiro gusa. 
Yibuka ko yijeje abantu be ko kwigarurira Umurwa w'Imana byoroshye cyane; hanyuma aza 
kubona ko yababeshyaga. Nanone kandi,yibuka ko uko ibihe byagiye bisimburana, uko 
intambara ikomeye yagiye ikurikirana, yakomeje kugenda atsindwa ariko akanga kuvirira 
urugamba. Yari azi neza ubwe imbaraga n'ububasha by’Uhoraho. 


Umugambi w’iki kigomeke ruharwa wari uwo kwitsindishiriza no guhamya ko ubutegetsi 
bw'Imana ari bwo bwateye ubwigomeke. Muri icyo gihe giheruka ni ho, imbaraga n'Tubwenge 
bye bikomeye bizaba bibogamiye cyane. Yari yarabikoresheje mu buryo bwose, kandi 
akabona umusaruro umushimishije, yunguka abantu benshi cyane bemera gufatanya nawe mu 
ntambara ikomeye imaze igihe kinini yaratangiye. Mu myaka ibihumbi uwo mutware 
w'abagome yihatiye kugoreka ukuri. Ariko igihe cyari gisohoye, ngo ubugome butsindwe 
buheruka, maze amateka ya Satani n'imico ye, bishyirwe ku karubanda. Mu muhati we 
uheruka wo kwimura Kristo ku ntebe ya Cyami, kwica no gutsemba abamwizera no 
kwigarurira Umurwa w'Imana, shebuja w'ibinyoma yari yiyambitse uburyarya. Abemeye 
gufatanya na we, na bo babonye ko atsinzwe burundu. Abayoboke ba Kristo hamwe 
n'abamarayika bera, bareba mu buryo bwose ubuhendanyi Satani yakoresheje arwanya Leta 
y'Imana. Ni we wari uteye impungenge isi n’ijuru. 


Nuko Satani na we ubwe anyurwa n'ubutabera bw "Imana ko kugomera Imana k’ubushake 
koko bikwiriye kumubuza ijuru. Yari yaramenyereje imbaraga ze kurwanya Imana; 
ubutungane, amahoro n'ubumwe birangwa mu ijuru byajyaga kumubuza umutekano. Noneho 


ibirego bye birwanya imbabazi n'ubutabera by"Imana byari byacecekeshejwe. Ibirego byose 

yari yashyize kuri Yehova ngo amurwanye biba ari we bigaruka ku mutwe uko byakabaye. 
Noneho Satani arapfukama kandi yemera ko urubanza yaciriwe rutabera. 


“Mwani ni nde utazakubaha cyangwa ngo ye guhimbaza izina ryawe ko ari wowe 
wenyine wera? Amahanga yose azaza akwikubite imbere akuramye, kuko imirimo yawe yo 
gukiranuka igaragajwe. ” 733 Ikibazo cyose cy'ukuri n'ibinyoma muri iyo ntambara 
cyashyizwe ahagaragara. Ingaruka z’'ubugome, imbuto zo kwirengagiza amabwiriza y'ijuru, 
byagaragarijwe abaremwe bose. Ibikorwa bya Satani n'amategeko ye arwanya ubutegetsi 
bw'Imana byagaragarijwe abaturage b’isi n’abo mu ijuru. Ibyo Satani yakoze biramugarutse, 
bimuciraho iteka. Ubwenge, ubutabera no kugira neza by’Imana bizahoraho iteka ryose. 
Birumvikana ko muri iyo ntambara ikomeye, ibyo Imana yashatse byose bigezweho hamwe 
n'ukubaho neza kw'ubwoko bwayo no kugubwa neza kw'amasi yose Imana yaremye. 
“Uhoraho, ibyo waremye byose nibigushimire, indahemuka zawe zigusingize.” 734 Amateka 
y'icyaha azahora yerekana ko gukomeza amategeko y'Imana kudatandukana n’umunezero 
w'ibyo yaremye byose. Ibyabaye mu gihe cyose cy'intambara ikomeye byongeye 
kugaragarizwa isi n'ijuru, ari abakiranutsi n'ibyigomeke, baterere hejuru icyarimwe bati: ” 
Mugabe w'amahanga inzira zawe ni izo gukiranuka n'ukuri. ” 


Mbere hose, isi yose yari yareretswe igitambo gihebuje Imana Data n’ Umwana batambiye 
abantu. Igihe cyari kigeze kugira ngo Kristo ajye mu mwanya we w’icyubahiro wamugenewe, 
kandi ashyirwe hejuru asumbe ibinyabubasha byose n'ubutware bwose n'izina ryose 
ryabayeho. Kubwo ibyishimo byamushyizwe imbere byo kugeza abantu be mu cyubahiro, 
yihanganiye umusaraba ntiyita ku isoni zawo. Umubabaro we no gukozwa isoni birenze 
ibitekerezo byose, ariko ikinejeje kurutaho ni uko ibyo byasimbuwe n'ibyishimo 
n’icyubahiro. Yitegereza abacunguwe bari bamaze kugarurirwa ishusho ye bari baranyazwe, 
umuntu wese muri bo yambitswe ubwiza bugaragaza ishusho y’abaturajuru, mu maso ha buri 
wese harabagirana ishusho y’ Umwami we. Abona kuri bo imbuto z’umurimo we, abibonye 
atyo aranyurwa. Nuko mu ijwi rikomeye ryumvikanye mu matwi y'abacunguwe 
n'abanyabyaha aratangaza ati: “Aba ni ikiguzi cy’amaraso yanjye! Aba nibo nababarijwe, aba 
ni bo napfiriye kugira ngo bazahore imbere yanjye uko ibihe bihaye ibindi.” Maze abambaye 
amakazu yera bazengurutse intebe ya Cyami, bahanika indirimbo yo gushima bagira bati: 
“Umwana w'intama watambwe ni We ukwiriye ubutware n'ubutunzi, ubwenge n’imbaraga 
no guhimbazwa n’icyubahiro n'ishimwe!”“ 735 


Nubwo Satani yabonye ko ari ngombwa kwemera ubutabera bw'Imana n'isumbwe rya 
Kristo no kwemera kumupfukamira, nyamara imico ye ntiyahindutse. Umwuka w’ubugome, 
umeze nk’umugezi uhurura cyane, wongera kwigaragaza. Azabiranyijwe n’uburakari, Satani 
ntiyabasha kwemera ko atsinzwe mu ntambara ikomeye. Igihe cyari kigeze cyo gushoza 
urugamba ruheruka no kugaba ibitero k Umwami w'ijuru. Yiroha mu ngabo ze hagati : 
abaroha mo umwuka w'uburakari bwe, abahwiturira guhita bashoza intambara ako kanya. 
Ariko mu ngabo miliyoni nyinshi z’abanyabibi, abo yari yarinjijemo umwuka w'ubugome, 
nta numwe wari ucyemera ikuzo rye. Ububasha bwe bwari bugeze ku iherezo. Abanyabyaha 

482 


Umwuka W'Imijyi Ibiri 





nabo buzura umwuka wo kwanga Imana babitewe na Satani; ariko bareba amaherezo yabo 
bagacika intege, bagasanga ko ari iby’ubusa kongera gushotora Yehova. Noneho uburakari 
bwabo bugaruka kuri Satani n’abafatanyije nawe kubayobya, barabahinduka bafite umwuka 
nk'uw'abadayimoni. 


Uwiteka aravuga ati: “Kuko wagereranyije umutima wawe n'umutima w'Imana ni cyo 
gituma ngiye kuguteza inzaduka z’abanyamahanga bateye ubwoba, na bo bazakuhira inkota 
zabo zikumareho ubwiza bw'ubwenge bwawe, banduze no kubengerana kwawe. 
Bazakumanura bakurohe mu rwobo”. “Nzakurimbura wa mukerubi utwikira we, ngukure 
hagati y'amabuye yaka umuriro. Nakujugunye hasi ngutangariza imbere y'abami kugira ngo 
bakwitegereze. Nzaguhindura ivu imbere y’abakureba bose, abakuzi bose bazagutangarire 
kandi ntabwo uzongera kubaho ukundi. “Ibyuma abafite intwaro bari bifurebye mu ntambara 
byose n'imyenda igaraguwe mu maraso, bizaba ibyo gutwikwa bibe nk’inkwi zo mu muriro.” 
“Kuko Uwiteka arakariye amahanga yose, akaba afitiye ingabo zayo zose umujinya, 
yarabarimbuye rwose arabatanga ngo bapfe.” “Azavubira abanyabyaha ibigoyi, umuriro 
n'amazuku n'umuyaga wotsa, bizaba umugabane wabo bawunywere mu gikombe. “Umuriro 
uzava mu ijuru ku Mana. Isi izaturagurika. Ibirimi by’umuriro ukongora bikwire impande 
zose. Ibitare byose biragurumana. Umunsi urasohoye uzaba utwika nk'itanura rigurumana 
umuriro. Ibyo byose biremeshwa bizashongeshwa no gushya cyane, isi n’ibiyikorerwamo 
bizashirira. Isi yose izaba isa n'inyanja y'ubutare buvanze n'umuriro. Kizaba ari igihe cyo 
guca urubanza no kurimbura inkozi z'ibibi, “umunsi wo guhora k’Uwiteka, n’umwaka wo 
kubitura inabi bagiriye i Siyoni. ” 736 


Abanyabyaha bazaherwa ingororano zabo ku isi. 737 “Bazaba ibishingwe: kandi umunsi 
ugiye kuza uzabakongora. Niko Uwiteka Nyiringabo avuga.” 738 Bamwe bazarimbuka mu 
gihe runaka, naho abandi bamare iminsi myinshi bababazwa. Bose bazahanwa “hakurikijwe 
ibyo bakoze. “Ibyaha by'abakiranutsi byageretswe kuri nyirabyo Satani, ni cyo gituma 
atazababarizwa ubugome bwe gusa, ahubwo azababarizwa n'ibyaha byose yakoresheje 
abantu b'Imana. Igihano cye kizaba kiremereye cyane kurenza kure igihano cy'abo yoheje 
gukora ibyaha. Nyuma y'uko abo yoheje bose bazaba bamaze gushiraho, Satani azakomeza 
kubaho asigare wenyine ababarizwa ibyaha byose yokoje isi. Mu muriro wo kweza, 
abanyabyaha nibo bazarimburwa ubuheruka, umuzi n'ishami - Satani niwe muzi, naho 
abayoboke be ni amashami. Igihano cy'abishe amategeko y'Imana kizaba kimaze gutangwa; 
ibisabwa mu butabera bizaba byashohojwe, kandi ijuru n'isi bibireba bizatangaza 
ugukiranuka kwa Yehova. 


Ibikorwa bya Satani byo kurimbura bizaba birangiye ubutazongera kubaho ukundi. Mu 
gihe cy'imyaka ibihumbi bitandatu, Satani yashohoje ibyo yifuzaga byose, isi yose 
ayuzuzamo amahano atera ijuru n’isi agahinda. Ibyaremwe byose byakomeje kuniha no 
kugendana umubabaro. None byose bibatuwe by’iteka ryose mu bishuko no mu bigeragezo 
bye. “Isi yose ihawe ihumure, iratuje: baraturagara bararirimba. Ijwi ry'abantu benshi risa 

n'iry'amazi menshi asuma, n'irisa n’iryo guhinda kw'inkuba gukomeye kwinshi rivuga riti: 
“Haleluya ! Kuko Umwami Imana yacu Ishobora byose iri ku ngoma.” 739 


Ubwo isi yari itwikiriwe n'ibirimi by'umuriro, abera bari barindiwe mu Murwa Wera. 
Kuko bari bafite umugabane mu muzuko wa mbere, urupfu rwa kabiri ntirwari rubafiteho 
ububasha. Mu gihe ku banyabyaha Imana ari umuriro ukongora, ku bakiranutsi bo, ni izuba 
n'ingabo ibakingira. 740 


Nuko mbona ijuru rishya n’isi nshya, kuko ijuru rya mbere n'isi ya mbere byari byashize. 
741 Umuriro warimbuye abanyabyaha ni wo wejeje isi. Akamenyetso kose k’umuvumo 
w’icyaha kazaba gahanaguwe. Nta muriro wa gihenomu uzahora waka iteka ryose ngo uhore 
wibutsa ingaruka z’icyaha ziteye ubwoba. 


Urwibutso ruzahoraho ni rumwe gusa: Umucunguzi wacu azahorana inkovu zo kubambwa 
Kwe. Ku mutwe we, mu rubavu, mu biganza, no ku birenge, niho gusa hazasigara ikimenyetso 
cy’igikorwa giteye ubwoba icyaha cyatuzaniye. Umuhanuzi yaravuze ati: “Dore Kristo mu 
cyubahiro cye, kurabagirana kwe kwari kumeze nk'umucyo, aho niho ububasha bwe bwari 
bubitswe.” 742 Mu gikomere cyo mu rubavu hatembyemo isoko y’amazi avanze n’amaraso 
niho urufatiro rwahuje umuntu n'Imana, niho icyubahiro cye gitangirira, niho “habitswe 
ububasha bwe.” Ububasha bukiza buboneka binyuze mu nama y'agakiza, afite ububasha bwo 
gucira iteka abasuzugura ubuntu bw'Imana. Ikimenyetso cye cyo gucishwa bugufi, nicyo 
cyahindutse icyubahiro cye; mu bihe by'iteka ryose, ibikomere by’i Kaluvari bizakomeza 
kwerekana ishimwe, kandi bitangaze imbaraga ze. 


“Nawe Munara w'umukumbi, umusozi w'umukobwa w’i Siyoni, ubutware bwa mbere 
buzakugarukira.” 743Igihe kirageze, ubwo abera bategereje bafite amatsiko menshi, uhereye 
igihe inkota zakaga umuriro zabuzaga ababyeyi bacu ba mbere kugaruka muri Edeni, igihe 
cyo “gucungura burundu abo Imana yagize abayo.” 744 Umuntu yahawe isi mu itangira ngo 
ayitegeke, maze umuntu ayitanga mu maboko ya Satani, yakomeje kuba mu butware bw”uwo 
munyabugome, yongeye kumugarurirwa n'inama ikomeye y'agakiza. Icyapfukiranwe 
n’icyaha cyose kirakomorerwa. Inama y'Imana ya mbere yari iyo kurema isi ituwemo 
n'abacunguwe. “Kuko Uwiteka waremye ijuru ariwe Mana, ariwe waremye isi akayibumba, 
akayikomeza, ntiyayiremye idafite ishusho ahubwo yayiremeye guturwamo.” 745 
Abakiranutsi bazaragwa igihugu, bakibemo iteka ryose. ” 746 


Impungenge z'uko ahazaza tuzaragwa umurage uzahoraho, zateye abantu benshi 
gushidikanya ukuri kwatumaga dutegereza kuzabona iwacu heza. Kristo yasezeraniye 
abigishwa be yuko agiye kubategurira amazu meza mu rugo rwa Se. Abizera inyigisho zo mu 
ijambo ry'Imana bose, ntibazabura gusobanukirwa n'ibyerekeye iwacu mu ijuru. “Kandi 
iby’ijisho ritigeze kubona cyangwa ngo byumvishwe amatwi, bikaba bitigeze kwinjira mu 
mutima w'umuntu, ni byo Imana yateguriye abayikunda.” 747 Imvugo ya mwene muntu 
ntishobora gusobanura agaciro k’ingororano izahabwa abakiranutsi. Uzayimenya wenyine ni 

uzayihabwa. Nta bwenge bw” umwana w'umuntu bwabasha gusobanura ubwiza bwa Paradiso 
y'Imana. 


Muri Bibiliya umurage w’abakiranutsi witwa “igihugu cyangwa gakondo.” Niho 
Umwungeri mwiza ayobora umukumbi we ku isoko y'amazi y'ubugingo. Niho hari igiti 
cy'ubugingo cyera imbuto zacyo uko ukwezi gutashye, maze ibibabi byacyo bigakiza 
amahanga. Niho hari n'imigezi idakama y’amazi y'urubogobogo abonerana nk’isarabwayi, 
iyo migezi ikikijwe n'ibiti bihora bitoshye bizana amahumbezi mu nzira zateguriwe 
abacunguwe b'Uhoraho. Hari n'ibibaya bigari bigiye bibamo udusozi dutatseho ubwiza 
n’imisozi itumburutse y'Imana. Muri ibyo bibaya bituje, ku nkengero z'iyo migezi ihora 
itembana ituze, niho iwabo w'abacunguwe, bamaze igihe kirekire babungera mu isi none ubu 
bazaba bageze imuhira. 


Abantu banjye bazatura ahantu h’amahoro, babe mu mazu akomeye no mu buruhukiro 
butuje.” “Urugomo ntiruzongera kumvikana mu gihugu cyawe, ntihazaba gusenya no 
kurimbura, aho ingabano zawe zigera hose. Ahubwo inkike zawe uzazita Agakiza, 
n’amarembo yawe uzayita Ishimwe.” Bazubaka amazu bayabemo, kandi bazatera inzabibu 
barye imbuto zazo. Ntibazubaka amazu ngo abandi bayabemo, ntibazatera inzabibu ngo 
ziribwe n'abandi, kandi bazamara imyaka nk'ibiti, kandi abatoni banjye bazashyira kera 
bishimire imirimo y’intoki zabo. ” 748 


`Aho ngaho “Ubutayu n'agasi bizabanezererwa, igihugu cyumagaye kizishima kirabye 
indabyo, indabyo zizarabya nk'amalisi.” “Mu cyimbo cy'umufatangwe hazamera 
umuberoshi, mu cyimbo cy'umukeri hazamera umuhadasi”. “Isega rizabana njumwana 
w'intama, ingwe izaryama hamwe n'umwana w'ihene, kandi umwana muto azabiragira”. 
“Ibyo ntibizaryana kandi ntibizonona hose ku musozi wanjye Wera”. Niko Uwiteka avuga. 
749 


Nta mubabaro uzaba mu ijuru no mu isi nshya. Nta marira azabayo nta mirongo y'abajya 
guhamba izaharangwa, nta matangazo azumvikanayo kandi nta n'imyambaro y'abapfushije 
azumbarirwayo. “Nta rupfu ruzabaho ukundi, kandi umuborogo cyangwa gutaka cyangwa 
kuribwa ntibizabaho ukundi kuko ibya mbere bizaba bishize. ” “Nta muturage waho uzataka 
indwara, kandi abahatuye bazababarirwa gukiranirwa kwabo.” 750 


Hazaba Ururembo rwa Yerusalemu Nshya, Umurwa Mukuru w’isi y'ubwiza izaba 
yagizwe nshya, “ikamba ry’ubwiza riri mu ntoki z’Uhoraho, n’igisingo cy’ Ubwami kiri mu 
ntoki z'Imana yawe. “ruzaba rurabagirana umucyo nk'uwo amabuye y’igiciro cyinshi, 
rushashagira nk'ibuye rya Yasipi, ribonerana nk'isarabwayi. “Amahanga yarokotse, 
azagendera mu mucyo warwo, abami bo mu isi bazaneyo ubwiza bwabo. ” “Nzanezererwa i 
Yerusalemu nishimire abantu banjye. ” ” Dore ihema ry'Imana riri hamwe n'abantu kandi 
izaturana na bo, na bo bazaba abantu bayo, kandi Imana ubwayo izabana na bo ibe Imana 
yabo.” 751 


485 





Umwuka W'Imijyi Ibiri 


Muri uwo Murwa w'Imana “nta joro rizabayo.” Nta n'uzakenera kuruhuka. Ntawe 
uzananizwa no gukora ibyo Imana ishaka cyangwa ngo acogozwe no kuramya izina ryayo. 
Tuzahorana amahumbezi y'igitondo gihoraho. “Ntibazongera gukenera urumuri rw'itara 
cyangwa urw’izuba, kuko Nyagasani Imana azababera urumuri maze bime ingoma iteka 
ryose.” 752 Umucyo w'izuba uzasimburwa no kurabagirana kw'ubwiza kutabasha kubabaza 
amaso nk'ibikezikezi by'izuba risanzwe, nyamara umucyo w'uko kurabagirana ukubye 
incuro nyinshi uw'zuba risanzwe mu gihe cya ku manywa. Ubwiza bw'Imana 
n'ubw” Umwana w'Intama bwuzuza imyambi y'umucyo utagabanuka muri urwo rurembo 
rwera. Abacunguwe bazagendagenda buri munsi mu mucyo w'ubwiza utagira icyokere 
cy’izuba. 


“Icyakora sinabonye urusengero muri urwo rurembo, kuko Umwami Imana 
> 
Ishoborabyose n'"Umwana w'intama aribo rusengero rwaho.” 753 Abantu b'Imana bafite 
amahirwe yo kugirana umushyikirano weruye n'Imana Data hamwe n'Umwana wayo. 
“Icyakora none ubu turebera mu ndorerwamo ibirorirori.” 754 Tubonera mu bikezikezi 
ishusho y'Imana nko mu ndorerwamo mu byaremwe no mu by'Imana ikorera abantu; ariko 
y ; 

icyo gihe tuzarebana mu maso duhanganye, ari nta nyegamo hagati yacu. Tuzahagarara 
imbere ye twitegereze ubwiza bwo mu maso ye. 


Icyo gihe abacunguwe bazamenya nk'uko nabo bamenywe. Urukundo n’impuhwe Imana 
ubwayo yateye mu mitima y'abantu ruzaba rubonye igihe gikwiriye kandi cyiza cyo 
gukoreshwa. Kugirana umushyikirano utaziguye n'ibiremwa byera, uguhuriza hamwe 
imibereho rusange n’abamarayika bahiriwe hamwe n’abakiranukiye Imana mu myaka yose 
bameshe amakanzu yabo, bakayejesha amaraso y’ umwana w’intama, ipfundo ryera 
rifatanyiriza hamwe “umuryango wose wo mu ijuru n’°uwo mu isi.” 


Aho mu isi nshya, abacunguwe mu bwenge bwabo butajijwa bazanezererwa ibitangaza 
by’imbaraga yo kurema n’amabanga y’urukundo rw'Umucunguzi. Nta mugizi wa nabi uzaba 
ahari, nta mwanzi wo kwoshya abantu kwibagirwa Imana. Ubwenge n'impano zose 
bizakomeza gukura. Ubumenyi bushya buzajya bwungukwa ntibuzananiza imitima yacu 
kandi ntibuzacogoza imbaraga zacu. Umugambi mwiza watekerejwe uzagerwaho, kandi 
icyifuzo cyatangiwe kizashimisha abantu, n'icy”umuntu yifuje kugeraho kizashoboka. Ariko 
bazahora batera intambwe zo kuzamuka mu rwego rw 'ubumenyi, bazahora bunguka ibishya 
byo kubatangaza, ukuri gushya bazaba bagomba kumenya, kandi imbaraga z'ubwenge, 
umutima, n”umubiri, bizahora bivugururwa. 


Ubutunzi bwose bwo mu ijuru n'ubwo mu isi buzagaragazwa bube ibyigisho 
by'abacunguwe. Bazajya bagurukisha amababa nk’ibisiga bajye gusura ayandi masi, 
yahindishijwe umushyitsi no kumva amahano yagwiriye isi yacu, maze bahanike indirimbo 
y umunezero w'ubutumwa bwacunguye abo bantu. Mu byishimo bitavugwa, abana b’iyo si, 
binjire mu munezero bafite ubwenge nk'ubw'ibiremwa bitakoze icyaha. Bazafatanyiriza 
hamwe ubutunzi bw'ubwenge no kumenya by'ibihe byose, bitegereza umurimo Imana 

yakoresheje ukuboko kwayo. Bazareba ubwiza bw’iby’ Imana yaremye nta kibatwikiriye; 
izuba n'inyenyeri bizaba biri kuri gahunda yabyo, byose bigendera kuri gahunda byahawe, 
bikagenda bizenguruka intebe y"Imana. Kuri ibyo byose uhereye ku byoroheje ukageza ku 
bikomeye byanditsweho izina ry’ Umuremyi wabyo, kandi muri byo, hagaragara ubutunzi 
n'imbaraga Umuremyi yabigabiye. 


Kandi mu bihe bidashira, uko imyaka ihita indi igataha, niko abacunguwe bazarushaho 
kubona amahishurwa y'ubwiza bw'Imana na Kristo. Uko ubumenyi buzakomeza kugwira, 
niko n'urukundo, kubaha Imana, n'umunezero bizakomeza kugwira. Uko abacunguwe 
bazarushaho kwiga kumenya Imana, niko bazakomeza gutangazwa n'imico yayo. Nk'uko 
Kristo azajya arushaho guhishurira intore ze ibanga ryo gucungurwa kwabo, n'insinzi yabo 
mu ntambara ikomeye yarwanye na Satani, niko imitima yabo izarushaho gusimbagizwa 
n'urukundo. Umunezero ukomeye ubatere gufata inanga zabo z'izahabu, maze abacunguwe 
ibihumbi cumi ka bihumbi cumi n'ibihumbi ka bihumbi bahanikire rimwe amajwi yabo 
baririmba indirimbo yo gusingiza. 


“Maze numva ibyaremwe byose biri mu ijuru no ku isi n'ikuzimu no mu nyanja, mbese 
ibyaho byose uko bingana bigira biti: “Iyicaye kuri ya ntebe ya Cyami hamwe n'Umwana 
w'intama, nibahorane ibisingizo n’icyubahiro, ikuzo n’ububasha iteka ryose.” 


Intambara ikomeye irarangiye. Icyaha n'abanyabyaha ntibazongera kubaho ukundi. Ijuru 
ryose n'isi yose birejejwe. Umunezero usaba imitima y'ibyaremwe byose. Imigezi 
y'ubugingo, umucyo n”umunezero bitemba bituruka ku Murenyi bisendera hose. Guhera ku 
kanyabuzima gatoya kadashobora kuboneshwa ijisho ukageza ku isi irusha izindi ubunini, 
ibyaremwe byose, ibihumeka n’ibidahumeka, mu bwiza bwabyo busesuye no mu munezero 
wabyo uhoraho, bitangaza ko Imana ari urukundo. 

